
Prezentarea autorilor 


Mihai Burcea (n. 31 iul. 1976, mun. Bucureşti) a absolvit Facultatea de Istorie a Universităţii din 
Bucureşti (2005) şi programul de masterat „România în secolul XX” desfăşurat în cadrul 
aceleiaşi universităţi (2007). Membru fondator al mişcării civice „Miliția spirituală” (9 mai 
2002), documentarist la Academia Cațavencu (2004 - mai 2006) şi redactor la Evenimentul 
Zilei (mai 2006 - martie 2007). În prezent este expert în cadrul Institutului de Investigare a 
Crimelor Comunismului şi Memoria Exilului Românesc. 


Marius Stan (n. 22 aug. 1982, mun. Braşov, jud. Braşov) este doctor în ştiinţe politice în cadrul 
Facultăţii de Ştiinţe Politice a Universităţii din Bucureşti (2011) cu o teză despre administrarea 
trecutului în Republica Sârbă. Membru al mişcării civice „Miliția spirituală”, redactor-şef al 
revistei de cultură politică Conservatorul (2006-2008) şi autor a numeroase articole în presa 
centrală. În prezent este expert în cadrul Institutului de Investigare a Crimelor Comunismului 
şi Memoria Exilului Românesc. 


Mihail Bumbeş (n. 12 apr. 1981, mun. Curtea de Argeş, jud. Argeş) a absolvit Facultatea de 
Istorie a Universităţii din Bucureşti (2005) şi programul de masterat „România în secolul XX” 
desfăşurat în cadrul aceleiaşi universităţi (2007). Membru fondator al mişcării civice „Miliția 
spirituală” (9 mai 2002), colaborator Academia Cațavencu (2004-2006) şi redactor la Evenimentul 
Zilei (2005 - martie 2007). În prezent este expert în cadrul Institutului de Investigare a 
Crimelor Comunismului şi Memoria Exilului Românesc. 


Notă asupra ediţiei 


În acest al doilea volum, continuăm prezentarea ofiţerilor şi angajaţilor civili din aparatul 
central al sistemului penitenciar românesc din perioada 1948-1989. Deşi în introducerea primului 
volum am precizat că următoarele tomuri vor conţine doar numele cadrelor care au administrat 
unităţile exterioare ale Direcţiei Generale a Penitenciarelor (DGP), cercetările efectuate în Arhiva 
Administraţiei Naţionale a Penitenciarelor (ANP), Arhiva CNSAS şi Arhivele Naţionale ale 
României au scos la iveală noi documente referitoare la cadrele militare şi civile din aparatul 
central al DGP.!. 

În studiul introductiv prezentăm istoricul procesului de verificare a membrilor de partid 
(1948-1950), mecanism birocratic extrem de important datorită „furcilor caudine” prin care au 
trecut foarte multe cadre de penitenciar. Pe de altă parte, în absenţa fondului arhivistic al Comisiei 
de verificare a membrilor de partid din MAI, respectiv DGP, am încercat să reconstituim istoricul 
acestei ample campanii de epurare a membrilor de partid pe baza documentelor Comisiei centrale 
de verificare a membrilor PMR, a presei vremii, dar şi a unor lucrări care au abordat această 
problematică. De asemenea, vom prezenta statutul angajaţilor civili din MAI şi raporturile de 
muncă ale acestora în cadrul unui minister populat în majoritate cu cadre militare. În fine, vom 
face şi o trecere în revistă a principalelor organizaţii de masă şi obşteşti din perioada 1948-1989, 
ţinând cont că mulţi dintre militarii şi angajaţii civili ai DGP au făcut parte, de-a lungul timpului, 
din asemenea organizaţii. 

Anexele volumului conţin fotografii inedite ale unor ofiţeri superiori din aparatul central al 
sistemului penitenciar (unele fotografii sunt realizate în anii '30 în momentul arestării lor de către 
Siguranţă), dar şi ale unor generali din alte arme ale MAI/MI. De asemenea, sunt prezentate 
fotografii ale vilelor în care au locuit înalții oficiali MAI/MI, diverse documente găsite în dosarele 
de cadre, precum şi imagini care reflectă activitatea personalului MAI/MI în perioada 1948-1989. 

Am reluat biografiile unor militari şi angajaţi civili din aparatul central al DGP, deoarece, în 
urma aprofundării cercetărilor, am găsit în sfârşit dosarele lor de cadre sau le-am identificat 
referatele de cadre la Arhivele Naţionale ale României. Numele celor care figurează în primul 
volum şi care se regăsesc şi în acest al doilea volum sunt următoarele : 


1. La Arhiva ANP au fost cercetate fondurile Secretariat, Pază şi regim, Cadre şi Fişe matricole penale - 
deţinuţi politici; la Arhiva CNSAS au fost cercetate fondurile Informativ, Documentar şi Cadre; la 
ANIC au fost cercetate fondurile Consiliul de Stat - Decrete, Decrete Prezidenţiale, CC al PCR - Secţia 
administrativ-politică, CC al PCR - Secţia Cancelarie, CC al PCR - Secţia organizatorică, CC al PCR - 
Secţia administrativ-politică (dosare-anexă) , CC al PCR - Secţia Cancelarie (dosare-anexă), CC al PCR - 
Secţia organizatorică (dosare-anexă), CC al PCR - Secţia Propagandă şi Agitaţie, CC al PCR - HCM, 
2 - Comisia Centrală de Verificare a Membrilor de Partid, 45 - Asociaţia Foştilor Deținuți Politici 
Antifascişti din România (1947-1958), 50 - Documente elaborate de organele represive despre activitatea 
Partidului Comunist Român şi a organizaţiilor de masă revoluţionare (1917-1948), 60 — Amintiri, memorii 
şi însemnări ale unor personalităţi despre situația economico-socială şi politică din România (1914-1970), 
95 - Dosarele personale ale luptătorilor antifascişti întocmite de Ministerul de Interne în perioada 
1917-1944, CC al PCR - Colegiul Ceniral de Partid - litera A (1945-1989); la Arhiva Guvernului 
României a fost cercetat fondul Hotărâri ale Consiliului de Miniştri. 

Agache Vasile, Anton Vasile, Baciu Lache, Badea Constantin, Bădică Ilie, Boca Vasile, Buţia 
Stoica, Buzatu Mihai, Ceauşu Gheorghe, Chiru Ilie, Chivu Ecaterina, Ciulei Constantin, Constantinescu 
Marin, Cozia Costel, Craioveanu Gheorghe, Csaki loan, Dîrzu Gheorghe, Ficioru Ion, Gîdei 
Ionel, Grebeşiţ Ilie, Iancu Nicolae, Iliescu Aurel, Iliuţ Ion, Iordache Andrei, Kiss Coloman, 
Lixandru Vasile, Lupuşor Nicolae, Marinescu Nicolae, Mirzac Nicolae, Munteanu Sebastian, 
Necşulescu Gheorghe, Peter Dionisie, Petrescu Nicolae, Pitulicu Alexandru, Pleşa Ioan, Simion 
Ion, Soveja Stela, State Nicolae, Stelea Nicolae, Stoichescu Gheorghe, Szabo Zoltan, Tabarcea 
Valeriu, Târziman Ion, Teodoru Eugen şi Ţurloi Ion. 

În volumele al treilea şi al patrulea vom prezenta numele militarilor şi angajaţilor civili din unităţile 
exterioare ale DGP din perioada 1948-1989, vom face o analiză a sistemului militar de pensii din cadrul 
Forţelor Armate, a celui de salarizare a personalului militar şi militarizat din MAI, a modului de 
organizare şi funcţionare a penitenciarelor, coloniilor de muncă şi de minori, de asemenea, vom 
prezenta date centralizate cu numărul de deţinuţi existenţi în locurile de deţinere în perioada 1948-1989. 

Am ales să folosim actualele denumiri ale localităţilor : Cernavodă (vechea denumire - Cerna 
Vodă); Carasu (vechea denumire - Cara Su); Braşov (vechea denumire - Oraşul Stalin; la 
22 august 1950, „în cinstea marelui geniu al omenirii muncitoare, conducătorul poporului sovietic, 
eliberatorul şi prietenul iubit al poporului nostru, Iosif Visarionovici Stalin”, numele oraşului 
Braşov a fost schimbat în Oraşul Stalin, printr-un decret al Prezidiului MAN. Cu această denumire 
a rămas până în 1960, atunci când a revenit la cea de Braşov). 

De asemenea, am folosit titulaturile diferitelor organizaţii de partid, de masă sau obşteşti aşa 
cum apar ele în text (de ex., dacă ofiţerul a intrat în partid în anii '50 sau '60, iar referatul de cadre a 
fost întocmit în anii '80, am ales să scriem PMR - titulatura oficială a partidului în acea perioadă). 

Am folosit actuala împărţire administrativ-teritorială a ţării (judeţe, municipii, oraşe, comune 
şi sate) pentru a indica locurile de naştere ale ofiţerilor sau pentru a localiza sediul diferitelor 
instituţii menţionate. 

Am introdus în text şi indicativele numerice militare ale formaţiunilor/unităţilor militare ale 
Direcţiei Generale a Penitenciarelor şi Coloniilor de Muncă (de ex., Colonia de muncă Baia Sprie 
avea indicativul numeric militar „formațiunea 0627 Baia Sprie”). 

Deoarece nu am găsit încă o listă completă cu ofiţerii şi angajaţii civili care au lucrat în 
aparatul central al sistemului penitenciar, nu putem afirma că acest volum al Dicţionarului cuprinde 
întreg, personalul direcţiei care a funcţionat în perioada 1948-1989. 

Acolo unde există rubrici lipsă înseamnă că persoana respectivă nu a satisfăcut stagiul militar, 
nu are studii politice sau militare, decoraţii sau că niciuna dintre aceste variabile nu se regăseşte 
în dosarul.personal al respectivului. 

Pentru cele 228 de nume prezentate în acest volum au fost efectuate aproximativ 50.000 de 
fotocopii (peste 100 de dosare profesionale din Arhiva Administraţiei Naţionale a Penitenciarelor, 
fişe de serviciu/evidenţă şi sute de dosare din fondul arhivistic al CC al PCR de la Arhivele 
Naţionale ale României). 

La rubrica „Pedepse” nu au fost trecute şi sancţiunile disciplinare aplicate pe linie de partid. 
Conform statutului PMR/PCR, acestea erau: „mustrare”, „vot de blam”, „vot de blam cu 
avertisment” şi, cea mai drastică sancţiune, „excluderea din partid”. Aceste măsuri aplicate de 
organele de partid se regăsesc în mică măsură în dosarele profesionale, însă în dosarele politice ele 
figurează şi sunt consemnate în procesele-verbale ale şedinţelor organizaţiilor de partid care au 
aplicat sancţiunea. 

În fine, am introdus în acest volum şi persoanele care au lucrat la Direcţia Unităţilor de Muncă 
din Ministerul Afacerilor Interne care a funcţionat separat de DGP până în ianuarie 1951), Centrul 
de Coordonare Constanţa/formaţiunea 0722, Serviciul reeducări minori din MAI, Şcolile militare 
de subofiţeri şi ofiţeri ale MAI/MI, deşi aceste entităţi nu au făcut parte niciodată din schema de 
organizare a aparatului central al DGP. Motivația a fost aceea că şi aceste structuri aveau în 
obiectul lor de activitate încarcerarea şi supravegherea deţinuţilor. 


1. Vezi „Statutul PCR adoptat la Congresul al IX-lea al PCR din 1965”. 

În majoritatea lor, dosarele personale reflectă calităţi sau aptitudini ale ofiţerilor, ataşamentul 
faţă de partid şi lupta de clasă, de cele mai multe ori neprecizând elemente esenţiale legate de 
activitatea profesională efectivă a unora - ne referim la abuzuri sau rele tratamente aplicate 
deţinuţilor pe care îi aveau sub supraveghere. În aceste situaţii, profilul cadrelor a fost completat 
din alte surse prin precizarea (dacă a fost într-adevăr cazul) acestor abuzuri. 

Înainte de a fi încadraţi în MAI sau de a primi o funcţie în schema de organizare a ministerului, 
orice cadru permanent era verificat în evidenţele operative ale Miliției şi Securităţii împreună cu 
rudele sale sau ale soţiei. Serviciul de cadre din DGPCM sau Direcţia cadre a MAI/MI înaintau 
o cerere de verificare la cartoteca MAI pentru a vedea cum figura candidatul propus pentru o 
funcţie sau care solicita încadrarea sa în MAI. Lucrătorul de cadre care cerea aceste informaţii 
preciza datele de identificare ale militarului, locul de muncă, funcţia, gradul, antecedentele 
penale, politice sau de drept comun, dacă a fost plecat din ţară, dacă a fost arestat, scopul 
verificării etc. În majoritatea cazurilor, cadrele sau rudele lor nu figurau la arhivă cu probleme 
deosebite, iar răspunsul administratorilor acestor cartoteci era, de cele mai multe ori, următorul : 
„Necunoscut”. 

În unele dosare există declaraţii ale soțiilor ofiţerilor care îşi reclamau partenerii de viaţă la 
Serviciul de cadre al DGPCM/DGP din cauza unor motive familiale: comportament violent, 
infidelitate, răzbunare (dacă respectiva se simţea înşelată etc.). 

Atât Serviciul de cadre, cât şi organizaţia de partid (în cazul în care ofiţerul sau angajatul civil 
erau membri de partid) aplicau sancţiuni disciplinare pentru abateri de la o conduită în viaţa 
conjugală. Astfel, împricinatul era chemat în şedinţa adunării generale a organizaţiei de partid sau 
în faţa ofiţerilor de la Serviciul de cadre şi i se cerea să dea explicaţii despre problemele din viaţa 
personală. În funcţie de explicaţiile „vinovatului”, se adopta măsura sancţionării. 

Arhiva Administrației Naționale a Penitenciarelor 

Arhiva Consiliului Național pentru Studierea Arhivelor Securității 
Asociația Foştilor Deținuți Politici din România 

Apărarea Locală Antiaeriană din MAI 

Asociațiile Naționale de Educație Fizică 

Administrația Națională a Penitenciarelor 

Atelierele Publice Autonome pentru Confecţiile Armatei 
Asociaţia Română pentru Legăturile cu Uniunea Sovietică 
Arhivele Naţionale Istorice Centrale 

Baza de Aprovizionare, Gospodărire şi Reparaţii 

Brigada de Lucru Căi Ferate 

Blocul Partidelor Democratice 

Casa Autonomă a Monopolurilor 

Cooperativa Agricolă de Producţie 

Comitetul Central 

Consiliul Central al Sindicatelor 

Consiliul Frontului Salvării Naţionale 

Confederaţia Generală a Muncii 

Centrul de Informaţii Externe - UM 0544 Bucureşti (a funcţionat în cadrul DSS în 
perioada 1978-1989). 

Contrainformaţii Militare 

Consiliul Naţional pentru Studierea Arhivelor Securităţii 

Cod penal 

Comisia Prezidenţială pentru Analiza Dictaturii Comuniste din România 
Comitetul Politic Executiv 


Centrul de Primire, Observare şi Repartizare Minori Bucureşti 

Centrul de Reeducare Minori 

Comitetul de Stat al Planificării 

Consiliul Securităţii Statului (Decretul nr. 295 din 4 aprilie 1968 privind organizarea 
şi funcţionarea Consiliului Securităţii Statului stabilea desprinderea CSS de MAI. 
Prin Decretul nr. 130 din 9 aprilie 1972, CSS reintră în subordinea MI.) 

Centrul Teritorial de Aprovizionare 

Comandamentul Trupelor de Grăniceri 

Direcţia Generală a Arhivelor Statului 

Direcţia Generală de Informaţii Exterme - UM 0123/1 


DGLCDMN - Direcţia Generală a Lucrărilor Canalului Dunăre - Marea Neagră 


DGM 


Direcţia Generală a Miliției (în perioada 1949-1953 şi 1953-1968 a funcţionat în 
cadrul MAI, excepţie făcând perioada martie-septembrie 1953, când DGM s-a aflat 
în subordinea MSS) 

Direcţia Generală a Penitenciarelor (a funcţionat între noiembrie 1949 şi iulie 1951 
şi 1 august 1967 - 1990 - UM 0400 Bucureşti) 

formațiunea 0951 Bucureşti (1 iulie 1956 - 1 august 1967) 

Direcţia Generală a Penitenciarelor Coloniilor şi Unităţilor de Muncă (februarie 
1951 - octombrie 1952) 

Direcția Generală a Rezervelor de Stat 

Direcția Generală a Serviciului Muncii 

Direcţia Generală a Securităţii Poporului (a funcționat între 30 august 1948 şi 
30 martie 1951. Prin Decretul nr. 50 din 30 martie 1951, DGSP şi-a schimbat 
denumirea în Direcția Generală a Securității Statului) 

Direcţia Generală a Siguranţei Statului (1947-1948) 

Direcţia Generală a Securităţii Statului (a funcţionat între 30 martie 1951 şi 
20 septembrie 1952, când DGSS s-a transformat în MSS şi s-a separat de MAI. 
După numai un an, MSS a revenit în subordinea MAI - septembrie 1953.) 
Direcţia Generală a Trupelor din MAI 

Direcţia de Informaţii Externe 

Direcţia Închisori şi Penitenciare - UM 0618 Bucureşti (a funcţionat între octombrie 
1953 şi septembrie 1954. În septembrie 1954, DIP şi DLCM s-au unit în DPLC.) 
Direcţia Judeţeană a Arhivelor Naţionale 

formațiunea 0951 Bucureşti - Direcţia Lagăre şi Colonii de Muncă (a funcţionat 
între octombrie 1952 şi septembrie 1954) 

dosar personal 

Direcţia de Paşapoarte, Evidenţa Străinilor şi Controlul Trecerii Frontierei din MI - 
UM 0200 Bucureşti (anii '70-'80) 

formațiunea 0951 Bucureşti - Direcţia Penitenciare, Lagăre şi Colonii de Muncă 
(septembrie 1954 - iulie 1956) 

Direcţia Regională a Detaşamentelor de Muncă (aceste Direcţii se aflau în subordinea 
DGSM) 

Direcţia Regională a Securităţii Poporului 

Direcţia Regională a Securităţii Statului 

Direcţia Superioară Politică a Armatei 

Departamentul Securităţii Statului 

Direcţia Trupelor de Grăniceri din MAI (noiembrie 1953 - februarie 1956; în 
februarie 1956 se va uni cu DTOP) 

Direcţia Trupelor de Grăniceri şi Operative din MSS (a funcţionat între septembrie 
1952 şi septembrie 1953) 

Direcţia Trupelor Operative şi de Pază din MAI (octombrie 1953 - februarie 1956) 
Direcţia Unităţilor de Muncă din MAI (a funcţionat între martie 1950 şi ianuarie 
1951 ; în ianuarie 1951 a fuzionat cu DGP devenind direcţie subordonată noii 
instituţii - DGPCUM) 

Educaţie, Cultură şi Propagandă 

Frontul Democraţiei Populare 

Frontul Democraţiei şi Unităţii Socialiste 

fişă de evidenţă 

Frontul Naţional Democrat 

Frontul Renaşterii Naţionale 

fişă de serviciu 

Frontul Unităţii Socialiste 

Gospodăria Agricolă Colectivă 

Gospodăria Agricolă de Stat 

Hotărâre a Consiliului de Miniştri 


Industria Aeronautică Română Braşov 

IAS -  Întreprindere Agricolă de Stat 

ICE - Întreprinderea de Comerţ Exterior 

IGM - Inspectoratul General al Miliției (1968-1989) 

IICCR - Institutul de Investigare a Crimelor Comunismului în România 

IICCMER - Institutul de Investigare a Crimelor Comunismului şi Memoria Exilului Românesc 

IMF - Institutul de Medicină şi Farmacie 

ISCE - Întreprinderea de Stat pentru Comerț Exterior 

ISRM - Institutul Special de Reeducare pentru Minori 

MAI - Ministerul Afacerilor Interne (1948-1972) 

MAE - Ministerul Afacerilor Externe 

MAN - Marea Adunare Națională 

MApN  - Ministerul Apărării Naţionale 

MAS - Ministerul Agriculturii şi Silviculturii 

MCF - Ministerul Căilor Ferate 

MCIMC - Ministerul Construcţiilor şi al Industriei Materialelor de Construcţii 

MEE - Ministerul Energiei Electrice 

MEEIE - Ministerul Energiei Electrice şi Industriei Electrotehnice 

MI - Ministerul de Interne (1972-1989) 

MIL - Ministerul Industriei Lemnului 

MIRA - Ministerul Internelor şi Reformei Administrative 

MFA - Ministerul Forțelor Armate 

MJ - Ministerul Justiţiei 

MM - Ministerul Metalurgiei 

MMC - Ministerul Minelor şi Cărbunelui 

MOPR  - Mezhdunarodnoye Obshtchestvo Pomoshtchi Revolutzioneram (Organizaţia Inter- 
națională de Ajutorare a Revoluţionarilor/Ajutorul Roşu) 

MPC - Ministerul Petrolului şi Chimiei 

MSS - Ministerul Securității Statului (a funcționat independent de MAI între septembrie 
1952 şi septembrie 1953) 

NKVD  - Narodnîi Komissariat Vnutrennih Del (Comisariatul Poporului pentru Afaceri 
Interne) 

ODUS - Organizația Democraţiei şi Unităţii Socialiste 

OSA/RFE Research 

Institute  - Open Society Archives (Budapesta)/Radio Free Europe Research Institute 

OTS - Organizația Tineretului Sătesc 

PCI - Pază Contra Incendiilor 

PCdR - Partidul Comunist din România 

PCR - Partidul Comunist Român (1945-1948 şi 1965-1989) 

PCTF - Punct Control Trecere a Frontierei 

PSDR - Partidul Social Democrat din România 

PMR - Partidul Muncitoresc Român (1948-1965) 

PNL - Partidul Naţional Liberal 

PNȚ - Partidul Naţional Ţărănesc 

PSD - Partidul Social Democrat 

RPR - Republica Populară Română 

RSR - Republica Socialistă România 

RSSM - Republica Sovietică Socialistă Moldovenească 

SA - Societate pe Acţiuni 

SLOMR - Sindicatul Liber al Oamenilor Muncii din România 

SNSPA  - Şcoala Naţională de Studii Politice şi Administrative 

SRI - Serviciul Român de Informaţii 

SSI - 


SSMRM - 
UAER - 
UFDR - 
UJCOOP - 


Serviciul Special de Informații (Prin Decizia ministerială nr. 79 din 27 aprilie 
1945, Serviciul de Informaţii a fost trecut în subordinea Președinției Consiliului de 
Miniştri, fiind redenumit Serviciul Special de Informații. În martie 1951, SSI a fost 
trecut în subordinea Direcției Generale a Securității Statului.) 

Şcoala Specială de Muncă şi Reeducare Minori 

Uniunea Asociaţiilor de Elevi din România 

Uniunea Femeilor Democrate din România 

Uniunea Judeţeană a Cooperativelor de Consum 

unitate militară/unitate de muncă (când e vorba de UM nr. 1 Capul Midia, UM 
nr. 2 Columbia Cernavodă, UM nr. 3 Cernavodă km 4, UM nr. 4 Ocnele Mari, UM 
nr. 5 Bicaz). Unităţile de muncă au funcţionat între 1950 şi 1952 

Uniunea Naţională a Studenţilor din România 

Uniunea Populară Maghiară 

Uniunea Tineretului Comunist (1943-1945 şi 1965-1989) 

Uniunea Tineretului Comunist din România 

Uniunea Tineretului Muncitoresc (1948-1965) 

Tineretul Progresist 


Comanda aparatului de penitenciare 
în ordine cronologică (1948-1989)! 


BĂZĂLAN D. DUMITRU - angajat civil (n. 27 oct. 1908, com. Balta Verde, jud. Dolj - 
d. 1967, mun. Bucureşti), director al Direcţiunii Penitenciarelor şi Institutelor de Prevenţie/DGP 
(iul. 1945, 1947, 25 nov. 1948). 

VOICU M. DACIU - angajat civil (n. 1900, oraşul Silistra, Bulgaria - d. 26 oct. 1952), şef 
al DGP (25 nov. 1948 - aug. 1949). 

BACIU TUDOR IOAN - colonel (n. 20 febr. 1913, oraşul Corabia, jud. Olt - d. 31 oct. 1994, 
mun. Bucureşti), şef al DGP (19 sept. 1949 - ian. 1951), şef al DGPCUM (ian. 1951 - sept. 
1952), şef al Serviciului Penitenciare din MAI (oct. 1952 - oct. 1953) şi şef al DIP - UM 0618 
Bucureşti (oct. 1953 - 15 apr. 1954) 

BĂDICĂ MIHAI ILIE - colonel (n. 13 nov. 1913, loc. Brăneşti, jud. Gorj - d. 23 iul. 1988, 
mun. Bucureşti), şef al DIP - UM 0618 Bucureşti (15 apr. - 1 sept. 1954). 

SLOBODA GHEORGHE IOAN - locotenent-colonel (n. 15 dec. 1917, com. Pădureni, jud. 
Timiş - d. 1972, mun. Bucureşti), şef al DLCM - formațiunea 0951 Bucureşti (1 oct. 1952 — 
1 sept. 1954) şi şef al DPLC - formațiunea 0951 Bucureşti (1 sept. 1954 - 25 aug. 1955). 

LIXANDRU ION VASILE - colonel (n. 24 mart. 1914, com. Răteşti, jud. Argeş - d. 1976, 
mun. Bucureşti), şef al DPLC - formațiunea 0951 Bucureşti (25 aug. 1955 - 30 iun. 1956) şi şef 
al DGPCM - formațiunea 0951 Bucureşti (1 iul. 1956 - sept. 1963). 

MARINESCU VIOREL-PAUL - general-maior (n. 17 febr. 1928, mun. Piteşti, jud. Argeş — 
d. 17 apr. 1993), şef al DGPCM - formațiunea 0951 Bucureşti (oct. 1963 - 1 iun. 1966). 

STATE PETRE NICOLAE - general-maior (n. 26 martie 1928, com. Godeni, jud. Argeş - 
d. 1977), director al DGPCM - formațiunea 0951 Bucureşti (1 iun. 1966 - 1 aug. 1967) şi şef al 
DGP Š UM 0400 Bucureşti (1 aug. 1967 - 1 ian. 1968 şi 1 ian. 1973 - 1 aug. 1974). 

DIRZU HORTENSIA GHEORGHE - colonel (n. 3 dec. 1927, satul Ilişeşti, com. Ciprian 
Porumbescu, jud. Suceava - d. 1989), şef al DGP - UM 0400 Bucureşti (15 febr. 1968 - 29 dec. 
1969). 

DUMITRU MATEI-MIHAI ION - general-maior (n. 24 mai 1924, com. Baloteşti, jud. 
Ilfov), şef al DGP - UM 0400 Bucureşti (1 ian. 1970 - 31 dec. 1971). 

OLARU GHEORGHE IOAN - general-maior (n. 26 iul. 1924, mun. Bucureşti - d. 25 mart. 
1997, mun. Bucureşti), locțiitor al şefului DGP şi înlocuitor la comanda DGP - UM 0400 
Bucureşti (1 aug. 1974 - apr. 1976). 

PANAITE IOAN EMIL - general-maior (n. 1 apr. 1927, satul Miersig, com. Husasău de 
Tinca, jud. Bihor), şef al DGP - UM 0400 Bucureşti (apr. 1976 - 14 martie 1989). 

GHEORGHIU VOICAN ANTON - general-maior (n. 22 aug. 1928, com. Nicorești, jud. 
Galaţi - d. 1992, mun. Câmpina, jud. Braşov), locțiitor al şefului DGP şi înlocuitor la comanda 
DGP - UM 0400 Bucureşti (apr.-dec. 1989). 


1. Ofițerii şi generalii din această listă sunt menţionaţi cu gradele avute la data trecerii în rezervă, şi nu cu 
gradele din perioada în care au deținut funcții de conducere în aparatul de penitenciare. 


Prefață 


Rostul istoricului este să interogheze trecutul. Trecutul poate fi alcătuit — şi acesta este mai 
ales cazul istoriei României — din mai multe straturi de tristeţe. Aspectul represiv al regimului 
comunist reprezintă unul dintre straturile cele mai adânci şi este semnificativ că Dicţionarul 
ofițerilor şi angajaţilor civili ai Direcţiei Generale a Penitenciarelor ne oferă un exemplu 
remarcabil, meticulos cercetat, nu numai al interogării trecutului, ci şi al structurii instituţiei 
respective. Interogarea aceasta se înscrie în spiritul sentimentelor lui Milan Kundera, care 
scria că „Revolta individului impotriva puterii înseamnă lupta memoriei împotriva uitării”. 

Forţele de Securitate - şi în special DGP-ul - au reprezentat instrumentul nemijlocit al 
represiunii înfăptuite de Partidul Comunist Român. Ele au fost organizate după tiparul 
sovietic şi sub coordonare sovietică. În general vorbind, rolul atribuit de autorităţile 
sovietice Siguranţei (poliţia politică) după lovitura de stat de la 23 august a fost similar cu 
cel jucat de acest organism în timpul dictaturii regelui Carol şi al celei antonesciene, însă 
cu o diferenţă majoră: în vreme ce între 1938 şi 1944 constrângerea a fost îndreptată 
împotriva unui anumit grup al societăţii (evreii) şi a câtorva adversari ai regimului 
Antonescu, după lovitura de stat ea a fost extinsă la întreaga societate românească. Chiar 
şi în timpul războiului, moşierul, ţăranul, bancherul, avocatul şi preotul îşi duceau viaţa, 
în general, fără ingerinţe din partea poliţiei politice; după 23 august, „în procesul de 
construire a democraţiei populare”, forţelor de Securitate li s-a cerut să elimine unele 
instituţii politice şi unele structuri sociale existente. Constrângerea şi amestecul poliţiei au 
ajuns să fie parte din viaţa zilnică, trăsături ale existenţei care au instaurat teama generalizată, 
o stare de spirit care a schimbat nu doar structurile societăţii, ci şi comportamentul 
personal. Conversaţia animată a lăsat loc şoaptelor fugitive sau exprimărilor prin parabole, 
aluziile au înlocuit discuţia deschisă, iar mesajele cele mai simple erau mascate. 

Această idee se regăseşte, în linii mari şi într-o formă mai incisivă, în afirmaţia 
autorilor acestui Dicţionar din subcapitolul din „Studiul Introductiv”, intitulat „Germenii 
statului terorist” : „Statul terorist nu a fost o creaţie a liderilor comunişti din anii '50, ci a 
partidelor care s-au succedat la putere după Primul Război Mondial. În acea etapă istorică, 
şi confruntându-se cu o serie de atentate cu bombă din partea comuniştilor sau anarho-sindi- 
caliştilor roşii, dar şi cu asasinarea de către legionari a unor demnitari, statul a folosit, la 
rându-i, crima sau tortura ca forme de represiune”. Aici nu este vorba de o încercare de a 
dezincrimina comunismul, ci mai degrabă o încercare din partea autorilor de a reaminti 
cititorilor că istoria e făcută şi din continuitate, nu doar din ruptură. Istoria înseamnă şi un 
proces de continuă regândire, precum şi de revizuire şi revizitare a trecutului. Istoria, în sensul 
larg al cuvântului, este revizionistă : oamenii şi evenimentele sunt rejudecaţi şi rejudecate. 

Citind Dicționarul, este instructiv să ne amintim de condiţiile din Penitenciarul Central 
Aiud, descrise în limba engleză în 1947 de către un fost membru neidentificat din cabinetul 
Antonescu. 


Prefață 


Penitenciarul Central Aiud are următorul personal : 


Director : Alexandru Guţan, comunist din Cetatea Albă. 

Director adjunct: Mareş, fost deţinut al închisorii, nu ştiu dacă infractor de drept comun 
sau politic. 

Gardieni: Aceştia au în grijă celulele închisorii unde sunt închişi doar deţinuţi politici. 
a) Gardian-şef: I. Urdărianu 

b) Gardian: Furda 

c) Gardian: Filimon 

d) Gardian: Onica 


Celulele cuprind (30 martie 1947) circa 400 de deţinuţi politici. Am fost informat acum că 
Sumanele Negre au fost, de asemenea, aduse aici. 


Categorii de deţinuţi 


- criminali de război (români şi maghiari) 
- membri ai Partidului Naţional Ţărănesc 
- membri ai Gărzii de Fier 


Condiţiile de locuit 


Prizonierii sunt ţinuţi în celule de 4 m pe 2 m, fiecare având câte un pat de fier. Se 
presupune că lenjeria a fost adusă de fiecare de acasă. Cu excepţia patului, deţinuţii au voie 
să-şi ţină în celulă câte o valiză. Toate celulele, fără excepţie, sunt ticsite de ploşniţe. 
Încălzirea centrală este aproape inexistentă - circa 6 metri de conducte, fără calorifere, 
prin care, în timpul ultimei ierni, au circulat mici cantități de apă caldă timp de două sau 
trei ore zilnic. 

La intrarea în închisoare, fiecare deţinut este supus unei percheziţii. Voi relata aici ce li s-a 
întâmplat foştilor miniştri din cabinetul Antonescu, eu fiind unul dintre ei. 

Am ajuns la 6 martie 1947 şi am fost duşi sub escortă la închisoare. A m fost puşi câte şase 
într-o celulă, fără să fi fost percheziţionaţi, cu toate bagajele noastre. Celulele erau 
complet goale şi nu aveau paturi. Pe la orele 19.00 a venit directorul, cerându-ne să ne 
spunem fiecare numele, şi a plecat, comportându-se foarte civilizat. 

Pe la orele 00.30 am fost treziţi de bătăi în uşă şi înjurături. Pentru că nu aveam loc de 
dormit, ne pusesem bagajele lângă uşă. Ne-am sculat, am dat la o parte bagajele, şi au 
năvălit pe uşă directorul adjunct Mareş şi un legionar al cărui nume nu îl cunosc. Doi 
dintre noi (generalul Sichiţiu, om de 70 de ani, şi colonelul Cristea Manea) n-au putut să 
se ridice. Amândoi veniseră bolnavi, în special colonelul Manea, care avea o fistulă 
perianală cu 12 cavităţi, care tocmai formaseră un abces. 

Ei au fost loviți de Mareş pentru că nu s-au mişcat, generalul Sichiţiu primind o lovitură 
în ochiul drept şi câteva în spate. Şi colonelul Manea a fost lovit cu brutalitate. După ce 
s-au ridicat, au fost loviți din nou de directorul adjunct cu patul pistolului Schmeisser 
semiautomat cu care era înarmat. După ce ne-a întrebat cum ne cheamă, Mareş a plecat. 
În a doua seară am fost supuşi unei percheziţii, sub supravegherea lui Mareş. (...) Hainele 
ne-au fost smulse, obiectele personale adunate, iar medicamentele împrăştiate. Au furat tot 
ce au găsit pe placul lor. Pot da un exemplu: generalului Arbore i s-a furat stiloul de aur. 
La 27 martie el i-a spus acest lucru soţiei sale la vorbitor, în prezenţa gardianului-şef, 
Urdărianu. Acesta i-a raportat imediat directorului adjunct, iar la 12 aprilie, exact înainte 
de Paşte, generalului nu i s-a permis să primească pachete cu alimente. (...) 


Condiţiile de trai 


Mâncarea de dimineaţă şi cina constau dintr-un cocoloş de circa 300 grame de mămăligă 
şi o apă tulbure numită ciorbă, sau cinci felii de cartofi necurăţaţi într-o apă perfect 
limpede. De cele mai multe ori, deţinuţii nu mănâncă decât cartofii, iar apa o păstrează 

pentru a-şi spăla părţile intime, pentru că aceasta este singura apă caldă pe care o primesc. 
Cei care ţin regim primesc ciorbă la discreţie. (...) 

Toţi deţinuţii, cu excepţia celor condamnaţi la muncă silnică, au dreptul să primească de 
acasă pachete de 3 kg cu alimente. De Crăciun, s-au aprobat câte 5 sau 6 kg. de fiecare, 
însă imediat după Crăciun directorul adjunct a făcut o percheziţie la miezul nopţii, 
confiscând toată mâncarea rămasă. 

Închisoarea are o cantină de la care deţinuţii politici n-au voie să cumpere nimic, cu excepţia 
celor bolnavi, care primesc un mic carneţel unde responsabilul cantinei scrie cantităţile şi 
sumele, iar casierul puşcăriei plăteşte din banii trimişi deţinuţilor de familiile lor. (...) 
Apa este distribuită în mod normal printr-un sistem de pompe, care o ridică până la ultimul 
etaj şi apoi o repartizează în chiuvetele corespunzătoare. Pompele s-au defectat în toamna 
lui 1946 şi nu au mai fost reparate. Astăzi apa este distribuită deţinuţilor cu găleata, circa 
doi litri zilnic, pentru că, în afară de o farfurie, o lingură şi o sticlă de apă, toate celelalte 
recipiente au fost confiscate din celule. Această apă trebuie să ajungă pentru spălarea 
corpului şi a hainelor şi pentru băut. 

WC-ul este o adevărată nenorocire. Fiecare etaj are 90 de celule. La unele etaje sunt doi sau 
chiar trei deţinuţi politici în fiecare celulă. Toţi aceştia au la dispoziţie şase găuri fără apă, 
care se umplu după trei folosiri. Ele sunt curățate doar o dată la 24 de ore. Puzderie de 
şobolani mişună prin sistemul de canalizare al închisorii. 

Deţinuţii sunt scoşi din celulele lor 5-10 minute, dimineaţa şi seara, ca să se facă curat, şi 
câte o jumătate de oră dimineaţa şi după-amiaza, ca să facă mişcare prin curte. Restul 
timpului rămân în celulele lor. (...) 

Deţinuţii de la Aiud au trăit şi probabil încă trăiesc zile şi nopţi de adevărată teroare. 
Directorul adjunct Mareş obişnuia să percheziţioneze celulele cinci nopţi pe săptămână. 
Tehnica era următoarea: se deschidea uşa şi intra Mareş, însoţit de unul sau doi legionari, 
dintre care unul era de obicei Boian-Moisescu, fostul şef al poliţiei legionare. Ne dezbrăcau 
la piele şi începeau să scotocească. Tăiau salteaua, aruncându-i conţinutul pe podea, apoi 
aruncau deasupra sarea, mâncarea, medicamentele, hainele etc. Confiscau tot ce le plăcea, 
iar legionarii tăiau cu un cuţit valizele, pantofii sau cizmele, dacă li se păreau dubioase. Vai 
de capul celui care protesta. 

Vă citez acum două cazuri, al lui Romulus Daianu şi al lui Reinhardt. Primul era ziarist, 
iar cel de-al doilea ofiţer de poliţie, care lucrase la Prefectura Poliţiei din Bucureşti. 
Daianu a trudit două zile ca să-şi pună în ordine celula după o astfel de vizită, iar Reinhardt 
a stat în lanţuri de 15 kg timp de nouă zile pentru că ascunsese o iconiţă pe care era scrisă 
o propoziţie dintr-o predică ţinută în închisoare şi cenzurată de către administraţie - 
icoanele erau complet interzise, ca şi fotografiile de familie. (...) 

Vizitele familiei erau permise la vorbitor doar de două ori pe lună, în zilele de 12 şi 27. 
Familiile erau întâmpinate la gară de poliţie, apoi escortate la secţia de poliţie, la hotel şi 
la închisoare, şi imediat după aceea scoase din oraş. Le era interzis să ia legătura cu cineva 
din Aiud, chiar dacă aveau rude sau prieteni acolo. (a) 


Nimic nu ilustrează mai pregnant natura coercitivă a politicilor centralizatoare urmate 
de regimul comunist decât folosirea muncii silnice, prestată sub indrumarea DGP-ului. 
Aşa cum Ministerul Securităţii Statului din Uniunea Sovietică era, la moartea lui Stalin, în 
1953, cel de-al doilea utilizator de forţă de muncă din Uniunea Sovietică, şi în România, 
Ministerul de Interne a fost efectiv însărcinat să gestioneze o parte a economiei naţionale. 
Ascunsă în spatele eufemismului „serviciu de muncă temporară”, munca silnică a fost 
folosită ca metodă de pedepsire a mii de oameni acuzaţi de „sabotaj economic” şi 


1. Dennis Deletant, Teroarea comunistă în România. Gheorghiu-Dej şi statul polițienesc, 1948-1965, 
Polirom, laşi, 2001, pp. 253-255. 

„absenteism”. Erau aici incluse zecile de mii de ţărani care se opuseseră colectivizării 
forţate a agriculturii. Lista celor pasibili de a fi internaţi în lagăre era extrem de diversificată : 
cei care răspândeau „zvonuri alarmiste, tendenţioase şi ostile” ; cei care defăimau Partidul 
Muncitoresc Român, conducătorii săi, guvernul sovietic şi conducătorii lui, celelalte 
democraţii populare ; cetăţenii români care contactaseră ambasade „imperialiste” sau care 
avuseseră contacte cu diplomaţi sau cu familii din astfel de ambasade ; cei care chemau la 
rezistenţă împotriva măsurilor guvernamentale ; „elementele cu un bine cunoscut trecut 
reacţionar”, membrii activi ai fostelor partide democratice de opoziţie sau ai Gărzii de Fier ; 
membrii fostului SSI, ai Siguranţei şi ai fostei poliţii ; cei condamnaţi pentru tentativa de a 
trece clandestin frontiera, după 1945 ; sabotorii şi speculanţii condamnaţi, taţii şi fiii adulţi 
ai celor care părăsiseră ţara după 1945 şi ai legionarilor care o părăsiseră înainte de 1944. 

Munca silnică a fost introdusă oficial în Codul muncii din 8 iunie 1950, deşi era 
folosită de peste un an la contrucţia Canalului Dunăre - Marea Neagră. Chiar şi lagărele 
de muncă, cunoscute iniţial ca „unităţi de muncă”, au fost legalizate retrospectiv, în 
acelaşi fel, la 13 ianuarie 1950, printr-un decret al Marii Adunări Naţionale, ele fiind în 
fapt înfiinţate în mai 1949 ca parte a proiectului Canalului. Decretul stipula înfiinţarea 
unităţilor de „reeducare prin muncă a elementelor ostile faţă de RPR”. Conducerea Direcţiei 
Generale a Lucrărilor Canalului Dunăre - Marea Neagră (instituţia creată pentru a organiza 
şi administra lucrările la Canal) a fost pusă sub autoritatea Consiliului de Miniştri, iar 
structura MAI care administra coloniile de muncă înşirate de-a lungul Canalului (adică 
Întreprinderea Economică de Stat „Munca Exterioară”) a fost subordonată DGP ; ulterior, 
printr-o HCM din septembrie 1952, autoritatea DGLCDMN a fost transferată Ministerului 
Afacerilor Interne. Persoanele pasibile de internare în lagăre erau definite într-un ordin al 
lui Gheorghe Pintilie, şeful Securităţii, emis la 3 aprilie 1950. 

La 22 august 1952, Consiliul de Miniştri a adoptat HCM nr. 1554, prin care lagărele 
erau denumite „colonii de muncă”. Documentul a fost semnat de Gheorghiu-Dej, în 
calitate de preşedinte al Consiliului. Faţă de ordinul din aprilie 1950, au fost adăugate zece 
noi categorii de persoane pasibile de internare în lagăre. De asemenea, rezoluţia introducea 
pedeapsa domiciliului forţat, sau exilul intern, pentru cei care nu fuseseră „reeducaţi” în 
închisoare sau în lagărele de muncă şi care erau consideraţi totuşi o ameninţare pentru 
securitatea statului. Intrau aici foşti moşieri, bancheri şi comercianţi angrosişti, rudele 
apropiate de sex feminin ale celor care părăsiseră ţara înainte de 1944 (legionarii) şi ale 
celor care o părăsiseră după 1945 şi acționau în exil împotriva regimului. Erau excluşi de 
la aceste prevederi - dacă nu erau rude ale legionarilor - artiştii, sculptorii, compozitorii 
şi academicienii „care lucrează cinstit şi sunt utili societăţii”. 

Identificarea celor care urmau să fie trimişi în lagăre de muncă -— iar ulterior în exil 
intern - a fost atribuită unei comisii a Ministerului Afacerilor Interne, înfiinţată la 25 august 
1952 de către Alexandru Drăghici şi pusă sub conducerea adjunctului său, Gheorghe 
Pintilie (care era şi şeful Securităţii). Numărul deţinuţilor era sporit de victimele deportărilor 
în masă din principalele oraşe ale ţării, efectuate de miliţie. Acestea începuseră în 1952 
pentru a face loc muncitorilor recrutaţi spre a asigura mâna de lucru din noile fabrici din 
mediul urban, create în cadrul procesului de industrializare. În conformitate cu un decret 
din 16 februarie 1952, câteva categorii de persoane urmau să părăsească Bucureştiul. 
Familiile criminalilor de război, ale persoanelor întemniţate, ale celor care părăsiseră ţara, 
ale ofiţerilor eliminaţi din armată, ale foştilor judecători, ale avocaţilor, ale industriaşilor 
şi ale celor care deţinuseră mai mult de 10 ha de pământ urmau să fie deportate, după o 
notificare trimisă cu 12-24 de ore înainte, având permisiunea să ia doar 50 kg de bagaj. În 
realitate, mulţi au fost duşi în lagăre de muncă. 

Acest volum îndrăzneşte să înfrunte trecutul ; vorbeşte despre pregătirea şi activitatea 
cadrelor DGP-ului şi el nu lasă, după cuvintele arhiepiscopului sud-african Desmond 
Tutu, ca fiara opresiunii să treacă nestingherită, ci o priveşte drept în ochi. Acesta este 


marele merit al Dicţionarului, acesta este meritul autorilor. 
Dennis Deletant 

Preliminarii 


Cadrele sistemului penitenciar 


Modul de recrutare a cadrelor din mediul rural şi muncitoresc cu origini sănătoase şi o 
instrucţie minimală a făcut ca gradul de obedienţă şi fidelizarea întregului aparat de 
penitenciare faţă de conducerea MAI să fie foarte ridicate. Ofițerii de cadre nu întâmpinau 
greutăţi în procesul de recrutare în MAI a tinerilor ţărani şi muncitori, deoarece condiţiile 
de viaţă şi muncă oferite de sistem erau incomparabil mai avantajoase în raport cu mizeria 
cotidiană postbelică : haina militară, solda de funcţie şi grad, posibilitatea pensionării la 
trecerea în rezervă, Ordinul nr. 50, promovarea în funcţii de înaltă răspundere după 
absolvirea unor scurte cursuri militare sau politice - toate acestea, precum şi multe altele 
erau argumente suficiente pentru a părăsi satul sau periferia oraşelor şi a îmbrăţişa, în anii 
"50, un loc sigur în aparatul de stat. Foarte mulţi erau recrutaţi încă din perioada în care 
îşi satisfăceau serviciul militar, fiind astfel ademeniţi să continue în acelaşi mediu (cazon). 
Astfel, cele mai multe cadre ale sistemului penitenciar proveneau din pături sociale paupere. 
În numeroase dosare de cadre am întâlnit cazuri în care viitorii ofiţeri din sistemul 
penitenciar au fost bătuţi/maltrataţi de patronii sau de superiorii lor din armată (în perioada 
în care au satisfăcut serviciul militar). 

Ca şi în cazul Miliției şi al Securităţii, aparatul de penitenciare şi-a recrutat personalul 
în primul rând pe baza originii sociale. Au fost încadraţi tineri ţărani, muncitori de pe 
ogoare, din fabrici şi uzine, precum şi din contingentele care urmau să-şi satisfacă serviciul 
militar. Ofițerii de la Serviciul de cadre al aparatului de penitenciare au încadrat în sistem 
mii de ofiţeri şi subofiţeri care nu aveau niciun fel de pregătire militară sau studii necesare 
pentru funcţiile de răspundere. Dacă în anii '50-'60 dosarele de cadre întocmite de cadrişti 
erau foarte voluminoase, conţinând numeroase informaţii despre viaţa personală a ofițerului 
respectiv, în anii '70-'80 acest tip de dosare bazat pe cantitate şi balast informaţional s-a 
diluat considerabil, în interiorul coperţilor regăsindu-se mai mult informaţii (relevante ! ) 
despre parcursul profesional (în detrimentul celui personal). Prin acest sistem de selectare 
a cadrelor, conducerea MAI a reuşit să-şi fidelizeze personalul, făcând din acesta o 
redutabilă armată represivă. 

Şefii aparatului de penitenciare au avut întotdeauna deficienţe mari pe linia comporta- 
mentului şi disciplinei militare. Din cauza instrucției minimale şi a nivelului de cultură 
redus de care dădeau dovadă cei însărcinaţi cu administrarea locurilor de deţinere, abaterile 
profesionale şi de la disciplina militară au fost numeroase pe aproape întreaga durată a 
regimului comunist. Multe dintre coloniile şi penitenciarele DGP erau amplasate în locuri 
izolate, departe de lumea civililor şi a ochilor vigilenţi ai ofiţerilor de cadre şi contrainformaţii. 

Cu toate acestea, conducerea de la centru afla uneori despre chefurile, relaţiile amoroase 
dintre şefi şi subordonate, problemele de alcov ale ofiţerilor sau bătăile cu civilii din 
localităţile în vecinătatea cărora erau amplasate locurile de deţinere. Abaterile erau 
sancţionate pe linie profesională conform regulamentului disciplinei militare şi erau dublate 
de sancţiuni pe linie de partid (în cazul în care ofiţerul sancţionat era membru de partid). 
Atunci când abaterea săvârşită de ofiţer se dovedea foarte gravă, superiorii acestuia sesizau 
procuratura militară şi, în funcţie de probele pe care aceasta le administra, conducerea 
MAI hotăra dacă se impunea trimiterea ofițerului în faţa tribunalului militar (potrivit 
Codului de procedură penală, trimiterea unui militar în faţa justiţiei militare se putea 
realiza numai după ce conducerea MAI sau MFA îşi dădea acordul în acest sens). 

Abia în toamna anului 1963, în fruntea DGPCM a fost numit un ofiţer superior cu 
studii militare superioare, locotenent-colonelul Marinescu Viorel-Paul. Până la acea dată, 
niciunul dintre cei care au administrat de la centru aparatul de penitenciare nu absolvise 
nici măcar cursurile unei şcoli militare de ofiţeri. În perioada 19 septembrie 1949 - 
1 ianuarie 1970, în fruntea sistemului carceral au fost numiţi numai ofiţeri superiori cu 
grade de locotenent-colonel şi colonel, ceea ce denotă caracterul marginal al acestei 
structuri/arme în cadrul direcțiilor centrale ale MAI! (raportat la perioada 1948-1970 şi 
prin comparaţie cu arma penitenciare, trupele de grăniceri, trupele de Securitate, trupele 
de pază, Direcţia Generală de Informaţii Externe, dar şi unele Direcţii operative din 
aparatul de Securitate au fost conduse numai de generali şi doar în anumite perioade de 
timp de către colonei). 

Activitatea aparatului de penitenciare a fost coordonată pe toată durata regimului 
comunist de către un ministru adjunct al Afacerilor Interne. Printre cei care au coordonat 
de-a lungul timpului acest sector de activitate al Internelor îi amintim pe Marin Jianu, 
generalul-maior Gheorghe Stan, generalul-maior Ady Ladislau, generalul-locotenent 
Gheorghe Pintilie, generalul-maior Ionel Gal, generalii-locotenenţi Alexandru Dănescu şi 
Romus Dima. Sistemul penitenciar nu a răspuns doar la comenzile ministrului adjunct al 
Internelor desemnat pentru a coordona activitatea acestei arme, ci şi la ordinele diferitelor 
structuri din cadrul aparatului de Securitate. Niciun transfer al vreunui deţinut politic nu 
putea fi efectuat fără avizul organelor de Securitate. De asemenea, regimul de detenţie şi 
de hrană aplicat deţinuţilor politici era avizat de către organele de Securitate (vezi intrările 
„Bădică Mihai Ilie” şi „Lixandru Ioan Vasile” din acest volum). 

Din cauza faptului că, în anii '50 şi prima jumătate a anilor '60, formațiunea 0951 
Bucureşti (indicativul militar numeric atribuit DLCM, DPLC şi DGPCM - vezi „Lista 
abrevierilor”) nu a avut un sistem militar propriu de pregătire a ofiţerilor de penitenciare, 
conducerea MAI a fost nevoită să încadreze ofiţeri direct din producţie, PMR, UTM sau să 
transfere ofiţeri din alte arme (Trupe de Grăniceri, Trupe de Pază, Serviciul Muncii/ 


1. Alte direcţii din aparatul central al MAI din anii '50-'60 care erau considerate de mai mică importanţă 
în ierarhia MAI au fost: Direcţia aprovizionării şi gospodăririi din MAI - UM 0777 Bucureşti (în 1954 
era condusă de locotenent-colonelul Milea Gheorghe) ; Direcţia Spate din MAI (în 1963 era condusă de 
locotenent-colonelul Oprescu Ioan Mircea, iar în 1966, de către colonelul Motorga Petre) ; Direcţia Pază 
contra incendiilor din MAI (în 1954 era condusă de către colonelul Tatu E. Pamfil); Direcţia secretariat 
din MAI (în 1960 era condusă de locotenent-colonelul Ristea Ion Gheorghe); Direcţia învăţământ din 
MAI (în 1969 era condusă de locotenent-colonelul Ruşeţ I. Ioan) ş.a.m.d. În unele dintre aceste structuri 
ale MAI, deşi în schemele de organizare se prevedea ca funcţia de şef de direcţie să fie ocupată de un 
general, acest lucru nu se întâmpla în realitate (de exemplu, şefia Direcţiei Cadre din MAI a fost condusă 
în perioada 1952-1970 numai de colonei de Securitate, cu excepţia perioadei 1954-1957, atunci când în 
fruntea acestei structuri s-a aflat generalul-maior Demeter Alexandru). 

DGSM, Pompieri şi, mai rar, din Miliție sau Securitate), pentru a suplini absenţa cadrelor 
calificate. Însă în aparatul de penitenciare erau „vărsaţi”, de obicei, ofiţerii care comiseseră 
diferite abateri profesionale sau de partid în armele amintite mai sus sau care fuseseră 
restructuraţi în urma reducerii efectivelor, şi mai puţin ofiţeri care obţinuseră rezultate 
„Satisfăcătoare”, „bune” sau „foarte bune”. Aşadar, putem spune că formațiunea 0951 
Bucureşti era considerată un fel de „groapă de gunoi” a MAI. Totodată, din cauza faptului 
că în unităţile militare de construcţii ale Serviciului Muncii/DGSM ofiţerii de comandă 
aveau în subordine mii de ostaşi constructori folosiţi la diverse munci din economia 
naţională (recoltat, extracția minereurilor din bazinul carbonifer Valea Jiului, construcţia 
de cartiere de locuinţe şi baraje etc.), conducerea MAI a decis să folosească această 
experienţă şi să obţină transferul din DGSM în MAI a unor ofiţeri care avuseseră sub 
comandă mii de militari constructori. În volumele ce vor urma vom prezenta biografiile 
unor ofiţeri superiori de construcţii transferați de la DGSM la MAI, unde au fost plasați 
în fruntea unor colonii de muncă în care era utilizată pe larg „forţa de muncă specială” (de 
exemplu, colonelul 'Țeposu Ioan - comandant al Coloniei de Muncă Vlădeni/formaţiunea 
0868 între 1959 şi 1963 — şi colonelul Vodă Dumitru - comandant al Coloniei de Muncă 
Carasu/formaţiunea 0869 între 1958 şi 1964). 

După ce în a doua jumătate a anilor '60 au fost înfiinţate în cadrul sistemului penitenciar 
două şcoli militare de subofiţeri activi, iar la Şcoala Militară de Ofiţeri Activi MAI nr. 2 - 
UM 0564 Bucureşti (ulterior Şcoala Militară de Ofiţeri Activi a MI din Bucureşti - UM 
0828) au început să fie pregătite promoţii întregi de ofiţeri de penitenciare, s-a recurs tot 
mai rar la practica transferării ofiţerilor de la alte arme. Au mai existat cazuri de transfer 
la Penitenciare ale unor ofiţeri din Securitate sau Miliție, dar acestea erau izolate şi 
reflectau pedepsirea disciplinară a ofiţerilor respectivi. În vara anului 1977, după aplicarea 
Decretului Consiliului de Stat nr. 225 prin care aparatul de penitenciare a fost restructurat, 
mai mulţi ofiţeri din unităţile militare ale DGP care fuseseră desfiinţate au fost transferați 
la Miliție şi Securitate. Aceştia vor reveni în DGP în anii următori, când unele unităţi 
desfiinţate în 1977 au fost redeschise din cauza supraaglomerării cu deţinuţi. 

După Plenara CC al PCR din aprilie 1968, atunci când au fost dezvăluite o serie de 
crime şi abuzuri comise în perioada în care rivalul lui Nicolae Ceauşescu la conducerea 
PCR, Alexandru Drăghici, deţinea funcţia de ministru al Afacerilor Interne, în toate 
structurile MAI şi CSS s-au produs schimbări majore la nivelul resurselor umane. Mii de 
ofiţeri au fost pensionaţi sau retrogradaţi în funcţii de mai mică importanţă. Documentele 
plenarei au fost prelucrate în şedinţe cu activul de partid din toate unităţile militare ale 
MAI şi CSS, în cadrul cărora, pentru a înfiera ilegalităţile din trecut, au luat cuvântul chiar 
ofiţerii care luaseră parte la comiterea lor. Oportunismul de care au dat dovadă aceşti ofiţeri 
a constituit garanţia pentru menţinerea lor în funcţie sau chiar promovarea lor ulterioară!. 

Cornel Onescu, cel care în vara anului 1965 l-a înlocuit pe Alexandru Drăghici la 
conducerea MAI, a iniţiat o serie de măsuri care au vizat restructurarea giganticului 
minister. În cadrul DGPCM, aceste măsuri au fost luate în luna august a anului 1967 şi au 
constat în demilitarizarea aparatului de penitenciare, desfiinţarea coloniilor de muncă, a 


1. Vezi, în acest sens, şedinţa cu activul DGP în care s-au prelucrat documentele Plenarei CC al PCR din 
22-25 aprilie 1968. O sinteză a stenogramei discuţiilor în care au luat cuvântul o serie de ofiţeri superiori 
care au deţinut funcţii de conducere în sistemul penitenciar în perioada ministeriatului lui Alexandru 
Drăghici şi care au denunţat mai multe abuzuri petrecute sub mandatul acestuia a fost publicată în Marius 
Stan, Mihai Burcea, Mihail Bumbeş, „Recrutarea cadrelor superioare de penitenciar: 1945-1989”, în 
Anuarul IICCR, Elite comuniste înainte şi după 1989, vol. II, Polirom, Iaşi, 2007, pp. 116-120. 

gospodăriilor agricole de stat (GAS) şi a unor întreprinderi industriale, precum şi în 
schimbarea denumirii DGPCM în DGP'. 

Totodată, către sfârşitul anilor '60, în condiţiile în care majoritatea locurilor de deţinere 
aveau o vechime de peste 70 de ani, noul ministru a iniţiat şi un vast program de 
îmbunătăţire a regimului penitenciar : s-au eliminat hârdaiele din celulele de deţinere şi 
s-au construit grupuri sanitare, au fost construite noi secţii şi camere de deţinere cu 
încălzire centrală şi s-au extins atelierele de producţie, s-a îmbunătăţit regimul alimentar 
aplicat deţinuţilor şi relaţiile acestora cu familiile aflate în libertate?. 

Prin demilitarizarea DGP, cadrele militare din penitenciare au trecut la statutul de 
militari compatibili cu drepturile şi obligaţiile cadrelor din CSS şi MFA?. Ca urmare, 
aceştia au putut beneficia de Ordinul de zi nr. 50 pentru hrană, diurne mai consistente şi 
o salarizare mai bună. 

Totodată, sfârşitul anilor '60 marchează şi intrarea într-o nouă epocă în domeniul 
legislaţiei penale, prin adoptarea în 1969 a noului Cod penal, a Codului de procedură 
penală şi a Legii de executare a pedepselor. Toate acestea au condus şi la schimbarea de 
optică a diriguitorilor din MAI în ceea ce priveşte modul de conducere a DGP. 

Odată cu numirea generalului-maior Dumitru M. Ion în fruntea DGP (la 1 ianuarie 
1970) s-a prevăzut ca, pe viitor, funcţia de şef al DGP să nu poată fi ocupată decât de un 
militar din corpul generalilor. Astfel, până în anul 1990, la comanda DGP s-au aflat doar 
generali cu o stea. În perioada 1990 - 28 septembrie 2004, dată la care a intrat în vigoare 
Legea nr. 293/2004 privind statutul funcţionarilor publici din Administraţia Naţională a 
Penitenciarelor (act normativ în baza căruia a avut loc demilitarizarea personalului din 
penitenciare), funcţia de şef al DGP/ANP a fost ocupată de către un colonel (avansat 
ulterior la gradul de general) şi de către alţi magistrați”. 


Ionel Gal, Raţiune şi represiune în Ministerul de Interne 1965-1989, vol. 1, Do-minoB, Iaşi, 2001, p. 98. 
Ibidem, p. 113. 
Ibidem, p. 109. 
Ordinul nr. 50 din 29 decembrie 1947 al ministrului Apărării Naționale Emil Bodnăraş a fost emis cu o 
zi înainte de abdicarea regelui Mihai. Pe fondul unei sărăcii generalizate în toată ţara şi a lipsei resurselor 
financiare în rândul forţelor armate, acest ordin prevedea acordarea unui ajutor material din partea 
statului român pentru militari şi familiile acestora. Ordinul stabilea creşterea raţiei de hrană de la 
2.500 de calorii la 3.200 de calorii, distribuirea a două schimburi din micul echipament (ciorapi, batiste, 
izmene etc.) şi distribuirea de încălţăminte. Totodată, s-a prevăzut completarea întregului echipament al 
ostaşilor aflaţi sub arme, mărirea raţiei de săpun la 350 g pe lună, distribuirea în premieră pentru 
militarii în termen a unei cantităţi de tutun şi foi de ţigară şi mărirea soldelor cu până la 40% pe 
categorii: „necăsătoriţi”, „căsătoriţi” şi „căsătoriţi cu copii”. În finalul ordinului, Emil Bodnăraş le 
cerea militarilor executarea fără şovăire şi cu devotament a ordinelor pentru măreaţa cauză a construirii 
democraţiei populare, deşi monarhia încă nu se fusese abolită. Ordinul avea menirea de a fideliza toate 
cadrele armatei pentru evenimentele majore care aveau să se petreacă în următoarele zile. Ordinul nr. 50 
a fost valabil pe întreaga durată a regimului comunist, în decursul anilor fiind modificat de mai multe ori. 
În 1989, cadrele militare primeau o anumită sumă de bani în locul produselor prevăzute în ordinul iniţial 
(banii figurau pe anexa statului de plată, separat de salariul acordat pentru gradul, funcţia şi vechimea 
fiecărui cadru militar). Vezi Petre Opriş, „Ordinul 50 - privilegiul militarilor de carieră”, în Jurnalul 
naţional. Suplimentul Scânteia, 5 august 2009. 
5. La acea dată, aproximativ 12.000 de cadre militare au fost trecute în rezervă şi au dobândit calitatea de 
funcţionar public cu statut special. Acest act normativ reglementează trecerea personalului din sistemul 
Administraţiei Naţionale a Penitenciarelor de la statutul militar la cel de funcţionar public cu statut special. 


PP. 

Confuzia ofițer politic/ofițer de contrainformaţii 


În multe memorii publicate de către foştii deţinuţi politici se face adesea o confuzie între 
ofiţerul politic şi ofiţerul de contrainformaţii. Astfel, foştii deţinuţi politici îl numesc 
„ofiţer politic” pe ofiţerul de Securitate/lucrătorul operativ de la Biroul inspecţii/Biroul 
operativ/Biroul „D”/Biroul „K” (la nivel central, şefii acestor Birouri se subordonau 
Serviciului inspecții din DGP, Serviciului operativ din MAI, Serviciului „D” din MAI şi 
Serviciului „K” din MAI), care asigura din punct de vedere contrainformativ locul de 
deţinere respectiv. Eroarea e evidentă, deoarece ofiţerii politici din locurile de deţinere 
existente în anii '50-'60 ţineau de aparatul politic! al sistemului penitenciar (DGPCUM, 
DIP, DLCM, DPLC sau DGPCM), şi nu de organele de contrainformaţii ale Securităţii (pe 
toată durata regimului comunist, toate unităţile militare de pe teritoriul României au fost 
deservite din punct de vedere contrainformativ de către organele de Securitate). Ofițerii 
politici din aparatul politic al sistemului penitenciar puteau ocupa diferite funcţii în cadrul 
unei unităţi de detenţie: propagandist, instructor sau locţiitor politic. Totuşi, cu toate că 
în atribuţiile unui ofiţer politic nu intrau organizarea şi desfăşurarea de anchete în rândul 
deţinuţilor sau a cadrelor, aceste practici au fost folosite în unele situaţii de către anumiţi 
ofiţeri politici (mai ales la începutul anilor '50). 


Continuarea şi rafinarea metodelor şi practicilor vechiului 
aparat represiv interbelic. Răzbunarea foştilor deținuți politici 


Toţi conducătorii sistemului penitenciar central din perioada 1948-1963 (Daciu Voicu, 
Ioan Baciu, Ioan Sloboda şi Vasile Lixandru) au cunoscut regimul de detenţie din perioada 
interbelică, cu excepţia lui Ilie Bădică - acesta suportase o scurtă perioadă de recluziune 
în timpul celui de-al Doilea Război Mondial într-un lagăr de prizonieri din URSS. Deşi 
regimul de detenţie al deţinuţilor şi internaţilor politic din perioada carlistă şi antonesciană 
nu poate fi comparat cu cel din perioada dejistă, aproape toţi liderii comunişti au avut de 
suportat umilinţe, bătăi şi înfometare în aresturile Siguranţei, în penitenciarele şi lagărele 
din perioada interbelică sau din timpul războiului?. Dovadă în acest sens stau nenumărate 


1. Aparatul politic din sistemul penitenciar românesc a funcţionat în perioada 1950-1964 prin următoarele 
structuri : Direcţia politică din DGP/DGPCUM (1950 - septembrie 1952), Serviciul politic din DLCM 
(septembrie 1952 - septembrie 1954), Serviciul politic din DIP (septembrie 1953 - septembrie 1954), 
Serviciul politic din DPLC (septembrie 1954 - iunie 1956) şi Serviciul politic/Secţia politică din 
DGPCIM (iulie 1956 - august 1964). 

2. Este elocvent cazul unor foşti directori şi comandanţi de locuri de deţinere dinainte de anul 1945 care, 
în funcţie de conjunctură, au fost asasinați, trimişi în puşcării sau menţinuţi în sistem şi recompensaţi de 
către comunişti. Eugen Săvinescu, fost administrator al Penitenciarului special Doftana în anii '30, a fost 
asasinat de comunişti în 1946 din cauza regimului dur aplicat deţinuţilor politici în perioada interbelică ; 
Gheorghe Dumitrescu (n. 21 dec. 1897, mun. Brăila, jud. Brăila), fost comandant al Penitenciarului 
Caransebeş între iulie 1942 şi 1945, a fost menţinut în sistemul penitenciar până în 1952, acordându-i-se 
chiar gradul de maior datorită sprijinului acordat comuniştilor din organizaţia ilegală de partid a 
Penitenciarului Caransebeş. Într-o fişă de evidenţă a ilegaliştilor, întocmită de Secţia Cadre a CC al PMR 
şi completată de maiorul Gheorghe Dumitrescu la data de 25 ianuarie 1952, se preciza: „Deşi cu mari 
riscuri, totuşi în orice clipă şi împrejurare am căutat să ajut şi să uşurez regimul foştilor deţinuţi politici 
(comunişti). În luna Iunie 1944, s-au prezentat la penitenciar 3 Colonei germani de la comandament care 
au cerut să le predau deţinuţii conducători comunişti, lucru pe care l-am refuzat categoric, deşi am fost 
grav ameninţat”. După ce a fost promovat în funcţia de director al Penitenciarului Văcăreşti (1945-1946), 
Dumitrescu a fost adus în aparatul central al DGP unde a îndeplinit funcţiile de subinspector general 

mărturii ale unor foşti deţinuţi politici din perioada interbelică (comunişti, socialişti, 
legionari etc.), mai mult sau mai puţin exagerate de aparatele propagandistice ale taberelor. 


(1946-1947), inspector general (1947 - iul. 1951), inspector de control în Corpul de control al DGPCUM 
şi locţiitor de director al DGPCUM (iul. 1951-1952). Odată cu militarizarea DGPCUM din 1951 a fost 
chemat în corpul ofiţerilor activi militarizaţi din MAI cu gradul de maior. (Fişa nr. 15077 de evidenţă a 
ilegaliştilor - Dumitrescu Gheorghe, ANIC, fond 95, dosar nr. 122297, fv. 14). Prin Decretul nr. 234 din 
8 mai 1963, fostului comandant al Penitenciarului Caransebeş, domiciliat la acea dată în Bucureşti pe 
strada Christian Tell, nr. 9, i-a fost majorată pensia de la 1.000 de lei/lună la 1.600 de lei/lună (pensia 
de 1.000 de lei/lună o primea începând cu anul 1957). Acest act normativ poartă semnătura unuia dintre 
foştii deţinuţi politici comunişti din perioada în care Gheorghe Dumitrescu administra acest penitenciar : 
Gheorghe Gheorghiu-Dej - preşedinte al Consiliului de Stat la acea dată (Decretul nr. 234 din 8 mai 1963 
privind acordarea unei pensii tovarăşului Dumitrescu Gheorghe. ANIC, fond Consiliul de Stat - Decrete, 
dosar nr. 234/1963); Un alt fost administrator al Penitenciarului Caransebeş care a beneficiat de o 
atenţie specială din partea liderilor comunişti a fost Gheorghe N. Ionescu, comandant al Penitenciarului 
Caransebeş în perioada 1941-1942 (vezi Ionescu N. Gheorghe - intrarea din acest volum); colonelul 
Şerban Gr. Leoveanu (n. 1884, mun. Craiova, jud. Dolj - d. 1957), fost comandant al Lagărului de 
internaţi politici de la Târgu-Jiu în perioada 1943-1944, a fost arestat în 1952 şi anchetat de către Direcţia 
regională MAI Bucureşti şi Direcţia Anchete penale din MSS/MAI asupra colaborării unor foşti deţinuţi 
politici comunişti cu administraţia lagărului (pe parcursul unei anchete care a durat câteva săptămâni, au 
apărut anumite elemente prin care se stabilea că unii lideri din conducerea superioară de partid ar fi 
furnizat informaţii conducerii lagărului, ceea ce a făcut ca ancheta să fie imediat stopată). Leoveanu a 
fost anchetat şi ţinut timp de 3 ani de zile în prevenţie la penitenciarele Central Făgăraş, Jilava şi Craiova 
(1952 - iunie 1955). La Penitenciarul Central Făgăraş au mai fost închişi şi alţi ofiţeri din administraţia 
Lagărului de internaţi politici de la Târgu-Jiu: Gheorghe Zlătescu şi Bogdan Titus, suspectaţi de faptul 
că ar fi aplicat rele tratamente internaţilor politici comunişti. Leoveanu Şerban a fost eliberat abia în 
iunie 1955 după ce, în februarie 1955, Procuratura Militară Craiova emisese un nou mandat de arestare 
în vederea judecării pentru „activitate intensă contra clasei muncitoare” - art. 193 Cod penal (ANIC, 
fond CC al PCR - Secţia administrativ-politică, dosar nr. 27/1955). Un an mai târziu a primit o pensie 
specială de 900 de lei/lunar, prin Asociaţia Foştilor Deținuți şi Deportaţi, pentru că „a sprijinit şi 
îmbunătăţit viaţa celor internaţi în lagăr” (această pensie i s-a acordat în locul pensiei de serviciu de 
494 de lei pe care o primea de la MFA). După decesul colonelului Leoveanu (1957), văduva acestuia, 
Leoveanu Ana Julieta, a primit prin HCM nr. 1052/1957 o pensie specială de 700 de lei lunar. La 
începutul anilor '60, Leoveanu Julieta a solicitat majorarea pensiei motivând că este suferindă şi a fost 
nevoită să se mute în Bucureşti pentru a beneficia de asistenţă medicală permanentă. Luând în considerare 
cererea Julietei Leoveanu, conducerea superioară de partid a hotărât să-i majoreze pensia de la 700 de lei/ 
lunar la 1.000 de lei/lunar. Astfel, la data de 25 iunie 1962, prin Decretul nr. 501, pensia Julietei 
Leoveanu, domiciliată în Bucureşti, Bulevardul Ilie Pintilie, nr. 37, a fost majorată la 1.000 de lei lunar 
(Decretul nr. 501 din 25 iunie 1962 privind majorarea pensiei văduvei Leoveanu Ana Julieta, ANIC, fond 
Consiliul de Stat - Decrete, dosar nr. 501/1962). Despre fostul colonel Şerban Leoveanu îşi aminteşte cu 
nostalgie şi vechiul militant comunist Gheorghe Apostol, cel care afirmă în memoriile sale că în lagărul 
de la Târgu-Jiu relaţiile dintre Gheorghiu-Dej şi ofiţerii Titus Bogdan şi Leoveanu Şerban au fost 
„profund omeneşti”. Apostol spune că prin anul 1953 a fost chemat la cabinetul lui Gheorghe Gheorghiu-Dej, 
acolo unde acesta i-a arătat o petiție scrisă de Leoveanu, aflat în detenţie la Penitenciarul Braşov. Fostul 
comandant al lagărului de la Târgu-Jiu îi solicita ajutorul lui Dej deoarece se afla într-o situaţie medicală 
deplorabilă, iar condiţiile de detenţie erau inumane (din cauza regimului de înfometare îi căzuse dantura). 
Apostol a plecat imediat la Braşov şi, după o scurtă discuţie cu directorul închisorii, a obţinut eliberarea 
lor în baza unei hârtii oficiale semnată de către Dej. După eliberarea din închisoare la intervenţia lui Dej 
şi a lui Apostol, cei doi au fost internaţi pentru refacere în Spitalul Elias din Capitală, unde au stat circa 
3 luni de zile (după refacere, respectivii au fost primiţi acasă la Gheorghe Gheorghiu-Dej, într-o 
atmosferă extrem de amicală). Potrivit lui Apostol, arestarea şi anchetarea ofiţerilor din fosta administraţie 
a lagărului de la Târgu-Jiu s-a produs la ordinul grupării deviaţioniste Ana Pauker, Vasile Luca, Teohari 
Georgescu, cei care ar fi dorit să obţină informaţii compromiţătoare despre Dej, Chivu Stoica, lon 
Popescu-Puţuri etc. În opinia autorilor acestui volum, Apostol se înşală în privinţa anului eliberării şi a 
penitenciarului din care a fost eliberat Leoveanu. Respectivul a fost trimis acasă în vara anului 1955 din 
Penitenciarul Central Făgăraş şi nu din Penitenciarul Braşov, aşa cum afirmă memorialistul. Gheorghe 
Apostol, Eu şi Gheorghiu-Dej, ediţie de casă, regie proprie, 1998, pp. 49-51. Mormântul fostului colonel 
Şerban Leoveanu se găseşte la Cimitirul Militar „Ghencea” din Bucureşti; Colonelul Sabin Motora 

Pentru aceste samavolnicii comise împotriva opozanților politici, mulţi dintre reprezentanţii 
aparatului represiv din perioada interbelică vor plăti înzecit peste numai câţiva ani de zile. 
Odată ajunşi la putere, comuniştii au început „vânătoarea” foştilor exponenţi ai aparatului 
represiv. La sfârşitul anilor '40 şi începutul anilor '50, câteva mii de foşti poliţişti, 


(n. 7 mart. 1892, oraşul Câmpeni, jud. Cluj - d. 1970, mun. Târgu-Mureş, jud. Mureş) a fost ofiţer 
superior în Jandarmeria Română până în 1944, acolo unde a îndeplinit funcţiile de comandant al 
Legiunilor de Jandarmi Reşiţa şi Deva (?-1941) şi comandant al Lagărelor de internaţi politici de la 
Caracal (7 mart. — 15 iul. 1941), Vapniarka şi Grosulovo (1943-1944). După 23 august 1944 a fost trecut 
în rezervă şi pensionat, primindu-şi drepturile de pensie până în 1951 când i-au fost sistate deoarece s-a 
angajat ca dispecer la „Exportlemn” din Ministerul Comerţului Exterior şi nu îndeplinise încă vârsta de 
pensionare (60 de ani), neavând dreptul de cumul. După ce a împlinit vârsta de 60 de ani a fost repus în 
drepturile de pensie, pe care le-a primit până la 1 ianuarie 1956. Câteva luni mai târziu, la data de 26 mai 
1956, prin HCM nr. 942, colonelului în rezervă Motora Sabin din MAI i s-a acordat o pensie specială de 
1.800 de lei în conformitate cu Decretul nr. 277 din 2 iulie 1955 pentru acordarea de pensii speciale şi 
alte drepturi unor militari sau urmaşilor acestora (prin acest act normativ se prevedea posibilitatea 
acordării unor pensii speciale militarilor în rezervă sau retragere „pentru contribuţii deosebite în domeniul 
de activitate militară, în pregătirea şi instaurarea regimului de democraţie populară, precum şi pentru 
fapte de înalt devotament în contruirea socialismului” ; aceste pensii speciale puteau fi acordate prin 
HCM, la propunerea MFA sau MAI). Această pensie i-a fost acordată pentru că în timp ce a deţinut 
funcţiile de comandant al Legiunilor de Jandarmi Reşiţa şi Deva a sprijinit mişcarea muncitorească 
pentru obţinerea unor drepturi, având faţă de aceştia un comportament corespunzător. De asemenea, 
această pensie i-a fost acordată şi datorită faptului că în primăvara anului 1944, atunci când trupele 
sovietice de sub comanda Mareşalului Malinovski se apropiau de lagărul transnistrean de internaţi politici 
de la Grosulovo condus de Motora, el a salvat câteva sute dintre aceştia. Motora primise ordinul să-i 
evacueze pe cei 6]l deţinuţi evrei din lagăr spre locul de execuţie, însă a refuzat executarea ordinului 
reuşind să obţină o garnitură de tren în dauna trupelor germane aflate în retragere şi să-i transfere în ţară 
pe cei mai mulţi dintre ei (din cei 611 evrei care au fost îmbarcaţi în tren în gara din Tighina au fost aduşi 
teferi în Lagărul de internaţi politici de la Târgu-Jiu doar 608 ; cei trei care au lipsit de la apel evadaseră 
pe drumul de întoarcere cu complicitatea gardienilor). Odată ajuns în ţară, Motora a fost anchetat timp 
de câteva săptămâni de Siguranţă şi SSI, fiind suspectat că a pactizat cu deţinuţii. Pentru salvarea evreilor 
comunişti de la Vapniarka, Motora va fi distins în 1990 de către statul israelian cu medalia „Yad Vashem” 
şi titlul de „Drept între popoare”. În expunerea de motive care însoţeşte HCM nr. 942 din 26 mai 1956 
prin care i s-a acordat o pensie specială, ministrul Afacerilor Interne, generalul-colonel Alexandru Drăghici 
(iniţiatorul proiectului de HCM), spunea: „Cât timp a fost comandant al lagărului de deţinuţi politici de 
la Vapnearca, a primit ordin să evacueze o mare parte din deţinuţi spre locul de execuţie, iar ofiţerul a 
trecut peste ordinul şefilor săi superiori, luând toate măsurile posibile, salvându-i pe unii dintre aceştia 
de la o moarte sigură. Pentru toate aceste fapte a fost persecutat prin ordine observatorii, menţinut în 
grad, mutat în diferite unităţi de jandarmi din ţară, fiind trimis şi pe frontul antisovietic de două ori, cu 
scopul de a-l îndepărta de oamenii muncii pe care îi sprijinea şi îi apăra în lupta lor pentru o viaţă mai 
bună. (...) În septembrie 1955, ofiţerul a înaintat Conducerii Federaţiei Naţionale a foştilor deţinuţi şi 
internaţi politici antifascişti un memoriu în care a expus toată situaţia sa, astfel că, în urma verificării 
efectuate de aceasta, la data de 28 septembrie 1955 s-a hotărât să i se acorde o pensie de stat de 1.000 
lei lunar, pensie pe care o primeşte şi în prezent. Deşi ofiţerul a făcut parte din vechiul aparat de 
represiune, ţinând cont de faptul că a avut idei democratice şi a fost alături de cei ce erau asupriţi şi 
exploataţi, salvând de la moarte o parte din tovarăşi, care astăzi au funcţii de răspundere în aparatul de 
stat, propun să i se acorde o pensie specială, conform Decretului Prezidiului Marii Adunări Naţionale a 
Republicii Populare Române nr. 277 din 2 iulie 1955”. Câteva luni mai târziu, prin Decretul nr. 456 din 
25 august 1956, tovarăşului Motora Sabin i s-a conferit Ordinul „Apărarea Patriei”, clasa a II-a CCHCM 
nr. 942 din 26 mai 1956 pentru acordarea unei pensii speciale colonelului în rezervă Motora Sabin din 
Ministerul Afacerilor Interne, Arhiva Guvernului României, fond Hotărâri ale Consiliului de Miniştri, 
dosar HCM nr. 942/1956; Nicolae Balint, „Colonelul Sabin Motora, un mureşan pentru eternitate” în 
Ziarul de Mureş, 24 noiembrie 2008 [http : //www.ziaruldemures.ro/index.php ? id = 25&tx _ttnews 
[tt_news] = 11319, site accesat la 4 aprilie 2011]; Decretul nr. 277 din 2 iulie 1955 pentru acordarea de 
pensii speciale şi alte drepturi unor militari sau urmaşilor acestora, ANIC, fond Consiliul de Stat - Decrete, 
dosar nr. 6/1955, f. 10; Decretul nr. 456 din 25 august 1956 privind conferirea Ordinului „Apărarea 
Patriei”, clasa a Il-a tov. Motora Sabin, ANIC, fond Consiliul de Stat - Decrete, dosar nr. 10, f. 153). 

gardieni, jandarmi sau agenţi ai Siguranţei şi Serviciului Special de Informaţii au fost arestaţi 
preventiv şi, ulterior, depuşi la Penitenciarul Central Făgăraş (condus în anii '50 de către 
Alexandru Poenaru, maiorul Iosif Mraviov şi maiorul Aron Trâmbiţaşu). Acest cumplit loc 
de detenţie a funcţionat în perioada 1948 - martie 1960 în vechea cetate medievală a 
Făgăraşului, închisoarea fiind supranumită „Cetatea morţii”. Aici au fost întemnițați circa 
3.500 de deţinuţi politici din care 165 şi-au pierdut viaţa în timpul executării pedepsei. 

Această categorie de deţinuţi politici (foşti lucrători în aparatul de stat represiv din 
anii '30-40) a fost judecată şi condamnată în baza celebrului articol 193! din Codul 
penal — „activităţi contra clasei muncitoare” -, introdus în 1954. Până la acea dată, această 
categorie de deţinuţi a fost ţinută în recluziune pe baza unor decizii administrative de 
internare emise de MAI sau pe baza unor mandate de arestare prelungite la nesfârşit. 
Foarte puţini deţinuţi din Penitenciarul Central Făgăraş aveau în dosarul de penitenciar şi 
o sentinţă definitivă a unei instanţe de judecată. 

Articolul 193!, a fost introdus în Codul penal al RPR prin Decretul Prezidiului MAN 
nr. 62 din 23 februarie 1954 şi prevedea că „activitatea intensă contra clasei muncitoare 
sau a mişcării revoluţionare, desfăşurată într-un post de răspundere în aparatul de stat sau 
într-un serviciu secret, pe timpul regimului burghezo-moşieresc, se pedepseşte cu detenţiunea 
grea pe viaţă şi confiscarea totală a averii”. De asemenea, în acelaşi decret se mai specifica 
că, dacă fapta fusese comisă „într-un alt post decât unul de răspundere, pedeapsa va fi 
detenţiunea grea de la 5 la 25 ani şi confiscarea totală sau parţială a averii” (decretul nu a 
fost publicat în Buletinul Oficial al RPR). În perioada 1955-1956, pe baza acestui articol 
au fost judecaţi şi condamnaţi retroactiv lucrătorii din fostul aparat represiv arestaţi la 
sfârşitul anilor '40 şi începutul anilor '50. În anumite cazuri au fost pronunţate retroactiv 
pedepse care echivalau cu perioada de detenţie preventivă, legalizându-se astfel un abuz. 

Edificator pentru natura regimului comunist rămâne faptul că această tentativă de 
intrare în legalitate s-a făcut prin încălcarea unei norme juridice fundamentale, care nu 
permite administrarea unor pedepse prevăzute de lege săvârşite înainte de data intrării în 
vigoare a acesteia!. 

În expunerea de motive care însoţeşte Decretul nr. 62/1954, ministrul Afacerilor 
Interne, general-locotenent Alexandru Drăghici, îşi argumenta propunerea de modificare a 
Codului penal : 


Actuala legislaţie a Republicii Populare Române nu sancţionează infracţiunea constând în 
activitatea sau lupta împotriva clasei muncitoare sau a mişcării muncitoreşti revoluţionare din 
ţara noastră, dusă de către elementele care au aparţinut aparatului de stat burghezo-moşieresc 
sau agenturii poliţiei şi siguranţei. Decretul 207/1948, astăzi în vigoare, prevede şi 
sancţionează numai infracţiunea care constă în săvârşirea de acte de teroare, violenţă, 
torturi sau alte mijloace de constrângere, de către unele elemente aparţinând aparatului de 
stat burghezo-moşieresc. Nu este însă sancţionată acea activitate a elementelor aparatului 
de stat burghezo-moşieresc sau a agenturii poliţiei şi siguranţei, care, fără să se fi servit de 
acte de tortură sau violenţă, a fost îndreptată în mod conştient împotriva clasei muncitoare 
sau a mişcării revoluţionare şi a constat, de exemplu, în: procurarea de informaţii, filaj, 
acţiuni de supraveghere, ordine de deţinere, fixări de domiciliu obligatoriu, scoatere din 
serviciu şi funcțiuni, măsuri de persecuție împotriva membrilor familiilor elementelor 
revoluţionare prigonite etc. Această activitate sau luptă a avut un Caracter conştient, 
infractorul ştiind bine că faptele sale sunt îndreptate contra clasei muncitoare sau a mişcării 


1. Comisia Prezidenţială pentru Analiza Dictaturii Comuniste din România, Raport Final, Humanitas, 
Bucureşti, 2007, p. 503. 

revoluţionare, chiar dacă aceste acţiuni erau duse dintr-un interes material sau din alte 
motive ale infractorului. Întrucât, în prezent, infracţiunea susarătată nu poate fi sancţionată 
din lipsa unui text de lege, iar toţi cei care au comis astfel de infracţiuni nu pot fi judecaţi 
şi sancţionaţi, am întocmit alăturatul proiect de Decret, pentru completarea Codului penal cu 
un nou articol 193!, având conţinutul arătat în alăturatul proiect de Decret. Infracţiunea 
prevăzută în proiectul de Decret este prevăzută şi în proiectul de Cod penal al RPR-ului, care 
sancţionează activitatea sau lupta susţinută contra clasei muncitoare şi a mişcării revoluţionare 
desfăşurate într-un post de răspundere sau secret în timpul regimului burghezo-moşieresc. 
În textul propus de noi prin alăturatul proiect de Decret, am adus următoarea completare 
prevederilor proiectului de Cod penal RPR. Am prevăzut că vor fi sancţionaţi nu numai cei 
care au desfăşurat o astfel de activitate criminală într-un post de răspundere, ci şi într-un 
post care nu era de răspundere. Infracţiunea constă în activitatea sau lupta împotriva clasei 
muncitoare sau a mişcării revoluţionare, indiferent dacă cel care a dus-o ocupa sau nu un 
post de răspundere!. 


Drăghici îi condamna pe foştii reprezentanţi ai aparatului represiv pentru că i-au 
torturat şi persecutat pe comunişti sub regimurile politice anterioare, însă aceleaşi metode 
le-a folosit şi regimul comunist cu „duşmanii poporului” odată cu accederea PMR la 
putere. De asemenea, în expunerea de motive semnată de Drăghici, foştii reprezentanţi ai 
aparatului represiv erau acuzaţi că au internat comunişti sau au recurs la procedura fixării 
domiciliului obligatoriu împotriva ilegaliştilor, dar aceleaşi metode au fost folosite cu 
prisosinţă şi de comunişti odată cu intrarea lor în legalitate, ba chiar la o scară mai mare 
(actele normative şi ordinele MAI care au reglementat aceste proceduri represive ilegale 

După numai câteva luni de la această modificare a Codului penal, articolul 193! a fost 
completat prin includerea pe lista celor care au desfășurat „activitate contra clasei muncitoare 
şi mişcării revoluționare” a persoanelor care : „au ocupat efectiv funcțiuni de răspundere 
în formațiunile fasciste sau în alte formațiuni politice reacționare. Se pedepseşte cu 
detențiunea grea de la 3 la 20 ani şi confiscarea totală sau parțială a averii” (vezi Decretul 
nr. 358/1954). Totodată, completarea preciza că puteau fi sancționați cu aceeaşi pedeapsă 
„instigatorii, complicii, favorizatorii, tăinuitorii, precum şi cei care au ajutat în orice mod 
pe cei de mai sus”. 

În expunerea de motive care însoţeşte Decretul nr. 358/1954, ministrul Afacerilor 
Interne, general-colonel Alexandru Drăghici, îşi motiva noua propunere de modificare a 
Codului penal astfel : 


Legile penale în vigoare nu prevăd pedeapsa pentru infracţiuni săvârşite de persoane care 
au avut funcţii de răspundere în formațiunile politice cu caracter fascist şi naţionalist şi 
care şi-au desfăşurat activitatea până la eliberarea ţării de către Armatele Sovietice, 
împotriva mişcării revoluţionare şi a luptei de eliberare a clasei muncitoare. În scopul 
sancţionării acestor elemente, care continuă să fie periculoase pentru orânduirea noastră de 
democraţie populară, propunem ca 193! din Codul penal să fie completat cu dispoziţiuni 
care să fie aplicabile elementelor care au ocupat funcţii de răspundere în formațiunile 
politice cu caracter fascist şi naţionalist, desfăşurând activitate contra clasei muncitoare şi 
mişcării revoluţionare. În acest scop am întocmit alăturatul proiect de Decre?. 


1. Decretul nr. 62 din 23 februarie 1954 pentru completarea Codului penal, ANIC, fond Consiliul de Stat — 
Decrete, dosar nr. 2/1954, vol. I, ff. 260-264. 

2. Decretul nr. 358 din 20 august 1954 pentru modificarea şi completarea art. 193! din Codul penal. Vezi 
ANIC, fond Consiliul de Stat - Decrete, dosar nr. 6/1954, ff. 242-244. 

Despre situaţia foştilor reprezentanţi ai aparatului represiv vorbeşte şi generalul-loco- 
tenent (r) Evghenie Tănase, care a luat parte la procesul de intrare în legalitate a autorităţilor 
statului privind reglementarea situaţiei sutelor de deţinuţi din această categorie (adică a 
reprezentanţilor aparatului represiv al vechiului regim) : 


În primăvara anului 1954 am fost sesizat că unii dintre aceşti deţinuţi, majoritatea bătrâni 
şi bolnavi, mor în aceste penitenciare şi sunt înhumați - fără forme legale care să ateste 
decesul - pe unde se găsea, ceea ce constituia o situaţie foarte complicată. Am raportat 
ministrului această stare de lucruri propunându-i să-i luăm cât mai curând în anchetă pe 
aceşti deţinuţi, deoarece deținerea lor atâţia ani de zile era ilegală (mai ales că unii nici nu 
erau vinovaţi), iar pe de altă parte să fie luate măsuri de a se intra în legalitate cu decesele 
ce se produceau aici. Ministrul a aprobat propunerile, ordonând să se înceapă ancheta!. 


Ulterior, s-a format o comisie, compusă din procurorul general al RPR, ministrul 
Justiţiei, preşedintele Tribunalului Suprem al RPR şi generalul-maior Tănase Evghenie, 
care a elaborat cele două acte normative de modificare a Codului penal la care ne-am 
referit mai sus şi care au condus la anchetarea şi judecarea retroactivă a deţinuţilor din 
fostul aparat represiv. 

Într-un raport informativ „strict secret” întocmit la data de 22 martie 1955, prim-locţiitorul 
procurorului general al RPR, consilierul juridic de stat clasa a II-a Pavel C. George Vuza, 
înştiinţa conducerea superioară de partid asupra gravelor încălcări ale dispoziţiilor legale 
în anumite locuri de deţinere de pe teritoriul RPR. În privinţa Penitenciarului Central 
Făgăraş se preciza că unitatea era supraaglomerată, existând aici o încăpere de 90 m? care 
adăpostea nu mai puţin de 105 deţinuţi. În această unitate penitenciară, deţinuţii care 
sufereau de diferite boli contagioase (sifilis, tuberculoză pulmonară, icter etc.), în loc să 
fie internaţi în spitale sau infirmerii, erau ţinuţi la un loc cu ceilalţi. lată, pe scurt, câteva 
fragmente din acest raport: 


La penitenciarul Făgăraş se semnalează că situaţia sanitară este neglijată de medicul 
penitenciarului, căpitan Şuteu Vasile, care invocă că este bolnav de nervi şi că salariul ce 
i se dă nu este în raport cu munca pe care trebuie să o presteze, iar când i s-a atras atenţia 
asupra stării sanitare a deţinuţilor a obiectat că pentru deţinuţii bolnavi să răspundă acei 
care i-au băgat acolo. (...) La penitenciarul Făgăraş, dintr-un număr de 800 deţinuţi, circa 
600 se află deţinuţi fără forme legale, şi anume: a. 587 deţinuţi pe baza deciziilor 
administrative expirate sau anulate şi nepuşi în libertate, iar deţinuţii au arătat că de la data 
arestării lor nu au fost cercetaţi sau interogaţi ; b. un număr de persoane deţinute pe baza 
adreselor organelor de Securitate, fără decizii de internare. De exemplu : Bulgaru Valeriu, 
Bănescu Vintilă, Grigore Liviu şi Botez Călin; c. condamnaţi prin hotărâri definitive 
cărora le-a expirat pedeapsa, fără să fie puşi în libertate?. 


1. La acea dată, generalul-maior Evghenie Tănase (n. 3 mart. 1923, mun. Bucureşti - d. 16 iun. 2005, mun. 
Bucureşti) deţinea funcţia de locţiitor al ministrului Afacerilor Interne. Vezi Cristina Anisescu şi Silviu 
Moldovan (studiu introductiv şi note), Pseudomemoriile unui general de Securitate : documente selectate 
şi editate, Humanitas, Bucureşti, 2007, pp. 174-175. 

2. „Raport informativ privind încălcările dispoziţiunilor legale în unele locuri de deţinere şi de executare a 
pedepselor” ; documentul poartă menţiunea „strict secret” şi a fost emis de Procuratura Generală - 
Cabinet nr. 67/C.14 din 22 martie 1955. De asemenea, pe document se regăsesc numeroase adnotări ale 
preşedintelui Consiliului de Miniştri, Gheorghe Gheorghiu-Dej (ANIC, fond CC al PCR - Secţia 
administrativ-politică, dosar nr. 46/1955, ff. 1-10). 

Regimul infernal de deţinere existent în „Cetatea morţii” este amintit şi de către 
generalul-maior de justiţie Ioan Dan, fost procuror militar principal în faza finală a procesului 
membrilor CPEx al CC al PCR de la începutul anilor '90. În anii '50, tânărul magistrat militar 
loan Dan era ajutor de procuror militar la Procuratura Militară Sibiu. În această calitate, 
în anul 1957 a fost desemnat să meargă în control la Penitenciarul Central Făgăraş : 


Am fost trimis de şeful meu să verific Penitenciarul Făgăraş cu deţinuţi „contrarevoluţionari” 
(majoritatea foşti demnitari ai regimului trecut). Nu insist asupra detaliilor celor constatate, 
spunând numai că nu am controlat un loc de detenţie, ci pur şi simplu un loc de exterminare. 
Am prezentat şefului meu un raport cu cele constatate, pe baza căruia a fost transmisă o 
sesizare scrisă la comandantul penitenciarului (un maior de Securitate) prin care i se cerea să 
respecte regulamentul penitenciarului, în care se prevedeau şi drepturi ale deţinuţilor, drepturi 
ignorate cu desăvârşire [este vorba de maiorul Trâmbiţaş A. Aron, comandant al Penitenciarului 
Făgăraş Central între 1 decembrie 1954 şi 20 aprilie 1960 - n.n.]. După un timp, răspunsul 
a venit de la Direcţia Securităţii Statului, sub semnătura unui colonel Butika Francisc. 
Răspunsul era scurt şi nu îl voi uita vreodată: „Vă mulţumesc pentru grija pe care o purtaţi 
deţinuţilor contrarevoluţionari”. La scurt timp procurorul militar şef a fost destituit!. 


Teroarea şi crima au fost folosite pe scară largă împotriva opozanților politici şi de către 
foştii luptători contra fascismului din războiul civil din Spania şi/sau din cadrul mişcării de 
partizani din Franţa, care cunoscuseră personal prigoana şi teroarea exercitată de fasciştii 
spanioli, poliţia franceză a guvernului de la Vichy, dar şi de către poliţia secretă germană - 
GESTAPO. Deşi în tinereţea lor au luptat pentru o serie de drepturi şi libertăţi cetăţeneşti, 
odată ajunşi la putere în România, foştii interbrigandişti comunişti şi luptători din mişcarea de 
rezistenţă franceză au aplicat un regim similar celor etichetaţi ca „duşmani ai poporului”. 
Aceştia au deţinut funcţii importante în aparatul represiv comunist în perioada 1949-1960, luând 
parte la o serie de abuzuri şi crime petrecute în primii ani ai regimului de democraţie populară?. 


1. loan Dan, „Procesul CPEx văzut din perspectiva istoriei”, în Arhivele Toralitarismului, nr. 1-2/2004 
(42-43), pp. 141-142. 

2.  Prezentăm mai jos doar pe câţiva dintre foştii luptători contra fascismului în războiul civil din Spania şi/sau 
din cadrul mişcării de partizani din Franţa care au deţinut funcţii în aparatul represiv comunist: la începutul 
anilor '50, Adorian Gheorghe (n. 2 aug. 1915, mun. Arad, jud. Arad) a avut gradul de colonel de Securitate 
şi funcţia de şef al Direcţiei Propagandă şi Agitaţie din Direcţia Generală Politică a MAI. Această structură 
a ministerului avea sarcina de a îndoctrina şi veghea la puritatea ideologică a noilor cadre militare politice 
ale Internelor ; Ambruş Francisc Coloman (n. 24 febr. 1907, satul Livadia, com. Baru, jud. Hunedoara - 
d. 1987, mun. Braşov, jud. Braşov) a avut gradul de colonel de Securitate şi funcţiile de director al DRSP 
Banat-Timişoara (sept. 1948 - 1949), director al DRSS Sibiu (febr. 1952) şi şef al Direcţiei regionale 
MAI Braşov (nov. 1953) ; Patriciu Mihai, pe numele adevărat Griinsperger Mihai (n. 19 ian. 1909, Tătăruş, 
jud. Bihor - d. 1996, mun. Cluj), a avut gradul de colonel de Securitate şi funcţia de şef al Serviciului 
Judeţean de Securitate Cluj şi al DRSP Cluj între 1 septembrie 1949 şi ianuarie 1951, perioadă în care câţiva 
subordonați de-ai săi au executat fără sentinţă de condamnare la moarte mai mulţi partizani anticomunişti. 
A fost trecut în rezervă în 1952; Cristescu Pavel (n. 1913) a avut gradul de general-locotenent de Miliție 
şi funcţia de director general al DGM (1949 - iun. 1952). În această perioadă, trupele de Miliție au 
participat la deportarea ilegală a zeci de mii de oameni suspectaţi de atitudine titoistă sau potrivnică 
regimului de democraţie populară ; Boico R. Mihail (n. 26 mart. 1912, com. Frasin, jud. Suceava - d. 10 apr. 
1972) a avut gradul de general-maior şi funcţia de comandant al Trupelor de Grăniceri (1950 - 10 iul. 
1952) într-o perioadă în care sute de oameni care au încercat să treacă ilegal frontiera au fost torturați 
sau ucişi de către trupele de grăniceri; Burcă Gheorghe Mihail (n. 25 apr. 1914, com. Mogoşeşti, jud. 
Iaşi - d. 1994, mun. Bucureşti) a avut gradul de general-maior şi funcţia de ministru adjunct al Afacerilor 
Interne (1950-1953); Einhorn V. Wilhelm (n. 2 mart. 1911, com. Cojocna, jud. Cluj) a avut gradul de 
locotenent-colonel şi funcţiile de şef al Serviciului Dislocări şi Domicilii Obligatorii din MAI (1954 - 
l apr. 1956) şi şef al Serviciului „C” din MAI (1 apr. 1956 — 1 ian. 1957); Stancu Aurel (n. 3 ian. 1911, 

Aşadar, liderii comunişti din conducerea MAI şi PMR erau familiarizați cu condiţiile 
de viaţă şi muncă din aresturile, penitenciarele şi coloniile RPR - chiar cei trei lideri 
marcanţi pe care i-a avut PMR/PCR în perioada 1952-1989 cunoscuseră sistemul penitenciar 
românesc în calitate de „deţinuţi politici”. 


Germenii statului terorist 


Statul terorist nu a fost o creaţie a liderilor comunişti din anii '50, ci a partidelor care s-au 
succedat la putere după Primul Război Mondial. În acea etapă istorică, confruntându-se cu 
o serie de atentate cu bombă din partea comuniştilor sau anarho-sindicaliştilor roşii, precum 
şi cu asasinarea de către legionari a unor demnitari, statul a folosit, la rându-i, crima sau 
tortura ca forme de represiune. Prezentăm mai jos câteva metode folosite în perioada 
interbelică, preluate şi puse în practică inclusiv de comunişti după preluarea puterii : 


- în perioada interbelică au fost instituite cele două categorii penale de deţinuţi : „deţinuţi de 
drept comun” şi „deţinuţi politici” (Codul penal adoptat în 1936 va fi abrogat abia în 1968) ; 

- Siguranța interbelică a iniţiat poliţia politică, deschizând zeci de mii de dosare de 
urmărire informativă a unor persoane care se făceau „vinovate” de aderarea la un 
sindicat sau de participarea la o grevă, de afişarea de lozinci antiguvernamentale, de 
proferarea de injurii la adresa guvernului şi a Casei Regale ş.a.m.d. ; 

- în fabricile şi uzinele în care existau muncitori nemulţumiţi sau muncitori cu simpatii 
comuniste, Siguranţa interbelică a iniţiat practica intervenţiei pe lângă conducerea 
acestor unităţi economice pentru înlăturarea abuzivă din serviciu a celor care vociferau ; 

- Siguranța interbelică a folosit pe scară largă informatorii şi delaţiunea pentru identificarea 
comuniştilor, legionarilor, precum şi a oricăror persoane care se manifestau ostil la 
adresa ordinii sociale (vezi articolul 209 din Codul penal adoptat în 1936); 

- partidele istorice s-au folosit de sperietoarea „ciumei roşii” pentru a institui starea de 
asediu, ceea ce a făcut ca toate infracțiunile la liniştea publică şi contra regimului să fie 
judecate de tribunale militare sau curţi marţiale. Judecarea infracţiunilor politice de 
către instanţe militare a fost menţinută în Codul de procedură penală până în 1968; 

- cenzura presei, interzicerea libertăţii de exprimare şi de întrunire, dar şi pedepsele 
corporale aplicate de ofiţeri soldaţilor din subordine nu au fost invențiile comuniştilor, 
ci ale guvernanţilor de dinainte de 6 martie 1945. Justificarea puterii de la acea vreme 
pentru suspendarea unor drepturi şi libertăţi îşi găsea motivarea în pericolul reprezentat 
de comunişti şi legionari care ar fi militat pentru schimbarea orânduirii de stat; 

- practica internării în lagăre a unor persoane suspectate de atitudini comuniste sau 
legionare a fost iniţiată în anii '30. Aceste persoane -— care nu fuseseră condamnate de 
vreo instanţă - erau pur şi simplu internate pe baza unei decizii a Direcţiei administraţiei 
de stat din Ministerul de Interne. Internările pe bază de decizie ministerială vor lua o 
amploare nemaiîntâlnită în România începând cu anul 1950, atunci când Prezidiul 
MAN a emis Decretul nr. 6 prin care s-au înfiinţat Unităţile de Muncă în care erau 
trimişi, „acei care prin faptele sau manifestările lor, direct sau indirect, primejduiesc 
sau încearcă să prime jduiască regimul de democraţie populară, îngreunează sau încearcă 


oraşul Buftea, jud. Ilfov - d. 1987, mun. Bucureşti) a avut gradul de general-maior şi funcţia de şef al 
Direcţiei regionale MAI Bucureşti (1950-1957); Naum Mănase Grigore, pe numele adevărat Rotstein 
Naum (n. 30 sept. 1911, oraşul Bălţi, Republica Moldova), a avut gradul de general-maior şi funcţia de 
şef al Direcţiei a V-a Contrainformaţii militare din MAI (1949-1962). 

să îngreuneze construirea socialismului în R.P. Română, precum şi acei care, în acelaşi 
mod, defăimează puterea de stat sau organele sale, dacă aceste fapte nu constituiesc sau 
nu pot constitui, prin analogie, infracţiuni”! ; 

- în perioada 1945-1968, circa 90% dintre penitenciarele care au adăpostit condamnaţi şi 
arestaţi preventiv fuseseră construite înainte de 1945 ; 

- execuțiile sumare ale deţinuţilor politici sub pretextul fugii de sub escortă nu au fost 
practici iniţiate de comunişti, ci de regimul carlist, care la sfârşitul anilor '30 a încercat 
să încheie „socotelile” cu Mişcarea Legionară ; 

- mu Securitatea statului socialist a inventat practica derogărilor de la regimul de deţinere 
aplicat deţinuţilor politici, ci Direcţia Generală a Penitenciarelor din perioada interbelică. 
În anii '30, la cererea Siguranţei, DGP (aflată în subordinea Ministerului Justiţiei, şi nu 
a Ministerului de Interne, aşa cum a fost pe toată durata regimului socialist) putea 
suspenda anumite prevederi/dispoziţii de la regimul de aplicare a pedepselor în cazul 
deţinuţilor politici. Astfel, DGP a intervenit în nenumărate rânduri la unităţile sale 
exterioare unde se aflau deţinuţi politici pentru a nu îngădui schimbul de corespondenţă 
cu familiile lor sau pentru a interzice cu desăvârşire vizitele ; 

- Brigada Mobilă din cadrul Corpului Detectivilor nu a fost o structură poliţienească 
înfiinţată de comunişti, ci de guvernul român la începutul anilor '20. Această unitate se 
ocupa cu urmărirea comuniştilor, a legionarilor şi, în general, a tuturor oponenților 
politici ai partidelor aflate la putere; 

- nu doar Securitatea a urmărit şi anchetat minori pentru delicte politice, ci şi Siguranţa 
interbelică. 


* 


Reacţia de răzbunare a comuniştilor, după ce şi-au instaurat regimul, prin mijloacele 
deja cunoscute poate fi explicată în numeroase feluri. Faptul că Poliţia de Siguranţă i-a 
supus la aceleaşi tratamente pe care ei, la rândul lor, le-au aplicat ulterior altora (foştii lor 
torţionari sau nu), poate furniza o astfel de explicaţie în cheie psihologică. Se pare că, în 
general, în loc să ierte, oamenii tind să răzbune relele pe care le-au îndurat din partea 
altora. O faptă rea nu va rămâne nepedepsită pentru prea mult timp. Ea cere o achitare 
imediată şi pe măsură. Multe dintre abuzurile comise în penitenciarele comuniste, dincolo 
de ordinele exprese privind încarcerarea sau lichidarea unor anumite categorii, n-au fost 
decât expresia acestei exacerbări a răzbunării. Comuniştii care avuseseră de suferit ca 
ilegalişti s-au răzbunat prin aplicarea unor corecţii cel puţin la fel de aspre celor care le 
fuseseră anterior călăi; foştii băieţi de prăvălie, argaţi de tot felul sau ucenici, s-au 
răzbunat aplicând exagerat regulile penitenciare asupra tuturor celor etichetaţi, la comun, 
ca burghezi, moşieri, patroni etc. ; tinerii ţărani, cu câteva clase primare, slab alfabetizaţi, 
s-au răzbunat cu vârf şi îndesat pe vechea elită culturală, politică şi economică a ţării, 
dintr-un anume complex de inferioritate specific celui care ştie că n-ar fi avut vreo şansă 
„specială” de viaţă în configuraţia valorilor caracteristică vechiului regim. 

După cum arată şi Hannah Arendt în Condiţia umană?, răzbunarea ia forma reacţiunii 
faţă de abuzul originar : departe de a pune punct consecinţelor primului gest, toată lumea 
rămâne legată de acest proces, făcând posibilă perpetuarea acţiunii ca o reacţie în lanţ. 


1. Articolul 2 din Decretul nr. 6/1950 pentru înfiinţarea Unităţilor de Muncă, ANIC, fond Consiliul de Stat — 
Decrete, dosar nr. 1/1950, f. 36. 
2. Hannah Arendt, Condiţia umană, Idea, Cluj, 2007, passim. 

Răzbunarea înglobează atât victima, cât şi călăul, în automatismul implacabil al procesului, 
care prin el însuşi nu are nevoie să se încheie vreodată. Motivul vizează lipsa de sincronizare 
între perspectivele actorilor sociali. Când o partidă (în sens de grupare) se percepe pe sine 
ca entitate care nu face altceva decât să caute justiţia, cealaltă partidă ar putea percepe 
aceeaşi acţiune ca răzbunare sau act de injustiţie. Iar când justiţia intenţională este tradusă 
de cealaltă partidă ca injusteţe cotidiană, atunci o „revanşă” justă duce la o contrarevanşă 
„Justă”. Aşadar, în această spirală a răzbunării, se poate vorbi de incapacitatea părţilor 
prinse în conflict de a conveni asupra semnificației etice a acţiunilor lor. O altă dimensiune 
teoretică adăugată de H. Arendt se referă la faptul că acţiunile umane sunt ireversibile. 
Dacă n-ar fi aşa, nici revanşa n-ar mai fi necesară. De aici rezultă că nevoia de răzbunare 
este de nestăvilit! Iar singura ieşire din această categorie a ireversibilului pare a fi doar 
iertarea. Dar nu se poate, desigur, pretinde - nici măcar retroactiv - unei categorii care a 
instaurat un regim politic prin forţă şi confiscare procedurală şi instituţională, unei categorii 
care perverteşte cu intenţionalitate un contract social să asume şi să aplice o procedură a 
„iertării” specifică mai degrabă eticilor de tip religios (cele care lucrează îndeobşte cu 
conceptul de „căinţă”). De pildă, fenomenul reeducării de tip Piteşti poate părea într-o 
astfel de schemă interpretativă o confesiune dublată de căinţă, dar care nu face altceva 
decât să întărească şi să scoată mai mult în evidenţă crima comisă anterior. Apoi, ea 
funcţionează ca o legitimare implicită a torturii aplicate. Aşadar, legionarii nu au fost 
pedepsiţi doar din setea de răzbunare a comuniştilor, ci şi pentru că procedura reeducării 
presupune recunoaşterea crimei şi asumarea ei. Pentru că, atunci când suntem agresori, 
indiferent de cât de şocantă este crima noastră, dorim să evidenţiem vinovăția taberei pe 
care presupune confesiunea păcatului. 

Nu dorim să afirmăm că regimul comunist s-a iniţiat în represiune generalizată pornind 
exclusiv de la relele tratamente îndurate de anumiţi reprezentanţi ai săi în perioada vechiului 
regim. Sămânţa răului nu a fost sădită la temelia societăţii comuniste plecând de la 
sentimentul aproape firesc al răzbunării. Cu mult mai mult au contat alte variabile în 
desfăşurarea acestui joc cu moartea din lagărele şi temniţele comuniste: eliminarea 
principiilor constituţionale preexistente, instaurarea ilegitimă, interesele puterii de ocupaţie, 
nevoia adiacentă de legitimare prin orice mijloace a primelor guvernări, nevoia de ţapi 
ispăşitori etc. Vrem doar să subliniem că regimul comunist din România, instaurat prin 
mijloacele şi în condiţiile speciale enunțate anterior, a găsit un sistem represiv gata 
constituit şi o infrastructură penitenciară completă. El nu a făcut decât să „rafineze” 
această maşinărie de aplicare a pedepselor. În plus, acest regim a găsit o motivaţie 
suplimentară în revanşa pe care şi-a luat-o vizavi de tratamentul la care membrii săi — 
atunci când se aflau în ilegalitate — au fost supuşi. Morala acestei poveşti (dacă totuşi există 
una) este că, pe linia încălcării drepturilor fundamentale ale omului (libertate de asociere, 
de expresie, de mişcare, dreptul la viaţă ş.a.m.d.), atât regimurile interbelice, cât şi cel 
postbelic s-au întrecut în — practic — acelaşi tip de relativism moral: au existat deopotrivă, 
în ambele situaţii, liste cu cărţi interzise!; au existat deopotrivă, în ambele situaţii, 
abuzuri ale puterii, crime, cenzură, manipulări grosolane şi terorism de stat ; deopotrivă, 
poliţie politică... 


1. Dacă, în perioada interbelică, literatura interzisă şi calificată ca subversivă era cea a clasicilor marxişti-le- 
ninişti, în primii ani de democraţie populară, clasicii literaturii româneşti şi universale au fost trecuţi la index. 

Malaxorul verificărilor membrilor PMR 


Iniţierea, organizarea şi derularea procesului de verificare 


Comitetul Central al PMR a avut în structura sa două comisii extrem de importante care 
vegheau la „puritatea” cadrelor: Comisia Controlului de Partid (care a funcţionat între 
1945 şi 1989: ultima denumire, până în 1989, a fost aceea de Colegiul Central de Partid 
de pe lângă CC al PCR) şi Comisia Centrală de Verificare (care a funcţionat în intervalul 
1948-1950, mai precis, până la Plenara CC al PMR din 23-24 ianuarie 1950)!. În intervalul 
1948-1950, ambele comisii au fost conduse de către Constantin Pârvulescu. 

Hotărârea de verificare a membrilor de partid a fost luată (după primul Congres al 
PMR - februarie 1948) la Plenara CC al PMR din iunie 1948 şi a fost inspirată de învăţăturile 
lui Lenin şi Stalin care spuneau că partidul se întăreşte prin curățirea de „elementele străine, 
duşmănoase şi oportuniste”?. Câteva luni mai târziu, la 21 noiembrie 1948, Scânteia 
publica Hotărârea Biroului CC al PMR referitoare la declanşarea procesului de verificare 
a membrilor de partid. Liderii comunişti români puneau astfel în practică o epurare în 
masă după modelul Partidului Comunist bolşevic din Uniunea Sovietică, cel care a demarat 
în 1929 o amplă operaţiune de îndepărtare a „duşmanilor” infiltraţi în partid”. Procese 
similare de reducere a efectivelor membrilor de partid au avut loc la sfârşitul anilor '40 şi 
în alte ţări ale lagărului socialist: Cehoslovacia, Ungaria, Republica Democrată Germană. 

Componenţa Comisiei Centrale de Verificare a fost stabilită în şedinţa Secretariatului 
CC al PMR din 27 iulie 1948, la care au participat Gheorghe Gheorgiu-Dej, Ana Pauker, 
Vasile Luca, Teohari Georgescu şi Alexandru Moghioroş (Lothar Rădăceanu a absentat 
motivat). Această şedinţă a avut câteva puncte importante pe ordinea de zi: problema 
aprovizionării capitalei ; verificarea PMR şi propunerile de numire a unor activişti de 
partid în aparatul de stat; completarea Secretariatului CC al PMR cu doi tovarăşi din 
Biroul Politic, Chişinevschi Iosif şi Moghioroş Alexandru (aceste propuneri au fost validate 
de Biroul Politic în toamna anului 1948). Componenţa Comisiei Centrale de Verificare a 
fost următoarea : Chişinevschi Iosif, Pârvulescu Constantin, Rangheţ Iosif, Vaida Vasile, 
Vinţe Ion, Moghioroş Alexandru (membri plini) şi Răutu Leonte, Popa Emil, Rogojinschi 
Saşa, Ceauşescu Nicolae, Petrescu Dumitru (membri supleanţi)”. 

În şedinţa Comisiei Centrale de Verificare din 1 octombrie 1948 la care au luat parte 
preşedinţii Comisiilor Judeţene de Verificare şi ai Comisiilor de Verificare din unele instituţii 
centrale, s-au stabilit normele de verificare a membrilor de partid şi criteriile de recrutare : 


să fie tovi care au activat în ilegalitate sau cu o vechime de cel puţin 3 ani în partid şi 
înscrişi până la 6 martie 1945 ; să aibă un trecut curat, să nu fi fost membri sau simpatizanți 


1.  Prefaţă la Inventarul nr. 3145 al fondului CC al PCR - Colegiul Central de Partid — litera A (1945-1989), 
semnată de Mircea Stănescu - consilier principal - şi Gabriel Catalan - inspector principal la Arhivele 
Naţionale ale României (ANIC, fond CC al PCR - Colegiul Central de Partid - litera A (1945-1989) — 
Inventar nr. 3145, f. 4). 

2. „Instrucţiuni pentru verificarea membrilor de partid”. Documentul elaborat de Comisia Centrală de 
Verificare la data de 8 aprilie 1949 poartă menţiunea „numai pentru uz intern” (ANIC, fond 2 Comisia 
Centrală de Verificare a Membrilor de Partid, dosar nr. 107/1949, f. 128). 

3. Despre procesul de verificare a membrilor PMR, vezi şi Nicoleta lonescu-Gură, Sralinizarea României. 
Republica Populară Română 1948-1950: transformări instituționale, Bic ALL, Bucureşti, pp. 207-224. 

4.  „Proces-verbal nr. 2 al şedinţei Secretariatului Comitetului Central al Partidului Muncitoresc Român din 
ziua de 27 Iulie 1948”, ANIC, fond CC al PCR - Secţia Cancelarie, dosar nr. 16/1948, ff. 1-4. 

legionari ; să nu aibă niciun fel de sancţiuni grave de partid ; dacă au fost la Siguranţă să 
fi avut o comportare bună, să fie devotați, să fi avut o conduită demnă ; să fie în cea mai 
mare măsură elemente muncitoreşti, să nu fi avut abateri de la morala partidului ; să fie 
semeni stăpâniţi de obiectivitate revoluţionară, să nu fie pătimaşi, şovini sau cu tendinţe 
împăciuitoriste ; să nu aibă lipsuri în ce priveşte vigilenţa ; să nu facă loc spiritului de 
răfuieli personale, să fie intransigent, să aibă spirit ascuţit de pătrundere ; la recrutare să 
se ţină, de asemenea, seama de compoziţia naţională a judeţenei şi ca membrii Comisiei să 
nu fie toţi din aceeaşi organizaţie de partid!. 


În acelaşi timp, preşedintele Comisiei Centrale de Verificare, Constantin Pârvulescu, 
oferea, cu prilejul şedinţei din 1 octombrie 1948, baza ideologică a acţiunii de verificare : 


Problema verificării impune preşedinţilor care au fost propuşi şi aprobaţi de CC această 
sarcină de bază cea mai importantă a partidului nostru. Verificarea membrilor de partid nu 
este şi nu are nimic comun cu oarecare campanie a partidului. Este o acţiune bine pusă la 
punct din punct de vedere organizatoric, şi trebuie făcută cu toată seriozitatea şi spiritul 
nostru partinic, pe baza unui criteriu marxist leninist, ca partidul nu numai să se debaraseze 
de elementele duşmane, dar să şi crească vigilenţa faţă de duşman. În intreprinderile 
naţionalizate s-a constatat o lipsă de vigilenţă, mai sunt organizaţii cu metode biroucratice, 
sunt activişti rupţi de masse, sunt membrii de partid care nu sunt cuprinşi de conştiinţa de 
clasă, de aceia sunt o serie de abateri care pun în situaţie grea eforturile partidului şi 
guvernului în ţara noastră. Verificarea membrilor de partid trebuie să scoată în evidenţă şi 
să descopere elemente sănătoase, trebuesc date aceste elemente drept exemplu chiar în 
timpul verificării. Trebuie să facem o admosferă de încredere, iar pe de altă parte, prin 
munca noastră prin spiritul nostru de pătrundere adâncă, de a descoperi elementele 
necinstite, care de fapt tocesc vigilenţa şi împiedică membrii noştrii de partid să-şi facă 
datoria, să facă o muncă constructivă, pentru îndeplinirea sarcinilor date de guvern?. 


Tovarăşul Simion Bughici detalia cu aceeaşi ocazie schema de organizare şi funcţionare 
a acestor comisii de verificare: Comisia Centrală îi „verifica” mai întâi pe preşedinţii 
comisiilor judeţene, urmând să înainteze lista acestora, spre validare, Biroului Politic al CC ; 
fiecare judeţ beneficia apoi de subcomisii de verificare alcătuite din câte trei membri aflaţi în 
subordinea comisiei judeţene ; existau totuşi şi anumite întreprinderi „mai importante” care 
îşi fixau propriile comisii şi care lucrau direct sub îndrumarea Comisiei Centrale de Verificare?. 

De cele mai multe ori, şedinţele de acest gen erau „condimentate” cu poveşti pilduitoare 
din ţară, dar mai ales din Uniunea Sovietică. De exemplu, tot tovarăşul Bughici relata : 


In Uniunea Sovietică, un om care îşi aştepta rândul să vie în faţa Comisiei de Verificare, 
îşi cere amânarea cu 3 zile, fapt care i-a fost admis, în urmă mai cere amânarea pentru încă 


1.  „Proces-verbalal şedinţei ţinută în ziua de 1 Octombrie 1948 cu preşedinţii Comisiilor de Verificare”. Din 
partea Comisiei Centrale de Verificare au participat : Alexandru Moghioroş, Constantin Pârvulescu, Simion 
Bughici şi Ion Vinţe, iar din partea Comisiilor Judeţene de Verificare au participat toţi preşedinţii acestor 
comisii. lată câteva nume: Fogel Adolf - Turda, Gomboş Mihai - Mureş, Bojan Pavel - Bihor, Sandu 
Constantin - Iaşi, dar şi viitorii ofiţeri superiori de Securitate din anii '50: Klein Mihai (Satu Mare), 
Topală Vasile (Făgăraş), Butyka Francisc (Năsăud), Tesler Ladislau (Dorohoi), Steskal Wiliam (Caraş) şi 
Corin Aurel (Sectorul Valea Jiului). De asemenea, la şedinţă au luat parte şi preşedinţii Comisiilor de 
Verificare din Sectoarele din Capitală (Niculescu Petre), CC (Comnacu Elisabeta), Confederaţia Generală 
a Muncii (Nechifor Stelian), Ministere (Paicu Ion), PTT şi STB (Ganeş Gheorghe) - ANIC, fond 
2 Comisia Centrală de Verificare a Membrilor de Partid, dosar nr. 106/1948, ff. 19 şi 32-34. 

2. Ibidem, f. 22. 

3. Ibidem, f. 26. 

3 zile, şi aşa mai departe, până când acest lucru pare curios preşedintelui. Cerându-i-se o 
explicaţie, el spune: Sunt fecior de argat, când lucram la curtea boierului, fiul boierului 
mă bătea, am intrat apoi în armată, fiul boierului era ofiţer şi mă bătea, şi acum când am 
venit în faţa Comisiei de Verificare ca membru de partid, tot fiul boierului să mă verifice. 
În urmă s-a constatat că acest lucru era adevărat şi că un membru din Comisia de Verificare 
fusese ofiţer alb şi se strecurase în Comisie!. 


Astfel de exemple veneau să întărească, dacă mai era cazul, ideea potrivit căreia 
recrutarea „tovilor” era o misiune extrem de serioasă. 

În munca de verificare, agenţii trimişi în teritoriu se puteau sprijini pe organizaţiile 
judeţene numai dacă acestea din urmă erau, la rându-le, verificate iniţial de către Comisia 
Judeţeană de Verificare (doar pe linie de Armată, verificările se făceau direct de către 
Comisia Centrală de Verificare). După verificarea membrilor care urmau să fie numiţi în 
comisiile şi subcomisiile judeţene, se trecea la cercetarea întregului activ al judeţenei. 
Delegarea acestor agenţi trimişi în teritoriu era totală : 

„În această muncă de verificarea dosarelor, aveţi tot dreptul de a folosi aparatul de partid”?. 

Potrivit unui raport întocmit de Comisia Centrală de Verificare la 29 septembrie 1949, 
ampla operaţiune de verificare a membrilor de partid a început efectiv în noiembrie 1948, 
acţiunea fiind precedată de o campanie propagandistică în presa centrală şi locală, dar şi de 
o serie de şedinţe cu activul de partid de la nivel central şi local?. 

În acest sens, Comisia Centrală de Verificare a constituit comisii de verificare judeţene 
şi comisii de verificare pe sectoare (6 sectoare din capitală: 23 August, MAI, ministere, 
CFR, STB, activul central şi două sectoare în Valea Jiului şi Reşiţa). 

În raport se preciza că în momentul unificării celor două partide (PCR şi PSD), în 
februarie 1948, numărul membrilor PCR a fost de 799.351, iar numărul membrilor PSD, 
de 285.021 (în total, 1.184.372 de persoane). 

În noiembrie 1948, data la care au început verificările efective, numărul total al 
membrilor PMR era de 962.242 (muncitori - 319.678 ; salariaţi agricoli - 35.837 ; ţărani 
săraci — 223.672 ; ţărani mijlocaşi - 117.061 ; chiaburi - 12.765 ; intelectuali - 45.059; 
funcţionari - 123.869; mici meseriaşi - 39.139; femei casnice - 45.108). Din totalul 
celor 962.242 de membri PMR, 796.984 erau români, 99.679 unguri, 29.563 evrei, 
20.155 slavi, 10.699 germani şi 5.694 de alte naţionalităţi (turci, armeni etc.). De 
asemenea, în ianuarie 1949, numărul membrilor de partid din ilegalitate era de 918%. 

În raportul menţionat erau prezentate pentru exemplificare unele „cazuri speciale” de 
verificare a membrilor de partid. Astfel, la Iaşi, un membru PMR a venit „să demaşte pe 
fratele său, activist la Reşiţa şi acesta membru de partid, pentru activitatea duşmănoasă 
contra clasei muncitoare”5. La Deva era menţionat cazul bătrânei mătuşi a numitului 
Duduia Andrei, fost secretar al Judeţenei PMR Hunedoara, care a demascat trecutul 
legionar al nepotului său în faţa Comisiei Judeţene de VerificareS. În Timişoara, instructorul 
judeţean de partid Mraviov Iosif era menţionat ca fiind un personaj „dictatorial, ţinând 


Ibidem, f. 28. 

Ibidem, f. 30. 

„Raport asupra verificării activului de partid”. Document elaborat de Comisia Centrală de Verificare la 
data de 29 septembrie 1949, ANIC, fond 2 Comisia Centrală de Verificare a Membrilor de Partid, dosar 
nr. 109/1949, f. 39. 

4. Ibidem, f. 50. 

5. Ibidem, f. 52. 

6. Ibidem. 


WI 


Studiu introductiv 40 


şedinţa la plasă cu revolverul pe masă”!. Gavrilă Mureşan, membru în Biroul judeţenei de 
partid Someş, s-a strecurat în conducerea locală de partid, fiind de fapt un criminal de 
război care „a participat la execuţia de cetăţeni sovietici (copii, femei, bătrâni) fiind 
primul care a tras ca să dea exemplu soldaţilor, iar pe cei căzuţi i-a străpuns cu baioneta”. 
Gavrilă Mureşan a declarat aceste lucruri chiar în faţa comisiei de verificare?. 


Asemenea derapaje în munca de verificare a membrilor de partid erau prezentate şi de 


către preşedintele Comisiei Centrale de Verificare a PMR, Constantin Pârvulescu, într-un 
articol apărut în oficiosul central al partidului : 


Acolo unde lipseşte munca noastră politică, lucrează duşmanul de clasă. La Turda, spre 
exemplu, un membru de Partid a încercat să compromită comisia, îndemnat fiind de un 
popă - fost şef de garnizoană legionară. Duşmanul de clasă foloseşte diferite mijloace 
josnice şi criminale ca să inducă în eroare Partidul, încercând să compromită elementele 
cinstite. Verificarea este un bun prilej pentru ridicarea vigilenţei revoluţionare a membrilor 
de partid. Procesul agenţilor contrarevoluţionari de la Budapesta în frunte cu Rajk ne-a 
arătat cât de necesară este ascuţirea vigilenţei?. 


„Partidul se întăreşte - aşa cum ne învaţă tovarăşul Stalin - curăţindu-şi permanent 


rândurile”+ — se spunea în 1949, în instrucţiunile pentru verificarea membrilor de partid. 
Bazată pe Cursul scurt de Istorie a Partidului Comunist al Uniunii Sovietice, filosofia 
verificării propriilor membri reprezintă o frescă rocambolescă a unui întreg sistem 
politico-ideologic : 


Nu se poate admite ca în statul-major conducător al clasei muncitoare să-şi găsească loc 
scepticii, oportuniştii, capitulanţii, trădătorii. A duce o luptă pe viaţă şi pe moarte împotriva 
burgheziei, având capitulanţi şi trădători în propriul tău stat-ma jor, în propria ta fortăreață, 
înseamnă să cazi în situaţia unor oameni prinşi între două focuri. Nu e greu de înţeles că 
o asemenea luptă nu se poate termina decât printr'o înfrângere. Fortăreţele pot fi cucerite 
cel mai uşor pe dinăuntru. Pentru a obţine victoria trebue, înainte de toate, ca partidul 
clasei muncitoare - statul ei major conducător, fortăreaţa ei înaintată — să fie curăţit de 
capitulanţi, dezertori, spărgători de grevă şi trădători’. 


În aceleaşi instrucțiuni din 1949 erau stabilite şi atribuţiile Comisiei Judeţene de 


Verificare a membrilor de partid: 


tor 


Constituie subcomisiile în numărul indicat de Comisia Centrală şi le fixează sectorul, 
plasa, întreprinderea sau circumscripţia în cadrul căreia vor efectua verificarea mem- 
brilor de partid. 

Instruieşte subcomisiile asupra modului în care vor desfăşura lucrările lor şi controlează 
permanent felul în care îndeplinesc instrucţiunile şi directivele Comisiei Centrale de 
Verificare. 


Ibidem, f. 59. 

Ibidem, f. 64. 

Constantin Pârvulescu, Preşedintele Comisiei Centrale de Verificare a PMR, „Câteva concluzii după 
verificarea activului de partid”, în Scânteia, 23 septembrie 1949. 

„Instrucţiuni pentru verificarea membrilor de partid”. Documentul elaborat de Comisia Centrală de 
Verificare la data de 8 aprilie 1949 poartă menţiunea „numai pentru uz intern” - ANIC, fond 2 Comisia 
Centrală de Verificare a Membrilor de Partid, dosar nr. 107/1949, f. 127. 

Ibidem. 

- Ia măsuri de îndreptare atunci când unele subcomisii nu aplică în mod corect instruc- 
tiunile Comisiei Centrale de Verificare! . 
- Judecă apelurile membrilor de partid cu privire la hotărârile subcomisiilor. 


Comisia Judeţeană urma să aibă trei membri permanenți (scoşi din producţie ! ). Aceasta 
va fi completată în mod succesiv, la soluţionarea apelurilor, cu câte doi tovarăşi verificaţi 
(nescoşi din producţie ! ) din întreprinderea, instituţia ori cartierul din care provenea cel care 
făcea apelul? (doar apelurile celor din organizaţiile de partid rurale vor fi soluționate de către 
Comisia Judeţeană fără a mai completa componenţa acesteia cu membri suplimentari). 
Preşedinţii subcomisiilor trebuiau să fie confirmaţi de către Comisia Centrală de Verificare. 

Atribuţiile subcomisiilor de verificare erau : 


a) confirmă calitatea de membri ai PMR şi eliberarea carnetelor provizorii ; b) putere de 
decizie asupra excluderii din Partid a celor care intrau în prevederile acestor Instrucţiuni ; 
c) semnalează organelor de conducere membrii de partid care se dovedesc capabili, sunt 
ataşaţi Partidului şi se evidenţiază prin muncă ; d) sesizează Comisia Judeţeană de Verificare 
asupra modului în care organizaţiile şi membrii de partid introduc linia partidului (subcomisiile 
nu au dreptul de a face schimbări cu caracter organizatoric) ; e) sesizează organizaţia de bază 
asupra abaterilor unor membri de partid pentru ca aceasta să ia măsurile potrivite, conform 
prevederilor Statutului”. 


Instrucţiunile din 8 aprilie 1949 mergeau până la detalii, era inserată chiar şi o 
metodologie extrem de minuțioasă a modalităţii de lucru a subcomisiilor de verificare. La 
şedinţa de constituire a subcomisiei, de pildă (ea se organiza în prezenţa unui membru al 
Comisiei Judeţene de Verificare), urmau a fi prelucrate încă o dată instrucţiunile Comisiei 
Centrale, pentru mai buna documentare a directivelor ce vor sta la baza acţiunii de 
verificare. Subcomisia urma să-şi facă un plan privind desfăşurarea ulterioară a muncii de 
verificare. Fiecare membru de partid trebuia să completeze un chestionar la sediul de lucru 
al subcomisiei, care urma a fi ataşat ulterior, într-un exemplar unic, la dosarul tovarăşului 
respectiv („preşedintele şi membrii subcomisiei vor da toate lămuririle şi ajutorul necesar 
membrilor de partid, care nu ar înţelege cum trebuie să facă complectarea sau care, 
eventual, nu ştiu să scrie”4). La chestionarul completat erau mai apoi ataşate carnetul de 
partid şi orice alte documente de natură similară. Era solicitată şi o autobiografie (dacă ea 
nu exista anterior la dosar) sau completări la autobiografie, dacă se considera necesar 
(autobiografia putea fi scrisă şi în afara sediului în care se desfăşurau lucrările subcomisiei). 
După consultarea dosarului astfel întocmit, subcomisia stabilea întrebările ce trebuiau 
adresate fiecăruia în cadrul adunării de verificare. De obicei, întrebările se refereau la 
activitatea respectivului (când devenise membru de partid, dacă îndeplinise sarcinile de 
partid), la comportament, precum şi la trecutul său, dacă existau cumva indicii privind 
eventuale „atitudini duşmănoase clasei muncitoare” pe care le-ar fi avut anterior adeziunii”. 
Şi mai interesantă pare însă recomandarea cu privire la tratamentul interogativ la adresa 
tovarăşilor consideraţi „buni” : 


Ibidem, ff. 129-130. 
Ibidem, f. 130. 
Ibidem, f. 131. 
Ibidem, f. 132. 
Ibidem. 

Subcomisiile de verificare vor trebui să fie atente ca, în felul cum formulează întrebările, să 
nu creieze o atmosferă de compromitere a unor tovarăşi, care sunt cinstiţi şi care vor rămâne 
în partid, chiar dacă au avut unele lipsuri, care au fost sau nu discutate la timpul lor. În caz 
că se pun astfel de întrebări, preşedintele trebuie să intervină pentru a evita discutarea lor!. 


Rolul preşedintelui subcomisiei devine astfel mai degrabă birocratic şi administrativ ; 
pare împuternicit să nuanţeze : i se cere implicit să fie un bun psiholog şi interpret de 
sensuri — pe scara axiologică a Partidului, desigur ! 

Prezenţa la astfel de şedinţe de verificare era cvasiobligatorie. Şedinţa avea loc numai 
în cadrul unei adunări generale a organizaţiei de bază, supusă verificării la care luau parte 
toţi membrii organizaţiei (absenţele erau acceptate doar în cazuri excepţionale: boală, 
plecare din localitate în interes de serviciu etc.)?. Interesant este şi faptul că la adunările 
pentru verificarea membrilor de partid organizate la sate sau în cartierele proletare erau 
acceptate să participe şi persoane care nu erau membri de partid, până la un sfert din 
totalul membrilor de partid prezenţi la respectiva adunare (erau vizate, probabil, o anumită 
„contagiune ideologică” şi, eventual, emulaţia). Excepţie făceau adunările de verificare a 
membrilor de partid încadraţi în organizaţiile de bază ale Miliției, Securităţii, la Grăniceri, 
Pompieri sau Trupe MAI, acolo unde participau exclusiv membrii organizaţiei de bază 
asupra căreia se făcea verificarea”. Un întreg ritual, extrem de complex, era prevăzut în 
respectivele Instrucţiuni : niciun detaliu nu era lăsat la voia întâmplării : de pildă, tovarăşii 
veniţi din străinătate după 23 august 1944 şi care fuseseră încadraţi în partid fără aprobarea 
CC, treceau automat prin mai multe filtre de verificare, Comisia Centrală de Verificare 
rezervându-şi ultimul cuvânt. 

În urma verificărilor erau excluşi din partid : 


1. aşa-zişii capitalişti de la oraşe (foşti şi actuali fabricanți, bancheri, comercianţi, 
proprietari de imobile, acţionari la întreprinderi sau bănci, patroni“ etc.) ; 

2. „elementele exploatatoare dela sate” (foşti şi actuali moşieri, chiaburi, administratori 
de moşii, logofeţi, foşti cămătari ai satelor, cârciumari sau negustori“) ; 

3. cei care au participat la acţiuni represive împotriva „mişcării muncitoreşti şi democratice” ; 

4. cei care au întreprins jafuri şi crime asupra populaţiei din teritoriile invadate în timpul 
războiului împotriva Uniunii Sovietice ; 

5. cei care după 23 august 1944 au sprijinit activ „politica reacționară a lui Maniu, 
Brătianu, Titel Petrescu” ; 

6. speculanţii din perioada secetei ; 

7. provocatorii şi informatorii „aparatului de Stat burghezo-moşieresc” ; 

8. foştii ilegalişti care pe timpul detenţiei s-au pus în slujba administraţiei ; 

9. cei care îşi ascund apartenenţa politică din trecut; 


Ibidem. 

Ibidem, f. 133. 

Ibidem, f. 134. 

„În ceace priveşte excluderea din Partid a patronilor, Subcomisiile de verificare vor trebui să fie extrem 
de atente pentru a nu confunda pe marii patroni meseriaşi îmbogăţiţi din speculă şi jaf cu micii patroni, 
micii meseriaşi dela oraşe şi mai ales dela sate, care chiar dacă au un ucenic sau un lucrător, muncesc 
împreună cu aceştia pentru a-şi câştiga existenţa” - ibidem, f. 136. 

5.  „Subcomisiile vor trebui să fie foarte atente pentru a nu confunda pe ţăranii mijlocaşi cu chiaburii. Ele 
trebuie să se orienteze după indicaţiile Plenarei CC din Martie 1949 (Rezoluţia Plenarei şi Raportul tov. 
Gh. Gheorghiu-Dej)” - ibidem. 

10. cei care instigă la agitaţie şovină, naționalistă, antisovietică ; 

ll. cei care fac parte din organizaţiile burghezo-naţionaliste ; 

12.cei care pactizează cu „duşmanul de clasă” ; 

13.cei care recurg la metode „teroriste”, „fasciste” pentru a compromite partidul ; 

14.cei care duc o viaţă imorală ce compromite partidul ; 

15.cei cu funcţii de conducere în aparatul de stat şi care sabotează din interior interesele 
regimului ; 

16.cei care, ocupând funcţii importante în aparatul de stat, se dovedesc promotori ai 
corupţiei, nepotismului şi afacerilor în interes propriu sau de grup; 

17.sabotorii, elementele neproductive etc. 


Interesant este şi faptul că acele cazuri de abatere care nu reprezentau totuşi motiv de 
excludere urmau să fie sancţionate de către organizaţia de bază din care făceau parte 
(potrivit propriilor prevederi statutare) şi nu de către vreo comisie de verificare!. 

Apelul la toate aceste decizii ale subcomisiilor de verificare urma să se facă în scris 
către Comisia Judeţeană, iar dacă nemulţumirea celor vizaţi se manifesta şi în privinţa 
modului în care Comisia Judeţeană judecase apelul, exista, teoretic, o cale de recurs la 
Comisia Centrală de Verificare. Cum partidul veghea în tot şi în toate, hotărârile Comisiei 
Centrale de Verificare puteau fi modificate sau anulate de către CC al PMR?. 

Totodată, Comitetelor Judeţene de Partid li s-a trimis, pe 7 iunie 1949, o circulară 
„Strict secretă” care completa Instrucţiunile din aprilie (1949) şi care preciza că în 
întreprinderi trebuiau urmărite cu precădere atitudinea în muncă, participarea în întrecerile 
socialiste, disciplina, aportul la productivitatea muncii, în vreme ce în comune şi sate 
trebuia să se insiste pe atitudinea şi activitatea tovarăşilor după prelucrarea Rezoluţiei CC 
din 3-5 martie 1949, pe poziţia adoptată faţă de chiaburi şi gospodăriile colective etc.?. 
Circulara solicita Comitetului Judeţean să fie în permanentă legătură cu corespondenţii de 
presă din întreprinderi, instituţii etc., astfel încât presa centrală şi locală să fie la curent în 
timp real cu evoluţia verificărilor... Documentul ne dezvăluie o adevărată maşinărie de control, 
atent asamblată, un întreg proces care trebuia să se finalizeze cu rapoarte ample ale acţiunilor 
de verificare către Serviciul sinteză din Direcţiunea Organizatorică a CC al PMR“. 

Necesitatea unei asemenea verificări amănunțite şi antrenarea unui număr atât de mare de 
tovarăşi în munca de primenire a cadrelor, au - dincolo de explicaţiile de ordin ideologic — 
şi o cauză concretă, bazată pe anumite precedente. Câteva exemple sunt, poate, edificatoare : 


În comunele Tântelec, Sfărnaş etc. din Judeţul Bihor, înscrierile în Partid s-au făcut prin 
batere de tobă. Tot în Judeţul Bihor, în comuna Borş, cu ocazia pregătirii serbării zilei de 
1 Mai 1945, s-a bătut toba, spunându-se că acei cari nu vor merge la serbarea zilei de 
1 Mai la Oradea vor fi declaraţi fascişti, iar ulterior toţi cari au participat la defilare, au 
fost înscrişi în partid. În Comuna Lunca plasa Vascău, înscrierile s-au făcut la împărţirea 
porumbului, iar în plasa Ceica la împărţirea petrolului care era distribuit numai după ce se 
înscriau în PCR. Înscrierile în PSD, se făceau din oficiu, după numărul de casă, înscriind 
pe toţi membrii de familie, chiar dacă nu se mai aflau în localitate. În felul acesta membrii 


Ibidem, f. 138. 

Ibidem. 

„Circulara nr. 72 din 7 Iunie 1949 a CC al PMR către Comitetul Judeţean PMR”. Această circulară 
„Strict secretă” conţine un set de norme de aplicare a instrucţiunilor din aprilie 1949 - ANIC, fond 
2 Comisia Centrală de Verificare a Membrilor de Partid, dosar nr. 107/1949, f. 28. 

4. Ibidem, f. 29. 

de partid din Comuna Sălard, cari se înscriseseră în PCR, s-au trezit la verificare că 
figurau şi pe lista PSD fără ca ei să fi avut cunoştinţă despre aceasta (şi în alte comune au 
fost cazuri similare). În Judeţul Trei-Scaune, la 1 Ianuarie 1948, în Comuna Ilieni au fost 
înscrişi în bloc în PSD, 168 persoane, sub lozincă că PSD-ul apără averea individuală. 
Astfel au intrat toţi chiaburii satului inclusiv foştii membri ai organizaţiilor fasciste!. 


Exemplele sunt numeroase în acelaşi document din 1949 ; ele vorbesc practic despre o 
epocă mai „romantică” a comunismului românesc, atunci când cantitatea prima în detrimentul 
calităţii şi când mijloacele (şantaj, promisiuni, mită, ameninţări etc.) scuzau pe deplin scopul. 

Rolul vital al Comisiei Centrale de Verificare a Membrilor de Partid nu mai trebuie aşadar 
subliniat. Este suficientă constatarea potrivit căreia, deşi la 23 august 1944 avea aproximativ 
1.000 de membri, Partidul Comunist a acceptat în prima fază să deschidă larg porţile adeziunii 
(42.653 membri numai până la 23 aprilie 1945, rata de includere crescând vertiginos până 
spre sfârşitul anului 1947). A fost nevoie, prin urmare, de o consistentă campanie de 
verificare în perioada 1948-1950, pentru a elimina nu mai puţin de 190.000 de „elemente 
exploatatoare şi ostile”?. Verificările membrilor simpli, urmate de epurările aferente, au 
deschis mai apoi drumul dispensării de grupul „moscovit” şi înfierării foştilor lideri (Ana 
Pauker, Vasile Luca, Teohari Georgescu etc.) în cadrul Plenarei din 26-27 mai 1952. 


Încheierea procesului de verificare a membrilor de partid 


„În luna mai [1950 - n.n.] s-au încheiat lucrările de verificare a rândurilor partidului, 
începute în noiembrie 1948. În viaţa partidului nostru verificarea a fost un eveniment de 
mare însemnătate. În urma verificării, partidul a ieşit întărit organizatoriceşte şi politiceşte. 
S-au întărit legăturile partidului cu masele şi a crescut capacitatea de mobilizare a 
organizaţiilor de partid”?. Astfel îşi începea fostul lider comunist, Gheorghe Gheorghiu-Dej, 
discursul din oficiosul Biroului Informativ al Partidelor Comuniste şi Muncitoreşti?”. 
Verificarea propriilor membri de partid era o activitate curentă, dar şi un crez frenetic al 
comuniştilor şi o trăsătură etică specifică. De altfel, acelaşi Gheorghiu-Dej făcea trimitere 
la părinţii celebri ai catehismului comunist, precum Lenin sau Stalin, atunci când afirma 
că Partidul Muncitoresc Român s-a călăuzit după pildele acestora în construirea şi consolidarea 
partidului „de tip nou”. Întregul mesaj, precum şi practica efectivă a partidului corespundeau 
unei biologii speciale în care cuvântul de ordine devenea „curăţirea”. Unicitatea acestui 
fapt putea fi regăsită, din nou, în textele părinţilor fondatori : 


1. „Felul în care se făceau încadrări în masă în partid”, document elaborat de către Comisia Centrală de 
Verificare, ANIC, fond 2 Comisia Centrală de Verificare a Membrilor de Partid, dosar nr. 110/1949, f. 6. 

2. Ceea ce reprezenta aproximativ 20% din totalul membrilor de partid la acea dată. Plenara din 23-24 
ianuarie 1950, precum şi revista Cominformului de la Bucureşti, Pentru pace trainică, pentru democraţie 
populară ! , au admis că, în trecut, se comiseseră anumite erori în politica de recrutare. De notat şi că 
politica de cadre (sau „edificarea partidului”) fusese, în 1945 şi 1946, o responsabilitate a Anei Pauker 
şi a lui Miron Constantinescu. Semnalăm şi epurările efectuate în organizaţiile partidului care se ocupau 
de anumite etnii: Comitetul Democratic Evreiesc sau Comitetul Maghiar (ANIC, fond Comisia Centrală 
de Verificare a Membrilor de Partid 1948-1950, Inventar nr. 3120, Prefaţă semnată de Marius-Claudiu 
Dincă, inspector superior la Serviciul arhive contemporane din cadrul ANIC ; vezi şi „Rezoluţia Plenarei 
CC al PMR cu privire la rezultatele verificării membrilor de partid şi la primirea noilor membri în 
Partid”, în Scânteia, 20 iulie 1950). 

3. Gh. Gheorghiu-Dej, Articole şi cuvântări (ed. a IV-a), Editura de Stat pentru Literatură Politică, 
Bucureşti, 1956, p. 311. 

4. Pentru pace trainică, pentru democraţie populară ! , nr. 25 (85), 23 iunie 1950. 

Singurul partid de guvernământ din lume - arăta Lenin - care se preocupă nu de 
sporirea numărului de membri, ci de creşterea lor calitativă, de curățirea rândurilor 
partidului de cei „strecuraţi” în el este partidul nostru, partidul clasei muncitoare revoluţionare!. 

Explicaţia necesităţii unei asemenea primeniri era circumscrisă, la rându-i, tiparului de 
gândire, modulului ideologic comunist: trebuiau înlăturate elementele „oportuniste” şi 
„Carieriste” care ar fi putut introduce în partid anumite influenţe sau un anumit tip de 
mentalitate burgheză, amenințând astfel componenta proletară (i.e. „curată”) a organizaţiei. 
În mod şi mai concret, în acelaşi discurs din 1950, Gheorghiu-Dej deplângea creşterea 
accelerată a numărului de cadre de partid, acestea ajungând până spre sfârşitul anului 1947 
la un total de 750.000 de membri (doar 40% dintre aceştia fiind „elemente muncitoreşti ”)?. 
O parte din vina acestui mic derapaj „demografic” s-ar fi datorat, tot în opinia fostului 
lider comunist, unificării, în februarie 1958, a Partidului Comunist Român cu Partidul 
Social Democrat : „Partidul social-democrat - partid tipic mic-burghez, aflat vreme îndelungată 
la remorca partidelor burghezo-moşiereşti — avea o compoziţie socială nesănătoasă”?. 

Unitatea Partidului, în plin proces de verificare şi epurare internă, a rămas tributară 
Comitetului Central, nucleul dur şi „sănătos” al întregului edificiu. 

Momentul istoric traversat (industrializare puternică, consolidarea democraţiei populare, 
revigorarea culturală prin consolidarea învăţământului public, transformarea socialistă a 
agriculturii ş.a.m.d.) era un alt argument clamat pentru care se impunea şi mai mult 
omogenizarea şi întărirea unităţii interioare a PMR. În acest proces de continuitate, 
modelul urmat şi urmărit era, desigur, cel al Partidului Comunist din Uniunea Sovietică. 

Ca atare, odată încheiată verificarea (la acel moment istoric), au fost excluşi din partid 
circa 192.000 de membri (peste 20% din totalul anterior începerii verificărilor)“. Cele mai 
multe dintre motivele excluderii se refereau la: „elemente duşmănoase şi străine de clasa 
muncitoare” sau „elemente necinstite sau descompuse moraliceşte”5. În mod evident, odată 
cu epurarea din partid creştea şi procentul proletariatului, al elementelor „sănătoase” pe 
baza cărora se putea clădi şi argumenta unitatea (în 1950, procentul muncitorilor din PMR 
ajunsese la aproape 64%, dintre care foarte mulţi deţineau funcţii de conducere în organele 
de stat). Pe de altă parte, Gheorghiu-Dej menţiona şi că această verificare internă a PMR 
a fost uneori folosită de către duşmanii acestuia „pentru a compromite membri de partid 
devotați, cinstiţi şi a ajuta elementele duşmane să se sustragă controlului organizaţiilor de 
partid””. Discursul de bilanţ oferea apoi un exemplu concret cu o oarecare relevanţă : era 
menţionat cazul unui membru al unei comisii de verificare din judeţul Iaşi care ar fi fost 
ucis la Iaşi de către chiaburi. Totodată, verificarea a condus la întărirea spiritului critic şi 
autocritic&. Concluzionând, liderul comunist vorbea despre necesitatea de a privi primenirea 
partidului, nu ca pe o simplă campanie, ci ca pe o preocupare constantă şi de durată. 

Uneori, verificarea membrilor era interiorizată şi primită cu un soi de exaltare chiar de 
către cei care, la o adică, puteau face obiectul verificării: „Citind în ziar comunicatul 
asupra hotărârii Biroului Politic al CC al PMR de a începe verificarea tuturor membrilor 


=. 


V.I. Lenin, Despre construcţia de partid, vol. II, Editura de Stat pentru Literatură Politică, Bucureşti, 
1953, p. 87. 

Gh. Gheorghiu-Dej, op. ciz., p. 313. 

Ibidem. 

Ibidem, p. 315. 

Ibidem. 

Ibidem, p. 316. 

Ibidem. 

Ibidem, p. 317. 

de Partid mă gândesc cu emoție şi bucurie adâncă la rezultatele binefăcătoare ce le va avea 
pentru Partidul nostru”!. 

Pe de altă parte (şi nu de puţine ori), erau identificate şi punctate cauzele precise ale 
„impurităţii” accentuate care dusese la necesitatea verificării şi primenirii cadrelor. De 
pildă, una dintre cauze era identificată în procesul selecţionării, promovării, verificării şi 
repartizării cadrelor, care „a fost lăsat complect pe seama Direcţiei cadrelor CC, care nu 
era în mod direct legată cu organizaţiile de partid şi nu cunoştea deaceea îndeajuns 
activitatea lor”?. Plenara din ianuarie 1950 a luat mai multe măsuri, printre care: 
înfiinţarea Biroului Organizatoric al CC ; consolidarea din punct de vedere organizatoric 
a comitetelor judeţene şi comitetelor de plasă, chemate să realizeze în mod direct sarcinile 
trasate de Partid ; s-au stabilit principiile de construire a organizaţiilor de bază, a metodelor 
de muncă şi de repartizare a sarcinilor pentru fiecare membru de partid în parte?. 

În teritoriu, şedinţele de verificare erau adevărate rechizitorii : 


Nu, tovarăşi! Locul acestui tâlhar nu este printre noi. Vă amintiţi când, strecurat în 
comisia de reformă agrară, şi-a rotunjit pământul, având grijă în plus să-şi pricopsească 
toate neamurile în frunte cu propriul său fiu, care avea atunci numai 15 ani. Pământul ce 
se cuvenea celor săraci l-a dat rubedeniilor. Acestea sunt faptele lui‘. 


Natura aşa-zişilor duşmani ai partidului era, de asemenea, percepută diferit : 


Organizațiile de bază Nr. 1 şi 2 din comuna Diniaşi, formate din ţărani sârbi, fiind bine 
lămurite asupra verificărilor, demască legăturile şi activitatea criminală a elementelor titoiste 
strecurate în Partid, care legate cu chiaburimea satului au dus activităţi diversioniste, spre a 
compromite organizaţia de Partid, cu scopul de a o izola de țărănimea muncitoare. Membrii 
organizaţiilor de bază Nr. 1, 2, 3 şi 4 din comuna Bacova, compuse în majoritatea covârşitoare 
din țărănimea germană, au demascat pe fasciştii strecuraţi în Partid precum şi activitatea acestora. 


De altfel, în anii 1949-1950 titlurile din Scânteia erau extrem de edificatoare pentru 
înţelegerea a ceea ce se urmărea în fond prin acest delir al verificărilor membrilor de 
partid.: „Verificarea înarmează pe membrii de Partid în lupta pentru împlinirea Planului de 
Stat” (Scânteia, 19 iulie 1949); „Să întărim agitația politică în jurul lucrărilor de 
verificare” (Scânteia, 23 iulie 1949) ; „Verificarea membrilor de Partid, prilej de combatere 
a şovinismului” (Scânteia, 12 august 1949); „Prin verificarea membrilor de partid să 
îmbunătăţim munca organizaţiilor” (Scânteia, 30 august 1949), „Prin verificarea activului 
de partid se îmbunătăţesc metodele de muncă ale organelor de conducere” (Scânteia, 
22 februarie 1949), „Membrii de Partid şi oameni ai muncii sprijină lucrările de verificare 
a activului de Partid” (Scânteia, 10 martie 1949), „Verificarea a înviorat munca organizaţiei 
noastre de Partid şi ne-a dat încredere în forţele noastre” (Scânteia, 16 iunie 1949). 


1. Alecu Dumitru, secretarul Comitetului organizaţiei de Partid de la Griviţa-Locomotive, „Verificarea a 
înviorat munca organizaţiei noastre de Partid şi ne-a dat încredere în forţele noastre”, în Scânteia, 
16 iunie 1949. 

2. Alexandru Moghioroş, secretar al CC al PMR, în „Întărirea organizatorică a Partidului Muncitoresc 
Român”, Scânteia, 12 februarie 1950. 

3. Ibidem. 

4. Mihail Moraru (Preşedintele Comisiei de Verificare a judeţului Ilfov), „Membrii de partid dela ţară 
demască pe chiaburi în şedinţele de verificare”, Scânteia, 4 septembrie 1949. 

5. Nicolae Guină (Preşedintele Comisiei Judeţene de Verificare Timiş-Torontal), „Organele de partid trebuie 
să sprijine în muncă activitatea subcomisiilor de verificare”, în Scânteia, 30 septembrie 1949. 

La Plenara CC al PMR din iulie 1950 a fost dezbătut raportul Comisiei Centrale de 
Verificare cu privire la verificarea membrilor PMR din perioada noiembrie 1948 - mai 
1950. Plenara a apreciat că această acţiune şi-a atins scopul, iar comisiile şi subcomisiile 
de verificare şi-au îndeplinit sarcinile în ciuda greutăților cu care s-au confruntat. 

Comisia centrală, comisiile judeţene şi subcomisiile de verificare şi-au încetat activitatea 
în urma rezoluţiei adoptate la această plenară (toate apelurile şi cererile legate de verificare 
rămase nerezolvate au fost redirecţionate către Colegiile locale de partid şi către Comisia 
Controlului de Partid a CC al PMR). 

Chiar şi după verificare, compoziţia socială nu era considerată ca fiind satisfăcătoare, 
din moment ce doar 42 % dintre membrii PMR proveneau din rândurile clasei muncitoare. 
În următorii trei ani, procentul muncitorilor avea să crească până la 60%. 

Plenara CC al PMR a mai stabilit că încheierea verificării membrilor PMR a creat 
premise favorabile în vederea primirii de noi membri în partid, în anumite condiţii. Astfel, 
noii candidaţi trebuiau să fie aleşi cu prioritate dintre „elementele cele mai devotate clasei 
muncitoare” ; „muncitori din industria grea şi din industria mare, cu un stagiu mai înde- 
lungat în producţie, hotărâți să meargă în avangarda clasei muncitoare pentru realizarea 
sarcinilor construcţiei socialiste” ; muncitorii din SMT-uri şi GAS-uri, dar şi din rândul 
agricultorilor „care s-au călit în lupta împotriva chiaburimii”. Pe ultimul loc la recrutarea 
de noi membri de partid se numărau intelectualii. De asemenea, plenara CC al PMR indica 
organizaţiilor de partid ca la primirea de noi candidaţi să aibă în vedere „femeile muncitoare”, 
membrii UTM şi ostaşii din Armata RPR „devotați cu trup şi suflet Partidului, poporului 
muncitor şi apărării cuceririlor revoluţionare”!. 

De la data adoptării acestei rezoluţii, procedura primirii în partid a devenit mult mai 
riguroasă, păstrând în general aceleaşi criterii până în decembrie 1989?. Pe lângă depunerea 
cererii scrise de adeziune, candidatul trebuia să aibă recomandările altor membri de 
partid ; cererea şi recomandările urmau să fie discutate în adunarea generală pentru a fi 
supuse dezbaterii şi aprobării (înainte de a se ajunge la adunarea generală, Biroul Organizaţiei 
de Bază trebuia să verifice prin secţia de cadre atât trecutul candidatului, cât şi recomandările/ 
referinţele pe care acesta le anexa cererii de adeziune). Accederea candidatului în partid 
era considerată validă doar după ce hotărârea de primire adoptată în organizaţia de bază era 
confirmată de Comitetul de Partid local sau central. Înaintea accederii, candidaţii de partid 
trebuiau să efectueze un stagiu obligatoriu de candidatură care varia de la şase luni la un 
an şi jumătate, în funcţie de categoria socială din care făceau parte (de exemplu, pentru 
muncitorii din industria grea, stagiul de candidat era fixat la şase luni). 


Verificarea membrilor de partid din MAI 


De asemenea, în cadrul MAI au fost create zeci de comisii şi subcomisii de verificare a 
membrilor de partid, pentru a-i înlătura din cadrul aparatului de stat pe cei cu probleme la 
dosar. Din aceste comisii au făcut parte şi unii dintre militarii şi angajaţii civili din cadrul 
Direcţiei Generale a Penitenciarelor. La rându-le, înainte de a fi numiţi în comisii şi 
subcomisii, aceştia erau verificaţi de către alte comisii constituite la nivelul eşaloanelor 
superioare. 


1. „Rezoluţia Plenarei CC al PMR cu privire la rezultatele verificării membrilor de partid şi la primirea 
noilor membri în Partid”, în Scânteia, 20 iulie 1950. 
2. Cu privire la procedura primirii în partid, vezi şi prevederile Statutului PMR. 

Persoana însărcinată de Comisia Centrală de Verificare a Membrilor PMR pentru 
verificarea membrilor de partid din MAI a fost Ivanovici Dumitru ; acesta a deţinut funcţia 
de preşedinte al comisiei respective în perioada noiembrie 1948 - mai 1950. 

După încheierea verificării membrilor PMR, Ivanovici Dumitru a primit gradul de 
general-maior şi a fost numit în fruntea Direcţiei Cadre a MAI, nu înainte ca Secretariatul 
CC al PMR să emită, la data de 30 mai 1950, o Hotărâre prin care aproba propunerea 
Secţiei administrative a CC al PMR şi a MAI de numire în funcţia sus-menţionată!. 

Într-un raport din 29 septembrie 1949 asupra verificării activului de partid, întocmit de 
Comisia Centrală de Verificare a Membrilor de Partid, se preciza situaţia verificărilor membrilor 
PMR din ministere şi Confederaţia Generală a Muncii. În acest document se prezenta şi situaţia 
verificării membrilor de partid din diferite instituţii centrale de stat, printre care şi MAI : 


La Ministerul Afacerilor Interne există un număr mare de elemente muncitoreşti trimise de 
Partid. Unii dintre ei au fost împiedicaţi în promovarea şi dezvoltarea lor de către o serie 
de elemente duşmănoase : informatori, agenţi, criminali de război care deţineau funcţii de 
mare răspundere. Aceşti duşmani au fost excluşi din Partid şi îndepărtați din minister’. 


Acelaşi document mai preciza că operaţiunea de verificare a membrilor PMR s-a 
desfăşurat conform planului, deşi au existat şi multe cazuri în teritoriu când, din cauza 


1. Ivanovici Dumitru (n. 4 mart. 1917, satul Ostrovu Corbului, com. Hinova, jud. Mehedinţi - d. 1995, 
com. Ghimpați, jud. Giurgiu), fost lăcătuş la Atelierele CFR din Turnu Severin (1931-1943), membru 
UTdC din 1934 şi PCdR din 1935. În 1943, a fost internat în lagărul de la Târgu-Jiu unde a stat închis până 
în august 1944, când a evadat. După 23 august 1944 a deţinut funcţia de instructor la Comitetul regional PCR 
Oltenia şi la Direcţia organizatorică a CC al PMR. Alte funcţii pe linie de partid şi de stat: deputat în 
Adunarea Deputaţilor (nov. 1946 - mart. 1948) ; preşedinte al Comisiei de Verificare a Membrilor PMR din 
MAI (nov. 1948 - mai 1950) ; şef al Direcţiei Cadre din MAI (30 mai 1950 - iul. 1952) ; activist la Direcţia 
politică a CFR (iul.-aug. 1952); şef al Sectorului politic CFR din Regiunea Bârlad (sept. 1952 - sept. 
1953); şef al Sectorului politic CFR din Regiunea Cluj (sept. 1953 - ?); şef al Secţiei industrie din 
Comitetul regional Craiova al PMR (aug. 1956 -?); şefal Secţiei cadre din CC al PCR (febr. 1968) ; adjunct 
al şefului Secţiei scrisori şi audienţe din CC al PCR (febr. 1970); membru al CC al PCR şi membru al 
Colegiului Central de Partid (1965-1974); membru al Comisiei Centrale de Revizie (1974-1979). Prin 
Decretul nr. 75 din 2 aprilie 1951, Ivanovici Dumitru a fost chemat în cadrele active ale Armatei pentru 
Trupele MAI, cu gradul de general-maior, în arma Infanterie, începând cu data de 1 aprilie 1951 ; ulterior, 
după un an, prin Decretul nr. 160 din 3 iulie 1952, generalul-maior Ivanovici Dumitru a fost trecut în rezervă 
în urma devierii de dreapta a grupării Ana Pauker, Teohari Georgescu, Vasile Luca. Prin Decretul nr. 269 din 
4 aprilie 1962, tovarăşului Ivanovici D. Dumitru i s-a conferit Ordinul „Muncii”, clasa a II-a, pentru 
„încheierea colectivizării agriculturii şi rezultatele obţinute în consolidarea economico-organizatorică a 
gospodăriilor agricole colective, pentru obţinerea de producţii agricole sporite, creşterea efectivelor de 
animale şi a productivităţii lor, pentru contribuţia de seamă la fondul central de produse agro-alimentare”. Prin 
Decretul nr. 168 din 9 martie 1967, tovarăşului Dumitru Ivanovici i s-a conferit Ordinul „Muncii”, clasa I, 
pentru „activitate îndelungată în mişcarea muncitorească şi merite deosebite în opera de construire a 
socialismului, cu prilejul împlinirii vârstei de 50 ani”. Cu prilejul aniversării a 50 de ani de la constituirea 
Partidului Comunist Român, prin Decretul nr. 157 din 4 mai 1971, tovarăşului Dumitru Ivanovici, adjunct de 
şef de secţie la CC al PCR, i s-a conferit Ordinul „23 August”, clasa a II-a, pentru „activitate îndelungată 
în mişcarea muncitorească şi merite deosebite în opera de construire a socialismului”. În ianuarie 1952 locuia 
în Bucureşti, pe strada Grădina Bordei, nr. 61, iar în 1988, pe strada Crângului nr. 11A. (ANIC, fond CC 
al PCR - Secţia cancelarie [dosare anexă], dosar nr. 267/1956, ff. 17-18; ANIC, fond Consiliul de Stat - 
Decrete, dosar nr. 3/1951, f. 148; ANIC, fond Consiliul de Stat - Decrete, dosar nr. 4/1952, f. 27; 
ANIC, fond CC al PCR - Secţia administrativ-politică, dosar nr. 23/1950, ff. 4-6; Buletinul Oficial al 
Marii Adunării Naţionale a Republicii Populare Române, nr. 15, din 2 iulie 1962; ANIC, fond Consiliul 
de Stat - Decrete, dosar nr. 168/1967; ANIC, fond Consiliul de Stat - Decrete, dosar nr. 218/1971, f. 5; 
ANIC, fond 95, dosar nr. 122.318, fv. 83). Detalii despre biografia lui Dumitru Ivanovici şi în Florica 
Dobre (coord.), Membrii CC al PCR 1945-1989. Dicţionar, Editura Enciclopedică, Bucureşti, 2004, p. 341. 

2. ANIC, fond 2 Comisia Centrală de Verificare a Membrilor de Partid, dosar nr. 109/1949, f. 48. 

„lipsei de experienţă în munca de Partid” s-au comis şi erori!. Astfel, erau date ca exemple 
negative comisiile din judeţele Arad, Constanţa şi Timişoara, acolo unde s-au folosit 
„metode polițiste, rigide, dăunătoare”?. 

Un alt document din 1950 aflat în Arhiva Secţiei administrativ-politice a CC al PMR prezenta 
rezultatul verificărilor membrilor de partid din Miliție, Securitate şi Penitenciare. Astfel, în 
cadrul DGP au fost verificaţi 1.200 de membri PMR, dintre care 1.006 au fost reconfirmaţi 
ca membri de partid, iar 184 au fost excluşi (adică 15,33% din totalul celor verificaţi). 

Motivele care au stat la baza excluderii celor 184 de membri PMR au fost următoarele : 


-  Agenţi, informatori, provocatori — 7 

- Crime şi jafuri pe teritoriul URSS - 20 

- Cei care au făcut parte din poliţia de ocupaţie pe teritoriul URSS - 4 
- Participanți la acţiuni represive contra muncitorilor şi a naționalităților conlocuitoare - 45 
- Foşti legionari - 17 

- Activitate şi manifestări duşmănoase după 23 August 1944 - 27 

- Alte categorii de fascişti - 13 

-  Fugiţi din URSS - 12 

- Descompunere morală (furt, beţie, imoralități) - 14 

- Afacerişti, şperțari - 21 

- Exploatatori - 45. 


Din punctul de vedere al compoziţiei sociale, situația celor excluşi se prezenta astfel : 
17 muncitori, 23 ţărani, 45 funcţionari, patru jandarmi, 83 gardieni şi 12 foste cadre de 
poliţie“. 

De asemenea, după 23 august 1944, în aparatul profesional al DGP, precum şi în alte 
direcţii ale MAI a început campania de epurare a „elementelor necorespunzătoare” noului 
regim. Pe viitor, accentul nu va mai fi pus pe pregătirea profesională şi calificarea obţinută 
pe baza studiilor absolvite, ci pe originea socială a cadrelor: muncitorii şi ţăranii săraci ! 
Dintr-o notă informativă a Sectorului Informare de Partid din Direcţia organizatorică a CC 
al PMR aflăm care au fost proporţiile acestei epurări la DGP : 


În Direcţia Generală a Penitenciarelor şi în Unităţile exterioare ale acestei Direcţii au fost 
încadrate după 23 August 1.791 salariaţi, ceea ce reprezintă 58% din totalul de 3.088 
salariaţi. Numărul salariaţilor încadraţi după 23 August este superior celor proveniţi din 
vechiul aparat de Stat. Din cei 3.088 salariaţi 656 sunt muncitori, adică 21,24%, 1.403 
ţărani, adică 45,5%, 975 sunt funcţionari, adică 31,57%, iar 54 fac parte din alte categorii, 
adică 1,75%. În raport cu numărul lor, cel mai mare procent de cadre îl dau muncitorii. 
Din totalul de 88 cadre, 56 sunt muncitori, adică 63,64%, şi 32 sunt funcţionari, adică 
36,36%. Din cei intraţi după 23 August, 56 sunt cadre, adică 63,64%, iar dintre vechii 
funcţionari sunt 32 cadre, 36,36%. Numărul m.d.p. este de 1.264, ceea ce reprezintă 
40,93% din cei 3.088 salariaţi. Din cele 88 cadre, 76 sunt m.d.p., adică 86,36 %5, 


Ibidem, f. 41. 

Ibidem, f. 42. 

„Rezultatul verificărilor membrilor de partid de la Miliție, Securitate şi Penitenciare (situația pe ţară)”. 
Documentul este nesemnat şi a fost înregistrat pe 21 martie 1950 cu numărul 91 (ANIC, fond CC al PCR - 
Secţia administrativ-politică, dosar nr. 57/1950, ff. 5-6). 

4. Ibidem. 

5. „Notă informativă asupra compoziţiei Aparatului de Stat din 26 octombrie 1949”. Documentul este 
întocmit de Sectorul Informare de Partid din Direcţia Organizatorică a CC al PMR. Vezi Istoria 
comunismului din România. Documente perioada Gheorghe Gheorghiu-Dej (1945-1965), volum editat de 
Mihnea Berindei, Dorin Dobrincu, Armand Goşu, Humanitas, Bucureşti, 2009, p. 225. 

Acelaşi document mai preciza că în unităţile exterioare ale DGP, numărul celor sosiți 
după 23 august 1944 îl depăşea pe cel al vechilor salariaţi. Nu aceeaşi situaţie se regăsea 
şi în aparatul central al DGP, unde din cei 245 de salariaţi, 236 (96,8%) proveneau din 
vechiul aparat de stat şi doar nouă erau încadraţi după 23 august 1944 (3,2%)!. Procesul 
încadrării cadrelor din câmpul muncii sau din rândul activiştilor PMR sau UTM va 
continua şi în următorii ani, cazurile de ofiţeri superiori şi generali cu doar patru clase 
absolvite devenind o practică obişnuită în MAI. 

După ce admiterile în partid au fost sistate în perioada decembrie 1947 - mai 1952, 
primirea de noi membri a fost reluată prin stabilirea unor noi criterii mai riguroase în 
privinţa obţinerii carnetului de partid. Astfel, deşi noile criterii de primire în partid au fost 
stabilite la Plenara CC al PMR din iulie 1950, procesul admiterii de noi candidaturi a fost 
reluat abia în primăvara anului 1952, atunci când conducerea superioară de partid a 
elaborat instrucţiunile de aplicare a Rezoluţiei plenarei mai sus amintite. După acest mare 
proces de epurare, PMR „a rămas cu 720.146 de membri, adică 78,87% din cei verificaţi, 
fiind excluşi 192.881 (21,13%), din care 12,27% (112.901) excluşi pentru activitate 
duşmănoasă şi diferite abateri grave, iar 8,76% pentru refuz de calitate de membru de 


partid prin neprezentare”?. 
I 


Funcţionarii publici din DGP (1946-1950) 


După 23 august 1944, comuniştii au făcut în mod constant presiuni asupra conducerii 
guvernului pentru epurarea funcționarilor şi demnitarilor care ocupaseră funcții în aparatul de 
stat pe vremea regimului Antonescu. În condițiile în care economia României se apropia cu 
paşi repezi de colaps, guvernele care s-au succedat după întoarcerea armelor au recurs la unele 
măsuri de austeritate. Printre acestea s-a numărat şi diminuarea aparatului bugetar care în 
anii anteriori fusese hipertrofic. Folosindu-se de acest pretext, comuniştii au declanşat 
după preluarea puterii o campanie de îndepărtare a tuturor funcţionarilor care nu erau 
înrolați în PCR sau măcar într-una dintre organizaţiile politice controlate de acest partid. 

Una dintre prevederile Convenţiei de Armistiţiu (semnată în capitala URSS la 12 sep- 
tembrie 1944) avea să fie alibiul de care comuniştii se vor prevala în declanşarea epurărilor 
din administraţia de stat. Articolele 14 şi 15 stipulau obligaţia guvernului român de a-i 
aresta pe criminalii de război şi de a interzice organizaţiile de tip fascist care făceau 
propagandă împotriva URSS şi Naţiunilor Unite. De această formulare ambiguă şi generală 
se vor folosi liderii comunişti pentru a-i acuza de propagandă fascistă şi ostilă URSS pe toţi 
cei care nu doreau să se înregimenteze sau să adere la politica PCR. Campania de 
„purificare” a instituţiilor publice de elementele „prohitleriste”, „antonesciene”, „pro- 
fasciste” etc. a fost declanşată după câteva săptămâni de la întoarcerea delegaţiei române 
de la Moscova? (nu trebuie uitat totuşi că procesul de defascizare a aparatului de stat 
declanşat în mai toate fostele state aliate Germaniei naziste a identificat şi tras la răspundere 
pe mulţi dintre cei vinovaţi de crime contra umanităţii, comise în timpul celui de-al Doilea 
Război Mondial). 


—_ 


Ibidem. 

2. Despre procesul de verificare a membrilor PMR, vezi şi Nicoleta lonescu-Gură, Sralinizarea României. 
Republica Populară Română 1948-1950: transformări instituționale, Bic ALL, Bucureşti, 2005, p. 213. 

3. Dinu C. Giurescu, UVzurpatorii. România, 6 martie 1945 - 7 ianuarie 1946, Vremea, Bucureşti, 2004, 

p. 12. 

În ziua de 24 septembrie 1944, într-o cuvântare ţinută pe Stadionul ANEF la prima 
demonstraţie legală a PCdR, liderul comunist Gheorghe Gheorghiu-Dej începea atacul 
propagandistic împotriva guvernului Sănătescu, acuzându-l că nu curăţă aparatul de stat de 
legionari, antonescieni şi fascişti. În cadrul acestei „adunări populare” s-au scandat şi s-au 
afişat lozinci care cereau scoaterea legionarilor şi fasciştilor din aparatul de stat, dar şi 
arestarea acestoral. 

O primă măsură în acest sens a fost promulgarea Legii nr. 486 din 8 octombrie 1944 
privind purificarea administraţiilor publice, prin care s-au înfiinţat la nivel de ministere şi 
instituţii din administraţia centrală şi locală comisii care să-i urmărească pe funcţionarii care 
au comis abuzuri, au făcut încadrări şi acordări de gradaţii ilegale etc.?. Această lege a fost 
modificată şi completată ulterior, situaţie care a condus la îndepărtarea ei de la țelul propus. 

Odată ajunşi la putere, comuniştii au accelerat procesul de înlăturare a funcţionarilor 
„necorespunzători” din perspectiva noului regim. Înlocuirea funcţionarilor din vechiul 
regim burghez a fost un proces care a avut loc treptat, în conformitate cu principiile 
marxist-leniniste care prevedeau că înlocuirea formelor vechi de guvernare trebuia pusă în 
practică gradual. Epurarea aparatului de stat a fost un proces care s-a petrecut în paralel cu 
reorganizarea ministerelor şi a schimbării atribuţiilor acestora, dar şi cu înfiinţarea sau 
desfiinţarea unor structuri din subordinea Consiliului de Miniştri sau a ministerelor. O altă 
metodă folosită de noua putere pentru îndepărtarea funcţionarilor necorespunzători din 
punct de vedere politic a fost aceea a trecerii lor în „cadru disponibil”, pensionarea 
anticipată sau exercitarea de presiuni în vederea depunerii demisiilor. 

Profitând de prezenţa Armatei Roşii pe teritoriul RPR şi de impunerea unui guvern 
controlat de comunişti, PCR a recurs în primii ani ai „revoluţiei populare” la numeroase 
abuzuri şi ilegalităţi săvârşite împotriva salariaţilor din sectorul bugetar. Întreaga operaţiune 
era desfăşurată sub imperativul înlăturării tuturor „elementelor fasciste şi legionare” şi a 
„elementelor reacționare”? din PNȚ şi PNL care activau în cadrul administraţiei centrale 
şi locale de stat şi care s-ar fi făcut vinovate de situaţia dezastruoasă a economiei. 

În şedinţa Consiliului de Miniştri din 7 martie 1945, în care s-au prezentat principalele 
direcţii de activitate şi principiile programului de guvernare ale noului guvern instalat în 
ziua precedentă, preşedintele Consiliului, dr. Petru Groza, se referea la „curățirea apa- 
ratului” de stat: 


— 


Ibidem, pp. 113-114. 

2. Legea prevedea că puteau fi „licenţiaţi din serviciu”, indiferent de data la care au fost numiţi, încadraţi 
sau angajaţi, fără despăgubiri, funcţionarii statului din serviciul public care: „au avut o atitudine 
abuzivă ori ţinută nedemnă” ; „s-au pus sub orice formă în slujba unor interese străine de acelea ale 
naţiunii române” ; „au militat sub orice formă în vreo organizaţiune politică sau paramilitară : legionară, 
fascistă sau hitleristă sau au servit prin orice mijloace scopurile unor organizaţiuni dictatoriale”. Erau 
exceptaţi de la aceste prevederi funcţionarii care puteau dovedi că au părăsit organizaţiile politice mai sus 
menţionate şi „s-au încadrat în lupta pentru cucerirea libertăţilor democratice şi pentru înlăturarea 
fascismului din România încă înaintea datei de 23 August 1944”. În vederea punerii în practică a acestui act 
normativ, articolul 4 al legii prevedea instituirea de către miniştri sau şefii administraţiilor centrale sau 
locale a unor comisii compuse din trei funcţionari superiori care urmau să cerceteze, „sub garanţia deplinei 
sincerităţi”, cazurile funcţionarilor cu trecut necorespunzător pentru noile vremuri. Disponibilizările sau 
reîncadrările urmau să se facă prin decret regal sau decizie ministerială, în conformitate cu legile organice şi 
Codul funcţionarilor publici în vigoare la acea dată (Legea nr. 486 din 7 octombrie 1944 privitoare la 
purificarea administraţiilor publice publicată în Monitorul Oficial, Partea 1, nr. 233 din 8 octombrie 1944). 

3. Ştefan Lache, „Activitatea Partidului Comunist Român pentru democratizarea aparatului de stat în 

perioada martie 1945 - decembrie 1947”, teză de doctorat coordonată de conferenţiar universitar Mihai 

Fătu, Facultatea de Filosofie-Istorie a Universităţii din Bucureşti şi Academia de Învăţământ Social-Politic 

„Ştefan Gheorghiu” de pe lângă CC al PCR, vol. I, Bucureşti, 1970, p. 121. 

Va trebui să cuprindă programul acesta curățirea aparatului nostru de stat - dar repede - 
în toate sectoarele lui. Această grea şi uriaşă maşinărie trebuie să intre în funcţiune 
oarecum, fiindcă nu funcţiona. Asemenea unui aparat umplut de nisip - nisipul aversiunei 
faţă de tot ceea ce se petrece pe linia dezvoltării neamului şi a societăţilor omeneşti, şi aici 
tendinţele de sabotaj i-au împiedicat funcţionarea!. 


Pentru îndeplinirea acestui program s-a prevăzut elaborarea de către MJ a unui nou act 
normativ care să înlocuiască Legea nr. 486 din 8 octombrie 1944, considerată prea greoaie 
şi permisivă. 

Astfel, după trei săptămâni de la această şedinţă a Consiliului de Miniştri, a fost emis 
Decretul-Lege privind purificarea administraţiei publice semnat şi iniţiat de către ministrul 
Justiţiei, Lucrețiu Pătrăşcanu, care stabilea modul în care puteau fi îndepărtați din serviciu 
sau reîncadraţi în grade şi funcţii angajaţii din sectorul bugetar?. 

Potrivit acestui act normativ, puteau fi îndepărtați din serviciu, fără nicio indemnizaţie, 
funcţionarii care: 


-  aucolaborat sub orice formă pentru realizarea intereselor şi scopurilor hitleriste sau fasciste 
în România, precum şi cei care din proprie iniţiativă au participat la manifestaţiuni de orice 
fel pentru determinarea unei opinii publice, favorabile scopurilor fasciste sau hitleriste ; 

- au activat sub orice formă în scopul instaurării sau menţinerii regimurilor dictatoriale 
în România ; 

- au activat în mişcarea legionară sau în alte mişcări cu caracter fascist, hitlerist sau 
rasial, precum şi acei care au făcut parte din organizaţiuni politice sau paramilitare, 
hitleriste sau fasciste, ori urmărind asemenea scopuri ; 

- prin modul în care şi-au îndeplinit funcțiunea sau prin orice mijloc de publicitate sau 
propagandă, au luat atitudine antidemocratică ; 

- au comis crime, delicte, acte de teroare, ori alte acte de violenţă fizică sau morală, fie 
din proprie iniţiativă, fie pentru executarea misiunilor încredințate. 


În vederea identificării acestor categorii de salariaţi publici, miniştrilor li se acorda 
puterea de a institui comisii care puteau culege informaţii pe orice cale, chiar şi fără 
ascultarea persoanei vizate. Articolul 10 al Legii nr. 217/1945 prevedea că funcţionarii care 
se încadrau într-una din categoriile enumerate mai sus urmau să fie „întrebuinţaţi la muncă 
obligatorie în folosul statului, în lagăre speciale, iar acei care se vor fi dovedit culpabili de 
schingiuiri, maltratări, arestări ilegale, sau alte fapte penale, vor fi deferiţi instanţelor de 
judecată competente”?. 

Şefii instituţiilor publice urmau să întocmească tabele cu toţi funcţionarii care intrau 
sub incidenţa acestei legi, iar după ce primeau aprobarea ministrului căruia i se subordona 
instituţia respectivă, tabelele erau înaintate către MAI pentru executare. 

Efectele acestei legi s-au făcut simţite timp de câţiva ani, perioadă în care întreg 
aparatul de stat a fost „curăţat” de funcţionarii „regimului burghezo-moşieresc”. De 
exemplu, la data de 18 februarie 1948, prin Decretul nr. 283, subdirectorul general Bianu 


1. „1945 martie 7, Bucureşti. Stenograma şedinţei Consiliului de Miniştri în care s-au prezentat principalele 
direcţii de activitate a noului guvern”, în Ioan Scurtu (coord.), România. Viaţa politică în documente 
1945, Arhivele Statului, Bucureşti, 1994, pp. 192-195. 

2. Legea nr. 217 din 29 martie 1945 pentru purificarea administraţiilor publice, Monitorul Oficial, partea I, 
nr. 74, 30 martie 1945. 

3. Ibidem. 

Eugen de la Direcţia Generală a Poliţiei a fost îndepărtat din funcţie fără nicio indemnizaţie, 
în temeiul acestei legil. 

Deprofesionalizarea rapidă şi brutală a întregului aparat de stat i-a şocat chiar şi pe cei 
care iniţiaseră acest proces. Într-o şedinţă a Secretariatului CC al PMR din 20 ianuarie 
1949, care a avut pe ordinea de zi şi un proiect de lege privind salarizarea funcţionarilor 
publici, Vasile Luca, secretar al CC al PMR, se arăta nemulţumit de gradul scăzut de 
calificare al celor încadraţi în funcţii de conducere: 


In Uniunea Sovietică, anumite funcţii cer o anumită calificare: de exemplu, ca director 
trebuie neapărat să fie inginer ; noi însă trebuie să punem ca director un muncitor şi nu 
putem face această diferenţiere, pentru că nu există încă diferenţă de calificare?. 


Acelaşi Vasile Luca, într-o altă şedinţă a Secretariatului CC al PMR din 4 aprilie 1949, 
atrăgea atenţia asupra situaţiei numărului mare de funcţionari publici disponibilizaţi pe 
motive politice şi care nu puteau fi reîncadraţi. Acesta afirma că doar 10% dintre ei puteau 
fi reangajaţi în sectorul de stat, restul disponibilizaţilor urmând să fie trimişi la muncă 
forţată pe noile şantiere ale republicii : 


Noi am scos un număr mare de funcţionari, dar nu-i putem încadra la stat din cauza 
schemelor de organizare, şi atunci trebuie văzut unde vor putea fi încadraţi. (...) În ce 
priveşte problema plasării, arată că ea este foarte grea, deoarece, pe de o parte, cerem 
vigilenţă, iar pe de altă parte trebuie să punem problema de a plasa chiar pe duşmani în 
câmpul muncii, pentru că altfel îi împingem spre acte de banditism. Noi trebuie să obligăm 
pe exploatatori să devină muncitori, dar astăzi este situaţia că nu sunt primiţi nici ca 
măturători de stradă. Întreprinderile nu primesc nici simpli lucrători dacă nu au dispoziţii 
de la partid. A merge exagerat pe acest drum înseamnă a nu putea plasa sute de mii de 
oameni. Trebuie să creăm deci condițiuni de muncă pentru aceste elemente, cea mai mare 
parte din ei trebuie trimişi la muncă forţată şi aceasta deschide problema şantierelor?. 


Potrivit istoricului Florian Banu, accederea la putere a PCR şi instaurarea unui regim 
totalitar se împarte în două etape. Prima etapă, între 23 august 1944 şi 6 martie 1945, când 
„controlul asupra aparatului de stat era cvasiinexistent”“ din pricina staţionării pe teritoriul 
României a trupelor Armatei Roşii şi a puternicei influenţe sovietice în Comisia Aliată de 
Control din România. A doua etapă, între 6 martie 1945 şi 30 decembrie 1947, e 
caracterizată „prin faptul că, graţie acaparării ministerelor-cheie, aparatul de stat a fost 
principalul instrument de care a uzat partidul comunist pentru obţinerea puterii depline, 
înlăturarea monarhiei şi instaurarea republicii populare”$. 

De acest proces de „democratizare a aparatului de stat” nu a scăpat nici Ministerul de 
Interne. Imediat după 6 martie 1945 au fost înlăturați din funcţiile de comandă majoritatea 
foştilor comisari, chestori, inspectori şi directori de penitenciare care se formaseră sub 
vechiul regim, în locul lor fiind aduşi membri ai PCdR, militari din Diviziile de voluntari 


1. ANIC, fond Consiliul de Stat - Decrete, dosar nr. 2/1948, vol. I, ff. 214-215. 

Stenogramele şedinţelor Biroului Politic şi ale Secretariatului Comitetului Central al PMR, vol. Il: 1949, 
Ioan Scurtu (studiu introductiv), Arhivele Naţionale ale României, Bucureşti, 2003, p. 24. 

3. Ibidem, p. 218. 

4. Florian Banu, „Aparatul de stat şi campania electorală din 1946. Modalităţi de susţinere a partidului 
comunist”, în Robert Fiirtâs şi Gheorghe Mihai Bârlea (coord.), Alegerile parlamentare din 19 noiembrie 
1946. De la memoria colectivă la cercetarea istorică, Fundaţia Academia Civică, Bucureşti, 2007, p. 241. 

5. Ibidem. 

„Tudor Vladimirescu” şi „Horia, Cloşca şi Crişan” sau foşti deţinuţi de drept comun care 
îl cunoscuseră în detenţie pe ministrul de Interne Teohari Georgescu! (aceştia din urmă 
fuseseră încadraţi în poliţie pe considerentul că relaţiile pe care le aveau cu lumea interlopă vor 
stăvili valul de crime, jafuri şi omoruri care lovise capitala după amnistia generală din august 
1944). Odată cu trecerea anilor, Poliţia, Jandarmeria şi Penitenciarele au fost curățate 
aproape complet de funcţionarii publici necorespunzători din punct de vedere politic. 

Pentru exemplificare, menţionăm aici modificarea structurii de personal la Direcţia 
Generală a Poliţiei, unde la doar câteva luni de la preluarea puterii de către comunişti au 
fost aduse câteva mii de noi cadre. Astfel, din totalul de 7.815 de ofiţeri de poliţie, agenţi, 
gardieni publici şi personal administrativ care erau cuprinşi în această structură a MAI, 
4.723 erau cadre noi?. 

Practica numirii în funcţii de comandă a unor muncitori necalificaţi, cu o instrucţie 
primară, a activiştilor de partid sau obşteşti a continuat până în 1989, cu o intensitate 
considerabilă însă în anii '50. De asemenea, disponibilizările angajaţilor civili şi trecerile 
în rezervă ale ofiţerilor din MAI pe motive politice au continuat pe întreaga durată a 
regimului comunist. Un bun exemplu de acest gen este valul de concedieri, treceri în 
rezervă sau retrogradări în funcţii inferioare care a avut loc în toate structurile MAI după 
„devierea de dreapta” din mai 1952, atunci când Teohari Georgescu a fost demis din toate 
funcţiile de partid şi de stat, inclusiv din cea de ministru al Afacerilor Interne (6 martie 
1945 - 28 mai 1952). După demiterea lui 'Teohari Georgescu, au fost înlăturați din MAI sau 
mutaţi în funcţii inferioare o serie de apropiaţi ai fostului ministru : Jianu Marin, generalul-loco- 
tenent Pavel Cristescu, locotenent-colonelul Sepeanu Tudor, locotenent-colonelul Prosan 
Nicolae şi fratele său Prosan Gheorghe, locotenent-colonelul Czeller Ludovic (cel care s-a 
sinucis în Cimitirul „Bellu” din Bucureşti la data de 3 iunie 1952), locotenent-colonelul 
Rancev Boris, colonelul Birtaş Gavrilă şi soţia sa, căpitanul Birtaş Eva, colonelul Dulgheru 
Mişu (arestat în noiembrie 1952 după ce finalizase ancheta „sabotorilor” de la Canal) ş.a.m.d. 

Nu toţi funcţionarii sau militarii care făcuseră carieră în perioada interbelică sau în 
timpul războiului au fost îndepărtați din MAI în primii ani de după preluarea puterii de 
către comunişti. Din cauza lipsei de cadre competente şi calificate, în unele funcţii au fost 
păstraţi temporar anumiţi militari sau angajaţi civili care aveau un trecut „necorespunzător” 
din punct de vedere politic (origine nesănătoasă, posesori de mici averi, cu funcţii de 
comandă de mică importanţă pe frontul de Est, cu rude fugite peste hotare sau condamnate etc.). 
Însă de îndată ce diriguitorii din MAI găseau înlocuitori pe măsura celor care aveau astfel de 
probleme la dosar, aceştia erau imediat scoşi din MAI (Chiar dacă lucrurile compromiţătoare 
din dosarele de cadre fuseseră în general cunoscute încă din momentul încadrării lor în MAI). 


1. În martie 1945, după ce a fost instalat în funcţia de ministru de Interne, Teohari Georgescu i-a convocat 
pe foştii spărgători de bănci Dan Cairo şi Ion Voinescu, cu care fusese coleg de puşcărie, pe care i-a 
reabilitat şi încadrat în Poliţie în funcţiile de comisari-şefi la Circumscripţiile 1 şi 2 Poliţie din Prefectura 
Poliţiei Capitalei (odată cu încadrarea în Poliţie, cei doi au primit şi calitatea de „membru de partid”). 
Însă în loc să participe la prinderea infractorilor care îşi făceau de cap, cei doi comisari-şefi au dat prima 
lovitură la nicio săptămână de la încadrarea în Poliţie : Filiala Braşov a BNR pe care au jefuit-o de 1 milion 
de dolari şi 300 de cocoşei de aur. În următoarele săptămâni cei doi poliţişti-spărgători au mai jefuit şi 
alte filiale ale BNR (în timpul jafurilor au fost ucişi şi câţiva paznici şi gardieni). În cele din urmă, cei 
doi tâlhari au fost prinşi de comisarii de poliţie Eugen şi Constantin Alimănescu. Fostul criminalist 
Traian Tandin povesteşte în volumul Cazuri judiciare celebre cum, simțindu-se încolţiţi la restaurantul 
„Tic-Tac” din Bucureşti de către cei doi fraţi din Brigada „Fulger”, Cairo şi Voinescu „şi-au îndreptat 
pistoalele unul spre altul şi au tras, împuşcându-se reciproc” (Traian Tandin, Cazuri judiciare celebre, 
Tritonic, Bucureşti, 2009, pp. 89-90). 

2. Ştefan Lache, op. cit., p. 209. 

După ce Direcţia Generală a Siguranţei Statului, Direcţia Generală a Poliţiei şi Direcţia 
Generală a Penitenciarelor au fost militarizate şi transformate în organisme represive după 
model sovietic, aproape toţi deţinătorii funcţiilor de comandă care activau în aceste structuri 
ale MAI au primit grade militare echivalente gradelor profesionale! (nu tot personalul 
acestor structuri a fost militarizat, anumite funcţii rămânând ocupate de angajaţi civili 
până în 1989). Însă cu prilejul înfiinţării noilor instituţii represive ale republicii populare, 
mulţi dintre funcţionarii care nu corespundeau din punct de vedere politic au fost disponibilizaţi 
(comprimaţi). O parte dintre aceştia nu se vor alege doar cu demiterea, ci vor fi internaţi 
în colonii de muncă sau condamnaţi pentru activitate împotriva clasei muncitoare. În anii '50, 
circa 3.000 de foşti poliţişti, jandarmi şi agenţi ai Siguranţei au fost întemnițați în 
Penitenciarul Central Făgăraş, 165 dintre aceştia găsindu-şi sfârşitul în acest loc de detenţie. 


Statutul funcționarilor publici din 1946 


Potrivit articolului 183 din Codul penal în vigoare în 19482, funcţionarul public era definit 
astfel : 


Funcţionar public este acela care exercită, în mod voluntar sau obligatoriu, permanent sau 
temporar, în serviciul Statului, judeţului, comunei sau instituţiilor publice dependente, 
oricare ar fi modul lor de administrare, o funcţiune sau o însărcinare, de orice natură, fie 
chiar electivă, retribuită sau nu şi indiferent de chipul în care a fost învestit. Această 
calitate o au de asemenea preoţii militari şi militarii. Nu sunt consideraţi funcţionari 
publici membrii Corpurilor legiuitoare?. 


Tot în Codul penal se preciza că funcţionarii penitenciarelor sau institutelor destinate 
pedepselor, care primeau şi internau în penitenciar sau institut, fără mandat sau ordin legal 
al autorităţii competente, puteau fi condamnaţi la pedepse cu închisoarea corecțională de 
la două luni la un an (art. 276). De asemenea, funcţionarii publici care întrebuinţau sau 
dispuneau întrebuinţarea violenţei, torturilor sau a oricăror mijloace ilegale de constrângere 
contra unui infractor ori contra unui martor sau expert, în scopul de a smulge mărturisiri 
sau declaraţii, erau pasibili de închisoare corecțională de la un an la trei ani pentru delictul 
de cercetare abuzivă (în cazul în care se constituia într-o infracţiune gravă, instanţa putea 
dispune şi o pedeapsă complementară : interdicţie corecțională de la un an la trei ani). 


1... În august 1948, Direcţia Generală a Siguranţei Statului a fost militarizată şi redenumită Direcţia Generală 
a Securităţii Poporului ; în ianuarie 1949, Direcţia Generală a Poliţiei a fost militarizată şi redenumită 
Direcţia Generală a Miliției, iar în perioada ianuarie-iulie 1951, Direcţia Generală a Penitenciarelor 
Coloniilor şi Unităţilor de Muncă a fost aproape complet militarizată. 

2. Victor Papadopol, Ilie Stoenescu, G.V. Protopopescu, Codul penal al Republicii Populare Române. 
Adnotat, Editura de Stat, Bucureşti, 1948, p. 257. 

3. Un an mai târziu, definiţia funcţionarului public prevăzută în articolul 183 din Codul penal a fost 
schimbată după cum urmează: „Angajat sau funcţionar public este acela care exercită, în mod voluntar 
sau obligatoriu, permanent sau temporar, în serviciul organelor, instituţiilor ori întreprinderilor statului, 
organizaţiilor de masă, oricăror altor organizaţii sau asociaţii cu caracter social sau profesional, precum 
şi cooperativelor de orice fel, o funcţie sau însărcinare de orice natură, fie chiar electivă, retribuită sau 
nu, şi indiferent de chipul în care a fost învestit” - Decretul nr. 187/1949 pentru modificarea şi abrogarea 
unor dispoziţiuni din Codul penal, publicat în Buletinul Oficial al RPR, nr. 25, 30 aprilie 1949. 

4. Victor Papadopol, Ilie Stoenescu, G.V. Protopopescu, Codul penal al Republicii Populare Române. 
Adnotat, Editura de Stat, Bucureşti, 1948, p. 363. 

5. Ibidem, p. 378. 

Până la intrarea în vigoare a Codului muncii din 1950, în întreg aparatul DGP au fost 
încadraţi funcţionari publici. Normele de numire, tratare şi ieşire din serviciu pentru 
personalul permanent şi temporar din serviciile publice se făceau în baza „Statutului 
funcţionarilor publici” adoptat în 1946!, dublat de un regulament de aplicare întocmit de 
Consiliul de Miniştri2?. 

Salariaţii din sistemul penitenciar care făceau parte din personalul permanent al DGP 
au fost consideraţi funcţionari publici până în 1950, când drepturile lor au început să fie 
reglementate potrivit Codului muncii sub denumirea de „angajaţi civili”, „salariaţi civili” 
sau „personal civil”. 

Dispoziţiile acestui statut, cu excepţia celor privitoare la salarizare şi tabelele-anexă 
care însoțeau actul normativ, nu se aplicau funcţionarilor publici care făceau parte din 
corpuri constituite prin legi speciale, dacă în legile organice respective se prevedeau alte 
dispoziţii. Astfel, toţi funcţionarii publici care se regăseau sub efectul altor statute apărute 
după 6 martie „1945 nu intrau în prevederile Legii nr. 746 (nu era cazul funcţionarilor 
publici din DGP). 

Anterior anului 1946, au mai existat două acte normative care au reglementat condiţia 
funcţionarului public : Statutul funcţionarilor publici din 19 iunie 1923 şi Codul funcţio- 
narilor publici din 8 iunie 1940. 

Statutul funcţionarilor publici din 1923 nu a reuşit să unifice regimul juridic al 
funcţionarilor publici şi să armonizeze toate salariile publice, care au rămas până în 1940 
la „capriciul bugetelor şi al legilor speciale”3. 

Între 1923 şi 1940 au fost emise zeci de legi speciale pentru diferite categorii de 
funcţionari, compromiţând astfel prevederile Statutului/Codului funcţionarilor publici. 
Astfel de derogări de la Statutul funcţionarilor publici şi crearea de zeci de categorii de 
salariaţi publici speciali a continuat şi după 1989 (în 2008 de pildă, existau peste 35 de acte 
normative care stabileau diferite categorii speciale de salariaţi bugetari). 

Odată cu emiterea Codului funcţionarilor publici din 8 iunie 1940, s-a reuşit, parţial, 
aducerea la acelaşi numitor comun a majorităţii funcţiilor şi salariilor funcţionarilor 
publici. 

Legea nr. 746/1946 a constituit un progres deoarece articolul 5 al acesteia prevedea că 
statutului nu i se puteau aduce niciun fel de modificări decât printr-o lege propusă la 
iniţiativa preşedintelui Consiliului de Miniştri. Acest articol avea menirea să împiedice o 
serie de abuzuri ale diferitelor ministere în a iniţia diferite proiecte de lege în domeniul 
salarizării sau al creării unor poziţii avantajoase propriilor angajaţi în raport cu Statutul 
funcţionarilor publici. O altă nouă prevedere a Statutului din 1946 îngăduia funcţionarilor 
publici să devină membri în organizaţiile politice. 

Pentru a fi numit într-o funcţie din DGP, candidatul trebuia să îndeplinească, conform 
Legii nr. 746/1946, următoarele condiţii : să fie cetăţean român ; să cunoască limba în măsura 
cerută de îndeplinirea funcţiunii ; bărbaţii să fi satisfăcut serviciul militar ; să fie majori ; 
să nu fi depăşit vârsta de 35 de ani (iar cel de specialitate sau tehnic, 40 de ani) ; să nu fi 


1. Monitorul Oficial, Partea 1, nr. 220, 22 septembrie 1946; Legea nr. 746 pentru Statutul funcţionarilor 
publici, cu rectificările publicate în Monitorul Oficial, Partea I, nr. 288, 12 decembrie 1946. Alte două 
astfel de statute fuseseră adoptate în 1923 şi 1940. 

2. „Regulamentul nr. 14 pentru aplicarea Statutului Funcţionarilor Publici din 22 Septembrie 1946”, 
Monitorul Oficial, Partea 1, nr. 290, 14 decembrie 1946, cu rectificările publicate în Monitorul Oficial, 
Partea I, nr. 295, 20 decembrie 1946, şi Monitorul Oficial, Partea 1, nr. 299, 30 decembrie 1946. 

3. Corneliu Rudescu, Gheorghe Marchidan (cu o prefaţă de Anibal Teodorescu), Statutul funcționarilor 
publici şi Statutul salariaţilor comunali (Comentariu doctrinar şi jurisprudenţial), Bucureşti, 1947, p. 4. 

fost decăzut din drepturile civice şi politice ; să nu fi suferit vreo condamnare pentru : 
însuşire de bani sau valori ale administraţiei, primirea de bani sau orice alte avantaje, 
rapoarte false sau distrugerea de acte pentru a ascunde anumite nereguli, beţie repetată în 
serviciu etc.; să nu fi fost îndepărtat din serviciul public ca urmare a unei măsuri 
disciplinare sau prin efectul legii de epurare pentru atitudini şi fapte politice ; să fi avut 
studiile minime şi pregătirea profesională pentru funcţia pe care candida; să fi trecut 
examenul medical şi concursul de admitere (numirea în funcţie se făcea după admiterea 
unui concurs care consta în: verificarea titlurilor şi a condiţiilor de numire, proba scrisă, 
proba orală şi proba practică). 

În indicatorul alfabetic al funcţiilor de numire care însoțea, în anexă, Statutul functio- 
narilor publici, erau precizate cerinţele de studii minimale şi pregătirea profesională 
pentru 354 de funcţii din sistemul sanitar, de învăţământ, polițienesc etc. Totodată, în 
dreptul fiecărei funcţii era precizată şi clasa de salarizare în care funcţionarul public putea 
fi înaintat automat după îndeplinirea unui stagiu de doi ani în fiecare clasă precedentă 
(funcţionarii care se distingeau prin merite excepţionale în îndeplinirea sarcinilor de 
serviciu puteau fi înaintați în mod excepţional la jumătatea stagiului, o dată la zece ani şi 
doar de trei ori în întreaga carieră, prin decizia şefului administraţiei). Clasa maximă de 
salarizare - 35 - aparţinea demnitarilor politici (prim-ministru, ministru, subsecretar de 
stat, secretar general de minister, director general al Poliţiei, prefect al Poliţiei Capitalei, 
prefect), iar clasa minimă - 1 - aparţinea muncitorilor necalificaţi (aprod, camerist/ă, om/ 
femeie de serviciu, portar, paznic etc.). Printre cele 354 de funcţii prevăzute în indicatorul 
alfabetic al funcţiilor de numire figurau şi câteva funcţii din aparatul de penitenciare : 


- medic de penitenciar - doctor în medicină (clasa de salarizare -— 10) ; 

-  administrator/director de penitenciar - liceul şi ca pregătire profesională - un curs de 
pregătire profesională (clasa de salarizare - 7). Cerinţa ca un administrator-şef de 
penitenciar să aibă studii minime liceale nu era îndeplinită de către majoritatea 
ocupanților acestor funcţii după data de 6 martie 1945 ; 

- comandant de gardă şi prim-gardian de penitenciar - gimnaziul şi un curs de pregătire 
profesională (clasa de salarizare - 4) ; 

- gardian de penitenciar — cursul primar şi o şcoală profesională (clasa de salarizare - 2). 


Funcţionarii publici trebuiau să depună la intrarea în serviciu un jurământ sau legământ 
de credinţă care se păstra în dosarul personal. 


1. Până la abolirea monarhiei, formula jurământului depus de funcţionarii publici la intrarea în funcţie a 
fost cea stabilită la 13 septembrie 1944 prin Legea nr. 457 privitoare la formula jurământului depus de 
funcţionarii publici: „Jur de a fi credincios Regelui şi intereselor Țării mele, de a observa în totul 
Constituţia şi legile Țării, de a executa cu onoare şi conştiinţă funcțiunile ce-mi sunt încredințate şi de 
a nu face nimic de natură a periclita ordinea în Stat. Aşa să-mi ajute Dumnezeu” (Monitorul Oficial, 
Partea I, nr. 212, 14 septembrie 1944). Chiar în ziua abdicării regelui Mihai formula jurământului 
funcţionarilor publici s-a schimbat ca urmare a intrării în vigoare a Legii nr. 363 din 30 decembrie 1947 
pentru constituirea Statului Român în Republica Populară Română. Iată, pentru exemplificare, jurământul 
depus de Fodor Augustin - directorul Penitenciarului Principal Cluj: „Subsemnatul Fodor Augustin, 
gradul Administrator, funcţionar public în Direcţiunea Generală a Penitenciarelor, Penitenciarul Principal 
Cluj, Ministerul Afacerilor Interne, jur a fi credincios Poporului şi de a apăra Republica Populară 
Română împotriva duşmanilor din afară şi dinăuntrul Țării. Jur a respecta legile Republicii Populare 
Române şi a păstra secretul în serviciu. Fodor Augustin. Acest jurământ s-a prestat în faţa noastră, astăzi, 
31 Decembrie 1947, la Penitenciarul Principal Cluj”. Pe 2 ianuarie 1948, Scânteia anunţa că în armată, 
ministere, magistratură şi toate instituţiile s-a depus de către militari, salariaţi publici şi magistrați 
„jurământul de credinţă poporului român şi Republicii Populare Române”. 

De asemenea, la intrarea în serviciul DGP, fiecărui funcţionar public i se întocmea un 
dosar personal care cuprindea : statul de serviciu (în acest document se treceau numele şi 
prenumele titularului, data şi locul naşterii, starea civilă, situaţia militară, numele soţiei, 
numele şi data naşterii copiilor, studiile, cunoştinţele de limbi străine, examenele importante, 
şcolile profesionale absolvite, notele/calificativele, fotografia salariatului, precum şi alte 
schimbări survenite în situaţia acestuia), actele personale în original sau copie legalizată, 
declaraţia de avere deţinută în momentul intrării în serviciu şi fişa de pensii. Pe lângă 
acestea, potrivit Legii nr. 746/1946, în dosarul personal al funcţionarului public trebuiau 
să mai figureze şi alte documente, precum certificate de naţionalitate, adeverinţe de la 
cazierul judiciar, autobiografii, buletine de analiză a sângelui ş.a.m.d. 

Pe lângă salariu, funcţionarii mai puteau beneficia şi de o serie de prime şi indemnizaţii 
speciale: pentru chirie; copii; deplasări; mutări; pentru muncă suplimentară; alte 
recompense ; indemnizaţii speciale pentru echipament şi muncă în condiţii speciale ; 
prime şi indemnizaţii cu caracter militar etc. 

De asemenea, funcţionarii publici beneficiau şi de : 


- concedii (de odihnă, boală, interes personal şi studii) ; 

- zile libere în timpul sărbătorilor legale (acestea fuseseră stabilite prin Jurnalul Consiliului 
de Miniştri nr. 1888 din 23 decembrie 1946!: 1 ianuarie - Anul Nou; 6 ianuarie — 
Botezul Domnului ; 24 Ianuarie - Ziua Unirii Principatelor ; 25 martie - Buna Vestire ; 
4 zile - Sfintele Paşti, 23 aprilie - Sfântul Gheorghe ; 1 Mai - Ziua Muncii ; 9 Mai — 
Ziua Victoriei; 10 Mai - Ziua Independenţei şi Proclamării Regatului ; Înălţarea 
Domnului şi Ziua Eroilor; 23 August; 8 noiembrie - Ziua Regelui Mihai ; 24, 25, 26 
decembrie - Crăciunul) ; 

- pensie (bărbaţii puteau fi pensionaţi la împlinirea vârstei de 57 de ani sau după 35 de 
ani de serviciu, iar femeile, la 52 de ani sau după 30 de ani de serviciu); 

- drepturi politice (funcţionarii publici puteau ocupa orice funcţie politică: ministru, 
deputat, prefect, primar etc. şi puteau face parte din „grupări politice democrate”) ; 

- drepturi sindicale ; sindicatele urmau să se grupeze între ele în Uniuni ce trebuiau apoi 
afiliate la Confederaţia Generală a Muncii. Dreptul de a se sindicaliza le-a fost acordat 
funcţionarilor publici pentru prima dată la 21 ianuarie 1945 prin Legea nr. 52 privind 
sindicatele profesionale. Administraţiile erau obligate să aprobe, la cererea sindicatelor, 
pentru fiecare dintre instituţiile sau serviciile ale căror salariaţi se constituiseră în 
organizaţii sindicale, scoaterea din producţie şi delegarea la sindicat a funcţionarilor 
publici desemnaţi să activeze în conducerea sindicatelor (aceştia îşi păstrau toate 
drepturile ce decurgeau din calitatea lor de funcţionari publici). 


Prin statutul din 1946, funcţionarilor publici le erau impuse următoarele restricţii: să 
facă comerţ sau să fie în serviciul unei firme private. În plus, nu puteau ocupa decât o 
singură funcţie şi nu puteau primi decât un singur salariu ; pensionarii statului nu puteau 
ocupa o funcţie publică şi nu puteau fi angajaţi temporar sau prin contract. 

Abaterile săvârşite de la îndatoriri atrăgeau sancţiuni disciplinare care aveau menirea 
de a asigura buna funcţionare a serviciului public (la polul opus se găseau sancţiunile 
penale care aveau ca scop asigurarea liniştii şi siguranţei publice). 

Pedepsele disciplinare erau clasificate după cum urmează : 


1. Vezi Monitorul Oficial, nr. 297, 23 decembrie 1946. 

. prevenirea — încunoştinţarea făcută funcţionarului, prin care i se atrăgea atenţia asupra 
abaterii comise şi i se recomanda să nu mai repete fapta. Prevenirea se făcea în scris şi 
confidenţial, fiind aplicabilă numai funcţionarilor aflaţi pentru prima dată în culpă 
pentru abateri de mică însemnătate ; 

mustrarea - reprobarea scrisă a purtării funcţionarului şi invitaţia severă de a se 
îndrepta pe viitor. Această pedeapsă atrăgea de drept pierderea salariului pe o perioadă 
de la trei la zece zile. Mustrarea se aplica funcţionarului care fusese anterior pedepsit cu 
prevenire şi care, între timp, nu se îndreptase sau celui care nu fusese anterior pedepsit, dar 
care se făcea vinovat de aceleaşi fapte (însă de natură mai gravă) : purtare necuviincioasă 
faţă de colegi; lipsă nemotivată de la serviciu pentru cel mult trei zile consecutiv ; 
trafic de influenţă în vederea obţinerii unei situaţii mai bune în serviciu etc. ; 
avertismentul — reprobarea publică a abaterii de la datorie a funcţionarului. Avertismentul 
se dădea după ce funcţionarului i se ceruseră explicaţii scrise şi după ce mai fusese 
pedepsit de două ori cu pedeapsa mustrării (avertismentul atrăgea pierderea salariului 
pe o perioadă de la zece la 30 de zile). Funcţionarul care primise această pedeapsă nu 
putea fi avansat în funcţii superioare timp de un an. Avertismentul se aplica pentru 
următoarele : purtare necuviincioasă în serviciu faţă de public ; nerespectare repetată a 
orarului de serviciu; indisciplină în serviciu ; purtare nedemnă în serviciu; absenţe 
nemotivate de la serviciu pentru cel mult şapte zile consecutiv ; nerespectare a secretului 
de serviciu; ocupaţii şi activităţi în afara serviciului care ar fi putut dăuna intereselor 
şi prestigiului instituţiei etc. ; 

mutarea disciplinară în altă localitate - se aplica pentru abateri grave în serviciu, de 
natură a compromite atât interesele administraţiei, cât şi funcția: nedenunţarea celor 
care se făceau culpabili de furturi, ascundere sau vătămare a obiectelor administraţiei ; 
notare superficială fără sinceritate sau cu rea credinţă a subalternilor etc. Funcţionarul 
public căruia i se aplica o astfel de pedeapsă nu putea fi avansat în funcţii superioare pe 
o perioadă de doi ani ; 

suspendarea din serviciu pe timp limitat — se aplica pe o perioadă care nu putea fi mai 
mică de 30 de zile şi mai mare de şase luni. Pe timpul suspendării, funcţionarul pierdea 
dreptul la salariu şi nu putea fi avansat într-o funcţie superioară timp de doi ani. 
Pedeapsa se aplica pentru următoarele : părăsirea postului fără aprobare ; comitere sau 
înlesnire de contravenţii ; acţiuni şi uneltiri care duceau la slăbirea şi destrămarea 
solidarităţii dintre funcţionari ; 

. punerea în disponibilitate - pe perioada punerii în disponibilitate, funcţionarul înceta 
să mai facă parte din corpul funcţionarilor. El nu putea fi reprimit în serviciu decât 
după o perioadă de cel puţin doi ani. Pedeapsa se aplica funcţionarilor care lipseau 
nemotivat de la serviciu timp de 15 zile, precum şi celor care se făceau pasibili de 
pedeapsa destituirii, dar numai în cazul în care comisiile de disciplină mai acordau 
vinovatului o ultimă şansă, considerând că exista posibilitatea îndreptării ; 

. destituirea — funcţionarul destituit nu mai putea ocupa în viitor nicio funcţie publică. 
Destituirea se aplica pentru următoarele : părăsire a unui post de răspundere ; însuşire 
de bani, valori sau materiale ale administraţiei ; însuşire de bani, daruri sau orice alte 
avantaje de la cetăţenii care veneau în contact cu administraţia, pentru orice fel de 
serviciu în legătură cu actul administrativ ; rapoarte false, denaturare sau distrugere de 
acte pentru a ascunde unele nereguli sau lipsa de bani, valori ori bunuri materiale ; 
păgubire a administraţiei cu rea-credinţă ; beţie repetată în serviciu ; repetare continuă 
a faptelor pentru care mai fusese anterior sancţionat disciplinar ; violare a secretului de 
serviciu, atunci când se aduseseră prejudicii administraţiei. 

Prevenirea şi mustrarea se aplicau de către şeful ierarhic îndreptăţit să acorde prima 
notă calificativă - împotriva lor, funcţionarul putea face contestaţie în termen de zece zile de 
la aducerea la cunoştinţă şi la care şeful administraţiei trebuia să decidă în cel mult zece zile —, iar 
celelalte pedepse se aplicau de către şeful administraţiei (toate pedepsele disciplinare erau 
înscrise în statul de serviciu şi radiate după cinci ani de la data aplicării lor - în cazul 
pedepselor de la punctele 1 la 4 —, dacă funcţionarul nu mai săvârşise alte abateri). 

Abaterile disciplinare ale funcţionarilor urmau să fie judecate de către comisiile de 
disciplină şi comisiile pentru judecarea accidentelor, a căror organizare şi funcţionare 
urma să fie reglementată prin regulamente de ordine interioară. 

Totodată, se prevedea posibilitatea revizuirii procesului de pedepsire disciplinară a unui 
funcţionar căruia i se aplicase o sancţiune disciplinară, dar şi posibilitatea ca funcţionarul 
demis din serviciu în urma unei măsuri disciplinare să fie reabilitat administrativ (reabi- 
litarea administrativă se putea acorda numai după patru ani de la data destituirii, în cazul 
în care fostul funcţionar dădea suficiente semne de îndreptare). 

Printre dispoziţiile speciale ale Statutului funcţionarilor publici amintim posibilitatea 
ca, în cazuri excepţionale, şeful administraţiei să atribuie o funcţie vacantă oricărui salariat din 
administraţie, chiar dacă acesta nu îndeplinea condiţiile de studii sau pregătire profesională. 

Calificativele acordate funcţionarului public se treceau în foaia calificativă şi se făceau 
în baza articolului 101 din Regulamentul de aplicare a Statutului funcţionarilor publici din 
1946!, care preciza notele ce se treceau în foaia calificativă : „bun a fi chemat în funcțiuni 
superioare”, „bun în funcţiune”, „în observaţie” şi „insuficient”. 

Foaia calificativă conţinea trei rubrici în care şeful ierarhic superior trebuia să-şi 
precizeze părerea cu privire la funcţionarul căruia îi acorda calificativul: „priceperea şi 
cunoştinţele profesionale”, „sârguinţa” şi „frecvenţa şi purtarea în serviciu”. 


Codul muncii 


În vara anului 1950, MAN a adoptat, cu unanimitate de voturi (343) şi pe baza legislaţiei 
sovietice, Codul muncii din RPR?. Această lege fundamentală în domeniul dreptului 
muncii stabilea regulile pentru contractele colective de muncă şi contractele de muncă, 
normele de muncă şi salarizarea, timpul de lucru şi odihnă, răspunderea materială şi 
compensaţiile, protecţia muncii, asigurările sociale, jurisdicţia muncii etc. Dispoziţiile 
Codului muncii nu se aplicau militarilor, dar se aplicau angajaţilor civili din MAI. 
Proiectul de lege fusese elaborat încă din 1949 de către o comisie condusă de Liuba 
Chişinevschi, vicepreşedinte al Confederaţiei Generale a Muncii, şi Lothar Rădăceanu, 


1. „Regulamentul nr. 14 pentru aplicarea Statutului Funcţionarilor Publici din 22 Septembrie 1946”. 
Monitorul Oficial, Partea 1, nr. 290, 14 decembrie 1946, cu rectificările publicate în Monitorul Oficial, 
Partea I, nr. 295, 20 decembrie 1946, şi Monitorul Oficial, Partea I, nr. 299, 30 decembrie 1946. 

2. Legea nr. 3 din 8 iunie 1950 cuprinzând Codul muncii, Buletinul Oficial al RPR, nr. 50, 8 iunie 1950. Această 
lege fusese emisă după ce, în urmă cu câteva luni, Confederaţia Generală a Muncii luase o decizie care 
cuprindea : drepturile salariaţilor din sectorul socialist de stat şi particular ; ajutoarele pe caz de boală 
sau accidente, maternitate şi înmormântare ; stagiul neîntrerupt în aceeaşi unitate şi vechimea în muncă 
(Decizia CGM din 23 februarie 1950, publicată în Buletinul Oficial al RPR, nr. 17, 23 februarie 1950). 
Decizia nu a fost anulată odată cu intrarea în vigoare a Codului muncii, ci a fost menţinută şi aplicată în 
paralel cu Legea nr. 3/1950. Decizia Confederaţiei Generale a Muncii din 23 februarie 1950 a fost 
anulată prin Decretul nr. 524 din 11 decembrie 1953 pentru abrogarea dispoziţiunilor art. 16-23 inclusiv, 
25 şi 27 din Legea din 1 ianuarie 1949 pentru organizarea Asigurărilor Sociale de Stat, precum şi a 
dispoziţiunilor art. 137 din Codul muncii. Vezi Buletinul Oficial al MAN al RPR, nr. 2, 14 ianuarie 1954. 

ministru al Muncii. Această comisie şi-a desfăşurat lucrările sub atenta supraveghere a 
consilierilor sovietici care, la sfârşitul lucrărilor, au avizat pozitiv respectivul proiect de lege. 

Înainte de a fi adoptat, Codul muncii a fost prelucrat, în primăvara anului 1950, cu 
activele de partid judeţene, de plasă, de sectoare, dar şi cu birourile organizaţiilor de bază 
din întreprinderi şi GAS-uri. Odată cu elaborarea acestui Cod, Partidul şi Confederaţia 
Generală a Muncii trebuiau să prezinte măsurile de îmbunătăţire a raporturilor de muncă 
dintre salariaţi şi angajatori. Această campanie de propagandă a fost însoţită şi de o 
campanie de presă care a descris pe larg prevederile Codului muncii. Erau înfierate cu 
„mânie proletară” indisciplina, delăsarea, lenea, caracterizate ca duşmani ai clasei muncitoare 
în efortul acesteia de a construi socialismul. 

Articolul 130 stipula că, în anumite cazuri, se puteau stabili condiţii speciale de 
angajare printr-un act normativ al administraţiei centrale de stat : 


Prin hotărâri ale Consiliului de Miniştri se vor stabili condițiuni speciale de angajare şi de 
lucru pentru angajaţii care prestează muncă: sezonieră, temporară, în construcţii, în 
domeniul forestier, în agricultură, la domiciliu şi în orice alte domenii constituind excepţiuni 
de la dispoziţiunile prezentului Cod. 


Prin această prevedere, zeci de mii de salariaţi sau militari au putut fi concentrați 
pentru a participa la diferite lucrări în economia naţională deoarece statul nu putea să 
asigure necesarul de forţă de muncă în anumite domenii de activitate. Numeroşi angajaţi 
civili sau militarizaţi din aparatul de penitenciare au fost concentrați de-a lungul timpului, 
pe perioade cuprinse între o lună şi trei luni, spre a fi trimişi pe şantierele patriei. 

Codul muncii se aplica muncitorilor şi funcţionarilor, instituţiilor socialiste de stat, 
organizaţiilor cooperatiste şi obşteşti, dar şi persoanelor fizice şi juridice din sectorul 
particular care foloseau muncă salariată. 

Aşa cum preciza şi Decretul nr. 38 pentru organizarea DGP din 10 martie 1951 (nepublicat), 
efectivele din aparatul central şi unităţile exterioare ale DGP erau alcătuite din personal 
militarizat şi personal civil. În timp ce militarii se supuneau legilor şi regulamentelor 
militare, precum şi dispoziţiilor din Statutul DGP (care avea să fie adoptat ulterior), 
personalul civil se supunea prevederilor Codului muncii şi dispoziţiilor din Statutul DGP. 

Prevederile Decretului nr. 38 erau întărite şi de articolele 53-55 din HCM nr. 729 din 
19 iulie 1951 privitoare la organizarea şi funcţionarea DGPCUM ; acestea precizau că 
personalul civil avea drepturile prevăzute în Codul Muncii, că avansările de personal se 
făceau în funcţie de ridicarea nivelului politic şi profesional al fiecărui angajat, iar 
personalul militarizat şi civil putea fi transferat în interes de serviciu sau în urma unei 
cereri personale. Totodată, personalul care se evidenția în muncă putea fi premiat, iar 
pentru merite deosebite putea fi propus spre decorare cu ordine şi medalii (art. 56). 

Capitolul IV al Codului muncii - „Regulamentele de ordine interioară” - stipula prin 
articolele 24-26 că în orice instituţie trebuia elaborat un regulament de ordine interioară 
care să stabilească organizarea şi disciplina muncii din respectiva unitate. Acest regulament 
trebuia să conţină dispoziţii clare şi precise în privinţa obligaţiilor angajaţilor şi angajatorului. 
Regulamentul de ordine interioară nu putea să contravină contractului colectiv de muncă şi 
era stabilit de comun acord cu reprezentantul sindicatului din unitatea respectivă. 

Un astfel de regulament de ordine interioară a fost elaborat în conformitate cu prevederile 
Codului muncii şi pentru angajaţii civili din MAI. Acest document prevedea anumite reguli 
în organizarea muncii, folosirea completă şi raţională a timpului de lucru, productivitatea 
muncii etc. Legea Codului muncii şi orice alte norme referitoare la asigurările sociale, 

concedii, pensii, îngrijire medicală, repaus, organizaţii sindicale etc. se aplicau şi angajaţilor 
civili din MAI (angajaţii civili din MAI aveau dreptul la asistenţă medicală în sistemul 
sanitar al ministerului). 

Regulamentul de ordine interioară al angajaţilor civili din MAI! cuprindea 10 capitole 
care se refereau la următoarele : angajare, încetarea angajării, transferarea şi detaşarea 


1. Persoanele care solicitau angajarea în MAI trebuiau să depună, pe lângă cerere, şi dovada repartizării de 
către Direcţia Generală a Rezervelor de Muncă sau o dovadă de la instituţia unde au lucrat, fişa de 
sănătate şi documente de stare civilă... Cartea de muncă li se întocmea de către organele de cadre din 
MAI celor care nu mai fuseseră anterior în câmpul muncii, în termen de 15 zile de la prezentarea la 
serviciu. Angajaţii civili puteau fi scoşi din producţie şi transferați la activităţi neproductive (de ex., 
activişti sindicali) numai cu aprobarea ministrului sau a locţiitorilor săi. De asemenea, articolul 22 al 
acestui regulament prevedea că „toate şedinţele cu caracter politic, social etc., în afară de cele profesionale 
organizate de conducerea unităţii, se vor ţine numai în afara orelor de program”. Transferarea se putea 
face prin dispoziţie scrisă în interes de serviciu sau al producţiei, ori la cerere, numai cu consimţământul 
angajatului. În cazul în care unitatea se muta în altă localitate, angajatul putea fi şi el transferat împreună 
cu unitatea în interesul serviciului sau al producţiei, dar tot cu consimţământul acestuia ; dacă angajatul 
nu îşi dădea consimţământul, contractul de muncă înceta (transferarea în altă localitate se putea face doar 
cu asigurarea spaţiului locativ corespunzător). Angajatul putea fi delegat de conducerea unităţii, pentru 
cel mult 60 de zile, să îndeplinească diferite lucrări ale acesteia în afara locului de muncă. Angajatul 
putea fi detaşat de angajator la o altă unitate din aceeaşi localitate sau din altă localitate, pe o perioadă 
de cel mult şase luni (pe durata delegării sau detaşării, angajatul îşi păstra funcţia şi salariul avut, iar 
dacă detaşarea se făcea într-un post căruia îi corespundea un salariu mai mare, angajatului îi era permis 
să-l primească). În cazul în care angajatul refuza în mod nejustificat delegarea sau detaşarea legal 
ordonată, aceasta se considera abatere disciplinară ce putea fi sancţionată chiar şi cu desfacerea contractului 
de muncă. Printre îndatoririle angajaţilor civili din MAI se numărau: vigilenţa şi păstrarea cu stricteţe 
a secretelor militare şi de stat; îndeplinirea îndatoririlor de serviciu şi păstrarea disciplinei severe în 
muncă ; utilizarea întregului timp de serviciu pentru o muncă productivă şi abţinerea de la conversații 
particulare în timpul programului ; supunerea în faţa controlului stabilit la intrarea şi ieşirea din unitate. 
Recompensele se acordau angajaţilor civili care se evidenţiau în îndeplinirea obligaţiilor de serviciu, 
celor care depăşeau sarcinile de producţie, care introduceau noi metode de muncă, erau autorii unor inovaţii 
Sau aveau alte merite excepţionale: mulţumiri prin ordin în fața adunării personalului ; recompense în 
bani sau obiecte de preţ; ridicarea în funcţie sau categorie de salarizare şi propunerea pentru decorare 
cu ordine sau medalii. Angajaţii civili puteau fi sancţionaţi disciplinar pentru încălcarea regulamentului 
de ordine interioară, dar şi a dispoziţiilor prevăzute de legi, regulamente, ordine şi instrucţiuni referitoare 
la disciplina muncii sau a ordinii interioare, dacă fapta comisă nu constituia o infracţiune. Aceste 
sancţiuni disciplinare erau : observarea (era o încunoştinţare verbală a angajatului prin care i se atrăgea 
atenţia asupra abaterii comise şi i se recomanda ca în viitor să se corecteze ; se aplica angajatului care se 
afla pentru prima dată în culpă, pentru abateri de mică însemnătate) ; mustrarea scrisă (această sancţiune 
consta într-o notificare scrisă adresată angajatului civil prin care i se punea în vedere că nu şi-a îndeplinit 
în mod normal una dintre atribuţiunile de serviciu); mustrarea scrisă cu avertisment (era o înştiinţare 
scrisă făcută angajatului pentru abateri mai grave, care aduceau sau puteau aduce instituţiei pagube de 
orice natură) ; retrogradarea din funcţie pe o durată de maximum trei luni cu reducerea corespunzătoare 
a salariului (această sancţiune reprezenta trecerea angajatului într-o funcţie inferioară cu un salariu mai 
mic, pe o durată de maximum trei luni, fără a trece angajatul dintr-o prestație calificată în alta 
necalificată ; ea se aplica pentru nerespectarea îndatoririlor principale de serviciu sau care aduceau 
instituţiei pagube importante). Aceste sancţiuni disciplinare se aplicau de către şefii unităţilor, în afară 
de situaţiile retrogradărilor din funcţie şi desfacerii contractului de muncă. De asemenea, sancţiunile 
pentru abateri de la prevederile regulamentului de ordine interioară puteau fi aplicate şi de către 
consiliile de judecată tovărăşească care puteau judeca aceste cazuri numai în situaţia în care conducerea 
unităţii nu se opunea (Consiliile de judecată tovărăşească au fost înfiinţate prin Decretul nr. 255 din 
15 iunie 1953 publicat în Buletinul Oficial al MAN al RPR din 29 august 1953. Aceste organisme se 
constituiau în cadrul organelor şi instituţiilor de stat, întreprinderilor şi organizaţiilor economice de stat 
şi cooperatiste, precum şi în organizaţiile obşteşti în care existau comitete de întreprindere sau instituţie, 
având ca sarcină examinarea şi sancţionarea abaterilor disciplinare). Toate sancţiunile disciplinare se 
aplicau cel mai târziu după 5 zile din momentul în care şeful unităţii fusese sesizat (acesta era obligat ca, 
înainte de a aplica sancţiunea disciplinară, să analizeze împrejurările în care fusese comise faptele). 

civililor din MAI; obligaţiile MAl-ului faţă de angajaţii civili ; îndatoririle şi drepturile 
angajaţilor civili din MAI; timpul de serviciu şi modul de întrebuințare a acestuia ; 
recompensele şi sancţiunile disciplinare. 

Potrivit acestui Cod, vechime neîntreruptă în muncă se considera şi perioada în care 
angajatul efectua stagiul militar, era concentrat sau mobilizat; îndeplinea o funcţie 
eligibilă; era transferat de la o unitate la alta; urma o şcoală în vederea pregătirii 
profesionale ; îşi întrerupea serviciul din cauza lichidării sau mutării unităţii în altă 
localitate în cazul în care întreruperea nu depăşea 30 de zile ; era mutat pentru a-şi urma 
soţul sau soţia în altă localitate, fără ca întreruperea să poată depăşi 30 de zile ; se găsea 
în stare de invaliditate temporară (în 1956, prin Decretul nr. 369 s-au adăugat şi alte 
prevederi referitoare la vechimea neîntreruptă în muncă). 

Durata timpului de lucru era stabilită la opt ore, cu precizarea că, pentru cazurile 
speciale, de comun acord cu ministerele şi sindicatele, se putea micşora sau mări ziua de 
lucru prin hotărâre a Consiliului de Miniştri. 

Până în anul 1972, Codul muncii a fost modificat în mai multe rânduri prin decrete 
emise de către Prezidiul MAN/Consiliul de Stat (în 1953, 1956, 1957, 1958, 1964 şi 
1970). Aceste modificări au vizat plata orelor nelucrate din vina angajatorului, plata orelor 
suplimentare, reglementarea modalităţii de transfer în interes de serviciu a angajaţilor, 
desfacerea contractelor de muncă ş.a.m.d. 

La data de 23 noiembrie 1972, MAN a votat cu 425 de voturi pentru şi două voturi 
împotrivă un nou Cod al muncii! care-l abroga pe cel din 1950. Acest act normativ a fost 
elaborat ca urmare a sarcinilor trasate de conducerea superioară de partid la Congresul 
al X-lea al PCR (1969). La elaborarea proiectului au participat o serie de ministere şi 
organe centrale şi locale de stat, specialişti din domeniul dreptului muncii şi al activităţii 
social-economice. Adoptarea unui nou cod al muncii era justificată de schimbările care 
avuseseră loc în industrie, agricultură, ştiinţă şi cultură în cei 22 de ani anteriori. În perioada 
1969-1972 fuseseră elaborate o serie de legi care reglementau într-o nouă manieră probleme 
Care priveau organizarea şi conducerea unităţilor economice, organizarea şi disciplina 
muncii, încadrarea şi promovarea în muncă a personalului, perfecţionarea pregătirii 
cadrelor, iar acest fapt a făcut ca Legea nr. 3/1950 privind Codul muncii să devină 
anacronică. Înainte de adoptarea în MAN, noul proiect de cod al muncii a fost adus în 
dezbatere publică. Cu acest prilej, au avut loc mai multe adunări publice în care salariaţii 
din întreprinderi şi-au exprimat acordul cu proiectul propus de partid. Totodată, au fost 


Toate sancţiunile disciplinare în afară de observare se comunicau în scris salariatului sub luare de 
semnătură. În cazul în care se simţea nedreptăţit, acesta putea face o reclamaţie către şeful imediat 
superior în termen de cinci zile de la data luării la cunoştinţă a sancţiunii disciplinare, iar acesta era 
obligat ca, în interval de cinci zile, să cerceteze şi să comunice angajatului hotărârea sa (acest organ 
superior putea reduce sau agrava sancţiunea disciplinară aplicată de către organul inferior). Dacă împotriva 
angajatului fusese depusă o plângere penală ori se începuseră cercetări din oficiu de către organele de 
urmărire penală, şeful unităţii urma să aprecieze dacă era necesară sau nu suspendarea provizorie din 
funcţie a angajatului (în timpul suspendării, angajatului nu i se plăteau drepturile de salariu, iar în cazul 
constatării nevinovăţiei sale, salariul reţinut îi era restituit). Dacă, în decurs de un an de la data 
sancţionării, angajatul nu săvârşise nicio abatere şi dovedise conştiinciozitate în muncă, conducerea MAI 
putea dispune reabilitarea celui sancţionat şi radierea sancţiunii din dosarul profesional personal. 
Recompensele şi sancţiunile disciplinare se treceau în dosarul profesional personal al angajatului civil şi, 
după caz, erau prelucrate în faţa adunării personalului unităţii respective. Documentul era semnat de 
ministrul Afacerilor Interne, general-colonel Alexandru Drăghici (Regulamentul de ordine interioară al 
angajaţilor civili ce lucrează în unităţile şi formațiunile MAI, MAI, Bucureşti, 1957). 

1. Legea nr. 10/1972 privind Codul muncii în RSR, Buletinul Oficial al RSR, Partea 1, nr. 140, 1 decembrie 1972. 

publicate o serie de articole tematice în presa scrisă şi au fost realizate mai multe reportaje 
transmise de Radioteleviziunea Română. 

Codul muncii din 1972 prevedea mai multe norme referitoare la: principiile generale 
privind relaţiile de muncă; drepturile şi obligaţiile salariaţilor din câmpul muncii ; 
încadrarea şi promovarea în muncă a personalului ; calificarea şi perfecţionarea profesională ; 
protecţia muncii şi asigurările sociale ; rolul sindicatelor în soluţionarea litigiilor de 
muncă ; munca femeilor şi a tinerilor ; contractele colective de muncă ; protecţia muncii ; 
timpul de muncă şi odihnă ş.a.m.d. 

În expunerea de motive care însoţeşte Codul muncii din 1972, se menţiona: 


În condiţiile societăţii socialiste, în care dreptul la muncă este garantat fără nici un fel de 
discriminare şi în care se înfăptuieşte vechiul deziderat al clasei noastre muncitoare - „nici 
muncă fără pâine, nici pâine fără muncă” - fiecare cetăţean apt de muncă are, potrivit 
Constituţiei, îndatorirea de onoare de a munci. Nimănui nu-i este îngăduit să realizeze 
venituri ca urmare a însuşirii muncii altora, fiind interzisă obţinerea de câştiguri pe altă 
cale decât prin munca proprie, utilă societăţii!. 


Jurământul angajaţilor civili 


În ziua de 15 februarie 1951, prin Decretul nr. 22 s-a stabilit o nouă formulă de jurământ 
care urma să fie depus de toţi angajaţii civili din serviciul Forţelor Armate ale RPR. Noul 
tip de jurământ îl înlocuia pe cel intrat în vigoare la 30 decembrie 1947 şi a avut ca 
fundamentare faptul că angajaţii civili din cadrul Forţelor Armate primeau diferite sarcini 
speciale în privinţa secretului militar şi de stat: 


Eu, cetăţean al Republicii Populare Române, intrând ca angajat civil în serviciul Forţelor 
Armate ale Republicii Populare Române, jur să păstrez cu stricteţe secretul militar şi de 
stat, să respect toate regulile stabilite de legi şi de conducerea armatei, să îndeplinesc 
cinstit şi conştiincios toate îndatoririle care îmi revin. Mă oblig să îndeplinesc cu exactitate 
şi punctualitate, alături de toţi ceilalţi militari, toate ordinele şi dispoziţiunile şefilor mei 
direcţi. Mă oblig să mă pregătesc şi să mă perfecţionez necontenit şi conştiincios în munca 
ce mi-a fost încredinţată, în interesul dezvoltării şi întăririi Forţelor Armate ale Republicii 
Populare Române. Mă oblig să păzesc, prin toate mijloacele, bunurile poporului şi ale 
armatei şi să fiu devotat până la sacrificiu, poporului meu, patriei noastre şi regimului de 
democraţie populară. Dacă voi călca jurământul meu, să mă lovească pedeapsa aspră a 
legilor Republicii Populare Române şi să-mi atrag ura şi disprețul oamenilor muncii?. 


Codul muncii adoptat în 1972 prevedea la articolul 61 (alin. 1) că personalul încadrat 
pe anumite funcţii în aparatul de stat (ministere, justiţie, procuratură etc.) urma să depună 
un jurământ de loialitate : 


La încadrarea în aparatul de stat depune un jurământ de loialitate faţă de statul nostru socialist, 
faţă de clasa muncitoare şi întregul popor, prin care se angajează să înfăptuiască în cele mai 
bune condiţii politica partidului şi statului în domeniul său de activitate, să respecte cu stricteţe 
şi să îndeplinească cu simţ de răspundere toate atribuţiile de serviciu ce îi sunt încredinţate?. 


1. Ibidem. 

2. Decretul nr. 22 din 15 februarie 1951 pentru stabilirea formulei jurământului de credinţă al angajaţilor civili 
din serviciul Forţelor Armate ale RPR, ANIC, fond Consiliul de Stat - Decrete, dosar nr. 1/1951, fv. 226. 

3. Legea nr. 10/1972 privind Codul muncii în RSR, Buletinul Oficial al RSR, Partea I, nr. 140, 1 decembrie 1972. 

Acelaşi articol de lege prevedea la aliniatul 2 că funcţiile pentru care se cerea depunerea 
jurământului de loialitate urmau să fie stabilite prin statutul personalului din aparatul de 
stat (formula jurământului nu era prevăzută în Codul muncii). 

Deşi depunerea acestui tip de jurământ era pur formală nefiind prevăzute sancţiuni în 
cazul încălcării lui, după numai trei ani, legislativul a elaborat un alt act normativ care extindea 
procedura depunerii jurământului de loialitate la toţi salariaţii din instituţiile publice, 
indiferent de funcţiile pe care le ocupau în stat. Pe 18 martie 1975, MAN a adoptat Legea 
nr. 1 referitoare la depunerea jurământului de credinţă şi devotament faţă de RSR. Acest 
jurământ se regăseşte în toate dosarele de cadre ale angajaţilor civili din DGP care au 
funcţionat în perioada 1975-1989. Potrivit articolului 2 al legii, jurământul constituia 


angajamentul solemn faţă de stat şi popor, al celor care îl depun, de a înfăptui politica 
partidului şi statului, de a îndeplini, cu întreaga răspundere, atribuţiile încredințate, de a 
apăra orânduirea socialistă, de a asigura înfăptuirea legalităţii şi ordinii de drept socialiste’. 


Iată care era noua formulă a jurământului intrat în vigoare în luna martie a anului 1975 : 


Eu ... Jur să servesc cu devotament Republica Socialistă România, poporul român, să pun 
întreaga mea capacitate de muncă în slujba înfăptuirii politicii interne şi externe a partidului 
şi statului, să aduc la îndeplinire, cu întreaga răspundere, atribuţiile care îmi sunt încredințate, 
să acţionez neclintit pentru întărirea şi dezvoltarea orânduirii noastre socialiste, pentru 
apărarea patriei, a suveranităţii, independenţei şi integrităţii ţării. Jur să respect Constituţia 
Republicii Socialiste România şi legile ţării, să păstrez cu stricteţe secretul de stat, să apăr 
proprietatea socialistă, să acţionez potrivit principiilor democratismului socialist, ale eticii 
şi echităţii socialiste?. 


De remarcat faptul că în această nouă formulă nu s-au mai prevăzut măsuri sancţionatoare 
pentru cei care se abăteau de la prevederile lui. După intrarea în vigoare a Legii nr. 1/1975, 
Nicolae Ceauşescu a aprobat, pe 3 aprilie 1975, programul cu privire la depunerea 
jurământului de către personalul unităţilor socialiste de stat, prin care se stabilea calendarul 
de depunere a jurământului în cadrul organelor centrale şi locale de stat, dar şi procedura 
de depunere a jurământului”. În următoarele şase luni, toţi angajaţii din instituţiile publice 
centrale şi locale au depus jurământul de credinţă şi devotament faţă de RSR. 

Jurămintele depuse de-a lungul timpului de către personalul civil din MAI au fost 
dublate şi de angajamentele luate la data încadrării în MAI/MI, prin care aceştia făgăduiau 
să respecte cu stricteţe secretele profesionale şi de stat şi să îndeplinească întocmai 
prevederile regulamentului de ordine interioară al angajaţilor civili din MAI/MI (pentru 
exemplificare, vezi Anexa 16 a prezentului volum). 


Aprecierile 


În anii '50-'60 activitatea angajaţilor civili din MAI era analizată prin întocmirea de către 
superiori a unor caracterizări de serviciu anuale, bătute la maşina de scris a unităţii sau 


1. Legea nr. 1/1975 cu privire la depunerea jurământului de credinţă şi devotament faţă de Republica 
Socialistă România, Buletinul Oficial al Republicii Socialiste România, Partea I, nr. 30, 21 martie 1975. 
Ibidem. 

ANIC, fond CC al PCR - Secţia propagandă şi agitaţie, dosar nr. 22/1975, ff. 23-28. 

scrise de mână, la sfârşitul cărora se acorda unul dintre următoarele calificative: 
„nesatisfăcător”, „satisfăcător”, „bine” sau „foarte bine”. 

Pe 21 octombrie 1971 a fost votată de către MAN Legea nr. 12 privind încadrarea şi 
promovarea în muncă a personalului din unităţile socialiste de stat!. Astfel, a fost introdus 
un sistem de apreciere anuală a personalului tehnic, economic, administrativ sau de alte 
specialităţi, în vederea cunoaşterii posibilităţilor şi a perspectivelor de dezvoltare şi 
promovare a cadrelor. 

Aprecierile anuale urmau să reflecte sintetic activitatea desfăşurată, pe baza următoarelor 
criterii : 

- rezultatele obţinute în îndeplinirea sarcinilor de serviciu ; 

- nivelul pregătirii profesionale şi de cultură generală, preocuparea pentru îmbogățirea 
cunoştinţelor de specialitate ; 

- calitățile personale - spiritul de iniţiativă, disciplina în muncă, conştiinciozitatea şi 
perseverenţa în îndeplinirea sarcinilor, prestigiul profesional ; 

- preocuparea faţă de bunul mers al unităţii, grija pentru apărarea proprietăţii socialiste, 
aplicarea legilor şi păstrarea secretului de stat ; 

- comportarea în cadrul colectivului de muncă, în familie şi în societate, participarea la 
activitatea obştească, atitudinea faţă de interesele generale ale ţării. 


Aprecierile trebuiau să conţină un calificativ în raport cu modul în care fiecare persoană 
corespundea cerinţelor postului pe care îl ocupa: „foarte bun”, „bun”, „satisfăcător” sau 
„slab” ; aprecierile erau păstrate la Direcţiile/Serviciile de personal (cadre) ale unităţii. 
Aceste aprecieri erau asemănătoare cu foile de notare sau notările de serviciu care erau 
întocmite militarilor din MAI?. 

Aprecierile şi calificativele se acordau de către un colectiv stabilit de organul de 
conducere colectivă al unităţii, la propunerea şefului respectivului compartiment de muncă. 
Aprecierile şi calificativele se aduceau la cunoştinţa celui în cauză, iar cei nemulţumiţi de 
aprecierile şi calificativele primite puteau face contestaţie la organul colectiv de conducere 
al unităţii în termen de 15 zile de la luarea la cunoştinţă (soluţionarea contestaţiilor se 
făcea în cel mult 30 de zile de la data depunerii lor). 

Persoanele care fuseseră notate în anul anterior cu calificativul „slab” nu mai puteau fi 
promovate în funcţii, ci erau menținute în funcţia ocupată până atunci sau retrogradate 
într-una inferioară. 

Printre condiţiile impuse unui angajat civil din MAI pentru a fi promovat într-o funcţie de 
conducere se regăseau şi următoarele : să „dovedească ataşament faţă de orânduirea socialistă 
şi faţă de interesele poporului” şi să „aplice cu consecvență politica partidului şi statului” (sau 
altele: să aibă studii şi vechime de specialitate, prevăzute pentru postul respectiv ; să aibă o 
calificare corespunzătoare şi să se preocupe de perfecţionarea pregătirii sale profesionale ; să 
obţină rezultate deosebite în realizarea sarcinilor ; să reuşească la examenul sau concursul care 
se organiza pentru ocuparea respectivei funcţii de conducere ; să dovedească anumite calităţi 
de bun organizator al producţiei şi muncii ; să aibă o comportare corectă în societate etc.)?. 


1. Legea nr. 12/1971 a intrat în vigoare la 1 ianuarie 1972 (Buletinul Oficial al RSR, Partea I, nr. 131, 
21 octombrie 1971). 

2. Vezi Mihai Burcea, Marius Stan, Mihail Bumbeş, Dicționarul ofiterilor şi angajaţilor civili ai Direcţiei 
Generale a Penitenciarelor, vol. |: Aparatul central (1948-1989), Polirom, laşi, 2009, pp. 21-22. 

3. Articolul 13 din Legea nr. 12 privind încadrarea şi promovarea în muncă a personalului din unităţile 
socialiste de stat, Buletinul Oficial al RSR, Partea I, nr. 131, 21 octombrie 1971. 

Recompensele şi sancţiunile care se aplicau angajaţilor civili din MAI/MI au fost prevăzute 
în Legea nr. 1/1970 privind organizarea şi disciplina muncii în unităţile socialiste de stat!. 

Potrivit acestei legi, recompensele se acordau salariaţilor care îşi îndeplineau la timp şi 
în bune condiţii sarcinile ce le reveneau, având şi o conduită ireproşabilă: 


a) mulţumirea verbală sau în scris din partea organelor de conducere ; 

b) evidenţierea în muncă; 

c) înscrierea la tabloul de onoare; 

d) înscrierea în cartea de onoare ; 

e) ordine, medalii, titluri de onoare, diplome de onoare, insigne şi titluri distinctive ; 
f) acordarea de trepte sau gradaţii superioare la salariul tarifar ; 

g) gratificaţii şi premii ; 

h) alte recompense, în bani sau în obiecte, excursii gratuite etc. 


De asemenea, pentru încălcarea cu bună ştiinţă a obligaţiilor de serviciu, inclusiv a 
normelor de comportament, sancţiunile cuprindeau următoarele : 


a) mustrare; 

b) avertisment ; 

c) retragerea uneia sau mai multor gradaţii ori trepte de salarizare pe o perioadă de la o 
lună la trei luni sau, în cazul celor încadraţi cu salariul la nivelul de bază/minim pe 
economie, diminuarea acestuia cu 5-10% pe aceeaşi perioadă ; 

d) retrogradarea din funcţie pe durată de cel mult trei luni ; 

e) desfacerea disciplinară a contractului de muncă. 


La stabilirea sancţiunilor urma să se ţină seama de cauzele şi gravitatea faptei, 
împrejurările în care a fost săvârşită, gradul de vinovăţie al salariatului, dacă acesta a mai 
avut şi alte abateri în trecut, precum şi de consecinţele abaterii. Sancţiunile disciplinare se 
aplicau numai după o cercetare prealabilă a faptei ce constituia abatere, după ascultarea 
poziţiei salariatului şi verificarea celor susţinute de acesta în apărarea sa. 


Examenele de sfârşit de an 


În anii '50-'60, la sfârşitul fiecărui an, militarii susțineau un examen care testa cunoştinţele 
în domeniul pregătirii militare şi de serviciu. Acest test purta denumirea de „examen de 
sfârşit de an”. Probele la care militarii dădeau examen erau: regim şi supraveghere, 
cultural-educativ, juridic, instrucţia focului, regulamente antichimice, topografie, pază şi 
escortare, pregătire fizică, instrucţie de front. Cu notele acordate la probele menţionate se 
făcea media generală, iar apoi se acorda calificativul general. 

Pe lângă notele pe care le primea la materiile mai sus amintite, militarul mai era caracterizat 
cu calificativele „foarte bine”, „bine” sau „satisfăcător” la următoarele rubrici : pregătire de 
serviciu, pregătire militară generală, cunoştinţe generale, capacitate de orientare, modul în care 
îşi execută atribuţiile, numărul absenţelor şi aprecierea lucrărilor executate. Examenul era 
susţinut în faţa unei comisii care, de regulă, îl avea ca preşedinte pe comandantul unităţii. 


1. Odată cu intrarea în vigoare a acestei legi au fost modificate şi abrogate unele articole din Codul muncii 
din 1950. Legea nr. 1/1970 a fost votată pe 26 martie 1970 cu 444 voturi pentru şi un vot împotrivă 
(Buletinul Oficial al RSR, partea I, nr. 27, 27 martie 1970). 

În anii *70, examenul de sfârşit de an şi-a schimbat denumirea în „Examen de specialitate 
şi pregătire militară”. Calificativele se acordau pentru două discipline : pregătire de specialitate 
şi pregătire militară (calificativele erau „nesatisfăcător”, „bine” şi „foarte bine”). 


Organizațiile de masă şi obşteşti 


Deşi cei mai mulţi dintre noi au auzit de organizaţiile obşteşti şi cele de masă, rolul şi 
încărcătura semantică cu care erau înzestrate în timpul regimului rămâne un lucru care 
trebuie încă desluşit. Acest aspect poate fi foarte bine surprins prin referire la textele 
juridice de specialitate din epocă. Dovadă în acest sens stă şi revista Justiția Nouă. În 
numărul 5 din 1965, revista a publicat un articol semnat de Adam Popescu şi care lămurea 
tainele organizaţiilor de masă, în marje pur ideologice : 


În condiţiile socialismului, rolul maselor se ridică pe o treaptă superioară, necunoscută în 
istorie. Numai în socialism, masele largi muncitoare participă la conducerea statului, a 
vieţii economice şi culturale a ţării. Creşterea activităţii conştiente a maselor populare în 
construirea vieţii noi este o legitate a socialismului...!. 


Autorul menţionat cita, la rându-i, cu foarte mult zel, din Gheorghe Gheorghiu-Dej sau 
alţi ideologi autohtoni, făcând astfel apel la instanţe incontestabile. 

Argumentul suprem rămânea continua dezvoltare a „întregii vieţi economice şi social-cul- 
turale”, motiv suficient pentru o reconsiderare a principiilor care stăteau la baza activităţii unor 
astfel de organizaţii de masă. Se cerea, prin urmare, o diversificare a acestora şi o adaptare la 
noile cerinţe. În limba jul de lemn profesat de Adam Popescu, „toate formele organizatorice 
de participare a maselor au fost denumite obşteşti şi clasificarea lor în literatura noastră de 
specialitate [limbajul juridic al vremii - n.n.] a fost făcută după două criterii”. Astfel, 
potrivit criteriului direct/indirect, se desluşeau forme de participare directă la conducerea 
treburilor statului şi forme de participare indirectă la conducerea treburilor de stat şi 
obşteşti. Totuşi, autorul respectivului articol introducea o serie de nuanţe specifice, făcând 
trimitere la alţi autori care propuneau taxonomii diferite (forme obşteşti de influențare directă 
şi educare a oamenilor muncii şi forme obşteşti de sprijinire a activităţii unor organe de 
stat care apără legalitatea socialistă). Un al doilea criteriu de clasificare folosit de mulţi 
autori din epocă se referea la momentul istoric al dezvoltării statului socialist, definit de 
trecerea unor funcţii de stat în seama organizaţiilor obşteşti ; astfel, se putea vorbi despre 
organizații obşteşti care îndeplinesc atribuţii ale organelor de stat în urma desființării sau 
chiar lichidării organelor respective şi despre organizații obşteşti care îndeplinesc atri- 
buţiile ce revin unor organe de stat fără desfiinţarea sau lichidarea organelor respective. 
După alţi autori, criteriul trecerii unor atribuţii din competenţa organelor de stat în cea a 
organizaţiilor obşteşti era prilej de interogare pe marginea „rolului colectivităţii în dez- 
voltarea conştiinţei juridice şi morale”. Alţi autori invocaţi de Adam Popescu combină, pe 
de altă parte, cele două criterii, rezultând următoarea clasificare : forme obşteşti asupra 
cărora au fost trecute unele atribuţii ale statului şi forme mai generale de participare care 
cuprind formele de participare indirectă şi cele care activează alături de organele de star. 

Totuşi, după alţi autori invocaţi de autorul articolului din Justiția Nouă, criteriile 
invocabile ar fi mai cu seamă cele de formă şi structură ale organizaţiilor, care, şi ele, duc 


1. Adam Popescu, „Criterii de clasificare a organizaţiilor de masă”, în Justiția Nouă, anul XXI, nr. 5/1965. 

la o clasificare bipartită aparte : organizațiile obşteşti (sindicatele, organizaţiile de tineret, 
uniunile cooperatiste, organizaţiile sportive, asociaţiile culturale şi ştiinţifice) şi organizațiile 
cetăţeneşti (diferite comitete de stradă, de părinţi etc.). O diferenţă care mai apare uneori 
în literatura cu valenţe juridice a regimului se referă la înlocuirea sintagmei „organizaţii 
cetăţeneşti” cu expresia „orice alte forme de organizare ale activităţii obşteşti”. 

În fine, o altă clasificare invocată de Adam Popescu vorbeşte despre organizaţii obşteşti 
unice/centralizate (sindicate, uniuni ale asociaţiilor etc.) şi organizaţii obşteşti care nu 
formează un sistem unic (detaşamente de voluntari ale miliției populare, consilii de judecată 
tovărăşească etc.). 

Existau şi autori care clasificau diferitele forme în care erau organizate masele de 
oameni ai muncii în baza principiilor de organizare şi funcţionare ale acestora: colective 
de oameni ai muncii (grupuri de oameni legaţi prin muncă în întreprinderi, instituţii, 
organizaţii cooperatiste etc.) şi organizații cetăţeneşti (asociaţii create ca urmare a iniţiativei 
libere şi voluntare a cetăţenilor de a îndeplini anumite sarcini de stat sau obşteşti). Autorii 
considerau că din această ultimă categorie a „voluntarilor” făceau parte: organizaţiile 
constituite juridic care funcționau în baza unor regulamente şi norme ale organului de stat 
competent (comitete de stradă), organizaţiile neconstituite juridic, dar funcţionând permanent 
(consiliile de femei din întreprinderi ori instituţii) şi organizaţiile care se formau în 
anumite împrejurări sau care funcționau pe o perioadă determinată de timp. 

Autorul articolului citat era adeptul celei mai potrivite clasificări, vorbind astfel doar 
de organizațiile obşteşti şi organizațiile cetăţeneşti. 

Tot în Justiția Nouă, Emil Georgescu (procuror la Procuratura Bucureşti) şi Silvestru 
Vîrtosu (judecător la Tribunalul Capitalei RPR)! distingeau între organizații obşteşti propriu-zise 
(sindicatele, Uniunea Tineretului Comunist, Asociaţia Juriştilor, comitetele de femei, Uniunea 
Scriitorilor ş.a.m.d.) şi organe obşteşti (comisiile pentru soluţionarea litigiilor de muncă - 
funcţionând în baza Hotărârii Consiliului de Miniştri şi a Consiliului Central al Sindicatelor 
nr. 1050/1960 -, consiliile de judecată — funcţionând în temeiul Decretului nr. 320/1958 - şi 
comisiile de împăciuire - funcţionând în temeiul Codului de procedură penală modificat prin 
Decretul nr. 132/1957). Se observă că, dacă organizaţiile obşteşti funcționau în baza unui statut 
juridic adoptat în adunări generale, organele obşteşti funcționau în baza unor dispoziţii 
normative fie ale organelor de stat, fie ale organelor de stat în colaborare cu alte organizaţii 
obşteşti. Pe de altă parte, calitatea de membru într-o organizaţie obştească se obținea prin 
înscriere, iar cea de membru într-un organ obştesc, prin desemnare. În funcţie de scop,. 
organizaţiile obşteşti se clasificau după cum urmează : cele care satisfăceau nevoile materiale 
şi cele care satisfăceau nevoile profesionale, culturale sau spirituale ale popriilor membri. Cu 
toate acestea, de cele mai multe ori funcţiile lor erau mixte : de pildă, deşi sindicatele erau 
„O organizaţie de educare, o organizaţie de antrenare, de instruire, adică o şcoală, o şcoală de 
conducere, o şcoală de gospodărire, o şcoală a comunismului”?, ele puteau satisface şi trebuinţe 
de ordin economic ale membrilor lor, prin case de ajutor reciproc şi aşa mai departe. Deosebit 
de importantă pentru sistem era ideea strânsei cooperări dintre organizaţiile obşteşti şi 
organele de stat, motivaţia fiind aceea a unei teleologii comune, „pe ideea că socialismul 
se realizează de către masele populare sub conducerea Partidului Comunist Român, mase 


care participă la această operă, atât prin organele de stat, cât şi prin organizaţiile obşteşti”3. 


1. Emil Georgescu, Silvestru Vîrtosu, „Cu privire la organizaţiile obşteşti din Republica Populară Română 
şi la natura actelor emise de acestea”, în Justiția Nouă, anul XXI, nr. 7/1965. 

V.I. Lenin, Opere, vol. 32, ESPLP, Bucureşti, 1956, p. 2. 

Emil Georgescu, Silvestru Vîrtosu, art. cit., pp. 108-109. 

Totuşi, sporirea rolului maselor în cadrul construcţiei socialiste era un element care fusese 
urmărit întotdeauna cu obstinaţie : atunci când Ministerul Muncii a fost desfiinţat, sindicatele 
au preluat unele dintre atribuţiile acestuia ; în 1949, asigurările sociale de stat trecuseră în 
sarcina sindicatelor ; în 1957 a fost reorganizată mişcarea de cultură fizică şi sport prin 
desfiinţarea organului de stat care se ocupa cu aceasta (Comitetul de Cultură fizică şi Sport 
de pe lângă Consiliul de Miniştri) şi înfiinţată o organizaţie obştească numită Uniunea de 
Cultură Fizică şi Sport! (şi exemplele pot continua). În acelaşi mod, câteva dintre atribuţiile 
organelor statului de asigurare a legalităţii au fost trecute în sarcina unor organe obşteşti 
(de influențare şi educare): comisiile de litigii, consiliile de judecată, comisiile de 
împăciuire?. Explicaţia acestei „mărinimii” a statului socialist care ceda o parte din 
atribuţiile sale organelor obşteşti o oferă Ion Ceterchi? : 


Strânsa legătură între organele de stat şi organizaţiile obşteşti şi împletirea activităţii lor 
este posibilă în orânduirea socialistă (inclusiv perioada de trecere de la capitalism la 
socialism) pentru că aici statul, prin natura sa, este un stat democratic care se bazează pe 
o strânsă legătură cu masele, ce se adânceşte tot mai mult. Între stat şi masele populare nu 
există contradicții, ci, dimpotrivă, într-un anumit sens, statul se contopeşte cu masele. De 
aceea, organizaţiile de stat sunt la fel ca organizaţiile obşteşti, verigi ale aceluiaşi mecanism 
care asigură legătura partidului cu cele mai largi mase de la oraşe şi sate“. 


O altă diferenţă fundamentală între organele de stat şi organizaţiile obşteşti ţine de 
metoda folosită în exercitarea atribuţiilor : primele se bazează în principal pe constrângere, 
având autoritate asupra tuturor cetăţenilor, pe când cele obşteşti se bazează mai mult pe 
convingere, educare şi responsabilizare, adresându-se cu precădere doar anumitor grupuri 
de cetăţeni sau anumitor aspecte ale „procesului construcţiei socialiste”. 

La nivelul anului 1973 existau în RSR peste 50 de asociaţii obşteşti, 33 dintre acestea fiind 
reunite în cadrul Frontului Unităţii Socialiste (ca „membri colectivi”). Denumirile acestora 
erau dintre cele mai variate : uniuni, asociaţii, front, consilii, comitete, comisii, organizaţii, 
societăţi, fonduri, cluburi, cameră etc. După natura lor, puteau fi întâlnite organizaţii cu 
caracter sindical, cooperatist, de tineret, de femei, economice, ştiinţifice, tehnice, de creaţie, 
social-culturale, sportive etc.$. Cele mai multe dintre acestea erau constituite pe baza volun- 
tariatului propriilor membri şi a principiului auroadministrării prin cotizaţii şi alte contribuţii. 

În funcţie de modul de organizare, se puteau distinge cinci tipuri, categorii ori grupări 
ale organizaţiilor obşteşti : - 


a) organizaţia de tipul frontului, reprezentată, în prezent [la nivelul anului 1973 - n.n.], 
de Frontul Unităţii Socialiste, ca formă de unire a partidului comunist şi majorităţii 
organizaţiilor obşteşti (în unele ţări socialiste, şi a altor partide) ; 


1. Ibidem, p. 109. 
. Ibidem. 

3. loan Ceterchi, fost jurist, membru al CC al PCR (1974-1984), preşedinte al Consiliului Legislativ 
(1971-1980), membru al Consiliului de Stat al RSR (1975-1980), ministru al Justiţiei în guvernul condus 
de Ilie Verdeț (1980-1982), dar şi ambasador al României în Suedia şi Norvegia (1984-1990). 

4. Ion Ceterchi, „Câteva probleme teoretice ale sistemului dictaturii proletariatului privind împletirea 
activităţii de stat şi a organizaţiilor obşteşti în realizarea sarcinilor construcţiei socialiste”, în Studii şi 
cercetări juridice, nr. 2-3/1960, pp. 287-288. 

5. Academia de Ştiinţe Sociale şi Politice a Republicii Socialiste România, Organizațiile obşteşti în sistemul 
organizării politice din Republica Socialistă România, Editura Academiei Republicii Socialiste România, 
Bucureşti, 1973, p. 14. 

6. Ibidem. 

b) organizaţiile constituite pe bază de adeziune voluntară, cu membri şi structură organi- 
zatorică proprie reglementate într-un statut, constituite în sistem pe plan naţional şi local. 
Aici sunt incluse cele mai importante şi numeroase organizaţii care alcătuiesc tipul 
organizaţiilor de masă-sindicate, tineret, cooperaţie, precum şi uniunile şi asociaţiile 
de diferite categorii ; 

c) organizaţiile alcătuite prin desemnarea organelor conducătoare şi constituirea lor, dacă 
este cazul, în sistem, fără membri individuali, de către diferitele colectivităţi. Aici 
intră organizaţiile de tipul mişcărilor de masă (de femei, pentru apărarea păcii, de 
sprijinire a luptei popoarelor din fostele ţări coloniale), precum şi cele de tipul 
consiliilor oamenilor muncii aparţinând naționalităților conlocuitoare ; 

d) organe obşteşti constituite, fiecare în parte, fie prin alegeri directe de către adunări 
generale cetăţeneşti (pe sate, circumscripţii, bloc, instituţii), fie prin alegeri de către 
unele organizaţii obşteşti sau consilii populare. Acestea sunt organele de tipul comisiilor 
sau consiliilor (de judecată, de control, de sprijin etc.); ele nu sunt constituite în 
sistem, iar reglementarea o au de cele mai multe ori de la lege; 

e) organizaţii de tipul societăţilor constituite pe bază de adeziune voluntară, cu membri 
individuali, guvernate de un statut, dar care nu sunt constituite în vreun sistem. Aici 
intră unele organizaţii cu caracter ştiinţifico-profesional, precum şi societăţile culturale 
înfiinţate, îndeosebi în ultimii ani [sfârşitul anilor '60, începutul anilor '70 - n.n.], în 
numeroase comune!. 


În fine, deşi existau şi există numeroase polemici legate de clasificarea şi definirea orga- 
nizaţiilor obşteşti, de obiectul lor de activitate şi relaţia cu organele de stat, o amplă semnificaţie 
a noţiunii de „organizaţie obştească” putea fi desprinsă din dispoziţiile constituţionale : 


Potrivit acestor dispoziţii, prin organizaţie obştească se înţelege o organizaţie înzestrată cu 
personalitate juridică, iar alteori chiar fără personalitate juridică, ai cărei membri convin 
să pună în comun, în mod statornic, contribuţia lor materială, cunoştinţele şi activitatea 
lor, pentru satisfacerea unui scop patrimonial sau nepatrimonial, în acord cu interesele 
generale ale colectivităţii?. 


Iată câteva exemple de organizaţii de masă şi obşteşti majore care au funcţionat în 
perioada 1948-1989: UTM/UTC; UAS/UASCR ; UGSR?; Consiliul Naţional al Femeilor ; 
Consiliile oamenilor muncii de naţionalitate maghiară, germană, sârbă şi ucraineană ; 
Uniunea Naţională a Cooperativelor Agricole de Producţie ; Uniunea Centrală a Cooperati- 
velor Meşteşugăreşti - UCECOM ; Asociaţia Juriştilor ; Uniunea Societăților de Ştiinţe 
Medicale ; Asociaţia Oamenilor de Ştiinţă ; Uniunea Compozitorilor ; Uniunea Scriitorilor ; 
Uniunea Artiştilor Plastici ; Uniunea Arhitecţilor ; Uniunea Ziariştilor ; Uniunea Cineaştilor ; 
Consiliul Naţional pentru Educaţie Fizică şi Sport etc. 

În anul 1979 a fost înfiinţată în cadrul FUS/FDUS Organizaţia Democraţiei şi Unităţii 
Socialiste (ODUS), o „organizaţie politică de masă, revoluţionar patriotică”?. În această 


i 


Ibidem, pp. 16-17. 

2. Ion Deleanu, Gheorghe Boboş, Organele statului socialist român în sistemul democrației socialiste, 
Editura Didactică şi Pedagogică, Bucureşti, 1973, p. 47. 

3. Între 26 şi 30 ianuarie 1945 au avut loc la Bucureşti lucrările Congresului general liber al sindicatelor 
unite din România, care a hotărât constituirea, pe baza Frontului Unic Muncitoresc, a Confederației 
Generale a Muncii, organizație sindicală unică a tuturor muncitorilor din România. La Congresul 
Sindicatelor din anul 1966 s-a adoptat denumirea de Uniunea Generală a Sindicatelor din România, care, 
în 1973, număra peste 5 milioane de membri, cuprinşi în circa 7.200 de sindicate. 

4. Mihai Burcea, „Marea Adunare Naţională, girantul CC al PCR”, în Cosmin Budeancă şi Florentin 

Olteanu, Forme de represiune în regimurile comuniste, Polirom, laşi, 2008, pp. 45-46. 

structură intrau cetăţenii RSR care nu erau membri de partid şi care împliniseră 18 ani, 
ceea ce făcea ca aproape întreaga populaţie a ţării să fie înregimentată într-o organizaţie 
politică, de masă sau obştească! (această înregimentare începea odată cu accederea în 
organizaţia „Şoimii Patriei”). Până în 1989, structura organizatorică a ODUS va reuşi să 
acopere întreg teritoriul ţării, cooptând peste 4.000.000 de oameni ce îşi desfăşurau 
activitatea în cadrul a 51.862 de organizaţii (din municipii, oraşe, cartiere, comune, sate, 
industrie, construcţii, transporturi, învăţământ etc). 

Cifra de 4.000.000 de membri ai ODUS era confirmată şi de afirmaţiile secretarului 
general al PCR, Nicolae Ceaşuşescu : 


În mod deosebit, trebuie să subliniem importanţa Organizaţiei Democraţiei şi Unităţii 
Socialiste, care cuprinde peste 4 milioane de oameni ai muncii ce nu sunt membri ai 
Partidului Comunist şi care participă, în acest cadru, la dezbaterea şi adoptarea tuturor 
hotărârilor, în strânsă unitate cu comuniştii, cu toate organele şi organizaţiile obşteşti?. 


La nivel local, ODUS era organizat pe comitete teritoriale, iar la nivel central într-un 
Comitet Central. Începând cu alegerile de deputaţi pentru MAN şi Consiliile populare din 
1980, au fost depuse pentru prima oară candidaturi şi din partea ODUS?. E superfluu să 
mai precizăm că întreaga activitate a ODUS se ghida după Programul PCR, precum şi 


după Statutul FDUS. 
Autorii 


1. Statutul Frontului Democraţiei şi Unităţii Socialiste, Editura Politică, Bucureşti, 1982, pp. 29-30. 
Nicolae Ceauşescu, Expunere cu privire la problemele socialismului, ale activităţii ideologice, poli- 
tico-educative, de dezvoltare a conştiinţei revoluționare, de formare a omului nou, constructor conştient 
al socialismului şi comunismului în România. Prezentată la Plenara lărgită a C.C. al PC.R. 24 octombrie 
1989. Cuvântare la încheierea lucrărilor Plenarei 25 octombrie 1989, Editura Politică, Bucureşti, 1989, 
pp. 41-42. 

3. Mihai Burcea, în op. cit., pp. 45-46. 

AGACHE VASILE, locotenent-major (n. 1915, oraşul Bereşti, jud. Galaţi). 

Naţionalitatea : română. 

Originea şi apartenenţa socială : ţăran mijlocaş. 

Studii civile: Academia Comercială. 

Stagiu militar : satisfăcut. 

Activitate profesională : inspector financiar în Serviciul Contabilitate din DGPCUM 
(1952). În această funcţie, Agache V. verifica, controla şi coordona activitatea de gestiune 
a unităţilor exterioare ale DGPCUM. În 1952 figura pe un tabel cu „propunerile de scoatere 
a unor elemente din Serv. Contabilităţii şi Planificare DGSS, D. Gen. Penitenciare, CTP 
şi Cdt. ALA în măsura înlocuirii lor cu alte cadre noi”. În dreptul numelui său era făcută 
o scurtă caracterizare, precizându-se motivul pentru care trebuia îndepărtat din MAI : 


Rudele sale sunt toate înstărite. Un unchi a fost notar, iar altul este chiabur. În 1940, fiind 
concentrat, a urmat un Curs redus şi a fost avansat Slt. de rezervă, după care a fost desconcentrat. 
Până în 1942, a funcţionat la IOVR, Institutul de Planificare şi Dir. Penitenciarelor când a 
fost din nou concentrat şi trimis pe frontul antisovietic cu o unitate de marină la Cetatea Albă. 
În preajma lui 23 August 1944, a căzut prizonier şi a fost ţinut în lagăr până în 1948. După 
întoarcerea din prizonierat a fost încadrat la Dir. Gen. a Penitenciarelor unde se achită de 
sarcinile ce-i revin, însă este foarte nervos şi indisciplinat. În discuţiile cu el a dat dovadă 
de o totală indisciplină, când i s-au pus întrebări, a devenit nervos exprimându-se că dacă 
avem ceva cu el, să-l dăm afară din MAI. 


Grade succesive: sublocotenent în rezervă (1940); locotenent-major (?). 


ALEXANDRESCU MARIN, angajat civil. 
Activitate profesională : operator caravană cinematografică în Serviciul Cultural-Educativ 
din DGPCM (26 apr. 1957). 


ANDREI P. POMPILIU, angajat civil (n. 24 febr. 1927, mun. Bucureşti). 
Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: contabil. 

Funcţii în organizații politice, de masă şi obşteşti : membru UTM din 1947. 
Studii civile : 4 clase primare (?-1939) şi liceul teoretic (1939-1947). 


1. ANIC, Fond CC al PCR - Secţia administrativ-politică (dosare anexă), dosar nr. 62/1952, vol. I, f. 146. 

Stagiu militar : Centrul de Instrucție nr. 28 Grăniceri Lugoj (1949-1950). În timpul 
satisfacerii serviciului militar a fost recrutat în ansamblul artistic al Trupelor de Grăniceri, 
unde a activat până la lăsarea la vatră cu gradul de fruntaş (1950 - mart. 1951). 

Activitate profesională : după terminarea liceului s-a angajat ca ajutor contabil la o 
fabrică de tricotaje din Bucureşti, de unde a fost încorporat în armată (1949). La 15 martie 
1951 a fost recrutat de către DGPCUM din Trupele de Grăniceri, fiind încadrat în funcţia 
de contabil II la Serviciul Financiar al DGPCUM. În cadrul acestei instituţii a activat şi în 
grupul artistic care funcţiona în respectiva structură a MAI. 


ANGHEL EUGEN, căpitan. Ă 
Activitate profesională: şef al Catedrei Invăţământ de specialitate din Şcoala Militară 
de Subofiţeri Penitenciare de la Hârşova - UM 0402 (12 dec. 1972 - 14 dec. 1973). 


ANTON PETRE VASILE, colonel, d.p. nr. 2143 (n. 1 ian. 1941 
com. Boteşti, jud. Neamţ - d. 10 aug. 2001, mun. Bucureşti). 

Naţionalitatea : română. 

Originea şi apartenenţa socială: ţăran cu gospodărie mică. 

Profesia de bază la încadrarea în MAI: mecanic auto. 

Funcţii în organizaţii politice, de masă şi obşteşti : membru UTM din 
1955 şi PCR din 1972 ; secretar al Comitetului UTC din DGP (1969-1972). 

Studii civile: 7 clase în comuna natală (1948-1955); Şcoala 
profesională de ucenici mecanici auto de la Bicaz (1 oct. 1955 - 1 aug. 
1958); Şcoala medie „Dr. Petru Groza” din Bucureşti, cursuri fără 
frecvenţă (15 sept. 1960 — 1961), Şcoala medie nr. 1 „I.L. Caragiale” din Ploieşti, cursuri 
serale (1961-1962) şi Şcoala medie mixtă nr. 7 din Bucureşti/Liceul „I.L. Caragiale” din 
Bucureşti, cursuri serale (1962 - 1 iul. 1964); Facultatea de Drept, Universitatea din 
Bucureşti, specialitatea Drept, cursuri fără frecvenţă (1964-1969). Diploma de licenţă a 
obținut-o în urma susţinerii examenului de stat din februarie 1970. Curs postuniversitar de 
criminologie la Facultatea de Drept - Universitatea din Bucureşti (1976). 

Studii militare : Şcoala Militară de Ofiţeri Activi MAI nr. 2 - UM 0564 Bucureşti, 
profil penitenciare? (sept. 1964 - aug. 1967). La absolvirea acestei instituţii militare de 
învăţământ a fost declarat „şef de promoţie”. 

Studii politice : Universitatea Serală de Marxism-Leninism, secţia Sociologie (1974-1977). 

Activitate profesională : angajat civil în MFA în funcţiile de lăcătuş mecanic la UM 
04771 Ploieşti/UM 01991 Ploieşti (1 nov. 1958 - 1 febr. 1963) şi mecanic auto la UM 
01954 Bucureşti (1 febr. 1963 - 10 sept. 1964). 

După absolvirea Şcolii Militare de Ofiţeri Activi a MAI a fost repartizat la Direcţia 
Pază şi Regim din DGP unde a ocupat următoarele funcţii: ofiţer inspector principal, 
instructor prim pază şi regim şi instructor III în Serviciul Pază şi Regim din DGP (23 aug. 
1967 - 1 aug. 1973) şi instructor II (1 aug. 1973 - 1 aug. 1977). 

Ca urmare a aplicării prevederilor Decretului nr. 225/1977 prin care s-a reorganizat 
aparatul de penitenciare a fost mutat la Serviciul Cadre şi Învăţământ din DGP, unde a 


ANIC, fond CC al PCR - Secţia administrativ-politică (dosare anexă), dosar nr. 62/1952, vol. I, f. 264. 
2. Trimiterea în Şcoala Militară de Ofiţeri Activi s-a făcut cu acordul organelor de partid. Astfel, într-o 
şedinţă din 25 iunie 1964, Biroul Comitetului Raional PMR „Raionul 23 August” a aprobat propunerea 
secretarului Comitetului Raional de Partid, Şerban Gheorghe, ca Anton Vasile (mecanic auto la UM 01954 
Bucureşti) să fie trimis la Şcoala de Ofiţeri de Miliție de trei ani (ANIC, fond Cadre, d.p. nr. A-2143, f. 108). 

deţinut funcţiile de ofiţer specialist II şi I documente secrete la Compartimentul Secretariat 
din DGP! (1 aug. 1977 - 1 aug. 1987); şef al Compartimentului Secretariat din DGP 
(1979 - 1 aug. 1987); şef al Serviciului Pază, Regim şi Evidenţă Operativă din DGP 
(1 aug. 1987 - 31 mai 1988 şi 1 mart. — 1 iul. 1990). 

Pentru perioada cuprinsă între 1 ianuarie şi 31 decembrie 1987 locotenent-colonelul 
Anton Vasile a primit calificativul „foarte bine”. Notarea de serviciu întocmită de superiorii 
ofițerului pentru acest interval de timp menţiona : 


A urmărit desfăşurarea cu eficienţă a lucrărilor pe şantierele de irigaţii şi îmbunătăţiri funciare 
în vederea îndeplinirii indicatorilor planificaţi pe acest an. A organizat controale tematice în 
unităţi, cu o problematică diversificată pe linia activităţii operative şi a raportat conducerii 
Direcţiei Generale a Penitenciarelor constatările efectuate şi măsurile întreprinse. Personal 
s-a implicat la transpunerea în practică în mod corespunzător a măsurilor stabilite pentru 
aplicarea Decretului de grațiere nr. 255 din 24 octombrie 1987, contribuind la buna 
desfăşurare a acţiunii. Este bine pregătit politic şi profesional şi se preocupă permanent 
pentru îmbogățirea cunoştinţelor sale?. 


Comandant de secţie la Penitenciarul de Tineri Jilava (31 mai - 1 dec. 1988) ; şef al Biroului 
Evidenţă Deţinuţi din Penitenciarul Bucureşti-Jilava (1 dec. 1988 - 15 nov. 1989) ; la dispoziţia 
DGP (1 iul. - 1 aug. 1990); ofiţer specialist principal III şi I în Serviciul Pază, Regim şi 
Evidenţă Operativă din DGP (15 nov. 1989 - 1 mart. 1990 şi 1 aug. 1990 — 1995). 

Grade succesive : locotenent (23 aug. 1967) ; locotenent-major (23 aug. 1971); căpitan 
(23 aug. 1974); maior (23 aug. 1980); locotenent-colonel (23 aug. 1986); colonel 
(15 apr. 1990). 

Decoratii: medalia „Meritul Militar”, clasa a II-a (1972) şi I (1978) ; Ordinul „Meritul 
Militar”, clasa a III-a (1983) 

Pedepse: „mustrare scrisă” pentru o abatere comisă într-o misiune desfăşurată în 
judeţul Iaşi (nov. 1969); „observare” pentru lipsă de tact faţă de civili cu ocazia unei 
deplasări (1970); trei zile de arest cu îndeplinirea serviciului pentru lipsă de politeţe 
militară şi indisciplină (apr. 1976); două zile de arest cu îndeplinirea serviciului pentru că 
nu a luat măsuri corespunzătoare pentru a asigura vizita unui reprezentant al ambasadei 
vest-germane (apr. 1976) ; zece zile de arest cu îndeplinirea serviciului pentru prezentarea 
la serviciu sub influenţa băuturilor alcoolice după cutremurul din 4 martie 1977 (mart. 
1977); „mustrare scrisă” pentru neexecutarea unui ordin pe linie de pregătire (1979). 


APOSTOLESCU IOAN, căpitan (n. 1 oct. 1903, satul Inoteşti, com. Colceag, jud. 
Prahova - d. 1973, mun. Bucureşti). 

Naţionalitatea : română. 

Originea şi apartenenţa socială: mic-burghez. 

Profesia de bază la încadrarea în MAI: funcţionar. 

Funcţii în organizații politice, de masă şi obşteşti: membru PCR din 1945. 

Studii civile: Şcoala Comercială din Ploieşti (?-1923). 

Stagiu militar : nu a satisfăcut serviciul militar şi nici nu a fost pe front, deoarece era 
unic susţinător de familie. 


1. În perioada 1977-1982, Compartimentul Secretariat a funcţionat în cadrul Serviciului Cadre şi Învăţământ 
din DGP. 

2.  Notarea de serviciu este semnată de şeful DGP, generalul-maior Emil Panaite (AANP, fond Cadre, d.p. 
nr. A-2143, fv. 23). 

Activitate profesională : funcţionar la diferite firme din Ploieşti (1923-1925); contabil 
la Casa Grădinilor din cadrul Primăriei Municipiului Bucureşti (15 febr. 1925 - febr. 
1949) ; detaşat în funcţia de revizor contabil la CFI din Primăria Municipiului Bucureşti 
(febr. 1949 - 20 nov. 1950). La data de 20 noiembrie 1950 a fost încadrat la DGP; 
inspector financiar la CFI din DGPCUM (1952)!. 

Grade succesive: căpitan (nov. 1950). 


ASARIAN SARCHIS, angajat civil. p 
Activitate profesională: şef al Secţiei Învăţământ din Serviciul Colonii Minori din 
MAI (iun. 1954). 


AXENIE CONSTANTIN, maior. 


Activitate profesională : şef al Compartimentului CFI din DGP (1 dec. 1985 - 30 dec. 
1988). 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 245. 


BACIU OPREA LACHE!, colonel, d.p. nr. 4543 (n. 4 aug. 
1927, com. Talea, jud. Prahova - d. 1981, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: strungar în fier. 

Funcţii în organizaţii politice, de masă şi obşteşti : membru în 
Sindicatul Metalo-Chimic din Sinaia (1945-1949); membru în 
Tineretul Progresist (1946); membru UTC din 1947 ; membru PMR 
din 1954. La alegerile din noiembrie 1946 şi martie 1948 a fost 
scos din producţie de partid pentru o perioadă de 15 zile, în 
vederea folosirii sale în campaniile electorale (paza fabricii, 
pavoazarea oraşului Sinaia ; agitaţie în câteva comune din judeţul 
Prahova ; şedinţe ; mitinguri etc.). În 1948 a fost primit în PMR, însă în 1952 i s-a anulat 
carnetul deoarece organele de partid au constatat că accederea sa fusese făcută în mod 
nestatutar. 

Studii civile : 7 clase la Şcoala primară mixtă din comuna natală (1934-1941). 

Stagiu militar : Centrul de Securitate-Comunicaţii nr. 10 Odorhei (1 apr. - 20 iun. 
1949). 

Studii militare : Şcoala de Educatori (ofiţeri politici) MAI nr. 2 din Oradea (20 iun. 
1949 — 6 mart. 1950). În ianuarie 1950 a fost detaşat pentru a-şi efectua stagiul de practică 
în funcţia de locţiitor politic de pluton la Compania 2 Pojejena din Batalionul 4 Pionieri 
Moldova Nouă, pendinte de Regimentul 9 Grăniceri Turnu Severin ; curs scurt de iniţiere 
grănicerească în cadrul Cursului de iniţiere grăniceri din CTG (10 sept. - 14 oct. 1951); 
Facultatea Militară Politică din Academia Militară Generală, Secţia Arme Întrunite (1 dec. 
1957 - 22 aug. 1961). În urma examenului de stat susținut în sesiunea iulie-august 1961 a 
fost declarat „ofiţer cu studii militare politice superioare în specialitatea lucrător politic”? ; 
cursul scurt de perfecţionare a pregătirii cadrelor cu funcţii de conducere din MAI de la 
Dumbrăviţa, seria a VII-a (6 iul. - 20 aug. 1970). 


În actele de stare civilă ale primăriei comunei Talea a fost înregistrat greşit cu numele Baciu O. Mihai. 
2. Diploma nr. 1229/1961 emisă de Academia Militară Generală din Bucureşti - MFA. Documentul este 
semnat de preşedintele comisiei pentru examenul de stat, general-maior V. Slicariu, de şeful Secţiei 
Învăţământ, locotenent-colonel Mihail Chişu, şeful Secţiei Cadre, colonel Victor Teodosiu, şi de către 
şeful Academiei Militare Generale, general de armată Iacob V. Teclu (n. 9 mai 1899, mun. Bucureşti - 
d. 1976, mun. Bucureşti). Vezi AANP, fond Cadre, d.p. nr. B-4543, dosar nepaginat. 

Activitate profesională: acasă la părinţi (iun. 1941 - 1 mart. 1942); slugă-argat la 
preotul Iosif Popescu din comuna natală (1 mart. - 1 sept. 1942). Potrivit spuselor 
ofițerului, în toamna anului 1942, din cauza bătăilor şi a traiului mizer a fugit de la preotul 
Iosif Popescu ajungând la sora sa, Bărbulescu (născută Baciu) Maria din Sinaia!. Aici a 
fost angajat pe post de muncitor necalificat, ucenic (1 sept. 1942 - 13 iun. 1944 şi 23 aug. 
1944 - 1945), ajutor de strungar în fier (1945 - 6 nov. 1946) şi strungar în fier? la Fabrica 
de Armament X.a. de la Întreprinderile „Emil Costinescu” Sinaia? (6 nov. 1946 - 1 apr. 
1949). În toate autobiografiile prezente în dosarul de cadre, ofiţerul vorbeşte despre un 
episod petrecut la Fabrica de Armament în vara anului 1944 : în ziua de 13 iunie 1944 a 
fugit din fabrică din cauza bătăilor şi mizeriei. Ajungând acasă în comuna natală a stat 
ascuns până în august 1944 când a fost readus la fabrică de jandarmi spre a fi trimis în faţa 
Curţii Marţiale pentru dezertare (în timpul războiului, fabricile şi uzinele strategice ale 
României fuseseră militarizate, iar părăsirea fabricii fără aprobare era considerată dezertare). 
În urma loviturii de stat de la 23 august 1944 a fost pus în libertate după doar o zi de 
carceră şi i s-a permis revenirea la vechiul loc de muncă. 

Locţiitor politic al Companiei 9 Grăniceri Rădăuţi din Batalionul 4 Grăniceri Rădăuţi 
(6 mart. - 25 sept. 1950) şi locţiitor politic al Batalionului 1 Grăniceri Bârlad din 
Regimentul 8 Grăniceri laşi (25 sept. 1950 — 10 sept. 1951). 

În ziua de 20 iulie 1951 a fost chemat la Iaşi în interes de serviciu. La întoarcere, 
ofiţerul s-a deplasat la Bârlad cu acceleratul Iaşi-Bucureşti împreună cu propagandistul 
Batalionului 1 Grăniceri Bârlad, locotenentul Roşca Gheorghe. Din cauza oboselii şi-a 
uitat porthartul în tren. Motivând că în interiorul porthart-ului se găseau o serie de 
documente militare secrete, superiorii ofițerului din Brigada III Grăniceri au propus 
trimiterea acestuia în faţa tribunalului militar pentru pierderea de documente cu caracter 
confidenţial (articolul 197 din Codul penal)*. Ultimul cuvânt l-a avut Direcţia Politică a 
CTG care nu a fost de acord cu propunerea Brigăzii III Grăniceri de trimitere în judecată 
a locotenentului Baciu, datorită rezultatelor bune obţinute în muncă şi a faptului că ofiţerul 
se afla abia la prima abatere. Astfel, locotenentul Baciu nu a mai fost deferit organelor de 
procuratură militară, ci a fost sancţionat disciplinar de către Direcţia Politică a CTG cu 
15 zile de arest la garnizoană: „analizând însă activitatea ofițerului, având rezultate bune 
în muncă, constituind exemplu în comportare şi fiind la prima abatere Dir. Politică l-a 
pedepsit disciplinar”. 

Documentele pierdute nu au mai fost găsite niciodată. Acestea conţineau o serie de 
ordine referitoare la selecţionarea ostaşilor pentru şcoala de ofiţeri de grăniceri şi a 
modului de tratare a infractorilor de pe fâşia de frontieră. 


Autobiografie dată de căpitanul Baciu Lache la data de 15 martie 1957 (ibidem). 

2. În 1946, la Camera de Muncă din Ploieşti a susţinut examenul pentru obţinerea carnetului de lucrător 
calificat în meseria de strungar în fier. 

3. După naţionalizare Întreprinderile „Emil Costinescu” din Sinaia şi-au schimbat denumirea în Uzinele 
metalurgice „I.C. Frimu” din Sinaia. 

4. Adresa „strict secretă” nr. 5151 din 7 august 1951 a Secţiei Politice din Brigada III Grăniceri transmisă 
Direcţiei Politice a CTG prin care brigada propune trimiterea în judecată a ofițerului Baciu Lache 
„pentru pierderea de documente secrete, din neglijenţă”. Documentul este semnat de către locote- 
nent-colonelul Timaru C., locţiitor politic al Brigăzii III Grăniceri (AANP, fond Cadre, d.p. nr. B-4543, 
dosar nepaginat). 

5. Raport nr. 205187 din 30 august 1951 al Direcţiei Politice din CTG adresat Secţiei Trupe din Direcţia 

Generală Politică a MAI. Documentul este semnat de către şeful Direcţiei Politice din CTG, locote- 

nent-colonelul Szalma Ştefan, şi de către locotenentul-major Bora Ştefan, şef de secţie în aceeaşi direcţie 

(ibidem, dosar nepaginat). 

Ordinele pierdute de ofiţer se regăsesc în copii conform cu originalul în dosarul de 
cadre, ele fiind folosite ca probe în ancheta internă care s-a făcut după pierderea lor. 
Prezentăm mai jos conţinutul câtorva ordine pierdute de ofiţer, pentru a vedea care era 
soarta persoanelor care încercau să treacă frontiera în mod fraudulos şi care erau reţinute 
de militarii cu petliţe verzi din Trupele de Grăniceri. 

Ordinul „strict secret” nr. 115442 din 19 iulie 1951 al CTG trimis tuturor unităţilor de 
grăniceri din RPR, preciza : 


Urmare la Nr. 18100/950 al Ministerului Afacerilor Interne (instrucţiunile MAI nr. 18. 100/ 
1951), se ordonă: 1. Infractorii de frontieră prinşi de organele grănicereşti vor fi predaţi 
organelor de Securitate sau Miliție după caracterul infracţiunii săvârşite, imediat după 
executarea cercetărilor informative. 2. Organele grănicereşti nu pot interna în spital 
infractorii de frontieră ; ei vor fi internaţi în spitale, dacă acest lucru este necesar, de către 
organele de Securitate sau Miliție cărora au fost predaţi de către grăniceri. 3. În cazul când 
infractorii au nevoie urgentă de asistenţă medicală vor fi vizitaţi de personalul medical al 
Unităţii ce va da primele îngrijiri în prezenţa organelor informative, după care vor fi 
predaţi organelor de Securitate sau Miliţie!. 


A doua zi de la primirea acestui ordin, comandantul Regimentului 8 Grăniceri laşi 
(maiorul loan Preda) trimitea, la rândul său, un ordin tuturor comandanților de batalioane 
ai regimentului atrăgându-le atenţia, pentru ultima dată, să nu mai pună în libertate 
persoanele suspecte, fără avizul organelor de Securitate sau Miliție : 


Vi se atrage atenţia pentru ultima dată de a nu mai proceda contrariu instrucţiunilor, adică 
să nu mai puneţi în libertate sau să efectuaţi cercetări anumitor indivizi după care să le daţi 
drumul, ci această misiune o au organele informative care au o pregătire specială în acest 
sens şi cu care Dvs. trebuie să conlucraţi în strânsă colaborare. Pe viitor, orice individ 
prins de către elementele de pază nu i se va face cercetări sau să i se dea drumul până nu 
este cercetat de către organul informativ?. 


Un alt ordin pierdut de ofiţer în vara anului 1951 şi care se regăseşte în dosarul de cadre 
se referea la modul de recrutare a militarilor în termen pentru Şcoala de Ofiţeri Grăniceri 
de la Oradea. Acest ordin emis de comandantul Regimentului 8 Grăniceri laşi, maiorul 
loan Preda, avea la bază Ordinul comandantului Trupelor de Grăniceri nr. 32050 din 
14 iulie 1951 privind selecţionarea militarilor pentru şcoala de ofiţeri de grăniceri. Redăm 
mai Jos ordinul maiorului loan Preda, emblematic pentru criteriile pe care trebuia să le 
întrunească un candidat la şcoala de ofiţeri de grăniceri : 


Pentru executarea întocmai a Ord. Cdt. Tr. Gr. Nr. 32050 din 14 iulie 1951 se ordonă 
următoarele : 1. În vederea examenului de admitere a candidaţilor în Şc. Of. Grăniceri, 
colectivul de comandă va selecţiona 10 militari care urmează a candida la examen în cursul 
lunei Septembrie 1951. 2. Pentru cei selecționați se va întocmi un tabel nominal cu următ. 
rubrici: Numele şi pronumele, Gradul, Ctg. şi seria, Orig. Socială, Apartenența Politică, 
Observaţiuni. Acest tabel se va primi la Rgt. Biur. Evid. Trupă Cadre până la data de 
28 Iulie 951. Operația de selecţionare va cuprinde 3 etape bine determinate şi anume : 


1. Ordinul „strict secret” nr. 115442 din 19 iulie 1951 al CTG este semnat de către comandantul Trupelor de 
Grăniceri, generalul-maior Boico R. Mihail, locţiitorul politic al Trupelor de Grăniceri, generalul-maior 
Bulan Iacob, şeful Serviciului de informaţii din CTG, colonelul Roman A. Andrei şi de către şeful 
Statului-Ma jor al CTG, generalul-maior Ion Marincu (AANP, fond Cadre, d.p. nr. B-4543, dosar nepaginat). 

2. Ordinul comandantului Regimentului 8 Grăniceri Iaşi nr. 33060 din 20 iulie 1951 (ibidem, dosar nepaginat). 

acţiunea de agitaţie şi lămurire care constă în scopul pentru care au fost selecționați, 
aportul pe care îl vor aduce ei ca viitoare cadre ale Tr. MAI şi grija partidului faţă de 
elementele cinstite şi devotate care le promovează în munci de răspundere. Selecţionarea 
din punct de vedere politic, al studiilor şi al sănătăţii astfel: Candidaţii vor fi selecționați 
dintre soldaţi şi sergenţi în termen (trupă) din cei încorporaţi în Noiembrie 1950 şi mai 
vechi. Criterii de selecţionare. a) Originea socială sănătoasă, muncitori, ţărani săraci, fiii 
ţăranilor din Gosp. Agr. Colect., fiii intelectualilor progresişti şi întrun procent redus de 
ţărani mijlocaşi şi mici burghezi. b) Apartenenţă politică: membri şi candidaţi PMR şi 
UTM şi numai în cazuri excepţionale din elementele f. bune fără de partid. c) Studii, 
minim 4 clase elementare (primare). d) Sănătoşi şi robuşti. e) Necăsătoriţi. Vă veţi îndrepta 
atenţia în special la elementele cu stagiu şi mai ales Cdt. grupă, Şefi de pichete, agitatori 
şi instructori. Pentru selecţionarea se va cere obligatoriu şi avizul ofițerului contra- 
informaţiilor. Procurarea actelor şi pregătirea candidaţilor. Actele necesare sunt : Cererea 
candidatului. Act de sănătate. Certificat de cetăţenie. Certificat de studii. Certificat de 
venitul impozabil al părinţilor candidatului eliberat de secţia financiară a Sfatului Popular. 
Autobiografia, referinţe de la 2-3 tov. şi caracterizarea unităţii. Pregătirea se va face la 
Regiment!. 


În noiembrie 1951, Batalionul 1 Grăniceri Bârlad şi-a mutat reşedinţa în oraşul Huşi?. 
Baciu Lache a rămas în continuare pe aceeaşi funcţie : locţiitor politic al Batalionului 1 
Grăniceri Huşi din Regimentul 8 Grăniceri laşi (nov. 1951 - 15 aug. 1954); instructor la 
Secţia Organizare (15 aug. 1954 - febr. 1955) şi la Secţia Cadre din Direcţia Politică a 
MAI (febr. 1955 - ian. 1956). 

Din ianuarie 1956, Direcţia Politică a MAI şi-a schimbat denumirea în Direcţia politică 
a Direcţiei generale a Trupelor MAI. În această nouă formulă a aparatului politic al MAI, 
ofiţerul Baciu va ocupa funcţia de instructor la Secţia Cadre (ian. 1956 - 1 dec. 1957). 

După absolvirea facultăţii militare politice a fost pus la dispoziţia Direcţiei politice a 
Trupelor şi Formaţiunilor din MAI (22 aug. - 1 oct. 1961); instructor la Direcţia 
organizatorică a Direcţiei politice a Trupelor şi Formaţiunilor din MAI/Direcţia politică 
din MAI (1 oct. 1961 - 1 iun. 1964); instructor I la Secţia organizatorică a Direcţiei 
politice din MAI (1 iun. 1964 - 14 sept. 1965). 

Foaia de notare întocmită pe perioada 1 ianuarie - 31 decembrie 1964 prezenta o serie 
de activităţi desfăşurate de ofiţer la Direcţia politică : 


În anul 1964 ofiţerul în calitate de instructor al Direcţiei politice a continuat să înde- 
plinească sarcina de direcţional pentru Brigada 1 Pază Bucureşti, ocupându-se o bună parte 
şi de batalioanele de Securitate din Bucureşti. Ofiţerul a participat la controalele executate 
în aceste unităţi, cât şi la verificările pentru acordarea titlului de „Unitate de frunte” la B. 
l şi 4 pază din brigadă, cât şi la verificarea unui însemnat număr de companii pentru 
acordarea titlului de „Subunitate de frunte”. De asemenea, a participat efectiv la instruc- 
tajele cu organele conducătoare de partid, pregătirea propagandiştilor, organizarea şi 
desfăşurarea acţiunii de dări de seamă şi alegerea organelor conducătoare de partid ; a 
expus mai multe lecţii şi conferinţe, a participat la convocări de învăţământ şi diferite 
analize ce au avut loc în secţia politică. În munca de îndrumare şi control, ofiţerul se 


1. Ordinul „secret” nr. 32999 din 16 iulie 1951 semnat de comandantul Regimentului 8 Grăniceri laşi, 
maiorul loan Preda, şi de către locţiitorul politic al regimentului, locotenentul Popa Ştefan (ibidem, dosar 
nepaginat). 

2. Despre organizarea şi funcţioarea CTG în perioada 1944-1960, vezi studiul istoricului Dan Drăghia 
„Apărarea regimului sau apărarea frontierelor ? Trupele de grăniceri (1944-1960)”, în Structuri de partid 
şi de stat în timpul regimului comunist, Anuarul IICCR, vol. III, 2008, Polirom, laşi, 2009, pp. 157-184. 

preocupă cu simț de răspundere de îmbunătățirea muncii organelor şi organizațiilor de 
partid controlate, dând dovadă de exigenţă şi în acelaşi timp orientare în stabilirea de 
măsuri corespunzătoare. A reuşit în bună măsură să sprijine secția politică a brigăzii în 
îmbunătăţirea stilului şi metodelor de muncă dându-le un sprijin concret şi eficace. În 
timpul cât lucrează la reşedinţa Direcţiei politice munceşte cu conştinciozitate pentru 
pregătirea sa în vederea următoarei etape de control şi pentru a rezolva operativ şi de 
calitate sarcinile ce i se înredinţează!. 


În toamna anului 1965 a fost promovat în funcţia de adjunct al şefului Secţiei organizatorice 
din Consiliul politic al Trupelor MAI (14 sept. 1965 - 1 dec. 1967). 

La data de 1 decembrie 1967 a fost scos din aparatul politic şi trecut în munca 
profesională în funcţia de şef al Biroului II din Serviciul I al Direcţiei Personal şi Învăţământ 
din MAI (1 dec. 1967 - 1 mai 1971). 

Superiorii ofițerului erau mulţumiţi de munca depusă în funcţia de şef de birou. 
Notarea de serviciu întocmită pe intervalul de timp iunie 1970 - iunie 1971 preciza: 


Pe lângă experienţa apreciabilă ce a acumulat-o pe linia muncii de personal în cei 4 ani de 
când este şef de birou, a căpătat şi deprinderi evidente în munca de conducere a biroului. 
În mai multe rânduri, în lipsa şefului de serviciu [colonelul de Securitate Bocşe Ioan Iosif, 
născut la 28 iunie 1925 şi decedat la 3 ianuarie 2003, a fost şef al Serviciului I din Direcţia 
Personal şi Învăţământ a MAI - n.n.], a răspuns de întreaga activitate, depunând eforturi 
susţinute pentru buna desfăşurarea a muncii. Ofiţer cu bună pregătire politico-ideologică, 
profesională şi de cultură generală. Studiază hotărârile de partid şi de stat, articolele din 
presă ce se referă la politica de cadre, legislaţia muncii, iar învăţămintele desprinse se 
străduieşte să le traducă în viaţă. Calitatea muncii sale cunoaşte o continuă îmbunătăţire. 
Remarc la ofiţer contribuţia adusă la cunoaşterea unui mare număr de ofiţeri propuşi a fi 
promovați în funcţii de conducere, la selecţionarea unor ofiţeri pentru Academia Militară 
generală şi în acţiunea de selecţionare a candidaţilor pentru Şcoala de Ofiţeri, precum şi la 
completarea unor funcţii din unităţile aparatului central. În controalele executate şi deplasările 
făcute în unităţi sesizează aspectele importante şi acordă un sprijin calificat comandanților 
şi lucrătorilor de personal. A sesizat o serie de aspecte negative din munca de cadre şi a 
venit cu propuneri utile pentru îmbunătăţirea muncii?. 


Instructor I şi ofiţer specialist III la Serviciul I din Direcţia Personal şi Învăţământ a 
MAI (1 mai 1971 - febr. 1972); şef al Serviciului Cadre şi Învăţământ din DGP (1 apr. 
1972 - mart. 1977). 

Începând cu anul 1973 sănătatea ofițerului a fost afectată de o hepatită cronică. În anul 
1976 a fost internat în spital, beneficiind de concedii medicale care au totalizat peste 
120 de zile, motiv pentru care, în februarie 1977, comisia de expertiză medico-militară din 
cadrul Spitalului Militar al MI l-a clasat medical - inapt pentru serviciul militar, cu 
scoaterea din evidenţă, încadrându-l în gradul II de invaliditate, fără revizuire’. 


1. Pentru perioada 1 ianurie - 31 decembrie 1964, maiorul Baciu O. Lache a fost notat cu calificativul 
„foarte bine” de către superiorul său, locotenent-colonelul Valache Gheorghe, şef al Grupului de 
instructori teritoriali din Direcția politică a MAI (AANP, fond Cadre, d.p. nr. B-4543, dosar nepaginat). 

2. Notare de serviciu pe intervalul iunie 1970 - iunie 1971. Pentru activitatea depusă în această perioadă, 
şeful Serviciului I din Direcţia Personal şi Învăţământ a MAI, colonelul de securitate Bocşe loan Iosif, 
i-a acordat calificativul „foarte bine” (ibidem, dosar nepaginat). 

3. Anterior deciziei din februarie 1977, în toamna anului 1976 comisia de expertiză medico-militară din 
cadrul Spitalului Militar al MI mai emisese două decizii medicale pe numele ofițerului Baciu (nr. 1041 

Ca urmare a clasării medicale menţionate mai sus, la 25 februarie 1977 Serviciul Cadre 
şi Învăţământ din DGP a propus Serviciului Evidenţă din cadrul Direcţiei Cadre şi 
Învăţământ a MI trecerea în rezervă a colonelului Baciu Lache cu drept de a purta uniformă 
militară şi de a beneficia de asistenţă medicală în cadrul reţelei sanitare a MI (atât ofiţerul, 
cât şi membrii familiei sale). 

A fost trecut direct în retragere în martie 1977. 

În 1978, Baciu Lache locuia în Bucureşti, Bulevardul Ion Şulea (astăzi Camil Ressu), 
bloc C. 13. 

În februarie 1957, ofiţerul s-a căsătorit cu Aspazia Baciu, fostă Diaconiţă (n. 22 iul. 
1930, com. Baia, jud. Suceava), absolventă a Şcolii de Ştiinţe Sociale „A.A. Jdanov” de 
pe lângă CC al PMR (1953-1956); bibliograf principal, lector şi documentarist la 
Biblioteca Centrală de Stat din Bucureşti (1956-1961); documentarist la Direcţia Generală 
a Presei şi Tipăriturilor (1961-1965) şi secretar de redacţie la Editura pentru Literatură şi 
Artă/Editura Minerva (1965-?). 

Soţia ofițerului a avut patru fraţi şi o soră. Doi dintre fraţii soţiei au fost ofiţeri: 
Diaconiţă Gheorghe (n. 4 febr. 1929, com. Baia, jud. Suceava), ofiţer MFA în garnizoana 
Sfântu Gheorghe (1967), şi Diaconiţă Petre (22 sept. 1937, com. Baia, jud. Suceava), 
ofiţer inferior în Direcţia Pază Contra Incendiilor din MAI până la 31 august 1962, când 
a fost trecut în rezervă (prin ordinul MAI nr. 5079, în conformitate cu articolul nr. 46, 
litera „g” din Statutul Corpului Ofiţerilor Forţelor Armate ale RPR - a fost notat cu 
calificativul „nesatisfăcător” cu propunerea de trecere în rezervă). 

Un alt frate al soţiei, Diaconiţă Vasile (n. 14 nov. 1936, com. Baia, jud. Suceava), a 
fost asistent universitar la Facultatea de Fizică şi Matematică de la Universitatea „Alexandru 
loan Cuza” din laşi şi membru în Comitetul de Partid al Universităţii „Alexandru loan 
Cuza” din Iaşi (1967). În 1989, Diaconiţă Vasile deţinea funcţia de secretar al Comitetului 
de Partid din centrul universitar din laşi!. 

Grade succesive : locotenent (6 mart. 1950); locotenent-major (6 mart. 1952) ; căpitan 
(6 mart. 1956); maior (16 mart. 1960); locotenent-colonel (23 aug. 1965); colonel 
(23 aug. 1972). 

Decorații : medalia „Meritul Militar”, clasa a II-a (1954) şi I (1959); medalia 
„A XXV-a aniversare a eliberării Patriei” (1969) ; Ordinul „Meritul Militar”, clasa a III-a 
(7 mai 1964). Cu prilejul aniversării a 50 de ani de la constituirea Partidului Comunist 
Român, prin Decretul nr. 137 din 20 aprilie 1971, locotenent-colonelului Lache O. Baciu 
i s-a conferit medalia „A 50-a Aniversare a Partidului Comunist Român” pentru „merite 
în activitatea de partid şi opera de construire a socialismului”?. 

Pedepse : 15 zile de arest la garnizoană pentru pierderea unor documente militare 
secrete (aug. 1951); „observare scrisă” pentru că nu a luat măsuri de asigurare a 
corespondenţei, lucru ce a condus la pierderea unor documente (iun. 1952); trei zile de 
arest pentru că nu a salutat (1957); „observare” pentru că nu a raportat la timp unele 
probleme ivite în acţiunea de preschimbare a carnetelor de membru de partid (febr. 1963). 


din 3 septembrie 1976 şi nr. 1248 din 12 octombrie 1976), diagnosticându-l cu hepatită, diabet şi sindrom 
nevrotic, afecţiuni contractate în timpul şi din cauza serviciului militar. La acea dată comisia l-a clasat 
medical „apt limitat gradul II în timp de pace şi război, cu revizuire în octombrie 1978”. 

1. Gheorghe Crişan, Piramida puterii. Oameni politici şi de stat, generali şi ierarhi din România (23 august 
1944 - 22 decembrie 1989), ediţia a II-a, revăzută şi adăugită, vol. I, Pro Historia, Bucureşti, 2004, 
p. 114. 

2. Decretul nr. 137 din 20 aprilie 1971 privind conferirea medaliei „A 50-a aniversare a Partidului Comunist 
Român” (ANIC, fond Consiliul de Stat - Decrete, dosar nr. 149/1971, f. 1, şi dosar nr. 194/1971, f. 4). 

BADEA DUMITRU CONSTANTIN, maior, d.p. 3830 (n. 1 iun. 
1924, mun. Râmnicu Vâlcea, jud. Vâlcea - d. 13 ian. 2006, com. 
I.L. Caragiale, jud. Dâmboviţa). 

Naţionalitatea : română. 

Profesia de bază la încadrarea în MAI: turnător de litere. 

Funcţii în organizaţii politice, de masă şi obşteşti : membru PCR 
din 1946. 

Studii civile : 7 clase la Şcoala elementară nr. 32 din Bucureşti § 
(1932-1939) şi 3 clase profesionale, specialitatea Arte grafice 
(1940-1943) ; Liceul teoretic „George Coşbuc” din Bucureşti, cursuri 
serale (?-1966). | 

Stagiu militar : Divizia de panduri „Tudor Vladimirescu” din Bucureşti (iun. 1946 - 
oct. 1947). 

Studii militare : curs superior cadre de conducere (1968-1969). 

Activitate profesională : ucenic turnător de litere la Monitorul Oficial al României din 
Bucureşti, strada Giittenberg (1 oct. 1939 — mai 1944) ; turnător de litere la Întreprinderea 
poligrafică „C. Dobrogeanu-Gherea” din Bucureşti (oct. 1944 — iun. 1946 şi oct. 1947 — 
dec. 1950); inspector de cadre la Comitetul de Stat al Planificării (dec. 1950 - ian. 1951); 
statistician la Biroul special din Direcţia Centrală de Statistică din Bucureşti (ian. 1951 - 
1 sept. 1954); lucrător prim operativ, inspector de cadre şi lucrător operativ de cadre la 
Direcţia regională MAI Bucureşti (1 sept. 1954 - 30 apr. 1958). 

A fost trecut în rezervă la 30 aprilie 1958 ca urmare a reorganizării Direcţiei regionale 
MAI Bucureşti. După trecerea în rezervă s-a angajat ca turnător de litere la Întreprinderea 
poligrafică nr. 2 din Bucureşti (1 mai 1958 - 30 nov. 1959). 

La data de 1 decembrie 1959 a fost reîncadrat în MAI cu acelaşi grad, fiind repartizat 
la DGPCM, unde a deţinut următoarele funcţii : lucrător prim de cadre în Serviciul Cadre 
din DGPCM (1 dec. 1959 - 1 ian. 1960); lucrător prim de cadre la Colonia de muncă 
Carasu/formaţiunea 0869 Medgidia (1 ian. - dec. 1960); lucrător prim de cadre (dec. 
1960 - 1 oct. 1964), ofiţer I de cadre (1 oct. 1964 — 1 aug. 1967), ofiţer I de personal 
(1 aug. 1967 — 1 apr. 1968), instructor III de personal (1 apr. 1968 — 1 oct. 1969) şi ofiţer 
de serviciu prim la Penitenciarul Văcăreşti (1 oct. 1969 - 1 iun. 1971). 

La data de 1 iunie 1971 a fost transferat la CSS prin ordinul MAI nr. 1347. 

Grade succesive : locotenent (1 sept. 1954); locotenent-major (1 sept. 1957); căpitan 
(23 aug. 1963); maior (23 aug. 1969). 

Decorații: medalia „În Serviciul Patriei Socialiste”, clasa a II-a (1963) şi I (1965). 


BALINSCHI PETRE IOAN, angajat civil, d.p. 4607 (n. 31 iul. 
1921, com. Podu Iloaiei, jud. Iaşi — d. 9 ian. 2007, mun. Bucureşti). 

Naţionalitatea : română. 

Originea şi apartenenţa socială : mic-burghez (funcţionar). 

Profesia de bază la încadrarea în MAI: conducător auto. 

Funcţii în organizații politice, de masă şi obşteşti : membru în 
Sindicatul Unit din Transporturi (1947-1948). În decembrie 1947 a 
depus adeziune de intrare în partid la Celula PCR din cadrul Societăţii 
de Transport „Trifoiul” din Bucureşti, însă din cauza faptului că 
societatea s-a desfiinţat după câteva săptămâni de la înscriere, actele 
i-au fost pierdute; membru UTM din 1949 şi PCR din 1965; 
membru în Consiliul sindical al DGP (1965-1981). 

Studii civile: 2 clase în comuna natală şi 2 clase în Bucureşti la un gimnaziu de pe 
şoseaua Giurgiului (1928-1933). În 1933, datorită faptului că tatăl său era funcţionar la 
CFR şi fusese decorat în Primul Război Mondial cu „Virtutea Militară”, a intrat ca bursier 
la Liceul CFR „Aurel Vlaicu” din Bucureşti (15 sept. 1933 — iun. 1939). A abandonat 
liceul în clasa a VI-a când, din cauza faptului că a rămas repetent, liceul nu i-a mai acordat 
bursă de studiu, percepându-i în schimb o taxă de şcolarizare. A urmat cursurile şcolii 
medii în a doua jumătate a anilor '50, obţinând diploma de bacalaureat în 1961. 

Stagiu militar : după absolvirea şcolii de maiştri militari a fost repartizat la Escadrila 76 
Bombardament din Flotila I Bombardament Braşov (4 nov. 1941 - 15 nov. 1943). În 
toamna anului 1943 a plecat cu escadrila sa la Constanţa pentru apărarea litoralului Mării 
Negre (15 nov. 1943 - 1 nov. 1946). În aprilie 1944 a fost mutat cu unitatea în vecinătatea 
comunei larca, judeţul Brăila. Aici a rămas până la 23 august 1944. După întoarcerea 
armelor, a fost mutat la atelierul de reparaţii avioane de pe lângă Flotila 3 Recunoaştere cu 
care a luat parte la luptele de pe Frontul de Vest, ajungând până în Ungaria şi Cehoslovacia. 
În august 1945 s-a întors în ţară la Tecuci, iar în vara anului următor a fost mutat la 
Gruparea 1 Depozite şi Ateliere Constanţa, de unde a fost deconcentrat în noiembrie 1946. 

Studii militare : şcoala de maiştri militari electricieni de pe lângă Regimentul Geniu 
Aeronautic Bucureşti (5 nov. 1940 - 4 nov. 1941). 

Activitate profesională : muncitor necalificat zilier în echipa de tăiat fier vechi a tatălui 
său - Bucureşti (sept. 1939 - aug. 1940); şofer la Societatea Transport „Trifoiul” din 
Bucureşti (ian.-dec. 1947). La sfârşitul anului 1947, această societate particulară de 
transport care îşi avea sediul în Bulevardul 6 Martie nr. 58 s-a desfiinţat. 

La recomandarea conducerii Sindicatului Unit din Transporturi, în ziua de 5 ianuarie 
1948 a fost încadrat la Direcţia Generală a Siguranţei Statului ca şofer la garajul instituţiei 
din strada Vasile Conta (5 ian. - 1 sept. 1948). După înfiinţarea DGSP, a fost militarizat 
cu gradul de plutonier-major de Securitate şi repartizat la Serviciul Transporturi din 
Direcţia a X-a, unde a îndeplinit funcţiile de referent administrativ şi şef problemă (1 sept. 
1948 - dec. 1951); şef al Biroului Circulaţie din Serviciul 5 Transporturi al Direcţiei 
a XI-a din DGSS (ian. - 1 apr. 1952). 

Cât timp s-a aflat la garajul Securităţii, în mai multe referinţe şi note informative aflate la 
dosarul de cadre, Balinschi Ioan a fost acuzat că ar fi făcut parte dintr-un grup de militari care 
i-ar fi luat tot timpul în derâdere pe colegii cu mai puţină instrucţie şcolară decât ei ; că îşi ieşea 
foarte repede din fire şi că nu suporta critica. Din acest grup mai făcea parte şi subloco- 
tenentul Popescu Gheorghe, scos din DGSS la începutul anilor '50 deoarece se aflase că s-a 
căsătorit cu fosta soţie a lui Corneliu Zelea Codreanu. Colegii din garajul Securităţii îl mai 
acuzau că împreună cu sublocotenentul Popescu Gheorghe luau cele mai bune maşini din garaj 
şi, sub pretextul că le făceau rodajul, plecau în excursii la Snagov sau în alte staţiuni de odihnă. 
Toate acestea se petreceau sub ochii căpitanului Bujor Mihalache, şeful garajului Securităţii 
şi şef al Serviciului Transporturi din Direcţia a X-a DGSS, care, până la înlocuirea sa din 
funcţie cu căpitanul Constantinescu C., în 1951, nu ar fi luat nicio măsură împotriva lor. 

În seara zilei de 15 decembrie 1951 a încredinţat un autoturism BMW fără avizul 
superiorilor colegului său Rapcea Ioan, responsabil al garajului II A. Acesta s-a deplasat 
cu maşina în interes personal în comuna Mislea pentru a-şi aduce familia şi nişte lucruri 
personale în capitală (autoturismul se afla în rodaj). La întoarcere, Rapcea a accidentat 
uşor automobilul, motiv pentru care a plecat să-l repare la un atelier din oraş. Cei doi nu 
au raportat superiorilor din Serviciul 5 Transporturi incidentul petrecut decât după şase 
zile. Ambii au fost pedepsiţi cu zile de arest la garnizoană : 

A ştiut că tov. Rapcea merge în interese personale, pentru că acesta i-a spus. NU a fost sincer 
când a fost întrebat, negând acest lucru. A căutat să muşamalizeze acest caz, trecând 6 zile de 
la cele petrecute şi nu a venit să raporteze, până nu a fost chemat, aflându-se despre aceasta prin 
documentarea de Partid. În afara celor arătate mai sus, tov. Balinschi are atitudini nejuste 
faţă de tov., întrebuinţează ton de comandă, înjură şi ţipă la tov., este nervos şi îngâmfat. 
Mereu vin note prin care ne este sesizată comportarea sa. Întreţine legături cu fostul şef al 
Serviciului Cpt. Bujor şi cu un fost exclus din Securitate Popescu Gh., cumnat cu Zelea 
Codreanu. Prin comportarea sa crează stări de spirit nesănătoase în rândurile tovarăşilor. 
Este o fire linguşitoare cu superiorii, nu se bucură de popularitate în rândul tov.!. 


După acest incident şi ancheta care i-a urmat, a fost mutat în funcţia de referent 
administrativ I la Biroul Transporturi de pe lângă Secretariatul Direcţiei a XI-a din DGSS? 
(| apr. - oct. 1952). 

În urma separării MSS de MAI din toamna anului 1952, a fost repartizat la Direcţia 
Aprovizionării Militare din MAI, mai întâi la Biroul Planificare şi Evidenţă din Secţia 
a I-a (oct. 1952 - oct. 1953) şi apoi la Biroul Ateliere din Serviciul Transporturi, unde 
a îndeplinit funcţiile de tehnician, ajutor al şefului de birou, referent tehnic şi economist 
(oct. 1953 — 30 iun. 1956). 

Ca urmare a reducerilor de efective, a fost trecut în rezervă la 30 iunie 1956 prin 
ordinul MAI nr. 3190. 

A rămas în continuare la Direcţia Aprovizionării şi Gospodăririi din MAI ca angajat 
civil în funcţia de economist planificator fără studii (30 iun. 1956 — 1 iun. 1958). Odată 
cu înfiinţarea Direcţiei economice din DGPCM, Balinschi a fost mutat la această unitate în 
funcţia de economist principal de producţie la Serviciul Planificare şi Organizarea Muncii 
(1 iun. 1958 - 1 sept. 1965 şi 1 iun. 1966 — 31 iul. 1977); economist la Direcţia 
industrială din DGPCM (1 sept. 1965 - 1 iun. 1966); economist principal III la Serviciul 
economic din DGP (31 iul. 1977 — 1981). 

Câtă vreme a activat la Direcţia economică a DGP a efectuat numeroase controale la 
întreprinderile subordonate DGP. 

Balinschi loan a avut doi unchi din partea tatălui. Unul dintre ei - Balinschi loan, a 
deţinut funcţia de director la Atelierele CFR „Griviţa” din Bucureşti în timpul grevelor din 
ianuarie-februarie 1933 (în 1952, acest unchi a fost arestat de către organele de Securitate 
pentru atitudine ostilă muncitorilor în timpul acelor evenimente). 

Acest aspect a fost semnalat printr-o notă informativă dată de căpitanul Dragnea 
Dumitrache din DGSS, în ziua de 12 iunie 1951: 


Subsemnatul Cpt. Dragnea Dumitrache, din Direcţia Generală a Securităţii Statului, dau 
următoarea notă informativă asupra lui Balinsci, din Direcţia Generală a Securităţii Statului, 
acesta se presupune că este nepot de a lui Balinschi, fost Director General al Atelierelor 
CFR, un mare sbir al muncitorimii ceferiste. Atitudinea acestui Balinschi faţă de muncitori, 
acolo unde el face serviciu, este duşmănoasă. Mai poate da lămuriri precise tov. Bobeică 
din Serv. Transporturi DGSS şi Cpt. Şerbănescu?. 


1. Referat nedatat, semnat de către şeful Serviciului 5 Transporturi, căpitan de Securitate C. Constantinescu, 
şi de către locţiitorul politic al serviciului, sublocotenentul Petcu Vasile (AANP, fond Cadre, d.p. 
nr. B-4607, dosar nepaginat). 

2. În perioada ianuarie-octombrie 1952, Direcţia a XI-a din DGSS a fost condusă de locotenent-colonelul 
de Securitate Al. Jurim. 

3. AANP, fond Cadre, d.p. nr. B-4607, dosar nepaginat. 

Soţia sa, Balinschi Dorina (n. 14 sept. 1931, mun. Bucureşti), a fost dactilografă în 
aparatul central al MAI, în perioada 1951-1970. 

Fratele său, Balinschi P. Gheorghe (n. 14 febr. 1923, com. Podu Iloaiei, jud. laşi), a 
fost condamnat în 1956 la doi ani închisoare corecțională pentru delapidare. La acea dată 
lucra ca strungar la IMUM Medgidia. 

Grade succesive: plutonier-major (1 sept. 1948); sublocotenent (4 febr. 1950); 
locotenent (30 dec. 1952); locotenent-major (30 dec. 1955). 

Decorații: medalia „Bărbăţie şi credinţă” (1945); medalia „Eliberarea de sub jugul 
fascist” (19 aug. 1950); medalia „Meritul Militar”, clasa a II-a (18 aug. 1954); medalia 
„A XXV-a aniversare a eliberării Patriei” (1969). 

Pedepse : 3 zile de arest la garnizoană pentru neraportarea unui incident petrecut la 
garajul din strada Vasile Conta al DGSS (mart. 1952) ; 2 zile de arest la domiciliu pentru 
abateri de la disciplina militară, având o comportare necorespunzătoare faţă de un ofiţer cu 
grad superior (mai 1954); „observare scrisă” pentru neglijenţă în serviciu (sept. 1955). 


BARTOŞ GHEORGHE, căpitan (n. 8 sept. 1919, mun. Bucureşti). 

Naţionalitatea : română. 

Originea şi apartenenţa socială : burghez. 

Profesia de bază la încadrarea în MAI: contabil. 

Studii civile : liceul, cu diplomă de bacalaureat (?-1939). 

Stagiu militar : Regimentul 1 Infanterie Fortificaţii şi Şcoala de Ofiţeri de Rezervă de 
la Bacău (1940-1941). După absolvirea şcolii militare a fost trimis pe Frontul de Est, unde 
a luptat până în 1944 (în această perioadă a fost avansat la gradul de sublocotenent). În 
prima jumătate a anului 1944 a fost deconcentrat pentru o scurtă perioadă de timp, 
deoarece după întoarcerea armelor a fost trimis pe Frontul de Vest cu Regimentul 10 
Infanterie (sept. 1944 - mai 1945). 

Activitate profesională : Bartoş Gheorghe s-a născut într-o familie înstărită, tatăl său 
fiind patronul unui atelier şi proprietarul unei vile cu mai multe camere. După absolvirea 
liceului, Bartoş a intrat ca diurnist la Direcţia Contabilitate din MAD (1939-1940). După 
lăsarea la vatră s-a angajat la DGP unde a fost avansat, treptat, până în funcţia de inspector 
financiar la Serviciul Contabilitate din DGPCUM (1952). 

În 1952 a fost propus de conducerea DGPCUM pentru scoaterea din MAI din cauza 
trecutului său „necorespunzător” : 


Din discuţiile avute cu ofiţerul reiese că după atacul şi ocuparea Odessei a văzut toate 
atrocitățile şi furturile din Odesa, de către colegii săi, şi soldaţi, dar susţine că dânsul nu 
a făcut nimic fiind o fire emotivă, totuşi după deconcentrare, deşi nu avea serviciu, arată 
că după vânzarea unor lucruri preţioase şi-a construit o casă în Buc. În discuţii tov. a arătat 
o oarecare nesinceritate, referitor la situaţia materială a tatălui şi rudelor sale. În activitatea 
de front a căutat să nege mai mult activitatea pe care nu o putem verifica. Pe frontul din 
Odesa a fost avansat Slt. tocmai pentru că în luptele împotriva armatei sovietice a dat 
dovadă de devotament. Faţă de cele mai sus arătate, precum şi faptul că provine dintr-o 
familie de exploatatori, propunem scoaterea lui din cadrele MAI în prima urgenţă!. 


Grade succesive: căpitan (1 iul. 1951). 


1. ANIC, fond CCal PCR - Secţia administrativ-politică (dosare-anexă), dosar nr. 62/1952, vol. I, ff. 282-283. 

BĂBUŞANU HERŞ-SIMHA, angajat civil, d.p. nr. 3376 (n. 
30 dec. 1916, com. Iveşti, jud. Galaţi). 

Naţionalitatea : evreiască. 

Originea şi apartenența socială: mic-burghez. 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti : membru în 
Federaţia Sindicatelor de Funcţionari Particulari din România, 
Bucureşti, strada Batişte nr. 6-8 (dec. 1944-?); membru ARLUS 
(?); membru în Comitetul ARLUS al Penitenciarului Văcăreşti 
(1951-1952); membru în Comitetul ARLUS al DGPCUM (iun. 
1952-?); preşedintele Comitetului ARLUS din Serviciul Peni- 
tenciare din MAI (1953). 

Studii civile : 4 clase (? ); Liceul „Vasile Alecsandri” din Galaţi (1927-1931) ; Şcoala 
Superioară Comercială din Galaţi (1932-1935); 2 cursuri de contabilitate normată în 
cadrul Corpului Contabililor autorizaţi din Bucureşti (1949). 

Stagiu militar : Regimentul 10 Vânători Tighina (1937 - nov. 1938). Concentrat la 
muncă obligatorie la Detaşamentul de Muncă CFR Fierbinţi! (1941), Institutul Central de 
Statistică din Bucureşti (1942 - mai 1943) şi Detaşamentul de Muncă nr. 117 Dobrogea — 
comuna Mihail Kogălniceanu? (iul. 1943 — 30 dec. 1943). În anul 1942, pe lângă munca pe 
care-o presta la firma „S. Tecucianu” din Bucureşti, Băbuşanu presta şi muncă obligatorie 
circa şase ore pe zi la Institutul Central de Statistică din Bucureşti. 

Într-o autobiografie dată la 21 mai 1952, Băbuşanu vorbea despre condiţiile grele de 
muncă din Detaşamentul nr. 117, unde munceau circa 70 de evrei: 


Aici lucrez ca salahor împreună cu prizonierii ruşi, câte 10-12 ore pe zi, în condițiuni 
grele, riscând mereu să fim fie transportaţi în Transnistria fie chiar împuşcaţi, spuneau că 
suntem comunişti şi ne amenințau mereu. 


În decembrie 1943 a fost pus la dispoziţia Cercului de Recrutare Bucureşti pentru a fi 
repartizat la un alt detaşament de muncă. Nu s-a mai prezentat însă, rămânând să locuiască 
în mod clandestin în Bucureşti la două adrese: strada Dobrogei nr. 10 şi Calea Rahovei 
nr. 35 (ian. — 23 aug. 1944). 

Activitate profesională : ajutor de contabil la Fraţii „Gino & Mario Voghera”, strada 
Artelor, Galaţi (1933-1937) ; contabil achizitor la depozitul de hârtie şi papetărie al firmei 
„S. Tecucianu” din Bucureşti, Calea Rahovei, nr. 5? (1939 - mart. 1943); contabil şi 
achizitor la „D. Zahareanu” din Bucureşti, strada Splaiul Independenţei, nr. 17 (1944-1945). 
În 1945 s-a angajat la o mică firmă de articole de papetărie a unui cumnat de-al său, Daniel 
Lucaci (firma îşi avea sediul în Bucureşti, strada Splaiul Independenţei, nr. 13). La această 
firmă, care a activat până la emigrarea cumnatului său în Israel, în 1949, a deţinut funcţiile 
de contabil şi achizitor (1945-1949). 

La 8 martie 1950 a fost încadrat ca funcţionar în DGP în funcţia de contabil principal şi 
contabil-şef cu delegaţie la Întreprinderea Economică de Stat a Penitenciarului Văcăreşti 
(8 mart. 1950 — 1 iul. 1951). După desfiinţarea acestei unităţi productive a MAI a fost mutat 


— 


La acest detaşament a muncit la construirea liniei de cale ferată Bucureşti-Fierbinţi. 

2. În această comună a lucrat într-un lagăr cu prizonieri sovietici. 

3. În perioada ianuarie-octombrie 1940 a fost concentrat în armată timp de 10 luni la Regimentul 10 
Vânători Buzău. A fost lăsat la vatră şi scos din evidențe în toamna anului 1940, din cauza legilor rasiale 
în vigoare la acea dată. 


BĂBUȘANU HERȘ-SIMHA 88 


în aparatul central al DGPCUM în funcţia de referent tehnic pe problema preţurilor din 
Serviciul tehnic (1 iul. 1951 -— iul. 1952); locţiitor al şefului Serviciului Producţie din 
DGPCUM (iul. - oct. 1952) ; şef de birou în Serviciul Penitenciare din MAI (nov. 1952 - oct. 
1953) ; şef al grupei preţ de cost şi planificator la Secţia Producţie din DLCM (| ian. - 1 nov. 
1954); referent tehnic III la Secţia Producţie a DPLC (1 nov. 1954 - 1 iul. 1956); 
responsabil cu munca şi salariile din Biroul financiar, economist principal (1 iul. 1956 - 
1 iun. 1958) şi şef al Biroului Organizarea Muncii în Serviciul Planificare din Direcţia 
economică a DGPCUM (1 iun. 1958 - 1 aug. 1960); economist principal în Serviciul 
Planificare şi Organizarea Muncii din Direcţia economică a DGPCM (1 aug. 1960 - 
31 dec. 1965). 

În ziua de 5 februarie 1963, şeful Direcţiei Cadre din MAI, colonelul de Securitate 
Ioan Pateşan, a ordonat scoaterea din MAI a lui Băbuşanu, din cauza unor măsuri de 
reorganizare a sistemului penitenciar. Motivele invocate de şeful Direcţiei Cadre din MAI 
se regăsesc într-o notă-raport a şefului Serviciului Cadre din DGPCM, adresată directorului 
general al DGPCM : 


Motivele pentru care s-a ordonat să fie scos sunt legate de faptul că părinţii soţiei şi o soră 
a acesteia sunt în statul Israel şi corespondează cu ei. Întrucât de la acea dată în aparatul central 
nu s-au făcut reorganizări, susnumitul nu a putut fi scos în asemenea condiţii. În urma acestei 
situaţii, Serviciul Cadre a luat măsura de a-i găsi un post corespunzător la altă întrperindere din 
Bucureşti, pentru a fi transferat. A.C. Băbuşanu Simha este absolvent al liceului comercial, 
iar pentru postul de economist principal pe care îl ocupă la aplicarea HCM 1053/1960, 
conducerea MAI i-a aprobat dispensa de studii economice superioare. Datorită faptului că 
nu are studii superioare, am întâmpinat greutăţi în plasarea sa la alte întreprinderi pe un 
post asemnănător celui pe care îl ocupă în prezent, deoarece nici una din cele 5 instituţii 
unde am găsit posturi vacante nu a fost de acord să-i ceară dispensă de studii pentru a-l 
încadra, acceptând să fie încadrat numai pe un post condiţionat de studii medii pentru a nu 
i se cere dispensă. Posturi condiţionate de studii medii i s-au găsit mai multe, însă tov. 
Băbuşanu nu este de acord a fi încadrat pe asemenea posturi, deoarece urmează să-i scadă 
salarizarea cu 5-600 lei. Faţă de cele raportate, propunem ca începând cu data de 01.07.1963 
să i se desfacă contractul de muncă în condiţiile art. 20 ultimul aliniat din Codul muncii 
(curățirea aparatului de stat de elemente necorespunzătoare). Rugăm a hotări!. 


Nu am găsit în Codul muncii în vigoare la acea dată o asemenea prevedere, însă este 
posibil ca acest aliniat să fi fost introdus în Codul muncii printr-un act normativ nepublicat. 

La 1 ianuarie 1966 i-a fost desfăcut contractul de muncă. 

Pedepse : „mustrare scrisă” pentru că a întârziat 20 de minute la obiectivul de care 
răspundea în ziua de 23 august 1958 (sept. 1958); „mustrare scrisă” pentru pierderea unui 
sigiliu de plastilină şi a cheilor de la fişetul metalic al Serviciului Planificare (mai 1961). 


1.  Notă-raport din 26 iunie 1963, semnată de locotenent-colonelul Stanciu Nicolae. Pe acest document se 
regăseşte apostila directorului general al DGPCM (colonelul Lixandru Vasile) din 10 iulie 1963: „Am 
prezentat materialul tov. Col. Pateşan şi am raportat greutăţile pe care le întâmpinăm cu scoaterea lui 
Băbuşanu. Am primit ordin că dacă este bine profesional şi lucrează în sectorul economic să nu-l 
scoatem. Urmează să discutăm şi cu Jianu [şef al Direcţiei economice din DGPCM - n.n.) şi eventual să 
fie la Colonia de Minori Roşu” (AANP, fond Cadre, d.p. nr. B-3376, dosar nepaginat). 

BĂDICĂ MIHAI ILIE, colonel, d.p. nr. 0005! (n. 13 nov. 
1913, satul Capu Dealului, com. Brăneşti, jud. Gorj — d. 23 iul. 
1988, mun. Bucureşti). 

Naţionalitatea : română. 

Originea şi apartenenţa socială : ţăran. 

Profesia de bază la încadrarea în MAI: zugrav. 

Funcţii în organizaţii politice, de masă şi obşteşti: membru 
PCdR din mai 1944; activist la Comitetul Regional al PCdR 
Oltenia şi şef al Statului-Major al Comandamentului Forma- 
ţiunilor de Luptă Patriotice din Regionala Olteniei, cu sediul în 
Craiova, strada Vlad Ţepeş, nr. 2 (aug. 1944 — 31 mart. 1945); 
preşedinte al Asociaţiei Generale a Voluntarilor Români din 
Războiul Antifascist, filiala Iaşi? (18 febr. 1948 - ?). 

Studii civile : Şcoala primară nr. 1 din Târgu-Jiu, Liceul comercial din Târgu-Jiu şi 
Liceul teoretic „Aron Pumnul” din Cernăuţi — în particular (?-1925). În dosarul personal 
nu există documente din care să reiasă că a absolvit cursurile medii cu diplomă de 
bacalaureat (acest lucru apărând doar în autobiografiile sale). De-a lungul timpului, 
superiorii săi i-au solicitat să prezinte dovezi ale absolvirii studiilor medii, însă Bădică nu 
le-a produs niciodată. 

Stagiu militar : Batalionul 1 din Regimentul 90 Infanterie Sibiu şi Regimentul 75 
Infanterie (15 mart. 1935 - 21 nov. 1936). În perioadele aprilie-mai 1939 şi septem- 
brie-octombrie 1940 a fost concentrat. În ianuarie 1942 a fost trimis pe Frontul de Est în 
funcţiile de sergent cu armătura şi aprovizionarea ; a fost luat prizonier în noiembrie 1942 
în apropierea localităţii Tincuţa. La 20 noiembrie 1942, militarul Bădică Ilie a fost dat 
dispărut în luptele de la Pavlovskaia, iar începând cu data de 7 martie 1943 a fost şters din 
controalele armatei române şi trecut în poziţia „Dispărut”. După internarea în Lagărul de 
prizonieri nr. 165 din zona Ivanovo-Vornesensk s-a înscris voluntar în mişcarea antifascistă 
a lagărului, unde, sub îndrumarea Vandei Nicolski şi a lui Iacob Foinstein, a dus „muncă 
de lămurire” în rândurile a peste 7.000 de prizonieri români pentru aderarea acestora la 
cauza Armatei Roşii. În acest timp a urmat cursurile unei şcolii antifasciste şi ale unei şcoli 
superioare de partid din Lagărul-şcoală nr. 27 din Moscova (1943-1944). 

La data de 14 ianuarie 1952, locotenent-colonelul Bădică a completat o fişă de evidenţă 
a ilegaliştilor întocmită de Secţia Cadre a CC al PMR în care preciza : 


Înainte de 23 August am absolvit o şcoală antifascistă şi o şcoală superioară de partid la 
Moscova. Am fost organizatorul lagărului 165 pentru recrutarea cadrelor pentru DTV 
[Divizia „Tudor Vladimirescu” - n.n. F: 


Într-o autobiografie dată la Iaşi în 1947, Bădică Ilie vorbea despre perioada prizonieratului : 


_ 


ACNSAS, fond Cadre, d.p. nr. 0005, dosar nepaginat. 

2. În şedinţa Secretariatului CC al PMR din 4 aprilie 1949, Alexandru Mogbhioroş, membru în Biroul Politic 
al CC al PMR, a propus autodizolvarea acestei asociaţii din cauza unor nemulțumiri existente în rândul 
membrilor săi. Moghioroş a mai propus înfiinţarea unei comisii de lichidare a asociaţiei şi preluarea 
arhivei de către Ministerul Artelor şi Informaţiilor. Secretariatul CC al PMR a aprobat propunerile 
tovarăşului Moghioroş (Srenogramele şedinţelor Biroului Politic şi ale Secretariatului Comitetului Central 
al PMR, vol. Il: 1949, Ioan Scurtu [studiu introductiv], Arhivele Naţionale ale României, Bucureşti, 
2003, pp. 219-220). 

3. Fişa de evidenţă a ilegaliştilor nr. 15113 completată de locotenent-colonelul Bădică Ilie la data de 

14 ianuarie 1952 (ANIC, fond 95, dosar nr. 122280, fv. 35). 


BĂDICĂ MIHAI ILIE 90 


În scurt timp am organizat un club antifascist unde strângeam prizonieri şi le vorbeam 
despre anumite probleme politice de atunci : Datorită faptului că sa observat ridicarea mea 
politică, am fost trimis la o şcoală antifascistă unde am avut ca director de şcoală pe tov. 
Luca Vasile azi Ministru de Finanţe. După absolvirea acestei şcoli am fost trimis la 
Moscova unde am absolvit şcoala superioară marxistă!. 


După absolvirea cursurilor şcolii antifasciste a fost avansat la gradul de sublocotenent şi 
încadrat în Armata Roşie care l-a timis în zona de operaţii a Frontului II Ucrainean condus de 
generalul de armată I.S. Konev. Într-o autobiografie redactată la Bucureşti în ziua de 31 decem- 
brie 1953, locotenent-colonelul Bădică Ilie preciza care au fost sarcinile sale pe front : 


Pe front aveam misiunea de a lămuri la megafon pe soldaţi români asupra războiului cel 
purtam diferite ştiri, iar în luna Februarie 1944 am trecut de 6 ori linia frontului inamic având 
diferite misiuni din partea Comandamentului Armatei Roşi respectiv frontul II Ucrainean 
misiuni pe leam dus la bun sfârşit. În preajma atacului oraşului Cherci [Kerci - n.n.] eu am 
fost trimis la Moscova cu avionul la Ministerul Afacerilor Interne al URSS?. 


În cele două lagăre de prizonieri sovietici i-a cunoscut pe viitorii lideri ai PMR din 
anii '50-'60: Vasile Luca, Ana Pauker, Dumitru Petrescu, Constantin Doncea, Vanda 
Nicolski ş.a. 

Datorită îndeplinirii cu succes a sarcinilor trasate, sublocotenentul Bădică a fost trimis 
la Moscova în martie 1944 pentru a urma un curs de organizare şi conducere a luptelor de 
partizani, în vederea trimiterii sale peste linia frontului, în România. 

În aprilie 1944 a fost trimis de sovietici în România, în fruntea unui grup de 14 partizani 
antifascişti (Grupul de partizani „Carpaţi ”*) cu misiunea de a hărţui şi trasmite prin radio 
date despre trupele germano-române stabilite pe teritoriul României şi de a distruge 
trenurile cu petrol din zonele Braşov şi Ploieşti (mai-aug. 1944). Bădică şi membrii 
grupului au trecut linia frontului în haine militare româneşti, în mai 1944, prin comuna 
Argel, judeţul Suceava (în apropierea Mănăstirii Putna de lângă oraşul Rădăuţi ; din grup 
au făcut parte şi doi radişti finlandezi). Bădică purta haine de ofiţer inferior (sublocotenent), 
iar restul membrilor grupului erau îmbrăcaţi în uniforme de subofiteri (gradaţi şi soldaţi). 
În momentul trecerii liniei frontului au fost ajutaţi de un pluton de pistolari sovietici pentru 
a identifica o breșă în apărarea germană (unul dintre aceştia pierzându-şi viaţa în confruntarea 


1. Autobiografie dată de inspectorul de poliţie Bădică Ilie la laşi în 1947 (ACNSAS, fond Cadre, d.p. 
nr. 0005, dosar nepaginat). 

Autobiografie dată de locotenent-colonelul Bădică Ilie la Bucureşti, în ziua de 31 decembrie 1953 (ibidem). 
Din acest grup au mai făcut parte: Manea Tudor, alias „Dorel” (în 1960 era locotenent-colonel de 
Miliție în DGM), Humulescu Manole (maior în funcţia de comandant al Penitenciarului Miercurea-Ciuc 
în perioada 1 noiembrie 1957 - 28 februarie 1964), Huluba Emil (în 1953 era director al Şcolii 
Electrotehnice din Oradea), Munteanu Ionel, pe numele adevărat Goldstein Aizic (în anii '60 era ofiţer 
superior de Securitate la Direcţia regională MAI Suceava), Paraschiv Alexandru (general-locotenent şi 
şef al AVSAP în anii '50), Bogdănescu Dumitru (în 1953 era salariat al Direcţiei Treburilor a Consiliului 
de Miniştri), Coler Jean, pe numele adevărat Goldenstein Haim (în 1952 era director organizatoric la 
Comitetul pentru Cultură Fizică şi Sport), Mihalache Dumitru (în 1953 era salariat al Ministerului 
Culturii), Naum Grigore, pe numele adevărat Rotstein Naum (general-maior şi şef al Direcţiei a V-a 
Contrainformaţii Militare din MAI între 1949 şi 1962), Alexandru Matei, alias „Matei Covrig”, Lovin 
Constantin, Schapira Iso, Benea Ion, Goidea Octavian, Zăiceanu (Vrânceanu) Victor, Oreţchi Mihai 
(Guretschi Mişa) şi doi radişti finlandezi care nu cunoşteau deloc limba română (Vanea şi Colea). Deşi 
am menţionat că Grupul de partizani „Carpaţi” era format din 15 membri, în declaraţiile date de membrii 
grupului la Institutul de Istorie a PMR şi din declaraţiile ofițerului Bădică Ilie existente în dosarul său de 
cadre, rezultă că grupul era alcătuit din 17 membri (inclusiv cei doi finlandezi). 

cu militarii germani din linia I a frontului). Punctul de întâlnire a fost fixat în localitatea 
montană Piatra Mare, comuna Timişu de Sus — judeţul Braşov, acolo unde a început efectiv 
munca de partizani şi culegere de informaţii. Această localitate se afla în apropierea unui 
punct strategic pentru căile de comunicaţie germane. În autobiografia dată la Iaşi în 1947, 
Bădică Ilie povestea despre activitatea acestui grup : 


Munca noastră consta în distrugeri de trenuri germane fonduri şi informaţi. Tot rezultatul 
munci noastre era comunicat la radio. De munca depusă avea cunoştinţă Com. Central al PCR 
cu care aveam legătură prin Tov. Lică conspirativ azi Tov. C. Pârvulescu şi alţi Tov. La începutul 
lunei August grupul de partizani Carpaţi al cărui comandant eram a fost atacat pe deoparte 
datorită căderi [trădării - n.n. ] unuia dintre noi anume Matei cercetat şi sancţionat ulterior de 
CC PCR şi datorită faptului că nemți din Braşov ne descoperiseră aparatele de radio cu ajutorul 
unor aparate speciale [probabil armata germană folosise staţii mobile de goniometrie pentru 
depistarea aparatelor de emisie ale grupului — n.n. ]. În urma atacului grupul sa împărţit în două 
în timpul dislocări noastre din munte. La 26 August 1944 şase tovarăşi din grup au plecat 
la Moscova iar eu şi încă patru mam prezentat la CC PCR. Sub comanda Tov. Bodnăraş 


Emil am luat parte la curățirea Capitalei de nemți şi la paza guvernului arestat „Antonescu”!. 


Locţiitor politic al grupului de partizani „Carpaţi ” a fost Naum Manase Grigore, viitor 
general-maior de Securitate şi şef al Direcţiei a V-a din MAI în anii '50. Referatul de cadre 
al colonelului Naum Grigore întocmit de Direcţia Cadre a MAI la 27 august 1954 confirmă 
că acest grup de partizani a fost descoperit din cauza unei trădări : 


Fiind trădaţi şi descoperiţi, la sfârşitul lunei iulie 1944 s-au despărţit şi a plecat cu doi 
tovarăşi în munţii Sinaia, unde au stat până la 25 august 1944, când a plecat la oraşul Stalin 
pentru a lua legătura cu Partidul?. 


Trădătorul grupului a fost Alexandru Matei. Din cauza acestei dezertări, Bădică va pierde 
legătura cu restul grupului, iar armamentul şi muniţiile grupului vor ajunge în mâinile 
germanilor. 

Un referat de cadre întocmit la 15 octombrie 1952 de către Direcţia Cadre a MAI preciza 
că după 23 august 1944 trădătorul a fost descoperit, judecat şi condamnat la 25 de ani de 
închisoare : 


Trădătorul din propriile rânduri a fost descoperit şi este condamnat la 25 de ani. Organele 
Securităţii Statului care au cercetat şi anchetat acest caz au stabilit că tovarăşului Bădică nu 
i se poate pune în sarcină nimic dubios în această trădare a grupului de partizani „Carpaţi”. 
Activitatea grupului a fost urmărită şi apreciată de comandamentul Sovietic care l-a decorat 


pe tov. Bădică cu ordinul „Steaua Roşie” şi medalia „Victoria”3. 


În memoriile sale, Valter Roman menţionează că din grupul de partizani „Carpaţi” 
cinci erau foşti voluntari (interbrigandişti) trimişi de PCdR în prima mare încleştare 
ideologică a Europei - războiul civil din Spania. 


1. Autobiografie dată de inspectorul de poliţie Bădică Ilie la Iaşi în 1947 (ACNSAS, fond Cadre, d.p. 
nr. 0005, dosar nepaginat). 

2. Referat de cadre din 27 august 1954, semnat de către şeful Direcţiei Cadre din MAI, general-maior 
Demeter Alexandru (ANIC, fond CC al PCR - Secţia administrativ-politică [dosare-anexă], dosar nr. 75/ 
1954, ff. 3-5). Mulţumim istoricului Dumitru Lăcătuşu pentru facilitarea accesului la acest document. 

3. Referat de cadre din 15 octombrie 1952 semnat de către şeful Direcţiei Cadre din MAI, locotenent-colonel 
Popescu Gheorghe (ACNSAS, fond Cadre, d.p. nr. 0005, dosar nepaginat). 

4. Valter Roman, Sub cerul Spaniei. Cavalerii speranţei (Amintiri), Editura Militară, Bucureşti, 1972, p. 132. 

Într-o adresă a Serviciului Poliţiei de Siguranţă din Inspectoratul Regional de Poliţie 
Cernăuţi, trimisă în 24 august 1944 tuturor poliţiilor judeţene de pe aria inspectoratului, 
se semnala faptul că, începând cu ziua de 4 august 1944, Serviciul Special de Informaţii a 
informat toate inspectoratele regionale de poliţie că armata sovietică a recrutat mai mulţi 
prizonieri români pentru a fi trimişi în România cu misiuni de spionaj şi sabotaj. Un tabel 
nominal cu 69 de prizonieri români recrutaţi de sovietici era prezentat în anexa adresei 
Serviciului Poliţiei de Siguranţă din Inspectoratul Regional de Poliţie Cernăuţi (la poziţia 53 
figura şi un anume „Bănică Ilie, contingentul 1937, plutonier TR, fost funcţionar CFR” ; 
este foarte probabil ca acesta să fie chiar Bădică Ilie). Din aceeaşi adresă aflăm că după ce 
au urmat o şcoală de paraşutişti din Moscova, Raionul Gorki, Lagărul nr. 27 (sub 
conducerea comisarului Burlacenco), zece dintre prizonierii români au fost selecționați de 
sovietici pentru a fi trimişi în spatele frontului român, începând cu data de 1 iunie 1944. 
Conducerea acestui inspectorat regional de poliţie cerea tuturor comisariatelor de poliţie 
din subordine să ia măsuri în vederea capturării acestor diversionişti : 


Comunicându-vă cele de mai sus, vă rugăm să luaţi urgente şi severe măsuri pentru identificarea 
complectă a celor semnalaţi. Deasemeni veţi face serioase cercetări spre a stabili legăturile de 
rudenie, ideologice, prietenești, sentimentale etc., pe care menţionaţii prizonieri le-ar avea în 
raza circumscriăţiei Dvs. După ce veţi obţine datele de mai sus, veţi face în permanenţă 
informaţiuni, cercetări şi supravegheri discrete pentru descoperirea prizonierilor semnalaţi, 
precum şi a complicilor şi tăinuitorilor de care se folosesc pentru îndeplinirea misiunei cu care 
au fost însărcinaţi pe teritoriul României. Rezultatul investigaţiilor îl veţi raporta la timp!. 


Este posibil ca aceste informaţii deţinute de autorităţile române să fi fost obţinute chiar 
de la trădătorul grupului de partizani „Carpaţi”, Alexandru Matei. 

În mai 1956, câţiva dintre foştii membri ai grupului de partizani „Carpaţi” au fost 
chemaţi la Institutul de Istorie a PMR pentru a expune cercetătorilor istoricul acestui grup 
înfiinţat în URSS (stenograma discuţiilor are 174 de file). Printre cei chemaţi s-au numărat 
câţiva supraviețuitori ai grupului: Bădică Ilie, Humulescu Manole, Coler Jean, Nicolae 
Munteanu, Lovin Constantin, Naum Grigore şi Schapira Iso. Prezentăm mai jos o scurtă 
sinteză a discuţiilor?. 

În declaraţia sa, Bădică Ilie povesteşte pas cu pas peripeţiile prin care au trecut membrii 
grupului până la destinaţie (pierderea unui pistol automat, a unui binoclu, a unui alt pistol 
şi a unei părţi din aparatura de radio-emisie în timp ce se deplasau pe râul Bistriţa cu două 
plute, de la Bicaz către Piatra Neamţ) şi modalitatea în care au interacţionat cu populaţia 
civilă din România. În drumul către Piatra Mare, partizanii s-au urcat într-o garnitură de 
marfă care se deplasa către Bacău, iar de la Bacău s-au deplasat cu un tren de călători 
românesc care se îndrepta către Ploieşti. De la Ploieşti au plecat către Câmpina cu un tren 
de călători german. La sfârşitul lunii mai au ajuns în sfârşit la Timişu de Sus. Odată 
instalată baza într-o pădure aflată pe un versant din apropierea localităţii Timişu de Sus, 
membrii grupului au început acţiunile: în decurs de câteva săptămâni au minat cu mine 
magnetice circa 16 garnituri petrolifere care plecau de la Câmpina către Băicoi, lucru ce 
a condus la explozia câtorva sute de vagoane. 


1. Adresa nr. 3019S din 18 august 1944 a Serviciului Poliţiei de Siguranţă din Inspectoratul Regional de 
Poliţie Cernăuţi. Documentul este semnat, indescifrabil, de către şeful Inspectoratului Regional şi de 
către şeful Serviciului Poliţiei de Siguranţă (ANIC, fond 50, dosar nr. 4915, ff. 1-3). 

2. ANIC, fond 60, dosar nr. 92. Mulţumim istoricului Ştefan Bosomitu pentru facilitarea accesului la acest dosar. 

Tabăra din pădure în care se instalaseră era formată din două corturi. În declaraţia dată 
de Munteanu lonel este amintit un episod tragicomic care a avut loc într-unul dintre 
adăposturile improvizate : 


Ne-am făcut colibele şi am început să aducem zahăr, să facem ceai. Cu zahărul s-a 
întâmplat un lucru care trebuie să fie semnalat: la un moment dat, am observat că dispare 
zahărul. Vedeam dâre de zahăr, dar nu ştiam ce se întâmplă. Cine să ne fure nouă zahărul ? 
Pentru ca, până la urmă, să descoperim că ni-l fură veveriţele. Şi atunci, am început, cu 
ajutorul bateriilor, să le nimicim : în timp ce ele se găseau în cuib, le orbeam cu bateriile 
şi apoi, le strângeam de gât. Apoi am început să fim mai atenţi faţă de alimentele noastre!. 


În iunie 1944, unul dintre membrii grupului de partizani, Alexandru Matei (alias „Matei 
Covrig”, zis „Titi Covrig”), a plecat la Braşov ca să ia legătura cu PCdR. Din această misiune 
nu s-a mai întors, lucru ce a condus la căutarea unei noi baze de adăpostire a grupului. Bădică 
nu a mai apucat să-şi evacueze camarazii într-un alt adăpost, deoarece după două săptămâni de 
la plecarea lui Matei Covrig grupul a fost atacat. Ce se întâmplase ? Alexandru Matei nu s-a 
dus să-i contacteze pe ilegaliştii comunişti din organizaţia judeţeană Braşov, ci a mers „glonţ” 
la Regimentul 33 Mircea, a spus cine este, ce nume conspirativ are şi cu ce misiune a venit 
în România. Informaţiile furnizate Armatei Române au lămurit misterioasele explozii din gările 
de pe Valea Prahovei pe care autorităţile române le atribuiau sabotorilor sau muncitorilor 
comunişti din fabrici. Matei i-a condus pe jandarmi la adăpostul partizanilor din apropierea 
localităţii Timişu de Sus. Bădică şi câţiva membri ai grupului nu se aflau la bază în momentul 
atacului, astfel că jandarmii români au capturat doar o parte din echipamentul militar şi de 
comunicaţie (în confruntare a fost ucis unul dintre radiştii finlandezi - Vanea, iar restul 
grupului a reuşit să iasă din încercuire). Această deconspirare a condus la stabilirea unei 
noi baze la Azuga şi la divizarea grupului. După destructurarea grupului iniţial, acţiunile duse 
împotriva furniturilor germane nu au încetat, însă au scăzut în intensitate. Minarea 
vagoanelor-cisternă şi debulonarea căilor ferate s-a desfăşurat cu o precauţie sporită, 
deoarece pe urmele partizanilor se aflau forţe impresionante de jandarmerie şi poliţie militară. 

După descoperirea unei părţi a grupului de către autorităţile române, tov. Goidea 
Octavian a încercat să treacă linia frontului înapoi în URSS pentru a raporta semieşecul 
misiunii, dar a fost împuşcat mortal în timpul acţiunii. 

Cea de-a doua parte a grupului — formată din Humulescu Manole, Manea Tudor, Coler 
Jean şi Benea Ion, Munteanu Ionel - a reuşit să se refugieze în Ploieşti şi să stabilească 
legătura cu CC al PCaR din Bucureşti la sfârşitul lunii iulie 1944. Munteanu a fost cel care 
a reuşit să refacă legătura cu partidul, întâlnindu-se în Bucureşti cu tovarăşii Iosif Rangheţ, 
Constantin Pârvulescu şi Emil Bodnăraş. Evenimentele din a doua jumătate a lunii august 
1944 i-au găsit pe membrii acestui grup în oraşul Ploieşti. 

În ziua de 23 august 1944, Bădică şi unul dintre camarazii grupului său, Zăiceanu Victor, 
au mers la sediul CC al PCdR. În mărturia sa, Bădică relatează că şi el ar fi participat la 
arestarea lui Ion Antonescu şi a celor patru colaboratori ai săi, efectuând şi ore de gardă la 
casa conspirativă din Vatra Luminoasă unde fuseseră ascunşi foştii demnitari (această acţiune 
a lui Bădică nu se regăseşte şi în mărturiile altor participanţi la arestarea grupului „Ion 
Antonescu”). 

În discuţiile de la Institutul de Istorie a Partidului niciunul dintre membrii grupului nu 
menţionează dacă a ucis sau care ar fi numărul estimat de victime cauzat de exploziile 
minelor magnetice, confruntările cu jandarmii ş.a.m.d. 


1. Ibidem, f. 81. 

Studii politice : Şcoala antifascistă din Lagărul nr. 165 - URSS şi Şcoala Superioară de 
Partid a Lagărului-şcoală nr. 27 din Moscova (1943-1944) ; Universitatea de Marxism-Leninism 
din MAI, curs seral (?). 

Activitate profesională : din cauza decesului tatălui său, dar şi a distrugerii de către 
trupele germane a casei părinteşti, a plecat din localitatea natală la vârsta de 6 ani 
(împreună cu mama şi sora sa) în oraşul Târgu-Jiu ; aici a urmat cursurile primare. În 
1926, după finalizarea cursurilor primare, a intrat copil de trupă la Regimentul 18 Infanterie 
Târgu-Jiu (mama sa era spălătoreasă acolo), de unde, în 1930, a fost nevoit să plece din 
cauza unui handicap fizic. Ca urmare a decesului tatălui său vitreg (cu care mama se 
căsătorise după venirea la Târgu-Jiu), dar şi a căsătoriei surorii sale, va fi nevoit să plece 
împreună cu sora lui la Craiova; aici se va angaja ca băiat de prăvălie la magazinul 
negustorului Bratu din strada Fraţii Goleşti, nr. 52 (1930-1931). În 1931, plecând de la 
acest comerciant şi negăsind un loc stabil de lucru, a fost nevoit să muncească cu ziua pe 
la diverşi patroni din Craiova (1931-1932). 

În octombrie 1953, trecutul locotenent-colonelului Bădică Ilie a făcut obiectul unor 
investigaţii demarate de organele de contrainformaţii militare ale Securităţii. În urma 
acestor cercetări s-a întocmit un raport din care au reieşit unele aspecte care nu corespundeau 
cu calitatea de ofiţer superior în MAI. În prima jumătate a anilor *30, tânărul Bădică a 
participat la slujbe bisericeşti şi a avut relaţii de prietenie cu un preot: 


Din verificări rezultă că în această perioadă, susnumitul frecventa biserica, ajutând un 
timp aproape în fiecare Duminică pe popa în altar etc. de la care ducea acasă colaci ulei şi 
altele, cunoscându-se faptul că ducea lipsă în familie!. 


Acelaşi document menţiona că tânărul Bădică era un om liniştit, politicos, blând şi 
foarte corect, fiind bine văzut de toţi patronii la care a lucrat. 

Ulterior s-a angajat ca plasator şi ajutor de operator de bilete la cinematograful „Lux” 
din Craiova (1932-1933 şi 1934 - 15 mart. 1935). În 1933 a plecat la Bucureşti unde a 
muncit cu ziua la diferite lucrări de construcţii (1933-1934). După lăsarea la vatră cu 
gradul de sergent, a plecat la Bucureşti pentru a se angaja ca vopsitor de mobilă la un 
cumnat de-al său - Jean Georgescu (dec. 1936 - 1938). A revenit la Craiova după un an de 
zile şi s-a angajat ca telefonist la primăria oraşului (1938 - apr. 1939). După întoarcerea 
din concentrare a urmat o şcoală de acari CFR, iar la finalizarea cursurilor a plecat la 
Petroşani angajându-se ca taxator de bilete pe autobuzele Centrului Auto - CFR Petroşani 
(iun. 1939 - sept. 1940 şi nov. 1940 - nov. 1941). În 1940 a fost arestat de Poliţia de 
Siguranţă cu ocazia unei perchezitii, fiind ţinut în arest timp de 12 zile pentru că adăpostise 
în locuinţa sa doi evrei şi câteva exemplare din ziarele de stânga Dimineaţa şi Adevărul (va 
rămâne în evidenţele Siguranţei ca simpatizant comunist). 

În iulie 1941 a fost chemat la mobilizare generală pentru front însă nu s-a prezentat 
decât în luna octombrie a aceluiaşi an, fiind trimis imediat în zona de operaţii. 

În octombrie 1944, în calitate de instructor în Formațiunile de Luptă Patriotică a fost 
trimis de către CC al PCdR alături de Manole Bodnăraş (fratele lui Emil Bodnăraş) la CJ 
Dolj al PCdR, pentru a organiza Formațiunile de Luptă Patriotică, dar şi munca sindicală 
şi de partid. Această sarcină a îndeplinit-o cu succes, Bădică reuşind să recruteze circa 


1. „Investigaţii despre tov. Bădică Ilie, cerute cu Nr. 22/0836908 din 3 Octombrie 1953”. Documentul este 
semnat de către locotenentul de Securitate “Țăpârdea Dan (ACNSAS, fond Cadre, d.p. nr. 0005, dosar 
nepaginat). 

600 de voluntari care au fost înrolați în Divizia „Tudor Vladimirescu”. Totodată, Bădică a dus 
muncă de lămurire şi la sate, participând la împărţirea pământurilor după reforma agrară. 

La sfârşitul anului 1944 şi începutul anului 1945, sub lozinca „democratizării aparatului 
de stat”, comuniştii au declanşat o operaţiune de „cucerire” a principalelor autorităţi 
publice locale : prefecturile ! Acestea erau conduse de oamenii administraţiei Rădescu 
care nu doreau să cedeze sub nicio formă posturile de prefecţi reprezentanţilor PCdR. 
Sprijiniţi de trupe sovietice, comuniştii au reuşit să cucerească prima prefectură - la Dolj, 
unde încleştările dintre autorităţi (poliţie şi jandarmerie) şi comunişti s-au soldat cu o 
victimă - muncitorul Ion Tomescu!. Astfel, în ziua de 17 februarie 1945, câţiva membri ai 
Frontului Naţional Democrat au intrat în Prefectura Judeţului Dolj, au ocupat-o şi l-au 
instalat în funcţia de prefect pe ajutorul primarului municipiului Craiova, Nicolae Celac 
(tatăl scriitoarei Mariana Celac şi al viitorului ministru de Externe al României din 
anii '90, Sergiu Celac). Armata şi Jandarmeria au înconjurat clădirea prefecturii şi i-au 
somat pe turbulenţi să iasă afară. Văzându-se înconjurați şi fără sprijinul Armatei Roşii, 
membrii FND au renunţat la asalt ; au fost imediat arestaţi şi conduşi la sediul Siguranţei 
din Craiova. A doua zi, arestaţii, printre care s-au numărat Nicolae Celac, Manole Bodnăraş 
şi Vasile Vâlcu, au fost puşi în libertate. Comuniştii nu au abandonat uşor lupta. Prim-secretarul 
Comitetului Regional de Partid Oltenia, Mihail Roşianu, a pus la cale în următoarele zile, 
cu sprijinul CC al PCdR, o nouă ofensivă. În ziua de 24 februarie 1945 au revenit cu forţe 
sporite, de această dată beneficiind şi de sprijinul a circa 2.000 de muncitori (de la 
atelierele şantierului naval Turnu Severin, fabrica de produse CAM Târgu-Jiu, dar şi de la 
Atelierele CFR Griviţa din Bucureşti). Fiind somaţi din balconul prefecturii de către un 
procuror militar să plece acasă, majoritatea oamenilor s-a retras. Totuşi, în faţa prefecturii 
au mai rămas 150 de oameni care au încercat să pătrundă cu forţa în instituţie. 

Celor care au rămas să continue asediul li s-au împărţit chiar şi arme de către 
sublocotenentul de panduri Ilie Bădică din Divizia „Tudor Vladimirescu”, cel care fusese 
însărcinat de partid să conducă brigăzile de muncitori care asaltau Prefectura Judeţului 
Dolj. Împreună cu subofiţerul de aviaţie Muscalu, Bădică a distribuit mai multe arme 
dintr-un autoturism care fusese parcat într-un gang situat în apropierea Pieței Prefecturii 
(Bădică participase şi la prima tentativă de ocupare a prefecturii din ziua de 17 februarie 
1945, ocazie cu care fusese arestat pentru câteva ore). 

Armata, care asigura paza clădirii, a deschis focul în plan vertical şi a atacat cu gaze 
lacrimogene. Între timp, în jurul orelor 14:00, în apropierea clădirii şi-au făcut apariţia 
două plutoane sovietice de infanterie care s-au dovedit decisive în acţiunea de intimidare a 
autorităţilor române (militarii sovietici se aflau în subordinea colonelului Voroşilov - 
reprezentantul sovietic în Comisia Aliată de Control Craiova, un apropiat al lui Ilie Bădică 
şi cu care se cunoştea din perioada în care acesta fusese în prizonierat). La câteva zeci de 


1. Ion Tomescu (n. 18 ian. 1908, mun. Craiova, jud. Dolj - d. 24 febr. 1945, mun. Craiova, jud. Dolj), după 
preluarea puterii de către comunişti, a fost declarat „erou al clasei muncitoare” ; la data decesului, 
zugravul Tomescu nu era încadrat în niciun partid politic, fiind doar membru în sindicatul lucrătorilor 
constructori din Craiova. Alături de colegii săi sindicalişti a luat parte la asaltul prefecturii craiovene. 
lată cum a murit zugravul Ion Tomescu potrivit biografiei întocmite în 1949 de concubina sa, Florica 
Popescu: „Cum intrările principale erau baricadate cu sârmă ghimpată şi armata Guvernului Rădescu, 
care era plasată înăuntru, trăgea cu puştile contra uşii, o parte din demonstranți au spart geamurile pe la 
subsol pătrunzând în interiorul Prefecturii. Ajunşi pe un coridor care mergea sus şi era în bătaia 
gloanţelor armatei, Tomescu loan a fost împuşcat mortal în stomac, a fost transportat la spital dar după 
4 zile de chinuri a murit. A rămas în urma sa soţia necăsătorită legitim Florica Popescu şi 4 copii” 
(ANIC, fond 45, dosar nr. 237, ff. 122-123). 

minute de la apariţia ostaşilor sovietici, manifestanţilor li s-a permis accesul în clădire, iar 
inginerul Nicolae Celac a fost instalat în funcţia de prefect în locul colonelului Ilie Dumitriu. 
Luarea cu asalt a prefecturii doljene a fost orchestrată de Mihail Roşianu, Marin Popescu, 
Gheorghe Jianu, Constantin Drăghici, Emil Bodnăraş, Ilie Bădică, Nicolae Celac ş.a.L. 
În anul 1970, inginerul Nicolae Celac a scris un articol de presă în care rememora asaltul 
prefecturii doljene din februarie 1945. Fostul prefect însă nu spune niciun cuvânt despre 
sprijinul sovietic care s-a dovedit esenţial în cucerirea primului bastion al „reacţiunii”. De 
asemenea, Celac exagerează în privinţa numărului participanţilor la mitingul din 24 fe- 
bruarie din faţa prefecturii, estimând că la manifestaţie au participat 20.000 de oameni: 


În ziua de 24 februarie 1945, o mulţime de peste 20 de mii de oameni ai muncii din Craiova 
şi din împrejurimi, precum şi un grup de muncitori de la Atelierele CFR Griviţa-Bucureşti 
se adună în centrul oraşului Craiova. După un însufleţit miting, în frunte cu reprezentanţii 
FND, ea împresoară clădirea prefecturii. De această dată, administraţia reacționară acţionase 
cu mult mai multă precauţie : sediul prefecturii fortificat cu reţele de sârmă ghimpată şi 
cuiburi de mitralieră ; un puternic detaşament, condus de procurorul militar, se afla în poziţia 
de tragere. În pofida multiplelor măsuri militare, hotărârea maselor de a învinge reacţiunea 
a rămas neclintită. Luptele pentru cucerirea sediului prefecturii au început în jurul orei 11 prin 
atacarea de către un grup masiv de muncitori craioveni şi de la şantierele navale din Turnu 
Severin a intrării nr. 2 în clădire. Pătrunşi în holul intrării funcţionarilor, muncitorii au fost 
opriţi de un mare obstacol din sârmă ghimpată. Împotriva lor, militarii au deschis focul cu arme 
automate şi au aruncat grenade de mână. Având câţiva răniţi, muncitorii au primit ordin de 
retragere. La poarta principală, un detaşament reuşeşte să forţeze uşa de fier forjat şi să 
pătrundă la scara de onoare. Este însă şi el oprit de sârma ghimpată montată pe capre şi legată 
cu otgoane groase de stâlpii ornamentali de marmoră. În spatele obstacolului, numeroase grupe 
de luptă echipate de război sunt masate după cuiburile de mitralieră gata să tragă. Un grup de 
luptători reuşeşte să pătrundă în subsolul palatului. În această fază a bătăliei a căzut eroic 
muncitorul Ion Tomescu. Salvele de intimidare trase în interiorul clădirii îi îndârjesc şi mai 
mult pe luptători. Chemările către ostaşi de a nu trage în fraţii şi părinţii lor devin tot mai 
poruncitoare. În prima linie, în faţa mitralierelor, se aflau comunişti, căliţi în lupta cu duşmanul, 
care trecuseră prin închisori şi lagăre, precum şi numeroşi muncitori devotați cauzei partidului. 
La un moment dat, militarii pun în funcţiune furtunul de incendiu ; jetul de apă izbeşte cu 
putere în demonstranți, dar aceştia rezistă pe poziţii. Uzi până la piele, mereu stropiţi cu apă, 
oamenii noştri continuau să asalteze prefectura. În jurul orei 16, în piaţă soseşte un detaşament 
de muncitori craioveni, severineni şi bucureşteni, care ieşiţi dintr-o stradă laterală, în 
formaţie strânsă, izbesc cu putere obstacolele grămădite la intrarea în prefectură, le dau la 
o parte şi năvălesc, peste gurile de foc în interiorul clădirii. Rezistenţa a fost înfrântă. 
Împreună cu detaşamentul de şoc al muncitorilor, în primele rânduri s-au aflat ţărani şi 
intelectuali. Peste 800 de luptători au ocupat citadela reacţiunii din Craiova, au dezarmat 
garnizoana militară, evacuând-o din clădire, şi au instalat - de această dată definitiv - 
prefectul poporului. Concomitent, s-au organizat poziţii de rezistenţă pentru cazul unui 
eventual contraatac. Sediul prefecturii a fost păzit timp de zece zile de gărzile muncitoreşti, 
până în ziua istorică de 6 martie 1945, când, odată cu instaurarea primului guvern 
democratic din istoria ţării, condus de marele patriot dr. Petru Groza, ele au fost ridicate?. 


1. Mihai Pelin, „Asaltul comunist asupra prefecturilor”, în Jurnalul Naţional, 16 martie 2006, http: // 
www.jurnalul.ro/special/special/special-asaltul-comunist-asupra-prefecturilor-print-25530.html, accesat 
la 12.02.2011. 

2. Inginer Nicolae Celac, membru al PCR din anul 1936, „La Craiova. Episodul eroic al preluării 
prefecturii”, Scânteia, 18 februarie 1970, p. 2. 

Pentru curajul şi devotamentul de care au dat dovadă în această acţiune paramilitară a 
PCdR, după instalarea la putere a Guvernului Petru Groza, ofiţerul pandur Bădică, deşi nu 
avea studiile şi pregătirea necesare, va fi încadrat în funcţia de prim-chestor al Chesturii de 
Poliţie a Municipiului Craiova! (19 mart. 1945 — 17 dec. 1946). 

Situaţia militară a rezervistului Bădică s-a rezolvat prin Legea nr. 320 din 25 aprilie 
1945, când o parte dintre militarii Diviziei de voluntari „Tudor Vladimirescu” au fost 
reintegraţi în Armata Regală. 

În baza acestui act normativ au fost selecționați 953 de militari care au fost integrați în 
Armata Română şi care aveau să constituie osatura aparatului politic al Armatei Române 
(în fruntea lor se afla locotenent-colonelul Dumitru Petrescu, şef al Secţiei politice a 
Diviziei „Tudor Vladimirescu”). Acest grup de militari a devenit cunoscut în istorie sub 
numele de „Lotul celor 1.000”, devenind primul eşalon al „ofiţerilor politici” (Divizia 
„Tudor Vladimirescu” fusese scoasă de pe front şi trecută în rezerva Frontului II Ucrainean 
la data de 20 martie 1945, fiind ulterior trimisă în România la începutul lunii aprilie 
1945)?. Cei 953 de politruci au fost încadraţi în Armata Română în cadrul unei ceremonii 
speciale care a avut loc la cazarma Regimentului 6 „Mihai Viteazul” din Bucureşti, în 
prezenţa regelui Mihai, a prim-ministrului dr. Petru Groza şi ai altor membri ai cabinetului. 

În august 1945, în Monitorul Oficial a apărut un decret-lege prin care diviziile de 
voluntari „Tudor Vladimirescu” şi „Horia, Cloşca şi Crişan” au fost integrate în Forţele 
Armate ale României. Gradele ofiţerilor urmau să fie confirmate prin Înalt Decret Regal, 
iar cele ale subofiţerilor şi trupei, prin decizie ministerială şi ordine de zi. Astfel, gradul 
de ofiţer al lui Bădică a fost confirmat începând cu data de 15 august 1945. 

În memoriile sale, fostul deţinut politic Cicerone Ioniţoiu povesteşte cum, pe 4 august 
1945, în timpul unei şedinţe a Delegației Permanente desfăşurate la Clubul PNȚ din 


1. Situația lui Bădică Ilie poate fi comparată cu cea a personajului Mihai Roman din filmul Cu mâinile curate 
(1972). În acest film poliţist, Ilarion Ciobanu interpreta rolul unui fost muncitor ceferist comunist (Mihai 
Roman) trimis de partid în Poliţie în vederea stopării jafurilor şi crimelor care ajunseseră la apogeu în 
Bucureştiul primei jumătăţi a anului 1945. Din cauza lipsei de experienţă profesională, comisarul Roman 
a fost primit cu ostilitate de poliţiştii formaţi în „vechiul aparat de stat burghez”, cu excepţia comisarului 
Miclovan, interpretat de actorul şi regizorul Sergiu Nicolaescu (cu care va forma un cuplu redutabil). O 
altă sarcină trasată de partid comisarului de poliţie Mihai Roman era şi aceea de a introduce „un suflu 
nou” şi de a reeduca şi reforma cadrele vechii Poliţii şi Siguranţe (sub acest pretext mii de funcţionari 
publici din Poliţie şi Siguranţă vor fi epuraţi în perioada 1945-1949). În anul 1972, regizorul Sergiu 
Nicolaescu a acordat un interviu ziaristului L. Zăicescu de la oficiosul MI, Pentru Patrie. Nicolaescu 
lăuda procedura trimiterii în aparatul de stat polițienesc a cadrelor de partid fără studii şi fără lipsă de 
experienţă, considerând că acest proces a stat la baza formării cadrelor de nădejde ale Securităţii şi 
Miliției: „Filmul urmăreşte tocmai începutul acestui complex şi spinos proces de transformare, de formă 
şi de fond, al vechii poliţii şi siguranţe, evocând lupta, de-a dreptul dramatică, a celor dintâi comunişti 
trimişi de partid să introducă un suflu nou în aceste instituţii şi de pregătire a acelor care aveau să pună, 
mai târziu, bazele organizării Securităţii Statului şi Miliției, ca instituţii de cea mai democratică esenţă, 
puse în slujba poporului şi statului socialist. (...) Mâinile curate reprezintă o pagină importantă din 
activitatea atât de interesantă a organelor de Securitate şi de Miliție, ale căror cadre trebuie să fie 
înzestrate cu calităţi deosebite pentru îndeplinirea obligaţiilor de serviciu şi, în primul rând, cu o dăruire 
totală în îndeplinirea misiunilor. Dorinţa noastră cea mai fierbinte este ca prin filmul nostru să contribuim 
la înţelegerea exactă a rolului Miliției şi Securităţii statului în patria noastră, la dezvoltarea simpatiei şi 
la stimularea spiritului de solidaritate a cetăţenilor cu lucrătorii acestor instituţii, chemaţi să vegheze la 
liniştea şi securitatea statului şi a cetăţenilor României. Realizând acest deziderat, considerăm că vom 
obţine, într-adevăr, succesul dorit”. Vezi „Cu regizorul Sergiu Nicolaescu despre noul film poliţist 
Mâinile curate”, L. Zăicescu în dialog cu Sergiu Nicolaescu, Pentru Patrie, nr. 6/1972, p. 29. 

2. Dinu C. Giurescu, Uzurpatrorii. România 6 martie 1945 - 7 ianuarie 1946, Vremea, Bucureşti, 2004, 
pp. 140-141. 

Craiova au descins Ilie Bădică şi Mihail Dănescu (şeful Inspectoratului Regional de Poliţie 
Craiova). Aceştia au început să percheziţioneze localul sub pretextul că erau în căutarea 
unor materiale compromiţătoare. Unul dintre agenţii care îi însoțeau pe cei doi şefi ai 
poliţiei a încercat să plaseze într-o sobă un mănunchi de manifeste antisovietice. Fiind 
surprins de către membrii PNȚ în momentul în care fixase „corpul delict” în sobă, 
întreaga operaţiune condusă de Bădică şi Stănescu a fost compromisă, iar cei doi au fost 
nevoiţi să se retragă!. După numai câteva săptămâni, în ziua de 1 septembrie 1945, 
chestorul Bădică Ilie a transmis Comisariatului de Poliţie din Băileşti o notă telefonică în 
care ordona arestarea studentului Cicerone Ioniţoiu, membru în organizaţia de tineret a PNȚ. 
În cele din urmă, Ioniţoiu a fost arestat la 16 septembrie 1945 de la domiciliul său din Craiova 
de către o echipă condusă tot de către Mihail Dănescu şi Bădică Ilie (loniţoiu era acuzat că 
desfăşoară activitate fascistă antisovietică). De anchetarea lui Ioniţoiu s-a ocupat chestorul 
Bădică Ilie, supravegheat îndeaproape de către un civil sovietic. Neavând probe pentru trimiterea 
în judecată a tânărului Ioniţoiu, Bădică a fost nevoit să ordone pe 21 septembrie 1945? 
punerea acestuia în libertate (ulterior, Ioniţoiu va fi condamnat la ani grei de închisoare 
pentru uneltire contra ordinii sociale, liberându-se din penitenciar abia în 1964). 

Foaia calificativă întocmită pe perioada 1 noiembrie 1945 - 31 octombrie 1946 îl aprecia 
pe Bădică ca fiind un funcţionar energic, cu putere de muncă, dar mediocru... lăsând mult de 
dorit în privinţa caracterului. Consideraţiile erau făcute de cel care semna foaia califica- 
tivă- inspectorul-şef al Inspectoratului Regional de Poliţie Craiova, Mihail Dănescu?. Acesta 
dădea ca exemplu incidentul petrecut în ziua de 10 aprilie 1946, când, cu prilejul confiscării 
unui camion cu făină, din suma de 19.500.000 de lei pe care pretindea că a primit-o ca 
mită pentru muşamalizarea cazului, a predat Parchetului doar 15.500.000 lei. Fiind întrebat 
de restul banilor, Bădică a declarat că i-a oprit pentru sindicatul funcţionarilor din Poliţie. 

Din cauza acestor abateri profesionale a fost mutat în interes de serviciu în funcţia de 
prim-chestor al Chesturii Poliţiei Municipiului laşi (1 ian. - 1 oct. 1947). La 1 octombrie 
1947 a fost transferat la cerere, din motive familiale, la Inspectoratul Regional de Poliţie 
laşi, în funcţia de inspector de poliţie (1 oct. 1947 - 1 apr. 1948). 

În ziua de 1 aprilie 1948 a fost delegat în funcţia de şef al Inspectoratului Regional de 
Poliţie Iaşi după ce predecesorul său, inspectorul de poliţie Muscalu Sisoe, fusese suspendat 
din serviciu în urma unei anchete disciplinare (1 apr. - 3 iul. 1948); şef cu delegaţie al 
Inspectoratului Regional de Poliţie Galaţi (3 iul. — 20 dec. 1948). La 20 decembrie 1948, 
a fost detaşat în funcţia de şef al Poliţiei Oraviţa din cadrul Inspectoratului Regional de 
Poliţie Timişoara (20 dec. 1948 - 20 ian. 1949). 

Odată cu înfiinţarea Miliției, Bădică Ilie a primit gradul de căpitan şi funcţiile de 
comandant al Miliției oraşului Oraviţa şi locţiitor al şefului Miliției judeţului Caraş 
(20 ian. - 1 mai 1949). În această perioadă a fost verificat de o subcomisie de verificare a 
15 mart. 1950). În această funcţie a fost apreciat de superiorii săi pentru că a luat parte 
activă la capturarea şi distrugerea unor „bande” care acționau pe raza judeţului Hunedoara. 
Ofiţerul s-a aflat tot timpul în fruntea echipelor de urmărire, conducând cu „curaj şi 
devotament” acţiunile operative din teren (nu ştim dacă aceste „bande” erau alcătuite din 
infractori de drept comun sau partizani anticomunişti ; cert este că ele fuseseră localizate 


Cicerone Ioniţoiu, Memorii, vol. 1: Din ţara sârmelor ghimpate, Polirom, Iaşi, 2009, pp. 42-43. 
Ibidem, pp. 44-46. 

Foaie calificativă întocmită pe perioada 1 noiembrie 1945 - 31 octombrie 1946 (ACNSAS, fond Cadre, 
d.p. nr. 0005, dosar nepaginat). 

în munţi). Pentru aceste merite, la sfârşitul anului 1949 a fost avansat „excepţional” la 
gradul de maior. 

Prin Decretul nr. 6 din 14 ianuarie 1950 a fost înfiinţată Direcţia Unităţilor de Muncă 
din MAI. În unităţile exterioare ale acestei structuri a MAI urmau să fie internaţi pe baza 
unei decizii a ministerului „acei care prin faptele sau manifestările lor, direct sau indirect, 
prime jduiesc sau încearcă să primejduiască regimul de democraţie populară, îngreunează 
sau încearcă să îngreuneze construirea socialismului în RP Română, precum şi acei care în 
acelaşi mod, defăimează puterea de stat sau organele sale, dacă aceste fapte nu constituiesc 
sau nu pot constitui prin analogie, infracţiuni” şi „condamnaţii pentru infracţiuni împotriva 
securităţii Republicii Populare Române care la expirarea executării pedepsei nu se dovedesc 
a fi reeducaţi” (durata reeducării internaţilor era cuprinsă între şase luni şi doi ani cu 
posibilitatea prelungirii până la cinci ani!). După câteva luni de la înfiinţare, în fruntea 
acestei structuri a MAI a fost numit maiorul Bădică Ilie care mai întâi a făcut un ocol pe 
la Direcţia Administraţiei din DGM. 

Ofiţer superior în Direcţia Administraţiei din DGM (15 mart. - 13 iun. 1950) ; director 
al Direcţiei Unităţilor de Muncă din MAI (13 iun. 1950 - 19 ian. 1951). 

Într-un raport întocmit la data de 30 octombrie 1950 de către Littman David - instructor 
în cadrul Secţiei administrativ-politice a CC al PMR - se menţionau anumite probleme 
ivite la unităţile de muncă de la Canalul Dunăre - Marea Neagră: 


În aceste unităţi de muncă există în momentul de faţă cca 3.000 de oameni. Paza acestora 
este făcută de trupele de Securitate, însă ei depind de Dir. G-rală a Unităţilor de Muncă şi 
organizarea muncii cât şi viaţa politică şi educativă cade în sarcina personalului de miliţie, 
existent la aceste unităţi. Dat fiind această situaţie, munca educativă cu reţinuţii aci se face 
în mai bune condițiuni. Se ţin conferinţe, şcoli de agitatori, se citesc cărţi, sunt difuzoare 
prin care se transmite programul de la radio sau program propriu, echipă culturală etc. 
Defecţiunile constau în aceea, că materialul ce se predă la agitatori este făcut tot de unul 
dintre cei reţinuţi şi care face parte din colectivul locţiitorului politic şi deşi el este trimis 
şi la Dir. Politică din Bucureşti ei nu aşteaptă aprobarea ci predă între timp acest material. 
Eu am citit două din aceste teze şi am constatat că pe lângă faptul că sunt scrise la un nivel 
filosofic prea înalt conţine şi greşeli teoretice. O altă defecţiune constă în aceea că tovii din 
Miliție şi cei de la Securitate care sunt pe lângă aceste colonii de muncă nu au văzut un film 
de peste 3 luni de zile. Ca o lipsă de disciplină a ofiţerilor de miliţie de la această colonie, 
pot sesiza faptul că la colonia Cernavodă un slt. la ora 11 dimineaţa mai umbla dezbrăcat 
prin curte şi numai cu mantaua pe el iar la colonia de la km. 4 un Lt. umblă fără stele pe 
epoleţi. Aceasta dovedeşte nu numai o neglijenţă dar şi un familiarism între gradele mai 
mici şi mai mari. Pentru înlăturarea deficienţelor de mai sus propun: 


1. Să nu se predea nici un material la agitatori până nu este aprobat de locţitorul politic 
de la Dir. G-rală a Unităţilor de Muncă. 

2. Dir. G-rală a Unităţilor de Muncă să intervină pe lângă org. de Partid a canalului să li 
se trimită filme pentru personalul de miliţie şi securitate. 

3. Să se facă controale mai dese pentru a se combate familiarismul şi indisciplina care îşi 
fac loc între tovii de la miliţie. 


Comandant al Dir. G-rale a Unităţilor de Muncă este tov. maior Bădică, cu care am stat de 
vorbă foarte puţin în Constanţa, el având sediul la Bucureşti. Responsabil cu Unităţile de 
muncă de la canal este tov. Ionescu Dumitru, sub-director al Dir. G-rale a U.M. Este 


1. Mihai Burcea, Marius Stan, Mihail Bumbeş, Dicţionarul ofițerilor şi angajaţilor civili ai Direcţiei 
Generale a Penitenciarelor, vol. 1: Aparatul central (1948-1989), Polirom, laşi, 2009, p. 37. 

membru de partid, ataşat partidului, cu multă dorinţă de a munci, merge efectiv pe teren, 
dă îndrumări în muncă, dar e cam încrezut şi se poartă dur cu oamenii!. 


Într-un raport din 2 septembrie 1952 întocmit de doi ofiţeri inferiori din Serviciul 
Inspecţii al DGPCUM se semnala faptul că locotenent-colonelul Bădică Ilie a intrat în 
legătură cu o persoană al cărei soţ era internat într-o unitate de muncă. Astfel, Serviciul 
Inspecţii din DGPCUM a stabilit că în cursul anului 1952, soţia internatului Popescu 
Traian - Popescu Milita — l-a rugat pe Bădică să-i spună dacă soţul ei mai trăieşte, deoarece 
Oficiul de Închiriere al Capitalei dorea evacuarea sa din apartamentul proprietate personală 
situat pe Calea Dorobanţilor, nr. 170. Bădică i-ar fi comunicat soţiei lui Popescu Traian că 
acesta trăieşte şi că este bine sănătos? (Popescu se găsea în acel moment internat în UM 
nr. 1 Capul Midia ; el fusese arestat în 1950 sub acuzaţia de uneltire contra regimului şi 
internat în baza unei decizii a MAI). 

În ianuarie 1951, ca urmare a unificării DUM cu DGP, Direcţia Unităţilor de Muncă a 
devenit structură subordonată a nou-înfiinţatei DGPCUM. Astfel, la data de 19 ianuarie 
1951, prin Decizia MAI nr. 44, maiorul Bădică Ilie a fost încadrat cu gradul de locote- 
nent-colonel? în funcţia de director al Direcţiei Unităţilor de Muncă din DGPCUM (19 ian. 
1951 - 1952). Prin aceeaşi decizie, maiorul Csaki loan a fost numit în funcţia de director 
adjunct al Direcţiei Unităţilor de Muncă din DGPCUM. 

În octombrie 1952, Comisia de Partid din DGPCUM l-a sancţionat pe linie de partid cu 
„vot de blam”, iar pe linie profesională a fost propus pentru retrogradarea în funcţia de şef 
de secţie. Vinovat de aplicarea acestei sancţiuni nedrepte s-a făcut — în opinia lui Bădică - 
secretarul Comisiei de Partid din DGPCUM, căpitanul Kiss Coloman. Una dintre acuzele 
aduse de căpitanul Coloman a fost că, în vara anului 1952, cu ocazia prelucrării documentelor 
de partid care „demonstrau” devierea de dreapta a grupului Ana Pauker - Teohari Georgescu — 
Vasile Luca, nu a combătut în mod corespunzător atitudinea fostului său superior, mărginindu-se 
doar la o autocritică sterilă. După îndepărtarea lui Teohari Georgescu şi Marin Jianu din 
conducerea MAI ca urmare a devierii de dreapta din primăvara anului 1952, Bădică a fost 
asimilat, pentru o scurtă perioadă de timp, vechilor săi superiori şi apropiaților lor. 

Această sancţiune a fost aplicată în urma unui referat întocmit la 27 septembrie 1952 de 
către locţiitorul politic al DGPCUM, căpitanul Doliş Gheorghe, care a căutat în dosarul de 
partid al lui Bădică toate elementele negative din parcursul său profesional şi politic. În 
acest document, locotenent-colonelul Bădică era acuzat că, în perioada în care a deţinut 
funcţii de conducere la Chestura de Poliţie a Municipiului Craiova şi Chestura de Poliţie a 
Municipiului laşi, ar fi săvârşit o serie întreagă de abateri grave de la linia partidului. 
Bădică era acuzat că şi-ar fi însuşit diferite sume de bani şi mai multe bunuri confiscate cu 
ocazia unor percheziţii care avuseseră loc în Craiova. Aceste fapte fuseseră anchetate de 
Secţia Cadre a Judeţenei PCR Dolj care, după încheierea cercetărilor, l-a pedepsit cu „vot 
de blam cu avertisment” pentru „lipsă de disciplină, minciună şi unele ieşiri violente”. O 
altă acuză adusă lui Bădică a fost că în calitatea sa de şef al Poliţiei din Craiova a intervenit 
pe lângă organele în drept pentru a-i radia pe anumiţi proprietari de pe listele cu viitorii 


1. „Raport asupra celor constatate în deplasarea făcută în Regiunea Constanţa, între 18-26 octombrie a.c.”. 
Documentul a fost semnat pe 30 octombrie 1950 de către Littman David din Secţia administrativ-politică 
a CC al PMR (ANIC, fond CC al PMR - Secţia administrativ-politică, dosar nr. 114/1950, ff. 117-118). 

2. Raport DGSS nr. 722 din 2 septembrie 1952 semnat de locotenentul de Securitate Hahamu Avram şi de 
către sublocotenentul Telenche Florea (ACNSAS, fond Cadre, d.p. nr. 0005, dosar nepaginat). 

3.  Avansarea în grad s-a datorat exclusiv funcţiei în care fusese numit. În DGPCUM funcţiile de şef de 
direcţie erau echivalente gradului de locotenent-colonel. 

expropriaţi („victime” ale reformei agrare). De asemenea, după primirea acestei sancţiuni 
disciplinare pe linie de partid, s-a constatat că tot în perioada în care a deţinut funcţia de 
şef al poliţiei craiovene a făcut abuz de funcţia sa pentru a intra în mod ilegal în sediul 
Comitetului Regional al PCR Oltenia, unde a bătut „în mod barbar sub diferite pretexte” 
trei activişti de partid. Referatul căpitanului Doliş îl învinuia şi pentru că în acea perioadă 
a divorţat de prima soţie pentru a se căsători cu o femeie de origine nesănătoasă (la data 
întocmirii referatului, tatăl soţiei era încarcerat la Penitenciarul Craiova, unde executa o 
condamnare pentru sabotaj). În urma acestor abateri a fost mutat în funcţia de şef al 
Chesturii de Poliţie a Municipiului laşi, dându-i-se totodată şi posibilitatea de reabilitare 
în faţa partidului. Bădică nu a tras învăţămintele necesare şi a continuat să comită aceleaşi 
abateri în noua funcţie care i se încredinţase : a îndepărtat din serviciu mai mulţi poliţişti 
care doreau să raporteze forurilor superioare corupţia generalizată din această chestură ; a 
organizat o serie de petreceri şi jocuri de poker în oraş, întreţinând relaţii cu mai mulţi 
afacerişti dubioşi, lucru ce a condus în final la compromiterea sa în ochii populaţiei. Cu 
toate acestea, Bădică a fost menţinut în funcţie şi apoi promovat în diverse funcţii de 
comandă din MAI datorită relaţiilor solide pe care le avea cu o serie de demnitari din 
primul eşalon al PMR: 


Faptul că, cu toate aceste abateri a fost menţinut în serviciu şi chiar promovat în funcţie, se 
datoreşte şi faptului că, el fiind un element foarte servil (bun de gură) reuşeşte şi prin aceste 
metode să câştige încrederea lui 'Teohari şi Marin Jianu, cărora le-a fost omul de încredere şi 
astfel în cele din urmă i se încredinţează funcţia de director al Direcţiei „UM” din Minister. 
Atât în această funcţie cât şi în cea actuală, a aplicat fără rezerve linia oportunistă a vechii 
Conduceri din Minister. Astfel, s-a înconjurat de elemente dubioase, lucra în mod sectar şi 
cu metode de comandă, subaprecia munca politică de Partid manifestând neîncredere în 
elementul muncitoresc. (...) Cu ocazia prelucrării Art. Redacţional, a avut o atitudine 
nesănătoasă, lipsită de spiritul autocritic, rezumându-se de a-şi face autocritica numai la unele 
lipsuri foarte mărunte. De asemeni nu a criticat cu curaj lipsurile lui 'Teohari şi Jianu, cu care 
a lucrat mai mult timp în mod direct. Din contră, a continuat să întreţină legături cu Marin 
Jianu, chiar şi după ce acesta a fost îndepărtat din funcţia sa de Ministru Adjunct, căruia i-a 
pus la dispoziţie maşina şi s-a întâlnit cu el într-o casă particulară, unde au băut împreună!. 


În dosarul profesional personal se regăsesc mai multe note informative întocmite de 
câţiva foşti subalterni ai lui Bădică de la Chestura de Poliţie a Municipiului Iaşi, în care se 
reclamau o serie de malversaţiuni comise de acesta în perioada în care a deţinut funcţia de 
şef al poliţiei ieşene?. Astfel, într-o referinţă dată la 14 iulie 1949 de către fostul poliţist 
ieşean Pârău Dumitru, se preciza că Bădică, împreună cu comisarul de poliţie Vlădescu Sergiu, 
ar fi luat şperţuri de la patronul morii „Frukman” (750.000.000 de lei), de la patronul 


1. „Referat cu unele fapte negative şi lipsuri, privind activitatea Locot. Col. Bădică Ilie, Subdirector 
general”, document datat 27 septembrie 1952 şi semnat de căpitanul Doliş Gheorghe, locţiitor politic al 
DGPCUM (ACNSAS, fond Cadre, d.p. nr. 0005, dosar nepaginat). 

2. Printre cei care au mai întocmit note informative referitoare la activităţile ilegale ale fostului prim-chestor 
s-au numărat: Moraru Gheorghe (în 1950 era locotenent de miliţie la Miliția Judeţului laşi), maiorul 
Berlescu Constantin (în 1950 era şef al Miliției Judeţului Ilfov), Apostol A., Ciornei Mircea, Costăchescu 
Leonard (în 1950 cei trei militari deţineau gradul de plutonier de miliţie la Miliția Judeţului Iaşi) şi 
Weisenberg Michel. Informaţiile furnizate de Pârău Dumitru au stat la baza unui raport întocmit de DRSP 
Timişoara la data 13 iulie 1949, document care a fost trimis la sediul central al DGSP din Bucureşti. 
Documentul a fost semnat de către locotenent-colonelul Ambruş Coloman şi maiorul Moiş Aurel. Nu 
ştim ce măsuri s-au luat după expedierea acestui raport care semnala abuzurile maiorului Bădică în 
perioada în care a fost şef al poliţiei ieşene, dar este cert că ofiţerul vizat a rămas în continuare în MAI. 

fabricii de mezeluri „Agram” (250.000.000 de lei), iar de la tăbăcăria Melu Iacob, suma 
de 100.000.000 de lei. Pârău mai preciza că, la începutul anului 1947, Bădică şi-a însuşit 
o serie de bunuri de valoare provenite de la diferiţi cetăţeni care fuseseră percheziţionaţi de 
către organele de poliţie (ceasuri de aur, covoare, bijuterii etc.)!. O parte dintre aceste 
bunuri de valoare au dispărut din seiful magaziei de corpuri delicte a poliţiei ieşene chiar 
înainte ca sediul chesturii să ia foc din motive necunoscute, în noaptea de 2 spre 3 martie 
1947. Bădică a afirmat la anchetă că toate acestea au fost mistuite de incendiu, deşi nu 
toate bunurile erau inflamabile. 

Totodată, pentru a reconstrui din temelii clădirea chesturii (grav avariată de incendiu), 
Bădică s-a folosit de o parte din bunurile de valoare şi de relaţiile sale cu anumite personaje 
din lumea interlopă pentru a obţine fondurile necesare deschiderii şantierului. Această 
iniţiativă a fost apreciată de superiorii săi care s-au făcut că nu au cunoştinţă de proveniența 
banilor pentru reconstrucţia chesturii ; după câţiva ani însă, în 1952, când Marin Jianu şi 
Teohari Georgescu au fost arestaţi, aceste legături i-au fost imputate. 

În cele din urmă, Bădică a recunoscut în faţa organelor de partid acuzaţiile care i se 
aduceau, luându-şi angajamentul că pe viitor se va îndrepta. 

Din cauza sancţiunii de partid şi a retrogradării într-o funcţie inferioară gradului său, 
Bădică a făcut un memoriu la CC al PMR prin care solicita transferul la MFA (nu s-a dat 
curs acestei cereri). 

Şef al Secţiei Producţie din Serviciul Penitenciare al MAI (oct. 1952 - 28 aug. 1953). 

În ziua de 26 ianuarie 1953, pe adresa DLCM a sosit o notă informativă în care se 
semnala faptul că, în toamna anului 1952, în urma recoltării strugurilor de la Penitenciarul 
Rahova au rezultat trei butoaie de boască. Boasca urma să fie dată la porci, însă ofiţerul 
Bădică l-ar fi sunat pe administratorul viei şi i-ar fi ordonat să păstreze boasca pentru a 
face din ea ţuică. În decembrie 1952, Bădică ar fi ridicat de la Penitenciarul Rahova circa 
20 1 de ţuică, sub motivaţia că va fi folosită la Revelionul organizat de MAI. După primirea 
notei informative, locotenent-colonelul Constantinescu Marin din conducerea DLCM a 
ordonat efectuarea unei anchete. Din cercetări nu a reieşit că ofiţerul Bădică din Serviciul 
Penitenciare din MAI şi-ar fi însuşit tuica; la finalul anchetei însă, în loc să claseze 
materialul, Constantinescu a întocmit un referat în care propunea superiorilor săi definitivarea 
anchetei de către Direcţia Cadre a MAI. 

Coincidenţă sau nu, la câteva luni după numirea lui Bădică în funcţia de locţiitor al 
directorului DLCM, locotenent-colonelul Constantinescu Marin a fost numit în aparatul 
exterior al DLCM în funcţia de comandant al Penitenciarului Văcăreşti (dec. 1953 — 1 dec. 
1958). Constantinescu Marin a revenit în aparatul central al DGPCM abia după pensionarea 
lui Bădică, în decembrie 1958. 

Deşi retrogradat în funcţia de şef al Secţiei Producţie din Serviciul Penitenciare al 
MAI, Bădică s-a achitat bine de sarcinile primite în cele câteva luni cât a fost responsabil 
cu producţia din penitenciare, a încheiat numeroase contracte cu beneficiarii muncii 
deţinuţilor şi a respectat cu stricteţe termenele de finalizare a lucrărilor impuse de aceste 
contracte?. Ofiţerul a fost apreciat de superiorii săi pentru că a urmărit îndeaproape 
îndeplinirea planului de producţie care fusese repartizat de conducerea MAI Serviciului 
Penitenciare. 


— 


ACNSAS, fond Cadre, d.p. nr. 0005, dosar nepaginat. 

2. Într-o referinţă din 18 martie 1954 dată de şeful Serviciului Politic al DLCM, locotenent-major Arimia 
Vasile, Bădică era acuzat că în contractele pe care le-a încheiat cu diferiţi beneficiari a neglijat problemele 
legate de „asigurarea condiţiilor de viaţă a oamenilor sau de pază a deţinuţilor” (ibidem). 

Pe 28 august 1953, prin ordinul MAI nr. 0802, locotenent-colonelul Bădică Ilie a fost 
mutat la DLCM în funcţia de locţiitor-director şi şef al Serviciului Pază şi Regim (28 aug. 
1953 - 15 apr. 1954). 

La data numirii în această funcţie, Serviciul Pază şi Regim din DLCM îşi desfăşura 
activitatea pe baza unui plan de muncă trimestrial, fiind alcătuit din trei birouri: pază, 
regim şi pregătire de luptă. Odată numit în funcţie, Bădică şi-a trimis pe teren subordonații 
pentru a vedea modul în care se respectau ordinele şi instrucţiunile pe linie de pază şi 
regim. Personal a efectuat mai multe deplasări în unităţile exterioare ale DLCM, pentru a 
lua parte la instruirea personalului care se ocupa cu asigurarea pazei şi regimul deţinuţilor. 
A făcut mai multe propuneri de schimbare a unor cadre necorespunzătoare şi a întărit 
disciplina militară. În privinţa regimului de detenţie al deţinuţilor, Bădică a luat măsuri de 
creştere a numărului percheziţiilor şi de izolare a deţinuţilor pe categorii penale. 

În primăvara anului 1954 a fost numit provizoriu în funcţia de director cu delegaţie al 
DIP - UM 0618 Bucureşti (16 apr. - 1 sept. 1954). 

Pe 2 iulie 1954, locotenent-colonelul Bădică Ilie trimitea către toţi comandanții peniten- 
ciarelor Circulara nr. 68752! în care se preciza : 


Conform ordinului Tov. Ministru al Afacerilor Interne transmis de Direcţia Secretariat MAI 
cu Nr. 054042/954, de la primirea prezentului ordin nu veţi mai pune în libertate condamnaţii 
politici şi de drept comun, cărora în baza hotărârilor Prezidiului Marii Adunări Naţionale li 
s-a acordat graţierea sau suspendarea pedepselor, decât în baza ordinului conducerii Ministerului 
Afacerilor Interne care vă va fi transmis de această Direcţie. În caz că veţi primi direct de la 
Prezidiul Marii Adunări Naţionale sau de la instanţele judecătoreşti comunicări despre hotărârile 
Prezidiului Marii Adunări Naţionale prin care se acordă graţierea sau suspendarea pedepselor, 
aceste comunicări nu vor fi executate, ci vor fi înaintate imediat Direcţiei Închisori şi 
Penitenciare, Serviciul Evidenţă pentru a fi înaintate Ministerului Afacerilor Interne spre 
avizare. Vă atragem atenţia că prezentul ordin este strict secret de importanţă deosebită şi că 
nu trebuie să fie cunoscut decât de comandantul penitenciarului şi de Şeful Bir. de Evidenţă. 
De executarea întocmai a prezentului ordin răspunde comandantul penitenciarului. 


Acest document demonstrează că în anii '50 ordinele sau deciziile structurilor de conducere 
ale MAI prevalau în faţa unor hotărâri ale instanţelor judecătoreşti sau chiar ale organului 
suprem al puterii de stat cu activitate permanentă - Prezidiul Marii Adunări Naţionale. 

În noaptea de 16 spre 17 aprilie 1954, la Penitenciarul Jilava a fost executat - din 
ordinul lui Gheorghe Gheorghiu-Dej - Lucrețiu Pătrăşcanu, fost membru marcant al PCR. 
El nu a ajuns în faţa plutonului de execuţie pentru a fi executat conform regulamentelor în 
vigoare — aşa cum precizează falsul proces-verbal întocmit de procurorul militar, colonelul 
Râpeanu Grigore —, ci a fost împuşcat cu un glonţ în ceafă în drum spre plutonul de 
execuţie. Potrivit procesului-verbal semnat de Râpeanu, comisia care a asistat la execuţia 
lui Pătrăşcanu a fost formată dintr-un procuror, maiorul Ilarion Savenco, locotenent-colonelul 
Bădică Ilie, maiorul medic Moise Kahane, comandantul Penitenciarului Jilava, maiorul 
Gheorghiu Mihai, şi comandantul plutonului de execuţie, căpitanul Andronache Nicolae?. 


1. DJAN Cluj, fond Penitenciarul Turda, dosar nr. 83/1954, Ordine circulare strict secrete - 1954, f. 74. 
Documentul este emis de Serviciul Evidenţă din DIP-UM 0618 Bucureşti şi este semnat de locote- 
nent-colonelul Bădică Ilie şi de către locotenentul-major Matei R. loan, locţiitor al şefului Serviciului 
Evidenţă din aceeaşi direcţie. De asemenea, documentul poartă menţiunea „strict secret de importanţă 
deosebită” şi apostila ministrului de Interne, Alexandru Drăghici. 

2. Grigore Răduică, Crime în lupta pentru putere. 1966-1968 : Ancheta cazului Pătrăşcanu, Evenimentul 
Românesc, Bucureşti, 1999, pp. 166-167. 

În memoriile sale, fostul general-locotenent de Securitate Răduică Grigore îşi aminteşte că, 
în perioada în care a condus Secţia pentru Controlul Muncii la MFA, MAI şi Justiţie a CC al 
PCR (aug. 1965 - dec. 1968) şi a făcut parte din Comisia de Partid de pe lângă CC al PCR 
(1967-1968) care a anchetat abuzurile comise în cazurile „Foriş şi Pătrășcanu”, au fost chemaţi 
la discuţii mai mulţi responsabili din aparatul de partid şi de stat care au fost implicaţi în aceste 
cazuri. Printre cei audiaţi de comisie s-au aflat: fostul procuror militar care a instrumentat 
ancheta în cazul „Pătrăşcanu”, Râpeanu Grigore, fostul şef al Securităţii, Pintilie Gheorghe, 
fostul şef al DIP, Bădică Ilie ş.a. Aceştia au declarat că cel care a grăbit punerea în aplicare a 
sentinţei de condamnare la moarte a lui Pătrăşcanu a fost Iosif Chişinevschi, viceprim-ministru 
al Consiliului de Miniştri (printre atribuţiile pe cale le avea în această funcţie era şi cea de 
coordonare a activităţii Procuraturii şi a Ministerului Justiţiei). La rândul său, Chişinevschi era 
presat de Gheorghe Gheorghiu-Dej să grăbească execuţia lui Pătrăşcanu. În acest scop, 
Chişinevschi a dat numeroase telefoane la cabinetele şefilor MAI, Securităţii, Procuraturii 
RPR, Ministerului Justiţiei, DIP şi i-a chemat la raport pe responsabilii execuţiei. Chiar 
locotenent-colonelul Ilie Bădică a primit ordin să se prezinte la Consiliul de Miniştri pentru 
a-i raporta personal lui Chişinevschi dacă s-a pus în aplicare sentinţa (este vorba, probabil, de 
zilele de44 sau 15 aprilie 1954). Din cauza faptului că Pătrăşcanu nu fusese încă executat, 
Bădică a fost mustrat de Chişinevschi şi a primit sarcina de a grăbi execuţia. Iată ce îşi 
aminteşte Grigore Răduică despre declaraţia dată de Bădică Ilie în faţa Comisiei de Partid : 


Locotenent-colonelul Ilie Bădică a declarat că a fost surprins atunci atât pentru faptul că 
era prima dată când a discutat cu un viceprim-ministru al guvernului, cât şi pentru faptul 
că nu aceasta era calea normală şi legală de a i se transmite dispoziţii pentru executarea 
unei sentinţe judecătoreşti. Acesta era şi motivul pentru care el a participat personal la 
execuţie, care a avut loc în noaptea imediat următoare! . 


Prim-locţiitor al directorului general al DPLC (1 nov. 1954 — 30 iun. 1956) ; prim-locţiitor 
al directorului general al DGPCM (1 iul. 1956 - 1 oct. 1958). 

În anul 1955, Bădică s-a îmbolnăvit de TBC pulmonar, fiind internat pentru cinci luni 
în Sanatoriul „Zamora” din Predeal. În următorii ani va beneficia de mai multe concedii 
medicale pentru a-şi trata boala. Astfel, între 1 noiembrie 1956 şi martie 1957 a fost 
reinternat la Sanatoriul „Zamora” din Predeal, iar după externare a plecat la Moscova 
pentru tratament. A fost apoi internat la un sanatoriu din Buşteni (oct. 1957 — febr. 1958) 
şi la Sanatoriul „Zamora” din Predeal (3 iun. - 3 aug. 1958). 

O notă de cunoaştere întocmită la 20 septembrie 1956 de către Direcţia Cadre din MAI reliefa 
capacităţile organizatorice ale ofițerului superior Bădică în funcţiile de răspundere din aparatul 
de penitenciare. Bădică era apreciat ca bun organizator, cu experienţă în muncă, ceea ce îl ajuta 
să se orienteze cu uşurinţă în problemele de zi cu zi ale DGPCM. Documentul aprecia că în 
timpul inundaţiilor de la Colonia de Muncă Dăeni/formaţiunea 0957 din primăvara anului 1956, 
Jocotenent-colonelul Bădică, deşi bolnav de plămâni, a mers la faţa locului din proprie ini- 
ţiativă, iar prin ordinele emise a reuşit să organizeze evacuarea fără pagube a unităţii (la întoar- 
cerea din această misiune a fost nevoit să se interneze de urgenţă în spital, unde a stat câteva 
luni). Totodată, nota de cunoaştere menţiona şi unele aspecte negative ale ofițerului Bădică : 


Tovarăşul se ocupă de îndrumarea, dirijarea şi controlarea serviciilor de care răspunde, însă 
în ultimul timp a cam negli jat controlul asupra acestor servicii fapt ce a dus la o serie de abateri. 


1. Ibidem, pp. 167-169. 

Astfel datorită lipsei de control şi îndrumare a Serviciului Pază şi Regim asupra unităţilor a 
făcut posibil ca în ultimele 5 luni să fie 15 evadări de deţinuţi. Tov. Lt. Col. Bădică Ilie nu a 
luat măsuri şi nu a tras la răspundere organele din subordine, lipsă care îl caracterizează pe 
tov. de a nu lua măsuri împotriva celor vinovaţi. De asemenea lipsurile au fost tolerate până în 
ultimul timp şi în cadrul Serv. Educare Minori, unde a fost necesar ca biroul org. de bază să 
tragă la răspundere pe membri de partid din acest serviciu şi să propună luarea de măsuri. 
Faptul că nu este destul de exigent faţă de lipsuri unele cadre nu execută ordinele, ştiind că nu 
vor fi sancţionaţi de Lt. Col. Bădică Ilie. În Direcţia Generală a Penitenciarelor şi Coloniilor 
de Muncă, tovarăşul este văzut ca o „mamă bună” cu care se pot repara lipsurile şi greşelile 
fără a se lua măsuri. Altă lispă a ofițerului este şi faptul că se lasă foarte uşor influenţat de unii 
oameni, având încredere în ei, însă necontrolată, fapt ce face ca aceste lipsuri să fie speculate 
de subalterni. Astfel au fost cazuri când tovarăşul a semnat unele lucrări şi ordine, care 
ulterior sau dovedit a fi greşite, exemplu este ordinul cu privire la vorbitor şi pachete 
pentru deţinuţii ce muncesc ; ordin care a fost difuzat la toate unităţile deşi nu era aplicabil 
la categoriile de deţinuţi. Ordinul fiind aplicat, când s-a revenit asupra lui s-a creat o stare 
foarte proastă în rândul acestor deţinuţi care nu mai puteau beneficia de aceste drepturi!. 


Superiorul lui Bădică, directorul general al DGPCM, colonelul Lixandru Vasile, îl 
aprecia ; într-o caracterizare întocmită la Bucureşti în ziua de 10 octombrie 1956 îl 
considera un ofiţer cinstit, disciplinat şi bun executant al ordinelor şi hotărârilor organelor 
superioare de partid şi de stat. Deşi era în perioada de convalescenţă, Bădică lucra zilnic 
peste program şi efectua diferite controale la penitenciarele şi coloniile de muncă din 
subordinea direcţiei. Totodată, colonelul Lixandru se arăta nemulţumit că subordonatul 
său aproba cu prea multă uşurinţă transferarea unor cadre şi că nu întocmea cu atenţie 
documentele supuse spre aprobare conducerii MAI?. 

Câtă vreme a ocupat această funcţie, ofiţerul superior Bădică Ilie a emis sute de ordine 
şi adrese către toate unităţile exterioare ale formaţiunii 0951 Bucureşti. Ordinele se refereau 
la modul de aplicare a regimului de detenţie al deţinuţilor politici şi de drept comun 
(hrană, echipament, vorbitor, folosirea la activităţi productive etc.), dar şi la cazarea, 
echiparea şi dotarea cadrelor militare şi civile ale formaţiunii. Un ordin din 19 aprilie 1955 
al Serviciului Pază şi Regim din DPLC solicita comandantului Penitenciarului Aiud să 
aplice un tratament diferențiat deţinuţilor politici în privinţa scrisorilor şi vorbitorului : 


În legătură cu aplicarea regulamentului de regim cap. II „Drepturile deţinuţilor aflaţi în 
prevenţie şi condamnaţi”, vă comunicăm că conform ordinului tov. Locţiitor Ministru-General 
Maior Ady Ladislau - deţinuţii CR aflaţi în penitenciarul dv. nu vor beneficia de primire 
de pachete, scrisori şi vorbitor, adică toţi deţinuţii legionari şi cei din secţia „Zarca”. 
Totodată deţinuţii legionari nu vor avea dreptul la cearşaf şi faţă de pernă. Deţinuţii CR 
nelegionari, care sunt în sectorul productiv, vor avea dreptul la pachet, scrisori şi vorbitor, 
numai cu aprobarea DPLC care va fi cerută de la caz la caz de către dv., în raport de felul 
cum deţinuţii se evidenţiază în muncă. Deţinuţii de DC care sunt în muncile de deservire 
a penitenciarului, vor primi toate drepturile prevăzute în regulament?. 


1. „Notă de cunoaştere asupra tov. Lt. Col. Bădică Ilie - Prim Locţiitor Director General la Direcţia Generală 
a Penitenciarelor şi Coloniilor de Muncă”, document semnat de către locotenentul-major de Securitate 
Bocăneală Constantin, lucrător prim de cadre în Direcţia Cadre a MAI (ACNSAS, fond Cadre, d.p. nr. 0005, 
dosar nepaginat). 

Ibidem. 

Ordinul Serviciului Pază şi Regim din DPLC nr. RG/25859 din 19 aprilie 1955, document semnat de 
către prim-locţiitorul şefului DPLC, locotenent-colonelul Bădică Ilie, şi de către şeful Serviciului Pază 
şi Regim din DPLC, locotenent-colonelul Brucăr Jean (AANP, fond Secretariat, Ordine circulare DPLC, 
dosar nr. 24, f. 97). 


vN 


BĂDICĂ MIHAI ILIE 106 


Mai multe ordine de acest fel se regăsesc în Arhiva ANP, ele fiind semnate în majoritate de 
către ofiţerii superiori Bădică Ilie şi Lixandru Vasile. Până la eliberarea ultimilor deţinuţi 
politici, în 1964, conducerea formaţiunii 0951 Bucureşti a făcut numeroase derogări de la 
regulamentele unităţii în privinţa deţinuţilor politici (liberali, ţărănişti, legionari, poliţişti, 
SSI-işti etc.). Aceste ordine erau emise aproape întotdeauna în urma solicitărilor conducerii 
MAI sau ale Securităţii. Cele mai aspre măsuri se luau împotriva deţinuţilor politici 
legionari. Una dintre măsurile care demonstrează tratamentul dur aplicat acestora este un ordin 
al Serviciului Pază şi Regim al DPLC din 20 mai 1955 trimis către Penitenciarul Văcăreşti : 


Vă comunicăm că deţinuţii contrarevoluţionari care vor fi transferați la Dv. pentru spitalizare 
sau alte probleme din penitenciarele : Sighet Principal, Aiud, Gherla, Jilava, Dumbrăveni, 
R. Sărat, Făgăraş, Galaţi şi Piteşti nu vor avea dreptul să primească pachete, scrisori sau 
vorbitor. Prelucraţi acest ordin cu cadrele care muncesc pe linie de regim şi la biroul 
pachete, scrisori şi vorbitor!. 


Pe 28 mai 1955, prim-locţiitorul şefului DPLC, locotenent-colonelul Bădică Ilie, şi 
şeful Secţiei sanitare din DPLC, medicul Rosenfeld Jean, au semnat un ordin prin care 
solicitau tuturor comandanților de penitenciare ca decesele deţinuţilor să fie raportate la 
sfârşitul fiecărei luni într-un tabel nominal care trebuia să cuprindă: numele şi prenumele, 
vârsta, sexul, categoria penală şi durata pedepsei, data îmbolnăvirii, data internării în 
infirmerie sau spital, data decesului în infirmerie sau spital, cauza morţii şi tratamentul 
aplicat. De asemenea, din acelaşi ordin aflăm ce se întâmpla cu pruncii aflaţi în detenţie : 


Deţinutele nu vor putea reţine în penitenciar decât copii sub un an alăptaţi la dânsele. Copii 
peste un an sau cei sub un an care nu sunt alăptaţi de dânsele se vor preda familiei sau se 
vor interna în „Casa Copilului” ale Ministerului Sănătăţii în centrul cel mai apropiat 
(Bucureşti, Iaşi, Cluj etc.). Prezentul ordin are caracter permanent şi va fi aplicat în toate 
cazurile la care se referă?. 


La data de 16 iulie 1957, directorul adjunct al DGPCM, colonelul Bădică Ilie, a ordonat 
readucerea la Penitenciarul Râmnicu Sărat a fostului fruntaş naţional-ţărănist (secretar general 
al PNȚ) Ilie Lazăr. Acesta fusese internat pentru trei luni de zile în Spitalul Penitenciar 
Văcăreşti fiind suferind de „probleme cu prostata, ulcer duodenal, reumatism poliarticular”?. 

În prima parte a anului 1957, în Penitenciarul Aiud au avut loc mai multe proteste ale 
deţinuţilor politici faţă de regimul de detenţie prea aspru, dar şi din cauza interdicţiei de 
a primi corespondenţă. În memoriile sale, Ion Diaconescu vorbeşte de una dintre cele mai 
mari greve care au avut loc în unităţile de detenţie din România comunistă şi care a izbucnit 
în aprilie 1957 din cauza restricţiilor impuse după revoluţia anticomunistă din Ungaria de 
către comandantul unităţii, locotenent-colonelul Koller Ştefan. Acest protest, la care au 


luat parte circa 700 de persoane, a durat 23 de zile“. 


1. Ordinul Serviciului Pază şi Regim din DPLC nr. 025859 din 20 mai 1955, document semnat de către 
prim-locţiitorul şefului DPLC, locotenent-colonelul Bădică Ilie, şi de către şeful Serviciului Pază şi 
Regim din DPLC, locotenent-colonelul Brucăr Jean (ibidem, f. 96). 

2. Ordinul Secţiei sanitare din DPLC nr. 88063 din 28 mai 1955, document semnat de către prim-locţiitorul 
şefului DPLC, locotenent-colonelul Bădică Ilie, şi de către şeful Secţiei sanitare din DPLC, dr. Rosenfeld 
Jean (ibidem, fv. 231). 

3. Andrea Dobeş, /lie Lazăr. Consecvenţa unui ideal politic, Argonaut, Cluj-Napoca, 2006, p. 197. 

4. Andrei Muraru (coord.), Dicţionarul penitenciarelor din România comunistă (1945-1967), Polirom, laşi, 
2008, p. 90, şi Ion Diaconescu, Temniza, destinul generaţiei noastre, Nemira, Bucureşti, 1998, pp. 224-228. 

În vederea înăbuşirii revoltei, în aprilie 1957, Serviciul „D” din MAI a întocmit o 
notă-raport către locţiitorul ministrului Afacerilor Interne, generalul-maior Tănase Evghenie, 
prin care se semnalau o serie de acte de nespunere ale deţinuţilor politici, greve ale foamei 
şi diverse alte acte de indisciplină petrecute la Penitenciarul Aiud. 

În urma celor raportate, Serviciul „D” din MAI a ordonat DGPCM să transfere 
„deţinuţii vârfuri legionare” de la Penitenciarul Aiud la alte penitenciare din tară!. De 
asemenea, „deţinuţii contrarevoluţionari” care fuseseră aduşi de la Penitenciarul Oradea la 
Aiud să fie transferați la alte penitenciare din ţară, iar „vârfurile” să fie izolate. „Deţinuţii 
contrarevoluţionari” care lucrau la unitatea productivă de pe lângă Penitenciarul Aiud 
urmau să fie scoşi şi înlocuiţi cu deţinuţi de drept comun?. 

După câteva săptămâni, DGPCM şi Serviciul „D” din MAI au întocmit un plan comun 
de măsuri care urma să readucă liniştea la Aiud. Redăm integral o notă-raport adresată 
ministrului Afacerilor Interne de către locţiitorul directorului general al DGPCM, colonelul 
Bădică Ilie, care detalia planul de măsuri menţionat mai sus : 


Raportăm că în ultima perioadă la unităţile unde sunt contrarevoluţionari, legionari, PNȚ şi 

PNL, s-au semnalat o serie de acte de nesupunere din partea acestor deţinuţi, cum ar fi greva 

foamei, instigaţii împotriva administraţiei, neexecutare de ordine, călcarea prescripţiunilor 

regulamentare, organizarea de grupuri aşa zise politice şi care pot influenţa în rău masa 
celorlalţi deţinuţi care deşi condamnaţi cam pentru aceleaşi fapte, nu sunt conducători, 
având şi condamnări mai mici. Pentru a sparge aşa zisa unitate de „acţiune” ale acestor 

Categorii de deţinuţi, în colaborare cu Serviciul „D” facem următoarele propuneri : 

1. Vârfurile fostelor partide PNȚ, PNL, precum şi foştii demnitari din timpul Antonescu, 
inclusiv marii criminali de război a căror evidenţă o avem, să fie duşi la Penit. R. 
Sărat, care are o capacitate de 300 de locuri, majoritate sistem celular şi unde în 
prezent avem numai 17 deţinuţi, urmând ca acolo să li se aplice regimul pe care l-am 
stabilit pentru această categorie de deţinuţi. 

2. Deţinuţii PNȚ care au fost transferați de la Oradea la Aiud, cu ocazia evenimentelor din 
Ungaria şi care s-au dedat la acte de nespunere declarând greva foamei, influenţă care 
s-a răsfrânt şi asupra altor categorii de deţinuţi de la Aiud, să fie transferați în sistem 
celular complet izolaţi la Penit. Galaţi unde am constatat că există asemenea posibilităţi. 

3. În locul celor de la punctul 1, care stau la secţia Zarcă în Penit. Aiud, să fie introduşi 
în regim celular complet izolaţi, vârfurile legionarilor de la Aiud, care în prezent stau 
la un loc cu ceilalţi deţinuţi legionari, în celule mai mari, de unde ei duc o serie de aşa 
zise acţiuni împotriva administraţiei, făcând o serie de greutăţi. 

În sistemul acesta vom reuşi să izolăm conducătorii şi să zădărnicim toate actele de 

nesupunere, dezorientând în acelaşi timp pe conducători de restul maselor de deţinuţi. Faţă 

de cele de mai sus, vă rugăm să ne aprobaţi această reorganizare, care credem că va aduce 
serioase îmbunătăţiri muncii noastre, în ceea ce priveşte separarea şi aplicare regimului, 
precum şi organelor de Securitate care se ocupă cu munca în penitenciare?. 


În zilele care au urmat, ministrul Afacerilor Interne - generalul-colonel Alexandru 
Drăghici - a aprobat nota-raport a colonelului Bădică prin care solicita transferul capilor 
revoltei de la Penitenciarul Aiud la penitenciarele Râmnicu Sărat şi Galaţi. Această 


1. Adresa „strict secretă” din 16 aprilie 1957 a UM 0128 Bucureşti, semnată de comandantul unităţii, 
locotenent-colonelul Tiriachiu Vasile (A ANP, fond Secretariat, dosar nr. 9, vol. III, Materiale Informative 
1957-1962, f. 47). 

Ibidem. 

Nota-raport nr. S/126 din 12 iulie 1957 semnată de către locţiitorul directorului general al DGPCM, colonelul 
Bădică Ilie (AANP, fond Secretariat, dosar nr. 9, vol. III, Materiale Informative 1957-1962, f. 59). 

operaţiune a fost condusă de căpitanul Chiru Ilie, şeful Serviciului Pază şi Regim din 
DGPCM, care a elaborat un plan de măsuri în acest scop cu data de finalizare 1 august 
1957 (deţinuţii au fost transferați noaptea cu ajutorul unor vagoane-penitenciar). 

Bădică a mai fost şi membru în colegiul de redacţie al revistei MAI Pentru patrie (? — 
sept. 1958). 

La 1 octombrie 1958 a fost scos din funcţia de prim-locţiitor al directorului general al 
DGPCM şi pus la dispoziţia Direcţiei Cadre din MAI. 

A fost trecut în rezervă pe caz de boală la 30 noiembrie 1958 prin ordinul MAI 
nr. 2853, ca urmare a clasării medico-militare în gradul II de invaliditate (TBC pulmonar 
în urma căruia i-a fost extirpat un plămân). Odată cu trecerea în rezervă ca invalid militar, 
i s-a fixat şi o pensie militară de invaliditate în cuantum de 1.500 de lei/lună. 

În a doua jumătate a anilor '50, Bădică a fost trimis în URSS de două ori pentru 
tratament şi a fost spitalizat pentru mai mult de un an în ţară. 

După niciun an de la trecerea în rezervă, la recomandarea CC al PMR, Bădică a fost 
numit ca angajat civil, în funcţia de director general adjunct al DGSM de pe lângă 
Consiliul de Miniştri!, unde a stat până la desfiinţarea acestei instituţii (16 sept. 1959 — 
4 ian. 1961). Salariul net primit odată cu numirea în această funcţie a fost de 2.850 lei/lună. 


1. Încă din primul an cu economie planificată (1949), PMR a deschis o serie de şantiere în industria de 
construcţii, carboniferă şi siderurgică, însă deficitul de forţă de muncă era foarte mare în raport cu 
obiectivele propuse de conducerea de partid şi de stat. Problema a fost rezolvată la 1 septembrie 1949, când, 
printr-o hotărâre a CC al PMR, s-a decis folosirea tinerilor surplus de contingent pe şantierele RPR, prin 
înfiinţarea unei mari unităţi de muncă. Întrebuinţarea tinerilor recruți pe șantierele republicii populare trebuia 
să fie mai puţin costisitoare decât munca prestată de muncitorii cu aceeaşi calificare. Serviciul Muncii 
a fost înfiinţat prin Decretul nr. 2 din 14 ianuarie 1950 şi plasat în subordinea Ministerului Construcţiilor. 
Scopul acestei instituţii, aşa cum era precizat în articolul 1 al decretului menţionat, era de a utiliza raţional 
forţa de muncă a tinerilor surplus de contingent şi de a participa la executarea lucrărilor de construcţii de 
interes general. În categoria „tinerilor prisos de contingent” intrau cei care aveau origine nesănătoasă, tinerii 
delincvenţi sau cei care nu îndeplineau standardele de recrutare ale MFA şi MAI. Aceştia erau puşi la 
dispoziţia Serviciului Muncii unde efectuau serviciul militar egal ca durată cu cel din MFA sau MAI (pentru 
efectuarea stagiului în Serviciul Muncii nu trebuiau să depăşească vârsta de 26 de ani). În cadrul Serviciului 
„Muncii a fost înfiinţată Direcţia Generală a Serviciului Muncii. Aparatul central al DGSM cuprindea mai 
multe Direcţii (Politică, Organizare, Administrativă, Contabilitate, Cadre), Serviciul medico-militar, Serviciul 
planificării, Oficiul juridic şi Corpul de control. La nivel teritorial, la începutul anului 1950, au fost 
organizate ca mari unităţi centre regionale şi brigăzi de muncă ; acestea aveau în subordine detaşamente 
şi secţii de muncă independente. În mai 1950, aceste mari unităţi s-au transformat în Direcţii Regionale 
de Muncă (efectivele unei DRM au variat ca număr, de-a lungul timpului, între 3.000 şi 12.000 de 
militari constructori), care aveau în subordine Grupări de muncă (desfiinţate în 1955), iar acestea, la 
rândul lor, aveau în subordine Detaşamente de muncă sau Secţii de muncă independente. Detaşamentul de 
muncă a fost unitatea cea mai stabilă din întreaga existenţă a DGSM, efectivul unui detaşament variind între 
250 şi 2.500 de militari. O parte din efectivele de ostaşi constructori era folosită de DGSM, iar alta era cedată 
pentru executarea de diferite lucrări de construcţii aferente ministerelor, departamentelor şi întreprinderilor 
de stat ale RPR. Condiţiile în care instituţiile de stat puteau folosi ostaşii constructori ai DGSM erau stabilite 
de un regulament asupra condiţiilor de întrebuințare a ostaşilor constructori (HCM nr. 807 din 3 august 1951). 
În august 1951, unităţile repartizate pentru lucru MIPC s-au organizat într-un comandament de muncă 
independent, sub numele de Oficiul Detaşamentelor de Muncă din Industria Carboniferă (ODMIC), instituţie 
plasată în subordinea directă a MIPC. La 14 ianuarie 1956 a fost emis Decretul nr. 16 pentru reorganizarea 
Serviciului Muncii şi a Direcţiei Generale a Efectivelor din cadrul MCIMC în Direcţia Generală a Serviciului 
Muncii de pe lângă Consiliul de Miniştri. Tot prin acelaşi decret, ODMIC a fost scos de sub tutela Ministerului 
Industriei Cărbunelui şi trecut sub conducerea DGSM (din pricina creşterii numărului de muncitori 
angajaţi în industria carboniferă, efectivele de ostaşi constructori s-au redus, astfel că, în 1958, în acest 
domeniu nu mai rămăsese niciun militar constructor). De asemenea, unităţile de muncă ale DGSM au fost 
reorganizate pe Direcţii Regionale ale Detaşamentelor de Muncă (DRDM : nr. 1 Bucureşti ; nr. 2 Constanţa ; 
nr. 3 Bacău ; nr. 4 Braşov; nr. 5 Timişoara ; nr. 6 Craiova ; nr. 7 Petroşani; nr. 9 Cluj; nr. 12 Hunedoara; 

Deşi nu a existat un ordin de reactivare, Bădică a considerat că poate să poarte în 
continuare uniforma de colonel, drept care i se acordase odată cu numirea în funcţie de 
către vicepreşedintele Consiliului de Miniştri, generalul de armată Emil Bodnăraş (toate 
actele semnate de Bădică în calitatea sa de director adjunct al DGSM poartă menţiunea 
„colonel în rezervă”). Serviciul Pensii din Direcţia financiară a MAI i-a sistat pensia 


nr. 13 Ploieşti; nr. 16 Ştei). În 1958, ca urmare a unor reduceri de efective, DRDM-urile au fost 
desfiinţate, iar cele 27 de detaşamente rămase au fost subordonate direct DGSM. În perioada 1958-1959, din 
cauza creşterii volumului de lucrări de construcţii şi de hidroamelioraţii, DGSM şi-a mărit efectivele, acest 
lucru făcând ca DRDM-urile să fie reînfiinţate. Astfel, au luat naştere: DRDM 101 Bucureşti; DRDM 102 
Galați; DRDM 103 Timişoara şi DRDM 104 Hunedoara. Decretul nr. 3 din 10 ianuarie 1951 stabilea la 
articolul 5 că durata serviciului militar activ este de doi ani pentru soldaţii şi sergenţii în termen din Forţele 
Armate de uscat şi de trei ani pentru cei din trupele de artilerie şi blindate. Tinerii care efectuau serviciul 
militar în unităţile de muncă nu erau menţionaţi în Decretul 3/1951 (pentru reglementarea serviciului militar). 
În 1952, prin Decretul nr. 56/1952 privind modificarea articolului 5 din Decretul nr. 3/10 ianuarie 1951 
pentru reglementarea serviciului militar, durata serviciului militar pentru tinerii prisos de contingent, 
care efectuau serviciul militar în unităţile de muncă, era stabilită la trei ani. În expunerea de motive care 
însoțea Decretul nr. 56/1952, ministrul Forţelor Armate, generalul de armată Emil Bodnăraş (iniţiatorul 
proiectului) spunea: „În prezent Ministerul Forţelor Armate are prevăzut în plan, executarea unor 
lucrări de construcţii militare ce necesită mână de lucru şi timp îndelungat. Mâna de lucru - în efectuarea 
acestor lucrări - se realizează prin folosirea surplusului de contingent timp de 2 ani, socotiți ca durata 
stagiului militar. Având în vedere că cu efectivele actuale şi cu durata de 2 ani nu se pot înfăptui 
prevederile planului, propunem ca durata de folosire a surplusului de contingent în unităţile de muncă, 
să fie majorate de la 2 la 3 ani”. Trei ani mai târziu, Decretul nr. 508 din 19 noiembrie 1955 privind 
modificarea articolului 5 al Decretului nr. 3 din 10 ianuarie 1951 referitor la reglementarea serviciului 
militar activ din Forţele Armate ale RPR preciza că durata serviciului militar activ pentru ostaşii din 
unităţile de lucru este de 2 ani de zile. În cei 11 ani de existenţă, DGSM a furnizat mână de lucru unor 
instituţii esenţiale pentru economia naţională: MCIMC, MPC, MMC, MM, MIL, MEE, MAS şi 
Trusturile de Construcţii de pe lângă Sfaturile populare. Militarii constructori au participat la : construcţia 
şi reconstrucţia Combinatului siderurgic de la Hunedoara; a cocseriei şi furnalului de la Călan; 
reconstrucţia uzinelor de la Reşiţa; lucrări în bazinul carbonifer din Valea Jiului; reconstrucţia şi 
înfrumusețarea oraşelor Petroşani, Lupeni, Vulcan, Aninoasa ; construcţia oraşelor Victoria, Lucăceşti 
şi Ştei; şantierul de la Salva Vişeu; hidrocentrala „V.I. Lenin” (în perioada 1952-1960, ponderea 
ostaşilor constructori la ridicarea hidrocentralei a fost de 70% din totalul muncitorilor) ; combinatele chimice 
de la Borzeşti, Oneşti, Săvineşti, Chiscani, Govora, Năvodari şi Făgăraş ; rafinăriile de la Dărmăneşti, 
Teleajen şi Brazi ; podul „Prietenia” de la Giurgiu ; şantierul Casei Scânteii din Bucureşti ; laminorul de 
la Roman ; fabrica de rulmenţi de la Bârlad; diferite şantiere de hidroamelioraţii şi campanii de recoltare. 
Efectivul mediu anual al DGSM a fost de 73.000 de militari constructori, iar efectivul cel mai ridicat a fost 
de 143.880, în 1952, când au fost deschise mari lucrări în construcţie şi în industria carboniferă. Volumul 
total de efective primit în DGSM între 1950 şi 1961 a fost de 520.000 de militari constructori, ceea ce 
înseamnă că în perioada 1949-1960, din cinci tineri apți pentru serviciul militar, unul a prestat serviciu 
în unităţile DGSM. Soldaţii, subofiţerii şi ofiţerii de construcţii din Serviciul Muncii se bucurau de toate 
drepturile şi îndatoririle prevăzute de legile şi regulamentele militare, aflându-se sub jurisdicţia Codului 
Justiţiei Militare. Cadrele Serviciului Muncii puteau urma cursuri de perfecţionare/reciclare în şcolile 
proprii. „Bătăliile” ostaşilor constructori se duceau pe frontul şantierelor din economia RPR sau în 
industria minieră, armele lor fiind lopeţile şi târnăcoapele. Evidenţa „tinerilor prisos de contingent” era 
ţinută de MFA, care punea la dispoziţia Ministerului Construcţiilor efectivele de recruți. DGSM a fost 
desfiinţată pe 4 ianuarie 1961 prin Decretul nr. 2, deoarece s-a considerat că procesul de mecanizare a 
producţiei, colectivizarea masivă a ţărănimii şi calificarea unui mare număr de muncitori au condus la 
eliberarea unui număr semnificativ de forţă de muncă. În aceste condiţii, s-a considerat că folosirea 
efectivelor de militari constructori nu mai era necesară. Stagiul efectuat de militarii constructori în 
DGSM urma să se considere vechime în muncă în sectorul construcţii dacă respectivii se angajau ca 
muncitori civili pe şantierele de construcţii. Toate actele normative care au reglementat organizarea şi 
funcţionarea DGSM în cei 11 ani de existenţă (Decrete şi HCM-uri), nu au fost publicate în Buletinul 
Oficial al RPR, fiind clasificate ca secrete de stat. (Adresăm mulţumiri domnului Titi Dumitrescu-Ceauşu, 
preşedintele Asociaţiei Foştilor Soldaţi din Detaşamentele de Muncă Forţată din România, pentru 
informaţiile suplimentare legate de organizarea Serviciului Muncii). 

militară de invaliditate în perioada în care a deţinut această funcţie, considerând că Bădică 
ocupa o funcţie militară supusă legilor de pensionare militară care nu îngăduiau cumulul 
pensiei cu salariul. Totuşi, acest lucru nu era întru totul adevărat, deoarece prevederile 
legale în vigoare stabileau că ofiţerii de construcţii erau salarizaţi după normele civile 
aplicate în economia naţională. Ordinul de sistare a pensiei militare de invaliditate a fost 
dat de ministrul Afacerilor Interne, generalul-colonel Alexandru Drăghici (la propunerea 
şefului Direcţiei Cadre a MAI, colonelul Ioan Pateşan), care a considerat că nu era 
necesară acordarea acestei pensii, deoarece funcţia pe care o ocupa la DGSM echivala cu 
o reactivare militară; în plus, pentru că pensia militară pentru gradul II de invaliditate 
presupunea pierderea totală a capacităţii de muncă. 

În urma desființării DGSM a fost repus în drepturile de pensie!. 

Din cauza faptului că pensia militară de invaliditate era foarte mică, Bădică a solicitat 
printr-un memoriu adresat vicepreşedintelui Consiliului de Miniştri, Emil Bodnăraş, să fie 
reîncadrat în câmpul muncii. Astfel, la data de 9 septembrie 1961, în HCM nr. 569 
(nepublicată) se menţiona numirea lui Bădică Mihai Ilie în funcţia de director general 
adjunct la Direcţia Generală a Recrutării şi Repartizării Forţelor de Muncă de pe lângă 
Consiliul de Miniştri (9 sept. 1961 - ?). 

În iulie 1960, comisia medico-militară a Spitalului Militar Central l-a reexaminat din 
punct de vedere medical şi l-a clasat definitiv, fără revizuire, în gradul II de invaliditate. 
După ce în septembrie 1961 a fost instalat într-o nouă funcţie superioară de stat, pensia 
militară de invaliditate i-a fost sistată din nou. Bădică Ilie nu s-a împăcat niciodată cu ideea 
că nu poate cumula pensia militară de invaliditate cu salariul, motiv pentru care, la 
începutul anilor '60 a făcut mai multe cereri către conducerea PCR, MAI şi a Consiliului 
de Miniştri prin care solicita aprobarea pentru a putea încasa în acelaşi timp pensie şi 
salariu. Bădică a considerat că pensia i-a fost suspendată în mod arbitrar şi ilegal din cauza 
relei-credinţe a şefului Direcţiei Cadre din MAI, colonelul Pateşan Ioan?. 

Deşi de-a lungul timpului se dovedise un bun executant al ordinelor primite de la foştii lui 
superiori — generalul de armată Emil Bodnăraş şi generalul-locotenent Gheorghe Pintilie —, 
în cazul lui Bădică aceştia au refuzat să facă o derogare de la prevederile legale în vigoare, 
neaprobându-i cumulul pensiei cu salariul. 

În dosarul personal profesional se regăsesc mai multe documente secrete întocmite de 
diferite instituţii de stat şi structuri ale MAI care au fost angrenate în rezolvarea situaţiei 
materiale a lui Bădică după trecerea sa în rezervă: Comitetul de Stat pentru Muncă şi 
Salarii, DGSM, Secretariatul General al Consiliului de Miniştri, Serviciul Pensii din 
Direcţia financiară a MAI, Direcţiile SPATE, Secretariat, Financiară şi Cadre din MAI. 


1. Această confuzie a fost întreţinută şi de faptul că în HCM nr. 1348 din 16 septembrie 1959, prin care 
Bădică a fost numit în funcţia de director general adjunct al DGSM, se folosea expresia „tovarăşul 
colonel Bădică Mihai Ilie”, ceea ce presupunea faptul că aceasta era o funcţie militară. La scurt timp de 
la emiterea acestei HCM, Secretariatul General al Consiliului de Miniştri a revenit asupra poziţiei 
militare a lui Bădică, modificând-o în sensul că expresia sus-amintită trebuia înlocuită cu cea de „colonel 
în rezervă” (adresa nr. 1348 din 22 septembrie 1959 a Secretariatului General al Consiliului de Miniştri 
trimisă DGSM). Astfel, se stabilea că funcţia de director general adjunct al DGSM este civilă (această 
revenire s-a făcut tocmai pentru a nu-i fi afectat dreptul la pensie militară). 

2. Articolul 161, aliniatul 1 din regulamentul de aplicare a Decretului nr. 293 din 30 iulie 1959 aprobat prin 
HCM nr. 1302/1959 stipula că „pensionarii militari chemaţi în activitate încetează de a mai primi pensia 
acordată”, iar articolul 19 prevedea că „invaliditatea de gradul II provoacă pierderea totală a capacităţii 
de muncă cu posibilitatea invalidului de a se servi fără ajutorul altei persoane”. Este posibil ca Bădică Ilie 
să nu fi avut cunoştinţă de actele normative şi HCM-urile care reglementau situaţia pensiilor militare, 
deoarece multe dintre acestea erau strict secrete. 

În luna august 1965, la doar câteva zile de la desărcinarea lui Alexandru Drăghici din 
funcția de ministru al Afacerilor Interne, Bădică a trimis conducerii MAI un nou memoriu 
prin care solicita repunerea în drepturile de pensie şi achitarea sumelor restante de la data 
sistării, respectiv 1 februarie 1962. De asemenea, în mai 1966, văzând că situația era 
tergiversată, a revenit cu un alt memoriu. De această dată, şeful Direcţiei Cadre din MAI, 
colonelul Pateşan Ioan, a întocmit o notă-raport! cu istoricul acestui caz, în care propunea 
conducerii MAI să soluţioneze favorabil cererea lui Bădică, menţionând că decizia de 
sistare a pensiei de invaliditate a fost luată din „ordin superior”. Nu ştim dacă ministrul 
Afacerilor Interne, Cornel Onescu, a aprobat solicitarea lui Bădică, deoarece în dosarul 
său personal nu există un ordin care să certifice faptul că i s-au achitat sumele restante 
pentru perioada 1 august 1962 - iunie 1966 în cuantum de 69.000 de lei. La acea dată, la 
Direcţia Generală a Rezervelor de Stat salariul lui Bădică era de 4.500 de lei. 

În contextul în care Nicolae Ceauşescu începuse opera de dezavuare a predecesorului 
(Gheorghiu-Dej) şi a colaboratorilor acestuia, în faţa Comisiei de Partid au fost chemaţi 
(pe 18 martie 1968) mai mulţi foşti ofiţeri superiori cu funcţii de conducere ai MAI. Cu 
această ocazie, Bădică Ilie a răspuns unor întrebări adresate de către membrii comisiei 
(Gheorghe Stoica, Vasile Patilineţ, Grigore Răduică?). Fostul colonel Bădică povestea 
(reproducem din stenograma şedinţei”) : 


Tov. Bădică : În 1950 am venit de la Deva ca director al unităţilor de muncă care se ocupau cu 
altceva, iar în 1952 am venit la penitenciare. Unităţile de muncă se ocupau cu altfel de deţinuţi 
decât cu condamnaţii — erau internaţi în colonii de muncă. Au fost vreo trei asemenea colonii 
separate de penitenciare şi făceam muncă pe la grădinării, canal. Aceştia erau internaţi pe 
baza Deciziei Nr. 9 a MAI - nu era nici o hotărâre a Consiliului de Miniştri, sau Lege, ci 
o hotărâre făcută de Teohari şi păstrată până s-a desfiinţat. Termenul era de 1-5 ani. 

Tov. V. Patilineţ: Nu. De la 2 luni la 5 ani. 

Tov. Gh. Stoica: Cine stabilea ? 

Tov. Bădică : Un colectiv condus de Dulgheru [Mişu - n.n.] care prezenta tabele şi nu ştiu 
dacă exista o comisie care să judece pentru că veneau tabele aprobate nu ştiu de cine şi se 
dădea ordin pe regiuni câţi să fie trimişi şi noi mergeam la gară ca să-i primim. 

Tov. Gh. Stoica: Decizia aceasta avea la bază vreun decret ? 

Tov. Bădică : Nu, pe nici o bază. Era o decizie de internare. În afară de faptul că avea MAI 
Decretul, paralel cu aceste unităţi de muncă exista şi unitatea-canalul, condusă de Direcţia 
Penitenciare unde erau duşi oamenii condamnaţi sau preventivi ; erau mulţi în penitenciare şi 
debuşeul era canalul şi Bicazul, care înghiţeau deţinuţii. La unităţi veneau oamenii care erau 
reacţionari, care vorbeau rău, care nu dădeau cotele obligatorii pentru stat — era vorba de 
ţărani, de tăinuitori ş.a.m.d. Au mai venit studenţi, în special de la Bucureşti, care au frecventat 
biblioteca franceză şi erau în număr de 500 unde se spunea că a fost focar de spioni. Noi am 
sesizat tovarăşului Pintilie şi timp de 3 luni de zile au fost nişte organe de anchetă care au triat.... 
Tov. Gh. Stoica: Cine era ministru la Interne ? 

Tov. Bădică: Ministru de Interne era tov. Teohari şi după aceea a venit tov. Drăghici. 


1.  „Notă-raport din 2 iulie 1966 pentru ministrul Afacerilor Interne, Cornel Onescu”. Documentul este 
semnat de către şeful Direcţiei Cadre din MAI, colonelul Pateşan loan, şi de către şeful Direcţiei 
financiare din MAI, colonelul Chiţică Nicolae (ACNSAS, fond Cadre, d.p. nr. 0005, dosar nepaginat). 

2. La acea dată, Gheorghe Stoica era membru supleant al Comitetului Executiv al CC al PCR, Vasile 
Patilineţ era membru al Secretariatului CC al PCR, iar Grigore Răduică era şef al Secţiei Controlul 
Muncii în MFA, MAI şi Justiţie a CC al PCR. Vezi Florica Dobre (coord.), Membrii CC al PCR, 
1945-1989. Dicţionar, Editura Enciclopedică, Bucureşti, 2004. 

3. „Stenograma declaraţiei date în faţa Comisiei de Partid la data de 18 martie 1968 de către tovarăşul 
Bădică”, ACNSAS, fond Documentar, dosar nr. 54, vol. 3, ff. 89-97. 

Tov. Gh. Stoica : Nu era Pavel? 

Tov. Bădică : Mai târziu a venit Pavel. Deja se făcuse toată treaba asta. Ce se întâmpla în 
penitenciare ? Cele mai mari crime care s-au văzut şi s-au întâlnit în perioada anilor 1949-1951, 
şi este vorba aici de aşa-zisa demascare care era condusă personal de tovarăşul Pintilie. Nimeni 
nu avea dreptul să intre în penitenciare, decât organul care era desemnat cu asemenea drepturi. 
Vă spun aceasta pentru că eu când am venit la penitenciare, am făcut primul drum la Ocnele 
Mari. Am vrut să merg prin celule să văd care este situaţia, dar la unele dintre ele nu mi s-a 
permis să intru. Am întrebat: de ce nu mi se permite că sunt directorul direcţiei şi mi s-a 
răspuns că este ordinul tovarăşului Pintilie să nu intre nimeni. Totuşi am intrat în 3 din ele 
şi m-am îngrozit ce am putut vedea: oameni cu capul umflat, bătuţi groaznic ş.a.m.d. Am 
întrebat : ce se întâmplă aici şi spunea că nu ştie pentru că nu i se dă voie să ştie. Se băteau 
legionarii între ei. Erau schingiuiţi ca să spună cine din sat sau din localitatea respectivă 
a fost legionar şi acela ca să scape de bătaie spunea pe cine îi venea în minte, chiar dacă 
nu fusese. Cei care erau aduşi erau bătuţi de legionari să spună că au fost şi vrând nevrând 
trebuiau să spună că au fost legionari Chiar dacă nu au fost. Într-o bună perioadă de timp 
au venit în lagăr nu elementele reacționare ci tocmai oamenii cinstiţi despre care legionarii 
spuneau că au fost-legionarii pe cei adevăraţi nu-i spuneau şi se băteau între ei. Erau 
metode fasciste. Mi-am întrerupt inspecția şi am venit la col. Baciu şi i-am spus că acolo 
se omoară oamenii între ei. El spune că ştie pentru că şi la Piteşti şi în alte părţi este la fel. 
Mie mi-a spus să nu mă amestec în chestia asta. În 1951 se apropia de sfârşit - ce fusese 
de aflat se aflase şi tov. Pintilie a dat ordin să se termine. După venirea tovarăşului Pavel 
s-a organizat un proces despre cei care au săvârşit atrocități în penitenciare şi la acest 
proces au fost judecaţi capii celor care erau puşi să facă ancheta dintre legionari. Un număr 
de 19 dintre ei au fost condamnaţi la moarte (tot dintre deţinuţi). Atunci a fost închis şi 
Sepeanu! pentru vreo 3-4 ani ca unul care a condus această acţiune, însă la proces, sau mi 
se pare după aceea, a spus că a primit ordin de la tov. Pintilie să facă acest lucru şi deci tov. 
Pintilie îl lasă pe el singur acum. lată deci că organizarea pornea de sus. 

Tov. Gh. Stoica: Deci acest regim de schingiuiri, de maltratare care a mers până acolo 
încât oamenii au fost omorâţi în bătaie pornea din interiorul diferitelor lagăre şi închisori, 
dar a fost pe baza unor ordine, nu din iniţiativa celor din închisori, pentru că unii cred că 
a fost din închisori. 

Tov. Bădică : Acţiunea a fost organizată. 

Tov. Gh. Stoica: Comandanții au primit instrucţiuni şi pentru realizarea dispoziţiilor şi-au 
ales elemente din rândul deţinuţilor. Deci pe baza acestor ordine s-a făcut. Problema 
mergea mai sus. 

Tov. Bădică: Cred şi părerea mea este că şi tovarăşii de mai sus cunosc. Au acceptat 
această chestiune. Era prin 1951. De fapt ea a început din 1948-1949 când era Teohari la 
Interne, şi a mai continuat o perioadă, dar nu s-au sfârşit definitiv atrocitățile. A mai 
continuat şi după devierea de dreapta. 

Tov. Gh. Stoica : Aceasta înseamnă şi după 1952? 

Tov. Bădică: Da. Adică acţiunea a continuat în penitenciare, dar nu se mai foloseau 
acestea precum de a se pune să bată unii pe alţii. 

Tov. Gh. Stoica : În 1952 ce forme a luat regimul acesta? 

Tov. Bădică : Sesizat fiind tovarăşul Drăghici de aceste probleme, se pare că a dat ordin să se 
înceteze şi să se cerceteze cei care au organizat sau au săvârşit acţiuni de au murit oamenii 
şi în felul acesta s-a terminat. S-a terminat cu această categorie şi a continuat cu alta. 
Tov. Gh. Stoica: Am înţeles că începând din 1948 până spre 1952 era o metodă de a se 
pune deţinuţii să se bată între ei până la omorâre pentru aşa-zisa demascare. După cum ai 
spus, nu era iniţiativa organelor respective de la închisoare sau lagăre, ci acestea se făceau 


1. Când s-a înfiinţat Securitatea, a primit postul de şef al Direcţiei Regionale de Securitate Bucureşti, iar 
din 1950 a preluat conducerea Serviciului Inspecţii din DGP. 

pe baza unui ordin de sus făcut de un anume serviciu şi era sub conducerea directă a lui 
Pintilie. Ceea ce era mai sus este o închipuire a dumitale, o prezumție. 

Tov. Bădică : Da. 

Tov. Gh. Stoica : După 1952, sau devierea de dreapta, deci după înlăturarea lui Teohari şi 
venirea unui nou ministru s-a renunţat la metodele acestea de a se bate între ei. Dar regimul 
terorilor în închisori a încetat? A luat o altă formă? 

Tov. Bădică : Nu a încetat regimul de teroare, dar problema bătăii între deţinuţi s-a sistat 
şi datorită faptului că Ministerul de Interne s-a împărţit în două şi tov. Pavel! când a venit 
a cercetat sau a vrut să cunoască îndeaproape astfel de probleme şi s-a făcut un proces al 
celor care au schingiuit şi maltratat oamenii şi atunci au fost condamnate cele 19 persoane. 
Tov. Gh. Stoica: Până în ce an ai lucrat? 

Tov. Bădică : Eu am venit în 1950 la MAI şi am lucrat până în 1952 la Colonii [este vorba 
de unităţile de muncă, desfiinţate în 1952 şi transformate în colonii - n.n.] când s-a 
desfiinţat şi s-a împărţit în două: Direcţia Penitenciare cu închisorile propriu-zis şi Direcţia 
Lagăre cu lagărele de muncă. Eu am lucrat până în 1956 [în fapt a fost pensionat în 1958 - 
n.n.] când m-am îmbolnăvit şi am plecat de acolo. 

Tov. Gh. Stoica : În aceşti 4 ani de zile ce regim era? 

Tov. Bădică : După asta a fost un regim corespunzător unde nu se mai bătea, nu se mai 
schingiuia ca-n cadrul coloniilor. 

Tov. Gh. Stoica: Deci nu a încetat schingiuirea ? 

Tov. Bădică : În colonii nu încetase. Comandanții de acolo foloseau în continuare aceleaşi 
metode, ba mai mult, prima metodă care au încercat-o a fost de a împuşca pe cei care evadau, 
asta ca să nu se mai întâmple şi îi dădea exemplu ca scăpaţi de sub escortă. Se cunoaşte că s-a 
întâmplat cu vreo 7 la aceste colonii şi ducându-mă în control cu tov. adjunct Jianu la Poarta 
Albă, a atenţionat toţi comandanții „să nu se mai întâmple aşa ceva”. Exista un centru de 
coordonare la Constanţa unde era Albon [Augustin - n.n.] şi Cosmici [Eftimie - n.n.] şi 
coloniile trebuia să dea producţie. Pentru aceasta era mare bătălie, întrecere care să-şi facă 
planul. Ori, erau şi deţinuţi care nu voiau să iasă la lucru şi atunci se foloseau metodele 
acestea de a pune pe alţi deţinuţi să bată şi băteau şi milițienii, chiar şi unii dintre ofiţeri. 
Acestea se întâmplau la coloniile de la Culme şi Poarta Albă. 

Tov. Gh. Stoica: Cum se bătea, se dădea o palmă, un băț? 

Tov. Bădică : Şi eu am crezut aşa ceva, dar s-a întâmplat că au fost bătuţi până la leşin.... 
Tov. Gh. Stoica : ...se cheamă tortură. 

Tov. Bădică: Asta era la Culme unde se aflau peste 1.500 de oameni, metodă care o 
foloseau unii ofiţeri în frunte cu comandantul. Acest Albon a fost condamnat pentru unele 
crime de război. Înainte de 1944 el şi-a însuşit de la evrei o serie de bunuri şi mai târziu 
a ajuns la Securitate, dar i s-a dat drumul şi a fost numit comandant la o colonie din 
aceasta, unde şi-a făcut de cap: bătea şi schingiuia oamenii. După aceea i s-a făcut un 
proces, dar pentru ce a făcut înainte afaceri, nu pentru schingiuirile făcute de el şi admise. 
Tov. Gh. Stoica: Pentru ce crezi că nu i s-a făcut un proces pentru schingiuiri ? 

Tov. V. Patrilineţ: Conducerea ministerului ştia acest lucru ? 

Tov. Gh. Stoica: Era pe linia ministerului să se bată, să se schingiuiască. Parcă spuneai că 
s-a luat hotărâre să se termine. 

Tov. Bădică : S-a luat hotărâre tot în ce mă privea pe mine dar chestiunea a continuat. 


1. Pavel Gheorghe Ştefan (n. 16 dec. 1914, mun. Bucureşti - d. 21 ian. 1984, mun. Bucureşti). Prin Decretul 
nr. 326 din 18 septembrie 1952, Pavel Ştefan, ministru al Gospodăriei Silvice, a fost numit în funcţia de 
ministru al Afacerilor Interne (18 sept. 1952 - 7 sept. 1953). Ulterior, prin Decretul nr. 361 din 
1 octombrie 1952, generalul-maior Drăghici Alexandru a fost înaintat la gradul de general-locotenent, iar 
ministrului Afacerilor Interne, Pavel Ştefan, i s-a acordat gradul de general-maior. La data de 7 septembrie 
1953, după contopirea MSS cu MAI, a fost scos din funcţia de ministru al Afacerilor Interne şi numit în 
cea de şef al Direcţiei Superioare Politice a Armatei din MFA (7 sept. - 18 dec. 1953). Trecerea în 
rezervă a generalului-maior Pavel Ştefan a avut loc pe 18 decembrie 1953 prin Decretul nr. 543. 

Tov. Gh. Stoica: De ce? 

Tov. Bădică: Acestea erau metodele care le-au folosit pentru că dacă directorul de la 
Securitate bătea sau dădea cu piciorul în deţinuţi, atunci după ce acesta pleca, ceilalţi îi 
omora pe deţinuţi. 

Tov. V. Patilineţ: Ce părere ai, au fost conştienţi sau influenţaţi de sus? Cunoşti, sub o 
formă sau alta, că s-a trecut cu vederea şi aceşti comandanţi de colonii de muncă au fost 
lăsaţi să-şi facă de cap? 

Tov. Bădică: Eu cred că de sus a existat o influenţă pentru că Pintilie avea un serviciu 
special care îi dădea rapoarte-era serviciul „D” [Serviciul „D” din MAI - n.n.] care 
informa : şi dacă un comandant de unitate bea o ţuică mai mult şi despre asta ştia tovarăşul 
Pintilie. Era un serviciu de informare care îi raporta tovarăşului Pintilie. 

(...) i 

Tov. Gh. Stoica : Ín închisori ce regim era? 

Tov. Bădică: În 1956 nu mai era nimic. 

Tov. Gh. Stoica : Nu mai erau secţii? 

Tov. Bădică: Nu erau. 

Tov. V. Patilineţ: Cum? Dar zarca nu era? 

Tov. Bădică : Era o secţie unde nu aveam acces, dar se bătea. Aceasta era la Jilava unde s-a 
construit o casă şi cei care veneau pe linia administraţiei erau cercetaţi, schingiuiţi, bătuţi, 
împuşcaţi. 

Tov. Gh. Stoica: Cu sentinţă sau fără? 

Tov. Bădică: Erau omorâţi în bătaie. De acest lucru vorbea şi personalul care era acolo, 
cu toate că nu avea voie să spună nimic. Aceştia nu erau pe bază de sentinţă. Fiecare 
regiune de Securitate avea o secţie cu numele de contrarevoluţionari cum era la Făgăraş, 
dar aici toată închisoarea era a lor, iar noi nu aveam decât paza deţinuţilor. Acolo erau 
foarte mulţi necondamnaţi, nici măcar cu decizia aceasta. Au stat ani mulţi acolo. Când s-a 
căutat să se intre în legalitate, mai erau 70 şi spunându-i Bucşan! de aceştia lui Pintilie, 
acesta i-a spus: „Ce te bagi, că nu-i treaba ta” spunea că-i opreşte pentru anchetă. 

Tov. Gr. Răduică : Procesul şi condamnările de care vorbea tov. Bădică se referă la unele 
elemente condamnate în legătură cu atrocitățile care au avut loc la Salcia - înfiinţată în 
primăvara anului 1952 ; de la început acolo s-au săvârşit atrocități şi au murit oameni după 
ce Ministerul de Interne s-a despărţit în vara sau toamna lui 1952 [în septembrie 1952 s-a 
înfiinţat MSS ca organ independent de MAI - n.n.) şi a luat penitenciarele, iar coloniile 
erau direct subordonate Securităţii, atrocitățile au continuat şi abia în iarnă când a auzit 
ministrul (pe atunci era Pavel) a cerut să fie luate măsuri şi condamnaţi cei vinovaţi. La 
Salcia s-a început de prima dată, de la înfiinţare, prin acţiuni admise de sus, de teroare, 
prin împuşcare fără vină sau pentru fapte minore. S-a continuat chiar şi după ce s-a separat 
Securitatea de Interne, dar când a ajuns la urechea ministrului, a luat măsuri şi a acţionat 
pentru salvarea celor care mai erau şi condamnarea celor vinovaţi. Mai târziu însă s-a 
revenit asupra celor care se făceau vinovaţi de săvârşirea atrocităților, au fost graţiaţi şi li 
s-a dat chiar funcţii în Ministerul de Interne, li s-a dat grade etc. 

Tov. Bădică: Aceştia erau de la Salcia şi Poarta Albă. După ce au fost judecaţi şi condamnaţi 
ei au apărut în diferite penitenciare cu deţinuţii pe care îi bătuse. Însă am primit dispoziţie 
de la conducerea ministerului, respectiv tovarăşul Drăghici, ca pe toţi aceştia să-i strângem 
într-un penitenciar separat, întrucât exista pericolul să iasă un scandal pe chestia asta, între 


1.  Bucşan lon-Dumitru Gheorghe (n. 16 aug. 1925, satul Geamăna, com. Bradu, jud. Argeş - d. 13 mai 
2010, mun. Piteşti, jud. Argeş), şef al Sectorului Justiţe (?- 18 dec. 1953) şi şef adjunct pentru probleme 
de Justiţie şi Sănătate al Secţiei administrativ-politice a CC al PMR (18 dec. 1953 - aug. 1954); locţiitor 
al procurorului general al RPR şi şef al Direcţiei Procuraturilor Militare pentru unităţile MAI (aug. 1954 - 
7 dec. 1954); procuror principal militar şi locţiitor al procurorului general al RPR (28 apr. 1956). Prin 
Decretul nr. 349 din 18 august 1954, locţiitorul procurorului general al RPR, Bucşan Gheorghe, a fost 
chemat în cadrele active ale Armatei acordându-i-se gradul de general-maior de justiţie. 

ei, şi aşa mai departe. La dispoziţia dată de dânsul au fost strânşi şi trecuţi la Ocnele Mari. 
Aceştia, mai târziu, au început să facă diferite memorii în care arătau că sunt nevinovaţi, 
au fost judecaţi fără apărare, că martorii au fost deţinuţi cu care au avut conflicte, că nu li 
s-a dat dreptul să aibă apărare şi ei consideră că sunt nevinovaţi şi că pentru faptul că au 
bătut un deţinut nu trebuia să ducă la condamnarea lor. Astfel de memorii şi rapoarte se 
făceau şi erau trimise tuturor organelor. Au fost trimise şi au primit şi col. Baciu [Ioan - 
n.n.) şi Mureşan [general-maior Alexandru Mureşan, adjunctul ministrului Afacerilor 
Interne - n.n.] şi mie iar altele la conducerea ministerului. 

Într-o toamnă, şi mi se pare în toamna lui 1953, când eu plecam spre Brad să primesc minele 
de aur de la Ministerul Minelor, eram împreună cu tovarăşul Drăghici... Îmi reamintesc că era 
în 1954. În drum, tovarăşul Drăghici povestea ceva de penitenciarul de la Ocnele Mari între 
care spunea că acolo există o uşă de la celula unde a stat închis tovarăşul Gheorghiu-Dej şi 
pe care se află o inscripţie, că ar fi bine să o aducem la muzeu. Cu această ocazie, mă întreabă 
ce fac „aceia” la Ocnele Mari. Am întrebat : care aceia, că sunt mulţi acolo ? Cum care aceia, 
îmi răspunde, aceia care i-aţi adunat acolo în proces cu deşteptul de Pavel [Ioan Pavel, fost 
comandant la Coloniei MAI Salcia în 1953 - n.n.] şi care a vrut să arate că este mare om de 
stat. Am spus că sunt acolo toţi. Zice : am primit şi eu nişte memorii şi se pare că nu sunt chiar 
aşa de vinovaţi. Zice: Cine nu a putut să dea o palmă în asemenea condiţii ; e revoluţie 
doar. Să-i condamni la muncă silnică! M-a întrebat: sunt multe cazuri ? I-am spus că da, 
sunt vreo 20 ; i-am spus de Pavel Ion de la Salcia care era cel mai rău. Se pare că tovarăşul 
Drăghici a fost într-o anumită împrejurare la Ocnele Mari sau i-a spus Mureşan, pentru că 
unul dintre ei pe nume Borcea Liviu spunea în memoriu, printre altele : „noi nu ne-am 
pierdut încrederea în partid, deşi suntem în situaţia aceasta”. Acest lucru a frapat foarte 
mult şi tovarăşul Drăghici a dat ordin să luăm un memoriu şi să-l ducem la minister, lucru 
care s-a întâmplat. Tov. Drăghici a ordonat o anchetă, dar nu ştiu în ce măsură s-a făcut. 
Am auzit că se cerea să se revizuie procesul. Până la urmă nu s-a mers pe calea aceasta de 
revizuire a procesului, pentru că se cunoştea rezultatul, ci s-a mers pe o cale de proiect de 
decret în baza anchetei făcute. Decretul a mers la semnat şi după aceea ăştia au ieşit din 
închisoare ca eroi, că au suferit degeaba şi au fost repuşi în drepturi, li s-au dat grade şi 
unii chiar încadraţi în MAI. A fost un decret care nu s-a publicat niciodată. Nu s-a făcut 
revizuirea procesului cu milițienii, pentru că se arăta realitatea. 


După numirea în funcţia de şef al DUM, Bădică şi-a stabilit domiciliul în Bucureşti, unde 
va rămâne până la sfârşitul vieţii. În prima jumătate a anilor '50 locuia pe strada Dionisie 
Lupu, nr. 14, etajul 2, apartamentul nr. 28 ; începând cu a doua jumătate a anilor '50 şi până 
în anii '60 a locuit pe strada Grădina Bordei, nr. 67, iar înaprilie 1978 locuia pe strada Aviator 
Teodor Iliescu, nr. 4, beneficiind de o pensie din bugetul asigurărilor sociale de 4.300 lei!. 

În iulie 1988, Bădică Ilie a fost incinerat la Crematoriul „Cenuşa” din Bucureşti în 
cadrul unei ceremonii funerare la care au luat parte foşti colegi din aparatul de penitenciare, 
dar şi foşti combatanți din al Doilea Război Mondial. La funeralii a participat şi colonelul 
în rezervă Huzlău Ştefan. 

Tatăl ofițerului, Bădică Mihail, a murit în 1916, în luptele din Valea Jiului din timpul 
Primului Război Mondial. Bădică a mai avut o soră, Coceanu (Coconu) Ana (născută 
Bădică), văduvă de război şi muncitoare la Depozitul CAM Craiova (anii '50), şi doi fraţi: 
Ion Bădică (decedat la vârsta de 4 ani) şi Constantin Bădică (decedat la vârsta de 13 ani). 

În anii '30, Bădică Ilie s-a căsătorit cu Bădică Maria (născută Georgescu) cu care a avut 
o fată, Schmidt Elena, născută Bădică (n. 21 mai 1935), care, în anul 1951, la vârsta de 16 ani, 


1. Decretul Prezidenţial nr. 83 din 10 aprilie 1978 privind majorarea unor pensii (ANIC, fond Decrete 
prezidenţiale, dosar nr. 108/1978, fv. 40). 

a intrat în Miliție cu dispensă de vârstă. În următorii ani a lucrat la Secţia 22 Miliție din Raionul 
„Nicolae Bălcescu” pendinte de Direcţia Miliției Capitalei, având gradul de caporal. 

În 1946 a divorţat de Bădică Maria, gest care nu a fost pe placul organelor de partid, 
deoarece fosta soţie avea origine sănătoasă. În 1947 s-a recăsătorit cu Cecilia Bădică 
(născută Albu) care în 1952 a fost exclusă din partid, cu ocazia verificărilor membrilor 
PMR. Excluderea din partid s-a datorat originii sale nesănătoase - tatăl ei, Albu Mişu, era 
considerat chiabur pentru că în trecut deținuse 20 ha de teren, o batoză de treierat, o 
moară, un tractor şi două case. În 1949, un frate al soţiei, Albu Bela, a fost arestat şi 
condamnat la cinci ani închisoare corecțională, iar în 1952, Albu Mişu a fost condamnat 
la un an de închisoare pentru sabotaj [nepredarea cotelor - n.n.]. 

Grade succesive : sublocotenent (1944) ; locotenent (1945) ; căpitan (20 ian. 1949); 
maior (30 dec. 1950); locotenent-colonel (19 ian. 1951); colonel (?). Pe 20 august 1969, 
colonelului în rezervă Bădică M. Ilie i s-a acordat gradul de general-maior în rezervă 
„pentru contribuţia adusă în războiul împotriva Germaniei fasciste, cu prilejul celei 
de-a XXV-a aniversări a eliberării patriei”!. 

Decorații: Ordinul sovietic „Steaua Roşie” (1944); medalia sovietică „Victoria” 
(1945) (aceste distincţii le-a primit pentru executarea diferitelor misiuni încredințate de 
sovietici în spatele liniilor germano-române) ; medalia „Meritul Militar”, clasa I (1954). 

În ziua de 21 august 1954 a fost decorat cu Ordinul „Steaua Republicii Populare 
Române”, clasa a V-a, pentru „fapte de arme săvârşite în războiul împotriva Germaniei 
fasciste”?. În aceeaşi zi i s-a conferit şi Ordinul „Apărarea Patriei”, clasa a III-a, cu ocazia 
„împlinirii a 10 de ani de la eliberarea patriei noastre şi pentru merite deosebite în 
activitatea politică, ştiinţifică, culturală şi economică”?. 

Prin Decretul nr. 308 din 12 august 1959, colonelului (r) Bădică M. Ilie i s-a conferit 
Ordinul „23 August”, clasa a V-a, pentru „contribuţia activă la întărirea regimului 
democrat-popular”“. 

Prin Decretul nr. 120 din 6 mai 1961, tovarăşului Bădică Mihai Ilie i s-a conferit 
medalia „40 de ani de la înfiinţarea Partidului Comunist din România” pentru „merite în 
activitatea de partid şi întărirea regimului democrat-popular”$. 

Pe 21 noiembrie 1963, prin Decretul nr. 714, i s-a conferit Ordinul „Muncii”, clasa a II-a, 
pentru „merite în muncă, cu prilejul împlinirii a 50 de ani de la naştere”. Propunerea 
pentru decorare a venit din partea directorului general al Direcţiei Generale a Recrutării şi 
Repartizării Forţelor de Muncă, Farcaş Florea, care, pe 7 noiembrie 1963, a trimis 
vicepreşedintelui Consiliului de Miniştri, Petre Borilă, adresa nr. 1226 prin care solicita 
aprobarea decorării lui Bădică. Iată un fragment din această adresă: 


1. Decretul nr. 588 din 20 august 1969 privind înaintarea în grad a unor generali şi acordarea gradului de 
general-maior unor colonei în retragere şi rezervă (ANIC, fond Consiliul de Stat - Decrete, dosar 
nr. 989/1969, f. 1). 

2. Decretul nr. 366 din 21 august 1954 privind decorarea unor tovarăşi din Ministerul Afacerilor Interne 
(ibidem, dosar nr. 6/1954, f. 291). 

3. Decretul nr. 369 din 21 august 1954 pentru conferirea Ordinului „Apărarea Patriei”, medaliei „Eliberarea 
de sub jugul fascist” şi medaliei jubiliare „10 ani de la înfiinţarea primelor unităţi ale Armatei Populare 
Române” unor activişti din aparatul de Stat, ministere, instituţii, organizaţii politice, economice şi 
obşteşti (ibidem, dosar nr. 6/1954, f. 299). 

4. Decretul nr. 308 din 12 august 1959 privind conferirea unor titluri, ordine şi medalii (ibidem, dosar 
nr. 308/1959, f. 97). 

5. Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 
Comunist din România” (ibidem, dosar nr. 120/1961, f. 49). 

Ne întemeiem propunerea noastră cunoscând următoarele date din activitatea depusă de 
tov. Bădică M. Ilie pentru construirea socialismului şi consolidarea orânduirii noastre de stat 
în Republica Populară Română, după cum urmează: La 1 Mai 1944 a devenit membru al 
Partidului Comunist din România. În perioada insurecției armate (1944) a fost comandantul 
grupului de partizani „Carpaţi”, care a luptat pe Valea Prahovei. În anul 1945 a fost numit 
prim-chestor al Poliţiei Craiova. În anul 1949 a devenit ofiţer în Miliția Populară (prin 
reorganizarea aparatului Ministerului Afacerilor Interne). În perioada anului 1950 a 
funcţionat în calitate de comandant al Miliției regionale Deva. În perioada anilor 1951-1955 
a îndeplinit funcţia de director în Ministerul Afacerilor Interne, iar în continuare între anii 
1955-1959 ca director general adjunct în cadrul aceluiaşi minister. În anul 1959 a fost 
numit director general adjunct la Direcţia Generală a Serviciului Muncii, unde a funcţionat 
până în anul 1961, când a fost numit director general adjunct la această Direcţie Generală. 
În anul 1959 se pensionează pe caz de boală, fiind operat în acelaşi an la plămânul drept. 
A luat parte la toate acţiunile mari întreprinse sub conducerea partidului nostru, printre 
care: instaurarea guvernului de largă concentrare democratică Dr. Petru Groza, reforma 
agrară, instaurarea regimului democrat-popular, naţionalizarea principalelor mijloace de 
producţie în ţara noastră. Faţă de cele arătate mai sus, considerăm că tovarăşul Bădică M. 
Ilie este devotat întru totul orânduirii noastre de stat, neprecupeţind nici un efort pentru ca 
activitatea instituţiei în care se găseşte să-şi aducă aportul cât mai eficient la îndeplinirea 
sarcinilor trasate de partidul nostru prin documentele celui de-al III-lea Congres al PMR, 
pentru desăvârşirea construcţiei socialismului în Republica Populară Română!. 


Prin Decretul nr. 560 din 4 august 1969, tovarăşului Bădică M. Ilie, director general 
adjunct al DGRS, i s-a conferit medalia „A XXV-a Aniversare a Eliberării Patriei” pentru 
„merite deosebite în lupta împotriva fascismului, în eliberarea ţării, în războiul antihitlerist, 
în instaurarea puterii democrat-populare şi construirea socialismului în Republica Socialistă 
România, cu prilejul celei de a XXV-a aniversări a eliberării patriei”?. 

Prin Decretul nr. 564 din 13 august 1969, tovarăşului Bădică Ilie, director general adjunct 
al DGRS, i s-a conferit Ordinul „Tudor Vladimirescu”, clasa a II-a, pentru „merite deosebite 


în opera de construire a socialismului, cu prilejul celei de a XXV-a aniversări a eliberării 


patriei”?. 


Prin Decretul nr. 157 din 4 mai 1971 a fost decorat cu Ordinul „Steaua Republicii 
Socialiste România”, clasa a III-a?. 
Cu prilejul împlinirii vârstei de 60 de ani, prin Decretul nr. 666 din 19 decembrie 1973 


i s-a conferit Ordinul „Muncii”, clasa I, pentru „activitate îndelungată în mişcarea 


muncitorească şi merite deosebite în opera de construire a socialismului ”$. 


Pedepse : „prevenire” pentru că, odată cu mutarea la Inspectoratul Regional de Poliţie Iaşi, 
a luat cu el şi un autoturism „Steyer” care aparţinea Inspectoratului Regional de Poliţie Craiova ; 


1. Decretul nr. 714 din 21 noiembrie 1963 pentru conferirea Ordinului „Muncii” clasa a II-a tovarăşului Ilie 
M. Bădică (ibidem, dosar nr. 714/1963). 

2. Decretul nr. 560 din 4 august 1969 pentru conferirea medaliei „A XXV-a Aniversare a Eliberării Patriei” 
(ibidem, dosar nr. 900/1965, f. 28). 

3. Decretul nr. 564 din 13 august 1969 pentru conferirea unor ordine şi medalii (ibidem, dosar nr. 900/1965, 
f. 324). 

4. Decretul nr. 157 din 4 mai 1971 privind conferirea unor ordine ale Republicii Socialiste România, 
publicat în Buletinul Oficial al RSR, Partea |, nr. 96, 6 august 1971. 

5. Decretul nr. 666 din 19 decembrie 1973 privind conferirea Ordinului „Muncii” clasa I tovarăşului Ilie 
Bădică (ANIC, fond Consiliul de Stat - Decrete, dosar nr. 999/1973, f. 1). 

6. Însuşirea acestui automobil de către Bădică Ilie fusese reclamată conducerii Direcţiei Generale a Poliţiei 
chiar de către cel care îl instalase în funcţia de prim-chestor al Chesturii Poliţiei Municipiului Craiova : 

totodată, de la Chestura Poliţiei Municipiului Craiova, Bădică a plecat şi cu un pistol-mitralieră 
„Oriţa”, pe care „a uitat” să îl restituie (10 dec. 1947); trei zile de arest simplu pentru 
lipsă de tact şi abuz de comandă (aug. 1949); „mustrare scrisă” pentru lipsă de interes în 
muncă în executarea unui ordin al Direcţiei economice a DGM, în timp ce îndeplinea 
funcţia de comandant al Miliției Judeţului Hunedoara (iul. 1950); zece zile de arest la 
garnizoană cu prestarea serviciului pentru „nepăsare, superficialitate şi lipsă de răspundere” 
în întocmirea raportului DGPCM care a fost prezentat în faţa Colegiului MAI. Această 
pedeapsă disciplinară a fost aplicată de către adjunctul ministrului Afacerilor Interne, 
generalul-locotenent Pintilie Gheorghe (Bădică nu a executat pedeapsa din cauza bolii de 
care suferea). Cu acest prilej, au mai fost pedepsiţi cu cinci zile de arest la garnizoană, cu 
prestarea serviciului, şi alţi ofiţeri superiori din conducerea DGPCM : locotenent-colonelul 
Cosma Augustin, locotenent-colonelul Brucăr Jean şi maiorul Vasiliu Marius (sept. 1957). 


BĂNICĂ NIŢĂ ANDREI, maior, d.p. 3015 (n. 20 febr. 1907, 
satul Mihai Bravu, com. Victoria, jud. Brăila - d. 1 sept. 2003, 
mun. Bucureşti). 

Naţționalitatea : română. 

Originea şi aparteneța socială : ţăran sărac. 

Profesia de bază la încadrarea în MAI: muncitor necalificat. 

Funcţii în organizaţii politice, de masă şi obşteşti: membru 
PCR din 1947. 

Studii civile : 4 clase primare în comuna Tufeşti, cu întrerupere 
de doi ani din cauza războiului (1914-1921). 

Stagiu militar : Regimentul 2 Grăniceri Brăila (10 febr. 1928 — 
17 aug. 1928). 

Studii militare : Şcoala de Subofiţeri de Infanterie Oradea - Ministerul de Război 
(17 aug. 1928 — 1 mart. 1931); Şcoala de Ofiţeri MAI nr. 1 din Bucureşti (19 iun. 1948 - 
6 mart. 1949). 

Studii politice : Şcoala Medie de Partid (nov. 1947 - apr. 1948); curs de pregătire 
politică la Direcţia Politică din MAI (1-25 sept. 1948). 

Activitate profesională : subofițer în funcţia de secretar la Biroul Mobilizare din 
Regimentul 6 Grăniceri Chişinău (1 man. 1931 -iun. 1940) ; secretar la Biroul Mobilizare din 
Regimentul 6 Grăniceri Bacău (iun. 1940 — dec. 1944); secretar la Biroul Mobilizare din 
Regimentul 1 Grăniceri Bucureşti (12 ian. — 1 aug. 1945); secretar la Biroul 1 Organizare şi 
Mobilizare din Statul-Major al CTG (1 aug. 1945 - 19 iun. 1948); şef al Biroului Cadre 
Politice din Secţia Cadre a Direcţiei politice din CTG (6 mart. 1949 - 30 apr. 1950); şef al 
Biroului Evidenţă Efective din Statul-Major al CTG/DTG/CTGS (30 apr. 1950 — apr. 1958). 

Într-o autobiografie dată la Bucureşti, la 29 august 1952, locotenentul Bănică Andrei 
spunea : 


Mihail Dănescu, şef al Inspectoratului Regional de Poliţie Craiova. Pus să dea o declaraţie pe marginea 
acestei abateri, Bădică a mărturisit că, într-adevăr, şi-a însuşit automobilul „Styer” pe care-l avea de la 
reprezentantul Comisiei Aliate de Control Craiova, colonelul Voroşilov, însă a făcut acest lucru deoarece, 
la rândul lor, sovieticii, în momentul în care au plecat din Craiova, i-au rechiziţionat automobilul 
„DKW”, care-i fusese încredinţat pentru folosinţă de către Emil Bodnăraş, în momentul în care a fost 
trimis la Craiova ca instructor de partid (aceste afirmaţii erau catalogate de către Mihail Dănescu drept 
„minciuni”). În cele din urmă, consecinţă a unui ordin al Directorului General al Poliţiei, inspectorul de 
Poliţie Bădică a fost nevoit să returneze automobilul poliţiei craiovene. Se pare că relaţiile dintre Dănescu 
şi Bădică se depreciaseră odată cu trecerea timpului. 

În prezent, iau parte la viaţa de partid prin participarea regulată la şedinţe - şi prin 
străduinţa de a duce la îndeplinire toate sarcinile ce ni le pun în faţă Partidul şi Guvernul 
nostru. Acest lucru îl fac cu tot sufletul, conştient fiind de faptul că numai datorită luptei 
clasei muncitoare şi regimului instaurat, eu personal am putut ajunge la gradul de ofiţer 
recunoscându-mi-se munca, lucru la care nu puteam visa niciodată în regimul burghez). 


Comandant de pluton şi profesor la Şcoala de Perfecţionare Ofiţeri şi Sergenţi Jilava — 
DGPCM (1 mai 1958 - 1 apr. 1959); comandant la Colonia de muncă Mărculeşti/ 
formațiunea 810 (1 apr. 1959 - 30 sept. 1959). Ca urmare a desființării formaţiunii 810 a 
fost mutat la Penitenciarul Văcăreşti în funcţia de şef al Secţiei „Periş” (30 sept. - 1 mai 
1960), fiind apoi promovat în funcţia de locţiitor al comandantului pentru pază şi regim la 
acelaşi penitenciar (1 mai - 30 sept. 1960). 

Într-o notă-raport întocmită în 1959 de către şeful Serviciului Cadre al DGPCM 
(locotenent-colonelul Stanciu Nicolae), Bănică era propus pentru avansarea la gradul de 
maior, deşi nu îndeplinea condiţiile pentru accederea în corpul ofiţerilor superiori : 


În urma examenului de maiori ce s-a ţinut în DGPCM la sfârşitul anului 1958, Cpt. Bănică 
Niţă Andrei, deşi a absolvit acest curs nu a fost avansat în gradul de maior, neavând funcţia 
corespunzătoare acestui grad. La acea dată ofiţerul îndeplinea funcţia de profesor la şcoala 
de perfecţionare cadre Jilava, fiind transferat în DGPCM din Comandamentul Trupelor de 
Grăniceri şi Securitate la 1 mai 1958. Apreciindu-se interesul depus de ofiţer în întocmirea 
lecţiilor profesionale şi metodele sale pedagogice de predare, fiind un ofiţer serios şi cu 
mult simţ gospodăresc, la 1 aprilie 1959 a fost promovat în funcţie şi numit comandant la 
Formaţiunea Mărculeşti. Încă de la început ofiţerul s-a dovedit un bun gospodar şi cu 
capacitate organizatorică, reuşind să îndrepte o serie de deficienţe ce au existat de la 
vechea conducere, existând perspectiva ca în scurt timp Formaţiunea Mărculeşti să se 
situeze printre unităţile fruntaşe. Ţinând cont că ofiţerul a reuşit la examenul de maiori, iar 
în prezent funcţia ce o ocupă este de maior, propunem a se supune aprobării Direcţiei 
Cadre MAI, avansarea ofițerului la gradul de maior. Menţionăm că ofiţerul nu posedă acte 
pentru cursul primar de 7 clase; apreciem că poate fi avansat, având vârsta de 52 de ani 
şi cu atât mai mult avansarea în gradul de maior este reclamată şi de depăşirea vârstei 
acordate gradelor de căpitan, prevăzut de Statutul Corpului Ofiţerilor şi Generalilor 
Forţelor Armate ale RPR?. 


În această funcţie nu a rămas prea mult din cauza slabei pregătiri profesionale şi a 
absenței studiilor minime (avea doar 4 clase primare). 

A fost trecut în rezervă şi pensionat în septembrie 1960 din cauza vârstei înaintate. 

Grade succesive: sergent (?); plutonier (?); plutonier-major (?); sublocotenent 
(6 mart. 1949); locotenent (30 dec. 1949); locotenent-major (6 mart. 1952); căpitan 
(1 mart. 1955); maior (1 mart. 1959). 

Decorații : medalia „Serviciul credincios”, clasa a III-a (9 mai 1941) ; medalia „Eliberarea 
de sub jugul fascist” (?). 

Pedepse : „observare” pentru că a liberat deţinuţi în baza Decretului nr. 720/1956 
înainte de a sosi de la tribunal actele de liberare (1960). 


1. AANP, fond Cadre, d.p. nr. B-3015, dosar nepaginat. 
2. Ibidem. 

BOCA A. VASILE, locotenent, d.p. 3835 (n. 23 dec. 1912, com. 
Botoşana, jud. Suceava - d. 1990, mun. Piteşti, jud. Argeş). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: ospătar. 

Funcţii în organizaţii politice, de masă şi obşteşti: membru în 
Sindicatul funcţionarilor din MAI şi secretar al Secţiei sindicale din 
penitenciarul Văcăreşti (1946-?); membru PCR din 1946; responsabil 
cu organizarea în celula PCR/organizaţia de bază PMR din Penitenciarul 
Văcăreşti (1946); secretar al organizaţiei de partid din Colonia de 
Muncă Fântânele/formaţiunea 0710 (? - nov. 1954); secretar al 
organizaţiei de partid din Colonia de Muncă Perieţi/formaţiunea 0859 Perieți (1958) ; 
membru în Biroul Organizaţiei de Bază PMR din Penitenciarul Piteşti (1960-?). 

Studii civile : 4 clase în comuna natală (1919-1922) ; 3 clase la Şcoala nr. 1 din Piteşti 
(1961 - iun. 1963). A absolvit cursurile şcolii de 7 ani la seral. 

Stagiu militar : Regimentul 11 Roşiori Cernăuţi (12 apr. 1934 - nov. 1936). Ca urmare a 
izbucnirii celei de-a doua conflagrații mondiale, a fost concentrat la Regimentul 8 Roşiori 
Botoşani (oct.-nov. 1939). Pe 12 iunie 1941 a fost din nou concentrat şi trimis pe Frontul de Est 
cu Regimentul 8 Roşiori Botoşani. Nu a luat parte la lupte până în ziua de 26 septembrie 1941, 
când regimentul a fost trimis să înlocuiască o unitate germană la liziera comunei ucrainene 
Echimovca, unde, în timpul luptelor, a căzut prizonier. A fost internat în Lagărele de prizonieri 
nr. 56 Central (oct. 1941 — apr. 1942), nr. 100 Siberia, nr. 24 Urali, nr. 13 şi nr. 67 Bosionca, 
nr. 75 şi nr. 84/2 (apr. 1942 - aug. 1945). În Lagărul nr. 84/2 a urmat, timp de câteva luni, o 
şcoală antifascistă ; în aprilie 1945 s-a înrolat voluntar în Divizia „Horia, Cloşca şi Crişan”, 
fiind apoi repartizat la Regimentul 5 Infanterie (de unde a şi fost lăsat la vatră în august 1945). 

Studii militare : cursul de educaţie politică/secretari de organizaţie de bază PMR de pe 
lângă Direcţia Generală Politică a MAI (apr.-iun. 1951). În această şcoală a fost apreciat 
ca unul dintre cei mai buni elevi cu perspective de dezvoltare pe linia muncii de organizare ; 
Şcoala de Recalificare a Ofiţerilor Politici MAI de la Deva (febr.-aug. 1952). 

„Studii politice : Şcoala serală medie sindicală de o lună (1947) ; Şcoala medie de partid 
a Sectorului MAI de pe lângă CC al PMR (?). 

Activitate profesională : agricultor la diferiţi proprietari de pământ din comuna natală 
(apr. 1924 - oct. 1926); picol la Hotelul „Imperial” din Bucureşti (nov. 1926 - apr. 
1927); picol la o cafenea din Hala Griviței şi la Cafeneaua „Corso” din Bucureşti 
(apr.-oct. 1927); muncitor necalificat la o fabrică de tricotaje din Focşani, strada Gării, 
nr. 6 (oct. 1927 — mai 1929) ; chelner la diferite localuri din Bucureşti (mai 1929 - 1931) ; 
chelner la Bufetul MI din strada Ştirbei Vodă (1931 - aug. 1933); om de serviciu la 
bufetul Băncii de Credit a Pensionarilor din Bucureşti (aug. 1933 - 12 apr. 1934 şi nov. 
1936 - mart. 1937); chelner la Restaurantul „Niculescu” din Bucureşti (mart. - 1 iul. 
1937); chelner la Cazinoul din Vatra Dornei (1 iul. 1937 - sept. 1938). În septembrie 
1938 s-a căsătorit cu Ana V. Puiu din comuna Pătrăuți, judeţul Suceava. 

Muncitor necalificat şi curier la Uzinele „Malaxa” din Bucureşti (11 nov. 1938 - 
12 iun. 1941). 

În vara anului 1945, după lăsarea la vatră, a fost pus la dispoziţia MAI de către Divizia 
de voluntari „Horia, Cloşca şi Crişan”. A fost repartizat la DGP în funcţia de gardian la 
Penitenciarul Văcăreşti! (1 oct. 1945 - iun. 1951). La întoarcerea în ţară şi-a găsit soţia 


1. În 1948, pentru patru luni, a fost gestionarul Coloniei de vară Predeal. 

căsătorită, deoarece regimentul îl înregistrase ca mort/dispărut în timpul luptelor din 
Ucraina (s-a recăsătorit în 1946 cu Ioana Niţu). 

În anul 1946 a fost avansat în funcţia de prim-gardian cu delegaţie, având sub supraveghere 
lotul criminalilor de război, dar a fost retrogradat după o scurtă perioadă de timp din cauza 
unei evadări (în 1947 a fost judecat de către Secţia 8 Penală a Tribunalului Bucureşti 
„pentru lipsă de vigilenţă”, atitudine care dusese la evadarea de sub escortă a unui deţinut; 
ulterior a fost achitat din lipsă de probe). 

În octombrie 1951 a fost detaşat în funcţia de locţiitor politic al Coloniei de Muncă 
Km 8 Saligny (19 oct. 1951 - 4 ian. 1952). 

Instructor de partid la Biroul Control şi Organizare din Secţia Organizare şi Instructaj 
a Direcţiei politice din DGPCUM! (iul. - 19 oct. 1951 şi 4 ian. — febr. 1952). 

Într-o notă întocmită pe 27 iunie 1951 de către Direcţia Cadre a Direcţiei Generale 
Politice a MAI referitoare la miliţianul Boca Vasile din Penitenciarul Văcăreşti se menţiona : 


Tov. a fost chemat la noi şi verificat asupra perioadelor neclare din activitatea sa, astfel : din 
greşală neînţelegând punctul la care trebuia să răspundă în chestionarul de verificare din 
dosarul de partid, a scris că a simpatizat cu legionarii. Nu se adevereşte faptul că ar fi avut un 
bufet propriu în perioada anilor 1932-33. În acea vreme a fost numai om de serviciu la banca 
de credit şi avea în gestiune bufetul băncii unde era rulat un capital de 1.000 lei. Tov. recunoaşte 
că, într-adevăr, în timp ce era la Depozitul C.A.M. pentru a ridica ţigări ia evadat un deţinut : 
pe atunci fiind nou angajat, nu avea experienţa muncii în acest domeniu şi cu această ocazie, 
elementele vechi din câmpul muncii, dându-le să escorteze pe cei mai periculoşi deţinuţi. 
Tov. a fost sancţionat pe linie de partid pentru această lipsă, cu interzicerea de a ocupa munci 
de răspundere pe timp limitat (3 luni). În prezent, tov. a lichidat cu această lipsă. Nu se 
adevereşte faptul că ar fi vândut pepeni deţinuţilor cu 250 lei bucata, în timp ce el îi cumpăra 
cu 2 lei. Acest lucru s-a constatat de noi din discuţiile avute cu el din care a reieşit că: în 
acea perioadă erau destule elemente corupte de deţinuţi, iar pentru că el ducea o muncă de 
demascare a acestor elemente, aceştia au căutat prin orice mijloace să-l compromită. Se 
confirmă faptul că tov. a avut lipsă suma de 4.000 lei, în timp ce avea gestiunea cantinei 
salariaţilor din penitenciar însă după cum spune tov. că el neavând destule ajutoare în 
această muncă, având în subordine ca bucătăreasă şi femeie de serviciu dintre deţinute, 
precum şi numărul mare de personal care servea masa la această cantină şi mai mult de atât 
că i se ordona de către tov. director al penitenciarului de a da bani cu chitanţă diferiților 
milițieni, care mai târziu ori erau mutaţi sau concediaţi din serviciu, era şi firesc să iasă cu 
lipsă. Însă tov. a plătit instituţiei din salariu suma pe care o avea lipsă, făcând totodată şi 
un raport de demisie, însă până la urmă nu a mai plecat, rămânând mai departe în funcţie 
[raportul a fost făcut în iunie 1950 - n.n.]. Deasemeni nu se confirmă că ar fi fost beţiv sau 
religios ; în urma discuţiilor avute cu el a ieşit în evidenţă sinceritatea tov., precum şi un 
dezvoltat spirit critic şi autocritic care ne-a întărit convingerea că este o exagerare a unor 
tov. în al caracteriza. Faţă de cele constatate, cât şi de faptul că este un tov. cu nivel politic 
şi ideologic în dezvoltare, precum că îndeplineşte condiţiile unui locţiitor politic având 
perspective de dezvoltare, propunem ca tov. să fie încadrat în ap. politic cu gradul de slt?. 


1. În două documente diferite aflate la dosarul personal se precizează că ofiţerul ar fi deţinut concomitent 
două funcţii în perioada ianuarie-februarie 1952. În primul se spune că ar fi deţinut funcţia de instructor 
de partid la Biroul Control şi Organizare din Direcţia politică a DGPCUM, iar în cel de-al doilea, că ar 
fi fost detaşat de către Direcţia politică a DGPCUM în funcţia de locţiitor politic al UM nr. 5 Bicaz. 

2. „Notădin 27 iunie 1951 asupra miliţianului Boca Vasile din Penit. Văcăreşti, propus a fi încadrat în ap. 
politic al Dir. Generale a Penitenciarelor cu gradul de slt”, document semnat de către locotenentul 
Dumitraşcu V., şef al Biroului III din Secţia a III-a a Direcţiei Cadre din Direcţia Generală Politică a 
MAI (AANP, fond Cadre, d.p. nr. B-3835, dosar nepaginat). 

După absolvirea şcolii de ofiţeri politici a fost repartizat la formațiunea 0722 Constanţa/ 
Centrul de Coordonare Constanţa, în funcţia de adjunct al şefului Secţiei Cadre (1 sept. 
1952 — 1 oct. 1953). În urma desființării formaţiunii 0722 Constanţa/Centrul de Coordonare 
Constanţa a fost mutat la Colonia de Muncă Poarta Albă/formaţiunea 0893, unde a deţinut 
funcţiile de adjunct al şefului Biroului Cadre (1 oct. 1953 - 1 ian. 1954) şi referent tehnic 
(| ian. — 15 febr. 1954); locţiitor politic la Colonia de Muncă Fântânele/formaţiunea 710 
(15 febr. - 1 nov. 1954). 

Pe 1 noiembrie 1954, prin ordinul MAI nr. 257 din 25 octombrie 1954, formațiunea 
0710 Fântânele a fost desfiinţată, iar indicativul său a fost anulat prin acelaşi act. Cu 
această ocazie, ofiţerul Boca a fost transferat pe aceeaşi funcţie la Colonia de Muncă Baia 
Sprie/formaţiunea 0627 (1 nov. 1954 — 1 apr. 1955); referent tehnic II cultural-educativ la 
Penitenciarul Aiud/formaţiunea 0622 (1 apr. 1955 - 30 iun. 1956). 

În urma reducerilor de efective din MAI, a fost trecut în rezervă la 30 iunie 1956 prin 
ordinul MAI nr. 02814. A rămas în continuare în cadrul DGPCM ca angajat civil în funcţia 
de lucrător cultural-educativ la Penitenciarul Ocnele Mari (1 iul. 1956 - 1 iun. 1958); 
educator în penitenciare şi colonii de muncă la Colonia de Muncă Perieţi/formaţiunea 0859 
Perieți (1 iun. 1958 — 1 mai 1959). 

Din cauza desființării formaţiunii 0859 Perieți la 1 mai 1959, a fost mutat în interes de 
serviciu la Penitenciarul Piteşti, unde a deţinut funcţiile de : educator în penitenciare şi colonii 
de muncă (1 mai 1959 — 1 iun. 1963) şi magazioner principal la Sectorul Cazarmare şi Auto 
(1 iun. 1963 — 31 dec. 1972). Până în vara anului 1963 (când a absolvit cursurile şcolii de 
7 ani) i s-au reţinut lunar 15% din salariu din cauza neîndeplinirii condiţiilor de studiu. 

Prin ordinul comandantului Penitenciarului Piteşti nr. 044 din 31 decembrie 1972 i s-a 
desfăcut contractul de muncă. 

Grade succesive : plutonier (1 aug. 1951) ; sublocotenent (25 aug. 1951); locotenent (?). 

Decorații: medalia „10 ani de la înfiinţarea primelor unităţi ale Armatei Populare 
Române” (1 oct. 1953); medalia „Muncii” (21 aug. 1954); medalia „A 50-a aniversare 
a înfiinţării PCR” (8 mai 1971). 


BOGOS GRIGORE, sublocotenent. 
Activitate profesională : ofiţer controlor în DIP - UM 0618 Bucureşti (9 nov. 1953). 


BOJINCĂ DUMITRU PAVEL, locotenent-colonel, d.p. 4622 
(n. 1 aug. 1924, com. Peştişani, jud. Gorj — d. 12 aug. 2003, mun. 
Bucureşti). 

Naţionalitatea : română. 

Originea şi apartenenţa socială: ţăran mijlocaş. 

Profesia de bază la încadrarea în MAI: tâmplar. 

Funcţii în organizaţii politice, de masă şi obşteşti : membru 
în Frontul Plugarilor şi ARLUS (?); membru PMR din 1956; 
membru în Biroul Organizaţiei de Bază din Şcoala Militară de 
N Ofiţeri Activi MAI nr. 2 - UM 0564 Bucureşti (1968-1969). 

Studii civile : 6 clase în comuna natală (1931-1937); Şcoala 

de Arte şi Meserii din Peştişani (1 sept. 1937 - 31 mai 1941) ; Şcoala Medie Muncitorească 
nr. 4 din Bucureşti, secţia reală, învăţământ fără frecvenţă (1957 - iun. 1962). 

Stagiu militar : Compania Specială de Pază a MAI şi Regimentul de Jandarmi Bucureşti 
(1 aug. 1945 - 6 nov. 1946). Într-o autobiografie dată la 12 aprilie 1960 la Jilava, Bojincă 
relatează misiunile sale în această subunitate a MAI: 

La 1 august 1945 am intrat ca voluntar la „Compania Specială de Pază” a Ministerului 
Afacerilor Interne, companie care asigura paza şi securitatea MAI, precum şi paza unde se 
găseau duşmanii regimului nostru „Curtea Marţială”. Menţionez că în această Companie 
Specială eram doar 13 militari de 20 de ani, iar ceilalţi tovarăşi erau oameni vârstnici. Din 
cei 13 tineri 2 au fost împuşcaţi făcându-şi datoria în ziua de 8 noiembrie 1945 cu ocazia 
rebeliunii reacționare în faţa palatului republicii [căpitanul Bojincă se referă la demonstraţia 
promonarhistă organizată de partidele istorice PNȚ şi PNL, cu ocazia zilei onomastice a 
regelui Mihai din 8 noiembrie 1945 ; demonstranţii care şi-au manifestat ostilitatea faţă de 
guvernul procomunist condus de Petru Groza au fost atacați de detaşamente de muncitori, 
iar forţele de ordine au deschis focul asupra demonstranţilor ; s-au înregistrat morţi şi 
răniţi din partea ambelor tabere ; unul dintre cei 2 militari ucişi a fost Mircea Bădescu 
prieten bun cu Bojincă Pavel — n.n.]. În toamna anului 1946, compania s-a desfiinţat, iar 
componenţii ei au fost lăsaţi la vatră. La vatră am fost lăsat cu gradul de caporal. 


Studii militare : curs scurt la Şcoala Profesională de Gardieni cu Sarcini Speciale de la 
Jilava (1-30 mart. 1950) ; curs de ofiţeri penitenciare la Şcoala de Cadre Profesionale Jilava 
din DGPCUM (apr. — 1 oct. 1951). Împreună cu alţi 20 de elevi din această şcoală a fost avansat 
la gradul de sublocotenent cu o lună înainte de terminarea cursurilor şcolii ; curs scurt de 
perfecţionare a pregătirii cadrelor cu funcţii de conducere din MAI de la Dumbrăviţa (1970). 

Activitate profesională : practicant tâmplar la atelierul de tâmplărie al Uzinelor „Vulcan” 
din Bucureşti! (20 oct. 1941 — 23 iul. 1943); tâmplar la Fabrica de tâmplărie „Pintea & 
Mândruţ” din Bucureşti, strada Dudeşti (sept. — 1 dec. 1943); tâmplar la Fabrica de tâmplărie 
„Munca” din Capitală, strada Iancu Jianu nr. 75 (1 dec. 1943 - 15 apr. 1944); om de serviciu 
la Terasa „Colos” din Bucureşti, Bulevardul Elisabeta nr. 22 (16 iun. 1944 — 31 iul. 1945 
şi 8 dec. 1946 — 24 sept. 1947); în convalescenţă în comuna natală (1 oct. 1947 — 27 dec. 
1948) ; paznic la Întreprinderea „Comercial” din Târgu-Jiu (28 dec. 1948 - 31 apr. 1950). La 
1 mai 1950 a fost încadrat în DGP ca gardian la Penitenciarul Târgu-Jiu (1 mai - 15 iun. 1950, 
11 iul. — oct. 1950 şi 1 dec. 1950 — febr. 1951); gardian detaşat la închisoarea militară din 
Sibiu? (15 iun. — 11 iul. 1950) ; gardian detaşat la Penitenciarul Jilava (oct. - 1 dec. 1950); 
ajutor al directorului de serviciu la UM nr. 2 Columbia-Cernavodă (15 oct. - dec. 1951); 
comandant de pluton la Şcoala de Cadre Profesionale Jilava din DGPCUM (dec. 1951 — 
dec. 1952); lucrător de cadre în Serviciul Cadre al DLCM (dec. 1952 - iun. 1953); 
profesor la ciclul de pregătire profesională din Şcoala de Ofiţeri Lagăre şi Penitenciare 
Sibiu - DLCM - UM 0818 (1 iun. 1953 - 1 iun. 1954); ofiţer de serviciu la Penitenciarul 
Caransebeş (1 iun. - 1 oct. 1954); profesor la Şcoala de Supraveghetori de la Rahova - 


— 


La Uzinele „Vulcan” din Bucureşti munceau în această perioadă circa 400 de prizonieri sovietici. 

2. Prin Decretul nr. 175 din 11 iulie 1950 pentru trecerea închisorilor militare de la MFA la MAI, aceste 
locuri de detenție care funcționau în baza Decretului nr. 1162 din 1 iulie 1948 au fost transferate la MAI. 
În expunerea de motive a Decretului nr. 175, semnată de ministrul Afacerilor Interne, Teohari Georgescu, 
se menționa: „Regimul special prevăzut pentru închisorile militare prin Decretul nr. 1162 din 1 iulie 
1948, numai corespunde necesităților actuale în care reeducarea deținuților se bazează pe muncă în 
ateliere, ferme şi şantiere, am întocmit alăturatul proiect de decret pentru trecerea închisorilor militare 
de la Ministerul Forţelor Armate la Ministerul Afacerilor Interne” (ANIC, fond Consiliul de Stat - 
Decrete, dosar nr. 4/1950, vol. I, ff. 200-203). Închisoarea militară nr. 6 Sibiu a fuzionat cu Penitenciarul 
Sibiu în iulie 1950, în baza unui proces-verbal semnat de comandantul închisorii, căpitanul Ion Georgescu, 
directorul Penitenciarului Sibiu, Gheorghe Littera, şi un delegat din MAI. În închisoare se găseau la acea 
dată 61 de deţinuţi, dintre care 14 arestaţi preventiv pentru infracţiuni de drept comun şi patru arestaţi 
preventiv pentru infracţiuni contra securităţii statului. Totodată, aici se găseau şi 32 de condamnaţi de 
drept comun, cinci condamnaţi politici, un sabotor şi cinci internaţi de DGSP. Andrei Muraru (coord.), 
Dicţionarul penitenciarelor din România comunistă (1945-1967), Polirom, laşi, 2008, p. 459. 

DPLC/Compania Şcoală Jilava (1 oct. 1954 - 30 iun. 1956). Din cauza reducerilor de 
efective din MAI, pe 30 iunie 1956 a fost mutat în funcţia de ofiţer de serviciu al 
comandantului la Penitenciarul Cluj Minori (1 iul. 1956 — 1 aug. 1957); comandant de 
pluton (1 aug. - 1 sept. 1957), profesor şi profesor-şef la Şcoala MAI Jilava/Şcoala de 
Perfecţionare Ofiţeri şi Sergenţi Jilava - DGPCM (1 sept. 1957 — 1 nov. 1960); profesor-şef 
(1 nov. 1960 — 1 oct. 1964), lector învăţământ de specialitate la catedra discipline speciale II 
(1 oct. 1964 — 1 apr. 1968) şi şef al catedrei penitenciare la Şcoala de Ofiţeri MAI nr. 2 
Bucureşti - DGM/Şcoala Militară de Ofiţeri Activi MAI nr. 2 - UM 0564 Bucureşti (1 apr. 
1968 - 1 dec. 1969). 

Pe 1 decembrie 1969 a fost mutat în aparatul central al DGP în funcţia de instructor III 
la Serviciul Pază şi Regim (1 dec. 1969 - 1 dec. 1970); profesor-şef la Şcoala Militară de 
Subofiţeri Penitenciare Jilava nr. 9 - UM 0191 Bucureşti - DGP (1 dec. 1970 - 1 aug. 
1973) ; instructor II cu probleme de specialitate (1 aug. 1973 — 1 aug. 1975) şi şef al 
catedrei „Pregătire de Specialitate” la Şcoala Militară de Subofiţeri Penitenciare de la 
Hârşova - UM 0402 (1 aug. 1975 - 15 iun. 1977). 

A fost trecut în rezervă în vederea pensionării pe 15 iunie 1977, prin ordinul MI nr. 2045. 

Grade succesive: miliţian (1 iul. 1951); sublocotenent (1 oct. 1951); locotenent 
(1 oct. 1953); locotenent-major (1 oct. 1956); căpitan (1 nov. 1959); maior (23 aug. 
1965) ; locotenent-colonel (23 aug. 1971). 

Decorații: medalia „În Serviciul Patriei Socialiste”, clasa I (1963) ; Ordinul „În 
Serviciul Patriei Socialiste”, clasa a III-a (1965) ; medalia „A 50-a aniversare a înfiinţării 
PCR” (1971); Ordinul „Meritul Militar”, clasa a II-a (1971) şi I (1976) ; medalia „25 de 
ani de la proclamarea Republicii” (1972) ; medalia „30 de ani de la eliberarea României de 
sub dominaţia fascistă” (1974). 


BOLDEA NICOLAE MARIN, locotenent-colonel, d.p. 4609 
(n. 5 aug. 1926, com. Orodel, jud. Dolj — d. 11 iun. 2003, mun. 
Craiova, jud. Dolj). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: muncitor agricol. 

A Funcţii în organizații politice, de masă şi obşteşti: membru 
1 UTM din 1950 şi PMR din 1964; membru în Comitetul de Partid 

din Inspectoraul Judeţean Olt al MI (1974). 

Studii civile: 7 clase elementare la şcoala din comuna natală 
(1933-1940); Şcoala medie nr. 3 din Craiova, fără diplomă 
(1955-1958). 

Stagiu militar : pistolar voluntar în Regimentul 3 Infanterie „Panduri” din Divizia 
„Tudor Vladimirescu - Debrețin” (nov. 1944 — 26 mart. 1946). A luptat pe Frontul de 
Vest, în Ungaria şi Cehoslovacia. 

Studii militare : Şcoala de secretari de grefă de pe lângă Penitenciarul Jilava (sept.-oct. 
1950); Şcoala de Perfecţionare Ofiţeri şi Sergenţi Jilava (22 nov. 1951 - 6 mart. 1953); 
curs de perfecţionare, profil penitenciare, la Şcoala de Ofiţeri MAI nr. 2 Bucureşti - DGM 
(1961) ; curs de reciclare, profil penitenciare, la Şcoala de Ofiţeri a MI (5 mart. — 29 apr. 
1974) ; curs de perfecţionare pentru locţiitori de comandanţi pentru pază şi regim, profil 
penitenciare, la UM 0900 Grădiştea (20 oct. - 19 nov. 1975). 

Studii politice: Universitatea serală de Marxism-Leninism de pe lângă Comitetul 
Judeţean Olt al PCR, secţia filosofie (1975-1977). 

Activitate profesională : gardian de pază şi şef al secţiei de pază la Penitenciarul 
Craiova (20 ian. 1950 - 22 nov. 1951)! ; comandant de pluton şi bibliotecar la Şcoala de 
Ofiţeri Lagăre şi Penitenciare Sibiu - DLCM - UM 0818 (6 mart. 1953 — 1 iun. 1954); 
comandant de pluton de pază la Colonia de Muncă Valea Lupului -— Iaşi (1 iun. 1954 - 
1 febr. 1955). Din cauza desființării formaţiunii Valea Lupului (ianuarie 1955) a fost numit 
în funcţia de ajutor de serviciu al comandantului şi apoi ofiţer de serviciu la Penitenciarul 
Giurgiu (1 febr. - 1 mai 1955); şef Birou Pază, ofiţer de serviciu prim (1 mai 1955 — 
1 iun. 1965)?, comandant al Secţiilor „Motru” (1 iun. 1965 - 1 apr. 1969) şi „Slatina” din 
cadrul Penitenciarului Craiova (1 apr. 1969 - 1 mai 1975); locţiitor al comandantului 
pentru pază şi regim la Penitenciarul Slatina (1 mai 1975 - 31 aug. 1977). 

A fost trecut în rezervă la 31 august 1977 prin ordinul MI nr. II 02346. 

Grade succesive: miliţian (1950); sergent (1951); sublocotenent (1953) ; locotenent 
(1955) ; locotenent-major (1958) ; căpitan (1962) ; maior (1968) ; locotenent-colonel (1974). 

Decorații : medalia „În Serviciul Patriei Socialiste”, clasa I (1963) ; medalia „A XX-a 
aniversare a Zilei Forţelor Armate ale RPR” (1964); Ordinul „În Serviciul Patriei 
Socialiste”, clasa a III-a (1964) ; Ordinul „Meritul Militar”, clasa a II-a (1971) şi I (1976). 

Pedepse : patru zile de arest la domiciliu pentru nerespectarea ordinului superiorului său 
(1954) ; cinci zile de arest la garnizoană pentru : superficialitate în executarea sarcinilor 
(1957), exces de băuturi alcoolice şi inducerea în eroare a comandantului (1961), pentru 
desfacerea corespondenţei cu caracter secret care era destinată comandantului (1962), atitudine 
injustă faţă de subordonați (1968) ; trei zile de arest la garnizoană pentru control insuficient 
asupra subordonaţilor (1969); „mustrare severă” pentru unele abuzuri în muncă (1972) ; 
„mustrare scrisă” pentru nerespectarea Legii nr. 23/1969 privind executarea pedepselor (1976). 


BOŞCA ION AURELIAN, locotenent-major, d.p. 3291 (n. 
| 8 nov. 1928, satul Capu Codrului, com. Păltinoasa, jud. Suceava - 
1 d. 3 ian. 1965, com. Roşu, jud. Ilfov). 
Naţionalitatea : română. 
Originea şi apartenenţa socială : ţăran sărac. 
Profesia de bază la încadrarea în MAI: muncitor necalificat. 
Funcţii în organizaţii politice, de masă şi obşteşti : membru în 
a Organizaţia Tineretului Sătesc (1945) ; membru PSD (1947 - mart. 
& dt 1948) şi membru PMR (mart. 1948 - 9 dec. 1964); secretar al 
organizaţiei UTM din comuna natală (1949) ; secretar al organizaţiei 
de partid din Penitenciarul Iaşi (1957-1958). 

Studii civile : 4 clase în comuna natală (1935-1939) ; 2 clase la 
Şcoala medie nr. 1 „Mihail Sadoveanu” din laşi, fără frecvenţă 
(1957 - apr. 1959) şi o clasă la Şcoala medie nr. 2 din Mangalia, fără frecvenţă (1961-1962). 
În notarea de serviciu întocmită pe perioada 10 august 1958 — 14 februarie 1959 de către 
comandantul Penitenciarului Iaşi, locotenentul-major Rahotă Crăciun, se preciza : 


În anul 1957-1958 ofiţerul s-a înscris la cursuri fără frecvenţă pentru completarea studiilor 
claselor 5-7; dând examen a rămas corigent la 2 materii, matematici şi Limba română, iar 
ofiţerul nu s-a prezentat pentru corigenţe, neglijând pregătirea sa şi astfel n-a putut intra în 


1. Cât timp a lucrat ca miliţian la Penitenciarul Craiova a fost detaşat câteva luni şi la Penitenciarele 
Văcăreşti, Jilava şi la Colonia de Muncă Jegălia. 

2. În perioada 15 decembrie 1959 - 1 martie 1960, a fost detaşat pentru o scurtă perioadă la Colonia de 
Muncă Periprava. 

posesia actului de absolvire a 7 clase elementare. Ofiţerul, în anul 1958, a avut un proces 
privitor la o locuinţă cu un tov. totdin cadrul MAI de la Colonia de Minori laşi ; ofiţerul având 
ordinul de repartizare i s-a dat câştig de cauză ; nu s-ar fi ajuns la această situaţie dacă ofiţerul 
proceda cu mai mult tact. (...) Ca o parte pozitivă a ofițerului pe care ţin s-o semnalez este 
şi faptul că, deşi a fost amânat în ce priveşte avansarea sa la gradul de Lt. Major, nu s-a 
demobilizat şi a muncit în cadrul unităţi cu acelaşi elan, dovedind dragoste faţă de muncă 
interes pentru rezolvarea sarcinilor ce-i stăteau în faţă [în septembrie 1958, a fost amânat 
de la avansarea în grad din cauza faptului că nu îşi completase studiile elementare - n.n.]. 


Pe 1 mai 1962 s-a înscris în clasa a IX-a la Şcoala medie nr. 2 din Mangalia, dar a 
abandonat studiile medii în anul următor. 

Studii militare : Şcoala Militară de Subofiţeri MAI Oradea (1 oct. 1949 - 1 apr. 1950) 
şi Şcoala Militară de Ofiţeri MAI nr. 4 Deva (1 apr. 1950 - 8 mai 1951); curs de 
recalificare la Centrul de Instrucție Cadre Botoşani - MAI (1952) ; curs de perfecţionare 
la Şcoala MAI Jilava (11 ian. - 26 mart. 1959); curs de perfecţionare a cadrelor de 
conducere, profil penitenciare, la Şcoala de Ofiţeri MAI nr. 2 Bucureşti - DGM (15 sept. 
1960 - 20 aug. 1961). 

Studii politice : Şcoala ţărănească PMR de 25 de zile (dec. 1948 — ian. 1949). 

Activitate profesională : agricultor în gospodăria părintească şi la diferiţi proprietari de 
pământ din comuna natală (1939 - mai 1944 şi 1945-1946). În mai 1944, din cauza 
apropierii liniei frontului, a fost evacuat cu premilitara din comuna natală. După o 
săptămână, în timp ce se afla în drum către Piatra Neamţ, a fugit împreună cu alţi doi fraţi 
de-ai săi, stând ascunşi până la 23 august 1944. După invazia trupelor Armatei Roşii, a fost 
evacuat de sovietici în comuna Bereşti (fostul judeţ Dorohoi), fiind nevoit să lucreze în 
linia I la săpatul tranşeelor sovietice (iun.-sept. 1944). La întoarcerea în comună şi-a găsit 
casa arsă. A fost nevoit să locuiască şi să muncească timp de şase luni la unchiul său, 
Orhean Lazăr, care avea un atelier de cojocărie (în acest timp i-a decedat şi tatăl, tifos 
exantematic). În primăvara anului 1945, Primăria din Capul Codrului a repartizat în mod 
provizoriu familiei Boşca o casă unde a locuit pentru o scurtă perioadă de timp. 

Muncitor necalificat la o fabrică de cherestea din comuna natală (1947 - 1 oct. 1949). 
Această fabrică s-a aflat în proprietatea unui evreu până în iunie 1948, când a fost evacuată. 

Comandant de pluton la Centrul de Instrucție nr. 4 Securitate Dorohoi - UM 0976 
(8 mai 1951 - mai 1952). După desfiinţarea acestui centru (în mai '52), a fost trimis la 
Bucureşti în funcţia de şef al Biroului Secretariat de la Secţia Construcţii a CTS/Direcţia 
Pază a MAI (iun. 1952 - ian. 1953). Ca urmare a desființării Secţiei Construcţii din 
Direcţia Pază a MAI, a fost transferat la DLCM, de unde a fost repartizat în funcţia de 
comandant de pluton la Şcoala de Ofiţeri Lagăre şi Penitenciare Sibiu, DLCM - UM 0818 
(ian. 1953 - 1 iun. 1954). În urma desființării acestei şcoli la 1 iunie 1954, a fost mutat 
în interes de serviciu la Penitenciarul Caransebeş în funcţia de locţiitor al comandantului 
pentru pază şi regim (1 iun. 1954 — 1 mart. 1956). 

Un referat de cadre întocmit pe 22 februarie 1956 de către Serviciul Cadre al DPLC 
propunea scoaterea locotenentului Boşca A. din funcţia de locţiitor al comandantului 
pentru pază şi regim din următoarele motive : 


În prezent este comod şi nu se preocupă de aplicarea întocmai a regulamentelor şi ordinelor. 
Este lipsit de autoritate în faţa subordonaţilor şi nu-i trage la răspundere pe aceştia de 
neîndeplinirea sarcinilor. Nu ajută comandantul în muncă, fiind lipsit de iniţiativă, iar 
sarcinile penitenciarului în problema sa îl depăşesc, făcând în acest fel ca munca să fie 
nesatisfăcătoare. Sarcinile politice, care-i revin în calitate de membru PMR şi le duce la 

îndeplinire în condițiuni mulţumitoare. La şedinţa de analiză care s-a ţinut în cursul acestui 
an cu locţiitorii comandanţi pentru pază şi regim, tov. Col. Tăbârcă [It.-col. Tăbârcă Ioan, 
locţiitor al şefului DPLC în perioada 1 august 1955 - 1 iul. 1956 - n.n.] a ordonat 
schimbarea din funcţie a Lt. Boşca Aurelian la un alt penitenciar, deoarece sarcinile 
Penitenciarului Caransebeş îl depăşesc şi nu poate face faţă acestoral. 


Ofiţer de serviciu cu pregătirea de luptă la Colonia Şorogari? (1 mart. — iul. 1956) şi ofiţer 
de serviciu la Penitenciarul Iaşi (iul. 1956 - 1 iun. 1959); şef al Secţiei „Cobadin” (1 iun. 
1959 — 1960), şef al Secţiei „Mangalia” (1960 — 1 aug. 1962) şi ofiţer de serviciu prim operativ 
la Colonia de Muncă Peninsula/formaţiunea 0605 Constanţa 1 (aug. 1962 - aug. 1963). 

În foaia de notare întocmită pentru intervalul 1 ianuarie 1962 - 1 decembrie 1963, 
locţiitorul comandantului pentru pază şi regim al formaţiunii 0605 Constanţa, maiorul 
Sandu Ilie, enumera o serie de abateri ale ofițerului Boşca : 


În unitate a muncit în aceeiaşi funcţie pe care o îndeplinise înainte de pleca la cursuri — şef al 
secţiei „Mangalia”. Se aştepta ca după aceste cursuri să-şi îmbunătăţească munca, prin aplicarea 
în activitatea sa a cunoştinţelor asimilate. Practic însă, Lt. maj. Boşca A. a manifestat lipsuri 
grave în activitatea sa. În cadrul secţiei îşi desfăşura munca fără un plan bine stabilit. Ordinea 
şi disciplina în subunitatea sa lasă mult de dorit. Chiar el personal a comis abateri grave de la 
disciplină, fapt pentru care a fost pedespit disciplinar, iar pe linie de partid a fost sancţionat cu 
vot de blam [în data de 9 decembrie 1964 a fost exclus din partid — n.n. ]. Pentru activitatea sa 
nesatisfăcătoare, în luna aug. 1962 ofiţerul a fost retrogradat din funcţia de şef de secţie, în 
funcţia de of. de serviciu şi mutat la centrul formaţiunii. Aici controlat mai îndeaproape şi-a 
îndeplinit într-o oarecare măsură sarcinile de serviciu, totuşi nu la nivelul cerinţelor serviciului. 
În continuare dovedeşte aceiaşi lipsă de exigenţă faţă de subordonați, lipsă de iniţiativă şi de 
simţ de răspundere în îndeplinirea misiunilor încredințate. Îl caracterizează viciul beţiei, fiind 
găsit de conducerea formaţiunii în stare de ebrietate chiar pe timpul serviciului. Din punct de 
vedere politic şi profesional este satisfăcător pregătit, însă nu le aplică în practică. Cu tot 
ajutorul dat, nu sa văzut nici o îmbunătăţire în bine în activitatea sa. Starea sănătăţii ofițerului 
este bună. Faţă de cele arătate mai sus şi mai ales faţă de abaterile comise, propun menţinerea 
în grad peste durata prevăzută în Statutul Ofiţerilor Militarizaţi. Ofiţerul, deşi are unele 
cunoştinţe politice şi profesionale, nu a depus tot în interesul să le aplice în activitatea 
practică. În perioada în care este notat a obţinut rezultate nesatisfăcătoare. Propun menţinerea 
în grad peste termenul prevăzut în Statutul Ofiţerilor Militarizaţi?. 


Boşca nu a fost trecut în rezervă la sfârşitul anului 1963, aşa cum îşi dorea conducerea 
formaţiunii 0605 Peninsula. Ofiţerul a fost chemat la Serviciul Cadre din DGPCM, unde i 
s-au adus la cunoştinţă problemele sale profesionale pe care acesta le-a recunoscut. Pe 
9 decembrie 1963 a semnat la Bucureşti un angajament prin care promitea ca pe viitor să îşi 


1. Referat de cadre din 22 februarie 1956, document semnat de către şeful Serviciului Cadre din DPLC, 
maior Stanciu Nicolae, şi de către şeful Secţiei a II-a din acelaşi serviciu, locotenent-major Alexandrescu 
Gheorghe (AANP, fond Cadre, d.p. nr. B-3291, dosar nepaginat). 

2. Colonia Şorogari era o subunitate aflată în subordinea Penitenciarului Iaşi. 

Foaie de notare din 25 decembrie 1963, semnată de maiorul Sandu Ilie. Concluzia comisiei de notare : i s-a 

acordat pentru această perioadă calificativul „nesatisfăcător”. De asemenea, pe 14 ianuarie 1964, comisia de 

notare a propus menţinerea în grad peste termenul prevăzut de Statutul Corpului Ofiţerilor Militarizaţi din 

MAI. Comisia de notare a fost alcătuită din comandantul formaţiunii 0605 Peninsula, locotenent-colonelul 

Stelea Nicolae, locţiitorul politic, căpitanul Manea Constantin, locţiitorul comandantului pentru pază şi 

regim, maiorul Sandu Ilie, locţiitorul comandantului pentru SPATE, căpitanul Bănuţă Nicolae, şi lucrătorul 

de cadre, locotenentul Dospinoiu Alexandru (AANP, fond Cadre, d.p. nr. B-3291, dosar nepaginat). 


bai 

remedieze toate „lipsurile”, în caz contrar urmând să fie luate „cele mai drastice măsuri” 
împotriva sa. 

Ofiţerul nu şi-a respectat angajamentul luat în faţa ofiţerilor din Serviciul Cadre al 
DGPCM de a nu mai comite abateri disciplinare, continuând să consume băuturi alcoolice 
în timpul serviciului. 

O notă-raport întocmită de Direcţia Cadre din MAI pe 16 decembrie 1964 menţiona 
toate problemele cauzate de Boşca, începând cu anul 1961: 


Direcţia Generală a Penitenciarelor şi Coloniilor de Muncă în buletinul informativ cadre 
nr. 77 (pe perioada 31 octombrie - 7 noiembrie 1964), printre altele a raportat conducerii 
ministerului şi cazul de abatere al căpitanului Boşca Auerlian de la Formaţiunea 0319 Giurgeni, 
despre care se arată următoarele : Ofiţerul a fost pedepsit de comandantul formaţiunii cu 
7 zile de arest la garnizoană, pentru că a consumat băuturi alcoolice în timpul serviciului, a 
bruscat pe unii subofiţeri şi deţinuţi, iar pe un subofițer l-a lovit cu furca. De asemenea, a 
acostat pe stradă diferite femei din comuna Țăndărei şi a fost găsit de comandantul unităţii 
[maiorul Ionescu N. loan - n.n.] dormind în brutăria comunei. În legătură cu acest caz, 
tovarăşul adjunct al ministrului Afacerilor Interne, general-maior Dănescu Alexandru, a pus 
pe buletinul cadre următorul ordin rezolutiv : „Direcţia cadre. Vedeţi cine este acest ofiţer. 
Pentru acest fapte merită să fie scos. Prezentaţi propuneri”. Trecându-se la verificarea celor 
ordonate, s-au stabilit următoarele : Începând din anul 1961, căpitanul Boşca Aurelian a comis 
o serie de abateri de la regulile de conduită, atât în timpul, cât şi în afara serviciului, ca urmare 
a consumului de băuturi alcoolice. Astfel, în luna septembrie 1961, în timp ce făcea parte 
din cadrul Formaţiunii 0605 Peninsula, având funcţia de şef al secţiei deţinuţi Mangalia, a 
mers la un local împreună cu doi subofiţeri din subordinea sa şi, fiind sub influenţa băuturii, 
a provocat scandal, fapt pentru care a fost pedepsit cu 5 zile arest la garnizoană, iar pe linie 
de partid a fost sancţionat cu „vot de blam”. În luna iulie 1962, conducerea formaţiunii, 
executând un control pe linia muncii culturale şi a măsurilor de supraveghere a deţinuţilor 
pe punctele de lucru, constatând unele deficienţe, i le-a adus la cunoştinţă căpitanului Boşca 
Aurelian, care „inervându-se”, a plecat la un bufet din oraşul Mangalia, unde a consumat 
băuturi alcoolice. Pentru această abatere a fost retrogradat din funcţie. În luna august 1963, 
căpitanul Boşca Aurelian, fiind sub influenţa băuturii, şi-a lăsat soţia la o reuniune la care 
“participase, iar el a plecat la domiciliul sergentului-major Creţu Gheorghe (acesta nefiind 
acasă), cu scopul de a avea relaţii intime cu soţia acestuia. În urma acestei abateri ofiţerul, fiind 
pus în discuţia adunării generale de partid, a fost sancţionat cu „vot de blam cu avertisment”. 
Cu tot sprijinul ce i s-a acordat ofiţerul nu a înţeles să lichideze cu asemenea practici şi, pe 
data de 4 decembrie 1963, în timp ce era de serviciu pe formaţiune, consumând băuturi 
alcoolice, conducerea unităţii apreciind că este compromis în faţa cadrelor, a propus să fie 
mutat la o altă formaţiune. Astfel că, în luna decembrie 1963, căpitanul Boşca Aurelian a 
fost mutat la Formaţiunea 0319 Giurgeni, în funcţia de ofiţer-prim operativ. În noua 
unitate, la început căpitanul Boşca Aurelian s-a achitat în mod conştiincios de sarcinile de 
serviciu, având o comportare corespunzătoare. Ulterior însă, acesta a continuat să aibă 
aceeaşi comportare. Astfel, în luna iulie 1964, fiind trimis de conducerea formaţiunii să 
execute un control la un punct de lucru (,„Vărsătura”), ofiţerul a rămas în continuare la 
secţia „Strimba”, unde examinase subofiţerii la pregătirea militară, iar după ce a consumat 
băuturi alcoolice, fiind sesizat că un deţinut refuză să iasă la muncă, l-a lovit. Pentru această 
faptă a fost pedepsit de conducerea DGPCM cu 5 zile de arest la garnizoană. Pe data de 
2 noiembrie a.c., căpitanul Boşca Aurelian a fost trimis de conducerea formaţiunii să dirijeze 
activitatea punctului de lucru din gara Țăndărei. În loc să-şi execute atribuţiunile ce-i 
reveneau, împreună cu trei subofiţeri din unitate şi un ospătar a consumat băuturi alcoolice la 
restaurantul gării până ce a devenit într-o stare gravă de ebrietate. Pierzându-şi controlul asupra 
sa, ofiţerul a mers la punctul de lucru unde a bruscat pe unii deţinuţi şi a lovit pe sergentul-major 
Floarea Constantin, pe motiv că ar fi refuzat să mai rămână în paza deţinuţilor peste orele 

de program. După aceasta, s-a deplasat în comuna Țăndărei, brutăria comunei, unde a fost 
găsit dormind de către maiorul Fecioru Ioan, locţiitorul comandantului pentru pază şi 
regim. Ca urmare acestei abateri, ofiţerul a fost pedepsit cu 7 zile arest la garnizoană, iar 
pe data de 18 noiembrie a.c., fiind pus în discuţia adunării generale de partid, s-a hotărât 
trecerea sa în rândul candidaţilor de partid. Cu toate acestea, pe data de 29 noiembrie 
1964, căpitanul Boşca Aurelian a avut din nou o atitutudine necontrolată faţă de deţinut pe 
care l-a lovit, după care a mers la Bufetul de la punctul de trecere Vadu Oii, unde 
consumând băuturi alcoolice, a ajuns în stare de ebrietate. Menţionăm că pe data de 
8 decembrie a.c. biroul Comitetului raional PMR Feteşti luând în discuţie cazul ofițerului, 
a infirmat hotărârea organizaţiei de bază a formaţiunii şi a hotărât excluderea lui din rândul 
membrilor de partid, hotărâre ce urmează a fi supusă spre confirmare biroului Comitetului 
Regional PMR Bucureşti. Căpitanul Boşca Aurelian este membru de partid din anul 1947 
(provenit din PSD), născut la 8 noiembrie 1928 în comuna Păltinoasa, raionul Gura 
Humorului, regiunea Suceava, de profesie muncitor agricol, este căsătorit şi are un copil. 
În anul 1962 a absolvit clasa a IX-a medie, după care a abandonat cursul de cultură 
generală. A fost încadrat în MAI la data de 8 mai 1951. În activitatea sa profesională 
ofiţerul a fost apreciat pe unele perioade că s-a străduit să îndeplinească în condițiuni 
corespunzătoare atribuţiunile de serviciu. Din punct de vedere al pregătirii sale politice şi 
profesionale este apreciat ca satisfăcător. Având în vedere faptul că ofiţerul este un element 
stăpânit de viciul beţiei, că în acest sens a fost ajutat în mai multe rânduri însă nu a înţeles 
să lichideze cu asemenea practici, Propunem : Căpitanul Boşca Ioan Aurelian să fie trecut 
în rezervă cu drept de ajutor la ieşirea din cadrele permanente!. 


Ofiţer de serviciu prim operativ la Colonia de Muncă Giurgeni/formaţiunea 0319 
(5 dec. 1963 — 31 dec. 1964). 

A fost trecut în rezervă ca „necorespunzător” pe 31 decembrie 1964, prin ordinul MAI 
nr. 3954 (articolul nr. 41, litera „g” din Statutul Corpului Ofiţerilor Militarizaţi din MAI). 

La câteva zile de la trecerea în rezervă, pe 4 ianuarie 1965, căpitanul Boşca I. Aurelian 
a fost găsit mort, în Canalul Argeş, decesul survenind prin înec la stăvilarul de lângă 
comuna Roşu, Raionul „16 Februarie”. 

Pe 8 martie 1965, anchetatorul penal Niţescu Ştefan de la Procuratura Raionului 
„16 Februarie” din Bucureşti, verificând actele dosarului penal nr. 252/474/1965 privind 
decesul căpitanului (r) Boşca Aurelian, a emis ordonanța de neîncepere a procesului penal. 
Documentul relatează ultimele ore de viaţă ale lui Boşca: ofiţerul plecase în ziua de 
18 decembrie 1964 în concediu de odihnă împreună cu familia la rudele sale din Câmpulung 
Moldovenesc, urmând să se prezinte la serviciu pe 17 ianuarie (1965). În seara zilei de 
2 ianuarie, Boşca a plecat din localitate pentru a se prezenta la sediul DGPCM din 
Bucureşti, unde fusese convocat de urgenţă. Ofiţerul a luat cu el suma de 1.000 de lei 
spunându-i soţiei că este posibil să fie trecut în rezervă şi că banii îi trebuiau pentru a-şi 
muta mobila de la Giurgeni la Câmpulung Moldovenesc. A doua zi, ajungând la Bucureşti, 
s-a deplasat la vărul său, Boşca Anania, cu care a băut două pahare de rom, după care a 
plecat spunându-i că merge la Obor pentru a închiria o maşină cu care să-şi transporte 
mobila. Dar în loc să meargă la Obor, Boşca s-a deplasat în comuna Ciorogârla unde a 
consumat la bufetul comunal circa 300 de grame de ţuică fiartă şi vin. În jurul orei 19:15 a 
părăsit bufetul în stare de ebrietate, nefiind însoţit de nimeni. Ulterior, aproximativ la ora 


1.  Notă-raport din 16 decembrie 1964, document semnat de doi ofiţeri din Direcţia Cadre a MAI: şeful 
Biroului 5, căpitanul Şerban Ion, şi maiorul Stoleriu loan, ofiţer I cadre. De asemenea, nota-raport este 
semnată pentru aprobare de directorul general al DGPCM, locotenent-colonelul Marinescu Paul, şi de 
către şeful Direcţiei Cadre din MAI, colonelul Pateşan loan (ibidem, dosar nepaginat). 

20 : 00, a fost văzut de un salariat al Sfatului Popular comunal Ciorogârla pe şoseaua care 
ducea spre Bucureşti. Acesta a declarat că ofţierul nu avea cascheta pe cap şi mergea 
împleticit. Ordonanţa anchetatorului penal Niţescu mai menţiona : 


Căpitanul Boşca Aurelian, s-a oprit la casa numitei Dumitrache Ioana, în vârstă de 63 de 
ani, aflată pe şosea (str. Baia nr. 11), intrând în curte pe prispă. Aici a fost observat de o 
femeie, Cristea Elena, care, intrând prin spatele casei, a anunţat-o pe Dumitrache Ioana. 
Amândouă femeile au venit lângă miliţianul ce a rămas tot timpul în picioare. Văzându-le, 
acesta le-a întrebat unde este cascheta, la care Cristea Elena i-a răspuns „pe mine mă 
întrebi ? ”. Apoi femeia a plecat în timp ce Cristache Ioana a intrat în casă urmărindu-l pe 
geam pe cel în cauză. La un moment dat, Boşca Aurelian fără nici un motiv şi fără ca 
cineva să fie prin apropierea lui, a luat-o la fugă, ieşind pe poartă şi îndreptându-se tot pe 
şosea înspre direcţia Bucureştiului. Din acel moment, nu s-a mai stabilit că ar mai fi fost 
văzut în viaţă de vreo persoană. Trebuie să subliniem însă că şoseaua se întretaie cu canalul 
râului Argeş peste care există un pod. Apa râului curge tot în direcţia Bucureştiului, urcând 
mai întâi prin dreptul comunei Roşu. A doua zi la orele 4: 15, muncitorul Lazarov Ivan 
care are ca sarcină să scoată murdăriile ce se opresc la stăvilarul din comuna Roşu aduse 
de râu, a observat la nivelul apei o pereche de pantofi. Mai înainte de această oră, şi anume 
pe la orele 3 : 30 când făcuse controlul anterior, stăvilarul nu avea nici un corp străin. 
Dându-şi seama că era vorba de un om, Lazarov Ivan i-a chemat şi pe numiții Boboc Ilie 
paznic şi Vlad Nicolae om de serviciu care se găseau în cabana situată la câţiva metri de 
stăvilar. Împreună cu aceştia au tras cu grebla picioarele cadavrului spre mal pentru a-l 
scoate la suprafaţă. Cpt. Boşca Aurelian se găsea cu capul în jos şi cu picioarele în sus, lipit 
de stăvilar cu faţa spre acesta, fiind sub presiunea apei care curge cu circa 4 metri pe 
secundă. Canalul Argeşului este betonat atât la fundul lui, cât şi marginile pe toată 
porţiunea de la Ciorogârla la comuna Roşu. Are o adâncime de 2 metri dar apa se ridică 
numai la 1,70 metri. Între podul de la Ciorogârla şi stăvilarul de la comuna Roşu nu mai 
există nici un alt stăvilar. Cei trei salariaţi ai ICAB-ului [Întreprinderea Canal Apă 
Bucureşti - n.n.] au tras de picioare pe cetăţeanul din apă, târându-l astfel cu faţa în jos 
până pe un pod de lemn construit în acel punct deasupra canalului. Imediat, fără să mai 
umble la cadavru au anunţat autorităţile. Din constatările efectuate de organele de urmărire 
penală, precum şi din relatările martorilor, rezultă că ofiţerul sus-numit avea hainele în 
perfectă stare în afară de eroziunile de la ambii genunchi ai pantalonului şi de la vârfurile 
pantofilor. Aceste eroziuni se pot explica prin împingerea apei pe fundul canalului betonat 
distanţă de 1-2 km. Pecizăm că de la comuna Ciorogârla şi până la stăvilarul din comuna 
Roşu canalul măsoară circa 10 km. Pe corp s-a găsit în partea frontală a capului, spre 
creştet urma unei lovituri şi a unor eroziuni. Alte traumatisme nu s-au stabilit. În haină, în 
afară de acte s-au mai găsit şi suma de 993,50 lei. Din aspectul hainelor, cât şi al corpului 
cadavrului nu reişea că ar fi avut loc mai înainte vreo luptă. De asemenea nu există nici o 
premiză din care să se poată trage concluzia că cineva i-ar fi umblat în haine luându-i vreun 
act sau bani. Este demn de reţinut că ofiţerul purta în mână verigheta. De altfel şi din 
declaraţia numitei Boşca Domnica, soţia decedatului, rezultă că acesta plecase cu îmbră- 
cămintea cu care se găsea în starea descrisă de noi, mai puţin eroziunile pantofilor, având 
asupra lui obiectele care s-au găsit la cercetarea la faţa locului!. 


Din concluziile Serviciului medico-judiciar Bucureşti, ale organelor de cercetare penale 
şi ale anchetatorului penal Niţescu, reiese faptul că Boşca Aurelian, mergând pe jos spre 
Bucureşti, în întuneric şi aflat în stare de ebrietate (avea 1,5%o alcool în sânge şi 2,2 %o alcool 
în urină), ar fi căzut de pe podul aflat pe canalul Argeş (acesta era un pod mic, de ţară). 


1. Ibidem, dosar nepaginat. 

De asemenea, pe lângă moartea accidentală, anchetatorul penal Niţescu Ştefan nu excludea 
nici posibila sinucidere a ofițerului, care fusese trecut în rezervă cu câteva zile în urmă. 

Familia lui Boşca nu a fost anunţată de trecerea în rezervă a ofițerului, aşa cum rezultă 
dintr-o adresă trimisă de Serviciul Cadre al DGPCM către Procuratura Militară Principală 
Bucureşti : 


Vă trimitem alăturat fotografia fostului căpitan Boşca I. Aurelian, mărimea 9/12, urmând 
să ne fie restituită după terminarea cercetărilor. Totodată, vă facem cunoscut că pe data de 
31.12.1964, sus-numitul a fost trecut în rezervă conform ordinului tov. vicepreşedinte al 
Consiliului de Miniştri şi ministru al Afacerilor Interne nr. 3954/1964. Menţionăm că din 
ordin superior, familia defunctului, deocamdată nu trebuie să cunoască că decedatul se află 
trecut în rezervă. De aceea, în cazul când dvs. veţi extinde cercetările în teritoriu şi 
respectiv la familia celui în cauză, vă rugăm să ţineţi seama de acest lucrul. 


A fost înmormântat în cimitirul oraşului Câmpulung Moldovenesc. 

Boşca Aurelian provenea dintr-o familie numeroasă : avea cinci fraţi şi trei surori. 

Un unchi din partea tatălui ofițerului, Boşca Constantin, de profesie agricultor, a fost 
deputat BPD de Câmpulung în Adunarea Deputaţilor? (19 nov. 1946 - 28 mart. 1948). 
Această rudă a ofițerului a fost şi membru PNȚ până la 23 august 1944, iar apoi s-a înscris 
în PSD. După fuzionarea PSD cu PCR i s-a retras calitatea de membru de partid, fiind 
considerat chiabur. 

Grade succesive : sublocotenent (8 mai 1951) ; locotenent (23 aug. 1954) ; locotenent-ma jor 
(23 aug. 1960); căpitan (23 aug. 1964). 

Decorații: prin Decretul nr. 503 din 22 august 1963, locotenentului-major Boşca |. 
Aurel i s-a conferit medalia „În Serviciul Patriei Socialiste”, clasa I, pentru „10 ani 
vechime în unităţile militarizate ale Ministerului Afacerilor Interne”3. Prin Decretul nr. 8 
din 12 ianuarie 1965, căpitanului Boşca I. Aurelian i s-a conferit Ordinul „În Serviciul 
Patriei Socialiste”, clasa a III-a, pentru „15 ani vechime în unităţile militarizate ale 
Ministerului Afacerilor Interne”. 

Pedepse : patru zile de arest la garnizoană pentru faptul că, în timpul consemnului din 
29 aprilie 1955, a venit la penitenciar în stare de ebrietate (mai 1955) ; cinci zile de arest 
la garnizoană (aug. 1955) ; cinci zile de arest la garnizoană pentru producerea unei evadări 
în subunitatea pe care o comanda (aug. 1959); două zile de arest la garnizoană pentru că 
a luat unele măsuri fără aprobarea comandantului (mai 1960); cinci zile de arest la 
garnizoană pentru că a luat unele măsuri neregulamentare faţă de deţinuţi (aug. 1964). 


BRADU ELENA, angajat civil. 
Activitate profesională : dactilograf principal la Serviciul Reeducare Deținuți (iun. 1967). 


1. La acea dată, Procuratura Militară Principală Bucureşti îşi avea sediul pe strada General Florescu, nr. 1, 
Raionul „Tudor Vladimirescu”, Bucureşti. Adresa nr. 22373 din 14.01.1965 este semnată de şeful 
Serviciului Cadre din DGPCM, maiorul Buican Ştefan, şi de către şeful Biroului Evidenţă din acelaşi 
serviciu, căpitanul Soare Nicolae (ibidem, dosar nepaginat). 

2. Gheorghe Crişan, Piramida puterii. Oameni poltici şi de stat, generali şi ierarhi din România (23 august 
1944 - 22 decembrie 1989), vol. 1, Pro Historia, Bucureşti, 2004, p. 58. 

3. Decretul nr. 503 din 22 august 1963 privind conferirea Ordinului şi Medaliei „În Serviciul Patriei 
Socialiste” unor ofiţeri şi subofiţeri militarizaţi din Ministerul Afacerilor Interne (ANIC, fond Consiliul 
de Stat - Decrete, dosar nr. 503/1963, f. 29). 

4. Decretul nr. 8 din 12 ianuarie 1965 privind conferirea Ordinului şi Medaliei „În Serviciul Patriei Socialiste” 
unor ofiţeri şi subofiţeri militarizaţi din Ministerul Afacerilor Interne (ibidem, dosar nr. 8/1965, f. 4). 

BUCŞE ADRIAN, angajat civil. 

Activitate profesională: şef al Serviciului Aprovizionare şi Desfacere din Direcţia 
Economică a DGP (ian. 1970, dec. 1972) ; economist principal la Direcţia Economică din 
DGP (dec. 1973, 1975, 1976). 


BUGEANU GH. DUMITRU, angajat civil (n. 4 aug. 1925, com. Gruiu, jud. Ilfov). 

Nafionalitatea : română. 

Originea şi apartenența socială : mic-burghez. 

Profesia de bază la încadrarea în MAI : funcţionar. 

Funcţii în organizaţii politice, de masă şi obşteşti : responsabil cultural la Sindicatul 
îmbrăcămintei Bucureşti (1945-1946). 

Studii civile : cursul primar (?-1937) şi 8 clase la Seminarul Teologic Central din 
Bucureşti (1937-1945). 

Stagiu militar : Regimentul 4 Artilerie Antiaeriană (1948-1950). 

Activitate profesională : învăţător suplinitor la şcoala din comuna natală (1946-1947) ; 
educator la Institutul de Minori din Bucureşti (1947-1948). După lăsarea la vatră s-a 
angajat la DGP. În 1952 ocupa funcţia de şef de secţie la Serviciul Contabilitate din 
DGPCUM şi era propus pentru scoaterea din MAI din cauza trecutului său şi al familiei 
sale! (tatăl fusese plutonier de jandarmi timp de 26 ani). 


BULGARU ION VASILE, sublocotenent, d.p. 1796 (n. 31 mai f; 
1922, satul Runcu, comuna Pantelimonu de Sus/Pantelimon, jud. 
Constanţa - d. 1 ian. 1985, com. Pantelimon, jud. Constanţa). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI : agricultor. 

Funcţii în organizaţii politice, de masă şi obşteşti : membru PCR. £ 
din 1947; secretar al organizaţiei de bază PMR din satul Runcu, 
comuna Pantelimonu de Sus (1947-1950) ; secretar al organizaţiei de 
bază PMR din comuna Pantelimonu de Sus (1948); responsabil cu £ 
organizarea în BOB al PMR din comuna natală (1948-1950) ; membru în Biroul Organizației 
de Bază al PMR din Şcoala de Cadre Profesionale Jilava - DGPCUM (apr.-nov. 1951). 

Studii civile : 4 clase în comuna natală (1929-1933). 

Stagiu militar : Regimentul 36 Infanterie Cernavodă (20 apr. 1943 - 1946). A participat 
pe Frontul de Vest cu unitatea sa în luptele de la Oarba de Mureş, fiind agent de legătură 
între companie şi batalion (25 aug. — 23 sept. 1944). În ziua de 23 septembrie 1944 a fost 
rănit, suferind o dublă fractură la ambele picioare. După trei luni de spitalizare s-a întors 
la sediul regimentului care se mutase între timp la Brăila (ian.-iul. 1945); a fost mutat la 
Cercul Teritorial Constanţa care l-a repartizat mai apoi la paza Portului Constanţa (iul.-ian. 
1946). Ulterior, după şase luni de gardă, va fi din nou mutat, de această dată la Pompierii 
din Constanţa, de unde va fi lăsat la vatră ca soldat, pe 23 iulie 1946. 

Într-o autobiografie dată la 9 august 1952, sublocotenentul Bulgaru povestea despre 
perioada efectuării stagiului militar : 


După ce am făcut prima perioadă de instrucţie la comp. 8 mau dat la şcoala de trompeţi urmând 
un timp de 6 luni după care ma repartizat ca trompetul Batalionului 2 Mangalia pe litoralul Mări 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, ff. 286-287. 

Negre. Pe litoralul Mări Negre am stat până în anul 1944 la 23 August după care am plecat 
pe frontul de vest contra fascismului. În ziua de 25 August am plecat din Mangalia cu 
unitatea 36 Infanterie pe frontul de vest. Am staționat în Cerna-Vodă un timp de 6 zile după 
care neam îmbarcat şi am plecat trecând prin localităţile Târnăveni şi Cucerdea cu unitatea. 
Am intrat pe linia 2 pe ziua de 18 Septembrie la Cerghid, în noaptea de 20 Septembrie am 
fost scoşi şi trimis pe linia I la Oarba de Mureş, stând până în ziua de 22, când am fost duşi 
în refacere în urma frontului. În ziua de 23 seara am fost iarăşi băgaţi pe linia I. Pe front 
am îndeplinit misiunea de agent de legătură companie Batalion ; nu am avut nici un grad. 
În ziua de 24 la orele 14 după masa ma rănit rupândum amândouă picioarele după care am 
fost salvat de brangardieri şi dus la primul post de ajutor şi imediat transportat la ambulanţa 
Diviziei care se găsea la Cucerdea care mea făcut tratamanetul necesar şi ma transferat la 
Bazna unde am stat până când mam făcut bine timp de 3 luni’. 


Studii militare : cursul de ofiţeri de penitenciare la Şcoala de Cadre Profesionale Jilava 
din DGPCUM (apr.- nov. 1951). 

Activitate profesională : agricultor în gospodăria părintească (1933-1934, 24 iul. 1946 — 
1947 şi 1948-1950) ; cioban la câţiva proprietari de pământ din comuna natală : Ion Şufană 
(1934-1938), Ion Munteanu (1938-1939), Alexe Roşculeţ (1940-1941) şi Şerban Chiriac din 
comuna Dorobanţu, judeţul Constanţa (1939-1940); argat la proprietarul de cafenea Ion 
Balcan din comuna natală (oct. 1941 - 20 apr. 1943 şi 1947-1948). 

Pe 1 iulie 1950 a fost încadrat în DGP pe postul de gardian şi a fost repartizat la 
Penitenciarul Constanţa (1 iul. - 25 aug. 1950 şi 25 oct. 1950 - 13 apr. 1951); detaşat la 
Colonia MAI Mărculeşti - Ialomiţa (25 aug. - 25 oct. 1950); ofiţer de cadre la Direcţia 
Cadre din DGPCUM (8 nov. 1951 — 1 iun. 1952); comandant (1 iun. 1952 — 13 nov. 1953) 
şi ajutor de comandant la Penitenciarul Botoşani (13 nov. 1953 — 31 mai 1954). 

În noiembrie 1953, comandatul Penitenciarului Botoşani, locotenentul Wiegner Adolf, 
a primit ordin de la conducerea Secţiei Cadre din DIP să întocmească referatele pentru 
avansarea în grad a ofiţerilor care împliniseră vechimea în grad. Proaspătul înlocuitor al 
sublocotenentului Bulgaru la conducerea unităţii propunea conducerii DIP menţinerea în 
gradul de sublocotenent sau trecerea în rezervă a ofițerului Bulgaru Vasile din cauza mai 
multor abateri comise în funcţia de ajutor de comandant: 


Activitatea desfăşurată de către susnumitul la Penitenciarul Botoşani lasă foarte mult de dorit. 
Deşi sunt la Penitenciarul Botoşani de foârte puţin timp [locotenentul Wiegner Adolf a fost 
numit în fruntea penitenciarului Botoşani pe 13 noiembrie 1953 - n.n.], până în prezent am 
constatat o serie de abateri probleme printre care : În timpul consemnului de la 7 Noiembrie 
1953 pleacă în oraş, deţinea încă funcţia de Comandant, se reîntoarce în unitatea biat. Plecând 
la pădure pentru lemne cu maşina ia şi deţinuţi, se îmbată împreună cu şoferul făcându-se de 
două parale în faţa deţinuţilor care la reîntoarcere au povestit şi restul deţinuţilor din cameră, 
de unde, dealtfel, aflasem de toată beţia din pădure. În anul 1952 strânge bani de la personal 
pentru a cumpăra lemne personalului, bani au fost însuşiţi de el şi nici până în prezent nu au 
fost restituiţi personalului. La Casieria Penitenciarului are o datorie de 700 lei ; în afară de 
aceasta are la foarte mulţi dintre tovarăşi din Unitate datorii în bani care nici până în prezent 
nu sunt achitate. În afară de cele arătate mai sus şi-a însuşit suma de 595 lei care au sosit prin 
Poştă pentru 3 Caporali din Unitate, sumă care nu a vrut să recunoască prima dată ca însuşită 
ducând caporalii de nas că o să meargă cu ei la Poştă pentru a cerceta unde sunt banii şi în fond 
bani sunt la el; deabea acum, după 2 luni de când se foloseşte de aceşti bani, a recunoscut că 
a ridicat el bani de la Factorul Poştal ; această sumă însă nu a fost achitată caporalilor cărora 
le aparţin bani deoarece nu are bani nici măcar să achite datoria la Casieria Penitenciarului 


1. AANP, fond Cadre, d.p. nr. B-1796, dosar nepaginat. 

Botoşani, nemaivorbind de datoriile pe care le are în Oraş pe la diferite Instituţii Comerciale. 
În afară de cele arătate mai sus, are o serie de abateri care a dus Penitenciarul Botoşani ca în 
prezent majoritatea caporalilor pază urmându-i exemplu Comandantului sunt beţivi şi oameni 
imorali ; zilnic avem cazuri de beţii aceasta ca rezultat a faptului că li sa permis neluânduse nici 
o măsură timp îndelungat, acum se consideră aceasta ca un drept al lor de care nu poate lipsi 
nimeni. Slt. Bulgaru Vasile a ajuns până acolo încât, făcând beţie cu subalterni, a trecut şi la 
bătaie cum este cazul cu caporalul Savanciuc Vasile, nemaivorbind de viaţa lui imorală pe care 
o duce nedormind acasă nopţi întregi, neglijându-şi familia. Cele arătatea până în prezent sunt 
numai o parte din abaterile lui ; faţă de aceasta, deşi a împlinit termenul pentru a putea fi 
avansat, consider că nu merită avansarea mai mult, propun să se i-a măsuri de retrogradarea 
sau chiar îndepărtarea din serviciu ţinând cont de abaterile lui grave. În ce priveşte 
măsurile disciplinare faţă de susnumitul nu am luat întrucât puterea mea stabilită prin 
regulament este prea mică pentru a lua vreo măsură împotriva lui. Propunera mea susţin să fie 
retrogradat sau înlăturat din serviciu, acesta în urma unei analize privind activitatea 
susnumitului. Întrucât rămânerea lui în această Unitatea face ca disciplina să slăbească, deoarece 
personalul de sub ordine cunoaşte faptele lui şi văzând că nu se ia măsuri cuvenite, aceasta 
nu poate să influenţeze decât în negativ asupra disciplinei în cadrul Unităţi care, de altfel, 
actualmente, este foarte slăbit. Faţă de cele raportate, rugăm luaţi măsuri urgente!. 


Abaterile ofițerului Bulgaru semnalate conducerii DIP de către locotenentul Wiegner Adolf 
au condus la trimiterea unui ofiţer din Serviciul Cadre al DIP pentru a verifica dacă informaţiile 
furnizate de comandantul unităţii se confirmă. Astfel, în baza Ordinului de Serviciu nr. 353 
din 26 ianuarie 1954, sublocotenentul Varga Andrei, ofiţer anchetator în Serviciul Cadre din 
DIP, s-a deplasat la Penitenciarul Botoşani pentru investigaţii. După finalizarea cercetărilor, 
sublocotenentul Varga a întocmit o notă-raport în care confirma întru totul cele sesizate de 
comandantul penitenciarului Botoşani în noiembrie 1953 şi propunea următoarele : 


Din cercetările efectuate, reiese că Slt. Bulgaru Vasile care era comandant de Unitate a 
comis o serie de abateri grave, în primul rând a călcat regulamentul Militar, prin faptul că 
a venit în Unitate în stare de ebrietate în repetate rânduri, a părăsit Unitatea în timpul 
serviciului, a însuşit mai multe sume de bani salariul cadrelor pentru interes personal, 
astfel are o serie de datorii. (...) Astfel Slt. Bulgaru Vasile, are unele cunoştinţe profesionale 
dar nu se străduieşte să le pună în practică, datorită faptului că are un nivel politic scăzut, 
astfel este nesincer şi cu ocazia anchetei a căutat să ducă în eroare, pentru a îngreuna 
scoaterea realităţi la suprafaţă. (...) Întrucât Slt. Bulgaru Vasile este cunoscut atât în oraş, 
cât şi în Unitatea din care face parte, din cauza comportării care lasă foarte mult de dorit, 
de exemplu beţie şi scandal, şi-a însuşit mai multe sume de bani, salariul cadrelor pentru 
interes personal, astfel are o serie de datorii etc. Pentru abaterile săvârşite de Slt. Bulgaru 
Vasile, propun să fie obligat să achite datoriile care le are şi să fie sancţionat cu 15 zile 
arest la Garnizoană ca un ultim sprijin, întru-cât ţinând cont şi de familia lui care este 
compusă din 5 persoane şi de calitatea lui de membru de partid?. 


În perioada în care a fost argat la proprietarul de cafenea Ion Balcan, tânărul Bulgaru 
a învăţat cântece legionare şi a participat în mod voluntar la construirea drumului comunal 
(la îndemnul patronului său, care era legionar). Aceste lucruri nu le-a menţionat în 
momentul în care a depus actele pentru încadrarea în MAI şi nici ulterior, în autobiografiile 


1. Adresa Penitenciarului Botoşani nr. 0228 din 27 noiembrie 1953 trimisă Secţiei Cadre din DIP; 
documentul poartă menţiunea „secret” şi este semnat de către comandantul Penitenciarului Botoşani, 
locotenentul Wiegner Adolf (ibidem, dosar nepaginat). 

2.  Notă-raport din 22 februarie 1954, document semnat de sublocotenentul Varga Andrei, ofiţer anchetator 
în Serviciul Cadre din DIP (ibidem, dosar nepaginat). 

date. De asemenea, în 1948, subcomisia de verificare a membrilor de partid care i-a 
verificat trecutul lui Bulgaru a considerat că acesta a fost influenţat de patronul său şi că 
nu i se pot imputa „rătăcirile” din anii '40, deoarece era tânăr şi naiv. 

Nu de aceeaşi părere au fost şi ofiţerii de cadre din Direcţia Cadre a MAI, care, pe 
7 mai 1954, au propus conducerii ministerului îndepărtarea ofițerului din MAI pentru că 
şi-a ascuns trecutul „necorespunzător” : 


Ofiţerul după absolvirea cursului elementar în 1933 a fost oier şi argat la diferiţi chiaburi din 
comuna natală până în 1943 când a plecat militar. În perioada de mai sus, sub influenţa 
cumnatului şi a chiaburului la care lucra a fost atras în mişcarea legionară ducând activitate pe 
linia Frăţiilor de cruce în care a fost înscris. Ca activitate în cadrul frăţiilor de cruce a luat parte 
la şedinţe, marşuri şi unele aşa zise munci „obşteşti” organizate de aceştia în vederea reparării 
unor şosele şi a unui pod. A plătit cotizaţie şi a participat la citirea unor cărţi legionare care se 
făcea în mod organizat la fratele cumnatului său, care era şeful FDC din satul Runcu. Activitatea 
lui în FDC a durat până la rebeliune când urma să plece într-o comună vecină, însă fiind arestaţi 
capii legionari nu s-au mai deplasat. Paralel cu această activitate politică a dus şi o viaţă 
asemănătoare, prin aceia că juca cărţi, făcea chefuri şi scandaluri repetate, fiind privit cu ochi 
răi de cetăţenii cinstiţi din comuna respectivă. (...) În timp ce era secretar [în 1948 a fost ales 
secretar al organizaţiei de partid din comuna natală - n.n. ] a făcut abuzuri la cooperativă, 
ridicând în plus mărfuri raţionalizate şi alte nereguli de ordin politic şi administrativ, fapte 
pentru care la verificare a fost scos din munca de secretar şi sancţionat prin suspendarea 
pe 2 luni de a participa la viaţa de partid. Până în 1950 a mai fost numit organizatoric în 
Biroul Organizaţiei de Bază Partid din comună. În 1950 când au fost ridicate o serie de 
elemente din comuna Runcu, a plecat şi Slt. Bulgaru la Constanţa în căutare de serviciu şi cu 
această ocazie a fost încadrat miliţian la Penitenciarul Constanţa, unde a lucrat până în aprilie 
1951 cânda fost trimis la Şcoala Of. Penitenciarul Jilava. În şcoală a fost elev până în noiembrie 
acelaşi an, când a fost avansat Slt. şi repartizat la fosta Direcţie Generală a Penitenciarelor în 
Direcţia de Cadre de unde în iunie 1952 a fost numit director al Penitenciarului Botoşani, iar 
de la reorganizarea MAI a fost numit locţiitor comandant, funcţie pe care o îndeplineşte şi în 
prezent. În Penitenciare la început a muncit oarecum mulţumitor, fapt pentru care a şi fost 
propus să urmeze şcoala de ofiţeri. În şcoală deasemeni a muncit, reuşind să se califice printre 
elevii mijlocii. Ca lipsuri mai principale era faptul că nu depunea suficient interes pentru 
însuşirea materialului profesional şi politic în raport cu posibilităţile sale, nu era consecvent la 
învăţătură, având perioade de delăsare în care trebuia să fie împins, avea o cultură generală 
scăzută şi nici nu se preocupa de îmbunătăţirea ei. După absolvirea şcolii, fiind repartizat în 
munca de cadre, a manifestat pasivitate şi dezinteres faţă de pregătirea lui personală. În foarte 
mică măsură şi-a ridicat nivelul politic şi ideologic. Fiind depăşit de sarcini, a fost scos din 
munca de cadre şi repartizat în funcţiile arătate, la Penitenciarul Botoşani. La Botoşani a 
întâmpinat unele greutăţi la început, apoi, treptat, şi-a însuşit atribuţiunile şi a reuşit să 
cuprindă munca mulţumitor. Ca comandant nu a fost suficient de exigent cu subalternii, nu-i 
controla şi trăgea la răspundere, deasemeni nu a căutat să studieze pentru ridicarea nivelului său 
politico-ideologic, fiind şi în prezent slab pregătit. Ca locţiitor comandant a dat rezultate 
mulţumitoare. Ca membru de partid, de când a fost avansat ofiţer şi până în prezent s-a 
manifestat foarte pasiv numai prin participarea la şedinţe fără a aduce vreun aport. Sarcinile 
încredințate le primea greu, nu urmărea îndeplinirea lor şi nici nu le ducea la îndeplinire decât 
în parte şi formal. (...) Ofiţerul, din copilărie, a trăit în relaţii bune cu o serie de elemente 
legionare cu munci de răspundere ca şefi de cuib şi de garnizoană care, în parte, astăzi sunt 
arestaţi şi condamnaţi. În concediul din decembrie 1953 a luat legătura cu legionarii din 
comună şi cu o parte din familile celor arestaţi, făcând chefuri împreună cu aceştia. Menţionăm 
că ofiţerul a ascuns până în prezent problemele deosebite din referat, pe care nu le-a arătat decât 
în ziua de 5-6 mai 1954 când a fost chemat la Direcţia Cadre MAI şi s-a discutat cu el, dând 
în scris despre activitatea în FDC, relaţiile ulterioare cu legionari şi familiile acestora, 
deasemeni felul cum a fost recrutat în Partid şi lipsurile avute pe această linie. Pentru cele 

de mai sus propunem: Să fie îndepărtat din Ministerul Afacerilor Interne conform 
articolului 40 aliniatul „f” şi art. 42 din Statutul Corpului Ofiţerilor Forţelor Armate ale 
RPR. Direcţia Închisori şi Penitenciare să ia măsuri pentru a fi pus în discuţia organizaţiei 
de bază Partid care să hotărască asupra calităţii de membru de partid!. 


A fost scos din MAI pe 31 mai 1954 prin ordinul MAI nr. 2654. 

Ofiţerul provenea dintr-o familie numeroasă cu opt copii. 

Grade succesive : sublocotenent (8 nov. 1951). 

Pedepse : 15 zile de arest la garnizoană (dec. 1953) ; zece zile de arest la garnizoană şi 
reținerea salariului pe tot timpul pedepsei, pentru că în perioada în care a deţinut funcţia 
de comandant al Penitenciarului Botoşani şi-a însuşit drepturile băneşti ale caporalilor 
Macovei Silvestru, Strungaru Dumitru şi Ludovic Constantin, care fuseseră transferați de 
la Şcoala Militară de Sergenţi de pe lângă Penitenciarul Suceava; de asemenea, a fost 
pedepsit şi pentru alte abateri : a împrumutat diferite sume de bani de la subordonați fără 
a le mai restitui, beţie, scandaluri ş.a.m.d. (apr. 1954). 


BULGĂREA MARIA, angajat civil. 
Activijate profesională: economist la Direcţia Economică a DGPCM (1961). 


BURCIU D. ION, sublocotenent. 
Activitate profesională : ofiţer în Direcţia Pază şi Regim din DGPCUM (mai 1952). 


BUŢIA CHIRILĂ STOICA, colonel, d.p. 5061 (n. 12 dec. 
1938, mun. Brăila, jud. Brăila). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti: membru 
UTM din 1954 şi PCR din 1967; locţiitor (1969-1972) şi secretar 
al Comitetului PCR din Penitenciarul Brăila (1972 - dec. 1974). 
Activitatea politică depusă de Buţia Stoica în cadrul Penitenciarului 
Brăila este menţionată într-o notă de relaţii întocmită de Serviciul 
Cadre şi Învăţământ din DGP : 


Paralel cu activitatea profesională, ofiţerul desfăşoară o muncă susţinută şi pe linie de partid. 
Ca propagandist şi secretar al comitetului de partid. Ca propagandist şi secretar al comitetului 
de partid din unitate, mobilizează întregul personal la îndeplinirea sarcinilor majore, 
personal fiind exemplu şi în această privinţă. Ca urmare a muncii depuse, în anul 1974 a fost 
ales membru la conferinţa municipiului de partid Brăila, iar ca membru al comisiei organi- 
zatorice la nivelul comitetului judeţean PCR Brăila a rezolvat competent şi operativ sarcinile 
ce i-au revenit în cadrul colectivelor constituite cu misiune de control a muncii unor unităţi 
speciale din judeţ (miliția municipiului şi a judeţului Brăila, Procuratura Făurei etc.). 


1. Referat de cadre din 7 mai 1954 întocmit de Direcţia Cadre din MAI pe numele sublocotenentului 
Bulgaru Vasile. Documentul este semnat de către doi ofiţeri inferiori de Securitate din Direcţia Cadre a 
MAI : căpitanul Nicolae State, şef serviciu, şi locotenentul Anton N., şef Birou (ibidem, dosar nepaginat). 

2. „Nota de relaţii din 15 noiembrie 1974 privind cunoaşterea în procesul muncii şi la domiciliu a 
locot.-major Buţia Stoica ofiţer operativ principal cultural-educativ la Penitenciarul Brăila”, document 
semnat de locotenent-colonelul Papuc Ion, instructor II cadre în Serviciul Cadre şi Învăţământ din DGP 
(AANP, fond Cadre, d.p. nr. B-5061, dosar nepaginat). 

Studii civile: 3 clase în comuna Măxineni, judeţul Brăila (1946-1949) şi 4 clase în 
municipiul Brăila (1949-1953); Şcoala militară Medie „Dimitrie Cantemir” din Breaza 
(1 sept. 1953 — 1 iul. 1956); Facultatea de Istorie-Filosofie, Universitatea „Alexandru 
Ioan Cuza” din Iaşi, specialitatea filosofie, fără frecvenţă (? - iun. 1974). 

Studii militare : Şcoala Militară de Ofiţeri de Artilerie Antiaeriană din Braşov (15 sept. 
1956 - 20 iun. 1958); curs de reciclare pe linie de serviciu (1975) ; curs de perfecţionare, 
profil economic la Şcoala Militară pentru Perfecţionarea Pregătirii Cadrelor de Miliție din 
Bucureşti (16 ian. — 14 mart. 1978) ; curs de perfecţionare pentru examenul de grad la Şcoala 
Militară pentru Perfecţionarea Pregătirii Cadrelor de Miliție din Bucureşti (7 apr. - 14 mai 
1983) ; curs de reciclare la cursul de perfecţionare a cadrelor de penitenciare Bucureşti 
(15 oct. - 13 nov. 1986). 

Studii politice : Universitatea politică şi de conducere de pe lângă CJ Bacău al PCR (1977-1980). 

Activitate profesională : inspector ajutor de asigurare la Inspectoratul raional ADAS 
Bujoru din Direcţia regională ADAS Galaţi, pendinte de Administraţia Asigurărilor de 
Stat, Ministerul Finanţelor (1 aug. 1958 - 31 dec. 1959); angajat civil în MFA în funcţia 
de contabil principal la UM 02860 Brăila (1 ian. 1960 — 1 apr. 1964). 

La data de 1 aprilie 1964 a fost încadrat în DGPCM ca angajat civil la Penitenciarul 
Brăila. În urma rezultatelor bune obţinute în munca politică şi profesională, pe 15 aprilie 
1972 a fost chemat în corpul ofiţerilor activi ai MI cu gradul de locotenent-major. 

Planificator principal (1 apr. - 1 iul. 1964), şef al Biroului Evidenţă Deținuți (1 aug. 
1967 - 15 apr. 1972), inspector principal cultural-educativ (15 apr. 1972 - 1 aug. 1973) 
şi ofiţer operativ principal cultural-educativ la Penitenciarul Brăila (1 aug. 1973 — 1 dec. 
1974); şef Evidenţă bază la Colonia de Muncă Tichileşti/formaţiunea 0861 Brăila - 
Tichileşti (1 iul. 1964 — 1 aug. 1967); locţiitor al comandantului pentru servicii la CRM 
Târgu-Ocna (1 dec. 1974 — 1 aug. 1977). 

Ca urmare a aplicării prevederilor Decretului nr. 225/1977 de reorganizare a aparatului de 
penitenciare, CRM Târgu-Ocna a fost desfiinţat. Ofiţerul Buţia a fost mutat în interes de 
serviciu la Miliția municipiului Bacău în funcţia de ofiţer operativ I la Formaţiunea economică 
(1 aug. 1977 - 15 apr. 1978). Datorită repunerii în funcţiune a două instituţii de reeducare 
a minorilor din subordinea DGP!, la data de 15 aprilie 1978 a revenit la arma penitenciare fiind 
repartizat în funcţia de director adjunct al SSMRM Târgu-Ocna (15 apr. 1978 — 1 dec. 1981). 

Readucerea ofițerului Buţia în cadrul DGP s-a datorat experienţei sale în domeniul 
infracţionalităţii juvenile. Un referat de cadre din 18 aprilie 1978 întocmit de Serviciul 
Cadre şi Învăţământ al Direcţiei Penitenciarelor propunea numirea în funcţia de locţiitor 
pentru servicii la SSMRM Găeşti. Această propunere a fost aprobată de conducerea 
Ministerului de Interne, însă nu pe funcţia de locţiitor pentru servicii la SSMRM Găeşti, 
ci pe cea de locţiitor al comandantului pentru servicii la SSMRM Târgu-Ocna : 


Având în vedere pregătirea şi experienţa cpt. Buţia Stoica în activitatea administrativ-gospo- 
dărească specifică unităţilor de minori, rezultatele obţinute de ofiţer în acest domeniu, propunem 
să se aprobe mutarea sa din cadrele miliției în aparatul de penitenciare, în vederea numirii ca 
locţiitor pentru servicii, la Şcoala specială de muncă şi reeducare pentru minori Găeşti. 
Menţionăm că, adjunctul ministrului de Interne, tov. general-locotenent Jean Moldoveanu, 
căruia i s-a raportat verbal această situaţie, a fost de acord cu mutarea ofiţerului?. 


1. Prin Decretul nr. 80 din 13 martie 1978 (nepublicat) s-au înfiinţat şcolile speciale de muncă şi reeducare 
pentru minori în oraşele Găeşti (judeţul Dâmboviţa) şi Târgu-Ocna (judeţul Bacău), ambele în subordinea MI. 

2. Referat de cadre din 18 aprilie 1978; documentul este semnat de către şeful DGP, general-maior Emil 
Panaite, şi de către şeful Serviciului Cadre şi Învăţământ din DGP, colonelul Cazacioc Ion (AANP, fond 
Cadre, d.p. nr. B-5061, dosar nepaginat). 

Odată cu înfiinţarea SSMRM Tichileşti la 1 decembrie 1981, căpitanul Buţia Stoica a fost 
mutat în interes de serviciu la această unitate în funcţia de director adjunct pentru servicii 
(1 dec. 1981 — 1 iun. 1983); ulterior a ocupat funcţia de director (1 iun. 1983 — 1 apr. 1988). 

După aplicarea prevederilor Decretului nr. 11/1988 privind amnistierea unor infracţiuni 
şi reducerea unor pedepse (ocazie cu care au fost eliberaţi mii de deţinuţi), în cadrul DGP 
au avut loc reduceri de efective. Măsurile de reorganizare au culminat cu desfiinţarea pe 
30 aprilie 1988 a cinci subunități de penitenciare (Secţiile Zlatna, Însurăţei, Lunca, Stâna, 
Periprava, Pechea, Bistriţa, Lipnița, Nazarcea şi Moşneni) şi a SSMRM Tichileşti. 

Comandant la Penitenciarul de Tineri Jilava (1 apr. - 15 nov. 1988). 

Şef al Serviciului Reeducare din DGP (15 nov. 1988 — 1 oct. 1990); şef al Serviciului 
Asigurare Tehnico-Materială din DGP (1 oct. 1990 - 1 mart. 1991); locţiitor al şefului 
DGP (1 mart. 1991 - 1997). 

Grade succesive : sublocotenent - r. (iun. 1958); locotenent-major (15 apr. 1972); 
căpitan (23 aug. 1977); maior (23 aug. 1983); locotenent-colonel (22 dec. 1989); 
colonel (31 iul. 1991). 

Decorații : medalia „Muncii” (1972) ; medalia „30 de ani de la eliberarea României de 
sub dominaţia fascistă” (1974); medalia „Meritul Militar”, clasa a Il-a (1977) şi I (?); 
medalia comemorativă „A 40-a Aniversare a Revoluţiei de Eliberare Socială şi Naţională 
antifascistă şi antiimperialistă ” (1984); Ordinul „Meritul Militar”, clasa a III-a (1988). 

Pedepse : „mustrare” pentru unele nereguli în aplicarea unor instrucţiuni DGP (sept. 
1970) ; suspendarea indemnizaţiei de conducere pentru o lună deoarece folosise autocamionul 
unităţii în interes personal (mart. 1984). 


BUZATU LAZĂR MIHAI, colonel, d.p. nr. 4831 (n. 11 febr. 
1931, mun. Bucureşti). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: tehnician statistician. 

Funcţii în organizaţii politice, de masă şi obşteşti : membru 
] UAER din 1948 şi UTM din 1949; membru PMR din 1966; 
membru în Biroul organizaţiei UTM din DGPCUM (1951); 
secretar al BOB al UTM din Şcoala Militară de Ofiţeri Jilava 
(1952-1953) ; secretar al BOB al UTM din Şcoala MAI Jilava 
ii (1956-1958); membru în BOB al PCR din Şcoala Militară de 
Ofiţeri Activi MAI nr. 2 - UM 0564 Bucureşti (1970-1971) ; membru în Biroul Comitetului 
de Partid din Şcoala Militară de Ofiţeri Activi a MI din Bucureşti - UM 0828 (1972-1974) ; 
membru supleant în Comitetul de Partid din MI (1972-1974). 

Studii civile : Şcoala primară de băieţi nr. 27 din cartierul Grant (1938 -1942) şi Şcoala 
primară nr. 51 din cartierul Crângaşi, Bucureşti (1942-1944); Liceul „Petru Rareş”/ 
Şcoala medie tehnică de statistică şi administraţie economică din Bucureşti (1 sept. 1942 — 
1 iul. 1950); Facultatea de Ştiinţe Juridice a Universităţii „C.I. Parhon” din Bucureşti 
(1956-1961). Diploma de stat a obținut-o în 1962; curs postuniversitar, specialitatea 
criminologie, fără frecvenţă (1972). 

Studii militare : Şcoala de Cadre Profesionale Jilava/Şcoala Militară de Ofiţeri de 
Penitenciare Jilava (1 dec. 1951 — 6 mart. 1953); curs de perfecţionare pentru locţiitori de 
comandanţi pentru pază şi regim, profil penitenciare la UM 0900 Grădiştea (20 oct. — 
19 nov. 1975); curs de reciclare la cursul de perfecţionare a cadrelor de penitenciare 
Bucureşti (15 oct. - 13 nov. 1986). 


139 BUZATU LAZĂR MIHAI 


Studii politice : Universitatea serală de Marxism-Leninism (?-1978). 

Activitate profesională : în ziua de 15 iulie 1950 a fost încadrat în DGP ca funcţionar/ 
angajat civil în funcţia de referent la Biroul statistic din Direcţia Pază şi Regim (15 iul. 1950 — 
1 iul. 1951); secretar al Direcţiei Pază şi Regim din DGPCUM (1 iul. - 1 dec. 1951); 
instructor pază la Serviciul Pază şi Regim din DLCM (6 man. - 28 mai 1953) ; şef de seminar 
la Şcoala de Ofiţeri Lagăre şi Penitenciare Sibiu - DLCM - UM 0818 (28 mai 1953 — 1 apr. 
1954) ; profesor la ciclul profesional din Şcoala de supraveghetori de la Rahova - DLCM/ 
DPLC! (1 apr. 1954 — 1 apr. 1955); şeful ciclului de pregătire de serviciu, profesor şi 
profesor-şef la Compania-şcoală Jilava/Şcoala MAI Jilava/Şcoala de Perfecţionare Ofiţeri 
şi Sergenţi Jilava - DGPCM (1 apr. 1955 - oct. 1960). După desfiinţarea Şcolii de Perfecţionare 
Ofiţeri şi Sergenţi Jilava - DGPCM, a fost mutat în interes de serviciu la Şcoala de Ofiţeri 
MAI nr. 2 Bucureşti - DGM, unde a deţinut funcţiile de profesor-şef, profil penitenciare 
şi colonii de muncă (nov. 1960 — 1 sept. 1962), asistent la catedra de drept internaţional şi 
asistent universitar la catedra de drept penal (1 sept. 1962 - 1 sept. 1967). 

La 1 septembrie 1967 a revenit în DGP în funcţia de instructor I învăţământ la Secţia 
de pregătire militară şi învăţământ profesional din Serviciul Învăţământ (1 sept. 1967 — 
1 febr. 1968); ofiţer control I? (1 febr. 1968 - 1 oct. 1969) şi şef de secţie la Serviciul 
Reeducare Minori din Direcţia Pază şi Regim a DGP (1 oct. - 1 dec. 1969); asesor 
popular la Tribunalul Militar Teritorial Bucureşti (1969) ; lector-şef al catedrei de pregătire 
pe linie de penitenciare la Şcoala Militară de Ofiţeri Activi MAI nr. 2 - UM 0564 
Bucureşti (1 dec. 1969 — 1 iul. 1972). Odată cu înfiinţarea Şcolii Militare de Ofiţeri Activi 
a MI din Bucureşti - UM 0828 a fost numit în funcţia de conferenţiar-şef al catedrei de 
cunoştinţe generale miliţieneşti şi penitenciare, iar de la 1 august 1973, în urma unor 
măsuri organizatorice, a fost numit în funcţia de şef al catedrei 2 miliţie (1 iul. 1972 - 
1 ian. 1975); ofiţer instructor II în Serviciul Cadre şi Învăţământ al DGP (1 ian. 1975 - 
3l iul. 1977); comandantul Cursului de perfecţionare a ofiţerilor de penitenciare din 
Bucureşti - DGP (1 aug. 1977 — 10 mart. 1988). 

După repunerea în funcţiune a unor locuri de deţinere în anul 1980, o serie de foşti 
angajaţi ai DGP au fost rechemaţi în sistem. Notarea de serviciu pe anul 1980 preciza : 


Având în vedere că în primele luni ale anului 1980 cursul nu a funcţionat, împreună cu celalte 
cadre din subordine şi-a desfăşurat activitatea în cadrul Serviciului Cadre şi Învăţământ. 
Începând din aprilie şi-a reluat munca şi sarcinile încredințate. În calitatea pe care o are, şi-a 
adus o importantă contribuţie la organizarea şi desfăşurarea cursurilor scurte destinate reîm- 
prospătării cunoştinţelor politico-ideologice, de specialitate şi militare a aproximativ 450 
subofiţeri rechemaţi în activitate în vederea repunerii în funcţiune a unor unităţi de penitenciare. 
În continuare a organizat şi condus cursurile pentru examenul de grad din sesiunea 1980, 
precum şi cursurile pentru reciclarea unor subofiţeri planificaţi pentru trimestrul ultim al 
anului ca urmare a reluării acestei activităţi ce fusese întreruptă în aprilie 1979. 


Notarea de serviciu pentru anul 1987 menţiona o serie de activităţi ale ofițerului Buzatu 
pentru anul respectiv : 


1. La jumătatea anilor '50, această şcoală s-a mutat la Jilava. 

2. Câttimpa deţinut această funcţie a fost desemnat să se ocupe de ISRM Păltiniş şi de activitatea sportivă 
în institutele de reeducare a minorilor. În toamna anului 1968 a coordonat acţiunile de recoltare a 
cartofilor cu ajutorul minorilor din ISRM Păltiniş. 

3.  Notarea de serviciu pe anul 1980 este semnată de şeful Serviciului Cadre şi Învăţământ, colonel Cazacioc 
Ion, care, pe 10 ianuarie 1981, i-a acordat calificativul „foarte bine” (A ANP, fond Cadre, d.p. nr. B-4831, 
dosar nepaginat). 

Ofiţerul a avut o contribuţie deosebită la elaborarea celui de-al III-lea volum din culegerea de 
lecţii pentru pregătirea cadrelor de penitenciare, iar în calitate de membru în colectivul de 
redacţie al BuJetinului penitenciarelor s-a preocupat de îmbunătăţirea permanentă a conţinutului 
publicaţiei. Ca preşedinte al asociaţiei sportive Dinamo II, s-a preocupat de îmbunătăţirea 
dotării materiale şi a sprijinit antrenarea cadrelor în vederea participării la întrecerile 
sportive din cadrul Daciadei şi Diamoviadelor. Are un nivel de pregătire politico-ideologică 
ridicat. Până în luna iunie a fost propagandist la învăţământul politico-ideologic, reuşind 
să desfăşoare activităţi de pregătire atractive, cu ţinută ştiinţifică şi bogat exemplificate!. 


În anii *70-*80 a publicat o serie de articole de specialitate în Buletinul intern al DGP, 
fiind şi membru în colegiul de redacţie al revistei. 

A fost trecut în rezervă prin Decretul Prezidenţial nr. 38 din 26 martie 1988 cu 
aplicarea prevederilor articolului nr. 43, litera „a” din Statutul Corpului Ofiţerilor Forţelor 
Armate ale RSR. 

Gheorghe Buzatu (n. 23 mai 1925), fratele ofițerului, a fost redactor-şef al Editurii 
Tineretului a CC al UTC (1964 - dec. 1969), redactor-şef (dec. 1969 — iul. 1970) şi 
director al Editurii Litera din Bucureşti (iul. 1970 - ?). 

Voiculescu Elena, fostă Buzatu (n. 30 ian. 1928), sora ofițerului, a fost artistă lirică la 
Opera de Stat din laşi. Cumnatul ofițerului, Voiculescu Teodor Ioan (n. 11 sept. 1927, 
mun. Bucureşti), a fost medic de laborator la Spitalul clinic de copii Tătăraşi din laşi. Pe 
18 martie 1959, Tribunalul Militar din laşi l-a condamnat la 18 ani de muncă silnică şi 
10 ani degradare civică plus confiscarea averii pentru infracţiunea de „uneltire contra 
ordinii sociale” (prin Decizia Tribunalului Suprem nr. 133/1963 pedeapsa i-a fost redusă 
la şase ani). În 1964 a fost grațiat prin Decretul Consiliului de Stat nr. 411. Voiculescu 
fusese condamnat pentru că, împreună cu alte patru persoane, a comentat ştirile transmise 
de posturile de radio occidentale (după eliberare a revenit la vechiul său loc de muncă). 

Grade succesive : sergent-major (1 iul. 1951) ; sublocotenent (6 mart. 1953); locotenent 
(6 mart. 1955) ; locotenent-major (1 mai 1958); căpitan (23 aug. 1962); maior (23 aug. 
1968) ; locotenent-colonel (23 aug. 1974); colonel (23 aug. 1981). 

Decorații: medalia „În Serviciul Patriei Socialiste”, clasa I (1963); Ordinul „În 
Serviciul Patriei Socialiste”, clasa a III-a (1966) ; Ordinul „Meritul Militar”, clasa a II-a 
(1971) şi I (1976); medalia „Tudor Vladimirescu”, clasa I (1974); medalia „A 40-a 
Aniversare a revoluţiei de eliberare socială şi naţională antifascistă şi antiimperialistă” 
(1984). 

Pedepse : „mustrare verbală” pentru întârzieri repetate de la program (nov. 1964); 
„mustrare severă” pentru călcare de consemn în timpul funeraliilor lui Gheorghe Gheorghiu-Dej 
(mai 1965); „mustrare severă” pentru că a întârziat trei ore de la program (sept. 1971). 


BUZATU NICOLAE, angajat civil. 
Activitate profesională : economist principal III în Serviciul Asigurare Materială din 
DGP (1 dec. 1985). 


BUZOIANU GHEORGHE, căpitan. 

Activitate profesională : prin Decretul nr. 2134 din 28 decembrie 1948, elevul Buzoianu 
Gheorghe din Şcoala de Educatori (ofiţeri politici) MAI nr. 1 din Bucureşti a fost avansat 
la gradul de sublocotenent activ de infanterie şi repartizat la Direcţia Generală Politică din 


1. Calificativul acordat de şeful lui ierarhic pentru anul 1987 a fost „foarte bine”. Acest calificativ i-a fost acordat 
de locţiitorul şefului DGP, general-maior Anton Gheorghiu, pe 28 decembrie 1987 (ibidem, dosar nepaginat). 

Secretariatul General pentru Trupe - MAI ; şef al Serviciului Cadre din Direcţia politică 
a DGPCUM (6 iun. - 30 sept. 1952); şef al Serviciului Cadre din Direcţia Regională MAI 
Constanţa (mai, iul. 1953). 

Decorații: prin Decretul nr. 362 din 20 august 1954, căpitanului Buzoianu Gheorghe 
i s-a conferit medalia „Pentru servicii deosebite aduse în apărarea orânduirii de Stat”! ; 
prin Decretul nr. 300 din 14 iunie 1957, maiorului Buzoianu Gheorghe i s-a conferit 


medalia „A V-a Aniversare a Republicii Populare Române”?. 


_ 


ANIC, fond Consiliul de Stat - Decrete, dosar nr. 6/1954. 

2. Decretul nr. 300 din 14 iunie 1957 privind conferirea medaliei „A V-a Aniversare a Republicii Populare 
Române” unor ofiţeri, sergenţi şi angajaţi civili din cadrul Ministerului Afacerilor Interne (ANIC, fond 
Consiliul de Stat - Decrete, dosar nr. 8/1957, f. 25). 


C 


CALMAN DIONISIE DIONISIE, maior, d.p. nr. 2015 (n. 4 apr. 1923, oraşul Petrila, 
jud. Hunedoara - d. 1 ian. 1993, mun. Petroşani, jud. Hunedoara). 

Naţionalitatea : maghiară. 

Originea şi apartenenţa socială: muncitorească. 

Profesia de bază la încadrarea în MAI: miner. 

Funcţii în organizaţii politice, de masă şi obşteşti: membru în Breasla minerilor 
(1939 - dec. 1940); membru UTC (oct. 1944); membru ARLUS (1945); membru PCR 
din 1945 ; vicepreşedinte al Comitetului Tineretului Progresist din Petrila şi membru în CJ 
Hunedoara al Tineretului Progresist (iul. 1945 - ?). În aprilie 1948 a fost scos din 
producţie şi trimis ca activist — responsabil cu cadrele şi membru în Biroul Judeţenei UTM 
din Valea Jiului (apr.-aug. 1948); instructor central al CC al UTM (aug.-nov. 1948); 
activist responsabil de zona Transilvania la Secţia Cadre (apr.-aug. 1950) şi şef al Sectorului 
Evidenţă Cadre din CC al UTM (mai-iul. 1950). În vara anului 1950 a fost promovat ca 
activist la Sectorul MAI din Secţia administrativ-politică a CC al PMR (iul. 1950 — 14 oct. 
1952) ; membru în Biroul Organizaţiei de Bază PMR din DLCM (1952-1954). 

Studii civile : 7 clase la Şcoala elementară din Petrila (1930-1937) ; Şcoala de ucenici 
mineri (1938-1941); 4 clase la Şcoala de maiştri mineri din Lupeni şi Petroşani (1942 - 
mai 1944 şi oct. 1944 — mart. 1946). Nu a absolvit această şcoală din cauza rechemării la 
încorporare în primăvara anului 1946 (mart.-nov. 1946). 

Stagiu militar: Regimentul 24 Infanterie Tecuci (mai-iul. 1944). În vara anului 1944 a 
fost scos din armată din cauza naţionalităţii şi trimis la muncă în Batalionul 1011 din 
Centrul 5 Sărata, care îşi avea reşedinţa în comuna Codăeşti, judeţul Vaslui (iul. — 23 aug. 
1944). La acest detaşament de muncă, Dionisie Calman a fost folosit la spartul pietrei în 
vederea construirii unui drum. În octombrie 1944 a fost lăsat la vatră cu titlu provizoriu, 
deoarece, în martie 1946, a fost rechemat pentru finalizarea serviciului militar, fiind 
repartizat ca furier la Centrul Militar Teritorial Hunedoara din Deva (mart.-nov. 1946). 

Studii politice : Şcoala de cadre PMR de trei luni din Valea Jiului (ian.-mart. 1948); 
curs seral în limba maghiară la Şcoala Superioară de Partid „Ştefan Gheorghiu” de pe 
lângă CC al PMR! (nov. 1948 - iul. 1949); Universitatea serală de Marxism-Leninism de 
pe lângă Comitetul orăşenesc Bucureşti al PMR (1950-1952). 


1. În această şcoală a fost coleg cu locotenent-colonelul Kiss Coloman, locţiitor al şefului Serviciului Cadre 
din DGPCM (aug. 1960). In timpul amplei operaţiuni de verificare a membrilor de partid a fost cooptat 
ca membru în subcomisia de verificare a membrilor de partid din şcoală. 

Activitate profesională : salahor la firma de construcţii „Wildman” din Petrila (aug.-dec. 
1938); ucenic miner, ajutor miner, zilier şi vagonetar (dec. 1938 — nov. 1943 şi oct. 1945 — 
oct. 1946), miner şi prim-miner la Mina Petrila din cadrul Societăţii Anonime „Petroşani” 
(nov. 1946 — apr. 1948) ; ajutor de miner la Mina Lupeni (nov. 1943 — 25 mai 1944 şi oct. 
1945 - mart. 1946). 

Într-o autobiografie dată la 16 februarie 1954, Calman declara : 


În anul 1943 în timp ce lucram la Mina Petrila am lucrat şi cu prizonieri sovietici pe care i-am 
ajutat cu ţigări, alimente, băutură şi hărţi geografice cu căi ferate şi staţii. Pentru acest fapt am 
fost prins de ostaşul care îi păzea pe prizonieri scăpând de arestarea mea numai datorită 
intervenţiei unor muncitori care erau de faţă, cum este tovarăşul Ştefan, în prezent membru de 
partid şi lucrează la Petroşani la colectarea produselor agricole, şi alţii. Astfel l-am mituit cu ţigări 
pe ostaş şi am scăpat fără a fi dat în judecată. (...) În Februarie 1945 am fost trimis de Partid 
la Deva Reg. Hunedoara pentru a participa la schimbarea prefectului vechi. Tot în Februarie 
1945 am fost trimis de Partid la [indescifrabil - n.n.] cu Meri lângă Haţeg reg. Hunedoara 
pentru a trece la reforma: agrară forţată. Fiind sub regimul lui Rădescu am întâmpinat rezistenţă 
duşmănoasă din partea organelor de stat şi Jandarmeria locală. Au trecut la arestarea tovarăşilor 
noştri. Eu şi încă 3 tovarăşi: Furdui Adam, muncitor la Mina Petrila raion Petroşani, Ştefan 
Avram, pensionar în comuna Petrila, şi Ardeleanu Ion în prezent la Magazia alimentară Petrila, 
am avut sarcina să-i eliberăm, dar am fost şi noi arestaţi timp de 24 de ore, fiind eliberaţi de 
Prefectul nou a doua zi. După aceasta am ocupat poşta, primăria şi telefoanele făcând patrulare 
în sat cu armele. Acţiunea a fost condusă de tov. Mujic Mihai Vicepreşdintele Prezidiului MAN 
[vicepreşedinte al Prezidiului MAN între 1953 şi 1957 şi membru în CC al PMR 1955-1960 — 
n.n.]. Am participat la toate acţiunile partidului, manifestații şi la şedinţe. În 1947 am fost 
trimis de partid ca delegat al Prefecturii la primele colectări de grâu în raionul Ilia Geoagiu, 
Reg. Hunedoara. Tot în 1947 din August am fost însărcinat de către Prefectură şi cu controlul 
în secret al preţurilor în urma stabilizării. În 1952 la Reforma bănească am fost preşedintele 
Centrului de schimb din Colentina-Bucureşti. Am participat activ în campaniile de alegeri în 
1946 fiind în echipa de intervenţii la Consiliul Regional al BPD-ului. Am avut deplasări ptr. 
munci de lămurire la ţară atât în 1946, cât şi în 1948. În toamna anului 1947 când Tătărăscu 
a fost scos din Guvern, am fost în rândul cadrelor de bază triaţi pentru intervenţii la nevoie. 


Datorită rezultatelor bune obţinute în munca de partid a fost trecut în aparatul profesional 
al MAI în funcţia de şef al Serviciului Producţie din DLCM - formațiunea 0951/B (14 oct. 
1952 -— 1 iul. 1953 şi dec. 1953 — 1 nov. 1954); şef al Biroului Producţie din Serviciul 
Producţie al DLCM (1 iul. - dec. 1953). 

A fost trecut în rezervă la 1 noiembrie 1954 cu drept de asistenţă socială prin ordinul 
MAI nr. 4223 (articolul 40, litera „c”, şi articolul 41 din Statutul Corpului Ofiţerilor 
Forţelor Armate ale RPR). 

După trecerea în rezervă a fost transferat la Ministerul Cărbunelui, unde a îndeplinit funcţiile 
de director al Minei de cărbuni „Ojasca”, comuna Măgura, judeţul Buzău (nov. 1954 — 
1956), director adjunct al Minei „Filipeştii de Pădure”, judeţul Prahova (1956 - ian. 1957) 
şi şef al Serviciului Cadre şi Învăţământ din Mina „Rovinari”, judeţul Gorj (ian. 1957 - ?). 

Într-un referat de cadre al Biroului Comitetului Regional de Partid Hunedoara, prim-secre- 
tarul comitetului regional - Cotoţ loan - îl propunea pentru funcţia de comandant al 
Gărzilor Muncitoreşti din regiunea Hunedoara: 


În muncile avute s-a achitat conştiincios de sarcini. Este un tovarăş format, are experienţă 
în munca de partid care-l ajută în rezolvarea problemelor politice şi economice. Are 
comportare bună, este inteligent şi prezentabil. Are atitudine tovărăşească faţă de colectivul 
cu care lucrează. Se preocupă de ridicarea nivelului său politic, profesional şi cultură!. 


1. ANIC, fond CC al PCR - Secţia Cancelarie (dosare-anexă), dosar nr. 139/1957, ff. 6-7. 

Nu cunoaştem dacă Secretariatul CC al PMR a aprobat propunerea tovarăşului Cotoţ 
venită prin Secţia administrativă a CC al PMR, dar este foarte probabil ca decizia să-i fi 
fost favorabilă lui Calman. 

Grade succesive : maior! (14 iul. 1951). 

Decorații : medalia „Pentru servicii deosebite aduse în apărarea orânduirii de Stat 
(20 aug. 1954). 

CAMBUROV MIHAIL GHEORGHE, colonel, d.p. nr. 6066 
(n. 21 iul. 1940, mun. Bucureşti - d. 7 oct. 2006, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: medic uman. 

Funcţii în organizaţii politice, de masă şi obşteşti: membru 
UTM din 1956 şi PCR din 1973. 

Studii civile: 7 clase la Şcoala generală nr. 40 „CFR Steaua” 
din Bucureşti (1947-1954) ; Şcoala medie mixtă „Aurel Vlaicu” din 
Bucureşti (1954-1957) ; Facultatea de Medicină din IMF Bucureşti, 
secţia Medicină Generală (sept. 1958 - sept. 1964). 

Stagiu militar : cursuri de pregătire militară în cadrul Catedrei 
militare din IMF Bucureşti (1961-1964); UM 01115 Iaşi (1 oct. 1964 — 1 ian. 1965). 

Activitate profesională : desenator tehnic la Serviciul Proiectări din Atelierele CFR 
„Griviţa Roşie” din Bucureşti (sept. 1957 — aug. 1958); angajat civil în funcţia de medic 
la formațiunea 0600 Chilia Veche/Penitenciarul Chilia Veche (1 ian. 1965 - 1 dec. 1967). 
Ca urmare a desființării Penitenciarului Chilia Veche (1 decembrie 1967), a fost mutat la 
Penitenciarul Peninsula unde a deţinut funcţiile de medic şi medic-şef (1 dec. 1967 — 1 iun. 
1974). În februarie 1974, Camburov Gheorghe a fost chemat în corpul ofiţerilor MI cu 
gradul de căpitan de penitenciare ; medic-şef la Şcoala Militară de Subofiţeri Penitenciare 
de la Hârşova - UM 0402 (1 iun. 1974 - nov. 1976) şi la Penitenciarul Bucureşti (nov. 
1976 - 1 aug. 1977); comandant la Spitalul Penitenciar Bucureşti (1 aug. 1977 - 1 nov. 
1978); medic primar III în DGP (1 nov. 1978 — 1 nov. 1980); medic-şef la Penitenciarul 
Bucureşti (1 nov. 1980 - 1 dec. 1988) şi la Penitenciarul Bucureşti-Jilava? (1 dec. 1988 — 
13 iul. 1992); locţiitor al comandantului pentru asigurare tehnico-materială la Spitalul 
Penitenciar Bucureşti (15 iul. 1992 — 31 mart. 1997). 

A fost trecut în rezervă la 31 martie 1997 prin ordinul MJ nr. 365/C. 


1. Prin Hotărârea nr. 732 din 7 iulie 1951, Secretariatul CC al PMR a aprobat acordarea gradelor militare unui 
număr de şase tovarăşi care munceau în Sectoarele MFA şi MAI din cadrul Secţiei administrativ-politice 
a CC al PMR. Printre ei s-a aflat şi Calman Dionisie. Astfel, la 14 iulie 1951, a fost chemat în corpul 
ofiţerilor superiori din MFA cu gradul de maior, fiind detaşat la CC al PMR. 

2. Decretul nr. 362 din 20 august 1954 pentru conferirea medaliei „Pentru servicii deosebite aduse în 
apărarea orânduirii de Stat” unor tovarăşi din cadrul Ministerului Afacerilor Interne (ANIC, fond 
Consiliul de Stat - Decrete, dosar nr. 6/1954). 

3.  Notarea de serviciu a locotenent-colonelului Camburov Gheorghe, pe perioada 1 ianuarie 1989 - 31 decem- 
brie 1989, descrie condiţiile precare de igienă din Penitenciarul Bucureşti-Jilava: „Deşi în această 
perioadă ne-am confruntat cu multe greutăţi determinate de lipsa condiţiilor de asigurarea igienei, 
supraaglomerare, fluctuaţie deosebită, surse de apă insuficiente şi de slabă calitate, canalizare necores- 
punzătoare şi altele, personalul medico-sanitar din subordinea sa, dând dovadă de spirit de răspundere şi 
competenţă, a reuşit să stabilească cele mai corespunzătoare măsuri pentru asigurarea stării de sănătate 
a efectivelor de deţinuţi, precum şi a unor urgenţe la cadre, astfel că unitatea nu s-a înregistrat cu 
îmbolnăviri grave sau epidemii”. Documentul este semnat de comandantul Penitenciarului Bucureşti-Jilava, 
colonelul Mirea Nicolae, la 27 februarie 1990 (AANP, fond Cadre, d.p. nr. C-6066, fv. 32. 

Grade succesive: sublocotenent (r) (1965); locotenent (r) (1969); căpitan (febr. 
1974) ; maior (1980); locotenent-colonel (1986); colonel (1991). 

Decorații : medalia „Meritul Militar”, clasa a II-a (1979) şi I (1985) ; Ordinul „Meritul 
Militar”, clasa a II-a (1995) şi I (1999). 

Pedepse : „mustrare scrisă” pentru atitudine necuviincioasă faţă de şef (1965) ; „mustrare 
scrisă” pentru efectuarea unei operaţii fără a avea acest drept (1965); „ordin observator” 
pentru lipsuri în munca profesională (1966); „mustrare” pentru lipsuri în activitatea 
profesională (1967); „mustrare scrisă” pentru deficienţe pe linie medicală (1968); 


„mustrare scrisă” pentru deficienţe în păstrarea muniției (1978) ; „mustrare scrisă” pentru 
lipsă nemotivată de la şedinţa de tragere (1984). 


CAPRĂ IOAN, angajat civil. 
Activitate profesională : inginer la Direcţia economică a DGPCM (1961). 


CARAGEA ALEXANDRU MARIA (născută IONESCU), angajat civil, d.p. nr. 4072 
(n. 2 febr. 1936, mun. Buzău, jud. Buzău). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: inginer economist. 

Funcţii în organizaţii politice, de masă şi obşteşti: membră UAER din 1949 şi UTM 
din 1952. 

Studii civile : Şcoala elementară în oraşele Vaslui şi Râmnicu Vâlcea şi Liceul Teoretic 
de Fete din Râmnicu Vâlcea (1942-1953) ; Facultatea de Ingineri Economişti din Institutul 
Politehnic Bucureşti, secţia Industrie Chimică (1953-1958). 

Activitate profesională : după absolvirea facultăţii a fost repartizată de Comisia Guverna- 
mentală la Fabrica de produse chimice Govora ; la scurt timp s-a revenit asupra deciziei 
schimbându-i-se repartiţia pentru MAI, fiind încadrată la Direcţia economică din DGPCM, 
unde a îndeplinit funcţiile de inginer economist plan, muncă şi salarii (1958-1962), 
economist investiţii şi inginer - norme şi NTS (1962 - 31 dec. 1965). 

Într-un referat de cadre întocmit în 1965 de către Serviciul Cadre al DGPCM se menţiona : 


În DGPCM a îndeplinit funcţia de economist, apoi promovată în funcţia de inginer investiţii. 
Profesional este bine pregătită, cunoaşte legislaţia de plan. Conştiincioasă şi perseverentă în 
muncă. Execută lucrări de bună calitate şi la timp. Nu precupeţeşte timpul liber, când sarcinile 
cer acest lucru. Având multă capacitate organizatorică şi putere de muncă, îndeplineşte lucrări 
care normal sunt necesari mai mulţi salariaţi. Este o bună tovarăşă de muncă, corectă şi 
disciplinată. În unele situaţii se dovedeşte nervoasă, repezită în discuţii, fiind ajutată, este pe 
cale de a lichida această lipsă. Pe linie de organizaţie răspunde cu entuziasm la sarcinile primite 
şi este bine apreciată, lucru ce a făcut ca în 1961 să fie aleasă membră în COB UTC [probabil 
Comitetul orăşenesc al UTC Bucureşti - n.n.]. Ca urmare a rezultatelor bune pe care le-a 
obţinut pe linie profesională şi de organizaţie, în 1962 a fost primită în rândul membrilor 
de partid. Este preocupată de ridicarea nivelului său politico-ideologic, la învăţământul de 
partid se pregăteşte cu seriozitate, este o tov. principială şi cu un dezvoltat spirit combativ. 
(...) Tov. Caragea Maria este căsătorită din 1961 cu Caragea Mircea, de profesie inginer la 
uzinele Danubiana, este membru UTC şi nu este cunoscut cu antecedente penale!. 


1. Referat de cadre din 1965. Documentul este semnat de către şeful Serviciului Cadre din DGPCM, maior 
Buican Ştefan, şi de către maiorul Cişmigiu Constantin, instructor prim-cadre (AANP, fond Cadre, d.p. 
nr. C-4072, dosar nepaginat). 


CARAIMAN NICOLAE 146 


La data de 31 decembrie 1965 i s-a desfăcut contractul de muncă. Din cauza puţinelor 
informaţii existente în dosarul de cadre, nu cunoaştem motivele pentru care Maria Caragea 
a părăsit DGPCM-ul. 

Pedepse : „observare” pentru superficialitatea de care a dat dovadă în comunicarea 
unor date de analiză (nov. 1960). 


CARAIMAN NICOLAE, locotenent-ma jor. 
Activitate profesională : lucrător evidenţă I în Secţia Evidenţă şi Coordonare C.R. din 
Serviciul Evidenţă şi Repartizări al DPLC (dec. 1954 - ?). 


CEAUŞU VASILE GHEORGHE, colonel, f.s. (n. 12 mart. 1931, 
Chişinău, Republica Moldova - d. 1990, mun. Bucureşti). 

Naționalitatea : română. 

Originea şi apartenența socială : funcţionar inferior. 

Profesia de bază la încadrarea în MAI: mecanic auto. 

Funcţii în organizații politice, de masă şi obşteşti : membru UTC 
din 1946; membru PMR din 1955. În martie 1950 a fost scos din 
producţie pentru a fi încadrat ca activist la Comitetul UTM de plasă şi 
apoi la Comitetul UTM Raional Sighişoara (mart. 1950 - 1 nov. 1951). 

Studii civile : 4 clase la Chişinău (1938-1942) ; 4 clase de liceu la 
Iaşi şi Sighişoara (1942-1946); Facultatea de Ştiinţe Juridice (?). 

Studii militare : la 1 noiembrie 1951 a fost selecționat şi trimis la Centrul de Instrucție 
Cadre Botoşani - MAI (1 nov. 1951 - 1 mai 1952); Facultatea Politică din Academia 
Militară Generală (1 nov. 1957 — 1 oct. 1961). 

Studii politice : Şcoala de Partid de un an de pe lângă Comitetul Regional PMR Galaţi 
(1953-1954). 

Activitate profesională : în 1946 a intrat ca ucenic la Atelierele principale auto CFR 
Mediaş, unde s-a calificat în meseria de mecanic auto (1946 — oct. 1949). În toamna anului 
1949 a fost scos din producţie pentru a fi încadrat ca educator la Şcoala Profesională Mixtă 
din Sighişoara (nov. 1949 — mart. 1950). 

După absolvirea şcolii militare a fost repartizat la DGPCUM în funcţia de locţiitor 
politic la UM nr. 4 Ocnele Mari (1 mai - 1 nov. 1952); locţiitor politic (1 nov. 1952 — 
1 mart. 1954) şi instructor politic la Colonia de Muncă Chilia Veche (1 mart. - 1 oct. 
1954). După absolvirea şcolii de partid de la Galaţi a fost repartizat în aparatul politic al 
DPLC în funcţia de instructor politic I la Serviciul politic al DPLC (1 oct. 1954 - 30 iun. 
1956) ; instructor politic în Secţia Politică a DGPCM (1 iul. 1956 - 1 nov. 1957). 

Un referat de cadre din august 1965 al Direcţiei politice a Trupelor şi Formaţiunilor 
MAI, preciza motivele pentru care ofiţerul Ceauşu fusese selecționat pentru a urma 
cursurile unei instituţii militare de învăţământ superior : 


După absolvirea şcolii a fost numit instructor în Secţia Politică a DGPCM, unde a muncit până în 
1957. În această funcţie ofiţerul a dovedit că are o pregătire corespunzătoare, reuşind să execute 
controale de calitate şi să dea îndrumări competente celor pe care îi controla. Fiind apreciat ca 
un ofiţer capabil şi cu perspective de dezvoltare, în anul 1957 a fost trimis să urmeze Academia 


»l 


Militară Generală, Facultatea Politică, pe care a absolvit-o în anul 1961 cu calificativul „bine” . 


1. Referat de cadre din august 1965 al Direcţiei politice a Trupelor şi Formaţiunilor MAI, document semnat 
de către şeful Direcţiei politice a Trupelor şi Formaţiunilor MAI, colonel Mleşniţă Constantin (ANIC, 
fond CC al PCR - Secţia Cancelarie (dosare-anexă), dosar nr. 409/1965, ff. 26-27). 

În urma absolvirii Facultăţii Politice, la 1 octombrie 1961 a fost repartizat în Direcţia 
politică a Trupelor şi Formaţiunilor MAI, acolo unde a îndeplinit funcţiile de instructor la 
Sectorul UTM (1 oct. 1961 — dec. 1962) şi instructor în Secţia organizatorică (dec. 1962 — 
sept. 1964); locţiitor politic al Batalionului de Securitate Constanţa (sept. 1964 - 1965). 

Într-un referat de cadre din 30 iulie 1965, maiorul de Securitate Ceauşu Gheorghe era 
propus de către Direcţia Politică a Trupelor şi Formaţiunilor MAI în funcţia de secretar al 
Consiliului politic al Batalionului 7 Securitate Bucureşti : 


În aceste funcţii a dovedit că posedă o pregătire militară şi politică corespunzătoare, 
muncind cu pasiune şi răspundere pentru îndeplinirea sarcinilor de serviciu. Faţă de 
lipsurile constatate a luat poziţie combativă şi a propus măsuri corespunzătoare pentru 
lichidarea lor. Este un ofiţer capabil, inteligent, principial, disciplinat şi cu comportări 
corespunzătoare. În septembrie 1964 a fost numit locţiitor politic la Batalionul Securitate 
Constanţa, unde munceşte şi în prezent cu rezultate bune, fiind apreciat de şefi ca un bun 
locţiitor politic de batalion. În activitatea sa a manifestat şi unele lipsuri, în sensul că 
uneori nu este suficient de energic şi hotărât în muncă. De aceste lipsuri ofiţerul este 
conştient şi luptă pentru lichidarea lor!. 


În anii '80 a existat un ofiţer superior de Securitate cu gradul de colonel şi numele de 
Ceauşu Gheorghe în funcţia de şef al Serviciului de Contrainformaţii militare din ISJ Dolj 
(1985). Nu ştim însă dacă este una şi aceeaşi persoană cu fostul ofiţer de trupe din anii '60. 

Grade succesive : locotenent (1 mai 1952); locotenent-major (15 aug. 1954); căpitan 
(15 aug. 1957); maior (23 aug. 1962); locotenent-colonel (?); colonel (?). 

Decorații: Ordinul „Meritul Militar”, clasa a II-a (24 iun. 1972). 


CHIRIAC CONSTANTIN, locotenent-ma jor. 
Activitate profesională : ofiţer controlor în DIP - UM 0618 Bucureşti (9 nov. 1953); 
locţiitor politic la Colonia de Minori Sălişte (mai 1956). 


CHIRU FLOREA ILIE, maior, d.p. nr. 3537 (n. 1 mai 1925, satul Creţeşti, com. 
Vidra, jud. Ilfov - d. 18 nov. 2008, mun. Bucureşti). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: militar. 

Funcţii în organizaţii politice, de masă şi obşteşti : membru în Tineretul Progresist 
(1945); membru în Frontul Plugarilor (?); membru UTM din 1949 şi PMR din 1955. 

Studii civile : 4 clase primare şi 4 secundare (?). 

Studii militare : Şcoala de Subofiţeri „Mihai Bravu” din Bucureşti (1 apr. - 1 aug. 
1944) ; Şcoala de Agenţi de Poliţie (?); Şcoala de Ofiţeri MAI Bucureşti (1 ian. - 7 nov. 
1948) ; curs mediu la Şcoala de Cadre Medii Periş din MAI (ian. 1951 - ?); curs superior 
la Şcoala de Ofiţeri MAI Oradea (18 oct. 1954 - 22 aug. 1955). 

Activitate profesională : ofiţer la Batalionul de Securitate Intervenţie Giurgiu (1950 - 
ian. 1951) ; ofiţer la Regimentului 1 Securitate Turnu Măgurele - UM 0446 (1952) ; ofiţer 
în aparatul central al CTS/Direcţia Pază din MAI/DTOP (1952 - oct. 1954). 


1. Referat de cadre din 30 iulie 1965 întocmit de către Direcţia politică a Trupelor şi Formaţiunilor MAI, 
document semnat de către şeful direcţiei, colonel Mleşniţă Constantin, şi de către şeful cu delegaţie al Secţiei 
Cadre, maior Cârstea Dragomir (ANIC, fond CC al PCR - Secţia administrativ-politică (dosare-anexă), 
dosar nr. 15/1965, ff. 57-58). 

După absolvirea cursului superior de la Oradea, la 1 septembrie 1955 a fost mutat în 
interes de serviciu de la DTOP la DPLC, fiind repartizat în funcţia de şef de secţie în 
Serviciul Pază şi Regim (1 sept. 1955 — 1 ian. 1956), iar apoi promovat în funcţia de şef 
al Serviciului Pază şi Regim din DPLC/DGPCM (1 ian. 1956 - aug. 1957). 

Pe 6 ianuarie 1956, conducerea MAI, prin locţiitorul ministrului Afacerilor Interne - 
general-maior Tănase Evghenie, a aprobat Instrucţiunile organizatorico-metodice pentru 
pregătirea de luptă şi de specialitate pe anul 1956. Pe acest document elaborat de 
conducerea DPLC se regăsesc semnăturile şefului DPLC, colonel Lixandru Vasile, şefului 
Serviciului Pază şi Regim din DPLC -— căpitanul Chiru Ilie, şi cea a şefului Secţiei 
Pregătire de Luptă din Serviciul Pază şi Regim al DPLC - maiorul Iliescu Aurel. 
Instrucţiunile cuprindeau şapte capitole în care se menţionau atribuţiile ofiţerilor însărcinaţi 
cu pregătirea de luptă din unităţile şi formațiunile DPLC : 1. Sarcinile pregătirii de luptă 
şi de specialitate pe anul 1956; 2. Organizarea pregătirii de luptă şi de specialitate a 
sergenţilor şi ofiţerilor ; 3. Planificarea pregătirii de luptă şi de specialitate ; 4. Îndrumări 
organizatorico-metodice ; 5. Verificarea şi evidenţa pregătirii de luptă şi de specialitate ; 
6. Controlul şi sprijinul pregătirii de luptă şi de specialitate ; 7. Concursuri]. 

Decorații : medalia „Eliberarea de sub jugul fascist” (1949) ; medalia „Meritul Militar”, 
clasa I (?); Ordinul „Meritul Militar”, clasa a III-a (1959). Prin Decretul nr. 308 din 
12 august 1959, maiorului Chiru Florea Ilie i s-a conferit medalia „Virtutea ostăşească”, 


clasa a III-a, pentru „contribuţia activă la întărirea regimului democrat-popular”?. 


CHIŞ LIVIU, locotenent-major. 
Activitate profesională : şef al Biroului Organizare şi Instructaj din DLCM (aug. 1953). 


CHIVU Ş. ECATERINA, angajat civil, d.p. nr. 2485 (n. 30 mai 1926, com. Bălăceanu, 
jud. Buzău). 

Naţionalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti: membră UTC (1947-1948). După 
condamnarea sa din 1948 a fost exclusă din UTM, însă în aprilie 1952 a fost reprimită; 
membră în UFDR din 1948. 

Studii civile : 4 clase în comuna natală (1933-1937) ; 3 clase la Gimanziul teoretic din 
Râmnicu Sărat (1939-1941); 4 clase la Institutul Particular de fete „Negoescu” din 
Bucureşti (1941-1942 şi 1943-1947). 

Activitate profesională : în 1942, din cauza lipsei banilor a fost retrasă de părinţi din 
Institutul Particular de Fete „Negoescu” din Bucureşti şi a revenit în comuna natală. În toamna 
anului 1943 a plecat de la casa părintească la Bucureşti, unde s-a angajat ca femeie de serviciu 
la familia croitorului Oskar Giment din strada Chrisian Tell, nr. 11, şi s-a reînscris la 
Institutul „Negoescu”. La această familie a îngrijit-o şi meditat-o pe fiica proprietarului 
care era bolnavă de epilepsie, în schimbul acestui serviciu primind bani de rechizite, hrană 
şi adăpost (pe lângă copilul lui Giment, Chivu Ecaterina a reuşit să mai mediteze alţi patru 
copii). Aici a rămas până în 1947 când întreaga familie Giment a emigrat în Palestina. La 
sfârşitul anului 1947, după finalizarea studiilor, o cunoştinţă de-a sa, studentul Antonescu 
Ică din Piteşti, a recomandat-o viceprimarului Capitalei, Doncea Constantin. 


1. AANP, fond Secretariat, dosar nr. 27/1956, ff. 28-30. 
2. Decretul nr. 308 din 12 august 1959 privind conferirea unor titluri, ordine şi medalii (ANIC, fond 
Consiliul de Stat - Decrete, dosar nr. 308/1959, f. 178). 

La 10 decembrie 1947, la recomandarea lui Constantin Doncea, a fost angajată în 
funcţia de casieră la raionul brânzeturi al Magazinului/Pieţii „7 Noiembrie” din Bucureşti, 
împreună cu un grup de studenţi care formau o brigadă UTM (se pare că acesta a fost 
primul mare magazin de stat din capitală). La acest raion l-a cunoscut pe Alexandrescu 
Dumitru! cu care s-a căsătorit pe 15 februarie 1948, contrar părerii rudelor ambelor soţi 
(nici tov. C-tin Doncea nu a fost de acord cu mariajul). La începutul aceluiaşi an, 
Alexandrescu Dumitru a fost avansat în funcţia de respnsabil al Magazinului „7 Noiembrie” 
din Bucureşti, iar acesta, la rândul lui, a numit-o pe Ecaterina în funcţia de casieră la 
raionul de fructe al magazinului. Mariajul nu a durat prea mult, din cauza chefurilor şi 
scandalurilor provocate de Alexandrescu. În cele din urmă, la sfârşitul lui martie 1948, 
Alexandrescu Dumitru a fost destituit din funcţia de responsabil al magazinului, după ce 
proaspăta soţie îl reclamase superiorilor că are cheltuieli prea mari în raport cu salariul 
încasat de la magazin, dar şi că îşi petrecea majoritatea timpului în compania altor femei. 
Locul său a fost luat chiar de soţia sa. După ce Alexandrescu D. a fost retrogradat în funcţia 
de achizitor, conducerea Pieţei/Magazinului a constatat o lipsă în gestiunea magazinului de 
peste 1.000.000 de lei prejudiciu, pentru care a fost judecat şi condamnat în lipsă la cinci 
ani închisoare, cinci ani interdicţie şi confiscarea averii. În urma efectuării unui nou 
inventar, s-a constatat o nouă lipsă în gestiune în cuantum de 130.000 lei, care i-a fost 
imputată Ecaterinei, lucru pentru care a fost disponibilizată şi trimisă în judecată (trimiterea 
în judecată s-a făcut fără ştirea protectorului ei, Doncea C-tin, care la acea dată fusese deja 
promovat în funcţia de ministru adjunct al Construcţiilor). Deşi nu a participat la proces, 
instanţa a găsit-o vinovată şi a condamnat-o la un an de închisoare corecțională, pentru 
lipsă în gestiune. În aprilie 1948, a fost arestată şi internată în Penitenciarul Mislea pentru 
a-şi executa pedeapsa (a fost eliberată cu patru luni mai devreme, pe 16 februarie 1949, 
deoarece a prestat diferite munci în cadrul penitenciarului). În timpul procesului a divorţat 
fără încunoştiinţarea soţului, care dispăruse de la domiciliu, instanţa declarând desfăcută 
căsătoria la data de 30 aprilie 1948 în favoarea Ecaterinei Chivu (se pare că Alexandrescu 
Dumitru fugise din ţară cu 2.000.000 de lei, bani care i se încredinţaseră pentru a 
contracta unele bunuri pentru magazin?). 

lată cum descrie Chivu Ecaterina încadrarea sa în MAI după ce a fost eliberată din 
penitenciar : 


Lichidând cu toate aceste necazuri, m-am hotărât să intru din nou în câmpul muncii, în felul 
acesta mi s-a primit oferta la Soc. Restaurante şi Cofetării. În momentul însă când mi-am dat 
autobiografia redând toate cele de mai sus, tovarăşii au început să amâne de la o zi la alta. 
Mi-am dat seama Că datorită celor întâmplate sau mai bine zis înfăptuite de mine nu mă puteau 
primi în rândul lor să muncesc. Nu m-am descura jat şi aşa cum ne învaţă cel mai iubit prieten 
al nostru, al tineretului, tov. Stalin, luptă şi vei învinge, am mers mai departe. În anul 1950 
Aprilie am cerut audienţă la tov. ministru al Afacerilor Interne Teohari Georgescu. Tov. 
Ministru după ce a ascultat cele spuse de mine printre care eu l-am întrebat în urma acestei 
situaţii mai pot ocupa o muncă, mi-a răspuns că voi munci. Am fost trimisă de la dumnealui cu 
cererea şi Autobiografia la tov. ministru Marin Jianu. Tov. ministru Adjunct Jianu mi-a spus să 


1. În autobiografiile existente la dosarul de cadre, Chivu Ecaterina afirma că pe soţul ei îl chema Alexandrescu 
Dumitru. În documentele oficiale ale MAI, acesta apare cu numele de Alexandrescu Ghe. Aurel. 

2. Potrivit unei note informative anonime sosite pe adresa Direcţiei Miliției Economice din DGM în iunie 
1951, fostul soţ al Ecaterinei Chivu s-ar fi aflat la acea dată în Indochina, unde lupta ca soldat în 
Legiunea Străină Franceză. În ziua de 18 iunie 1951, Direcţia Miliției Economice din DGM a redirecționat 
această notă informativă către DGPCUM (AANP, fond Cadre, d.p. nr. C-2485, dosar nepaginat). 

merg liniştită acasă că în câteva zile voi fi chemată. Şi după o săptămână am primit o invitaţie 
de la cabinetul tov. ministru Jianu. Aici cât timp vorbeam cu tov. ministru a chemat pe cineva 
la dumnealui, persoana care a venit tov. Lt. Col. Bădică Ilie. Tov. ministru Jianu se adresează 
tov. Lt. Col. Bădică spunându-i: uite aveam aci o mică puşcăriaşă şi după ce i-a dat câteva 
detalii trecutului meu i-a spus să-mi dea o muncă în cadrul DUM-ului [Direcţiei Unităţilor de 
Muncă - n.n.]. După aceasta tov. ministru Jianu mi-a vorbit cum trebuie să-mi duc eu munca 
ce mi s-a încredinţat de responsabilă a sec. [Secţiei - n.n.] femei din CTB [Centrul de Triere 
Bucureşti — n.n.) la bun sfârşit. Mulţumind tov. ministru [Jianu Marin - n.n. ] pentru ajutorul 
şi sfaturile ce mi le-a dat, am trecut într-un alt birou unde am stat de vorbă mai departe cu 
tov. Lt. Col. Bădică Ilie. În ziua de 23 Mai 1950 am fost dusă la tov. Lt. Col. Bădică Ilie 
la CTB unde mi s-a dat munca în primire. După aproape o lună de zile, pe la 1 Iulie 1950 
am fost transferată cu toate femeile la Colonia de Muncă Nr. 2 Cernavodă. Din cauza unei 
boale ce m-a ţinut în pat mai bine de o lună, am fost transferată din nou în Bucureşti la data 
de 1 Aprilie a.c. [1951 - n.n.] fiind numită şefa biroului secretariat al DUM-ului!. 


În aprilie 1950, în urma unei audienţe acordate de ministrul Afacerilor Interne, s-a 
dispus încadrarea în MAI a Ecaterinei Chivu. În ziua de 20 mai 1950, ministrul Afacerilor 
Interne, Teohari Georgescu, i-a ordonat şefului Direcţiei Unităţilor de Muncă din MAI, 
maiorul de Miliție Bădică Ilie să întocmească formele de încadrare în MAI a Ecaterinei 
Chivu. Două zile mai târziu, maiorul Bădică a întocmit un referat către ministrul Afacerilor 
Interne prin care îl ruga să aprobe încadrarea în MAI a Ecaterinei Chivu, aşa cum îi 
ordonase cu câteva zile în urmă : 


Numita este un element sărăcăcios cu mari greutăţi familiare, dornică de a intra în câmpul 
muncii şi a-şi reabilita prin muncă greşala făcută şi pentru care a fost condamnată 1 an 
închisoare corecțională. Numita vine cu curaj şi cere să fie pusă iarăşi în muncă pentru a deveni 
folositoare societăţii. Din cele discutate precum şi din informaţiile culese credem că numita 
se va încadra cinstit în câmpul muncii şi că datorită experienţei căpătate în penitenciarul 
„Mislea” ar corespunde scopului pentru care intenţionăm s-o întrebuinţăm. Faţă de cele de 
mai sus propunem să fie încadrată în Miliție cu gradul de serg. maj. şi repartizată la U.M. 
ca responsabilă a sectorului femei internate. Pentru a avea prestigiul şi autoritatea necesară 
propunem să fie echipată în uniforma miliției. Vă rugăm să binevoiţi a dispune?. 


A fost încadrată ca sergent-major în DGM? pe 23 mai 1950, fiind pusă la dispoziţia 
Direcţiei Administraţiei din DGM. A doua zi, a fost repartizată de la Direcţia Administraţiei 
din DGM, la Direcţia Unităţilor de Muncă din MAI, în funcţia de şefă a Secţiei Femei din 
Centrul de Triere Rahova-Bucureşti (24 mai - iul. 1950). 

Comandantă a Secţiei Femei din UM nr. 2 Columbia - Cernavodă (iul. 1950 - apr. 1951). 

Într-o autobiografie dată în 1952, Chivu Ecaternia vorbeşte despre modul în care s-a 
achitat de sarcini în perioada cât a fost comandantă de secţie la Cernavodă : 


Aci am muncit ca să pot fi la înălţimea încrederii ce Partidul mi-a acordat-o, de a duce 
lupta cu bandiții de clasă’. 


— 


Autobiografie dată de Chivu Ecaterina în 1951 (ibidem, dosar nepaginat). 

2. Referat nr. 281 din 22 mai 1950 semnat de către şeful Direcţiei Unităţilor de Muncă din MAI, maiorul 
de Miliție Bădică Ilie (ibidem, dosar nepaginat). 

3. Decizia nr. 943 din 23 mai 1950 semnată de către directorul DGM (ibidem, dosar nepaginat). 

4. Ordinul de zi pe comandament nr. 79 din 24 mai 1950 al directorului Administraţiei Miliției, locote- 
nent-colonel de Miliție P. Georgescu (ibidem, dosar nepaginat). 

5. Autobiografie dată de Chivu Ecaterina în 1952 (ibidem, dosar nepaginat). 

Din cauza contractării unei boli, a fost readusă în aparatul central al Direcţiei Unităţilor 
de Muncă din DGPCUM! ca referentă, în funcţia de şefă a Biroului Secretariat din DUM 
pendinte de DGPCUM (apr. - 15 oct. 1951). 

La 1 octombrie 1951, a fost scoasă din rândul cadrelor permanente ale MAI cu gradul 
de sergent-major, deoarece în noua schemă a aparatului central al DGPCUM nu erau 
prevăzute funcţii militare pentru femei (a rămas în continuare în MAI ca angajat civil). 

După ce, în toamna anului 1951, problema reeducării minorilor a trecut de la Ministerul 
Muncii şi Prevederilor Sociale la MAI, Chivu Ecaterina a fost mutată, la cerere, în funcţia 
de secretară la Serviciul Educări Minori din MAI (15 oct. 1951 - 15 iun. 1952). 

Un referat întocmit la 15 iunie 1952, de către şeful Secţiei Cadre din Serviciul Educări 
Minori din MAI, propunea scoaterea din MAI a Ecaterinei Chivu, din cauza problemelor 
cu dosarul de cadre, dar şi a profilului său moral. Din acelaşi document aflăm şi alte detalii 
referitoare la perioada în care a fost acuzată şi condamnată pentru delapidare : 


În acest timp intră în câmpul muncii în funcţia de casieră la Magazinul de Stat „7 Noiem- 
brie” din Bucureşti unde cunoaşte pe numitul Alexandrescu Aurel, ce era responsabil de 
compartiment în acelaşi magazin, şi se căsătoreşte cu el, iar după câteva luni începe în 
viaţa conjugală diferite discuţii şi neînţelegeri, iar în acest timp soţul începe şi face diferite 
cheltuieli ce erau mai mari decât salariul, astfel este sesizat directorul magazinului unde 
procedează a schimba pe Alexandrescu Aurel din funcţia de responsabil de compartiment 
şi dat ca colector al magazinului, iar soţia sa a fost mutată de la casierie şi dată în locul 
soţului ca responsabilă a compartimentului. Soţul fiind colector, i s-a încredinţat suma de 
lei 1.300.000 pentru diferite cumpărături şi dispare cu ei, văzând acest lucru, conducerea 
magazinului procedează a-i face inventarul şi soţiei, unde o găseşte cu o lipsă de 130.000 lei, 
în acest caz, o destituie din muncă şi o trimite în judecată, a fost condamnată la 1 an 
închisoare corecțională, executând pedeapsa la Penitenciarul Mislea de unde a fost eliberată 
după 8 luni (la 16 Februarie 1949). După ce execută închisoarea, încearcă să intre în 
serviciu, dar din cauza delapidării şi a executării pedepsei nu a fost primită în nici o parte. 
Întâmpinând greutăţi, în 1950 a cerut audienţă la Tov. Ministru al Afacerilor Interne, Tov. 
Teohari Georgescu, pentru a-i explica greutăţile întâmpinate, aici după ce a fost ascultată, 
a repartizat-o la Direcţia UM cu gradul de sergent-major şi trimisă la Cerna Vodă cu 
femeile la Colonia de muncă unde a stat până în 1951 când a fost transferată în Serviciul 
Reeducării Minori unde lucrează şi în prezent. Cocluzii. Tov. Chivu Ecaterina a fost 
membră în UTM, dar odată cu arestarea a fost primită iarăşi membră a org. UTM prin 
faptul că s-a dus la Tov. Ministru Jianu şi l-a rugat cu lacrimi, cum era obiceiul, ca să fie 
iarăşi primită. În delapidarea făcută de soţul ei, nu are nici o vină. Este vinovată pentru 
faptul că a ieşit la verificarea făcută în resortul său pe care-l conducea şi s-a putut constata 
delapidarea pentru că era singura care-şi confecţionase un mare număr de rochii la atelierul 
de croitorie al magazinului, ce trecea peste puterea de cumpărare a salariului. În tot timpul 
cât a lucrat în cadrul Serviciului Reeducării Minori şi-a dus într-o măsură foarte mică 
sarcinile ce i-au revenit la bun sfârşit, cu toate că are putere de muncă şi cunoştinţe. Este 
pripită în hotărârile ei, nu primeşte critica şi atunci când este criticată caută să înduioşeze 
prin lacrimi, are atitudini de ploconire, servilism şi se ţine de mahalagisme şi certuri în 
instituţie. Este un element pe care nu se poate avea încredere. Pentru toate cele arătate mai 
sus propunem să fie îndepărtată din muncă?. 


1. În ianaurie 1951, Direcţia Unităţilor de Muncă a fuzionat cu DGP, iar noua titulatură a instituţiei s-a 
schimbat în DGPCUM. 

2. Referat din 15 iunie 1952 semnat de către şeful Secţiei Cadre din Serviciul Educării Minorilor din MAI, 
locotenent Zuicaru Constantin (AANP, fond Cadre, d.p. nr. C-2485, dosar nepaginat). 

La data întocmirii acestui document, protectorii Ecaterinei Chivu îşi pierduseră 
influenţa şi chiar posturile : Teohari Georgescu fusese destituit din funcţie, iar Jianu Marin 
avea să aibă aceeaşi soartă la 26 iunie 1952. De asemenea, îndepăratarea Ecaterinei Chivu 
din MAI a fost cauzată şi de un scandal petrecut la sfârşitul lui mai 1952 la Colonia de 
Minori Budila, unde aceasta a fost trimisă în muncă de sprijin, alături de o colegă din 
Serviciul Educării Minorilor din MAI, Didac Maria, şi de comandanta Centrului de Triere 
Braşov, sublocotenent Olaru Georgeta. Cele trei salariate ale MAI au ajuns la Colonia de 
Minori Budila în ziua de 29 mai 1952, cu scopul de a organiza primirea ministrului adjunct 
al Afacerilor Interne Jianu Marin, care îşi anunţase vizita pentru data de 1 iunie 1952. 
Acesta urma să inspecteze unitatea împreună cu locotenent-colonelul Bădică Ilie, căpitanul 
Helman Alexandru şi alţi tovarăşi de la CC al PMR şi Direcţia Cadre a MAI. În acest scop, 
a fost mobilizat tot personalul coloniei, dar şi minorii deţinuţi pentru transferarea unei 
părți a mobilierului, mutarea unor dormitoare în locul birourilor, văruitul sălii de mese, al 
sălilor de clasă, atelierelor şi al altor anexe, curăţarea parchetului din holul clubului, 
efectuarea unei curăţenii generale etc. Toate acestea trebuiau îndeplinite în două zile, lucru 
ce a făcut ca din cauza sarcinilor să izbucnească un scandal între tovarăşele venite de la 
Bucureşti şi conducerea Coloniei. Ce s-a întâmplat în această colonie de minori în cele 
câteva zile care s-au scurs până la inspecția „ştabilor” din MAI aflăm dintr-o notă 
confidențială trimisă de conducerea Coloniei de Minori Budila pe adresa Direcţiei Cadre 
a MAI: 


Desăvârşirea întregii curăţenii exterioare a unităţii şi diferite reparaţii mai mici cele mai 
mari urmând a fi continuate de un detaşament de deţinuţi pe care Tov. Chiru şi Olaru l-au 
anunţat că va sosi la noi la data de 2 Iunie a.c. Cele de mai sus ar fi trebuit să se facă în 
două săptămâni, după cum a fost sarcina dată de serviciu. Tovarăşa Chivu şi Olaru Ge. au 
vrut să pună toate la punct în două zile. Plecaţi la muncă, salariaţii în frunte cu conducerea 
şi minorii, s-a dezechilibrat întregul program normal, s-a făcut un haos în colonie fiecare 
salariat sau minor alergând în toate părţile spre a termina sarcinile în vederea inspecției 
anunţate atât de apropiat. Cei care coordonau această muncă a fost Tov. Chivu şi Slt. Olaru 
Ge. care la orice pas în colonie, pe oricine întâlneau, îi observau, îi mustrau discreditând 
Chiar salariaţii în faţa minorelor. Tovarăşa Chivu a avut chiar ieşiri grosolane faţă de Tov. 
Ianoşi Iosif grădinarul coloniei, faţă de tov. Uricu Alexandrina Ref. Şef. faţă de Feher 
Tereza bucătăreasă, faţă de tov. Zahariciu Maria şi lonescu Elena Învăţătoare, faţă de Tov. 
Asandei Elena şi Lemnaru Lucia educatoare şi faţă de conducere. Pe unii salariaţi i-a 
reţinut la lucru până noaptea târziu, cazul Tov. Parfene Nicolae responsabilul pedagogic, 
care a fost reţinut să care dulapuri şi să scrie lozinci pe pânză Sâmbătă 31 Mai până la orele 
2,30 noaptea. Tot până la această oră au stat şi conducerea Tov. comandante care au frecat 
parchetul noaptea cu ceară. Tot atunci au stat şi tovarăşii Pârcălăboiu şi Dumitrescu care 
erau cu o maşină de a serviciului la noi, şi care au fost puşi să ridice la dulapuri şi mobilier. 
În seara aceea tov. Chivu şi Olaru crezând că aşa dau sprijin, au ţipat şi bătut cu pumnul 
în masă tovarăşei Cunst faţă de minore, dându-le astfel ocazia minorelor să comenteze şi 
să dicute [sublocotenentul Cunst Maria era la acea dată comandanta Coloniei de Minori 
Budila - n.n.]. Către Tov. Lemnaru Asandei, Zarioiu, s-a adresat că sunt lipsite de bun 
simţ, că nu-şi fac datoria şi le-a ameninţat cu Canalul şi puşcăria pe 4-5 ani, făcându-le în 
faţa minorelor sabotoare şi chiar că vor pleca din serviciu cu zurgălăi (expresia le aparţine). 
În urma celor de mai sus, Tov. Cunst a avut o convorbire în birou cu tov. Chivu şi Olaru 
cărora, cu atenţie şi calm şi politeţe le-a atras atenţia că nu este voie să se adreseze urât 
salariaţilor în faţa minorelor şi să nu-i discrediteze în faţa minorelor, căci lucrând în acest 
fel salariaţii şi minorii nu mai ştiu de cine să asculte (mulţi exprimându-se : Câţi comandanţi 
avem ?). Tovarăşa Olaru ofensându-se, pentru faptul de mai sus a doua zi a plecat din 

colonie. Tovarăşa Chivu, după o ceartă grosolană administrată de ea Tovarăşei Feher 
Tereza bucătăreasă, ceartă în care tov. Chivu s-a adresat bucătăresei cu nesimţită, sabotoare, 
ameninţând-o că o va băga în puşcărie pe 4 ani, tovarăşa Chivu şi-a luat valiza şi a plecat 
la gară condusă de Tov. Didac şi Cunst M. care a o sfătuiau mereu să nu plece. Menţionăm 
că înainte de a pleca Tov. Didac M. şi Cunst M. încercând să o calmeze pe tov. Chivu, 
aceasta fiind într-un dezechilibru de nervi din cauza certei cu Tov. bucătăreasă nemaiputând 
să se stăpânească de ciudă a început să se trântească cu fundul (şezut de pământ). 
Transfigurată de nervi, a plecat către poarta coloniei producând chiar ilaritate printre 
minori. Până la venirea trenului tov. Didac şi Cunst M. au încercat în gară din nou să facă 
atentă pe tov. Chivu să nu plece că ce va zice tov. Cpt. Helman. Tov. Chivu s-a exprimat 
că nu-i pasă dacă se supără, iar dacă va îndrăzni să-i facă vreo observaţie, va merge direct 
la Tov. Lt. Col. Bădică. Plecată Tov. Chivu, munca s-a restabilit în colonie, programul 
uşurându-se în mod normal tov. Didac dându-ne un real şi de folos ajutor ajungând să 
atingem în întregime obiectivele fixate. Nu ştim ce a documentat Tovarăşa Chivu la Serviciul 
Educări, însă pe data de 17 Iunie subsemnata Cunst Maria am fost chemată printr-o 
telegramă la Serviciu unde tov. Cpt. Helman a convocat în şedinţă pe următorii Tov. 
Dumitrescu Adjunct al Serviciului, Tov. Zuicaru C-tin Biroul cadre al serviciului, tov. 
Didac M. din Serviciu, Tov. Chivu din Serviciu, Tov. Asarian din Serviciu, Tov. Olaru 
Georgeta Cdt. Centru de Triere din Or. Stalin şi Tov. Cunst M. În această şedinţă 
subsemnata Cunst M. am fost acuzată de către Tov. Cpt. Helman ca sabotoare dimpreună 
cu salariaţii Coloniei. În aceeaşi zi, după şedinţă întâlnindu-mă din nou la serviciu cu tov. 
cpt. Helman, subsemnata Cunst M. spunându-i că cât am fost acuzată de sabotaj pentru a 
nu fi piedică în munca coloniei îmi voi susţine mai departe demisia depusă anterior, atunci 
tov. Helman a negat faptul că în şedinţă m-a acuzat de sabotoare. Vă rugăm a face cercetări 
pentru stabilirea adevărului, cele de sus fiind susţinute de noi ca reale!. 


Cele relatate Direcţiei Cadre din MAI de către cele două ofiţerese din conducerea 
Coloniei de Minori Budila sunt confirmate şi de către Maria Didac, colega Ecaterinei 
Chivu, care, într-o declaraţie dată la 19 iunie 1952, menţionează aceleaşi lucruri : umilirea 
conducerii coloniei în faţa minorilor, incidentul hazliu petrecut cu Ecaterina Chivu, dar şi 
limbajul injurios folosit la adresa personalului coloniei de către tovarăşele Chivu şi Olaru : 


După ce tov. Chivu a terminat parada cu sertarele şi dulapul - în jurul orelor 9.30 a început 
să ţipe la tov. Cunst, ca aceasta să lustruiască parchetul tov. Cunst a început să frece 
parchetul cu ceară plângând. La acest spectacol a luat parte şi câteva eleve, cât şi tov. 
Pârcălăboiu şi tov. Dumitrescu, care erau veniţi din serviciu cu transportul unor efecte. 
Tov. Olaru şi cu tov. Chivu, văzând-o pe tov. Cunst frecând pe jos au început să râdă prin 
colţuri. Subsemnata văzând această batjocură ce se face cu salariaţii şi cu tov. comandant, 
am spus Tov. Chivu pentru ziua de astăzi terminăm orice operaţie, iar mâine vom vedea ce 
avem de făcut. (...) Tov. Chivu a început să ţipe că este sabotată de toată lumea, spunând 
că pleacă imediat la Bucureşti şi în acţiunile sale necontrolate s-a trântit în faţa subsemnatei 
şi a tov. Cunst cu fundul de pământ. Subsemnata am rămas f. mirată, iar tov. Cunst având 
un copil, i-a spus: „Iov. Chivu, aşa fac numai copiii”, la care tov. Chivu s-a sculat şi a 
plecat în cameră s-a schimbat de pantalonii cu care era îmbrăcată mai tot timpul în colonie 
şi-a luat valiza şi a plecat?. 


1. Raport confidenţial nr. 1096/1952 adresat căpitanului Florescu din Direcţia Cadre a MAI, document 
semnat de către sublocotenentul Cunst Maria, comandant Coloniei de Minori Budila şi de către subloco- 
tenent Lipsanu Suzana, ajutor comandant (ibidem, dosar nepaginat). 

2. Declaraţie dată la 19 iunie 1952 de către Didac Maria din Serviciului Colonii de Muncă şi Reeducare 
Minori din MAI (ibidem, dosar nepaginat). 

În cele din urmă, vizita înalţilor demnitari din MAI şi CC al PMR anunţată pentru 
1 iunie 1952 nu a mai avut loc. 

După acest scandal petrecut la Colonia de Minori Budila, în ziua de 15 iunie 1952 
Chivu Ecaterina a solicitat transferul în cadrul Ministerului Energiei Electrice, la Institutul 
de Studii şi Proiectări Energetice, pentru a urma cursurile serale ale Facultăţii Electrotehnice 
din cadrul Institutului Politehnic din Bucureşti. Însă din cauză că o salariată de la Serviciul 
Cadre şi Învăţământ al Institutului Politehnic i-a pierdut dosarul, nu s-a mai putut înscrie 
la timp la cursurile serale, ci doar la cursurile fără frecvenţă. 

În ziua de 20 martie 1953, Chivu Ecaterina a adresat o cerere comandantului Serviciului 
Colonii de Muncă şi Reeducare Minori din MAI, prin care solicita să i se aprobe transferul 
de la Institutul de Studii şi Proiectări Energetice pendinte de Ministerul Energiei Electrice. 
Câteva zile mai târziu, comandantul Serviciului Reeducări Minori din MAI, căpitanul 
Helman Alexandru, i-a răspuns că nu i se aprobă transferul : 


La cererea Dvs. înregistrată sub Nr. 2146/1953, vă facem cunoscut că nu se aprobă angajarea 
Dvs., deoarece aţi mai lucrat în cadrul acestui Serviciu şi aţi cerut să plecaţi, fapt ce dovedeşte 
că nu v-a plăcut specificul muncii noastre!. 


În vara anului 1954, Chivu Ecaterina a adresat o nouă petiție prin care solicta reînca- 
drarea în MAI, de această dată la Direcţia Închisoari şi Penitenciare (şi această cerere i-a 
fost respinsă deoarece plecase de bunăvoie din MAI în 1952). 

Mama Ecaterinei Chivu era mamă casnică, iar tatăl a rămas orb în timpul Primului Război 
Mondial (ca urmare a invalidităţii i s-a acordat o pensie şi cinci hectare de pământ care, 
după 1948, au trebuit să fie predate unei GAS). De asemenea, Chivu Ecaterina a mai avut 
trei surori şi un frate (Chivu Ştefan, medic igienist la Spitalul din Timişoara în anii '50). 

În 1950, Chivu Ecaterina locuia în Bucureşti pe Splaiul Unirii, nr. 3, iar în 1953 pe 
strada Pitar Moş, nr. 19. 

Grade succesive : sergent-major (23 mai 1950). 


CIORAN GH. NICOLAE, căpitan. 

Activitate profesională : locţiitor politic la penitenciarul Focşani (8 aug. 1951); locţiitor 
politic la Penitenciarul Cluj Tribunal (mart. 1952); locţiitor pentru învăţământ al şefului 
Cursului de Evidenţă Jilava - MAI (iul. 1955); comandant la Colonia de Minori Slatina 
(? - aug. 1960); comandant la Colonia de Minori Alexandria (aug. 1960, 1961-?). 


CIOTÂRLĂ CONSTANTIN, sublocotenent. 

Activitate profesională : locţiitor (aug. 1951) şi şef al Biroului 2 din Direcţia Cadre a 
DGPCUM (27 oct. 1951); şef al Biroului Cadre din formațiunea 0722 Constanţa/Centrul 
de Coordonare Constanţa (apr. 1952). 


1. Adresă din 3 aprilie 1953 a Serviciului Colonii de Muncă şi Reeducare Minori din MAI semnată de către 
şeful serviciului, căpitanul Helman Alexandru, şi de către şeful Secţiei Regim din cadrul aceluiaşi 
serviciu, locotenent Zuicaru Constantin. La acea dată, Chivu Ecaterina locuia în Bucureşti, pe strada 
Pitar Moş, nr. 19 (ibidem, dosar nepaginat). 


155 CIULEI MARIN CONSTANTIN 


CIULEI MARIN CONSTANTIN, căpitan, d.p. nr. 2993 (n. 
16 febr. 1916, com. Văleni, jud. Teleorman). 

Naționalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: militar. 

Funcţii în organizaţii politice, de masă şi obşteşti: membru 
i PCR din 1947. 

Studii civile : 4 clase în comuna natală (1924-1928) şi 3 clase 
prin examen de diferenţă la Şcoala de Băieți nr. 32 din Bucureşti 
(1946); 3 clase la Liceul Comercial „Nicolae Kretzulescu” din 
Bucureşti, curs seral (1946-1949). 

Stagiu militar : pe 10 martie 1938 a fost încorporat la Regi- 
mentul 89 Infanterie Braşov (10 mart. 1938 - 15 iul. 1940). 

Studii militare : Şcoala de Subofiţeri de Infanterie din Făgăraş (15 iul. 1940 - 5 iun. 
1941). În timpul rebeliunii legionare din ianuarie 1941 a participat împreună cu unitatea sa 
la dezarmarea şi arestarea legionarilor din Bucureşti care ocupaseră Palatul Telefoanelor şi 
Prefectura Poliţiei Capitalei ; curs de formare pentru şefi de echipe ACG la Şcoala de Gaze 
din Centrul de Instrucție ACG (11-23 iun. 1943); Şcoala Militară de Ofiţeri MAI din 
Bucureşti (1 ian. - 7 nov. 1948). 

Studii politice : curs de pregătire politică la Direcţia Superioară pentru Educaţie a 
Secretariatului General pentru Trupe - MAI (1-25 sept. 1948); Universitatea serală de 
Marxism-Leninism (?). 

Activitate profesională : servitor la un proprietar de pământ din comuna Potcoava, 
judeţul Olt (1929-1930) ; argat la un măcelar din comuna natală şi agricultor la diferiţi 
proprietari de pământ din comuna natală (1930-1933 şi 1935-1936); salahor în Bucureşti 
(1933-1934); slugă la un proprietar de pământ din comuna Beoca, judeţul Teleorman 
(1936 - 10 mart. 1938). 

În urma absolvirii şcolii de subofiţeri activi a revenit la unitatea la care fusese încorporat, 
fiind încadrat ca subofițer activ (Regimentul 89 Infanterie Braşov). Cu această unitate a luat 
parte la luptele de pe Frontul de Est în calitate de încheietor de pluton - a luptat în Basarabia 
şi în regiunea Odessa (13 iul. - 17 sept. 1941). În ziua de 17 septembrie 1941 a fost rănit de 
o schijă de brandt în luptele din jurul Odessei, fiind trimis imediat în ţară pentru operaţie. 
După convalescenţă - octombrie 1941 - s-a înapoiat la partea sedentară a regimentului! 
său, iar în februarie 1942 a fost repartizat în funcţia de încheietor de pluton şi responsabil 
cu grădina unităţii la Regimentul de Gardă al Conducătorului Statului (2 febr. 1942 - 
23 aug. 1944). Pe Frontul de Vest a fost cu Regimentul 115 Infanterie? (23 aug. - 17 oct. 
1944) şi Regimentul 19 Infanterie Caracal, în funcţia de comandant de pluton, participând 
la luptele din Bucureşti-Băneasa, Oarba de Mureş, Tisa-Ungaria şi Cehoslovacia (17 oct. 
1944 - 9 mai 1945). Datorită evidenţierii sale pe câmpul de luptă, a fost decorat şi apreciat 
în repetate rânduri de către superiori (în toată perioada în care a activat ca subofițer MApN 
nu a primit nicio pedeapsă disciplinară). După terminarea războiului a mai rămas câteva 
luni la Regimentul 19 Infanterie Caracal (9 mai - 15 sept. 1945), iar ulterior a fost 
transferat pe aceeaşi funcţie la Regimentul 35 Infanterie Iaşi (15 sept. 1945 - 4 apr. 1946). 


În octombrie 1941, comandant al Regimentului 89 Infanterie Braşov era colonelul Pretorian. 

2. În 1942 unitatea se chema Batalionul de Gardă al Conducătorului Statului, însă datorită măririi efectivelor 
a fost transformată în regiment. După 23 august 1944, Regimentul de Gardă al Conducătorului Statului 
s-a transformat în Regimentul 115 Infanterie. 


— 

În primăvara anului 1946 a fost mutat de la MApN la MAI, fiind repartizat la CTG ca 
subofițer la atelierele de reparaţii ale comandamentului (4 apr. 1946 - 15 mart. 1947); 
subofițer la Biroul adjutanturei din Serviciul de Educaţie al CTG (15 mart. - 15 sept. 
1947) ; subofițer la Direcţia Cadre din Direcţia superioară pentru Educaţie a Secretariatului 
General pentru Trupe - MAI (15 sept. 1947 - 1 ian. 1948); şef de seminar, responsabil 
cu cadrele şi locţiitor politic de companie la Şcoala de Educatori (ofiţeri politici) MAI 
nr. 1 din Bucureşti (7 nov. 1948 - 21 sept. 1951); locţiitor politic al Parcului Sportiv 
„Dinamo” (21 sept. 1951 - 15 oct. 1952). 

Un referat de cadre din 11 octombrie 1951 întocmit de Direcţia Cadre din Direcţia 
Generală Politică a MAI preciza motivele pentru care a fost mutat de la Şcoala de Educatori 
(ofiţeri politici) MAI nr. 1 din Bucureşti : 


Tov. Lt. Maj. Ciulei Constantin, de când munceşte ca Şef de seminar a depus mult interes 
pentru pregătirea sa, iar la ore se prezenta bine documentat. În ultimul timp însă a fost 
depăşit de problemele ce se dezbat în şcoală, deoarece el se exprimă greoiu, iar nivelul 
lecţiilor sunt mai avansate decât cunoştinţele sale, neputând astfel să facă faţă în bune 
condițiuni. Pentru acest fapt, i s-a încredinţat sarcina de Comandant de Ploton Instrucție, 
unde a dat rezultate foarte bune, iar în cadrul şcolii, mai îndeplineşte şi funcţia de Locţiitor 
la Compania Ad-tivă a şcolii, de care sarcină se achită în mod conştiincios. Ofiţerul este 
un element disciplinat, punctual în serviciu şi serios. A dovedit mult devotament în 
îndeplinirea sarcinilor. În special în munca de instrucţie a obţinut cele mai bune rezultate. 
Având în vedere că este depăşit în munca sa de Şef de seminar, ţinând seama că este un 
ofiţer care a participat pe frontul anti-sovietic, fiind şi decorat pentru fapte de armă. Având 
în vedere că provine din vechile cadre ale Armatei şi că a făcut parte din Regimentul de 
Gardă a lui Antonescu; Propunem mutarea Lt. Maj. Ciulei Constantin, din Şc. Educatori 
MAI Nr. 1 Bucureşti, la Parcul Sportiv „Dinamo”, în funcţia de Locţiitor Politic!. 


Pe 21 august 1952 a fost scos din aparatul politic şi pus la dispoziţia cabinetului 
ministrului adjunct pentru trupe. 

În urma separării MAI de MSS din septembrie 1952, ofiţerul a fost mutat de la Parcul 
Sportiv „Dinamo” la Serviciul Penitenciare din MAI în funcţia de şef de Birou în Secţia 
Pază şi Regim (15 oct. 1952 - oct. 1953). 

Şef al Biroului I Pază din Serviciul I (pază şi regim) din DIP - UM 0618 Bucureşti (oct. 
1953 — 1 sept. 1954). 

Un referat de cadre întocmit de Serviciul Cadre al DPLC la data de 22 octombrie 1954 
propunea trecerea în rezervă a ofițerului din cauza numărului mare de ofiţeri pe care îl avea 
nou înfiinţata DPLC, precum şi din cauza trecutului „necorespunzător” al ofițerului. 
Propunerea conducerii DPLC nu a fost acceptată; astfel, căpitanul Ciulei a rămas în 
continuare în aparatul de penitenciare : 


De când lucrează la Direcţia Închisori şi Penitenciare deşi ofiţerul este un şef al biroului 
pază s-a complăcut într-o serie de lipsuri şi deficienţe care au existat în ceea ce priveşte 
organizarea şi executarea pazei. 


Şef al Secţiei Pază şi Regim din Penitenciarul Văcăreşti (1 ian. 1955 - 30 iun. 1956). 


1. „Referat de cadre din 11 octombrie 1951 asupra Lt. Maj. Ciulei M. Constantin, din Şc. Ofiţeri Educatori 
MAI Nr. 1”, document semnat de locţiitorul şefului Secţiei DGP din Direcţia Cadre a Direcţiei Generale 
Politice din MAI, locotenent-ma jor Şerban D., şi de către locotenent Paloşanu M., şef de birou în aceeaşi 
secţie (AANP, fond Cadre, d.p. nr. C-2993, dosar nepaginat). 

Ca urmare a reducerilor de efective din MAI, a fost trecut în rezervă la 30 iunie 1956 
prin ordinul MAI nr. 2947. 

În dosarul personal al ofițerului se regăsesc câteva declaraţii date în anul 1955 de către 
câţiva locuitori din comuna Văleni, în care se afirma că ofiţerul Ciulei Constantin a activat 
(în perioada 1937-1938) în cuibul legionar „Grănicerul” din satul Popeşti, comuna Văleni. 

La câteva luni de la trecerea în rezervă - ianuarie 1957 - Ciulei Constantin a adresat 
conducerii DGPCM un memoriu în care cerea reactivarea sa în corpul ofiţerilor activi ai 
MAI şi repartizarea într-o funcţie corespunzătoare (cererea i-a fost respinsă). 

În 1958, Ciulei M. Constantin era salariat al Institutului de Cercetări Miniere - 
ICEMIN din cadrul Departamentului Cărbune şi Minereuri, pendinte de Ministerul Industriei 
Grele. Acest institut îşi avea sediul în Bucureşti, Calea Victoriei, nr. 220. 

Grade succesive : sergent (iun. 1941); sergent-major (1 aug. 1941); plutonier (mai 
1946); sublocotenent (7 nov. 1948); locotenent-major (1950); căpitan (1 apr. 1954). 

Decorații: medalia Crucea „Serviciul credincios” cu spade, clasa a III-a (1941); 
medalia „Virtutea Militară”, clasa I (1942); medalia „Bărbăţie şi credinţă”, clasa a II-a 
(1944) ; medalia sovietică „ Victoria” (1947) ; medalia „Eliberarea de sub jugul fascist” (1949). 

Pedepse : cinci zile de arest la garnizoană pentru nereguli în serviciu (oct. 1954). 


COCÂRLĂ GHEORGHE SEVERIN, locotenent, d.p. nr. 1376 (n. 2 mart. 1923, 
satul Costâna, com. Todireşti, jud. Suceava - d. 16 aug. 1994, mun. Bucureşti). 

Naţionalitatea : română. 

Originea şi apartenenţa socială: funcţionar inferior. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti: membru PCR din 1945. În vara 
anului 1945 a fost scos din producţie de către partid, fiind trimis ca activist în plasa PCR 
Solca-Suceava (aug.-nov. 1945); activist şi secretar al plaselor PCR Crasna-Jibou-Zalău 
(ian. 1947 - iun. 1948). 

Studii civile : 4 clase în comuna natală (1930-1934); 4 clase la Liceul „Ştefan cel 
Mare” din Suceava, fără bacalaureat (1934-1938) ; Şcoala de suboficianţi PTT din Direcţia 
Generală a PTT (mai-iul. 1942). Nu a reuşit să termine cursurile acestei şcoli din cauza 
unor probleme medicale. 

Stagiu militar: Batalionul 14 Vânători de Munte (mai 1944 - mai 1945). Nu a luat 
parte la luptele de pe front. În decembrie 1945 a fost concentrat din nou pentru continuarea 
stagiului militar la Batalionul 3 CFR Sibiu, unde a stat până în toamna anului 1946, când 
a fost lăsat definitiv la vatră. 

Studii militare : Şcoala de Referenţi/Secretari de Grefă de pe lângă Penitenciarul Jilava 
(1 sept. - 1 oct. 1950). 

Studii politice : Şcoala Medie de Partid de la Oradea (1948). 

Activitate profesională: agricultor în gospodăria părintească (1937 - oct. 1938, iun. 
1941 - mai 1942 şi nov. 1942 - 1943); servitor la un magazin de coloniale din Bucureşti, 
şoseaua Colentina, nr. 226, şi vizitiu la familia I. Brătianu din Bucureşti (nov. 1938 - 
mart. 1939); muncitor necalificat la fabrica de cărămidă din Dudeşti-Cioplea (iul. 1939 — 
iun. 1940); funcţionar/impiegat la Biroul Contabilitate din Uzina „Vulcan” Bucureşti 
(iun. 1940 - iun. 1941); salahor pe un şantier de construcţii de lângă Mizil (aug.-oct. 1942) ; 
secretar la Ocolul Agricol al plasei Solca-Suceava pendinte de Camera Agricolă Suceava! 


1. În martie 1944, din cauza apropierii liniei frontului, a fost nevoit să se refugieze cu serviciul în comuna 
Voineşti, judeţul Dâmboviţa. 

(1943 — mai 1944 şi mai-aug. 1945) ; director al GAS Cherenşe, judeţul Sălaj (iun. 1948 — 
oct. 1949); director al GAS Panic, judeţul Sălaj (nov. 1949 - 1 iun. 1950); şef de secţie 
la Uniunea Cooperativelor de Consum Zalău din judeţul Sălaj (1 iun. - 1 sept. 1950). 

La 1 septembrie 1950 a fost încadrat ca angajat civil în DGP în funcţia de referent 
(1 sept. - 1 dec. 1950), iar apoi a fost promovat în funcţia de şef de secţie în Direcţia Cadre 
(1 dec. 1950 - ?); lucrător cadre în Direcţia Cadre a DGPCUM (? - 14 nov. 1952); 
comandant la Colonia de Muncă Borzeşti/formaţiunea 0680 (14 nov. 1952 — 20 apr. 1953). 

Începând cu data de 20 aprilie 1953, a fost suspendat din funcţie şi pus la dispoziţia 
Serviciului Cadre din DLCM pentru o serie de abateri. După două luni de zile, la data de 
25 iunie 1953, a fost scos din cadrele militarizate ale DLCM cu gradul de soldat. 

Grade succesive : locotenent (4 dec. 1951). 

Pedepse : „mustrare” pentru poziţie „nejustă” faţă de muncă în cadrul Secţiei Anchete 
din Direcţia Cadre a DGPCUM (mart. 1952). 


CONDOŞ A. PETRE, angajat civil, d.p. nr. 3885 (n. 2 iul. 1921, com. Brăeşti, jud. 
Buzău). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: operator electrician cinema. 

Studii civile: 4 clase la o şcoală elementară din strada Episcopiei, nr. 5, Buzău 
(1928-1932). În aprilie 1956 a susţinut examenul de absolvire al celor 4 clase primare la 
Şcoala elementară nr. 171 din Bucureşti. 

Stagiu militar: Batalionul 4 Vânători de Munte Predeal (20 febr. 1942 - 20 febr. 
1944). În aprilie 1942 a fost trimis pe Frontul de Est ca puşcaş. Unitatea sa a fost cantonată 
la Ialta unde a asigurat pentru câteva luni de zile paza litoralului. Ulterior a fost trimis la 
Simferopol. De aici s-a întors în ţară şi a fost lăsat la vatră cu gradul de fruntaş (în 
februarie 1944). A rămas în continuare la sediul batalionului până în 1945. 

Activitate profesională : ucenic parchetar la Fabrica de scânduri „Furnica” din Buzău 
(1933-1936); muncitor la cinematograful „Marna” („Gheorghe Doja” în anii '50) din 
Bucureşti (1936 - 20 febr. 1942 şi 18 mart. 1945 - 15 febr. 1952); electrician la 
Întreprinderea de Lucrări S.C. CFR (29 ian. 1953 — 21 mai 1954) ; electrician la Abatorul 
Central din Bucureşti (1 oct. 1954 — 20 mart. 1957). 

Pe 1 mai 1957 a fost transferat de la Întreprinderea Cinematografică de Stat Bucureşti 
în MAI la Serviciul cultural-educativ din DGPCM, în funcţia de operator cinema caravană 
la Colonia de Muncă Dăeni/formaţiunea 0957 şi apoi în aparatul central din DGPCM 
(1 mai 1957 — 15 febr. 1964). Condoş Petre s-a ocupat în primii ani cu distribuţia filmelor 
propagandistice ale regimului în coloniile de muncă de la Chitila, Periprava şi Salcia. 

Pe 15 februarie 1964 i s-a desfăcut contractul de muncă în conformitate cu articolul nr. 20, 
litera „b” din Codul muncii, când postul i-a fost suprimat prin reorganizarea DGPCM. 

Pedepse : „mustrare scrisă” pentru că, trimis în misiune la Penitenciarul Jilava pentru 
a proiecta filmul „Lupeni '29”, Condoş nu a ajuns la destinaţie (oct. 1960). 


CONSTANTINESCU S. IOAN, angajat civil. 
Activitate profesională : inginer la Direcţia Economică a DGPCM (1961). 

CONSTANTINESCU STOIAN MARIN, colonel! (n. 29 ian. 
1912, com. Gruiu, jud. Ilfov - d. 1992, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: tapiţer. 

Funcţii în organizații politice, de masă şi obşteşti : membru 
PCaR din noiembrie 1944 ; membru în ARLUS (1945-?) ; secretar 
al organizaţiei PCR din Prefectura Poliţiei Capitalei (1947). 

Studii civile: 4 clase în comuna natală (1918-1922). Între 
1954 şi 1955 a mai absolvit 3 clase la Şcoala nr. 20 din Bucureşti, 
fiind declarat absolvent al şcolii de 7 ani. În 1958 s-a înscris în 
clasa a VIII-a la Şcoala Medie de Băieți nr. 13 din Bucureşti, 
strada Traian, nr. 165 (a abandonat studiile medii după un an de zile). 

Stagiu militar : Regimentul 34 Infanterie Constanţa (mai 1935 - 1 noiembrie 1937); a 
fost concentrat în anul 1939, timp de zece zile, la aceeaşi unitate, iar în lunile mai-octombrie 
1940, a fost concentrat la Batalionul 2 Administrativ din Cotroceni-Bucureşti. La 25 octom- 
brie 1940 i s-a acordat un concediu de 25 de zile, după care nu s-a mai prezentat la unitate, 
fiind declarat dezertor. 

Studii militare : Şcoala de Iniţiere din cadrul Prefecturii Poliţiei Capitale (31 iulie — 
15 august 1945). 

Activitate profesională : Marin Constantinescu provenea dintr-o familie cu patru copii. 
În 1922 se mută la Bucureşti împreună cu toată familia şi se angajează ca muncitor la o 
moară de pe Şoseaua Chitilei (1922-1925). După trei ani de zile moara se închide, iar 
Constantinescu intră ca ucenic la un atelier de tapiţerie de pe strada Romană, deţinut de 
cetăţeanul Nicolae Stroescu (1925-1927). În 1927 va fi nevoit să plece de la acest atelier 
din cauza neseriozităţii patronului său. Se va angaja la Atelierul de tapiţerie „Padencov & 
Rantz” din strada Nicolae Bălcescu, nr. 8. Aici s-a calificat în meseria de tapiţer. În 1932 
a plecat de la acest atelier şi s-a angajat ca lucrător tapiţer la Atelierul de tapiţerie „Luca” 
de pe strada Smârdan, nr. 4. În acelaşi an, un văr de-al său, Gheorghe M. Gheorghe, i-a 
făcut legătura cu Elena Balog care, la rându-i, l-a pus în legătură cu tov. Tasia, responsabilă 
cu tineretul în cadrul Blocului Muncitoresc Ţărănesc al Sectorului IV (Roşu). În această 
organizaţie camuflată a PCdR, Constantinescu a activat până în toamna anului 1932 sub 
numele conspirativ „Max” (alături de Petre Georgescu, Cristea Niculescu, Mişa Griinberg, 
Fira Grünberg etc.), când a intrat în organizaţia UTCdR a Sectorului IV (Roşu). În cadrul 
tineretului comunist, Constantinescu a lucrat cu tovarăşii anterior menţionaţi, luând parte 
la diferite acţiuni: împrăştieri de manifeste, întruniri spontane („sburătoare”?) la fabrici 
din Sectorul 4 (Roşu), recrutări de noi membri şi echipe de „spart”?. În intervalul 
ianuarie-februarie 1933, a luat parte alături de tinerii din UTCdR Sector 4 (Roşu) la 
demonstraţia din Piaţa Mare, la greva de la fabrica Saturn şi la grevele din februarie 1933 
de la atelierele CFR Griviţa. După greva de la Griviţa a primit sarcina de a participa la 
restructurarea organizaţiei comuniste de tineret din atelierele Griviţa (şedinţe, celule, 


1. Această intrare este realizată pe baza informaţiilor provenite din dosarul de cadre al ofițerului Constantinescu 
Marin aflat în custodia CNSAS (ACNSAS, fond Cadre, dosar 00015 - Constantinescu Marin. Fotografia 
provine dintr-un album cu suspecți comunişti realizat de Poliţia de Siguranţă în perioada interbelică : 
Constantin Marin zis „Max” (ANIC, fond 95, dosar 121139, f. 85). 

2. Autobiografie dată de Marin Constantinescu la 20 februarie 1951 (ACNSAS, fond Cadre, dosar 00015 - 
Constantinescu Marin, f. 13). 

3. Ibidem. 

atragerea de noi tineri; activitatea sa nu a avut însă efectul scontat, el mărturisind în 
autobiografia din 1951 că a reuşit cu greu să înfiinţeze o celulă formată din doar trei 
membri). În iulie 1933 a fost cooptat în comitetul raional al UTCdR, iar în luna august a 
aceluiaşi an a fost recrutat pentru a face parte din comitetul de apărare a învinuiţilor în 
procesul intentat liderilor greviştilor de la Griviţa (în aceeaşi lună fusese ales secretar al 
Comitetului UTCdR local!). Pe 6 noiembrie 1933 a fost arestat de Siguranţă, depus la 
Penitenciarul Văcăreşti, judecat şi condamnat la şapte luni de închisoare pentru tulburarea 
liniştii publice (deşi mai stătuse şapte luni şi în arest preventiv). 

La Arhivele Naţionale Istorice Centrale se găsesc cinci dosare întocmite de organele 
Siguranţei interbelice pe numele Marin Constantinescu. Primul dosar conţine trei file, 
respectiv două fotografii (faţă şi profil) realizate de Prefectura Poliţiei Capitalei arestatului 
Marin Constantinescu, o notă din 16 iulie 1936 a unei structuri a Siguranţei din Prefectura 
Poliţiei Capitalei care semnala Direcţiei Generale a Poliţiei prezenţa comunistului Marin 
Constantin zis „Max” în Regimentul 34 Infanterie Constanţa, şi o adresă secretă din 
21 iulie 1936 a Direcţiei Generale a Poliţiei către Secţia a Il-a Informaţii din Marele 
Stat-Major prin care se atrăgea atenţia că tapiţerul comunist Marin Constantin zis „Max”, 
încorporat la Regimentul 34 Infanterie Constanţa, „a suferit un an închisoare corecțională 
pentru agitaţiuni cu caracter revoluţionar comunist”?. 

Cel de-al doilea dosar este compus din doar trei file şi conţine „Foaia personală” 
completată de comisarul ajutor Ion C. Florescu în urma arestării lui Constantinescu în ziua 
de 6 noiembrie 1933. Pe lângă datele de stare civilă şi semnalmentele care se regăsesc în 
această „Foaie personală” mai aflăm că Marin Constantinescu, zis „Moşul ”, fusese arestat 
pentru propagandă comunistă cu ocazia descoperirii unei organizaţii comuniste din Bucureşti, 
strada Sârbească, nr. 1. Acelaşi document preciza că Marin Constantinescu a fost înaintat 
Parchetului Ilfov de către Direcţia Generală a Poliţiei, cu propunerea de arestare?. 

Al treilea dosar conţine 11 file, fiind alcătuit din corespondenţă diversă purtată între 
Penitenciarul corecţional Văcăreşti, Penitenciarul Doftana, procurorul general de pe lângă 
Curtea de Apel Bucureşti, precum şi o cerere a deţinutului politic Marin Constantinescu 
adresată directorului general al DGP la data de 10 octombrie 1934, în care acesta cerea 
îmbunătăţirea condiţiilor de detenţie din Penitenciarul Doftana : 


Supsemnatul Marin Constantin, deţinut politic, vă aduc la cunoştinţă că din ziua de 5 oct. 
a.c. am fost închişi din nou şi avem regimul ilegal şi ucigător care ca pedeapsă a fost 
introdus după 6 Mai 1933. Protestăm cu energie înpotriva includeri noastre în celule zii şi 
noapte şi cerem redeschiderea noastră cu atât mai mult findcă noi am dat apsolut nici un 
motiv pentru această pedeapsă. La fel cerem satisfacerea şi celorlalte averi care leam mai 
repetat : redarea ateliereului, Cazan de mâncare, Materiale şi scule confiscate şi Biblioteca. 
Cu respect, Marin Constantin. Doftana. 10 oct. 19344. 


Al patrulea dosar este alcătuit din 12 file şi conţine un proces-verbal de percheziţie 
întocmit în ziua de 23 septembrie 1933 la domiciliul lui Constantinescu din Bucureşti, 
strada Soveja, nr. 26. La percheziţia realizată de doi agenţi de poliţie din Prefectura Poliţiei 


1. În perioada în care a activat la Blocul Muncitoresc Țărănesc şi în Comitetul Local al UTCdR, Constantinescu 
i-a cunoscut pe Tatiana Bulan (viitor ministru adjunct al Învăţământului Public în anii '50), Pustai 
Emeric, Leonte Tismăneanu (director adjunct la Editura PMR în anii '50), Dorina Pârvulescu (soţia lui 
Constantin Pârvulescu), Ionel Gruia etc. 

2. ANIC, fond 95, dosar nr. 26929. 

3. Ibidem, dosar nr. 21777c. 

4. Ibidem, dosar nr. 26929/184, f. 10. 


161 CONSTANTINESCU STOIAN MARIN 


Capitalei au fost ridicate următoarele obiecte : 72 de lei, o curea, o cravată, un portmoneu, 
un briceag, un portofel şi o batistă!. 

De asemenea, în acelaşi dosar, pe lângă fişa dactiloscopică şi biletul de liberare din 
Penitenciarul corecţional Văcăreşti, mai regăsim un tipizat realizat la începutul anilor '40 
şi denumit „Situaţia personală”, în care sunt precizate datele de stare civilă alături de date 
antropometrice care ne ajută la reconstituirea portretului tânărului Constantinescu : român, 
ortodox, înălţime de 1,62 m, culoarea feţei — negricioasă cu forma prelungită, fruntea 
mare şi bombată, ochi albaştri, părul negru, nasul borcănat, gura mică şi bărbia Ovală?. 

Ultimul dosar are 9 file şi conţine mandatul de arestare a comunistului Constantinescu, 
un bilet de voie din 26 februarie 1934, emis de Cabinetul 4 Instrucție al Tribunalului Ilfov 
pe numele mamei lui Constantinescu - Maria Zaharescu - prin care i se permitea vizitarea 
fiului ei aflat în arest preventiv la Penitenciarul corecţional Văcăreşti, o copie de pe foaia 
de carceră şi o declaraţie a deţinutului Constantinescu adresată preşedintelui Curţii de Apel 
Bucureşti prin care contesta mandatul de arestare al Parchetului General al Curţii de Apel 
Bucureşti pe motiv că „nu s-a emis mandatul pe data pronunțării şedinţei Tribunalului Ilfov 
S. 3 C.C., ci pe data retragerii apelului”. 

Aşa cum am arătat mai sus, în acest ultim dosar se găseşte mandatul de arestare a 
comunistului Constantinescu înregistrat cu numărul 4944 din 18 noiembrie 1933 şi semnat 
de către Ioan P. Stănescu, judecător de instrucţie la Cabinetul nr. 7 din Tribunalul Ilfov. În 
opinia procurorului Al. Procop Dumitrescu şi a judecătorului Stănescu, Constantinescu 
săvârşise fapte „excepţional de grave, tinzând la anarhizarea ţării şi la tulburarea ordinei 
publice”, neputând fi lăsat în libertate pe durata judecării procesului pentru că ar fi putut 
„săvârşi noi fapte de măsură să tulbure ordinea publică şi pentru a-l împiedica să comită 
astfel de noi fapte”3. Iată, pe scurt, un fragment din motivaţia de arestare a tânărului 
„Max”, pronunţată de judecătorul Ioan Stănescu (motivele pentru care acesta a decis 
arestarea lui „Max” ar putea părea uşor puerile în zilele noastre) : 


În executarea programului de reorganizare a mişcării comuniste din România şi în vederea 
intensificării propagandei subversive printre muncitori şi săteni, pe baza noilor dispoziţiuni 
venite de la Cominternul din Moscova şi în strânsă legătură cu inculpaţii Puştai Emeric şi 
Cristea Niculescu a făcut instigaţiuni printre muncitori, ţinând întruniri zburătoare în faţa 
atelierelor Griviţa CFR şi îndemnând şi provocând pe muncitori prin viu grai şi prin răspândire 
de manifeste cu conţinut anarhic, să facă demonstraţiuni şi tulburări violente din care ar 
putea rezulta pericol pentru siguranţa Statului. Separat de acest fapt, inculpatul împreună 
cu ceilalţi de mai sus a atras în mişcarea subversivă între alţii şi pe tinerii muncitori Frantz 
Holzinger şi Gheorghe Croitoru, procurându-le materialul subversiv în şedinţele clandestine 
ce ţinea prin diferite case conspirative, pe care material inculpaţii Holzinger şi Gheorghe 
Croitoru şi ceilalţi l-au răspândit între muncitori. De asemenea, participa în diferite case 
conspirative în str. Abrud 115, în casa lui Covaci de la Bucureştii-Noi etc. la şedinţele clandestine 
ale comitetului raional Verde, primind instrucţiuni de la centrul organizaţiei comuniste şi 
transmiţându-le mai departe, în vederea pregătirei revoluţiei comuniste în România“. 


Va fi eliberat pe 21 decembrie 1934. Într-o autobiografie din 20 februarie 1951, 
Constantinescu vorbea despre momentul arestării şi modul în care s-a comportat la 
Siguranţă şi în penitenciar : 


Ibidem, dosar nr. 26929/14482, f. 4. 
Ibidem, ff. 1-2. 

ANIC, fond 95, dosar nr. 26929/1654, fv. 1. 
Ibidem. 

La 6 Septembrie aveam fixată o întâlnire cu tov. Marin la Fabrica Voinea pe Str. Apolodor, seara 
la ora 8. În această zi la fabrica Falk, după această stradă, muncitorii au declarat grevă, de 
această grevă nu am ştiut nici eu, nici Marin. Ne-am dus la întâlnire, acolo am fost arestaţi 
de agenţii care erau pe stradă, duşi la poliţie, nu ne-am recunoscut, ne-au dat drumul după 
2-3 zile, după ce ne-au dat drumul am comunicat tovarăşului din comitetul local şi fără să-mi 
dau seama de regulele de conspirativitate, pentru că nu se întrerupă legăturile şi munca am ţinut 
mai departe legături cu tovarăşii, am ţinut mai departe şedinţa. În luna Octombrie 1933, am 
ţinut o şedinţă a Comitetului local în strada Baicului nr. 4, în casa Tov. Dorina Stoian. Casa a 
fost găsită de Tov. Rada, la această şedinţă am participat 7 tovarăşi. Intrările în casă au fost 
făcute de tov. Rada şi tov. Costică, la ora 10 seara am început şedinţa, aşa cum se obişnuia 
înainte de începerea şedinţei am stabilit că se întâmplă ceva să ştim ce avem de spus, că ne-am 
întâlnit să petrecem. La orele 11 seara a venit poliţia şi ne-au arestat. La poliţie eu am fost 
bătut, pentru a declara, nu am declarat nimic. A doua zi seara am fost pus în libertate eu Rada 
şi Costică, ceilalţi tovarăşi au fost ţinuţi încă cinci zile. După aceasta am luat legătura cu 
Agitaţia şi Propaganda, cu Tehnica, le-am comunicat să schimbe imediat locul unde se afla 
Tehnica şi să nu se mai întâlnească cu mine, de asemenea, am comunicat şi celorlalţi tovarăşi. 
Pe ziua de 6 Noiembrie 1933, am fost din nou arestat de la atelierul unde lucram din 
Str. Smârdan Nr. 4 şi dus la Siguranţă, acolo am găsit mai mulţi tovarăşi din UTC şi Partid, care 
după cum mi-au spus erau arestaţi de o săptămână, între ei era tov : Ida şi Fira Grunberg, 
Ciocler, Liuba Chişinevschi, Croitoru, Niculescu Cristea, Petre Georgescu, Mihai Popescu, 
Olsingher şi alţii. În ziua când am fost arestat au şi început să mă ancheteze, nu am 
recunoscut nimic, nu am dat nici o declaraţie, am fost bătut trei zile şi am fost confruntat cu 
o serie de tovarăşi pe care nu i-am recunoscut, eu am fost recunoscut de tov. Petre Georgescu, 
Cristea Niculescu, Olsingher şi Croitoru, am fost ţinuţi la Siguranţă aproape două săptămâni. 
În timpul cercetărilor s-a hotărât să se declare greva foamei pentru încetarea bătăilor şi 
trimiterea noastră la Justiţie. La această grevă au luat parte toţi tovarăşii, în afară de Croitoru 
Gheorghe, greva a ţinut 6 zile. Am fost trimişi la Parchet şi de aici depuşi la Văcăreşti. În 
luna Aprilie 1934, am fost judecaţi, eu am fost condamnat la 7 luni închisoare [în ziua de 
26 mai 1934 a fost condamnat la şapte luni închisoare corecțională de către Secţia a Il-a a 
Curţii de Apel Bucureşti în baza art. 11 din Legea pentru reprimarea unor noi infracţiuni 
la liniştea publică - n.n.]. La 3 Iunie 1934 am fost trimis la Doftana unde am stat până la 
15 Decembrie 1934. La 24 Decembrie 1934 am fost eliberat din Văcăreşti. Când am ajuns 
la Văcăreşti s-a format o comisie de 5 tovi. pentru verificarea căderei, din această comisie 
am făcut şi eu parte. În urma cercetărilor s-a stabilit că aceste căderi s-au datorat lipsei de 
conspirativitate şi a lipsei de vigilenţă, cum a fost cazul lui Ioniță Ion de la CFR, agent 
provocator al Siguranţei şi ajunsese până în Comitetul local al UTC. În închisoare Văcăreşti 
s-a format celula de Partid din tov. membri de partid şi care s-au purtat bine şi la Siguranţă. 
În această celulă am fost cooptat şi eu pe baza muncii din afară şi a purtării mele de la 
Siguranţă. Secretar al celulei era Tov. Buican Alexandru. Din această celulă mai făcea parte 
Tov: Voicu Daciu, Ciocler, Ciobotaru, Gruman Nusin şi tov. Munder!. 


Atât la Penitenciarul Văcăreşti, cât şi la Doftana, a participat la toate şedinţele de partid 
şi a suferit bătăi şi umilinţe de la administraţia celor două locuri de deţinere. 

După eliberare, a fost bolnav câteva luni şi a avut legături sporadice cu Partidul prin 
Mihai Popescu şi Ştefan Foriş. De asemenea, în perioada ianuarie-aprilie 1935 s-a angajat 
la atelierul de tapiţerie „Szekely & Retti” din strada Academiei, acolo unde a muncit până 
la încorporare. După lăsarea la vatră şi-a închiriat cu un văr de-al său, Traian Mihăilescu, 
un atelier de tapiţerie pe strada Luterană, nr. 23 (în aprilie 1940, el şi Mihăilescu s-au 
despărţit, cel din urmă mutându-se în Ştirbei Vodă, nr. 60). 


1.  ACNSAS, fond Cadre, dosar 00015 - Constantinescu Marin, fv. 13-14. 

În ziua de 5 octombrie 1941 i-a permis unui văr de-al său din comuna natală să descarce 
la el în curte circa opt tone de cartofi (aflaţi în şapte căruţe), însă în timp ce operaţiunea 
de descărcare avea loc, primeşte vizita unui inspector de primărie care îl acuză de sabotaj. 
Cartofii erau destinaţi unui vecin cofetar care nu avea spaţiu de depozitare, iar între acesta 
şi inspectorul sosit la faţa locului s-a iscat o altercaţie. La patru zile după evenimente, 
Constantinescu şi cofetarul au fost arestaţi de poliţie şi trimişi în judecată pentru sabotaj. 
La prima instanţă, Marin Constantinescu a primit un an, iar la recurs i s-au redus patru 
luni din pedeapsă. În detenţie a stat însă doar două luni, deoarece a anulat restul pedepsei 
prin plata unei amenzi de 10.000 de lei. Astfel, în decembrie 1941 s-a eliberat şi a stat 
acasă până pe 7 februarie 1942, când a fost arestat de organele comenduirii de garnizoană 
şi expediat la Batalionul 2 Administrativ. Odată ajuns aici, comandantul Batalionului (col. 
Ionescu) îl trimite la arestul unităţii şi dispune întocmirea actelor de trimitere în justiţie 
pentru infracţiunea de dezertare (la sfârşitul anului 1940 îşi luase concediu şi nu se mai 
întorsese la unitate). Datorită intervenţiei fratelui său, Ion „Niţă” Constantinescu, care-l 
cunoştea pe comandantul Batalionului, Marin Constantinescu nu mai compare în faţa 
Tribunalului Militar, ci este trimis pe Frontul de Est la Brutăria nr. 32, Companie care se 
afla la Melitopol (în luna mai 1942). În Caucaz a stat până la retragerea Armatei Române 
din Crimeea (ianuarie 1943); apoi, pe 17 mai 1943, a plecat în concediu (25 zile), de unde 
nu s-a mai întors, aran jându-şi o situaţie mai convenabilă în Bucureşti, la Marele Stat-Ma jor, 
ca tapiţer. Aici a rămas concentrat până pe 18 decembrie 1944. 

Într-o fişă de evidenţă a ilegaliştilor întocmită de Secţia Cadre a CC al PMR şi 
completată de către Marin Constantinescu la data de 15 ianaurie 1952, acesta menţiona că, 
după 1940, a pierdut legătura cu partidul însă : 


din 1940 până în 1944 am avut legătura cu tov. neorganizate, în acest timp am dus muncă 
de lămurire şi difuzam ştirile ascultate de la posturile Radio Moscova comuniştilor!. 


Despre activitatea depusă după întoarcerea armelor, Constantinescu vorbeşte în autobiografia 
semnată pe 20 februarie 1951 : 


În ziua de 27 August 1944, am luat legătura cu Tov. Alex Augustin, pe care l-am întâlnit pe 
Str. Luterană şi el mi-a făcut legătura cu Tov. Munteanu Nicolae, Ilie Alexe şi cu Tov. Eva 
Birtaş, cu care am început să lucrez pe linia Uniunii Patrioţilor. În luna Noiembrie 1944, 
Tov. Munteanu mi-a cerut auto-biografia pe care eu am dat-o şi după o săptămână mi-au spus 
că sunt primit în Partid şi astfel am fost chemat la şedinţele celulei de partid ce se crease în 
circumscripţia 31 ; am activat aici luând parte la toate acţiunile organizate de partid, până la 
23 Aprilie 1945, când am fost chemat de Sectorul IV Roşu, de tov. Ilie David şi Tov. Florescu 
Gheorghe, care m-a trimis cu un grup de tov. la Comitetul Central al Partidului, acolo am 
fost repartizat la Prefectura Poliţiei Capitalei, aici am fost numit Comisar şi repartizat la 
circa 31 Poliţie. În ziua de 5 lunie 1945, eram comisar de serviciu la circa 31 Poliţie ; în 
această zi venise după front un cunoscut de al meu, Sublocotenent Nicolae Sotir, care se 
înrolase în Divizia Tudor Vladimirescu pentru că acasă nu aveam mâncare m-am dus cu el, 
eu, soţia şi cu un văr de-al soţiei la un restaurant în apropiere de circumscripție şi am 
mâncat. În acest local erau nişte indivizi care se certau între ei, am mâncat şi am plecat, 
după vreo 10 minute am fost anunţat că la acel local e scandal mare, am trimis gardianul 


1. Fişă de evidenţă a ilegaliştilor nr. 15093 întocmită de Secţia Cadre a CC al PMR şi completată de către 
Marin Constantinescu în ziua de 15 ianuarie 1952. La acea dată, Constantinescu avea doi copii: unul 
avea 12 ani, iar celălalt şase ani (ANIC, fond 95, dosar nr. 122290, fv. 52). 

de serviciu şi mi-a spus că nu poate să-i potolească, atunci m-am dus eu şi am ridicat dintre 
ei pe cel mai gălăgios şi l-am adus la circă ; aici l-am ţinut vreo două ore, după care i-am 
spus să plece. El încă fiind beat m-a înjurat şi a spus că el vrea să-l bag la arest, atunci i-am 
spus gardianului să-l bage la arest. Dimineaţa acesta s-a trezit şi a plecat, eu fiind nou nu 
am ştiut că trebuie să fac acte de trimitere în judecată pentru acest lucru. În luna August 
1945, el a reclamat la Prefectură că l-am ţinut ilegal şi că i s-a luat şi un inel. Această 
anchetă a fost făcută de un comisar vechi, Iacob, şi în urma anchetei am fost îndepărtat din 
serviciu la 16 Octombrie 1945. 


În august 1945 a fost numit în funcţia de şef al Comisariatului Gării de Nord din 
Prefectura Poliţiei Capitalei (aug. - 16 oct. 1945). Din cauza evenimentului amintit în 
biografie (reținerea fără forme a cetăţeanului turbulent şi părăsirea serviciului), la data de 
16 octombrie 1945 a fost destituit din serviciu. În urma unui memoriu trimis ministrului 
Afacerilor Interne, Teohari Georgescu, superiorii lui Marin Constantinescu au fost nevoiţi 
să-l reîncadreze în Poliţie. În acest memoriu, Constantinescu îşi recunoştea vina şi făcea 
apel la trecutul său de comunist în ilegalitate pentru a fi reîncadrat în Poliţie. A fost 
reîncadrat în luna noiembrie 1945, cu funcţia de adjunct/ajutor al chestorului Sectorului IV 
Poliţie Roşu din cadrul Prefecturii Poliţiei Capitalei. 

Un ajutor care s-a dovedit util în reîncadrarea lui Constantinescu îl constituie şi o bună 
recomandare aparţinându-i chestorului Sectorului IV Poliţie Roşu, Constantin Nisipeanu, 
care, pe 13 august 1945, a trimis către Biroul Personal din Prefectura Poliţiei Capitalei o 
adresă prin care descria ca excelente calităţile organizatorice ale comisarului Marin 
Constantinescu, dovedite în funcţia de şef al Comisariatului Gării de Nord: 


Avem onoarea a vă raporta că, imediat după ce am fost delegat şi cu conducerea Chesturei IV 
Roşu, am făcut mai multe inspecții la Comisariatele din raza acestei Chesturi, cu care 
ocazie am constatat că, Comisariatul Gării de Nord este foarte rău condus ; între funcţionari 
nu era nici un fel de colegialitate, şeful era în anchetă fiind reclamat de subalterni, iar 
Comisariatul funcţiona într-o singură cameră avariată de bombardamentele aeriene, având 
aspectul unui grajd şi nici de cum a unui birou. În interesul bunului mers al serviciului, am 
dispus înlocuirea şefului Comisariatului, care era reţinut la Prefectura Poliţiei Capitalei 
pentru anchetă, cu Comisarul Constantin Marin de la Comisariatul Circ. 31, care mi se 
părea un element foarte capabil. În ziua de 9 septembrie 1945, cu ocazia inspecției făcute 
Comisariatului Gării de Nord, am constatat cu mare satisfacţie că alegerea ca şef a 
comisarului Marin Constantin, a fost foarte bună. Comisariatul Gării de Nord, într-un 
timp scurt, a fost transformat într-un Comisariat model. Este instalat în două camere 
spaţioase, în loc de una mică şi murdară cum era mai înainte, şi este de o curăţenie şi 
aranjament exemplar. Faţă de cele de mai sus, rog ca, Comisarul Marin Constantin, să fie 
dat de exemplu prin Buletinul PPC, pentru transformările aduse Comisariatului Gării de 
Nord, curăţenia localului, organizarea şi executarea serviciului!. 


La începutul lunii ianuarie 1946, chestorul Sectorului IV Poliţie Roşu, Dumitrescu Pompiliu, 
l-a propus conducerii Prefecturii Poliţiei Capitalei pentru avansarea la gradul de comisar-şef 
cu delegaţie. A primit acest grad pe 8 februarie 1946, iar o lună mai târziu, în ziua de 
26 martie 1946, a fost transferat în funcţia de comisar-şef la Circumscripţia 31 Poliţie din 
cadrul Prefecturii Poliţiei Capitalei. Pe 15 octombrie 1946, Constantinescu a fost mutat în 
funcţia de şef al Serviciului Poliţiei de Siguranţă din cadrul Prefecturii Poliţiei Capitalei. 


1. „Adresa Nr. 868 din 13 August 1945 a Chestorului Sectorului IV Poliţie Roşu, Constantin Nisipeanu” 
(ACNSAS, fond Cadre, dosar 00015 - Constantinescu Marin, f. 156). 

Pe 6 mai 1947, a primit gradul de chestor de poliţie cu delegaţie, iar în vara aceluiaşi 
an a fost transferat de la Siguranţă, la cabinetul secretarului general al Prefecturii Poliţiei 
Capitalei (19 aug. 1947 — 18 febr. 1948). Pe 18 februarie 1948 a fost transferat la DGP în 
funcţia de inspector general (18 febr. 1948 — 1 ian. 1949); director al Serviciului Central 
Administrativ/Direcţia administrativă din DGP (1 ian. 1949 — 6 iul. 1951); director al 
Direcţiei Pază din DGPCUM (6 iul. 1951 - ?); ofiţer superior în cadrul aparatului central 
al DLCM (nov. 1952 - 17 iun. 1953). 

În calitatea de inspector general şi director al Direcţiei Pază a efectuat numeroase vizite 
şi inspecții în unităţile exterioare ale DGP, fiind văzut adesea însoţit de şefii Serviciului 
Inspecţii din DGP, Iosif Nemeş şi locotenent-colonel Tudor Sepeanu, şeful DGP, colonel 
Ioan Baciu, subdirectorul general al DGSP/DGSS, general-maior Alexandru Nicolschi şi 
adjunctul ministrului Afacerilor Interne, Marin Jianu. În memoriile foştilor deţinuţi politici, 
numele lui Constantinescu Marin se regăseşte frecvent, prezenţa fiindu-i semnalată mereu 
la trierile de deţinuţi trimişi din penitenciare la unităţile de muncă şi coloniile de muncă de 
la Canalul Dunăre - Marea Neagră. De asemenea, în memoriile foştilor deţinuţi politici 
care au trecut prin „reeducarea” de la Piteşti, numele lui Marin Constantinescu apare în 
contextul unor inspecții efectuate la penitenciarele din Suceava, Piteşti, Târgșor şi Gherla’. 

Comandant la formațiunea 0722 Constanţa/Centrul de Coordonare Constanţa (17 iun. — 
oct. 1953). 

Scriitoarea Doina Jela îl menţionează în lucrarea Lexiconul negru, relatând o întâmplare 
petrecută la Colonia de Muncă Peninsula, în vara anului 1953: 


În ziua de 17-18 iulie 1953, când lagărul trebuia evacuat complet, transporturile de deţinuţi 
urmând să plece spre nordul ţării, pentru a pregăti litoralul în vederea celebrului „Festival 
al tineretului”, Marin Constantinescu a supravegheat personal operaţiunea. Atunci a fost 
văzut intrând în infirmeria unde erau bolnavii netransportabili de la Peninsula, cu o bâtă 
în mână, iar câteva momente mai târziu bolnavi în cârje săreau pe ferestrele barăcii. 
Convocat pentru că un deţinut declarase greva foamei, i-a cerut acestuia să renunţe la 
grevă, altfel îl aruncă în sârma ghimpată. Cum se ştie, „aruncatul în sârme” era una dintre 
metodele de simulare a tentativei de evadare soldată cu execuţia. Avea în lumea deţinuţilor 
şi o a doua poreclă: Duba [cealaltă era Tunsu - n.n.]. Fusese înainte tapiţer?. 


Fostul deţinut politic Remus Radina îşi aminteşte de întâlnirea cu Marin Constantinescu 
în toamna anului 1953: 


La sfârşitul lunii septembrie, toţi deţinuţii politici din Galeş au fost transferați la Peninsula. Dar 
chiar a doua zi am fost lovit de sergentul Şerban, unul dintre cei mai criminali gardieni. 
Motivul: nu am fugit mai repede la numărătoare. Petre Iorgu, român macedonean din 
Bucureşti, student, care îmi era prieten, a încercat să mă calmeze. Dar am fost dus la carceră, 
care şi aici era acum din beton şi betonul nu era uscat. Când mi-au comunicat pedeapsa de 
zece zile de carceră, am declarat greva foamei şi am precizat că nu voi mânca niciodată în 
lagărul Peninsula. După câteva zile a sosit în lagăr colonelul Constantinescu, de la Direcţia 
penitenciarelor, care mi-a spus că dacă nu renunţ la grevă mă aruncă în sârma ghimpată?. 


1. Vezi detalii în Mircea Stănescu, Reeducarea în România comunistă (1948-1955). Târgşor şi Gherla, 
vol. II, Polirom, Iaşi, 2010, şi Alin Mureşan, Piteşti: cronica unei sinucideri asistate, ediţia a Il-a 
revăzută şi adăugită, Polirom, Iaşi, 2010. 

2. Doina Jela, Lexiconul negru : unelte ale represiunii comuniste, Humanitas, Bucureşti, 2001, p. 81. 

3. Remus Radina, Testamentul din morgă, Humanitas, Bucureşti, 1991, p. 74. 

Comandant la Penitenciarul Văcăreşti - UM 0349 Bucureşti (dec. 1953 — 1 dec. 1958). 

În luna decembrie 1953, locotenent-colonelul Constantinescu a preluat comanda Peniten- 
ciarului Văcăreşti care, la acea dată, se găsea într-o stare proastă, atât sub aspect organizatoric, 
cât şi disciplinar (personalul nu respecta programul, deţinuţii de drept comun îşi însuşeau 
hrana şi hainele celor care erau proaspăt internaţi). Dintr-un raport! al Serviciului II din 
Direcţia Cadre a MAI, reiese că, odată instalat în funcţie, Constantinescu a luat o serie de 
măsuri prin care s-au îmbunătăţit disciplina şi organizarea unităţii : secţiile interioare ale 
penitenciarului şi spitalului au fost zugrăvite şi reparate, saltelele au fost recondiţionate, în 
cadrul spitalului-penitenciar a fost construită o nouă baie, a fost îmbunătăţită asistenţa 
medicală prin repartizarea medicilor pe secţiile de deţinuţi, a fost amenajată o sală de 
spectacole în care performau o grupă artistică şi o mică orchestră instrumentală, a fost 
creat un teren de fotbal şi unul de volei, au fost introduse fişele individuale de deţinut 
pentru a ţine mai bine evidenţa pachetelor, cărţilor poştale etc. primite de fiecare în parte. 
Din perspectiva relaţiei cu deţinuţii, noul comandant al Penitenciarului Văcăreşti a trecut 
la decelarea categoriilor de deţinuţi pe infracţiuni aşa cum prevedeau ordinele MAI. 
Deţinuţilor recalcitranţi li s-a aplicat regimul de izolare, reținerea din hrană, interzicerea 
vorbitorului, suprimarea dreptului de a scrie familiilor şi de a primi pachete. În acelaşi 
raport se mai menţionează că în februarie 1954 a izbucnit un incendiu care a fost stins fără 
ca vreun deţinut să fi fost afectat, dar şi faptul că mai buna organizare a penitenciarului a 
zădărnicit o tentativă de evadare. 

Într-o şedinţă de analiză a muncii DGPCM, care a avut loc pe 28 august 1956, 
locotenent-colonelul Marin Constantinescu a luat cuvântul pentru a semnala unele probleme cu 
care se confrunta administraţia Penitenciarului Văcăreşti. Una dintre aceste probleme era creşa 
de copii care funcţiona pe lângă penitenciarul Văcăreşti şi care, la acea dată, adăpostea 
28 de copii şi 28 de mame. Comandantul Constantinescu se plângea de lipsa dotărilor 
acestei aşa-zise creşe, care, potrivit spuselor sale, ar fi trebuit să se numească mai degrabă 
„Secţia pentru mame cu copii”. De asemenea, Constantinescu atrăgea atenţia conducerii 
DGPCM că alimentarea acestor copii nu se făcea conform normelor de hrană în vigoare : 


Incă de anul trecut am propus construirea unei creşe pentru copii, pentru femei cu copii, 
pentru că acestea vor mai veni şi trebui să le asigurăm condiţii mai omeneşti pentru că în 
special copii nu sunt vinovaţi cu nimic?. 


În aceeaşi şedinţă, ofiţerul Constantinescu a fost mustrat de şeful DGPCM, colonelul 
Vasile Lixandru, pentru evadarea a trei deţinuţi, care fugiseră din spitalul penitenciarului 
cu puţine zile înainte de şedinţă, dar şi pentru că în loc să construiască o magazie cu 
alimente sau un hambar, comandantul Penitenciarului Văcăreşti a folosit fondurile pentru 
a amenaja un teren de fotbal pentru cele peste 600 de cadre care deserveau unitatea 
(colonelul Lixandru îi reproşa că, din această cauză, alimentele unităţii mucegăiau). 

În funcţia de comandant al Penitenciarului Văcăreşti, Marin Constantinescu a activat 
până la data de 1 decembrie 1958, când a fost promovat în funcţia de locţiitor al directorului 
general al DGPCM, funcţie pe care a deținut-o în perioada 1 dec. 1958 - 30 mart. 1968. 


1. „Raport din 1954 de cunoaştere la locul de muncă a Lt. Col. Constantinescu Marin, comandantul 
Penitenciarului Văcăreşti”, document semnat de căpitanul Constantinescu Cristache din Serviciul II al 
Direcţiei Cadre din MAI (ACNSAS, fond Cadre, dosar 00015 - Constantinescu Marin, ff. 70-74). 

2. „Stenograma şedinţei de analiza muncii DGPCM din 28.08.1956” (AANP, fond Secretariat, dosar nr. 23/ 
1956, f. 17). 

Fostul deţinut, Octavian Voinea, rememorează o inspecţie venită la Penitenciarul Piteşti 
(perioada „reeducării”), avându-l în frunte pe locotenent-colonelul Marin Constantinescu. 
Alexandru Dumitrescu, comandantul penitenciarului, i-a raportat despre regimul de detenţie 
al deţinuţilor care au acceptat să participe la reeducare!. 

Pe 10 mai 1961, locţiitorul directorului general al DGPCM, colonelul Marin Constantinescu, 
adresa o notă-raport ministrului Afacerilor Interne, generalul-colonel Alexandru Drăghici, 
prin care îl încunoştinţa asupra cauzelor decesului deţinutului politic Gheorghe Plăcinţeanu?, 
încarcerat la penitenciarul Râmnicu Sărat. Deţinutul decedase în noaptea de 1 mai 1961, din 
cauză că i se refuzase sistematic acordarea asistenţei medicale şi internarea într-un spital 
penitenciar. Acest document se încheia cu o concluzie cinică şi surprinzătoare prin care Marin 
Constantinescu diminua din potenţialul de vină al comandantului unităţii (căpitanul Alexandru 
Vişinescu), declarând că, oricum, deţinutul ar fi putut deceda pe drumul către spital : 


Penitenciarul R. Sărat nu are încadrat medic, asistenţa medicală a deţinuţilor din această 
unitate fiind asigurată prin deplasarea unui medic verificat, membru de partid, din cadrul 
Penitenciarului Văcăreşti. Acest medic se deplasează odată pe săptămână la penitenciarul 
respectiv. În ziua de 27.IV. a.c. medicul, respectiv dr. Dumitrescu Aurel, în urma referatului 
medical întocmit, a recomandat internarea de urgenţă în spitalul Văcăreşti a deţinutului, 
transportarea urmând a se face eventual cu un mijloc de transport auto, întrucât cu trenul era 
riscant în situaţia în care se găsea la data respectivă. Acest referat însoţit de o adeverinţă-carac- 
terizare au fost trimise de comandantul Penitenciarului R. Sărat, cpt. Vişinescu Alexandru, 
la direcţia generală, cu raport scris, pe data de 29 aprilie a.c., fiind primite în ziua 3.V. a.c. În 
aceeaşi zi, cu nota-raport nr. 19384/1961 s-a cerut tov. adjunct al ministrului Afacerilor 
Interne, general-locot. Pintilie Gheorghe internarea de urgenţă a deţinutului în spitalul Văcăreşti, 
transportarea urmând a se face cu un mijloc auto al Regiunii MAI Ploieşti. În ziua de 2.V. 
a.c. comandantul unităţii a trimis în scris un raport în care arată că în noaptea de 1 mai, 
deţinutul a decedat, iar că în toată perioada respectivă i s-a aplicat tratamentul necesar de către 
medicul delegat care pe tot parcursul bolii deţinutului s-a aflat în unitate. Acest raport a 
sosit la direcţia generală pe ziua de 6. V. a.c., iar în dimineaţa zilei de 8.V. a.c. s-a raportat 
telefonic la cabinetul tov. adjunct al ministrului, general-locot. Pintilie Gh., respectiv 
căpitanului Pandelescu, decesul deţinutului. Apreciem că, în această situaţie, comandantul 
unităţii, cpt. Vişinescu Alexandru, s-a orientat greşit, întrucât putea cere internarea în 
spital telefonic, urgentând astfel luarea unor măsuri. Considerăm totuşi că faţă de bolile de 


1. Octavian Voinea, Masacrarea studenţimii române, volum editat de Gheorghe Andreica în regie proprie, 
1995, p. 81. 

2. Gheorghe Plăcințeanu (n. 3 dec. 1924, mun. laşi, jud. laşi - d. 1 mai 1961, mun. Râmnicu Sărat, jud. 
Buzău), a fost un medic primar de ortopedie la Spitalul Brâncovenesc din Bucureşti; a avut o relaţie 
amoroasă cu una dintre fiicele lui Gheorghe Gheorghiu-Dej (Lica Gheorghiu). Această relaţie nu ar fi fost 
pe placul lui Dej deoarece Lica era căsătorită în acea vreme cu Marcel Popescu cu care avea trei copii. 
Plăcințeanu a fost arestat în august 1959 şi judecat în două procese. Într-unul, judecat de o instanţă 
militară, a fost condamnat la zece ani de închisoare corecțională pentru că, în perioada 1956-1958, ar fi 
desfăşurat „activitate de agitaţie şi propagandă” contra regimului de democraţie populară ; în celălalt, a 
fost judecat de o instanţă civilă şi condamnat la cinci ani închisoare corecțională pentru o infracţiune de 
drept comun: complicitate la speculă. Aceste procese au fost înscenate de organele de Securitate care 
instrumentaseră în aşa fel ancheta încât Plăcințeanu să apară ca personaj care se manifesta contra 
regimului comunist. După condamnare, Gheorghe Plăcințeanu a fost transferat, pe 6 martie 1960, de la 
Închisoarea „B” a MAI la Penitenciarul Râmnicu Sărat, unde i s-a impus un regim de exterminare (lucru 
ce a condus la îmbolnăvire şi apoi la deces). Ca în multe alte cazuri specifice perioadei, nu există un 
ordin scris care să certifice faptul că Gheorghe Gheorghiu-Dej ar fi dispus asasinarea lui Plăcințeanu în 
închisoare. Vezi şi studiul istoricului Dumitru Lăcătuşu, „Cazul doctorului Plăcințeanu”, în Cosmin 
Budeancă şi Florentin Olteanu (coord.), Stat şi viaţă privată în regimurile comuniste, Polirom, laşi, 
2009, pp. 295-309. 

care suferea deţinutul şi de situaţia lui constatată de medicul delegat la data de 27.IV. a.c., 
aşa cum rezultă din referatul medical anexat, starea bolii era foarte gravă ceea ce ar fi dus 
la situaţia fie să moară pe timpul transportului, fie în spitalul Penitenciarului Văcăreşti!. 


Până în prezent nu a fost identificat un ordin scris care să-l implice direct pe Gheorghiu-Dej 
în uciderea lui Gheorghe Plăcințeanu în Penitenciarul Râmnicu Sărat. Cei familiarizați cu 
practicile Securităţii sau ale conducerii de partid de suprimare a opozanților cunosc modul 
în care puteau fi îndepărtați aceştia (vezi cazurile Pătrăşcanu şi Foriş), potrivit principiului 
ce poate fi comunicat verbal nu trebuie scris. 

Sub pretextul elucidării cauzelor decesului medicului Plăcințeanu, ancheta demarată la 
ordinul lui Nicolae Ceauşescu în 1968 a avut un dublu scop: eliminarea lui Alexandru 
Drăghici şi atacarea memoriei predecesorului. Conform anchetei, de acest caz s-au ocupat 
îndeaproape înalte cadre cu funcţii de conducere din MAI: general-colonel Alexandru 
Drăghici, general-locotenent Gheorghe Pintilie, general-maior Vasile Negrea, colonel 
Isidor Holingher, colonel Ion Marinescu ş.a. Aceste persoane au acţionat la ordinul direct 
al lui Gheorghiu-Dej care nu s-a împăcat cu ideea ca una dintre fiicele sale să devină soţia 
unui medic cu origine nesănătoasă. 

Într-un referat de cadre, datat 12 noiembrie 1965, întocmit de Direcţia Cadre a MAI se 
menţionau unele „atenţii” primite de la subordonați în perioada în care a deţinut funcţii de 
conducere în aparatul central de penitenciare : 


Cu ocazia diverselor deplasări în munca de control şi îndrumare, a primit pachete cu 
alimente, îndeosebi peşte şi vin. Alteori asemenea pachete, i-au fost aduse acasă de către 
unii salariaţi ai gospodăriilor agricole MAI, a căror contravaloare de multe ori nu le-a fost 
achitată, fapte ce au făcut să-i scadă prestigiul şi autoritatea. In ultimul timp, ofiţerul a 
dovedit că este depăşit de sarcini, nu mai poate asigura o muncă de îndrumare corespunzătoare 
unităţilor din subordine. Nu s-a preocupat de ridicarea pregătirii sale generale, ceea ce face 
să aibă un slab nivel de cultură generală. Din această cauză, aportul său la conducerea 
muncii este nesatisfăcător. Se pierde în lucruri mărunte, nu manifestă suficientă fermitate 
şi consecvență în tragerea la răspundere a subordonaţilor, care nu îndeplinesc în mod 
corespunzător sarcinile. Nu-şi planifică în mod judicios timpul, ceea ce face să nu execute 
un control sistematic asupra subalternilor. Una dintre cauzele lipsurilor din activitatea 
ofițerului constă şi în faptul că starea sănătăţii nu-i mai permite să depună eforturile care 
se cer pentru îndeplinirea atribuţiunilor de serviciu. Având în vedere acest lucru, colonelul 
Constantinescu Marin cere insistent să fie trecut în rezervă şi pensionat?. 


La 17 februarie 1965, Comisia de Invenţii şi Inovaţii din MAI i-a acordat certificatul 
de inovator nr. 19/29 pentru inovaţia „colector de aburi tip M.C.” realizată în colaborare 
cu arhitectul Gheorghe Popov. 

A fost trecut în rezervă la 30 martie 1968 prin ordinul MAI nr. 1379. _— 

Marin Constantinescu s-a căsătorit în 1939 cu Ciocan Constanţa cu care a avut doi 
copii, unul născut în 26 aprilie 1940 (Cristian), al doilea în 17 noiembrie 1945 (loan 
Vladimir)?. A avut şi trei fraţi, unul dintre aceştia, Constatin Vasile (n. 3 oct. 1910, com. 
Snagov, jud. Ilfov), a fost angajat civil în MAI în anii '50. 


1.  Nota-raport „secretă” nr. S/3005 din 10 mai 1961, semnată de către locţiitorul directorului general al 
DGPCM, locotenent-colonel Marin Constantinescu (AANP, fond Secretariat, dosar nr. 9, vol. III, 
Materiale Informative 1957-1962, ff. 259-260). 

2. „Referat de cadre din 12 Noiembrie 1965”, document semnat de şeful Direcţiei Cadre din MAI, colonel Ioan 

" Pateşan, şi de şeful DGP, It.-col. Marinescu Paul (ACNSAS, fond Cadre, dosar 00015 - Constantinescu 
Marin, ff. 44-46). 
3. Autobiografie dată de Marin Constantinescu la 20 februarie 1951 (ibidem, fv. 14-16). 

Dosarul de cadre din Arhiva CNSAS al ofițerului Marin Constantinescu conţine şi un 
document! datat din perioada de după trecerea sa în rezervă : o notă întocmită de Direcţia 
Personal şi Învăţământ din MAI referitoare la colonelul în rezervă (în ziua de 26 aprilie 
1971, căpitanul Arabolu Ioan, instructor II în Direcţia Personal şi Învăţământ din MAI, a 
efectuat o vizită la domiciliul lui Marin Constantinescu pentru a consemna modul de viaţă 
al acestuia după trecerea în rezervă, dar şi pentru că după câteva zile urma să i se acorde 
gradul de general-maior în rezervă). În respectivul document se precizează că după trecerea 
în rezervă (la 30 martie 1968), a continuat să activeze pe linie de partid la Sectorul Cadre 
din CJ Ilfov al PCR, acolo unde avea calitatea de activist obştesc. Documentul mai 
precizează că în ultimii ani îşi construise o casă proprietate personală în localitatea Snagov, 
unde îşi petrecea o bună parte din timp alături de familie. Anturajul lui Constantinescu 
(bolnav de TBC pulmonar în 1971) era format din foşti activişti de partid din ilegalitate şi 
ofiţeri în rezervă. 

Pe 6 mai 1971, preşedintele Consiliului de Stat Nicolae Ceauşescu a semnat Decretul 
nr. 165 prin care a avansat şi acordat gradul de general mai multor foşti apropiaţi ai lui 
Alexandru Drăghici. Acest decret este numai unul dintre actele normative emise în perioada 
1968-1974 prin care Nicolae Ceauşescu şi-a arătat recunoştinţa faţă de cei care participaseră 
la consolidarea regimului în primii ani de democraţie populară?. Tototdată, decretele emise 
în perioada menţionată sunt o dovadă în plus a faptului că, la plenara din aprilie 1968, 
Nicolae Ceauşescu nu a dorit să demaşte şi să aducă în faţa justiţiei pe ofiţerii şi generalii 
din MAI şi Securitate care instauraseră şi menţinuseră un regim de teroare sub protecţia lui 
Alexandru Drăghici şi Gheorghe Gheorghiu-Dej, ci doar eliminarea unui adversar politic : 
Alexandru Drăghici. 

Astfel, prin Decretul nr. 165/19715, generalii-maior (r) Ilie Drăgan şi Nicolae Dobre au 
fost înaintați la gradul de general-locotenent, iar coloneilor (r) Marin Constantinescu, 
Lazăr Munteanu, Costică Nicoară, Iordache Andrei, Vasile Lixandru, Gavrilă Birtaş, 
Constantin Câmpeanu, Corin Aurel, Isidor Hollingher, Martin Schnelbach, Ismail Todiriu, 
Mauriciu Ştrul, Vasile Dinescu, Vasile Kiss, Nicolae N. Stoica, Gheroghe A. Iştoc, 
Hristache M. Zambetti şi Mihai I. Nedelcu li s-a acordat gradul de general-maior în 
rezervă. 

Între 1947 şi 1949 a locuit în Bucureşti, pe strada Paris, nr. 47 A ; apoi s-a mutat într-o 
casă din strada Sfinţii Apostoli, nr. 7. Începând cu anul 1951 a domiciliat în Bucureşti pe 
strada Slătineanu, nr. 3 (la începutul anilor '70 îl regăsim locuind la aceeaşi adresă). 


1. „Notă din 27 Aprilie 1971 privind pe colonelul Constantinescu St. Marin, domiciliat în strada Slătineanu 
Ion Nr. 3, Sector 1, Bucureşti” (ibidem, f. 40). 

2. De exemplu, pe 4 mai 1971, foştii generali de Securitate Gheorghe Pintilie, Aurel Stancu şi Alexandru 
Nicolschi au fost decoraţi cu Ordinul „Tudor Vladimirescu”, clasa a Il-a, iar pe 31 octombrie 1974, 
directorul Întreprinderii poligrafice „13 Decembrie” din Bucureşti, Teohari Georgescu, a fost decorat cu 
Ordinul „23 August”, clasa I. Vezi Decretul Consiliului de Stat nr. 157 din 4 mai 1971 privind conferirea 
unor ordine ale Republicii Socialiste România, publicat în Buletinul Oficial al RSR, Partea I, nr. 96 din 
6 august 1971, şi Decretul prezidenţial nr. 149 din 12 august 1974 privind conferirea de ordine şi medalii 
publicat în Buletinul Oficial al RSR, Partea I, nr. 132 bis din 31 octombrie 1974. Un alt exemplu ar fi 
cazul fostului general de Miliție Ilie I. Drăgan (n. 4 dec. 1913, satul Groşi, com. Margina, jud. Timiş - 
d. 1975), fost director general provizoriu al DGM (1 iul. - dec. 1952) şi prim-locţiitor al directorului 
general al DGM (dec. 1952 - 1959), căruia, pe 30 mai 1969, i s-a conferit Ordinul „Tudor Vladimirescu”, 
clasa a IV-a, iar pe 4 februarie 1972 i s-a majorat cuantumul pensiei de la 2.356 lei la 3.500 lei lunar. 

3. Decretul nr. 165 din 6 mai 1971 privind înaintarea în grad a unor generali şi a unui contraamiral şi 
acordarea gradului de general-maior unor colonei în rezervă. De asemenea, prin acest decret au fost 
înaintați în grad şi li s-a acordat gradul de general-maior în rezervă mai multor ofiţeri superiori şi 
generali din rezerva MFA (ANIC, fond Consiliul de Stat - Decrete, dosar nr. 228/1971, ff. 1-2). 

În aprilie 1978, Marin Constantinescu locuia în Bucureşti, Sectorul 3, strada Dr. Burghele, 
nr. 19, şi beneficia de o pensie de 4.568 lei din bugetul asigurările sociale!. 

În 1988, Marin Constantinescu locuia în Bucureşti, Sectorul 1, şoseaua Kisseleff, 
nr. 20, etaj 2, apartamentul 6, şi avea o pensie de 4.818 lei la care se adăuga o pensie 
suplimentară de 736 lei?. 

Grade succesive : locotenent-colonel (1 iul. 1951) ; colonel (1 iul. 1957); general-maior 
în rezervă (6 mai 1971). 

Decorații : prin Decretul nr. 368 din 21 august 1954, tovarăşului Marin S. Constantinescu 
i s-a conferit Ordinul „Steaua Republicii Populare Române”, clasa a IV-a, pentru „merite 
deosebite pe tărâmul construcţiei de Stat, economice, sociale şi culturale, cu ocazia celei 
de-a zecea aniversări a Patriei noastre ”?. 

Prin Decretul nr. 522 din 30 decembrie 1954, tovarăşului Marin S. Constantinescu i-a 
fost conferită medalia „Eliberarea de sub jugul fascist” pentru „contribuţia adusă la lupta 
împotriva fascismului ”?. 

Medalia „A 25-a aniversare a eroicelor lupte ale ceferiştilor şi petroliştilor” (17 ian. 1959). 

Prin Decretul nr. 242 din 26 mai 1958, colonelului Marin Constantinescu i s-a conferit 
medalia „Pentru servicii deosebite aduse în apărarea orânduirii de Stat”, pentru „rezultate 
deosebite obţinute în muncă; pentru curajul, devotamentul, priceperea şi spiritul de 
sacrificiu dovedit în îndeplinirea sarcinilor de serviciu ; pentru contribuţia adusă la întărirea 


Forţelor Armate ale Republicii Populare Române”5. 


Prin Decretul nr. 308 din 12 august 1959, colonelului Marin S. Constantinescu i s-a 
conferit Ordinul „23 August”, clasa a V-a, pentru „contribuţia activă la întărirea regimului 
democrat-popular”$. 

Prin Decretul nr. 120 din 6 mai 1961, tovarăşului Marin S. Constantinescu i s-a 


conferit medalia „40 de ani de la înfiinţarea Partidului Comunist din România”” pentru 


„merite în activitatea de partid şi întărirea regimului democrat-popular”*. 


Prin Decretul nr. 503 din 22 august 1963, colonelului Marin S. Constantinescu i s-a 


conferit medalia „În Serviciul Patriei Socialiste”, clasa I, pentru „10 ani vechime în 


unităţile militarizate ale Ministerului Afacerilor Interne”?. 


1. Decretul prezidenţial nr. 83 din 10 aprilie 1978 privind majorarea unor pensii (ANIC, fond Decrete 
prezidenţiale, dosar nr. 108/1978, fv. 78). 

2. „Tabel nominal cu membrii de partid din Bucureşti cu stagiu dinainte de 23 August 1944”, întocmit în 
ianuarie 1988 (ANIC, fond CC al PCR - Secţia organizatorică, dosar nr. 10/1988, f. 20). 

3. Decretul nr. 368 din 21 august 1954 pentru conferirea Ordinului „Steaua Republicii Populare Române”, 
Ordinului „Muncii” şi a medaliei „Muncii” unor tovarăşi (ANIC, fond Consiliul de Stat - Decrete, dosar 
nr. 14/1954, f. 5). 

4. Decretul nr. 522 din 30 decembrie 1954 privind conferirea medaliei „Eliberarea de sub jugul fascist” 
unor ofiţeri, sergenţi şi persoane civile (ibidem, dosar nr. 16/1954, f. 379). 

5. Decretul nr. 242 din 26 mai 1958 pentru conferirea de ordine şi medalii unor militari şi angajaţi civili din 
Ministerul Afacerilor Interne (ibidem, dosar nr. 243/1958, f. 3). 

6. Decretul nr. 308 din 12 august 1959 privind conferirea unor titluri, ordine şi medalii (ibidem, dosar 
nr. 308/1959, f. 98). 

7. Prin Decretul nr. 118 din 4 mai 1961 s-a instituit medalia „40 de api de la înfiinţarea Partidului Comunist din 
România”. Articolul 1 al acestui act normativ prevedea că această dinstincţie urma să fie conferită „membrilor 
de partid care prin activitatea lor au contribuit la crearea şi întărirea partidului, au adus o contribuţie 
deosebită în aplicarea politicii partidului, de construire a socialismului”. În ierarhia decoraţiilor, această 
medalie se situa înaintea medaliei „Eliberarea de sub jugul fascist” (ibidem, dosar nr. 118/1961, ff. 1-5). 

8. Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 
Comunist din România” (ibidem, dosar nr. 120/1961, f. 63). 

9. Decretul nr. 503 din 22 august 1963 privind conferirea Ordinului şi medaliei „În Serviciul Patriei Socialiste” 
unor ofiţeri şi subofiţeri militarizaţi din Ministerul Afacerilor Interne (ibidem, dosar nr. 503/1963, f. 17). 

Medalia „A XX-a Aniversare a Eliberării Patriei” (19 aug. 1964). 

Cu prilejul celei de-a XX-a aniversări a Zilei Forţelor Armate ale Republicii Populare 
Române, prin Decretul nr. 685 din 21 octombrie 1964, colonelului Marin S. Constantinescu, 
i s-a conferit medalia „A XX-a Aniversare a Zilei Forţelor Armate ale Republicii Populare 
Române” pentru „contribuţia deosebită adusă la întărirea Forţelor Armate ale Republicii 
Populare Române”. 

Prin Decretul nr. 560 din 4 august 1969, lui Marin S. Constantinescu, pensionar, i s-a 
conferit Medalia „A XX V-a Aniversare a Eliberării Patriei”, pentru „merite deosebite în 
lupta împotriva fascismului, în eliberarea ţării, în războiul antihitlerist, în instaurarea 
puterii democrat-populare şi construirea socialismului în Republica Socialistă România, cu 
prilejul celei de a XXV-a aniversări a eliberării patriei”?. 

Prin Decretul nr. 155 din 4 mai 1971, colonelului în rezervă Marin S. Constantinescu 
i s-a conferit titlul de „Erou al Muncii Socialiste” şi medalia de aur „Secera şi Ciocanul”, 
pentru „contribuţia deosebită adusă la întărirea forţelor armate şi apărarea orânduirii 
sociale şi de stat”?. 

Ordinul „Pentru servicii deosebite aduse în apărarea orânduirii sociale şi de stat”, clasa 
a II-a (8 mai 1959). 

Ordinul „23 August”, clasa a V-a (12 aug. 1959). 

Prin Decretul nr. 368 din 21 august 1954, locotenent-colonelului Marin Constantinescu 
i s-a conferit Ordinul „Steaua Republicii Populare Române”, clasa a III-a, pentru „merite 
deosebite pe tărâmul construcţiei de Stat, economice, sociale şi culturale cu ocazia celei de 
a zecea aniversări a eliberării Patriei noastre”?. 

Prin Decretul nr. 542 din 5 iulie 1966, colonelului Marin S. Constantinescu i-a fost 
conferit Ordinul „În Serviciul Patriei Socialiste”, clasa a III-a, pentru „15 ani vechime în 
unităţile militarizate ale MAI”$. 

Pedepse : „prevenire” pentru absenţă de la şedinţele teoretice (oct. 1946); „prevenire” 
pentru neexecutare de ordin (aug. 1947); „mustrare” pentru că în decembrie 1962 a tratat 
superficial semnarea unui tabel cu deţinuţii eliberaţi, fapt ce a dus la eliberarea greşită a 
unui deţinut în locul altuia (dec. 1962); „mustrare” pentru că în ziua de 19 august 1963 


a raportat eronat situaţia animalelor din gospodăriile agricole de stat ale MAI (29 aug. 1963). 


CORCHIŞ MARIAN, locotenent-major. 
Activitate profesională : lector II la Cursul de perfecţionare a ofiţerilor de penitenciare 
din Bucureşti - DGP (27 oct. 1989). 


COSTĂCHESCU MARIA, angajat civil (n. 2 iul. 1930, mun. Botoşani, jud. Botoşani). 
Nafionalitatea : română. 

Originea şi apartenenţa socială: muncitor. 

Profesia de bază la încadrarea în MAI: profesoară. 


1. Decretul nr. 685 din 21 octombrie 1964 pentru conferirea medaliei jubiliare „A XX-a Aniversare a Zilei 
Forţelor Armate ale Republicii Populare Române” (ibidem, dosar nr. 685/1964-1, f. 316). 

2. Decretul nr. 560 din 4 august 1969 pentru conferirea medaliei „A XXV-a Aniversare a Eliberării Patriei” 
(ibidem, dosar nr. 900/1965, fv. 214). 

3. Decretul nr. 155 din 4 mai 1971 privind conferirea titlului de „Erou al Muncii Socialiste” (ibidem, dosar 
nr. 217/1971, ff. 8-9). 

4. Decretul n?>368 din 21 august 1954 pentru conferirea Ordinului „Steaua Republicii Populare Române”, 
Ordinului „Muncii” şi a medaliei „Muncii” unor tovarăşi (ibidem, dosar nr. 14/1954, f. 5). 

5. Decretul nr. 542 din 5 iulie 1966 privind conferirea Ordinului şi medaliei „În Serviciul Patriei Socialiste” 
unor ofiţeri şi subofiţeri militarizaţi din Ministerul Afacerilor Interne (ibidem, dosar nr. 542/1966, f. 1). 

Funcţii în organizații politice, de masă şi obşteşti: membră UTM din 1951. 

Studii civile : cursul primar şi liceul cu diplomă de bacalaureat (1937-1949). 

Activitate profesională : după absolvirea liceului a intrat în învăţământ angajându-se ca 
profesoară la Şcoala primară din comuna Dolăceni, judeţul Botoşani (1949 - 15 nov. 
1950). Pe 15 noiembrie 1950 a fost încadrată la DGP, unde a deţinut funcţiile de ajutor 
contabil şi referent-şef la Serviciul financiar! (1950, 1952). 


COZIA PETRE M. COSTEL, locotenet-colonel, f.e. (n. 20 ian. 1928, mun. Bucureşti — 
d. 1991, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: electrician auto. 

Funcţii în organizaţii politice, de masă şi obşteşti : membru PCR din 1946. La Arhivele 
Naţionale ale României se găseşte un dosar care conţine mai multe autobiografii date la 
sfârşitul anului 1944 de către o serie de membri ai Formaţiunilor de Luptă Patriotică (Mişu 
Dulgheru, Ştefan Mladin, Alexandru Nicolski, Tudor Sepeanu, Petre Goncearuc etc.). 
Printre cei care şi-au scris autobiografiile s-a numărat şi Costel Cozia care, la data de 
4 decembrie 1944, spunea : 


După terminarea şcoalei am urmat meseria de electrician. Atelierul unde am lucrat fiind 
avariat, am rămas fără serviciu. La 4 Sept. am intrat în gardă la UP [Uniunea Patrioţilor - n.n. ] 
am fost repartizat la UTC. UTC-ul m-a trimis la Comandament cu aceiaşi misiune. După 
desfiinţarea Comandamentului am lucrat prin curte şi la lemne. Am fost repartizat de UTC 
în serviciul de aici?. 


Studii civile: 5 clase la Şcoala de Băieți nr. 28 din Bucureşti (?) şi liceul (?). 

Studii militare : Şcoala de Educatori (ofiţeri politici) MAI nr. 2 din Oradea (oct. 1949 — 
1 nov. 1950). Prin Decretul 1122 din 31 octombrie 1950, elevul Costel Cozia din Şcoala de 
Educatori (ofiţeri politici) MAI nr. 2 din Oradea a fost înaintat în gradul de locotenent de 
infanterie în cadrele active ale Armatei, în Trupele MAI, pentru Direcţia Generală Politică, 
pe data (şi cu vechimea începând de la) 1 noiembrie 1950. 

Studii politice : curs cadre de conducere la Şcoala Superioară de Partid „Ştefan 
Gheorghiu” (?). 

Activitate profesională : şef al Biroului Propagandă şi Agitaţie în Direcţia politică din 
DGPCUM şi în Serviciul politic al DLCM (1 nov. 1950 - 1 mart. 1954); şeful cursului 
de evidenţă Jilava - MAI (1 mart. 1954 - 1 iul. 1956); ofiţer controlor în Serviciul 
Inspecţii din DGPCM (1 iul. 1956 - 1 dec. 1959); lucrător politic la Secţia politică din 
DGPCM (1 dec. 1959 — 15 febr. 1964). 

A fost trecut în rezervă la 15 aprilie 1964 prin ordinul MAI nr. 1733. 

Grade succesive : locotenent (31 oct. 1950); locotenent-major (1953) ; căpitan (1956) ; 
maior (1962) ; locotenent-colonel (? ). 

Decorații: medalia „Pentru servicii deosebite aduse în apărarea orânduirii de stat” 
(12 aug. 1959). Prin Decretul nr. 503 din 22 august 1963, maiorului Costel-Petre M. Cozia 
i s-a conferit medalia „În Serviciul Patriei Socialiste”, clasa I, pentru „10 ani vechime în 


ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 263. 
2. Autobiografie dată de Costel P. Cozia la 4 decembrie 1944 (ANIC, fond CC al PCR - Secţia adminis- 
trativ-politică, dosar nr. 83/1944, f. 54). 
3. ANIC, fond Consiliul de Stat - Decrete, dosar nr. 12/1950, f. 320. 


— 

unităţile militarizate ale Ministerului Afacerilor Interne”!. Prin Decretul nr. 7 din 
12 ianuarie 1965, maiorului Costel M. Cozia i s-a conferit Ordinul „Meritul Militar”, 
clasa III-a, pentru „15 ani de vechime în Forţele Armate ale Republicii Populare Române”?. 
Prin Decretul nr. 528 din 21 decembrie 1970, locotenent-colonelului Costel M. Cozia i s-a 
conferit Ordinul „Meritul Militar”, clasa a II-a, pentru 20 de ani vechime în cadrele permanente 
ale CSS?. Cu prilejul aniversării a 50 de ani de la constituirea Partidului Comunist Român, 
prin Decretul nr. 137 din 20 aprilie 1971, locotenent-colonelului Costel-Petre M. Cozia 


din CSS i s-a conferit medalia „A 50-a Aniversare a Partidului Comunist Român” pentru 


„merite în activitatea de partid şi opera de construire a socialismului ”?. 


CRAIOVEANU NICOLAE GHEORGHE, căpitan, d.p. nr. 2489 (n. 10 nov. 1899, 
mun. Ploieşti, jud. Prahova - d. 1984, mun. Bucureşti). 

Naţionalitatea : română. 

Originea şi apartenenţa socială : mic-burghez. 

Profesia de bază la încadrarea în MAI: militar. 

Funcţii în organizaţii politice, de masă şi obşteşti : membru PCR (23 dec. 1945 - iun. 
1948); secretar al organizaţiei de bază PCR pentru ofiţerii din Garnizoana Galaţi (1 apr. 
1946 - iun. 1948). În perioada în care a deţinut funcţia de şef al Inspectoratului de 
Jandarmi din Galaţi, Gheorghe Craioveanu a deţinut şi funcţiile de preşedinte al Apărării 
Patriotice din judeţul Covurlui, preşedinte al Apărării Patriotice a Regionalei Dunărea de 
Jos, membru în CC al Apărării Patriotice şi preşedinte al Comitetului pentru Ajutorarea 
Regiunilor Secetoase din judeţul Covurlui - CARS’ (7 sept. 1945 - 8 iun. 1948). 


1. Decretul nr. 503 din 22 august 1963 privind conferirea Ordinului şi medaliei „În Serviciul Patriei Socialiste” 
unor ofiţeri şi subofiţeri militarizaţi din Ministerul Afacerilor Interne (ibidem, dosar nr. 503/1963, f. 19). 

2. Decretul nr. 7 din 12 ianuarie 1965 privind conferirea Ordinului „Meritul Militar” şi a medaliei „Meritul 
Militar” unor ofiţeri şi subofiţeri din Ministerul Afacerilor Interne (ibidem, dosar nr. 7/1965, f. 4). 

3. Decretul nr. 528 din 21 decembrie 1970 privind conferirea Ordinului „Meritul Militar” şi a medaliei 
„Meritul Militar” unor generali, ofiţeri, maiştri militari şi subofiţeri din Consiliul Securităţii Statului 
(ibidem, dosar nr. 808/1970, f. 3). 

4. Decretul nr. 137din20 aprilie 1971 privind conferirea medaliei „A 50-a aniversare a Partidului Comunist 
Român” (ibidem, dosar nr. 149/1971, f. 1, şi dosar nr. 194/1971, f. 103). 

5. Pentru diminuarea efectelor devastatoare ale foametei din 1946, PCR şi guvernul dr. Petru Groza au iniţiat 
campania de ajutorare materială a regiunilor sinistrate : „Campania CARS-ului”. Planul de măsuri prevedea 
alocarea unor fonduri băneşti şi materiale pentru 26 de judeţe afectate de secetă, dar şi achiziţionarea masivă 
de grâne din judeţele cu surplus de cereale. În vederea îndeplinirii acestor obiective, în august 1946 a fost 
creată Comisia interministerială de comandament unic pentru ajutorarea regiunilor lovite de secetă, în fruntea 
căreia a fost instalat Ion Gheorghe Maurer. De asemenea, cu sprijinul „Apărării Patriotice”, în septembrie 
1946 s-a constituit un Comitet de iniţiativă de sprijinire a regiunilor secetoase, alcătuit din 52 de reprezentanţi 
ai intelectualităţii de stânga : Eduard Mezincescu (preşedinte), Mihail Sadoveanu, Constantin Agiu, Mihai 
Ghelmegeanu, Constantin Paraschivescu-Bălăceanu, N.D. Cocea, Maria Rosetti, Sică Alexandrescu etc. 
Scopul acestui organism era de a sprijini pe plan naţional eforturile depuse de comisia interministerială creată 
de guvern, dar şi de a organiza şi controla organizaţiile şi cetăţenii care doreau să susţină acţiunile guvernului 
şi ale PCR de combatere a secetei. În întreaga ţară au fost create comitete de iniţiativă regionale, 
judeţene şi de plasă, subordonate comitetului de iniţiativă de la centru. Una dintre organizaţiile importante 
care a participat activ la această campanie a fost „Apărarea Patriotică”. Membrii acestei organizaţii au 
constituit sute de echipe care s-au deplasat regulat în zonele cu excedent de cereale (Banat, Cluj, 
Bucureşti, Galaţi, Târgu-Mureş, Constanţa) pentru achiziţionarea unor cantităţi importante de grâne şi 
trimiterea lor în zonele calamitate din Moldova. Aceeaşi organizaţie a instituit colecte de bani, medicamente, 
cereale şi alte alimente ; a organizat cantine unde luau masa zeci de mii de sinistraţi ; a participat la evacuarea 
a mii de copii din zonele afectate de foamete în regiunile cu excedent de cereale, dar şi la acţiunile de 
înfiere a acestor copii lipsiţi de hrană (se aproximează că în perioada septembrie 1946 - decembrie 1947 
au fost evacuaţi circa 59.000 de copii). Vezi Olimpiu Matichescu, Apărarea Parriotică, Institutul de 
Studii Istroice şi Social-Politice ge pe lângă CC al PCR, Editura Ştiinţifică, Bucureşti, 1971, pp. 208-211. 

Studii civile : 4 clase la Şcoala primară nr. 1 din Ploieşti (1907-1911); Liceul de băieţi 
din Ploieşti (1911-1915). După absolvirea gimnaziului a fost nevoit să întrerupă studiile din 
cauza lipsurilor materiale. La 1 aprilie 1917 a promovat examenul de admitere la Liceul 
Militar din Iaşi, însă din cauza îmbolnăvirii de tifos exantematic a fost nevoit să se retragă. 

Studii militare : în toamna anului 1917 a fost transferat la Şcoala Militară de Ofiţeri de 
Infanterie din Botoşani! (sept. 1917 - 1 nov. 1919). Ultimul an de studiu l-a absolvit la 
Bucureşti ; Şcoala Specială de Infanterie „Sfântul Gheorghe”, judeţul Trei Scaune (1921-1922) ; 
Şcoala de Jandarmi din Oradea (1925-1926). Această şcoală a absolvit-o cu calificativul 
„foarte bine”. 

Activitate profesională : În 1916, din cauza izbucnirii Primului Război Mondial, s-a 
refugiat cu tatăl său natural, Nicolae Craioveanu, la laşi, unde a lucrat alături de acesta ca 
ucenic cofetar într-un laborator improvizat chiar în camera de dormit. În toamna anului 
1917 a dat examen de admitere la Şcoala Militară de Ofiţeri de Infanterie din Botoşani, 
fiind declarat admis. După absolvirea şcolii militare a fost repartizat ca ofiţer activ la 
Regimentul 47 Infanterie Ploieşti, unde a activat până în 1921, când a fost trimis să urmeze 
cursurile Şcolii Speciale de Infanterie „Sfântul Gheorghe”. În urma absolvirii acestei şcoli 
a fost mutat la Şcoala Pregătitoare de Subofiţeri din Galaţi în funcţia de instructor (1922 — 
1 apr. 1923). Odată ca avansarea la gradul de locotenent a fost transferat la arma 
Jandarmerie, în funcţia de instructor la Batalionul de Jandarmi Fălticeni (1 apr. — dec. 
1923) şi ulterior, în aceeaşi funcţie, la Şcoala de Jandarmi din Oradea (dec. 1923 - 1925). 
În perioada 1925-1926 a urmat cursurile Şcolii de Jandarmi din Oradea, iar după absolvirea 
ei, datorită rezultatelor bune obţinute la învăţătură, a fost menţinut în continuare în cadrele 
şcolii, fiind repartizat în funcţia de profesor de drept constituţional şi administrativ (1926 — 
1 aug. 1931). A fost ajutor de comandant la Legiunea de Jandarmi Neamţ (1 aug. 1931 — 
1 apr. 1935); ajutor de comandant la Legiunea de Jandarmi Buzău (1 apr. 1935 - 1 apr. 
1938). În perioada în care a activat la această unitate teritorială de jandarmi a urmat 
cursurile speciale pentru gradul de maior. La susţinerea examenului pentru înaintarea în 
grad a obţinut primul loc pe întreaga Jandarmerie. Ca urmare a avansării la gradul de 
maior, a fost mutat în interes de serviciu la comanda Legiunii de Jandarmi Cluj, unde a 
activat până la evacuarea teritoriului Ardealului de Nord-Vest (1 apr. 1938 - sept. 1940). 

Comandant al Legiunii de Jandarmi Trei Scaune (sept. - 3 dec. 1940). 

În perioada 16 decembrie 1938 - 15 martie 1939, a fost detaşat în funcţia de comandant 
al Lagărului de Internaţi Politici de la Vaslui (în documentele oficiale figurează în funcţia 
de comandant al Detaşamentului Special de Jandarmi Vaslui). În acest loc de deţinere erau 
internaţi principalii oponenți ai dictaturii regale - legionarii. 

În ziua de 17 aprilie 1938, Valer Neagoe, lider al tineretului legionar şi preşedinte al 
Societăţii studenţilor în medicină din Facultatea de Medicină, Bucureşti, a fost ridicat de 
la Spitalul Colțea din Bucureşti, unde activa ca medic intern, şi i s-a fixat domiciliu 
obligatoriu la Mănăstirea Tismana? (17 apr. - 14 mai 1938). Ulterior, a fost internat în 


1. În această şcoală a fost coleg de promoţie cu viitorul comandant al trupelor de Securitate de la sfârşitul 
anilor '40 şi începutul anilor '50, generalul-maior Eremia Popescu, dar şi cu viitorul comandant al 
Diviziei de voluntari „Tudor Vladimirescu”, generalul-maior Nicolae Cambrea. 

2. Dr. Valer Neagoe (n. 1913) a absolvit Facultatea de Medicină din Bucureşti în perioada 1931-1937. În ultimul 
an de facultate a aderat la Mişcarea Legionară, devenind un prieten şi colaborator apropiat al unor lideri 
marcanţi ai studenţimii legionare: Viorel Trifa, Paul Craja şi Şerban Milcoveanu. În iunie 1937 a fost ales 
în funcţia de preşedinte al Societăţii studenţilor în medicină din Facultatea de Medicină, Bucureşti. În 
ianuarie 1938 a permis ca în căminul acestei societăţi din strada Schitu Măgureanu, nr. 2, să se desfăşoare o 
întrunire a Centrului studenţesc Bucureşti, fapt care a condus la închiderea căminului şi arestarea sa de mai 
târziu. Vezi detalii biografice în Victor Isac, Marius, o jertfă a conştiinţei, Corvin, Deva, 2007, pp. 28-31. 

Lagărul de la Miercurea-Ciuc (14 mai - 23 nov. 1938) şi Lagărul de Internaţi Politici de 
la Vaslui! (23 nov. 1938 - 3 febr. 1939). În ziua de 20 ianuarie 1939, mama acestuia, 
Domnica Neagoe, a adresat o cerere ministrului de Interne şi regelui Carol a II-lea prin 
care le solicita eliberarea temporară sau definitivă a fiului său spre a-şi putea lua rămas-bun 
de la tatăl său (acesta din urmă se afla pe patul de moarte în urma unui accident cerebral 
suferit cu câteva săptămâni mai devreme). Inspectorul general al Jandarmeriei, generalul 
de divizie loan Bengliu, şi mareşalul Curţii Regale au înaintat ministrului de Interne 
cererea Domnicăi Neagoe cu propunerea de a i se aproba cele solicitate. Pentru a fi alături 
de tatăl său în ultimele clipe de viaţă, în ziua de 28 ianuarie 1939, internatul Valer Neagoe 
i-a trimis comandantului Lagărului de Internaţi Politici de la Vaslui, maiorul Gheorghe 
Craioveanu, o declaraţie prin care se desolidariza de Mişcarea Legionară şi înainta în 
acelaşi timp o cerere de înscriere în Frontul Renaşterii Naţionale. La scurt timp, maiorul 
Gheorghe Craioveanu a expediat un raport către Inspectoratul General al Jandarmeriei din 
Bucureşti în care recomanda superiorilor săi să aprobe eliberarea lui Valer Neagoe din 
lagăr, având în vedere faptul că, până la acea dată, acesta refuzase în mai multe rânduri să 
semneze o declaraţie de desolidarizare cu Mişcarea Legionară. 

Pe 31 ianuarie 1939, tatăl său, preotul loan Neagoe, a decedat. Abia în ziua de 
3 februarie 1939, ministrul de Interne a emis un ordin prin care Valer Neagoe a fost pus în 
libertate pentru două zile în vederea participării la înmormântarea tatălui său. Potrivit 
instrucţiunilor primite de Legiunea de Jandarmi Alba, după funeraliile tatălui său, lui 
Valer Neagoe urma să i se stabilească domiciliu obligatoriu în comuna Cetea, judeţul Alba 
(pe toată durata funeraliilor, Valer Neagoe a fost însoţit în permanenţă de doi reprezentanţi 
ai Legiunii de Jandarmi Alba). Sătul de viaţa de lagăr, Valer Neagoe a semnat la 6 februarie 
1939 o declaraţie prin care se angaja că: va fi un supus credincios Majestății Sale Regelui 
Carol al II-lea, nu va periclita sub nicio formă ordinea în stat, se va înscrie în Frontul 
Renaşterii Naţionale şi se desolidarizează „întru totul de mişcarea legionară, de care nu mă 
simt cu nimic legat, precum şi de orice trecut sau viitor al acesteia de orice natură ar fi 
el”?. 

Presiunile făcute de maiorul Gheorghe Craioveanu asupra internaţilor politici legionari 
din lagărul de la Vaslui de a se desolidariza de Mişcarea Legionară şi de a se înscrie în 
Frontul Renaşterii Naţionale vor constitui unul dintre motivele pentru care Craioveanu va 
fi „vânat” în perioada statului naţional-legionar de către Poliţia Legionară. 

Pe 3 decembrie 1940, la trei luni de la venirea legionarilor la putere, din ordinul 
ministrului legionar de Interne, generalul de divizie Constantin Petrovicescu?, a fost 
suspendat din funcţie şi pus la dispoziţia comisiei de anchetă de pe lângă Curtea de Casaţie 
Bucureşti pentru că i-a persecutat pe legionari în perioada 1938-1940 (aceste acuzaţii 
fuseseră formulate de conducătorii legionari ai Internelor de la acea dată). Ulterior, a fost 
dat în urmărire generală de Poliţia legionară spre a fi capturat şi asasinat. Dacă nu s-ar fi 


1. În decembrie 1938, Lagărul de Internaţi Politici de la Vaslui adăpostea 318 persoane (ACNSAS, fond 
Informativ, dosar nr. 209428, vol. 3, f. 2). 

2. Declaraţie dată la Alba Iulia în faţa comandantului Legiunii de Jandarmi Alba, maiorul Ignat loan 
(ibidem, f. 35). 

3. Constantin Petrovicescu (n. 22 oct. 1883, mun. Târgu-Jiu, jud. Gorj - d. 8 sept. 1949, mun. Aiud, jud. 
Alba) a fost ministru de Interne în perioada statului naţional-legionar (14 sept. 1940 - 20 ian. 1941). 
După rebeliunea legionară a fost arestat şi condamnat la cinci ani închisoare din care a executat doar trei. 
A fost eliberat în august 1944 stabilindu-i-se domiciliul forţat la Sibiu. În 1946, a fost arestat şi trimis 
în faţa Tribunalului Poporului care l-a condamnat la detenţiune grea pe viaţă. A murit în Penitenciarul 
Aiud, pe 8 septembrie 1949. 

ascuns imediat după suspendarea din funcţie ar fi putut avea soarta colegilor săi închişi la 
Penitenciarul Jilava (în noaptea de 26-27 noiembrie 1940, peste 70 de ofiţeri şi subofiţeri 
de jandarmi au fost asasinați de legionari la Penitenciarul Jilava). Unul dintre motivele 
pentru care era vânat de „echipele morţii” legionare era faptul că, în zilele de 4 şi 
5 septembrie 1940, maiorul Gheorghe Craioveanu a împiedicat ocuparea de către legionari 
a staţiei de radio-emisie de la Bod, judeţul Braşov. După înlăturarea legionarilor de la 
putere a fost reabilitat şi rechemat în Jandarmerie, fiind numit în funcţia de comandant al 
Legiunii de Jandarmi Făgăraş (25 iun. - 15 nov. 1941). În noiembrie 1941 a fost trimis pe 
Frontul de Est, în Sudul Transnistriei, în funcţia de comandant al Batalionului 4 Teritorial 
Jandarmi Odessa (15 nov. 1941 - mai 1942). În această funcţie a înfiinţat secţii şi posturi 
de jandarmi la sate şi comune, cu scopul de a menţine ordinea şi de a exercita funcţiile 
poliţiei administrative. Cât timp s-a aflat la comanda acestui batalion nu a avut conflicte cu 
populaţia civilă şi nu a participat la represalii. 

După 23 august 1944, Craioveanu a fost martor al acuzării în procesul intentat de statul 
român colonelului Marcel C. Petală, fost pretor al Armatei a II-a Române. Colonelul 
Petală era acuzat că în perioada în care a activat la Guvernământul Transnistriei ar fi ucis 
trei partizani sovietici în această provincie (procesul s-a judecat la Tribunalul Poporului, 
Petală fiind condamnat la muncă silnică pe viaţă pentru crime de război). 

În mai 1942 a fost rechemat în ţară şi instalat în funcţia de comandant al Legiunii de 
Jandarmi Alba Iulia (15 mai 1942 - 2 febr. 1943); comandant al Legiunii de Jandarmi 
Turda (2 febr. 1943 — 15 sept. 1944). 

Pe 15 septembrie 1944 a fost numit în funcţia de comandant al Legiunii de Jandarmi Cluj! 
(15 sept. 1944 - 15 apr. 1945). 

Într-o autobiografie semnată la 15 martie 1952, Gheorghe Craioveanu povestea modul în 
care a preluat această funcţie şi problemele cu care s-a confruntat în toamna anului 1944: 


La 15 Sept. 1944 am luat comanda Leg. Jand. Cluj, intrând în Cluj, după trupele operative 
Sovietice şi Române, la o zi de marş după intrarea lor. Odată cu trupele române au intrat şi 
formaţiuni de voluntari manişti, care s-au dedat la jafuri în oraş. Am restaurat ordinea în oraş, 
făcândarestări de voluntari abuzivi, iar pe aceştii i-am scos împreună cu procuratura sovietică 
din Cluj. La Zimborul Mare, Cluj, când au intrat jandarmii în comună, populaţia română s-a 
răzvrătit în contra a 4 patroni unguri, care exploatau minele de cărbuni din comună, din cauza 
relei purtări ce dovedise 4 ani de zile faţă de muncitori, români şi evrei aflaţi în lagăr, internaţi 
de hortişti, şi a avut ca rezultat omorârea acestor patroni, fapt ce a dat loc la un proces 
penal, deschis mai târziu-şi după urma cărora am avut şi eu de tras consecinţe, pe nedrept?. 


În aprilie 1945 a fost trimis pe Frontul de Vest în fruntea Batalionului 1 Jandarmi Bucureşti 
(15 apr. - 1 sept. 1945), calitate în care a luat parte alături de unitatea sa la eliminarea 
inamicilor care se ascundeau în spatele liniei frontului din zona Armatei a IV-a Română (este 
vorba de grupuri răzlețe de militari germani, dar şi de ucraineni din armata generalului 
Vlasov). Pentru modul exemplar în care a comandat aceste operaţiuni pe frontul din 
Cehoslovacia a fost decorat cu Ordinul „Coroana României”, clasa a IV-a, în grad de ofiţer cu 
panglică de virtute militară. Se pare că trimiterea lui pe Frontul de Vest a avut ca motiv 


1. Oraşul Cluj a fost eliberat în ziua de 11 octombrie 1944 de trupele Corpului 104 din Armata a XXVII-a 
sovietică şi trupele Corpului 6 din Armata a IV-a Română. Vezi Marea conflagrație a secolului XX. Al 
Doilea Război Mondial, ediţia a Il-a revăzută şi adăugită, Editura Politică, Bucureşti, 1974, p. 426. 

2. Autobiografie dată la data de 15 martie 1952 de Craioveanu Gheorghe (AANP, fond Cadre, d.p. 
nr. C-2489, dosar nepaginat). 

anchetele declanşate de autorităţile judiciare privind tragicele evenimente petrecute în 
octombrie 1944 pe raza Legiunii de Jandarmi Cluj şi în care Craioveanu a fost direct implicat. 

Pe Frontul de Vest, pe lângă funcţia de comandant al Batalionului 1 Jandarmi Bucureşti, 
Craioveanu a mai deţinut funcţiile de şef al Serviciului pretoral al Armatei a IV-a Române 
şi procuror special pentru ofiţerii superiori ai acestei mari unităţi militare române. 

În septembrie 1945 s-a întors de pe frontul din Cehoslovacia, iar pe 7 septembrie 1945 
a fost numit în funcţia de inspector-şef al Inspectoratului de Jandarmi Galaţi (7 sept. 1945 - 
8 iun. 1948). A fost preşedinte al Comisiei electorale, Secţia militară a judeţului Covurului 
la alegerile parlamentare din noiembrie 1946 şi martie 1948. 

În autobiografia dată la 15 martie 1952, Gheorghe Craioveanu relata pe larg despre 
cum s-a achitat de toate sarcinile trasate de partid în vremea în care a deţinut funcţia de şef 
al Inspectoratului de Jandarmi Galaţi, dar şi despre modul în care a fost arestat la Braşov, 
pe 8 iunie 1948, şi apoi judecat pentru evenimentele petrecute în toamna anului 1945 la 
Zimborul Mare, Cluj (astăzi comuna Zimbor, judeţul Sălaj): 


În alegerile generale din Noiembrie 1946 şi din Martie 1948, în calitate de Inspector de 
jandarmi şi Comandant de Garnizoană la Galaţi, am îndeplinit toate sarcinile de partid. Pot da 
relaţii Tov. Ilie Rainici, din organizaţia de bază Galaţi, Tov. Alexandru Maxim, Director Cadre 
la Ministerul Comunicaţiilor Bucureşti şi Tov. Petre Penciu, consilier în Ministerul Sănătăţii 
Bucureşti, foştii mei tovarăşi de muncă. În serviciul meu profesional ca Inspector de Jand. la 
Galaţi, mă cunoaşte bine Tov. Ministru 'Teohari Georgescu, sub ordinele căruia am lucrat 3 ani 
de zile. (...) La 8 Iunie 1948, am fost scos din activitate, prin excesul de zel al Procurorului şef 
Trib. Cluj, care a pus în sarcina mea o pretinsă infracţiune, inexistentă în fapt, expusă mai sus. 
Cercetările judiciare făcute în 1945 la Cluj, de organele competente judiciare, am constatat 
culpa a 2 subofiţeri de jandarmi, care se asociaseră unei bande de muncitori din com. Zimborul 
Mare, ca să ucidă din răzbunare 3 cetăţeni maghiari din vechea Ungarie, toţi 3 capitalişti şi 
patroni ai minelor de cărbuni din acea comună. Cei 3 patroni îi exploatase fără milă timp de 
4 ani de zile sub regimul hortist. După 2 ani cât a durat procesul în cauză, în ultima şedinţă, 
procurorul şef Grigore Râpeanu, legionar notoriu pe timpuri, plin de ură, găseşte momentul 
răzbunării şi mă asociază la procesul subalternilor şi muncitorilor de la Zimborul Mare. Pe 
linia procedurii penale a săvârşit toate abuzurile posibile şi obţine o sentinţă de condamnare de 
zece ani. Introducând recurs la Curtea Supremă [de Justiţie - n.n. ] din Bucureşti, Înalta Curte 
constată eroarea judiciară şi admite recursul, obţinând şi punerea în libertate. Procesul este însă 
rejudecat la Cluj, tot cu acelaşi procuror - Râpeanu —, iar instanţa, de data aceasta, îmi menţine 
pedeapsa. Din nou în recurs, Râpeanu trece la Ministerul Justiţiei, ca consilier, şi prin 
maşinaţiuni incorecte, obţine respingerea recursului meu. Am aşteptat cu răbdare ca justiţia 
să-şi facă datoria, fiindcă am avut încredere în justiţia poporului. Procurorul şef Râpeanu a 
căutat să compromită şi de aicea, în faţa acestei situaţiuni, ştiindu-mă cu nimic vinovat, m-am 
adresat Partidului şi Ministerului Af. Interne susţinându-mi drepturile mele de om şi muncitor, 
prin memorii separate. Partidul şi Ministerul Afacerilor Interne, cercetând cu atenţie situaţia 
mea penală, a constatat nevinovăția mea. Partidul a dispus prin Ministerul de Justiţie, 
suspendarea executării pedepsei (Decizia Min. Just. Nr. 5370/7.16.50 din 14.1.1950). La 
18 Ianuarie 1950 am fost chemat în audienţă de către Tov. Ministru Marin Jianu, care mi-a adus 
la cunoştinţă hotărârea Partidului şi măsurile ce le va lua Partidul contra celor vinovaţi. 
Ulterior, la cererea mea, am fost primit din nou de către Tov. Ministru Jianu şi prezentându-i 
un memoriu, am fost reîncadrat în muncă, cu gradul de căpitan de miliţie pe data de 
1 Aprilie 1950. Mi s-a dat sarcini de răspundere, fiind numit comandant al Centrului de 
Triere Bucureşti în cadrul Direcţiunei UM, sub comanda Tov. Lt. Colonel Bădică Ilie. Am 
comandat lagărul de internaţi politici de la Ghencea 8 luni de zile, pe linia trasată de regim 
şi în spiritul luptei de clasă. După 8 luni, formând pe tinerii ofiţeri de sub comanda mea, 
am fost promovat la comanda Corpului de Control al Direcţiei UM din MAI. 

Organele de anchetă şi instanţele care au cercetat şi dovedit crimele şi fărădelegile 
comise de cetăţenii români cu sprijinul organelor Jandarmeriei împotriva ungurilor din 
Ardealul de Nord-Vest după 23 august 1944 contrazic afirmaţiile lui Craioveanu din 
autobiografiile date după încadrarea sa în MAI. 

La începutul lunii septembrie 1944, conducerea Jandarmeriei a dispus reînfiinţarea 
Legiunii de Jandarmi Cluj şi completarea acesteia cu vechile cadre de conducere care 
funcţionaseră în această structură până la intrarea în vigoare a Dictatului de la Viena din 
1940. Deşi trupele româno-sovietice nu eliberaseră încă oraşul Cluj, cadrele de conducere 
ale nou înfiinţatei Legiuni de Jandarmi Cluj s-au întrunit în zilele de 16 şi 17 septembrie 
1944 în comuna Oarda, pentru a fixa priorităţile şi obiectivele unităţii după iminenta 
eliberare a oraşului. La şedinţa care a avut loc în sediul şcolii primare din localitate, 
Craioveanu a ţinut o cuvântare înflăcărată în care a menţionat suferinţele îndurate de 
români în timpul ocupaţiei hortiste, menţionând crimele comise de maghiari la Ip şi 
Trăznea. La această şedinţă secretă, Craioveanu a ordonat tuturor celor 72 de foşti şi viitori 
şefi de post comunali de pe raza judeţului Cluj să permită populaţiei civile să se răzbune 
pe ungurii care îi asupriseră pe români în timpul celor patru ani de ocupaţie. Potrivit 
acestor dispoziţii, acolo unde civilii nu aveau putere de intervenţie, represaliile urmau să 
fie făcute de jandarmi - aceştia puteau chiar să îi suprime pe cei care i-au persecutat pe 
români. Aceste acţiuni trebuiau să se desfăşoare într-un răstimp ce nu trebuia să depăşească 
24 de ore. Craioveanu şi-a ameninţat subalternii că, în cazul în care nu executau această 
„misiune istorică” sau ar fi dat dovadă de şovăială în faţa „inamicului”, urmau să primească 
sancţiuni drastice. După eliberarea oraşului Cluj, Legiunea de Jandarmi Cluj, care se afla 
cantonată în comuna Oarda, s-a deplasat în etape succesive spre oraş. 

Într-o notă-raport întocmită pe 20 martie 1953 de către Oficiul Juridic din MAI se 
relatau acţiunile represive ale Legiunii de Jandarmi Cluj, după eliberarea acestuia la 
11 octombrie 1944. Nota-raport folosea ca material documentar Decizia penală nr. 327 din 
7 martie 1949 a Curţii de Apel Cluj, prin care Gheorghe Craioveanu fusese condamnat la 
zece ani de temniţă grea pentru instigare la omor - faptă săvârşită în perioada în care a 
deţinut funcţia de comandant de Legiune: 


Pentru a întări efectivul jandarmilor în timpul executării ordinelor şi pentru a dubla pe acei 
jandarmi care ar fi şovăit în executarea ordinului dat, a repartizat pe lângă fiecare post elemente 
aşa zise voluntari din „Batalionul Iuliu Maniu”. În ziua de 16 Octombrie 1944, când a trimis 
jandarmii la posturile lor în județ, într-un cadru solemn s-a ţinut acestora cuvântări de către 
Ilie Lazăr şi după aceasta şi de Craioveanu Gheorghe, în care acesta pentru ultima dată a 
repetat ordinele sale de a se ucide locuitori unguri, accentuând din nou asupra consecinţelor 
grave ce ar suferi subalternii în caz de neexecutare. (...) La această adunare a luat parte şi 
un batalion de voluntari „Iuliu Maniu” sub comanda Maiorului Dudescu, batalion care a fost 
compus din 2 companii cu numele Ip şi Trăznea. La această adunare s-au ţinut mai multe 
cuvântări rostite între alţi de către Ilie Lazăr, consilier juridic al Armatei IV-a, care a ţinut 
un discurs înflăcărat în care s-a amintit de masacrele făcute de unguri la Ip şi Trăznea, 
cerând jandarmilor o promptă executare a ordinelor primite de la Colonelul Craioveanu 
Gheorghe. A mai vorbit preotul Băliban care a accentuat asupra bucuriei naţionaliste, bucurie 
românească, reamintind de ororile de la Ip şi Trăznea. Seria cuvântărilor a încheiat-o colonelul 
Craioveanu Gheorghe printr-un discurs naţionalist, ordonând totodată ca să se aducă la 
îndeplinire „Misiunea Istorică” despre care s-a discutat în şedinţele secrete ce s-au ţinut la 
Oarda. S-a procedat apoi la repartizare de voluntari din batalioanele „Iuliu Maniu” pe 
lângă fiecare post, după care şefii de posturi au plecat spre comunele respective pentru a-şi 
lua serviciul în primire. În această atmosferă de ură şi răzbunare, din cauza numeroaselor 
discursuri auzite, discursuri rostite şi de acuzat şi sub impresia celor discutate şi prelucrate 


179 CRAIOVEANU NICOLAE GHEORGHE 


în şedinţa secretă de la Oarda, şefii de post s-au prezentat în comunele unde au fost 
repartizaţi, ducând cu ei sarcina executării unei „Misiuni Istorice”. Mulţi din aceşti şefi de 
post au înţeles să pună în executare îndemnul acuzatului pentru exterminarea populaţiei 
maghiare, ca semn de răzbunare împotriva atrocităților săvârşite de maghiari pe timpul 
ocupaţiei hortiste, împotriva populaţiei române. Astfel în comuna Zimborul Mare au căzut 
drept victime 3 unguri pe raza fostului judeţ Cluj. Afară de comuna Zimbor s-au mai comis 
omoruri faţă de populaţia maghiară şi pe raza altor posturi şi anume la Aghireş, la Luna de 
Jos, Panticia [azi Panticeu - n.n. ] şi Almaş. Comun de toate aceste omoruri, este împrejurarea 
că ele au fost săvârşite în prima zi de instalare a şefilor de post de populaţia locală la 
îndemnul acestor şefi de posturi, lăsându-se populaţiei locale mână liberă de a se răzbuna 
împotriva ungurilor timp de 24 ore, fără ca şefii de posturi să împiedice aceste atrocități. 
Aceste atrocități s-au săvârşit în executarea îndemnurilor de a aduce la îndeplinire „Misiunea 
Istorică” despre care primise îndemnuri, şefii de posturi de la colonelul Craioveanu. Ca un 
exemplu viu de felul cum s-au dus la îndeplinire aşa zisa „Misiune lIstorică” de care 
Craioveanu Gheorghe le amintea în fiecare zi, arată raportul şefului de post Udrea Vintilă, 
care sună în felul următor: La Zimborul Mare şeful de post Udrea Vintilă, în primul său 
raport către secţia de jandarmi Hida şi către legiunea de jandarmi Cluj, după comiterea 
atrocităților din noaptea de 20-21 Octombrie 1944, raportează la 22 Octombrie că „Misiunea 
Istorică” s-a executat întocmai după cum ni s-a ordonat!. 


În perioada aprilie 1949 - ianuarie 1950, după ce Curtea de Apel Cluj a pronunţat a 
doua sentinţă penală împotriva lui Gheorghe Craioveanu, acesta a înaintat câteva memorii 
către CC al PMR şi Ministerul Justiţiei, în care solicita reanalizarea cazului său. Conducerea 
superioară de partid a reexaminat fondul cauzei şi a ordonat ministrului Justiţiei să dispună 
suspendarea sentinţei şi amânarea executării restului de pedeapsă. Astfel, în urma unei 
cereri de grațiere trimise de Craioveanu pe adresa Ministerului Justiţiei la data de 14 ianua- 
rie 1950, ministrul de Justiţie de la acea vreme, Stelian Niţulescu (n. 29 sept. 1893, mun. 
laşi, jud. Iaşi- d. 1985), a dispus întreruperea executării pedepsei pronunţate de Curtea de 
Apel Cluj. Rezoluţia ministrului Niţulescu pusă pe cererea de grațiere a deţinutului 
Craioveanu prin care dădea curs solicitării sale a stat la baza emiterii Deciziei MJ nr. 5370/ 
7.16.50 din 14 ianuarie 1950 prin care sentinţa Curţii de Apel Cluj a fost anulată, fiind 
catalogată ca eroare judiciară. Conformându-se deciziei, Direcţia Judiciară din MJ a 
comunicat în aceeaşi zi şefilor Parchetului Curţii de Apel Bucureşti şi Parchetului Curţii de 
Apel Cluj să-l pună imediat în libertate pe Gheorghe Craioveanu. 

Această decizie a fost comunicată şi Prezidiului MAN pentru ca acest organ suprem al 
puterii de stat să-l includă în viitorul apropiat pe lista deţinuţilor care vor fi graţiaţi prin 
decret. Deşi decretul de grațiere a fost emis de Prezidiul MAN abia pe 22 aprilie 1950?, 


1.  Nota-raport nr. 1 din 20 martie 1953 a Oficiului Juridic din MAI, document semnat de către şeful 
Oficiului Juridic din MAI, maiorul de justiţie Gheorghe V. Barbu, şi de către locotenentul de justiţie, 
Alexandru Junie. În baza acestei note-raport, ministrul Afacerilor Interne, general-maior Pavel Ştefan, a 
dispus la 15 aprilie 1953 scoaterea din MAI şi trimiterea în justiţie a căpitanului Gh. Craioveanu; după 
câteva săptămâni, a revenit în mod inexplicabil asupra acestei decizii (ibidem, dosar nepaginat). 

2. Decretul nr. 368 din 22 aprilie 1950 privind graţierea unor condamnaţi nu a fost publicat în Buletinul 
Oficial al RPR. Prin acest act normativ au fost graţiaţi de pedepse (închisoare corecțională sau amendă), 
77 de condamnaţi, iar câtorva zeci li s-au comutat sau li s-au redus pedepsele. Gheorghe Craioveanu a 
fost grațiat de restul de pedeapsă pe care o mai avea de executat din cei zece ani de temniţă grea la care 
fusese condamnat de către Curtea de Apel Cluj (Decizia nr. 327/1949). Pe decret se regăsesc trei 
semnături: C.I. Parhon, preşedintele Prezidiului MAN, Stelian Niţulescu, ministrul Justiţiei, şi Marin 
Florea Ionescu, secretarul Prezidiului MAN. Expunerea de motive care însoţeşte decretul a fost semnată 
de ministrul Justiţiei, Stelian Niţulescu: „Onorat Prezidiu al Marii Adunări Naţionale a Republicii 
Populare Române. În temeiul art. 44 pct. 2 şi art. 45 din Constituţiunea Republicii Populare Române, am 

Gheorghe Craioveanu a fost pus în libertate de la Penitenciarul Văcăreşti! în ziua de 
14 ianuarie 1950, în baza deciziei ministeriale menţionate mai sus (în penitenciar a avut 
calitatea de deţinut politic). 

Practica eliberării deţinuţilor până la emiterea actului normativ de grațiere printr-o 
simplă decizie de ministru a fost folosită în mai multe cazuri, aşa cum rezultă dintr-o 
notă-raport întocmită la data de 28 mai 1954 de către Direcţia Cadre a MAIL: 


Din discuţiile avute cu tov. Coveti Maria de la Prezidiul Marei Adunări Naţionale, Biroul 
Special, a reieşit că prin anul 1950 Ministrul Justiţiei, era împuternicit ca să scoată deţinuţi 
din închisoare până la grațiere, normal numai când considera că e cazul. (...) Văzând că 
numitul Craioveanu nu are complect materialul de grațiere a luat legătura telefonică cu tov. 
Leonida Ionescu, fost director în Ministerul Justiţiei (azi este judecător la Tribunalul 
Suprem) pe care l-a întrebat despre acest lucru şi i-a răspuns după cum îşi reaminteşte 
[Coveti Maria - n.n. ], ştie că cineva ar fi intervenit la tov. Niţulescu pentru Craioveanu. 
Tov. Stelian Niţulescu în prezent este Preşedintele Tribunalului Suprem. Pentru clarificarea 
complectă a problemei propunem să se ia legătura cu aceşti tovarăşi, care sunt cei mai 
indicaţi să dea relaţii. Mai menţionez că pe cererea făcută pentru grațiere sunt scrise 
literele MTG în apropierea rezoluţiei puse de Tov. Niţulescu?. 


Şi totuşi, Oficiul Juridic din MAI concluziona în aceeaşi nota-raport că deşi Gheorghe 
Craioveanu fusese eliberat din penitenciar la începutul anului 1950, la dosarul cauzei nu 
exista niciun act din care să rezulte că executarea pedepsei a fost amânată, ba dimpotrivă. 
În martie 1950, Parchetul Curţii de Apel Cluj a emis mandatul de executare a pedepsei 
nr. 596/1950, care a fost trimis pe adresa Penitenciarului Cluj Tribunal, unde Craioveanu 
îşi executase o parte din pedeapsă (conform acestei note-raport, mandatul de executare a 
pedepsei rămăsese în vigoare şi la data la care Oficiul Juridic din MAI întocmise acest 
document - 20 martie 1953). 

Într-o nouă autobiografie semnată la 3 noiembrie 1952, căpitanul de Miliție Gheorghe 
Craioveanu arunca din nou întreaga vină asupra procurorului Grigore Râpeanu pentru 
condamnarea din 1948: 


În speţă, Procurorul Râpeanu Grigore, element dubios din magistratura veche şi fost legionar, 
deschide acţiune publică unor muncitori de la minele cărbuni din Zimborul Mare, Cluj, 
care împreună cu evreii din lagărul Zimbrul, suferise crunta exploatare a celor 3 patroni 
maghiari în anii 1940-1944, iar la intrarea trupelor sovietice şi române în Cluj, văzându-se 
descătuşaţi şi liberi s-au răzbunat pe aceşti patroni, omorându-i. Şeful de post de jandarmi 
nu-i arestează pe vinovaţi, fiindcă în acel timp asigura măsurile în spatele frontului operativ 
şi pentru acest motiv, Procurorul îl asociază la fapt, arestându-l şi condamnându-l ; iar eu, 
chemat ca martor de Procurorul Râpeanu, apărând cauza muncitorilor români şi evrei, 


onoare a supune, pentru aprobare, alăturatul proiect de decret de grațiere, reduceri şi comutări de pedepse. 
Examinând rapoartele Parchetelor Curtilor şi împrejurările în care au fost săvârşite infracțiunile, am constatat 
că pedepsele pronunţate de instanţele de judecată, în aceste cazuri, sunt prea aspre în raport cu faptele comise 
şi infractorii au în favoarea lor împrejurări şi elemente personale, de care instanţele n-au ţinut seama, aşa că 
este cazul a li se acorda graţierea, fiind elemente folositoare încadrate în câmpul muncii care nu prezintă 
vreun pericol social. Dacă sunteţi de acord cu prevederile alăturatului proiect de decret, am onoare a vă 
ruga să binevoiţi a-l semna” (ANIC, fond Consiliul de Stat - Decrete, dosar nr. 7/1950, fv. 127). 

1. Gheorghe Craioveanu a fost deţinut timp de un an şi şapte luni în penitenciarele Cluj Tribunal şi 
Văcăreşti. În perioada detenţiei a încercat să evadeze împreună cu deţinuţii Augustin Nasta şi Ion D. 
Mitrea, însă fără succes. 

2.  Nota-raport din 28 mai 1954 a Direcţiei Cadre din MAI, document semnat de către locotenentul-major 
Mihai Anghelescu (AANP, fond Cadre, d.p. nr. C-2489, dosar nepaginat). 


181 


CRAIOVEANU NICOLAE GHEORGHE 


precum şi Cauza şefului de post, mă asociază pe mine la fapt şi cere condamnarea. Curtea de 
Apel condamnă pe toţi acuzaţii, însă în recurs la Curtea Supremă, recursul este admis şi cauza 
penală este din nou judecată tot la Cluj, acuzarea fiind susţinută de acelaşi procuror abuziv, 
Grigore Râpeanu. Noua sentinţă penală de zece ani este însă reexaminată de Partid printr-o 
atentă cercetare obiectivă, şi constatându-se reala stare de fapt, Ministerul Justiţiei suspendă 
pedeapsa în partea privitoare pe subsemnatul, cu Nr. 5370/7.16.50 din 14 ianuarie 1950, 
pedeapsa rămânând deci fără efect. (...) În ce priveşte pe Proc. Râpeanu, care a comis abuzul 
de autoritate în procesul Zimbrul, a fost cercetat ulterior de organele de Securitate asupra 
activităţii sale de fost legionar care marcase o activitate prodigioasă sub regimul legionar, 
precum şi asupra activităţii sale profesionale ; acest intrus în PMR, şi a tras consecinţele!. 


Intervenţia salvatoare a organelor de partid în apărarea lui Craioveanu - care, până la 


acea dată, se dovedise un bun executant al comenzilor trasate de liderii centrali şi locali ai 
PCR - este relevantă pentru modul în care urma să funcţioneze justiţia democrat-populară 
în anii ce aveau să vină. 


Gheorghe Craioveanu l-a considerat vinovat de arestarea şi condamnarea sa la ani grei 


de temniţă pe procurorul Râpeanu Grigore?, cel care la sfârşitul anilor '40 a deţinut funcţia 


— 


Ibidem, dosar nepaginat. 

Grigore Râpeanu (n. 4 dec. 1913, com. Pungeşti, jud. Vaslui - d. 1981, mun. Bucureşti). Substitut de 
procuror la Parchetul Curţii de Apel Cluj (sept. 1940). După Dictatul de la Viena a fost evacuat la Turda 
alături de tot personalul Curţii de Apel Cluj (sept. 1940 - mart. 1942), unde a activat ca procuror. După 
doi ani de zile a fost mutat în interes de serviciu la Parchetul de pe lângă Tribunalul din Deva (dec. 1942 - 
oct. 1943 şi mart. 1944 - iul. 1945). Nu a participat la instrumentarea unor procese politice deoarece 
acestea se judecau de către instanţele militare. Între 1940 şi 1945 a fost concentrat în mai multe rânduri 
la Regimentul 28 Infanterie Vaslui şi la Corpul 3 Armată din Tiraspol. La cea din urmă unitate a fost 
repartizat ca sergent TR în funcţia de furier la Biroul de redactare a hotărârilor Curţii Marţiale din 
Tiraspol (mart.-dec. 1942 şi oct. 1943 - mart. 1944). După 23 august 1944 a activat în ARLUS, iar pe 
linie profesională, la începutul anului 1945, a primit sarcina de a-i ancheta pe comandanții unui lagăr de 
prizonieri sovietici. La finalizarea cercetărilor a fost numit ca acuzator public la Tribunalul Poporului din 
Cluj (iul. 1945 - 1948). În mai 1946 a fost acuzator public în procesul ghetourilor din nordul Transilvaniei, 
când 185 de acuzaţi au fost declaraţi criminali de război şi „vinovaţi de dezastrul ţării”, fiind condamnaţi 
la diferite pedepse cuprinse între trei ani de închisoare şi pedeapsa capitală. Aceste condamnări au fost 
pronunţate în baza Decretului-Lege nr. 312 din 12 aprilie 1945 privind sancţionarea celor vinovaţi de 
dezastrul ţării şi de crime de război. În iunie 1946, după desfiinţarea Tribunalului Poporului, a fost numit 
în funcţia de prim-procuror la Parchetul Curţii de Apel Cluj (1946 - mart. 1949 şi oct. 1949 - mai 1950), 
iar în octombrie 1946 a fost primit în rândul membrilor PCR. În calitate de prim-procuror a trimis în 
judecată numeroşi speculanţi şi sabotori. A fost consilier juridic şef la Ministerul Justiţiei (mart.-oct. 
1949); director adjunct al Direcţiei Juridice din MJ (mai 1950 - sept. 1953). Activitatea desfăşurată la 
MJ a constat în coordonarea a numeroase proiecte de acte normative, dar şi în aportul la modificarea 
Codurilor penale şi de procedură penală. În 1952 a fost trimis în Cehoslovacia pentru a asista la procesul 
lui Rudolf Slanski, fost secretar general al Partidului Comunsit Cehoslovac, acuzat, în cadrul unui 
simulacru de proces regizat de Moscova, de conspirație împotriva socialismului şi spionaj în favoarea 
imperialiştilor anglo-americani (a fost condamnat la moarte şi executat în 1952). În 1953 a fost preşedinte 
al completului de judecată care a judecat grupul de spioni paraşutaţi pe teritoriul RPR. Pentru perioada 
septembrie 1953 - aprilie 1954 nu avem informaţii certe. Potrivit unor surse, ar fi deţinut funcţia de 
preşedinte al Tribunalului Teritorial Militar Bucureşti. În primăvara anului 1954 îl găsim încadrat în 
rândul cadrelor permanente ale MFA cu gradul de colonel de justiţie, având funcţia de şef al Secţiei 
Anchete şi locţiitor al procurorului militar principal din cadrul Procuraturii Generale a RPR. În această 
calitate a participat la întocmirea actului de acuzare a grupului Lucrețiu Pătrăşcanu, proces care s-a 
judecat între 6 şi 14 aprilie 1954. Totodată, Râpeanu a semnat procesul-verbal de execuţie a acestuia în 
noaptea de 16 spre 17 aprilie 1954 la Penitenciarul Jilava (potrivit mai multor surse orale, acest document 
este un fals, deoarece Pătrăşcanu a fost executat cu un glonţ în ceafă în clădirea Penitenciarului Jilava în 
timp ce se îndrepta sub escortă spre poligonul de execuţie). Pentru că s-a dovedit un bun executant al 
sarcinilor trasate de partid, pe 22 februarie 1956, Secţia administrativă a CC al PMR a înaintat 

de prim-procuror la Parchetul Curţii de Apel Cluj. Pentru că a susţinut în faţa instanţei 
condamnarea lui Craioveanu la ani grei de închisoare pentru infracţiunea de instigare la 
omor, cel din urmă îl va acuza pe Râpeanu că, în anii '30-'40 ar fi desfăşurat activitate 
legionară. Prima notă informativă trimisă Securităţii împotriva lui Râpeanu a fost expediată 
de deţinutul politic Gheorghe Craioveanu la începutul lunii ianuarie 1950, când încă se mai 
afla încarcerat la Penitenciarul Cluj (în urma acestei delaţiuni, Direcţia I din DGSP a 
cercetat 26 de persoane pentru a verifica acuzaţiile false ale lui Craioveanu). 

La Arhivele Naţionale ale României se găseşte un dosar de cercetare finalizat în anul 
1961! şi care a fost întocmit de organele superioare de partid pe numele lui Grigore 
Râpeanu (la acea dată deţinea funcţia de locţiitor al Procurorului General al RPR). Dosarul 
a fost deschis în urma unor note informative primite la MAI care semnalau trecutul 
legionar al fostului procuror Râpeanu (dosarul are circa 200 de file şi conţine o serie de 
documente referitoare la organizaţia anticomunistă „Cruce şi Spadă”, rapoarte ale unor 
structuri MAI, un tabel nedatat cu studenţii Facultăţii de Drept din Bucureşti, declaraţii 
date de Gheorghe Craioveanu, Vasile Rusu, Eugen Olteanu etc.). 

Comitetul Central fusese sesizat de MAI despre unele aspecte „necorespunzătoare” din 
trecutul procurorului Râpeanu : în 1933, Râpeanu ar fi fost membru în Partidul Naţional 
Creştin ; în timp ce era substitut de procuror la Parchetul Curţii de Apel Cluj, ar fi făcut 
parte dintr-o grupare subversivă legionară care, în 1938, a aruncat în aer pompele de 
benzină din localitate ; în perioada 1938-1942 ar fi făcut politică legionară, cultivând 
relaţii de prietenie cu mai mulţi lideri legionari; în 1949, fosta lui soţie, Antoaneta 
Râpeanu (decedată în 1950), ar fi avut legături clandestine cu liderul unei grupări de 
partizani anticomunişti „Cruce şi Spadă”. Toate aceste probleme fuseseră verificate în mai 
multe rânduri de către organele de Securitate începând cu anul 1950, când Gheorghe 
Craioveanu, din dorinţa de răzbunare, a trimis o notă informativă cu aceleaşi acuzaţii. Alte 
verificări au fost efectuate în 1955 de către Direcţia a V-a din MAI, însă rezultatele nu au 
confirmat acuzaţiile?. În 1959, pe adresa MAI au sosit alte sesizări cu aceleaşi alegaţii şi 


Secretariatului CC al PMR propunerea Procuraturii Generale a RPR de confirmare în funcţia de şef al 
Direcţiei de Supraveghere judiciară a Instanţelor Judecătoreşti şi de locţiitor al Procurorului General al 
RPR. În ziua de 5 martie 1956, Secretariatul CC al PMR a aprobat propunerea Secţiei administrative a 
CC al PMR de confirmare a magistratului Grigore Râpeanu în funcţia amintită (a deţinut această funcţie 
în perioada 5 martie 1956 - 1962). Pe 30 ianaurie 1969, în contextul amplului proces de reabilitare a unor 
foşti activişti de partid căzuţi în dizgraţia regimului Dej, a fost exclus din PCR de către Biroul Comitetului 
municipal de Partid Bucureşti, pentru că, în calitate de procuror de şedinţă, a încălcat grav legalitatea 
populară în procesul înscenat lui Lucrețiu Pătrăşcanu. În preajma Congresului al XI-lea al PCR din 1974, 
a trimis un apel prin care cerea reprimirea în partid. Conducerea de partid a solicitat Colegiului Central 
de Partid să examineze toate apelurile adresate Congresului al XI-lea şi, în urma şedinţei din 12 februarie 
1976, acest organ superior de partid a propus conducerii PCR menţinerea excluderii lui Râpeanu, 
deoarece motivele pentru care fusese exclus în 1969 erau întemeiate (în 1976, Grigore Râpeanu locuia în 
municipiul Bucureşti, Sectorul 1, Bulevardul Aviatorilor, nr. 90). În anii '50-*60 a deţinut şi calitatea de 
profesor universitar de drept la Facultatea de Ştiinţe Juridice din cadrul Universităţii „C.I. Parhon” din 
Bucureşti (www.survivors-romania.org/text_doc/sentinta.htm ; accesat la 29.01.2011). În anii '50, unul 
dintre cei doi fraţi ai săi era locotenent de miliţie la Direcţia Regională de Miliție Cluj (ANIC, fond CC 
al PCR - Secţia Cancelarie [dosare-anexă), dosar nr. 202/1976, f. 6 - mulţumim istoricului Dumitru 
Lăcătuşu pentru că ne-a pus la dispoziţie referatul de cadre întocmit în 1976 de către Colegiul Central de 
Partid pe numele lui Grigore Râpeanu) (ANIC, fond CC al PCR - Secţia administrativ-politică [do- 
sare-anexă), dosar nr. 32/1956, ff. 3-5; ANIC, fond CC al PCR - Secţia administrativ-politică, dosar 
nr. 18/1956, ff. 1-6). 
ANIC, fond CC al PCR - Secţia Cadre, Dosar R/73. 
2. Raport „strict secret” din 24 ianuarie 1955 referitor la rezultatul verificării magistratului Grigore Râpeanu, 
document semnat de către şeful Direcţiei a V-a din MAI, general-maior Grigore Naum (ibidem, ff. 50-55). 


— 

acuze. De această dată de caz s-au ocupat Comisia Controlului de Partid şi Direcţia 
organizatorică a CC al PMR. În vederea clarificării definitive a situaţiei politice a 
procurorului Râpeanu, aceste structuri au trecut la studierea unor materiale din arhivele 
MAI, Ministerului Justiţiei şi Procuraturii RPR, dar şi la audierea a circa 30 de persoane, 
printre care se găseau şi Gheorghe Craioveanu şi Grigore Râpeanu. În cele din urmă, toate 
acuzaţiile s-au dovedit nefondate. 

Una dintre persoanele care au dat declaraţii împotriva lui Râpeanu a fost Gheorghe 
Craioveanu, care din dorinţa de răzbunare a afirmat că în perioada 1938-1942, Râpeanu ar 
fi făcut politică legionară cultivând relaţii de prietenie cu mai mulţi lideri de extremă 
dreaptă. De asemenea, Craioveanu îl mai acuza pe Râpeanu că în anul 1938 ar fi făcut 
parte dintr-o grupare legionară care a aruncat în aer pompele de benzină din oraşul Cluj. 
Pentru a-şi susţine acuzaţiile, în perioada în care a deţinut funcţia de comandant al 
Centrului de Triere Bucureşti, Craioveanu a silit doi internaţi (Vasile Rusu şi Eugen 
Olteanu) să declare că Grigore Râpeanu a fost legionar şi a purtat cămaşă verde. În 1961, 
Craioveanu a fost chestionat de către organele superioare de partid în legătură cu toate 
afirmaţiile false făcute la adresa lui Râpeanu de-a lungul timpului. 

Potrivit referatului final care concluziona rezultatul verificărilor întreprinse pe numele 
lui Grigore Râpeanu, Craioveanu şi-ar fi dorit ca fostul procuror să îi ceară scuze pentru 
condamnarea nedreaptă din 1948: 


Din acest punct de vedere este semnificativă şi declaraţia verbală a lui Craioveanu 
Gheorghe, care a afirmat că „dacă Râpeanu Grigore ar veni la el şi i-ar cere scuze, atunci 
l-ar ierta şi ar şterge cu buretele peste tot ce a declarat. (...) Menţionăm că aceste afirmaţii 
calomnioase au fost răspândite de unele persoane care au fost cercetate de Râpeanu 
Grigore, sau de unele din rudele lor. De asemenea, au fost răspândite de unii foşti colegi 
de-ai săi datorită invidiei pe care i-o purtau din cauza avansării sale până la funcţia pe care 
o are în prezent. (...) În concluzie, principalele probleme sesizate în legătură cu Râpeanu 
Grigore sunt neîntemeiate. Propunem să fie chemat la CC al PMR pentru a i se comunica 
rezultatul cercetărilor. De asemenea, materialul de cercetare, inclusiv al organelor MAI să 
fie sigilat şi păstrat în arhiva Secţiei Cadre a CC al PMR!. 


După câteva luni de la eliberarea din penitenciar, ministrul adjunct al Afacerilor Interne, 
Marin Jianu, a semnat decizia? de încadrare a lui Craioveanu în DGM cu gradul de căpitan 
de miliţie în funcţia comandant al Centrului de Triere Rahova-Bucureşti pendinte de 
Direcţia Unităţilor de Muncă (8 apr. 1950 - 13 oct. 1950). 

Chemarea în rândul cadrelor permanente ale MAI cu gradul de căpitan a unui personaj 
cu un astfel de trecut nu corespundea cu normele de încadrare fixate pentru cei ce doreau 
să acceadă la o carieră militară în noul regim. Cu toate acestea, „din ordin superior”, 
Gheorghe Craioveanu a fost chemat în corpul ofiţerilor inferiori din MAI cu gradul de 
căpitan (în documentele întocmite în momentul angajării se preciza că sus-numitul provenea 
„din producţie”). 

Până la data de 2 octombrie 1947, Jandarmeria s-a aflat în subordinea MApN. Din 
această cauză, documentele referitoare la parcursul profesional al ofițerului Craioveanu 


1. „Referat din 15 aprilie 1961 cu privire la rezultatele verificării tovarăşului Râpeanu Grigore, locţiitor al 
Procurorului General al RPR”, document semnat de către Ion Gal, instructor în Secţia Cadre a CC al 
PMR, şi Ion Horgoş, instructor în Direcţia organizatorică a CC al PMR (ANIC, fond CC al PCR - Secţia 
Cadre, dosar R/73, ff. 15-20). 

2. Decizia nr. 670 din 8 aprilie 1950 (AANP, fond Cadre, d.p. nr. C-2489, dosar nepaginat). 

lipsesc din dosarul de cadre întocmit/deschis odată cu încadrarea sa în Miliție (presupunem 
că memoriul/dosarul de cadre al ofițerului de jandarmi Gheorghe Craioveanu se află în 
custodia Serviciului istoric al Armatei din MApN, UM 02405 Piteşti). 

În prima parte a anului 1950, fostul lagăr de la Ghencea care adăpostise prizonieri de 
război germani şi maghiari, deţinuţi politici sau de drept comun, a fost subordonat 
nou-înfiinţatei Direcţii a Unităţilor de Muncă din MAI şi transformat în Centru de Triere 
pentru deţinuţii şi internaţii care urmau să fie trimişi în cele cinci unităţi de muncă ale 
DUM. Aici, internaţii şi deţinuţii erau cazaţi în barăci de lemn împărţite pe secţii/sectoare 
care făceau diferenţa între internaţi politici şi deţinuţii de drept comun, dar şi între bărbaţi 
şi femei. Secţia de femei număra circa 300 de internate politici şi deţinute de drept comun 
(acestea erau, în majoritatea lor prostituate sau hoaţe). Zona internaţilor politici era alcătuită 
din trei barăci. Fiecare baracă adăpostea efective cuprinse între 500 şi 700 de internaţi care 
dormeau pe priciuri. Raţia zilnică de pâine era de cca 200-250 g/zi, dar putea fi înjumătăţită 
în condiţiile în care internatul era pedepsit disciplinar cu zile de carceră (carcera era, în 
fapt, o gheretă aşezată în curte şi care vara se transforma într-un adevărat cuptor din cauza 
temperaturilor ridicate, iar iarna, din cauza temperaturilor scăzute, într-un congelator). În 
timpul executării pedepsei cu zile de izolare la carceră, internaţii primeau ca hrană o 
jumătate de gamelă cu zeamă de cafea neagră şi câteva linguri de supă de arpacaş!. 

Prima şefă a secţiei de femei din cadrul Centrului de Triere Rahova-Bucureşti a fost tot 
o fostă puşcăriaşă : Ecaterina Chivu. Ea a deţinut această funcţie în perioada 24 mai - iulie 
1950. Despre fostul său superior, Ecaterina Chivu avea numai cuvinte de laudă. Într-o 
referinţă dată pe 18 aprilie 1952, aceasta declara : 


Din punct de vedere profesional tov. Cpt. Craioveanu a avut rezultate frumoase. Îi plăcea 
să ducă munca în colectiv, să antreneze în jurul său pe toţi salariaţii unităţii şi în felul 
acesta era ajutat în muncă. Organiza, planifica şi controla munca. În acelaşi timp căuta să 
ridice în muncă pe toţi tovarăşii. Nu a avut ieşiri nervoase faţă de salariaţi. Comportarea 
sa era un exemplu pentru noi. Din punct de vedere politic, tov. Cpt. Craioveanu căuta să 
ne ridice nivelul ideologic şi politic. Ajuta pe fiecare salariat în parte, pentru a-şi putea 
însuşi învăţătura Marxist Leninistă. Munca ce i-a fost încredinţată a dus-o la bun sfârşit?. 


În ziua de 13 octombrie 1950, printr-un ordin de zi emis de către directorul Direcţiei 
Unităţilor de Muncă din MAI, maiorul de miliţie Ilie Bădică, comandantul Centrului de 
Triere Bucureşti, căpitanul Gheorghe Craioveanu, a predat comanda unităţii căpitanului 
Băltăreţu Gheorghe. Prin acelaşi ordin, căpitanul Craioveanu a fost numit în funcţia de şef 
al Corpului de Control din Direcţia Unităţilor de Muncă din MAI (13 oct. 1950 - febr. 
1951). Această schimbare de personal a avut ca temei reorganizarea Centrului de Triere 
Bucureşti care urma să fie renovat şi reconsolidat. 

Potrivit unui referat de cadre întocmit de Direcţia Cadre a MAI la 22 aprilie 1954, un 
alt motiv pentru care căpitanul Gheorghe Craioveanu a fost scos din funcţia de comandant 
al Centrului de Triere Bucureşti ar fi fost şi clemenţa arătată deţinuţilor politici : 


În această funcţie folosea la munci de birou deţinuţi politici care au reuşit să cunoască 
lucrările secrete. Craioveanu Gheorghe faţă de aceştia se exprima „să aibă răbdare că-i va 
ajuta în limitele posibilităţilor”. Faţă de deţinutul Pop Alexandru, fostul Colonel a afirmat 


1. Andrei Muraru (coord.) Dicţionarul penitenciarelor din România comunistă (1945-1967), Polirom, laşi, 
2008, p. 186. 
2. AANP, fond Cadre, d.p. nr. C-2489, dosar nepaginat. 

că: „Securitatea adună pe toţi oamenii deştepţi şi nevinovaţi”. Datorită acestei atitudini, 
deţinuţii nu mai lucrau şi săvârşeau diferite abateri!. 


Documentele referitoare la acest cumplit loc de detenţie lipsesc aproape cu desăvârşire 
din Arhiva ANP. Acelaşi lucru este valabil şi pentru modul în care a funcţionat şi Direcţia 
Unităţilor de Muncă în subordinea căruia se găsea acest centru de tranzit de la Ghencea. 

Ca urmare a fuzionării DUM cu DGP, căpitanul Craioveanu a fost repartizat în funcţia 
de şef al Serviciului Reeducare Minori din DGPCUM (febr. - 15 mai 1951). 

Pe 15 mai 1951 a fost mutat de la DGPCUM la DGSM, unde a activat pentru câteva luni 
la Gruparea de Muncă Craiova (15 mai — 1 nov. 1951). La rugămintea lui Craioveanu şi în urma 
referinţelor pozitive date de locotenent-colonelul Ilie Bădică, ministrul adjunct al Afacerilor 
Interne i-a aprobat reîntoarcerea în DGPCUM începând cu 1 noiembrie 1951, fiind instalat 
în funcţia de ofiţer însărcinat cu reeducarea minorilor (1 nov. 1951 — 1 apr. 1952); șef al 
Secţiei administrative din Serviciul Colonii Minori al MAI (1 apr. 1952 - 15 apr. 1953). 

Pe 15 aprilie 1953, ministrul Afacerilor Interne, general-maior Pavel Ştefan, a ordonat? 
scoaterea din MAI a căpitanului Craioveanu şi trimiterea lui în justiţie, însă după numai 
câteva săptămâni ministrul a revenit asupra ordinului şi a dispus menţinerea acestuia în 
MAI la Direcţia Aprovizionare, ca angajat civil. Decizia ministrului Afacerilor Interne s-a 
bazat pe nota-raport din 20 martie 1953 a Oficiului Juridic din MAI la care am făcut 
referire mai sus. Acest document se încheia cu recomandarea de scoatere din rândul 
cadrelor active ale MAI a căpitanului Gheorghe Craioveanu, deoarece nu executase întreaga 
pedeapsă la care fusese condamnat de către Curtea de Apel Cluj prin Decizia nr. 327/1949. 

Referent tehnic la Direcţia Aprovizionare din MAI (6 mai — sept. 1953). 

În toamna anului 1953, după contopirea MSS cu MAI, a revenit la Serviciul Colonii 
Minori din MAI în funcţia de şef al Secţiei Evidenţă Minori (sept. 1953 — 31 iul. 1954). 

Câtă vreme a lucrat în Serviciul Colonii Minori din MAI colegii săi de muncă au avut 
numai cuvinte laudative la adresa lui Craioveanu. În toate referinţele şi caracterizările 
aflate în dosarul personal aceştia menţionau capacitatea sa organizatorică, conştiinciozitatea, 
punctualitatea, spiritul de iniţiativă şi de orientare în faţa problemelor cu care serviciul se 
confrunta. Cu toate acestea, în primăvara anului 1954, Direcţia Cadre a MAI a propus 
conducerii ministerului îndepărtarea lui Craioveanu din MAI pentru că nu mai prezenta 
încredere. 

Pe 31 iulie 1954 a fost îndepărtat din MAI, potrivit art. 20, lit. „b” din Codul muncii“. 

Nicolae Craioveanu (n.? - 1936), tatăl ofițerului, a fost cofetar la o patiserie din 
Ploieşti, strada Harpei, nr. 4. În 1901 a divorţat de soţia sa, Victoria, care, după câţiva ani, 
s-a recăsătorit cu Nicolae Constantinescu (n. ? — d. 1950), fost administrator de pădure în 
comuna Hăisa, judeţul Prahova. De pe urma acestui mariaj au rezultat doi copii: Nicolae 
N. Constantinescu şi Ion N. Constantinescu, fraţi buni după mamă ai lui Craioveanu. La 


1. Referat de cadre întocmit de Direcţia Cadre a MAI la 22 aprilie 1954, document semnat de căpitanul 
Nicolae State, şef de serviciu în Direcţia Cadre a MAI, şi de către locotenentul Anton N., şef de birou 
în cadrul aceluiaşi serviciu (AANP, fond Cadre, d.p. nr. C-2489, dosar nepaginat). 

2. Ordinul MAI nr. 0603/1953 (ibidem, dosar nepaginat). 

3. Ordinul MAI nr. 0648 din 7 mai 1953 prin care s-a revenit asupra Ordinului MAI nr. 0603/1953 (ibidem, 
dosar nepaginat). 

4. Articolul nr. 20, litera „b” din Codul muncii prevedea că un contract de muncă încheiat pe o perioadă 
nedeterminată, precum şi cel încheiat pe o durată determinată, puteau fi desfăcute la cererea angajatorului 
în cazul în care unitatea în care lucra salariatul îşi reducea activitatea. Legea nr. 3 din 30 mai 1950 
privind Codul muncii, publicată în Buletinul Oficial al RPR, anul II, nr. 50, 8 iunie 1950. 

începutul anilor '50, Nicolae N. Constantinescu era ofiţer superior activ MFA cu gradul de 
locotenent-colonel în funcţia de procuror militar. A participat ca acuzator în câteva mari 
procese politice ale epocii. Procurorul militar Nicolae N. Constantinescu a fost căsătorit 
cu Irina Gligor, profesoară şi directoare a Şcolii Tehnice de Comerţ din Ploieşti, dar şi 
deputată în Sfatul Popular al oraşului Ploieşti (anii '50). În aceeaşi perioadă Ion N. 
Constantinescu a fost salariat la Întreprinderea petroliferă din Triajul Ploieşti. 

Gheorghe Craioveanu s-a căsătorit în februarie 1924 cu Maria Ghimpu din Galaţi, cu 
care a avut doi copii: Victoria Craioveanu (n. 13 mart. 1927, mun. Oradea, jud. Bihor) şi 
Gheorghe Craioveanu (n. 10 mai 1934, mun. Piatra Neamţ, jud. Neamţ). Cel din urmă a 
obţinut titlul de campion naţional al RPR la motoare cu reacţie în cadrul unui concurs 
naţional de aeromodele care a avut loc în vara anului 1952. 

La începutul anilor '50, căpitanul de miliţie Gheorghe Craioveanu locuia în Bucureşti, 
pe strada Agricultori, nr. 15. În 1961, domicilia în Bucureşti, pe strada Episcop Radu, nr. 15. 

Grade succesive: sublocotenent (1 nov. 1919); locotenent (1 apr. 1923); căpitan 
(1929); maior (1938); locotenent-colonel (31 mart. 1943); colonel (23 iul. 1945); 
căpitan de miliţie (8 apr. 1950). 

Decorații : Ordinul „Coroana României”, clasa a IV-a, în grad de ofiţer cu panglică de 
virtute militară (1945). 


CSAKI I. IOAN, maior, d.p. nr. 2618 (n. 20 aug. 1913, com. 
Tormac, jud. Timiş). 

Naţionalitatea : maghiară. 

Originea şi apartenenţa socială: muncitor. 

Profesia de bază la încadrarea în MAI: tâmplar. 

Funcţii în organizaţii politice, de masă şi obşteşti : activist (1928) 
şi secretar al Secţiei de Tineret a Sindicatelor Unitare din Timişoara! | 
(1931-?); membru UTdC din 1930; membru PCdR din 1944. În 
august 1944 a fost însărcinat de Leontin Sălăjan? să organizeze filiala 
MADOSZ din Banat; instructor al Comitetului Regional Timişoara 
al MADOSZS (aug. 1944 - 1945) ; instructor regional de partid la Comitetul Regional PCR 
Timiş (1945 - ian. 1947) ; instructor la Comitetul Judeţean Timiş al PCR (ian. 1947 - 1948), 
membru în Sindicatul Metalo-Chimic din Timişoara (1945-1947) şi secretar al Consiliulului 
Judeţean Timiş al Sindicatului Metalo-Chimic (1947); activist la Consiliul General al 
ARLUS (1960). 


1. Sindicatele Uhnitare au luat naştere în zilele de 28-30 octombrie 1923, în urma unei şedinţe de constituire care 
a avut loc la Bucureşti. Din rândul participanţilor a fost ales Consiliul General al Sindicatelor din România. 
Acest Consiliu se afla sub îndrumarea şi în subordinea directă a PCdR. Între 1928 şi 1929, sediul Consiliului 
General al Sindicatelor Unitare din România era în Bucureşti, pe strada Sfinţii Apostoli, nr. 26. Aici aveau loc 
aproape zilnic şedinţe, conferinţe, adunări la care au conferenţiat, printre alţii, şi celebrii militanţi comunişti 
Constantin Ivănuş (n. 1886 - d. 1928) şi Gh.M. Vasilescu-Vasia (n. 1892 - d. 1929). Vezi articolul 
„inscripții pe marmură”, publicat de Iosif H. Andronic în Flacăra, nr. 35 (132), 30 noiembrie 1957, pp. 6-7. 

2. La acea vreme, Leontin Sălăjan deţinea funcţia de prim-secretar al Comitetului regional Banat al PCdR. 
Numirea în funcţia de şef al Secţiei Muncă şi Prevederi Sociale a Comitetului Provizoriu al Comunei 
Urbane Timişoara şi, ulterior, în cea de director al Direcţiei reeducării şi plasării în muncă a deficienţilor 
din Ministerul Muncii şi Prevederilor Sociale s-a datorat tot lui Leontin Sălăjan, care deţinea în 1949 
funcţia de adjunct al ministrului Muncii şi Prevederilor Sociale. 

3. MADOSZ - Romániai Magyar Dolgozók Szövetsége (Uniunea Oamenilor Muncii Maghiari din România) 
a fost înfiinţată în august 1934 la Târgu-Mureş. La Conferinţa generală a MADOSZ din 16 octombrie 
1944 de la Braşov, organizaţia s-a transformat în Uniunea Populară Maghiară din România. De-a lungul 
celor zece ani de existenţă MADOSZ-ul a colaborat cu PCdR şi partidele de centru-stânga. 

Studii civile: 6 clase în comuna natală (1920-1926). 

Stagiu militar : Regimentul 38 Artilerie Timişoara şi Regimentul 2 Dorobanţi Râmnicu 
Vâlcea (1935-1936). În perioada 1939-1942 a fost concentrat de mai multe ori în cadrul 
unor detaşamente de lucru CFR din Brad şi Arad, dar şi la Regimentul 2 Dorobanţi 
Râmnicu Vâlcea. 

Activitate profesională : ucenic tâmplar la atelierul de tâmplărie deţinut de maistrul 
Niculae Chirai din Timişoara (1926-1929). A rămas şomer o scurtă perioadă de timp din 
cauza falimentului atelierului de tâmplărie ; lucrător la cofetăria „Boncescu” din Timişoara 
(1930-1931). În 1931 a fost scos din producţie pentru a fi folosit ca activist de către 
Sindicatele Unitare din Timişoara. Timp de trei ani a fost arestat, anchetat şi internat în 
mai multe rânduri de către organele de Siguranţă pentru agitaţie şi propagandă comunistă, 
dar şi pentru participarea la o serie de greve din Timişoara anilor '30. 

La Arhivele Naţionale Istorice Centrale din Bucureşti se găsesc patru dosare întocmite 
de organele Siguranţei interbelice pe numele comunistului loan Csaki. 

Într-o fişă personală întocmită în anii '40 de Biroul Poliţiei de Siguranţă din Chestura 
de Poliţie a Municipiului Timişoara pe numele lui Csaki Ioan se preciza că acesta activa în 
mişcarea comunistă din 1929, fiind membru PCdR şi UTdC şi „răspânditor de manifeste”. 
La rubrica „condamnări sau trimiteri în judecată” se menţiona că acesta „a fost condamnat 
la 3 luni închisoare”? (sentinţa nu se găseşte în niciunul dintre cele patru dosare). Csaki 
fusese judecat şi condamnat în 1931 la trei luni închisoare pentru uneltire contra siguranţei 
statului prin răspândirea de manifeste comuniste. 

Potrivit unui proces-verbal încheiat la 14 aprilie 1931 cu ocazia interogatoriului luat lui 
Ioan Csaki în limba maghiară, comisarul clasa I Cornel Popovici - şef al Biroului Poliţiei 
de Siguranţă din Chestura Poliţiei Municipiului Timişoara - preciza împrejurările în care 
a fost arestat tânărul comunist Csaki. Astfel, în ziua de 13 aprilie 1931, loan Csaki şi 
Alexandru Nagy au fost surprinşi de gardianul public Nicolae Cumpănaş în flagrant delict 
în timp ce lipeau afişe şi împărțeau manifeste comuniste pe strada Tirol din Timişoara. La 
anchetă, Csaki a declarat că primise întreg materialul de la numiții Gustav Stemle şi 
Terezia Simin, care îi comunicaseră că manifestele trebuiau răspândite în cartierul Fratelia?. 

Dintr-o adresă a Biroului Poliţiei de Siguranţă din Chestura Poliţei Municipiului 
Timişoara trimisă chestorului-şef al Poliţiei Municipiului Lugoj, aflăm că pe 2 februarie 
1932, loan Csaki se afla în arest preventiv la Penitenciarul Timişoara“. 

O altă fişă personală din anii '40 a Siguranţei timişorene îl caracteriza pe Csaki ca fiind : 


un element tenace, devotat şi periculos pentru siguranţa Statului. Comunist convins şi capabil 
la acte de teroare’. 


Într-o autobiografie dată la 1 septembrie 1949, Ioan Csaki vorbea despre activitatea sa 
de militant sindical : 


Am luat parte la mobilizarea şomerilor în acţiunile de manifestare contra Guvernului am făcut 
cunoştinţă cu Tov. Gruia [Dumitru Gruia, membru de partid din ilegalitate şi preşedinte al 
Consiliului Judeţean al Sindicatelor din Timişoara în 1947 - n.n.]. (...) In anul 1930 am 


1. ANIC, fond 95, dosar nr. 33350/8040, fv. 1. 
2. Ibidem, f. 2. 

3. ANIC, fond 95, dosar nr. 33350/26, fv. 1. 
4. Ibidem, f. 18. ` 

5. Ibidem. f. 13. 

fost primit ca membru în organizaţia Tineretului Comunist, iar după activitate am fost în 
anul 1931 ales ca secretar al Tineretului Sindicalist în Sindicatele Unitare ; în anul 1930 a 
fost o mulţime de greve în Timişoara conduse de PCR. 


În 1934 a întrerupt relaţiile cu mişcarea muncitorească, deoarece a refuzat propunerea 
PCdR de a pleca în Spania pentru a lupta alături de „republicani” în războiul civil din 
peninsula Iberică. Csaki a preferat să se căsătorească în acel an în loc să fie angrenat într-o 
luptă care nu-l privea. 

Un referat de cadre întocmit de Direcţia superioră a Cadrelor din MAI (1950) menţiona 
perioada petrecută de Ioan Csaki în mişcarea muncitorească a anilor '30: 


A luat parte la toate manifestaţiunile şi acţiunile întreprinse de Partid şi sindicate în această 
perioadă. A fost deseori arestat. A fost condamnat în procesele : „Singer Balaner”, „Varga 
Pavel” şi altul, unde a fost primul acuzat. La fiecare proces a fost condamnat la câte 3 luni 
închisoare, pe care le-a executat la Timişoara (3 luni) şi restul la Caransebeş până în 1934. 
După eliberarea din închisoarea Caransebeş, a lucrat la întreprinderea de Construcţii 
„Firma Ortner”, până în 19351. 


În fişa de evidenţă a ilegaliştilor nr. 15111, completată de maiorul Ioan Csaki pe 
18 ianuarie 1952, acesta declara: 


Ca membru UTC am avut Responsabilitate munca Sindicale desfăşurarea Presa ilegală şi legale 
în alegerea Parlamentare în cadrul Blocul Muncitoresc "Țărănesc. Colectare Fondul pentru 
Ajutor Ruşi şi Apărare Patriotică?. 


De asemenea, în aceeaşi fişă şi în aceeaşi limbă deficitară, maiorul Csaki menţiona că, 
în perioada 1930-1935, a activat în cadrul UTCdR din Timişoara, iar din 1939 în cadrul 
Ajutorului Roşu/Apărării Patriotice. 

În fişa de încarcerare întocmită pe 3 mai 1939 de către Penitenciarul Timişoara pe 
numele lui loan Csaki se preciza că deţinutul a fost liberat la 5 mai 1939 ca urmare a 
Înaltului Decret Regal nr. 61/1938. Din acelaşi document aflăm că, în decembrie 1938, 
Csaki fusese condamnat definitiv de Înalta Curte de Casaţie şi Justiţie să execute o 
pedeapsă cu închisoarea corecțională pentru „acţiune subversivă comunistă”? (în fişă nu 
este precizat cuantumul pedepsei aplicate). Se pare că Csaki nu a petrecut prea mult timp 
la penitenciarul din strada Popa Şapcă, deoarece în fişa de încarcerare este menţionat faptul 
că Parchetul Timiş Torontal a emis mandatul de arestare nr. 5606 pe 24 aprilie 1939, iar 
Csaki a fost liberat câteva zile mai târziu (5 mai 1939). 

Muncitor la Întreprinderea de Construcţii „Ortner” din Timişoara (1934-1935) ; tâmplar 
la Atelierul de tâmplărie „Hirtsch Alexandru” din Timişoara (1937-1939); tâmplar la 
Fabrica „Electro-Motor” din Timişoara (1939-1945). La această fabrică a reluat contactele 
cu PCdR, fapt ce a făcut ca în anul 1942 să fie internat pentru trei luni într-un lagăr de la 
Piteşti pentru participarea la o serie de acţiuni antiguvernamentale (a activat în Apărarea 
Patriotică, a strâns fonduri, a împrăştiat manifeste ale UtdC etc.); director al Casei 


1. Referat din 1950 semnat de către şeful Direcţiei superioare a Cadrelor din MAI, Dumitru Ivanovici 
(AANP, fond Cadre, d.p. nr. C-2618, dosar nepaginat). 

2. Fişa de evidenţă a ilepgaliştilor nr. 15111 întocmită de Secţia Cadre a CC al PMR, document completat de 
maiorul loan Csaki pe 18 ianurie 1952 (ANIC, fond 95, dosar nr. 122293, fv. 60). 

3. Fişa de încarcerare nr. 220 întocmită de Penitenciarul Timişoara pe numele deţinutului loan Csaki, 3 mai 
1939 (ibidem, dosar nr. 121337, ff. 52-53). 

Asigurărilor Sociale din Timişoara (1948 - febr. 1949); şef al Secţiei Muncă şi Prevederi 
Sociale a Comitetului Provizoriu al Comunei Urbane Timişoara (mart. - 30 nov. 1949); 
director al Direcţiei reeducării şi plasării în muncă a deficienţilor din Ministerul Muncii şi 
Prevederilor Sociale (30 nov. 1949 — 23 oct. 1950). 

În ziua de 23 octombrie 1950 a fost mutat în interes de serviciu de la Ministerul Muncii 
şi Prevederilor Sociale la MAI, în funcţia de şef al Serviciului tehnic din Direcţia 
Construcţii pendinte de Adminstraţia Centrală a MAI (23 oct. 1950 - 6 ian. 1951). 

Dintr-o adresă a Direcţiei Cadre a Direcţiei Generale Politice din MAI datată 1 decem- 
brie 1950 şi trimisă şefului Direcţiei Cadre a MAI, generalul-maior Dumitru Ivanovici, 
aflăm că la acea dată Csaki loan avea şi un dosar de partid, destul de voluminos în 
comparaţie cu cel profesional. Până la scoaterea din MAI, la dosarul profesional al 
maiorului loan Csaki se vor mai adăuga încă 70 de file : 


Vă trimitem alăturat dosarul de Partid cu 62 file, un material suplimentar cu 5 file, dosarul 
profesional cu 35 file şi un referat cu 3 file a tov. Csaki I. loan. Rugăm a confirma primirea’. 


Locţiitor al directorului Direcţiei Unităţilor de Muncă din DGPCUM (6 ian. 1951 - 
1 iun. 1952). Odată cu încadrarea sa în această funcţie, angajatul civil loan Csaki a primit 
gradul de maior; comandant la Penitenciarul Jilava (1 iun. 1952 - dec. 1953). 

În ziua de 9 august 1951, la Tribunalul Militar Bucureşti a început judecarea unui „grup 
de spioni şi trădători aflaţi în slujba imperialismului anglo-american”. Acest grup, care 
fusese arestat în iulie 1950, era alcătuit din: Mihail Romanescu, fost general-maior; 
Gheorghe Polizu Micşuneşti, fost industriaş şi acţionar la mai multe societăţi comerciale ; 
Mihail Bosoancă, fost colonel ; Radu Matak, fost proprietar de fabrică ; inginerul Alexandru 
Liciu, fost prim-preşedinte al Curţii de Apel Bucureşti; Anton Dumitrescu, fost locotenent-co- 
lonel ; loan Vasilescu Valjan, fost proprietar de pământuri şi avocat; Titus Onişor, fost 
proprietar de pământuri şi avocat?. 

Referatul introductiv de trimitere în judecată întocmit de maiorul magistrat Adrian 
Frăţilă, procuror pe lângă Parchetul Tribunalului Militar Bucureşti, îi acuza pe cei opt 
inculpaţi că s-ar fi pus în slujba „imperialiştilor americano-englezi” în vederea răsturnării 
prin forţă a regimului democrat popular. Astfel, după 1944, aceştia erau acuzaţi că ar fi 
colaborat cu spionajul britanic prin furnizarea de informaţii clasificate unor oficiali ai 
Legaţiei Marii Britanii din Bucureşti. 

În următoarele zile au fost interogaţi acuzaţii şi martorii, au fost audiate rechizitoriile 
procurorilor şi pledoariile apărătorilor. Pe 14 august 1951, Scânteia anunţa sentinţa 
Tribunalului Militar Bucureşti care, deliberând în secret, a hotărât cu unanimitate de voturi 
condamnarea la moarte a numiţilor Mihail Romanescu?, Gheorghe Polizu Micşuneşti, 


1. Adresa nr. 701/C din 1 decembrie 1950 semnată de locotenent-colonelul Grigore Mărăşescu, locţiitorul 
şefului Direcţiei Cadre din Direcţia Generală Politică a MAI (AANP, fond Cadre, d.p. nr. C-2618, dosar 
nepaginat). 

2. Completul de judecată a fost format din colonelul magistrat Vasile Vlasu (preşedinte), maiorul magistrat 
Paul Fintchi, locotenent-colonelul Vasile Cosma, locotenent-colonelul Alexandru Făgăraş şi maiorul 
Nicolae Achim, iar din partea acuzării colonelul Aurel Ardeleanu, procuror militar special, şi căpitanul 
magistrat Ovidiu Teodorescu, procuror militar. 

3. Soţia generalului Romanescu, Smaranda Romanescu, a fost arestată în 1950 şi acuzată un an mai târziu 
de înaltă trădare, fiind condamnată la şase ani de temniţă grea pentru că nu şi-a denunţat soţul (va fi 
eliberată în 1956). Aristina Pop-Săileanu, fostă deţinută politică, a întâlnit-o pe Smaranda Romanescu la 
Spitalul-penitenicar Văcăreşti. Aristina povesteşte că, înainte de arestare, aceasta fusese asistentă medicală 
şi s-a folosit de respectiva calitate ajutând o deţinută torturată de Securitate prin metoda hrănirii cu 

Mihail Bosoancă şi Alexandru Liciu. De asemenea, au primit pedepse cuprinse între 25 de ani 
şi 12 ani de muncă silnică şi temniţă grea: Radu Matak, Anton Dumitrescu, Ion Vasilescu 
Valjan şi Titus Onişor!. Acelaşi cotidian anunţa că sala tribunalului, plină „până la refuz” 
cu oameni ai muncii, ostaşi şi ofiţeri, a primit cu satisfacţie „sentinţa dreaptă a justiţiei”?. 

Cât timp s-a judecat procesul, dar şi după primirea sentinţei, acuzaţii au fost închişi la 
Penitenciarul Jilava. După executarea sentinţei de condamnare la moarte”, obiectele de 
valoare ale celor decedați au făcut obiectul unor dispute între militarii din conducerea 
penitenciarului şi cea din aparatul central al Serviciului Penitenciare din MAI şi DLCM. 

În vara anului 1951, mai multe haine, costume şi cămăşi ce aparţineau grupului 
Romanescu au fost ridicate pe bază de proces-verbal de la magazia de efecte a deţinuţilor“ 
de către sergentul-major lon Iamandi - şeful magaziei de efecte a milițienilor, sublocotenentul 
R. Alexandru şi comandantul unităţii, maiorul Nicolae Moromete, pentru a fi sigilate 
într-o cameră din Fort. Un an mai târziu, iulie 1952, după schimbarea conducerii Peniten- 
ciarului Jilava, şeful Direcţiei Pază din DGPCUM, locotenent-colonelul Marin Constantinescu 
a venit în inspecţie la Penitenciarul Jilava şi a aflat de existenţa mai multor obiecte de 
valoare care au aparţinut deţinuţilor şi care erau stocate în unitate. Acesta i-a trasat 
comandantului sarcini clare cu privire la modul în care trebuia lichidat acest stoc. Maiorul 
Csaki a ordonat sergentului-major Pavel Filip să desigileze camera şi să-i predea obiectele 
care se găseau în ea (sergentul-major Ion lamandi se afla în acea perioadă în concediu). 
Ulterior, o parte dintre obiecte au fost împărţite între maiorul Csaki, locţiitorul politic Ion 


furtunul : „Îi pasa morcovii din mâncare şi o hrănea o dată pe zi. 1 se dăduse şi ei regim de TBC. Dar 
asistentul medical nu îşi asuma răspunderea, or ea trebuia hrănită de două ori pe zi. El făcea cele opt ore 
şi pleca acasă. Cine să-i mai dea de mâncare seara ? Aşa ne-am ajutat una pe cealaltă”. Deţinuta ajutată 
de Smaranda Romanescu se numea Ecaterina Juriari şi fusese condamnată în 1953 la 15 ani de muncă 
silnică în procesul paraşutiştilor pentru omisiune de denunţ şi adăpostirea unui „bandit” pe nume Ion 
Golea. Smaranda Romanescu a mai trecut prin penitenciarele Jilava şi Mislea. Vezi Aristina Pop-Săileanu, 
Să trăiască partizanii până vin americanii. Povestiri din munţi, din închisoare şi din libertate, Editura 
Fundaţia Academia Civică, Bucureşti, 2008, pp. 78-80. 

1. Anton Dumitrescu (n. 18 ian. 1903, com. Ionești, jud. Gorj) a fost eliberat prin Decretul nr. 5/1963 
privind amnistierea infracţiunilor silvice şi graţierea unor pedepse. A executat pedeapsa în penitenciarele 
Jilava, Aiud, Gherla, Văcăreşti, Piteşti, Dej (ANIC, fond Consiliul de Stat - Decrete, dosar nr. 5/1963). 
Radu Matak (n. 28 dec. 1909, mun. Bucureşti) a fost eliberat la 30 iulie 1964 prin Decretul nr. 411. A 
executat pedeapsa în penitenciarele Jilava, Piteşti, Dej, Gherla şi Aiud. Onişor Titus (n. 9 sept. 1906, 
mun. Bistriţa, jud. Bistriţa-Năsăud) a fost eliberat la termen la 1 iulie 1962, însă i s-a fixat domiciliu 
obligatoriu în comuna Lăteşti, jud. Ialomiţa. A executat pedeapsa în penitenciarele Jilava, Aiud, Piteşti 
şi Dej (AANP, fond Fişe matricole penale - deţinuţi politici, fişele matricole penale ale deţinuţilor 
politici Dumitrescu Anton, Matak Radu şi Onişor Titus). 

2. Procesul a beneficiat de spaţii ample în oficiosul CC al PMR, Scânteia. Niciun articol care a apărut pe 
marginea acestui subiect nu a fost semnat: „Procesul unui grup de spioni şi trădători în slujba 
imperialismului” şi „Aspecte de la procesul grupului de spioni şi trădători în slujba imperialismului”, 
Scânteia, 10 august 1951; „Procesul unui grup de spioni şi trădători în slujba imperialismului” şi „Cea 
mai aspră pedeapsă pentru spioni şi trădători”, Scânteia, 11 august 1951 ; „Procesul unui grup de spioni 
şi trădători în slujba imperialismului”, Scânteia, 12 august 1951; „Sentința în procesul grupului de 
spioni şi trădători în slujba imperialismului”, Scânteia, 14 august 1951; „Banda trădătorilor şi a 
spionilor englezi şi-a primit pedeapsa”, Scânteia, 15 august 1951. 

3. Cei patru condamnaţi la moarte au fost executaţi la Penitenciarul Jilava pe 28 februarie 1952. Aşa cum 
rezultă din fişele matricole penale ale celor patru deţinuţi politici aflate în arhiva ANP. Decesele a trei 
dintre cei executaţi au fost înregistrate la Sfatul Popular al comunei Jilava abia în anii '60: decesul lui 
Mihail Romanescu la 10 septembrie 1964 cu nr. 25; decesul lui Alexandru Liciu la 25 iulie 1966 cu 
nr. 19; decesul lui Mihail Bosoancă la 10 septembrie 1964 cu nr. 23 (AANP, fond Fişe matricole penale - 
deţinuţi politici, fişele matricole penale ale deţinuţilor politici Mihail Romanescu, Alexandru Liciu şi 
Mihail Bosoancă). 

4. Magazia de efecte a deţinuţilor era încredinţată caporalului Ion Luca. 

Viman, locotenentul Constantin Vanciu şi sublocotenentul Mihai Fleşeru. Toate aceste 
informații se regăsesc în declarațiile militarilor care şi-au însuşit anumite obiecte aflate pe 
inventarul unității, dar şi în documentele întocmite de ofiţerii de Securitate care au anchetat 
mai târziu dispariţia bunurilor. 

Vom prezenta mai jos o serie de astfel de documente, edificatoare prin multitudinea 
detaliilor inedite. Totodată, din aceleaşi motive, unele dintre ele sunt redate integral, 
deoarece documentele care vizează activitatea ofiţerilor de penitenciare, dar şi organizarea 
şi funcţionarea aparatului de penitenciare din perioada 1948-1955 sunt extrem de rare în 
uriaşa arhivă a ANP. 

O amplă anchetă declanşată în 1953 şi finalizată în ianuarie 1954 de către mai multe 
structuri ale MAI a scos la iveală un imens scandal petrecut în sistemul penitenciar 
românesc în această perioadă. În dosarul personal al ofițerului Csaki se află mai multe 
declaraţii ale unor caporali, sergenţi şi ofiţeri din Penitenciarul Jilava din care reiese faptul 
Că, în perioada în care a ocupat funcţia de comandant, maiorul Csaki ar fi comis mai multe 
abuzuri. A ordonat personalului unităţii productive care funcţiona pe lângă Penitenciarul 
Jilava să-l aprovizioneze cu legume, fructe, miere de albine, păsări, ţuică şi vin (o parte 
dintre aceste produse erau folosite şi ca „plocoane” pentru superiorii săi din MAI). 
Alimentele erau ridicate pe baza unor bonuri de plată fictive. Sute de kilograme de roşii, 
ardei, vinete, prune de pe inventarul unităţii au fost sustrase de ofiţer şi aduse de către 
şoferul său la domiciliul personal. De asemenea, şi-a însuşit o serie de obiecte de valoare 
care aparținuseră deţinuţilor executaţi, liberaţi sau transferați pentru cercetări la alte 
unităţi de organele de Securitate. O parte dintre aceste obiecte de valoare se găseau în 
magazia unităţii, unele chiar de la începutul anilor '40. Astfel, maiorul loan Csaki a 
încălcat ordinul colonelului loan Baciu care prevedea ca obiectele de valoare să fie păstrate 
în casieria unităţii sau la centru, împărțind „prada” cu subordonații săi. 

Dintr-un referat al Direcţiei Cadre din MAI care a sintetizat firul cronologic al derulării 
evenimentelor, aflăm că: 


În luna Iulie 1952, venind în control Lt. Col. Constantinescu şi aflând de existenţa acestor 
obiecte, a ordonat Maiorului Csaki Ion ca aceste obiecte să fie triate în sensul următor : 
Lucurile care sunt bune să fie trecute în gestiunea magaziei pentru a fi date la deţinuţi, iar 
ce rămâne să fie arse. Maiorul Csaki a trecut în gestiunea magaziei penitenciarului o parte 
din obiecte, o parte le-a ars, iar o parte din lucruri care erau prea bune pentru a fi date 
deţinuţilor, deoarece ar fi trezit bănuieli asupra provenienţiilor (cămăşi de mătase, paltoane, 
pături pluşate etc.) le-a dat altă întrebuințare, în felul următor : 


—  Valizele de piele au fost desfăcute şi folosite pentru a tapiţa (îmbrăca) trăsura penitenciarului. 
-  Păturile au fost puse pe jos în birouri. 
-  Pijamalele au fost date la infirmeria penitenciarului. 


Deoarece au mai rămas obiecte, care nu puteau fi date la deţinuţi, având pe ele anumite 
semne (monograme) au fost împărţite la cadre astfel : 


- 2 cămăşi; 1 costum haine bleumarin ; 1 pătură pluşată şi 1 valiză carton ; au fost date 
spre folosinţă lui Lt. Viman Ion fost locţiitor politic la Penitenciarul Jilava. Deasemenea 
i-a mai schimbat şi un stilou. 

— l servietă piele şi un pardisiu, au fost date lui Lt. Vişinescu Alexandru, şeful biroului 
operativ al penitenciarului. 

— l pătură pluşată a fost dată lui Slt. Fleşeru Mihai. 

- O valiză de carton a fost dată Serg. Maj. Filip Pavel. 

- Lt. Vanciu Constantin, cu aprobarea Maiorului Csaki Ion, a schimbat un ceas al său cu 
unulu din cele care au aparţinut deţinuţilor executaţi. 

- În ce priveşte pe Maiorul Csaki Ion acesta şi-a însuşit pentru folosul său personal, 
1 costum de haine, o servietă, o pătură pluşată, a schimbat 2 cămăşi de mătase cu 
cămăşi de pânză şi a schimbat ceasul său personal „Ankăr” cu un ceas „Omega”. 

Acestea sunt faptele de care se face vinovat Maiorul Csaki loan!. 


Pe 5 noiembrie 1952, la sediul DLCM, locotenent-colonelul Ioan Slobodă - şef al 
DLCM, Gheorghe Deliu - contabilul-şef al DLCM, casierul Penitenciarului Jilava - 
Gheorghe Bălan şi comandantul Penitenciarului Jilava, maiorul Ioan Csaki, au întocmit un 
proces-verbal prin care cel din urmă preda casieriei DLCM spre păstrare următoarele 
obiecte de valoare care aparținuseră foştilor „criminali politici” din lotul Romanescu-Liciu : 
şapte ceasuri de mână (se pare că unul era din aur), două ceasuri de buzunar, şase verighete 
de aur, şase stilouri, trei creioane mecanice, o brichetă, opt livrete CEC cu un sold de 
137,32 lei (originalul acestui proces-verbal a fost descoperit mai târziu la maiorul loan 
Csaki, cu ocazia cercetărilor). Toate obiectele au fost încuiate într-o casă de bani de la 
etajul 5 al sediului DLCM, cheia fiind păstrată de către Gheorghe Deliu?. La începutul 
lunii februarie 1953, locotenent-colonelul Marin Constantinescu a ordonat ca obiectele de 
valoare să fie aduse în casa de bani din biroul său. După ce locotenent-colonelul Marin 
Constantinescu a fost numit în funcţia de şef al formaţiunii 0722 Constanţa/Centrul de 
Coordonare Constanţa, cheia şi casa de bani au fost predate locotenent-colonelului Ioan 
Sloboda, şef al DLCM. 

Ulterior, după ce fuseseră mutate dintr-un loc în altul în diferite camere din sediul 
DLCM, potrivit unei declaraţii date de către Gheorghe Deliu - contabilul DLCM în 
ianuarie 1954, s-a descoperit că unele dintre obiectele predate casieriei DLCM în ziua de 
5 noiembrie 1952 fuseseră falsificate (se pare că ofiţerii Csaki şi Sloboda înlocuiseră unele 
dintre ceasurile originale cu altele mai ieftine, păstrându-le pe cele de valoare pentru ei). 
De aceeaşi părere cu angajatul civil Gheorghe Deliu era şi locotenentul Alexandru Vişinescu, 
şeful Biroului operativ din Penitenciarul Jilava, care declara la 21 august 1953: 


Părerea mea asupra celor 5 ceasuri ce mi-au fost arătate este că nu poate să fie ceasurile 
grupului Romanescu deoarece sunt ceasuri de valoare f. mică. Ţinând cont că fiecare din 
aceştia au deţinut funcţii mari ex. Romanescu Mihail fost general, Polizu Micşuneşti fost 
moşier, Bosoancă fost Col. şi Liciu Alexandru fost subsecretar de stat fost avocat etc. deci 
cred că ceasurile au fost schimbate de cei care leau avut în primire”. 


Teoretic, toate obiectele de valoare care aparţineau deţinuţilor ar fi putut fi valorificate 
de MAI prin Banca de Stat a RPR (în cazul metalelor preţioase) sau prin Întreprinderea 
Comercială de Stat Consignaţia (în cazul obiectelor de uz casnic sau de uz personal), dar 
nu exista o bază legală pentru efectuarea acestor operaţiuni. Casieriile Penitenciarului 
Jilava, DGPCUM şi, ulterior, DLCM şi Serviciul Penitenciare din MAI erau pline cu tot 
felul de obiecte care aparținuseră deţinuţilor decedați sau liberaţi. Ele s-au înmulţit de la 


1. „Referat din 30 ianuarie 1954 privind cazul Maiorului Csaki Ion fost comandant al Penitenciarului 
Jilava”, document semnat de către locotenentul-major Ion Pârvulescu din Direcţia Cadre a MAI (AANP, 
fond Cadre, d.p. nr. C-2618, dosar nepaginat). 

2. Câteva zile mai târziu (17 noiembrie), la casieria Penitenciarului Jilava au fost înregsitrate alte obiecte 
de valoare care au aparţinut lotului Romanescu-Liciu, în baza unui proces-verbal semnat de Ioan Csaki 
şi Gheorghe Bălan : trei ceasuri de mână şi de buzunar, trei stilouri, 3 verighete de aur, o măsea din aur 
şi două librete CEC (ibidem, dosar nepaginat). 

3. Declaraţie dată la 21 august 1953 de locotenentul Alexandru Vişinescu, şeful Biroului operativ din 
Penitenciarul Jilava (ibidem, dosar nepaginat). 

an la an deoarece conducerea MAI a tergiversat rezolvarea acestei situaţii (regulamentele 
în vigoare la acea vreme interziceau înapoierea către rude a obiectelor care aparținuseră 
deţinuţilor decedați). Potrivit unei declaraţii a colonelului Ioan Baciu, acesta ar fi făcut în 
perioada 1951-1952 mai multe propuneri conducerii MAI pentru lichidarea stocurilor, însă 
nu a primit niciun răspuns!. 

Pe 19 februarie 1953, şeful Secţiei operative din Serviciul Penitenciare al MAI, 
locotenentul Velian Velianu, a întocmit un raport adresat superiorului său, colonelul Ioan 
Baciu, prin care îi aducea la cunoştiinţă că la Penitenciarul Jilava o serie de obiecte de valoare 
care aparținuseră deţinuţilor executaţi în penitenciar ar fi fost însuşite de personalul unităţii : 


Fiind sesizaţi pe linie informativă că la Penitenciarul Jilava o serie de obiecte de valoare 
ca: ceasuri, verighete de aur, haine, cămăşi etc., din obiectele de valoare ale deţinuţilor 
criminali politici care au fost executaţi cu diferite loturi de condamnaţi la moarte (şi ale 
căror obiecte au rămas la Penitenciarul Jilava) ar fi fost însuşite de către unele cadre din 
Penitenciarul Jilava. Pentru stabilirea veracităţii în legătură cu această sesizare şi a putea 
cunoaşte adevărații vinovaţi, propun a se aproba anchetarea de către subsemnatul a 
numiţilor : Lt. Vanciu Constantin, Serg. Major Filip Pavel, Miliţian Moise Ioan şi toţi acei 
care în cursul cercetărilor vor apărea ca vinovaţi, urmând a raporta rezultatele obţinute?. 


Sesizând că unele obiecte de valoare care au aparţinut deţinuţilor politici decedați în 
Penitenciarul Jilava dispar subit din magazia unităţii, ofiţerii de contrainformaţii din Biroul 
operativ al Penitenciarului Jilava au început să efectueze investigaţii pentru a afla cine îşi 
însuşeşte aceste bunuri. În vara anului 1953, şeful Biroului operativ al Penitenciarului 
Jilava, locotenentul de Securitate Alexandru Vişinescu a întocmit un referat cu rezultatul 
primelor cercetări (referatul îi era adresat superiorului său, locotenentul Velian Velianu). 
Redăm acest document care este elocvent pentru modul de relaţionare dintre ofiţerii de 
Securitate din Biroul operativ, ofiţerii care administrau Penitenciarul Jilava şi superiorii 
acestora din aparatul central al Serviciului Penitenciare din MAI. Referatul este relevant şi 
din alt punct de vedere: pe lângă faptul că rudele deţinuţilor executaţi nu erau informate 
asupra locului în care erau îngropaţi aceştia, nu li se înapoiau nici efectele cu care deţinuţii 
intraseră în penitenciar, obiectele rămase de la deţinuţii decedați făcând obiectul unor 
dispute între ofiţerii MAIL: 


În cursul anului 1952, au fost depuşi în Penitenciarul Jilava, o serie de deţinuţi criminali politici, 
printre care a fost şi lotul de spioni şi trădători „Romanescu, Liciu etc.”. La depunerea lor 
în Penitenciar, obiectele de valoare au fost ridicate de la ei de către Comandantul Adjunct 
de Pază ca de obicei sau Comandantul de Ploton şi predate Contabilului Bălan Gheorghe. 
Deasemeni, îmbrăcămintea, care conf. Regulamentului, nu aveau voie să o ţină asupra lor, 
a fost ridicată de la ei tot de către Comandantul Adjunct, împreună cu Şeful de Secţie şi 
predate Magazionerului Luca Ion. La un interval de câteva luni, după ce cei din grupul 
susmenţionat au fost executaţi conf. sentinţei, printre alte discuţii avute cu maiorul Ceaki, 
Directorul Penitenciarului, a ridicat şi această problemă, că nu ştie ce să facă cu aceste 
obiecte de valoare şi cu pachetele cu îmbrăcăminte ale deţinuţilor executaţi, deoarece 
încurcă locul degeaba în magazie şi că în legătură cu asta el va raporta, ca nu cumva 


1. Declaraţie dată la 22 august 1953 de către colonelul Ioan Baciu, şef al Serviciului Penitenciare din MAI 
(ibidem, dosar nepaginat). 

2. „Raport privind cercetarea în legătură cu însuşirea unor obiecte de valoare de către unele cadre din Penit. 
Jilava aparţinând deţinuţilor criminali politici care au fost executaţi”, document semnat pe 19 februarie 
1953 de către şeful Secţiei operative din Serviciul Penitenciare al MAI (ibidem, dosar nepaginat). 

Colonelul Baciu loan şi Lt. Colonel Sloboda Ion, să facă vreo greşală, că el va susţine ca o 
parte din aceste obiecte să le dea la persoanele care au muncit când s-a petrecut acţiunea/când 
au fost executaţi. Nu mult după aceasta, cu ocazia unui control făcut de mine la magazia de 
bagaje a deţinuţilor, am observat că bagajele deţinuţilor din grupul Romanescu lipsesc. Întrebând 
pe magazioner, unde sunt bagajele, a răspuns că au fost ridicate de Serg. Major Filip, din 
ordinul Tov. Maior Ceaki Ion. Urmărind acest lucru mai departe, am văzut că aceste bagaje ale 
foştilor deţinuţi, au fost duse la magazia de bagaje a personalului. Lingeria a dat-o deţinuţilor 
contrarevoluţionari pentru a fi spălată şi călcată şi după aceea au fost depuse tot la magazie. 
Văzând această situaţie, m-am dus într-una din zile la biroul Tov. Maior Ceaki Ion, unde l-am 
întrebat dacă a raportat la cineva în legătură cu obiectele de valoare ale deţinuţilor executaţi. La 
întrebarea mea, Tov. Maior mi-a răspuns că a raportat Tovarăşului Colonel Baciu loan şi 
Tov. Lt. Colonel Sloboda Ion, unde Colonelul Baciu i-a răspuns : „să nu se lege la cap dacă 
nu-l doare”, iar Lt. Colonel Sloboda Ion, ia dat ordin să ducă toate obiectele de valoare la 
dânsul şi va vedea ce o să facă cu ele. Mai mi-a spus că la propunerea lui de a fi date la o parte 
din milițieni, Lt. Colonel Sloboda a răspuns că nu se poate da, deoarece poate să fie văzute la 
milițieni de către familile foştilor deţinuţi şi atunci se desconspiră lucrurile. Deasemeni, dacă 
vor fi date la „Consignaţie” ar putea să fie văzute de familile deţinuţilor şi nu este just. 
Aceasta mi-a spus că a fost explicaţia Lt. Colonelului Sloboda I. Tot cu această ocazie, când mă 
aflam în bir. Tov. Maior Ceaki Ion, a scos o serie de ceasuri din cassa de fier, pe care mi le-a 
arătat şi mie. Printre aceste ceasuri, mi-a arătat un ceas „cronometru”, spunându-mi că acesta 
este ceasul fostului deţinut „Romanescu” şi că toate aceste ceasuri, le duce la Lt. Col. Sloboda, 
aşa după cum a primit ordin. Deasemeni, tot în această zi, m-a luat şi m-a dus la magazia de 
echipament, a personalului, arătându-mi bagajele foştilor deţinuţi, ce erau aşezate pe categori/ 
cămăşi, haine, paltoane etc. Nu mult timp după aceasta, fiind sesizat că o parte din aceste 
lucruri ar fi însuşite de către Maiorul Ceaki, Lt. Viman şi alţii, pentru a putea cunoaşte care 
este realitatea, am întrebuințat următoarea metodă : Într-una din zile, m-am prezntat la biroul 
Tov. Maior Ceaki Ion şi din discuţie în discuţie, am ajuns să-l fac să înţeleagă că eu sunt 
informat de faptul că unele din obiecte ale deţinuţilor executaţi ar fi însuşite de o parte din cadre 
şi nu înţeleg, de ce nu mi s-a dat şi mie deoarece eu consider că am muncit la aceste operaţiuni, 
cerând să mi se dea şi mie o valiză, deoarece am nevoie. Tov. Maior Ceaki mi-a răspuns că nu 
are, pentru Că a avut una şi a dat-o Lt. Viman loan, împreună cu un stilou marca „Pelikan” însă 
O să caute că mai are baga je de scos de la magazie şi dacă va fi îmi va da, rămânând să verifice 
a doua zi. Eu ştiind ce bagaje ar putea să mai fie la magazie, m-am dus la magazie şi am pus 
magazionerul Luca loan, să desfacă pe loc, în magazie, bagajele a trei foşti deţinuţi, ce ştiam 
că au fost executaţi, unde printre alte lucruri, am găsit două costume de haine de stofă, una 
servietă şi alte lucruri mai de mică importanţă. După ce m-am uitat în ele, au fost din nou 
împachetate şi puse la locul de unde au fost luate. Tot în cursul acelei zile, seara, Maiorul 
Ceaki, a dat ordin magazionerului şi a adus acele bagaje la biroul dânsului. A doua zi 
dimineaţa, mă cheamă la biroul şi-mi arată că a adus bagajele şi că nu a găsit nici o valiză 
însă pot să iau o servietă şi un raglan din aceste lucruri fapt ce am şi făcut. Când mi-a arătat 
bagajele, am văzut că lipsesc cele două costume de haine, unul de culoare maro, iar celălalt 
bleumarin cu dungi. În acest timp, cât am stat în biroul dânsului, a deschis fichetul şi mi-a 
arătat costumul bleumarin cu dungi, spunându-mi că la luat pentru soţia sa. Tot cu această 
ocazie, mi-a spus că a schimbat ceasul lui şi pe al Lt. Vanciu şi că o şteargă definitiv din 
registru, toate aceste lucruri, pentru a nu se mai da de urma lor. În cursul lunei Decembrie 
1952, fiind chemat la un instructaj împreună cu alţi tovarăşi la Lt. Col. Sloboda, am văzut 
la mâna Lt. Col. Sloboda, un ceas asemănător cu cel pe care mi l-a arătat mie Maiorul 
Ceaki, ce a fost ceasul fostului deţinut Romanescu. Aducându-mi aminte că ceasurile de la 
Jilava ale foştilor deţinuţi au fost cerute şi duse la Lt. Col. Sloboda, mi-am închipuit că ar 
putea să fie ceasul lui Romanescu, însă nu pot preciza sigur dacă acela e ceasul fostului 
deţinut Romanescu sau altul. Pentru a se putea identifica acest lucru, eu am propus să se ia 
legătura cu soţia fostului deţinut anume Romanescu Smaranda ce se găseşte la Penitenciarul 

Mislea. Identificându-mă precis asupra acestei situaţii, numai după ce am luat şi eu 
servieta şi un raglan, pentru a putea înlătura orice bănuială că eu aşi raporta, am venit la 
Centru unde am raportat verbal Lt. Velianu Velian toată această situaţie, spunându-mi că 
să fac raport scris şi totodată, ducându-mă la fostul Maior Roşianu, pentru a-i raporta şi 
lui. Mergând la Cpt. Roşianu şi începând să-i raportez cazul, a răspuns că el cunoaşte 
situaţia cu schimbarea ceasurilor, deoarece se găsea şi el acolo şi când Cpt. Kiss Koloman 
a pus problema să schimbe şi el ceasul, dânsul a plecat afară. Tot cu această ocazie, 
dându-mi ordin să merg la Jilava şi împreună cu Maiorul Ceaki şi Lt. Mircea Mihai, să 
facem inventarierea lucrurilor ce mai sunt şi să le sigilăm, fapt ce am şi făcut. După spusele 
Lt. Mircea Mihai, din Penitenciarul Jilava, Maiorul Ceaki a mai luat una manta după ce a 
fost inventariată. După ce am făcut inventarierea, eu am întocmit raportul detaliat, pe care 
i l-am dat Lt. Velianu Velian. Menţionez că în timp ce făceam inventarierea, i-am propus 
Maiorului Ceaki, să se aducă toate lucrurile luate şi să fie inventariate, însă dânsul nu a 
vrut, spunând că el odată ce a dat un lucru nu-l mai cere înapoi. De faţă era şi Lt. Mircea 
Mihai. Deasemeni, meţionez că servieta şi raglanul ce mi-au fost date, se găsesc la mine 
în stare uzate, aşa după cum le-am primit!. 


Informaţiile din acest referat întocmit de locotenentul Alexandru Vişinescu în august 
1953 sunt confirmate de declaraţiile celor vizaţi de aceste sustrageri de bunuri, inclusiv de 
către maiorul loan Csaki. Pe baza acestui document, Secţia operativă din Serviciul 
Penitenciare al MAI şi Direcţia Cadre a MAI au întocmit în ziua de 14 august 1953 un 
referat cu propuneri şi concluzii în cazul ofiţerilor care au sustras obiecte din magazia 
Penitenciarului Jilava. Astfel, se propunea anchetarea ofiţerilor Ioan Baciu, loan Sloboda, 
Ioan Csaki, Coloman Kiss şi Alexandru Roşianu pentru a se vedea de ce au fost tergiversate 
investigaţiile în acest caz : 


La data de 16 Februarie 1953, se sesizează pe linie operativă, că la Penitenciarul Jilava, se 
sustrag, cu consimţământul Comandantului Maior Ceaki Ion, din obiectele de valoare ale 
deţinuţilor contrarevoluţionari executaţi. Făcându-se la 10 Martie primele cercetări, s-a 
constatat că Lt. Vanciu Constantin, Slt. Fleşeru Mihai şi Serg. Major Filip Pavel, cu 
consimţământul Maiorului Ceaki Ion şi-au însuşit diferite obiecte de îmbrăcăminte şi de uz 
casnic, aparţinând deţinuţilor. Constatându-se că însăşi Maiorul Ceaki Ion şi-a însuşit 
diferite obiecte şi că despre acest lucru ar şti şi tov. cu funcţii de mai mare răspundere, s-a 
raportat Colonelului Baciu loan rezultatul primelor cercetări. Ca urmare, Colonelul Baciu 
Ioan a dat ordin ca nu Lt. Velianu Velian să continue cercetările, ci Maiorul Roşianu 
Alexandru. De atunci, de la data de 10 Martie, nu s-a întreprins nimic pentru lămurirea 
problemei şi în aceste 5 luni, cei în cauză, sesizaţi de primele cercetări făcute, au avut 
timpul şi posibilitatea să şteargă pe cât posibil, urmele faptelor lor. În urma unui denunţ 
privind această chestiune, la data de 11 August 1953, Colonelul Baciu Ioan a dat ordin ca 
Lt. Velianu Velian să reia cercetarea. Din cercetările făcute la data de 12-13 August 1953, 
am constatat următoarele : În loc ca toate obiectele de valoare ale deţinuţilor executaţi să 
fie în gestiunea magaziei Unităţii, Maior Ceaki Ion a ridicat el obiectele de mai mare 
valoare ale acestor deţinuţi. Unele obiecte au fost predate Lt. Col. Sloboda Ion la data de 
5 Noiembrie 1952, iar altele au fost păstrate de Maior Ceaki Ion. Maior Ceaki Ion, a 
recunoscut că el personal şi-a schimbat un ceas stricat pe unul bun marca „Omega” şi două 
cămăşi obişnuite pe două de mătase şi şi-a luat o pătură pluşată. Maior Ceaki Ion, 


1. „Referat privind cazul obiectelor de valoare din Penit. Jilava, ce au fost sustrase de către unele cadre ale 
acestei Unităţi”, document semnat de către locotenentul Alexandru Vişinescu, nedatat; credem că a fost 
întocmit în august 1953, deoarece în referat se face referire la „fostul Maior Roşianu”. Or, potrivit 
dosarului de cadre al maiorului Alexandru Roşianu rezultă că acesta a fost înlocuit din funcţia de locţiitor 
al şefului Serviciului Penitenicare din MAI în iunie 1953 (ibidem, dosar nepaginat). 

recunoaşte că a aprobat Locotenentului Vanciu Constantin schimbarea unui ceas, Locotenentului 
Viman Ion schimbarea unui stilou şi luarea unei valize, Slt. Fleşeru Mihai i-a dat o pătură 
pluşată de lână, Serg. Major Filip Pavel o valiză, Lt. Visşinescu Alexandru o servietă şi un 
palton. (...) Maiorul Ceaki Ion se face vinovat de înstrăinarea şi însuşirea unor obiecte de 
valoare, obiecte ce aparţineau Statului. Maior Ceaki Ion, motivează luarea acestor obiecte 
asupra sa, din motive de „conspirativitate” faţă de Miliţieni. Acest argument este neserios, 
deoarece executarea condamnaților respectivi a fost publicată şi în presă. Subliniem că aceste 
acte au fost premeditate şi în acest sens arătăm că la aproape toate ceasornicele şi stilourile, 
aparţinând contrarevoluţionarilor bogaţi, nu li s-a trecut marca. În acest fel ele au putut fi 
schimbate cu altele de cea mai proastă calitate. Datorită întreruperii de 5 luni a acestor 
cercetări, noi nu am mai putut stabili în ce măsuri s-au comis astfel de fapte şi de către 
cine, rămânând ca probe de netăgăduit faptele concrete, arătate în cuprinsul referatului’. 


Iată şi varianta complicilor lui Csaki în sustragerea de bunuri : ofiţerii Baciu, Sloboda 
şi Roşianu. În ianuarie 1953, locţiitorul şefului Serviciului Penitenciare din MAI, maiorul 
Alexandru Roşianu, s-a deplasat la Penitenciarul Jilava unde a observat că maiorul Csaki loan 
poartă haine rămase de la deţinuţii împuşcaţi. Întors la sediul Serviciului Penitenciare din 
MAI, maiorul Alexandru Roşianu a raportat acest lucru superiorului său, colonelul loan Baciu, 
care l-a chemat imediat la raport pe maiorul Csaki. Acesta i-a spus colonelului Baciu că din 
dispoziţia sa obiectele de îmbrăcăminte rămase de la deţinuţi au fost distribuite personalului. 
Colonelul Baciu l-a criticat, însă nu a luat nicio măsură de sancţionare. S-a ordonat doar 
inventarierea şi sigilarea obiectelor rămase de la deţinuţi până la clarificarea situaţiei?. 

În cele din urmă, după câteva zile, aflând că şi alte obiecte de valoare care au aparţinut 
deţinuţilor au dispărut, şeful Serviciului Penitenciare din MAI a ordonat locţiitorului său, 
maiorul Alexandru Roşianu, să declanşeze o anchetă. La rândul său, Roşianu l-a însărcinat 
pe locotenentul Velian Velianu (şeful Secţiei operative din Serviciul Penitenciare) să 
demareze cercetările. 

Declaraţiile date de cei care au fost cercetaţi atât de Direcţia Cadre a MAI, cât şi de 
Secţia operativă din Serviciul Penitenciare al MAI se găsesc în dosarul ofițerului Csaki. 
Fiind pus să clarifice modul în care, pe 5 noiembrie 1952, a preluat de la maiorul Csaki 
mai multe obiecte de valoare, locotenent-colonelul Sloboda declara : 


Subsemnatul Slobodă Ioan fiind întrebat la Direcţia Cadre MAI despre obiectele de valoare 
ale deţinuţilor ce au fost preluate de mine împreună cu gestionarul Deliu, declar : În aprilie 
când am fost repartizat în această muncă am preluat de la Boris Rancev o cantitate de ceasuri, 
verighete şi altele menţionate într-un proces-verbal care poartă iscălitura lui Rancev, Bădică, 
Constantinescu şi încă doi inşi [la 1 aprilie 1952, locotenent-colonelul loan Sloboda a fost 
numit în funcţia de locţiitor al directorului general al DGPCUM în locul locotenent-colone- 
lului Boris Rancev - n.n. ]. Aceste obiecte de valoare au fost predate lui Deliu pentru a se ocupa 
de gestionarea lor şi să găsească o modalitate de valorificare a acestora fără a fi deconspirată 
proveniența lor. Era o dispoziţie dată pe atunci ca obiectele de valoare ale deţinuţilor decedați 
să fie trimis la Dir. G-rală de la unităţi spre valorificare. S-a mai preluat obiecte de valoare pe 
la sfârşitul anului 1952 de la Maiorul Csaki la preluare a asistat subsemnatul, Csaki, Roşianu 
şi Deliu, aceste obiecte au fost cu ocazia preluării predate lui Deliu. N-am avut alte 
probleme cu preluarea sau predarea obiectelor de valoare. În legătură cu aceasta menţionez 


1. Referat comun din 14 august 1953 semnat de către şeful Secţiei operative din Serviciul Penitenciare al 
MAI, locotenentul Velian Velianu, şi de către locotenentul-major L. Stere, delegat din partea Direcţiei 
Cadre a MAI (ibidem, dosar nepaginat). 

2. Declaraţie dată la data de 25 august 1953 de către maiorul Alexandru Roşianu, locţiitor al şefului 
Serviciului Penitenciare din MAI (oct. 1952 - iun. 1953) - ibidem, dosar nepaginat. 

că înainte de preluarea acestor obiecte de la Csaki, acesta a venit în nenumărate rânduri la 
mine, voind să mă convingă ca să acordăm ca recompensă câte un ceas celor doi milițieni 
care aveau sarcini cu ocazia unor execuţii la Jilava, eu am întrebat pe tov. Col. Baciu dacă 
avem noi voie să facem asemenea lucruri şi mi-a răspuns că nu şi să întrebăm pe tov. 
Ministru, tov. Minsistru a dat răspuns negativ astfel că eu am refuzat propunerea lui Csaki 
[dorinţa lui Csaki de a-i recompensa pe milițienii care participau la execuţii este confirmată 
chiar de către acesta într-o declaraţie aflată la dosar, dar şi de o altă declaraţie a căpitanului 
Kiss Coloman - n.n.]. El de altfel a mai propus asemenea procedeu şi în legătură cu unele 
rufe de valoare ale deţinuţilor pe care de asemenea am refuzat. Faptul sesizat de Direcţia 
Cadre că cineva ar fi însuşit din aceste obiecte găsesc perfect posibilă, însă ceea ce nu s-a 
putut clarifica din cauza formelor de predare şi preluare prost întocmite, totuşi am 
convingerea că se poate clarifica şi constata cine ar fi însuşit din ele prin următoarele 
modalităţi. 1. Verificarea gestiunii de la Jilava unde se poate constata ce anume a preluat 
Csaki şi n-a predat nouă şi prin chemarea acelor care au văzut aceste obiecte de valoare 
adică gestionarul de la Jilava, Csaki, Roşianu, Deliu şi subsemnatul. 2. O altă modalitate 
ar fi ca aceste obiecte întrucât sunt puţine la număr să fie recunoscut de către rudele celor 
decedați, lucru ce se poate face însă numai cu aprobarea MSS. Subliniez că în legătură cu 
obiectele de valoare au fost f. multe nereguli la unităţi pentru sistemul prost de a le ţine 
evidenţa şi pentru faptul că nu s-a respectat instrucţiunile date în acest sens. De asemenea 
a contribuit şi faptul că atât cei care fac percheziţie corporală, cât şi gestionarii nu sunt de 
specialitate şi nu pot constata în mod cert despre un obiect dacă este sau nu metal preţios, 
de câte carate şi ce greutate are. Fără îndoială că a mai contribuit şi faptul că organele de 
control financiar nu au fost preocupate de acest lucru, iar în ultimele 10 luni nu mai avem 
organ de control deloc. Aceasta îmi este declaraţia ; în caz dacă voiu putea contribui cu alte 
elemente la lămurirea acestui lucru o voiu face fiind primul interesati. 


Această declaraţie este elocventă pentru modul în care ofiţerii inferiori şi superiori din 
aparatul central şi unităţile exterioare ale aparatului de penitenciare îi jefuiau pe deţinuţi. 
Obiectele care ar fi trebuit să fie predate rudelor deţinuţilor urmau un parcurs întortocheat, 
pentru ca, în final, să ajungă în posesia celor din MAI. 

După finalizarea cercetărilor în acest caz, Direcţia Cadre a MAI a întocmit propriul 
raport în care stabilea vinovaţii : 


Din materialul existent, reiese că vinovaţii de însuşirea acestor obiecte se face vinovat şi 
Colonelul Baciu, şi Colonelul Sloboda, deoarece ei au avut cunoştinţă de intenţiile Maiorului 
Csaki Ion în legătură cu aceste obiecte. Din declaraţia Maiorului Csaki Ion, cât şi din declaraţia 
Cpt. Roşianu [A. Roşianu avea gradul de maior - n.n. ], Maiorul Csaki a schimbat ceasul său 
„Anker” cu un ceas „Omega”, cu aprobarea Colonelului Sloboda. Schimbul a avut loc în 
biroul Colonelului Sloboda când Maiorul Csaki a venit să predea obiectele de valoare care au 
aparţinut deţinuţilor executaţi. Deasemenea Maiorul Csaki, susţine că înainte de a împărţi 
obiectele deţinuţilor, a raportat Tov. Colonel Sloboda, că ce să facă cu obiectele, dar nu a 
primit nici un fel de răspuns. Maiorul Csaki arată că de când este Comandantul Penitenciarului 
Jilava (2 ani) Colonel Baciu nu a venit decât de 2 ori în control câte !£ oră, iar când venea Col. 
Sloboda, acesta cerea să-i dea păsări şi ouă. Deasemenea când venea în control Cpt. Roşianu 
nu făcea altceva decât să ia păsări şi să bea câte 6-7 sticle cu bere de la bufet. Trebuie arătat că 
în privinţa evidenţei obiectelor ce proveneau de la deţinuţii executaţi, nu a existat ordine 
precise, fapt de care se face vinovat în primul rând Tov. Col. Baciu, care cunoştea această 
problemă încă din 1951 când a fost sesizat de Cpt. Roşianu, dar nu a luat măsuri în consecinţă. 
Legat de Maiorul Csaki Ion, trebuie arătat că în munca de comandant al Penitenciarului Jilava, 


1. Declaraţie dată de către locotenent-colonelul Ioan Sloboda pe 21 august 1953 (ibidem, dosar nepaginat). 

a obţinut rezultate bune în munca sa, atât în ceea ce priveşte paza deţinuţilor neavând nici o 
evadare, cât şi din punct de vedere administrativ, aducând importante venituri Statului nostru. 
În concluzie ţinând cont de trecutul politic al Tov. Maior Csaki Ion, cât şi de rezultatele 
obţinute până în prezent în muncă, părerea mea este că Tov. Maior Csaki Ion poate să 
rămână în cadrele Ministerului Afacerilor Interne, faţă de care forurile în drept să dispună!. 


Recomandarea ofițerului Ion Pârvulescu de menţinere în rândul cadrelor permanente 
ale MAI a ofițerului Csaki a fost ignorată, astfel că, din ordinul ministrului Afacerilor 
Interne, maiorul Ioan Csaki a fost scos din MAI ca necorespunzător. 

În perioada ianuarie - 28 februarie 1954, maiorul loan Csaki s-a aflat la dispoziţia 
conducerii DIP. Nu cunoaştem numărul ordinului MAI prin care a fost trecut în rezervă, 
deoarece nu figurează în dosar. 

Până în vara anului 1954, majoritatea cadrelor implicate în acest scandal au fost 
îndepărtate din MAI: maiorul loan Csaki, comandant al Penitenciarului Jilava, maiorul 
Alexandru Roşianu, locţiitor de comandat la Penitenciarul Jilava, căpitanul Timofte Scânteie, 
locţiitor al comandantului cu aprovizionarea la Penitenciarul Jilava, colonelul Ioan Baciu, 
şef al DIP. 

În ziua de 26 octombrie 1960, loan Csaki, activist la Consiliul General al ARLUS, a 
trimis conducerii DGPCM o cerere prin care solicita eliberarea unei adeverinţe prin care 
să i se certifice că în perioada 23 octombrie 1950 — 28 februarie 1954 a fost salariat al 
MAI. Această adeverinţă de vechime îi era necesară în vederea întocmirii carnetului de 
muncă. La acea dată locuia în Bucureşti, bulevardul Mareşal Tolbuhin F.I., nr. 115 (astăzi 
bulevard Pache Protopoescu). 

La 15 mai 1986, prin Decretul prezidenţial nr. 89 a fost trecut în rezervă maiorul loan 
Ioan-losif Csaky din Ministerul de Interne (articolul nr. 43, litera „a” din Statutul Corpului 
Ofiţerilor Forţelor Armate ale RSR pentru limită de vârstă în grad). Este posibil ca acest ofiţer 
superior din Ministerul de Interne să fi fost rudă cu fostul comandant al Penitenciarului Jilava, 
Ioan I. Csaki. 

Grade succesive : maior (6 ian. 1951). 

Decorații : Ordinul „Apărarea Patriei”, clasa a III-a? (21 aug. 1954). Prin Decretul 
nr. 120 din 6 mai 1961, tovarăşului Ion Ion Csaki i s-a conferit medalia „40 de ani de la 
înfiinţarea Partidului Comunist din România” pentru „merite în activitatea de partid şi 
întărirea regimului democrat-popular”? (6 mai 1961). 


CUIBUŞ GHEORGHE, angajat civil. 
Activitate profesională : şef al Biroului administrativ din DLCM (febr. 1953). 


1. „Referat din 30 ianuarie 1954 privind cazul Maiorului Csaki Ion fost comandant al Penitenciarului 
Jilava”, document semnat de către locotenentul-major Ion Pârvulescu din Direcţia Cadre a MAI (ibidem, 
dosar nepaginat). 

2. Decretul nr. 369 din 21 august 1954 pentru conferirea Ordinului „Apărarea Patrie”, medaliei „Eliberarea 
de sub jugul fascist” şi medaliei jubiliare „10 ani de la înfiinţarea primelor unităţi ale Armatei Populare 
Române” unor activişti din aparatul de Stat, ministere, instituţii, organizaţii politice, economice şi 
obşteşti. Prin acest act normativ, „tovarăşului Csaki Ion director adjunct al DGPT” i s-a conferit Ordinul 
„Apărarea Patriei”, clasa a III-a, „cu ocazia împlinirii a 10 ani de la eliberarea patriei noastre şi pentru 
merite deosebite în activitatea politică, ştiinţifică, culturală şi economică” (ANIC, fond Consiliul de 
Stat - Decrete, dosar nr. 6/1954, f. 205). Aşadar, după scoaterea din MAI, loan Csaki a fost repartizat 
într-o funcţie de conducere la DGPT. 

3. Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 
Comunist din România” (ANIC, fond Consiliul de Stat - Decrete, dosar nr. 120/1961, f. 13). 


DECUSEARĂ V., sublocotenent. 
Activitate profesională : inspector de cadre în Secţia Cadre din DIP - UM 0618 
Bucureşti (21 mart. 1954). 


DELIU D. GHEORGHE, angajat civil (n. 22 mai 1914, com. Cerna, jud. Tulcea). 

Naţionalitatea : română. 

Originea şi apartenenţa socială: ţăran sărac. 

Funcţii în organizaţii politice, de masă şi obşteşti: membru PCR din 1946. 

Studii civile : liceul cu diplomă de bacalaureat (?-1933). 

Stagiu militar : Regimentul 34 Infanterie Constanţa (1935-1936). În 1942 a fost concentrat 
la unitatea la care şi-a satisfăcut serviciul militar, iar în urma susţinerii examenului pentru 
accedere în corpul subofiţerilor a fost înaintat la gradul de sergent-major şi trimis pe 
Frontul de Est. În luptele de la Cotul Donului a participat în calitate de comandant de pluton 
antitanc, remarcându-se în luptă prin îndeplinirea unor misiuni dificile, dar şi pentru că a 
rezistat pe poziţie în faţa asalturilor inamicului (lucru pentru care a fost decorat). În 1943 
s-a întors în ţară ; a rămas concentrat până la 23 august 1944, când a fost trimis pe Frontul 
de Vest cu Unitatea 23 Infanterie. Pe acest front a fost rănit, rămânând invalid de război 
pentru tot restul vieţii (va fi decorat din nou în două rânduri pentru fapte de eroism). 

Activitate profesională : camerist la Direcţia Silvică Constanţa (1933-1935) ; muncitor 
şi marinar în Portul Constanţa (1935-1936); funcţionar la un Ocol Silvic (1936-1937); 
funcţionar diurnist şi funcţionar la Primăria Municipiului Tulcea (1937-1942). În 1945 s-a 
externat din spital şi s-a mutat la Bucureşti pentru a se trata. În acelaşi an a depus cerere 
de angajare la DGP, unde a fost încadrat ca funcţionar. În 1952 se găsea în funcţia de şef de 
Sectie I în Serviciul Contabilitate din DGPCUM! ; contabil-şef al DLCM (nov. 1952, 1953). 

Decorații: medalia „Bărbăţie şi credinţă” cu spade, clasa a III-a (1943); medalia 
„Serviciul credincios” cu spade, clasa a III-a (1943); Ordinul „Serviciul credincios”, 
clasa a Il-a (1944) ; Ordinul sovietic „Victoria” (1945). 


DIACONESCU ANTON OVIDIU, căpitan, d.p. nr. 1394 (n. 13 sept. 
1928, mun. Râmnicu Vâlcea, jud. Vâlcea - d. 1990, mun. Galaţi, jud. 
Galaţi). 

Naționalitatea : română. 

Originea şi apartenența socială: mic-burghez (tatăl său a fost 
proprietarul unui mic atelier de cizmărie din Râmnicu Vâlcea). 

Profesia de bază la încadrarea în MAI: lăcătuş. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, ff. 249-250. 

Funcţii în organizaţii politice, de masă şi obşteşti: membru şi secretar adjunct al 
Uniunii Tineretului Socialist din Judeţul Vâlcea (1945-1946); membru PSD (1947 - febr. 
1948); membru PMR din februarie 1948 ; membru UTM din 1949. 

Studii civile : 5 clase la Şcoala primară de Băieți nr. 1 „Tache Ionescu” din Râmnicu 
Vâlcea (1935-1940); Liceul industrial de Băieți nr. 1 „Pleşoianu” din Râmnicu Vâlcea 
(1940 - iun. 1948). 

Studii militare : Şcoala Militară de Ofiţeri MAI nr. 1 din Bucureşti-Măgurele (oct. 
1948 - 6 mart. 1950). Aici a ajuns după ce a îndeplinit o sarcină trasată de UTM, aşa cum 
mărturisea într-o autobiografie dată la 7 iunie 1950: 


La 15 august 1948 am fost trimis de către UTM împreună cu un agent de la Securitatea 
Poporului ca iscoadă în Munţii Vrancei, de unde m-am întors după o săptămână. La 
întoarcere am fost propus pentru Şcoala de Ofiţeri MAI unde am dat examen pe data de 
3 Septembrie şi unde am reuşit!. 


Activitate profesională : muncitor la ITA Arad (iul.-aug. 1948); comandant de pluton 
şi de companie la Centrul de Instrucție Securitate nr. 14 Câmpina (mart. 1950 — 31 oct. 1951); 
comandant de companie la Şcoala Militară de Ofiţeri MAI nr. 2 Câmpina (31 oct. - 15 dec. 
1951). În toamna anului 1951, Şcoala Militară de Ofiţeri MAI nr. 2 Câmpina a fost mutată 
în garnizoana Oradea, iar Diaconescu a fost mutat în interes de serviciu la Centrul de 
Instrucție Securitate nr. 14 Oradea în funcţia de comandant de companie (15 dec. 1951 — 
1 mai 1952); comandant de companie la Şcoala regimentară a Centrului de Instrucție nr. 8 
Securitate Oradea (1 mai 1952 - mai 1953); comandant de companie elevi la Şcoala de 
Ofiţeri Lagăre şi Penitenciare Sibiu - DLCM - UM 0818 (15 mai 1953 - 1 iun. 1954). 
După desfiinţarea UM 0818 Sibiu (1 iunie 1954), a fost numit în funcţia de comandant al 
Penitenciarului Caransebeş (1 iun. 1954 - 30 iun. 1956). 

Un referat de cadre al Serviciului Cadre din DPLC semnala slaba activitate a ofițerului 
Diaconescu în funcţia de comandant de penitenciar : 


Ofiţerul la început în această unitate a obţinut rezultate în muncă, în sensul că s-a preocupat 
mulţumitor de bunul mers al unităţii luând măsuri în ce priveşte paza şi excortarea deţinuţilor. 
După o perioadă, ofiţerul nu a mai muncit cu acelaşi elan, începând să aibă lipsuri în muncă 
care au influenţat negativ asupra activităţii. Atribuţiunile ce-i revin în calitate de comandant nu 
şi le duce la îndeplinire în mod conştincios, uneori muncind anarhic, preocupându-se mai mult 
de rezolvarea problemelor personale. Nu controlează pe subalterni, le tolerează lipsurile, nu 
trage la răspundere mergând până acolo încât a permis ca unele cadre ce erau sancţionate de 
conducerea Direcţiei Penitenciare Lagăre şi Colonii să nu execute pedepsele primite, exemplu : 
Lt. Bosca Aurel, Lt. Durcău loan. Nu s-a preocupat nici de pregătirea militară a subordonaţilor 
lăsând acest lucru pe seama locţiitorului de comandant care nu avea pregătirea necesară în acest 
sens. Aceasta a dus la o pregătire slabă a cadrelor şi la lipsa de exigenţă din partea ofiţerilor de 
serviciu faţă de subordonați. Cpt. Diaconescu nu primeşte nici sprijinul pe care îl dă organele 
de control din Direcţia Penitenciare Lagăre şi Colonii, astfel unele din sarcinile trasate de către 
comisiile de control, nu le-a executat întotdeauna în bune condițiuni şi la timp, caz concret în 
aplicarea ordinului MAI Nr. 405/955, când sarcinile lăsate de comisie nu au fost aplicate în 
practică decât în mică măsură. Nu ţine seamă de propunerile ce le fac cadrele din subordine, 
nu ia măsuri de sancţionare a deţinuţilor ce au abateri care sunt raportate de supraveghetori, 
ceea ce face ca disciplina în rândul deţinuţilor să fie slabă. Cpt. Diaconescu nu sprijină pe 
locţiitorul politic în activitatea sa, ceea ce face ca acesta să aibă lipsuri în muncă, iar munca de 
educare a cadrelor să se desfăşoare slab. Ofiţerul cu toate că a reuşit să acumuleze experienţă 


1. AANP, fond Cadre, d.p. nr. D-1394, dosar nepaginat. 

şi are pregătire militară corespunzătoare nu depune efort pentru a se achita de sarcini, 
manifestându-şi dorinţa de a fi mutat la Trupe. Pentru aceste lipsuri şi abateri Direcţia 
Penitenciare Lagăre şi Colonii l-a sancţionat pe ofiţer cu zile de arest, însă nu le-a executat, iar 
de tovarăşul Locţiitor Ministru Evghenie Tănase cu 20 zile arest care deasemeni nu le-a 
executat. (...) Faţă de cele arătate mai sus, ţinând cont de slaba muncă pe care o depune Cpt. 
Diaconescu Ovidiu, propunem să fie trecut în rezervă, conform art. 40, al. „d” din Statutul 
Ofiţerilor Forţelor Armate ale RPR cu drept de asistenţă socială’. 


A fost trecut în rezervă prin Ordinul MAI nr. 02947 din 30 iunie 1956 ca urmare a 
reducerilor de efective. 

Grade succesive : locotenent (6 mart. 1950) ; locotenent-major (6 mart. 1953) ; căpitan 
(15 aug. 1954). 

Decorații: medalia „Meritul Militar”, clasa a Il-a (?). 

Pedepse : o zi de arest la garnizoană pentru neglijenţă în serviciu (oct. 1950) ; „mustrare 
scrisă” pentru că nu a predat la timp materialele sportive (aug. 1951); cinci zile de arest 
la garnizoană pentru că a trimis un deţinut bolnav la Colonia de Muncă Baia Sprie/ 


formațiunea 0627, care, după câteva zile, a decedat (ian. 1955). 


DÎRZU HORTENSIA GHEORGHE (zis „DIRŢUL”), colonel (n. 3 dec. 1927, satul 
Ilişeşti, com. Ciprian Porumbescu, jud. Suceava - d. 1989). 

Naţionalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI: militar (strungar în fier la data intrării în MFA). 

Funcţii în organizaţii politice, de masă şi obşteşti: membru UTCdR din septembrie 
1944 şi PCR din 1946. După 23 august 1944 s-a prezentat din proprie iniţiativă la 
Comandamentul Formaţiunilor Patriotice din Bucureşti, fiind trimis în diferite misiuni 
organizate de Partidul Comunist ; activist la Secţia Cadre a Sectorului PCR III Albastru 
(aug. 1947 - febr. 1947); activist la Comitetul judeţean Suceava al Frontului Plugarilor 
(1947); activist la Sectorul III Albastru al UTM, instructor la Sectorul II Negru A al 
UTM şi responsabil organizatoric şi membru în Biroul Sectorului III Albastru A al UTM 
(ian. 1948 — ian. 1949); membru supleant în Comitetul de Partid de pe aparatul CC al 
PMR (1958-?); instructor al Comitetului orăşenesc de Partid Bucureşti (iul.-sept. 1965) ; 
secretar cu probleme organizatorice al Comitetului raional de Partid „Nicolae Bălcescu” 
din Capitală (sept. 1965 - febr. 1968). 

Studii civile : 4 clase în comuna natală (1935-1939); Şcoala profesională de ucenici de 
pe lângă Uzina „ Vulcan” din Bucureşti (1942-1945) ; Şcoala medie cu examen de bacalaureat, 
cursuri serale (?-1958). 

Stagiu militar : în decembrie 1944 s-a înrolat voluntar în Divizia „Tudor Vladimirescu” 
cu care a participat la luptele de pe Frontul de Vest, ajungând până la râul Gron din 
Cehoslovacia. Pe 14 martie 1945 a fost rănit şi internat în spital. 

Studii militare : curs de perfecţionare pentru comandanţi de regimente de infanterie la 
MFA (dec. 1954 — oct. 1955). 

Studii politice : Şcoala de Cadre „Filimon Sârbu” de pe lângă CC al UTM (1948); 
Şcoala superioară de Partid de pe lângă Comitetul Central al Partidului Comunist al 
Uniunii Sovietice (sept. 1962 - iul. 1965). 

Activitate profesională : agricultor în gospodăria părintească (1939 — dec. 1941). Părinţii 
s-au despărţit la scurt timp după naşterea sa, Dîrzu Gheorghe fiind crescut de tatăl său până 


1. Referat de cadre din 20 martie 1956, document semnat de şeful DPLC, colonelul Vasile Lixandru, şi de 
şeful Serviciului Cadre din DPLC, maiorul Nicolae Stanciu (ibidem). 

la vârsta de 14 ani, când a plecat la Bucureşti la mama sa care lucra ca femeie de serviciu. Aici 
s-a angajat ca băiat de prăvălie la Cofetăria „Zamfirescu”, după care, în 1942, a intrat ca ucenic 
strungar la Uzina metalurgică „ Vulcan” (1942 — dec. 1944, ian.-aug. 1946, ian.-febr. 1947 şi 
dec. 1947 - ian. 1948). În decembrie 1945 a fost lăsat la vatră, apoi s-a întors la Uzina 
„Vulcan” din Bucureşti unde şi-a terminat ucenicia. În august 1946 a fost scos din producţie 
de PCR, fiind trimis ca activist la Secţia Cadre a Sectorului PCR III Albastru ; în ianuarie 
1947 a solicitat să i se aprobe reîntoarcerea la Uzina „Vulcan”. După câteva săptămâni şi-a 
părăsit din nou locul de muncă pentru a se reîntoarce în comuna natală (unde tocmai fusese 
împroprietărit cu 0,75 ha de teren arabil). Nu a zăbovit prea mult la muncile câmpului 
deoarece a fost trimis de PCR să activeze ca responsabil cu tineretul sătesc la Comitetul 
judeţean Suceava al Frontului Plugarilor. În decembrie 1947, cu aprobarea organelor de 
partid, a revenit la vechiul său loc de muncă din capitală, angajându-se ca strungar. În 
ianuarie 1948 a fost din nou scos din producţie pentru a fi trimis ca activist la Sectorul III 
Albastru al UTM de unde, după o scurtă perioadă, a fost trimis să urmeze cursurile Şcolii 
de Cadre „Filimon Sârbu” de pe lângă CC al UTM. La absolvirea acestor cursuri a fost 
repartizat în funcţia de instructor la Sectorul II Negru A al UTM, iar din iulie 1948 a fost 
mutat ca responsabil organizatoric şi membru în Biroul Sectorului III Albastru A al UTM. 

În ianuarie 1949 a fost inclus în cadrele permanente ale MFA cu gradul de sublocotenent, 
fiind repartizat Serviciului de Informaţii al Armatei, unde a deţinut funcţia de ajutor de şef 
de birou. După trei luni, în martie 1949, a fost mutat în interes de serviciu la Marele 
Stat-Major, unde a îndeplinit funcţia de ajutor de şef de birou în cadrul Secţiei a I-a (mart. 
1949 - oct. 1950). Din octombrie 1950 a fost repartizat la Direcţia Pregătirii de Luptă din 
MFA unde a activat ca şef al Biroului Cadre (oct. 1950 - mai 1953). Datorită rezultatelor 
bune obţinute în această funcţie, în primăvara anului 1953 a fost promovat în funcţia de şef 
al Secţiei Cadre din Direcţia Spate a MFA (mai 1953 - iun. 1954). 

Într-un referat de cadre din 28 noiembrie 1957, întocmit de Direcţia Cadrelor Forţelor 
Armate din MFA, se preciza că în funcţia în care fusese promovat nu a dat rezultatele scontate : 


În această perioadă a fost apreciat că nu corespunde funcţiei şi propus a fi mutat într-o funcţie 
de mai mică importanţă, sub comandă, întrucât a avut mai multe lipsuri. A făcut propuneri 
de schimbări din funcţii, fără a cere şi părerea şefilor respectivi şi a dat dispoziţiuni ce 
depăşeau drepturile lui. Este îngâmfat şi nu urmăreşte executarea la timp a ordinelor!. 


Ca urmare a rezultatelor nesatisfăcătoare obţinute la Direcţia Spate a MFA a fost retrogradat 
în funcţia de şef al Biroului Prevenire Incendii din subordinea locţiitorului comandantului 
pentru construcţii şi cazarea trupelor al Regiunii a II-a Militare (iun. 1954 — dec. 1955), unde 
a obţinut rezultate bune în muncă. După absolvirea cursului de perfecţionare a fost promovat 
în cadrul Regiunii a II-a Militare în funcţiile de ajutor pentru evidenţa forţelor de muncă 
la Secţia Construcţii (dec. 1955 — apr. 1956) şi ajutor pentru cadrele de infanterie, tancuri, 
mecanizate, tehnici auto şi comisariate militare la Secţia Cadre (apr. 1956 - febr. 1957). 

În februarie 1957 a fost pus la dispoziţia Direcţiei cadrelor Forţelor Armate din MFA 
în poziţia de detaşat pe timp nelimitat la CC al PMR. În aceeaşi lună a fost încadrat ca 
ofiţer de stat-major în Gărzile Muncitoreşti?, unde a deţinut următoarele funcţii: şef de 


1. Referat de cadre „secret” din 28 noiembrie 1957 întocmit de Direcţia Cadrelor Forţelor Armate din MFA 
pe numele maiorului de infanterie Dîrzu Hortensia Gheorghe, document semnat de şeful direcţiei, 
general-maior Ion Oprenea (ANIC, fond CC al PCR - Secţia administrativ-politică [dosare-anexă], dosar 
nr. 32/1958, ff. 3-5). 

2. Izbucnirea revoluţiei maghiare şi a revoltelor studenţeşti de la Timişoara şi Bucureşti în toamna anului 1956 
au făcut ca liderii comunişti din România să ia măsuri pentru a preveni astfel de manifestări ostile regimului. 

Stat-Major al Gărzilor Muncitoreşti din Raionul „V.I. Lenin” din capitală (febr.-iun. 
1957), instructor (1 iun. 1957 - 1 oct. 1958) şi şef al Sectorului Organizare Mobilizare 
Cadre din Comandamentul Central al Gărzilor Muncitoreşti (1 oct. 1958 - mai 1960). 
Într-un referat de cadre din mai 1960, întocmit de Secţia Cadre a CC al PMR, Dirzu 
Gheorghe era propus pentru promovare în funcţia de instructor la Secţia Cadre a CC al 
PMR pentru rezultatele bune obţinute la Comandamentul Central al Gărzilor Muncitoreşti : 


Este apreciat ca un tovarăş cu simţ de răspundere dezvoltat, exigent şi cu iniţiativă în 
muncă. Pentru rezultatele bune obţinute în muncă a fost în mai mulţi ani ales membru în 
biroul organizaţiei de partid pe unitate şi membru în Comisia de partid. A fost avansat 
succesiv până la gradul de maior şi decorat cu ordine şi medalii ale RPR. În funcţia actuală 
de asemenea, este apreciat că a obţinut rezultate bune. Uneori în activitatea lui se mai 
manifestă tendinţe de îngâmfare şi subapreciere a tovarăşilor cu care munceşte!. 


Instructor la Secţia Cadre a CC al PCR (iun. 1960 - sept. 1962). După absolvirea 
Şcolii Superioare de Partid de pe lângă Comitetul Central al Partidului Comunist al 


În acest context, CC al PMR şi Consiliul de Miniştri au hotărât înfiinţarea Gărzilor Muncitoreşti ca „unităţi 
de luptă destinate să asigure autoapărarea întreprinderilor, cât şi ajutorarea organelor de stat în acţiunea de 
apărare a ordinei împotriva elementelor contrarevoluţionare care ar încerca să lovească în cuceririle poporului 
muncitor”. Organizarea gărzilor muncitoreşti a început practic la 19 noiembrie 1956, odată cu emiterea unei 
hotărâri a Secretariatului CC al PMR din 5 noiembrie 1956. Comandamentul Central al Gărzilor Muncitoreşti 
a fost trecut în subordinea Secretariatului CC al PMR. Acest comandament avea în compunerea sa un 
comandant, şeful de stat-major şi secţiile: pregătire de luptă, organizare-mobilizare-cadre şi asigurare 
materială. În Bucureşti, primele plutoane de gărzi muncitoreşti au luat fiinţă (la sfârşitul anului 1956), la 
Uzinele 23 August, Semănătoarea, Republica, ITB, Casa Scânteii, Atelierele CFR Griviţa, TAROM. 
Încadrarea muncitorilor în gărzi se făcea individual, pe bază de adeziune scrisă, pe. o durată de trei ani, iar 
muncitorii trebuiau să aibă vârste cuprinse între 23 şi 45 de ani, să fie sănătoşi şi cu stagiul militar satisfăcut. 
Fiecare cerere era prezentată unei comisii formate din „cei mai buni membri de partid din întreprindere” şi 
supusă apoi votării. Adunarea generală hotăra prin vot deschis admiterea sau respingerea cererii. Tabelele 
constituite în întreprinderi erau confirmate de comitetele de partid raionale sau regionale. Până la 
22 februarie 1957 în Bucureşti existau 108 plutoane cuprinzând 70 de întreprinderi principale din capitală. 
Secretariatul CC al PMR a aprobat pe 30 martie 1957 ca numărul celor încadraţi în gărzi să atingă cifra de 
50.628 şi să fie organizaţi în 317 plutoane, 133 de companii şi 39 de batalioane. La 1 ianuarie 1959, 
efectivele gărzilor muncitoreşti (în întreaga ţară) erau de 52.292 de persoane. În anul următor, gărzile 
muncitoreşti s-au redus la 46.713 luptători, cifră considerată de către conducerea de partid şi de stat ca 
suficientă. La 20 noiembrie 1959, Prezidiul MAN a emis Decretul nr. 443 (nepublicat), care consfințea 
constituirea Comandamentului Central al Gărzilor Muncitoreşti ca organ de sine stătător la nivel central. 
Art. 1 al acestui decret menţiona : „În întreprinderile din Republica Populară Română se organizează gărzi 
muncitoreşti, care sunt formaţiuni înarmate de luptă, fiind formate din muncitori ce se încadrează în mod 
voluntar în ele”. Durata activităţii în gărzile muncitoreşti era stabilită la trei ani, însă la expirarea acestui 
termen luptătorului respectiv i se putea prelungi termenul de activitate pentru încă trei ani. În februarie 1961, 
gărzile muncitoreşti au trecut în subordinea MAI ca parte structurală de sine stătătoare. După trecerea gărzilor 
muncitoreşti la MAI, instrucţia tactică a fost axată mai mult pe colaborarea detaşamentelor înarmate 
muncitoreşti cu trupele de Securitate şi organele de Miliție. Pe 24 aprilie 1961, Biroul politic al CC al PMR 
dispunea (printr-o hotărâre) reducerea efectivelor Gărzilor Muncitoreşti cu aproximativ 50% , şi desfiinţarea 
unor subunități din întreprinderile economiei naţionale. În urma acestor restructurări au fost reţinute Gărzi 
Muncitoreşti la principalele întreprinderi din ţară. Pe 15 ianuarie 1962, prin Decretul nr. 1 (nepublicat), 
Gărzile muncitoreşti s-au desfiinţat, iar mijloacele materiale (echipamentele, muniţiile, armamentul) şi 
efectivele (ofiţerii, subofiţerii şi angajaţii civili) au fost vărsare la MAI şi MFA. Surse: Col. Leonida 
Loghin, col. Alexandru Petricean, Gărzile patriotice din România, Editura Militară, Bucureşti, 1974; 
ANIC, fond Consiliul de Stat - Decrete, Decretul nr. 443 din 20 noiembrie 1959 privind înfiinţarea 
Gărzilor Muncitoreşti şi Decretul nr. 1 din 15 ianuarie 1962 privind desfiinţarea Gărzilor Muncitoreşti. 

1. Referat de cadre din 27 mai 1960 întocmit de Secţia Cadre a CC al PMR, document semnat de către 
Cornel Onescu, şef al Secţiei Cadre a CC al PMR, Dinu Vasile, şef de sector la Secţia Cadre a CC al 
PMR, şi Tilivea Staicu, adjunct de şef de sector în Secţia Cadre a CC al PMR - ANIC, fond CC al PCR - 
Secţia organizatorică (dosare-anexă), dosar nr. 168/1965, ff. 19-20. 

Uniunii Sovietice a fost trimis în munca de partid în funcţia de instructor al Comitetului 
orăşenesc de Partid Bucureşti (iul.-sept. 1965). La numai câteva luni de zile de la 
întoarcerea din URSS a fost promovat în funcţia de secretar cu probleme organizatorice al 
Comitetului PMR al Raionului „Nicolae Bălcescu” din capitală! (sept. 1965 - febr. 1968). 

Pe 29 ianuarie 1968, cabinetul ministrului Afacerilor Interne a trimis către Secretariatul 
CC al PCR o adresă prin care solicita aprobarea numirii lui Dîrzu H. Gheorghe în 
funcţia de şef al DGP?. Propunerea ministrului Afacerilor Interne a trecut mai întâi pentru 
avizare pe la Secţia pentru Controlul Muncii la MFA, MAI şi Justiţie (secţie condusă de 
Grigore Răduică şi care, pe 7 februarie 1968, a înaintat propunerea MAI către Secretariatul 
CC al PCR). 

Prin Hotărârea nr. 431 din 15 februarie 1968, Secretariatul CC al PCR a aprobat 
propunerea Secţiei pentru Controlul Muncii la MFA, MAI şi Justiţie, confirmând astfel 
numirea în funcţia de şef al DGP a lui Gheorghe Dîrzu?. 

Director general al DGP (15 febr. 1968 - 29 dec. 1969). 

Membru în Colegiul MAI“ (28 mart. 1968 - ?). 

Pe 26 decembrie 1969, ministrul Afacerilor Interne, Cornel Onescu, a trimis Secţiei 
pentru Controlul Muncii la MFA, CSS, MAI şi Justiţie a CC al PCR propunerea de 
confirmare a eliberării din funcţia de şef al DGP a locotenent-colonelului Gheorghe Dîrzu 
şi înlocuirea lui cu generalul-maior Dumitru Ion. Câteva zile mai târziu, Secretariatul CC 
al PCR, prin Hotărârea nr. 3154/29 decembrie 1969, a aprobat propunerea venită de la MAFP. 

Şef al Secţiei/Serviciului Cadre din Şcoala Militară de Ofiţeri Activi a MI din Bucureşti — 
UM 0828 (dec. 1972, 19 dec. 1973, 4 mart. 1974) ; şef al Serviciului Cadre şi Învăţământ 
din Inspectoratul municipiului Bucureşti al MI (iun. 1977). 

Soţia ofițerului, Maria Dîrzu (născută Ureche) (n. 7 aug. 1927, mun. Sibiu, jud. Sibiu) 
a absolvit Şcoala Superioară de Partid „Ştefan Gheorghiu” de pe lângă CC al PMR ; după 
absolvirea şcolii a fost repartizată în munca de partid cu următoarele funcţii : şefa catedrei 
de Limba şi Literatura Română a Şcolii Superioare de Partid „Ştefan Gheorghiu” de pe 
lângă CC al PMR (1953-?); consultant la Cabinetul de Partid al Comitetului de Partid al 
Sectorului 3 din Bucureşti şi instructor în Secţia de Propagandă a Comitetului municipal 
de Partid Bucureşti (1968); secretară a Comitetului municipal al Femeilor din Bucureşti 
(1970) ; instructor al CC al PCRE (1972). 

Colonelul în rezervă Gheorghe Diîrzu a fost înmormântat în Bucureşti, la Cimitirul 
Militar Ghencea. 

Grade succesive : sublocotenent (ian. 1949) ; locotenent (30 dec. 1949) ; locotenent-major 
(20 sept. 1951); căpitan (6 mai 1953); maior (14 mai 1957); locotenent-colonel (?) ; 
colonel (?). 


1. Notă din 6 februarie 1968 a Secţiei Cadre a CC al PCR, document semnat de şeful Secţiei Cadre a CC 
al PCR - Dumitru Ivanovici, şi de Dinu Vasile, şef de sector în aceeaşi secţie (ANIC, fond CC al PCR - 
Secţia administrativ-politică, dosar nr. 4/1968, f. 31). 

Adresa nr. 2132 din 29 ianuarie 1968 semnată de ministrul Afacerilor Interne, Cornel Onescu (ibidem, f. 30). 

Hotărârea Secretariatului nr. 431 din 15 februarie 1968 prin care s-a aprobat eliberarea colonelului 

Pateşan din funcţia de şef al Direcţiei Personal a MAI şi numirea în locul acestuia a colonelului Dumitru 

Şerban şi de numire în funcţia de şef al DGP a tovarăşului Dirzu Gheorghe (ibidem, f. 25). 

4. HCM nr. 652 din 28 martie 1968 privind aprobarea componenţei Colegiului Ministerului Afacerilor 

Interne (ANIC, fond CC al PCR - HCM, dosar nr. 416/1968, ff. 2-3). 

ANIC, fond CC al PCR - Secţia administrativ-politică, dosar nr. 9/1969, ff. 22-25. 

6. Referat de cadre din 11 ianuarie 1972 întocmit de Secţia Cadre a CC al PCR, document semnat de Ion 
Savu, şef al Secţiei Cadre a CC al PCR, Gheorghe Pană, secretar al CC al PCR, şi Vasile Dinu, şef de 
Sector în Secţia Cadre a CC al PCR (ANIC, fond CC al PCR - Secţia Cancelarie [dosare-anexă], dosar 
nr. 354/1972, ff. 11-12). 

Decorații: medalia „Serviciul credincios”, clasa a III-a (1945); medalia „Eliberarea 
de sub jugul fascist” (aug. 1949); medalia „A V-a aniversare a RPR” (1952); medalia 
„10 ani de la înfiinţarea primelor unităţi ale Armatei Populare Române” (oct. 1953); 
medalia „Meritul Militar”, clasa a Il-a (1959) şi I (1954). Prin Decretul nr. 120 din 6 mai 
1961, lui Gheorghe H. Diîrzu i s-a conferit medalia „40 de ani de la înfiinţarea Partidului 
Comunist din România” pentru „merite în activitatea de partid şi întărirea regimului 
democrat-popular”! (6 mai 1961). Prin Decretul nr. 316 din 4 iulie 1970, locotenent-colonelului 
Gheorghe H. Diîrzu i s-a conferit Ordinul „Meritul Militar”, clasa a III-a, pentru 15 ani 
vechime în cadrele permanente ale MAI. Cu prilejul aniversării a 50 de ani de la 
constituirea Partidului Comunist Român, prin Decretul nr. 137 din 20 aprilie 1971, 
locotenent-colonelului Gheorghe H. Diîrzu i s-a conferit medalia „A 50-a Aniversare a 
Partidului Comunist Român” pentru „merite în activitatea de partid şi opera de construire 
a socialismului”?. În 1985, cu prilejul „aniversării a 40 de ani de la victoria asupra 
fascismului”, colonelul în rezervă Gheorghe Diîrzu a fost decorat printr-un Decret Prezidenţial 
cu medalia „Virtutea Ostăşească”, clasa I, pentru „fapte de arme săvârşite în războiul 
împotriva Germaniei hitleriste”. 


DOANDEŞI IOAN. angajat civil. 
Activitate profesională : economist la Serviciul financiar şi CFI din DGP (1 aug. 1984 - ?). 


DOBRESCU ILIE, locotenent-ma jor. 
Activitate profesională : ofiţer controlor în Serviciul Aprovizionare şi Desfacere din 
DPLC (3 dec. 1955). 


DOCAN ELENA, angajat civil. 
Activitate profesională : şef al Serviciului Personal din Direcţia Penitenciarelor şi 
Institutelor de Prevenţie (mart. 1948). 


DOGARU GHEORGHE ILIE, locotenent-major, d.p. nr. 629 (n. 3 iul. 1921, com. 
Husnicioara, jud. Mehedinţi - d. 1984, mun. Drobeta-Turnu Severin, jud. Mehedinţi). 

Naționalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI: turnător CFR. 

Funcţii în organizaţii politice, de masă şi obşteşti : membru PCR din 1945 ; secretar al 
cercului ARLUS din Penitenciarul Jilava (1951). 

Studii civile : 7 clase în comuna natală (1928-1935) ; 3 clase la Şcoala Industrială nr. 1 
de pe lângă Şantierul Naval Turnu Severin (1937 — 1 oct. 1941). La 1 octombrie 1949 a fost 
scos din producţie de PMR şi trimis la Şcoala Juridică de un an din Bucureşti, de pe lângă 
Ministerul Justiţiei (1 oct. 1949 - 30 aug. 1950). 

Stagiu militar : Regimentul 95 Infanterie (febr.-mart. 1942). A continuat să satisfacă 
serviciul militar la Atelierele Principale CFR Turnu Severin, fiind mobilizat la locul de 
muncă. Ordinul de demobilizare l-a primit la 1 noiembrie 1946 (dispoziţiile legale de la 


1. Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 
Comunist din România” (ANIC, fond Consiliul de Stat - Decrete, dosar nr. 120/1961, f. 14). 

2. Decretul nr. 316 din 4 iulie 1970 privind conferirea Ordinului şi medaliei „Meritul Militar” unor ofiţeri, 
maiştri militari şi subofiţeri din Ministerul Afacerilor Interne (ibidem, dosar nr. 426/1970, f. 20). 

3. Decretul nr. 137 din 20 aprilie 1971 privind conferirea medaliei „A 50-a aniversare a Partidului Comunist 
Român” (ibidem, dosar nr. 149/1971, f. 1, şi dosar nr. 194/1971, f. 5). 

acea vreme prevedeau că muncitorii care erau utili întreprinderilor unde lucrau puteau fi 
mobilizați pe loc pentru lucru). 

Studii militare : Şcoala de Referenţi de Grefă Jilava (1 sept. - 5 oct. 1950). 

Activitate profesională : agricultor în gospodăria părintească şi la diferiţi proprietari de 
pământ din comuna natală (1935-1937) ; ucenic la atelierul de construcţii de vase (1937-1938), 
la atelierul de turnătorie (1938-1941) şi turnător de metale feroase la Şantierul Naval Turnu 
Severin (1 oct. 1941 — 1 febr. 1942); turnător la Atelierele Principale CFR Turnu Severin 
(26 mart. 1942 — 1 oct. 1949 şi 1 aug. — 1 sept. 1950); referent în DGP (1 sept. - 5 oct. 
1950) ; subdirector/locţiitor director al Penitenciarului Jilava (5 oct. 1950 — 1 iul. 1951); 
comandant la Penitenciarul Sibiu (1 iul. 1951 — 6 iul. 1952). Pe 6 iulie 1952, locotenentul 
Dogaru a predat sublocotenentului Ioan Cibu comanda penitenciarului Sibiu. La acea dată 
în unitate se găseau 326 de deţinuţi, trei angajaţi civili, 34 de milițieni, şase sergenţi 
reangajaţi şi trei ofiţeri ; comandant la UM nr. 5 Bicaz/Colonia de Muncă Bicaz/forma- 
ţiunea 0871 (6 iul. 1952 - 2 dec. 1953). După desfiinţarea formaţiunii 0871 Bicaz a fost 
mutat la Penitenciarul Aiud/formaţiunea 0622, unde a îndeplinit următoarele funcţii: şef 
al Biroului Pază şi Regim (2 dec. 1953 - oct. 1954) şi locţiitor de comandant pentru pază 
şi regim! (oct. 1954 - 30 iun. 1956). În prima jumătate a anului 1956 a făcut câteva rapoarte 
şi memorii către conducerea DPLC, în care cerea să fie mutat la o unitate din Turnu 
Severin sau să fie trecut în rezervă din cauza unor probleme medicale personale, dar şi 
pentru că dorea să se întoarcă în producţie la Atelierele Principale CFR din Turnu Severin. 

A fost trecut în rezervă la 30 iunie 1956 prin ordinul MAI nr. 2948. 

Grade succesive : locotenent (1 iul. 1951); locotenent-major (1954). 

Pedepse : „mustrare” pentru neexecutarea întocmai a unui ordin (mart. 1952); „mustrare” 
pentru lipsă de control în muncă şi pentru lipsă de control asupra subordonaţilor, lucru ce 
a condus la unele abateri ale acestora cu ocazia consemnului din 7 noiembrie 1952 (mart. 
1953); 20 zile de arest la garnizoană pentru încercarea de inducere în eroare a ministrului 
adjunct al Afacerilor Interne - generalul-maior Ady Ladislau (17 sept. 1953); „mustrare” 
pentru neexecutarea unui ordin referitor la întocmirea şi înaintarea unor situaţii cu necesarul 
de echipament (25 sept. 1953); şapte zile de arest la garnizoană pentru beţie şi scandal în 
gară oraşului Aiud (dec. 1954) ; „mustrare scrisă” pentru neexecutarea unui ordin referitor 
la cercetările făcute în problema cartelelor de alimente ale deţinuţilor (oct. 1954). 


DRAGOMIR DOBRE, angajat civil. 
Activitate profesională : inginer în Direcţia economică a DGPCM (1961). 


DRAGOMIR ION GHEORGHE, colonel, d.p. nr. 2971 
(n. 18 sept. 1928, satul Corbişori, com. Stăneşti/Corbi, jud. Argeş). 

Naţionalitatea : română. 

Originea şi apartenența socială : ţăran mijlocaş. 

Profesia de bază la încadrarea în MAI : agricultor. 

Funcţii în organizații politice, de masă şi obşteşti : membru UTC 
din i947 şi PMR din 1957 ; secretar al organizaţiei UTM din Peniten- 
ciarul Piteşti (1958-1959) ; secretar al Biroului Organizaţiei de Bază 
a PCR din Penitenciarul Colibaşi (1983-1986). 


1. Începând cu octombrie 1954, Dogaru a activat ca locţiitor al comandantului pentru pază şi regim, iar 
definitivarea pe funcţie a avut loc pe 1 decembrie 1955 (Ordinul DPLC nr. 03311). 

Studii civile : 5 clase în comuna natală (1936-1941) şi alte 2 clase absolvite ulterior (în 
1956); Şcoala Medie Muncitorească de 3 ani din Piteşti (1957-1960). 

Stagiu militar : Centrul de Instrucție Securitate nr. 2 Brad (1 mai - 15 oct. 1950); 
Batalionul 10 Intervenţie Securitate Dej (15 oct. 1950 - 15 iun. 1951). 

Studii militare : Şcoala de Sergenţi Politici MAI din Deva (iun. 1951 - febr. 1952); 
Şcoala Militară de Ofiţeri Pază MAI Câmpina (1 mai — 7 nov. 1953); curs de perfecţionare 
pentru cadrele de conducere, profil penitenciare la Şcoala de Ofiţeri MAI nr. 2 Bucureşti — 
DGM (aug. 1961 - dec. 1962); Facultatea de Servicii din Academia Militară (sept. 1966 - 
sept. 1969); curs de reciclare (15 mart. - 15 mai 1975). 

Activitate profesională : agricultor în gospodăria părintească (1941-1946 şi oct. 1949 — 
1 mai 1950); slugă la proprietarul de pământ lon Ganea din comuna Pojorta, jud. Braşov 
(1946-1949) ; locţiitor politic de pluton la Centrul de Instrucție nr. 27 Securitate Tăşnad 
(febr.-iun. 1952). După desfiinţarea acestei unităţi (mai 1952), a fost mutat în funcţia de 
locţiitor politic de pluton la Compania Sighet din Batalionul Pază Dej - Regimentul 4 Pază 
Cluj (iun. 1952 - 1 apr. 1953). 

Ca urmare a absolvirii Şcolii Militare de Ofiţeri Pază MAI Câmpina a fost repartizat la 
Penitenciarul Piteşti, unde a deţinut funcţiile de ofiţer de serviciu şi ajutor de serviciu al 
comandantului (7 nov. 1953 — 1 iul. 1959); comandant la Penitenciarul Râmnicu Vâlcea 
(1 iul. 1959 — 1 febr. 1962); ofiţer de serviciu la Penitenciarul Miercurea-Ciuc (1 febr. 
1962 - 1 apr. 1963); şef de Secţie la Colonia de Minori Păltiniş (1 apr. 1963 - 1 mart. 
1964) ; comandant la Penitenciarul Miercurea-Ciuc (1 mart. 1964 — 1 oct. 1966); director 
adjunct pentru servicii la ISRM Păltiniş (oct. 1969 — 1 aug. 1973); locţiitor de comandant 
pentru servicii la CRM Păltiniş (1 aug. 1973 — 1 iun. 1975); locţiitor de comandant pentru 
servicii la Şcoala Militară de Subofiţeri Penitenciare de la Hârşova - UM 0402 (1 iun. 
1975 - 1 aug. 1977); locţiitor de comandant pentru servicii la Penitenciarul Râmnicu 
Vâlcea (1 aug. 1977 — 1 apr. 1980). La 28 ianuarie 1980, ca urmare a aplicării prevederilor 
Decretului Consiliului de Stat nr. 31, Penitenciarul Râmnicu Vâlcea a fost mutat la Colibaşi, 
iar Dragomir a fost numit în aceeaşi funcţie: locţiitor de comandant pentru servicii la 
Penitenciarul Colibaşi (1 apr. 1980 - 26 mart. 1988). 

A fost trecut în rezervă la 26 martie 1988 prin Decretul Prezidenţial nr. 38. 

Grade succesive : plutonier (1952) ; sublocotenent (1953) ; locotenent (1955) ; locote- 
nent-major (1958) ; căpitan (1963) ; maior (1969) ; locotenent-colonel (1975) ; colonel (1982). 

Decorații : medalia „În Serviciul Patriei Socialiste”, clasa I (1963) ; medalia „A XX-a 
aniversare a eliberării Patriei de sub jugul fascist” (1964) ; medalia „A XX-a aniversare a Zilei 
Forţelor Armate ale RPR” (1964); Ordinul „În Serviciul Patriei Socialiste”, clasa a III-a 
(1967); medalia „25 de ani de la proclamarea Republicii” (1972) ; medalia „30 de ani de la 
eliberarea României de sub dominaţia fascistă” (1974) ; Ordinul „Meritul Militar”, clasa 
a II-a (1972) şi I (1977). 

Pedepse : zece zile de arest pentru lipsuri pe linia profilării deţinuţilor (1957); 
„observare” pentru nerespectarea unui ordin DGP (1971); „mustrare” pentru neajunsuri 
pe linie de servicii (1986). 


DRĂGAN LUCIAN, angajat civil (n. 1 febr. 1928, com. Brăneşti, jud. Ilfov). 

Naţionalitatea : română. 

Originea şi apartenența socială: mic comerciant. 

Funcţii în organizaţii politice, de masă şi obşteşti : membru UTM. 

Studii civile: 6 clase primare şi secundare la Liceul Industrial Polizu din Bucureşti 
(?-1941). În 1949 şi-a continuat studiile liceale, urmând 2 clase în particular finalizate cu 
susţinerea unor examene. 

Stagiu militar : grupul artistic al CTG (oct. 1949 - nov. 1951). 

Activitate profesională : practicant la Societatea de Pielărie „Bernal” (1941-1948) ; 
calculator la Uzinele „Republica” din Bucureşti (1948-1949). După lăsarea la vatră s-a 
angajat la Serviciul Contabilitate din DGPCUM ca referent! (dec. 1951 - ?). 


DUMITRESCU HORETIA, angajat civil (n. 1912, com. Odobeşti, jud. Dâmboviţa). 

Naţionalitatea : română. 

Originea şi apartenenţa socială : chiabur. 

Studii civile : liceul cu diplomă de bacalaureat. 

Activitate profesională : contabilă la Serviciul financiar din DGPCUM (1952). În 1952 
figura pe un tabel cu angajaţii civili şi militari din DGSS, DGM şi DGP propuşi de MAI 
pentru reţinere şi cercetare de către organele DGSS. În dreptul numelui ei era făcută o 
scurtă caracterizare şi se preciza motivul pentru care trebuia îndepărtată din MAI : origine 
nesănătoasă. Dumitrescu Horetia a avut un tată de profesie mecanic de mori care a deţinut 
5 ha de pământ. În 1939 s-a căsătorit cu Dinache Radian, fost ofiţer la Ministerul Aerului, 
care în perioada în care legionarii s-au aflat la putere a demisionat din armată pentru a fi 
numit secretar general la UCB, unde era salariată soţia. După rebeliunea legionară din 
ianuarie 1941, Dinache Radian a fost condamnat la şase ani de închisoare?. 


DUMITRESCU OCTAVIAN, angajat civil (n. 9 apr. 1923, mun. Urziceni, jud. Ialomiţa). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: (?). 

Funcţii în organizații politice, de masă şi obşteşti: membru UTM (?). 

Studii civile : 4 clase la Liceul Comercial din Ploieşti (1935-1940). 

Stagiu militar : Regimentul 9 Vânători de Gardă, Şcoala de Subofiţeri de Rezervă din 
Arad şi Şcoala de Subofiţeri de Rezervă din Dorohoi (1 nov. 1943 - 23 aug. 1944). Din 
cauza apropierii liniei frontului a fost evacuat cu şcoala la Turnu Severin şi apoi la Bihor. 
După 23 august 1944 a luat parte la luptele împotriva trupelor germane până la 13 septem- 
brie 1944, când unitatea sa a fost înlocuită şi retrasă în spatele frontului. În octombrie 1944 
a fost repartizat la Şcoala de Subofiţeri de Rezervă de la Radna, unde a absolvit cursurile 
întrerupte cu câteva luni în urmă. La finalizarea studiilor a fost mutat la Regimentul 16 
Vânători Haţeg, de unde a fost deconcentrat cu gradul de sergent, în aprilie 1945. 

Activitate profesională : în perioada în care urma cursurile liceale a făcut şi stagiul de 
practică la câteva societăţi comerciale de pielărie şi încălţăminte din Ploieşti (1935-1940) ; 
funcţionar la o firmă particulară de import-export din Bucureşti (1941 - 1 nov. 1943); 
funcţionar la o firmă particulară (1945-1948). În 1948 a fost încadrat la DGP ca funcţionar. 
În 1952 avea funcţia de contabil principal la Serviciul financiar din DGPCUM?. În această 
funcţie conducea Secţia Unităţi Extrabugetare - Anexe care coordona activitatea gospo- 
dăriilor-anexă ce funcționau pe lângă locurile de deţinere ale DGPCUM. 


DUMITRIU CONSTANTIN, angajat civil (n. 27 iul. 1927, com. Podu Iloaiei, jud. Iaşi). 
Naţionalitatea : română. 
Originea şi apartenenţa socială: muncitor (mecanic CFR). 


ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 260. 
Ibidem, ff. 280-281. 
Ibidem, ff. 253-254. 

Profesia de bază la încadrarea în MAI : ajutor de contabil. 

Funcţii în organizaţii politice, de masă şi obşteşti : membru UTM din 1949. 

Studii civile: 2 clase profesionale (1939-1941) şi liceul comercial cu diplomă de 
bacalaureat (1941-1948). 

Stagiu militar: Comisariatul Militar al Raionului „Griviţa Roşie” din Bucureşti 
(mai-nov. 1951). 

Activitate profesională : funcţionar la Agenţia Băncii de Stat a RPR din comuna Scânteia, 
Judeţul Iaşi (1949-1950) ; normator la Filiala Vaslui a Băncii de Stat a RPR (? - sept. 1950). 
În toamna anului 1950 a demisionat şi a venit la Bucureşti, unde îşi avea familia, şi s-a angajat 
în funcţia de contabil la Cooperativa „6 Martie” (sept. 1950 — mai 1951 şi nov. 1951 - febr. 
1952) ; ajutor de contabil la Serviciul Contabilitate din DGPCUM! (febr. 1952 - ?). 


E 


ENĂCHESCU MARIA, angajat civil (n. 15 iul. 1923, mun. Bucureşti). 

Naționalitatea : română. 

Originea şi apartenenţa socială: mic-burghez. 

Profesia de bază la încadrarea în MAI: funcţionară. 

Studii civile: 4 clase primare şi 3 clase industriale la Bucureşti, fără diplomă de 
absolvire (?-1938). 

Activitate profesională : în 1938 a abandonat studiile pentru a intra ca dactilografă la 
Societatea „Barbu Știrbey” din Bucureşti, unde a lucrat până în septembrie 1944, când a 
demisionat pentru a se angaja ca funcţionară la Fabrica de Încălţăminte „Diaconescu” din 
Bucureşti (sept. 1944 - oct. 1946). În octombrie 1946 s-a transferat la DGP, unde a fost 
numită în funcţia de subşefă de birou la Penitenciarul Cluj Tribunal, iar în 1949 a fost detaşată 
în aparatul central al DGP, în funcţia de dactilografă la Serviciul financiar! (1949, 1951). 


FICIORU (FECIORU) IOSIF ION, colonel, d.p. 1195 (n. 4 apr. 
1928, com. Cucerdea, jud. Mureş). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: electrician. 

Funcţii în organizaţii politice, de masă şi obşteşti: membru | 
PCR din 1946; activist în Biroul Judeţenei Târnava Mică a 
Tineretului Progresist (oct. 1946 — mart. 1947) ; secretar al celulei 
PCR/PMR din Uzina Electrică din Târnăveni (mart. 1947 - sept. 
1948); instructor cu probleme organizatorice în Secţia Organi- 
zatorică a Judeţenei de Partid Târnava Mică (dec. 1948 - iun. 
1949); membru în Comitetul de Partid al Şcolii de Ofiţeri Politici nr. 1 din Ineu - MFA 
(| ian. - 15 iun. 1950); membru în Comitetul de Partid al Şcolii de Contrainformaţii 
km 32 Periş (iul.-aug. 1950); secretar al Organizaţiei de Bază PMR din Serviciul Cadre 
al DLCM (24 nov. 1952 - iun. 1953); secretar al organizaţiei PCR din Colonia de Muncă 
Giurgeni/formaţiunea 0319 (oct. 1965 - 1967); membru în BOB a PCR al Spitalului-Peni- 
tenciar Bucureşti (1979-1982). 

Studii civile: 7 clase în comuna natală (1935-1942); Şcoala de ucenici de pe lângă 
Fabrica „Nitrogen” din Târnăveni (1942-1946) ; Şcoala medie din Tulcea şi Şcoala medie 
nr. 2 din Constanţa (1961 — iun. 1965); Facultatea de Drept, Universitatea din Bucureşti, 
cursuri fără frecvenţă (1970-1975). Diploma de stat a obținut-o în februarie 1976 în urma 
susţinerii examenului de licenţă. 

Stagiu militar : Regimentul 2 Aviaţie Craiova (19 nov. 1949 - 1 ian. 1950). În ianuarie 
1950 a fost selecționat pentru Şcoala de Ofiţeri Politici de la Ineu, iar în iunie 1950 a fost 
recrutat pentru Şcoala de Contrainformaţii km 32 Periş, pe care a absolvit-o la 23 august 
1950 cu gradul de locotenent. 

Studii militare : Şcoala de Ofiţeri Militaro-Politică nr. 1 din Ineu - MFA (1 ian. - 
15 iun. 1950). Datorită rezultatelor bune obţinute în această şcoală a fost selecționat de 
către Serviciul de Contrainformaţii al Armatei din DGSP pentru a urma Şcoala de Contra- 
informaţii km 32 Periş (15 iun. - 23 aug. 1950); curs de perfecţionare a cadrelor de 
conducere la Şcoala de Perfecţionare Ofiţeri şi Sergenţi Jilava - DGPCM (15 mart. — 
1 sept. 1960); curs scurt de perfecţionare a pregătirii cadrelor cu funcţii de conducere din 
MAI la Dumbrăviţa (1970). 

Studii politice: Şcoala de Pregătire pentru Activişti de Partid şi Tineret „Dr. Petru 
Groza” din Avrig (17 aug. - oct. 1946); Universitatea Politică şi de Conducere de pe lângă 
Comitetul Municipal Bucureşti al PCR (1975-1978). 

Activitate profesională : în octombrie 1942 a intrat ca ucenic la atelierul electric al Fabricii 
„Nitrogen” din Târnăveni, unde s-a calificat în meseria de electrician (1 oct. 1942 — 
17 aug. 1946). 

Ficioru Ion provenea dintr-o familie religioasă adeptă a cultului baptist. Într-o auto- 
biografie dată la Bucureşti, pe 25 mai 1951, Ficioru povestea relaţia cu familia sa şi cu cea 
a viitoarei soţii : 


În timpul copilăriei mele până în anul 1942 mă duceam aproape în fiecare duminică la 
biserică, părinţi mei, find foarte credincioşi ; din anul 1942 an când am intrat ucenic la 
Fabrică şi find despărţit de părinţi mei care locuia la 12 Km. de oraş în comuna Cucerdea, 
nu mai mergeam acasă aşa des, încât să mă poate duce la biserică. Iar eu find ucenic şi 
luând contact cu o serie de tineri care eram în atelier cu mine am început să intru în 
societate cu ei să merg la un bal, la un tiatru, să fumez ceia ce credincioşi Baptişti şi părinţi 
mei, Care slujeau acest cult numi admiteau, am început să rup aproape complectamente cu 
religia aceasta până în anul 1945 toamna datorită situaţiei care am arătat mai sus. În anul 
1945 toamna cunoscând soţia în oraşul Târnăveni unde am învăţat şi meseria prin intermediul 
fratelui ei cu care mă cunoşteam!. 


În octombrie 1946 s-a căsătorit, fără asentimentul organelor de partid, cu Maria 
Căluţiu, al cărei tată era pastor baptist (Dumitru Căluţiu). În aceeaşi autobiografie, dată 
înaintea scoaterii sale din Securitate, Ficioru era nevoit să justifice legăturile sale cu 
familia soţiei. Pe cale de consecinţă, declara că nu a conştientizat gravitatea actelor sale 
prin căsătoria cu o baptistă: 


Totuşi nu eram destul de înarmat cu ideologia partidului nostru în măsura în care eu să pot 
să acţionez asupra acestei rămăşiţe burgheze dăunătoare proletariatului şi întregului popor 
şi în măsura în care să fiu convins de ce nu cred sau care erau ţelurile bandiţilor din apus 
Anglo Americani de a ţine poporul muncitor în întuneric?. 


După ce Judeţeana de partid Târnava Mică a început să se ocupe mai îndeaproape de 
îndoctrinarea tânărului Ficioru, relaţiile cu familia sa şi cu cea a soţiei s-au răcit: 


Am reuşit în întregime ca atât eu, cât şi soţia mea să rup complectamente cu misticismul 
şi să pornim pe drumul arătat de partidul nostru de învăţătura Marxism Leninismului 
ducând în acelaşi timp muncă şi cu părinţi mei arătând care este adevăratul izvor nesecat 
de învăţătură, nu acela din care se adăpează ei, ci acela din care mă adăp eu şi milioane de 
oameni ai munci am reuşit nu prea în mare măsură să scot din concepţia lor misticismul 


mai crezând în aşa zisul Dumnezeu”. 


În aprilie 1977 a divorţat de soţie, căsătoria fiind declarată desfăcută din vina ambelor 
părţi. Unul dintre motivele care au stat la baza divorţului a fost căsătoria fiicei lor de 16 ani 
cu un băiat de 32 de ani (atât băiatul, cât şi părinţii săi erau adepţi ai cultului baptist). 
Ofiţerul nu a fost de acord cu această căsătorie, care a avut loc la data de 25 august 1977, 
părerea soţiei fiind cea care a primat. 

Pe 17 august 1946 s-a înscris în PCR, fiind scos din producţie în aceeaşi zi şi trimis la 
Avrig, la o şcoală de pregătire pentru activişti de partid şi tineret, în vederea alegerilor din 


1. AANP, fond Cadre, d.p. nr. F-1195, dosar nepaginat. 
2. Ibidem. 
3. Ibidem. 


213 FICIORU (FECIORU) IOSIF ION 


noiembrie 1946 - Şcoala „Dr. Petru Groza” (director al acestei şcoli, care a funcţionat în 
căminul de ucenici al Fabricii Mârşa din Avrig, a fost viitorul membru al CPEx al CC al 
PCR, Paul Niculescu-Mizil). După finalizarea studiilor acestei şcoli, a fost repartizat ca 
activist la Judeţeana Târnava Mică a Tineretului Progresist, fiind ales în Biroul Judeţenei 
şi în Biroul Judeţean al BPD. În aceste funcţii, Ficioru se ocupa cu administrarea fondurilor 
de propagandă pentru campania electorală din toamna anului 1946 şi cu organizarea 
tineretului în vederea desfăşurării unor activităţi de propagandă şi conferinţe în diferite 
instituţii, comune sau oraşe. În martie 1947, din cauza socrului său care era predicator 
baptist, a fost retrimis în producţie de către Judeţeana PCR Târnava Mică în cadrul Uzinei 
Electrice a Fabricii „Nitrogen” din Târnăveni, unde a fost ales în funcţia de secretar al 
celulei de partid. În septembrie 1948, aceeaşi Judeţeană PCR l-a scos din producţie şi i-a 
acordat funcţia de responsabil cu propaganda şi agitația în Biroul Plasei PMR Iernut (sept.-dec. 
1948) de unde, în decembrie 1948, a fost luat ca instructor cu probleme organizatorice în 
Secţia Organizatorică a Judeţenei de Partid Târnava Mică (dec. 1948 — iun. 1949). O nouă 
sarcină dusă la bun sfârşit de tânărul activist de partid Ficioru loan a fost la Direcţia 
Judeţeană Târnava Mică a Gospodăriilor Agricole de Stat - GOSTAT, unde a fost trimis de 
Judeţena PMR Târnava Mică în funcţia de şef al Secţiei Îndrumare şi Control. La aceeaşi 
Direcţie, Ficioru avea sarcina de a organiza munca de partid, UTM şi sindicat în cele 
15 GAS-uri din judeţul Târnava Mică (iun. - 19 nov. 1949). La sfârşitul anului 1949 a fost 
încorporat la Regimentul 2 Aviaţie Craiova. În ianuarie 1950 a fost selecționat pentru 
Şcoala de Ofiţeri Politici de la Ineu, iar în iunie 1950 a fost recrutat pentru Şcoala de 
Contrainformaţii km 32 Periş - Bucureşti, pe care a absolvit-o la 23 august cu gradul de 
locotenent. 

Imediat după absolvirea şcolii de contrainformaţii a fost repartizat ca ofiţer de Securitate 
la Biroul 2 din Serviciul Contrainformaţii al Armatei din DGSP/DGSS, în funcţia de 
anchetator şi apoi şef al Biroului 2, unde a lucrat până la 1 iunie 1951 ; din cauza faptului 
că părinţii săi şi soţia erau membri ai cultului baptist, a fost scos din Securitate şi mutat 
în aparatul de penitenciare. 

Într-o autobiografie dată în 1951 înaintea scoaterii din DGSS, tânărul ofiţer Ficioru 
încerca să-şi convingă superiorii că, în ciuda originii sale nesănătoase, va fi în continuare 
un cadru de nădejde al regimului : 


asigur partidul care m-a crescut şi m-a educat că voi duce cu şi mai multă perseverenţă 
lupta contra duşmanilor poporului nostru muncitor şi voi lovi tără cruţare în ei!. 


În cadrul DGPCUM a fost repartizat la Direcţia Pază unde a deţinut funcţiile de ofiţer 
anchetator (1 iun. — sept. 1951), comandant al Şcolii de Sergenţi de şase luni de pe lângă 
Penitenciarul Văcăreşti? (sept.-nov. 1951), lucrător cadre la Secţia Anchete (nov. 1951 - 
mart. 1952), şef al Secţiei Anchete şi locţiitor al şefului Direcţiei Cadre din DGPCUM 
(mart. 1951 - oct. 1952). În urma desființării DGPCUM, din toamna anului 1952 a fost 
mutat la DLCM, unde a deţinut funcţiile de şef al Biroului Anchete şi locţiitor al şefului 
Serviciului Cadre (nov. 1952 - 17 iun. 1953); comandant la Colonia de Muncă Poarta 
Albă/formaţiunea 0893 (17 iun. 1953 - 3 ian. 1955). 


= 


AANP, fond Cadre, d.p. nr. F-1195, dosar nepaginat). 
2. In noiembrie 1951, această şcoală a fost contopită cu Şcoala de Cadre Profesionale de la Jilava, funcţionând 
în continuare în localul celei din urmă. 

Comandant la Penitenciarul Suceava (ian. 1955 — 1 mart. 1956). În acestă funcţie a fost 
numit după ce fostul comandant al Penitenciarului Suceava, locotenentul Niţă Zamfir, a 
fost arestat ca urmare a producerii unei evadări în grup la care au participat zece deţinuţi 
de drept comun condamnaţi la pedepse cu închisoarea pe viaţă. Această evadare a avut loc 
în seara zilei de 22 decembrie 1954. 

O notă de cunoaştere din 20 mai 1955 întocmită de Direcţia Cadre din MAI pe numele 
locotenentului-major Fecioru Ioan ne înfăţişează un ofiţer dur atât cu deţinuţii, cât şi cu 
militarii din subordine. De asemenea, documentul aprecia calităţile organizatorice ale 
ofițerului Ficioru în funcţia de comandant al Penitenciarului Suceava, cât şi măsurile luate 
în sectorul de pază al unităţii : 


Deşi timpul din ianuarie şi până acum este scurt, a reuşit ca prin măsurile organizatorice 
ce le-a luat, să lichideze în cea mai mare parte cu lipsurile ce existau în această unitate cum 
sunt: adormirile în post, abateri, pactizări cu deţinuţii, slabă organizare a muncii şi pazei etc. 
La început a căutat să cunoască oamenii după care a făcut propuneri DPLC, propuneri care au 
constat în scoaterea elementelor necorespunzătoare (cadre) şi selecţionarea oamenilor şi 
repartizarea lor după capacitate în muncile unde randamentul poate să fie mai mare. Un alt 
obiectiv principal din activitatea sa a fost şi este paza. În acest sens, a făcut un plan de 
acţiune apărarea al unităţii adaptat la posibilităţile existente şi pe schimburi a stabilit 
atribuţiuni. Prin exerciţii practice pe care le-a făcut în fiecare săptămână pe plutoane, a 
reuşit să aducă efectivul unităţii în situaţia de a şti ce trebuie să facă într-o eventuală 
alarmă. Deoarece paza nu corespunde regulamentelor, a luat măsuri şi a reorganizat acest 
lucru în raport cu posibilităţile ce le-a avut unitatea. Cu sprijinul material al Reg. MAI 
Suceava a împrejmuit unitatea cu sârmă ghimpată, a creiat zonă interzisă cu fâşie greblată 
pe tot perimetrul unităţii şi a instalat becuri de iluminat. În interior a introdus controlul 
periodic asupra supraveghetorilor şi a reorganizat sistemul de transport al deţinutelor, 
asigurând astfel în bune condițiuni închiderea şi deschiderea unde participă tot timpul 
ofiţerul de serviciu. Un accent deosebit a pus pe munca politică, cerând sprijin în acest 
sens Serv. Politic din DPLC şi în special Comitetului Raional PMR. Acest lucru a făcut să 
aducă la zi predarea lecţiilor care la sosirea sa erau cu 4 lecţii în urmă şi să îmbunătăţească 
Calitatea predării lor. Din cauză că fostul comandant a manifestat inexigenţă faţă de 
lipsurile şi abaterile subalternilor, starea de spirit şi disciplinară şi mai cu seamă simţul 
răspunderii lasă de dorit. Cu sprijinul organizaţiei de bază partid şi cadrelor cu munci de 
răspundere cu care se consultă, a reuşit să facă în aceste probleme progrese simţitoare. A 
luat măsuri severe atunci când a fost cazul, a ţinut referate, a prelucrat cazurile de abateri 
şi scoateri cu efectivul unităţii, lucru ce a făcut ca numărul de abateri în luna aprilie a.c., 
să fie reduse cu 50% faţă de luna decembrie 1954. La început, ofiţerul a greşit, deoarece 
necunoscând oamenii şi starea de fapt, a trecut dintrodată la pedepse severe. Ofiţerul aplică 
cu severitate regimul la deţinuţi. Constatând lipsuri serioase în ce priveşte comportarea 
cadrelor cu deţinuţii a organizat şedinţe de instructaje, imprimând astfel simţul de răs- 
pundere faţă de muncile ce le au. În general, Lt. Major Fecioru Ioan a ridicat calitatea 
muncii în unitate. În munca sa, s-a afirmat ca un tovarăş cu putere de muncă şi cunoscător 
al regulamentelor şi instrucţiunilor de specific. În problema conducerii, de asemeni s-a 
afirmat ca un tovarăş cu orientare. Ofiţerul putea obţine rezultate şi mai bune, însă nu 
manifestă destulă încredere în unii subalterni, ocolind să le încredinţeze sarcini de mare 
răspundere. Uneori pare a fi îngâmfat, nu documentează oamenilor suficient unele probleme 
ale muncii, iar în alte cazuri face băşcălie pe seama fostei conduceri a penitenciarului!. 


1. „Notă de cunoaştere asupra Lt. Major Fecioru loan, Comandantul Penitenciarului Suceava”, document 
semnat de către locotenentul Grigore M., lucrător cadre în Direcţia Cadre a MAI (AANP, fond Cadre, 
d.p. nr. F-1195, dosar nepaginat). 

Şef de secţie (1 mart. - apr. 1956) şi comandant la Colonia de Muncă Borzeşti R 10/ 
formațiunea 0694 (apr. 1956 — 1 sept. 1958). Beneficiarul muncii deţinuţilor din această 
formaţiune era Ministerul Construcţiilor. 

Într-o şedinţă de analiză a muncii DGPCM care a avut loc pe 28 august 1956, 
locotenentul-ma jor Ficioru Ion a luat cuvântul pentru a semnala unele probleme cu care se 
confrunta formațiunea 0694 Borzeşti. Ficioru semnala conducerii DGPCM că la această 
colonie s-au trimis mai mulţi deţinuţi „Ciungi şi orbi” care nu puteau fi folosiţi la munci 
şi care îngreunau munca celor trei sanitari ai unităţii. De asemenea, Ficioru mai preciza că 
la această unitate fuseseră trimişi deţinuţi fără haine şi echipament, iar din punctul de 
vedere al cazării deţinuţilor situaţia se prezenta dramatic. Ficioru atrăgea atenţia că deţinuţii 
nu puteau da randament pe șantierul Trustului de Energo-Construcţii, deoarece paturile în 
care dormeau aceştia erau vechi şi pline de ploşniţe!. 

În perioada în care a deţinut funcţia de comandant al formaţiunii 0694 Borzeşti, a fost 
acuzat de „imoralitate” pe motiv că întreținea relaţii intime cu fiica unui deţinut, cu soţia 
casierului, cât şi cu alte două femei de „moravuri uşoare”, de ale căror servicii beneficiau 
şi cadrele din DGPCM care veneau în control la această unitate, fapte pentru care a fost 
retrogradat din funcţie şi mutat la Colonia de Muncă Periprava/formaţiunea 08302, unde a 
deţinut funcţiile de locţiitor de comandant pentru pază şi regim (1 sept. 1958 - 1 oct. 
1960) şi comandant (1 oct. 1960 — 1 sept. 1963). De asemenea, ofiţerul a mai fost acuzat 
că la Borzești a organizat o serie de chefuri cu unele cadre din unitate, la care au luat parte 
mai mulţi ofiţeri din aparatul central al DGPCM (căpitanul Anghel Bâra şi locotenentul 
Dumitru Păun) şi chiar ofiţerul de Contrainformaţii al coloniei - locotenentul-major de 
Securitate Constantin Pruteanu. 

Abaterile comise de căpitanul Ficioru şi colegii săi au fost descoperite de Serviciul 
Cadre al DGPCM şi Grupa „D” din Direcţia regională MAI Bacău care au efectuat o serie 
de investigaţii pentru a stabili vinovaţii pentru această stare de lucruri. La data de 31 martie 
1958, Serviciul Cadre din DGPCM a întocmit o notă-raport ce conţinea concluziile 
investigaţiilor şi propunerile de pedepsire a celor vizaţi” (acuzaţiile aduse ofițerului Ficioru 
au fost recunoscute de către acesta în declaraţiile date la Serviciul Cadre al DGPCM). 

În calitate de comandant al formaţiunii 0830 Periprava, Ficioru a impus în rândul 
deţinuţilor un regim sever de detenţie : 


deţinuţii care încălcau interdicțiile fixate de comandant, mâncând de pe câmp porumbul 
crud, erau pedepsiţi de un tribunal, în cadrul unui spectacol în toate detaliile şi urmat de 
bătaie. Obişnuia să sară cu calul peste trupurile deţinuţilor”. 


l. „Stenograma şedinţei de analiza muncii DGPCM din 28.08.1956” (AANP, fond Secretariat, dosar nr. 23/ 
1956, ff. 46-47). 

2. Informaţii despre regimul de detenţie de la Periprava găsim în istoricul Coloniei de Muncă de la 
Periprava, publicat în Dicţionarul penitenciarelor din România comunistă (1945-1967): „La Periprava, 
deţinuţii au fost folosiţi la construirea digului, defrişarea stufului, desţelenirea terenului din zonă, 
creşterea animalelor într-o fermă zootehnică aflată în subordinea unităţii, dar şi la construirea unei şosele 
cu o lungime de 2,5 km, care urma să devină cale de acces către colonie”. Vezi Andrei Muraru (coord.), 
Dicţionarul penitenciarelor din România comunistă (1945-1967), Polirom, laşi, 2008, p. 136. 

3.  Notă-raport din 31 martie 1958 semnată de către şeful Serviciului Cadre din DGPCM, locotenent-colonelul 
Stanciu Nicolae (AANP, fond Cadre, d.p. nr. F-1195, dosar nepaginat). 

4. Doina Jela, Lexiconul negru : unelte ale represiunii comuniste, Humanitas, Bucureşti, 2001, p. 116. 

Fostul deţinut Iosif Corpaş, condamnat în 1956 la patru ani şi şase luni închisoare 
pentru trecerea frauduloasă a frontierei, îşi aminteşte bătăile încasate de deţinuţii care, din 
cauza foametei de la Periprava, mâncau din porumbul ce trebuia recoltat : 


A intervenit căpitanul Fecioru. Pe cei prinşi [că mâncau câţiva ştiuleţi de porumb - n.n. ] 
i-a luat chiar el în primire, cu câţiva gardieni speciali, anonimi, aplicând un stil de bătaie 
după o metodă de-a lui. lată cum: în colonie, în faţa unei barăci, a înşirat pe cei care 
urmau să fie pedepsiţi. Deţinuţilor li se acopereau ochii cu nişte ochelari orbi, având drept 
lentile două cercuri de tablă neagră, cum se proceda la Securitate, ca să nu se vadă aceia 
care judecă şi bat. Aşa orb, deţinutul era introdus în baracă, în faţa unui tribunal improvizat. 
În interiorul barăcii, era o instanţă în toată regula, a cărei şefie principală o deţinea 
căpitanul Fecioru, pentru că el era mereu în fruntea unor astfel de acţiuni. Toţi ceilalţi 
membri nu erau decât nişte subalterni, cu ranguri de subofiţeri. (...) Au fost bătuţi aşa vreo 
30-40 de deţinuţi. După ce s-a terminat această bravură îndeplinită de căpitanul Fecioru, 
l-am Văzut şi eu pe căpitan cum a ieşit de obosit, transpirat, din baraca în care a înfiinţat 
instanța . 


Într-o modalitate similară îl descrie şi fostul deținut politic Augustin Neamţu, care 


aminteşte astfel pe comandantul de la Periprava : 


head nd 


un bărbat băţos, el ne-a spus odată că numai în plic mai mergem acasă! Ce deosebire era 
între ieşitul pe horn şi ieşitul în plic? Noi ne chinuiam mai mult până la moarte, mai bine 
era de ne împuşcau pe toţi (...) maiorul Fecioru, care avea un tic, strângea din dinţi când 
se uita la tine?. 


şi-l 


Fostul internat politic Neculai Popa rememorează condiţiile de muncă şi cazare de la 
Periprava în 1960, despre care consideră că erau sensibil mai bune decât cele de la 
Culmea de unde fusese transferat : se locuia în barăci cu geamuri care se puteau deschide 
la nevoie, existau paturi suprapuse cu saltele, iar pe jos era nisip (camerele au fost mai 
târziu pavate cu cărămizi)”. Neculai Popa vorbeşte şi despre aducerea în Colonia de 
Muncă Periprava, la începutul anilor '60, a circa 300 de cai pentru a asigura hrana 
deţinuţilor pe timpul iernii : 


Neavând nutreţuri pentru ei, erau scoşi la păscut pe câmp de către trei deţinuţi, însoţiţi de 
patru soldaţi. (...) Sărmanii cai erau numai piele şi oase, iar primul lucru pe care trebuia 
să-l facem era să-i ajutăm să se scoale de jos pe cei ce nu se puteau ridica. Cei ce nu se mai 
puteau ţine pe picioare rămâneau pentru a fi tăiaţi de către un măcelar de la drept comun 
şi apoi trimişi la bucătărie, pentru consum. Caii erau ţinuţi tot timpul sub cerul liber 
într-un ţarc, unde noroiul era până la genunchi, încât îţi venea să plângi de mila lor. (...) 
În fiecare noapte mureau câte 1-3 cai, care apăreau în acte sacrificați pentru hrana 
deţinuţilor. Îmi amintesc că a fost şi o anchetă în această privinţă, când au fost dezgropaţi 
mai mulţi cai morţi, fiind totul muşamalizat până la urmă‘. 


Iosif Corpaş, Secvenfe din fostele închisori politice, Humanitas, Bucureşti, 2003, pp. 73-74. 
Augustin Neamţu, Viața după gratii şi obloane, Galaxia Gutenberg, Târgu Lăpuş, 2006, pp. 106-107, 


113. 


Neculai Popa, Coborârea în iad. Amintiri din închisorile României comuniste, Vremea, Bucureşti, 1999, 


pp. 203-204. 
Ibidem, pp. 207-208. 

După numai trei ani, în toamna anului 1963 a fost pus la dispoziţia DGPCM pentru că 
întreținea relaţii intime cu soţia locţiitorului său pentru probleme de Spate!, folosea 
deţinuţi la munci în scopuri personale şi pentru că a permis unor subalterni să se 
aprovizioneze cu alimente în mod discreţionar de la popota unităţii (1 sept. - 1 nov. 1963). 
Această stare de lucruri a fost constatată de Direcţia Cadre a MAI care, în vara anului 
1963, a efectuat o serie de verificări la Periprava după ce fusese sesizată că la această 
unitate au loc abateri în rândul cadrelor de conducere. În ziua de 13 iulie 1963, Serviciul II 
din Direcţia Cadre a MAI a întocmit o notă-raport cu rezultatul verificărilor. În acest 
document care se concentra pe abaterile comise de Ficioru se mai menţiona faptul că în 
cadrul acestei formaţiuni unii deţinuţi confecţionează obiecte de artizanat pentru conducerea 
formaţiunii şi a DGPCM : 


La formațiunea Periprava sunt doi deţinuţi care sunt bolnavi şi lucrează la atelier diferite 
lucruri din os. Aceştia nu se bucură de condiţional. Au fost lucrate anumite lucrări din os 
în miniaturi, exemplu Sala Congreselor, remi şi altele. Unele din ele au fost date la unii 
tovarăşi din DGPCM, exemplu colonel Constantinescu [Marin - n.n.] căruia i s-a dat Sala 
Congreselor, iar la locţiitorii formaţiunii câte o cutie de remi?. 


Locţiitor de comandant pentru pază şi regim la Colonia de Muncă Ostrov/formaţiunea 
0957 (1 nov. 1963 — 1 ian. 1964). La începutul anului 1964 a fost trimis la Colonia de 
Muncă Giurgeni/formaţiunea 0319, unde a deţinut funcţiile de locţiitor de comandant 
pentru pază şi regim (| ian. 1964 - 1 ian. 1967) şi comandant (| ian. - 1 aug. 1967). 

În iulie 1964 ultimii deţinuţi politici au părăsit formațiunea 0319 Giurgeni; de la 
această dată unitatea a rămas să adăpostească doar deţinuţi de drept comun care executau 
condamnări de până la 25 de ani?. 

Pe 1 august 1967, în urma desființării formaţiunii 0319 Giurgeni“ (unitate penitenciară 
de categoria I), maiorul Ficioru a fost mutat în interes de serviciu la Penitenciarul Văcăreşti, 
unde a deţinut funcţiile de locţiitor de comandant pentru pază şi regim (1 aug. 1967 - 
l aug. 1968) şi comandant (1 aug. 1968 -— febr. 1971). 

Ascensiunea sa în funcţia de comandant al acestei unităţi de categoria I s-a datorat 
momentului în care la DGP s-au prelucrat, într-o şedinţă cu activul de partid, documentele 
Plenarei, CC al PCR din 22-25 aprilie 1968, când au fost denunţate abuzurile comise de 
organele MAI în timpul lui Gheorghiu-Dej. La această şedinţă, o serie de ofiţeri superiori 
cu funcţii de conducere în DGP au acuzat modul discreţionar în care s-a comportat 
Alexandru Drăghici cu militarii din aparatul de penitenciare, dar şi crimele comise în 


1. Pentru această abatere, în octombrie 1963 a fost pedepsit şi pe linie de partid cu „vot de blam”. Această 
sancţiune aplicată ca urmare a abaterilor comise la formațiunea 0830 Periprava i-a fost ridicată în 
septembrie 1965 de către Biroul Raional PMR Feteşti. 

2.  „Notă-raportdin 13 iulie 1963 cu rezultatul verificărilor de la formațiunea Periprava, unitate a DGPCM”, 

document semnat de către locotenent-colonelul Ion Baciu, secretar al Comisiei de Partid a Direcţiei 

Politice a MAI, şi de către maiorul de securitate Cristian Gheorghe, locţiitor al şefului Serviciului II din 

Direcţia Cadre a MAI (AANP, fond Cadre, d.p. nr. F-1195, dosar nepaginat). 

Andrei Muraru (coord.), op. cit., pp. 126-128. 

4. Prin ordinul MAI nr. 3557 din 1 august 1967 s-au aprobat noile state ale DGP, iar Colonia de Muncă 
Giurgeni/formaţiunea 0319 a fost desfiinţată, fiind transformată în secţie a Penitenciarului Vlădeni. 

5. În urma Plenarei CC al PCR din aprilie 1968, Alexandru Drăghici a fost exclus din partid, desărcinat din 
funcţia de vicepreşedinte al Consiliului de Miniştri şi degradat militar. Prin Decretul nr. 1065 din 
14 noiembrie 1968 s-a aprobat retragerea gradului de general-colonel acordat lui Alexandru Drăghici şi 
trecerea acestuia în evidenţa rezerviştilor cu gradul de soldat. Prezentăm mai jos un document inedit - 
expunerea de motive a acestui act normativ cu articol unic semnată de către preşedintele CSS, Ion 


w 

locurile de detenţie în timpul ministeriatului său?. Însă aceştia „uitau” să precizeze că 
acele crime au fost comise în locuri de deţinere în care chiar ei avuseseră funcţii de 
conducere. În cadrul acestei şedinţe, ofiţerul Ioan Ficioru a prezentat o informare bine 
documentată care a fost pe placul ministrului Afacerilor Interne, Cornel Onescu, cel care 
prezida şedinţa. La scurtă vreme de la această şedinţă, Ficioru Ion avea să fie promovat în 
funcţia de comandant al Penitenciarului Văcăreşti. În perioada în care a deţinut această 
funcţie, Ficioru şi-a achiziţionat o limuzină „Mercedes” şi şi-a creat o serie de relaţii în 
sferele înalte ale puterii comuniste, ajungând să întreţină relaţii colocviale cu o serie de 
activişti de partid şi de stat, personaje din lumea mondenă a capitalei, directori de mari 


unităţi economice etc. 
In şedinţa de analiză a activităţii desfăşurate de DGP şi unităţile subordonate cu toţi 
comandanții de penitenciare din 10 februarie 1970, locotenent-colonelul Ficioru raporta : 


Tovarăşe Ministru, raportez că în legătură cu folosirea deţinuţilor la munci în cadrul 
Penitenciarului Văcăreşti, în 1970, deţinuţii să fie repartizaţi la munci grele, la săpături, la 
turnarea de betoane, întrucît această muncă mai deosebită să existe în timpul detenţiei”. 


La această şedinţă au participat : ministrul Afacerilor Interne, adjuncţii săi, conducerea 
DGP şi comandanții penitenciarelor. Motivele pentru care a fost scos din funcţia de 
comandant al penitenciarului Văcăreşti sunt redate în linii generale şi vagi într-un referat 
de cadre întocmit de Direcţia Personal şi Învăţământ din MAI, la data de 11 ianuarie 1971 : 


In activitatea ofițerului s-au manifestat unele lipsuri, în sensul că nu reuşeşte să organizeze 
şi să conducă corespunzător subordonații, conduce la general munca, se pierde în rezolvarea 


Stănescu, unul dintre apropiații lui Nicolae Ceauşescu: „Plenara Comitetului Central al Partidului din 
aprilie 1968 a dezvăluit abuzurile şi ilegalităţile comise de Alexandru Drăghici în timpul cât s-a aflat la 
conducerea Ministerului Afacerilor Interne, hotărând scoaterea acestuia din Prezidiul Permanent şi din 
Comitetul Executiv, excluderea lui din Comitetul Central al PCR şi revocarea lui din funcţia de 
vicepreşedinte al Consiliului de Miniştri. Alexandru Drăghici, în funcţia de ministru al Afacerilor 
Interne, s-a făcut vinovat de încălcarea legalităţii, de practicarea abuzurilor în activitatea organelor de 
Securitate, de sustragerea organelor MAI de sub controlul de partid, de o serie de abuzuri în politica de 
cadre. Totodată, lui Alexandru Drăghici îi revine răspunderea directă pentru anchetarea abuzivă şi 
ilegală, cu metode nepermise a unor activişti de partid, pentru inducerea în eroare a organelor de 
conducere ale partidului în legătură cu învinuirile plăsmuite aduse acestora, pentru abuzurile şi măsurile 
represive nedrepte împotriva altor activişti ai partidului. Întrucât faptele săvârşite de Alexandru Drăghici 
sunt incompatibile cu calitatea de ofiţer, propun ca în baza art. 26 din Statutul Corpului Ofiţerilor, 
aprobat prin Hotărârea Consiliului de Miniştri nr. 1177/1965, să i se retragă gradul de general-colonel şi 
să fie trecut în evidenţa rezerviştilor cu gradul de soldat. Faţă de cele de mai sus, anexez proiectul de 
decret privind retragerea gradului de general-colonel lui Drăghici Alexandru şi trecerea acestuia în 
evidenţa rezerviştilor cu gradul de soldat, pe care vă rog să binevoiţi a-l semna”. Cel care şi-a pus 
semnătura pe acest decret în calitate de preşedinte al Consiliului de Stat, Nicolae Ceauşescu, nu a dispus 
şi trimiterea în justiţie a fostului ministru al Afacerilor Interne. Secretarul General al CC al PCR nu şi-a 
dorit nicio clipă judecarea lui Drăghici, ci doar eliminarea unui potenţial rival la conducerea PCR 
(Decretul nr. 1065 din 14 noiembrie 1968 privind retragerea gradului de general-colonel acordat lui 
Drăghici Alexandru şi trecerea acestuia în evidenţa rezerviştilor cu gradul de soldat, ANIC, fond 
Consiliul de Stat - Decrete, dosar nr. 1065/1968, f. 2). 

2. Despre modul în care s-a desfăşurat această şedinţă şi despre participanţii la ea, detalii în studiul realizat de 
Marius Stan, Mihai Burcea, Mihail Bumbeş, „Recrutarea cadrelor superioare de penitenciar, 1945-1989”, 
în Elite comuniste înainte şi după 1989, Anuarul IICCR, vol. II, Polirom, Iaşi, 2007, pp. 85-122. 

3. „Raport asupra activităţii desfăşurate de Direcţia Generală a Penitenciarelor în anul 1969”. Stenograma 
şedinţei poartă menţiunea „secret” şi are numărul de înregistrare 0.1132/12.03.1970 (AANP, fond 
Secretariat, dosar F.N./1969, „Materiale de la şedinţa de analiză a activităţii DGP pe anul 1969”, f. 94). 

unor probleme mărunte şi datorită faptului că nu a exercitat un control organizat la 
subunități, sprijinul şi îndrumarea acestora nu se ridică la nivelul cerinţelor. Creşterea 
complexităţii sarcinilor unităţii depăşesc posibilităţile sale sub raportul pregătirii generale, 
a aptitudinilor şi capacităţii de conducere. Ofiţerul este nervos şi lipsit de tact în relaţiile 
cu subordonații. Ca urmare a lipsei sale de fermitate şi exigenţă în luarea unor măsuri, în 
cadrul unităţii s-au înregistrat în cursul anului 1970 o serie de evenimente negative pe linia 
asigurării pazei, supravegherii, folosirii condamnaților la muncă şi respectării legalităţii. 
A dovedit uşurinţă în selecţionarea condamnaților pentru noile sisteme de muncă, nu a tras 
la răspundere şi nu a luat măsuri împotriva unor cadre, menţinând o stare şi o practică 
disciplinară necorespunzătoare. Pentru asemenea lipsuri a fost pedepsit în 1970 de 
conducerea MAI cu „avertisment că nu corespunde pe deplin funcţiei ce o ocupă”, iar pe 
linie de partid sancţionat cu „mustrare”. În loc să ia măsuri de lichidarea deficienţelor 
manifestate în activitatea şi conduita sa, ofiţerul în luna decembrie 1970 când efectivele din 
subordine erau mobilizate pentru întocmirea lucrărilor în vederea aplicării Decretului de 
grațiere a unor pedepse, a invitat în biroul său o subordonată, căreia i-a propus relaţii 
intime!. 


Comandant al Secţiei de deţinere „Arcuda” din Penitenciarul Văcăreşti/Bucureşti (febr. 
1971 - 1 iun. 1976); comandant al Secţiei „Periş” din Penitenciarul Ilfov (1 iun. 1976 - 
l aug. 1977). Ca urmare a aplicării prevederilor Decretului nr. 225/1977, Penitenciarul 
Ilfov a fost desfiinţat, iar ofiţerul Ficioru a fost mutat la Spitalul-Penitenciar Bucureşti, 
unde a deţinut funcţiile de comandant de secţie (1 aug. 1977 — 1 apr. 1978) şi locţiitor de 
comandant pentru pază şi regim la (1 apr. 1978 - nov. 1982). 

Din notarea de serviciu întocmită pentru perioada 1 ianuarie - 31 decembrie 1980, 
aflăm că în Spitalul-Penitenciar Bucureşti numărul deţinuţilor internaţi a fost foarte mare. 
De asemenea, comandantul unităţii, generalul-maior Alexiu Oreste, aprecia că ofiţerul 
Ficioru s-a achitat bine de sarcinile primite : 


Colonel Ficior Ioan, este locţiitor al comandantului spitalului pentru pază, supraveghere şi 
regim. În această calitate a avut de asigurat un volum mare de muncă ce a rezultat din 
numărul sporit de deţinuţi din care mulţi cu probleme deosebite ce au necesitat măsuri 
speciale. Întreaga activitate s-a desfăşurat în condiţiile unei mari fluctuații şi a unor 
numeroase deplasări de deţinuţi în afara spitalului. Are putere de muncă şi dispune de o 
experienţă îndelungată. Prin măsurile luate şi grija manifestată pentru evitarea eve- 
nimentelor negative a obţinut rezultate bune pe linie de pază şi supraveghere. În perioada 
la care se referă notarea, a îndeplinit şi sarcina de şef al şantierului de construcţii pentru 
realizarea obiectivelor aprobate (bucătăria şi secţia de femei). A depus eforturi susţinute 
pentru buna aprovizionare a şantierului şi efectuarea unor lucrări de calitate. Aprovi- 
zionarea materială a şantierului a necesitat numeroase deplasări în afara unităţii, fapt ce s-a 
resimţit în activitatea de pază şi supraveghere. În plus, existenţa îndelungată a unui şantier 
în incinta spitalului a creat mari greutăţi în supravegherea şi controlul deţinuţilor aflaţi la 
lucru sau internaţi?. 


1. Referat de cadre din Il ianuarie 1971 întocmit de Direcţia Personal şi Învăţământ din MAI, document 
semnat de către directorul general al DGP, general-maior Dumitru lon, şi de către şeful Direcţiei 
Personal şi Învăţământ din MAI, colonelul Dumitru Şerban (AANP, fond Cadre, d.p. nr. F-1195, dosar 
nepaginat). 

2. Notare de serviciu întocmită pe perioada 1 ianuarie - 31 decembrie 1980. Pentru această perioadă, 
comandantul Spitalului-Penitenciar Bucureşti, generalul-maior Alexiu Oreste, i-a acordat calificativul 
„bine” (ibidem, dosar nepaginat). 

În octombrie 1982, ofiţerul Ficioru a fost trimis de superiorii săi în faţa Comisiei de 
expertiză medico-militară a Spitalului Militar al MI din Bucureşti pentru a i se stabili 
poziţia medico-militară cu propunerea de clasare la categoria „apt limitat”. La data de 
6 noiembrie 1982, comisia a emis Certificatul de decizie medicală nr. 1157 prin care 
colonelul Ficioru Iosif a fost clasat „apt limitat în timp de pace şi război — fără revizuire”, 
din cauza unei boli nervoase contractate în timpul efectuării serviciului militar. Clasarea 
medicală şi problemele familiale ale ofițerului cu fiul său au stat la baza hotărârii coducerii 
MI de trecere în rezervă şi pensionare. Din păcate, în dosarul personal nu figurează 
numărul ordinului prin care a fost trecut în rezervă. 

La sfârşitul anilor '70, fiul ofițerului (Ficioru I. Tiberiu) şi soţia acestuia şi-au depus actele 
pentru plecarea definitivă în Statele Unite ale Americii. Iniţial, colonelul Ficioru nu a fost de 
acord cu acest lucru, însă ca urmare a hotărârii fiului său de a părăsi ţara, ofiţerul a fost nevoit 
să-şi dea acordul raportând în acest sens şi superiorilor săi. În cursul anului 1982, ofiţerul 
Ficioru a fost în audienţă la generalul-maior Ion D. Ghenoiu, şeful Direcţiei Paşapoarte, 
Evidenţa Străinilor şi Controlul Trecerii Frontierei din MI - UM 0200 Bucureşti, pentru 
a facilita obţinerea documentelor de călătorie pentru fiul său. Tot în 1982, Ficioru Tiberiu a 
trimis mai multe telegrame pe adresa CC al PCR şi DGP prin care reclama faptul că îi este 
îngrădit dreptul la călătorie. Urmarea a fost chemarea tatălui său la conducerea DGP şi 
mustrarea acestuia pentru că nu şi-a educat fiul în spiritul eticii şi echităţii socialiste. Ofiţerului 
i S-a pus în vedere să-şi potolească fiul şi să ia toate măsurile pentru a împiedica plecarea 
acestuia peste hotare. Avertizarea DGP la adresa colonelului Ficioru nu a avut niciun efect, 
deoarece acesta nu a reuşit să-şi convingă fiul să renunţe la intenţia de părăsire a ţării. 

Chiar dacă în ziua de 19 august 1982 Comisia de vize şi paşapoarte le respinsese 
cererile de stabilire definitivă în SUA, în ziua de 7 septembrie 1982, Ficioru Tiberiu şi 
soţia lui! s-au prezentat la Serviciul Paşapoarte Bucureşti pentru a completa formularele de 
călătorie în SUA. Însă, contrar diligenţelor făcute de tatăl său la generalul Ghenoiu, 
Serviciul Paşapoarte Bucureşti a refuzat să le înmâneze documentele solicitate din cauza 
faptului că toate rudele celor doi se găseau în ţară (în SUA se afla doar o rudă îndepărtată 
a unuia dintre soţi). Dintr-o notă întocmită de locotenent-colonelul Marinca loan din 
Serviciul Paşapoarte Bucureşti aflăm că cei doi soţi s-au arătat nemulţumiţi şi au protestat 
vizavi de refuzul autorităţilor de a le elibera actele solicitate : 


S-au arătat nemulţumiţi că tatăl le-a transmis că cererile lor vor fi aprobate, de acest lucru 
ocupându-se tov. col. Eftimie, iar Serviciul paşapoarte Bucureşti refuză să le elibereze formu- 
larele. În final au declarat că despre acest lucru vor comunica postului de radio „Europa 
liberă” şi la doi senatori americani, care-l sună zilnic la telefon şi se interesează de situaţia 
lor, iar ca măsură de protest vor intra în „greva foamei”, începând cu data de 25.09. 19822. 


La CNSAS se găseşte un dosar deschis la data de 3 martie 1981 de către organele 
Serviciului 14 al Direcţiei a IV-a Contrainformaţii Militare din DSS pe numele colonelului 
Ficioru loan. Acest dosar a fost deschis în baza Legii nr. 23 din 17 decembrie 1971 privind 
apărarea secretului de stat în RSR”. 


1. Fecioru I. Tiberiu era, la acea dată, muncitor la Institutul de Cercetări şi Modernizări Energetice din 
Bucureşti, fiind căsătorit cu Fecioru (Alexandrescu) Valerica. 

2. Notă din 7 septembrie 1982 semnată de locotenent-colonelul Marinca loan (AANP, fond Cadre, d.p. 
nr. F-1195, dosar nepaginat). 

3. Articolul nr. 9 din acest act normativ stipula că organele de Securitate aveau obligaţia de a controla periodic 
salariaţii din toate instituţiile socialiste de stat care lucrau cu documente secrete. Vezi Legea nr. 23 

Din acest dosar aflăm că amenințările lui Ficioru Tiberiu nu au fost simple vorbe. La 
data 25 septembrie 1982, familia lui Ficioru Tiberiu a intrat în greva foamei în semn de 
protest faţă de decizia autorităţilor române de a-i interzice să părăsească ţara!. O notă din 
16 octombrie 1982 a Centrului de Informaţii Externe - UM 0544 Bucureşti, trimisă 
Direcţiei a IV-a din DSS, semnala presiunile exercitate de emigranții români asupra 
reprezentanţei RSR din New York, presiuni care aveau ca scop schimbarea de optică a 
autorităţilor române în cazul Ficioru Tiberiu : 


Deţinem date din care rezultă că numitul Maftei Aurel plecat ilegal din ţară şi stabilit în SUA, 
împreună cu un grup de emigranţi români ostili au organizat demonstraţii şi au declarat greva 
foamei în faţa Reprezentanţei RS România din New York, solicitând aprobarea emigrării în 
SUA a nepotului său Fecior Tiberiu-loan împreună cu soţia şi copilul său. (...) Faţă de cele 
de mai sus, rugăm dispuneţi iniţierea unor măsuri pe lângă colonelul Fecior Ioan pentru a-l 
determina să-l influenţeze pozitiv pe fiul său şi pe rudele din SUA în vederea renuţării la 
acţiunile lor ostile îndreptate împotriva intereselor ţării noastre în exterior?. 


Investigaţiile efectuate de organele de contrainformaţii militare au scos la iveală şi o 
infracţiune de luare de mită a colonelului Ficioru Ioan. În primăvara anului 1980, ofiţerul 
Ficioru a primit-o în audienţă la Spitalul-Penitenenciar Bucureşti pe Mina Barbu, care i-a 
dat 1.000 de lei mită într-un plic pentru a-i facilita un vorbitor, în biroul ofițerului, cu fiul 
său, Emilian Barbu. Acesta fusese condamnat în decembrie 1979 la 15 ani de închisoare 
pentru infracţiunea de omor. Considerând că pedeapsa era nedreaptă, Emilian Barbu a 
refuzat hrana fiind introdus imediat la izolare de către conducerea Spitalului-Penitenciar 
Bucureşti. La data la care Mina Barbu şi-a întâlnit fiul chiar în biroul colonelului Ficioru, 


privind apărarea secretului de stat în RSR publicată în Buletinul Oficial al RSR, Partea I, nr. 157, 
17 decembrie 1971. Propunerea de deschidere a acestui dosar cu nume de cod „Atlas” a fost făcută la data 
3 martie 1981 de către colonelul Vasile Ion, şef al Biroului 1 din Serviciul 14 al Direcţiei a IV-a 
Contrainformaţii Militare din DSS, care a întocmit un raport în acest sens (Serviciul 14 asigura din punct 
de vedere contrainformativ toate unităţile militare ale Comandamentului Trupelor de Pompieri şi 
Penitenciare). Câteva zile mai târziu, pe 9 martie 1981, şeful Serviciului 14 din Direcţia a IV-a 
Contrainformaţii Militare, colonelul Petru Calotă, a aprobat raportul cu propuneri întocmit de colonelul 
Vasile Ion. Acest raport stabilea că în vederea verificărilor pe Legea nr. 23/1971, organele de contrainformaţii 
militare ale Serviciului 14 trebuiau să investigheze următoarele : „cunoaşterea preocupărilor, anturajului 
ofițerului, identificarea eventualelor elemente interesate în a-l exploata informativ, contracararea acţiunilor 
acestora ; protecţia ofițerului împotriva acţiunilor unor elemente duşmănoase aflate în detenţie care vor căuta 
să acţioneze asupra sa în scopul obţinerii de date şi informaţii secrete ; prevenirea scurgerii de informaţii 
din unitate”. Pentru realizarea acestor obiective, Serviciul 14 din Direcţia a IV-a a dispus flancarea 
ofițerului cu o serie de informatori (sursele A-1 şi F-1) şi interceptarea convorbirilor telefonice de la 
domiciliul ofițerului pentru o perioadă de 25 de zile. Planul de măsuri întocmit la data de 3 martie 1981 de 
către colonelul Vasile Ion nu a fost pus în aplicare decât după ce colonelul Petru Calotă, şef al Serviciului 14 
din Direcţia a IV-a, a obţinut aprobarea de la prim-secretarul Comitetului de Partid din MI (ofiţerul 
Ficioru era membru în organizaţia de partid a Spitalului-Penitenciar Bucureşti şi nu putea fi urmărit de 
organele de Securitate fără avizul organului ierarhic superior de partid). Ulterior, după câteva luni de la 
deschiderea dosarului „Atlas”, conducerea Serviciului 14 a mai dispus folosirea în acest caz şi a unor 
deţinute informatoare („Paula” şi „Ileana”), care trebuiau să lămurească implicarea sau neimplicarea 
ofițerului într-un caz de luare de mită (ACNSAS, fond Informativ, dosar nr. 195866, vol. I, ff. 1-4). 

1. Adresa „secretă” nr. 700/0638681/S.188255 din 27 septembrie 1982, semnată de către şeful Direcţiei 
Paşapoarte, Evidenţa Străinilor şi Controlul Trecerii Frontierei din MI - UM 0200 Bucureşti. Documentul 
fusese trimis pentru exploatare Direcţiei a IV-a contrainformaţii militare din DSS - UM 0632 Bucureşti 
(ibidem, vol. II, f. 22). 

2. Nota „strict secretă” nr. 201/434/0082067 din 16.10.1982. Documentul este adresat şefului Direcţiei 
a IV-a Contrainformaţii Militare din DSS - UM 0632 Bucureşti, fiind semnat indescifrabil de către un 
locţiitor al şefului UM 0544 Bucureşti (ibidem, vol. I, f. 10). 

acesta îşi continua protestul, având probleme grave de sănătate. Emilian Barbu a refuzat să 
iasă din greva foamei la rugăminţile insistente ale mamei sale, cerând în continuare să 
vorbească cu un procuror din Procuratura Generală a RSR căruia să-i solicite inițierea 
procedurii de rejudecare a procesului său. 

După câteva zile, Mina Barbu i-a mai dat o dată mită colonelului Ficioru suma de 1.000 de 
lei cu rugămintea ca acesta să intervină la Procuratura Generală a RSR pentru a trimite un 
procuror care să-l audieze pe Emilian Barbu la Spitalul-Penitenciar Bucureşti. De data aceasa, 
banii i-au fost oferiţi colonelului într-un apartament aparţinând unei prietene a Minei Barbu. 

În cele din urmă, Mina Barbu a fost şi ea arestată în septembrie 1980, fiind ulterior 
condamnată la un an şi şase luni închisoare pentru operaţiuni interzise cu mijloace de plată 
străine. La începutul anului 1981, atât Emilian Barbu, cât şi Mina Barbu se găseau 
încarceraţi la Penitenciarul Bucureşti. 

Pentru a dovedi aceste fapte, organele de contrainformaţii militare au stabilit un plan 
complex de măsuri: audierea deţinutei Mina Barbu şi conceperea unei combinaţii prin 
care să se stabilească dacă afirmaţiile acesteia nu erau făcute cu scopul de a se răzbuna pe 
ofiţerul Ficioru. În această combinaţie au fost cooptați ofiţeri din Direcţia Cercetări penale 
a IGM (unde Mina Barbu se găsea arestată) şi procurorul care instrumenta cazul, dar și 
informatori din arestul Direcţiei Cercetări Penale a IGM. Totodată, s-a prevăzut instalarea 
de tehnică operativă în celula Minei Barbu, în biroul colonelului Ioan Ficioru şi la 
domiciliul prietenei Minei Barbu, acolo unde ofiţerul luase mită pentru a doua oară. Tot 
acest plan a fost conceput de colonelul Vasile Ion, şef al Biroului 1 din Serviciul 14, 
pendinte de Direcţia a IV-a. 

În urma finalizării verificărilor în acest caz, şeful Biroului 1, colonelul Vasile Ion, a 
întocmit o notă-raport adresată şefului Serviciului 14, colonelul Petru Calotă, în care 
demonstra că ofiţerul Ficioru a primit mită 2.000 de lei de la Mina Barbu. Colonelul Vasile 
Ion îi propunea superiorului său trimiterea întregii documentaţii conducerii MI, în vederea 
sesizării procuraturii militare teritoriale : 


Toate aceste date, cât şi faptul că numita Mina Barbu nu s-a dovedit a avea un interes anume de 
a-l reclama pe ofiţer - declaraţia sa fiind luată în contextul anchetării de către organele de 
cercetare penală pentru dare de mită altor persoane - conduc la concluzia că ofiţerul, 
bazându-se pe discreţia lui Burinaru Jana [prietena Minei Barbu în apartamentul căreia aceasta 
i-a oferit pentru a doua oară colonelului Ficioru suma de 1.000 de lei - n.n.], a acceptat 
să primească aceste sume de bani, gândind cu uşurinţă că nu va fi descoperit şi că nu i se 
poate documenta faptele. Având în vedere cele raportate mai sus, rog a se raporta la 
conducerea Ministerului de Interne, cu propunerea de a se aprecia asupra măsurilor ce 
urmează a fi luate, întrucât faptele vizează comiterea infracţiunii de luare de mită În 
competenţa de cercetare a Procuraturii militare Bucureşti |. 


Nu cunoaştem resorturile prin care colonelul Ioan Ficioru a rămas în continuare să 
ocupe funcţia de locţiitor de comandant în ciuda recomandărilor făcute de colonelul de 
Securitate Vasile Ion. Cert este că pe 16 iulie 1982, căpitanul Georgescu Aurel - ofițer 
specialist III în Biroul 1 din Serviciul 14 —, a întocmit un raport prin care propunea încetarea 
verificărilor în cazul „Atlas”, distrugerea materialelor rezultate în urma verificărilor şi 


1.  Nota-raport „strict secretă” nr. 0092481 din 15.06.1981 referitoare la „verificarea aspectelor sesizate de 
către numita Barbu Mina în legătură cu colonel Ficior loan, locţiitor pentru pază şi regim al comandanti 
Penitenciarului Spital Bucureşti”, document semnat de colonelul Vasile Ion, şef al Biroului 1 din 
Serviciul 14 al Direcţiei a IV-a DSS (ibidem, vol. II, ff. 36-38). 

menţinerea ofițerului Ficioru în atenţia ofițerului de Contrainformaţii Militare din 
Spitalul-Penitenciar Bucureşti. Din acest document aflăm că, după finalizarea cercetărilor 
organelor de contrainformaţii militare, conducera DGP şi Organizaţia de Partid au fost informate 
în vederea dispunerii măsurilor care se impuneau în acest caz. Cele două instituţii însă s-au 
dovedit extrem de blânde cu ofiţerul Ficioru, mărginindu-se doar la avertisment. 

Un aspect negativ din cariera profesională a ofițerului Ficioru şi reliefat de raportul 
căpitanului Aurel Georgescu a fost problema legată de viaţa personală a colonelului Ficioru : 
disputa acestuia cu fiul său în privinţa dorinţei celui din urmă de a părăsi definitiv ţara!. 

Cu alte cuvinte, dosarul deschis în martie 1981 de către organele de contrainformaţii 
militare pe numele colonelului Ioan Ficioru a fost închis pe 16 iulie 1982, când şeful 
Serviciului 14, colonelul Petru Calotă, a aprobat raportul căpitanului Aurel Georgescu. 

Dintr-o notă „strict secretă” datată 14 august 1985, aflăm că fiul colonelului loan 
Ficioru şi familia sa au reuşit în cele din urmă să părăsească România la 13 decembrie 
1983, stabilindu-se în New York?. 

Colonelul în rezervă Ion Ficioru a făcut parte şi din staff-ul tehnic al filmului românesc 
Binecuvântată fii, închisoare... regizat de Nicolae Mărgineanu în 2002. Ficioru a fost 
consultantul acestui film, fiindu-i recomandat regizorului Mărgineanu de către conducerea 
DGP. Scenariul lungmetrajului a avut la bază memoriile fostei deţinute politice Nicole Valéry 
Grosu (născută Bruteanu), Binecuvânată fii, închisoare... (în rolul principal, actriţa Maria 
Ploae). Acţiunea filmului se petrece în locurile de deţinere prin care a trecut Nicole Valery 
Grosu în perioada 1949-1953 : închisoarea Malmaison, Centrul de Triere Rahova-Ghencea, 
penitenciarul Mislea, Canalul Dunăre - Marea Neagră şi Penitenciarul Târgşor. 

În cursul anilor 2010 şi 2011, experţii IICCMER l-au contactat telefonic în mai multe 
rânduri pe colonelul în rezervă Ioan Ficioru în vederea acordării unui interviu, însă de 
fiecare dată a declinat propunerea. 

Grade succesive : locotenent (23 aug. 1950) ; locotenent-major (15 apr. 1954) ; căpitan 
(1 mai 1957); maior (23 aug. 1962) ; locotenent-colonel (23 aug. 1968) ; colonel (12 dec. 
1978). 

Decorații : medalia „A V-a aniversare a Republicii Populare Române” (24 dec. 1952) ; 
medalia „Meritul Militar”, clasa a II-a (1955) ; medalia „Pentru servicii deosebite aduse 
în apărarea orânduirii de stat” (1959); medalia „A XX-a aniversare a eliberării Patriei” 
(1964) ; Ordinul „În Serviciul Patriei Socialiste” (1965) ; medalia „A XX V-a aniversare 
a eliberării Patriei” (1968); Ordinul „Meritul Militar”, clasa a Il-a (1970) şi clasa | 
(1976) ; medalia „A 50-a Aniversare a Partidului Comunist Român” (1971); medalia „25 
de ani de la proclamarea Republicii” (1972) ; medalia „30 de ani de la eliberarea României 
de sub dominaţia fascistă” (1974). 

Pedepse: „mustrare” pentru atitudine neregulamentară faţă de şef (mart. 1952); 
„observare” pentru că în ziua de 9 octombrie 1953 a transferat mai mulţi deţinuţi care 
posedau o serie de obiecte nepermise (ian. 1954) ; cinci zile de arest la garnizoană pentru 
că a folosit în interes personal foi de drum CFR (apr. 1955); „observare” pentru armament 
murdar găsit în unitate cu ocazia unui control (nov. 1955) ; cinci zile de arest la garnizoană 
pentru evadarea deţinutului Mandache (iun. 1956) ; două zile de arest la garnizoană pentru 
nerespectarea unor ordine referitoare la aplicarea Decretului nr. 720/1956 pentru reglemenatrea 


Ibidem, vol. 1, ff. 88-89. 

Notă „strict secretă” din 14 august 1985 (ibidem, vol. 1, f. 5). 

Nicole Valéry Grosu, Binecuvântatră fii, închisoare... , ediţia a II-a revizuită şi adăugită, Duh şi Adevăr, 
Bucureşti, 1998. 

punerii în libertate înainte de termen, pe baza muncii prestate şi bunei comportări ; 
ofiţerul a folosit deţinuţi la lucrările de pontaj (4 febr. 1958); două zile de arest la 
garnizoană pentru nerespectarea unor ordine (11 febr. 1958) ; 20 zile de arest la garnizoană 
pentru lipsă de îndrumare a gestionarilor (iun. 1958); zece zile de arest la garnizoană 
pentru nerespectarea ordinelor (nov. 1958); „observare” pentru că deţinuţii de drept 
comun Petre Cojocaru şi Iosif Ghidiu au fost eliberaţi mai devreme din cauza neglijenţei 
subordonaţilor (mart. 1963); şapte zile de arest la garnizoană pentru că a tolerat unele 
abateri ale subordonaţilor şi nu a luat măsuri disciplinare împotriva lor (iun. 1963); 
„observare” pentru superficialitate în muncă (aug. 1963); „mustrare” pentru lipsă de 
control (sept. 1964); „mustrare” pentru că nu a îndrumat şi controlat subordonații (febr. 
1965); „observare” pentru deficienţe în aplicarea Decretului nr. 720/1956 (iul. 1965); 
„observare” pentru superficialitate în redactarea unui raport care privea o evadare (dec. 
1969) ; „avertisment că nu corespunde pe deplin funcţiei ce ocupă” pentru lipsă de 
exigenţă şi fermitate în luarea unor măsuri organizatorice la Penitenciarul Văcăreşti (1970) ; 
„mustrare” pentru o serie de lipsuri pe linie de pază constatate cu ocazia unui control la 
Secţia „Arcuda” (iun. 1974); „mustrare” pentru lispă de control asupra păstrării şi 
manipulării armamentului din unitate (1978) ; trei zile de arest cu îndeplinirea serviciului 
pentru lipsă de control şi îndrumare a subordonaţilor (?). 


FILIMON V. ŞTEFAN, căpitan. 
Activitate profesională : şef al Secţiei Cadre din Direcţia Regională MAI Bacău (21 ian. — 
27 iul. 1953) ; şef al Secţiei Cadre din DIP - UM 0618 Bucureşti (5 oct. 1953 - nov. 1953). 


FILIP CĂLIN ILIE, maior, d.p. nr. 604 (n. 20 iul. 1913, com. 
Băbăiţa, jud. Teleorman - d. 1996, mun. Bucureşti). 

Naționalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI: lăcătuş. 

Funcţii în organizaţii politice, de masă şi obşteşti : membru PCR 
2 din 1945 ; activist la resortul de agitaţie şi propagandă al Sectorului 
q| Gaz şi Electricitate din PCR (1945-1946) ; responsabil organizatoric 
al Organizaţiei de Partid din Uzina Electrică - Centrul 1 Mai Filantropia 
(1947 — ian. 1949) ; instructor pe lângă Comitetul de Partid din DGM 
(1949-1950) ; membru în Comisia de verificare a MAI (1949). 

Studii civile : 5 clase în comuna natală (1920-1925). 

Stagiu militar : Regimentul 1 Vânători de Gardă Cotroceni, Bucureşti (1935 - oct. 
1936). În perioada decembrie 1938 - ianuarie 1939 a fost concentrat la Depozitele Centrale 
de Muniţii din Bucureşti!. 

Activitate profesională : agricultor în gospodăria părintească (1925-1929) ; ucenic, lucrător 
şi maistru II la Atelierele de lăcătuşerie ale Societăţii Generale de Gaz şi Electricitate din 
Bucureşti, Bulevardul Mărăşeşti, nr. 2 (1929-1935 şi 1 nov. 1936 - 23 ian. 1949). La 
înfiinţarea Miliției a fost scos din producţie şi încadrat cu gradul de căpitan de Miliție, în 
funcţia de instructor politic la Direcţia Politică din DGM (23 ian. 1949 - 5 iul. 1950) ; locţiitor 
politic al Serviciului regional de Miliție Transporturi Feroviare Bucureşti din Comandamentul 
Regional al Miliției Transporturi Feroviare Bucureşti (5 iul. 1950 - 6 iun. 1951). 


1. Nu a participat la luptele de pe front deoarece a fost mobilizat pentru lucru la Societatea de Gaz şi 
Electricitate. 

Cât timp a ocupat funcţia de locţiitor politic al Serviciului regional de Miliție Transporturi 
Feroviare Bucureşti, ofiţerul Ilie Filip s-a aflat într-un conflict permanent cu subalternii săi 
pe care îi umilea, precum şi cu şeful Serviciului a cărui autoritate o submina constant. 
Într-o caracterizare dată după mutarea disciplinară a căpitanului Filip din funcţia de 
locţiitor politic, sublocotenentul de Miliție Alexandru Păcuraru din aparatul politic al 
Serviciului regional de Miliție Transporturi Feroviare Bucureşti spunea (astfel de declaraţii 
incriminatoare la adresa ofițerului Filip au fost date şi de către alţi ofiţeri din aparatul 
politic al Serviciului regional de Miliție Transporturi Feroviare Bucureşti : locotenentul 
Ioan Seicianu, sublocotenentul Ştefan Bărbulescu şi sublocotenentul Petru Mija) : 


În tot timpul cât a fost cu funcţia de Locţiitor Politic al acestui Serviciu, nu a putut fi 
simpatizat de către subalterni, din cauza atitudinii pe care o avea faţă de ei, dar nu numai 
Că nu a avut simpatia de către subalterni, că nu a fost simpatizat chiar şi de către Tov. din 
cadrul Aparatului Politic, cu care trebuia să ducă munca de zi cu zi. Deasemeni aceste 
atitudini le avuse şi cu Tov. Comandant al acestui Serviciu, prin faptul că orice se propunea 
într-o şedinţă de colectiv trebuia să fie chiar aşa după cum Tov. Cpt. spunea, şi nu aşa după 
cum spunea colectivul. Ordinele care veneau de către DGM Direcţia Politică, nu se studiau 
de către tov. cpt. în legătură cu tov. Comandant, ci căuta să spună ce trebuia să facă Tov. 
Comandant, mai bine zis da ordine tov. Comandant, prin care se da ocazia la lucruri 
neplăcute între Tov. Comandant şi Locţiitor Politic. 


Din cauza acestor divergențe dintre locţiitorul politic şi comandant, ofiţerul Filip a fost 
propus pentru scoaterea din aparatul politic şi trecerea în munca profesională, referatul 
întocmit de Secţia a III-a din Direcţia Cadre a Direcţiei Generale Politice din MAI preciza : 


Deşi a fost sprijinit de Direcţia Politică a DGM pentru înlăturarea divergenţelor pe care le are 
cu comandantul, nu a făcut acest lucru, menţinându-se pe poziţia de ură faţă de comandant. 
Reciproc luptau pentru a se compromite unul pe altul prin formarea de tabere în cadrul 
personalului din acel comandament, faţă de care se manifestau deschis. Aceste divergențe 
au înfrânat şi înfrânează atât muncă politică, cât şi munca profesională. Munca de Partid 
şi în special munca politică la acel comandament era dusă superficial. Având în vedere 
faptul că cpt. Filip Ilie a primit în repetate rânduri ajutorul pentru a înlătura lipsurile din 
munca lui lucru ce nu a făcut, propunem scoaterea cpt. Filip Ilie din funcţia actuală!. 


Într-o autobiografie datată 18 decembrie 1950, căpitanul de Miliție Ilie Filip, domiciliat 
în Bucureşti, strada Principatele Unite, nr. 26, povestea despre activitatea sa din ilegalitatea 
PCdR şi îşi făcea autocritica pentru o serie de abateri săvârşite în plan profesional : 


În timpul dictaturii legionare nu am avut nici o activitate şi nici în timpul rebeliunii. 
Atitudinea faţă de rebeliune şi dictatură a fost ostilă considerându-i ca pe nişte bandiți ce 
jefuiesc ca în codru, lipsiţi de orice conştiinţă umană. Nu am luat parte la rebeliune. Din 
această perioadă mă cunoaşte tovarăşii mai sus arătaţi [Stere Nichifor - secretar general 
adjunct al Frontului Plugarilor în 1945 şi membru în Biroul Executiv al Confederaţiei 
Generale a Muncii în 1948; Dumitru Simulescu - ministru al Energiei Electrice şi 
Industriei Electrotehnice în 1951 şi membru în CC al PMR/PCR între 1960 şi 1974 ; maiorul 
de Securitate Ion Ceslarschi din DGSP - n.n.] în plus tov. Pop Gheorghe cu domiciliul în 
Blocul locuinţei Uzinei Grozăveşti. Nu am avut membri de familie legionari, nici eu nici 


1. Referat din 1 iunie 1951 semnat de către şeful Direcţiei Cadre din Direcţia Generală Politică a MAI, 
colonelul Mihai M. Bălteanu, şi de către căpitanul Kiss Koloman, şef al Secţiei a III-a din Direcţia Cadre 
a Direcţiei Generale Politice din MAI (AANP, fond Cadre, d.p. nr. F-604, dosar nepaginat). 

soția mea şi nu am făcut parte din nici o organizație ostilă regimului de astăzi, însă un văr 
al soției care a fost legionar şi lucra pe acel timp în uzină, imediat când a venit regimul nostru, 
am semnalat partidului, înlăturându-l din întreprindere. Afară de acest caz nu mai ştiu şi nu 
mai cunosc alt caz. (...) Înainte de 23 August, în anul 1941 am avut legături cu PCR, fiind cu 
casă conspirativă. După o perioadă de timp mi s-a încredinţat de către Ceslarschi Ion ca să 
organizez la ţară case conspirative pentru refugiul tovarăşilor, iar după 23 August nu ştiu cum 
s-a făcut că nu mi s-a dat vechimea şi calitatea de membru de partid din acel an, decât din anul 
1945 când am fost înregimentat sau înregistrat în partid. (...) Ca slăbiciuni şi greşeli am 
fost nervos, având metodă de comandă. Lucram de unul singur, demobilizând oamenii în 
muncă. După verificarea mea, am putut să văd o cotitură simţitoare de lepădare a bagajului 
putred, în ceamai mare parte datorită faptului că mi s-a arătat la verificare defectele şi metodele 
mele care dăunau muncii de partid. Pot să spun că în prezent mai am ca slăbiciuni foarte 
puţine. Mă mai pripesc câteodată, mai cicălesc pe om când treaba nu merge bine, fac critică 
tovarăşilor fără să ţin cont de nivelul politic pe care îl are, fapt care îngreunează munca. 
Îmi iau angajamentul să-mi ridic necontenit nivelul ideologic şi politic, să lichidez şi cu 
restul de putregai ce-l mai menţin în spate, devenind un element aşa cum partidul îl cere. 


Într-o fişă de evidenţă a ilegaliştilor întocmită de Secţia Cadre a CC al PMR şi 
completată de către Ilie Filip pe 19 ianuarie 1952, acesta menţiona care au fost meritele 
sale în mişcarea comunistă din perioada de ilegalitate : 


Am fost cu casă conspirativă, am scris scrisori contra guvernului Antonescian, am sabotat 
munca în fabrică, am organizat la ţară casă conspirativă, am luat cleşte pentru tăierea 
legăturilor telefonice Fasciste şi militare (...) am avut casă conspirativă şi controlam 
străzile pentru întâlnire tov. cu aceşti tov. lucram şi în Întreprinderea Gaz şi Electricitate, 
Petre Ion, Stere Nichifor ietc!. 


În iunie 1951, a fost sancţionat pe linie de partid cu „vot de blam” pentru „motive 
greşite în muncă”, scos din aparatul politic al DGM şi trimis în munca operativă în funcţia 
de şef al Secţiei/Serviciului Pază Civilă din Direcţia Pază şi Ordine a Comandamentului 
Miliției Oraşului Bucureşti (iul. 1951 - ian. 1953); şef al Biroului Producţie din DIP - 
UM 0618 Bucureşti (febr. 1953 - ian. 1954); şef al Biroului Comandatură din Serviciul 
Administrare şi Gospodărire al DLCM (ian.-oct. 1954). Odată cu unificarea DIP cu 
DLCM a fost pus la dispoziţia DPLC, fiind „plus de schemă” (oct.-dec. 1954); şef al 
Biroului Întreceri din Serviciul cultural-educativ al DPLC (ian. - 1 iul. 1955); şef de 
secţie la Penitenciarul Văcăreşti (1 iul. - 30 nov. 1955). 

Un referat întocmit în 1955 de Serviciul Cadre al DPLC propunea scoaterea ofițerului 
din aparatul central al DPLC pentru o serie de deficienţe profesionale şi numirea acestuia 
în funcţia de şef de secţie la Fabrica de Cărămidă Argila Roşie - Unitatea nr. 2 Bucureşti, 
din subordinea Penitenciarului Văcăreşti : 


Ca şef al comandanturii DLCM, funcţie ce era inferioară, nu a reuşit să se achite de 
sarcini. Era greoi de înţeles de subalterni, fiind foarte rigid cu ei şi de multe ori aceştia 
nu-l priveau cu încredere. Era lipsit de curajul răspunderii, de spiritul organizatoric şi 
iniţiativă, cerând mereu dezlegarea de la comandanţi în problemele care el singur putea lua 
măsuri. În actuala funcţie Şeful său îl apreciază incapabil muncii Cultural-Educative ; mai 
mult, a făcut să se producă greutăţi, uneori vine cu propuneri care nu au nimic comun cu 


1. Fişa de evidenţă a ilegaliştilor nr. 10619 întocmită de Secţia Cadre a CC al PMR şi completată de către 
Ilie Filip în ziua de 19 ianuarie 1952. La acea dată, Filip avea doi copii (unul de 11 ani, iar celălalt de 
4 ani) (ANIC, fond 95, dosar nr. 122302, fv. 36). 

munca. Nu ţine cont de propunerile subordonaţilor, ba mai mult caută să-şi impună 
autoritatea prin susţinerea unor absurdităţi. Este un element limitat manifestă nemulțumiri 
cu salarizarea, deşi practic este departe de a corespunde salarizării pe care o are. Nivelul 
său politic şi ideologic îl are scăzut, nu se preocupă de pregătirea sa din punct de vedere 
militar, este mai puţin pregătit. Tov. i s-a arătat lipsurile, a fost criticat însă nu ţine seamă 
de nimic. Este un element plafonat care nu are nici perspective!. 


Suferind de TBC, a fost internat în vara anului 1955 într-un sanatoriu din reţeaua 
sanitară a MAI. 

În dosarul personal profesional al ofițerului pot fi găsite mai multe declaraţii date de o 
serie de cadre militare, salariaţi şi salariate civile de la Sanatoriul TBC Săvârşin - MAI, 
care îl acuzau pe maiorul Filip de comportament imoral, abuz în grad, funcţie şi calitatea 
de membru de partid din ilegalitate, cât şi de încălcarea regulamentului intern de organizare 
şi funcţionare a sanatoriului. Încă de la sosirea în sanatoriu, maiorul Filip a solicitat 
conducerii instituţiei sanitare unele favoruri: o cameră în care să stea singur; ieşiri 
permanente în localitate ; hrană bună şi proaspătă şi chiar prezentarea la raportul său a 
conducerii sanatoriului. Comportamentul acestuia a fost dezbătut într-o şedinţă de analiză 
la care au participat persoanele asistate şi majoritatea angajaţilor civili ai sanatoriului. 
Participanţii la această şedinţă au propus scoaterea din motive disciplinare a maiorului 
Filip din sanatoriul TBC de la Săvârşin. 

Pe 28 iulie 1955, conducerea sanatoriului TBC de la Săvârşin a trimis Serviciului sanitar 
din Direcţia administrativ-gospodărească a MAI un raport cu abaterile maiorului Ilie Filip : 


Pe perioada 30.VI.-26.VII.55 a fost internat la Sanatoriul nostru, tov. Maior Filip Ilie, din 
UM nr. 0951 Bucureşti. Tov. Maior Filip, încă de la început a crezut că nu este nevoie să 
se încadreze în disciplina impusă de regulamentul nostru, făcând uz de grad şi funcţie. În 
acest sens a creat o atmosferă de suspiciune între salariaţi şi asistați, formând două tabere, 
lucru care a dăunat liniştei asistaţilor. De mai multe ori a pus în discuţie, în spate, organele 
de conducere, discreditându-le. S-a transformat într-un vânător de greşeli şi a încercat să 
se suprapună conducerii. De multe ori a căutat să subaprecieze asistaţii şi salariaţii prin 
diferite afirmaţii, manifestând neprincipialitate prin cerere de anumite favoruri ca, să aibă 
ieşire permanentă în localitate, o alimentaţie mai deosebită ca ceilalţi asistați, să stea în 
salon numai cu anumite persoane, ca restul paturilor să rămână libere, pe motivul că nu are 
aer suficient etc. S-a interesat de probleme care nu-l interesau, în ceea ce priveşte 
administraţia propriu zisă a sanatoriului şi relaţiile pe care le avem cu alte unităţi, având 
o atitudine obstrucţionistă. Pe data de 13.VII. a.c., în cadrul unei şedinţe a fost aspru 
criticat de marea majoritate a asistaţilor pentru comportările avute şi în special pentru 
atitudine nedemnă faţă de o sora medicală, tov. Talaşman Constanţa, din serviciul nostru 
şi faţă de asistatele din salonul Nr. 2. Pentru exemplificare, ataşăm un extras-copie al 
procesului verbal întocmit la şedinţa respectivă, din care reiese că unii asistați au cerut în 
şedinţă să i se facă ieşirea din sanatoriu, disciplinar. În aceiaşi zi tov. Maior Filip ne-a cerut 
o învoire la Lipova sub pretextul că vrea să-şi cumpere o pereche de pantofi, deoarece i-a 
furat pantofii în tren la venirea în sanatoriu, ca după aceea să aflăm că a înscenat un proces 
la Tribunalul Popular Raional Lipova în care a târât pe asistaţii noştrii, scoţându-i din cura 
sanatorială şi pe sora Talaşman Constanţa, scoţând-o din profesional [maiorul Filip a dat-o 
în judecată pe sora Constanţa Talaşman pentru calomnie prezentându-se la instanţa lipoveană 
cu doi martori, locotenentul Bandişan şi Dr. Sihileanu, pentru ca aceştia să depună mărturie 
falsă în defavoarea sorei Constanţa Talaşman - n.n. ]. Credem că este unicul caz ca într-o 


1. Referatul de cadre este semnat de către şeful DPLC, locotenent-colonelul Ioan Sloboda, şi de către şeful 
Serviciului Cadre din DPLC, maiorul Nicolae Stanciu (AANP, fond Cadre, d.p. nr. F-604, dosar nepaginat). 

unitate sanitară, să se ajungă la procese, pentru critici primite în şedinţă deschisă, în loc 
ca bolnavii să se bucure din plin de binefacerile odihnei şi destinderii nervoase. Tot o 
atitudine nedemnă a avut tov. Maior Filip şi faţă de tovarăşa îngrijitoare de paturi Dura 
Elena, faţă de care şi-a permis ieşiri neserioase, făcându-i diferite propuneri. Faţă de 
această postură cu totul nedemnă poziţiei tov. Maior Filip Ilie, vă rugăm să luaţi măsurile 
corespunzătoare şi a ne înştiinţa şi pe noi asupra concluziilor Dvs!. 


A fost trecut în retragere definitivă pentru vechime în câmpul muncii la 30 noiembrie 
1955, prin ordinul MAI nr. 4772 (articolul nr. 40, litera „a” din Statutul Corpului 
Ofiţerilor Forţelor Armate). 

Grade succesive : căpitan (23 ian. 1949); maior (30 dec. 1954). 

Pedepse : o zi de arest la garnizoană (nov. 1952). 


FLEREA ION GHEORGHE, căpitan, d.p. nr. 877 (n. 18 iul. 1922, satul Luminiţa, 
com. Topolog, jud. Tulcea - d. 1 ian. 1994, mun. Medgidia, jud. Constanţa). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru PCR din 1947 ; secretar al 
Organizaţiei de Partid din Penitenciarul Jilava (1956-1957). 

Studii civile : 7 clase (1929-1936). 

Stagiu militar : Regimentul 35 Infanterie Cetatea Albă (1 apr. 1943 — aug. 1944). Până 
la 27 aprilie 1944, această mare unitate s-a aflat cantonată în apropierea oraşului ucrainean 
Odessa. A fost luat prizonier de Armata Roşie în august 1944, după care a fost internat în 
Lagărul nr. 1 de prizonieri din Odessa. Întors din prizonierat, a fost repartizat la Legiunea 
de Jandarmi Mehedinţi pentru continuarea serviciului militar (oct. 1945 - iul. 1946). Va 
fi deconcentrat în vara anului 1946 cu gradul de fruntaş. 

Studii militare : Şcoala de Miliţieni Jilava (1-30 mart. 1950) ; Şcoala de Gardieni de la 
Jilava (20 mai — 20 iun. 1950) ; cursul de ofiţeri penitenciare la Şcoala de Cadre Profesionale 
Jilava din DGPCUM (apr.-nov. 1951 ; a fost declarat şef de promoţie al acestei şcoli) ; curs 
de perfecţionare la Şcoala de Perfecţionare Ofiţeri şi Sergenţi Jilava - DGPCM (15 sept. 
1959 — 1 mart. 1960). 

Studii politice : curs de partid de trei luni la Comitetul Regional PMR Bucureşti (1955). 

Activitate profesională : agricultor în gospodăria părintească şi argat la mai mulţi 
proprietari de pământ din comuna natală (1936-1943 şi oct. 1945 — dec. 1947); gardian, 
magazioner şi miliţian (15 nov. 1947 — 1 mart. 1950), comandant de gardă la Penitenciarul 
Constanţa (1 sept. 1950 - apr. 1951); gardian la Penitenciarul Brăila (1 apr. - 15 mai 
1950). După absolvirea şcolii de comandanţi de gardă a primit gradul de plutonier-major 
şi a fost numit în funcţia de comandant al Coloniei de Muncă Giurgeni, judeţul Ialomiţa 
(20 iun. - 25 aug. 1950). Din cauza nerespectării contractului încheiat între GAS Orezul 
Giurgeni, judeţul Ialomiţa, şi DGP, colonia de muncă a MAI de pe lângă această unitate 
agricolă a fost desfiinţată. A fost instructor în Direcţia Politică a DGPCUM (nov. 1951 - 
1l ian. 1952); locţiitor politic la Penitenciarul Târgşor/formaţiunea 0726 (1 ian. 1952 - 
18 mart. 1953); comandant la Colonia de Muncă agricolă Buciumeni (20 mart. - 15 iun. 
1953). Ca urmare a desființării Coloniei de muncă Buciumeni, a fost mutat la Penitenciarul 


1. Adresa confidențială nr. 1311 din 28 iulie 1955, semnată de către directorul Sanatoriului TBC Săvârşin 
din MAI, dr. Sever Popovici, medicul consultant de secţie, dr. Natalia Popescu, şi de către administratorul 
sanatoriului, Ion Tănase (ibidem, dosar nepaginat). 

Jilava, unde a deţinut mai multe funcţii : comandant de pază (15 iun. 1953 — 1 iun. 1955 
şi 30 iun. 1956 — 1 iul. 1957), şef al Biroului Pază (1 iun. 1955 - 30 iun. 1956) şi ofiţer 
de serviciu prim (1 iul. 1956 — 1 iul. 1957). l 

Foaia de notare pe perioada 1 ianuarie 1956 — 1 ianuarie 1957 întocmită de superiorii 
săi menționa : 


Față de deținuți e autoritar, nu trece cu vederea abaterile acestora, propune măsuri de pedepsire, 
propuneri care întotdeauna comandantul le-a aprobat, fiind juste. 


Comandant la Penitenciarul Tecuci (1 iul. 1957 - apr. 1961). 

O adresă „strict secretă” a U M 0123/A Bucureşti îl informa pe şeful DGPCM, colonelul 
Vasile Lixandru, despre abaterile ofițerului Flerea în funcția de comandant şi despre beţiile 
acestuia în timpul serviciului: 


Lucru mai grav este că atunci când se află în stare de ebrietate merge în secţie şi face aşa 
zisa inspecţie la deţinuţi, dând posibilitatea deţinuţilor să discute asupra comportării 
comandantului. În legătură cu cele relatate mai sus, se poate da exemplu când a intrat pe 
secţie şi deţinuţii fiind scoşi afară din cameră pentru închiderea de seară, datorită stării 
grave de ebrietate în care se afla şi-a pierdut echilibrul şi a căzut de mai multe ori, deţinuţii 
făcând haz de cele văzute!. 


O notă-raport a Serviciului Cadre din DGPCM întocmită în ianuarie 1961 trecea în 
revistă comportamentul unor cadre ale Penitenciarului Tecuci, dar şi pe cel al căpitanului 
Gheorghe Flerea : 


Se confirmă sesizarea cu privirea la comportarea nedemnă şi imorală a Cpt. Flerea Gheorghe, 
comandantul Penit. Tecuci. Acesta recunoaşte personal în declaraţia sa, că a venit în repetate 
rânduri în stare de ebrietate la unitate. În aceste împrejurări, ofiţerul bruschează cadrele, îi 
insultă, bate deţinuţii nejustificat şi comite acte necontrolate care au dus la o totală scădere a 
prestigiului său. Cu tot ajutorul primit până în prezent, Cpt. Flerea Gheorghe nu a lichidat 
cu slăbiciunea ce o are pentru băutură, fiind incorigibil în acest sens. În momentele în care se 
află în stare de ebrietate, Cpt. Flerea Gheorghe, vorbeşte necontrolat desconspirând secrete de 
serviciu. Astfel, într-o asemenea împrejurare, a afirmat în public că el a executat deţinuţi 
la Jilava. Este de asemeni grav şi faptul că nu ţine seama faţă de cine vorbeşte în situaţii 
similare cu cele mai sus?. 


În referatul de cadre întocmit în data de 14 martie 1961 de către Serviciul Cadre al 
DGPCM, se propunea trecerea în rezervă a ofițerului pentru activitate negativă : 


Treptat însă şi în special în perioada 1959-1960, ofiţerul s-a dedat la unele fapte incompatibile 
cu calitatea sa profesională. Astfel, de multe ori s-a prezentat în unitate în stare de 
ebrietate, sesizându-se uneori şi condamnaţi. În aceste situaţii avea atitudine neprincipială 
faţă de subalterni, adresându-le cuvinte jignitoare. Ca urmare, Cpt. Flerea nu mai avea 
autoritatea necesară unui comandant şi nici nu putea lua măsuri împotriva subordonaţilor 
care comiteau abateri. Pentru toate acestea în septembrie 1959 a fost chemat la Serv. Cadre 
din DGPCM, cu care ocazie s-a angajat că va lichida cu lipsurile manifestate în activitatea 


1. Adresa nr. 002889 din 17 septembrie 1959, document semnat indescifrabil de şeful UM 0123/A (AANP, 
fond Cadre, d.p. nr. F-877, dosar nepaginat). 

2. Documentul este semnat de către locotenent-major Jenică Iscovescu, lucrător prim de cadre în Serviciul 
Cadre al DGPCM (ibidem, dosar nepaginat). 

sa. Tot în această perioadă, respectiv în septembrie acelaşi an, a fost trimis la cursul de 
perfecţionare Jilava, cu durată de 6 luni, unde prin eforturi susţinute a reuşit să obţină rezultate 
bune. Pe toată perioada cursului a avut o comportare bună, dovedindu-se un ofiţer disciplinat 
şi conştiincios în executarea ordinelor, toate acestea dovedindu-se ulterior formale. Reîntors în 
unitate, a continuat în aceleaşi abateri, fără a ţine cont de ajutorul acordat atât de Serviciul 
Cadre, cât şi de cele învăţate la şcoala Jilava. În urma unei anchete efectuate la Penit. 
Tecuci, în cursul luni ianuarie 1961 s-a stabilit că, Cpt. Flerea a comis o serie de abateri, 
care au dus la compromiterea şi scăderea totală a prestigiului său de comandant. Merge în 
unitate în stare de ebrietate, bruschează şi insultă cadrele, bate deţinuţii în mod nejustificat, 
iar în stare de ebrietate vorbeşte necontrolat, desconspirând unele secrete profesionale!. 


Grade succesive : plutonier-major (iun. 1950) ; sublocotenent (nov. 1951); locotenent 
(apr. 1954); locotenent-major (mai 1957); căpitan (1960). 

Decorații : medalia „Pentru servicii deosebite aduse în apărarea orânduirii sociale şi de 
stat” (1954). 

Pedepse : 20 de zile de arest la garnizoană din cauza unei evadări la punctul de lucru 
Şosea (sept. 1955); „ordin observator” pentru netrimiterea la timp a unor dări de seamă 
cu realizările fizice şi financiare ale unităţii (iun. 1958); „mustrare scrisă” pentru 
nerespectarea unui ordin DGPCM (oct. 1958); trei zile de arest la domiciliu că a cerut 
unele materiale de care unitatea nu avea nevoie (aug. 1959); 15 zile de arest la garnizoană 
pentru beţii repetate şi prezentarea la unitate în stare de ebrietate (ian. 1961); „observare 
scrisă” pentru lipsă de preocupare în desfăşurarea muncii politice (febr. 1961). 


FLEŞERU CHIRION MIHAI, locotenent-colonel, d.p. nr. 1067 
(n. 6 sept. 1926, com. Gârbova, jud. Alba - d. 1982, mun. Bucureşti). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: muncitor necalificat. 

Funcţii în organizaţii politice, de masă şi obşteşti: membru 
PMR din 1953. 

Studii civile: 7 clase în comuna natală (1932-1939); Şcoala 
Medie Mixtă din Sălişte, secţia reală (1957-1961). Diploma de 
maturitate a obținut-o în 1963. 

Stagiu militar : Centrul de Instrucție Jandarmi/Securitate nr. 12 
Radna (ian. 1948 — 1 mart. 1949), Centrul de Instrucție Munte MAI 
Târgu-Ocna (1 mart. - 1 apr. 1949) şi Compania Gărzi Penitenciare şi Aeroport Galaţi din 
Centrul de Instrucție Securitate Tecuci? (1 apr. 1949 - 15 ian. 1950). 

Studii militare : Şcoala Profesională de Gardieni Jilava (nov.-dec. 1950) ; cursul de ofiţeri 
de penitenciare la Şcoala de Cadre Profesionale Jilava din DGPCUM (apr.-nov. 1951). În 
această şcoală a învăţat foarte bine, clasându-se pe locul al III-lea la absolvirea ei ; curs de 
perfecţionare la Şcoala de Perfecţionare Ofiţeri şi Sergenţi Jilava - DGPCM (15 mart. — 1 sept. 
1960) ; curs de perfecţionare a cadrelor de conducere, profil penitenciare, la Şcoala de 
Ofiţeri MAI nr. 2 Bucureşti - DGM (sept. 1964 — aug. 1965); curs scurt de perfecţionare 
a pregătirii cadrelor cu funcţii de conducere din MAI de la Dumbrăviţa (1970). 


1. Documentul este semnat de directorul general al DGPCM, colonelul Vasile Lixandru, locţiitorul directorului 
general pentru muncă politică, maiorul Mircea Pietraru, şi de către şeful Serviciului Cadre din DGPCM, 
locotenent-colonelul Nicolae Stanciu (ibidem, dosar nepaginat). 

2. În această perioadă a efectuat serviciul de pază la Penitenciarul Galaţi. 

Studii politice: Universitatea serală de Marxism-Leninism, Secţia filosofie, de pe 
lângă Comitetul Regional PMR/PCR Braşov (1964-1967). 

Activitate profesională : om de serviciu la „Băcănia Corso” din Bucureşti, Calea 
Dorobanţilor (aug.-oct. 1940); băiat de prăvălie la „Frizeria Andrei” din Bucureşti, 
strada Academiei, nr. 29 (oct. 1940 - iun. 1941); servitor la casa profesorului universitar 
doctor Danielopol din Bucureşti, Piaţa Cantacuzino, nr. 3 (iun. 1941 - apr. 1943 şi oct. 
1946 - apr. 1947); băiat de prăvălie la casa familiei Kraft! din Bucureşti, Bulevardul 
Dacia, nr. 23 (apr. 1943 - 4 apr. 1944); agricultor în gospodăria părintească (iun. 1939 - 
iul. 1940, apr. 1944 — oct. 1946, apr. 1947 — ian. 1948 şi ian. - 1 sept. 1950). 

La 1 septembrie 1950 a fost încadrat în DGP pe postul de gardian, fiind repartizat la 
Penitenciarul Aiud (1 sept. 1950 — 15 ian. 1951); lector la Şcoala profesională de Gardieni 
Jilava (15 ian. - apr. 1951); instructor cu agitația şi propaganda la Penitenciarul Jilava 
(3 nov. 1951 - 31 mart. 1953). 

Comandant la Penitenciarul Turnu Măgurele (1 apr. 1953 - 1 oct. 1955); ofiţer control I 
la Serviciul Inspecţii din DPLC (1 oct. 1955 - 30 iun. 1956); comandant la Penitenciarul 
Miercurea-Ciuc (1 iul. 1956 - 1 nov. 1957). În memoriile sale, fosta deţinută politică Constante 
Lena vorbeşte despre regimul infernal de detenţie de la Penitenciarul Miercurea-Ciuc : 


În rezumat, paznicii ne spionau şi cereau în scris pedeapsa noastră în rapoartele lor serale, din 
prostie, incultură, uneori doar din sadism. Din plăcerea de a aduce suferinţă. De a privi 
suferinţa. De a te bucura de suferinţa pricinuită de tine. Mai adaug că le era extrem de uşor să 
ne prindă în culpă, din moment ce aproape totul ne era interzis. Am mai spus că râsul, plânsul, 
cântatul, vorbitul tare erau interzise. Sinuciderea - interzisă. Cel care era prins încercând 
să se sinucidă primea o bătaie soră cu moartea. Greva foamei, pedepsită. A te aşeza pe pat 
în timpul zilei — interzis. A te întinde pe pat - crimă. A dormi în timpul zilei, chiar stând 
pe bancă - pedepsit. Interzise creioanele şi hârtia. Interzis fumatul. Interzis a te uita pe 
fereastră. A intra în contact cu celulele vecine, şi câte şi mai câte. În afară de pedeapsa 
numită „şapte zile” [izolarea deţinutei timp de şapte zile la carcera de pedeapsă - n.n.], am 
văzut sau am simţit pe pielea mea şi alte pedepse. Unele extrem de crude, altele bizare?. 


Doamna Constanţa Moţei, „Tanţa Georgescu”, a fost condamnată de un Tribunal Militar 
la şapte ani închisoare corecțională pentru atitudine antisovietică - „favorizare de infractor 
şi uneltire împotriva ordinii sociale”. După ce a trecut prin penitenciarele Jilava, Mislea şi 
Dumbrăveni, a fost transferată în toamna anului 1956 la Penitenciarul Miercurea-Ciuc : 


Miercurea-Ciuc e polul frigului. În acel frig cumplit, ne percheziţionau periodic, uneori 
total dezbrăcate. Comandant era Fleşeriu. Ne repartizase în celule mici, câte 3-4, total 
izolate, fără drept la pachet şi comunicare cu exteriorul. Izolarea asta era îngrozitoare, cea 
mai mare tortură morală. Noi femeile, am suferit foarte mult sentimental. Mai ales mamele 
care nu ştiau nimic de copiii lăsaţi acasă. La Ciuc, mamele erau despărțite de fiice, surorile 
de surori. Noi am fost deţinute mai puţin pentru „vini politice”, cât pentru iubirea de ţară. 
Trebuia să fim cât mai demoralizate, cât mai abrutizate. Nu aveam voie nici să comunicăm 
între noi. Vorbeam în şoaptă, amintiri de-acasă şi despre motivele arestării. Majoritatea au 
fost arestate fiindcă ajutaseră pe cineva, din familie, prieteni, iubiţi sau fugari primiţi şi 
tăinuiţi. Primisem pedeapsa cumplită de-a sta întemniţate cu gândurile noastre condamnate 


1. Această familie era de origine germană, iar capul familiei era funcţionar pe probleme economice la 
Legația Germaniei. 

2. Lena Constante, Evadarea imposibilă. Penitenciarul politic de femei Miercurea Ciuc 1957-1961, Editura 
Fundaţia Culturală Română, Bucureşti, 1993, pp. 21-22. 

să rămână neîmpărtăşite. La 5 era scularea, la 10 seara, culcarea. În acest interval de timp, 

trebuia să stăm pe marginea patului sau pe bancă şi să nu facem nimic. Era înnebunitor să 

nu faci nimic şi să stai nemişcată în frigul ăla. Cel mai greu între 8 şi 10 seara, când te 

năpădeau toate gândurile. Stăteam de dimineaţă până seara târziu cu tineta în cameră. Apă 

aveam foarte puţină, o căniţă pentru băut şi spălat, iar săpun, o bucăţică. Baia se făcea în 
comun, cam la o săptămână, 15 minute pentru toate. Nu aveam vată, ne făcusem nişte 
zdrenţe pe care, de multe ori, la percheziţie, ni le arunca, la fel şi lucrurile „verificate” în 
aşa fel încât să se rupă, iar la altele nu mai aveam dreptul. Tratamentul medical era aproape 
inexistent. La masă primeam mai ales arpacaş „bleumarin”. Aveam 38 de kilograme. (...) 

N-aveam voie să dormim între 8 şi 22. Dormind, uitam necazurile şi frigul. Poate şi visam. 

Ne controlau prin vizetă, dacă ne prindeau dormind, ne trimiteau la izolare ; la fel dacă ne 

observau comunicând prin perete sau dacă, la percheziţiile inopinate (pe lângă cele lunare) 

de zi sau de noapte, găseau „corpuri delicte”, cum ar fi un vârf de creion improvizat. 

Izolarea mergea până la 7 zile, cu o masă la 3 zile - apă caldă cu o bucată de pâine sau 

mămăligă ; n-aveam saltea, stăteam pe scândură. Ne pedepseau şi dacă surprindeau un gest 

de solidaritate. A încuraja pe cineva era un delict. Alt sistem dur de pedeapsă erau cătuşele, 

un mijloc de tortură; ele se strângeau până la învineţire, la fiecare mişcare. Ca să nu 

ţipăm, ne puneau masca de gaze. Tu stăteai în mijlocul camerei, cu cătuşe şi mască de gaze, 

iar celelalte trebuiau să se ridice în picioare, să vadă cum te chinui. Ca să ne chinuie şi mai 

tare prin izolare, obloniseră geamurile. Mai mult decât lipsa de aer ne măcinau dorul, 

necazurile, absenţa priveliştei!. 
` 

Comandant (1 nov. 1957 — 1 mai 1975) şi locțiitor de comandant pentru pază şi regim 
la Penitenciarul Sibiu (1 mai - 1 iul. 1975); la dispoziția DGP (1-31 iul. 1975). 

Din stenograma convocării cu comandanții de penitenciare din zilele de 23 şi 24 sep- 
tembrie 1970? aflăm că, în 1970, la penitenciarul Sibiu au avut loc patru evadări din care 
două în aceeaşi zi (31 august 1970). Pentru aceste evenimente, Fleşeru a fost aspru criticat 
în şedinţa din septembrie 1970. 

La această convocare au mai participat şi unele cadre cu funcţii de conducere din 
Ministerul Justiţiei (Dumitru Hogea, şeful Direcţiei Organizare şi Control), Procuratura 
Generală, aparatul central al DGP, CC al PCR (Petre Socol) şi MAI (adjunctul ministrului 
Afacerilor Interne, general-maior Ionel Gal, general-maior Haralambie Vlăsceanu şi 
colonelul Dumitru Penciuc). 

A fost trecut în rezervă la 31 iulie 1975 prin ordinul MI nr. 11/01742. 

Grade succesive: miliţian (1 iul. 1951); sublocotenent (3 nov. 1951); locotenent 
(1 apr. 1954); locotenent-major (1 mai 1957) ; căpitan (1 mai 1960) ; maior (23 aug. 1965); 
locotenent-colonel (23 aug. 1971). 

Decorații : medalia „În Serviciul Patriei Socialiste”, clasa I (1963) ; medalia „A XX-a 
aniversare a Zilei Forţelor Armate ale RPR” (1964); Ordinul „În Serviciul Patriei 
Socialiste”, clasa a III-a (1964); medalia „A XXV-a aniversare a eliberării Patriei” 
(1969) ; medalia „A 50-a aniversare a înfiinţării PCR” (1971) ; Ordinul „Meritul Militar”, 
clasa a II-a (1971); medalia „25 de ani de la proclamarea Republicii” (1972); medalia 
„30 de ani de la eliberarea României de sub dominaţia fascistă” (1974). 

Pedepse : zece zile de arest la garnizoană pentru că a nu a respectat întocmai consemnul 
în care se afla unitatea sa în ziua de 30 decembrie 1953 (febr. 1954); „observare” pentru 
că nu a controlat păstrarea şi curățirea armamentului din unitate (nov. 1955) ; „ordin observator” 


1. Roxana Iordache, „Procesul comunismului. Şi ele au fost în celule”, România liberă, 15 octombrie 1991, p. 8. 
2. „Stenograma convocării cu comandanții de penitenciare din 23-24 septembrie 1970”. Documentul poartă 
menţiunea „strict secret” (AANP, fond Secretariat, dosar FN/1970, ff. 276-278). 

pentru că nu a trimis la timp dările de seamă cu realizările fizice şi financiare obţinute din 
prestări de servicii pe luna aprilie 1958 (iun. 1958); „mustrare scrisă” pentru că nu a 
raportat la timp îndeplinirea unui ordin DGPCM (oct. 1958); 15 zile de arest la garnizoană 
pentru că a folosit autocamionul unităţii în scop personal - în timp ce escorta 19 deţinuţi 
politici la Penitenciarul Gherla, s-a oprit la o rudă de-a sa şi a consumat vin împreună cu 
escortele (oct. 1958); cinci zile de arest la garnizoană pentru că a tolerat unele abateri ale 
subordonaţilor (apr. 1963) ; 5 zile de arest la domiciliu pentru evadarea deţinutului Andrei 
Sandor (iul. 1963); „avertisment că nu corespunde pe deplin funcţiei ce ocupă” deoarece 
a încercat să întreţină relaţii necorespunzătoare cu o cetăţeană (iun. 1964); „mustrare 


scrisă prin ordin” pentru evadarea unui deţinut (sept. 1966); „mustrare scrisă” pentru o 
serie de deficienţe constatate cu ocazia unui control de fond şi analiză (apr. 1974). 


FLORESCU PETRE, locotenent-major, d.p. nr. 473. 

Naţionalitatea : română. 

Activitate profesională : La 1 iulie 1950, Petre Florescu a fost încadrat în aparatul 
central al Direcţiei Uhnităţilor de Muncă din MAI cu gradul de locotenent-major, iar 
ulterior a fost repartizat în funcţia de comandant al UM nr. 1 Capul Midia (25 sept., 
22 oct., nov. 1950); comandant la UM nr. 4 Ocnele Mari (nov. 1950 - iun. 1951); 
locţiitor director/subdirector la Penitenciarul Văcăreşti (1 iul. 1951 - ian. 1953); ofiţer în 
Serviciul Penitenciare din MAI (ian. - 15 iul. 1953). 

A fost trecut în rezervă ca „element necorespunzător” la 15 iulie 1953 prin ordinul 
MAI nr. 0785. 

Grade succesive: locotenent-major (1 iul. 1950). 


FROST IOAN NECULAI, colonel, d.p. nr. 1231 (n. 9 febr. 
1927, com. Bârnova, jud. Iaşi). 

Naționalitatea : română. 

Originea şi apartenența socială: muncitor. 

Profesia de bază la încadrarea în MAI: ajustor mecanic. 

Funcţii în organizaţii politice, de masă şi obşteşti : membru în 
Sindicatul CFR din laşi (1945); membru în Tineretul Progresist 
din mai 1945 ; membru PSD (1945-1947) ; membru PCR din 1947. 

Episodul traseismului politic de la PSD la PCR este relatat şi | 
justificat pe larg de Necluai Frost în toate autobiografiile aflate la § 
dosar. lată cum este relatat acest moment într-o autobiografie dată 
la Bucureşti pe 11 februarie 1959: 


În luna Septembrie 1946 am dat adeziune cerând să fiu înscris în PCR. În câteva zile după 
aceasta, mai ales în urma faptului că am fost influenţat de Ciolan Mihai, lucrătorul care mă 
învățase meserie, şi am avut unele discuţii cu secretarul celulei (Sicleim Gheorghe) mi-am 
retras adeziunea de la PCR şi m-am dus de m-am înscris în PSD. Aceasta a fost o greşeală 
a mea, care dovedeşte lipsa mea de orientare precum şi faptul că am oscilat. În cadrul PSD 
am fost la câteva şedinţe şi nu am avut nici un fel de muncă de răspundere. De altfel eu 
mi-am dat seama de greşeala făcută şi în fapt am participat la activitatea organizată de 
organizaţia PCR din Ateliere. Astfel, în luna octombrie 1946, fiind trimis de org. PCR am 
dus muncă de lămurire şi am împărţit cărţile de alegător prin diferite cartiere ale oraşului 
laşi. Tot de organizaţia PCR am fost trimis să muncesc în timpul înfăptuirii reformei 
monetare din anul 1947. De altfel, în luna august 1947, pentru a îndrepta greşala făcută, 
am plecat din PSD şi am cerut să fiu înscris în PCR. Am fost primit ca membru al PCR în 

ziua de 27 august 1947. În cadrul celulei PCR am primit sarcina de îndrumător şi am fost 
trimis în muncă în diferite sate!. 


Membru al ARLUS din 1948; membru în Biroul CJ Iaşi al UTM şi şef al Secţiei Agitaţie 
şi Propagandă din CJ laşi al UTM (23 febr. 1948 - 31 mai 1949) ; activist la Secţia Propagandă 
a CC al UTM (31 mai - iul. 1949); membru în Comitetul PMR din Şcoala de Educatori 
(ofiţeri politici) MAI nr. 2 din Oradea (1952) ; propagandist al Comitetului Regional PMR 
Oradea (1952); membru în BOB al PMR din Şcoala de Ofiţeri de Securitate nr. 2 din 
Bucureşti (1953-1956); membru în Biroul Organizaţiei de Bază PCR din Şcoala de Ofiţeri 
Activi de Securitate nr. 1 din Bucureşti (1960-1970) ; membru în Comitetul de Partid din 
CSS (1968-1972) ; membru în Comitetul de Partid din aparatul central al MI (1974-1978). 

Studii civile : 6 clase la Şcoala primară nr. 4 din Iaşi (1934-1940). După terminarea 
celor şase clase primare, s-a înscris în primăvara anului 1940 la Gimnaziul Industrial 
„Vasile Mălinescu” din laşi pentru a învăţa meseria de tâmplar, însă din cauza lipsei de 
vara anului 1941 a susţinut, în particular, examenul pentru absolvirea a şapte clase primare. 
Câteva luni mai târziu a fost admis la Şcoala de elevi meseriaşi de pe lângă Atelierele CFR 
„Nicolina” din laşi (sept. 1941 - mart. 1944 şi apr. - 1 oct. 1945). Ca urmare a apropierii 
liniei frontului, în martie 1944 a fost evacuat din atelierele ieşene, împreună cu părinţii, la 
Timişoara. Aici a lucrat la Atelierele CFR Timişoara până în mai 1944, când i s-a acordat 
un concediu pe perioadă nelimitată. Nu a stat prea mult fără serviciu, deoarece avea nevoie 
urgentă de bani pentru a-şi întreţine familia care o ducea foarte greu (tatăl se îmbolnăvise 
de tifos) şi s-a angajat ca hamal la Fabrica de ţigări din Timişoara. După 23 august 1944 
a luat parte alături de muncitorii din fabrică la toate manifestaţiile organizate de partid 
împotriva guvernelor „reacţionare” Sănătescu şi Rădescu. 

În 1961, ofiţerul s-a înscris la fără frecvenţă la cursurile Facultăţii de Filosofie din cadrul 
Universităţii „C.I. Parhon” din Bucureşti, specialitatea filosofie, obţinând diploma de stat 
prin susţinerea unor examene de diferenţă (1961). În 1976 şi-a susţinut teza de doctorat 
Coordonate ale dezvoltării personalității în socialism, obţinând titlul de doctor în filosofie. 

Studii militare : curs scurt de pregătire de luptă la Centrul de Pregătire Cadre Bran - 
CSS, seria a V-a (29 iun. — 26 iul. 1969); curs de reciclare la cursul de perfecţionare a 
ofiţerilor de penitenciare Bucureşti - DGP (15 oct. - 13 nov. 1986). 

Studii politice : pe 1 octombrie 1947 a fost scos din producţie de către CJ laşi a UTC 
pentru a fi trimis să urmeze cursurile Şcolii de Cadre „Filimon Sârbu” a CC al UTC din 
Bucureşti (1 oct. 1947 - 15 febr. 1948); Şcoala Superioară de Partid „Ştefan Gheorghiu” 
de pe lângă CC al PMR, secţia fără frecvenţă (oct. 1951 - iun. 1956). 

Activitate profesională : ucenic ajustor la Atelierele CFR „Nicolina” din laşi (1 oct. 
1941 — mart. 1944 şi apr. 1945 - 15 oct. 1947). În primăvara anului 1945 s-a întors la Iaşi 
şi s-a reangajat la Atelierele CFR „Nicolina” din laşi, unde a luat parte la munca de 
reconstrucţie a atelierelor distruse în timpul bombardamentelor ; muncitor necalificat la 
Fabrica de ţigări din Timişoara (apr.-dec. 1944); muncitor necalificat la Fabrica de zahăr 
„Freidorf” din Timişoara (febr.-mart. 1945) ; lector la Şcoala de Cadre „Filimon Sârbu” 
a CC al UTC (iul. 1949 — 6 mart. 1951) şi asistent la catedra de Marxism-Leninism a 
Institutului pedagogic „Maxim Gorki” din Bucureşti? (febr. - 1 mart. 1951). 


1. Autobiografie dată de Neculai Frost la Bucureşti în ziua de 11 februarie 1959 (AANP, fond Cadre, d.p. 
nr. F-1231, dosar nepaginat). 

2. În ziua de 15 noiembrie 1953, în oficiosul central al PMR Scânteia apărea un articol care făcea un scurt istoric 
al acestei instituţii din capitală : „Cunoaşterea limbii ruse, care ne ajută să ne însuşim bogata experienţă 

La data de 1 martie 1951 a fost chemat din câmpul muncii în rândul cadrelor permanente 
ale MAI cu gradul de locotenent, fiind repartizat la Biroul Şcoli din Secţia de Propagandă 
a Direcţiei Agitaţie şi Propagandă din cadrul Direcţiei Generale Politice a MAI (1 mart. — 
17 apr. 1951). După o scurtă perioadă de timp a fost mutat la Şcoala de Educatori (ofiţeri 
politici) MAI nr. 2 din Oradea, unde a deţinut funcţiile de şef al catedrei de Istorie a 
Partidului Comunist Bolşevic al URSS (17 apr. 1951 - apr. 1952), şef al catedrei de 
Economie Politică şi Politică Mondială şi şef al ciclului social economic (apr.-oct. 1952). 
În paralel, a deţinut şi funcţia de director adjunct al Şcolii serale de Marxism-Leninism din 
Garnizoana Oradea (? - oct. 1952); ofiţer în Serviciul Învăţământ din Direcţia Cadre a 
MSS (oct. - 30 dec. 1952); şef al ciclului social economic la Şcoala de Ofiţeri de Securitate 
nr. 2 din Bucureşti (30 dec. 1952 — 1 iul. 1956); şef al catedrei de Filosofie a Universităţii 
serale de Marxism-Leninism de pe lângă Comitetul de Partid din MAI (1956-?); lector în 
funcţiile de şef al ciclului de ştiinţe sociale (1 iul. 1956 — 1 aug. 1962), şef al catedrei de 
Materialism Dialectic şi Istoric, şef al catedrei de Economie şi Filosofie (1 aug. 1962 — 
1 aug. 1968) şi şef al catedrei de Ştiinţe Sociale din Şcoala de Ofiţeri Activi de Securitate 
nr. 1 din Bucureşti (1 aug. 1968 — 1 oct. 1971). 

Despre modul rigid de predare a lecţiilor în această şcoală aflăm dintr-o foaie de notare 
întocmită în 1964, care menţiona că ofiţerul a fost găsit predând o lecţie „fără să aibă textul 
scris” (în această ipostază a fost surprins în urma unui control efectuat de ofiţerii Serviciului 
Învăţământ din Direcţia Cadre a MAI)!. 


a Uniunii Sovietice în toate ramurile ştiinţei, tehnicii şi ale culturii în general, este de mare însemnătate pentru 
făurirea vieţii noi, pentru construirea socialismului. Acestui scop îi corespunde activitatea Institutului 
Pedagogic «Maxim Gorchi» din Bucureşti, care are menirea de a pregăti cadrele necesare pentru predarea 
limbii şi literaturii ruse în şcolile noastre, precum şi cadre de traducători calificaţi pentru aparatul de stat, 
organizaţiile obşteşti, redacţiile ziarelor, edituri etc. În cei 5 ani de existenţă, Institutul - care s-a bucurat de 
o deosebită grijă din partea partidului şi guvernului - a căpătat o mare dezvoltare. Astfel, în timp ce în anul 
1948 Institutul funcţiona doar cu o singură facultate, în anul şcolar 1953-1954 funcţionează cu 3 facultăţi : 
Facultatea de Limbă şi Literatură Rusă, care pregăteşte profesori de limba rusă pentru şcolile medii şi 
institutele de învăţământ superior. Facultatea de Limbă Rusă, care pregăteşte cadre de traducători calificaţi, 
şi Facultatea de Limbă Rusă cu durata de 2 ani, care pregăteşte profesori pentru clasele 5-7 ale şcolilor 
elementare. De asemeni, pe lângă Institut funcţionează o secţie a cursurilor fără frecvenţă, precum şi un curs 
seral. Numărul studenţilor care frecventeză cursurile a crescut an de an, ajungând în momentul de faţă la 
peste 2.000, dintre care peste 800 sunt înscrişi la cursurile fără frecvenţă. A crescut mult şi numărul cadrelor 
didactice, care se ridică la 120. În mare parte, cadrele didactice au fost pregătite chiar în Institut. Aşa, 
de pildă, absolventul Ion Oiţă a ajuns lector şi decan al Facultăţii de Limbă şi Literatură Rusă, Maria 
Dumitrescu este lector la catedra de limba rusă, Radu Bilan este lector la catedra de literatură rusă şi 
sovietică. Până în prezent Institutul a dat 480 absolvenţi care au fost repartizaţi în diferite institute de 
învăţământ superior, şcoli medii, în aparatul de stat etc., unde desfăşoară o rodnică activitate, contribuind 
la însuşirea limbii ruse şi a experienţei sovietice de către cercuri tot mai largi de oameni ai muncii. 
Catedrele din Institut desfăşoară o bogată activitate ştiinţifică. Catedra de limbă rusă şi-a orientat 
activitatea sa ştiinţifică spre studierea problemelor gramaticii comparative, iar catedra de literatură rusă 
studiază teme ca influenţa literaturii ruse asupra literaturii române dea lungul veacurilor. Cadrele didactice 
de la catedrele de pedagogie şi metodica limbii şi literaturii ruse studiază probleme legate de metodica 
predării limbii ruse în şcolile de toate gradele. Un rezultat deosebit este editarea manualelor şcolare de 
limba rusă şi a manualelor pentru cursurile populare de limba rusă”. În acelaşi articol mai erau menţionate o 
serie de rezultate pozitive obţinute de institut de la înfiinţare până la sfârşitul anului 1953: înfiinţarea în 
cadrul Institutului a Asociaţiei Ştiinţifice a Studenţilor ; invitarea unor profesori sovietici pentru a susţine 
diferite cursuri ; asigurarea hranei calde şi găzduirea gratuită a studenţilor; burse şi bilete de odihnă 
acordate studenţilor fruntaşi la învăţătură şi, nu în ultimul rând, biblioteca institutului, care beneficia de 
46.000 de volume („Institutul Pedagogic «Maxim Gorchi»”, în Scânteia din 15 noiembrie 1953). 

1. Foaie de notare întocmită în perioada 31 iulie 1963 - 31 iulie 1964. Pentru această perioadă, locţiitorul pe 
probleme de învăţământ al Şcolii de Ofiţeri Activi de Securitate nr. 1 din Bucureşti, maiorul Constantin 
Iacovişac, i-a acordat calificativul „bine” (AANP, fond Cadre, d.p. nr. F-1231, dosar nepaginat). 

La şcoala de la Băneasa, ofiţerul a predat elevilor cursuri de filosofie, cursul de iniţiere 
contrainformativă şi perfecţionare PCTF, cursul de socialism ştiinţific, cursul de materialism 
dialectic şi istoric etc. De asemenea, pe lângă participarea la o serie de comunicări 
ştiinţifice cu diferite prezentări şi referate în afara şcolii, a susţinut un număr însemnat de 
expuneri şi consultaţii în cadrul învăţământului de partid la Cabinetul de Partid de pe lângă 
Comitetul Organizaţiei de Partid din CSS şi la Cabinetul de Partid de pe lângă Comitetul 
Municipal PCR Bucureşti. 

Adjunct al şefului Direcţiei Personal şi Învăţământ a CSS (1 oct. 1971 - iun. 1972). 

Ca urmare a fuzionării CSS cu MAI din 19 aprilie 1972, Frost a fost numit în funcţia 
de adjunct al şefului Direcţiei Cadre şi Învăţământ a MI (iun. 1972 - 1 aug. 1973); şefal 
Serviciului de pregătire politico-ideologică! şi vicepreşedinte al Comisiei pentru problemele 
de pregătire politico-ideologică, culturale, de presă, editoriale şi de cinematografie din 
Comitetul de Partid a aparatului central al MI? (1 aug. 1973 - 15 mart. 1978); la 
dispoziţia conducerii MI (15 mart. — 1 apr. 1978); adjunct al şefului Secţiei Propagandă 
şi Cultură şi şef al Sectorului pentru învăţământ politico-ideologic şi ştiinţe sociale din 
Consiliul Politic al MI (1 apr. 1978 - 1 aug. 1985). La începutul anilor '80 a deţinut 
provizoriu şi funcţia de şef al Secţiei Propagandă şi Cultură din Consiliul Politic al MI. 


1. Această structură de partid din cadrul MI a fost înfiinţată în septembrie 1971 în baza unei Hotărâri a 
Secretariatului CC al PCR. 

2. Într-un documentar întocmit de MI în 1977 privind structura organizatorică de partid şi UTC din unităţile 
centrale ale ministerului, se preciza că în evidenţa Comitetului de Partid al MI se aflau, la acea dată, 
11.712 membri PCR grupaţi în 294 de organizaţii de bază (din cele 294 de organizaţii de bază, 126 erau 
subordonate direct Comitetului de Partid din MI, iar 168 se subordonau celor 14 comitete de partid 
constituite în marile unităţi ale MI). Această structură de partid a MI se subordona Comitetului Municipal 
de Partid Bucureşti şi era asimilată din punct de vedere statutar unui comitet orăşenesc de partid de 
categoria I. Comitetul de Partid al MI era compus din 93 de membri, 20 supleanţi şi o comisie de revizie 
formată din şapte membri (Arhiva MAI, fond Direcţia Management şi Resurse Umane, Inventar 7408, 
dosar nr. 5/1978 - „Diverse materiale privind constituirea Consiliului Politic al Ministerului de Interne”, 
fv. 126 şi ff. 128-129). 

3. Consiliul Politic al MI a luat naştere pe baza „indicaţiilor preţioase” ale secretarului general al PCR, dar 
şi ca urmare a sarcinilor rezultate din documentele Congresului al XI-lea al PCR. Crearea acestui 
organism politic trebuia să ducă la creşterea nivelului politico-ideologic şi cultural-educativ al lucrătorilor 
Ministerului de Interne. Raportul „secret” al ministrului de Interne, Teodor Coman, privind înfiinţarea 
Consilului Politic al MI şi Regulamentul de funcţionare au fost aprobate cu unele completări în şedinţa 
CPEx al CC al PCR din 13 septembrie 1977. Regulamentul Consiliului Politic al MI aprobat de CC al 
PCR în septembrie 1977 stabilea la capitolul 1: „1. Conducerea muncii politice în Ministerul de Interne 
se înfăptuieşte de către Comitetul Central al Partidului Comunist Român. Munca politică în Ministerul 
de Interne se desfăşoară pe baza Programului, Statutului şi hotărârilor partidului, a instrucţiunilor şi 
regulamentelor aprobate de Comitetul Central al Partidului Comunist Român. 2. Pentru organizarea 
muncii politice în Ministerul de Interne se constituie Consiliul politic al Ministerului de Interne”. 
Consiliul Politic al MI se subordona direct CC al PCR şi era alcătuit din: Consiliul Politic al Trupelor 
de Securitate şi Consiliul Politic al Trupelor de Pompieri (acestea erau asimiliate din punct de vedere 
statutar unui comitet judeţean de partid); Consiliul Politic al unităţilor centrale ale MI şi Consiliul 
Politic al unităţilor de penitenciare, Consiliile Politice ale marilor unităţi şi unităţile independente ale 
Trupelor de Securitate şi Trupelor de Pompieri, Comitetele de partid din şcolile militare de ofiţeri şi 
subofiţeri activi (acestea erau asimilate din punct de vedere statutar unui comitet orăşenesc de partid de 
categoria I şi se constituiau sau desfiinţau numai cu aprobarea Secretariatului CC al PCR); comitetele 
de partid din IGM, comandamentele de armă, direcţii generale, direcţii, unităţi ale trupelor de Securitate 
şi ale trupelor de Pompieri, şcoli, centre şi cursuri de perfecţionare a pregătirii cadrelor (acestea erau 
asimiliate din punct de vedere statutar unui comitet de partid de instituţie şi se constituiau sau desfiinţau 
numai cu aprobarea Biroului Consiliului Politic al MI). De asemenea, în acest regulament se stabilea că 
organele şi organizaţiile de partid şi UTC din inspectoratele judeţene ale MI şi municipiul Bucureşti 
(inclusiv Arhivele Statului) îşi desfăşurau activitatea sub conducerea organelor locale de partid. Consiliul 

În notările de serviciu întocmite pe perioada 1978-1985, calităţile de activist politic ale 
ofițerului erau lăudate de fiecare dată, primind de la superiorii săi numai calificativul 
„foarte bine”. Redăm mai jos un astfel de document care este elocvent pentru cariera 
ofițerului politic Neculai Frost: 


În cursul anului 1983, ofiţerul a relevat în continuare calităţile superioare de activist ce-i sunt 
caracteristice, a manifestat o înaltă competenţă şi eficienţă rezolutivă, de concepere şi realizare 
a unor acţiuni complexe - studii, controale, consfătuiri, convocări de pregătire cu cadrele 
din domeniul propagandei. Şi-a adus o contribuţie sporită la îmbunătăţirea învăţământului 
politico-ideologic şi a propagandei prin conferinţe cu toate categoriile de personal. Se 
remarcă în mod deosebit preocupările pentru mai buna organizare şi desfăşurare a convorbirilor 
cu propagandiştii şi cu cadrele didactice care predau ştiinţele sociale în instituţiile de 
învăţământ din cadrul ministerului. (...) A elaborat în această perioadă un însemnat număr 
de materiale destinate activităţii de propagandă şi cultură din unităţi, care în bună măsură 
au fost publicate în organele de presă ale ministerului. Şi-a adus o valoroasă contribuţie la 
elaborarea rapoartelor, analizelor, sintezelor şi informărilor prezentate în plenarele Consiliului 
Politic şi în şedinţele biroului şi secretariatului acestuia!. 


Politic al MI era format din 55-65 de membri numiţi de CC al PCR şi era condus de două organe executive : 
Biroul şi Secretariatul. Pe 12 aprilie 1978, Secretariatul CC al PCR a încunoştinţat conducerea MI prin 
adresa Cancelariei CC al PCR nr. 1660/1403 că a aprobat propunerile acestui minister privind numirea 
membrilor Biroului Consiliului Politic al MI. Acesta se compunea din următoarele persoane : Ion Savu, 
secretar pentru probleme organizatorice al CJ Olt al PCR, Cornel Dumitraşcu, Grigore Petcu, loco- 
tenent-colonelul Ionel Popteanu, secretar al Comitetului UTC din MI, generalul-maior Constantin Geică, 
prim-secretar al Comitetului de Partid din MI şi şef al Direcţiei Cadre şi Învăţământ a MI, colonelul 
Gheorghe Boştină, instructor la Secţia pentru probleme militare şi justiţie a CC al PCR, generalul-maior 
Emil Macri, Nicu Ceauşescu, secretar al CC al UTC, generalul-maior Constantin Mleşniţă, secretar al 
Consiliului politic al Trupelor de Securitate, colonelul Ştefan Şerean, secretar al Consiliului Politic al 
Comandamentului Pompierilor, şi colonelul Ion Voicu, locţiitor al şefului IGM. Un an mai târziu va intra 
în vigoare o nouă componenţă a Consiliului Politic al MI, care va păstra în mare măsura componenţa 
stabilită în aprilie 1978. Astfel, pe 22 ianuarie 1979, ministrul de Interne, George Homoştean, şi 
secretarul Consiliului Politic al MI, Gârbă Neculai, au trimis Secţiei pentru probleme militare şi justiţie 
a CC al PCR adresa nr. S$/70.258 prin care îi cereau să supună spre aprobarea Comisiei pentru probleme 
de cadre de partid şi de stat a CC al PCR componenţa şi conducerea Consiliului Politic al MI (aprobarea 
solicitată a fost dată la 1 februarie 1979). Iată care era noua compoziţie a Consiliului Politic din MI 
aprobată de Comisia pentru probleme de cadre de partid şi de stat a CC al PCR în februarie 1979: 24 de 
ofiţeri activişti PCR (40,67%); 25 de ofiţeri de Securitate (24,36%); patru ofiţeri de Miliție (6,77%); 
un ofiţer de Penitenciare (1,69%); un ofiţer de Pompieri (1,69%); un ofiţer medic (1,69%) şi trei 
angajaţi civili (5,08%). După şcolile politice absolvite, compoziţia acestei structuri a MI era următoarea : 
26 aveau Şcoala Superioară de Partid (44,06%); cinci aveau Academia Militară Politică (8,47%); 1 
aveau Universitatea Politică şi de Conducere (18,64%), iar 17 dintre ei nu absolviseră nicio şcoală 
politică (28,81 %). Din cei 59 de membri ai Consiliului Politic al MI, 58 aveau studii superioare, iar unul 
liceul ; 57 erau bărbaţi şi două femei (58 erau de naţionalitate română şi unul de naţionalitate maghiară). 
Trebuie precizat că schema Consiliului Politic al MI nu era acoperită total, deoarece ea prevedea un 
efectiv de 55-65 de membri. „Protocolul nr. 22 al şedinţei Comitetului Politic Executiv, din ziua de 
13 septembrie 1977” (ANIC, fond CC al PCR - Secţia Cancelarie, dosar nr. 101/1977, f. 2 şi f. 80; 
Adresa Cabinetului ministrului de Interne nr. S/70.258 din 22.01.1979 - documentul poartă menţiunea 
„secret de serviciu” şi apostila secretarului general al PCR: „De acord. Nicolae Ceauşescu”; ANIC, 
fond CC al PCR - Secţia administrativ-politică, dosar nr. 1/1979, ff. 73-76; Arhiva MAI, fond Direcţia 
Management şi Resurse Umane, Inventar 7408, dosar nr. 5/1978 - „Diverse materiale privind constituirea 
Consiliului Politic al Ministerului de Interne”, fv. 126 şi ff. 66-77). 

1. Notare de serviciu întocmită pe perioada 1 ianuarie - 31 decembrie 1983. Pentru această perioadă, 
secretarul adjunct şi şeful Secţiei Propagandă şi Cultură din Consiliul Politic al MI, colonelul Dumitru 
Bucur, i-a acordat la data de 20 februarie 1984 calificativul „foarte bine” (AANP, fond Cadre, d.p. 
nr. F-1231, dosar nepaginat). 

Activând ca propagandist al PCR, colonelul Frost a depus eforturi deosebite pentru a duce 
„lumina” hotărârilor partidului în unităţile MI, îndeosebi în rândul elevilor de la catedra 
de Ştiinţe Sociale a Şcolii Militare de Ofiţeri Activi a MI din Bucureşti - UM 0828 (alte 
unităţi militare ale MI în care lectorul Neculai Frost a conferenţiat pe marginea politicii interne 
şi externe a statului român, dar şi a „magistralelor” opere ale secretarului general al PCR, 
au fost unităţile din subordinea CTS şi Şcoala de Subofiţeri de Miliție de la Slatina). 

Pe 1 august 1985 a fost transferat la Serviciul Reeducare din DGP în funcţia de ofiţer 
specialist I (1 aug. 1985 — 4 apr. 1987). Nu cunoaştem motivele care au stat la baza acestei 
retrogradări. Documentele aflate în dosar nu precizează nimic. Scurta perioadă petrecută 
la Serviciul Reeducare din DGP este doar amintită. Redăm un fragment din notarea de 
serviciu întocmită de superiorii ofițerului pentru perioada 1 ianuarie - 31 decembrie 1986, 
pentru a ne forma o idee asupra activităţii depuse de ofiţer în DGP : 


Col. Frost, a depus un mare volum de muncă şi a elaborat sau a participat efectiv la realizarea 
unor materiale de linie sau pentru a fi folosite în procesul de perfecţionare a cadrelor ori 
în activitatea de reeducare a deţinuţilor şi minorilor infractori - lecţii, expuneri, broşuri, 
concluzii şi măsuri rezultate din cercetările şi studiile efectuate în acest an asupra unor 
fenomene şi aspecte din mediul penitenciar. De asemenea, ofiţerul şi-a adus o mare 
contribuţie la buna desfăşurare a cursului de reciclare a comandanților de unităţi, precum 
şi la elaborarea programelor cu activităţile de reeducare ce se vor desfăşura cu deţinuţii din 
penitenciare şi minorii din şcolile speciale, în anul 1987. Este un ofiţer cu o foarte bună 
pregătire politico-ideologică, de specialitate şi cultură generală, fiind permanent preocupat 
de îmbogățirea cunoştinţelor din diferite domenii. Col. Frost are un dezvoltat spirit de 
iniţiativă, este un bun executant al ordinelor, disciplinat, foarte conştiincios şi cu un 
dezvoltat simţ de răspundere. Ca membru de partid s-a achitat bine de toate sarcinile, 
inclusiv aceea de propagandist. În serviciu, familie şi societate are o comportare corectă, 
constituind exemplu demn de urmat!. 


Pe parcursul carierei profesionale, ofiţerul a publicat 20 de materiale şi a susţinut zece 
comunicări ştiinţifice. Într-un articol de presă apărut în 1963 în oficiosul central al MAI 
Pentru Patrie, maiorul Neculai Frost răspundea la întrebările cititorilor explicând ce este 
capitalismul monopolist de stat : 


Capitalismul monopolist de stat înseamnă contopirea monopolurilor cu statul burghez, 
care le este subordonat, în scopul apărării intereselor capitalului monopolist, al intensificării 
exploatării clasei muncitoare şi a înăbuşirii luptei de eliberare a celor exploataţi şi obidiţi?. 


În acelaşi articol era amintit şi un fenomen care a avut loc şi la noi în ţară după 19809. 
Şi anume, vânzarea la preţuri derizorii a unor fabrici şi uzine care, ulterior, au fost 
falimentate de cumpărătorii lor în vederea vânzării terenurilor sau bunurilor mobile ale 
întreprinderilor respective : 


Sunt şi numeroase cazuri în care întreprinderi sau bunuri create prin investiţiile statului 
“unt vândute apoi pe preţuri derizorii diferitelor monopoluri?. 


1. Notare de serviciu întocmită pe perioada 1 ianuarie - 31 decembrie 1986. Pentru această perioadă de 
timp, pe 20 decembrie 1986, şeful Serviciului Reeducare din DGP, colonelul Constantin Gheorghe Rusu, 
i-a acordat calificativul „foarte bine”. Colonelul Neculai Frost a luat la cunoştinţă de calificativul acordat 
la 30 ianuarie 1987, când a şi semnat pentru luarea la cunoştinţă (ibidem, dosar nepaginat). 

2. Neculai Frost, „Ce este capitalismul monopolist de stat”, în Pentru Patrie, nr. 6/1963. 

AANP, fond Cadre, d.p. nr. F-1231, dosar nepaginat. 

A fost trecut direct în retragere prin Decretul Prezidenţial nr. 54 din 4 aprilie 1987 
(articolul nr. 46, litera „a” din Statutul Corpului Ofiţerilor). 

Colonelul Neculai Frost a mai avut două surori şi patru fraţi. Unul dintre fraţi, Petru 
Frost (n. 7 mai 1929, jud. Iaşi), a fost ofiţer în cadrul MApN şi a activat la UM 01175 Iaşi. 
Cel de-al doilea frate, Constantin Frost (n. 10 iun. 1933, mun. Iaşi), a fost ofiţer de 
Securitate la Direcţia regională MAI Iaşi/ISJ laşi până în 1968, când a fost trecut în 
rezervă pentru „abateri repetate de la conduita morală şi dezinteres în muncă”!. 

În ciuda carierei profesionale impecabile din Securitate, Neculai Frost a avut în primii 
15 de ani de activitate probleme cu dosarul de cadre din cauza rudelor sale. Tatăl său, Ioan 
Frost (n. 18 mart. 1896, mun. Iaşi), a fost muncitor tâmplar la Fabrica de țigarete din laşi 
din 1927 până în 1959. Între 1938 şi 1939 a făcut parte din Frontul Renaşterii Naţionale, 
purtând uniformă şi participând la câteva acţiuni organizate în laşi. De asemenea, după 
dizolvarea acestei formaţiuni politice, s-a înscris în 1940 în cuibul legionar „Şoimii 
Moldovei”, unde a participat sporadic la câteva şedinţe (nu a participat la rebeliunea 
legionară din ianuarie 1941). În 1946 s-a înscris în PSD, devenind ulterior, prin fuziunea 
PSD cu PCR, membru PMR. La 27 septembrie 1958, Comitetul Regional PMR Iaşi l-a 
exclus din partid din cauza trecutului său. 

Un alt frate al ofițerului, cel mai mare, Gheorghe Frost (n. 25 apr. 1921, mun. Iaşi — 
d. 1962), a fost maistru la Atelierele CFR din Iaşi în anii '40. În perioada 1940-1941 a fost 
simpatizant legionar participând la câteva şedinţe. În 1946 s-a înscris în PSD, iar mai 
târziu, prin fuziunea cu PCR, a devenit membru PMR. A fost exclus din partid de către o 
subcomisie de verificare pentru că şi-a ascuns trecutul (1950). Între copertele dosarului de 
cadre al ofițerului se regăseşte şi o copie a unui extras dintr-o autobiografie dată de 
Gheorghe Frost pe 21 octombrie 1958, în care acesta îşi recunoştea simpatia faţă de 
Mişcarea Legionară de la începutul anilor '40: 


Am simpatizat cu mişcarea legionară şi am privit chiar de vreo două sau trei ori la 
adunările care aveau loc la Ventonică pe Nicolina. Dar pentru acest fapt am avut discuţii cu 
părinţii şi am primit chiar şi o bătaie de la ei, interzicându-mi să mă mai duc. În anul 1946, 
m-am înscris în PSD, devenind astfel membru al acestui partid, iar mai târziu, la unificare, 
al PMR. Am fost membru al PMR până în 1950, când am fost verificat şi exclus din PMR. 


În dosarul ofițerului se găseşte o notă informativă din 16 februarie 1960 dată de un 
anumit căpitan Baciu din cadrul PCTF Socola Iaşi, în care acesta îl „turna” pe ofiţerul 
Frost superiorilor săi. Căpitanul Baciu afirma în document că, în februarie 1960, cu ocazia 
unei şedinţe din cadrul PCTF Iaşi, au fost luate în discuţie cazurile unor activişti de partid 
şi de stat din Regiunea Iaşi, care au avut un trecut „necorespunzător”. În cadrul şedinţei a 
fost amintită şi familia Frost. Astfel, acesta afirma în document că îl cunoştea pe Neculai 
Frost şi pe unul dintre fraţii săi de pe vremea în care aceştia se găseau la Gimnaziul 
Industrial „Vasile Mălinescu” din laşi, strada Lascăr Catargiu. Căpitanul Baciu îi acuza pe 
cei doi că, în acea perioadă, ar fi desfăşurat propagandă legionară fredonând cântece 
legionare şi recrutând mai mulţi colegi în vederea înscrierii în Mişcarea Legionară (Baciu 
fusese coleg în prima clasă de gimnaziu cu Neculai Frost). 


1. Notă de relaţii „secretă” din 8 octombrie 1971 întocmită de locotenent-colonelul Traian Bara, adjunct de 
şef de serviciu, şi maiorul Nicolae Gică, ofiţer specialist la Direcţia Personal şi Învăţământ din CSS 
(ibidem, dosar nepaginat). 

Nota informativă a ajuns la Direcţia a V-a din MAI care, pe 8 martie 1960, a trimis-o 
spre exploatare Direcţiei Cadre din MAI!. Pe adresa Direcţiei a V-a care însoţeşte nota 
informativă se regăseşte rezoluţia unui ofiţer din Serviciul IV al Direcţiei Cadre din MAI, 
dar a cărui semnătură este indescifrabilă : 


Din ordinul tov. Pateşan [colonelul Pateşan loan, şef al Direcţiei Cadre a MAI - n.n. ] materialul 
acesta se va clasa la dosarul personal al ofițerului. 


Acest lucru denotă faptul că CV-ul ofițerului era bine cunoscut de cei din conducerea 
MAI, însă datorită bunei comportări a acestuia, care se dovedise de-a lungul timpului a fi 
un cadru indispensabil şi un bun profesionist, toate aceste informaţii treceau în plan 
secund? (ofiţerul nu şi-a ascuns niciodată trecutul său şi nici cel al rudelor, menţionând în 
autobiografiile date toate detaliile referitoare la acest aspect). Astfel de documente nu erau 
niciodată aruncate la coş sau distruse, ci se păstrau/clasau întotdeauna la dosarul de cadre. 

O dovadă a devotamentului şi fidelității ofițerului Frost faţă de instituţia care-l apreciase 
şi promovase în diferite funcţii este un raport scris de Neculai Frost, datat 10 iunie 1959, 
în care acesta îşi „turna” superiorilor săi mătuşa din partea mamei. Sanda Dimulescu îl 
rugase să se intereseze de situaţia soţului ei, Ion Dimulescu, care fusese arestat de organele 
de Securitate din raionul Negreşti sub acuzaţia de uneltire contra regimului : 


Raportez : În ziua de 9 iunie a.c. a venit la mine acasă mătuşa mea Dimulescu Sanda şi mi-a 
adus la cunoştinţă că soţul ei Dimulescu Ion a fost arestat cu câteva zile în urmă de către 
organele de Securitate din Raionul Negreşti, Regiunea Iaşi. Ea m-a rugat să mă interesez de 
situaţia soţului său, lucru pe care eu am refuzat să-l fac. Acest caz îl relatez însă, întrucât se 
referă la situaţia mea de cadre. În legătură cu acest unchi al meu relatez următoarele: El 
este de profesie avocat şi provine dintr-o familie de funcţionari. Profesează avocatura de peste 
30 de ani. Avere a avut o casă în comuna Ţibăneşti, Raionul Negreşti, Regiunea Iaşi. (...) 
De asemenea, despre el am aflat de la Direcţia Cadre că în trecut a făcut politică liberală, având 
şi anumite funcţii de conducere în fostul judeţ Vaslui. Alte lucruri despre el nu mai cunosc. (...) 
În ce priveşte legăturile mele cu Dimulescu Ion. În toată viaţa mea l-am văzut de 3-4 ori, când 
am fost cu familia mea în comuna Țibăneşti. Ultima dată l-am văzut în vara anului 1945 când 
am fost în concediu pentru câteva zile la bunica mea. Despre el nu am ştiut să fi desfăşurat 
vreun fel de activitate politică în perioada de după 1944. Nici în prezent nu ştiu motivul pentru 
care a fost arestat, dar întrucât a fost reţinut de organele de Securitate, presupun că e vorba 
despre activitate contrarevoluţionară. Acestea sunt lucrurile despre care am de raportat”. 


Cazul soţului mătuşii sale, Ion Dimulescu, se regăseşte şi într-o notă întocmită de 
Direcţia Personal şi Învăţământ a CSS la 12 ani distanţă de raportul ofițerului. Din acest 
document aflăm că Ion I. Dimulescu (n. 25 dec. 1896, com. Brebu, jud. Prahova), locuia 
în Bucureşti, pe strada Armenească, nr. 43. În anii '30 a fost membru în delegaţia 
permanentă şi vicepreşedinte al organizaţiei judeţene PNL Vaslui. Pe 31 august 1959, 


1. Adresa „strict secretă” nr. 510/3/00618.005 din 8 martie 1960, semnată de către locţiitorul şefului 
Direcţiei a V-a din MAI, Nicolae Stan, şi de către maiorul V. Morăraşu, şef de serviciu în aceeaşi 
direcţie (ibidem, dosar nepaginat). 

2. Dealtfel, Frost Neculai amintise chiar el într-o autobiografie dată la Bucureşti în ziua de 11 februarie 
1959 despre activitatea sa în perioada statului naţional-legionar : „În această perioadă 1940-1941 legionarii 
se aflau la putere. Eu persona! nu am făcut parte nici din mişcarea legionară şi nici din «frăţiile de cruce» 
şi nici nu am participat la vreo manifestaţie legionară. În timpul orelor de muzică care se făceau la 
gimnaziul unde învăţam se cântau cântece legionare şi cu această ocazie am cântat şi eu aceste cântece. 
Intr-un alt fel nu am avut niciun fel de legătură cu mişcarea legionară” (ibidem, dosar nepaginat). 

3. Raportul căpitanului Neculai Frost din 10 iunie 1959 adresat Serviciului Învăţământ din Direcţia Cadre 
a MAI (ibidem, dosar nepaginat). 

Tribunalul Militar Iaşi l-a condamnat prin Decizia nr. 531 la 12 ani de temniţă grea, opt ani 
degradare civică şi confiscarea totală a averii pentru infracţiunea de uneltire contra ordinii 
sociale (art. 209, pct. 2, literele „a” şi „b” din Codul penal). Colegiul Militar din 
Tribunalul Suprem al RPR, prin Decizia nr. 125 din 18 iunie 1963, a reanalizat cazul şi i-a 
schimbat încadrarea juridică, condamnându-l la cinci ani de închisoare corecțională. A fost 
pus în libertate în urma unui decret de grațiere din 19641. 

În 1949 s-a căsătorit cu Frost (născută Rusu) Eugenia (n. 24 dec. 1929, mun. Iaşi, jud. 
laşi) fostă membră în CJ Iaşi al UTC şi şefă a Secţiei Sport şi Educaţie Fizică din acelaşi 
comitet judeţean (dec. 1948 - mai 1949); instructor în Secţia de propagandă a CJ Iaşi al 
PMR (aug.-nov. 1949); instructor şi şef de sector în cadrul Secţiei administrative a CC al 
UTM (nov. 1949 - iun. 1951). După naşterea primului copil a întrerupt munca de activistă 
UTM dedicându-se creşterii copiilor şi treburilor gospodăreşti. Cei doi soţi au avut trei copii: 

Alexandru Frost (n. 18 febr. 1958, mun. Bucureşti), ofiţer MI în anii '80; 

Adriana Frost (n. 23 nov. 1950, mun. Bucureşti), absolventă a Facultăţii de Comerţ din 
cadrul ASE, ofiţer MI în anii '80; 

Rodica Frost (n. 31 iul. 1952, mun. Oradea, jud. Bihor), angajat civil în MI în funcţia 
de profesoară de psihologie la Şcoala Militară pentru Perfecţionarea Ofiţerilor de Miliție 
Bucureşti în anii '80. 

Grade succesive : locotenent (6 mart. 1951) ; locotenent-major (6 mart. 1954) ; căpitan 
(30 dec. 1955) ; maior (30 dec. 1959); locotenent-colonel (23 aug. 1965) ; colonel (8 mai 1971). 

Decorații : medalia „Pentru servicii deosebite aduse în apărarea orânduirii de Stat” (20 august 
1954); medalia „Meritul Militar”, clasa a Il-a (13 mart. 1957); medalia „Muncii” 
(12 aug. 1959). Prin Decretul nr. 120 din 6 mai 1961, lui Nicolae I. Frost i s-a conferit 
medalia „40 de ani de la înfiinţarea Partidului Comunist din România” pentru „merite în 
activitatea de partid şi întărirea regimului democrat-popular”? ; medalia „Meritul Militar”, 
clasa I (19 aug. 1961); medalia „Pentru servicii deosebite aduse în apărarea orânduirii de 
stat” (26 dec. 1962); medalia „A XX-a aniversare a eliberării Patriei de sub jugul fascist” 
(18 aug. 1964); medalia „A 50-a aniversare a înfiinţării PCR” (21 mai 1971); medalia 
„25 de ani de la proclamarea Republicii” (30 dec. 1972); medalia „30 de ani de la 
eliberarea României de sub dominaţia fascistă” (23 aug. 1974) ; medalia „A 30-a aniversare 
a zilei Forţelor Armate” (18 oct. 1974); medalia „A 40-a Aniversare a revoluţiei de 
eliberare socială şi naţională antifascistă şi antiimperialistă” (aug. 1984) ; Ordinul „Meritul 
Militar”, clasa a III-a (9 apr. 1966), a Il-a (24 mart. 1971) şi I (20 apr. 1976); Ordinul 
„Muncii”, clasa a III-a (7 mai 1981). 

Pedepse : două zile de arest pentru neraportarea unor abateri ale subalternilor (ian. 
1962) ; „mustrare scrisă” pentru nerespectarea unui ordin (oct. 1965). 


FURTUNĂ AUREL, locotenent-ma jor. 
Activitate profesională : instructor III în aparatul central al DGP (21 aug. 1975). 


1. Notă „secretă” din 8 octombrie 1971 privind pe Dimulescu loan. Documentul este întocmit de Serviciul I 
din Direcţia Personal şi Învăţământ a CSS şi este semnat de către locotenent-colonelul Traian Bara, 
adjunct al şefului -Serviciului I din Direcţia Personal şi Învăţământ a CSS (ibidem, dosar nepaginat). 
Potrivit fişei matricole penale a deţinutului politic Dimulescu Ion, a fost arestat de către Direcţia 
regională MAI laşi în ziua de 8 iunie 1959 şi şi-a executat pedeapsa în penitenciarele Iaşi, Galaţi, 
Botoşani şi Aiud (AANP, fond Fişe matricole penale deţinuţi politici, fişa matricolă penală a deţinutului 
CR Dimulescu Ion; Decretul nr. 176/1964 „pentru graţierea de restul pedepsei ce mai au de executat un 
număr de 2.920 condamnaţi” ; ANIC, fond Consiliul de Stat - Decrete, dosar nr. 176/1/1964). 

2. Decretul nr. 120 din 6 mai 1961 pentru conferirea Medaliei „40 de ani de la înfiinţarea Partidului 
Comunist din România” (ANIC, fond Consiliul de Stat - Decrete, dosar nr. 120/1961, f. 64). 


G 


GAFU ILIE, căpitan (n. 26 iul. 1924, com. Lunca-Cernăuţi, Ucraina - d. 10 nov. 
2009, mun. Bucureşti). 

Activitate profesională : ofiţer la Centrul de Triere Rahova din Direcţia Unităţilor de 
Muncă (1951); locţiitor de comandant la Colonia de Muncă Cernavodă (1951-?) ; şef al 
Biroului Pază din Serviciul Pază şi Regim al DLCM (21 sept. 1953). A fost trecut în 
rezervă la 30 iunie 1956 prin ordinul MAI ar. 2947. 


GANEA MIRECA, angajat civil (n. 12 iul. 1925, mun. Bucureşti). 

Naționalitatea : română. 

Originea şi apartenenţa socială: mic-burghez. 

Profesia de bază la încadrarea în MAI: funcţionar. 

Funcții în organizaţii politice, de masă şi obşteşti: membru UTM din 1948. 

Studii civile : liceul teoretic (?-1945). După absolvirea liceului a urmat pentru doi ani 
cursurile Facultăţii de Drept din cadrul Universităţii din Bucureşti (1945-1947); curs de 
contabilitate normată (1949). 

Activitate profesională : în 1948 a renunţat la facultate pentru a se angaja la Întreprinderea 
Comercială de Stat Alimentara, unde a lucrat ca funcţionar până în februarie 1950. Pe 
15 februarie 1950, a fost încadrat la Serviciul financiar din DGP, unde, după o scurtă 
perioadă, va fi avansat în funcţia de şef al Secţiei Contabilitate Normată! (1951-1952). 


GEORGESCU M., sublocotenent. 
Activitate profesională : lucrător de cadre în Serviciul Cadre din Direcţia Cadre a 
DGPCUM (8 dec. 1951). 


GHEORGHE ALEXANDRU FLORIAN, colonel, d.p. nr. 2971 
(n. 31 aug. 1950, mun. Ploieşti, jud. Prahova). 

Naţionalitatea : română. 

Originea şi apartenenţa socială : (?) tatăl a fost activist de partid. 

Profesia de bază la încadrarea în MAI: psiholog. 

Funcţii în organizații politice, de masă şi obşteşti : membru UTC din 
1965 şi PCR din 1974; membru în Biroul Comitetului UTC din Şcoala 
Militară de Ofiţeri Activi a MI din Bucureşti - UM 0828 (oct. 1977 - 
febr. 1980). 

Studii civile : Liceul „Alexandru Vlahuţă” din Râmnicu Sărat (15 sept. 1965 — 30 iun. 
1969) ; Şcoala Tehnică Sanitară din Ploieşti (1 oct. 1969 - 30 iun. 1971); Facultatea de 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 262. 

Filosofie, Universitatea din Bucureşti, specialitatea psihologie (1 oct. 1971 - 20 iun. 
1975); curs de perfecţionare a pregătirii personalului - CEPECA - Academia „Ştefan 
Gheorghiu” din Bucureşti (31 mart. - 29 nov. 1980); curs postuniversitar „Managementul 
schimbărilor majore pentru dezvoltarea culturii şi imaginii organizaționale a unităţilor 
penitenciare” la Institutul Român de Management din Şcoala Naţională de Studii Politice 
şi Administrative (10 ian. - 29 iun. 2000). În urma examenului de doctorat susţinut la 
16 februarie 1995 la Facultatea de Sociologie, Universitatea din Bucureşti, a obţinut titlul 
ştiinţific de „Doctor în psihologie” cu teza intitulată „Reconstruirea personalităţii în 
mediul penitenciar”. 

Stagiu militar : termen redus la Şcoala Militară pentru Perfecţionarea Cadrelor Active 
şi Pregătirea Ofiţerilor de Rezervă - UM 0900 Grădiştea (iun. - 25 dec. 1976). 

Studii militare : curs de reciclare la cursul de perfecţionare a cadrelor de penitenciare, 
Bucureşti (12 mart. - 10 apr. 1982). 

Studii politice : Universitatea Politică şi de Conducere de pe lângă MI (1980-1984); 
curs postuniversitar de reciclare în domeniul psihosociologiei la Academia „Ştefan Gheorghiu” 
din Bucureşti, Bulevardul Armata Poporului, nr. 1-3 (6 mai - 6 dec. 1985). 

Activitate profesională : învăţător la Şcoala generală din satul Puchenii Mari din comuna 
Odăile, judeţul Prahova (1 sept. - 15 nov. 1975). Pe 15 noiembrie 1975 a fost încadrat în 
MI ca angajat civil, fiind repartizat ca psiholog la Centrul de Primire, Observare şi 
Repartizare Minori - CPORM Bucureşti (15 nov. 1975 - 1 aug. 1977). 

Pe 1 august 1977, ca urmare a rezultatelor bune obţinute în activitatea profesională, a 
fost convocat în rândul cadrelor active ale MI cu gradul de locotenent-major de Securitate 
şi repartizat la Şcoala Militară de Ofiţeri Activi a MI din Bucureşti - UM 0828 în funcţia 
de asistent I la catedra de Ştiinţe Sociale, disciplina psihologie generală (1 aug. 1977 — 
1 iul. 1980). 

Pe 1 iulie 1980 a fost mutat în interes de serviciu în aparatul central al DGP, unde a 
deţinut următoarele funcţii : ofiţer specialist I la Serviciul Reeducare! (1 iul. 1980 - 1 mai 
1990) ; ofiţer specialist II (1 mai 1990 - 30 iun. 1992); şef al Serviciului independent 
Studii Documentare şi Învăţământ (1 iul. 1992 - 16 apr. 1997); şef al Serviciului 
independent cultural-educativ (1 dec. 1999 - 1 iun. 2001) şi şef al Direcţiei Educaţie, 
Studii şi Psihologie Penitenciară (1 iun. 2001 — 31 mai 2003) ; comandant al penitenciarului 
de maximă siguranţă Bucureşti-Rahova (16 apr. 1997 — 1 dec. 1999). 

Notarea de serviciu întocmită de superiorii ofițerului pe perioada 1 ianuarie - 31 de- 
cembrie 1988 lăuda activitatea depusă de acesta şi îi acorda calificativul „foarte bine” : 


În anul 1988, tovarăşul maior Gheorghe Florian a desfăşurat o activitate bogată, contribuind la 
soluţionarea multor probleme care au stat în faţa serviciului reeducare. Astfel, la începutul 
anului a fost antrenat o bună perioadă de timp cu sarcini legate de punerea în aplicare a 
Decretului 11 [Decretul nr. 11 din 26 ianuarie 1988 privind amnistierea unor infracţiuni şi 
reducerea unor pedepse, publicat în Monitorul Oficial al RSR, nr. 5/1988 - n.n.], răspunzând 
direct de una din unităţile din teritoriu. În tot cursul anului a depus eforturi susţinute pentru 
pregătirea şi desfăşurarea în condiţii optime a reciclării timp de o lună a tuturor educatorilor 
din penitenciare. În acest sens a mobilizat toate cadrele serviciului la elaborarea de materiale cu 
un bogat conţinut teoretic şi aplicativ privind reeducarea deţinuţilor, a susţinut personal în 


1. După trecerea în rezervă a şefului Serviciului Reeducare din DGP, colonelul Alexandru Gheorghe Rusu 
Constantin, maiorul Gheorghe Florian a fost numit provizoriu la comanda acestui serviciu (18 iun. - 
15 nov. 1988). Pe 15 noiembrie 1988, în fruntea Serviciului Reeducare din DGP a fost numit maiorul 
Stoica Buţia. 

cadrul reciclării o serie de expuneri, dezbateri şi lucrări practice, s-a preocupat de aducerea 
unor specialişti din afara sistemului penitenciar, s-a implicat direct în pregătirea lucrărilor 
de absolvire de către educatori. (...) Şi în acest an, maiorul Gheorghe Florian s-a preocupat 
de perfecţionarea pregătirii de specialitate a cadrelor de penitenciare prezentând expuneri atât 
celor care lucrează în unităţi, cât şi celor cuprinşi în cursuri de reciclare. Un mare volum de 
muncă a depus pentru elaborarea instrumentelor şi culegerea datelor necesare efectuării unui 
studiu privind posibilităţile de diagnoză a periculozităţii deţinuţilor în scopul prevenirii 
evenimentelor negative, studiu aflat în etapa de definitivare, concluziile şi propunerile 
urmând a fi prezentate conducerii profesionale. În acest context menţionez şi faptul că 
maiorul Gheorghe Florian a îndrumat cu competenţă atât activitatea de cercetare ştiinţifică 
în domeniul ştiinţelor sociale care se desfăşoară în penitenciare şi şcolile speciale, cât şi 
activitatea psihologilor din unităţile subordonate, precum şi cea de îmbogăţire a fondului 
documentar al direcţiei generale. A participat la controale de fond şi tematice în unităţi, 
prilejuri în care a analizat atent şi exigent activitatea educatorilor, desprinzând concluzii 
reale şi propunând măsuri eficiente pentru remedierea neajunsurilor!. 


În anii '80, maiorul Florian Gheorghe a susţinut prelegeri de specialitate la cursurile de 
reciclare a cadrelor de la Şcoala Militară pentru Pregătirea Subofiţerilor de Miliție Câmpina - 
UM 0433 şi la cursul de perfecţionare a cadrelor de penitenciare Bucureşti din DGP. 

De-a lungul carierei sale, a publicat mai multe cărţi şi studii de specialitate despre 
sistemul penitenciar românesc?. 

A fost trecut în rezervă pe 3 iunie 2003 prin ordinul MJ nr. 1492/C. 

Lector universitar la catedra de Asistenţă Socială a Facultăţii de Sociologie şi Asistenţă 
Socială a Universităţii din Bucureşti (2004) ; psiholog la Institutul Naţional de Criminologie 
din Bucureşti (2007). 

În anul 1983 s-a recăsătorit cu Gheorghe (Barbur) Viorica - subofițer operativ II 
evidenţă deţinuţi la penitenciarul Baia Mare (1980-1983) ; subofițer operativ IV supraveghere 
(1983-1984) şi subofițer operativ II evidenţă deţinuţi la Penitenciarul de Tineri Jilava 
(1984-1988); subofițer operativ II evidenţă deţinuţi la penitenciarul Bucureşti-Jilava 
(1988-1990). 

Grade succesive : sublocotenent r. (25 dec. 1976); locotenent-major (1 aug. 1977); 
căpitan (23 aug. 1982); maior (23 aug. 1988); locotenent-colonel (15 apr. 1990) ; colonel 
(1 dec. 1994). 

Decorații : Ordinul „Meritul Militar”, clasa a II-a (1998). 

Pedepse : „mustrare scrisă” pentru evadarea deţinutului Marian Dumitru din Penitenciarul 
de maximă siguranţă Bucureşti-Rahova în data de 9 decembrie 1998 (ian. 1999). 


GHEORGHE C., locotenent-major. Ă 
Activitate profesională : şef al Biroului Învăţământ din DPLC (febr. 1955). 


1.  Notarea de serviciu este întocmită şi semnată de către şeful Serviciului Reeducare din DGP, maiorul 
Stoica Buţia. Ofiţerul a luat cunoştinţă de conţinutul notării la data de 4 martie 1989 (AANP, fond Cadre, 
d.p. nr. G-2971, fv. 43). 

2. Iată câteva titluri: În sprijinul perfecționării pregătirii de specialitate a cadrelor de penitenciare. Studii 
psiho-sociologice privind mediul penitenciar, volum colectiv editat sub egida Serviciului Reeducare din 
DGP-MI, Bucureşti, 1985 (autori: colonel Constantin Gheorghe-Rusu, maior Dan Sterian, căpitan 
psiholog Florian Gheorghe, Mihai Victor Stamatescu) ; Psihologie penitenciară, Oscar Print, Bucureşti, 
1996; Dinamica penitenciară. Reforma structurilor interne, Bucureşti, 1999; Fenomenologie penitenciară, 
Oscar Print, Bucureşti, 2003. 

GHEORGHE ION GHEORGHE, colonel (n. 27 aug. 1937, com. 
Fărcăşele, jud. Olt). 

Naţionalitatea : română. 

Originea şi apartenenţa socială: ţăran cu gospodărie mică. 

Profesia de bază la încadrarea în MAI: profesor. 

Funcţii în organizații politice, de masă şi obşteşti: membru UTM 
din 1951 ; secretar al Comitetului UTM din comuna Fărcăşele (1957 - 
oct. 1959); membru PCR din 1968; secretar adjunct cu probleme de 
propagandă în Biroul Organizaţiei de Bază PCR din cadrul Cabinetului 
pentru activitatea ideologică şi politico-educativă pendinte de Comitetul de Partid al MI (1979). 

Studii civile : 4 clase în comuna natală (1944-1948) ; Liceul „Ioniţă Asan” din Caracal/ 
Şcoala medie nr. 1 din Caracal (1948-1955) ; Facultatea de Filosofie, Universitatea „C.I. 
Parhon” din Bucureşti, secţia Pedagogie (1 oct. 1959 - iun. 1964). În timpul facultăţii a 
fost şef al Comitetului de cămin şi şef al Comisiei sociale a Uniunii Asociaţiilor Studenţeşti 
din centrul universitar din Bucureşti. 

Rezultatele bune obţinute la învăţătură, precum şi originea sănătoasă a studentului 
Gheorghe I. Gheorghe au atras atenţia ofiţerilor de Securitate din Direcţia Cadre a MAI, 
care au început să verifice trecutul său şi pe al rudelor în vederea încadrării sale în rândul 
cadrelor permanente ale MAI. 

La data de 23 ianuarie 1964, tânărul Gheorghe I. Gheorghe a solicitat printr-o cerere 
adresată ministrului Afacerilor Interne ca după absolvirea facultăţii să fie încadrat în MAI, 
fără a avea pretenţia la locuinţă. 

În primăvara anului 1964, maiorul de Securitate Constantin lacob din UM 0123/0 
Bucureşti a fost delegat din partea Direcţiei Cadre a MAI să efectueze verificări asupra 
rudelor apropiate ale studentului Gheorghe I. Gheorghe, care era propus de Direcţia Cadre 
a MAI pentru încadrarea în minister. Cu această ocazie s-a constatat că un unchi al 
studentului ar fi avut un „trecut necorespunzător” : 


Menţionăm că Gheorghe Gheorghe are un unchi, anume Radu Ion, născut la 9. VI.1910 în 
comuna Fărcăşele, raionul Caracal, regiunea Oltenia, fiul lui Ion şi Ioana, colectivist, domiciliat 
în comuna natală. Acest unchi a fost membru al organizaţiei legionare, deţinând funcţia de şef 
de cuib, fapt pentru care în anul 1959 a fost încadrat într-un lagăr de muncă conform ordinului 
MAI-Cabinet, unde a stat până în anul 1960 [se pare că a fost internat administrativ în baza 
unui ordin/decizie a MAI - n.n.]. În prezent este recrutat ca agent de către raionul de Securitate 
Caracal, însă nu a dat rezultate fiind bolnav de TBC. Nu este semnalat cu activitate duşmănoasă!. 


Studii militare : cursul „A” la Şcoala Militară de Ofiţeri Activi de Securitate nr. 1 din 
Bucureşti (1 aug. - 31 oct. 1964); cursul scurt de pregătire de luptă de la Snagov - CSS, 
seria a IV-a? (6-28 ian. 1970); curs de perfecţionare a anchetatorilor penali (?); curs de 


1. Notă de constatare din 1964 întocmită de Serviciul I din Direcţia Cadre a MAI, document semnat de maiorul 
de Securitate, Constantin lacob (AANP, fond Cadre, d.p. nr. G-2816, dosar nepaginat). Conform fişei 
matricole penale, Radu Ion a fost internat la Penitenciarul Craiova pentru o perioadă de 36 de luni, în baza 
ordinului MAI nr. 10.052/1959. A fost eliberat pe 15 februarie 1961, în baza ordinului MAI nr. 1.081/ 
1961 (AANP, fond Fişe matricole penale deţinuţi politici, fişa matricolă penală a deţinutului Radu I. Ion). 

2.  Disciplinele care se predau la acest curs erau următoarele : instrucţia tactică, instrucţia focului şi trageri, 
topografie militară, instrucţia genistică, instrucţia de front, regulamente militare generale, cunoaşterea 
armelor de nimicire în masă, cunoaşterea unor mijloace tehnice folosite în muncă şi schi. Calificativul 
general obţinut de căpitanul de Securitate Gheorghe I. Gheorghe la acest curs a fost „bine”. La acea dată, 
comandant al cursului era colonelul Gheorghe Băleanu, iar şef de stat-major, colonelul Vladimir Biriş 
(AANP, fond Cadre, d.p. nr. G-2816, dosar nepaginat). 

reciclare la Şcoala Militară pentru Perfecţionarea Cadrelor Active şi Pregătirea Ofiţerilor 
de Rezervă - UM 0900 Grădiştea (1980) ; curs de perfecţionare la Şcoala Militară pentru 
Perfecţionarea Ofiţerilor de Miliție Bucureşti (30 mart. - 30 apr. 1987). 

Studii politice : Universitatea Politică şi de Conducere din MI (1975-1978). 

Activitate profesională : funcţionar la Sfatul Popular al comunei Fărcăşele, planificator 
la Cooperativa de Consum comunală şi magazioner la Secţia Fărcăşele din cadrul Direcţiei 
Zonale de Îmbunătăţiri Funciare Craiova (1955 — apr. 1959) ; învăţător suplinitor la Şcoala 
elementară din comuna Fărcăşele (apr. - 1 oct. 1959). 

După absolvirea cursului scurt de ofiţeri de Securitate din cadrul Şcolii Militare de 
Ofiţeri Activi de Securitate de la Băneasa a fost încadrat în funcţia de ofiţer II la Biroul II 
din Serviciul I al Direcţiei a III-a din MAI (1 nov. 1964 — 1 sept. 1967). 

Din prima foaie de notare întocmită de superiorii ofițerului din Serviciul I al Direcţiei 
a III-a din MAI aflăm că aceştia erau mulţumiţi de activitatea depusă în serviciu de tânărul 
locotenent-major Gheorghe în perioada 1 noiembrie 1964 — 1 noiembrie 1965 : 


Este un ofiţer inteligent, cu o bună pregătire culturală, fapt ce-l ajută la înţelegerea cu 
uşurinţă a metodelor muncii de Securitate. Trecând la munca practică, după scurta pregătire 
teoretică la care a luat parte, ofiţerul a dovedit că a căpătat suficiente cunoştinţe şi, ajutat 
de şefii săi, a reuşit să-şi însuşească în bune condițiuni problemele de muncă. Faptul că 
ofiţerul şi-a însuşit ordinele şi directivele conducerii profesionale orientându-se în rezol- 
varea problemelor ce cad în sarcina sa, se datoreşte şi modului cum caută să-şi organizeze 
munca, axându-se pe problemele mai importante, ataşamentului său faţă de instituţie, 
iniţiativei de care dă dovadă în muncă. În perioada la care se referă notarea, ofiţerul deşi 
nou încadrat şi-a realizat şi depăşit la unele compartimente planul său de muncă. Astfel a 
recrutat un agent, 3 case de întâlniri, a deschis 3 dosare de verificare, a clarificat două 
acţiuni informative şi a depăşit planul la luări în evidenţă (ca elemente). În munca cu 
agentura se orientează, dând pe loc indicaţii corespunzătoare asupra modului cum să 
acţioneze aceştia pentru a duce la îndeplinire sarcinile ce li se trasează!. 


Ofiţer II la Grupa de control din Direcţia de Securitate a Oraşului Bucureşti (1 sept. 
1967 - 1 mai 1968); inspector principal I la Grupa de control din Inspectoratul de 
Securitate al Municipiului Bucureşti (1 mai 1968 - 1 febr. 1972); ofiţer specialist IV la 
Comitetul de Partid din CSS (1 febr. - mai 1972). În primăvara anului 1972, ca urmare a 
fuzionării CSS cu MAI, a fost mutat la Cabinetul pentru activitatea ideologică şi politico-edu- 
cativă din cadrul Comitetului de Partid al MI, unde a deţinut funcţiile de ofiţer specialist IV 
consultant (iun. 1972 — 1 aug. 1973), ofiţer specialist III consultant (1 aug. 1973 — 1 febr. 
1976) şi ofiţer instructor consultant (1 febr. 1976 - 1 sept. 1983). 

În calitate de ofiţer politic, a desfăşurat o intensă muncă de propagandă, sprijinind din 
punct de vedere politico-ideologic organizaţiile de partid ce i-au fost repartizate. La 
Cabinetul pentru activitatea ideologică şi politico-educativă a fost numit şi şef al catedrei 
Materialism dialectic şi istoric şi aplicarea sa creatoare de către PCR. De asemenea, în 
1979 a fost numit şi în funcţia de şef al colectivului de lectori ai Comitetului de Partid din 
MI, unde a desfăşurat activităţi de planificare, coordonare şi îndrumare a propagandei prin 
conferinţe politico-ideologice în unităţile militare ale MI. 

Din cauza faptului că de câteva ori s-a prezentat la serviciu în stare avansată de 
ebrietate, locotenent-colonelul de Securitate Gheorghe Gheorghe a fost mutat disciplinar în 
toamna anului 1983, de la Comitetul de Partid al MI la DGP. 


1. Foaie de notare întocmită pentru perioada 1 noiembrie 1964 - 1 noiembrie 1965. Pentru această perioadă, 
locotenent-major Gheorghe I. Gheorghe a primit din partea şefului Biroului II calificativul „foarte bine” 
(ibidem, dosar nepaginat). 

Ofiţer specialist principal III la Serviciul Reeducare din DGP (1 sept. 1983 — 1 mai 1990); 
ofiţer specialist II şi I la Serviciul cultural-educativ din DGP (1 mai 1990 — 30 nov. 1994). 

Într-un referat de cadre întocmit de Serviciul Cadre şi Învăţământ din DGP la data de 
9 iunie 1989, se preciza: 


Dispunând de o bogată experienţă în munca de propagandă şi educaţie, a participat concret la 
întocmirea unor programe privind activitatea de reeducare în unităţile de penitenciare şi 
redactarea unor materiale de sinteză şi informări, atât la nivelul serviciului, cât şi al direcţiei 
generale. A avut o contribuţie directă la organizarea şi desfăşurarea în bune condiţii a cursului 
de reciclare a educatorilor din penitenciare, elaborând teme cu un conţinut adecvat, conducând 
nemijlocit o parte din activităţile de pregătire. A participat la executarea unor controale 
tematice şi de fond în unităţi, fiind preocupat de informarea educatorilor pentru executarea 
sarcinilor în condiţii cât mai bune şi stabilirea unor măsuri adecvate pentru îmbunătăţirea 
continuă a muncii!. 


A fost trecut în rezervă la 30 noiembrie 1994 prin ordinul MJ nr. 1286/C (în conformitate 
cu articolul nr. 43, litera „f” din Statutul Corpului Ofiţerilor Forţelor Armate). 

În 1965 s-a căsătorit cu o fostă colegă de facultate, Gheorghe (născută Csillag) Elena 
(n. 4 iun. 1942, satul Alămor, com. Loamneş, jud. Sibiu), cercetător ştiinţific la Institutul de 
Filosofie al Academiei RSR şi Institutul de Filosofie al Universităţii Bucureşti (1965-1990), 
membru supleant în Biroul Comitetului de Partid al Universităţii din Bucureşti (1982-?). 

Tatăl soţiei, Paul Csillag (n. 1918, satul Alămor, com. Loamneş, jud. Sibiu - d. 1976), a 
fost ofiţer MAI în perioada 1949-1960 (trecut în rezervă şi pensionat cu gradul de maior în 
anul 1960). După trecerea în rezervă, a lucrat ca merceolog la Uzinele „Metalurgica” din Sibiu. 

Grade succesive: locotenent-major (1 aug. 1964); căpitan (23 aug. 1969); maior 
(23 aug. 1971); locotenent-colonel (23 aug. 1980); colonel (23 aug. 1987). 

Decorații: medalia „A 50-a aniversare a înfiinţării PCR” (20 apr. 1971); medalia 
„25 de ani de la proclamarea Republicii” (30 dec. 1972); medalia „Meritul Militar”, 
clasa a M-a (15 aug. 1969) şi I (31 aug. 1974); Ordinul „Meritul Militar”, clasa a III-a 
(28 apr. 1980) şi a II-a (6 iun. 1985). 

Pedepse : „mustrare” pentru lipsă de preocupare în muncă (oct. 1967); „mustrare” 
pentru nerealizarea planului de recrutare stabilit pentru semestrul II (iul. 1968) ; trei zile de 
arest cu îndeplinirea serviciului pentru refuz de a executa o obligaţie de serviciu şi atitudine 
ireverenţioasă faţă de şefii ierarhici (ian. 1981) ; 3 zile de arest cu îndeplinirea serviciului 
pentru că s-a prezentat la serviciu sub influenţa băuturilor alcoolice (iun. 1983); „mustrare 
scrisă” pentru că a executat un control de fond la Bacău în ţinută civilă (oct. 1993). 


GHEORGHE N. IOAN, angajat civil (n. 7 apr. 1912, com. Grădiştea, jud. Brăila). 

Naţionalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI : funcţionar. 

Funcţii în organizaţii politice, de masă şi obşteşti: membru PSD (?). 

Studii civile : cursul primar (?-1925); Liceul Teoretic din Râmnicu Sărat (1926-1934). 
În perioada 1930-1931 a întrerupt cursurile din cauze materiale. 


1. Referat de cadre întocmit de Serviciul Cadre şi Învăţământ din DGP la data de 9 iunie 1989. Documentul 
poartă menţiunea „secret de serviciu” şi este semnat de către şeful cu delegaţie al DGP, general-maior 
Anton Gheorghiu, şi de către şeful Serviciului Cadre şi Învăţământ din DGP, locotenent-colonel Vasile 
Văduva (ibidem, dosar nepaginat). 

Stagiu militar : Regimentul 16 Artilerie (1936-1938). Într-un referat de cadre din 1952 
se menţiona participarea tânărului loan Gheorghe pe Frontul de Est: 


Între timp (1941-1946 perioada frontului) a fost concentrat la Rgt. 16 Art. cu care a plecat pe 
frontul antisovietic, având gradul de soldat. Pe front a făcut parte dintr-o coloană care era 
independentă de Rgt. şi au mărşăluit prin Tighina, Dalnic, până la marginea oraşului 
Odesa fără a participa la lupte (arată în discuţii). În Noiembrie 1941 a revenit cu unitatea 
în ţară, de unde a fost desconcentrat. În August 1942, a fost din nou chemat şi trimis pe 
front la Cotul Donului, unde a căzut prizonier. În prizonierat a stat până în 1946 când a 
revenit în ţară şi şi-a reluat serviciul la Asigurările Sociale!. 


Activitate profesională : băiat de prăvălie la un magazin de coloniale din Brăila 
(1925-1926) ; şomer (1934-1936) ; agricultor în gospodăria părintească (1938 - ian. 1939) ; 
funcţionar la Casa Asigurărilor Sociale (1939-1941 şi 1946 - mai 1949). După desfiinţarea 
Asigurărilor Sociale în primăvara anului 1949, s-a angajat ca funcţionar la Secţiunea 
financiară Câmpulung-Muscel pendinte de Ministerul Finanţelor (mai 1949 — oct. 1951). În 
octombrie 1951, a fost încadrat în funcţia de contabil II la Serviciul financiar din DGPCUM. 


GHEORGHIU A. IOAN, maior, d.p. nr. 1942 (n. 25 ian. 1909, 
com. Slobozia Conachi, jud. Galaţi - d. 1988, mun. Bucureşti). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: profesor fonopedagog. 

Funcţii în organizații politice, de masă şi obşteşti: membru în 
ARLUS din 1949 ; conferenţiar în cadrul Consiliului orăşenesc ARLUS ği 
din Iaşi (1950-1954). În 1950, Consiliul General al ARLUS i-a acordat 
o diplomă de merit „Pentru activitate rodnică pe tărâmul adâncirii 
prieteniei Româno-sovietice” ; membru de sindicat şi preşedinte al 
Casei de Ajutor Reciproc a Sindicatului Salariaţilor din Învăţământ, filiala Iaşi (1950- 1952). 
membru PMR din 1955. 

Studii civile: 4 clase în satul Lozna, comuna Dersca, judeţul Botoşani (1918-1922) ; 
6 clase la Şcoala normală „Alexandru Vlahuţă” din Dorohoi, jud. Botoşani (1922 - iun. 
1928). După absolvirea acestei şcoli a primit diploma de învăţător ; curs de specializare 
pentru calificarea în profesia de fonopedagog organizat la Centrul profesional nr. 6 din 
cadrul Ministerului Prevederilor Sociale (1951-1952). 

Stagiu militar : Regimentul 13 Infanterie laşi (1 nov. - dec. 1930) şi Şcoala de Ofiţeri 
de Rezervă din Bacău (dec. 1930 — 1 nov. 1931). A fost lăsat la vatră cu gradul de sergent TR, 
iar în mai 1932 a fost avansat la gradul de sublocotenent în rezervă. Odată cu izbucnirea 
celui de-al Doilea Război Mondial, Gheorghiu loan a fost concentrat la Regimentul 13 
Infanterie Iaşi unde a rămas până în toamna anului 1940, când a fost deconcentrat?. În 
ajunul izbucnirii războiului cu URSS, a fost din nou concentrat la Brigada 23 Mixtă 
Constanţa ; pe 10 iulie 1941, unitatea s-a desfiinţat printr-un ordin al Marelui Stat-Major. 
A revenit la Regimentul 13 Infanterie laşi de unde a fost deconcentrat. Pe 1 octombrie 
1941, a fost din nou concentrat şi trimis pe front la Odessa, unde se găsea pentru refacere 
Regimentul 13 Infanterie laşi. Ajuns în apropierea Odessei — satul Mariental - în ziua de 
13 octombrie, Gheorghiu şi unitatea sa se pregăteau să înlocuiască în linia întâi un alt 


L. ANIC, fond CC al PCR - Secția administrativ-politică (dosare-anexă), dosar nr. 62/1952, vol. I, f. 276. 
2. In perioada mai-noiembrie 1940 a fost detaşat la Brigada 23 Mixtă Constanța care avea misiunea de a 
apăra litoralul Mării Negre lucrând la organizarea terenului şi amenajarea cazematelor. 

regiment. Acest lucru nu s-a mai produs, deoarece trupele sovietice care erau încercuite la 
Odessa s-au retras abandonând fortificațiile din jurul oraşului!. În această situaţie, unele 
unităţi româneşti aflate pe litoralul nordic al Mării Negre, printre care şi regimentul lui 
Gheorghiu, au fost retrase în ţară, astfel că pe 5 noiembrie 1941 a fost deconcentrat, 
întorcându-se la vechiul loc de muncă. În iulie 1942, a fost din nou concentrat la 
Regimentul 13 Infanterie laşi şi, după o perioadă de instrucţie de circa o lună şi jumătate, 
unitatea a fost trimisă în linia întâi la Cotul Donului pentru a înlocui trupele germane 
decimate în luptă? (regimentul a plecat către destinaţie la 3 septembrie 1942 şi a ajuns abia 
după o lună de zile). În urma marii contraofensive sovietice declanşate pe 19 noiembrie 
1942 în zona Stalingrad, Gheorghiu a căzut prizonier”. Va fi internat în Lagărul de 
prizonieri nr. 74 Oranki-Mânăstârka, unde va activa în mişcarea antifascistă a prizonierilor 
români, prin susţinerea unor conferinţe la clubul lagărului“. 

Într-o autobiografie dată în 1951, profesorul loan Gheorghiu oferea detalii despre 
participarea sa la luptele din 1942 : 


Am stat desconcentrat până la 18 Iulie 1942 când am fost concentrat din nou tot în cadrul 
Regimentului 13 Inf. repartizat la Batalionul II ce se găsea la Ungheni şi numit comandant 
de pluton puşcaşi la Compania 7-a, plutonul 1. Făceam parte din Div. 14-a comand. de 
Grl. Stavrescu5. Comandantul regimentului era Colonelul Alexandrescu şi nu mai ştiu cum, 


1. La începutul lunii august, Armata independentă de litoral, comandată de generalul-locotenent Safranov, 
s-a retras în zona oraşului Odessa. În luptele de apărare a Odessei purtate împotriva Armatei a IV-a 
române, unităţile generalului Safranov au fost susţinute de flota sovietică din Marea Neagră, dar şi de 
populaţia oraşului. La 16 octombrie 1941, după ce a provocat pierderi de peste 17.000 de morţi trupelor 
române, Armata Roşie a fost nevoită să părăsească oraşul Odessa. Din cauza pierderilor foarte mari 
suferite de Armata a IV-a, conducătorul statului, mareşalul Ion Antonescu, a ordonat ca principalele 
unităţi ale Armatei a IV-a să fie retrase în ţară (pe frontul antisovietic au rămas doar trei brigăzi de 
cavalerie şi trei brigăzi de vânători de munte). Marea conflagrație a secolului XX. Al doilea război 
mondial, ediţia a Il-a revizuită şi adăugită, Editura Politică, Bucureşti, 1974, pp. 165-167. 

2. În campania din Est, Gheorghiu loan a deţinut funcţia de comandant de pluton şi ajutor de comandant de 
batalion cu gradul de sublocotenent de rezervă. 

3. Această contraofenivă sovietică pregătită în secret viza distrugerea unei puternice grupări de forţe 
alcătuite din trupe germane, române şi italiene, care totaliza 1.000.000 de oameni, 675 de tancuri şi 
tunuri de asalt şi peste 10.000 de tunuri şi aruncătoare de mine (efectivele aparţineau Armatelor a VI-a 
şi a IV-a de tancuri germane, a III-a şi a IV-a române şi a unei părţi din Armata a VIII-a italiană). De 
cealaltă parte, sovieticii au alocat pentru acestă ofensivă 1.005.000 de oameni, 13.541 de tunuri, 894 de 
tancuri şi 1.414 avioane, efective care intrau în componenţa Fronturior „Sud-Vest”, „Don” şi „Stalingrad”. 
Contraofensiva declanşată în dimineaţa zilei de 19 noiembrie a fost încheiată în ziua de 23 noiembrie, 
când trupele sovietice au efectuat joncţiunea, încercuind două armate germane şi două române. Marea 
conflagrație a secolului XX. Al doilea război mondial, ed. cit., pp. 232-233. 

4. În acest lagăr a fost coleg cu locotenent-colonelul Alexandru Augustin Cosma, şef al Serviciului Educări 
Minori din DGPCM (1 nov. 1954 - 31 aug. 1958). 

5. General de divizie Gheorghe Stavrescu (n. 8 mart. 1888, mun. Brăila, jud. Brăila - d.10 ian. 1951, mun. 
Aiud, jud. Alba). În Armata Română a deţinut următoarele funcţii: comandant al Brigăzii 1 Artilerie 
(1938-1940) ; comandant al Diviziei 14 Infanterie (1941-1943); comandant al Corpului 6 Teritorial 
(1943-1945) ; comandant al Corpului 6 Armată (1945); inspector general al artileriei (1945-1946). În 
1945 i s-a acordat gradul de general de corp de armată. În mai 1948, Cabinetul criminalilor de război din 
cadrul Curţii de Apel Bucureşti l-a trimis în judecată alături de alţi 56 de inculpaţi pentru crime de 
război. Prin Decizia nr. 2628 din 26 iunie 1948 a Curţii de Apel Bucureşti, a fost condamnat la muncă 
silnică pe viaţă şi degradare civică pentru zece ani (recursul a fost judecat şi respins pe 11 februarie 
1949). Generalului Stavrescu i s-a imputat faptul că, în calitate de comandant al Diviziei 14 Infanterie, 
nu a luat nicio măsură pentru a împiedica masacrele comise în zona Iaşului de către armata germană, 
poliţişti, gardieni publici şi militari din Jandarmeria şi Armata Română împotriva populaţiei evreieşti 
(vara anului 1941). A fost închis la Penitenciarul Aiud, unde a decedat pe 10 ianuarie 1951 din cauza unui 
TBC pulmonar. Alesandru Duţu şi Florica Dobre, Drama generalilor români (1944-1964), Editura 
Enciclopedică, Bucureşti, 1997, pp. 240-251. 

parcă Neculai, comandant adjunct Lt. Colonel Popescu Dumitru, comandantul Bat. II unde 
eram se numea Maior Vasilescu Petre, iar Comandantul Companiei era Căpitanul Roşescu Ion. 
După o instrucţie de o lună şi jumătate, am fost îmbarcaţi şi trimişi până la 12 Septembrie, apoi 
am mărşăluit până la 7 Octombrie când am ajuns în spatele frontului. După care am înlocuit în 
ziua de 9 Oct. trupele germane de pe acel front. În afară de misiunea de comandant de pluton 
am mai avut în cadrul aceluiaşi Batalion şi funcţia de adjutant al Batalionului. În intervalul de 
la 9 Oct. 1942 şi până la 19 Nov. 1942 nu am avut lupte decât la patrule. Începând cu ofensiva 
cea mare a Armatei Sovietice în ziua de 19 Nov. 1942, unitatea noastră a fost încercuită de 
unităţi moto-mecanizate ale Armatei Sovietice şi în aceeaşi zi frontul a fost străpuns, iar 
noi am căzut prizonieri. Din acea dată am stat prizonier în URSS până la 11 Mai 1948 când 
am fost repatriat. În prizonierat am fost prima dată în lagărul de triere din Tambov, unde 
după o şedere de vreo două săptămâni toţi ofiţerii au fost trimişi în lagărul de ofiţeri No. 
74 din localitatea Oranki, care se afla la 60 km sud de oraşul Gorki de pe Volga!. 


În timpul prizonieratului a condus timp de doi ani de zile un atelier de sculptură în 
lemn, realizând mai multe instrumente muzicale. Totodată, s-a înscris în brigada de tăiat 
lemne de pădure pentru a putea beneficia de mişcare în aer liber şi a obţine o serie de 
produse necesare vieţii de lagăr. 

În 1945 şi-a depus adeziunea pentru intrarea ca voluntar în Divizia „Horia, Cloşca şi 
Crişan” condusă de generalul Mihail Lascăr, însă nu a fost acceptat. Acest episod este 
amintit într-o notă-raport din 6 februarie 1953, întocmită de şeful Serviciului Colonii de 
Muncă şi Educarea Minorilor din MAI, care propunea chemarea profesorului Gheorghiu 
Ioan în rândul ofiţerilor militarizaţi din MAI cu gradul de locotenent : 


Fiind luat prizonier, a stat 2 săptămâni în lagărul de la Tumbav [Tambov - n.n.] şi apoi în 
lagărul Nr. 74 de la Oranki. La formarea primei divizii de voluntari Tudor Vladimirescu, 
a fost solicitat să se încadreze în această divizie, dar speriat de grozăviile războiului şi de 
propaganda care se făcea în lagăr de către unii ofiţeri, că acela care se înrolează în divizie 
este considerat trădător, nu a consimţit să se înroleze. Mai târziu, fiind lămurit s-a încadrat 
în mişcarea antifascistă şi la formarea celei de a doua divizii de voluntari români HCC, a 
cerut singur să fie înrolat, însă de data aceasta nu a fost primit. În lagăr, spre deosebire de 
alţi ofiţeri reacţionari, Gheorghiu Ion s-a încadrat în brigăzile de muncă, la tăiatul lemnelor 
-în pădure, la muncile de câmp şi în colhozuri, precum şi la diferite construcţii?. 


Activitatea ofiţerilor români aflaţi în prizonieratul sovietic era bine cunoscută de către 
conducerea MAI. În septembrie 1958, căpitanului de Securitate Constantin Bocăneală din 
Direcţia Cadre a MAI i s-a ordonat să verifice „atitudinea şi comportarea” căpitanului 
Gheorghiu loan în lagărul de la Oranki. Ofiţerul s-a deplasat imediat la sediul Serviciului „C” 
din MAI unde se aflau arhivate dosarele prizonierilor români din lagărul de la Oranki. După 
consultarea documentelor care-l vizau pe căpitanul Gheorghiu, ofiţerul Bocăneală a întocmit o 
notă-raport cu rezultatul cercetărilor. Acest document ne arată cât de important era trecutul 
cadrelor selectate de noul regim instaurat la 6 martie 1945, relevând totodată slaba aderenţă a 
ofiţerilor români la divizile de voluntari „Tudor Vladimirescu” şi „Horia, Cloşca şi Crişan” : 


La Serviciul C din MAI se găseşte dosarul special nr. 4762 volumul 2 privind pe prizonierii 
români din lagărul Oranki din URSS. Inainte de trimiterea în ţară a prizonierilor, conducătorul 
antifascist din lagărul 7074 a împărţit pe fiecare prizonier într-o categorie în raport cu atitudinea 


Autobiografie dată de Ioan Gheorghiu în 1951 (AANP, fond Cadre, d.p. nr. G-1942, dosar nepaginat). 
2.  Notă-raport „secretă” nr. 066 din 6 februarie 1953, semnată de către şeful Serviciului Colonii de Muncă 
şi Educarea Minorilor din MAI, căpitanul Alexandru Helman. Documentul era adresat Direcţiei Cadre 
din MAI (ibidem, dosar nepaginat). 

şi vederile lor politice. Cpt. Gheorghiu Ion a fost băgat în categoria a II-a de antifascişti, 
Categoria l-a erau membrii de partid. Redau textual cuprinsul categoriei a Il-a: „Această 
Categorie este formată din antifascişti care întotdeauna au fost alături de mişcare în toate 
manifestările. Ei şi-au însuşit complet şi hotărât punctul de vedere antifascist. Ei sunt 
antifascişti care au făcut zid puternic în jurul mişcării şi au combătut reacţiunea. Atitudinea 
lor fermă este o garanţie nu numai că se vor încadra în vederile regimului, dar îl vor 
sprijini”. Precizez că din această categorie cu poziţie justă au fost foarte puţini din întreg 
lagărul, majoritatea erau elemente duşmănoase!. 


Gherghiu loan se va întoarce din prizonierat pe 11 mai 1948, când va fi repatriat prin 
Centrul de predare Focşani. Va fi reîncadrat la aceeaşi şcoală specială de reeducare a minorilor 
din laşi (care la acea dată purta denumirea de „Centrul de Reeducare minori”) şi aparţinea 
de Ministerul Învăţământului (ulterior, problema reeducării minorilor va trece la Ministerul 
Prevederilor Sociale, iar în toamna anului 1951, la MAI). În vara anului 1951 a mai fost 
concentrat pentru o perioadă de două luni în vederea reîmprospătării cunoştinţelor militare. 

Activitate profesională : învăţător, pedagog (1 sept. 1928 - 1 nov. 1930, 1 nov. 1931 — 
5 sept. 1939, nov. 1940 - iun. 1941, 10 iul. - 1 oct. 1941, 5 nov. 1941 — iul. 1942 şi iun. 
1948 - 15 mart. 1950), profesor (15 mart. 1950 — 1951), director adjunct (1951 - 1 nov. 1952) 
şi comandant la Şcoala de Îndreptare Copou laşi/Şcoala de Reeducare din Iaşi/Centrul de 
Reeducare Minori Copou laşi/Colonia de Minori laşi (1 nov. 1952 - 1 ian. 1959). 

Această instituţie specială de învăţământ şi-a avut sediul în laşi, în Copou, pe strada 
Viticultorilor, nr. 2. 

Prin Decretul nr. 75/S din 30 august 1951, problema reeducării unor categorii de 
minori a fost mutată de la Ministerul Prevederilor Sociale la MAI, iar Gheorghiu Ioan a 
fost încadrat în Ministerul Afacerilor Interne ca angajat civil. 

Pe 1 noiembrie 1952 a fost numit provizoriu în funcţia de comandant al Coloniei de 
minori laşi, iar pe 15 februarie 1953 a fost definitivat în funcţie şi militarizat, primind 
gradul de locotenent. 

Iată cum îl portretiza comandantul Coloniei de Minori laşi, locotenentul Dumitru Scorpan 
pe Gheorgiu loan, cu câteva zile înainte ca acesta să-i ia locul în funcţia de comandant: 


Îl cunosc pe Tov. Gheorghiu loan, din anul 1925. Eu eram la Şcoala de Îndreptare Iaşi Copou 
şi el fiind rudă cu fostul director, fost elev de şcoală normală pe atunci, venea vara şi stătea la 
această şcoală. Mai apoi a venit vara ca pedagog şi în 1928 când a absolvit şcoala normală, a 
venit ca învăţător şi pedagog, lucrând în continuare până astăzi. Am lucrat cu el împreună din 
1928 şi până în 1931, când eu am plecat în urma examenului de specialitate şi de capacitate dat 
în Bucureşti în 1929, la Cernăuţi ca titular tot la o şcoală ca aceasta de la laşi. Am purtat 
corespondenţă, l-am mai văzut între timp când veneam la Iaşi, şi apoi am lucrat din nou cu el 
din 1948 când a venit din prizonierat şi lucrez şi în prezent. În ultimul timp, de la schimbările 
făcute în rândul personalului în 1952, s-a schimbat în atitudinea sa, arătând oarecare frământare 
şi manifestându-şi chiar dorinţa de a pleca la MPS [Ministerul Prevederilor Sociale - n.n.] la 
Centrul Profesional Nr. 6 Iaşi, ca profesor de specialitate în fonologie, în urma unui Curs pe 
care l-a făcut din toamna anului 1951 şi până în primăvara anului 1952. Stând de vorbă cu 
numitul tovarăş, mi-a spus printre altele că în adevăr se socoteşte nedreptăţit cu salarizarea 
şi cu încadrarea ce o are din Aprilie anul curent, fapt ce-l determină să facă acest lucru. Am 
înţeles deci că şi acest lucru a contribuit la atitudinea sa, pe motiv că au mai fost tovarăşi ca 
Tov. Comănescu Gh. învăţător - în prezent plecat şi care făcuse şi el aceste cursuri şi desigur 


1.  Notă-raport din 18 septembrie 1958 semnată de către căpitanul de Securitate Constantin Bocăneală din 
Direcţia Cadre a MAI (ibidem, dosar nepaginat). 


GHEORGHIU A. IOAN 252 


că în acest scop, Dr. Faifer Margareta, despre care nu m-am mirat, dar tov. Gheorghiu am 
rămas surprins. O altă cauză este că la un moment dat, munca în colonie din ianuarie şi până 
prin Aprilie a.c. în unele sectoare şi chiar în prezent, prin personal încadrat care n-a reuşit să-şi 
ducă munca în bune condițiuni şi cauzând greutăţi, l-a nemulţumit, văzându-se pus în situaţia 
să facă de serviciu ca educator zi cu zi cum făceam acum 26 de ani în urmă, cel în drept 
neputând duce munca şi ţine disciplina în Colonie. Acest fapt este just, fiindcă în adevăr nu 
avem educatori corespunzători până acum o lună, însă s-a remediat în parte acest neajuns prin 
venirea Tov. Muert de la Gheorghieni şi Mareş tânăr absolvent de Şcoală Medie Sportivă!. 


Referințele date de superiorii ofițerului în perioada 1950-1954 sunt pozitive. Majoritatea 
reflectă devotamentul şi ataşamentul lui Gheorghiu faţă de meseria de pedagog calificându-l 
ca unul dintre cei mai buni comandanţi de colonii de minori. Locotenentul-ma jor Dumitru 
Dumitrescu, locţiitor al şefului Serviciului Colonii Minori din MAI, într-o caracterizare 
dată la 1 iunie 1954: 


Este unul din comandanții de unitate dintre cei mai bine pregătit. Dotat cu mult tact are o 
voinţă nestrămutată de a face din fiecare minor un om folositor societăţii. Este un bun 
pedagog şi aplică în practică cunoştinţele teoretice care stau la baza educaţiei noi. Nu 
precupeţeşte timpul şi nu demobilizează în faţa greutăților ce le întâmpină în muncă. Este 
foarte ataşat de problemele de educaţie a minorilor şi persistă în rezolvarea lor. Dispune de 
o putere de orientare şi iniţiativă care-l caracterizează printre primii comandanţi de unitate. 
În relaţiile cu salariaţii şi minorii dă dovadă de multă înţelegere şi desăvârşită principialitate, 
criticând la timp toate abaterile şi sancţionând pe cei vinovaţi în raport cu gravitatea 
faptelor. A reuşit să scoată elemente cele mai avansate din rândurile minorilor, pe care i-a 
dirijat către învăţământul superior/facultăţi şi şcoli superioare. Minorii plasați în producţie 
fac cinste coloniei şi conducerii ei, întrucât au dovedit o temeinică pregătire şi o bună 
educaţie atât în societate, cât şi politică. Lt. Gheorghiu este hotărât în acţiuni şi datorită 
maturității, pregătirii şi a practicii sale este un bun exemplu în munca ce i s-a încredinţat. 
Ştie să conducă în condițiuni foarte bune unitatea de minori, fără a aduce vreun prejudiciu?. 


Calitățile ofițerului loan Gheorghiu au făcut ca, în vara anului 1954, conducerea 
Serviciului Colonii Minori din MAI să-l propună în mod excepţional pentru avansarea la 
gradul de locotenent-major. 

Şi totuşi, în dosarul personal figurează şi documente care-l incriminează pe ofiţerul 
Gheorghiu ca fiind un comandant insensibil care tolera aplicarea „metodelor nepedagogice” 
de către subordonații săi în procesul de reeducare a minorilor. 

Un referat de cadre întocmit de Direcţia Cadre a MAI la 20 octombrie 1952, menţiona 
unele „lipsuri” ale profesorului Gheorghiu : 


Ca lipsuri: uneori la copii răi, într-un timp mai folosea bătăi, actualmente nu mai 
întrebuinţează acest procedeu”. 


În vara anului 1955, locţiitorul politic al Coloniei de Minori Iaşi, sublocotenentul 
Mihai Ciobănică, înainta Serviciului Cadre din DPLC un raport în care semnala faptul că 
profesorul Constantin Tun şi educatorul Gheorghe Vlad „folosesc bătaia ca mijloc de 


Referinţă dată de locotenentul Dumitru D. Scorpan la data de 12 octombrie 1952 (ibidem, dosar nepaginat). 
Caracterizare dată de locotenentul-major Dumitru Dumitrescu la data de 1 iunie 1954 (ibidem, dosar 
nepaginat). 

3. Referat de cadre din 20 octombrie 1952. Documentul este semnat de către locotenentul-ma jor Vasile Ioan 
Bilanici, şef al Serviciului Aparat Exterior din Direcţia Cadre a MAI, şi de către locotenentul-ma jor 
Cimpoeşu Constantin, referent în cadrul aceluiaşi serviciu (ibidem, dosar nepaginat). 

educaţie” !. Despre profesorul Tun, ofiţerul Ciobănică relata că în ziua de 23 iunie 1955 l-a 
bătut pe elevul Constantin Jurubiţă „până la umplut de sânge pe motivul că nu are 
comportare bună în clasă”, iar educatorul Gheorghe Vlad, în ziua de 22 iunie 1955, l-a 
„bătut pe elevul Pană Marin, călcându-l în picioare”?. Locţiitorul politic mai preciza în 
raport că celor doi angajaţi civili ai coloniei li se mai atrăsese atenţia în trecut să nu mai 
folosească bătaia ca mijloc de reeducare, însă aceştia au ignorat avertismentele. Situaţia se 
pare că era mult mai gravă, deoarece sublocotenentul Ciobănică arăta că în colonie mai 
erau şi alţi salariaţi care îi băteau pe minori. 

În faţa acestor acuze şi ca urmare a sancţionării pe cale disciplinară cu „mustrare 
scrisă”, locotenentul-major loan Gheorghiu a trimis şefului Serviciului Cadre din DPLC, 
pe 18 august 1955, un raport „strict secret” în care arăta că a ştiut de existenţa cazurilor 
de agresare a minorilor de către cei doi salariaţi, dar că nu a fost vorba de bătaie, ci de o 
denigrare şi o provocare a minorilor, care, spunea Gheorghiu, făceau parte din categoria 
celor mai indisciplinaţi copii din colonie. În acelaşi raport, ofiţerul Gheorghiu lua apărarea 
subordonaţilor săi, menţionând că în aceste cazuri izolate de aplicare a unor „măsuri 
nepedagogice” cadrele au fost provocate şi calomniate de către minori. În finalul documentului, 
Ioan Gheorghiu solicita conducerii DPLC să revină asupra pedepselor disciplinare aplicate 
celor doi angajaţi civili ai coloniei şi să aprobe ieşirea la raport confidenţial pentru a 
detalia şi alte aspecte neprecizate în raport’. 

Acest raport nu a convins conducerea Serviciului Cadre din DPLC, care, la scurtă 
vreme, a întocmit un alt raport cu propriile concluzii. Astfel, şeful Serviciului Cadre din 
DPLC, maiorul Nicolae Stanciu, îl încunoştinţa pe şeful DPLC că la Colonia de Minori 
Iaşi, comandantul a tolerat bătaia copiilor: 


Comandantul Coloniei de Minori laşi, înaintează un raport prin care arată că a fost 
sancţionat pe nedrept. Din discuţiile avute cu A.C. Solo Alexandru şi A.C. Tieru Constantin, 
ambii de la Serviciul Colonii Minori Secţia Preg. Profesională, a reieşit că sunt juste cele 
sesizate de Slt. Ciobănică [Ciobănică Mihai, locţiitor politic la Colonia de minori laşi - n.n.], 
deoarece ultimii doi controlând unitatea au văzut ei personal când comandantul coloniei a 
bătut pe un minor [subliniere în original - n.n.] în faţa frontului, lucru combătut de aceştia. 
Problema bătăii a fost sesizată şi combătută şi de comisia care a controlat unitatea din care 
a făcut parte şi a.c. Tieru împreună cu Lt. Maj. Popescu Vasile, faţă de care Lt. Maj. Gheorghiu 
a luat o poziţie autocritică. Discutând cu Tov. Lt. Colonel Cosma A. [locotenent-colonelul 
Alexandru Augustin Cosma, şeful Serviciului Colonii Minori din DPLC - n.n.] despre 
sancţiunile date şi raportul comandantului coloniei, ne-a comunicat că nu este de acord cu 
ridicarea sancţiunilor, aşa cum propune comandantul, fiind convins personal că s-a bătut 
în colonie minorii. Faţă de cele raportate propunem să se claseze lucrarea şi să i se 
comunice comandantului că nu se revine asupra măsurilor luate‘. 


Se pare că aceste evenimente nefericite nu au avut repercusiuni asupra carierei militare 
şi profesionale a ofițerului Ioan Gheorghiu. In martie 1957, în oficiosul MAI Pentru 


1. Raport din 1955 al locotenentului-major Alexandrescu, şef al Secţiei I Cunoaşteri din Serviciul Cadre al 

DPLC, adresat şefului Serviciului Cadre din DPLC (ibidem, dosar nepaginat). 

Ibidem, dosar nepaginat. 

Raport „strict secret” nr. 002307 din 18 august 1955 al comandantului Coloniei de Minori laşi, 

locotenentul major loan Gheorghiu, adresat şefului Serviciului Cadre din DPLC, maiorul Nicolae 

Stanciu (ibidem, dosar nepaginat). 

4. Raport din 1955 adresat şefului DPLC de către şeful Serviciului Cadre, maiorul Stanciu Nicolae (ibidem, 
dosar nepaginat). 


w 

Patrie, apărea un foto-reportaj realizat la Colonia de Minori Iaşi, unitate-model a Serviciului 
Colonii Minori din DGPCM. Ziaristul relata despre metodele noi de reeducare a minorilor 
inventate de „strălucitul pionier al pedagogiei sovietice” Anton S. Makarenko, aplicate pe 
larg în această unitate, despre participarea entuziastă a elevilor la cercurile literar, tehnic, 
fizico-matematic şi dramatic, dar şi despre activitatea organului de autoconducere al 
coloniei - „Sfatul comandanților” — format din elevii comandanţi de detaşamente. Din acelaşi 
reportaj aflăm că în cadrul acestei unităţi mai funcționau o bibliotecă, ateliere de strungărie, 
lăcătuşerie şi forjă, dar şi o organizaţie UTM a elevilor colonişti. Toate acestea s-ar fi 
datorat profesionalismului de care dădea dovadă personalul coloniei: Ioan Gheorghiu — 
comandant; Traian Malanca - director adjunct; Vlad Gheorghe, Traian Bruja, loan 
Movilă şi Ion Alexandru, educatori : 


Într-adevăr, aici se face totul pentru ca minorul să se smulgă din trecutul de zgură, să-şi 
găsească drumul „Spre o viaţă minunată” [acesta este un vers dintr-o poezie scrisă de un 
fost vagabond, Adrian Leonţescu, care, la data realizării reportajului, se află internat în 
colonie şi participa frecvent la cercul literar al unităţii - n.n. ], spre viaţa cea nouă, demnă, 
a zilelor noastre socialiste. De aceea, munca educatorilor şi profesorilor coloniei, care cu 
pasiune se străduiesc să sădească în inima minorilor înaltele calităţi morale ale omului nou, 
comunist, este o muncă fără egal de nobilă şi măreaţă, o adevărată muncă de „ingineri ai 


sufletelor” `. 


Buna administrare a treburilor Coloniei de Minori laşi era menţionată şi într-o caracterizare 
întocmită de Anghel Oprina, locţiitor al şefului Serviciului Colonii Minori din DGPCM, 
şi care propunea în finalul respectivului document acordarea titlului de „profesor emerit” 
pentru munca „neobosită şi plină de roade” desfăşurată timp de 30 de ani: 


De munca ce se desfăşoară în colonia de minori laşi-Copou au rămas plăcuţi impresionați 
şi numeroşi vizitatori ai coloniei, printre care se numără delegaţii din Anglia, Republica 
Populară Germană etc., un grup de profesori şi studenţi de la universitatea din laşi, un 
grup de redactori ai ziarului Flacăra Iaşului, un redactor de la Scânteia, un altul de la 
Flacăra Bucureşti etc. care au scris despre viaţa din colonie. (...) Ca o apreciere a muncii 
pe care o desfăşoară, conducerea ministerului l-a trimis ca reprezentant al ţării noastre la 
conferinţa internaţională ţinută la Leipzig în iunie 1958, unde s-au discutat probleme 
legate de educarea minorilor?. 


Eforturile depuse de comandantul coloniei în vederea aplicării învățăturilor lui Makarenko 


au fost răsplătite pe 25 iunie 1959, când Ministerul Învăţământului şi Culturii i-a acordat 


titlul de „profesor fruntaş” pentru „merite desosebite în domeniul învăţământului "2. 


1. L. Zăicescu, „O şcoală a vieţii”, în Pentru Patrie, nr. 3/1957. 

2. Caracterizare din 20 iulie 1958 semnată de către locţiitorul şefului Serviciului Colonii Minori din 
DGPCM, Oprina Anghel (AANP, fond Cadre, d.p. nr. G-1942, dosar nepaginat). 

3. Diploma nr. 629 din 25 iunie 1959 pentru acordarea titlului de „Profesor fruntaş” semnată de ministrul 
Învăţământului şi Culturii, Joja Athanase (ibidem, dosar nepaginat). Înfiinţarea titlurilor de „învăţător 
fruntaş” şi „profesor fruntaş” a fost prevăzută în Hotărârea CC al PMR şi a Consiliului de Miniştri 
nr. 826 din 16 august 1951 referitoare la îmbunătăţirea condiţiilor de trai şi muncă ale cadrelor didactice 
din învăţământul elementar şi mediu, însă nu a fost pusă în practică imediat, ci abia câţiva ani mai târziu, 
prin Decretul nr. 717/1956. Articolul 1 al acestui act normativ prevedea că titlurile de „Învățător fruntaş” 
sau „Profesor fruntaş” se acordau „cadrelor didactice care lucrează cu devotament şi avânt, obţinând 
rezultate bune în munca didactică, educativă şi în acţiunea de culturalizare a maselor”. Cei cărora li se 
acordau aceste titluri primeau o insignă şi o legitimaţie, iar copiii lor beneficiau de scutire de taxe şcolare în 
învăţământul mediu şi superior (aceste titluri se acordau sau se retrăgeau numai prin ordin de ministru). Titluri 

Începând cu 1 ianuarie 1959, ofiţerul a fost mutat în interes de serviciu în aparatul central 
al DGPCM, în funcţia de şef al Serviciului Educare Minori (1 ian. 1959 — 15 febr. 1964). 
În foaia de notare întocmită pe intervalul de timp 1 august 1961 - 1 august 1962, 
directorul general al DGPCM, colonelul Vasile Lixandru, aprecia activitatea căpitanului 
Gheorghiu loan ca „bună”, propunând conducerii MAI avansarea ofițerului la gradul de 
maior, ţinându-se cont şi de faptul că acesta promovase examenul pentru obţinerea gradului! : 


Ofiţerul îndeplineşte funcţia de şef serviciu Educare Minori pentru care are pregătirea 
corespunzătoare, atât din punct de vedere politic, cât şi profesional, având o practică de 
peste 20 ani în învăţământ ocupându-se în mod special de problemele reeducării minorilor. 
Pentru acest lucru, în ultimele 4 luni a fost detaşat în cadrul aparatului CC al PMR, făcând 
parte dintr-o comisie care a avut ca sarcină studierea şi propunerea unui noi legislații în 
domeniul reeducării minorilor, cât şi alte probleme legate de educarea tineretului. În cadrul 
acestei comisii, ofiţerul şi-a dat o contribuţie efectivă, dând dovadă de conştinciozitate şi 
răspundere în îndeplinirea acestei sarcini. Concomitent cu această sarcină, deşi a avut timp mai 
puţin, s-a ocupat şi de coordonarea sarcinilor legate de conducerea şi îndrumarea activităţii 
celor cinci Colonii de minori. De la începutul acestui an a reuşit să controleze personal, toate 
coloniile de minori, organizând cu comandanții şi directorii adjuncţi ai acestor colonii, cât şi 
cu unele cadre didactice, un schimb de experienţă la Colonia de Minori Păltiniş, care a fost bine 
organizat şi, ca urmare, a avut o influenţă pozitivă asupra procesului instructiv educativ?. 


Ca urmare a desființării Serviciului Educare Minori din DGPCM la data de 15 februarie 
1964, maiorul Ioan Gheorghiu a fost pus la dispoziţia conducerii DGPCM. 

Din cauza reorganizării DGPCM, a fost trecut în rezervă la 15 aprilie 1964 prin ordinul 
MAI nr. 1791, cu gradul de maior şi drept de pensie. 

Soţia ofițerului a fost Adela Gheorghiu, născută Pescaru (n. 20 sept. 1910, com. 
Bivolari, jud. laşi). După 23 august 1944 s-a încadrat în mişcarea femeilor antifasciste din 
laşi, iar în perioada 1946-1948 a lucrat în cadrul Comisiei de livrări către URSS. Din 1951 


similare au mai existat şi în alte domenii de activitate: „Fruntaş în Comerţul de Stat”; „Fruntaş în 
sistemul financiar şi de credit” ; „Fruntaş în Muncă în Cooperaţia de Consum” ; „Radist de onoare”. În 
expunerea de motive care însoţeşte decretul, semnată de ministrul Învăţământului Ilie G. Murgulescu, se 
preciza: „Ţinând seama că în rândurile slujitorilor şcolii se găsesc învăţători şi profesori cu activitate 
deosebit de rodnică, care şi-au pus toată priceperea şi energia în slujba creşterii şi educării viitorilor 
constructori ai socialismului şi care fac cinste şcolii din Republica Populară Română, socotim că este 
necesar să se treacă la aplicarea acestei prevederi. Evidenţierea învăţătorilor şi profesorilor cu merite 
deosebite în domeniul învățământului va constitui un stimulent în activitatea cadrelor didactice şi va 
contribui la ridicarea nivelului activităţii lor. În URSS a fost înfiinţat titlul de «Fruntaş al Învăţământului 
Public», care se acordă pentru organizarea şi efectuarea în chip deosebit a muncii metodice şi instruc- 
tiv-educative în şcoală şi în afară de şcoală, pentru temeinica organizare a calificării cadrelor învăţământului 
public, pentru cele mai bune lucrări editate care popularizează experienţa pozitivă a instituţiilor de 
învăţământ, pentru merite deosebite în domeniul elaborării şi înzestrării şcolilor cu material didactic, 
pentru exemplara conducere a şcolilor, a secţiilor de învăţământ, a instituţiilor de învăţământ şi pentru 
alte asemenea activităţi. Folosind această experienţă, propunem înfiinţarea distincţiei de «Învățător 
fruntaş» şi «Profesor fruntaş» care să se acorde, în condiţiile proiectului de Decret alăturat, cadrelor care 
muncesc cu devotament şi avânt şi cu realizări deosebite în munca lor din domeniul învăţământului”. Vezi 
Decretul nr. 717 din 31 decembrie 1956 pentru instituirea titlurilor de „Învățător fruntaş” şi „Profesor 
fruntaş” (ANIC, fond Consiliul de Stat - Decrete, dosar nr. 18/1956, ff. 351-360). 

1. Examenul pentru acordarea gradului de maior a avut loc în perioada 10 noiembrie - 20 decembrie 1961, 
căpitanul loan Gheorghiu fiind declarat „admis” cu media 7. Preşedintele comisiei de examinare pentru 
acordarea gradului de maior a fost colonelul de Securiate Pavel Aranici, iar secretar al comisiei de 
examinare, căpitanul de Securitate Constantin Iacovişac (AANP, fond Cadre, d.p. nr. G-1942, dosar nepaginat). 

2. Foaie de notare întocmită pe intervalul de timp 1 august 1961 — 1 august 1962, semnată de către directorul 
general al DGPCM, colonelul Vasile Lixandru (ibidem, dosar nepaginat). 

până în 1956 a lucrat ca angajat civil într-o unitate MFA din Garnizoana laşi. În urma 
contractării unei boli s-a retras din activitate. De asemenea, în perioada 1956-1959, Adela 
Gheorghiu a fost aleasă deputat în cadrul Sfatului Popular al oraşului Iaşi. 

Ofiţerul a mai avut trei fraţi şi trei surori. Unul dintre fraţii ofițerului, Anton Gheorghiu 
(n. 1911), era angajat civil în MFA în anii '60, având funcţia de contabil la Comisariatul 
Militar al Regiunii laşi. Alt frate al ofițerului, Alexandru Gheorghiu (n. 4 mart. 1905, 
com. Havârna, jud. Botoşani), a luat parte la grevele de la Atelierele CFR din Iaşi, din 
februarie 1933. A fost decorat în anii '50 cu medalia „16 Februarie”. 

Fiul ofițerului, Corneliu Gheorghiu (n. 27 mart. 1937, mun. laşi, jud. laşi), a absolvit 
Şcoala Superioară de Marină Militară în perioada 1955-1959, fiind apoi repartizat ca ofiţer 
de marină la o unitate militară din Mangalia. 

Grade succesive : locotenent (15 febr. 1953) ; locotenent-major (15 aug. 1954) ; căpitan 
(23 aug. 1957); maior (23 aug. 1962). 

Decorații: medalia „Pentru servicii deosebite aduse în apărarea orânduirii de stat” 
(mai 1959). Prin Decretul nr. 503 din 22 august 1963, maiorului loan A. Gheorghiu i s-a 
conferit medalia „În Serviciul Patriei Socialiste”, clasa I, pentru „10 ani vechime în 
unităţile militarizate ale Ministerului Afacerilor Interne”!. 

Pedepse : „observaţie” pentru că nu a raportat la timp executarea unor lucrări (apr. 
1953); „mustrare scrisă” pentru că nu a cunoscut faptul că în unitatea pe care o comanda 
subordonații săi băteau minorii (aug. 1955). 


GHEORGHIU JEAN, angajat civil (n. 14 apr. 1922, mun. Galaţi, jud. Galaţi). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti: (?) 

Studii civile : Liceul Militar din Chişinău şi Craiova (1934-1942) ; 3 ani la Facultatea 
de Drept din Bucureşti (1946-1949). 

Stagiu militar: după absolvirea şcolii de ofiţeri a fost repartizat la Regimentul 9 
Roşiori Bucureşti, unde a activat până la 26 ianuarie 1945. În februarie 1945 a fost mutat 
la Regimentul 4 Roşiori cu care a plecat pe Frontul de Vest, luptând cu această unitate până 
în Ungaria, de unde a fost trimis în ţară deoarece se îmbolnăvise de TBC. 

Studii militare : Şcoala de ofiţeri de cavalerie de la Târgovişte (1942-1944). 

Activitate profesională : în perioada 1945 -1946, din cauza bolii contractate pe front, a 
fost internat în mai multe sanatorii (va fi trecut în rezervă în 1946 ca invalid de război). 
După refacere, s-a angajat la Ferma de Stat Buftea, în funcţia de contabil (?-1949), de 
unde, în august 1950, va fi recrutat de DGP pentru funcţia de contabil I la Serviciul 
financiar? (aug. 1950 - ?). 

Grade succesive: sublocotenent (1944) ; locotenent (1946). 


GHIDARCEA GHEORGHE, angajat civil. 
Activitate profesională : secretar dactilograf (? - 1 oct. 1961) şi planificator principal 
la Serviciul Spate din DGPCM (1 oct. 1961 - ?). 


1. Decretul nr. 503 din 22 august 1963 privind conferirea Ordinului şi medaliei „În Serviciul Patriei 
Socialiste” unor ofiţeri şi subofiţeri militarizaţi din Ministerul Afacerilor Interne (ANIC, fond Consiliul 
de Stat - Decrete, dosar nr. 503/1963, f. 19). 

2. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 266. 

GHIMPU SOFIA, angajat civil (n. 1 iun. 1922, mun. Bucureşti). 

Naționalitatea : română. 

Originea şi apartenenţa socială: muncitor. 

Profesia de bază la încadrarea în MAI: contabilă. 

Studii civile: Liceul comercial din Bucureşti (?-1941) şi Academia Comercială din 
Bucureşti (1941-1945). 

Activitate profesională: în timpul facultăţii a lucrat ca funcţionară la Ministerul 
Finanţelor (1942-1944). După absolvirea studiilor superioare a rămas acasă la părinţi până 
în 1950, când s-a angajat în funcţia de contabilă la DCA, de unde s-a transferat, în 1951, 
pe acelaşi post, la Comitetul de Stat al Aprovizionării. În această instituţie a rămas până 
la 30 decembrie 1951, când a fost disponibilizată ca urmare a aplicării dispoziţiilor HCM 
nr. 1478/1951. La 25 ianuarie 1952 s-a transferat la DGPCUM în funcţia de contabil I la 
Serviciul financiar! (25 ian. 1952 - ?). 


GHIORGHIOIU VASILE, maior. 

Activitate profesională : lucrător prim de cadre în Serviciul Cadre din DGPCM (11 apr. 
1963); ofiţer I personal în Direcţia Personal din MAI (1969); ofiţer instructor principal 
în Direcţia Cadre şi Învaţământ a MI (23 febr. 1977). 


GHIŢULESCU OVIDIU, angajat civil. 
Activitate profesională : instructor în Serviciul cultural-edcuativ din DGPCM (26 apr. 
1957). 


GÎDEI STAN IONEL - maior, d.p. nr. 2629 (n. 25 mart. 
1937, mun. Buzău, jud. Buzău - d. 4 mart. 1995, mun. Bucureşti). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: tehnician normator. 

Funcţii în organizaţii politice, de masă şi obşteşti: membru 
i UTM din 1951 şi PCR din 1967. 

Studii civile : o clasă la Şcoala generală de 7 clase din comuna 
i Topleţ, judeţul Caraş-Severin (1944-1945) ; o clasă la Şcoala generală 

din Braşov (1945-1946) şi 5 clase la Şcoala elementară de pe lângă 
Şcoala pedagogică de Băieți din Buzău (1946-1951) ; Şcoala Medie Tehnică de Mecanizare 
a agriculturii din Buzău (1951 - iun. 1955); Şcoala Tehnică de Normatori din Galaţi — 
Uniunea Centrală a Cooperativelor de Consum (UCECOM), specialitatea de normator în 
ramura metal (ian. 1956 - iun. 1957). 

Stagiu militar : Centrul de Instrucție MAI Arad (nov.-dec. 1957). După o lună de la 
încorporare a fost selecționat pentru Şcoala Militară de Ofiţeri Activi. 

Studii militare : Şcoala Militară de Ofiţeri Activi nr. 4 Trupe MAI din Oradea - UM 
0102 (dec. 1957 - 1 iul. 1960); cursul scurt de perfecţionare a pregătirii cadrelor cu funcţii 
de conducere din MAI de la Dumbrăviţa (1972). 

Studii politice : Universitatea serală de Marxism-Leninism (1971-1973). 

Activitate profesională : tractorist la SMT Cobadin, judeţul Constanţa (mart. — 1 sept. 
1955) ; turnător la Cooperativa meşteşugărească „30 Decembrie 1947” din Buzău (1 sept. - 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 274. 

30 dec. 1955); normator la Cooperativa meşteşugărească „Tehnica Metalurgică” din 
Galaţi (1 aug. — 30 oct. 1957). După absolvirea Şcolii de Ofiţeri Trupe de Securitate a fost 
repartizat la DGPCM care l-a trimis, cu funcţia de ofiţer de serviciu prim, la Colonia de 
muncă Brad Musariu/formaţiunea 0972 (1 iul. - 1 sept. 1960). 

Pe 1 septembrie 1960 a fost pus la dispoziţia DGPCM, iar după o lună a fost transferat 
la DGM, fiind repartizat la Şcoala de Ofiţeri MAI nr. 2 Bucureşti, unde a ocupat funcţiile 
de comandant de pluton (1 nov. - 1 dec. 1960) şi lucrător prim de cadre (1 dec. 1960 — 
1 febr. 1961); comandant de pluton la Centrul de Instrucție şi Operaţie Miliție Orăştie — 
UM 0117 Orăştie - DGM (1 febr. 1961 - 1 dec. 1964). 

Ca urmare a desființării UM 0117 Orăştie, a revenit la DGPCM, fiind trimis la Şcoala 
Militară de Subofiţeri Penitenciare Jilava nr. 9 - UM 0191 Bucureşti - DGP, acolo unde a 
ocupat următoarele funcţii : comandant de pluton (1 ian. 1965 — 1 iul. 1968), profesor-şef 
(1 iul. 1968 — 1 sept. 1971) şi şef al catedrei de Pregătire Militară (1 sept. 1971 — 1 aug. 
1973); comandant de pluton la Şcoala de Perfecţionare Subofiţeri Penitenciare Jilava 
(febr. 1967) ; ofiţer instructor II pază şi regim în Serviciul Pază şi Regim din Direcţia Pază 
şi Regim a DGP (1 aug. 1973 - 31 iul. 1977). Ca urmare a aplicării prevederilor Decretului 
nr. 225/1977, aparatul de penitenciare s-a reorganizat, iar ofiţerul Gidei a fost numit în 
funcţia de profesor I la cursul de perfecţionare a cadrelor de penitenciare Bucureşti din 
DGP (1 aug. 1977 — 13 iun. 1979). 

Notarea de serviciu întocmită pe perioada 1 ianuarie - 31 decembrie 1977 aprecia 
activitatea depusă în timpul reorganizării DGP din vara anului 1977 : 


Ofiţerul a desfăşurat o activitate conştiincioasă pentru îndeplinirea atribuţiilor ce i-au revenit, 
participând la executarea unui mare număr de controale în unităţi (5 de fond şi 14 tematice), 
asigurând pregătirea bilanţurilor anuale în trei unităţi, şi a efectuat mai multe cercetări în 
legătură cu reclamaţiile unor deţinuţi. De asemenea, a îndeplinit şi alte misiuni primite, ca spre 
exemplu : participarea la aplicarea decretelor de amnistie şi grațiere : preluarea de la subunitățile 
de Securitate a pazei de la penitenciarele Craiova şi Tulcea şi organizarea corespunzătoare 
a acesteia cu subofiţeri ; întocmirea unor materiale de învăţământ pentru unităţi etc. În 
lunile iulie-august 1977, a participat în comisia de reorganizare a penitenciarului Craiova 
şi de desființare a penitenciarelor Slatina, Tg. Jiu, Tr. Severin, răspunzând de problemele 
operative (preluarea deţinuţilor, reorganizarea interioară, conform noului profil), dar 
acordând sprijin şi pentru rezolvarea plasării cadrelor disponibile în economie!. 


În mai 1978 a fost internat în Spitalul „Gheorghe Marinescu” din Bucureşti pentru o 
operaţie pe creier, beneficiind de 350 de zile (concediu medical), motiv pentru care 
comisia de expertiză medico-militară de pe lângă Spitalul Militar al MI l-a clasat inapt 
pentru serviciul militar, cu scoatere din evidenţă - gradul II de invaliditate, fără revizuire. 

A fost trecut direct în retragere şi pensionat pe caz de boală pe 13 iunie 1979 prin 
Decretul Prezidenţial nr. 188 (articolul 46, litera „b” din Statutul Corpului Ofiţerilor 
Forţelor Armate ale RSR). 

Grade succesive : locotenent (1 iul. 1960); locotenent-major (23 aug. 1963); căpitan 
(23 aug. 1968); maior (8 mai 1971); locotenent-colonel (23 aug. 1977). 

Decorații: medalia „În Serviciul Patriei Socialiste”, clasa a II-a (1963); medalia 
„Meritul Militar”, clasa I (1970) ; Ordinul „Meritul Militar”, clasa a II-a (1975). 


1. Calificativul obţinut pentru această perioadă a fost „foarte bine”. Documentul este întocmit de comandantul 
cursului de perfecţionare a cadrelor de penitenciare Bucureşti din DGP, locotenent-colonelul Mihai 
Buzatu. Ofiţerul a luat cunoştinţă de conţinutul notării de serviciu pe 26 aprilie 1978 (AANP, fond Cadre, 
d.p. nr. G-2629, dosar nepaginat). 

Pedepse : două zile de arest la garnizoană pentru port neregulamentar de uniformă (ian. 
1961) ; „mustrare severă” pentru lipsă de exigenţă şi control asupra subordonaţilor (ian. 1972). 


GODEANU-VLĂDOIU! MARIN ANGHEL, locotenent-co- 
lonel, d.p. nr. 2687 (n. 11 mai 1941, com. Brăneşti, jud. Gorj — d. 
7 oct. 1986, mun. Bucureşti). 

Naționalitatea : română. 

Originea şi apartenenţa socială: muncitor. 

Profesia de bază la încadrarea în MAI: lăcătuş mecanic. 

a Funcţii în organizații politice, de masă şi obşteşti: membru 

Í | UTM din 1955; membru în Comitetul UTM din Şcoala Profesională 
ii de Ucenici de pe lângă Uzina „Electroputere” din Craiova (1957) ; 
| membru în Biroul Comitetului UTC din MAI (1969); secretar al 
Comitetului UTC din DGP (1969-1970); membru PCR din 1968; 
membru supleant şi membru în Comitetul de Partid din MI 
(1979-1986); membru şi secretar adjunct cu propaganda al BOB al PCR din Penitenciarul 
de Tineri Bucureşti (1979-1986). 

Studii civile : 7 clase în comuna natală (1948-1955); Şcoala Profesională de Ucenici 
„Electroputere” din Craiova (1955 - iun. 1958); Şcoala medie serală „Electroputere” din 
Craiova (1958-1962) ; Facultatea de Drept, Universitatea din Bucureşti (1962-1968) ; curs 
postuniversitar de şase luni, fără frecvenţă, specialitatea Penologie la Universitatea din 
Bucureşti (1971-1972); curs de perfecţionare - specialitatea educatori, la Institutul Central 
de Perfecţionare a Personalului Didactic din Bucureşti (5 oct. - 3 nov. 1978). 

Studii militare : după absolvirea cursurilor medii a fost selecționat pentru a urma Şcoala de 
Ofiţeri MAI nr. 2 Bucureşti - DGM, profile penitenciare (1 sept. 1962 — 23 aug. 1965) ; cursul 
scurt de perfecţionare a pregătirii cadrelor cu funcţii de conducere din MAI de la Dumbrăviţa 
(1971) ; curs de reciclare de două luni, profil Miliție economică la Şcoala Militară pentru 
Perfecţionarea Pregătirii Cadrelor de Miliție din Bucureşti (1977); curs de reciclare la 
cursul de perfecţionare a cadrelor de penitenciare Bucureşti (12 mart. - 10 apr. 1982). 

Studii politice: Universitatea serală de Marxism-Leninism de pe lângă Comitetul 
municipal Bucureşti al PCR, secţia Sociologie (1974-1977). 

Activitate profesională : ucenic (1 sept. 1955 — 30 iul. 1958), lăcătuş mecanic montor 
la Atelierul de construcţii metalice din Sectorul Transporturi (30 iul. 1958 - 1960) şi la 
Secţia Ajustaj-Montaj LDE din Uzina „Electroputere” — Craiova (1960 - 23 aug. 1962); 
ofiţer de serviciu la Colonia de Muncă/formaţiunea 0334 Hârşova (23 aug. 1965 — 1 iul. 1966). 

Buna comportare a tânărului Anghel Godeanu în funcţia de ofiţer de serviciu la colonia 
de muncă de la Hârşova a fost sesizată de căpitanul Constantin Cursaru din Serviciul Cadre 
al DGPCM, care, pe 11 iunie 1966, a alcătuit următoarea notă de relaţii : 


1. Numele V/ădoiu l-a adoptat după ce s-a recăsătorit în noiembrie 1973 cu Gabriela Vlădoiu. Anterior, în 
perioada august 1965 - iulie 1973, ofiţerul a mai fost căsătorit cu Cristina Alexe, dactilografă la 
formațiunea 0334 Hârşova. Un referat de cadre întocmit pe 3 august 1979 de către Serviciul Cadre şi 
Învăţământ din Direcţia Penitenciarelor menţiona acest aspect din viaţa personală a ofițerului şi impactul 
pe care l-a avut desfacerea căsătoriei asupra activităţii politice: „În anul 1972, ca urmare a lipsei de tact 
care a dus la desfacerea căsătoriei, a fost sancţionat pe linie de partid cu «mustrare», sancţiune ridicată 
ulterior. Discuţiile şi neînțelegerile avute la un moment dat în familie l-au dus pe ofiţer în situaţia de a 
intenţiona să se sinucidă. Fiind ajutat mai atent de colectivul de muncă, a reuşit să treacă de această 
situaţie critică”. Documentul este semnat de 2 ofiţeri superiori din Serviciul Cadre şi Învăţământ din 
Direcţia Penitenciarelor : locotenent-colonelul Victor Costea şi locotenent-colonelul Ion Suţă (AANP, 
fond Cadre, d.p. nr. G-2687, dosar nepaginat). 

Încă de la repartizarea în această unitate, ofiţerul s-a preocupat cu mult interes pentru a se 
acomoda cu specificul activităţii din coloniile de muncă. Pentru aceasta a studiat cu atenţie 
ordinele şi regulamentele pe linie de pază şi regim, cât şi pe linia celorlalte sectoare de 
activitate, aplicând apoi în munca practică cele studiate. În toamna anului 1965, în perioada 
campaniei de recoltat porumb, fiind repartizat la secţia Gârliciu, a depus interes şi pasiune 
pentru rezolvarea în mod corespunzător a sarcinilor care i-au revenit. În acest sens, a stat în 
permanenţă pe punctele de lucru, controlând şi supraveghind modul cum se organizează şi 
desfăşoară activitatea efectivelor, dând indicaţii corespunzătoare acolo unde a constatat anumite 
deficienţe. Pentru rezultatele pozitive pe care le-a obţinut în perioada acestei campanii a 
fost recompensat cu 500 lei şi citat prin ordinul de front pe unitate. (...) Este ataşat de 
unitatea din care face parte, interesându-se îndeaproape de rezolvarea în mod corespunzător 
a problemelor. Pe timpul furtunei şi viscolului din ianuarie 1966, cu mult curaj şi iniţiativă 
a contribuit la aprovizionarea unităţii cu pâine şi alimente, cât şi la restabilirea activităţii 
normale în unitate. Mai mult decâtatât, fiind trimis la Secţia Gârliciu cu care se întrerupsese 
legăturile telefonice, s-a deplasat pe jos în condiţii destul de grele, unde a muncit cu spirit 
de răspundere, rezolvând în condițiuni corespunzătoare problemele subunităţii!. 


În urma acestor referinţe pozitive ale căpitanului Cursaru, Serviciul Cadre din DGPCM 
a întocmit pe 11 iunie 1966 un referat de cadre prin care se propunea promovarea ofițerului 
în Serviciul Secretariat din aparatul central al DGPCM : 


Ca ofiţer de serviciu la colonia de muncă Vadu-Oii, încă de la început a depus interes 
pentru îndeplinirea atribuţiunilor de serviciu, aplicând în activitatea profesională cunoştinţele 
învăţate în şcoală şi în perioadele de practică. Misiunile ce i s-au încredinţat le-a îndeplinit 
cu spirit de răspundere, remarcându-se în special în perioada de recoltare a porumbului din 
1965 şi în timpul viscolului din ianuarie 1966 când prin eforturile depuse în muncă a fost 
exemplu bun faţă de celelalte cadre din unitate?. 


Şef de cabinet la Serviciul Secretariat din DGPCM (1 iul. - 1 oct. 1966). 

La 1 octombrie 1966 a fost mutat la Direcţia Pază şi Regim din DGPCM/DGP, unde a 
îndeplinit următoarele funcţii : ofiţer inspector principal şi instructor II la Serviciul 
Reeducare Deținuți? (1 oct. 1966 - 1 oct. 1969), instructor III la Secţia Minori din 
Serviciul Reeducare Minori (1 oct. 1969 - 1 dec. 1970), instructor III la Serviciul 
cultural-educativ (1 dec. 1970 — 1971), instructor III la Serviciul Studii, Documentare şi 
Statistică/Compartimentul Studii şi Documentare (1971-1974) şi instructor III la Comparti- 
mentul cultural-educativ (1974 - 1 aug. 1977). 

În 1970 a întocmit un studiu referitor la acţiunile cultural-educative desfăşurate cu 
deţinuţii, „Probleme ale reeducării condamnaților minori”, iar în 1973 a realizat filmul 
didactic „Prezent peste tot”. 

Ca urmare a aplicării prevederilor Decretului nr. 225/1977 de reorganizare a aparatului 
de penitenciare, a fost mutat la IGM în funcţia de ofiţer specialist II la Compartimentul 
Instituţii Financiare-Diverse din Direcţia economică (1 aug. 1977 — 1 apr. 1978). 


1. Notă de relaţii din 11 iunie 1966 semnată de căpitanul Constantin Cursaru, instructor prim de cadre în 
Serviciul Cadre din DGPCM (ibidem, dosar nepaginat). 

2. Referat de cadre din 11 iunie 1966 întocmit de Serviciul Cadre din DGPCM, document semnat de şeful 
Serviciului Cadre din DGPCM, maiorul Ştefan Buican şi de şeful Secţiei Cunoaşteri din acelaşi serviciu, 
maiorul Grigore Rancea (ibidem, dosar nepaginat). 

3. În această perioadă s-a ocupat de coordonarea caravanelor şi staţiilor fixe cinematografice, reuşind să 
selecteze filme corespunzătoare din catalogul de filme pentru deţinuţi. 

Notarea de serviciu întocmită pentru perioada 1 ianuarie — 31 decembrie 1977 de către 
Direcţia economică din IGM expune activitatea căpitanului Anghel Godeanu în noua sa 
ipostază de ofiţer inferior de miliţie : 


A participat la activităţile suplimentare de pregătire cu ofiţerii repartizaţi în ultima perioadă 
în direcţie, obţinând rezultate bune în aprofundarea cunoştinţelor predate. Pentru a se 
familiariza cât mai rapid cu unele activităţi specifice muncii de miliţie economică, a 
participat împreună cu ofiţeri mai vechi, cu experienţă la numeroase măsuri miliţieneşti, 
cum sunt controale economice, supravegheri operative, acţiuni de combatere a unor elemente 
parazitare, percheziţii domiciliare ş.a., executând în bune condițiuni sarcinile ce i-au fost 
ordonate. În cadrul compartimentului de muncă a fost repartizat să activeze în sectorul 
instituţiilor cultural-artistice desfăşurând de la început activităţi în dosarul privind neregulile 
comise la A.T.M. A întocmit de asemenea unele materiale documentare dovedind capacitate 
de analiză şi sinteză. Ofiţerul este disciplinat, manifestând pasiune pentru munca ce o 
desfăşoară, competenţă, iniţiativă şi capacitate organizatorică. Posedă un nivel foarte bun 
de pregătire politico-ideologică. La pregătirea militară a obţinut rezultate foarte bune. Are 
o atitudine corespunzătoare în familie şi societate!. 


Pe 1 aprilie 1978 a fost înfiinţat Penitenciarul de Tineri Bucureşti prin ordinul MI 
nr. 04608 ; căpitanul Godeanu a fost readus în Direcţia Penitenciarelor, fiind numit în 
funcţia de locţiitor al comandantului pentru reeducare şi învăţământ al noii unităţi din 
comuna Jilava (1 apr. 1978 - 7 oct. 1986). 

În această perioadă, superiorii ofițerului Godeanu i-au acordat calificativul „foarte 
bine” (cu excepţia anului 1984, când a obţinut doar calificativul „bine”) şi l-au recompensat 
băneşte pentru bunele rezultate obţinute în muncă. Prezentăm pe scurt câteva dintre 
acţiunile depuse în plan profesional şi pentru care conducerea Penitenciarului de Tineri 
Bucureşti şi a DGP l-au apreciat în perioada în care a deţinut funcţia de locţiitor de 
comandant : a urmărit procesul de calificare şi şcolarizare a efectivelor de tineri de la 
cursurile de reeducare şi a ţinut permanent legătura cu Inspectoratul de Învăţământ al 
municipiului Bucureşti, precum şi cu şcoala care asigura cursurile de reeducare ; a sprijinit 
antrenarea efectivelor la munci, organizarea şi depăşirea planului de producţie al unităţii ; 
a organizat desfăşurarea unor game largi de activităţi politico-educative şi culturale ; l-a 
înlocuit, cu bune rezultate, când a fost cazul, pe locţiitorul comandantului pentru pază şi 
regim ; a întocmit bine documentele de planificare şi analiză. 

În iulie 1981, în cadrul unui simpozion organizat de Direcţia Penitenciarelor şi Centrul 
de Cercetări pentru Problemele Tineretului, a prezentat comunicarea „Unele probleme ale 
reeducării condamnaților minori”. 

În notarea de serviciu întocmită pentru perioada 1 ianuarie - 31 decembrie 1984, 
comandantul penitenciarului de Tineri Bucureşti preciza : 


Personal a sprijinit şi şi-a adus contribuţia la realizarea de către DGP a unor diafilme, a 
unui film de specific, precum şi a altor filme artistice realizate în unitate. Prin activitatea 
sa, Mr. Godeanu Anghel a sprijinit în mod efectiv antrenarea deţinuţilor la muncă, 
organizarea procesului de producţie, contribuind astfel la realizarea şi depăşirea planului 
de producţie pe unitate şi la gospodăria ajutătoare, la menţinerea ordinei şi disciplinei în 
rândul efectivelor. (...) Negativ este faptul că în cursul anului a dat mai mică importanţă 
pregătirii sale militare şi de specialitate, lucru reflectat şi în calificativul de bine obţinut la 


1. Calificativul acordat de şeful ierarhic al căpitanului Godeanu pentru această perioadă a fost „foarte 
bine”. Ofiţerul a luat la cunoştinţă de conţinutul notării pe 13 februarie 1978 (ibidem, dosar nepaginat). 

verificările de sfârşit de an. În ultima parte a anului, ofiţerul a fost atenţionat de conducerea 
DGP pentru faptul că a dovedit lipsă de orientare şi discernământ în relaţiile cu o subordonată, 
fapt care a constituit şi obiectul unor discuţii nefavorabile la adresa sa în rândul cadrelor!. 


A decedat în ziua de 7 octombrie 1986 la Spitalul Militar al MI, ca urmare a unui 
infarct miocardic cu tulburări multiple. În ultimii ani de viaţă, din cauza unei boli de inimă 
de care suferea, medicii i-au sugerat să se lase de fumat şi să reducă la maximum consumul 
de băuturi alcoolice, însă ofiţerul a neglijat aceste indicaţii. 

Ofiţerul a avut un unchi după tată, Dumitru Godeanu (n. 7 apr. 1904, com. Brăneşti, 
jud. Gorj), arestat în 1959, alături de alţi cetăţeni din comuna Brăneşti, sub acuzaţia de 
„uneltire contra ordinei sociale” (a fost surprins difuzând manifeste cu „caracter duşmănos” 
la adresa organelor de partid şi de stat din comuna natală). A decedat în 1960 în timpul 
cercetărilor. Odată cu arestarea lui Dumitru Godeanu a fost reţinut şi un văr de-al său, 
Constantin Cârciumaru, care, ulterior, a fost condamat politic la trei ani de închisoare. 
Aceste date referitoare la trecutul unora dintre rudele sale au fost menţionate de Godeanu 
în autobiografia dată la intrarea în şcoala de ofiţeri. Datorită faptului că tânărul nu a ţinut 
legătura cu aceste rude, ofiţerii de cadre ai MAI au hotărât să-l accepte la examenul de 
admitere în Şcoala de Ofiţeri MAI. 

Tatăl soţiei, Constantin Vlădoiu (n. 19 nov. 1921, com. Chiojdu, jud. Buzău), a absolvit 
Şcoala de subofiţeri (1942-1943), iar după avansarea la gradul de sergent-major a fost 
trimis pe front în funcţia de comandant de tanc. În perioada 1 mai — 31 decembrie 1949, 
a urmat Şcoala de Ofiţeri Tehnici Auto a MApN, fiind avansat la gradul de sublocotenent 
şi repartizat la Regimentul de Artilerie din Bucureşti şi Mizil, în funcţia de comandant de 
pluton şi companie. Aici a activat până la 31 ianuarie 1954, când a fost trecut în rezervă 
cu gradul de căpitan ca urmare a reducerilor de efective. A lucrat în continuare la aceeaşi 
unitate din Mizil ca angajat civil până la 31 iulie 1954, când s-a transferat la GAS Săhăteni, 
în funcţia de tehnician pentru reparaţii. Pe 1 septembrie 1954 a fost rechemat în rândul 
cadrelor permanente cu gradul de căpitan de construcţii, fiind repartizat la DGSM cu funcţia 
de comandant de companie în construcţii, unde a activat până la 31 ianuarie 1956, când a fost 
trecut din nou în rezervă. După această dată a lucrat o perioadă scurtă la GAS Săhăteni-Mizil, 
cu funcţia de contabil, apoi ca vicepreşedinte la Întreprinderea „Partizanul” din Râmnicu Sărat, 
iar din iulie 1959 a lucrat la Cooperativa „Unirea Meşteşugarilor” din Mizil ca vicepreşedinte, 
mecanic şi merceolog. Pe 1 noiembrie 1963 s-a transferat la Cooperativa de Consum în 
funcţia de gestionar, unde a lucrat până în septembrie 1964 (când a fost arestat, deoarece, 
în urma unui control executat de organele CFI la fostul loc de muncă Cooperativa „Unirea 
Meşteşugarilor” din Mizil, s-au constatat falsuri în acte şi o delapidare de peste 8.000 de 
lei în gestiunea fostului şef de depozit, Stelian Diaconescu). La proces, socrul ofițerului a 
fost acuzat că, în calitate de merceolog, a fost complice la infracțiunile comise de către 
Stelian Diaconescu. A fost judecat în stare de arest, fiind condamnat la patru ani închisoare, 
din care a executat doar doi la Penitenciarul Văcăreşti (sept. 1964 — sept. 1966). În 1973 a 
fost reabilitat de Judecătoria din Ploieşti prin sentinţa nr. 636 (la acea dată lucra ca 
tehnician la Secţia de gospodărire comunală şi locativă din Mizil, pendinte de Grupul 
Întreprinderilor de Gospodărire Comunală şi Locativă ale Judeţului Prahova). 


1. Pentru această perioadă, ofiţerul a obţinut calificativul „bine”. Notarea de serviciu este semnată de 
comandantul Penitenciarului de Tineri Bucureşti, colonelul Gheorghe Alexandrescu, şi de membrii 
Comisiei de notare: generalul-maior Anton Gheorghiu, colonelul Spiridon Corobea, colonelul Constantin 
Gheorghe Rusu şi maiorul Vasile Văduva. Maiorul Anghel Godeanu a luat act de conţinutul notării de 
serviciu pe 13 martie 1985, când a semnat pentru conformitate (ibidem, dosar nepaginat). 

Soţul uneia dintre cele două surori, Gheorghe C. Militaru (n. apr. 1929, com. Corcova, 
jud. Mehedinţi), a fost ofiţer superior de Miliție la IJ Gorj al MI până la data de 1 mai 
1981, când a fost trecut în rezervă şi pensionat. 

Grade succesive : locotenent (23 aug. 1965); locotenent-major (23 aug. 1969); căpitan 
(23 aug. 1974); maior (23 aug. 1980); locotenent-colonel (23 aug. 1986). 

Decorații : medalia „Meritul Militar”, clasa a II-a (1970) şi I (1975); Ordinul „Meritul 
Militar”, clasa I (1980); Ordinul „Apărarea Patriei”, clasa a III-a! (1981). 


GREBEŞIŢ GHEORGHE ILIE, angajat civil, d.p. nr. 2631 (n. 
28 aug. 1922, mun. Galaţi, jud. Galaţi - d. 1993, mun. Bucureşti). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI : inginer produse finite din 
lemn. 

Funcţii în organizaţii politice, de masă şi obşteşti : membru PMR 
din 1959; membru în Comitetul sindical din DGP (1968-1969). 

Studii civile : 4 clase la Şcoala primară „Spiru Haret” din Galaţi 
(1930-1934); Şcoala de Arte şi Meserii din Galaţi, secţia tinichigerie 
(1934-1936); Facultatea Muncitorească de Industrializarea Lemnului din Institutul de 
Exploatare şi Industrializare a Lemnului din Bucureşti, secţia Produse finite (oct. 1949 — 
sept. 1951); Facultatea de Exploatare şi Industrializare a Lemnului din Institutul Forestier 
din Braşov, secţia Industrializare, fără frecvenţă (oct. 1951 - 1953). Diploma de stat a 
obținut-o în urma susţinerii şi promovării examenului de licenţă din iunie 1955. 

Stagiu militar : perioada de instrucţie a efectuat-o la Regimentul 3 Pionieri Galaţi 
(sept.-oct. 1943), după care a fost trimis pe front, în zona Odessa, ca radiotelegrafist în 
Batalionul 21 Pionieri (oct. 1943 - apr. 1944). După întoarcerea armelor a fost trimis pe 
Frontul de Vest cu o subunitate de pionieri din Divizia 21: Compania 21 Pionieri (aug. 
1944 - 13 apr. 1945). Pe 13 aprilie 1945 a fost grav rănit la ambele picioare (în 
Cehoslovacia), iar ulterior, după spitalizare, a fost clasat cu gradul III de invaliditate. 

Activitate profesională : ucenic tâmplar la Atelierul de tâmplărie şi construcţii navale 
din Arsenalul Marinei din Galaţi (sept. 1936 — sept. 1939); tâmplar la Fabrica de cherestea 
deţinută de Enache Moscu şi Pohrib Nicolae din Galaţi (sept. 1939 - apr. 1941); tâmplar 
zilier la diverse lucrări de construcţii din Galaţi (1941-1943) ; tâmplar şi dulgher la diferite 
lucrări de construcţii din Galaţi (1946 - febr. 1948); tâmplar la Şantierul naval „Portul 
Roşu” din Galaţi (febr. 1948 — sept. 1949) ; referent tehnic la Direcţia Generală Industrială 
a Produselor Finite din Lemn, pendinte de Ministerul Industriei Lemnului, Hârtiei şi 
Celulozei (oct. 1951 - aug. 1954); şef fabricaţie la IPROFIL „Butoiul” din Bucureşti 
(aug. 1954 - aug. 1955); inginer proiectant la Institutul de Proiectări pentru Industria 
Lemnului „IPROIL” din Bucureşti, strada Polizu, nr. 5-7 (aug. 1955 — 1 apr. 1957). 

Pe 1 aprilie 1957 a fost încadrat în DGPCM ca angajat civil, fiind trimis în funcţia de şef 
al Biroului tehnic din formațiunea 0715 Mărgineni — „I.L. Caragiale” (1 apr. - 30 nov. 1957). 

La sfârşitul lunii noiembrie 1957 i s-a desfăcut contractul de muncă la cerere şi i s-a 
aprobat transferul la Întreprinderea Produse din Lemn de pe lângă Sfatul popular al 


1. Acest ordin i-a fost conferit prin Decretul Prezidenţial nr. 96 din 7 mai 1981 pentru „rezultatele obţinute 
în îndeplinirea cincinalului 1976-1980, pentru contribuţia deosebită adusă la înfăptuirea politicii Partidului 
Comunist Român de făurire a societăţii socialiste multilateral dezvoltate în patria noastră, cu prilejul 
aniversării a 60 de ani de la făurirea Partidului Comunist Român”. 

Capitalei, unde a fost încadrat în funcţia de şef al Serviciului Producţie (1 dec. 1957 - iun. 
1959) ; şef al Secţiei Aprovizionare din Serviciul Produse Finite din Întreprinderea de Stat 
pentru Comerţ Exterior „Export Lemn” din Bucureşti, strada Piaţa Rosetti, nr. 4 (iun. — 
1 oct. 1959). 

În ziua de 1 octombrie 1959 a revenit în DGPCM ca angajat civil. A fost repartizat la 
Direcţia economică/industrială din DGPCM/DGP, unde a ocupat funcţiile de inginer 
principal la Serviciul Producţie industrială (1 oct. 1959 - 1 sept. 1965), şef al Serviciului 
Producţie (1 sept. 1965 - oct. 1970) şi inginer principal III (oct. 1970 - iul. 1977). 

O notă de relaţii din 13 octombrie 1970 întocmită de Direcţia Personal şi Învăţământ 
din MAI aprecia activitatea desfăşurată de Grebeşiţ în funcţia de şef al Serviciului 
Producţie, însă recomanda schimbarea ofițerului din funcţie din cauza delăsării de care 
dăduse dovadă în ultimele luni de zile : 


Este apreciat că are o bună pregătire tehnică de specialitate în industrializarea lemnului, 
reuşind în decursul anilor pe această linie să-şi aducă o contribuţie de seamă la realizarea 
unor produse îndeosebi la Fabricile de mobilă. A întocmit documentaţii tehnice, devize şi 
proiecte corespunzătoare, a îndrumat concret lansarea în producţia de serie a unor garnituri 
de mobilă, durabile, cu o formă estetică şi calitate mult apreciate atât pe piaţa internă, cât 
şi cea externă. Cu prilejul deplasărilor pe care le face în întreprinderi dă soluţii tehnice de 
execuţie competente, sesizează cu uşurinţă deficienţele, care duc la slăbirea calităţii 
produselor, desfăşurarea procesului tehnologic şi nerealizarea normelor, ia măsuri de 
lichidare a lor. Serviciul producţie prin natura atribuţiunilor sale este sectorul cheie în 
cadrul Direcţiei economice, având ca sarcini toate problemele de producţie, proiectare, 
documentare tehnică, avize, experimentări, lansarea în fabricaţie, dotare tehnică, utila je 
etc. Ca urmare a eforturilor depuse Serviciul producţie alături de celelalte sectoare şi-a 
adus contribuţia la realizarea sarcinilor de plan, astfel că pe primele 8 luni ale anului 1970 
toate întreprinderile industriale şi atelierele producţiei bugetare au îndeplinit şi depăşit 
planul producţiei globale şi marfă, respectiv cu 105,5% şi 104%, realizându-se un spor de 
producţie faţă de perioada corespunzătoare anului trecut de 1.375.000 lei. Au fost reduse 
în ultima perioadă reclamaţiile cauzate de nerespectarea devizelor şi tehnologiei de fabricaţie, 
au fost realizate economii la preţul de cost şi s-a imprimat operativitatea lansării în 
producţie a unor produse contractate. (...) Deşi Grebeşiţ Ilie are o foarte bună pregătire de 
specialitate, experienţă, inventivitate şi a dovedit ataşament în decursul anilor, achitându-se 
de atribuţiunile ce i-au revenit ca inginer, în funcţia de şef serviciu producţie, nu reuşeşte 
să se ridice la nivelul cerinţelor mereu crescânde în coordonarea activităţii subordonaţilor, 
lipsindu-i aptitudinile necesare, concluzie la care a ajuns însăşi ing. Grebeşiţ Ilie la scurt 
timp după numirea în actuala funcţie, solicitând să fie schimbat. Complexitatea pro- 
blemelor, lipsa spiritului organizatoric, necunoaşterea unor probleme de bază în domeniile 
de activitate a celorlalte întreprinderi - metalurgie, textile, încălţăminte, construcţii —, 
lipsa de experienţă şi tact în munca cu oamenii au imprimat un stil de muncă defectuos în 
cadrul serviciului şi metode greoaie de lucru. Ca urmare a necuprinderii problemelor de 
ing. Grebeşiţ, conducerea direcţiei şi celelalte sectoare lucrează direct cu subalternii 
acestuia. Se angajează la executarea unor lucrări ce intră în atribuţiunile subalternilor. În 
aplicarea unor măsuri şi omologarea anumitor produse, se lasă greu convins, se antrenează 
la unele discuţii cu caracter de văicăreală şi justificare, este refractar uneori. Faţă de 
subalterni a adoptat o atitudine de dădăceală şi lipsă de exigenţă, nu i-a antrenat la o muncă 
pe măsura valorii şi funcţiilor pe care le îndeplinesc. Apreciem că menţinerea ing. Grebeşiţ 
Ilie în funcţia de şef producţie împiedică ridicarea activităţii economice pe o treaptă 
superioară, frânează munca şi are repercusiuni asupra întreprinderilor industriale. În 
concluzie, A.C. Grebeşiţ Ilie, deşi are o bună pregătire tehnică în domeniul industrializării 
lemnului reuşind să rezolve competent problemele pe această linie, ca şef al serviciului 

producţie din Direcţia economică DGP, nu a reuşit să se ridice la înălţimea atribuţiunilor 
funcţionale, fapt ce impune schimbarea lui din funcţie, propunere însuşită de conducerea 
DGP, cât şi de Direcţia economică!. 


Decorații: medalia „Bărbăţie şi credinţă” (1945); medalia „Serviciul credincios”, 
clasa a III-a (?); medalia „Virtutea Militară”, clasa a II-a (1947). 
Pedepse : „mustrare” pentru că a întârziat executarea unei lucrări (iul. 1966). 


GRECU OVIDIU, căpitan. 
Activitate profesională : şef al Serviciului Operativ şi Regim din DLCM - formațiunea 
0951/F (16 iul. 1953). 


GRIGORE ION, angajat civil. 
Activitate profesională : economist la Direcţia economică a DGPCM (1961). 


GRUIA NICOLAE ILIE, angajat civil, d.p. nr. 2675 (n. 23 febr. 
1926, mun. Bucureşti - d. 8 ian. 2004, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: tehnician textilist. 

Funcţii în organizaţii politice, de masă şi obşteşti : membru de 
sindicat (1949-1951); membru în Comitetul sindical din DGP 
(1957-1962 şi 1964-1968); membru PCR (1947 - febr. 1951) şi 
(1968-?). 

În februarie 1951 a fost exclus din partid de către o subcomisie de 
verificare a membrilor PMR din Institutul Politehnic din Bucureşti, 
pentru că nu avea activitate şi pentru neplata cotizaţiei. După încadrarea 
în MAI, ofiţerii cadrişti au făcut numeroase încercări pentru a elucida situaţia de partid a 
lui Gruia. În 1962, căpitanul Nicolae Talianu, lucrător prim de cadre în Serviciul Cadre 
din DGPCM, s-a deplasat la diferite instituţii şi raioane din Capitală pentru a verifica 
„unele perioade neverificate” ale angajatului civil Ilie Gruia, dar şi pentru a-i investiga pe 
părinţii, fraţii, soţia, socrii şi alte rude ale acestuia. După efectuarea cercetărilor, căpitanul 
Talianu a întocmit o notă de verificare — datată 20 iunie 1962 - în care menţiona: 


Nu reiese să fi fost încadrat politic. Între anii 1945-1949 a urmat cursurile facultăţii de textile 
la Institutul Politehnic Bucureşti, lucrând şi în producţie la Fabrica „Mătasa Populară” din şos. 
Mihai Bravu rai. 23 August. Aici numitul declară în autobiografie şi verbal că în anul 1947 
s-a înscris în PCR, fiind membru de partid până în luna februarie 1951, când a fost exclus la 
verificarea membrilor de partid ce s-a făcut de comisia de verificare ce a verificat org. de 
bază a Institutului Politehnic Bucureşti, unde A.C. Gruia Ilie spune că îşi făcuse transferul 
de la fabrica Mătasa Populară la Institutul Politehnic. El declară că motivele excluderii au 
fost pentru inactivitate la viaţa org. de bază partid. Pentru clarificarea situaţiei de partid a 
numitului am făcut delegaţie specială şi am mers la Institutul Politehnic, Raionul de Partid 
30 Decembrie, Comitetul Orăşenesc PMR Bucureşti, unde s-a căutat la arhivă, apoi la rai. 


1. „Notă de relaţii privind pe A.C. ing. Grebetis Ilie şef al Serviciului Producţie la Direcţia economică din 
Direcţia generală a penitenciarelor”. Documentul poartă menţiunea „secret” şi este semnat de către trei 
ofiţeri de Securitate din Direcţia Personal şi Învăţământ a MAI: maiorul Ion Apostol, locţiitor al şefului 
de serviciu, locotenent-colonel Vasile Bălăşoiu, instructor II, şi căpitan Vasile Ghiorghioiu, instructor III 
(AANP, fond Cadre, d.p. nr. G-2631, dosar nepaginat). 

de partid 23 August Bucureşti, unde A.C. Gruia Ilie, declară că a fost chemat cu 2 luni de 
zile înaintea Congresului III al PMR pentru clarificarea situaţiei sale de partid. În toate 
aceste locuri nu s-a găsit Gruia N. Ilie, măcar trecut pe un tabel sau într-un registru că ar 
fi fost membru de partid, să fi găsit dosarul de partid să putem studia cocluzia Comisiei de 
Verificare pentru care el ar fi fost exclus din partid. Deşi s-a discutat de 2 ori cu numitul 
să putem clarifica această situaţie şi nu am putut ajunge la un rezultat rămâne să se mai 
gândească cine îl mai cunoaşte când s-a înscris în PCR, cu cine a mai fost la verificare sau 
cine făcea parte din Comisie ca să putem pleca pe urmele dosarului de partid!. 


În 1968, în urma unei cereri depuse la organizaţia de partid din DGP, a fost reprimit în 
PCR. 

Studii civile : 4 clase în Bucureşti (1933-1937); Liceul Industrial nr. 1 din Bucureşti, 
strada Polizu, nr. 11 (1937-1944); Şcoala Superioară de Textile/Facultatea de Textile, 
secţia Mecanică din Institutul Politehnic din Bucureşti (1945-1949). Examenul de stat l-a 
susţinut abia în iunie 1963, obţinând titlul de inginer textil. În perioada iulie 1956 - 1 iulie 
1963 a fost salarizat ca inginer principal fără studii corespunzătoare. De la 1 iulie 1963, 
prin ordinul DGPCM nr. 0767, a fost salarizat cu o retribuţie bănească lunară de 2.400 lei 
şi o primă MAI de 350 lei. 

Stagiu militar : Centrul 1 Instrucție Pompieri Braşov - UM 0653 Braşov, Compania de 
Gospodărire din MAI - UM 0172 Bucureşti şi Depozitul de echipament al MAI din 
Bucureşti, strada Viilor (1 nov. 1951 - aug. 1952). 

Activitate profesională : în perioada facultăţii a lucrat periodic la Fabrica de Confecţii 
„Mătasea populară” ; referent tehnic la Fabrica de Confecţii „Gheorghe Gheorghiu-Dej” 
din Bucureşti? (1949-1951). Din 1950 a lucrat prin detaşare la Direcţia Generală Industrială 


1. „Notă de verificare asupra ang. civil Gruia Ilie, inginer textilist la Dir. Economică”, document semnat 
de căpitanul Nicolae Talianu, lucrător prim de cadre în Serviciul Cadre al DGPCM (AANP, fond Cadre, 
d.p. nr. G-2675, dosar nepaginat). 

2. Fabrica „Gheorghe Gheorghiu-Dej” din Bucureşti a fost ridicată pe structura fostelor Ateliere Publice 
Autonome pentru Confecţiile Armatei (APACA). Imobilul fabricii a fost desenat de un colectiv de 
arhitecţi compus din: M. Alifanti, H. Stern, Ascanio Damian, G. Pavlu, I. Şerban, I. Ghica-Budeşti şi 
Emil Calmanovici, iar proiectarea lui a fost realizată de inginerii Emil Prager, Tiberiu Eremia şi Emil 
Calmanovici. În decembrie 1947 s-a hotărât demolarea vechilor ateliere şi construirea unor noi clădiri. 
Construcţia noii fabrici a fost demarată pe 24 ianuarie 1948 cu 1.250 de brigadieri voluntari veniţi din 
toate colţurile ţării, grupaţi în 12 brigăzi, precum şi cu muncitori de la alte întreprinderi din capitală care 
au venit să lucreze ca voluntari pe șantierul din cartierul Cotroceni (fiecare brigadă avea cântecele ei cu 
care pornea spre şantier; două dintre lozincincile scandate de tineri erau „Gheorghiu-Dej, luptător 
pentru pace şi popor ! ” sau „Prahova şi Vasilichi ! ”). Tinerii lucrau pe schimburi fără întrerupere, uneori 
şi 36 de ore în şir, deşi comandamentul brigăzilor interzicea acest lucru. Pe 1 mai 1948, într-un timp 
record, a avut loc inaugurarea primei părţi a fabricii (în anii '80, clădirii i s-au adăugat mai multe corpuri 
suplimentare care au degradat imaginea acesteia). La festivitățile de inaugurare a fabricii au luat parte, 
în prezenţa fanfarei CFR, următorii demnitari: Ion Niculi şi Mihail Sadoveanu, vicepreşedinţi ai 
Prezidiului MAN, Constanţa Crăciun, membră în Prezidiul MAN, Petru Groza, preşedinte al Consiliului 
de Miniştri, Gheorghe Gheorghiu-Dej, prim-vicepreşedinte al Consiliului de Miniştri, Ştefan Voitec, 
vicepreşedinte al Consiliului de Miniştri, Ana Pauker, ministru al Afacerilor Străine, Emil Bodnăraş, 
ministru al Apărării Naţionale, Vasile Luca, ministrul Finanţelor etc. Seria cuvântărilor a fost deschisă 
de Nicolae Păduraru, comandantul celor 12 brigăzi de voluntari, urmat de inginerul Pascal Herman, şef 
al şantierului, muncitorul Ştefan Cojocaru, Petre Lupu, secretar al CC al UTM, Gheorge Gaston Marin, 
consilier superior la Ministerul Industriei şi Comerţului şi Gheorghe Gheorghiu-Dej, prim-vicepreşedinte 
al Consiliului de Miniştri. Odată cu începerea producţiei, în fabrică au fost aduse utilaje şi introduse 
metode de lucru sovietice care au condus la creşterea productivităţii muncii. Astfel, în anul 1959 se putea 
vorbi de o cantitate dublă de confecţii faţă de anul 1951 (în 1959, la fiecare 44 de secunde se finaliza un 
costum). Produsele fabricii erau expuse în centrele importante ale ţării, dar şi la numeroase târguri 


267 GRUIA NICOLAE ILIE 


Tricotaje şi Confecţii din Ministerul Industriei Bunurilor de Consum. După satisfacerea 
stagiului militar, a fost încadrat în MAI cu gradul de locotenent-major şi repartizat la 
Direcţia aprovizionării şi gospodăririi - UM 0777 Bucureşti, în funcţia de ajutor de şef de 
birou (1 aug. 1952 - 1 oct. 1953). În octombrie 1953 a fost transferat la Serviciul Producţie 
din DLCM, în funcţia de şef de birou (1 oct. 1953 - 1 mart. 1954); referent tehnic 
(1 mart. - 1 aug. 1954) şi şef de birou la Serviciul Planificarea Producţiei din DLCM (1 aug. - 
1 nov. 1954); referent tehnic de specialitate la Secţia tehnică din Serviciul Planificarea 
Producţiei (1 nov. 1954 — 1 oct. 1956) şi inginer la Serviciul Aprovizionare şi Desfacere din 
DPLC/DGPCM (1 oct. 1956 - 1 iun. 1958); inginer textilist principal la Serviciul Bunuri 
din Direcţia economică din DGPCM (1 iun. 1958 — 1 sept. 1965); inginer principal la 
Direcţia industrială din DGPCM (1 sept. 1965 - 1 iun. 1966); inginer principal III la 
Sectorul Confecţii-Textile, Încălţăminte, Covoare şi la Sectorul Metalurgie din Serviciul 
Producţie al Direcţiei economice din DGPCM/DGP (1 iun. 1966 — 1 dec. 1970); şef al 
Serviciului tehnic din Direcţia economică a DGP (1 dec. 1970 - 1 aug. 1973). 

În urma reorganizării DGP din vara anului 1973, a avut funcţia de inginer principal III 
cu sarcina de a coordona Compartimentul tehnic - producţie din Direcţia economică 
(1 aug. 1973 - iul. 1977). 


internaţionale din Leipzig, Djakarta, New York, Salonic, Viena, Paris, Izmir, Bagdad, Milano etc. În 
1950, conducerea întreprinderii a decis înfiinţarea - după modelul altor mari fabrici şi uzine din RPR - 
unei gospodării-anexă, în vederea aprovizionării cantinei fabricii (înfiinţarea gospodăriilor-anexă a fost 
statuată printr-o hotărâre a CC al PMR şi a Consiliului de Miniştri). Această gospodărie funcţiona în 
apropierea Bucureştiului, având o suprafaţă de 14 ha pe care se cultivau legume şi zarzavat. În 1951, 
gospodăria a fost completată cu un alt teren de 33 ha la Frumuşani (unde s-a construit şi o crescătorie de 
porci, care, în martie 1952, avea 103 capete), şi cu alte 8 ha de teren de grădinărie la Dobroieşti. De 
asemenea, în anii '50, în cartierul Cotroceni din capitală s-au construit pentru muncitori câteva blocuri 
din fondul întreprinderii. Propaganda regimului a prezentat de-a lungul timpului într-o serie de articole 
din Scânteia şi România liberă condiţiile grele de muncă şi de trai ale muncitorilor de la APACA şi noile 
condiţii oferite muncitorilor din Fabrica de Confecţii „Gh. Gheorghiu-Dej” de către regimul de democraţie 
populară. Astfel, în timp ce în trecut muncitoarele munceau în câteva magherniţe cu ferăstruici în care 
abia pătrundea soarele, în anii '50 oamenii muncii lucrau în ateliere spaţioase, aerisite, iar maşinile 
electrice oferite de URSS turau la capacitate maximă. Totodată, noua fabrică oferea cursuri de alfabetizare 
şi de calificare profesionlă, creşă şi grădiniţă pentru copiii muncitorilor, policlinică şi o cantină cu o 
capacitate de 3.000 de locuri. În seara zilei de 3 mai 1958, în marea sală de festivități a Fabricii de 
Confecţii „Gh. Gheorghiu-Dej” din Bucureşti s-au adunat peste 1.000 de persoane (muncitori, ingineri, 
pensionari, tehniceni, foşti brigadieri care au participat în 1948 la construcţia noilor clădiri ale fabricii 
de confecţii), pentru a sărbători primul deceniu de existenţă a fabricii. În cei zece ani de activitate au fost 
confecţionate articole de îmbrăcăminte din 34.400.000 m de ţesături de lână şi 40.300.000 m de ţesături 
de bumbac. La festivitățile din ziua de 3 mai 1958 au participat înalţi oficiali ai RPR: Anton Moisescu, 
vicepreşedinte al Prezidiului MAN, Gheorghe Stoica, secretar al Prezidiului MAN, Florian Dănălache, 
membru în Prezidiul MAN şi prim-secretar al Comitetului orăşenesc Bucureşti al PMR etc. Cu această 
ocazie au fost decoraţi cu Ordinul „Muncii”, clasele I, a Il-a şi a III-a o serie de muncitori, ingineri şi 
tehniceni ai fabricii. În numele celor decoraţi au luat cuvântul Ion Tudose, pensionar, fost croitor al 
fabricii, croitoreasa Tinca Paraschiva şi directorul general al fabricii, I. Steinbach. (Mariana Novicov, „Pe 
Şantierul APACA se dă bătălia pentru steagul muncii. Lazăr Gheorghe din Grobniţei, Dâmboviţa, e un om 
nou. Prahovenii sunt ambiţioşi”, România liberă, 16 aprilie 1948; Claudiu Rădulescu, „Bucureştii 
zilelor noastre. De la atelierele APACA, la impunătoarea fabrică de confecţii «Gh. Gheorghiu-Dej»”, 
România liberă, 9 septembrie 1959 ; I. Steinbach [director al Fabricii de confecţii „Gh. Gheorghiu-Dej”), 
„Fabrica de confecţii «Gh. Gheorghiu-Dej» desvoltă gospodăria anexă”, Scânteia, 20 martie 1952 ; Tincu 
Paraschiva [muncitoare la Fabrica de confecţii „Gh. Gheorghiu-Dej”), „Cum se muncea la fosta APACA”, 
Scânteia, 4 august 1959; Maria Parpală [corespondentă voluntară), „Ieri şi azi”, Scânteia, 12 noiembrie 
1952 ; „Colectivul Fabricii de Confecţii «Gh. Gheorghiu-Dej» a sărbătorit Primul deceniu al uzinei de 
IS”, Scânteia, 4 mai 1958; www.armyuser.blogspot.com/2009/10/apaca-l-mai-1948.html - site accesat 
30.10.2010). 

Într-un referat de cadre întocmit de Serviciul Cadre şi Învăţământ din DGP la data de 
13 august 1974, se detaliau atribuţiile pe care angajatul civil Ilie Gruia le avea în cadrul 
Direcţiei economice din DGP: 


De când funcţionează în aparatul Ministerului de Interne a dovedit iniţiativă şi multă putere de 
muncă. A lucrat în majoritatea timpului numai în probleme de producţie şi planificare, controlul 
şi îndrumarea unităţilor economice cu profil de confecţii textile, unde, ca urmare a pregătirii 
profesionale ce o are, a contribuit efectiv la rezolvarea sarcinilor importante din cadrul acestor 
sectoare. Prin soluţiile tehnice date a iniţiat şi sprijinit introducerea unor metode avansate de 
muncă în întreprinderile de confecţii textile şi covoare, privind mecanizarea unor operaţii din 
procesul tehnologic şi aşezarea tiparelor de croit, lucru ce a adus însemnate economii şi a 
îmbunătăţit calitatea produselor. În controalele pe care le face în unităţi sprijină conducerea 
întreprinderilor în luarea celor mai eficiente măsuri privind organizarea procesului de 
producţie, asigurarea îndeplinirii ritmice a sarcinilor de plan, lansarea de comenzi şi 
repararea utilajelor. Ca urmare a activităţii desfăşurate şi a rezultatelor pozitive obţinute în 
munca profesională, în cursul anului 1968 a fost primit membru PCR, iar cu prilejul 
întocmirii caracterizărilor anuale de serviciu i s-a apreciat activitatea cu calificativul de 
„foarte bine”. Se constată însă că nu este întotdeauna suficient de exigent cu prilejul 
controalelor ce le face în unităţi, neluând întotdeauna măsuri faţă de cadrele care se fac 
vinovate de lipsurile existente în unităţi, iar alteori nu este suficient de combativ!. 


În urma reorganizării aparatului de penitenciare din vara anului 1977, Direcţia economică 
a fost desfiinţată, fiind înlocuită cu Serviciul economic. Până la pensionarea sa în 1986, 
Gruia a deţinut următoarele funcţii în Serviciul economic al DGP : inginer principal III şi 
II şi coordonator al Compartimentului tehnic - producţie (aug. 1977 - 1 aug. 1986). 

Activitatea inginerului Ilie Gruia din anii '70-'80 a fost lăudată şi apreciată de conducerea 
DGP cu calificativele „foarte bine”. Aprecierea întocmită de superiorii săi din Serviciul 
economic al DGP pe perioada 1 ianuarie - 31 decembrie 1984 este relevantă pentru a 
menţiona rezultatele bune obţinute de Gruia în funcţia de coordonator al Compartimentului 
tehnic - producţie : 


Rezolvarea şi depăşirea planului de producţie la intern şi export se datoreşte în mare parte 
şi sprijinului tehnic acordat de tov. Ilie Gruia care a urmărit în permanenţă desfăşurarea 
procesului de producţie din unitate, verificarea şi aprobarea operativă a documentaţiilor 
tehnice necesare. Este bine pregătit profesional, are multă experienţă în munca pe care o 
desfăşoară, se preocupă de perfecţionarea profesională proprie, însuşindu-şi multiple 
cunoştinţe şi din alte domenii de activitate?. 


A fost trecut în rezervă la 30 iunie 1956 ca urmare a reducerilor de efective din MAI, 
prin ordinul MAI nr. 3271. A rămas în cadrul MAI ca angajat civil. 

La data de 1 august 1986 i s-a desfăcut contractul de muncă prin ordinul MI nr. $/323. 

Grade succesive : locotenent-major (1 aug. 1952); căpitan (1 aug. 1955). 

Decorații : medalia „A XX V-a aniversare a eliberării Patriei” (1969). 


x” 


Pedepse : „mustrare scrisă” pentru superficialitate în efectuarea unei verificări (mai 1979). 


1. Referat de cadre din 13 august 1974, întocmit de Serviciul Cadre şi Învăţământ al DGP. Documentul este 
semnat de către şeful serviciului, colonelul Lache Baciu, şi de către secretarul Comitetului de Partid din 
DGP, locotenent-colonelul Corobea Spiridon (AANP, fond Cadre, d.p. nr. G-2675, dosar nepaginat). 

2. Calificativul „foarte bine” a fost propus la data de 7 ianuarie 1985 de către căpitanul Gheorghe Pană, 
ofiţer specialist III în DGP. Gruia a luat la cunoştinţă de aprecierea făcută în ziua de 19 februarie 1985 
(ibidem, dosar nepaginat). 


H 


HAMBURDĂ MIHAI MARIN, locotenent, d.p. nr. 807 (n. 9 mart. 
1950, com. Bogaţi, jud. Argeş - d. 17 dec. 2002, oraşul Găeşti, jud. 
Dâmboviţa). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: funcţionar. 

f Funcții în organizații politice, de masă şi obşteşti : membru UTC 
din 1965 şi PCR din 1973; secretar al Comitetului UTC din Şcoala 
Militară de Subofiţeri Penitenciare de la Hârşova - UM 0402 (1974). 

Studii civile : 8 clase în comuna natală (1956-1963); Liceul nr. 2 din Piteşti, secţia 
reală (1963-1966) şi Liceul din Topoloveni, judeţul Argeş (1966-1967); Facultatea de 
Drept, Universitatea din Bucureşti (1969 — iun. 1973). Diploma de stat a obținut-o în 1974. 

Studii militare : Şcoala Militară de Ofiţeri Activi MAI nr. 2 - UM 0564 Bucureşti, 
profil penitenciare (1968 - 20 aug. 1971); curs de perfecţionare pentru locţiitori de 
comandanţi pentru servicii la UM 0900 Grădiştea (1975). 

Studii politice : Universitatea Politică şi de Conducere din cadrul CJ Dâmboviţa al 
PCR (1977-1980). 

Activitate profesională : arhivar la Consiliul popular al comunei Bogaţi, judeţul Argeş 
(1967-1968); instructor cu pregătirea militară şi de specialitate la Penitenciarul Arad 
(20 aug. — 1 oct. 1971 şi 1 ian. — 1 febr. 1972); detaşat la Secţia Pregătirea Cadrelor din 
cadrul cursului de perfecţionare a subofiţerilor de penitenciare de la Vadu Oii, pendinte de 
Şcoala Militară de Subofiţeri Penitenciare Jilava nr. 9 - UM 0191 Bucureşti - DGP (1 oct. 
1971 - 1 ian. 1972); profesor (1 febr. 1972 — 1 aug. 1973) şi profesor principal la catedra 
de Învăţământ şi Specialitate la Şcoala Militară de Subofiţeri Penitenciare de la Hârşova — 
UM 0402 (1 aug. 1973 — 1 dec. 1974); locţiitor comandant pentru servicii la CRM Găeşti 
(1 dec. 1974 — 1 aug. 1977). Ca urmare a aplicării prevederilor Decretului nr. 225/1977, 
CRM Găeşti a fost desfiinţat, iar locotenentul Hamburdă a fost pus la dispoziţia Direcţiei 
Penitenciarelor (1-31 aug. 1977). 

A fost trecut în rezervă pe 31 august 1977 prin ordinul MI nr. I1/02365. 

Director economic la Spitalul Unificat din Găeşti, judeţul Dâmboviţa (1 sept. 1977 - 
20 apr. 1980) ; jurisconsult şi consilier juridic la Schela Extracţie Găeşti (20 apr. 1980, 
15 iun. 1983 - ?). 

Soţia sa, Veronica Hamburdă, a fost încadrată în MI la data de 1 octombrie 1973 ca 
angajat civil în funcţia de desenator tehnic la Şcoala Militară de Subofiţeri Penitenciare de 
la Hârşova - UM 0402. Pe 15 decembrie 1974 a fost transferată în interes de serviciu la 
CRM Găeşti, în funcţia de educator. 

Grade succesive : locotenent (aug. 1971). 

Decorații : medalia „Meritul Militar”, clasa a II-a (1977). 

Pedepse : „mustrare severă” pentru că a întârziat la o convocare care a avut loc la 
Şcoala Militară de Subofiţeri Penitenciare Jilava nr. 9 - UM 0191 Bucureşti - DGP (mai 
1972); „mustrare” pentru că a întârziat la program (iun. 1973); zece zile de arest la 
garnizoană pentru că a consumat băuturi alcoolice împreună cu şoferul, în timp ce se aflau 
în misiune cu maşina unităţii. Din cauza acestui fapt, şoferul a produs un accident de 
circulaţie soldat cu avarierea maşinii şi accidentarea unui cetăţean. Pentru acest accident, 
şoferul - plutonierul Gheorghe Cârstoaia - a fost condamnat la doi ani şi jumătate de 
închisoare, iar locotenentul Hamburdă a primit doar calificativul „satisfăcător” în notarea 
de serviciu întocmită pentru anul 1975. Ca urmare a acestui calificativ nu a mai fost 
avansat la gradul de locotenent-major! (febr. 1975); cinci zile de arest cu îndeplinirea 


serviciului pentru lipsuri în muncă constatate cu ocazia unei verificări (sept. 1976). 


HARTUNIAN CORINO, angajat civil (n. 14 mai 1923, mun. Galaţi, jud. Galaţi). 

Originea şi apartenenţa socială : muncitor. 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti: membru PCR din 1946. 

Studii civile : 6 clase de liceu (?-1943). 

Stagiu militar : Regimentul 1 Grăniceri (20 mai 1944 - 1946). 

Activitate profesională : în urma absolvirii liceului s-a angajat ca ajutor contabil la 
Societatea „Superton” din Bucureşti, unde a muncit până la încorporare (1943 - 20 mai 
1944). După lăsarea la vatră, s-a încadrat ca referent tehnic la Uzinele Textile „7 Noiembrie” 
din Bucureşti (1946 - mai 1949); contabil la Filatura Naţională din Bucureşti (mai-oct. 
1949). În toamna anului 1949 a fost angajat în DGP, de unde a fost repartizat la Penitenciarul 
Jilava în funcţia de contabil I (oct. 1949 — 1952). În 1952, a fost detaşat la aparatul central 
al DGPCUM, în funcţia de contabil I la Serviciul financiar?. 


HURDUBEI VASILE VASILE, locotenent, d.p. nr. 198 (n. 20 dec. 1924, com. 
Domnița Marica/viitorul cartier „Vasile Roaită” din municipiul Bacău, jud. Bacău - d. 
24 apr. 2007, mun. Bacău, jud. Bacău). 

Naționalitatea : română. 

Originea şi apartenenţa socială: muncitor. 

Profesia de bază la încadrarea în MAI: bobinator. 

Funcţii în organizații politice, de masă şi obşteşti : membru UTC din 1945 şi PCR din 1946. 

Studii civile : 4 clase la Şcoala mixtă nr. 1 din Bacău (1931-1935). 

Stagiu militar: Regimentul 1 Jandarmi Bucureşti (5 sept. 1946 - ian. 1947) şi 
Ansamblul artistic al Trupelor MAI (ian. 1947 - 5 sept. 1948). 

Studii militare: Şcoala Specială de Pregătire Profesională Administrativă MAI din 
Oradea (1 ian. - 10 iul. 1949). 

Activitate profesională : agricultor în gospodăria părintească (1935-1939); ucenic şi 
muncitor la Fabrica de hârtie , Letea”/Întreprinderea de hârtie şi celuloză „Steaua Roşie” 
din Bacău (aug. 1939 — 15 aug. 1946 şi oct. 1948 — 1 ian. 1949); responsabil de cadre în 
Comitetul provizoriu al plasei Târgu-Ocna (10 iul. - sept. 1949); inspector la Direcţia 
Spaţiu Locativ din Departamentul Gospodăriei Locale din MAI/Departamentul Gospodăririi 
Comunale şi Industriei Locale din MAI/Ministerul Gospodăriei Comunale şi Industriei 
Locale (sept. 1949 - 8 aug. 1952). 


1. Articolul 13 din Statutul Corpului Ofiţerilor adoptat în 1965 preciza că, pentru avansarea în grad, pe lângă 
stagiul minim, ofiţerii trebuiau să fie notaţi în ultimii doi ani de stagiu cu calificativul „bine” şi „foarte bine”. 
2. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 247. 

Într-o autobiografie semnată pe 3 august 1953, Hurdubei vorbea despre activitatea 
depusă în cadrul acestei instituţii din subordinea MAI : 


Aici mi sa dat în primire sarcina de a verifica activitatea oficiilor de închirieri şi ca sarcină 
suplimentară de a evacua din centrul Bucureştiului bandiții, pentru a face liber locuinţe, 
pentru Tov. aduşi în posturi de răspundere. 


În august 1952 a fost transferat, la cerere, în MAI, deşi existau diferite referinţe care 
semnalau o serie de abuzuri ale lui Hurdubei în funcţia de inspector. O notă-raport a 
Direcţiei Cadre a MAI din 15 decembrie 1952 preciza : 


Având în vedere ordinul rezolutiv al Tov. Ministru al Afacerilor Interne, pus pe nota informativă 
anonimă în care ordona a cerceta cele semnalate, în legătură cu Lt. de Penit. Hurdubei Vasile, 
care este arătat că mai înainte de a intra în Penitenciare a fost inspector la Ministerul 
Gospodăriilor Locale unde a făcut mari afaceri, pentru care fapte are rechizitoriul cu abuz 
de putere la Procuratura Tribunalului Raionului Stalin. Din cercetările făcute de noi la faţa 
locului, cât şi din discuţiile avute cu Procurorul Procuraturii Raionului Stalin, a reieşit că 
Hurdubei Vasile, în perioada anului 1950, în timp ce era funcţionar la MAI - Departamentul 
Gospodăriilor Comunale în funcţia de inspector şef al Spaţiului Locativ, a fost reclamat în 
nenumărate rânduri de anumite persoane pentru abuz de putere, pentru faptul că el le 
rechiziţiona anumite locuinţe pentru unele persoane din cadrul MAI, fără însă a profita de 
pe urma acestor stări de lucruri. Mai menţionăm că reclamaţiile făcute la adresa tov. 
Hurdubei Vasile, au fost clasate, neconstatându-se că la mijloc ar fi ceva dubios la adresa 
lui. Având în vedere că cele semnalate în notă sunt injuste şi nu corespund adevărului, 
propunem clasarea lucrării nefăcând obiectul unei sancţiuni la adresa tov. Hurdubei V!. 


Şef al Biroului Studii şi Organizare la Secţia Organizare şi Control din Serviciul 
Colonii de Muncă şi Educare Minori al MAI (1 aug. 1952 - 15 oct. 1953); ajutor de 
comandant la Colonia de Minori Corabia (15 oct. 1953 - 1 oct. 1954); comandant la 
Colonia de Minori Sălişte (15 oct. 1954 - 1 dec. 1955). 

Un referat de cadre întocmit de Serviciul Cadre al DPLC menţiona unele probleme ale 
ofițerului în funcţia de comandant al Coloniei de Minori Sălişte. Documentul se încheie cu 
propunerea Serviciului Cadre de retrogradare din funcţia de comandant de colonie şi 
trecerea sub comandă a ofițerului : 


În ultimul timp în colonie au fost o serie de abateri, cum ar fi neexecutare de ordine din 
partea subalternilor, bătaia minorilor şi unele cazuri de mahalagisme faţă de care nu a luat 
măsuri pentru curmarea lor, dovedind în acest sens lipsă de exigenţă. Nu a tras la răspundere 
în mod suficient cadrele din subordine care au comis abateri, permițându-le a i se suprapune 
muncii sale. Nu s-a afirmat în colonie ca comandant lipsindu-i metodele de conducere, 
cauză din care subalternii nu totdeauna execută ordinile ce le dă. Uneori se lasă influenţat 
de anumite cadre. Nu a reuşit să-şi asimileze cunoştinţele necesare unui cadru de conducere. 
Nu cunoaşte în suficientă măsură şi nu ştie să aplice cu tact metodele de educare a minorilor?. 


Într-o caracterizare din 22 iulie 1955 semnată de şeful Secţiei Învăţământ şi Educaţie 
din Serviciul Colonii Minori al DPLC, Anghel Oprina, ofiţerul Hurdubei era criticat 
pentru munca defectuoasă depusă la cele două colonii de minori : 


1. Documentul este semnat de şeful Secţiei a IV-a din Direcţia Cadre a MAI, locotenentul Stere Lazăr, şi de 
şeful Biroului I din aceeaşi secţie, căpitanul Martin Sep (AANP, fond Cadre, d.p. nr. H-198, dosar nepaginat). 

2. Referat de cadre din 29 octombrie 1955 semnat de şeful Serviciului Cadre din DPLC, maiorul Nicolae 
Stanciu, şi de şeful Secţiei I din acelaşi serviciu, Gheorghe Alexandrescu (ibidem, dosar nepaginat). 

În munca de comandant nu a reuşit să imprime în rândurile salariaţilor, precum nici în 
rândurile minorilor, disciplina. La acest lucru a contribuit faptul că tolerează de multe ori 
lipsurile subalternilor săi, neluând măsuri de sancţionare la timp, aceasta deoarece el 
însuşi este lipsit de exigenţă cu sine însuşi, nepunctual şi neprincipial. De asemenea, nu 
controlează sistematic sarcinile trasate tuturor salariaţilor din toate sectoarele de muncă. Este 
lipsit de iniţiativă în muncă. Nu are simţ gospodăresc, din care cauză colonia Sălişte pe care 
a condus-o în ultimul timp a avut la controlul ce l-am efectuat în cursul lunei iunie un aspect 
de părăginire completă. Pentru aceasta a fost sancţionat cu 20 zile arest de Şeful DPLC. 
Necunoscund problemele de învăţământ şi educaţie, nu sprijină acest sector în muncă şi în felul 
acesta nu poate sprijini nici pe responsabilul pedagogic. Din punct de vedere moral îi place 
să bea, iar uneori, de exemplu la Colonia Corabia, venea în unitate în stare de ebrietate. 
În concluzie, Locot. Hurdubei Vasile are un slab spirit de organizare şi conducere a muncii 
din colonie, neputând face faţă astfel muncii de comandant al unei colonii de minori. 


Locţiitor de comandant la Colonia de Minori Dumbrăveni (1 dec. 1955 — 30 iun. 1956). 

A fost trecut în rezervă la 30 iunie 1956 prin ordinul MAI nr. 3156, ca urmare a 
reducerilor de efective din MAI. 

Grade succesive : locotenent (8 aug. 1952). 

Pedepse : o zi de arest la domiciliu, pentru că a venit în ţinută neregulamentară la 
şedinţa din 4-6 august 1955, ţinută cu locţiitorii politici şi comandanții de unităţi (aug. 
1955); „observare în scris” pentru că nu a raportat despre cum s-a desfăşurat pregătirea 
şi sărbătorirea zilei de 2 octombrie 1955 în Colonia de Minori Sălişte (oct. 1955). 


HUZLĂU GHEORGHE ŞTEFAN, colonel, f.e. (n. 24 dec. 1924, 
com. Tureatca, raionul Adâncata!, regiunea Cernăuţi, Ucraina). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru ARLUS 
(1946) ; membru PCR din 1966. 

Studii civile : 7 clase în comuna natală (1931-1938); Şcoala medie 
din Craiova şi Moineşti, învăţământ fără frecvenţă (1955-1959). 

Stagiu militar : în martie 1944, fiind premilitar, a fost evacuat din 
comuna natală la Dorohoi şi apoi la Focşani, unde a fost folosit în spatele frontului la 
lucrări genistice pe linia de apărare Focşani-Nămoloasa-Galaţi. Pe 22 august 1944 a fost 
trimis cu detaşamentul său de muncă la Râmnicu Sărat. Ca urmare a apropierii liniei frontului 
a primit ordin de demobilizare din partea comandantului, fiind lăsat pe cont propriu. 

După câteva zile, împreună cu câţiva dintre camarazii săi, a fost luat sub comanda unei 
unităţi militare sovietice în apropierea localităţii Podu Iloaiei. La solicitarea sa, a fost lăsat 
să plece împreună cu un coleg din comuna natală. 

În perioada septembrie 1944 - martie 1945 a rămas în satul Bodeasa (comuna Săveni), 
unde a lucrat ca zilier. În primăvara anului 1945 a plecat la Săveni unde a muncit într-o 
fabrică de ulei deţinută de doi evrei (fraţii Herşcovici). O lună mai târziu a ajuns pe moşia 
proprietarei de pământ Glicheria Ciobanu, satul Hriţeni, comuna Manoleasa, judeţul 
Botoşani (mai 1945 - 1946). 

A intrat în Jandarmerie ca voluntare fiind repartizat la Legiunea de Jandarmi CFR laşi 
(dec. 1946 - ian. 1947). În ianuarie 1947 a fost trimis la Bucureşti (Ghencea) pentru a 
efectua un stagiu de pregătire, la terminarea căruia a fost repartizat, pe rând : la postul de 


1. Fostul judeţ Dorohoi din România. 

jandarmi Dolhasca (apr. - iun. 1947), furier la Legiunea de Jandarmi CFR Iaşi! (iun.-iul. 
1947 şi aug.-oct. 1947) şi la Postul de Jandarmi CFR Roman (oct. 1947 - oct. 1948). 

Studii militare : Şcoala de Subofiţeri MAI Oradea (oct. 1948 - sept. 1949); Şcoala 
Militară de Ofiţeri MAI nr. 1 din Bucureşti (sept. 1949 - 6 mart. 1950); curs de 
perfecţionare pe probleme de Spate la Şcoala de Ofiţeri de Administraţie MAI Bucureşti 
(1959 — 1 mart. 1960) ; curs de perfecţionare a cadrelor de conducere, profil penitenciare, 
la Şcoala de Ofiţeri MAI nr. 2 Bucureşti - DGM (sept. 1966 - aug. 1967). În perioada în 
care s-a aflat la acest curs de perfecţionare, comanda formaţiunii 0876 Periş a fost preluată 
de locţiitorul comandantui pentru pază şi regim, căpitanul Nicolae I. Mârzac. 

Activitate profesională : pe 20 ianuarie 2010, colonelul în rezervă Gheorghe Ştefan 
Huzlău a fost intervievat de experţii IICCMER la sediul instituţiei. Această intrare în 
dicţionar este alcătuită în mare parte din informaţiile provenite din diverse dosare de cadre 
din arhiva ANP?, fişa de evidenţă din cadrul aceleiaşi arhive, dar şi pe baza mărturiei 
ofițerului în rezervă. 

La două zile de la absolvirea şcolii militare de ofiţeri, Huzlău, alături de alţi 50 proaspăt 
absolvenţi, a fost dezbrăcat de haina militară din cauza unor „probleme de dosar”, fiind 
lăsat la dispoziţia Şcolii Militare de Ofiţeri MAI nr. 1 din Bucureşti - Măgurele. În aprilie 
1950 aceşti ofiţeri au fost chemaţi la sediul Direcţiei Generale Politice din MAI, al cărei 
şef era generalul-maior Mihai Burcă. Acesta le-a comunicat decizia de vărsare la Serviciul 
Muncii. În această mare unitate de muncă din subordinea Ministerului Construcţiilor a 
rămas doar 24 de ore, fiind rechemat la sediul Şcolii Militare de Ofiţeri MAI nr. 1 din 
Bucureşti de la Măgurele. După câteva zile, Huzlău a fost trimis la nou-înfiinţata Direcţie 
a Unităţilor de Muncă din MAI (Bucureşti, strada Gabriel Peri, nr. 7, astăzi Georges 
Clemenceau). Întâmpinat de şeful direcţiei, maiorul Ilie Bădică, i s-a comunicat decizia 
repartiţiei la o unitate exterioară a direcţiei (a rămas la sediul DUM o lună, timp în care 
s-a aflat la dispoziţia direcţiei). După o lună (între timp primise şi uniforma de ofiţer de 
Miliție) locotenentul de Miliție Huzlău a fost repartizat în funcţia de locţiitor de comandant 
pentru Spate la UM nr. 1 Capul Midia (mai-iun. 1950). La acea dată, comandant al unităţii 
de muncă menţionate era locotenentul Radu Dumitru, despre care Huzlău afirmă că i-ar fi 
maltrat sistematic pe cei internaţi administrativ?. 

În perioada iulie 1950 - februarie 1951 a îndeplinit funcţia de locţiitor de comandant 
pentru Spate şi comandant cu delegaţie la UM nr. 3 Cernavodă km 4 Saligny, în intervalul 
februarie 1951 - ianuarie 1952. În februarie 1951 a fost numit comandant cu delegaţie al 
UM nr. 3 Cernavodă km 4 Saligny, în locul locotenentului-major Dumitru Bunescu‘, 
arestat în iulie 1951. Fişele matricole penale ale lui Dumitru I. Bunescu (n. 28 aug. 1909, 
com. Nadanova, jud. Mehedinţi) precizează că acesta a suferit două condamnări politice 
în anii '50-'60. Prima condamnare a avut loc în 1951, când a primit trei ani de închisoare 
pentru „crime contra păcii” (a fost eliberat în 1954 prin expirarea pedepsei), iar cea de-a 
doua condamnare a avut loc în 1960, când a primit 20 de ani muncă silnică pentru „uneltire 


_ 


În perioada iulie-august 1947 a fost internat la Spitalul Socola din Iaşi, fiind bolnav de febră tifoidă. 
2. În arhiva ANP nu am găsit dosarul personal profesional al ofițerului, deşi pe fişa de evidenţă care 
înlocuieşte dosarul în raftul din Arhiva ANP figurează numărul 785 - ceea ce demonstrează faptul că în 
această arhivă a existat un dosar personal profesional al ofițerului Huzlău înregistrat cu numărul 785. 
3. Conform afirmațiilor lui Huzlău, ofiţerul Radu ar fi fost retorgradat din funcţia de comandant în vara 
anului 1950. 
4. Fostul deţinut politic Constantin Cesianu afirmă în memoriile sale că la UM nr. 3 Cernavodă km 4 Saligny 
tratamentul aplicat deţinuţilor era mai uman, iar normele de muncă nu erau aşa de grele ca în alte locuri de 
deţinere de pe Canal. De asemenea, Cesianu spune că pentru acest tratament normal aplicat deţinuţilor ofiţerul 
Bunescu ar fi fost arestat. Constantin Cesianu, Salvat din infern, Humanitas, Bucureşti, 1992, p. 184. 

contra ordinei sociale” (art. 209 C.p.). În Penitenciarul Aiud, Huzlău l-a întâlnit pe fostul 
său superior - locotenentul-major Bunescu Dumitru - însă în altă calitate : ca deţinut politic. 
Huzlău afirmă că nu a avut cu acesta decât un scurt schimb de replici. La Penitenciarul 
Aiud deţinutul contrarevoluţionar Dumitru Bunescu a sprijinit eforturile administraţiei de 
„reeducare prin autoanaliză” a deţinuţilor politici. Bunescu a fost grațiat în aprilie 1964 
prin Decretul nr. 411, stabilindu-se cu domiciliul în oraşul Orşova, strada Pieţii, nr. 6. 

Comandant al Coloniei de Muncă nr. 5 Culme/Colonia de Muncă Culme/formaţiunea 
0927 Culme (11 ian. 1952 - 17 iun. 1953). Potrivit afirmațiilor lui Huzlău, în 1952 
numărul deţinuţilor la Culmea a variat între 2.000 şi 5.000. 

Pe 18 martie 1968, colonelul în rezervă Ilie Mihai Bădică a fost chemat în faţa comisiei 
superioare de partid care ancheta abuzurile organelor MAI din timpul lui Alexandru 
Drăghici şi Gheorghe Gheorghiu -Dej. Acesta a vorbit în faţa membrilor comisiei şi despre 
Colonia de Muncă de la Culmea, spunând că aici s-au aflat în jur de 1.500 de deţinuţi, iar 
comandantul îi tortura pe unii dintre aceştia!. 

Întrebat de către experţii JICCMER dacă a exercitat abuzuri fizice asupra deţinuţilor la 
Culmea, Huzlău a negat acest lucru considerând că Mihai Bădică ar fi făcut referire la 
predecesorul său, locotenentul-major Aurel Mihalcea, care se manifesta violent atât asupra 
deţinuţilor, cât şi cadrelor. Mai mult, acesta susţine că a introdus un regim mai blând de 
detenţie prin schimbarea brigadierului-şef al coloniei, lucru apreciat de deţinuţi. 

Întrebat dacă în perioada în care deţinut funcţia de comandant al Coloniei de Muncă 
Culmea s-au înregistrat decese între deţinuţi, urmări ale abuzurilor fizice sau ale regimului 
de detenţie, Huzlău a răspuns că în acest interval a avut cel mult trei morţi şi două sau trei 
barăci de deţinuţi distrofici, care îşi dăduseră pâinea pe ţigări (într-o baracă se puteau caza 
chiar şi 200 de deţinuţi). Cifrele îl contrazic pe Huzlău: numărul de decese din perioada 
1950-1953 se ridică la circa 1702. În privinţa deţinuţilor distrofici, răspunderea revenea lui 
Alexandru Budu, medic-şef al Centrului de Coordonare Constanţa/ formațiunea 0722 - a.c. 
care, deşi administra întreaga activitate medicală din coloniile de la Canal, nu avea în 
subordine niciun subaltern (specialitatea lui Budu era stomatologia). În fapt, deţinuţii 
distrofici erau îngrijiţi de medicii aflaţi în detenţie în colonie. 

Declaraţiile lui Huzlău, conform cărora la Culmea au fost doar deţinuţi de drept comun 
cu sentinţe de condamnare, sunt contrazise parţial de documente. Câteva mii de fişe 
matricole penale din arhiva ANP consultate de experţii IICCMER demonstrează că 
numeroşi deţinuţi asimilați politic au trecut prin acest loc de deţinere în perioada 1951-1953 
(spre exemplu, cei condamnaţi pentru deţinere ilegală de armament, aşa-zişii „pistolari”). 

Fostul comandant susţine, de asemenea, că nu ar fi avut cunoştinţă de maltratări ale 
deţinuţilor de către ofiţerii de Contrainformaţii care deserveau aceste unităţi. Mai mult, 
afirmă că nu ar fi cunoscut Ordinul „strict secret” nr. 005163 din 6 februarie 1953 al 
ministrului Afacerilor Interne, generalul-maior Pavel Ştefan, prin care s-a interzis folosirea 
bătăii şi a lovirii deţinuţilor. 

La întrebarea experţilor IICCMER dacă în primii ani de serviciu în unităţile de muncă 
ale Direcţiei UM i s-au înmânat regulamente de ordine interioară, instrucţiuni pe linie de 
pază sau regim, Huzlău a afirmat că la acea dată nu se punea problema ordinelor şi 
regulamentelor scrise, totul făcându-se verbal. Această afirmaţie este întărită şi de faptul 


1. Mărturia lui Bădică în Mihai Burcea, Marius Stan, Mihail Bumbeş, Dicționarul ofițerilor şi angajaților civili 
ai Direcţiei Generale a Penitenciarelor. Aparatul central (1948-1989), vol. 1, Polirom, Iaşi, 2009, pp. 96-97. 

2. Experții IICCR i-au prezentat colonelului (r) Ştefan Huzlău un fragment din istoricul Coloniei de Muncă 
Culmea publicat în Andrei Muraru (coord.), Dicţionarul penitenciarelor din România comunistă (1945-1967), 
Polirom, laşi, 2008, p. 229. Aici se preciza numărul morţilor de la Culmea, stabilit în urma consultării 
registrelor de stare civilă din primăriile judeţului Constanţa. 

că în dosarele existente în arhiva ANP se găsesc foarte puţine documente referitoare la 
Direcţia UM şi unităţile ei exterioare. 

Huzlău Gheorghe Ştefan a îndeplinit şi funcţia de şef al Biroului Producţie din Colonia 
de Muncă Oneşti/formaţiunea 0665 (iul. 1953 - iun. 1954) şi pe cea de comandant la 
Colonia de Muncă Işalniţa/formaţiunea 0637 (iul. 1954 - 30 iun. 1956). 

Pe 30 iunie 1956, ca urmare a reducerilor de efective din MAI, Ştefan Gh. Huzlău a 
fost scos din funcţia de comandant, fiind mutat la Colonia de Muncă Borzeşti R 10/ 
formațiunea 0694, unde a deţinut funcţiile de şef al Secţiei „R 10 Borzeşti” (30 iun. 1956 — 
1 dec. 1957) şi locţiitor de comandant pentru Spate (1 dec. 1957 - 1 aug. 1959). 

În perioada 1 august 1959 — 1 august 1964 a fost numit locţiitor de comandant pentru 
Spate la Penitenciarul Aiud/formaţiunea 0622 ; conform declaraţiilor sale, la data preluării 
funcţiei, în acest loc de deţinere se aflau câteva sute de deţinuţi distrofici. 

Despre acţiunea de „reeducare”, Huzlău nu ne-a putut oferi prea multe detalii, spunând 
că de această operaţiune s-au ocupat cei de la Securitate, comandaţi de colonelul Gheorghe 
Crăciun (Grupul Operativ Aiud care a funcţionat până în august 1964). Unii dintre 
subofiţerii Penitenciarului Aiud au fost de fapt ofiţeri sub acoperire ai Securităţii însărcinaţi 
cu diferite misiuni speciale în unitate!. Acelaşi colonel i-a dat dispoziţie lui Huzlău să 
amenajeze clubul unităţii, aici urmând să aibă loc şedinţele de reeducare a deţinuţilor 
(capacitatea sălii era de circa 200 de locuri). 

A mai îndeplinit funcţiile de comandant al Coloniei de Muncă Periş/formaţiunea 0876 
(| aug. 1964 — 1 aug. 1967), ofiţer instructor I la Serviciul Inspecţii din DGP (1 aug. 1967 — 
1 oct. 1969), ofiţer specialist I? (1 oct. 1969 — 1 oct. 1971), şef al Secţiei Pază şi Escortare 
din Direcţia Pază şi Regim a DGP (1 oct. 1971 — 1 febr. 1972) şi instructor principal I în 
Direcţia Pază şi Regim din DGP (1 febr. 1972 - 30 apr. 1977). 

Întrebat fiind dacă regretă ceva anume din întreaga sa carieră militară şi dacă are conştiinţa 
încărcată, Huzlău a răspuns că nu regretă nimic, pentru că nu a făcut rău nimănui. 

În ianuarie 2010, colonelul în rezervă Huzlău avea o pensie de 2.405 de lei (circa 600 
de euro). 

A fost trecut în rezervă pe 30 aprilie 1977 prin Ordinul MI nr. 1317. 

Grade succesive : locotenent (6 mart. 1950) ; locotenent-major (6 mart. 1953) ; căpitan 
(6 mart. 1956); maior (15 mart. 1960); locotenent-colonel (23 aug. 1965); colonel 
(23 aug. 1972). 

Decorații : cu prilejul celei de-a XX-a aniversări a zilei Forţelor Armate ale Republicii 
Populare Române, prin Decretul nr. 685 din 21 octombrie 1964, maiorului Huzlău Gheorghe 
Ştefan i s-a conferit Medalia „A XX-a Aniversare a Zilei Forţelor Armate ale Republicii 
Populare Române” pentru „contribuţia deosebită adusă la întărirea Forţelor Armate ale 
Republicii Populare Române”? ; Ordinul „În Serviciul Patriei Socialiste”, clasa a III-a 
(1963); Ordinul „Meritul Militar”, clasa a II-a“ (30 mart. 1970) şi I (1975). 


1. Despre aceşti ofiţeri de Securitate îmbrăcaţi în haine de supraveghetori, vezi Constantin Aioanei şi 
Cristian Troncotă, „Modelul reeducării prin autoanaliză. Aiud şi Gherla : 1960-1964”, Arhivele Totalita- 
rismului, anul II, nr. 1-2/1994, p. 64. 

2. În perioada ianuarie-septembrie 1971 a deţinut funcţia de comandant cu delegaţie al Penitenciarului de 
Minori Bucureşti. 

3. Decretul nr. 685 din 21 octombrie 1964 pentru conferirea Medaliei Jubiliare „A XX-a Aniversare a Zilei 
Forţelor Armate ale Republicii Populare Române” (ANIC, fond Consiliul de Stat - Decrete, dosar 
nr. 685/1964-1, f. 352). 

4. Decretul nr. 177 din 30 martie 1970 privind conferirea Ordinului „Meritul Militar” şi a medaliei 
„Meritul Militar” unor ofiţeri, maiştri militari şi subofiţeri din Ministerul Afacerilor Interne (ibidem, 
dosar nr. 225/1970, f. 4). 

Pedepse : zece zile de arest la garnizoană pentru o serie de deficienţe pe linie de Spate 
constatate în perioada în care a activat la Colonia de Muncă Borzeşti R 10/formaţiunea 
0694 (iun. 1958). 


IACOBESCU PETRU IOAN, angajat civil, d.p. nr. 1659 (n. 11 dec. 1927, mun. 
Roman, jud. Neamţ). 

Naționalitatea : română. 

Originea şi apartenenţa socială : funcţionar. 

Profesia de bază la încadrarea în MAI: operator cinematograf. 

Funcţii în organizaţii politice, de masă şi obşteşti : membru UTC din 1947. 

Studii civile : Liceul Industrial din Roman (1938-1942). În vara anului 1948 a plecat la 
Bucureşti (la recomandarea Sindicatului funcţionarilor particulari din Buzău) pentru a 
urma Şcoala de Operatori Proiecţionişti (1 iun. - 1 iul. 1948). 

Stagiu militar : Centrul de Instrucție nr. 5 Securitate Dumbrăveni (1 apr. — 2 oct. 1949) 
şi Secţia de Agitaţie şi Propagandă din Direcţia Generală Politică a MAI (2 oct. 1949 - 
1 mai 1951). 

Activitate profesională : în aprilie 1942 a întrerupt studiile din cauze materiale şi s-a 
angajat ca ucenic la Cinematograful „Cobzarul” din Roman (1942 - sept. 1944). În 
septembrie 1944 acest cinematograf a luat foc, fiind distrus aproape în întregime ; ajutor 
de operator la Cinematograful particular „Turiştilor” (cinematograf particular) din Săliştea 
Sibiului (sept. 1944 - 1947). Din cauza falimentului Cinematografului „Turiştilor”, din 
Săliştea Sibiului a plecat în oraşul Corabia, unde a lucrat la un cinematograf până în 
octombrie 1947, când şi acesta a falimentat. În perioada octombrie 1947 - februarie 1948 
a fost şomer. La 1 martie 1948, a plecat în oraşul Buzău unde s-a angajat ca operator la 
Cinematograful „Doina” (1 mart. - 1 iun. 1948). După absolvirea Şcolii de Operatori 
Proiecţionişti din Bucureşti a fost repartizat ca operator la Teatrul „Ilie Pintilie” din Buzău 
(1 iul. 1948 - 12 ian. 1949); operator de cinema la Cinematograful „Nicolae Bălcescu” 
din Buzău (12 ian. - 1 apr. 1949). 

După efectuarea stagiului militar s-a angajat, sezonier, ca operator cinema la Parcul de 
Odihnă şi Cultură ARLUS din Bucureşti, strada Dr. Staicovici, nr. 44 (1 iun. — 1 sept. 
1951), de unde, după câteva luni de zile, s-a transferat la Direcţia Caselor de Odihnă şi 
Sanatoriale din CGM, Bulevardul 6 Martie, nr. 25 (1 sept. 1951 — 1 iul. 1952). În această 
perioadă a fost delegat ca operator la Casa specială „7 Noiembrie” din Predeal! (oct. 1951 — 


1. Într-o fotografie înfăţişând „Oamenii muncii la odihnă” apărută în cotidianul Scânteia din 25 martie 
1950, ziariştii oficiosului PMR precizau în subtext : „În Republica noastră Populară, orice om al muncii 
are drept la concediu de odihnă plătit. El îşi poate lua concediu în orice timp al anului, alegându-şi 
anotimpul preferat. Prin grija Partidului şi a Guvernului, două dintre cele mai frumoase staţiuni 
climaterice ale ţării noastre, Predeal şi Sinaia, găzduiesc, începând de anul acesta, mii de oameni ai 
muncii nu numai vara, ca până acum, ci şi iarna. Confederaţia Generală a Muncii a trimis gratuit la 
odihnă în aceste staţiuni amenajate special pentru iarnă peste 5.000 de muncitori în ultimele două luni. 
CGM va mai amenaja pentru muncitorii care îşi iau concedii în anotimpurile friguroase şi alte staţiuni 

3l iul. 1952). La 1 iulie 1952, a fost transferat de la Direcţia Caselor de Odihnă şi 
Sanatoriale din CGM la Secţia Munci culturale de masă a CGM/CCS, fiind detaşat ca 
operator de cinema pe litoralul Mării Negre (1 aug. 1952 - aug. 1955); operator de 
cinema pe caravană cinematografică la Întreprinderea Cinematografică Regională de Stat 
Bucureşti (aug. 1955 — 27 mart. 1956). 

A fost transferat la Regiunea a II-a militară din MFA ca angajat civil în funcţia de 
operator caravană la UM 03498 Târgu-Jiu (27 mart. -— iul. 1956). Deoarece unitatea 
militară în care a funcţionat nu a putut să-i atribuie o locuinţă, a demisionat şi s-a întors 
la Bucureşti, obţinând transferul de la MFA la MAI - Direcţia Miliției Capitalei. 

Pe 1 august 1956 a fost încadrat în Corpul sergenţilor reangajaţi din MAI şi a fost 
repartizat ca operator de cinema în grad de sergent-major de Miliție la Compania Rezervă a 
Direcţiei Miliției Capitalei (1 aug. 1956 — 31 iul. 1957). După un an, sergentul-major de Miliție 
Ioan lacobescu a fost scos, la cerere, din cadrele Miliției, din motive medicale, prin ordinul 
nr. 568 din 31 iulie 1957 al şefului Direcţiei Miliției Capitalei, general-maior Filip Aurel. 

Din cererea de trecere în rezervă a sergentului-major lacobescu loan adresată maiorului de 
Miliție C. Stoleru, comandant al Companiei Rezervă din Direcţia Miliției Capitalei aflăm care 
erau atribuţiile lui Iacobescu în perioada în care a funcţionat la această subunitate de Miliție : 


Sunt încadrat în DMC Compania Rezervă din 1 august 1956, în funcţia de sergent pază. 
Angajarea mea a fost făcută pentru satisfacerea nevoilor de filmare săptămânală atât în cadrul 
Direcţiei Generale a Miliției, cât şi în cadrul DMC şi a Şcolii de ofiţeri MAI nr. 7 Bucureşti, 
fiind de profesie operator cinematografic. Satisfacerea acestor sarcini de filmare în cele trei 
formaţiuni de miliţie cere depunerea unui efort fizic foarte mare prin deplasarea de cel puţin 
trei ori pe săptămână a aparatelor de filmat, iar datorită faptului că eu sunt bolnav, suferind de 
ficat, splină şi alte complicaţi nu mai pot transporta aparatele mergând spre epuizarea totală 
a forţelor mele fizice. Faţă de această situaţie vă rog a analiza situaţia mea şi a dispune 
trecerea în rezervă sau demisia mea din cadrul formațiunilor de miliţie, întrucât faţă de 
munca şi boala mea care este agravată nu mai pot corespunde cerinţelor ce îmi stau în faţă!. 


În august 1957 s-a angajat ca proiecţionist la Întreprinderea Cinematografică Bucureşti, 
fiind repartizat în funcţia de şef al Secţiei cinematografice raionale Urziceni, de unde a fost 
îndepărtat, fiind necorespunzător funcţiei (aug. 1957 - 1 apr. 1958). 

În vara anului 1958 a fost reîncadrat în MAI ca angajat civil al DGPCM, fiind 
repartizat în funcţia de operator de cinema pe caravană la Serviciul cultural-educativ din 
DGPCM (1 aug. 1958 - 15 ian. 1963). 

La începutul anului 1963 i-a fost desfăcut contractul de muncă la cerere (motive 
medicale), în vederea transferului său la Întreprinderea Cinematografică de Stat a oraşului 
Bucureşti de pe lângă Sfatul popular al Capitalei, unde a lucrat ca operator proiecţionist la 
diferite cinematografe (15 ian. 1963 - 1 aug. 1968). 

De la 1 august 1968 a revenit în DGP ca angajat civil în funcţia de proiecţionist-şef de 
cabină la Serviciul Reeducare Deținuți (1 aug. 1968 - sept. 1969). 

În septembrie 1969 i s-a desfăcut contractul de muncă la cerere, prin ordinul DGP nr. 0312. 


climaterice ca Buşteni, Azuga, Poiana, Curtea de Argeş etc. În afară de staţiunile pentru odihnă, 
muncitorii bolnavi au acum la dispoziţie şi sanatorii de iarnă. Pentru prima dată în ţara noastră, 8.360 de 
muncitori şi-au căutat sănătatea în ultimele luni în sanatoriile din staţiunile balneare Herculane, Govora, 
Vatra Dornei, Ocna Sibiului, Slănicul Moldovei, Călimăneşti şi Victori, amenajate special de Ministerul 
Sănătăţii, după modelul sanatoriilor de iarnă din Uniunea Sovietică”. 

1. Raport nr. 1 din 20 iunie 1957 al sergentului-major de Miliție Iacobescu Ion din Compania Rezervă a 
Direcţiei Miliției Capitalei (AANP, fond Cadre, d.p. nr. 1-1659, dosar nepaginat). 

Pedepse : „mustrare scrisă” pentru întârzieri repetate de la program şi plecări de la serviciu 


fără învoire (apr. 1959); „mustrare scrisă” pentru că nu a executat un ordin referitor la prezen- 
tarea unui film la Secţia „Grădina” din Colonia de Muncă Ostrov/formaţiunea 0957 (apr. 1962). 


IANCU VOICU NICOLAE, locotenent-colonel, d.p. nr. 2058 (n. 
12 mart. 1925, satul Deleni, com. Sâmnicul de Sus, jud. Dolj - d. 
1979, mun. Craiova, jud. Dolj). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: muncitor necalificat. 

Funcţii în organizaţii politice, de masă şi obşteşti : membru UTM 
din 1948 şi PMR din 1954. 

Studii civile: 7 clase în comuna natală (1932-1939). i 

Stagiu militar : Regimentul 9 Artilerie Craiova (1 apr. 1948 - 10 oct. 1949). 

Studii militare : Şcoala de Sergenţi Politici de la Jilava (15 oct. 1951 - 1 apr. 1952); 
curs de perfecționare a cadrelor de conducere, profil penitenciare, la Şcoala de Ofițeri 
MAI nr. 2 Bucureşti - DGM (15 sept. 1960 - 24 aug. 1961); curs scurt de perfecţionare 
a pregătirii cadrelor cu funcţii de conducere din MAI la Dumbrăviţa (1970). 

Studii politice : Şcoala de Partid de şase luni de pe lângă Comitetul Regional al PMR 
Constanţa (1 ian. - 1 iul. 1953). 

Activitate profesională : agricultor în gospodăria părintească şi pe la diferiţi proprietari 
de pământ din comuna natală (1939-1942); muncitor necalificat la Secţia I LS CFR 
Craiova (2 oct. 1942 — 15 aug. 1947); agricultor în gospodăria părintească! (sept. 1947 — 
1 apr. 1948 şi 10 oct. 1949 — 1 febr. 1951); gardian (1 febr. - 1 iul. 1951) şi miliţian de 
pază la Penitenciarul Caransebeş (1 iul. — 1 oct. 1951); locţiitor politic la UM nr. 1 Capul 
Midia/Colonia de Muncă Capul Midia - formațiunea 0837 (5 apr. - 1 nov. 1952); referent 
tehnic la Biroul Producţie din cadrul formaţiunii 0722 Constanţa/Centrul de Coordonare 
Constanţa (1 nov. 1952 — 1 oct. 1953). După desfiinţarea formaţiunii 0722 Constanţa a fost 
transferat în funcţia de şef al Biroului Cadre şi apoi inspector prim de cadre la Colonia de 
Muncă Peninsula/formaţiunea 0841 (1 oct. 1953 — 1 mart. 1955); inspector prim de cadre 
la Penitenciarul Craiova (1 mart. 1955 - 1 iul. 1956); comandant la Penitenciarul Oraviţa 
(1 iul. 1956 — 1 iul. 1958); comandant la Penitenciarul Caracal (1 iul. 1958 - 1 mart. 
1963). Ca urmare a desființării Penitenciarului Caracal (1 martie 1963), a fost mutat sub 
comandă la Penitenciarul Craiova : ofiţer de serviciu prim (1 mart. 1963 — 1 aug. 1966 şi 
1 iul. 1968 — 30 apr. 1977) şi şef al Secţiei „Işalniţa” din cadrul Penitenciarului Craiova 
(1 aug. 1966 — 1 iul. 1968). După dezafectarea Secţiei „Işalniţa”, a rămas în funcţia de 
ofiţer de serviciu până la trecerea în rezervă. 

A fost trecut în rezervă pe 30 aprilie 1977 prin ordinul MI nr. 11/01405. 

Grade succesive : gardian (febr. 1951); miliţian (iul. 1951); sublocotenent (1952) ; loco- 
tenent (1954) ; locotenent-major (1957) ; căpitan (1960); maior (1965); locotenent-co- 
lonel (1976). 

Decorații : medalia „În Serviciul Patriei Socialiste”, clasa 1 (1963) ; medalia „A XXV-a 
aniversare a eliberării Patriei” (1969); medalia „25 de ani de la proclamarea Republicii” 
(1972) ; Ordinul „În Serviciul Patriei Socialiste”, clasa a III-a (1964); Ordinul „Meritul 
Militar”, clasa a II-a (1971) şi I (1976). 


1. În perioada martie-septembrie 1950, V.N. Iancu a lucrat ca tractorist la GAS Găeşti. 
2. In prima jumătate a anului 1974, a fost, pentru două luni, comandant al Secţiei „Slatina”. 

xI 


Pedepse : „mustrare scrisă” pentru întârzierea cu care a transmis un dosar de pensionare 
al unui subofiter MAI către comisia medicală a ministerului (1956) ; 20 de zile de arest la 
garnizoană şi „avertisment că nu corespunde pe deplin funcţiei ce ocupă”, pentru evadarea 
unui deţinut şi pentru desfiinţarea unui post de santinelă (iul. 1958); „mustrare scrisă” 
pentru nerespectarea planului de percheziţii (oct. 1958); trei zile de arest la garnizoană 
pentru că a scos deţinuţi la muncă şi nu le-a asigurat paza corespunzătoare, fapt ce a dus 
la evadarea a doi deţinuţi în ziua de 10 august 1959 (1959) ; trei zile de arest la garnizoană 
pentru lipsuri în activitatea sectorului de pază şi regim (1960); zece zile de arest la 
domiciliu pentru părăsirea garnizoanei în interes personal fără aprobarea conducerii 
DGPCM şi pentru evadarea deţinutului Tobescu I. Vasile dintr-un spital civil (1961); 
„observare” pentru că nu a actualizat planul de pază şi apărare al unităţii (1962). 


ILIESCU GHEORGHE AUREL, locotenent-colonel, d.p. nr. 1205 
(n. 19 iul. 1920, mun. Craiova, jud. Craiova - d. 28 mai 2007, mun. 
| Bucureşti). 

Naţionalitatea : română. 

Originea şi apartenenţa socială : mic-burghez. 

Profesia de bază la încadrarea în MAI: militar. 

Funcţii în organizaţii politice, de masă şi obşteşti: membru 
ARLUS din 1947 ; secretar general al Cercului ARLUS din Batalionul 
de Jandarmi Drăgăşani/Batalionul 4 Securitate Drăgăşani (1 oct. 
LaL 1948 - 15 mart. 1949). 

Studii civile : 4 clase la Şcoala primară nr. 4 din Oradea (1926-1930) ; Gimnaziul mixt 
din Miercurea-Ciuc (1930-1933), Liceul „Diaconescu Goga” din Lugoj (1933-1934) şi 
Colegiul Naţional „Carol I” din Craiova (1934-1939) ; Facultatea de Drept, Universitatea 
din Bucureşti (1941-1946). 

Stagiu militar: Regimentul 1 Călăraşi Craiova (15 nov. — 11 dec. 1939 şi 15 febr. - 
5 dec. 1940) şi Şcoala de Ofiţeri de Rezervă de Cavalerie din Sibiu (11 dec. 1939 - 15 febr. 
1940). În perioada 20 februarie - 5 decembrie 1940 a deţinut funcţia de comandant de 
pluton la Escadronul 30 Cavalerie Balş din Regimentul 1 Călăraşi Craiova (a fost decon- 
centrat în decembrie 1940). Pe 27 iunie 1941 a fost concentrat în funcţia de comandant de 
pluton la Escadronul 35 Recunoaştere din Regimentul 6 Călăraşi Braşov şi trimis pe 
Frontul de Est la Vorniceni. După o scurtă perioadă, pe 19 iulie 1941, proaspătul ofiţer de 
cavalerie (r) Aurel Iliescu a fost deconcentrat la cerere, deoarece îşi exprimase dorinţa de 
a se înscrie la examenul de admitere la Şcoala de Ofiţeri Activi de Cavalerie. La 3 sep- 
tembrie 1941 a fost din nou concentrat la Escadronul 5 Recunoaştere din Regimentul 6 
Călăraşi Braşov, cu care a luat parte la luptele din jurul Odessei (regiunea Vărăjani). După 
căderea Odessei, la 16 octombrie 1941, o mare parte din trupele române pe Frontul de Est 
au fost retrase în ţară la ordinul lui Ion Antonescu, inclusiv Regimentul 6 Călăraşi Braşov 
(a fost deconcentrat la 12 noiembrie 1941). Reîntors la Craiova, Aurel Iliescu s-a pregătit timp 
de câteva luni pentru examenul de admitere la Şcoala de Ofiţeri de Jandarmi din Bucureşti 
(în acest timp a lucrat ca profesor suplinitor la Colegiul Naţional „Carol I” din Craiova). 

Studii militare : Şcoala de Ofiţeri de Jandarmi din Bucureşti (1 sept. 1942 - 15 mai 1944). 
În această şcoală a fost coleg cu Emil Mihuleac, care, după 23 august 1944, a avut o carieră 
strălucită în cadrul MAI, ajungând la gradul de general-maior. Despre activitatea lui Iliescu în 
Şcoala de Ofiţeri de Jandarmi, acesta declara într-o referinţă semnată pe 18 martie 1953: 


Ştiu că era mai în vârstă ca ceilalţi elevi din clasa lui, că a intrat direct în anul al doilea sau al 
treilea nu mai ştiu cert, fiind un elev foarte bun. A absolvit primul din clasa lui, fiind şef al 

promoţiei 1944 [la intrarea în şcoală a renunţat la gradul de sublocotenent de rezervă - n.n. ]. 
În şcoală era un elev silitor, serios şi disciplinat ; a dovedit că se poate impune cu autoritate 
în faţa subordonaţilor, fiind recunoscut de restul elevilor ca fiind mai bine pregătit. Are o 
bună memorie şi o judecată clară. Se exprimă cu uşurinţă, lucrează corect şi conştiincios!. 


După absolvirea acestei instituţii de învăţământ militar a fost detaşat de la Legiunea de 
Jandarmi Dolj la Regimentul 26 Dorobanţi Craiova, în vederea instruirii recruţilor. La 
această unitate l-au surprins evenimentele de la 23 august 1944; Şcoala Specială de 
Jandarmi din cadrul Secretariatului General pentru Trupe - MAI (1-10 aug. 1948). 

Studii politice : Universitatea serală de Marxism-Leninism din MAI (1954-1957). 

Activitate profesională : după satisfacerea serviciului militar a locuit pentru câteva luni 
în Craiova unde s-a pregătit în vederea susţinerii examenului de admitere la Facultatea de 
Drept (5 dec. 1940 — 26 iun. 1941); comandant de companie la Regimentul 26 Dorobanţi 
„Rovine” Craiova (15 mai - 23 oct. 1944). După întoarcerea armelor a luat parte la 
acţiunile de dezarmare a trupelor germane cantonate pe aeroportul Craiova şi la luptele împotriva 
unor unităţi germane din Calafat care se retrăgeau pe cale fluvială ; ajutor de comandant 
la Legiunea de Jandarmi Dolj (23 oct. 1944 - 20 apr. 1945 şi 15 iun. - 3 sept. 1945). 

În perioada 3 ianuarie — 28 ianuarie 1945 a fost detaşat la Inspectoratul de Jandarmi 
Timişoara pentru „strângerea cetăţenilor de origine etnică germană (plasa Vinga)”. Este vorba 
de deportarea etnicilor germani în URSS, din ianuarie 1945. Această operaţiune a fost 
declanşată de guvernul român la presiunea guvernului sovietic. Se apreciază că la începutul 
anului 1945 au fost deportate în URSS circa 69.332 de persoane de origine germană”. 

Ajutor de comandant la Legiunea de Jandarmi Olt (20 apr. - 15 iun. 1945) ; comandant 
al Sectorului de Jandarmi Segarcea (3 sept. 1945 - 25 apr. 1947 şi 10 mai - 1 iun. 1947). 
Pe 25 aprilie 1947 a fost detaşat în funcţia de profesor la Şcoala de Agenţi de Poliţie de la 
Balş (25 apr. - 10 mai 1947); comandant de companie la Batalionul de Jandarmi Balş 
(| iun. - 4 dec. 1947). În perioada în care a funcţionat la acest batalion de jandarmi, 
potrivit propriilor declaraţii, Iliescu l-a capturat personal pe „banditul Bebe Marinescu 
care teroriza populaţia muncitoare”. 

Începând cu 19 iulie 1947 a fost detaşat la Serviciul de Control Economic Dolj în 
vederea participării la efectuarea unor anchete, cu ocazia unor infracţiuni săvârşite în 
timpul campaniei stabilizării monetare/reformei monetare din acel an5. Despre acest episod, 
Aurel Iliescu povestea într-o autobiografie dată la 30 iunie 1955: 


1. Referinţă dată de maiorul Emil Mihuleac la 18 martie 1953 (AANP, fond Cadre, d.p. nr. I-1205, dosar 
nepaginat). Despre parcursul profesional al generalului-maior Mihuleac T. Emil (n. 24 iun. 1915, com. 
Drăguşeni, jud. laşi - d. 18 oct. 2001, mun. Bucureşti) avem următoarele informații: a fost şef al Şcolii 
de Cadre Medii Periş din MAI (15 oct. 1951); locţiitor (apr. 1954) şi şef al Secţiei Pregătire de Luptă 
din DTG (aug., oct. 1954); comandant al Trupelor de Securitate (1964-1967); comandant al cursului 
scurt de perfecţionare a pregătirii cadrelor cu funcţii de conducere din MAI de la Dumbrăviţa, seria 
a VII-a (6 iul. - 20 aug. 1970). A fost decorat de-a lungul timpului cu numeroase ordine şi medalii. În 
decembrie 1988, generalul-maior în retragere Emil Mihuleac deţinea funcţia de preşedinte al colectivului 
interdisciplinar de cercetare ştiinţifică „Ştiinţa conducerii” din cadrul Consiliului Central al Asociaţiei 
Juriştilor din RSR. Pe 25 noiembrie 1994, prin Decretul Prezidenţial nr. 235, i-a fost conferită medalia 
„Crucea comemorativă a celui de-al doilea război mondial”, pentru „serviciile militare aduse statului 
român în timpul celui de-al doilea război mondial”. 
Autobiografie dată de maiorul Aurel Iliescu la 20 iulie 1953 (ibidem, dosar nepaginat). 
Comisia Prezidenţială pentru Analiza Dictaturii Comuniste din România, Raport Final, Humanitas, 
Bucureşti, 2007, p. 359. 
4. Autobiografie dată de căpitanul Aurel Iliescu în 1950 (AANP, fond Cadre, d.p. nr. 1-1205, dosar nepaginat). 
5. Vezi Legea nr. 287 din 15 august 1947 pentru reforma monetară publicată în Monitorul Oficial, Partea 1, 
nr. 187 din 16 august 1947. Prin acest act normativ s-a dorit stăvilirea inflaţiei care crescuse de circa 

În acest timp am fost detaşat între 19.07.47 — 01.10.47, am fost detaşat la Serv. Control 
Economic Dolj, la anchete, pentru Campania stabilizării monetare din 1947, unde am lovit 
puternic în sabotorii duşmani ai regimului!. 


Câtă vreme a fost detaşat la Serviciul de Control Economic Dolj a colaborat foarte bine 
în luarea de măsuri împotriva „sabotorilor” cu Marin Mihai, şeful serviciului. Câţiva ani 
mai târziu, Marin Mihai va ocupa funcţia de şef al Serviciului Cadre din DIP (23 nov. 
1953 - 31 aug. 1954). 

Şef al Biroului Informaţii şi ajutor de comandant al Legiunii de Jandarmi Dolj (4 dec. 
1947 - 1 apr. 1948 şi 10 mai — 1 oct. 1948); comandant de companie la Centrul de 
Instrucție Jandarmi Arad (1 apr. - 10 mai 1948) ; comandant de companie şi şef al Biroului 
Instrucţie-Operaţii din Batalionul de Jandarmi Drăgăşani/Batalionul 4 Securitate Drăgăşani 
(1 oct. 1948 — 15 mart. 1949). 

În iunie 1948 a fost detaşat la Legiunea de Jandarmi Dolj, unde a luat parte la campania 
de naţionalizare a morilor şi fabricilor din localităţile Bârca, Băileşti şi Segarcea. 

Într-o referinţă dată de Cumpănaşu Dumitru, fost prefect al judeţului Dolj în perioada 
1945-1948, activitatea lui Aurel Iliescu din Legiunea de Jandarmi Dolj era zugrăvită în 
cuvinte laudative : 


Un element foarte bine pregătit din punct de vedere profesional şi plin de energie, a dovedit 
putere de muncă şi devotament. L-am folosit în misiunile cele mai grele nu numai în 
Sectorul Segarcea şi în orice parte a judeţului unde se iveau probleme grele de rezolvat. În 
toate împrejurările a făcut faţă cu tact, dar şi cu multă hotărâre. Deşi nu era membru de 
partid, totuşi se orienta just călăuzit de principiul luptei de clasă. N-a refuzat niciodată 
sarcinile, oricât de grele, chiar dacă depăşeau uneori sectorul lui de activitate. Cât timp a 
fost Comandantul Sectorului Segarcea a suplinit, cu foarte bune rezultate, lipsa de curaj şi 
energie a Pretorului Plăşii respective, mai ales în problema colectărilor, fiind vorba de una 
dintre cele mai bogate plăşi ale Doljului. Oriunde, în judeţ, masarea înfometaţilor veniţi 
din alte părţi ale ţării (zeci de mii) creia situaţii dificile, Iliescu Aurel a fost trimis şi cu 
tactul şi energia lui a reuşit să înlăture dificultăţile. În definitivarea reformei agrare 
deasemenea am avut în Iliescu Aurel un sprijin preţios. Trecut la Controlul Economic, 

- Iliescu Aurel s-a achitat onorabil şi de această sarcină. Cu asemenea elemente am putut 
face faţă sarcinilor ce au stat în faţa aparatului de stat, în special aparatului MAI. 


Un referat întocmit de Direcţia Cadre din MAI la 22 mai 1952 menţiona sprijinul ofițerului 
de jandarmi Aurel Iliescu în efortul de consolidare a regimului de „democraţie populară” : 


8.000 de ori faţă de anul 1938. Totodată, prin această lege au fost retrase de pe piaţă bancnotele şi 
monedele emise până la acea dată, bonurile de casă, bonurile de tezaur etc. Începând cu 15 august 1947 
au intrat în vigoare noi bancnote şi monede. Preschimbarea banilor s-a realizat la 1 leu stabiliziat pentru 
20.000 de lei vechi. Sumele cele mai mari admise la schimb erau de 5.000.000 lei pentru ţărani, 
3.000.000 pentru funcţionari şi pensionari şi 1.500.000 lei pentru şomeri (desigur, legea prevedea mai 
multe excepţii). Ultimul articol al acestui act normativ (art. 30) stipula că „abaterile de la prevederile 
legii de faţă se pedepsesc conform legii sabotajului economic”. Istoricul Dinu Giurescu consideră că 
„Reforma monetară a confiscat de fapt toţi banii aflaţi în circulaţie ; a dus la o sărăcire rapidă a tuturor 
păturilor sociale, în mod deosebit a ţăranilor şi negustorilor care dispuneau de sume de bani, adunate 
de-a lungul timpului, sau prin operaţiuni speculative de dată recentă. (...) Reforma a fost şi un mare pas 
spre etatizarea întrprinderilor private”. Dinu Giurescu (coord.), Istoria României în date, Editura 
Enciclopedică, Bucureşti, 2003, p. 496. 

1. Autobiografie dată de maiorul Aurel Iliescu la 30 iunie 1955 (AANP, fond Cadre, d.p. nr. 1-1205, dosar 
nepaginat). 

2. Referinţă dată de inspectorul general MAI, Dumitru Cumpănaşu la 4 iulie 1950 (ibidem, dosar nepaginat). 


283 ILIESCU GHEORGHE AUREL 


În calitate de comandant de sector [Sectorul de Jandarmi Segarcea - n.n.] în activitatea 
jandarmerească a luat măsuri în spiritul ordinelor Guvernului a luptat activ pentru îngrădirea 
chiaburimii şi lămurirea tovarăşilor. În campania de colectare a dat maximum de randament, 
fiind evidenţiat în nenumărate rânduri, căci prin sectorul său nu puteau trece speculanţi cu 
cereale. A luptat contra sabotorilor şi speculanţilor, a adresat în această perioadă 150 
procese [a instrumentat acte de trimitere în judecată la Legea nr. 351/379 din 1945 - n.n.], 
dând statului mari cantităţi de cereale confiscate. În campania alegerilor din 1946, prin 
măsurile ce le-a luat în sectorul Segarcea la acest centru puternic reacţionar a făcut să nu 
se petreacă nici un incident. Deasemeni în perioada alegerilor din 1948 a făcut parte din 
Comandamentul Unic Judeţean din Blocul Prefecturii Dolj, unde a executat misiuni de 
mare încredere, personal a dus la Craiova capii reacţiunii din plăşile respective [este vorba 
de plasele Segarcea, Bârca, Calafat şi Pleniţa - n.n.]. La 1 Septembrie 1948 s-a înapoiat 
la Batalionul Drăgăşani, unde a funcţionat ca şef al Biroului Instrucție Operații, a contribuit 
în mare măsură la ridicarea nivelului ideologic al tovarăşilor săi prin foarte multe conferinţe 
ţinute prin popularizarea realizărilor din URSS şi prin demascarea aţâţătorilor de război!. 


Comandant de companie la Batalionul I Elevi, comandant al Batalionului I Elevi şi 
ajutor cu pregătirea de luptă la Şcoala de educatori (ofiţeri politici) MAI nr. 1 din 
Bucureşti? (15 mart. 1949 — 4 apr. 1952). 

În perioada 1949-1950, căpitanul de Securitate Aurel Iliescu a fost reclamat la CC al 
PMR şi MAI prin câteva note informative de către o vecină a sa - Maria Trifan — din strada 
Washington/Haia Lifschitz, nr. 30. Vecina îl acuza că întreținea relaţii strânse cu proprietarul 
imobilului, inginerul Dan N. Seceleanu, fost proprietar de pământuri în comunele Perişanu 
şi Chiruleşti şi că asculta împreună cu acesta posturi de radio „imperialiste”: „Radio 
Londra” şi „Vocea Americii” (în acest imobil Iliescu fusese adus de cumnatul său Gh. 
Manu, care fusese administratorul moşiilor familiei Seceleanu). De asemenea, Maria 
Trifan îi încunoştinţa pe cei din conducerea MAI că a fost bătută de căpitanul Iliescu şi alţi 
trei indivizi necunoscuţi”. 

În urma acestor sesizări, căpitanul Aurel Iliescu a fost convocat la Direcţia Cadre a 
Direcţiei Generale Politice a MAI pentru a răspunde acuzațiilor care i se aduceau. Totodată, 
la sesizarea Direcţiei Generale Politice din MAI, DGSP a realizat o investigaţie amănunţită 
care a stabilit că toate acuzele aduse ofițerului fuseseră făcute de Maria Trifan din cauza 
dorinţei sale de răzbunare (căpitanul Iliescu i-ar fi atras atenţia în mai multe rânduri asupra 
comportamentului său, deoarece se certa frecvent cu toţi chiriaşii din imobil). Acuzele nu 
s-au confirmat, iar căpitanul Aurel Iliescu a dat-o în judecată pe Maria Trifan pentru 
săvârşirea delictului de „denunţ calomnios”. Instanţa a condamnat-o la o lună de închisoare 
şi la plata unui leu ca despăgubiri civile, însă în urma recursului a fost achitată (1950). 

Şef al Biroului Pregătire de Luptă din Serviciul Pregătire Profesională al Direcţiei 
Studii-Organizare-Coordonare a Administraţiei Centrale a MAI (4 apr. - 20 oct. 1952). 

În această funcţie a ajuns la propunerea directorului Direcţiei Studii-Organizare-Coor- 
donare a Administraţiei Centrale a MAI, C. Bordeianu, care, la data de 17 ianuarie 1952, 


1. Referat din 22 mai 1952, document semnat de căpitanul I. Horea, şef al Secţiei I din Direcţia Cadre a 
MAI, şi de locotenentul-major I. Epure, şef al Biroului II din Secţia I a Direcţiei Cadre din MAI (ibidem, 
dosar nepaginat). 

2. În perioada 10 octmbrie 1951 - 4 aprilie 1952 a fost detaşat la Cabinetul de consultaţii militare din Casa de 
Cultură a MAI, unde a susţinut cursuri de popularizare a ştiinţei militare sovietice (ibidem, dosar nepaginat). 

3. De un tratament asemănător s-a „bucurat” şi sublocotenentul Stănărângă Stere din Comandamentul 
Trupelor MAI, care se mutase în acelaşi imobil cu Maria Trifan şi căpitanul Iliescu începând cu 20 martie 
1950 (Maria Trifan le semnalase superiorilor sublocotenetnului Stănărângă că ofiţerul o hărţuieşte verbal 
şi că nu face curăţenie în baia comună a locatarilor - (ibidem, dosar nepaginat). 

a întocmit o notă-raport adresată consilierului ministerial Alexandru Mureşanu (Ady 
Ladislau), în care îl ruga să aprobe aducerea în cadrul acestei structuri a căpitanului de 
Securitate Aurel Iliescu pentru a fi instalat în funcţia de şef de birou. Redăm intergal acest 
document care relevă lipsa acută de cadre existentă în MAI la începutul anilor '50. În 
primii ani de existenţă, regimul comunist a fost nevoit să se bazeze pe o serie de cadre 
militare provenite din vechea Jandarmerie sau Armată Regală, pentru că pur şi simplu nu 
avea oameni calificaţi pentru a ocupa o serie de posturi de răspundere. Anumite funcţii din 
MAI sau MApN necesitau militari de carieră, care aveau o pregătire superioară obţinută 
după absolvirea unor instituţii militare de învăţământ sau după ani de zile de experienţă/ 
vechime în sistemul militar : 


Raportăm : Serviciul Pregătirii Profesionale din cadrul acestei Direcţiuni are printre 
sarcinile sale şi întocmirea programului de pregătire de luptă şi şedinţe de tragere pentru 
toate unităţile şi formațiunile Administraţiei Centrale MAI. Deasemenea trebuie să întocmească 
programul şi să urmărească pregătirea profesională a cadrelor militare şi civile ale Administraţiei 
Centrale MAI. Pentru îndeplinirea acestei sarcini nu există un organ competent în cadrul 
acestui Serviciu. În acest scop, din informaţiunile ce le avem, la Casa Centrală MAI se 
găsesc în prezent 3 ofiţeri pentru consultaţii militare. Printre aceştia este şi căpitanul 
Iliescu Gh. Aurel, detaşat acolo de la Şcoala Educatori Politici Nr. 1 Bucureşti - întrucât 
şcoala nu mai funcţionează. Luând legătura şi cu Cpt. Iliescu Gh. Aurel, acesta ne-a 
informat că ar putea fi disponibil în ceea ce priveşte misiunea ce o are la Casa Centrală în 
calitate de consultant şi chiar Casa Centrală intenţionează să-l numească într-o funcţie 
administrativă. Orientându-l asupra sarcinilor ce i-ar reveni în cadrul Serviciului Pregătirii 
Profesionale din Direcţia Studii-Organizare-Coordonare, Cpt. Iliescu a afirmat că tocmai 
aceste probleme formează obiectul pregătirii sale şi că randamentul în această direcţie ar 
fi mult mai mare decât cel pe care l-ar da într-o funcţie administrativă. Întrucât lipsa în 
sectorul Pregătirii Profesionale solicită urgenta soluţionare, unităţile şi toate formațiunile 
Administraţiei Centrale cerând cu insistenţă programele de pregătire de luptă şi şedinţe de 
tragere pentru anul care deja a început. Rugăm ca Dvs. să interveniţi la Direcţia Cadrelor 
MAI, luând în prealabil avizul DGP [Direcţia Generală Politică a MAI - n.n.], pentru 
mutarea în Administraţia Centrală MAI a Cpt. Iliescu Gh. Aurel, ca având pregătirea 
„necesară în această materie. În eventualitatea unei necesităţi absolute, propunem ca în locul 
Cpt. Iliescu Gh. Aurel, Administraţia Centrală să pună la dispoziţia DGP pe Locot. S.A. 
Ivanov Virgil care ar putea fi utilizat în funcţia administrativă la Casa Centrală MAI!. 


Şef al Serviciului Secretariat din Direcţia Aprovizionare a MAI (20 oct. 1952 -— 1 febr. 
1953); şef al Secţiei Pază şi Regim din Serviciul Penitenciare al MAI (1 febr. - oct. 
1953) ; şeful Serviciului Pază şi Regim din DIP - UM 0618 Bucureşti (nov. 1953 — 1 sept. 
1954) ; şef al Secţiei Pregătire de Luptă din Serviciul Pază şi Regim al DLCM (1 sept. 
1954 - 30 iun. 1956). 

A fost trecut în rezervă la 30 iunie 1956, la solicitarea Serviciului „D” din MAI, însă 
după câteva zile s-a revenit asupra ordinului şi a fost numit în funcţia de şef al Companiei 
Şcoală Jilava/Secţia Şcoală Jilava (30 iun. 1956 - 1 aug. 1957). 

Motivele pentru care ofiţerul era propus pentru trecerea în rezervă cu ocazia reducerilor 
de efective din vara anului 1956 reies dintr-un referat întocmit în 1956 de către Direcţia 
Cadre a MAI: 


1.  Notă-raport din 17 ianuarie 1952 a şefului Direcţiei Studii-Organizare-Coordonare din Administraţia 
Centrală a MAI, C. Bordeianu. Documentul îi era adresat consilierului ministerial Alexandru Mureşanu 
(ibidem, dosar nepaginat). 

În munca cu oamenii a folosit metode bune, contribuind prin străduinţa sa la calificarea 
subalternilor. Acest lucru se caracterizează prin faptul că aceştia se descurcă în munca de 
teren şi reuşesc să facă sarcini de îndrumare şi control. Faptul că ofiţerul provine din arma 
jandarmi şi cadrele vechi nu a existat destulă încredere din partea şefilor lui, fapt pentru 
care nu l-a trimis şi pe el în teren. Din această cauză nu a reuşit să verifice felul cum 
subalternii se achit de sarcini, mărginându-se doar la rapoartele pe care ei le prezintă. Tot 
din această cauză a devenit o fire fricoasă şi îngrijorat de existenţa lui în MAI. Dându-şi 
şi el seama de situaţia în care se află a cerut să fie mutat într-un sector de muncă unde i s-ar 
putea acorda mai multă încredere însă nu s-a găsit. (...) Un unchi fost liberal şi ajutor de 
primar şi altul care fiind directorul unei bănci raionale a interzis folosirea cuvântului 
„tovarăş”, este în supravegherea organelor de Securitate [este vorba de şeful filialei Băileşti 
a Băncii de Stat din RPR din perioada 1948-1957, Dumitru Iliescu - n.n.]. Se menţionează 
că majoritatea rudelor din partea soţiei sunt elemente dubioase. Relaţiile dintre ofiţer şi 
aceste rude sunt bune, vizitându-se reciproc. Întrucât DPLC, are plus de ofiţeri, propunem 
ca Maior Iliescu Aurel să fie trecut în rezervă conform art. 40 al. „c” din Statutul Corpului 
Ofiţerilor Forţelor Armate ale Republicii Populare Române, cu drept de asistenţă socială!. 


Revenirea asupra ordinului de trecere în rezervă a ofițerului Aurel Iliescu este relatată 
într-o notă-raport din 1 iulie 1958 a locotenentului-ma jor de Securitate Constantin Bocăneală 
din Direcţia Cadre a MAI. Este singurul document din dosarul ofițerului Iliescu care 
detaliază acest episod biografic : 


În baza ordinului MAI Nr. 2947 din 30 iunie 1956, Lt. col. Iliescu Aurel a fost trecut în 
rezervă. Trecerea sa în rezervă s-a făcut pe următoarele considerente. Funcţia de şef secţie 
pregătire de luptă din cadrul Direcţiei Generale a Penitenciarelor şi Coloniilor de Muncă, 
cu ocazia reducerii efectivelor MAI din iunie 1956 a fost desfiinţată. De asemenea, cu 
această ocazie s-a ţinut cont de faptul că ofiţerul nu mai prezenta pentru MAI garanţia 
politică, întrucât se cunoştea că era ofiţer promoţia 1941, cât şi faptul că în anul 1942 a 
trimis fostului mareşal Antonescu o închinare de unde rezultă clar că ofiţerul a fost un 
înfocat legionar [este vorba de anul 1941 nu de 1942 aşa cum apare în text - n.n.]. După 
trecerea în rezervă Lt. Col. Iliescu a făcut un raport adresat tov. Ministru Drăghici pe care 
l-a dat Cpt. Feher, fostul şef de cabinet, al tov. Ministru Drăghici, cu care Lt. Col. Iliescu 
era bun prieten. Memoriul a fost trimis de Cpt. Feher tov. General Demeter? care a pus 
rezoluţia să fie anulat ordinul de trecere în rezervă a Lt. col. Iliescu. Personal am întocmit 
acest ordin şi am raportat Maiorului Mateescu fostul şef al Serviciului IV, că nu este cazul 
să se revină asupra acestui ordin, tocmai datorită celor arătate mai sus. La ordinul de 
revenire am ataşat şi închinarea adresată de ofiţer fostului mareşal Antonescu, însă aceasta 
a fost scoasă de la ordin de Maiorul Mateescu. După 2 ore ordinul de revenire a şi fost 
semnat şi poartă Nr. 3351 din 30.06.1956. Menţionez că până la prezentarea ordinului am 
primit de la Cpt. Feher 3-4 telefoane pentru a urgenta lucrarea. Aceste au fost motivele 
pentru care Lt. col. Iliescu Aurel se mai găseşte şi astăzi în Ministerul Afacerilor Interne. 


Acelaşi ofiţer din Direcţia Cadre a MAI, locotenentul-major Constantin Bocăneală, va 
întocmi, după câteva săptămâni, referatul de trecere în rezervă a locotenent-colonelului 
Aurel Iliescu. 


1. Referat de cadre din 1956, document semnat de maiorul M. Mateescu, şef de serviciu în Direcţia Cadre 
a MAI, şi de căpitanul D. Diaconiuc, şef de birou în acelaşi serviciu (ibidem, dosar nepaginat). 

2. La acea dată, generalul-maior Alexandru Demeter (n. 22 iul. 1920, Budapesta, Ungaria - d. 1989, mun. 
Bucureşti) îndeplinea funcţia de şef al Direcţiei Cadre din MAI. 

3.  Notă-raport din 1 iulie 1958 semnată de locotenentul-major de Securitate Constantin Bocăneală (A ANP, 
fond Cadre, d.p. nr. 1-1205, dosar nepaginat). 

Într-un referat „strict secret” întocmit în iunie 1957 de către Secţia administrativă a CC 
al PMR referitor la munca de cadre din MAI, locotenent-colonelul era menţionat ca făcând 
parte din „elementele duşmănoase” infiltrate în MAIL: 


La Direcţia Generală a Penitenciarelor şi Coloniilor de Muncă sunt menținute elemente 
duşmănoase şi foşti legionari, cum este lt. col. Iliescu Aurel, şeful Şcolii sergenţi a DGPCM, 
a făcut parte din mişcarea legionară, a fost decorat cu „Coroana României” şi „Cruciada 
împotriva bolşevismului”. În perioada dictaturii antonesciene a preamărit mişcarea legionară 
şi l-a asigurat pe Antonescu de devotamentul lui în victoria împotriva comuniştilor. Tatăl 
ofițerului a fost administrator financiar, soţia lui este fiică de exploatator. În prezent It. col. 
Iliescu are relaţii strânse cu elemente duşmănoase. Mai grav este faptul că ofiţerul a fost scos 
din MAI la 30 iunie, cu ocazia reducerii efectivelor, însă Dir. de cadre l-a reîncadrat. Cu ocazia 
reducerii de efective din iunie 1956, o parte din astfel de elemente au fost trecute cu vederea!. 


Locţiitor al şefului Serviciului Pază şi Regim din DGPCM (1 aug. 1957 - 15 aug. 1958). 

A fost trecut în rezervă cu drept la ajutor unic pe 15 august 1958, prin ordinul MAI 
nr. 2194. 

În toate referatele de cadre întocmite de ofiţerii de cadre ai MAI se menţiona „trecutul 
necorespunzător” al familiei şi al ofițerului, dar şi faptul că ofiţerul fusese decorat pe 
Frontul de Est. 

Cu toate acestea nu s-a luat măsura de îndepărtare a ofițerului din MAI datorită bunei 
pregătiri profesionale şi politice de care a dat dovadă de-a lungul anilor. Însă din anul 1957 
ofiţerii de cadre şi-au schimbat optica în privinţa trecutului ofițerului, iar cariera militară 
impecabilă a ofițerului a trecut în plan secund. 

În aprilie 1957 i s-a respins cererea de înscriere în partid?, motivându-se că în data de 
11 februarie 1941 ar fi scris o scrisoare laudativă adresată conducătorului statului, generalul 
Ion Antonescu, în care îl lăuda pe acesta pentru modul exemplar în care înăbuşise rebeliunea 
legionară din ianuarie 1941 şi îl ruga totodată să aibă clemenţă pentru legionarii care 
comiseseră fapte reprobabile. 

lată un scurt fragment din această scrisoare care, deşi s-a aflat tot timpul în dosarul 
personal al ofițerului, a fost folosită de ofiţerii de cadre abia atunci când nu au mai avut 
nevoie de serviciile militarului Aurel Iliescu : 


Mult stimate şi profund respectate domnule general, Vă rog respectos a binevoi să primiţi 
din partea mea această caldă, sinceră şi mult prea bine meritată Închinare. Într-o cumplită 
descătuşare de minţi, conştiinţe şi adevăr, într-un început de haos şi teroare, într-un sfârşit 
de credinţă şi sfânt jurământ, s-au înscris în istoria patriei noastre sfinte netrebnice pagini 
de uitare de dumnezeu, rege, naţiune. Printr-o anarhică izbucnire de ură şi asuprire, o 
parte din tineretul greşit pătruns de înaltul patriotism şi devotament al marelui mucenic 
Corneliu Zelea Codreanu, slujind inconştient interesele comuniştilor şi lepădăturilor 
sociale, tineretul căruia Domnia Voastră, Domnule General, i-aţi jertfit 40 de ani de 
istovitoare muncă pe altarul sfântului nostru neam, pentru că aţi suferit pentru tot ceea ce 
inima Domniei Voastre, mare, plină de dragoste şi bunătate pentru el înţelegea să-i dea, nu 
a găsit altă mulţumire decât glonţul laş, degradator şi ruşinos pentru cel care ca un părinte, 


1. Referat „strict secret” privind munca de cadre din MAI, întocmit de Secţia administrativă a CC al PMR 
la 5 iunie 1957 (ANIC, fond CC al PCR - Secţia Cancelarie, dosar nr. 43/1957, ff. 24-25). 

2. În august 1947, ofiţerul a depus adeziune pentru înscrierea în partid la Comitetul Judeţean PCR Dolj; 
a fost chemat de mai multe ori la sediul Judeţenei din Craiova pentru a-şi scrie autobiografia, însă nu i 
s-a comunicat niciodată motivul pentru care a fost respins. 

înainte cu ani, protestase cu violenţă contra regimului inchizitorial la care era supus de 
oamenii de atunci ai conducerii, sfărâmându-şi prin aceasta, în ţăndări, cea mai strălucită 
carieră a Neamului!. 


Ultimul referat întocmit înainte de trecerea în rezervă de către ofiţerii de cadre menţiona 
mai multe neadevăruri, pe care, ulterior, Aurel Iliescu a încercat timp de şapte ani să le 
lămurească prin solicitarea mai multor audienţe şi trimiterea a numeroase memorii către 
Serviciul Cadre al DGPCM şi Direcţia Cadre a MAIL. Astfel, concluziile referatului 
stabileau că ofiţerul a fost în trecut simpatizant legionar (acuzaţiile se întemeiau pe 
„închinarea” scrisă de Aurel Iliescu în 1941). 

O altă acuzaţie nefondată adusă lui Aurel Iliescu la trecerea în rezervă a fost că, alături 
de alţi colegi din DGPCM, ar fi făcut parte din „Grupul Doncea”?. 

Acest ultim referat de cadre care se întocmea la trecerea în rezervă a militarilor putea 
fi pus la dispoziţia oricărei instituţii/întreprinderi care l-ar fi încadrat într-o muncă 
profesională sau politică. El conţinea date sumare şi vagi despre activitatea militarului în 
MAI, dar putea să fie foarte contondent în privinţa motivelor pentru care militarul fusese 
trecut în rezervă. 

În cele din urmă, în 1965, referatul de trecere în rezervă întocmit de ofiţerul Bocăneală 
Constantin în vara anului 1958 a fost scos din dosarul personal al ofițerului. 

Totodată, în 1963, ofiţerul Iliescu a adresat Serviciului Cadre din DGPCM un memoriu 
prin care solicita dreptul la pensie de serviciu, însă nu i s-a acordat acest drept, deoarece, 
la data trecerii în rezervă, nu avea vârsta de 45 de ani şi nici nu îndeplinea condiţia minimă 
de vechime în câmpul muncii: 20 de ani (la acea dată avea o vechime de doar 17 ani, 
II luni şi 9 zile). Pentru a-şi completa vechimea în muncă, pe 26 octombrie 1964 rezervistul 
Aurel Iliescu a trimis un memoriu vicepreşedintelui Consiliului de Miniştri şi ministrului 
Afacerilor Interne, generalul-colonel Alexandru Drăghici, în care îi cerea să aprobe 
rechemarea în corpul ofiţerilor activi din MAI „în vederea obţinerii pensiei de serviciu cu 
începere din luna iulie 1965”3. Nu i s-a dat curs nici acestei solicitări, din cauza motivului 
care au stat la baza trecerii în rezervă: simpatizant legionar. 

Aurel Iliescu nu voia să accepte că în primii ani de consolidare a regimului comunist 
fusese un ofiţer „tolerat” în rândul cadrelor MAI. Odată ce i s-a găsit un înlocuitor pe 
măsură, s-a renunţat la serviciile sale. Un ultim memoriu a fost trimis de acesta noului şef 
al DGP, colonelul Nicolae State, la data de 11 februarie 1967, în care solicita reîncadrarea 


1. „Închinare” semnată de Aurel Iliescu la 11 februarie 1941 (AANP, fond Cadre, d.p. nr. I-1205, dosar 
nepaginat). 

2. La Plenara CC al PMR din 9-13 iunie 1958 au fost puşi în discuţie pentru „atitudine fracţionistă şi 
antipartinică” unii membrii de partid din ilegalitate, în frunte cu Constantin Doncea. Au fost criticate o 
serie de manifestări de „apolitism”, „servilism” şi „neutralism” care şi-au făcut simțită prezenţa în 
creaţia unor oameni ai artei (scriitori, pictori, sculptori etc.). Cu această ocazie au fost excluşi din partid 
Constantin Doncea, Iacob Coţoveanu, Ovidiu Şandru, Grigore Răceanu, Eugen Genad, Heinrich Genad, 
Ion Drancă, Constantin Moflic, Vasile Vasi şi Ernest Mathe. De asemenea, Pavel Ştefan a fost exclus din 
rândul membrilor Comitetului Regional Bucureşti al PMR, Ileana Răceanu şi Vasile Cristache au fost 
excluşi din rândul membrilor supleanţi ai CC al PMR, Vasile Bâgu şi Emil Popa au fost sancţionaţi cu 
„vot de blam”, iar Ştefan Voicu şi Ofelia Manole, au fost sancţionaţi cu „mustrare”. La aceeaşi plenară, 
lon Gheorghe Maurer a fost reales ca membru plin în CC al PMR. Despre acestă plenară, detalii în: 
Alina Tudor, Dan Cătănuş, Amurgul ilegaliştilor, Vremea, Bucureşti, 2000; O desralinizare ratată. 
Culisele cazului Miron Constantinescu-losif Chişinevschi (1956-1961), ediţie îngrijită, studiu introductiv 
şi note de Alina Tudor şi Dan Cătănuş, Elion, Bucureşti, 2001. 

3. Memoriu din 16 octombrie 1964 semnat de Aurel Iliescu (AANP, fond Cadre, d.p. nr. 1-1205, dosar 
nepaginat). 

în MAI cu gradul avut la trecerea în rezervă. Răspunsul DGP a fost şi acum negativ. La 
acea dată Aurel Iliescu era salariat al IRCR „1 Mai” din Bucureşti. 

Unul dintre fraţii mamei ofițerului, dr. Adrian Mircea (n. 27 mai 1885), a fost medic 
la CFR şi şef al Cuibului legionar „Basarab” din Craiova în perioada 1940-1941. 

Tatăl ofițerului, decedat în 1934, a fost funcţionar la Administraţia Financiară Craiova 
din cadrul Ministerului Finanţelor. 

Începând cu anul 1949, Aurel Iliescu a locuit într-o casă naţionalizată de pe strada 
Washington/Haia Lifschitz/Rozelor, nr. 30. 

Pe 12 iunie 1995, DGP - UM 0400 Bucureşti a întocmit o fişă de pensie pe numele 
locotenent-colonelului în rezervă Aurel Iliescu, prin care i se acorda o pensie fostului 
ofiţer MAI. În vederea stabilirii retribuţiei medii ca bază de calcul, Aurel Iliescu şi-a ales 
perioada de cinci ani lucraţi consecutiv cuprinsă între 1 august 1953 şi 31 iulie 1958. În 
acelaşi document, Aurel Iliescu declara pe proprie răspundere că mai primea o altă pensie 
din bugetul asigurărilor sociale, în valoare de 135.187 de lei (probabil este vorba de pensia 
acordată ca urmare a muncii depuse în viaţa civilă, după trecerea în rezervă). 

În 1995, Iliescu Aurel locuia în Bucureşti pe strada Lt. Av. Radu Beller, nr. 6, bloc 
nr. 20, scara B, etaj 3, apartamentul nr. 36. 

Grade succesive : sublocotenent de rezervă (10 mai 1941) ; sublocotenent activ (15 mai 
1944); locotenent (1946); căpitan (30 dec. 1948); maior (30 dec. 1956); locote- 
nent-colonel (1 ian. 1957). 

Decorații : medalia „Coroana României” cu spadă şi panglică de virtute militară, clasa 
a V-a (1941) ; medalia „Cruciada contra bolşevismului” (1941) ; medalia „Meritul Militar”, 
clasa I (?). 

Pedepse : zece zile de arest la garnizoană pentru superficialitatea cu care a efectuat un 
control la Penitenciarul Mărgineni/formaţiunea 0715, după producerea unei evadări! (apr. 
1955). 


ILINCA I. GHEORGHE, angajat civil (n. 18 aug. 1926, satul Silişteni, com. Lunca 
Corbului, jud. Argeş). 

Naţionalitatea : română. 

Originea şi apartenența socială: comerciant. 

Profesia de bază la încadrarea în MAI: funcţionar. 

Funcţii în organizații politice, de masă şi obşteşti : membru UTM. 

Studii civile : 4 clase de liceu comercial (1937-1940 şi 1944-1945). 

Stagiu militar : Regimentul 10 Infanterie Cluj (1948 - apr. 1950). 

Activitate profesională : Gheorghe Ilinca s-a născut într-o familie înstărită. Tatăl său 
fost negustor de fructe, un comerţ de pe urma căruia a agonisit o avere considerabilă. În 


1. În aprilie 1955, Penitenciarul Mărgineni/formaţiunea 0715 a intrat în alarmă deoarece s-a constatat lipsa 
a trei deţinuţi din pavilionul de deţinere (aceştia se ascunseseră în incinta unităţii). Cei trei au fost 
consideraţi evadați de către conducerea formaţiunii, dar şi de către locotenent-coloneii Aurel Iliescu şi 
Jean Brucăr, sosiți în control la faţa locului. După ce au fost descoperiţi, ministrul adjunct al Afacerilor 
Interne, generalul-maior Ady Ladislau, l-a pedepsit doar pe ofiţerul Aurel Iliescu cu zece zile de arest la 
garnizoană (aceasta a fost prima pedeapsă disciplinară suportată de ofiţer de când activa în MAI). Doi ani 
mai târziu, după ce generalul-maior Ady Ladislau fusese schimbat din funcţie, locotenent-colonelul Aurel 
Iliescu a adresat un raport şefului DGPCM, prin care-i cerea ridicarea pedepsei (nota-raport nr. 020 din 
26 ianuarie 1957 a comandantului Companiei-Şcoală Jilava locotenent-colonelul Aurel Iliescu). La rândul 
său, şeful DGPCM, colonelul Lixandru Vasile, a înaintat rugămintea ofițerului Iliescu locţiitorului 
ministrului Afacerilor Interne, general-maiorul Tănsae Evghenie, care a aprobat ridicarea pedepsei 
(nota-raport nr. 0.12.292 din 4 februarie 1957 a şefului DGPCM, colonelul Lixandru Vasile). 

1941, Ilinca Gheorghe s-a angajat ca practicant de birou la UCB (ICAS), unde a lucrat până 
în 1943, după care s-a transferat ca funcţionar la Uzinele „Republica” din Bucureşti ; 
funcţionar la Sindicatul sanitar Ilfov (1945-1948). După lăsarea la vatră s-a angajat la DGP 
în funcţia de ajutor de contabil la Serviciul financiar (oct. 1950 - 1952). În 1952, din cauza 
originii sale nesănătoase, conducerea DGPCUM l-a propus pentru îndepărtarea din MAI. 


ILIUŢ GHEORGHE ION, angajat civil, d.p. nr. 70 (n. 4 mart. 1927, oraşul Siret, 
jud. Suceava). 

Naționalitatea : română. 

Originea şi apartenenţa socială : ţăran cu gospodărie mică. 

Profesia de bază la încadrarea în MAI: economist-contabil. 

Funcţii în organizaţii politice, de masă şi obşteşti : membru PCR din 1947; membru 
în UNSR şi UTC (1946-?); membru în Comitetul sindical al DGPCM (1957). 

Studii civile: 5 clase în satul Prisaca, judeţul Suceava (1934-1939); 4 clase la 
Gimnaziul Comercial din Siret (1939-1943) ; 2 clase la Liceul Comercial din Craiova 
(1943-1945) şi o clasă la Liceul comercial din Ploieşti? (1945 - iun. 1946); Facultatea de 
Ştiinţe Economice din Academia Comercială din Bucureşti (oct. 1946 - 1950). Examenul 
de stat l-a susţinut în iunie 1952, fiind declarat licenţiat în economie politică. 

Activitate profesională : contabil diurnist la Spitalul „Bucur” din Bucureşti, strada 
Bucur, nr. 10 (20 mart. - 9 mai 1947); ajutor de contabil, referent principal, referent-şef, 
contabil II la Serviciul financiar din Direcţia I Regională CFR Bucureşti, cu sediul în Gara 
de Nord (9 mai 1947 - dec. 1951) şi contabil revizor şi şef de secţie la Serviciul/Direcţia 
TACF Bucureşti, Calea Griviței, nr. 130 (dec. 1951- 1 iul. 1955). 

La 1 iulie 1955, ca urmare a aplicării prevederilor HCM nr. 426, a fost transferat la 
Ministerul Comerţului Interior în funcţia de şef de secţie la Serviciul Contabilitate din 
cadrul Organizaţiei Comerciale Bucureşti Nord (1 iul. - sept. 1955). 

Pe 1 septembrie 1955 a fost transferat la cerere din Ministerul Comerţului Interior la 
Serviciul financiar din DPLC/DGPCM în funcţia de contabil I, ocupându-se cu gospodă- 
riile-anexă şi chibzuite ale direcţiei. Ulterior, în cadrul Serviciului financiar a deţinut 
următoarele funcţii : şef al Biroului Financiar Administrare şi Verificări (1 iul. 1956 - 1958) 
şi locţiitor al şefului Serviciului financiar - CFI din DGPCM (1958 - 30 sept. 1962). 

În aprilie 1958, a obţinut calitatea de expert contabil de la Direcţia Raţionalizare şi 
Evidenţă Contabilă din Ministerul Finanţelor. 

În octombrie 1951 s-a căsătorit cu Oltea Iliuţ, fostă Chirilă (n. 1928). Cât timp a 
funcţionat în cadrul DGPCM, Serviciul Cadre a strâns la dosarul personal al angajatului 
civil Ion Iliuţ o serie de documente referitoare la un unchi din partea soţiei, Pantelimon 
Chirilă (apoi şi despre fraţii acestuia, Constantin Chirilă şi Aurel Chirilă, foşti membri 
marcanţi ai PNȚ - zona Bucovina). 

Într-un referat de cadre întocmit de Serviciul Cadre al DGPCM în 1961, erau prezentate 
„petele negre” ale soţiei şi ale rudelor sale. Apartenența rudelor soţiei la un partid istoric 
era văzută de către instructorii de cadre ca o potenţială ameninţare la securitatea statutului 
şi, de aceea, activitatea acestora era redată cu acuratețe şi pusă într-o lumină nefavorabilă. 


ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, ff. 290-291. 
2. La acest liceu a fost coleg cu viitorul şef al Serviciului financiar din DGPCM din perioada 1955-1963, 
căpitanul Mircea Nistor. Clasele a VIl-a şi a VIII-a le-a absolvit într-un singur an, având aprobare în 
acest sens. 
3. În această perioadă a deţinut cu intermitențe şi funcţia de şef cu delegaţie al Serviciului financiar din DGPCM. 

Cu toate că Iliuţ era criticat în acest document pentru că nu a relatat exact situaţia rudelor 
sale - în autobiografiile date de-a lungul anilor, Iliuţ a omis unele pasaje biografice ale 
fraţilor tatălui soţiei sale - Serviciul Cadre al DGPCM a apreciat că angajatul civil Ion Iliuţ 
poate rămâne în continuare în cadrul MAI, cu menţiunea că va fi controlat îndeaproape în 
activitatea sa : 


Soţia tov. Iliuţ se ocupă cu croşetatul pentru diferiţi cetăţeni. În trecut şi în prezent 
neîncadrată politic. Este cunoscută ca o femeie respingătoare şi îngâmfată, lăudându-se că 
se trage dintr-o familie mare. Tatăl soţiei a fost perceptor până în 1947, când a fost 
comprimat. Din 1941 până în 1944 a posedat o cârciumă. Atât înainte de 23 august 1944, 
Cât şi după această dată, a dus o intensă activitate în rândul PNȚ al cărui membru era. În 
campania alegerilor din 1946 îşi creiase o clică de huligani ce sprijineau pe fratele său care 
era candidat din partea PNȚ. În prezent este în atenţia organelor de Securitate ca element 
duşmănos. Mama soţiei, s-a ocupat cu agricultura, a decedat în 1939. Mama vitregă a 
soţiei este croitoreasă, lucrează pe cont propriu. În trecut nu a făcut parte din nici-o 
organizaţie politică şi nici în prezent nu face. (...) Din partea soţiei are următoarele rude : 
Chirilă Pantelimon, frate cu tatăl, de profesie avocat, a fost membru al PNȚ din 1926 până 
în 1946, iar în 1938 a fost membru şi al FRN. A fost secretar şi preşedinte al Judeţului 
PNȚ Rădăuţi şi de mai multe ori deputat, inclusiv la alegerile din 1946. În 1946 a atentat 
la viaţa unor activişti de partid, hotărând să asasineze şi pe fostul şef al poliţiei - 
Condurache Dumitru- - fapt nereuşit, fiind prinşi asupra faptului cei care doreau să-l 
asasineze. În perioada 1946 de două ori a fost trimis în justiţie şi datorită relaţiilor ce le 
avea, a scăpat necondamnat. Cu ocazia unei percheziţii în preajma alegerilor, s-a găsit la 
el un bogat material antisovietic şi un cartuş. Din 1947 a fost fugar până în 1951, când a 
fost arestat şi condamnat 2 ani şi a decedat în închisoare. Ca avere, a posedat un bloc în 
Rădăuţi şi câteva parcele de pământ care au fost confiscate. Soţia acestuia, deasemeni a fost 
arestată în 1950 cu ocazia descoperirii unei organizaţii subversive la Câmpulung Muşcel. 
Chirilă Constantin, un alt frate al tatălui soţiei, de profesie avocat, fost membru activ al 
PNȚ şi după 23 August 1944 a fost fugar. În 1952 a fost arestat de organele de Securitate 
şi internat într-o colonie de muncă unde a stat un timp scurt. În prezent nu are manifestări, 
fiind foarte precaut. Chirilă Aurel, tot frate cu tatăl soţiei, de profesie contabil. Acesta a 
fost preşedintele organizaţiei PNȚ de tineret a Judeţului Cernăuţi înainte de 23 August 
1944. După această dată a dus o intensă propagandă în favoarea PNȚ şi a participat la 
atentatul împotriva unor activişti de partid. Fiind urmărit de organele MAI, s-a ascuns la 
o soră a sa - Bahrinceanu Valeria în oraşul Rădăuţi unde făcuse o groapă sub dormitor. Cu 
ocazia arestării sale, la percheziţia făcută, s-au găsit în groapa unde era ascuns, un 
proiectil, un aparat de radio şi material cu caracter subversiv!. 


În ziua de 30 septembrie 1962, angajatului civil Ion Iliuţ i s-a desfăcut contractul de 
muncă la cerere, prin ordinul DGPCM nr. 0632, în vederea angajării la Editura Politică?. 

Decorații : medalia „Muncii” (1958). 

Pedepse : „mustrare scrisă” pentru că nu a controlat alocaţia pe trimestrul I/1958 cu 
deschidere pe luna ianuarie 1958 (febr. 1958); „mustrare” pentru analiza superficială pe 


care a făcut-o în darea de seamă a organelor CFI pe trimestrul 1/1961 (apr. 1961). 


1. Referat de cadre din 1961 întocmit de Serviciul Cadre din DGPCM, document semnat de şeful Serviciului 
Cadre din DGPCM, locotenent-colonelul Stanciu Nicolae, şi de şeful Biroului 1 din acelaşi serviciu, 
căpitanul Oncete Dumitru (AANP, fond Cadre, d.p. nr. 1-70, dosar nepaginat). 

2. Ordinul nr. 0632/30.09.1962 a fost semnat de către locţiitorul directorului general al DGPCM, colonelul 
Marin Contantinescu (ibidem, dosar nepaginat). 

IOAN NICOLAE, angajat civil (n. 1927, com. Belciugatele, jud. Călăraşi). 

Naționalitatea : română. 

Originea şi apartenenţa socială: muncitor. 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti : membru UTM. 

Studii civile : 6 clase primare (1935-1941) şi Şcoala de Contabili Cooperatori (1946-1947). 

Stagiu militar : Centrul de Instrucție nr. 4 Securitate Dorohoi - UM 0976 şi aparatul 
central al CTS (oct. 1949 — nov. 1951). 

Activitate profesională : agricultor în gospodăria părintească (1941-1946); contabil la 
mai multe cooperative săteşti (1947 - sept. 1949). După lăsarea la vatră a fost încadrat în 
funcţia de ajutor de contabil la Serviciul financiar din DGPCUM! (nov. 1951, 1952). 


ION CONSTANTIN, locotenent-major. 
Activitate profesională : ofiţer în Serviciul Colonii Minori din MAI (22 iun. 1954). 


IONESCU ANA, angajat civil (n. 4 oct. 1905, mun. Botoşani, jud. Botoşani). 

Naţionalitatea : română. 

Originea şi apartenenţa socială : burghez. 

Profesia de bază la încadrarea în MAI: contabilă. 

Studii civile: Liceul (?-1922) şi Academia Comercială din Bucureşti (1922-1925). 

Activitate profesională: Ana lonescu provenea dintr-o familie înstărită de la care 
moştenise câteva case în Bucureşti şi o vilă la Predeal. Prin căsătoria cu un avocat care 
fusese exclus din barou, averea familiei Ionescu a sporit cu alte câteva case. Toate aceste 
imobile au fost naţionalizate începând cu iunie 1948. După absolvirea Academiei Comerciale 
din Bucureşti, Ana Ionescu s-a angajat ca funcţionară la Societatea „Creditul Industrial” 
din Bucureşti, unde a lucrat până în 1948. 

Contabil I la Serviciul financiar din DGPCUM (1952). 

Într-un referat de cadre din 1952, Ana Ionescu era propusă pentru îndepărtarea din 
MAI, din cauza trecutului său „necorespunzător” : 


În 1948, se angajează la Centrala Artelor Grafice şi lucrează până în 1950, când Instituţia 
s-a comasat cu Imprimeriile Statului, iar o parte din funcţionari au fost puşi în disponibilitate 
printre care a intrat şi ea. În 1951, a fost încadrată în funcţia de contabil I la D. G. Penitenciare, 
iar în prezent funcţionează în aceiaşi Direcţie cu funcţia de contabil II. Ionescu Ana, 
provine dintr-o familie de burghezi, care au posdeat numeroase blocuri în Bucureşti, şi vilă 
la Predeal. Însuşi ea prin diferite mijloace de exploatare a reuşit să aibă 3 blocuri în 
Bucureşti şi să-şi refacă vila de la Predeal, care le-a exploatat până ce au fost naţionalizate. 
Este o funcţionară cu mentalități vechi de care nu se poate debarasa căutând să subaprecieze 
în orice ocazie tovarăşii de muncă. Faţă de cele arătate considerăm că nu este un element 
pe care se poate conta. Propunem, îndepărtarea ei din MAI în urgenţa I-2?. 


IONESCU N. GHEORGHE, căpitan (n. 1902, com. Romanu, jud. Brăila). 
Naţionalitatea : română. 

Originea şi apartenenţa socială: comerciant. 

Studii civile : absolvent al Facultăţii de Drept cu diplomă de licenţă. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 256. 
2. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, ff. 288-289. 

Activitate profesională : a fost salariat al DGP încă din 1931, unde a deţinut funcţia de 
director al Penitenciarelor Caransebeş (1941-1942) şi Văcăreşti (1942-1944). În 1951 ocupa 
funcţia de inspector la Serviciul financiar din DGPCUM. Un an mai târziu figura pe un tabel 
cu angajaţii civili şi militari din DGSS, DGM şi DGP propuşi de MAI pentru reţinere şi 
cercetare de către organele DGSS. În dreptul numelui său era făcută o scurtă caracterizare, 
precizându-se motivul pentru care trebuia îndepărtat din MAI. Ofiţerul Ionescu fusese însă 
îndepărtat din MAI cu gradul de căpitan, începând cu data de 15 mai 1952, din cauza 
faptului că „s-a purtat ca un zbir cu deţinuţii evrei şi comunişti”, dar şi pentru că era un 
„element vechi”, provenit din fostul regim burghez’. În aceeaşi scurtă caracterizare se mai 
preciza că soţia sa a fost „o bună colaboratoare” a soţiei mareşalului, Maria Antonescu?. 

După numai câţiva ani de zile, liderii comunişti îşi vor aduce aminte de ajutorul dat de 
Ionescu Gheorghe la Penitenciarul Caransebeş, reabilitându-l prin acordarea unei pensii speciale. 

Prin HCM nr. 1374 din 12 iulie 1956, maiorului în rezervă Ionescu N. Gheorghe i s-a 
acordat o pensie în cuantum de 800 de lei lunar „pentru merite deosebite”. În 1959, prin 
apariţia Decretului nr. 293, a renunţat la această pensie în favoarea pensiei de serviciu care 
era mai mare cu 364 de lei. Câţiva ani mai târziu, prin Decretul nr. 236 din 19 august 1961, 
maiorului în rezervă Gheorghe N. Ionescu i s-a acordat o pensie în cuantum de 1.500 de 
lei lunar „pentru merite deosebite” (decretul fusese iniţiat de MAI). În expunerea de 
motive a Decretului nr. 236/1961, ministrul Afacerilor Interne, generalul-colonel Alexandru 
Drăghici, fost deţinut politic comunist încarcerat la Penitenciarul Caransebeş în perioada 
directoratului lui Gheorghe Ionescu, îşi motiva propunerea de acordare a pensiei astfel : 


Înainte de 23 august 1944, maiorul în rezervă Ionescu N. Gheorghe a ocupat funcţii de 
răspundere în conducerea unor penitenciare, în care erau deţinuţi tovarăşi din conducerea 
partidului şi statului nostru. În această calitate, deşi cunoştea unele activităţi ale tovarăşilor, 
le-a trecut cu vederea, nu le-a raportat şi n-a luat măsuri faţă de ei’. 


IONESCU MARIA, angajat civil. 
Activitate profesională : economist (muncă şi salarii) în Serviciul Planificare şi Organizarea 
Muncii din DGPCM (15 sept. 1959). 


IORDACHE C. ANDREI, colonel (n. 2 iul. 1918, com. Aninoasa, jud. Dâmboviţa - 
d. 1983, mun. Bucureşti). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: ofiţer. 

Funcţii în organizaţii politice, de masă şi obşteşti: membru PCR din 1946. 

Studii civile : 7 clase primare (1931). 

Stagiu militar: Regimentul 1 Care de Luptă - Târgovişte (1938-1939), Şcoala de 
Subofiţeri de Infanterie de la Botoşani (1939 - sept. 1940) şi Regimentul 7 Dorobanţi 
Ploieşti (sept.-nov. 1940). La finalizarea cursurilor Centrului de Instrucție Româno-German 
de la Roman a fost avansat la gradul de sergent-major. Adiacent, ajunge comandant de 
grupă şi ajutor de comandant de pluton de aruncătoare 81,4 mm la Regimentul 22 Infanterie 
Târgovişte (mart. - 22 iun. 1944). Cu aceeaşi unitate va pleca de altfel şi pe Frontul 


— 


ANIC, fond CC al PCR - Secția administrativ-politică (dosare-anexă), dosar nr. 62/1952, vol. I, f. 118. 
2. Ibidem. 
3. Decretul nr. 236 din 19 august 1961 privind acordarea unei pensii maiorului în rezervă Gheorghe N. 
Ionescu (ANIC, fond Consiliul de Stat - Decrete, dosar nr. 236/1961). 

antisovietic la 22 iunie 1941 (Iordache va ajunge chiar până la Odessa). În luna noiembrie 
a anului 1941 s-a întors acasă pentru a instrui tinerii militari la acelaşi regiment. S-a ocupat 
de această activitate până în august 1942, când s-a întors pe frontul răsăritean şi a 
participat intens la lupte, până la Stalingrad, unde a căzut prizonier (a fost internat în 
Lagărele de prizonieri din Tula şi 101). Mai târziu, aflându-se în lagărul sovietic, s-a oferit 
voluntar pentru a intra în Divizia „Tudor Vladimirescu”, de unde, de altfel, a şi fost 
selectat şi trimis la Şcoala de Ofiţeri de Rezervă de Infanterie de la Riazan - URSS (în 
noiembrie 1943). Astfel că, după tot acest parcurs, a fost avansat la gradul de sublocotenent 
la 1 februarie 1944. Foarte curând a ajuns comandant de pluton aruncătoare 82 mm la 
Regimentul 2 Infanterie din Divizia „Tudor Vladimirescu”. Cu această unitate a participat 
la lupte pe frontul antihitlerist până la râul Gron (fosta Cehoslovacie). Pentru merite 
deosebite obţinute pe Frontul de Vest, a fost decorat în mai multe rânduri. 

Studii militare : Centrul de Instrucție Româno-German de la Roman (nov. 1940 - mart. 
1941) ; Şcoala de Ofiţeri de Rezervă de la Riazan (1943 - 1 febr. 1944) ; curs scurt de două 
luni la Şcoala de Educatori (Ofiţeri Politici) MAI nr. 1 din Bucureşti (1950); curs de 
perfecţionare pentru comandanţi de regimente infanterie la MFA (1950). 

Activitate profesională: în 1933 intră copil de trupă la fanfara Regimentului 22 
Infanterie - Târgovişte. În anul 1934 se îmbolnăvește şi se retrage din armată: s-a retras 
la casa părintească până în 1936. Ulterior, se angajează ca zilier pe la diferiţi proprietari 
de pământ, iar apoi ca muncitor la societatea „Petrolul Românesc” (staţia de compresoare 
Târgovişte). Însă pentru că nu reuşea să se califice ca mecanic, decide să abandoneze 
această pistă profesională şi să se înscrie ca voluntar la Regimentul 1 Care de Luptă - 
Târgovişte pentru a-şi satisface stagiul militar. De aici este trimis direct la Şcoala de 
Subofiţeri de Infanterie Botoşani (1939-1940). În 1940 este repartizat în calitatea de elev 
sergent stagiar la Regimentul 7 Dorobanţi - Ploieşti. Tot în acelaşi an, în luna noiembrie, 
a fost trimis la Centrul de Instruţie Româno-German de la Roman (cinci luni de zile). 

În aprilie 1945 a fost selecționat în lotul celor 1.005 locţiitori politici care urmau să 
participe la educarea politică a cadrelor militare din Armată şi Jandarmerie. Urmează apoi 
un curs de 30 de zile după care este numit secund politic/locţiitor politic la Regimentul 1 
Dorobanţi - Craiova (mai-nov. 1945). În noiembrie 1945 a fost avansat în funcţia de locţiitor 
politic al Brigăzii 1 Care de Luptă - Târgovişte (nov. 1945 - mai 1946). Abia în mai 1946 
Cariera sa cunoaşte o mică sincopă, fiind retrogradat în funcţia de locţiitor politic la 
Regimentul 2 Care de Luptă - Bucureşti (mai-nov. 1946), după care a fost mutat la altă 
armă, în funcţia de locţiitor politic la Legiunea Jandarmi - Dâmboviţa (nov. 1946 - 1948). 

În anul 1946 s-a înscris în Partidul Comunist Român. În perioada 1948-1949 ocupă 
funcţia de locţiitor politic al Centrului Instrucție Jandarmi - Turnu Măgurele, iar între 
1949 şi 1950, funcţia de locţiitor al Batalionului 1 Securitate Reşiţa. Caracterizările îl 
prezintă pe Iordache ca pe un „element” activ, punctual, disciplinat, autoritar. Totuşi, în 
urma verificărilor de partid, a primit şi o „admonestare scrisă” pentru că întreținea relaţii 
cu diferite femei, deşi era căsătorit. 

În 1950 urmează un curs scurt la Şcoala de Educatori (Ofiţeri Politici) MAI nr. 1 din 
Bucureşti (timp de două luni), apoi este trimis la cursul de comandanţi de regimente de la 
Făgăraş. La finalul acestui curs a fost avansat în funcţia de comandant al Regimentului 1 
Pază Bucureşti. 

Prin Hotărârea Secretariatului CC al PMR nr. 512 din 8 iulie 1955 s-a aprobat 
propunerea Secţiei administrativ-politice a CC al PMR privind reconfirmarea în funcţia de 
comandant al Regimentului 1 Pază Bucureşti a locotenent-colonelului Andrei Iordache!. 


1. ANIC, fond CC al PCR - Secţia administrativ-politică, dosar nr. 32/1955, ff. 45-48. 

Pentru a fi reconfirmat în această funcţie, Direcţia Cadre a MAI a întocmit la 24 mai 
1955 un referat de cadre în care era apreciat ca fiind un „comandant de regiment bun, pe 
care se poate conta” : 


În această funcţie la început ofiţerul a dovedit nesiguranţă în conducerea muncii şi a 
sarcinilor regimentului, însă după cei 5 ani de comandă efectivă, Lt. Col. Andrei Iordache 
dovedeşte calităţi de comandant bun. Unitatea sa în ultima perioadă a obţinut rezultate 
bune şi acestea datorită unei mai temeinice organizări a muncii de îndrumare în teren, cât 
şi a faptului că se insistă deosebit asupra pregătirii militare a cadrelor. Din punct de vedere 
al pregătirii militare are cunoştinţe însă nu suficiente gradului şi funcţiei sale, totuşi 
tovarăşul caută să fie la curent cu toate problemele militare. Din punct de vedere politic 
este bine pregătit şi caută să aplice în practică cunoştinţele sale pentru îmbunătăţirea 
continuă a muncii. Ştie să aprecieze munca subalternilor, îi ajută în muncă, îndeosebi în 
controalele ce le face, îndrumează îndeaproape modul cum trebuie aplicată paza. Acolo 
unde constată lipsuri intervine cu toată autoritatea sa pentru a le remedia. Are spirit critic 
dezvoltat însă mai puţin autocritic!. 


Potrivit unui referat de cadre din 1956 întocmit de Direcţia Cadre a MAI, locotenent-colo- 
nelul Andrei Iordache era propus pentru a fi trimis la specializare la Institutul MAI de la 
Moscova?. 

În anul 1961 documntele din Arhiva ANP îl menţionează în funcţia de şef al Serviciului 
Pază şi Regim din DGPCM (17 mart., 8 iul. 1961). 

A fost trecut în rezervă în 1969. La acea dată ocupa funcţia de comandant al Centrului 
de instrucţie MAI Slatina. 

În anul 1979, Andrei Iordache s-a adresat Congresului al XII-lea PCR cu un memoriu 
prin care cerea să i se acorde stagiul de partid din 2 octombrie 1943 (data la care a intrat 
voluntar în Divizia „Tudor Vladimirescu”). La verificarea efectuată de către instructorii 
Colegiului Central de Partid a reieşit că Iordache a fost într-adevăr confirmat ca membru 
de partid, după ce adeziunea dată în 1945 fusese rătăcită în hăţişul birocratic. În anul 1950, 
Subcomisia de verificare nr. 21 din MAI a confirmat calitatea de membru de partid din 
1946 a lui Iordache, deşi în dosarul acestuia de partid se afla adeziunea dată la 5 mai 1945. 
Concluzia în urma verificărilor a fost următoarea : 


Biroul Comitetului Municipal Bucureşti al PCR la 13 martie 1980, examinându-i cererea 
tov. Andrei Iordache, de a i se acorda stagiul de partid din anul 1943, pe baza muncii 
desfăşurate în cadrul Diviziei „Tudor Vladimirescu”, a stabilit că această activitate nu se 
încadrează în criteriile stabilite de partid, de a i se acorda stagiul din ilegalitate”. 


Cu toate acestea, ţinând cont că Iordache completase adeziune şi autobiografie de 
înscriere în partid încă din data de 5 mai 1945, Biroul Comitetului Municipal Bucureşti al 
PCR a hotărât să-i acorde lui Iordache vechimea începând cu această dată, şi nu cu data de 
2 octombrie 1943, aşa cum solicitase Iordache Andrei. Colegiul Central de Partid în 


1. Referat de cadre din 24 mai 1955 semnat de către şeful Direcţiei Cadre a MAI, generalul-maior 
Alexandru Demeter (ANIC, fond CC al PCR - Secţia administrativ-politică (dosare-anexă), dosar nr. 96/ 
1955, f. 1-3). 

ANIC, fond CC al PCR - Secţia cancelarie (dosare-anexă), dosar nr. 267/1956, ff. 66-68. 

Referat întocmit la 25 martie 1980 de către Colegiul Central de Partid pe numele lui Andrei C. Iordache, 
document semnat de preşedintele Colegiului Central de Partid, Petre Lupu (/bidem, dosar nr. 296/1980, 
fv. 158). 


Y 

şedinţa din 31 martie 1980, examinând memoriul adresat de Andrei Iordache Congresului 
al XII-lea, a constatat că acesta nu îndeplinea criteriile pentru acordarea stagiului de partid 
din ilegalitate. 

În anii '80 locuia în Bucureşti, Sectorul 6, strada Ştefan Furtună, nr. 175. 

Grade succesive: sublocotenent (1 febr. 1944); locotenent (?); căpitan (1945). Prin 
Decretul nr. 165 din 6 mai 1971, colonelului (r) Andrei Iordache i s-a acordat gradul de 
general-maior în rezervă! (6 mai 1971). 

Decorații: medalia „Bărbăţie şi credinţă”, clasa a Il-a (?); medalia „Serviciul 
credincios cu Spade”, clasa a III-a şi a I-a (?); medalia sovietică „Victoria” (1945); 
Ordinul sovietic „Steaua Roşie” (?); medalia „Eliberarea de sub jugul fascist” (?); 
Ordinul sovietic „Bogdan Hmelnițki” (1945); Ordinul cehoslovac „Apărarea Patriei” 
(1945). Prin Decretul nr. 366 din 21 august 1954, locotenent-colonelului Andrei C. 
Iordache i s-a conferit Ordinul „Steaua RPR”, clasa a V-a, pentru „fapte de arme săvârşite 
în războiul împotriva Gemaniei fasciste”?. Prin Decretul nr. 422 din 11 octombrie 1958, 
colonelului Iordache C. Andrei i s-a conferit Ordinul „Meritul Militar”, clasa a III-a, 
pentru „15 ani vechime în serviciul Forţelor Armate şi pentru merite deosebite obţinute în 
muncă”. Cu prilejul aniversării a 50 de ani de la constituirea Partidului Comunist Român, 
prin Decretul nr. 137 din 20 aprilie 1971, colonelului (r) Iordache C. Andrei i s-a conferit 
Medalia „A 50-a Aniversare a Partidului Comunist Român” pentru „merite în activitatea 
de partid şi opera de construire a socialismului ”“. 


IORDACHE IOAN DUMITRU, locotenent-major, d.p. nr. 1085 (n. 8 aug. 1927, 
com. Hotarele, jud. Ilfov). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: lăcătuş mecanic. 

Funcţii în organizații politice, de masă şi obşteşti: membru PCR din septembrie 
1944 ; membru ARLUS (?); membru UTC (1945); responsabil cu tineretul în Comitetul 
de la fabrica „Apretura” (1945); activist sindical la resortul de tineret din Uniunea 
Sindicatelor Textile (mai-iul. 1946) ; responsabil organizatoric în Biroul Organizaţiei PMR 
Popeşti-Leordeni (1948); secretar al organizaţiei de bază PMR din Colonia de Muncă 
Chilia Veche/formaţiunea 0600 (1956) ; secretar al organizaţiei de bază PMR din comuna 
Popeşti-Leordeni (mai-sept. 1957) ; secretar al organizaţiei de bază PMR din Atelierele de 
reparaţii auto din comuna Popeşti-Leordeni (1958-?). 

Studii civile : 5 clase în comuna natală (1934-1939); 2 clase (?-1959). 

Stagiu militar : Centrul de Instrucție nr. 6 Securitate Fălticeni - UM 0708 (20 nov. 
1949 - ian. 1950). 

Studii militare : Şcoala de Educatori (Ofiţeri Politici) MAI nr. 2 din Oradea (ian.-apr. 
1950) şi Şcoala de Educatori (Ofiţeri Politici) MAI nr. 1 din Bucureşti (apr. - 1 nov. 1950). 


1. Decretul nr. 165 din 6 mai 1971 privind înaintarea în grad a unor generali şi a unui contraamiral şi 
acordarea gradului de general-maior unor colonei în rezervă (ANIC, fond Consiliul de Stat - Decrete, 
dosar nr. 228/1971, ff. 1-2). 

2. Decretul nr. 366 din 21 august 1954 privind decorarea unor tovarăşi din Ministerul Afacerilor Interne 
(ibidem, dosar nr. 6/1954, f. 291). 

3. Decretul nr. 422 din 11 octombrie 1958 pentru conferirea Ordinului „Meritul Militar” unor generali, 
ofiţeri şi sergenţi reangajaţi din cadrul Ministerului Afacerilor Interne (ibidem, dosar nr. 423/1958, f. 1). 

4. Decretul nr. 137 din 20 aprilie 1971 privind conferirea medaliei „A 50-a aniversare a Partidului Comunist 
Român” (ibidem, dpsar nr. 149/1971, f. 1, şi dosar nr. 194/1971, f. 33). 

Studii politice : Şcoala de Partid de şase luni de pe lângă Comitetul Orăşenesc Bucureşti 
al PMR (1959). 

Activitate profesională : băiat de prăvălie la patronul lon D. Ion din Bucureşti, şoseaua 
Berceni nr. 22 (iul.-oct. 1939); ucenic la Atelierele metalurgice „Mihail Lesch” din 
şoseaua Berceni, nr. 27, Bucureşti (oct. 1939 - febr. 1943). La aceste ateliere s-a calificat 
în meseria de lăcătuş mecanic ; muncitor la Atelierul „Gheorghe Constantin” din Bucureşti 
(febr.-iul. 1943); muncitor calificat la Societatea „Apretura”/Fabrica „Viscofil” din 
comuna Popeşti-Leordeni! (iul. 1943 - aug. 1945 şi iul. 1946 — 20 nov. 1949). 

Într-un referat de cadre întocmit de Secţia Cadre din Direcţia Politică a DGP în 1951 
se menţiona : 


În 1943 a ieşit lucrător. În primele zile după 23 August a fost printre primii muncitori care 
au format comitetul de fabrică. A luat parte la toate tratativele duse între muncitori şi 
patroni. Munci de răspundere în această perioadă a avut: În Comitetul de Fabrică 
responsabil cu tineretul. A luat parte la Organizarea UTC în fabrica „Apretura”, Agitator 
de Partid, Responsabil cultural pe întreaga fabrică. În vara anului 1945 părăseşte fabrica 
pentru următoarele motive: Meşterul său cu numele de Tudoroaia loan, a spus să pună în 
maşina care face tura cu muncitori, un butoi de tablă că el are bon pentru el, de la Inginerul 
Katel, tovarăşul a executat acest ordin ; la poartă însă portarul dă jos butoiul şi cheamă 
şeful de post care i-a şi făcut acte; la anchetă, s-a dovedit că tov. nu este vinovat, ci acel 
meşter, patronul profitând de acest fapt, a întins 2 foi de hârtie la amândoi să se semneze, 
să dea demisia. Tov. nedându-şi seama ce face şi nici nu a mers la comitetul de fabrică, a 
iscălit demisia, şi a trebuit să-şi părăsească serviciul, iar meşterul a rămas tot în fabrică. 
După câtva timp după plecarea din fabrică a lucrat câteva luni la diferiţi patroni, iar apoi 
a intrat la Uniunea Textilă lucrând în resortul de tineret până în anul 1946 Septembrie, 
când intră din nou în vechea fabrică. 


Lucrător la Atelierele mecanice „D. Taflan” şi „D. Dumitrescu” din Bucureşti (aug. 
1945 - mai 1946); şef al Biroului ARLUS din Direcţia Politică a DGPCUM (1 nov. 1950 — 
6 apr. 1951); locţiitor politic la Penitenciarul Văcăreşti (6 apr. 1951 — ian. 1952) ; locţiitor 
politic al Centrului de Coordonare a Coloniilor de Muncă din Delta Dunării cu sediul la 
Chilia Veche? (ian. - 1 nov. 1952). 

O notă informativă semnată de locotenentul Dumitru Iordache şi trimisă Direcţiei 
Politice a DGPCUM în data de 30 august 1952 semnala neînțelegerile existente la Centrul 
de Coordonare MAI Chilia Veche între ofiţerii de Securitate C.I. de la Biroul Inspecţii al 
Centrului, comandatul Centrului şi aparatul politic, reprezentat de ofiţerul Iordache în 
calitate de locţiitor politic: 


Despre felul cum înţelege tov. Lt. Manea Petre” Şeful Biroului Inspecţii şi Tov. Slt. Pascal 
Constantin tot de la Biroul Inspecţii să ajute unitatea noastră în desfăşurarea activităţii. De 
când sunt în unitate ambii tovarăşi nu au adus nici o contribuţie la munca noastră. În 
campania de însămânţări tovarăşii au stat pasivi, nu au avut nici un Caz dar absolut nici 
unul ca unul din ambii tovarăşi să fi dat vreun sfat, sau să pună mâna să execute vreo 


1. În vara anului 1949, a fost scos de PMR din producţie şi numit delegat de batoză în comunele Progresul 
şi Popeşti-Leordeni, judeţul Ilfov. După terminarea colectărilor s-a întors la locul său de muncă. 

2. În funcţia de locţiitor politic al Centrului de Coordonare MAI Chilia Veche a fost înlocuit la 1 noiembrie 
1952 de către locotenentul Gheorghe Vasile Ceauşu. 

3. Locotenentul Manea Petre, şef al Biroului Inspecţii din Penitenciarul Sighet (?- 25 ian. 1951); şef al 
Biroului Inspecţii din Penitenciarul Cluj Tribunal (25 ian. 1951 -?); şef al Biroului Inspecţii din Centrul 
de Coordonare MAI Chilia Veche (2 mai, aug. 1952). 

sarcină datorită muncii aglomerate. Am avut 4 evadări care tovarăşii nu au ştiut de ele, mai 
mult tovarăşii nu au vrut să se deplaseze cel puţin pe teren aşa cum ne-am deplasat noi 
pentru a prinde, rezultate încununate de succes fiind toţi patru prinşi. Tovarăşii niciodată 
nu au luat parte la împărţirea pachetelor deţinuţilor, deoarece după câte ştiu cea mai mare 
parte cade în sarcina lor. Slt. Pascal are o serie întreagă de abateri fapt care a fost criticat 
de nenumărate ori totuşi nu sa îndreptat. la măsuri peste capul Comandantului şi a 
Locţiitorului Politic de la Colonia Tătaru. De ex. în majoritatea sectoarelor de activitate 
unde trebuie să lucreze deţinuţii/munci speciale, birouri, magazii, paznici la pepeni etc. 
sunt selecționați de el numiţi personal, scăzându-i astfel autoritatea comandantului. De 
nenumărate ori lipseşte de la serviciu fără să raporteze Directorului, vine când vrea pleacă 
când vrea fără ca să ştie nimeni. (...) Slt. Pascal are o serie întreagă de deţinuţi informatori, 
nu asupra deţinuţilor şi asupra cadrelor Coloniei Tătaru, fapt care face ca astăzi Slt. Crişan 
Moise să fie complet descurajat în muncă, deasemenea Slt. Săndulescu Aurel nea raportat 
Că este supravegheat de deţinuţi. Aceasta a aflato de la deţinuţii informatori care iau 
raportat că au fost puşi de Slt. Pascal să-l supravegheze. Mă întreb ce autoritate creiază 
Biroul Inspecţii Cadrelor noastre faţă de deținuți? Aceiaşi situaţie şi la Colonia Periprava 
când însuşi Comandantul şi Ajutorul Comandantului de Unitate a auzit o convorbire a tov. 
Lt. Manea cu un deţinut care îl întreba referitor la comportarea Directorului şi celorlalte 
Cadre. În timpul când noi am început campania pentru strângerea recoltei de pe câmp, 
campanie care Partidul nostru ne-a puso în faţă, Lt. Manea pleacă în concediu, cu toate că 
eu şi Lt. Maj. Mihăescu [Florea - n.n.], Secretarul O.B. Partid l-a rugat să nu plece, totuşi 
Lt. Manea a plecat într-o perioadă când era vorba de rezultatul muncii noastre, de pâinea 
poporului. Tov. Lt. Manea şi Slt. Pascal dă unele informaţii greşite Direcţiei fapt care face 
să se soldeze cu trimiterea vreunui tov. cadru în faţa instanţelor judecătoreşti. (...) În timp 
ce toate cadrele muncesc din zori şi până în noapte, unii din ei chiar îmbolnăvindu-se tov. 
de la Biroul Inspecţii, face pe inspectorii, începând să facă burtă de atâta inspecţie. Până 
în prezent eu consider că majoritatea muncii lor nu este alta decât observarea cadrelor, 
cadrelor noastre prin deţinuţi, şi mai cred că aceasta vine după mine greşită, este impusă 
lor mai de sus cred că de la tov. Maior Roşianul. Nu ştiu pentru ce în fiecare lună se 
deplasează Slt. Pascal la Bucureşti, cheltuind pe drum o mulţime de bani ai poporului 
nostru când toată corespondenţa le vine cu curierul nostru şi pleacă cu curierul nostru. Eu 
cred că pleacă în plimbare! (Ofițerii de la Biroul Inspecţii se deplasau la Serviciul 
Inspecţii din Bucureşti pentru a preda materialul informativ „strict secret” referitor la 
cadrele şi deţinuţii din Centrul de Coordonare MAI Chilia Veche - n.n.]. A mers la 
Bucureşti în luna Iunie a stat 4 zile fără ca să ia contact cu nimeni în Direcţie, în schimb 
a mers la depozitul central de echipament luându-şi pentru el şi Lt. Manea haine de cangăr, 
creiind o atmosferă neplăcută în rândul celor 24 de ofiţeri care sunt în Deltă. Aceşti ofiţeri 
îşi pun întrebarea? şi pe bună dreptate: Uite după atâta muncă care o depune, Direcţia 
Generală le dă haine de cangăr şi nou ne dă haine de postav. (...) Dacă munca Biroului 
Inspecţii se rezumă numai la suspectarea cadrelor vă rugăm să ne ordonaţi să-i sprijinim 
în acest scop, astfel eu până în prezent iam criticat că nu este justă această metodă. 


În dosarul personal al ofițerului nu se precizează ce funcţie a deţinut în perioada 
noiembrie 1952 - 1 aprilie 1953. 

Locţiitor politic la Colonia de Muncă Oneşti/formaţiunea 0665 (1 apr. 1953 — iun. 1954); 
comandant la Colonia de Muncă Oneşti-Baraj/formaţiunea 0680 (iun. - 31 oct. 1954); 
comandant la Colonia de Muncă Valea Lupului/formaţiunea 076% (1 nov. 1954 — 1 febr. 1955). 


1. Maiorul de Securitate Roşianu Alexandru, şef al Serviciului Inspecţii din DGPCUM. 

2. În cadrul primului plan cincinal, la 1 februarie 1952, s-a stabilit - prin emiterea HCM nr. 168 - 
construirea Fabricii de Antibiotice (Penicilina) din laşi pe un teren amplasat lângă satul Valea Lupului, 
între calea ferată laşi-Paşcani şi şoseaua laşi-Paşcani, km 7. Acest teren era un câmp deschis, aflându-se în 

Pentru rezultatele bune obţinute în funcţia de comandant al Coloniei de Muncă Valea 
Lupului, a fost decorat pe 22 noiembrie 1956 cu Medalia „Murncii” (prin acelaşi decret al 


folosinţa Secţiei Zootehnice Uricari din cadrul GOSTAT Bucium (34.480 ha) şi în proprietatea mai 
multor gospodării ţărăneşti (1.320 ha). La data de 20 ianuarie 1953, prin Decretul nr. 36 privind 
exproprierea unor terenuri împreună cu construcţiile aferente situate la punctul Valea Lupului — Iaşi şi 
necesare construirii Fabricii de Antibiotice, au fost declarate de utilitate publică, expropriate şi trecute 
în proprietatea statului pentru folosinţa Ministerului Industriei Chimice, terenurile împreună cu construcţiile 
aferente, situate în punctul Valea Lupului. În schimbul terenurilor expropriate, a căror valoare se ridica 
la suma de 26.632 lei, Comitetul Executiv al Sfatului Popular regional laşi a cedat celor expropriaţi 
suprafeţe agricole echivalente, iar pentru construcţiile expropriate s-a plătit suma de 29.729 lei din 
fondurile de investiţii ale Ministerului Industriei Chimice (ANIC, fond Consiliul de Stat - Decrete, dosar 
nr. 1/1953, ff. 153-155). Fabrica de Antibiotice din Iaşi, prima de acest gen din România şi una dintre 
cele mai mari din Europa la acea vreme, a fost construită după modelul fabricilor similare sovietice, cu 
ajutorul specialiştilor şi utilajelor sovietice (25 de tehnicieni sovietici încadraţi într-o brigadă au asigurat 
consultanţa necesară construirii şi punerii în funcţiune a fabricii). Vezi şi Sandu Faur, „Pe şantierul 
fabricii de penicilină”, Flacăra Iaşului, 23 noiembrie 1954. Cea mai mare clădire de pe şantier era 
pavilionul de producţie, care avea o hală uriaşă de peste 100 de metri, iar pereţii interiori ai pavilionului 
erau îmbrăcaţi în faianţă. Aici s-au instalat inoculatoarele şi fermentatoarele sovietice. (Vezi şi M. 
Streian, „Pe șantierul fabricii de penicilină”, Scânteia, 16 decembrie 1954). În preajma şi în cinstea celui 
de-al II-lea Congres al PMR, în ziua de 1 decembrie 1955 a fost dată în folosinţă Fabrica de Antibiotice 
din laşi prin producerea primelor fiole de penicilină. (Vezi şi „Primele flacoane cu penicilină românească”, 
Scânteia, 4 decembrie 1955). Această construcţie a fost prezentată în presa vremii ca fiind o mare 
realizare a regimului democrat popular în dezvoltarea industriei de medicamente. (Vezi şi M. Negru, 
L Ştiru, „Fabrica de Antibiotice din regiunea Iaşi a intrat în funcţiune”, Flacăra Iaşului, 11 decembrie 
1955). Pe 11 decembrie 1955, fabrica de penicilină din laşi a fost inaugurată printr-un miting la care au 
luat parte mii de „oameni ai muncii”, inclusiv din localităţile învecinate (în aceeaşi zi a fost inaugurat 
înainte de termen şi tunelul de aducțiune al Hidrocentralei „V.I. Lenin” de la Bicaz; la această 
festivitate au participat Chivu Stoica, Janoş Fazekaş, Leonte Răutu, Gaston Marin, Gheorghe Cioară, 
Carol Loncear, ambasadorul URSS în România, A.A. Epişev etc.). La tribuna ridicată în faţa fabricii au 
luat loc: Iosif Chişinevschi, secretar al CC al PMR, Mihail Florescu, ministrul Industriei Chimice, Ion 
Velea, prim-locţiitor al ministrului Industriei Chimice, dr. Al. Bulla, locţiitor al ministrului Sănătăţii, 
Ion Vidraşcu, locţiitor al ministrului Comerţului Exterior, Anton Gherghelaş, prim-secretar al Comitetului 
Regional PMR Iaşi, D. Gheorghiu şi D. Zaharia, secretari ai Comitetului Regional PMR laşi, Emil 
Mazilu, preşedintele Sfatului Popular regional Iaşi, Vasile Cracea, prim-secretar al Comitetului Orăşenesc 
de Partid Iaşi, Ion Niculi, preşedintele Sfatului Popular orăşenesc Iaşi, Ion Rotaru, directorul Fabricii de 
Antibiotice din laşi, Ivan Feodorovici Marahovski, şeful brigăzii de specialişti sovietici, Vasile Pleşescu, 
preşedintele Consiliului sindical regional laşi, alţi reprezentanţi ai organizaţiilor de masă şi obşteşti, 
reprezentanţi ai Ambasadei URSS din Bucureşti, constructori, fruntaşi în producţie etc. În cadrul 
cuvântării sale, Emil Mazilu, preşedintele Sfatului Popular regional Iaşi, a dat citire Decretului nr. 567 
din 10 decembrie 1955 pentru conferirea Ordinului „Muncii” şi medaliei „Muncii” unor muncitori, 
tehniceni şi ingineri care au avut merite deosebite în executarea lucrărilor de construcţie şi de punere în 
funcţiune a Fabricii Chimice nr. 2 de Antibiotice din laşi (ordinele şi medaliile le-au fost conferite în 
timpul mitingului). De asemenea, ministrul Industriei Chimice a citit o HCM prin care au fost conferite 
„acte de mulţumire de stat” specialiştilor sovietici care, în spiritul „ajutorului frăţesc”, au contribuit la 
darea în folosinţă a fabricii. Câteva luni mai târziu, specialiştilor sovietici le-au fost acordate şi alte 
distincţii : pe 5 mai 1956, Prezidiul MAN a emis Decretul nr. 219 pentru conferirea Ordinului „Muncii” 
unor cetăţeni ai Uniunii Republicilor Sovietice Socialiste care s-au evidenţiat la lucrările de construcţie 
şi punere în funcţiune a Fabricii Chimice nr. 2 laşi - Antibiotice: au fost decoraţi cu Ordinul „Muncii”, 
clasa a 1 şi a II-a, nouă specialişti sovietici. În expunerea de motive care însoţeşte decretul, ministrul 
Industriei Chimice, Mihail Florescu, preciza: „La construirea şi punerea în funcţiune a Fabricei chimice 
nr. 2 laşi - prima fabrică de antibiotice din ţara noastră, am primit din partea Uniunii Sovietice un ajutor 
tehnic de prim rang - proiectare utilaje moderne concurs şi îndrumare pe şantier. Ministerul Industriei 
Chimice a propus decorarea specialiştilor sovietici care s-au evidenţiat în mod deosebit la aceste lucrări. 
Ministerul Afacerilor Externe, prin adresa nr. 6113/10.I1l.1956, ne face cunoscut că Guvernul URSS şi-a 
exprimat acordul pentru decorarea a 9 specialişti cu ordine româneşti. În acest sens, vă supun spre aprobare 
alăturatul proiect de decret” (ANIC, fond Consiliul de Stat - Decrete, dosar nr. 4/1956, ff. 344-347). În 
cuvântarea susţinută de Iosif Chişinevschi, secretar al CC al PMR, se menţiona grija partidului 

Prezidiului MAN au mai fost decoraţi doi ofiţeri inferiori, un plutonier, trei sergenţi şi trei 
angajaţi civili din fosta Colonie de Muncă Valea Lupului). În caracterizarea semnată de şeful 
DGPCM, colonelul Lixandru Vasile, ofiţerul Iordache era apreciat pentru buna coordonare a 
muncii deţinuţilor, dar şi pentru organizarea corespunzătoare a cadrelor de la Valea Lupului : 


În această calitate [de comandant - n.n.] a luat o serie de măsuri prin care a contribuit la 
terminarea în timp şi bune condițiuni a lucrărilor. A lucrat în strânsă colaborarea cu 
conducerea şantierului şi de fiecare dată satisfăcea întocmai cerinţele şantierului în ce 
priveşte mâna de lucru. S-a îngrijit de instruirea militarilor din subordinea lui care deasemeni 
s-au achitat de sarcinile lor şi au manifestat exigenţă faţă de deţinuţii care lucrau, în sensul 
că au pretins de la fiecare să-şi îndeplinească norma. Pentru munca depusă la Colonia 


Valea Lupului, propunem ca ofiţerul să fie distins cu Medalia „Muncii” `. 


După desfiinţarea formaţiunii 0769 Valea Lupului, Iordache a fost mutat în aparatul 
central al DPLC, fiind numit în funcţia de inspector la Serviciul Inspecţii (1 febr. 1955 — 


1 febr. 1956). 
Intr-un referat de cadre din 1955 întocmit de Serviciul Cadre al DPLC, se menționa : 


Ca comandant la Formaţiunea Oneşti, apoi Valea Lupului a avut rezultate mulțumitoare, a 
coordonat bine sectoarele de activitate şi a depus mult interes ca ordinile cu privire la 
îndeplinirea planului de producţie să fie respectate. Cu toate că a obţinut rezultate pe linie 
de producţie, ofiţerul având înclinații spre băutură deseori a angrenat şi pe subalternii săi 
în consumarea ei. Această atitudine a ofițerului a făcut să scadă disciplina în unităţile 
arătate mai sus şi adormirile în post, întârzierile de la serviciu să se ţină lanţ. După ce a 
fost mutat la Serviciul Inspecţii din Direcţia Penitenciare Lagăr şi Colonii, ofiţerul deşi 
cunoştea bine problemele muncii de penitenciare şi colonii tot nu a obţinut rezultatele 
dorite, astfel : fiind şeful unei comisii pentru controlul aplicării regulamentului la unităţi, 
ofiţerul s-a dus în teritoriu cu două zile în urma celorlalţi membri ai comisiei a făcut muncă 
superficială, s-a împrumutat de bani de la cadre pe care i-a trimis numai după ce a fost 
prelucrat în şedinţele de partid. În activitatea sa a fost exemplu rău lăsând o impresie urâtă 
asupra ofiţerilor de control astfel în timpul programului pleca în oraş şi consuma băutură 
exemplu la Tg. Mureş şi Miercurea-Ciuc, venea în unitate noaptea târziu, iar dimineaţa se 
scula la ora 8-9. Deşi membrii comisiei [din această comisie au mai făcut parte : locotenenţii 
Constantin Ştefănescu şi Iosif Cosma ; acesta din urmă a informat conducerea DGPCM despre 
toate abaterile ofițerului Iordache în fruntea acestei comisii - n.n. ] l-au făcut atent cerându-i 
săşi revizuiască atitudinea el totuşi nu a dat importanţă acestora. În urma sesizărilor făcut 


faţă de locuitorii din regiunea Moldovei: „În anii puterii populare Partidul nostru a dat o mare atenţie 
dezvoltării economice a tuturor regiunilor ţării, printre care şi a Moldovei vitregită timp de decenii de 
către capitalişti şi moşieri. (...) Zi de zi în această parte a ţării se ridică noi uzine, fabrici, schele 
petrolifere, hidro şi termocentrale electrice, clădiri social culturale, locuinţe muncitoreşti etc. Au luat 
fiinţă numeroase instituţii economice de cultură şi ştiinţă. Noua fabrică de antibiotice din laşi este 
expresia grijii partidului şi guvernului pentru ridicarea economică a acestei regiuni a minunatei noastre 
ţări” („Festivitatea inaugurării fabricii de antibiotice din laşi”, Flacăra Iaşului, 13 decembrie 1955). 
După câteva luni de la inaugurare, presa locală anunţa că în cadrul pavilionului central al Fabricii de 
Antibiotice din Iaşi a luat naştere prima staţie-pilot a industriei de antibiotice din RPR, graţie montorilor 
de la „Monchim” şi constructorilor Trustului 14 Construcţii. În această staţie-pilot urmau să se producă 
primele tablete de aureomicină şi streptomicină (vezi Marius B., „Colectivul fabricii de antibiotice 
raportează...”, Flacăra Iaşului, 21 august 1956). Pe şantierul Fabricii de Antibiotice din Iaşi a fost folosită 
din plin şi „forţa de muncă specială” asigurată de Colonia de Muncă Valea Lupului/formaţiunea 0769. 

1. „Caracterizare cu privire la Lt. Maj. Iordache loan Dumitru din Formaţiunea 0951 Bucureşti, propus 
pentru a fi decorat cu Medalia «Muncii»”, document semnat de colonelul Lixandru Vasile, director general 
al DGPCM (ANIC, fond Consiliul de Stat - Decrete, dosar nr. 15/1956, vol. II, f. 142). 

ofiţerul a fost sprijinit în adunarea generală a membrilor de partid, cu ocazia căreia, 
adunarea generală l-a sancţionat cu „vot de blam”. Cu această ocazie ofiţerul a luat poziţie 
justă recunoscând în bună măsură lipsurile ce le-a avut, luându-şi angajament că va depune 
mai mult efort în activitatea sa. În cadrul Serviciului Inspecţii nici nu a fost ajutat de şeful 
său, lăsându-l să muncească de capul său. (...) Considerăm că Lt. Maj. Iordache este totuşi 
un element care se poate îndrepta, are o pregătire mulţumitoare şi capacitate de muncă, iar 
dacă va fi sprijinit va putea să-şi lichideze lipsurile arătate în referat. Propunem să fie 
mutat din Centralul Direcţiei Penitenciare şi Lagăre şi Colonii la Colonia Chilia Veche, în 
funcţia de ofiţer de serviciu al comandantului I, clasa 23 de salarizare!. 


Din cauza unor neînţelegeri pe care le-a avut cu şeful Serviciului Inspecţii, maiorul 
Marius Vasiliu, a fost mutat la cerere sub comandă la formațiunea 0600 Chilia Veche. Deşi 
i s-a promis că la această unitate va fi numit, după o scurtă perioadă de timp, în funcţia de 
locţiitor al comandantului pentru pază şi regim, această numire nu s-a mai produs. Pentru 
această funcţie a fost preferat un ofiţer care venea din cadrul trupelor de grăniceri şi care 
nu avea nicio legătură cu această funcţie: maiorul Vasile Şerbănescu. 

Şef al Biroului Echipament şi Exploatări Imobile din Colonia de Muncă Chilia Veche/ 
formațiunea 0600 (1 febr. 1956 - 31 ian. 1957). 

Despre activitatea ofițerului Iordache la formațiunea 0600 Chilia Veche se relatează 
într-un referat de cadre nedatat, întocmit de Serviciul Cadre al DGPCM şi care propunea 
scoaterea sa din MAI: 


De când este mutat la Colonia Chilia Veche şi încadrat ca ofiţer de serviciu prim, tov. a 
dovedit prin atitudinea sa la început că poate munci şi cu rezultate mai bune, fapt pentru care 
a fost ales şi este în prezent secretarul organizaţiei de bază partid. Ca ofiţer şi comunist Lt. Maj. 
Iordache Dumitru s-a străduit oarecum să-şi desfăşoare activitatea, însă nu este ajutat suficient 
de conducerea coloniei. Tov. este folosit de comandant numai în luarea de hotărâri pe linie de 
partid, fără a fi folosit din plin la întreaga activitate a coloniei. Faptul că acesta are uneori 
atitudine nejustă faţă de comandant şi îi vorbeşte cu mâinile în buzunar, sau faptul că a părăsit 
unitatea ce se găsea în măsuri speciale, se datoresc în mare parte comandantului care i-a permis 
acest lucru şi nu l-a ajutat înainte de a cădea în greşeala respectivă. Lt. Maj. Iordache 
Dumitru nu a fost sprijinit pentru a se debarasa de viciul beţiei, din care cauză repetă 
aceleaşi lipsuri săvârşite şi în unităţile pe la care a trecut anterior. Lipsit de sprijin concret 
şi sub influenţa altor cadre trecute în rezervă, ofiţerul prin mai multe rapoarte a solicitat 
demisia şi cu foarte mare uşurinţă comandantul coloniei i-a dat aviz favorabil. Considerăm 
că Lt. Maj. Iordache Dumitru este un ofiţer capabil, bine pregătit profesional şi militar, dar 
care trebuie mult ajutat pentru a se încadra în regulamentul disciplinar şi pentru a dovedi 
într-adevăr o conduită militară sănătoasă, corespunzătoare gradului cel poartă şi sarcini de 
partid ce i-a fost încredinţată de comuniştii cu care munceşte. (...) Întrucât prin raportul 
ce-l anexăm ofiţerul solicită trecerea în rezervă, propunem a i se aproba acest lucru, 
conform art. 40 al. „e” din statutul corpului ofiţerilor Forţelor Armate ale RPR?. 


Un referat de cadre întocmit de Serviciul Cadre al DGPCM pe 18 decembrie 1956 
făcea referire la o vizită a lui Miron Constantinescu” în formațiunea 0769 Valea Lupului. 


1. Documentul este semnat de către şeful Serviciului Cadre din DPLC, maiorul Nicolae Stanciu, şi de către 
şeful Secţiei I din acelaşi serviciu, locotenent-major Gheorghe Alexandrescu (AANP, fond Cadre, d.p. 
nr. I-1085, dosar nepaginat). 

2. Referatul de cadre este semnat de directorul general al DGPCM, colonelul Lixandru Vasile, şi de şeful 
Serviciului Cadre, maiorul Nicolae Stanciu (ibidem, dosar nepaginat). 

3. La acea dată, Miron Constantinescu (n. 1917 — d. 1974) era secretar şi membru în Biroul Politic al CC al PMR. 

Demnitarul se afla într-o vizită de lucru la șantierul Fabricii de Antibiotice din laşi. Este 
un document rar întâlnit în dosarele din arhiva ANP deoarece nu am mai găsit până acum 
un document sau o mărturie care să menţioneze vizita unui înalt demnitar al regimului de 
„democraţie populară” într-o colonie de muncă. În acest referat de cadre se făcea referire 
şi la abaterile ofițerului în timpul activităţii acestuia de la Valea Lupului : 


În aceste funcţii ofiţerul a muncit cu rezultate bune, fiind felicitat cu ocazia sosirii la Colonie 
a Tov. Miron Constantinescu, şi propus să fie decorat cu Medalia „Muncii”. Menţionăm 
însă că Lt. Maj. Iordache Dumitru, la această unitate a avut şi o serie întreagă de lipsuri, 
care au influenţat în mod negativ asupra muncii şi nu au fost cunoscute de controlul făcut. 
Astfel în mai multe rânduri ofiţerul s-a prezentat la unitate în stare gravă de ebrietate, 
antrenând şi o parte din subalternii săi la consumarea băuturilor, în urma cărui fapt starea 
disciplinară a scăzut, iar adormirile în post şi întârzierile de la serviciu să se ţină lanţ. 


În acelaşi document, ofiţerii din Serviciul Cadre al DGPCM menţionau un eveniment 
petrecut în octombrie 1956, când Iordache a părăsit unitatea aflată în consemn, ducându-se 
la cârciuma din comuna Chilia Veche : 


La reîntoarcerea sa în unitate a fost întrebat de Maiorul Moromete de ce a părăsit unitatea ? 
La această întrebare ofiţerul a sărit în sus de pe scaun şi cu mâinile în buzunare a răspuns 
că nu are dreptul nimeni să-l tragă la răspundere, că el este Secretarul O.B. Partid, că el a 
muncit pentru stat etc. insultând foarte agitat comandantul cu diferite cuvinte jignitoare. La 
intervenţia Locot. Arvinte [Ilie - n.n. ] Şeful Biroului „D”, Lt. Maj. Iordache Dumitru, a 
afirmat „Cu tine nici nu vreau să vorbesc tu nu ai dreptul să vorbeşti cu mine, mai întâi să 
faci şi tu ce am făcut eu şi apoi să vorbeşti cu mine”, repetând din nou că este secretarul 
O.B. Partid. Fiind chemat la raportul Directorului General, Lt. Maj. Iordache Dumitru a 
întârziat raportând că a fost reţinut de raionul PMR Tulcea la o şedinţă, lucru nereal, 
întrucât aşa cum confirmă Tov. Serghei a fost reţinut numai câteva ore, după care acesta s-a 
plimbat fără rost prin Tulcea. În declaraţia dată cu ocazia verificării acestor afirmaţii, 
ofiţerul neagă cele arătate mai sus, luând o poziţie neutră acestor lipsuri. Mai mult, în loc 
să-şi schimbe atitudinea faţă de muncă solicită în ultimă instanţă să i se aprobe demisia. 
(...) Faţă de cele raportate mai sus şi ţinând cont de abaterile repetate săvârşite de Lt. Maj. 
Iordache Dumitru, propunem trecerea în rezervă a ofițerului conf. Art. 40 aliniatul „d” din 
Statutul Corpului Ofiţerilor Forţelor Armate ale RPR?. 


La această formaţiune, locotenentul-major Iordache a avut o serie de neînţelegeri cu 
locţiitorul comandantului pentru pază şi regim, maiorul Vasile Şerbănescu. În schimb, cu 
maiorul Nicolae Moromete, comandantul formaţiunii 0600 Chilia Veche, relaţiile de 
serviciu au fost iniţial foarte bune. Un referat întocmit de conducerea formaţiunii 0600 
Chilia Veche lăuda munca depusă de ofiţerul Iordache : 


Cel mai mare merit al tovarăşului Lt. Maj. Iordache Dumitru este acela căci de persoana 
sa este legată recoltarea stufului ce sa efectuat de către formațiunea noastră. În condiţiile 
iernii grele ce a fost, tovarăşul Lt. Maj. Iordache Dumitru, cu un efectiv de şase cadre şi 
un număr mult mai mare de condamnaţi sa deplasat în baltă, şi în condiţii foarte grele a 
ştiut să-şi organizeze munca cadrelor şi a condamnaților şi să recolteze cea mai mare 


1. Referat de cadre din 18 decembrie 1956, document semnat de directorul general al DGPCM, colonelul 
Lixandru Vasile, şi de şeful Serviciului Cadre din DGPCM, maiorul Nicolae Stanciu (A ANP, fond Cadre, 
d.p. nr. 1-1085, dosar nepaginat). 

2. Ibidem, dosar nepaginat. 

Cantitate de stuf ce a fost recoltat de formaţiune. Datorită viscolului, care timp de 50 de ore 
nu a făcut posibil transportul pe apă, un număr mare de condamnaţi şi şase cadre au fost 
nevoiţi să rabde de foame. La un moment dat aceşti condamnaţi începuse să se revolte, dar 
prin măsurile luate de Lt. Maj. Iordache Dumitru şi de celelalte cinci cadre revolta nu sa 
mai produs. Deşi împotriva lui s-a luat de către Direcţia unele măsuri nejuste, după cum 
declară el, totuşi nu sa descurajat, şi ca secretar al o.b. partid, ia parte activă la rezolvarea 
celor mai grele sarcini ce stau în faţa formaţiunii noastre. Este un înflăcărat agitator în ceea 
ce priveşte, introducerea liniei partidului în activitatea formaţiunii. Deasemenea împreună 
cu alţi membrii de partid cu munci de răspundere a reuşit ca să introducă în rândul 
majorităţii cadrelor, dragostea faţă de muncă, pentru îndeplinirea sarcinilor ce le are. 
Munca depusă de tovarăşul Lt. Maj. Iordache I. Dumitru în toate sectoarele de activitate, 
a fost apreciată de către adunarea generală a organizaţiei de bază partid, alegându-l din nou 
în funcţia de secretar al organizaţiei de bază. Tovarăşul Lt. Maj. Iordache Dumitru este un 
element cinstit devotat statului nostru, şi PMR al cărui membru este din anul 1945. Se 
străduieşte continuu ca să-şi dezvolte cunoştinţele iar cele care le posedă se străduieşte să 
le transforme practic în muncă sa. Este un tovarăş cu putere de muncă şi cu spirit de 
organizare dezvoltat, orientându-se în mod just în toate problemele muncii noastre. Pentru 
meritele sale în activitatea care a depus-o în cadrul formaţiunii noastre propunem ca 
tovarăşul Lt. Maj. Iordache I. Dumitru să fie decorat!. 


A fost trecut în rezervă ca „necorespunzător” la 31 ianuarie 1957, prin ordinul MAI 
nr. 1144, pentru: „superficialitate în muncă, beţii repetate, neexecutări de ordine, atitudine 
nejustă faţă de comandant, părăsirea unităţii în timpul consemnului, cât şi pentru dezin- 
formare”?. 

După trecerea în rezervă, Dumitru Iordache i-a trimis prim-locţiitorului directorului 
general al DGPCM, colonelul Ilie Bădică, un memoriu în care se arăta nemulţumit de 
faptul că, după şapte ani de zile de serviciu militar, a fost „aruncat pe drumuri în plină 
iarnă” ca un „păcătos” (aşa îl catalogase colonelul Lixandru Vasile pe Iordache în şedinţa 
în care s-a hotărât îndepărtarea ofițerului din MAI). Iordache afirma că directorul general 
al DGPCM s-a pronunţat şi împotriva rămânerii sale ca angajat civil la GAS MAI Chilia 
Veche sau a repartizării la o unitate socialistă de stat din afara MAI, lăsându-l şomer şi fără 
repartiție. De asemenea, Iordache îi mai acuza în acest memoriu şi pe comandantul 
formaţiunii 0600 Chilia Veche, maiorul Nicolae Moromete, şi pe şeful GAS MAI Chilia 
Veche, căpitanul Florea Mihăescu, pentru că au contribuit la scoaterea sa din DGPCM prin 
rapoarte false pe care le-au trimis conducerii Direcţiei. Astfel, despre maiorul Moromete, 


Iordache afirma : 


Dacă eu făceam ceiace a făcut Moromete la Chilia Veche cred că eram de mult în puşcărie? 
[se referea la nenumăratele abuzuri ale maiorului : beţii, ameninţări şi pedepse nejustificate 
aplicate militarilor din formațiunea 0600 Chilia Veche, absenţe nemotivate de la pro- 
gram etc. - n.n. ]. 


1. „Referat asupra tovarăşului Lt. Maj. Iordache Dumitru”, document semnat de comandantul formaţiunii 
0600 Chilia Veche, maiorul Nicolae Moromete, şi de locţiitorul său politic, locotenentul-major Tiberiu 
Popescu (ibidem, dosar nepaginat). 

2.  Adresă-răspuns din 4 ianuarie 1960 a Serviciului Cadre al DGPCM trimisă Comitetului Raional PMR 
„Nicolae Bălcescu” din Bucureşti (document semnat de şeful Serviciului Cadre, locotenent-colonelul 
Nicolae Stanciu). Acest organism de partid solicitase conducerii DGPCM în aceeaşi zi să-i comunice motivele 
pentru care locotenentul-major (r) a fost trecut în rezervă, deoarece acesta era „propus într-o muncă în 
care necesită să cunoaştem pentru care motiv a fost scos din forţele armate” (ibidem, dosar nepaginat). 

3. Memoriu adresat colonelului Ilie Bădică pe 12 iunie 1957 (ibidem, dosar nepaginat). 

Angajat civil la GAS MAI Chilia Veche (febr.-mai 1957); şef al Pazei obşteşti! din 
comuna Popeşti-Leordeni (mai-sept. 1957). Din cauza salariului foarte mic şi a unor 
greutăţi familiale a părăsit acest loc de muncă pentru o slujbă în producţie: sudor la 
atelierele de reparaţii auto din comuna Popeşti-Leordeni de pe lângă Întreprinderea Utilaje 
Drumuri şi Poduri a Ministerului Transporturilor (9 oct. 1957 - ?) Deputat în Consiliul 
popular al comunei Popeşti-Leordeni (mart. 1958 - 1962). 

În ianuarie 1959, Dumitru Iordache a adresat directorului general al DGPCM o cerere 
în care solicita reîncadrarea sa în DGPCM. Pe 22 ianuarie 1959, Serviciul Cadre din 
DGPCM i-a răspuns petentului Dumitru Iordache, domiciliat în comuna Popeşti-Leordeni, 
strada Popeştii Români, nr. 44 A, raionul „Nicolae Bălcescu”, regiunea Bucureşti : 


Pentru a fi ca ofiţer în MAI trebuie să aveţi cursul elementar de 7 clase complet şi înscris 
în clasa 8-a medie, ori din piesele de la dosarul Dvs. personal, rezultă că aveţi numai 
S clase primare. Pentru aceasta, nu vi se aprobă reîncadrarea în MAI. 


În mai 1962, după ce a absolvit şapte clase şi Şcoala de Partid de şase luni de pe lângă 
Comitetul Orăşenesc PMR Bucureşti, Iordache a adresat o cerere de încadrare în aparatul 
politic al DGPCM (cererea a fost făcută pe adresa locţiitorului directorului general al 
DGPCM pentru munca politică, maiorul Mircea Pietraru). Şi această solicitare i-a fost 
respinsă, din cauza faptului că nu avea studii medii. 

Grade succesive : locotenent (nov. 1950); locotenent-major (?). 

Decorații : medalia „Meritul Militar”, clasa a II-a (1955). Prin Decretul nr. 611 din 


22 noiembrie 1956, locotenentului-major Dumitru Ioan Iordache i s-a conferit medalia 


„Muncii” pentru „merite deosebite în muncă”?. 


Pedepse : „observare scrisă” pentru acuze neîntemeiate aduse contabilului Centrului de 
Coordonare MAI Chilia Veche, Eugen Ştefănescu (dec. 1952); zece zile de arest la 
garnizoană pentru că în ziua de 13 octombrie 1953, împreună cu mai mulţi salariaţi, a 
plecat din formațiunea 0665 Oneşti şi, în loc să rezolve problemele pentru care fusese 
trimis, a chefuit toată ziua prin diferite localuri din Oneşti, Târgu-Ocna şi satul Caşin (oct. 
1953); 20 zile de arest la garnizoană pentru abateri repetate (dec. 1956). 


IORDAN P. DUMITRU, angajat civil (n. 7 nov. 1925, com. Vităneşti, jud. Teleorman). 
Naţionalitatea : română. 


1. Decretul nr. 36 din 15 ianuarie 1957 pentru organizarea pazei obşteşti în comune a fost emis cu „scopul 
menţinerii ordinei publice şi al asigurării pazei bunurilor proprietate de stat şi a oricăror alte bunuri obşteşti, 
precum şi a celor particulare”. Comitetele executive ale sfaturilor populare împreună cu locuitorii din 
localităţile rurale erau însărcinate cu organizarea pazei obşteşti care urma să fie asigurată de bărbaţi cu vârste 
cuprinse între 18 şi 55 de ani (paza obştească nu se putea efectua de către : deputaţii MAN şi ai sfaturilor 
populare ; elevii şi studenţii instituţiilor de învăţământ cu frecvenţă obligatorie ; persoanele care erau 
improprii pentru prestarea pazei obşteşti din cauza unor boli fizice sau mintale ori a unei infirmităţi ; 
pompierii voluntari etc.). Cetăţenii obligaţi să execute serviciul de pază obştească făceau de serviciu prin 
rotaţie. La cererea majorităţii locuitorilor, Sfatul Popular comunal putea aproba ca paza obştească să fie 
prestată de către paznicii plătiţi prin contribuţie bănească sau în natură a locuitorilor stabili ai comunei sau 
satului respectiv. Paznicii obşteşti erau desemnaţi prin decizie a Comitetului executiv al Sfatului Popular 
comunal. Acelaşi organ local al administraţiei de stat stabilea şi retribuţia paznicilor. Numărul paznicilor 
obşteşti se stabilea în funcţie de nevoile de pază din comună, ţinându-se seama că era necesară existenţa 
unui paznic obştesc la aproximativ 500 de locuitori (Buletinul Oficial al MAN a RPR, nr. 4, 25 ianuarie 1957). 

2. Decretul nr. 6ll din 22 noiembrie 1956 pentru conferirea medaliei „Muncii” unor ofiţeri, sergenţi şi 
angajaţi civili din cadrul Ministerului Afacerilor Interne (ANIC, fond Consiliul de Stat - Decrete, dosar 
nr. 15/1956, vol. II, f. 141). 

Originea şi apartenenţa socială : chiabur. 

Profesia de bază la încadrarea în MAI: contabil. 

Funcţii în organizații politice, de masă şi obşteşti : membru UTM din 1948. 

Studii civile : 4 clase primare în comuna natală (1932-1936) şi 4 clase la Liceul Clasic 
din Turnu Măgurele (1945-1947). Iordan a absolvit câte două clase într-un an; 3 clase la 
Şcoala din Roşiorii de Vede şi o clasă la Liceul Clasic din Bucureşti (1947 - iun. 1951). 

Activitate profesională : tatăl lui Iordan Dumitru a deţinut mai multe hectare de pământ 
arabil în comuna natală, acesta fiind ales în anii '30 şi primar din partea liberalilor ; 
agricultor în gospodăria părintească (1936-1937 şi 1941-1945); secretar comunal la 
Primăria comunei Măgura, judeţul Teleorman (1937-1941). După finalizarea studiilor 
medii s-a angajat în funcţia de contabil la ICS „Fero-Metal” din Bucureşti (aug. 1951 — 
febr. 1952). În februarie 1952 a fost încadrat în funcţia de contabil II la Serviciul financiar 
din DGPCUM (febr. 1952 - ?). 

Din cauza originii sale nesănătoase, dar şi a faptului că tatăl său a folosit muncă 
salariată pentru a-şi lucra pământurile, în cursul anului 1952 a fost propus pentru îndepăr- 
tarea din MAIL. 


ISPAS ALIMPIE VIOREL, angajat civil, d.p. nr. 2087 (n. 27 iul. 1922, com. 
Mirăslău, jud. Alba). 

Naționalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru PCR din 1947; membru 
ARLUS (?) ; responsabil cu cadrele (1 iun. 1949 - 1 iul. 1950) şi responsabil organizatoric 
în Biroul Organizaţiei PMR din Penitenciarul Aiud (1 iul. - 1 sept. 1950); secretar al 
Organizaţiei de Bază PMR din Secţia Evidenţă Deținuți a DIP - UM 0618 Bucureşti 
(1954); membru în Biroul Organizaţiei de Bază PMR din Penitenciarul Aiud/formaţiunea 
0622 (1957-?); locţiitor al secretarului organizaţiei de partid şi preşedinte al Comitetului 
sindical al angajaţilor MAI din Penitenciarul Aiud (1964, 1966). 

Studii civile : 7 clase în comuna natală (1929-1936). 

Stagiu militar : Regimentul 91 Infanterie Alba Iulia (15 apr. 1943 - 25 aug. 1944). În 
aprilie 1944 a fost trimis împreună cu unitatea sa pe Frontul de Est (zona Piatra Neamţ) în 
funcţia de comandant de grupă, iar pe 25 august 1944 a fost luat prizonier de Armata 
Roşie. Va fi internat în Lagărul de prizonieri nr. 9 din Dombas (oct. 1944 - 4 nov. 1946). 
În acest lagăr a fost folosit pe post de miner brigadier şi comandant de pluton la minele din 
regiunea carboniferă Dombas. Pentru rezultatele bune obţinute în muncă a fost recompensat 
în mai multe rânduri de administraţia lagărului, fiind propus pentru a se reîntoarce în ţară 
cu primul transport de prizonieri? (pentru aceste rezultate, comandantul lagărului, un 
militar cu gradul de maior, al cărui nume nu e precizat în dosarul lui Ispas, l-a decorat cu 
o insignă alcătuită dintr-un „ciocan şi o lopată”). 

Într-o autobiografie dată la 5 ianuarie 1949, Viorel Ispas menţiona : 


După sosirea la destinaţie Comandamentul minelor ma pus brigadier la 70 de oameni 
conducândui în mod cinstit timp de doi ani şi trei luni, adică până la înapoierea mea acasă 


ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 292. 
2. Cu ocazia alegerilor din noiembrie 1946, Uniunea Sovietică a retrimis în ţară un important lot de 
prizonieri, ca gest de bunăvoință şi de clemenţă faţă de autorităţile de la Bucureşti. 


— 

din URSS. Îndeplinind normele cele date de către Comandamentul sovietic, ca drept 
recompensă am primit două rânduri de haine şi cinci metri de pânză. In anul 1946 luna 
Noiembrie mam întors din captivitate. 


Totodată, într-o altă autobiografie!, dată în 1951, sublocotenentul Ispas afirma : 


În anul 1944 luna aprilie am plecat cu Reg. 91 Inf. pe frontul din răsărit în Moldova la 
Piatra-Neamţ cu compania I plt. I comandant de companie am avut pe Slt. Piroş şi de 
pluton pe Slt. Mărcuş, am stat în linia I timp de 6 zile unde nu am avut nici o acţiune, după 
o săptămână am fost schimbat şi am fost duşi la săpături în urma frontului. (...) La 
25 August 1944 am căzut prizonier la Uniunea Sovietică unde am fost duşi în Regiunea 
Dombasului la minele de cărbuni. La sosirea mea în Dombas am fost ales ca brigadier, 
aveam 42 de tovarăşi în brigadă şi lucram în mină unde tot timpul am îndeplinit planul de 
muncă şi de multe ori îl depăşeam, am fost evidenţiat şi decorat. 


Studii militare : Şcoala de referenţi administrativi/secretari de grefă din Penitenciarul 
Jilava (1 sept. - 1 oct. 1950). 

Studii politice : Şcoala antifascistă din Lagărul de prizonieri nr. 9 din Dombas (1945). 

Activitate profesională : muncitor CFR la Districtul nr. 3 CFR Aiud şi agricultor pe 
moşia proprietarului de pământ Paul Naghi din comuna Mirăslău (1 iul. 1937 - 15 apr. 
1943). În februarie 1942 a fost arestat pentru două săptămâni, fiind anchetat pentru că i-a 
dat numitului Tibor Horvath din comuna Mirăslău un pistol pe care îl cumpărase de la un 
necunoscut. Pentru această faptă a fost judecat de Curtea Marţială din Sibiu, sub acuzaţia 
de deţinere ilegală de armă, însă a fost achitat la scurtă vreme de la începerea procesului. 

După întoarcerea din prizonierat a rămas să muncească în gospodăria părintească şi pe 
moşia proprietarului de pământ Paul Naghi din comuna Mirăslău (4 nov. 1946 — 1 ian. 1949). 

La 1 ianuarie 1949 a fost încadrat în DGP, fiind repartizat la Penitenciarul Aiud, unde 
a deţinut următoarele funcţii : gardian (1 ian. — 1 oct. 1949), referent la Biroul Contabilitate 
(1 oct. — 1 dec. 1949), referent la Biroul Grefă (1 dec. 1949 — 1 sept. 1950) şi şefal 
Biroului Evidenţă şi Cazier/secretar de grefă? (nov. 1950 - 6 oct. 1951). În toamna anului 
1951 a fost promovat în aparatul politic al DGPCUM şi numit în funcţia de instructor de 
cadre la Secţia Cadre Politice din Direcţia politică (6 oct. 1951 - 1 nov. 1952). După 
scindarea DGPCUM în DLCM şi Serviciul Penitenciare din MAI, Ispas a fost repartizat în 
funcţia de şef al Biroului I din Secţia Evidenţă Deținuți a Serviciului Penitenciare din MAI 
(1 nov. 1952 - nov. 1953). 

Pe 16 iulie 1953, Serviciul operativ şi de regim din formațiunea 0951/F - DLCM a primit 
o notă informativă” în care se semnala faptul că, în perioada 15 iunie - 3 iulie 1953, 
sublocotenentul Ispas a fost în concediu de odihnă la părinţii săi în comuna natală. Aici i-ar 
fi îndemnat pe aceştia să se retragă din GAS-ul local. Această notă mai preciza că părinţii 
ofițerului au fost urmaţi şi de alţi colectivişti, care au înaintat cereri de retragere din GAS : 


Mai grav este faptul că pe părinţii Slt. Ispas i-a urmat şi alte cereri de retrageri din GAS 
şi alţi colectivişti, care comentează că probabil Slt. Ispas care este la Bucureşti o fi 


În dosarul personal profesional al lui Viorel Ispas se regăsesc nouă autobiografii din perioada 1949-1957. 

2. Funcţia de secretar grefă din Penitenciarul Aiud a preluat-o de la Miff Crăciun care şi-a înaintat demisia 
din DGP începând cu data de 1 noiembrie 1950. 

3. Nota informativă a fost trimisă pentru exploatare Secţiei operative a Serviciului Penitenciare din MAI în 

aceeaşi zi, deoarece sublocotenentul Ispas nu făcea parte din DLCM, ci din Serviciul Penitenciare al 

MAI (AANP, fond Cadre, d.p. nr. 1-2087, dosar nepaginat). 


— 

cunoscând el ceva de şi-a îndemnat părinţii ca să se retragă din GAS. Slt. Ispas s-a 
manifestat apoi către un prieten de-al lui că „toţi colectiviştii sunt muritori de foame, 
fiindcă n-au ce mânca şi din această cauză în fiecare zi sunt aduşi de pe câmp în căruţe 
bolnavi de foame care au plecat la muncă flămânzi”, comentează în continuare că este o 
mare nenorocire cu oamenii de la sate. Demn de remarcat este faptul că părinţii Slt. Ispas 
au fost administratorii moşierului Noghy Pal din Aiud, iar el este căsătorit cu fiica unui 
fost exploatator, comerciant de vite, care este şi cea mai reacționară familie din comună. 
Figura acestui element, crescut şi injectat cu concepţia burghezo-chiaburească, se poate 
vedea din exprimarea şi hotărârea sa de a demisiona din cadrele armatei, spunând că el 
prestează un serviciu care nu este pe placul părinţilor şi socrilor săi şi că dacă va fi avansat 
la 23 August poate va rămâne în cadrele armatei iar dacă nu, o să plece să muncească 
alături de părinţii şi socrii săi. Sursa sigură „Scurtu”. 


Trecându-se la verificarea pe teren a notei informative, sublocotenentul de Securitate 
Ioan Szölösi din Raionul de Securitate Aiud a stabilit că informaţiile din document sunt în 
mare parte adevărate şi recomanda continuarea anchetei. Fiind chemaţi la Comitetul de 
conducere a GAC-ului şi la Comitetul Raional PMR Aiud pentru a lămuri problema cererii 
de retragere din GAC, Alimpie Ispas şi fiul său Viorel Ispas nu au putut să-şi justifice gestul : 


El nici o formă nu a putut să clarifice motivele ca părinţii lui ca să se retragă din GAC, 
răspunzând că părinţii ştie ce face şi el va căuta ca să stea de vorbă să lămurească la fel a 
mai promis că va da răspunsul în scurt timp şi nici până în prezent nu a dat nici un răspuns 
dovada este că părinţi lui îşi susţine declaraţile pentru retragere din Gosp. în urma acestui 
fapte a mai urmat încă 2 membri care a făcut cerere ca să retragă din Gosp. tot cu unele 
motive nejustificate care sunt influenţaţi de numitul Ispas Alinp, cum sunt cazuri concrete 
Beldean Cornel şi Chindea Leontina, care făcut cerere ca să iasă din Gosp. motivând că 
Ispas A. arc un băiat Ofiţer la MAI şi este băiat deştept şi ştie ce face!. 


Un nou raport de anchetă întocmit pe marginea acestui caz datează din 2 septembrie 
1953, când locotenentul Gheroghe Nedelcu din Secţia operativă a Serviciului Penitenciare 
al MAI stabilea următoarele concluzii : 


Nu s-a putut verifica faptul că Lt. Ispas Viorel, ar fi făcut el personal cererea părinţilor săi, de 
a se retrage din GAC. De asemenea, nu s-a putut verifica, dacă el a avut manifestări cu privire 
la încadrarea sa şi la avansarea în grad. Din nota alăturată şi din raportul Organului de 
Securitate din Raionul Aiud, se verifică cele semnalate, cu excepţia faptului că nu s-a stabilit 
dacă Lt. Ispas Viorel, a făcut el singur cererea părinţilor săi, pentru a se retrage din GAC. Însăși 
părinţii şi rudele soţiei Lt. Ispas Viorel sunt elemente ce nu prezintă încredere regimului 
nostru, lucru ce influenţează şi asupra Lt. Ispas Viorel, care se dovedeşte şi prin pasivitatea 
de care a dat dovadă, faţă de cererea părinţilor săi, de a se retrage din GAC. Din toate cele de 
mai sus, reiese că Lt. Ispas Viorel nu prezintă suficientă încredere, pentru a face parte din 
cadrele MAI. Faţă de cele de mai sus, propunem: Lt. Ispas Viorel să fie cercetat pe linie 
de cadre în legătură cu cele menţionate mai sus şi măsura în care se verifică, să se ia măsuri 
în consecinţă [raportul a fost întocmit după ce, în prealabil, locotenentul Gheorghe Nedelcu 
s-a deplasat în oraşul Aiud unde a stat de vorbă cu mai mulţi factori de răspundere, inclusiv 
cu sublocotenentul de Securitate loan Szölösi din Raionul de Securitate Aiud - n.n.]. 


Şef de Birou în Secţia Evidenţă Deţinuţi din DIP - UM 0618 Bucureşti (nov. 1953 — 
sept. 1954); lucrător evidenţă I (oct.-dec. 1954), locţiitor al şefului Secţiei Evidenţă şi 


1.  Referatdin 20 august 1953 întocmit de sublocotenentul de Securitate Ioan Szölösi (ibidem, dosar nepaginat). 

Coordonare CR (1 ian. 1955 - 30 iun. 1956) şi lucrător la evidenţă în Serviciul Evidenţă 
şi Repartizare Deținuți al DPLC (30 iun. — 1 sept. 1956). 

A fost trecut în rezervă la 30 iunie 1956 ca urmare a reducerilor de efective din MAI 
(ordinul MAI nr. 3271). 

Pe 2 mai 1958, angajatul civil Viorel Ispas a făcut un raport către prim-locţiitorul 
şefului DGPCM, colonelul Ilie Bădică, în care solicita reîncadrarea sa ca militar şi 
trecerea într-o muncă de pază la aceeaşi unitate. A primit răspuns negativ, deoarece la acea 
dată nu erau posturi vacante. 

Şef al Grupei Evidenţă Deţinuţi (1 sept. 1956 - 1 oct. 1957), lucrător principal la 
evidenţa deţinuţilor (1 oct. 1957 - nov. 1959) şi şef al Biroului Evidenţă Deținuți din 
Penitenciarul Aiud/formaţiunea 0622 (nov. 1959 - 1978). 

În funcţia de şef al Biroului Evidenţă Deținuți din formațiunea 0622 Aiud a fost 
promovat după ce pe 27 octombrie 1959 a primit dispensă de studii de la adjunctul 
ministrului Afacerilor Interne, generalul-maior Alexandru Mureşanu. Pentru această funcţie, 
angajatul civil Viorel Ispas trebuia să aibă studii superioare şi patru ani de stagiu (la acea 
dată Ispas avea şapte clase şi zece ani de stagiu). 

Grade succesive: sublocotenent (10 oct. 1950); locotenent (1 iul. 1953). 

Decorații : medalia „A XX V-a aniversare a eliberării Patriei” (1969). 

Pedepse : „mustrare scrisă” pentru că nu a raportat la termen eliberarea deţinutului CR 
Tilică Aurel (aug. 1957); „mustrare scrisă cu avertisment” pentru că la primirea în unitate 
a deţinutului CR Petre Boteanu nu i-a studiat cu atenţie dosarul şi l-a încadrat la categoria 
penală „drept comun” (sept. 1961); „mustrare scrisă cu avertisment” pentru că a pus în 
libertate condiţionată un deţinut care nu îndeplinea condiţiile impuse de acest act de 
clemenţă (1970). 


JIGA D. CLEOPATRA (fostă ENCIU)!, angajat civil, d.p. nr. 25 (n. 19 mai 1924, 
mun. Galaţi, jud. Galaţi). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI : profesoară maestră în specialitatea „haine de 
copii”. 

Funcţii în organizaţii politice, de masă şi obşteşti : membră PCR din 1947; secretară 
a Organizaţiei de Bază PMR din Serviciul Evidenţă al DLCM şi membră în Biroul 
Organizaţiei de Bază PMR din DLCM (1952-1953) ; preşedinta Comisiei de femei din 
DGPCM şi membră în Comitetul raional al femeilor din MAI (1958-1960); membră 
UFDR şi ARLUS (?); vicepreşedintă a Cercului ARLUS din Şcoala Pedagogică de Fete 
din Galaţi (1949). 

Studii civile : 4 clase la Şcoala primară nr. 1 de Fete din Galaţi (1931-1935); Liceul 
Industrial de Fete „Negropontes” din Galaţi, specialitatea „haine de copii” (1935-1943) ; 
3 clase de cursuri practice de specialitate „gradul II” la Liceul Industrial „Robescu” din 
Bucureşti (1943 - iun. 1946); curs de 10 zile de îndrumare a corpului didactic (1948). 

Activitate profesională : profesoară suplinitoare de lucru, specialitatea „haine de copii”, 
la catedra de lucru din Liceul Industrial de Fete „Negropontes” din Galaţi/Şcoala Pedagogică 
de Fete din Galaţi (1 oct. 1946 - 31 dec. 1948) şi secretară adjunctă la secretariatul 
aceleiaşi instituţii de învăţământ (31 dec. 1948 - 15 oct. 1949). 

În ziua de 11 iunie 1949 s-a căsătorit în Bucureşti cu Gheorghe Jiga (n. 16 aug. 1924, 
com. Beclean, jud. Braşov), funcţionar la Industria „Optica Română” din Bucureşti (1949), 
iar ulterior cursant al Facultăţii de Mecanică Fină din Institutul Politehnic din Bucureşti 
(1950-1955). În 1959, Gheorghe Jiga era şef al Serviciului 14 Import din ISCE 'Technoimport 
din Bucureşti, strada Doamnei, nr. 5. Întrucât soţul domicilia în Bucureşti, şi-a dat 
demisia de la Liceul „Negropontes” din Galaţi şi s-a mutat în capitală. În perioada 
octombrie 1949 - mai 1950 a fost casnică. 

Pe 1 mai 1950 a fost încadrată la Serviciul Îndrumări din DGP ca angajată civil în 
funcţia de referent (1 mai -— 1 iul. 1951); referent principal şi referentă-şefă la Secţia 
Evidenţă Deținuți din Serviciul Evidenţă Cazier şi Arhivă Centrală din DGPCUM (| iul. 
1951 - oct. 1952); referentă-şefă şi şefă de problemă în Biroul Evidenţă din Serviciul 
Evidenţă al DLCM (nov. 1952 - 1 nov. 1954). 


1. Anterior căsătoriei a purtat numele de Enciu Cleopatra. 

Un referat de cadre din 26 decembrie 1952 întocmit de Serviciul Cadre al DLCM 
propunea conducerii DLCM să aprobe încadrarea Cleopatrei Jiga în corpul ofiţerilor 
inferiori al MAI, cu gradul de sublocotenent, pentru rezultatele bune obţinute în muncă: 


Ca lipsuri tovarăşa este sensibilă şi atunci când i se face critică plânge cu uşurinţă. Este 
timidă din care cauză manifestă lipsă de combativitate neluând o poziţie hotărâtă împotriva 
acelor care provoacă mahalagisme. Tov. Jiga Cleopatra are un nivel politico-ideologic în 
dezvoltare şi se preocupă în permanenţă de îmbogățirea cunoştinţelor sale. În cadrul 
învăţământului de Partid şi la pregătirea marxistă tov. a dat rezultate foarte bune fiind şi 
premiată!. 


Lucrător la evidenţa deţinuţilor şi inspector principal la Serviciul Evidenţă Deținuți din 
DPLC/DGPCM (1 nov. 1954 — 1 oct. 1956 şi 1 oct. 1957 — 15 oct. 1962). 

În perioada 1 octombrie 1956 - 1 octombrie 1957 a fost eliberată din serviciu pe timp 
de un an pentru tratament medical, fiind suferindă de TBC pulmonar. După concediul 
medical a revenit în funcţia de lucrător la evidenţa deţinuţilor la Serviciul Evidenţă 
Deţinuţi din DGPCM. 

În ziua de 15 octombrie 1962, prin ordinul DGPCM nr. 0670, în conformitate cu 
articolul 16 din Codul muncii, i s-a desfăcut contractul de muncă la cerere, în vederea 
transferării sale la Sfatul popular al raionului „Tudor Vladimirescu” din Bucureşti. 

Cleopatra Jiga a mai avut un frate, Gheorghe D. Enciu (n. 13 apr. 1922, com. Oancea, 
jud. Galaţi), fost ofiţer superior cu gradul de maior la Marele Stat-Major din MFA (1959). 

Soţul Cleopatrei a mai avut doi fraţi şi două surori. Unul dintre fraţii soţului, Vasile V. 
Jiga (n. 1909, com. Beclean, jud. Braşov), de profesie strungar, a fost deputat al FDP din 
partea judeţului Făgăraş în MAN (28 mart. 1948 - 30 nov. 1952) ; preşedinte al Comitetului 
Provizoriu (1950) şi al Comitetului Executiv al Sfatului Popular al Regiunii Braşov? (1951, 
1952). La începutul anilor '50, Vasile V. Jiga locuia în Braşov pe strada Donca Simo, nr. 7. 

Cel de-al doilea frate al soţului, Ion Jiga (n. 1 ian. 1921, com. Beclean, jud. Braşov), 
a fost activist de partid la Comitetul Regional PMR Braşov” (mai 1959). 

Decorații: medalia „Muncii” (1959). 

Pedepse : „mustrare verbală” pentru că a întârziat de la program (iul. 1954). 


1. Referat de cadre din 26 decembrie 1952, document semnat de şeful Serviciului Cadre din DLCM, 
căpitanul Octavian Dumitrescu, şi de locotenentul Mihail Strausser, şef de birou (AANP, fond Cadre, 
d.p. nr. J-25, dosar nepaginat). 

2. Autobiografie dată de Cleopatra Jiga la data de 11 mai 1959 (ibidem, dosar nepaginat). „Lista deputaţilor 
FDP pentru Marea Adunare Naţională”, România liberă, din 1 aprilie 1948. Gheorghe Crişan, Piramida 
puterii. Oameni politici şi de stat, generali şi ierarhi din România (23 august 1944 - 22 decembrie 1989), 
vol. I, editiţa a II-a, revăzută şi adăugită, Pro Historia, Bucureşti, 2004, p. 189. 

3. Autobiografie dată de Cleopatra Jiga la data de 11 mai 1959 (AANP, fond Cadre, d.p. nr. J-25, dosar 
nepaginat). 

KISS ARPAD COLOMAN, locotenent-colonel, d.p. nr. 4225 REE 
(n. 12 oct. 1924, oraşul Cugir, jud. Alba — d. 31 oct. 1995, mun. f 
Bucureşti). 

Naţionalitatea : maghiară. 

Originea şi apartenenţa socială: muncitor. 

Profesia de bază la încadrarea în MAI: brutar. 

Funcţii în organizaţii politice, de masă şi obşteşti : membru UTC 
din 1944 şi PCR din 1945; membru în Uniunea Patrioţilor Maghiari 
(1945) ; preşedinte al organizaţiei Uniunea Patrioţilor Maghiari din 
satul Turcheş (1945-1946). 

Despre activitatea sa politică de după 23 august 1944, Coloman vorbeşte într-o 
autobiografie dată la 5 noiembrie 1953: 


Înainte de 23 August 1944 nu am făcut politică, iar în Februarie 1945 am fost primit în 
PCR. Am luat parte la şedinţe imediat după 23 August 1944, însă nu am fost confirmat, 
întrucât tovarăşii spuneau că nu am încă 21 de ani. Am fost înscris la UTC şi UPM. Am 
luat parte la o serie de manifestații organizate de PCR în Oraşul Stalin, unde mobilizam 
oamenii din comuna mea, mergând cu căruțele. Am luat parte activă la incidentul din 
Februarie 1945 când maniştii au intenţionat să zădărnicească o manifestaţie a BPD-ului 
pentru un guvern democratic!. 


Secretar al Organizaţiei de Bază PMR din Direcţia Cadre a Direcţiei Generale Politice 
din MAI (1950-1951); secretar al Comisiei de Partid din DGPCUM (sept. 1951 - oct. 
1952) ; Secretar al Comisiei de Partid din DLCM (oct. 1952 - oct. 1953). 

Studii civile : 4 clase în satul Turcheş, judeţul Braşov (1931-1935) şi 3 clase la Şcoala 
primară agricolă din satul Satulung, judeţul Braşov? (1935-1938). În timpul vacanţelor, 
Coloman Kiss lucra ca salahor la diferiţi patroni din comunele limitrofe oraşului Săcele ; 
clasele a VIII-a, a IX-a, a X-a şi a XI-a le-a urmat la Şcoala Medie „Zoia Kosmodemianskaia” 
din Bucureşti, secţia umanistă (mart. 1964 - iun. 1965). 

Stagiu militar : Regimentul 9 Grăniceri Orşova (iul.-sept. 1946). După perioada de 
instrucţie efectuată la sediul Regimentului 9 Grăniceri Orşova a fost trimis în funcţia de 
comandant de gardă la sediul Gărzii financiare din Sibiu (oct. 1946 - iun. 1948). A fost 
lăsat la vatră cu gradul de sergent. 


1. Autobiografie dată de Kiss Coloman la 5 noiembrie 1953. (AANP, fond Cadre, d.p. nr. K-4225, dosar 
nepaginat). 
2. La 23 iulie 1950, satele Turcheş şi Satulung au fost desfiinţate şi înglobate în oraşul Săcele. 

Studii politice : în toamna anului 1948 a fost trimis de Judeteana PMR Braşov la Şcoala 
Superioară de Cadre a CC al PMR, secția cu predare în limba maghiară (oct. 1948 - 1 aug. 
1949); Universitatea serală de Marxism-Leninism de pe lângă Casa de Cultură a MAI 
(1951-1953); Şcoala Superioară de Partid „Ştefan Gheorghiu” de pe lângă CC al PMR, 
secția fără frecvență (? - 6 apr. 1963). Potrivit HCM nr. 1879/1953, această şcoală de 
partid intra în categoria instituțiilor de învățământ superior. 

Activitate profesională: ucenic la brutăria patronului Denfeld din Braşov (ian.-febr. 
1939) ; ucenic la brutăria patronului Graf Walter din Braşov, strada Lungă nr. 59 (febr. 
1939 — dec. 1940); muncitor brutar la brutăria patronului Ion Poiană din comuna Baciu, 
judeţul Braşov (dec. 1940 - febr. 1941); muncitor brutar la brutăria patronului Reinhold 
Franz din comuna Baciu, judeţul Braşov (mart. 1941 - mart. 1942). În primăvara anului 
1942, Reinhold Franz i-a închiriat brutăria lui Nicolae Rusu; ucenic la brutăria „Rusu 
Nicolae” din comuna Baciu, judeţul Braşov (mart. 1942 - apr. 1946). A fost concediat de 
Nicolae Rusu deoarece participa frecvent la diferite şedinţe UTC şi PCR, din cauza cărora 
întârzia la serviciu. După lăsarea la vatră cu gradul de sergent, Coloman s-a prezentat la 
Plasa PCR Săcele de unde a fost repartizat în funcţia de şef al producţiei la fosta brutărie 
„Rusu Nicolae” - naţionalizată în iunie 1948 (iul.-oct. 1948). 

Prin Decretul nr. 860 din 20 august 1949 a fost chemat din câmpul muncii în cadrele 
active ale Armatei, în Trupele MAI, pentru Direcţia Generală Politică cu gradul de căpitan 
de infanterie şi cu vechimea în grad de la 1 august 1949! ; şef al Biroului Subofiţeri din 
Secţia Subofiţeri Activi şi Rezervă (aug. 1949 — dec. 1950), şef al Biroului Miliție (dec. 
1950 - apr. 1951) şi şef al Secţiei a III-a Miliție, Securitatea Statului şi Penitenciare din 
Direcţia Cadre a Direcţiei Generale Politice din MAI (iun. 1950 - 30 aug. 1951). 

O referinţă dată de o colegă de serviciu a ofițerului Kiss Coloman din Direcţia Cadre 
a Direcţiei Generale Politice din MAI îl critica pe acesta pentru că nu s-ar fi achitat întru 
totul de sarcinile primite, precizând totodată care era activitatea de zi cu zi a ofiţerilor din 
aparatul politic al MAIL: 


În intervalul celor 8 luni cât am lucrat împreună am putut observa că tov. cpt. nu are putere de 
cuprindere a muncii, se pierde în probleme mărunte, iar cele de o importanţă mai mare nu le 
rezolvă. Nu se deplasa pe teren pentru a controla munca unităţilor în subordine, sub pretextul 
că are de muncit în birou. În fond avea lucrări în sertare pe care nu le rezolva cu lunile de 
zile, motivând aceasta prin faptul că nu putea pătrunde la tov. Col. Bălteanu spre a le supune 
aprobării [colonelul de Securitate Mihai „Colcher” M. Bălteanu, şef al Direcţiei Cadre din 
Direcţia Generală Politică a MAI în perioada octombrie 1949 - decembrie 1951 - n.n.]. Nu 
se concentra suficient atunci când controla referatele ce le făceau tov. din Secţie şi în felul acesta 
se făceau greşeli astfel încât referatele erau bătute la maşină de câte 3-4 şi chiar de 5 ori. Nu 
sprijinea şi nici nu cunoştea felul cum muncesc tovarăşii din Serviciile de Cadre din 
Unităţile ce aparţineau Secţiei noastre pentru a fi controlate. Ca secretar al OB a Dir. Cadre 
DGP, a dat dovadă de un nivel politic slab. Nu putea să conducă biroul în activitatea sa. Nu 
cunoştea felul cum muncesc m. de p. din Org. de Bază. Nu are spirit critic şi autocritic. 
Respingea critica nerecunoscându-şi greşelile. Mobiliza pe ceilalţi tov. să se ducă la limba rusă, 
însă dânsul nu se ducea, spunând că are mult de lucru chiar dacă nu avea. Nu avea o atitudine 
justă faţă de muncă. Exemplu : tov. din Secţie nu aveau ce să lucreze în birou şi în loc să-i 
trimită pe teren pentru control, le spunea acestora „cum nu aveţi de lucru ? uite vă dau eu”. Şi 
le dădea să mai verifice încă o dată dosarele (pe care aceştia le mai avusese de 2-3 ori prin 
mână) să vadă dacă nu cumva s-a scăpat totuşi ceva. Astfel tov. dormeau zile întregi, răsfoind 


1. ANIC, fond Consiliul de Stat — Decrete, dosar nr. 8/1949, ff. 132-133. 

dosare (Ex. Lt. Dumitraşcu Victor, Lt. Alexandru Nicolae şi în ultimul timp şi lt. Rovenţa). 
Este comod, punând pe alţii să muncească mai mult. (...) În urma ultimei analize a muncii 
Direcţiei Cadre făcută de către DGP la care a participat şi tov. Ministru Drăghici, în luna 
iulie 1951, am observat că s-a trecut la o rezolvare rapidă a tuturor lucrărilor vechi, s-a 
trimis tovarăşii din Secţie pe teren şi în momentul de faţă cred că nu mai sunt lucrări 
restante ca înainte! [la acea dată, generalul-maior Alexandru Drăghici era şef al Direcţiei 
Generale Politice din MAI - n.n.]. 


Afirmațiile acestei colege de serviciu exprimate în referinţa de mai sus sunt confirmate 
şi de către locotenentul Rovenţa Grigore, care, pe 22 august 1951, îi aducea aceleaşi critici 
şefului său într-o „Apreciere caracteristică”. După câteva zile, locotenentul Rovenţa 
Grigorea avea să-i ia locul căpitanului Kiss Coloman la conducerea Secţiei Miliție, 
Securitatea Statului şi Penitenciare din Direcţia Cadre a Direcţiei Generale Politice din MAI. 

Într-un referat de cadre din 29 noiembrie 1951 întocmit de Secţia Miliție, Securitatea 
Statului şi Penitenciare din Direcţia Cadre a Direcţiei Generale Politice din MAI, se 
precizau motivele pentru care a fost retrogradat din funcţie şi transferat la Direcţia Politică 
a DGPCUM, dar şi şedinţa în care s-a luat decizia de transfer : 


Ca şef al biroului serg. comandă a reuşit să cuprindă muncă achitându-se bine de sarcinile 
încredințate, fapt pentru care a fost ridicat în funcţia de şef al Secţiei Miliție, Sec. Statului 
şi Penitenciare. În noua sa muncă tov. cpt. Kiss Coloman a depus interes reuşind să obţină unele 
rezultate pozitive. Totodată a fost numit şi secretarul OB din Direcţia Cadre - DGP. Fiind 
secretar al OB Partid până la alegerea noilor organe conducătoare de partid s-a ocupat de viaţa 
de partid din OB respectivă căutând să se achite şi de această sarcină. Pe lângă rezultatele 
pozitive a avut şi lipsuri în munca profesională şi de Partid. Datorită insuficientei pregătiri 
politice şi lipsei de organizare nu putea îndeplini funcţia de şef de secţie în Direcţia Cadre DGP 
nereuşind să cuprindă munca Secţiei şi să cunoască toate problemele ei. Nu a planificat şi 
controlat munca birourilor din secţie, necompartimentând sarcinile pe birouri şi după 
importanţă, lăsând tov. să lâncezească zile şi săptămâni fără sarcini concrete. Nu a sprijinit şi 
îndrumat creşterea tov. din Secţie, a imobilizat iniţiativa tov. căutând să rezolve totul singur, 
manifestând neîncredere în puterea de muncă a tov. din Secţie. Evita şedinţele de analiză în 
cadrul secţiei de teamă să nu fie criticat. Deasemeni a dovedit lipsă de operativitate şi curajul 
răspunderii în muncă, fiind influenţabil, oscilează în susţinerea unei opinii proprii. Ca secretar 
al OB Partid nu a sprijinit în suficientă măsură organizatoricii de partid, netrasându-le 
sarcini concrete, şedinţele de birou se ţineau fugitiv fără să se ia o hotărâre precisă în urma 
discuţiilor. În şedinţele de partid a dovedit că are spirit în formare dar mai puţin autocritic, 
când era criticat foarte greu primea critica, căutând să aducă justificări. În urma rezultatelor 
negative obţinute în cadrul Secţiei Mil. Sec. Statului şi Penitenciare cât şi în urma şedinţei cu 
tov. Ministru Drăghici, tov. cpt. Kişş a fost mutat la Direcţia Generală a Penitenciarelor — 
Direcţia Politică, în funcţia de şef al Secţiei Cadre. De la numirea sa ca şef al Secţiei Cadre 
din Direcţia Generală a Penitenciarelor a luat o atitudine sănătoasă faţă de muncă, reuşind 
să pună la punct o serie de lipsuri din această secţie, astfel fiind de un real folos pentru 
îmbunătăţirea muncii de cadre din Penitenciar. În prezent lucrează mai organizat şi planificat 
dovedind că şi-a însuşit în bună măsură criticile aduse în şedinţa cu tov. Ministru. 
Considerăm că tov. cpt. Kişş Coloman sprijinit şi controlat în muncă va lichida în întregime 
cu lipsurile sale pe care dânsul le cunoaşte şi luptă pentru a le lichida?. 


1. Referinţă dată de Elena Dumitrescu, fostă Marin, la Bucureşti, pe 22 august 1951 (AANP, fond Cadre, 
d.p. nr. K-4225, dosar nepaginat). 

2. Referat de cadre din 29 noiembrie 1951, întocmit de Secţia Miliție, Securitatea Statului şi Penitenciare din 
Direcţia Cadre a Direcţiei Generale Politice din MAI, document semnat de locotenentul-major Grigore 
Rovenţa, şef al Secţiei Miliție, Securitatea Statului şi Penitenciare din Direcţia Cadre a Direcţiei Generale 

Criticile aduse de colegii de serviciu, precum şi de către superiorii săi, aveau să fie 
confirmate chiar de către Kiss Coloman în autobiografia semnată pe 5 noiembrie 1953. In 
acest document, ofiţerul îşi făcea autocritica într-un limbaj specific ofiţerilor politici : 


De când sunt în MAI am avut pe lângă rezultatele pozitive şi o serie de lipsuri. Nu am fost 
suficient de combativ şi nu am folosit cu curaj critica şi în special în sus. Uneori mă 
pripeam şi nu aprofundam temeinic sarcinile. Datorită acestor lipsuri, cât şi a lipsei de 
experienţă în munca militară, la începutul activităţii mele ca militar, nu am dat cele mai 
bune rezultate. Consider însă că nici nu am fost ajutat îndeajuns şi ca dovadă că de când am 
trecut într-o muncă independentă şi fiind ajutat mai mult de organele superioare, apreciez 
că am crescut mai mult şi randamentul muncii mele este mai mare. Deşi din punct de 
vedere material mutarea mea de la DGP la Penitenciare a avut urmări, însă faptul că în 
acest sector de muncă am fost nevoit să rezolv o serie de probleme, acumulând astfel o 
experienţă mai bogată în munca practică, nu m-a frământat prea mult problema materială!. 


Şef al Secţiei Cadre politice din Direcţia Politică a DGPCUM (1 sept. 1951 - oct. 
1952). Ca urmare a desființării DGPCUM a fost numit mai întâi în funcţia de secretar al 
Comisiei de Partid din DLCM (oct. 1952 - oct. 1953), iar mai târziu în cea de şef al 
Serviciului Cadre din DLCM (mart.-nov. 1953); ofiţer controlor şi inspector la Serviciul 
Inspecţii din DLCM/DPLC/DGPCM (nov. 1953 - 1 iun. 1957). 

Un referat de cadre din 1955 întocmit de Serviciul Cadre al DPLC propunea trecerea 
în rezervă a maiorului Kiss Coloman sau mutarea acestuia într-o altă Direcţie a MAI din 
cauza slabului randament de care a dat dovadă la serviciile de cadre şi inspecții ale 
formaţiunii 0951 Bucureşti : 


Ca secretar al Comisiei de Partid a căutat să ducă munca în bune condițiuni, dar s-a ferit 
să se deplaseze pe teren, iar în birou neavând de lucru permanent foarte des a lipsit fără ca 
să se ştie unde este, se ocupa de fapt cu rezolvarea problemelor familiare. Metodele ce a 
folosit în muncă n-au fost întotdeauna partinice, întrebând pe tovarăşi asupra unor intimităţi 
sentimentale, aceasta pentru a-şi satisface curiozitatea. În calitate de Şef al Serviciului 
Cadre a dat dovadă de incapacitate de a conduce un colectiv, a dezorganizat munca, creind 
o atmosferă de anarhie, a tărăgănat rezolvarea problemelor în nenumărate cazuri nu a 
trimis ordinele de transfer şi de încadrare la Serviciul Financiar şi astfel zeci de cadre au 
rămas fără salar şi ajutoare legale. A dovedit vigilenţă, dar şi viclenie în ceea ce priveşte 
plasarea, promovarea sau pedepsirea cadrelor, spunând în faţa cadrelor, când aceştia au 
fost nemulţumiţi, că nu el, ci Direcţia a făcut! La Serviciul Inspecţii a muncit în oarecare 
măsură mai bine, dar munca depusă de el purta aceleaşi caracteristici ca şi mai înainte : 
comoditate, fuga de răspundere şi superficialitate. Cu ocazia unei anchete la o unitate de 
contra-revoluţionari, unul dintre deţinuţi a declarat că a primit un pistol şi a ascuns într-o 
saltea. Tov. Kiss s-a mulţumit cu aceasta, nemaiîntrebând de la cine a primit, unde este 
pistolul, ori acest lucru putea să aibă urmări grave. Toată atitudinea lui arată că este un 
element îngâmfat, lipsit de simţul răspunderii. A ieşit la raport la Şeful Direcţiei şi a plâns 
într-un mod nedemn, cerând să aibe şi el acces la magazinul unde au acces tovarăşii cu 
munci de răspundere. De asemenea a cerut să fie propus la avansare la 22 august 1954, i-a 
venit ordinul de avansare la vechime, dar aceasta nu l-a împiedicat ca, la 23 august, 
noaptea, fiind ofiţer de serviciu, deşi era şi ordin de consemn, să se desbrace ca acasă şi 
să doarmă, culcat în pat, primind pentru aceasta 5 zile arest. A început să bârfească că de 


Politice din MAI, şi de locotenentul-major Ştefan Layoş, şef al Biroului Penitenicare din aceeaşi secţie 
(ibidem, dosar nepaginat). 
1. Ibidem, dosar nepaginat. 

aceia a fost pedepsit pentru că Şeful Direcţiei are ciudă pe el. După unificarea celor două 
Direcţii a primit ordin de transfer la Penitenciarul Oradea în calitate de Comandant, n-a 
executat acest ordin, ci s-a dus pe la Direcţiile Politic şi Cadre, făcând intervenţii ca să 
rămână în Bucureşti [este vorba de unificarea DLCM cu DIP din noiembrie 1954, în urma 
căreia a luat naştere DPLC - n.n. ]. Tovarăşii au spus să revocăm ordinul. Maiorul Kiss a 
pus problema cu totul necinstit cum Că i s-a pus în vedere să preia munca a doua zi şi să 
plece imediat cu soţia, lucru neadevărat. Tovarăşul are un oarecare nivel ideologic şi 
politic, dar este şi aci caracteristic felul în care el se pregăteşte pentru seminarii şi 
examene. În 1953, nefiind încă reglementat programul de lucru şi munca fiind foarte 
multă, el nu a sacrificat din timpul lui liber pentru a se pregăti de seminar, ci în timpul 
serviciului. Iar înainte de examene s-a internat pe timp de 27 zile în spital ca să fie 
handicapat faţă de ceilalţi în pregătirea examenelor. În concluzie : Maiorul Kiss Koloman 
este un element muncitoresc care după şcoala Comitetului Central PMR s-a dezvoltat 
obţinând un nivel politic-ideologic relativ bun. A fost ridicat în muncă, activând pe linia 
muncii politice. În muncă a dat rezultate slabe, fiind leneş, împrăștiat şi lipsit de spiritul 
răspunderii. Foloseşte fraze pompoase, demagogice, despre devotament, dar el fuge, se 
eschivează în fel şi chip de orice incomoditate. Este intrigant, palavragiu, folosindu-se de 
faptul că cunoaşte dosarele mai multor tovarăşi caută să-i pună în inferioritate. A fost 
autorul unor serii de mahalagisme din Direcţie. (...) Pentru cele arătate mai sus, cât şi 
pentru că Direcţia noastră în urma reorganizării şi a desființării unor unităţi a rămas cu un 
excedent mare de ofiţeri, propunem: Maiorul Kiss Koloman, să fie trecut în cadrele de 
rezervă ale MAI în conformitate cu art. 40 aliniatul „c” şi art. 41 din Statutul Corpului 
Ofiţerilor Forţelor Armate ale RPR sau să fie mutat în altă Direcţie!. 


În cele din urmă, nu maiorul Kiss Coloman a fost cel scos din MAI, ci chiar şeful 
DPLC, locotenent-colonelul Ioan Sloboda, care a fost trecut în rezervă în toamna anului 
1955. Se pare că ofiţerul Kiss avea „relaţii” bune la nivelul conducerii MAI, deoarece în 
următorii ani nu numai că nu a fost retrogradat din funcţie sau trecut în rezervă, aşa cum 
propunea locotenent-colonelul Sloboda, ci a fost avansat în funcţia de locţiitor al şefului 
Serviciului Cadre al DGPCM. Astfel, Kiss a devenit adjunctul celui care propunea conducerii 
MAI în 1955, alături de locotenent-colonelul Ioan Sloboda, trecerea sa în rezervă, Nicolae 
Stanciu, şef al Serviciului Cadre din DLCM/DPLC/DGPCM (nov. 1953 - 1963). 

După doar doi ani, un alt referat de cadre întocmit de Serviciul Cadre al DGPCM 
aprecia activitatea maiorului Kiss într-un mod total diferit celor afirmate în referatul de 
cadre din 1955 (în 1955, colonelul Lixandru Vasile îl înlocuise la conducerea DPLC pe 
locotenent-colonelul Ioan Sloboda). Maiorul Kiss Coloman era văzut acum ca un ofiţer 
care a „reuşit să obţină rezultate multumitoare şi chiar uneori bune” în munca de cadre, 
dar mai ales la Serviciul Inspecţii unde, în calitate de ofiţer controlor, a sprijinit unităţile 
exterioare ale DGPCM „prin propunerile juste ce le făcea pentru îmbunătăţirea muncii”?. 

De asemenea, referatul de cadre din 1957 mai preciza : 


Are un dezvoltat spirit de sesizare a problemelor şi se orientează just în rezolvarea oricărei 
probleme ce se iveşte. Prin munca ce a depus-o în Serviciul Inspecţii, cât şi în unităţile pe 


1. Referat de cadre din 1955 întocmit de Serviciul Cadre al DPLC, document semnat de şeful DPLC, 
locotenent-colonelul Ioan Sloboda, şi de şeful Serviciului Cadre din DPLC, maiorul Nicolae Stanciu 
(ibidem, dosar nepaginat). 

2. Referat de cadre din mai 1957 întocmit de Serviciul Cadre al DGPCM, document semnat de şeful DGPCM, 
colonelul Lixandru Vasile, şeful Serviciului politic şi locţiitor al directorului general al DGPCM, locote- 
nent-colonelul Constantin Fetcu, şi de şeful Serviciului Cadre, maiorul Nicolae Stanciu (ibidem, dosar 
nepaginat). 

unde a fost în control a dat un real sprijin conducerii Direcţiei Generale. Ca lipsuri ce se 
observă în activitatea sa sunt: nu este suficient de perseverent în muncă, nu are destul 
spirit organizatoric şi nu întotdeauna dovedeşte exigenţă în propunerile ce le face, în 
special când priveşte unii oameni ce-i cunoaşte mai de mult. (...) Faţă de cele arătate mai 
sus, îl propunem a urma Universitatea de Partid, Ştefan Gheorghiu, curs fără frecvenţă!. 


Locţiitor al şefului Serviciului Cadre din DGPCM (1 iun. 1957 - nov. 1963). 

A fost retrogradat din funcţia de locţiitor al şefului Serviciului Cadre din DGPCM din 
cauza unor abateri profesionale care se regăsesc menţionate într-un referat de cadre întocmit 
în noiembrie 1963 de către Direcţia Cadre a MAI: 


În stilul şi metodele de muncă ale ofițerului continuă să se manifeste o serie de lipsuri care 
i-au fost arătate în perioadele respective, însă nu s-a străduit pentru a le lichida. Astfel, cu 
ocazia diverselor controale ce s-au efectuat la Serviciul Cadre, s-au constatat că există 
deficienţe serioase în ce priveşte metodica efectuării unor verificări, a întocmirii şi 
îndeplinirii planurilor de muncă şi în special completarea unor funcţii vacante prin încadrări 
directe din câmpul muncii. Din acest punct de vedere, deşi personal a răspuns de unele 
gospodării agricole şi întreprinderi industriale, a neglijat aproape complet încadrarea 
acestora cu cadre corespunzătoare, precum şi controlul lucrătorilor de cadre din aceste 
unităţi. În funcţia ce o îndeplineşte dovedeşte comoditate, lipsă de exigenţă în muncă şi de 
operativitate. Ca o trăsătură de caracter a sa este aceea că atunci când primeşte un ordin în 
loc să-l execute întocmai vociferează şi comentează îndeplinirea lui, lucru ce l-a imprimat 
şi unor subordonați. Face mult caz de cunoştinţele sale şi în general vorbeşte mai mult 
decât trebuie. Din cauza lipsei de exigenţă, calitatea muncii, a lucrărilor executate de 
asemenea nu sunt la nivelul sarcinilor ce se cer. A acceptat de multe ori cu uşurinţă 
întocmirea şi prezentarea unor lucrări de slabă calitate, unele dintre ele neterminate şi 
nedocumentate, fără a lua sau propune măsuri împotriva celor vinovaţi. Aceasta şi pentru 
faptul că nu acordă suficient sprijin şefilor de birouri, lucrătorilor şi nu controlează cu 
simţ de răspundere modul cum aceştia se achită de sarcini şi se orientează în muncă. (...) 
În concluzie, It. col. Kiss Coloman este un ofiţer pregătit din punct de vedere profesional 
şi politic, însă randamentul muncii sale în funcţia ce o îndeplineşte este nesatisfăcător şi 
nici nu a dovedit preocupare pentru lichidarea lipsurilor, este comod şi lipsit de operativitate. 
Faţă de cele raportate mai sus propunem să fie scos din această funcţie şi să fie numit în 
funcţia de şef secţie operativ la Secţia Rahova din cadrul DGPCM?. 


Şef al Secţiei operative „Rahova” (nov. 1963 - 1 aug. 1964 şi 1967-1968) şi şef al 
Secţiei „Popeşti-Leordeni” din Penitenciarul Văcăreşti (1 sept. 1964 - 1967). 

Pe 1 august 1964, Secţia operativă „Rahova” din cadrul Penitenciarului Văcăreşti a fost 
desfiinţată prin ordinul MAI nr. 2409. După această dată, Kiss Coloman a fost pus la 
dispoziţia DGPCM în lunile august-septembrie, însă a muncit în continuare la Penitenciarul 
Văcăreşti până la găsirea unei noi funcţii corespunzătoare gradului său. Datorită promovării 
şefului Secţiei „Popeşti-Leordeni” din Penitenciarul Văcăreşti, maiorul Valentin Potcoavă, 
în funcţia de locţiitor al comandantului pentru pază şi regim la Colonia de Muncă Slatina/ 
formațiunea 0780, funcţia de şef al Secţiei „Popeşti-Leordeni” a devenit vacantă, astfel că 
locotenent-colonelul Kiss Coloman a fost numit în această funcţie în septembrie 1964. 


— 


Ibidem, dosar nepaginat. 

2. Referat de cadre din 1 noiembrie 1963 întocmit de Direcția Cadre a MAI, document semnat de 
locotenent-colonelul de Securitate Bocşe Iosif, şef al Serviciului II din Direcţia Cadre a MAI, şi de 
căpitanul de Securitate Buican Ştefan, şef de birou în acelaşi serviciu. Pe prima pagină a documentului 
se regăseşte şi semnătura şefului DGPCM, locotenent-colonelul Marinescu Paul, care era „de acord” cu 
propunera Direcţiei Cadre a MAI (ibidem, dosar nepaginat). 

În 1967, Kiss Coloman a solicitat conducerii DGP trecerea în rezervă din motive 
medicale. Problemele de sănătate ale ofițerului şi detaliile despre activitatea depusă de 
acesta la Penitenciarul Văcăreşti sunt menţionate într-un referat de cadre din februarie 
1968 : 


La această secție, deşi ofiţerul nu a avut experiență în munca de specific, datorită eforturilor 
depuse, a coordonat cu competenţă activitatea profesională, obţinând rezultate pozitive în 
realizarea planului de venituri al subunităţii, cât şi în educarea şi creşterea cadrelor din 
subordine. În relaţiile cu subordonații dovedeşte principialitate şi exigenţă, luând măsuri 
operative de remediere a lipsurilor pe care le constată. În ultima perioadă, ofiţerul a 
întâmpinat o serie de greutăţi legate de îndeplinirea atribuţiunilor de serviciu, întrucât fiind 
suferind de unele afecţiuni cronice, nu a mai putut depune eforturile fizice necesare în raport 
cu volumul de muncă cerut. Ofiţerul este luat în evidenţa serviciului sanitar cu diagnosticul de 
„hepatită cronică post virotică”, „gastro duodenită cronică” şi „colopatie funcţională”. De 
asemenea, în anul 1957 a fost operat de varice la membrele inferioare. Datorită afecţiunilor de 
care suferă, comisia medico-militară de la spitalul militar central a hotărât clasarea ofițerului 
ca „apt limitat gradul II”, clasare avizată tehnic de către serviciul sanitar din MAI. În scopul 
refacerii sănătăţii, ofiţerul a manifestat dorinţa şi a cerut prin raport conducerii DGP să fie 
trecut în rezervă şi pensionat, deoarece îndeplineşte condiţiile de pensionare la vechime. 
De asemeni, deşi Lt. colonel Kiss Coloman are vechimea în gradul de Lt. colonel, nu poate 
fi avansat la gradul următor, neavând funcţie corespunzătoare în statul de organizare. (...) 
Având în vedere că Lt. colonel Kiss Coloman este clasat medical „apt limitat gradul II”, 
iar afecțiunile de care suferă îi reduc parţial capacitatea de muncă, propunem să fie trecut 
în rezervă conform prevederilor art. 43 litera „c” şi art. 15 din Statutul corpului ofiţerilor, 
urmând a fi pensionat pentru îndeplinirea anilor de vechime în serviciul. 


Deşi a lucrat mulţi ani în munca de cadre şi a participat la verificarea şi întocmirea a sute 
de dosare personale, în dosarul personal al ofițerului Kiss Coloman se regăsesc semnăturile 
multor ofiţeri MAI care au efectuat investigaţii de-a lungul timpului asupra trecutului 
ofițerului şi al rudelor sale (locotenentul de Miliție Ionel Zgirdea, lucrător prim cadre în 
Secţia Cadre din Direcţia Miliției Regiunii Hunedoara ; locotenentul-major de Miliție 
Ştefan Răducan, lucrător prim de cadre în Secţia Cadre din Direcţia Miliției Regiunii 
Braşov ; locotenentul-major de Miliție loan Lazăr, lucrător prim de cadre în Secţia Cadre 
din Direcţia Miliției Regiunii Maramureş ; locotenentul de Miliție Costache Miron, lucrător 
prim de cadre în Secţia Cadre din Direcţia Miliției Regiunii Bacău ; căpitanul de Securitate 
Constantin Bocăneală din Direcţia Cadre a MAI etc.). Acest lucru demonstrează că, în 
ciuda ocupării unor funcţii atât de importante în domeniul resurselor umane, la rândul său, 
ofiţerul Coloman era verificat periodic de superiorii sau colegii săi din MAI. 

Kiss Coloman a mai avut doi fraţi şi două surori. 

În anul 1950, Kiss Coloman s-a căsătorit cu plutonierul-major Melania Kiss, fostă 
Leibovici (n. 29 dec. 1924, mun. Bucureşti), dactilografă la: Cabinetul Secretarului 
General al Prefecturii Poliţiei Capitalei şi Sectorul PCR din MAI (1 mart. 1947 - ian. 
1949), Direcţia Agitaţie şi Propagandă şi Direcţia organizatorică din Direcţia Generală 
Politică a MAI (sept. 1949 - ian. 1951), Cabinetul ministrului adjunct al MAI, general-maior 
Mihail Burcă (ian. 1951 - sept. 1953), Direcţia Secretariat din MAI (sept. 1953 — aug. 1954) 
şi la Biroul Secretariat al Serviciului „C” din MAI (sept. 1954 — 1957). Nu cunoaştem data 


1. Referat de cadre din 16 februarie 1968 întocmit de Serviciul Personal din DGP, document semnat de 
directorul general al DGP, colonelul Nicolae State, şeful Serviciului Personal al DGP, maiorul Ştefan 
Buican, şi de şeful Direcţiei Cadre a MAI, colonelul loan Pateşan (ibidem, dosar nepaginat). 

la care a fost primită în cadrele permanente ale MAI, însă ştim că în toamna anului 1950 
a fost trecută în rezervă cu acelaşi grad. 

În perioada 6 martie - 23 septembrie 1949, Melania Leibovici a fost trimisă la Odessa 
în interes de serviciu, pentru a dactilografia o serie de lucrări ale Comisiei pentru 
delimitarea frontierei de stat dintre RPR şi URSS!. 

Într-un referat de cadre din 26 februarie 1955 întocmit de Direcţia Cadre a MAI, 
activitatea angajatei civile Kiss Melania din Serviciul „C” al MAI era apreciată astfel : 


Este o tovarăşă bine pregătită din punct de vedere profesional, executând lucrări curate şi 
ortografic. Atunci când sesizează lipsuri de ortografie sau fraze care nu sunt puse în mod 
curgător sau fără înţeles deplin, nu bate mecanic aceste lucrări, ci le înapoiază celor care 
le-a făcut pentru a fi refăcute. La rezultatele sale contribuie, pe deoparte, experienţa 
îndelungată a muncii, cât şi nivelul său de cultură ridicat?. 


Grade succesive : căpitan (1 aug. 1949); maior (30 dec. 1953); locotenent-colonel 
(30 ian. 1957). 

Decorații : medalia „A V-a aniversare a Republicii Populare Române” (24 dec. 1952) ; 
medalia „Meritul Militar”, clasa a II-a (1954); medalia „Pentru servicii deosebite aduse 
în apărarea orînduirii sociale şi de stat” (8 mai 1959); medalia „40 de ani de la înfiinţarea 
PMR” (1961) ; Ordinul „Muncii”, clasa a III-a (12 aug. 1959). Prin Decretul nr. 503 din 


A 


22 august 1963, locotenent-colonelului Kiss A. Coloman i s-a conferit Ordinul „In 


Serviciul Patriei Socialiste”, clasa a III-a, pentru „15 ani vechime în unităţile militarizate 


ale Ministerului Afacerilor Interne”?. 


1. Pe 28 septembrie 1949, oficiosul CC al PMR, Scânteia, anunţa finalizarea lucrărilor pentru demarcarea 
frontierei sovieto-române : „Comisiunea mixtă Sovieto-Română de frontieră, instituită în urma hotărârii 
guvernelor Uniunii Republicilor Socialiste Sovietice şi Republicii Populare Române, a demarcat frontiera 
între Uniunea Republicilor Socialiste Sovietice şi Republica Populară Română în conformitate cu art. 1 din 
Tratatul de Pace cu România, semnat la Paris şi intrat în vigoare la 15 Septembrie 1947. La 27 Septembrie 
1949, Delegaţia Română din Comisiunea Mixtă, compusă din Preşedintele General-Locotenent Comişel P. ; 
Membrii Delegației: General Maior Burcă M., Locotenent Colonel Popescu I., Căpitan Popescu N., 
Roman L. şi Delegaţia Sovietică compusă din Preşedinte Consilier Zaikin D.I., Membrii Delegației : 
General Maior Kazakievici D.V., General Maior Kuţev I.A., Inginer-Căpitan Rangul I Şincov D.V., 
Căpitan Rangul 3 Telnâi I.I., au semnat în Bucureşti Procesul Verbal-descriere a traseului liniei frontierei, 
hărţile şi alte documente”. Generalul-locotenent Pantelimon D. Comişel (n. 1 dec. 1897, mun. Ploieşti, 
jud. Prahova - d. 21 febr. 2001) a deţinut următoarele funcţii: director de cabinet al ministrului de 
Război (6 mart. 1945); comandant al Regimentului 1 Grăniceri Bucureşti (1 mai 1945); şef al 
Statului-Major al Comandamentului Trupelor de Grăniceri (1 oct. 1946); comandant al Trupelor de 
Grăniceri (12 febr. 1948 - 30 dec. 1950). Prin Decretul nr. 2132 din 27 decembrie 1948 a fost avansat la 
gradul de general-locotenent, potrivit Legii nr. 69/1948, cu vechimea de la 24 decembrie 1946. După ce 
şi-a manifestat nemulţumirea faţă de rezultatul negocierilor sovieto-române în privinţa frontierei de stat 
(negocieri finalizate în defavoarea părţii române), conducerea MAI a hotărât îndepărtarea lui din fruntea 
Trupelor de Grăniceri şi înlocuirea sa cu generalul-maior Boico R. Mihail (n. 26 mart. 1912, Frasin, jud. 
Suceava - d. 10 apr. 1972). Astfel, prin Decretul nr. 1395 din 30 decembrie 1950, generalul-locotenent 
Pantelimon Comişel a fost trecut în rezervă pentru limită de vârstă. În 1985, cu prilejul „aniversării a 
40 de ani de la victoria asupra fascismului”, generalul-locotenent în retragere Pantelimon Comişel a fost 
decorat printr-un Decret Prezidenţial cu medalia „Virtutea Ostăşească”, clasa I, pentru „fapte de arme 
săvârşite în războiul împotriva Germaniei hitleriste” (decretul prezidenţial a fost iniţiat de MI). 

2. Referat de cadre din 26 februarie 1955 întocmit de Serviciul I din Direcţia Cadre a MAI, document 
semnat de locotenentul-major Florian Chiriac, şef de birou în Serviciul I din Direcţia Cadre a MAI, şi 
de locotenentul Vasile Cristea (AANP, fond Cadre, d.p. nr. K-4225, dosar nepaginat). 

3. Decretul nr. 503 din 22 august 1963 privind conferirea Ordinului şi medaliei „În Serviciul Patriei 
Socialiste” unor ofiţeri şi subofiţeri militzarizaţi din Ministerul Afacerilor Interne (ANIC, fond Consiliul 
de Stat - Decrete, dosar nr. 503/1963, f. 1). 


KLING LADISLAU 318 


Pedepse : cinci zile de arest la garnizoană pentru călcare de consemn în ziua de 
23 august 1954 (aug. 1954); trei zile de arest la garnizoană cu prestarea serviciului pentru 
neexecutare de ordin şi indisciplină în realizarea unei lucrări (aug. 1959) ; trei zile de arest 
la garnizoană pe motive disciplinare (nov. 1962). 


KLING LADISLAU, angajat civil. 
Activitate profesională : şef de Birou în Serviciul Producţie al DLCM (mai 1954). 


KOMIVES VIGH IULIU, locotenent, d.p. nr. 2440 (n. 23 aug. 1921, oraşul Ocna-Mureş, 
jud. Alba). 

Naţionalitatea : maghiară. 

Originea şi apartenenţa socială : muncitor. 

Profesia de bază la încadrarea în MAI: strungar în fier. 

Funcţii în organizații politice, de masă şi obşteşti : membru PCR din 1946 ; responsabil 
cu agitația şi propaganda în Biroul Organizaţiei de Bază PMR din Uzinele „Breiner Bela” 
din Braşov (5 iun. 1948 - ian. 1949). 

Studii civile : 6 clase în oraşul Braşov (1928-1934); 3 clase profesionale la Şcoala de 
Ucenici a Fabricii „Dumitru Voina” din Braşov (1936-1939); Şcoala Specială de Pregătire 
Administrativă din Oradea! (15 ian. - 15 iun. 1949). 

Stagiu militar : nu a satisfăcut stagiul militar, deoarece în 1942, când i-a venit ordinul 
de încorporare, a fost amânat fiind mobilizat pe loc pentru lucru la locul de muncă (fabrica 
fusese militarizată). 

Studii politice : Şcoala medie PMR în judeţul Braşov (5 apr. - 5 iun. 1948). 

Activitate profesională : în gospodăria părintească (1935-1936) ; ucenic (1935-1939) şi 
strungar în fier la Fabrica „Dumitru Voina” din Braşov/Uzinele „Breiner Bela” din Braşov 
(1939 — ian. 1949). Potrivit referinţelor date în anii '50 de foştii colegi din fabrică, s-a 
remarcat în această perioadă ca unul dintre cei mai buni strungari. 


1. Cotidianul România liberă din 22 ianuarie 1949 anunţa inaugurarea primei Şcoli speciale de pregătire a 
cadrelor administrative la Oradea. La festivitatea deschiderii cursurilor au luat parte ministrul adjunct al 
Afacerilor Interne, Stelian Tănăsescu, directorul şcolii, Marin Popa, şi câteva delegaţii de salariaţi de la 
întreprinderile şi instituţiile locale de stat. Cei 400 de elevi ai acestei şcoli fuseseră recrutaţi, după o atentă 
verificare, din rândul muncitorilor şi ţăranilor care se evidenţiaseră în producţie, dar şi în campaniile de 
colectări sau însămânţări. Aceştia urmau să studieze timp de şase luni următoarele discipline: drept 
administrativ, penal, civil, financiar, constituţional şi de procedură penală ; marxism-leninism ; contabilitate ; 
istoria şi geografia României ; planificare ; statistică etc. În cuvântarea pe care a rostit-o la deschiderea 
cursurilor, ministrul adjunct al Afacerilor Interne, Stelian Tănăsescu, a declarat: „La munca consecventă 
pentru ridicarea cadrelor Ministerului Afacerilor Interne, deschiderea şcolilor speciale de pregătire a cadrelor 
administrative constituie un pas hotărât înainte, pe drumul ridicării nivelului ideologic şi profesional al 
aparatului de Stat. (...) Ridicarea de noi şi noi cadre, a constituit, încă de la 6 Martie 1945, preocuparea 
permanentă a Ministerului nostru. Înarmarea acestor cadre cu cunoştinţele teoretice şi practice necesare 
desfăşurării muncii administrative de zi cu zi, devine pentru noi, astăzi mai mult ca oricând, o sarcină de 
bază. Aceasta pentru că astăzi, când păşim la aplicarea legii revoluţionare a Sfaturilor Populare, cadrele 
noastre care vor avea sarcini însemnate în viitoarea organizare a puterii de Stat, trebuie să fie înarmate cu 
învăţătura marxist-leninistă-stalinistă — ştiinţa cea mai înaintată. Ele trebuie să înveţe din marea experienţă 
a construirii socialismului în statul cel mai înaintat URSS şi să aplice această experienţă în condiţiunile 
specifice dezvoltării Republicii noastre Populare. Astăzi, când democraţia populară îndeplineşte cu succes 
sarcinile dictaturii proletariatului în interesul majorităţii covârșitoare a poporului, în scopul desființării 
exploatării omului de către om, sarcinile aparatului de Stat şi ale funcţionarilor săi trebuie îndeplinite cu 
dragoste şi devotament faţă de poporul muncitor, în spiritul unei ascuţite vigilenţe de clasă, cu ura 
neîmpăcată împotriva exploatatorilor din ţară şi de peste hotare”(„La Oradea a avut loc deschiderea 
cursurilor primei şcoli speciale de pregătire a cadrelor administrative”, România liberă, 22 ianuarie 1949). 

În iunie 1949, după absolvirea Şcolii Administrative de la Oradea, a fost încadrat ca 
funcţionar în MAI, fiind repartizat ca referent la Direcţia administrativă şi ulterior la 
Departamentul Gospodăriei Locale (iun. 1949 — 1 mart. 1950); referent la Direcţia Cadre din 
MAI (1 mart. 1950 — 1 mai 1951); referent şi ajutor de şef de birou în Direcţia Cadre a 
DGP/DGPCUM (1 mai 1951 — oct. 1951); ofiţer în Serviciul tehnic din Direcţia Producţie 
a DGPCUM (oct. 1951 — oct. 1952); ofiţer în biroul micii producţii industriale din Secţia 
Producţie a Serviciului Penitenciare din MAI (oct. - 1 dec. 1952 şi 1 mart. - oct. 1953). 

În perioada 1 decembrie 1952 - 1 martie 1953 a fost detaşat de către Direcţia Cadre din 
MAI la Direcţia regională MAI Piteşti, în funcţia de ajutor al şefului Serviciului Cadre în 
vederea recrutării de cadre noi pentru minister; ofiţer în biroul mecanicului-şef din 
Serviciul Producţie al DLCM (oct. - 15 ian. 1954). 

De-a lungul scurtei cariere de ofiţer MAI, sublocotenentul KGmives a făcut câteva 
rapoarte prin care cerea superiorilor să i se aprobe reîntoarcerea în producţie, fiind foarte 
ataşat de meseria de strungar. A fost refuzat de fiecare dată din cauza lipsei de cadre. Un 
astfel de caz este foarte rar întâlnit în rândul ofiţerilor scoşi din producţie. De obicei, 
aceştia preferau cariera militară — mult mai avantajoasă din punct de vedere material - în 
locul activităţilor din viaţa civilă. 

Pe 7 martie 1953 a adresat un memoriu ministrului Afacerilor Interne, generalul-maior 
Ştefan Pavel, în care-i solicita să i se aprobe demisia din MAI sau transferarea în producţie, 
întrucât considera că nu este apt pentru munca de birou: 


În prezent mă aflu detaşat la Reg. MAI Piteşti, pentru organizarea muncii de cadre. Încă 
de la început nu am avut înclinații şi nici dragoste în această muncă, lucru ce a dăunat 
într-o măsură oarecare în bunul mers al serviciului ce mi-a fost încredinţat, cu toate că eu 
am ridicat-în mai multe rânduri această problemă, de a fi schimbat în producţie. Eu sunt 
de profesie strungar şi am îmbrăţişat de mic copil această meserie de care am fost rupt în 
1949, fără măcar să mi se ceară şi mie părerea, dacă mă simt capabil în noua muncă ce mi 
se va încredința şi astfel m-am trezit încadrat ofiţer. Cred că este bine să se ţină cont ca să 
se pună om potrivit la loc potrivit, pentru că numai în felul acesta se vor obţine rezultate 
bune în muncă. Puterea mea de muncă este mare şi a-şi da mai mare randament în munca 
de strungar, unde se cer atâtea braţe de muncă, decât randamentul pe care eu îl dau în 
această muncă în care mă aflu. Această problemă mă frământă de aproape 4 ani, de când 
eu am fost încadrat funcţionar şi contribuie foarte mult asupra moralului meu. Mă împiedică 
în munca mea şi mă simt ca un om laş, un om care deşi poate contribui la construirea unei 
soc. noi în ţara noastră, totuşi nu poate da nimic, datorită tocmai celor arătate mai sus. Eu 
ca m.d.p. [membru de partid - n.n.] nu sunt mulţumit de rezultatele muncii mele. Citind 
convorbirea tov. Gheorghe Gheorghiu-Dej în consfătuirea cu CFR-iştii, mai mult a aprins 
în mine dragostea de muncă, dragostea de strungul meu pe care eu l-am îmbrăţişat din 
copilărie şi am căutat să-mi însuşesc cât mai temeinic cunoştinţele în acest domeniu. Eu 
cred tov. Ministru, că nici Dvs. nu tindeţi spre acest lucru, ca un om să muncească într-o 
ramură în care nu are înclinații şi cred că veţi ţine cont de cele arătate mai sus şi veţi 
dispune aprobarea demisiei sau transferării mele din MAI pentru a mă încadra în producţie, 
acolo unde pot fi folositor societăţii. Luptăm pentru îndeplinirea planului!. 


Într-un alt raport din 26 octombrie 1953, adresat de această dată şefului DLCM, 
locotenent-colonelul Ioan Sloboda, sublocotenentul KGmives Iuliu preciza : 


1. Raport al sublocotenentului KGmives Iuliu din 7 martie 1953 (AANP, fond Cadre, d.p. nr. C-2440, dosar 
nepaginat). 

În nenumărate rânduri am cerut să fiu repartizat înapoi în producţie, unde eu consider că 
aş da un randament mai mare decât în postul ce-l deţin în prezent, ceiace nu mi s-a aprobat 
atunci din lipsă de cadre. Tov. Comandant, consider că în prezent mi se poate satisface 
acest raport, întrucât serv. respectiv s-a completat cu cadre necesare, în special în urma 
reorganizării MAI. Eu vă rog să avizaţi favorabil raportul meu şi să-mi aprobaţi transferarea 
mea cu data de 15 Nov. a.c. la „Complexul CFR Griviţa”. Sunt conştient de cele arătate în 
raport şi eu nu am înclinații în muncă de birou şi este bine să se adopte principiul „om 


potrivit la loc potrivit”. 


În cele din urmă a fost trecut în rezervă la 15 ianuarie 1954 prin ordinul MAI nr. 1017, 
aprobându-i-se totodată şi transferul, la cerere, la Întreprinderea de stat „Iehnometal” din 
Bucureşti, Bulevardul Bucureştii Noi, nr. 170. 

Grade succesive : sublocotenent (1 mai 1951); locotenent (1953). 


1. Raport al locotenentului Kõmives Iuliu din 26 octombrie 1953 (ibidem, dosar nepaginat). 


LEONTE AUREL, angajat civil (n. 9 nov. 1921, mun. Râmnicu Sărat, jud. Buzău). 

Originea şi apartenenţa socială : mic-burghez. 

Profesia de bază la încadrarea în MAI: funcţionar. 

Studii civile: Liceul Comercial din laşi (?-1942) şi 2 ani Academia Comercială din 
Bucureşti (1946-1948) ; Şcoala de Contabilitate Normată (nov. 1948 - mart. 1949). 

Stagiu militar: Regimentul 13 Dorobanţi şi Şcoala de Ofiţeri de Rezervă din Bacău 
(1942 - apr. 1944). În aprilie 1944 a fost retrimis la regiment şi a plecat pe frontul din 
Moldova. Nu a luat parte la lupte; unitatea sa a efectuat doar lucrări de consolidare a 
fortificațiilor şi de amenajare a tranşeelor. Din cauza îmbolnăvirii de tifos exantematic, în 
iulie 1944 a fost internat în spital, de unde va fi externat după o lună. După 23 august 1944 
a fost mutat la Batalionul Depozite din Marele Stat-Major, de unde a fost deconcentrat în 1945. 

Activitate profesională : după lăsarea la vatră s-a angajat ca ajutor de contabil la 
Institutul Central de Asigurare al Funcţionarilor Publici, unde a lucrat până în noiembrie 
1948. În martie 1949, după absolvirea şcolii de contabilitate normată, s-a angajat în 
funcţia de contabil la GAS Dorohoi, unde a activat până la 21 septembrie 1949, când a fost 
încadrat la Institutul de Studii şi Proiectări Energetice în funcţia de contabil-şef (21 sept. 
1949 ian. 1952). De la această instituţie va fi disponibilizat în ianuarie 1952, ca urmare a 
aplicării prevederilor HCM nr. 1478/1952. După o lună a fost încadrat la DGPCUM în 
funcţia de contabil I la Serviciul financiar! (febr. 1952 - ?). 


LIBER IULIAN, locotenent. 
Activitate profesională : şef de birou în Serviciul Operativ şi Regim din DLCM - 
formațiunea 0951/F (16 iul. 1953). 


LIXANDRU IOAN VASILE, colonel (n. Į; 
24 mart. 1914, com. Răteşti, jud. Argeş - d. 1976, | 
mun. Bucureşti). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI : turnător. 

Funcţii în organizaţii politice, de masă şi 
obşteşti : membru în Organizaţia UTdC a Atelierelor 
CFR Griviţa (1932); membru PCR din februarie £ 
1945 ; secretar al Comitetului de Partid CFR Braşov (1945-1946) ; secretar al organizaţiei 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 269. 

PCR a Plasei Rupea (1946) ; responsabil organizatoric în Biroul Comitetului Sectorului II 
PCR Braşov (1946 - ian. 1947); responsabil al Secţiei Organizaţii de Masă (ian. 1947 — 
1948) şi responsabil al Secţiei administrative din cadrul Biroului Comitetului Judeţean 
PCR/PMR Târnava Mare (1948 - mart. 1950); membru în Biroul Consiliului Regional 
Stalin al Frontului Democraţiei Populare! (6 oct. 1953 - ?); membru în Biroul Comitetului 
Regional Stalin al PMR? (5 iun. 1955). La începutul lunii iunie 1955, în sala festivă a clubului 
muncitoresc al Uzinelor de Tractoare „Ernst Thălman” din Braşov s-au desfăşurat lucrările 
Conferinţei organizaţiei regionale de Partid Stalin. Cu această ocazie, Vasile Lixandru a fost 
reales în funcţia de membru în Biroul Comitetului Regional Stalin al PMR. Luând cuvântul 
în plenul Conferinţei, Vasile Lixandru a vorbit despre modul în care muncesc comuniştii 
din cadrul Comitetului executiv al Sfatului Popular regional, dar şi despre problemele de 
conducere create de cei care deţineau funcţii de conducere pe linie de partid şi de stat: 


Totuşi, pe lângă părţile pozitive în munca comuniştilor din cadrul sfaturilor populare, sunt 
şi o serie de lipsuri care împiedică activitatea organelor locale ale puterii de stat. Unele 
comitete executive iau hotărâri care nu se încadrează în legile statului nostru. Aceste 
lipsuri se datoresc faptului că nu ne-am ocupat de ridicarea nivelului profesional şi politic 
al membrilor comitetelor executive, iar instructajele care se fac la sfaturile populare 
raionale şi orăşeneşti sunt uneori superficiale. Primii secretari ai comitetelor raionale, care 
sunt şi membri ai comitetelor executive ale sfaturilor populare raionale, nu participă la 
sesiunile sfaturilor populare şi nici la şedinţele de comitete. Un exemplu îl dă chiar tov. 
Gheorghe Augustin, care este membru în comitetul executiv al sfatului popular regional, 
dar nu a participat anul acesta decât o singură dată la şedinţele comitetului, cu toate că în 
aceste şedinţe s-au discutat probleme destul de serioase. În acelaşi timp, unele comitete 
raionale de partid, ca de pildă cel de la Mediaş, se substituie muncii comitetului executiv 
al sfatului popular raional. La Rupea, tov. Gh. Vaida, prim-secretar, îl convoacă de multe 
ori pe tov. I. Dobrilă, preşedintele comitetului executiv al sfatului popular raional, tocmai 
la orele când se ţine şedinţa comitetului executiv, sau atunci când are zile de audienţă, lucru 
care împiedică buna desfăşurare a activităţii sfatului popular raional?. 


Membru supleant în CC al PMR“ (25 iun. 1960 - 23 iul. 1965). 

Studii civile: 7 clase primare (?) şi Şcoala de Elevi Meseriaşi CFR (1928-1932). 

Stagiu militar : Regimentul 2 CFR Chitila (1937). 

Studii politice : Şcoala medie de partid de şase luni din Braşov (mart.-sept. 1950). 

Activitate profesională : Vasile Lixandru s-a născut într-o familie de ţărani săraci. Din 
cauza decesului tatălui său pe front în timpul Primului Război Mondial (1916), Lixandru 
a fost crescut de mama sa, care se ocupa cu agricultura. În 1928, Lixandru a intrat ca 
ucenic la Atelierele CFR Griviţa, calificându-se în meseria de turnător (1928-1934). La 
scurtă vreme de la angajare s-a înscris în sindicat, iar în 1930 a luat legătura cu UTdC care 
i-a încredinţat sarcina de a recruta tineri muncitori pentru organizaţia de tineret comunistă, 
precum şi de a-i organiza. 

În timpul grevei ceferiştilor din ianuarie-februarie 1933 de la Atelierele CFR „Griviţa”, 
Vasile Lixandru a făcut parte din Organizaţia UTdC a atelierelor, încredinţându-i-se 


1. Drum nou, organ al Comitetului Regional PMR şi al Sfatului Popular regional al regiunii Stalin, 
7 octombrie 1953. 

Ibidem, 7 iunie 1955. 

Ibidem, 9 iunie 1955. 

Florica Dobre (coord.), Membrii CC al PCR 1945-1989. Dicţionar, CNSAS, Editura Enciclopedică, 
Bucureşti, 2004, p. 364. 

misiunea de a asigura paza la intrare. Alţi salariaţi din diferite secţii care au făcut parte din 
această organizaţie şi care, ulterior, au deţinut importante funcţii în partid şi stat au fost: 
Ion Cioclu, Marin Jianu, Constantin Putinică etc. Din Celula PCdR a Atelierelor CFR 
„Griviţa” făceau parte la acea dată Stoica Chivu, Dumitru Popa, Constantin Doncea, 
Vasile Bâgu şi alţii!. 

După încetarea grevei, Lixandru s-a ocupat cu transportul pachetelor cu alimente la 
greviştii încarceraţi. 

Un referat de cadre din 26 noiembrie 1952 detalia activitatea politică ilegală depusă în 
perioada anilor '30: 


La începutul anului 1934 a fost mutat disciplinar la Atelierele CFR Nicolina laşi. Acolo a 
contribuit la ajutorarea tovarăşilor închişi şi strângerea de semnături împotriva procesului 
de la Craiova. La sfârşitul aceluiaş an, a revenit cu serviciul la Atelierele Griviţa, unde a 
continuat activitatea în UTC. În 1935 a fost arestat împreună cu alţi UTC-işti. La Siguranţă 
a avut purtare proastă, a recunoscut legăturile sale cu trei UTC-işti, precum şi munca pe 
care a avut-o. La proces a negat tot ce a declarat la Siguranţă. A fost condamnat la un an 
şi jumătate de închisoare, pe care a făcut-o la Jilava şi Doftana. În închisoare a avut 
comportare bună. A fost primit în colectiv şi a luat parte la acţiunile duse pentru îmbunătăţirea 
regimului deţinuţilor politici?. 


Lixandru şi-a executat pedeapsa în închisoarea militară Jilava şi penitenciarele Doftana 
şi Văcăreşti (mart. 1935 - 17 sept. 1936). Aici a fost coleg de detenţie cu Grigore 
Preoteasa, Ofelia Manole, Victor Tamler etc. Într-o fişă de evidenţă a ilegalistului Vasile 
Lixandru, întocmită de Secţia Cadre a CC al PMR la data de 16 aprilie 1952, la rubrica 
„Cum s-a purtat la proces, în închisoare, în lagăre”, Lixandru a menţionat: „La proces 
m-am purtat bine cât şi la Închisoare, participând la lupta pentru regim politic în închisori”?. 
Ceea ce Lixandru a „omis” să declare în acest document este că la Siguranţă a dat câteva 
declaraţii referitoare la activitatea ilegală a colegilor săi din UTdC, declaraţii pe care, 
ulterior, le-a retractat în instanţă. 

La Arhivele Naţionale Istorice Centrale din Bucureşti se găsesc patru dosare întocmite 
de Siguranţa interbelică pe numele tânărului comunist Vasile Lixandru. 

Dintr-o fişă personală întocmită în anii '40 pe numele lui Vasile Lixandru, zis „Pavel”, 
aflăm că acesta a fost arestat de Direcţia Generală a Poliţiei în ziua de 4 martie 1935 şi 
înaintat Consiliului de Război al Corpului 2 Armată pentru judecare. Prin Sentința nr. 776 
din 16 septembrie 1935 a Consiliului de Război al Corpului 2 Armată, Vasile Lixandru a 
fost condamnat la un an şi şase luni închisoare, 5.000 de lei amendă şi 500 de lei cheltuieli 
de judecată pentru infracţiuni de tulburare a liniştii publice. De asemenea, din acelaşi 
document reiese că, la data arestării, Lixandru locuia în Bucureşti, strada Grigore Pleşoianu, 
nr. 3, şi, potrivit semnalmentelor, avea o înălţime de 1,63 metrit. 

Într-unul din cele 4 dosare întocmite de Siguranţă se găseşte şi un extras din Sentința 
nr. 776 din 16 septembrie 1935 a Consiliului de Război al Corpului 2 Armată din care 
aflăm că Vasile Lixandru a fost declarat culpabil „pentru faptul de propagandă pt. creierea 


1. Ilie Ceauşescu, P. C.R. — stegarul luptelor revoluționare din anii 1929-1933, Editura Ştiinţifică, Bucureşti, 
1971, pp. 239-240. 

2. Referat de cadre din 26 noiembrie 1952 (ANIC, fond CC al PCR - Secţia organizatorică (dosare-anexă), 
dosar nr. 98/1953, ff. 1-2). 

3. Fişa de evidenţă a ilegaliştilor nr. 14857 din 16 aprilie 1952 întocmită de Secţia Cadre a CC al PMR pe 
numele lui Vasile Lixandru (ANIC, fond 95, dosar nr. 122328, fv. 68). 

4. ANIC, fond 95, dosar nr. 73025/7019, ff. 1-2. 

de nuclee comuniste şi agitaţie comunistă, prev. şi penal de art. 19 şi 11 al. II din Legea 
pt. reprimarea unor manifestaţiuni, comb. cu art. 28 din aceiaş Lege şi cu Î.D.R. Nr. 255/ 
1934 [Înalt Decret Regal - n.n.]”!. 

În seara zilei de 4 martie 1935 au avut loc în Bucureşti mai multe descinderi ale Corpului 
Detectivilor din Direcţia Generală a Poliţiei la câteva adrese unde se presupunea că se găsesc 
comunişti şi material de propagandă comunistă (strada Profetului, nr. 20, strada Dristorului, 
nr. 35 şi strada Sf. Nicolae Tei, nr. 83). Cu această ocazie a fost dezmembrată organizaţia 
UTdC din Bucureşti, s-a ridicat aparatură de multiplicare a manifestelor şi s-au confiscat 
materiale de propagandă. Un tabel nominal cu 12 persoane arestate în urma descinderilor 
figurează într-unul din cele patru dosare. Iată lista întreagă a persoanelor reţinute de 
Corpul Detectivilor la 13 martie 1935: Ofelia Manole (născută Zeidman) alias „Irina”, 
conducătoarea organizaţiei UTdC Bucureşti (n. 1908, oraşul Reni, Republica Moldova - d. 
1983), loji I. Schneiberg (n. 1917, mun. Târgu-Neamţ, jud. Neamţ), Victor Tamler (n. 
1912, Brodi, Polonia), Reghina Berr (n. 1901), Pesia Hinde Romer, alias „Pepi” (n. 1908, 
Vijniţa), Vasile Lixandru, zis „Pavel” (n. 1914), Grigore Preoteasa, alias „Sorel” (n. 25 aug. 
1915, mun. Bucureşti — d. 4 nov. 1957, Moscova, URSS), Ana Wexler, alias „Angela” (n. 
1914, Bălţi, Republica Moldova), Asia Micnici (n. 1909, Chişinău, Republica Moldova), 
Haia Umanski (n. 1907, com. Tarutino, Cetatea Albă, Republica Moldova), Leon Tismineski 
(Tismăneanu Leonte) alias „Leon” zis „Elea” (n. 26 febr. 1912, Soroca, Republica Moldova - 
d. 1981) şi Ilona Pap, alias „Ilonka” (n. 1911, com. Macau, Cenad, Ungaria). 

Potrivit istoricului Cristina Diac, la această şedinţă, care a avut loc într-o casă 
conspirativă de pe strada Caraiman (Cartierul Griviţa), participanţilor nu li s-au dat detalii 
referitoare la numele tovarășilor convocați sau despre scopul întrunirii?. 

Casa fusese închiriată de secretara Comitetului UTdC Bucureşti, Ofelia Manole, cea 
care a şi condus lucrările şedinţei alături de Grigore Preoteasa (pe lângă cei amintiţi mai 
sus, la şedinţă a luat parte şi Nicolae Ceauşescu, care a reuşit să fugă la scurtă vreme după 
intervenţia poliţiştilor). Muncitorului Vasile Lixandru, numit şi „ucenicul lui Doncea”, i 
s-au cerut detalii despre tinerii muncitori ceferişti în vederea organizării unei greve?. 

În timp ce se afla închis la Penitenciarul Doftana, la data de 27 mai 1936 a fost 
transferat la Penitenciarul corecţional Craiova pentru a depune mărturie în procesul lui 
Grigore Preoteasa care urma să se desfăşoare în ziua de 10 iunie 1936. 

După eliberarea din închisoare nu a mai luat legătura cu UTdC, de teamă să nu fie din 
nou arestat. A fost încorporat la Regimentul 2 CFR Chitila, unde nu a stat prea mult, 
deoarece, fiind susţinător de familie, a fost lăsat la vatră după perioada de instrucţie. În a 
doua jumătate a anului 1937, pe baza unor acte false, s-a angajat la Arsenalul Armatei din 
Bucureşti, unde a lucrat până în primăvara anului 1938, când va reveni la Atelierele Griviţa 
din Bucureşti ca flotant (apr. 1938 - ?). După câteva luni a fost transferat în interes de 
serviciu la Atelierele CFR din Cluj (1938 - sept. 1940), de unde în septembrie 1940, a fost 
transferat la Atelierele CFR-Triaj din Braşov (sept. 1940 - 1945). În timpului războiului 
antisovietic a sprijinit — prin intermediul unor simpatizanți ai PCdR - anumiţi deţinuţi 
politici închişi de regimul antonescian (a activat la Ajutorul Roşu). 


1. Extras din Sentința nr. 776 din 16 septembrie 1935 a Consiliului de Război al Corpului 2 Armată (ANIC, 
fond 95, dosar nr. 73025/31, f. 4). 

2. ANIC, fond 95, dosar nr. 73025/7019, fv. 6. 

3. Cristina Diac, „Ceauşescu şi modelele lui feminine”, Adevărul, 28 iulie 2011 (http : //www.adevarul.ro/ 
actualitate/adevaratul_ceausescu/Ceausescu_si_modelele_lui_feminine_0_524947816.html4, accesat pe 
28 iulie 2011). 

4. Ibidem. 

Pe 27 martie 1944, Grupa I C din Direcţia Poliţiei de Siguranţă semnala prezenţa lui 
Vasile Lixandru, zis „Bot”, la Atelierele CFR-Triaj din Braşov, care ar fi desfăşurat 
activitate comunistă în rândul muncitorilor. Agenţii Grupei I C recomandau conducerii 
Direcţiei Poliţiei de Siguranţă identificarea şi ţinerea sub observaţie a comunistului 
Lixandru de către Chestura Poliţiei Braşov pentru „a i se stabili activitatea”!. Trecând la 
executarea ordinului de supraveghere a ceferistului Vasile Lixandru, domiciliat în Braşov, 
strada Virgiliu, nr. 2, Chestura Poliţiei Braşov a întocmit la data de 3 mai 1944 un raport 
către Direcţia Poliţiei de Siguranţă şi în care comunica îndeplinirea misiunii : 


Din informaţiuni reese că el este cunoscut ca simpatizant comunist. A fost pus în supraveghere, 
însă până în prezent nu s-a putut stabili dacă activează în mişcarea comunistă. Supravegherea 
lui continuă şi noile constatări vor fi raportate la timp?. 


Potrivit acestui document, putem afirma că implicarea lui Vasile Lixandru în mişcarea 
comunistă către sfârşitul războiului a fost minimală. 

După întoarcerea armelor, Lixandru s-a implicat în organizarea muncitorilor din 
Atelierele CFR din Braşov în sindicate. În urma primirii în rândul membrilor de partid 
(februarie 1945), a fost numit secretar de celulă, secretar al organizaţiei PCR a Plasei 
Rupea, iar apoi secretar al Comitetului de Partid CFR Braşov. La începutul anului 1946 va 
fi scos din producţie şi numit responsabil organizatoric în Biroul Comitetului Sectorului II 
PCR Braşov (1946 - ian. 1947). În următorii trei ani, Lixandru a fost promovat în diferite 
funcţii politice: responsabil al Secţiei Organizaţii de Masă (ian. 1947 — 1948) şi şef al 
Secţiei administrative din cadrul Biroului Comitetului Judeţean PCR Târnava Mare (1948 - 
mart. 1950). În această perioadă a fost sancţionat pe linie de partid cu „vot de blam” 
pentru că şi-a pierdut carnetul de membru de partid. 

Din fişa de evidenţă întocmită în 1949 de Federaţia Naţională a Foştilor Deținuți Politici 
şi Deportaţi Politici Antifascişti pe numele lui Vasile Lixandru aflăm că la acea dată acesta 
locuia în Mediaş, pe strada Filimon Sârbu, nr. 10, şi că era căsătorit cu Elena Lixandru, 
cu care avea trei copii (primul era născut pe 1 aprilie 1939, al doilea pe 8 septembrie 1940, 
iar cel de-al treilea pe 10 octombrie 1943). 

În urma absolvirii Şcolii Medii de Partid de şase luni de la Braşov, a fost numit în 
funcţia de preşedinte al Sfatului Popular regional Sibiu (oct. 1951 — iul. 1952). La Sibiu, 
Lixandru locuia alături de soţie şi cei patru copii pe strada Costache Negruzzi, nr. 3. După 
doi ani petrecuţi la Sibiu, a fost mutat în funcţia de preşedinte al Sfatului Popular regional 
Stalin (iul. 1952 - iul. 1955). În toamna aceluiaşi an, la alegerile de deputaţi pentru MAN 
care au avut loc în ziua de 30 noiembrie 1952 a fost ales deputat din partea circumscripţiei 
electorale Stalin-Est, Regiunea Stalin“ (30 nov. 1952 - 3 febr. 1957). 

Iniţial, Biroul Comitetului Regional Stalin al PMR l-a criticat în repetate rânduri pe 
Lixandru pentru modul neplanificat în care îşi ducea munca pe linie de stat, însă odată cu 
trecerea timpului, Lixandru a reuşit să obţină rezultate bune, conducerea locală de partid 
apreciindu-l pentru modul în care punea în practică hotărârile partidului şi Consiliului de 


1. Nota nr. 1314 din 27 martie 1944 a Grupei I-a C (ibidem, dosar nr. 73025, ff. 1-2). 
Raport nr. 166-S din 3 mai 1944 trimis Direcţiei Poliţiei de Siguranţă din cadrul Direcţiei Generale a 
Poliţiei, document semnat de chestorul Poliţiei Braşov, Traian Antonescu, şi de şeful Biroului Siguranţă, 
N. Zamfir (ibidem, f. 4). 

3. Fişa nr. 291 întocmită în 1949 de către Federaţia Naţională a Foştilor Deținuți Politici şi Deportaţi 
Politici Antifascişti pe numele lui Vasile Lixandru (ANIC, fond 45, dosar nr. 226, f. 120). 

4. Vezi lista deputaţilor aleşi în Marea Adunare Naţională în România liberă, 3 decembrie 1952, p. 2. 

Miniştri (a reuşit să se remarce prin modul în care a rezolvat o serie de probleme din 
domeniul agriculturii : însămânţări, colectări, recoltări etc.). 

În calitate de preşedinte al Sfatului Popular regional Stalin, Lixandru Vasile a apărut în 
mai multe articole de presă publicate în organul local de presă Drum nou. Dintr-un 
asemenea articol aflăm că în perioada în care s-a aflat la cârma regiunii Stalin, în oraşul 
Stalin s-a construit Parcul de Cultură şi Odihnă „Stalin” amplasat în cartierul uzinelor de 
tractoare, având o suprafaţă de 21 ha. Acest complex a fost construit cu ocazia celui 
de-al IV-lea Festival Mondial al Tineretului şi Studenţilor care a avut loc la Bucureşti în 
perioada iulie-august 1953. Tot cu prilejul acestei manifestări, în întreaga regiune Stalin a 
fost declanşată o amplă acţiune de înfrumusețare a satelor şi oraşelor, pentru a se crea un 
cadru propice pentru serbările câmpeneşti şi întrecerile sportive care urmau să fie orga- 
nizate. De asemenea, cu acelaşi prilej, în întreaga regiune au fost amenajate şi construite 
două terenuri de baschet, 16 terenuri de volei, 11 terenuri de fotbal, patru arene de popice, 
dar şi cămine culturale, cluburi, baze sportive pentru atletism şi nataţie : 


În ziua deschiderii Festivalului, în toate comunele şi satele din regiune se vor ţine serbări 
câmpeneşti, vor avea loc schimburi de experienţă între echipele artistice de amatori din 
numeroase comune. Această acţiune se va desfăşura pe întreaga perioadă a Festivalului. 
Deasemeni, în timpul desfăşurării Festivalului vor fi organizate în întreaga regiune sute de 
matchuri de fotbal, voleibal, baschet, atletism, tir, gimnastică, oină, popice etc., competiţii 
care vor culmina cu întâlnirea internaţională prietenească din ziua de 2 August a.c. dintre 
selecționata „Dinamo” şi echipa „Bâstya” din Budapesta. În aceeaşi zi va fi deschisă 
într-un cadru festiv, faza regională a „Spartachiadei satelor” la atletism, ocină, gimnastică 
şi voleibal, care se va desfăşura în timpul Festivalului’. 


Şedinţa Biroului Politic al CC al PMR din 26 iulie 1955 a avut pe ordinea de zi unele 
eliberări şi numiri în funcţie la MAI. Astfel, au fost aprobate: numirea colonelului loan 
Şerb în funcţia de locţiitor al ministrului Afacerilor Interne ; eliberarea generalului-maior 
Ady Ladislau din funcţia de locţiitor al ministrului Afacerilor Interne şi trecerea lui într-un 
sector economic ; eliberarea lui Vasile Lixandru din funcţia de preşedinte al Sfatului 
Popular regional Stalin şi numirea lui în funcţia de şef al DPLC; eliberarea lui Ioan 
Tăbârcă din funcţia de preşedinte al Sfatului Popular Regional Piteşti şi punerea lui la 
dispoziţia MAP. 

» Şef al DPLC - formațiunea 0951 Bucureşti (25 aug. 1955 - 30 iun. 1956) şi şef al 
DGPCM - formațiunea 0951 Bucureşti (1 iul. 1956 - sept. 1963). 

Odată instalat în funcţia de şef al DPLC, colonelul Vasile Lixandru a emis o serie de 
ordine şi instrucţiuni care aveau menirea de a îmbunătăţi regimul de detenţie în unităţile şi 
formațiunile DPLC. Astfel, la data de 20 octombrie 1955, şeful DPLC, colonelul Vasile 
Lixandru, şi şeful Serviciului Pază şi Regim din DPLC, locotenent-colonelul Jean Brucăr, 
au emis un ordin către toate unităţile exterioare ale DPLC prin care erau reglementate o 
serie de probleme legate de modul de întocmire a cererilor de grațiere a deţinuţilor, 
cazurile de intrare în greva foamei, efectuarea percheziţiilor, întocmirea tabelelor pentru 


1. „Cum va arăta regiunea Stalin în zilele Festivalului. Convorbire cu tovarăşul Vasile Lixandru, preşedintele 
comitetului executiv al sfatului popular al regiunii Stalin”, Drum nou, organ al Comitetului Regional 
PMR şi al Sfatului Popular regional, regiunea Stalin, 1 august 1953. 

2. Florica Dobre (coord.), Florian Banu, Theodor Bărbulescu, Camelia Ivan Duică şi Liviu Țăranu, 
Securitatea. Structuri cadre. Obiective şi metode, vol. 1 (1948-1967), Editura Enciclopedică, Bucureşti, 
2006, pp.70-71. 

munci etc. In acest ordin se mai preciza că, pe viitor, va fi interzisă pedepsirea în masă a 
deţinuţilor, ceea ce demonstrează că, până la acea dată, se practicase pedepsirea colectivă 
a acestora : 


Întrucât s-au semnalat mai multe cazuri de pedepsire a deţinuţilor în masă, pe camere, 
pentru acţiuni săvârşite de unul sau doi deţinuţi, fapt care a dus la unele acţiuni de 
nesupunere din partea celorlalţi deţinuţi, se interzice cu desăvârşire pe viitor asemenea 
pedepse. Comandantul unităţii va lua măsurile necesare pentru identificarea deţinuţilor 
vinovaţi şi pedepsirea lor individuală!. 


La data de 28 februarie 1957, UM 0123/I Bucureşti a trimis o adresă comandantului 


DGPCM, colonelul Vasile Lixandru, prin care îi solicita să dispună ca „în limita regulamen- 


telor existente” să ia „cele mai severe măsuri de izolare a deţinutului Godo Mihai”? care 


se afla încarcerat la Penitenciarul Râmnicu Sărat. Astfel, „din motive operative” care 
priveau UM 0123/1 Bucureşti, deţinutului Mihai Godo nu trebuia să i se permită sub nicio 
formă comunicarea cu exteriorul ; să nu se permită interogarea sa în penitenciar ; să nu se 
permită transferul deţinutului la alt penitenciar, regională de Securitate sau spital fără 
acordul UM 0123/1 Bucureşti ; să fie controlat o dată la 4 luni asupra comportării şi stării 
de sănătate iar rezultatele să fie comunicate UM 0123/1 Bucureşti. Aceste măsuri aveau un 
grad înalt de secretizare -— strict secret de importanţă deosebită - ele urmând să fie 
cunoscute numai de către persoanele din conducerea DGPCM?. 

După câteva zile, pe 2 martie 1957, Serviciul „D” din MAI - UM 0128 Bucureşti 
trimitea o adresă comandantului DGPCM în care îi comunica să nu permită transferul 
deţinutului Mihai Godo din Penitenciarul Râmnicu Sărat fără avizul Serviciului „D” din 
MAI. Totodată, în adresă se dispunea ca deţinutul să fie ţinut în „strictă izolare” şi să nu 
i se permită comunicarea cu exteriorul“. 

Colonelul Vasile Lixandru şi colonelul Ilie Bădică s-au conformat ordinelor acestor 
două mari unităţi de Securitate, transmițând la rândul lor subordonaţilor că de soarta 
acestui deţinut pot dispune doar ei. 


1. Ordinul Serviciului Pază şi Regim din DPLC nr. 039843 din 20 octombrie 1955, document semnat de 
şeful DPLC, colonelul Vasile Lixandru, şi de şeful Serviciului Pază şi Regim din DPLC, locote- 
nent-colonelul Jean Brucăr (A ANP, fond Secretariat, dosar nr. 24 - Ordine circulare DPLC, ff. 109-112). 

2. Godo A. Mihai (n. 25 sept. 1913, com. Dorobanţi, jud. Arad) a fost un preot iezuit din Banat arestat în 
1952 şi condamnat ulterior la zece ani de închisoare pentru „crimă de înaltă trădare”. El a fost judecat 
şi condamnat împreună cu alţi preoţi catolici, printre care şi Monseniorul Vladimir Ghika (procesul a fost 
judecat de Tribunalul Militar Teritorial Bucureşti care, în ziua de 24 octombrie 1953, a pronunţat 
sentinţele). Toţi au fost acuzaţi şi judecaţi pentru „crimă de înaltă trădare” sau „complicitate la crimă de 
înaltă trădare” pentru că au purtat corespondenţă şi o serie de discuţii cu diplomaţi ai Legaţiilor Franţei, 
Italiei şi Nunțiaturii Apostolice. Godo Mihai şi-a executat pedeapsa în penitenciarele Jilava, Piteşti, Cluj, 
Tribunal, Sighet, Oradea, Râmnicul Sărat şi Văcăreşti, unde s-a îmbolnăvit grav de plămâni. Potrivit 
fişei matricole penale existente în Arhiva ANP, deţinutul politic Godo Mihai a fost pus în libertate la 
expirarea pedepsei, pe 15 noiembrie 1962. În aceeaşi zi i s-a fixat domiciliu obligatoriu în oraşul Gherla 
(AANP, fond Fişe matricole penale deţinuţi politici, fişa matricolă penală a deţinutului Godo Mihai. Vezi 
şi Martiri pentru Hristos, din România, în perioada regimului comunist, Editura Institutului Biblic şi de 
Misiune al Bisericii Ortodoxe Române, Bucureşti, 2007, pp. 293-298). 

3. Adresa „strict secretă” nr. 140/5953 din 28 februarie 1957 semnată de locţiitorul şefului DIE - UM 0123/1 
Bucureşti, colonelul Nicolae Doicaru (AANP, fond Secretariat, dosar nr. 9, vol. III, Materiale Informative 
1957-1962, fv. 41). 

4. Adresa „strict secretă” nr. 3/00580.279 din 2 martie 1957 semnată de şeful Serviciului „D” din MAI - 
UM 0128 Bucureşti, locotenent-colonelul Vasile Tiriachiu (ibidem, f. 40). 

Pe 5 martie 1957, locţiitorul directorului general al DGPCM, colonelul Mihai Ilie 
Bădică, îi transmitea comandantului Penitenciarului Râmnicu Sărat, locotenent-major 
Alexandru Vişinescu, un ordin prin care îi cerea să-l izoleze complet pe deţinutul Mihai Godo, 
să nu-i permită „sub nici o formă” să comunice sau transmită ceva în exteriorul unităţii : 


În acest scop atât personalul de serviciu (medicul, of. sanitar etc.), cât şi diferite organe de 
control când vor lua contact cu acest deţinut, vor fi însoțiți de dv. personal [subliniere în textul 
original - n.n.]. Nu veţi permite sub nici o formă interogarea sa în unitate, transferarea la 
alte unităţi, la diferite regiuni de Securitate, sau din motive de boală la infirmerie sau spital, 
fără aprobarea scrisă a Conducerii Dir. Generale (Col. Lixandru V. sau Col. Bădică I.), 
care va trebui cerută în prealabil. Periodic (la 1.IV.; 1.VII.; 1.X.1957; 1.1.1958 
ş.a.m.d.), veţi raporta direct tov. Col. Lixandru V. sau mie personal, comportarea şi starea 
sănătăţii deţinutului Godo Mihai. Măsurile ordonate mai sus au Caracter permanent, iar 
eventualele schimbări în situaţia acestui deţinut vi se vor comunica la timp. Vă atrag atenţia 
asupra luării tuturor măsurilor pentru executarea întocmai a celor menţionate mai sus!. 


După o lună, la punerea în practică a măsurilor menţionate, locotenentul-major Alexandru 
Vişinescu îi raporta colonelului Ilie Bădică că deţinutul Mihai Godo a intenţionat să 
adreseze Prezidiului MAN o petiție în care erau prezentate persecuțiile la care era supus: 


se manifestă nemulţumit faţă de regimul care i se aplică şi tratamentul medical care i se 
aplică, fapt pentru care i sa înaintat o cerere către Prezidiu Marii Adunări Naţionale, la 
data de 9 martie 1957 şi a primit răspuns că nu i se acordă nimic din cele solicitate?. 


După două zile după primirea acestui raport, colonelul Ilie Bădică informa cu prompti- 
tudine, la rândul său, conducerea DIE - UM 0123/1 Bucureşti asupra comportării deţinutului 
Godo Mihai”. 

În următoarele luni de zile, comandantul Penitenciarului Râmnicu Sărat a adresat şi alte 
rapoarte conducerii DGPCM prin care arăta că deţinutul Mihai Godo „se scoală noaptea 
din somn şi începe să vorbească singur, să râdă şi alte manifestări de halucinație” şi că ar 
fi fost suferind de neuroastenie pentru care primea tratament“. Totodată, Mihai Godo îşi 
exprima dorinţa de a fi lăsat să doarmă ziua în pat”, să i se permită să-şi vadă familia, să 
i se permită o întrevedere cu procurorul militar care avea în supraveghere penitenciarul şi 
să fie internat în spitalS. Chiar şi medicul penitenciarului, Aurel Dumitrescu, într-un raport 
medical din martie 1959, atrăgea atenţia asupra faptului că deţinutul Mihai Godo (Matricola 
nr. 388, celula nr. 28) trebuie internat în spital rapid din cauza înrăutăţirii stării de sănătate” (pe 


1. Adresa „strict secret de importanţă deosebită” nr. S/110 din 5 martie 1957 semnată de colonelul Ilie 
Bădică, locţiitor al directorului general al DGPCM (ibidem, f. 38). 

2. Adresa „secretă” nr. 0427 din 3 aprilie 1957 semnată de comandantul Penitenciarului Râmnicu Sărat, 
locotenent-major Alexandru Vişinescu (ibidem, f. 37). 

3. Adresa „strict secretă” nr. S/110 din 5 aprilie 1957 semnată de locţiitorul directorului general al DGPCM, 
colonelul Ilie Bădică (ibidem, f. 36). 

4. Adresa „strict secretă” nr. 0739 din 21 iunie 1957 semnată de comandantul Penitenciarului Râmnicu 
Sărat, locotenent-major Alexandru Vişinescu (ibidem, f. 35). 

5. Adresa „secretă” nr. 08 din 3 ianuarie 1958 semnată de comandantul Penitenciarului Râmnicu Sărat, 
locotenent-major Alexandru Vişinescu (ibidem, f. 29). 

6. Adresa „secretă” nr. 0711 din 2 aprilie 1958 semnată de comandantul Penitenciarului Râmnicu Sărat, 
locotenent-major Alexandru Vişinescu (ibidem, f. 30). 

7. Referat medical întocmit de medicul Penitenciarului Râmnicu Sărat, dr. Aurel Dumitrescu, anexat 
raportului „strict secret” al comandantului Penitenciarului Râmnicu Sărat, locotenent-major Alexandru 
Vişinescu, nr. 0385 din 28 martie 1959 (ibidem, f. 21). 

raportul medicului se găseşte apostila colonelului Lixandru Vasile care preciza că permite 
transferul deţinutului la spital şi ordona comandantului tratarea acestuia, pe mai departe, 
în unitate). Conducerea DGPCM, prin coloneii Vasile Lixandru sau Ilie Bădică, transmitea 
cu celeritate DIE asupra informaţiilor sosite de la Penitenciarul Râmnicu Sărat. 

Acest schimb de adrese reliefează clar modul de subordonare al DGPCM faţă de 
unităţile de Securitate care funcționau în cadrul aparatului central al MAI. Această 
corespondenţă este relevantă şi pentru că demonstrează modul în care conducerea DGPCM 
era dispusă să încalce regulamentele de ordine interioară ale Direcţiei, precum şi legile şi 
Constituţia RPR dacă, din ordin superior, i se cerea aplicarea anumitor măsuri împotriva 
unor deţinuţi politici. 

Cazul deţinutului Mihai Godo nu este singular — sute de astfel de documente din 
anii '50-'60 se găsesc în Arhiva ANP : conducerea aparatului de penitenciare putea impune 
după bunul-plac sau din ordinul conducerii MAI un regim infernal pentru deţinuţii politici 
aflaţi în vizorul organelor de Securitate. 

Prin Decretul nr. 242 din 26 mai 1958, colonelului Vasile Lixandru i s-a conferit 
Ordinul „Steaua Republicii Populare Române”, clasa a IV-a, pentru „rezultate deosebite 
obţinute în muncă; pentru curajul, devotamentul, priceperea şi spiritul de sacrificiu 
dovedit în îndeplinirea sarcinilor de serviciu ; pentru contribuţia adusă la întărirea Forţelor 
Armate ale Republicii Populare Române”! Totodată, prin acelaşi act normativ, au mai fost 
decoraţi cu diferite ordine şi medalii o serie de subordonați ai şefului DGPCM : colonelul 
Marin Constantinescu, colonelul Ştefan Koller, colonelul Constantin Fetcu, locotenent-co- 
lonelul Nicolae Stanciu, locotenent-colonelul Ioan Tăbârcă, locotenent-colonelul Mihail 
Roman, locotenent-colonelul Mihail Gheorghiu, locotenent-colonelul Dumitru A. Condurache, 
maiorul Petrache S. Goiciu, maiorul Gheorghe I. Timofte, locotenent-colonelul 
Iancu A. Brucăr, maiorul Nicolae Moromete, maiorul Ştefan D. Ivaşcu, căpitanul 
Gheorghe I. Anton etc. Din expunerea de motive care însoţeşte Decretul nr. 242 din 26 mai 
1958, aflăm pentru ce au fost decoraţi aceşti militari : 


Pentru rezultatele deosebite obţinute în muncă, prin sporirea suprafeţelor agricole din 
Delta Dunării cu 5.000 ha teren, lucrare ce a fost terminată cu 8 luni înainte de termen, în 
cadrul căreia s-a realizat un beneficiu de 1.300.000 lei, precum şi pentru merite deosebite 
aduse în îndeplinirea şi depăşirea planului de producţie pe anul 1957, propunem ca unui 
număr de 74 ofiţeri, sergenţi şi angajaţi civili din Ministerul Afacerilor Interne, să li se 
confere ordine şi medalii ale Republicii Populare Române?. 


Aceste rezultate „deosebite” fuseseră obţinute prin munca depusă de miile de deţinuţi 
politici şi de drept comun în coloniile de muncă din Delta Dunării şi Balta Brăilei (mulţi 
dintre ei şi-au pierdut viaţa în timpul acestor operaţiuni de desecare, din cauza ritmului 
infernal de lucru şi al regimului inuman de detenţie). 

Pe 18 decembrie 1958, colonelul Vasile Lixandru adresa Secţiei Organizaţiilor de 
Partid a CC al PMR un raport informativ? în care preciza unele probleme ale deţinerii în 
unităţile DGPCM, situaţia numerică a deţinuţilor de drept comun şi contrarevoluţionari 
(după originea socială, categoria socială şi durata condamnării) aflaţi în penitenciare şi 


1. Decretul nr. 242 din 26 mai 1958 pentru conferirea de ordine şi medalii unor militari şi angajaţi civili din 
Ministerul Afacerilor Interne (ANIC, fond Consiliul de Stat - Decrete, dosar nr. 243/1958, f. 1). 

2. Expunere de motive semnată de ministrul Afacerilor Interne, general-colonel Alexandru Drăghici (ibidem, 
f. 10. 

3. AANP, fond Secretariat, dosar nr. 9 - Materiale informative 1957-1962, vol. III, ff. 163-170. 

colonii de muncă la data de 1 decembrie 1958. Documentul reprezintă o radiografie a 
sistemului penitenciar condus de colonelul Vasile Lixandru la acea dată : 


Direcţia generală a penitenciarelor şi coloniilor de muncă este înfiinţată pe baza structurii 

organizatorice a Ministerului Afacerilor Interne, în conformitate cu Decretul nr. 729/951 

[de fapt, actul normativ prin care se reglementa organizarea şi funcţionarea DGP era o 

Hotărâre a Consiliului de Miniştri, şi nu un Decret al Prezidiului MAN, aşa cum apare în 

textul original - n.n. ], fiind organul central însărcinat cu conducerea, organizarea, îndrumarea 

şi controlul unităţilor de penitenciare, coloniilor de muncă (formațiunilor) şi coloniilor de 
reeducare pentru minori. 

Direcţia generală a penitenciarelor şi coloniilor de muncă se conduce după legi, decrete, 

hotărâri, regulamente de ordine interioară — aprobate de conducerea Ministerului Afacerilor 

Interne şi ordine ale ministrului Afacerilor Interne. 

Unităţile DGPCM se călăuzesc în activitatea lor după principiul socialist al deţinerii, şi 

anume, izolarea elementelor condamnate pentru a le pune în imposibilitatea de a mai 

săvârşi fapte periculoase pentru societate şi în acelaşi timp pentru a le reeduca şi adapta la 
condiţiile convieţuirii în comun prin muncă şi acţiuni cultural-educative. 

Structura organizatorică a Direcţiei generale a penitenciarelor şi coloniilor de muncă este 

următoarea : 

a) Conducerea Direcţiei generale, formată din un director general şi trei locţiitori director 
general, respectiv un locţiitor pentru probleme de pază şi regim, un locţiitor pentru 
probleme de Spate şi un locţiitor pentru munca politică, având şi funcţia de şef al 
Secţiei politice. 

b) Un aparat central format din o Direcţie economică, opt servicii independente şi anume : 
- Serviciul Pază Şi Regim 
- Serviciul evidenţă deţinuţi 
— Serviciul Cadre 
- Serviciul financiar 
— Serviciul aprovizionare-gospodărire 
— Serviciul cultural-educativ 
- Serviciul inspectori-control 
— Serviciul colonii minori 

O Secţie politică şi o Secţie secretariat independentă. 

c) În exterior un număr de 54 de penitenciare, 37 de colonii de muncă (formațiuni), 
8 colonii de minori şi 2 puncte de primire a copiilor. 

În afara acestor unităţi de detenţie şi reeducare, DGPCM mai are o serie de unităţi cu 

caracter productiv. 

Unităţile de detenţie — penitenciare şi colonii de muncă (formaţiuni) după categoria de deţinere, 

se împart în două mari grupe - respectiv - unităţi de detenţie pentru contrarevoluţionari şi 

unităţi de detenţie pentru drept comun. 

Unităţile de detenţie pentru contrarevoluţionari sunt : Formațiunile : Aiud, Gherla, Culmea 

şi penitenciarele Făgăraş, Galaţi, Jilava, Miercurea-Ciuc, Piteşti şi Râmnicul Sărat. Restul 

unităţilor având specific - drept comun -, iar din acestea un număr de 16 unităţi de 
penitenciare cu specific drept comun au şi secţie pentru contrarevoluţionari. 

Din punct de vedere al deţinerii, unităţile DGPCM sunt organizate conform regulamentelor 

interioare de specific pentru bărbaţi, femei şi minori. 

Pentru femei sunt organizate un număr de 7 unităţi de detenţie şi anume : 

- La penitenciarul Miercurea-Ciuc (contrarevoluţionare), la formațiunile Tulcea, 
Domneşti, penitenciarul Alba Iulia, Buzău şi Formaţiunea Mislea (majore şi minore) 
drept comun, iar minorii condamnaţi sunt ţinuţi la Penitenciarul Ocnele Mari. 

Numărul total al deţinuţilor aflaţi la 1 decembrie 1958 în unităţile DGPCM a fost de 

85.179, din care 75.054 de drept comun şi 10.125 contrarevoluţionari. 

Din efectivul de drept comun 9.501 au fost din categoria preveniţi, 5.835 condamnaţi în 
prima instanţă, iar 59.718 condamnaţi definitiv. 

Din efectivul de contrarevoluţionari, 639 au fost din categoria preveniţi, 771 condamnaţi în 
prima instanţă, 7.936 condamnaţi definitiv, iar 780 au fixat loc de muncă conform D.L. 
89/1958. 

Deţinerea în unităţile DGPCM se face în baza următoarelor documente : 

- Mandat de arestare preventiv. 

— Mandat de executarea pedepsei şi copie de pe hotărârea judecătorească. 

- Decizie MAI pentru cei cu loc de muncă fixat toate acestea găsindu-se în dosarul 
personal al deţinutului care este întocmit de organele MAI (miliţie, securitate, 
penitenciare). 

Regimul în unităţile DGPCM se aplică conform regulamentelor interioare de specific DGPCM, 
aprobate de conducerea Ministerului Afacerilor Interne, fiind intrate în vigoare în aprilie 
1955 şi completate prin ordine şi instrucţiuni ale DGPCM, aprobate de conducerea MAI. 
Regimul ce se aplică deţinuţilor reglementează ordinea interioară în locurile de detenţie, 
măsuri de ordin administrativ şi sanitar, precum şi drepturile şi îndatoririle deţinuţilor. 
În ceea ce priveşte măsurile de ordin sanitar, acestea sunt asigurate prin medici, oficianţi 
sanitari sau felceri, cu care sunt încadrate toate unităţile DGPCM, atât pentru bărbaţi, cât 
şi pentru femei, având la dispoziţie medicamentele necesare. 

Pentru deţinuţii bolnavi sunt organizate penitenciare-spital în care sunt tratate majoritatea 
cazurilor (ex. spitalul Formaţiunilor Aiud, Poarta Albă, Penitenciarul Văcăreşti, Zalău şi 
Tg. Ocna), iar cazurile de urgenţă conform regulamentelor, cu aprobarea comandantului pentru 
DC şi DGPCM pentru CR, sunt internate şi în spitalele locale ale Ministerului Sănătăţii. 
În unităţile de detenţie pentru femei s-au creat posibilităţi pentru asistenţa şi îngrijirea 
copiilor nou născuţi şi de vârstă mică, creându-se în unele locuri maternităţi şi creşe 
corespunzătoare din punct de vedere sanitar, ca de ex. la Penitenciarul Văcăreşti. 
Echipamentul, cazarmamentul şi hrana deţinuţilor sunt asigurate conform normelor în 
vigoare, aprobate prin HCM ; în ceea ce priveşte hrana pentru fiecare categorie de deţinuţi, 
sunt stabilite norme ale căror calorii variază între 2900-3446. 

În ceea ce priveşte drepturile şi îndatoririle deţinuţilor acestea sunt aplicate în raport de 
Categoria de detenţie, respectiv DC şi CR. 

Deţinuţilor contrarevoluţionari nu li se acordă din drepturile prevăzute în regulament decât 
acela al plimbării şi de a face cereri organelor de stat, respectiv câte 3 cereri pe an. 
Deţinuţilor de drept comun li se aplică dreptul de a primi de la familiile lor pachete cu alimente 
în greutate de 5 kg şi o sumă de bani până la 50 de lei, vorbitor cu acestea, a trimite şi 
primi Scrisori, a se adresa în scris cu cereri sau reclamaţii organelor de partid şi de stat. 
Drepturile enumerate mai sus pentru deţinuţii de drept comun se aplică diferențiat pentru 
deţinuţii aflaţi în prevenţie, cei condamnaţi care nu muncesc şi cei condamnaţi care muncesc. 
Deţinuţii de drept comun preveniţi au dreptul : 

— Să primească lunar un pachet cu alimente cu o greutate până la 5 kg şi suma de 
50 de lei, să aibă vorbitor cu avocatul şi familia, toate acestea admiţându-se numai 
cu avizul organelor anchetatoare. 

- Să facă plimbare până la o oră zilnic. 

Deţinuţii de drept comun condamnaţi care nu muncesc au dreptul : 

- Să primească pachet cu alimente cu greutate până la 5 kg de la familie, odată la 
3 luni, suma de 50 de lei pentru cumpărături personale şi până la 300 de ţigări. 

- Să aibă vorbitor şi să scrie acasă familiei. 

- Să facă plimbare zilnic până la o oră. 

- Să se adreseze în scris, în plic închis sau deschis, organelor de partid şi de stat, cu 
câte o scrisoare pe an. 

Deţinuţii de drept comun condamnaţi care muncesc beneficiază de toate drepturile celor 
din categoria ce nu muncesc, deosebirea constând în faptul că acestea (enumerate mai sus) 

se acordă lunar, iar atunci când sunt evidenţiaţi în muncă, primesc ca stimulente pachet, 

scrisoare şi vorbitor în plus. 

Pentru deţinuţii care comit abateri se aplică următoarele pedepse, după gravitatea abaterii 

comise şi care duc la îmbunătăţirea stării disciplinare şi reeducarea lor : 

- retragerea dreptului de a primi sau trimite scrisori, de a primi pachete, a dreptului 
la vorbitor pe termen până la două luni ; 

— izolarea pe termen până la 10 zile ; 

— pedeapsa cu carceră până la 7 zile ; iar pentru cei care muncesc, anularea beneficiului 
de zile câştigate pe baza muncii prestate, care duce la eliberare înainte de termen. 
Această anulare se poate face parţial sau total, în raport de gravitatea abaterilor. 

Principalul mijloc de reeducare al deţinuţilor în unităţile DGPCM îl constituie munca. 

Locurile de deţinere unde condamnaţii muncesc sunt penitenciarele productive şi coloniile 

de muncă (formaţiuni) organizate separat pentru bărbaţi, femei, minori şi separat pentru 

deţinuţii contrarevoluţionari. 

Din punct de vedere al folosirii deţinuţilor în munca productivă, avem : 

-  Colonii de muncă (formaţiuni) cu specific de agricultură (orezării şi culturi intensive 
ca spre exemplu : formațiunile Banloc, Berteşti, Cotul Lung, Dohangia, Deduleşti, 
Luciu Giurgeni, Mărculeşti, Măxineni, Perieți, Salonta, Tămădău, Penitenciarul 
Buzău, formațiunile Poarta Albă, Peninsula, Domneşti, Tulcea, Văcăreşti, Popeşti 
Leordeni, Buciumeni, N. Bălcescu) etc. 

-  Colonii de muncă cu specific de construcţii industriale şi mine ca spre exemplu 
formațiunea Borzeşti, Brad Musariu, Almaşu Mare, Roşia Montana. 

-  Penitenciare cu secţii productive în ramurile industriale : tâmplărie, croitorie, cizmărie, 
ţesut covoare, metalurgie etc. care produc în general bunuri de larg consum. Printre 
acestea sunt: penitenciarul Craiova, Târgşor, Mislea, Mărgineni, Aiud, Gherla. 

-  Gospodării de stat socialiste proprii ale MAI ca spre exemplu: Gospodăria Chilia 
Veche, Salcia, Vlădeni, Saligny şi Tichileşti. 

- O gospodărie anexă la Periş. 

În afară de munca organizată în colonii de muncă şi penitenciare productive, în majoritatea 

locurilor de detenţie deţinuţii condamnaţi pentru infracţiuni de drept comun definitiv şi în 

prima instanţă sunt folosiţi la munci exterioare tot de natura celor de mai sus, pe bază de 
contract cu anumite organizaţii economice, pentru a lucra în timpul zilei, fiind readuşi în 
locurile de detenţie la sfârşitul zilei de muncă, în orele prevăzute de regulament. 

O parte din deţinuţi prestează munci gospodăreşti cu caracter de autodeservire în interiorul 

locurilor de deţinere (bucătari, brutari, grăjdari, croitori, cizmari, fierari etc.). 

Reeducarea deţinuţilor prin muncă se face în baza următoarelor acte normative : 

1. Decretul nr. 720/1956 pentru reglementarea punerii în libertate înainte de termen pe 
baza muncii prestate şi a bunei comportări a condamnaților, precum şi regulamentul şi 
instrucţiunile pentru aplicarea acestui decret. 

Prin decretul nr. 720/1956 muncile prestate de condamnaţi se clasifică după cum urmează : 
a. munci excepţionale, 

b. munci foarte grele, 

c. munci grele, 

d. munci obişnuite. 

În aceste categorii de muncă sunt încadrate prin regulament meseriile şi funcţiile după 

specificul şi greutatea muncilor prestate. Cuantumul de pedeapsă ce urmează a fi considerat 

ca executat de condamnaţi este veritabil în funcţie de îndeplinirea normei şi poate fi de la 

6 zile executate din pedeapsă pentru o zi muncită. 

2. Decretul 126/1958 care prevede punerea în libertate supravegheată a unor deţinuţi 
condamnaţi pentru infracţiuni de drept comun cu pedepse până la 5 ani după executarea 
a 1/3 din pedeapsă. 

Aplicarea acestui decret practic, urmează a se face abia în trimestrul I 1959, în prezent 
efectuându-se lucrări premergătoare de selecţionare a deţinuţilor cărora să li se aplice acest 
decret. 

La 1 decembrie 1958 din totalul de 75.054 deţinuţi de drept comun, au lucrat efectiv în 
producţie 35.388 iar 6.644 la munci de autodeservire, în total au fost scoşi la muncă 42.032. 
Restul de 33.022 nu au lucrat fiind preveniţi, condamnaţi în prima instanţă, inapţi, recidivişti, 
condamnaţi la MSV sau nefolosiţi la muncă întrucât pe timpul iernii volumul lucrărilor se 
reduce foarte mult. 

La aceiaşi dată, din totalul de 10.125 contrarevoluţionari au muncit 397, iar din totalul de 
780 cu loc de muncă fixat în baza DL 89/1958, au fost la muncă 242. 

Asigurarea pazei şi supravegherii tuturor deţinuţilor din unităţile DGPCM se face prin 
sergenţi reangajaţi ai Direcţiei noastre generale, militari în termen şi Comandantul trupelor de 
Securitate şi grăniceri şi printr-un batalion de militari în termen ai fostului Grup de lucru din 
cadrul Direcţiei şapte MAI, în prezent UM 0168 Bucureşti, unitate în subordinea DGPCM. 
Pentru paza, escortarea şi supravegherea deţinuţilor, precum şi pentru administrarea 
bunurilor unităţilor noastre, atât în central, cât şi în exterior, avem 625 ofiţeri, 5.811 corp 
sergenţi reangajaţi, 1.894 militari în termen şi 2.224 angajaţi civili din care: în aparatul 
central al Direcţiei generale, 103 ofiţeri, 2 corp serg. reangajaţi şi 276 angajaţi civili, restul 
executându-şi atribuţiile de serviciu în unităţile din teritoriu. 

Pentru anul 1959 suntem în curs de organizare a mai multor unităţi de prestări de munci 
(colonii de muncă), cât şi unităţi productive proprii. Pentru aceasta ni s-a mai suplimentat 
schema de Organizare printr-o Hotărâre a Consiliului de Miniştri, trecându-se la organizarea 
coloniilor de muncă ca de exemplu pe valea Cara-Su (fosta vale a Canalului Dunăre - Marea 
Neagră), 3 colonii de muncă în cadrul întreprinderilor miniere de aur, plus alte colonii ce 
le vom stabili cu Ministerul Agriculturii şi Silviculturii şi Ministerul Construcţiilor pentru 
anul 1959. 

Ne-am propus, ţinând cont de posibilităţile de pază azi existente, să scoatem la munci în 
anul 1959, peste 60.000 deţinuţi. 

Planul valoric al producţiei globale pe anul 1958 a fost de 123.635.187 lei, iar planul valoric 
al investiţiilor în unităţile noastre productive pe bază de plan CSP a fost de 54.751.000. 
În afara realizărilor de bunuri de larg consum care constă în creşterea şi îngrăşătoria a 
1.044 porci, producţia de lapte, lână, carne şi peste 1.100 vagoane cereale şi plante 
industriale (grâu, porumb, floarea soarelui, sfeclă de zahăr, mazăre, orz, etc.) s-a mai 
realizat 106.000.000 lei ca venituri la bugetul statului, aceasta ca urmare a plăţii prestărilor 
de munci a deţinuţilor la diverse unităţi socialiste. 

Ne străduim să folosim la munci cât mai mulţi deţinuţi recuperând în bună parte cheltuielile 
ce se fac cu aceştia pe timpul detenţiei. 

Raportez că se cheltuieşte cu un deţinut 22 lei pe zi. În această sumă se includ hrana, 
echipamentul şi cheltuiala cu cadrele ce deservesc unităţile noastre. Faţă de cheltuiala imensă 
ce se face cu aceştia, suntem departe de a spune că am reuşit să scoatem ceea ce ar trebui. 
Avem şi unele greutăţi prin faptul că nu avem cadre imediat la dispoziţie şi astfel nu putem 
organiza şi înfiinţa noi colonii de muncă ori de câte ori este nevoie. În situaţia când ni se 
aprobă printr-o Hotărâre a Consiliului de Miniştri suplimentarea schemei, trec săptămâni 
şi chiar luni de zile până încadrăm în special personalul civil de specialitate (contabili, 
gestionari, ingineri sau funcţionari cu pregătire medie). 

Din această cauză nu putem scoate la munci un număr mai mare de deţinuţi. 

De asemenea, pentru paza şi escortarea deţinuţilor trebuie militari reangajaţi, aceştia urmând 
a-i recruta din mediul sătesc unde şi aceasta face să dureze un timp destul de îndelungat. 
Mai greu cu selecţionarea cadrelor militare şi angajaţilor civili, să găsim la coloniile de muncă 
din Deltă, unde, foarte greu se acceptă numirea în aceste localităţi. Din această cauză avem 
lipsă în schema de organizare medici, ingineri, sau tehnicieni agricoli, precum şi alte cadre 
civile necesare diverselor funcţii pe lângă gospodăriile sau chiar coloniile de muncă. 

O altă cauză este că nu sunt încă create condiţii de trai. Se face simțită lipsa spaţiului de locuit 
şi a şcolarizării copiilor. Sunt localităţi ca Periprava de exemplu, unde nu există şcoală în limba 
română sau cazul coloniei Breaza, situată în munţi, la 20 km depărtare de Zlatna, unde este 
şcoala. 

Foarte greu se asigură copiilor accesul la şcoală. 

Aceeaşi situaţie o au şi membrii de familie ai cadrelor care merg să se aprovizioneze cu cele 
necesare traiului. 

Întrucât avem o situaţie specifică, având în vedere că avem multe cazuri de acest gen, ar fi 
bine ca aceste cadre care muncesc în condiţii grele, să fie stimulate printr-o salarizare 
specială. De exemplu: toţi care muncesc în unităţi situate în munţi, departe de orice 
localitate de asemenea să li se acorde anumite sporuri sau prime speciale. 

În acest fel am putea mai uşor recruta cadre şi mai repede organiza colonii de muncă în 
aceste sectoare. 

Ni se dau de multe ori militari în termen pentru a face paza şi escortarea la munci a deţinuţilor. 
Aceşti militari sunt chemaţi la vatră, fiind prisos de contingent şi neinstruiţi. Aceştia 
trebuind a fi instruiți, nu avem condiţiile create pentru aceasta în cadrul Direcţiei generale 
şi datorită acestui fapt necesită câteva luni instruirea lor. 

Pentru lichidarea acestor neajunsuri propunem ca aceşti militari în termen să fie instruiți 
fie de Ministerul Forţelor Armate, fie de Comandamentul trupelor de Securitate şi grăniceri, 
dându-ni-i gata instruiți. 

Dacă nu se poate face acest lucru, să fie transformat Batalionul de lucru în Regiment de 
pază, acesta având misiunea de pregătire militară şi de luptă a militarilor în termen ce ni 
se dau în fiecare an cu ocazia încorporărilor sau lăsărilor la vatră. 

După terminarea primei perioade de instrucţie, aceşti militari urmează să fie detaşaţi pe 
lângă unităţile noastre pentru deplasarea şi paza deţinuţilor la punctele de lucru. 


În toamna anului 1963 a fost trecut în rezervă, iar în august 1969 şi mai 1971 îl întâlnim 
în funcţia de şef de birou la Ministerul Industriei Construcţiilor de Maşini. 

În anii '50-'60 a mai existat un activist de partid cu numele de Vasile Lixandru (n. 
12 febr. 1916, mun. Bucureşti). Asemenea tizului său de la DGPCM, Lixandru a lucrat în 
anii '30 ca ucenic şi strungar la Atelierele CFR Griviţa. lată câteva funcţii deţinute de 
Vasile Lixandru în perioada comunistă : instructor economic şi şef al Secţiei Transporturi 
şi Telecomunicaţii din Comitetul orăşenesc de Partid Bucureşti (aug.-dec. 1956), dispe- 
cer-şef, inginer-şef al sectorului vagoane şi director administrativ la Atelierele CFR 
„Griviţa Roşie” din Bucureşti! (dec. 1956 - 1960). În august 1961 îl întâlnim în funcţia de 
vicepreşedinte al Comitetului executiv al Sfatului Popular al Capitalei?, iar în august 1969 
în aceeaşi funcţie, dar la Comitetul executiv al Consiliului Popular al municipiului Bucureşti. 

Grade succesive : colonel (aug. 1955). Prin Decretul nr. 165 din 6 mai 1971, colonelului 
(r) Vasile Lixandru i s-a acordat gradul de general-maior în rezervă? (6 mai 1971). 

Decorații: medalia „Eliberarea de sub jugul fascist” (?). Prin Decretul nr. 308 din 
12 august 1959, colonelului Vasile I. Lixandru i s-a conferit Ordinul „23 August”, clasa 
a IV-a pentru „contribuţie activă la întărirea regimului democrat-popular”?. Prin Decretul 


1. Referat de cadre din 11 aprilie 1960 întocmit de Secţia Cadre din Direcţia organizatorică a CC al PMR, 

document semnat de şeful Secţiei Cadre, Cornel Onescu, şi de alţi patru lucrători de cadre: Gheorghe 

Barbu, Staicu Tilivea, Petre Dobre şi Gheorghe Căpudean (ANIC, fond CC al PCR - Secţia Cancelarie 

(dosare-anexă), dosar nr. 164/1960, ff. 69-70). 

Inginer Vasile Lixandru, „Realizări şi perspective edilitare”, România liberă, 4 august 1961. 

Decretul nr. 165 din 6 mai 1971 privind înaintarea în grad a unor generali şi a unui contraamiral şi 

acordarea gradului de general-maior unor colonei în rezervă (ANIC, fond Consiliul de Stat - Decrete, 

dosar nr. 228/1971, ff. 1-2). 

4. Decretul nr. 308 din 12 august 1959 privind conferirea unor titluri, ordine şi medalii (ibidem, dosar 
nr. 308/1959, f. 82). 

nr. 120 din 6 mai 1961, lui Vasile Lixandru i s-a conferit medalia „40 de ani de la 
înfiinţarea Partidului Comunist din România” pentru „merite în activitatea de partid şi 
întărirea regimului democrat-popular”! (6 mai 1961). Prin Decretul nr. 503 din 22 august 
1963, colonelului Vasile I. Lixandru i s-a conferit medalia „În Serviciul Patriei Socialiste”, 
clasa a II-a, pentru „5 ani vechime în unităţile militarizate ale Ministerului Afacerilor 
Interne”?. Prin Decretul nr. 560 din 4 august 1969, lui Vasile I. Lixandru, şef de birou la 
Ministerul Industriei Construcţiilor de Maşini, i s-a conferit medalia „A XX V-a Aniversare 
a Eliberării Patriei” pentru „merite deosebite în lupta împotriva fascismului, în eliberarea 
ţării, în războiul antihitlerist, în instaurarea puterii democrat-populare şi construirea 
socialismului în Republica Socialistă România, cu prilejul celei de a XXV-a aniversări a 
eliberării patriei”3. Cu prilejul aniversării a 50 de ani de la înfiinţarea Partidului Comunist 
Român, prin Decretul nr. 157 din 4 mai 1971, lui Vasile Lixandru, şef de birou la 
Ministerul Industriei Construcţiilor de Maşini, i s-a conferit Ordinul „Tudor Vladimirescu”, 
clasa a III-a, pentru „activitate îndelungată în mişcarea muncitorească şi merite deosebite 


în opera de construire a socialismului ”?. 


LUNGU VASILE CONSTANTIN, locotenent-major, d.p. nr. 9 (n. 20 febr. 1929, 
satul Perieni, com. Probota, jud. Iaşi — d. 31 mai 1994, mun. Bucureşti). 

Naţionalitatea : română. 

Originea şi apartenenţa socială : mic meseriaş. 

Profesia de bază la încadrarea în MAI: sudor electric. 

Funcţii în organizații politice, de masă şi obşteşti : membru UTC din 1945 ; activist şi 
secretar de plasă la Comitetul de Plasă UTM Hunedoara (iul. 1949 - 1950); şef al Secţiei 
muncitoreşti din Comitetul Raional UTM Hunedoara şi instructor regional la Comitetul 
Regional UTM Hunedoara (1950 — mai 1951); membru în Comitetul Sindical din Uzinele 
„Tudor Vladimirescu” din Bucureşti (1957). 

Studii civile : 4 clase în comuna natală (1937-1941) şi 3 clase industriale la Şcoala de 
ucenici de pe lângă Atelierul particular „Fraţii Galitz” din Iaşi (1941-1944). 

Stagiu militar : Centrul de Instrucție nr. 6 Securitate Fălticeni - UM 0708 (23 mai - 
22 iul. 1951). 

Studii militare : curs scurt la Centrul de Instrucție Cadre Botoşani - MAI (22 iul. - oct. 
1951). 

Studii politice : curs seral de Marxism-Leninism de trei luni la Comitetul Regional 
UTM Hunedoara (1951). 

Activitate profesională : ucenic la Atelierul particular „Fraţii Galitz” din laşi (1941 — 
mai 1944 şi aug. 1944 - apr. 1947). În mai 1944 a plecat ca refugiat cu un detaşament de 
premilitari pentru a participa la lucrările de construcţii din jurul oraşului Craiova, iar apoi 
s-a înscris la cursurile Şcolii de Radiotelegrafişti Militari „Munca Tineretului Român” 
care funcţiona în comuna Carloteşti. Nu a absolvit această şcoală deoarece, după doar 


1. Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 
Comunist din România” (ibidem, dosar nr. 120/1961, f. 10). 

2. Decretul nr. 503 din 22 august 1963 privind conferirea Ordinului şi medaliei „În Serviciul Patriei 
Socialiste” unor ofiţeri şi subofiţeri militzarizaţi din Ministerul Afacerilor Interne (ibidem, dosar nr. 503/ 
1963, f. 58). 

3. Decretul nr. 560 din 4 august 1969 pentru conferirea medaliei „A XXV-a Aniversare a Eliberării Patriei” 
(ibidem, dosar nr. 900/1965, fv. 42). 

4. Decretul nr. 157 din 4 mai 1971 privind conferirea unor ordine ale Republicii Socialiste România 
(ibidem, dosar nr. 218/1971, f. 24). 

două săptămâni, a părăsit cursurile pentru a se întoarce la Atelierul particular „Fraţii 
Galitz” din laşi; sudor electric în Brigada de reconstrucţie „Gheorghe Apostol” din 
Combinatul Siderurgic de la Hunedoara (apr. 1947 — iul. 1949). În iulie 1949 a fost scos 
din producţie ca activist UTM la Regiunea UTM Hunedoara ; instructor UTM în Secţia 
UTM din Direcţia Politică a CTG (2 oct. 1951 — 21 oct. 1952); locţiitor politic al Şcolii 
de Ofiţeri de Administraţie de pe lângă Direcţia Pază din MAI/Direcţia Trupelor Operative 
şi de Pază din MAI (21 oct. 1952 - 15 dec. 1953); la dispoziţia DTOP din MAI (15 dec. 
1953 - 24 febr. 1954). 

Într-un referat de cadre întocmit de Secţia Cadre a Direcţiei Politice din Direcţia 
Trupelor Operative şi de Pază din MAI la data de 21 noiembrie 1953 se precizau motivele 
pentru care ofiţerul era propus pentru îndepărtarea din funcţia de locţiitor politic al Şcolii 
de Ofiţeri de Administraţie : 


În această funcţie a dat unele rezultate bune în muncă, însă nu a depus tot interesul fiind 
foarte nervos [ofiţerul suferea de astenie nervoasă - n.n.]. Aceasta s-a concretizat prin 
luarea de măsuri de unul singur, necolaborând cu comandantul şi este lipsit de tact atât faţă 
de elevi, cât şi faţă de tov. cu care lucrează. Analizându-i-se activitatea ofițerului s-a 
constat că nu mai dă rezultate bune în muncă, mai ales de când este căsătorit, datorită 
faptului că nu s-a orientat just în această problemă. Deşi i s-a atras atenţia în mod serios, 
totuşi el a consimţit să se căsătorească cu o fată a cărui părinţi şi rude sunt elemente 
dubioase regimului de democraţie populară. Faţă de cele de mai susarătate, precum şi 
faptul că fiind prea nervos, înclinând mai mult spre a fi comandant, considerăm că Locot. 
Lungu Constantin, nu mai poate face faţă sarcinilor muncii politice şi propunem : trecerea 
lui pe linie de comandă!. 


Ofiţerul Lungu a fost retrogradat din funcţie şi din cauza rudelor soţiei sale. Superiorii 
săi din Direcţia Pază a MAI nu au agreat această căsătorie după ce, în perioada decembrie 
1952 - august 1953, instructorii de cadre ai Serviciului politic din Direcţia Pază au 
cercetat trecutul Elenei Capotă şi al rudelor sale şi au constat că tatăl şi fratele acesteia 
aveau un trecut „necorespunzător” (la data de 6 decembrie 1952, ofiţerul inferior Lungu 
Constantin adresase Secţiei Cadre din Serviciul politic al Direcţiei Pază cererea de aprobare 
a căsătoriei cu Elena Capotă). 

Elocvent pentru intruziunea politicului în viaţa personală a unui militar este un referat 
din 25 decembrie 1952, întocmit de locotenentul Marinescu Tudor, ofiţer verificator la 
Secţia politică a Regimentului 2 Pază Ploieşti, care, după ce prezenta situaţia rudelor 
numitei Elena Capotă, propunea următoarele : 


În concluzie : Deşi viitoarea soţie a avut o comportare bună în comună, cât şi faptul că în 
activitatea sa şi-a dat interesul să obţină rezultate bune în muncă, consider că nu corespunde 
pentru a deveni soţia unui tov. ofiţer, datorită faptului că mediul din care provine nu este 
cel mai potrivit, deoarece tatăl ei a fost în trecut legionar, a avut relaţii cu chiaburi, până 
în anul 1950. Unchiul ei este chiabur. Şi cu manifestare făţişe împotriva regimului nostru, 
deasemeni şi fratele ei a avut manifestări duşmănoase, fapt ce mă determină să ajung la 
această concluzie că nu corespunde. Pentru documentare, alăturat anexez două adeverinţe 
din care reiese averea părinţilor, impozitul şi venitul anual. Mai anexez şi referinţele culese 


1. Referat de Cadre întocmit de Secţia Cadre a Direcţiei Politice din Direcţia Trupelor Operative şi de Pază 
din MAI la data de 21 noiembrie 1953, document semnat de comandantul DTOP, generalul-maior Eremia 
Popescu, şeful Direcţiei Politice din DTOP, locotenent-colonelul Ştefan Szalma, şi de şeful Secţiei Cadre 
din Direcţia politică a DTOP, căpitanul Ilie Ştefan (AANP, fond Cadre, d.p. nr. L-9, dosar nepaginat). 

în acest sens pentru documentare. Propun ca ofiţerul să fie îndrumat de a se orienta asupra 
altei tovarăşe, cu un mediu mai sănătos din care să provină!. 


Cu toate acestea, după alte verificări şi încercări de a-l convinge să renunţe la persoana 
cu care dorea să se căsătorească, pe ll septembrie 1953, Direcţia Politică din DTOP 
(structura care a înlocuit Direcţia Pază după reorganizarea acesteia din septembrie 1953) a 
comunicat Secretariatului DTOP aprobarea căsătoriei locotenentului Constantin Lungu cu 
Elena Capotă?. 

Locţiitor politic al plutonului 2 din Compania a 6-a Tâncăbeşti din Batalionul 2 Pază 
Bucureşti (25 febr. 1954 — 15 aug. 1955). 

Pe 15 august 1955 a fost mutat de la DTOP la DPLC în funcţia de instructor la Serviciul 
politic (15 aug. 1955 - mart. 1956); instructor la Serviciul cultural-educativ din DPLC 
(mart. - 30 iun. 1956). 

Nefiind membru de partid şi nici candidat de partid, conform instrucţiunilor Direcţiei 
Politice din MAI, a fost scos în martie 1956 din aparatul politic şi trecut în activitatea 
cultural-educativă. 

Un referat de cadre întocmit de Serviciul Cadre din DPLC pe 22 februarie 1956 trecea 
în revistă întreaga activitate a ofițerului de la mutarea sa în DPLC şi preciza motivele 
pentru care acesta trebuia să fie scos din aparatul politic al direcţiei : 


Lt. Maj. Lungu are o bună pregătire profesională, precum şi un simţ de răspundere bine 
format. Aceste calităţi şi le-a însuşit încă în perioada cât lucra în munca politică la trupe. 
Calitățile arătate mai sus l-au ajutat pe ofiţer să obţină rezultate mulţumitoare în munca 
politică şi în majoritatea cazurilor a găsit metode juste în luarea de măsuri la unităţile din 
teren. Deşi nou în specificul de penitenciare s-a acomodat repede cu sarcinile acestei 
direcţii. Este preocupat de studiul regulamentelor şi se străduieşte să îmbine munca politică 
cu cea profesională. A sprijinit unităţile unde a fost în control şi a căutat să aplice în 
practică cele învăţate în munca de instructor UTM. În cursul anului 1955 a făcut parte din 
Comisia de examinare a cadrelor din unităţi şi a sprijinit această acţiune. Are cunoştinţe 
militare, dar se poate uşor constata că în ultimul an nu a mai învăţat probleme noi şi 
trăieşte din experienţa căpătată la Trupele de Grăniceri. Fiind mai mult pe teren nu a 
participat regulat la pregătirea militară şi politică, fapt ce face ca în unele probleme şi în 
special în cele de specific să se observe la el şi o rămânere în urmă. Citeşte literatură puţină 
şi în mod neorganizat, fapt ce face să aibă un nivel de cultură generală încă numai în stadiu 
de formare. Deşi este înscris totuşi nu participă regulat la cursurile de completarea studiilor. 
Au fost cazuri când din cauza superficialităţii de care dă uneori dovadă a trecut peste 
probleme importante, mulţumindu-se să înregistreze lipsurile, să le sesizeze mai departe 
dară fără să se convingă dacă acestea sunt sau nu reale. Ofiţerul nu are un caracter 
constant. Astfel, sunt cazuri când are o poziţie critică şi principială faţă de tovarăşii săi de 
muncă, iar alteori este nervos în special atunci când este contrazis de tovarăşii săi de muncă 
şi în unele situaţii se pripeşte. Faţă de capacitatea şi experienţa pe care o are în muncă 
ofiţerul putea să obţină rezultate foarte bune în toate domeniile de activitate, dar el a 
obţinut numai rezultate care îl face să se ridice la nivelul elementelor mijlocii. Cauza o 
găsim în aceia că ofiţerul este mereu frământat pentru faptul că nu s-a orientat just în 
alegerea tovarăşei lui de viaţă. Deşi i s-a atras atenţia în mod serios, totuşi el a consimţit 


pt 


AANP, fond Cadre, d.p. nr. L-9, dosar nepaginat. 

2. Detalii despre modul în care un militar din Forțele Armate ale RPR putea să se căsătorească, vezi în 
Mihai Burcea, Marius Stan, Mihail Bumbeş, Dicționarul ofițerilor şi angajaților civili ai Direcției 
Generale a Penitenciarelor. Aparatul central (1948-1989), vol. I, Polirom, Iaşi, 2009, pp. 49-50. Aici 
sunt prezentate pe larg prevederile Decretului nr. 60/1949 referitor la căsătoria militarilor activi. 

să se căsătorească cu o fată a cărui părinţi şi rude sunt elemente dubioase regimului nostru. (...) 
Rudele apropiate ale soţiei sunt chiaburi şi foşti liberali. Ca rude apropiate din partea părinţilor 
lui, ofiţerul are numai o bunică care este membră în GAC. Faţă de cele arătate mai sus 
considerăm că ofiţerul nu îndeplineşte condiţiunile ce se cer ofiţerilor pentru Aparatul 
Politic, fapt pentru care propunem să fie scos din munca politică şi pus la dispoziţie DPLC 
pentru a fi trecut într-o muncă de comandă corespunzătoare pregătirii sale!. 


Neacomodându-se cu munca profesională, a solicitat să fie trecut în rezervă, lucru care 
s-a întâmplat la 30 iunie 1956, când a fost trecut în rezervă prin ordinul MAI nr. 3270 ca 
urmare a reducerilor de efective din MAI. După ieşirea din MAI s-a angajat ca sudor la 
Uzinele „Tudor Vladimirescu” din Bucureşti (30 iun. 1956 - ?). 

A fost trecut în rezervă şi din cauza situaţiei neclare a trecutului său, dar şi a 
neapartenenţei ofițerului la PMR. Tatăl acestuia a fost zidar şi în anii '40 a avut lucrări în 
antrepriză, beneficiind de produsul muncii mai multor salariaţi. De asemenea, tatăl soţiei, 
Nicolae T. Capotă (n. apr. 1908, com. Năeni, jud. Buzău), a făcut parte din Mişcarea 
Legionară în perioada 1938-1941, ca şef de cuib. În această calitate, a găzduit şedinţele 
cuibului în casa sa, a recrutat noi membri, a luat parte la marşuri legionare, iar în oraşul 
Buzău a participat la rebeliunea legionară din ianuarie 1941, alături de Gheorghe I. Bogza 
(n. 23 apr. 1905, com. Năeni, jud. Buzău), şef de sector legionar în comuna Năeni, şi de 
Constantin Burducea, şef de cuib legionar. 

Pe 20 mai 1949, un miliţian aflat în stare de ebrietate în comuna Năeni a fost bruscat 
de localnici şi i s-a luat arma din dotare după ce făcuse scandal, trăsese cu arma şi 
ameninţase câţiva săteni. Unul dintre fraţii soţiei, Iancu N. Capotă (n. 1930), a fost bănuit 
Că ar fi fost unul dintre principalii instigatori şi autori ai ultrajului organului de ordine. ACAI 
lucru nu a fost dovedit la proces, însă Iancu Capotă a executat trei luni de arest preventiv?. 

Constantin Lungu a mai avut trei fraţi şi două surori. Unul dintre fraţii ofițerului, locote- 
nent-major Dumitru Lungu, era, în anii '50, ofiţer inferior în Direcţia regională MAI Iaşi. 

Soţia sa, Elena N. Capotă (n. 12 oct. 1933, com. Năeni, jud. Buzău), a fost secretar 
tehnic la Comitetul raional UTM „Griviţa Roşie” din Bucureşti (1950-1951), secretar 
tehnic la Comitetul orăşenesc Bucureşti al UTM (1951-?) şi casier contabil la Comitetul 
raional UTM „V.I. Lenin” (? - aug. 1952). După devierea de dreapta a grupului 
antipartinic „Ana Pauker — Vasile Luca” a fost acuzată că este fiică de chiabur şi a fost 
exclusă din UTM. Ulterior, în urma unei contestaţii depuse şi după efectuarea unor 
verificări pe teren, Comitetul orăşenesc al UTM Bucureşti i-a redat calitatea de membru 
UTM (în acest timp a lucrat ca referent-dactilograf la Ministerul Construcţiilor). 

Pe 7 ianuarie 1957, locotenent-major (r) Constantin Lungu a adresat o cerere ministrului 
Afacerilor Interne prin intermediul DGPCM pentru a fi reîncadrat în MAI, aducând în 
favoarea sa şi faptul că, între timp, fusese admis candidat de partid. La acea dată locuia în 
Bucureşti, pe strada Batiştei, nr. 16 A. 


1. Referat de cadre din 22 februarie 1956, document semnat de şeful DPLC, colonelul Vasile Lixandru, 
locţiitorul şefului DPLC pentru munca politică, locotenent-colonelul Constantin Fetcu, şi de şeful 
Serviciului Cadre din DPLC, maiorul Nicolae Stanciu (AANP, fond Cadre, d.p. nr. L-9, dosar nepaginat). 

2. Acest caz a fost instrumentat iniţial de către Miliția judeţului Buzău condusă la acea dată de către maiorul 
de Miliție Mihail Cosma. Ulterior, dosarul a fost trimis către Serviciul judeţean de Securitate Buzău prin 
adresa nr. 10741/23 mai 1949 şi a ajuns la sublocotenentul de Securitate Ion Pascu-Nicolae Dumitrescu, 
viitor colonel şi şef al Direcţiei regionale MAI Ploieşti (1961-1966). Detalii despre biografia colonelului 
de Securitate Pascu-Nicolae Ion Dumitrescu vezi în Mihai Burcea, Marius Stan, Mihail Bumbeş, 
Dicţionarul ofițerilor şi angajaţilor civili ai Direcţiei Generale a Penitenciarelor. Aparatul central 
(1948-1989), vol. I, Polirom, laşi, 2009, pp. 211-213. 


339 LUNGU VASILE CONSTANTIN 


După primirea petiţiei, colonelul Vasile Lixandru (şeful DGPCM) a ordonat comandanților 
penitenciarelor Botoşani, Ploieşti şi Deva ca în cel mai scurt timp posibil să efectueze 
investigaţii amănunțite asupra trecutului rezervistului Lungu Constantin şi a rudelor soţiei 
sale. Lucrătorii de cadre ai acestor penitenciare au trecut imediat la executarea ordinului, 
mergând pe teren pentru a culege informaţii şi referinţe de la Combinatul siderurgic 
„Gheorghe Gheorghiu-Dej” din Hunedoara, Secţia economică a Comitetului Regional al 
PMR Hunedoara, Sfatul Popular al comunei Năeni şi Secţia Raională de Securitate Mizil. 

Răspunsul comandantului Penitenciarului Ploieşti, maiorul Gheorghe Drăghici (fratele 
ministrului Afacerilor Interne, Alexandru Drăghici) la ordinul şefului DGPCM de a verifica 
rudele soţiei rezervistului Lungu este emblematic pentru modul în care lucrătorii de cadre 
efectuau investigaţiile pe teren. Documentul poartă menţiunea „strict secret de importanţă 
deosebită” şi a fost trimis conducerii Serviciului Cadre al formaţiunii 0951 Bucureşti în 
data de 24 ianuarie 1958: 


La ordinul Dvs. Nr. 042.628 din 15.01.1958 raportăm în ziua de 23.01.1958 Locot. Păun 
Gheorghe sa deplasat în raionul Mizil pentru a verifica pe numitul Capotă Nicolae socrul 
fostului Lt. Maj. Lungu Constantin şi cumnatul acestuia Capotă lancu. Ajuns la Mizil a luat 
legătura cu Comandantul Raionului de Securitate cum este şi normal înainte de a intra în sector 
şi i s-a raportat scopul misiunii. La acest raport a primit răspunsul că atât Capotă Nicolae, 
cât şi Capotă Iancu sunt cunoscuţi în cadrul raionului de Securitate ca element cu activitate 
compromiţătoare după cum rezultă din materialul ce vil înaintăm alăturat compus din 8 file 
ce a fost extras din dosarele ce le poseda în cadrul raionului şi în special problemele mai 
importante. Văzând această situaţie rea care rezultă din materialul cel posedă am discutat 
şi cu Ofiţerul care are acea comună Năeni şi sa confirmat în întregime aceste lucruri pentru 
care nu sa mai deplasat în comuna Năeni, deoarece nu mai era cazul. Faţă de această 
situaţie urmează ca Dvs. să analizaţi materialul ce se înaintează alăturat şi să hotărâți. 


Totodată, la scurtă vreme de la primirea petiţiei rezervistului Luncu Constantin, pe 
23 ianuarie 1957, şeful Serviciului politic din DGPCM, locotenent-colonelul Constantin 
Fetcu, a trimis Secţiei administrative a CC al PMR referatul de cadre şi dosarul de cadre 
al locotenentului-major (r) Constantin Lungu pentru ca acest organ superior de partid să-şi 
dea avizul în privinţa rechemării ofițerului (r) în rândul cadrelor permanente ale MAI. 

Din cauza „problemelor de dosar”, Serviciul politic al DGPCM a întocmit o notă prin 
care înştiinţa conducerea DGPCM asupra trecutului „necorespunzător” al rezervistului 
Constantin Lungu. 

În aparatul central al MAI/MI din anii *70-*80 a mai funcţionat un ofiţer cu numele de 
Constantin Vasile Lungu, având gradul de colonel. Acesta a fost şef al Oficiului juridic din 
Direcţia Secretariat-Juridică a MI (1976, aug. 1985); locţiitor (febr. 1987) şi şef al 
Direcţiei Secretariat-Juridică din MI (11 aug. 1988). 

Este posibil ca acest colonel să fie una şi aceeaşi persoană cu Constantin Vasile Lungu 
(n. 7 dec. 1935, com. Mogoşeşti-Siret, jud. Iaşi), preşedinte al Tribunalului Popular 
Rădăuţi (1962-1969) şi procuror-şef adjunct al Procuraturii Judeţului Botoşani (1 ian. 1970 - ?). 
Numele acestui magistrat figurează într-o notă de studiu întocmită în martie 1974 de către 
şeful Direcţiei Cadre şi Învăţământ a MI, general-maior Iulian Vlad, care fusese realizată, 
probabil, în vederea transferării acestuia din Procuratura Generală a RSR la MI?. 


1. Documentul este semnat de şeful Penitenciarului Ploieşti, maiorul Gheorghe Drăghici, şi de locotenentul 
Gheorghe Păun, inspector prim de cadre la aceeaşi unitate (AANP, fond Cadre, d.p. nr. L-9, dosar nepaginat). 
2. Notă de studiu a dosarului personal al procurorului Constantin Vasile Lungu din 22 martie 1974. 
Documentul poartă menţiunea „secret de serviciu” şi este semnat de şeful Direcţiei Cadre şi Învăţământ 

Nu ştim dacă cei doi sunt una şi aceeaşi persoană. 

Pe 2 noiembrie 2010, IICCMER a trimis Serviciului Român de Informaţii o adresă prin 
care solicita să îi certifice dacă ofiţerul inferior Constantin Vasile Lungu din anii '50 este 
una şi aceeaşi persoană cu ofiţerul superior de Securitate din anii '80, Constantin Vasile 
Lungu (în adresă erau specificate toate detaliile referitoare la parcursul profesional al celor 
doi ofiţeri). 

Răspunsul a venit după câteva zile, iar Sectorul Relaţii cu Cetăţenii din SRI a precizat 
următoarele : 


Urmare la adresa dumneavoastră nr. 2542 din 02.11.2010, vă facem cunoscut că, în urma 
verificărilor efectuate în documentele de evidenţă existente la nivelul instituţiei noastre, 
numitul LUNGU VASILE CONSTANTIN nu a fost identificat ca făcând parte din fostele 
structuri de informaţii şi/sau din Serviciul Român de Informaţii?. 


Grade succesive : locotenent (2 oct. 1951); locotenent-major (1955). 

Pedepse : două zile de arest la garnizoană (sept. 1952) ; trei zile de arest la domiciliu 
pentru neexecutare de ordin - nu s-a prezentat la continuarea cursurilor din învăţământul 
de stat (mart. 1956). 


LUPU PINCU LAZĂR, locotenent-major, d.p. nr. 780 (n. 12 mai 1913, mun. Iaşi, 
jud. Iaşi). 

Naţionalitatea : evreiască. 

Originea şi apartenenţa socială : ţăran sărac. 

Profesia de bază la încadrarea în MAI: tehnician textilist. 

Funcţii în organizații politice, de masă şi obşteşti : membru PCR din 1945 ; responsabil 
cu propaganda şi agitația, responsabil cu presa, responsabil cultural şi secretar al Organizaţiei 
de Bază PCR/PMR nr. 3 din Noua Filatură de Bumbac din Bucureşti (1946-1949); 
secretar al Organizaţiei de Bază PMR nr. 11 din Uzinele textile „7 Noiembrie” din 
Bucureşti (1949-1950) ; secretar al Organizaţiei de Bază PMR din Direcţia Unităţilor de 
Muncă a MAI (iul.-sept. 1950). 

Studii civile: 4 clase la Şcoala „Vasile Conta” din Iaşi (1921-1925); Liceul Naţional 
din laşi (1925-1931); 3 clase la Şcoala Superioară Comercială din laşi (1931-1934). 

Stagiu militar: Regimentul 7 Roşiori Cuza Vodă din Iaşi (mart. 1935 - iun. 1936). 

Studii politice : Şcoala serală de Partid de 3 luni din Filatura „Dacia” din Bucureşti (1948). 

Activitate profesională : meditator în laşi (iun. 1934 — mart. 1935 şi iun. 1936 - febr. 
1937); muncitor filator, ajutor de meşter, meşter şi şef de secţie la Noua Filatură de 
Bumbac din Bucureşti, Calea Dudești, nr. 42? (febr. 1937 — sept. 1949) ; referent tehnic în 
funcţia de responsabil cu preţul de cost la sectorul filatură din Uzinele textile „7 Noiembrie” 
din Bucureşti, Calea Dudeşti, nr. 188 (sept. 1949 - 15 iul. 1950). 


a MI, general-maior lulian Vlad (Arhiva MAI, fond Direcţia Management şi Resurse Umane, inventar 
7408, dosar nr. 5/1978 - „Diverse materiale privind constituirea Consiliului Politic al Ministerului de 
Interne” -, 1978, ff. 311-314). 

1. Adresa nr. 2542 din 2 noiembrie 2010 semnată de preşedintele executiv al IICCMER, loan Stanomir, şi 
de către Mihai Burcea, expert în cadrul aceleiaşi instituţii. 

2. Adresa nr. 70770 din 30 noiembrie 2010 a Sectorului Relaţii cu Cetăţenii din Servciul Român de 
Informaţii. Documentul poartă semnătura indescifrabilă a şefului sectorului menţionat şi a intrat în 
registratura IICCMER cu numărul 2826/07. 12.2010. 

3. În timpul războiului a fost mobilizat pentru muncă la Noua Filatură de Bumbac din Bucureşti, iar în 1940 
a fost internat, pentru câteva săptămâni, într-un lagăr de pe Şoseua Pantelimon. 

Pe 15 iulie 1950! a fost scos din producţie şi încadrat ca ofiţer la Compania de Rezervă 
din Comandamentul Miliției Bucureşti, fiind detaşat începând cu aceeaşi zi la Direcţia 
Unităţilor de Muncă din MAI, unde a ocupat funcţiile de şef al Serviciului Reeducări 
(15 iul. - 15 oct. 1950) şi locţiitor politic? al Direcţiei Unităţilor de Muncă din MAI 
(15 oct. 1950 - febr. 1951). 

Într-o autobiografie nedatată, sublocotenentul Lazăr Lupu afirma : 


Cât timp am fost la UM [Unităţile de Muncă - n.n. ] locţiitor politic (6 luni) având în subordine 
101 salariaţi adică 3 unităţi de muncă plus direcţiunea şi CTB [Centrul de Triere Bucureşti — 
n.h.] am căutat să-mi duc munca cât mai bine, neprecupeţind nimic pentru a mă achita de 
sarcinile trasate. Am fost sprijinit mult în muncă de tov. Col. Bădică Ilie directorul 
Unităţilor de muncă de la care am învăţat multe, eu fiind nou în munca politică cu militarii. 


În 1951, după ce Direcţia Unităţilor de Muncă a fuzionat cu DGP, a fost încadrat în 
aparatul politic al nou înfiinţatei direcţii a MAI, în funcţia de ajutor al şefului Biroului 
Evidenţa Membrilor de Partid şi UTM din Secţia Organizare şi Instructaj a Direcţiei 
Politice din DGPCUM (febr. 1951 - oct. 1952); lucrător politic la Secţia Evidenţa 
Documentelor de Partid şi UTM din Serviciul politic al DLCM (nov. 1952 - ian. 1954); 
inspector cultural-educativ şi ajutor de şef birou în Serviciul cultural-educativ al DLCM/ 
DPLC (ian. 1954 - 30 iun. 1956). 

Un referat întocmit de Serviciul Cadre al DPLC în ziua de 17 septembrie 1954 
propunea trecerea în rezervă a ofițerului Lupu, conform articolului nr. 40, litera „c” din 
Statutul Corpului Ofiţerilor, din cauza unor abateri profesionale, dar şi a slabelor perspective 
de creştere (trecerea în rezervă se va produce abia în 1956): 


În 1949 a fost scos din producţie şi încadrat ca Şef de Serviciu în grad de Sublocotenent 
în Direcţia UM - MAI. În acest timp a fost şi Secretar Org. de Bază Partid iar în 1950 a 
fost numit Locţiitor Politic al acestei Direcţii. De sarcinile ce i-au revenit în această muncă, 
s-a achitat numai în parte. Nefiind suficient pregătit din punct de vedere politic şi ideologic, 
nu s-a orientat cu maturitate în funcţia pe care o avea şi astfel munca politică din 
formațiunile în subordine s-a desfăşurat la un nivel scăzut şi confuz. Deasemeni nu a 
informat Partidul că nu a luat poziţie faţă de o serie de nereguli şi abuzuri pe care le-au 
săvârşit formațiunile Direcţiei UM, în ceea ce priveşte organizarea coloniilor şi asigurarea 
pazei internaţilor. Era comod şi se ocupa mai mult de interese personale. Cu ocazia trecerii 
Direcţiei UM la Direcţia Generală a Penitenciarelor, s-a manifestat nemulţumit asupra 
gradului de Sublocotenent pe care la primit şi nu a căutat să-şi schimbe atitudinea faţă de 
muncă, căutând să persiste în comoditate şi superficialitate în munca sa. A lucrat un timp 
ca instructor de partid, iar ulterior a fost repartizat ca ajutor la Biroul Evidenţă Partid şi 


1. În Direcţia Unităţilor de Muncă din MAI a fost încadrat la propunerea şefului Direcţiei, maiorul de 
Miliție Ilie Bădică, care a întocmit un referat de angajare prin care îi propunea ministrului adjunct al 
Afacerilor Interne, Jianu Marin, chemarea în corpul ofiţerilor de Miliție a numitului Lazăr Lupu: 
„Având în vedere nevoile de cadre ale acestei Direcţii raportăm că am recrutat pe tov. Lazăr Lupu 
membru de partid din 1945, verificat de origină socială muncitorească, domiciliat în Bucureşti, str. 
Brezoianu Nr. 29 A. Ne-am interesat îndeaproape de activitatea tovarăşului de la persoanele care-l 
cunosc şi ne-a fost recomandat ca un element cinstit şi capabil de a face faţă muncii specifice acestei 
Direcţii. Faţă de această situaţie propunem să fie încadrat în Miliție şi detaşat Direcţiunii UM cu gradul 
de Sublocotenent. Rugăm să binevoiţi a dispune. Înaintăm alăturat cererea şi autobiografia celui în 
cauză”. În aceeaşi zi a fost încadrat cu gradul de sublocotenent de Miliție şi Constantin I. Puţică, care a fost 
repartizat la aceeaşi Direcţie a Unităţilor de Muncă (AANP, fond Cadre, d.p. nr. L-780, dosar nepaginat). 

2. Funcția de locţiitor politic al Direcţiei Unităţilor de Muncă din MAI a preluat-o de la căpitanul Gheorghe 
Băltăreţu. 

UTM. În această muncă nu a avut sarcini prea mari şi totuşi datorită comodităţii nu s-a 
preocupat de ridicarea nivelului său politic şi ideologic pe care îl are slab. Se orientează 
greu şi nu are iniţiativă. Se lasă copleşit de boala de care suferă (reumatism la ambele 
picioare). Din cauza boalei nu poate face faţă programului militar, întrucât nu poate umbla 
cu cizme. În 1953 a lipsit aproape 3 luni fiind în concediu medical. În viaţa de partid nu 
este combativ şi nu ia poziţia justă faţă de lipsuri şi abateri. Datorită acestor lipsuri, în 
ianuarie 1954 a fost scos din munca politică şi trecut în munca profesională la Serviciul 
Cultural-Educativ din DLCM, unde se află şi în prezent. În cadrul Serviciului Cultural-Educativ 
unde lucrează în prezent, s-a dovedit a fi un element care s-a achitat mulţumitor de 
sarcinile încredințate, însă nu a dat atât cât s-ar putea da, faţă de nivelul său politic şi 
cultural. Şi în această muncă s-a dovedit că este stăpânit de comoditate, aceasta a dovedit-o 
prin eschivarea de a pleca pe teren, pentru controlul muncii în formaţiuni. Deasemeni, tot 
datorită acestui fapt, prezintă lucrări cu întârziere şi incomplete. Nu are dezvoltat suficient 
simţul critic şi autocritic, complăcându-se în situaţia de a nu critica şi este dispus să vadă 
lucrurile bine atunci când este vorba de şef, ceea ce arată că are o uşoară înclinare spre 
linguşire. Deasemeni şi în acest loc de muncă a dovedit a pune mai presus interesele 
personale. Aceasta a dovedit-o cu ocazia plecării unui lucrător din serviciu, care trebuia să 
meargă la Valea Lupului [Colonia de Muncă Valea Lupului/formaţiunea 0769 - n.n.] şi în 
urma acestuia, a cerut foarte insistent să meargă şi el, deoarece avea de rezolvat unele 
probleme personale la Iaşi, astfel că a stat la Formaţiunea Valea Lupului 8 zile şi rezultatele 
muncii au fost foarte slabe, deoarece el mai tot timpul îl petrecea la Iaşi, pentru rezolvarea 
problemelor personale!. 


A fost trecut în rezervă la 30 iunie 1956 prin ordinul MAI nr. 2947 ca urmare a 
reducerilor de efective din MAI. 

Grade succesive : sublocotenent (iun. 1950) ; locotenent (1 iul. 1951) ; locotenent-major 
(1954). 


LUPUŞOR I. NICOLAE, locotenent-colonel, d.p. nr. 52 (n. 

26 aug. 1910, com. Vidra, jud. Vrancea - d. 1970, mun. Sibiu, jud. 
Sibiu). 

|  Naţionalitatea: română. 
Originea şi apartenenţa socială : ţăran sărac. 
Profesia de bază la încadrarea în MAI: militar. 
Studii civile : 4 clase în comuna Orbeni, judeţul Bacău, comuna 
| Vidra, judeţul Vrancea, Focşani şi Târgu-Ocna (1918-1922) ; Gimnaziul 
„Oituz” din Târgu-Ocna (1922-1926) ; Liceul Militar „D.A. Sturdza” 
din Craiova (1926 - iun. 1929). 
| Studii militare : Şcoala Militară de Infanterie nr. 1 din Bucureşti 
=" (16 sept. 1929 — 1 iul. 1931). În această şcoală, la fel ca şi în 
gimnaziu şi liceu, a beneficiat de bursă datorită rezultatelor bune obţinute la învăţătură, 
dar şi pentru că era orfan de război ; Şcoala de Aplicaţie a Infanteriei din Sibiu (1933-1934) ; 
curs de camuflaj la Centrul de Instrucție al Geniului (?) ; Şcoala Superioară de Război din 
Bucureşti (15 nov. 1940 — 12 iun. 1942). 

Activitate profesională : tatăl său a decedat în 1917 în luptele din timpul Primului 
Război Mondial. Până în 1931 a locuit în Târgu-Ocna, fiind crescut de mama sa şi de către 
familia farmacistului Constantin Mazarini, unde mama sa era servitoare (Constantin 


1. Referatul de cadre este semnat de şeful DPLC, locotenent-colonelul loan Sloboda, şi de şeful Serviciului 
Cadre din DPLC, maiorul Nicolae Stanciu (ibidem, dosar nepaginat). ` 

Mazarini era tutorele său). După absolvirea şcolii de ofiţeri a fost repartizat în funcţia de 
comandant de pluton la Batalionul 1 Vânători de Munte „Carol al II-lea” din Sinaia (aug. 
1931 - 1933 şi 1934 — 1 sept. 1936); instructor şi educator la Şcoala Pregătitoare de 
Ofiţeri din Bucureşti (1 sept. 1936 - 1 aug. 1939). 

Dintr-o foaie calificativă întocmită pe perioada 1 noiembrie 1938 — 31 iulie 1939, aflăm 
că în luna noiembrie a anului 1938, locotenentul Nicolae Lupuşor i-a prezentat personal 
viitorului rege al României, Mihai I, calităţile puştii-mitralieră ZB : 


De la 1.X1.1938, a continuat să comande ploton de elevi, dând aceleaşi prea faimoase 
rezultate ca şi în anul trecut. Pentru interesul ce-l poartă armamentului, a fost destinat să 
prezinte în faţa Măriei Sale Marelui Voievod de Alba Iulia, noua mitralieră ZB. Felul cum 
şi-a pregătit expunerea mă face să cred că s-a achitat bine şi de acestă însărcinare!. 


După desfiinţarea Şcolii Pregătitoare de Ofiţeri din Bucureşti a fost mutat în interes de 
serviciu în funcţia de comandant de pluton-elevi la Şcoala Militară de Ofiţeri Activi de 
Infanterie din Sibiu (1 aug. 1939 — 8 iun. 1940); comandant de pluton la Batalionul 12 
Vânători de Munte Câmpeni (8 iun. - 15 nov. 1940). 

În urma absolvirii Şcolii Superioare de Război din Bucureşti a fost trimis pe Frontul de 
Est în funcţia de ofiţer cu operaţiile la Grupul 2 Vânători de Munte? (iul. 1942 - 31 oct. 
1943). În această unitate a purtat lupte grele pe Frontul de Răsărit, în Crimeea, unde 
superiorii ofițerului l-au apreciat pentru modul în care a coordonat operaţiunile unităţii sale : 


Pe timpul apărării Crimeii, a dovedit că poartă remarcabile calităţi de ofiţer de Stat-Major. 
Muncitor şi perseverent, este înzestrat cu un simţ tactic deosebit, fapt care l-a ajutat să 
întocmească lucrări în legătură cu planul de apărare, excepţional de îngrijit. În afară de 
lucrările de birou, am dat ofițerului diferite însărcinări în teren, cu care ocazie a dovedit 
spirit practic şi mai ales un remarcabil simţ de apreciere justă a posibilităţilor terenului. Pe 
timpul deplasării grupului din Crimea-Kuban, Căpitanul Lupuşor a activat cu mult folos 
sub focul inamicului, datorită rezistenţei sale fizice şi mai ales comportamentului său de 
luptător dârz şi hotărât”. 


Ofiţer de stat-major la Batalionul 1 Vânători de Munte (1 nov. 1943 - mai 1944). În 
iarna 1943-1944, a coordonat alături de comandantul batalionului său luptele duse contra 
partizanilor sovietici din zonele Kuciuk-Usenbrack şi Biuk-Usenbrack, iar în februarie 
1944 a coordonat foarte bine lucrările de organizare a poziţiei a III-a de rezistenţă a Cetăţii 
Sevastopol, în urma cărora a fost felicitat de comandantul Diviziei I de Munte. De 
asemenea, odată cu retragerea din Crimeea a trupelor române şi germane din primăvara 
anului 1944, ofiţerul Lupuşor şi-a adus aportul prin întocmirea unor planuri tactice de 
apărare, dar şi prin susţinerea moralului trupei în prima linie. Pentru aceste merite, 
căpitanul Lupuşor a fost propus de către comandantul Batalionului 1 Vânători de Munte 
pentru avansarea la gradul de maior la alegere, fiind apreciat ca un „excepţional luptător”, 


1. Foaie calificativă întocmită pe perioada 1 noiembrie 1938 - 31 iulie 1939, document semnat de 
comandantul Şcolii Pregătitoare de Ofiţeri, colonelul Alex. Pastia (AANP, fond Cadre, d.p. nr. L-52, 
dosar nepaginat). 

2. În 1943, Grupul 2 Vânători de Munte făcea parte din Divizia I de Munte condusă de către generalul 
Contantin Vasiliu Răşcanu. 

3. Foaie calificativă întocmită pe perioada 1 noiembrie 1942 - 31 octombrie 1943. Documentul este semnat 
de comandantul Grupului 2 Vânători de Munte, locotenent-colonelul I. Băjenaru (AANP, fond Cadre, 
d.p. nr. L-52, dosar nepaginat). 

„un eminent ofiţer de Stat-Major” şi „ofiţer de elită al armatei române”. Pe 12 mai 1944, 
în timpul luptelor de retragere a armatelor germano-române din Crimeea, a fost luat 
prizonier de Armata Roşie. A fost internat în Lagărul de prizonieri de la Oranki unde, în 
1945, s-a înscris în mişcarea antifascistă a lagărului. Pentru rezultatele bune obţinute în 
mişcarea antifascistă a lagărului, dar şi pentru munca depusă în funcţia de comandant al 
Companiei a 10-a din Brigada de exploatare a pădurii, a fost citat de două ori pe ordinul 
de zi al comandantului lagărului. 

În dosarul personal al ofițerului se găseşte şi o declaraţie dată la Procuratura Generală 
a RPR în ziua de 9 mai 1953 de către locotenent-colonelul (r) Nicolae Pandelescu, fost 
comandant de batalion în Divizia I de Munte. Acesta era acuzat că ar fi participat la 
incendierea unor comune în peninsula Crimeea în perioada noiembrie 1943 — aprilie 1944. 
Nicolae Pandelescu a negat aceste acuzaţii spunând că, într-adevăr, ar fi fost incendiată o 
comună, însă nu de către trupele române din subordinea sa, ci de către cele germane. De 
asemenea, Pandelescu nu recunoştea că ar fi dat dispoziţii pentru prinderea partizanilor 
sovietici, menţionând în acest sens că pot depune mărturii în susţinerea celor afirmate de 
el ofiţerii Muscă, Cojocaru şi Nicolae Lupuşor. Câteva săptămâni mai târziu, la 1 iunie 
1953, şeful Direcţiei Cadre din MAI - colonelul Gheorghe Popescu, solicita Grupei 
Anchete Speciale din Procuratura Generală a RPR să permită şefului Oficiului juridic din 
MAI, mâiorul de justiţie Gheorghe V. Barbu, să consulte dosarul nr. 147/1953 întocmit pe 
numele fostului ofiţer superior Nicolae Pandelescu. Nu ştim cum s-a derulat mai departe 
acest caz, deoarece la dosarul de cadre al ofițerului Lupuşor nu se găsesc acte care să 
menţioneze cum a evoluat ancheta în această speţă!. 

În ziua de 18 august 1948, Nicolae Lupuşor s-a întors din prizonierat, fiind trecut în 
rezervă la 1 octombrie 1948 şi luat imediat în evidenţa Cercului Teritorial Bacău. Două 
luni mai târziu a făcut cerere de încadrare în MAI ; datorită calităţilor sale remarcabile de 
ofiţer de Stat-Major, în noiembrie 1948 a fost concentrat ca ofiţer de rezervă la Secţia 
Construcţii a Secretariatului General pentru Trupe al MAI (nov. - 18 dec. 1948); şef al 
Biroului Pregătire de Luptă al Zonei IV Teritoriale Timişoara (18 dec. 1948 - ian. 1949). 

Pe 18 decembrie 1948 au fost înfiinţate Zonele Teritoriale în cadrul Secretariatului 
General pentru Trupe al MAI. În aceeaşi zi, căpitanul de infanterie (r) Nicolae Lupuşor a 
fost detaşat la Zona IV Teritorială Timişoara, unde a deţinut funcţia de şef al Biroului 
Operatii (18 dec. 1948 - 15 iun. 1949). 

În această funcţie a întocmit planuri tactice de capturare a partizanilor anticomunişti 
din Munţii Banatului (pentru activitatea sa în această perioadă va fi decorat în vara anului 
1949 cu Ordinul „Steaua RPR”, clasa a V-a). 

În cele din urmă, datorită experienţei şi vechimii militare, cu ocazia zilei festive de 6 martie 
1949, a fost chemat în rândul cadrelor permanente ale MAI cu gradul de maior de infanterie. 

Pe 15 iunie 1949, în urma ordinului nr. 56428 din 13 iunie 1949 al colonelului Nicolae 
Dobre, şef de Stat-Major al Comandamentului Trupelor MAI, căpitanul Nicolae Lupuşor 


1. Potrivit fişei matricole penale a deţinutului Nicolae A. Pandelescu (n. 31 aug. 1898, mun. Bucureşti), în 
ziua de 8 mai 1953 a fost depus la Penitenciarul Jilava de către Procuratura Generală a RPR, fiind acuzat 
de „crime de război”. La data arestării, Nicolae Pandelescu era pensionar şi locuia în Bucureşti, strada 
Dr. Staicovici, nr. 14. La rubrica „Descrierea pe scurt a faptei”, sergentul-major al Penitenciarului Jilava 
care a completat fişa preciza : „în calitate de comandant de companie în timpul Răzb. anti sovietic lângă 
Crimea a dat incendierea com. ”. Pe acest document nu figurează nicio sentinţă de condamnare pronunţată 
de o instanţă civilă sau militară. Se menţionează doar că a fost eliberat definitiv la data de 5 ianuarie 
1955 printr-o adeverinţă eliberată de Colegiul II Penal al Tribunalului Capitalei (AANP, fond Fişe 
matricole penale - deţinuţi politici, fişa matricolă penală a deţinutului Nicolae Pandelescu). 

a fost mutat de la Comandamentul unic Caransebeş în aparatul central al Comandamentului 
Trupelor MAI!, unde a deţinut funcţiile de şef de birou şi şef de direcţie (15 iun. 1949 - 
1951); ofiţer cu pregătirea de luptă la cabinetul ministrului adjunct pentru Trupe al 
Afacerilor Interne (1951 - iun. 1952); locţiitor pentru învăţământ al comandantului 
Centrului de Instrucție Cadre Botoşani - MAI (iun. 1952 - mai 1953). Datorită înfiinţării 
Şcolii de Ofiţeri Lagăre şi Penitenciare Sibiu - UM 0818 Sibiu, locotenent-colonelul 
Nicolae Lupuşor a fost mutat la DLCM şi numit în funcţia de comandant al acestei unităţi 
militare de învăţământ (mai 1953 - 26 ian. 1954). 

În dosarul de cadre al ofițerului se găseşte un document? nesemnat şi nedatat care se 
referă la unele nereguli petrecute la Şcoala de Ofiţeri de Lagăre şi Penitenciare Sibiu. Se 
pare că acest document a fost întocmit de Serviciul de Cadre al DLCM, deoarece în el se 
fac mai multe referiri la unele aspecte din cariera militară a ofițerului Lupuşor pe care nu 
le-ar fi putut cunoaşte decât cineva care putea avea acces la dosarul de cadre al acestuia. 
În urma elaborării acestui document, care a relevat o stare de lucruri necorespunzătoare la 
Şcoala de Ofiţeri Lagăre şi Penitenciare Sibiu, locotenent-colonelul Nicolae Lupuşor a fost 
trecut în rezervă în ianuarie 1954. 

Potrivit documentului menţionat, comandantul şcolii de ofiţeri de la Sibiu era acuzat că 
nu a exercitat un control sistematic asupra problemelor profesionale ; a subapreciat munca 
unor cadre „tinere”, „muncitoreşti”, neţinând cont de propunerile lor; nu a sprijinit 
munca organizaţiei de partid şi a UTM ; a adresat elevilor injurii şi expresii nepotrivite 
etc. Binenţeles, concluzia celui/celor care au redactat documentul era că aceste lucruri 
aveau drept cauză originea nesănătoasă a ofițerului şi faptul că acesta fusese instruit în 
Armata Regală : 


Unii elevi au fost băgaţi la închisoare cu prea multă uşurinţă, lucru ce a făcut ca în rândul 
elevilor să existe o stare de spirit foarte proastă din acest punct de vedere. În plus au fost 
băgaţi elevi la arest sever, fără a fi cazul, iar acolo nu sa respectat regulamentul cu privire 
la executarea acestei pedepse. În camera de arest n-a exsitat nici un fel de pat, iar pe jos 
a fost turnată apă, şi elevii respectivi au fost duşi cu maşina la spital (cazul elevului 
Mureşanu lon). Asemenea metode sunt pur duşmănoase, potrivnice politicii regimului şi 
partidului nostru. Spiritul nesănătos creat în rândul elevilor a fost creat şi prin aceia că 
comandantul şcolii a interzis vorbitorul elevilor cu soțiile - aproape cu desăvârşire, iar 
celor din localitate li se permitea numai odată pe lună. (...) Lt. Colonelul Lupuşor, încă de 
la început a avut o atitudine duşmănoasă faţă de elevii acestei şcoli. Permanent a căutat să 
lovească în aceştia prin diferite mijloace ca: Nepermiterea de a merge în oraş, nepermiterea 
de a vorbi cu soțiile ce veneau din provincie, jignirea elevilor prin felul cum le vorbea, 
repezirea unor elevi, neluarea de măsuri pentru îmbunătăţirea procesului de învăţământ, 
pentru ajutorarea elementelor mai puţin pregătite, etc. Atitudinea duşmănoasă faţă de elevi 
sa manifestat şi prin numărul mare de zile de arest pe care le-a dat elevilor, cu toate că o 
mare parte din aceste zile nu erau necesare şi se puteau folosi alte metode de îndreptare a 


1. Secretariatul General pentru Trupe al MAI a luat naştere la 2 octombrie 1947, fiind alcătuit din CTG, 
Inspectoratul General al Pompierilor, Inspectoratul General al Jandarmeriei şi Direcţia pentru Educaţie, 
Cultură şi Propagandă. Pe 24 martie 1949, în baza deciziei ministeriale nr. 84, Secretariatul General 
pentru Trupe al MAI şi-a schimbat denumirea în Comandamentul Trupelor MAI. Acest comandament a 
fost defiinţat la începutul anului 1951. Luigi Martiş, Constantin Mleşniţă, Ion Şerbănescu, Ilie Coman, 
În Slujba patreiei socialiste. File din istoria trupelor de Securitate, Comandamentul Trupelor de Securitate — 
MI, pentru uz intern, Editura Serviciului editorial şi cinematografic din MI, 1980, pp. 26 şi 34. 

2. „Concluzii asupra muncii conducerii şcolii deof. 1. c. m. Sibiu” (AANP, fond Cadre, d.p. nr. L-52, dosar 
nepaginat). 

elevilor. Deasemeni, aceasta se mai poate vedea şi din faptul că a propus să fie scoase din 
şcoală o serie de elevi muncitori (pe motivul că sunt slabi la învăţătură) în acelaşi timp 
menţinând alte elemente necorespunzătoare şi în plus antrenarea biroului de cadre în alte 
munci mărunte în scopul de a neglija problema de bază-verificarea elevilor. (...) Deasemeni, 
acest om, a servit cu „mult zel şi eroism” clica antonesciană, în războiul nedrept dus 
împotriva URSS, în care a obţinut funcţia de ofiţer cu operaţiile la un Grup de V-tori de 
Munte. În această calitate, permanent a fost mâna dreaptă a comandantului şi împreună cu 
acesta a condus grupul de v-tori de munte în lupta pentru nimicirea unor grupuri de 
partizani sovietici din Regiunea Sevastopol!. 


Conform aceluiaşi document, de această stare de lucruri se mai făceau vinovaţi şi 
maiorul Nicolae Sotrocan, şef al ciclului de pregătire de luptă, care a venit în şcoală în 
stare de ebrietate, maiorul Sever Socaciu, şef al Secţiei Învăţământ, care nu a controlat 
suficient procesul de învăţământ, şi locotenentul-major Ştefan Nemeş, locţiitorul politic al 
şcolii, care nu a luat poziţie la timp faţă de neregulile petrecute şi nu l-a denunţat 
superiorilor pe comandantul unităţii. 

În dosarul personal profesional al militarului nu figurează ordinul de trecere în rezervă, 
ci doar un angajament semnat de ofiţer la data de 26 ianuarie 1954 cu ocazia scoaterii din MAI. 

Grade succesive : sublocotenent (1 iul. 1931) ; locotenent (10 mai 1936) ; căpitan (8 iun. 
1940) ; maior (6 mart. 1949); locotenent-colonel (30 dec. 1949). 

Decorații : medalia „Steaua României” în grad de cavaler cu spade şi panglică (1942) ; 
Ordinul „Coroana României”, clasa a IV-a, cu spade şi panglică de virtute militară (1943). 
Prin Decretul nr. 875 din 20 august 1949, maiorului Nicolae Lupuşor i s-a conferit 
Ordinul „Steaua Republicii Populare Române”, clasa a V-a?. 


1. Ibidem, dosar nepaginat. 
2. Decretul nr. 875 din 20 august 1949 privind acordarea unor decorații (Buletinul Oficial al Republicii 
Populare Române, anul |, nr. 55, 22 august 1949). 


MAIER ŞTEFANACHE NATALIA (născută GIÎŢĂ), angajat civil, d.p. nr. 3780 
(n. 17 aug. 1933, satul Țigănești, com. Godineşti, jud. Bacău). 

Naționalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI: profesoară. 

Funcţii în organizaţii politice, de masă şi obşteşti: membră PMR din 1961. 

Studii civile: 5 clase în comuna natală (1940-1945); Gimnaziul unic de pe lângă 
Liceul de Fete „Oltea Doamna” din laşi (1946-1948) ; Şcoala Medie Tehnică de Comerţ 
din Iaşi (1949-1950) şi Şcoala Medie Tehnică de Comerţ nr. 1 din Bucureşti (1950-1951) ; 
Facultatea de Filosofie, Universitatea „C.I. Parhon” din Bucureşti, secţia Filosofie Generală 
(1952-1957). Diploma de licenţă a obținut-o în urma susţinerii examenului de stat din 
sesiunea iunie 1960. 

Activitate profesională : profesoară la Şcoala elementară de 7 ani din comuna Vităneşti, 
jud. Alexandria (oct. 1957 - 1 oct. 1959). 

Pe 1 octombrie 1959 a fost transferată de la Secţia Învăţământ şi Cultură a Sfatului 
Popular raional Alexandria la DGPCM ca angajat civil în funcţia de inspector la Serviciul 
Educare Minori din DGPCM (1 oct. 1959 — dec. 1964). Deşi nu obținuse diploma de 
licenţă, a fost încadrată pe funcţia de inspector şcolar, datorită unei dispense de studii 
emise de conducerea MAI, în octombrie 1959 (până în iunie 1960, când a susţinut 
examenul de stat, i s-a reţinut 5% din salariu din cauza neîndeplinirii condiţiilor de 
studii) ; inspector şcolar la Serviciul cultural-educativ din DGPCM (dec. 1964 - 1 iun. 
1966) ; inspector şcolar la Serviciul Reeducare Minori din DGPCM/DGP (1 iun. 1966 - 
Il sept. 1969). 

În ziua de 11 septembrie 1969 i s-a desfăcut contractul de muncă în conformitate cu 
prevederile articolului 16 din Codul muncii. 

Soţul său, maiorul inginer Aurică Maier (n. 21 iul. 1930, mun. Bucureşti), a ocupat 
funcţia de şef de secţie la Academia Militară Generală din Bucureşti (anii '60). 

Pedepse : „mustrare” pentru că în ziua de 17 mai 1965 a lipsit nemotivat de la serviciu 
(mai 1965). 


MAIN MARCU, angajat civil (n. 11 nov. 1909, mun. Bucureşti). 
Naţionalitatea : evreiască. 

Originea şi apartenenţa socială : muncitor. 

Profesia de bază la încadrarea în MAI: contabil. 

Studii civile: Şcoala de comerţ din Bucureşti, cursuri serale (1925-1930). 
Stagiu militar : Regimentul 1 Vânători (1931-1932). 

Activitate profesională : practicant la Banca „Marmorosch Blank” din Bucureşti 
(1920-1925); funcţionar la Oficiul Naţional de Comerţ din Bucureşti (1925-1931); 
funcţionar la Societăţile „Solidia”, „Gloria” (1932-1945) şi „Corepa” din Bucureşti 
(1945-1948). În 1948 a demisionat, fiind în convalescenţă în urma unei intervenţii 
chirurgicale. În august 1950 a fost încadrat în funcţia de contabil I la Serviciul Aprovizionării 
din DGP (1950-1951), iar din 1951 a fost transferat la Serviciul Contabilitate!. 


MANEA ALEXANDRU ALEXANDRU, căpitan, d.p. nr. 3521 (n. 22 febr. 1930, 
com. Topliceni/Greabănu, jud. Buzău - d. 1964, mun. Bucureşti). 

Naţionalitatea : română. 

Originea şi apartenenţa socială : ţăran cu gospodărie mijlocie. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti : membru UTM din 1948; membru 
în Biroul Organizaţiei de Bază UTM din DGPCM (1956). 

Studii civile : 4 clase în comuna natală (?) ; o clasă la Şcoala nr. 2 din Râmnicu Sărat (?) ; 
Liceul Teoretic „Regele Ferdinand” din Râmnicu Sărat (?-1948); Liceul Comercial din 
Râmnicu Sărat/Şcoala Medie Tehnică de Administraţie din Râmnicu Sărat (1948 -— iun. 1950). 

Studii militare : curs scurt la Şcoala de Ofiţeri de Administraţie MAI nr. 1 din Bucureşti 
(iul. - 25 oct. 1950). 

Activitate profesională : şeful Serviciului Echipament din Batalionul Reparaţii şi 
Gospodărire din Direcţia Pompierilor/Comandamentul Pompierilor/Direcţia Pază contra 
incendiilor (25 oct. 1950 - 21 nov. 1952); şef de depozit la Direcţia regională MAI 
Constanţa (21 nov. 1952 - apr. 1953); şef Birou ETG în Serviciul administrativ al 
Direcţiei regionale MAI Bucureşti (apr. - 12 dec. 1953); tehnician principal ETG şi şef al 
Biroului Echipament din Serviciul Aprovizionare şi Desfacere din DLCM/DPLC (12 dec. 
1953 — 1 iul. 1956); tehnician principal ETG, şef de secţie şi şef al biroului ETG la 
Serviciul Administrare şi Gospodărire/Serviciul Spate din DGPCM (1 iul. 1956 - 1963). 

Leon Cristea, unul dintre cei doi fraţi ai soţiei ofițerului, Alexandrina Cristea, a fost 
făcut prizonier la Iaşi în 1944 şi s-a întors în ţară ca voluntar în Divizia „Tudor Vladimirescu”. 
În anii '50 a avut gradul de locotenent-colonel de Miliție. 

În 1956, căpitanul Gheorghe Cristea, cel de-al doilea frate al soţiei, era ofiţer la o 
unitate de tancuri din MFA şi student la Academia Militară. 

Grade succesive: sublocotenent (25 oct. 1950); locotenent (30 dec. 1952); loco- 
tenent-major (30 dec. 1956); căpitan (30 dec. 1958). 

Pedepse : 15 zile de arest la garnizoană pentru că a sustras din depozit mai multe 
prosoape pe care le-a împărţit cadrelor (febr. 1951) ; cinci zile de arest la domiciliu pentru 
neexecutare de ordin (ian. 1956); cinci zile de arest la garnizoană pentru că a părăsit 
obiectivul de care răspundea în ziua de 23 august 1958 (sept. 1958); trei zile de arest la 
domiciliu pentru că a fost găsit dormind dezechipat în noaptea de 6-7 august 1959, în timp 
ce era ofiţer de serviciu pe DGPCM (aug. 1959). 


MANEA GHEORGHE ŞTEFAN, căpitan, d.p. nr. 1314 (n. 14 ian. 1922, mun. 
Bucureşti - d. 1 aug. 1998, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: ajustor mecanic. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 271. 

Funcţii în organizaţii politice, de masă şi obşteşti : membru UTC din 1945; membru 
PCR (1946 - iul. 1952) ; activist la resortul agitaţie şi propagandă, responsabil al Comisiei 
de Presă, secretar tehnic şi instructor de teren la Sectorul CFR PCR „Griviţa Roşie” din 
Bucureşti (mai 1947 - aug. 1948); secretar al Organizaţiei de Bază PMR din Ministerul 
Artelor şi Informaţiilor (? — aug. 1949). Din această funcţie a fost scos şi pedepsit cu „vot 
de blam” cu interdicţia de a mai ocupa o funcţie de răspundere în partid timp de un an, 
pentru următorul motiv : 


Am fost sancţionat în august 1949 pe când eram la Ministerul Artelor cu vot de blam şi 
interzicerea de a ocupa munci de răspundere în Partid timp de 1 an de zile pe motivul că 
aş fi ştiut că tov. Dumitru Petre care era directorul cadrelor trăieşte o viaţă imorală şi fiind 
ca şi el CFR-ist aş ascunde Partidului deoarece nu am adus la cunoştinţă. Deşi nu am făcut 
nici O întâmpinare şi m-am supus hotărârii, în sinea mea nu am fost de acord cu pedeapsa, 
deoarece în mod greşit s-a pornit de la ideia preconcepută că dacă sunt de la CFR ca şi tov. 
Dumitru trebuie neapărat să ştiu de imoralităţile pe care le comitea în afara ministerului 
sau acasă. Nu am fost niciodată acasă la tov. Dumitru şi nici nu poate spune nimeni că am 
fost văzut cu tov. Dumitru în absolut nici un loc în afară de minister şi nu aveam de unde 
şti ce face tov. Dumitru. Dacă eu aş fi ştiut şi aprobat ce face el, atunci normal ar fi fost 
să fac la fel şi eu, ori eu am dus o viaţă exemplară familiară şi din punct de vedere moral 
şi nimeni nu a constatat şi nu poate constata acest lucru. De asemenea nu m-am putut 
împăca cu gândul că mi s-a dat două pedepse pentru acelaşi motiv. Trebuia să fiu tras la 
răspundere de Partid pentru muncă slabă pe care am depus-o ca secretar al organizaţiei de 
partid, dar nu pentru fapte pe care eu nu le-am făcut şi de care nu aveam nici cel puţin 
cunoştinţă. Din cauza stării mele emotive şi a lipsei de educaţie nu am ridicat atunci 
problema partidului mai ales că am arătat cu ideia preconcepută de la început nu a vrut ca 
să mă asculte atunci când am vrut ca să arăt!. 


Studii civile : 3 clase la Şcoala primară nr. 40 CFR „Steaua” (1928-1931) şi o clasă la 
Şcoala primară „Valea Albă” din Constanţa (1931-1932); 4 clase la Liceul Teoretic 
„Libros” din Bucureşti - ulterior, „Barbu Delavrancea” (1933-1937); Şcoala de Elevi 
Meseriaşi CFR Griviţa Vagoane, secţia Mecanică (1937-1941) ; Şcoala de fochişti CFR 
(1942-1943). 

Stagiu militar: livretul militar al ofițerului Manea a fost eliberat de Comisariatul 
Militar al Raionului „Tudor Vladimirescu” din Bucureşti: Manea era clasat în categoria 
soldaţilor neinstruiţi. Nu a satisfăcut serviciul militar, fiind mobilizat pe loc pentru lucru 
din cauza războiului (a fost amânat de la încorporare timp de trei ani, iar în 1946 a fost 
declarat surplus de contingent). 

Studii militare : curs de penitenciare de o lună de zile în DGP (1951). 

Studii politice : Şcoala medie PCR a Sectorului CFR (oct. 1946 - ian. 1947); Şcoala 
de Presă de pe lângă Comitetul PCR al oraşului Bucureşti (iun.-oct. 1947); curs scurt 
politic de 15 zile la Şcoala de Lectori din Bucureşti (iulie 1950) ; curs scurt de 15 zile la 
o şcoală de lectori a PCUS din cadrul Comitetului raional „Gheorghe Gheorghiu-Dej” din 
Bucureşti (iulie 1951). 

Activitate profesională : lăcătuş mecanic (1941-1944) şi impiegat de birou la Biroul 
financiar al Depoului CFR Bucureşti Călători/Depoul de locomotive „Chivu Stoica” din 
Bucureşti, Calea Griviței (1944-1947). Referințele foştilor colegi de la Depoul CFR 
Bucureşti Călători îl prezintă pe Manea ca fiind un muncitor delăsător, slab pregătit în 


1. Autobiografie dată de Manea Ştefan la 11 ianuarie 1954 (AANP, fond Cadre, d.p. nr. M-1314, dosar nepaginat). 

meseria de bază şi care se sustrăgea de la lucru ori de câte ori avea ocazia. O altă trăsătură 
care se regăseşte în toate referinţele colegilor săi, atât din viaţa civilă, cât şi din cea 
militară, se referă la faptul că Manea era un om „îngâmfat şi lăudăros”. În 1944 a fost 
trecut în funcţia de impiegat de birou la Biroul financiar, deoarece suferea de o afecţiune 
cronică. În august 1948 a fost scos din munca de activist de partid şi trimis la Ministerul 
Artelor şi Informaţiilor în funcţia de consilier de presă (aug. 1948 - 1949). După o scurtă 
perioadă de timp a fost scos din munca profesională, fiind instalat din nou într-o funcţie 
politică : secretar al Organizaţiei de Bază PMR din Ministerul Artelor şi Informaţiilor ; 
referent tehnic la Serviciul Planificare din Direcţia Tracţiunii CFR Direcţiunea Generală a 
Transporturilor Feroviare a Ministerului Transporturilor! (sept. 1949 - 1 aug. 1951). 

Pe 1 august 1951 a fost încadrat în aparatul central al DGP ca referent tehnic II la 
Serviciul Reeducare (1 aug. - 1 oct. 1951). În Serviciul Reeducare din DGP, Manea a 
funcţionat ca responsabil de seminar la Şcoala de Educatori. 

Comandant al Penitenciarului Mărgineni (1 oct. 1951 - 27 iun. 1952). 

O notă informativă sosită pe adresa DGPCUM pe 10 ianuarie 1952 semnala faptul că, 
odată instalat în funcţia de comandant al Penitenciarului Mărgineni, Ştefan Manea a izolat 
şi apoi a solicitat transferul disciplinar la Penitenciarul Galaţi a trei deţinuţi care îl 
cunoşteau încă din copilărie (pe foia de transfer a menţionat faptul că cei trei deţinuţi - 
Florian Suciu, Gheorghe Ciornei şi Ion Pârvulescu - sunt elemente recalcitrante). Aceştia 
ar fi afirmat că ofiţerul Manea a fost în trecut legionar. Deplasându-se la Penitenciarul 
Mărgineni pentru a cerceta situaţia, locotenentul Severin Cocârlă din Direcţia Cadre a 
DGPCUM a încheiat în data de 8 februarie 1952 un proces-verbal cu rezultatul anchetei. 
Deţinuţii au declarat că, într-adevăr, îl cunoşteau pe comandantul Ştefan Manea din 
perioada în care au fost colegi în Şcoala primară nr. 40 CFR „Steaua” şi Depoul CFR 
Bucureşti, însă niciodată nu au afirmat că acesta ar fi făcut politică legionară. În concluzie, 
locotenentul Severin Cocârlă a stabilit că, în urma verificărilor amănunțite, nota infor- 
mativă s-a dovedit falsă, iar transferul deţinuţilor la Penitenciarul Galaţi a fost o măsură 
întemeiată. Întregul material a fost clasat la dosarul personal al ofițerului Ştefan Manea : 


Credem că a fost o orientare justă în ceia ce priveşte transferarea deţinuţilor pentru ca nu cumva 
ei fiind cunoscuţi cu Directorul unităţii şi îşi executau o pedeapsă, să nu pretindă diferite 
favoruri. Motivul celor transferați disciplinar nu am putut verifica, însă cred că pentru ai 
transfera mai repede au fost notaţi ca recalcitranţi şi transferați la alt penitenciar nu este just?. 


Ştefan Manea a fost scos din funcţia de comandant şi trecut în rezervă în urma 
efectuării unor operaţiuni financiare interzise de actele normative care reglementau reforma 
bănească din 26 ianuarie 1952? (vezi în acest sens Decretul nr. 37 din 26 ianuarie 1952 şi 


1. La data transferării din Ministerul Transporturilor în DGP-MAI, Ştefan Manea locuia în Bucureşti, 
strada Traian, nr. 27, etajul 1, apartamentul nr. 3. În martie 1953, Manea a adresat Serviciului Penitenciare 
din MAI o cerere de reîncadrare în MAI, care nu i-a fost aprobată. La acea dată locuia în Bucureşti, 
strada Nămăeşti, nr. 19, Raionul „Griviţa Roşie”. Ultima adresă menţionată în dosarul de cadre este 
strada Porumbaru, nr. 37, Raionul „Stalin” din Bucureşti (1955) - ibidem, dosar nepaginat. 

2.  Proces-verbal din 8 februarie 1952, document semnat de locotenentul Severin Cocârlă din Direcţia Cadre 
a DGP (ibidem, dosar nepaginat). 

3. Prin Hotărârea Consiliului de Miniştri şi a CC al PMR nr. 147 din 26 ianuarie 1952 cu privire la 
efectuarea reformei băneşti şi la reducerile de preţuri comerciale la principalele produse alimentare şi 
industriale, schimbul banilor s-a făcut într-un raport de 20 până la 400 de lei vechi pentru 1 leu nou, 
separat, pentru populaţie şi întreprinderile de stat. Primele articole ale hotărârii prevedeau că schimbul 
banilor vechi se efectuează de către Banca de Stat pe întreg teritoriul RPR în curs de patru zile : începând 

Hotărârea Consiliului de Miniştri şi a CC al PMR nr. 147 din 26 ianuarie 1952 cu privire 
la efectuarea reformei băneşti şi la reducerile de prețuri; ambele au fost publicate în 
Buletinul Oficial al RPR, nr. 7, 26 ianuarie 1952). 

După trecerea în rezervă a lucrat ca ajustor la „Mecanica Morăritului” din Bucureşti, 
strada Veseliei, nr. 5 (mai 1953 - 15 mart. 1954). 

În autobiografia semnată pe 11 ianuarie 1954, Ştefan Manea prezenta modul în care a 
fost scos din funcţia de comandant, ancheta făcută de aparatul politic al DGPCUM şi 
activitatea desfăşurată după îndepărtarea din MAI: 


Am fost scos din comanda penitenciarului Mărgineni pe data de 27 iunie 1952 fiind 
suspendat fără şi apoi cu salariu până la data de 8 septembrie 1952 când am fost arestat şi 
încarcerat la Văcăreşti fiind acuzat că am sabotat dispoziţiunile Partidului şi a Guvernului 
privitoare la reforma monetară din anul 1952, deoarece am aprobat şi am plătit şi eu 
datoriile la cantina salariaţilor şi magazinul personalului în bani vechi. Am fost pus în 
libertate de la penitenciarul Văcăreşti în Ianuarie ziua 15 anul 1953 nefiind judecat. Din 
Ianuarie şi până în Mai 1953 nu am lucrat nicăieri deoarece fosta direcţie a Penitenciarelor 
[DIP - n.n.] nu a vrut ca să-mi elibereze nici un act că am dreptul la muncă şi nimeni nu 
voia să mă angajeze fără acest act. În Mai 1953 m-am angajat ajustor la atelierul Mecanica 
Morăritului din str. Veseliei Nr. 5 raion Lenin unde lucrez şi în prezent. (...) În 21 Iulie 
1952 am fost exclus din Partid de către org. de bază Mărgineni pe motivul că am sabotat 
dispoziţiunile Partidului şi a Guvernului în ceace priveşte reforma monetară din anul 1952. 


din 28 ianuarie până la 31 ianuarie 1952 inclusiv. Sumele de bani vechi neprezentate la schimb în 
termenul stabilit, se anulau. Cu această ocazie au fost puse în circulaţie noi monede şi bancnote 
(monedele divizionare erau de 1, 3, 5, 10 şi 25 de bani, iar bancnotele erau de 1, 3 şi 5 lei). În expunerea 
de motive a Hotărârii nr. 147/1952 semnată de preşedintele Consiliului de Miniştri al RPR, dr. Petru 
Groza, şi de secretarul general al CC al PMR, Gheorghe Gheorghiu-Dej, se preciza: „În faţa statului 
nostru stă sarcina înfăptuirii unei reforme băneşti, în scopul întăririi puterii de cumpărare a leului, 
ridicării cursului său extern, creşterii salariului real al muncitorilor şi funcţionarilor şi îmbunătăţirii 
aprovizionării celor ce muncesc”. Această reformă monetară a fost realizată şi coordonată sub îndrumarea 
strictă a consilierului sovietic din Ministerul Finanţelor, într-o conspirativitate aproape deplină. Pentru 
câteva luni, un grup restrâns de finanţişti, condus de Aurel Vijoli (guvernatorul Băncii de Stat a RPR şi 
ministru adjunct al Finanţelor) şi de Vasile Luca, ministrul Finanţelor, a lucrat pentru înfăptuirea acestui 
proces. Vasile Luca nu a agreat reforma iniţiată la sugestia Moscovei, iar acest lucru a fost pretextul 
folosit de Gheorghiu-Dej pentru îndepărtarea lui din funcţia de membru al Biroului Politic al CC al PMR 
şi din cea de ministru de Finanţe (având consimţământul lui Vasile Luca, Aurel Vijoli, guvernatorul 
Băncii de Stat a RPR, a comunicat filialelor Băncii, cu câteva zile înainte de apariţia hotărârii, procentul 
de schimb, astfel că persoanele care aveau mari sume de bani au reuşit să le schimbe în valută; totodată, 
nu au fost colectate impozitele ţăranilor pentru ca aceştia să deţină lei pe care să-i preschimbe ulterior, 
iar în marile oraşe, mulţi dintre locuitori au aflat de reforma bănească cu câteva zile înainte de publicarea 
hotărârii în presă şi au luat cu asalt magazinele, cumpărând o varietate largă de bunuri pentru a scăpa de 
leii vechi). Scânteia din 6 martie 1952 anunţa sec, într-un comunicat primit de la Consiliului de Miniştri, 
via Agerpres, destituirea unor înalţi demnitari din Ministerul Finaţelor : „Ministrul adjunct al Ministerului 
Finanţelor, preşedinte al Băncii R.P.R., Vijoli Aurel, şi ministrul adjunct al Ministerului Finanţelor, Iacob 
Alexandru, au fost destituiţi pentru grave abateri de la legi şi hotărârile guvernului în perioada dinaintea 
reformei băneşti, abateri care au dăunat intereselor băneşti, abateri care au dăunat intereselor statului şi 
populaţiei muncitoare de la oraşe şi sate, pentru neexecutarea întocmai a dispoziţiei de a plăti între 17-22 
Ianuarie a.c. salariile pe prima chenzină a lunii Ianuarie, ceea ce a dăunat intereselor muncitorilor şi 
funcţionarilor dintr-un număr important de întreprinderi. Ministrul adjunct al Ministerului Finanţelor, 
Modoran Vasile, a fost desărcinat ca necorespunzător”. Potrivit istoricului Dinu Giurescu, reforma 
monetară din 1952 a fost a doua confiscare a numerarului în circulaţie după prima reformă bănească care 
avusese loc în 1947. Detalii în acest sens în Srenogramele şedinţelor Biroului Politic şi ale Secretariatului 
Comitetului Central al PMR, vol. IV (partea 1), 1952, studiu introductiv de prof. univ. dr. loan Scurtu, 
Arhivele Naţionale ale României, Bucureşti, p. VI; Dinu C. Giurescu (coord.), Istoria României în date, 
Editura Enciclopedică, Bucureşti, 2003, p. 527, şi Buletinul Oficial al RPR, nr. 7, 26 ianuarie 1952. 

Nu am fost şi nu sunt de acord cu această hotărâre deoarece este complect injustă şi mă 
nedreptăţeşte profund. Calificativul de „am sabotat” este cu totul nedrept şi necorespunzător 
realităţii. Cuvântul luat în sine arată clar că cel ce sabotează face acest act conştient, 
premeditat, cu scopul de a izbi în regimul nostru popular, ori neorientarea mea politică din 
care mi se trage greşeala nu a fost făcută nici intenţionat nici premeditat. Am admis să se 
plătească datoriile la cantină şi la magazinul alimentar şi am plătit şi eu numai după ce 
m-am opus înainte foarte mult şi numai după ce organele contabile şi organele de inspecţie 
contabilă m-a influenţat în această privinţă. Faptul că am întrebat telefonic direcţia Generală 
cum să procedez arată că eu m-am străduit ca să rezolv această situaţie corect. Din cauza 
lipsei de instrucţiuni şi a presiunii făcute de organele contabiliceşti am admis totuşi. Mi se 
spunea atunci că banii se vor schimba la bancă şi apoi de abia banca nu a schimbat decât 
în valoare de 1 leu nou la 20 lei vechi. În judecata mea de atuncea mi se părea nenormal 
ca măsura aceasta luată să izbească în interesele salariaţilor. De asemenea am fost influenţat 
de faptul că şi eu aveam de plătit datorii şi cred că din această cauză nu m-am putut opune 
până la urmă aşa cum am făcut la început. Cred că dacă nu era această cauză eu aş fi găsit 
puterea să nu accept plata datoriilor în lei vechi. Am greşit de asemenea că m-am 
împrumutat de 20.000 (douăzeci de mii) lei vechi ca să plătesc datoriile. Însă toate aceste 
greşeli ale mele, din cauza neorientării, a presiunii făcute de organele contabiliceşti şi a 
faptului că eu însumi eram în cauză nu au fost făcute nici intenţionat şi nici premeditat. Eu 
am greşit faţă de Partid, dar am luptat totuşi ca să pot rezolva corect această problemă. Nu 
am reuşit din cauza motivelor arătate mai sus. Asta nu înseamnă totuşi că sunt un sabotor, 
un duşman deci şi nici nu meritam să mi se dea pedeapsa cea mai gravă excluderea, şi o 
pedeapsă în raport cu vina mea ţinându-se cont de toate împrejurările. Pedeapsa a fost însă 
dictată de tov. căpitan Kis [căpitanul Kiss A. Coloman, şef al Secţiei Cadre Politice din 
Direcţia Politică a DGPCUM şi secretar al Comisiei de Partid din DGPCUM - n.n.] care 
a trimis să prelucreze cazul pe locotenentul Stănescu [locotenentul Ioan I. Stănescu, 
instructor politic în Secţia Cadre politice din Direcţia Politică a DGPCUM - n.n. ], care la 
rândul lui a „prelucrat” pe slt. Caraman Stănică şi alţi tovarăşi din Penitenciarul Mărgineni 
şi a ales numai din cei care fuseseră pedepsiţi de mine în calitatea pe care o aveam şi care 
îmi purta ranchiună. Aceste elemente slt. Caraman şi miliţianul Negruş treceau drept cele 
mai degradante din unitate. În timpul şedinţei am fost influenţat de cei doi şi în special de 
slt. Caraman care m-a făcut bandit de nenumărate ori fără ca Locot. Stănescu să intervină. 
De asemenea slt. Caraman a ameninţat pe cei care participau că vor avea soarta banditului 
de Manea dacă vor îndrăzni să ţină cu mine. Am fost bruscat de Lt. Stănescu care conducea 
şedinţa în timp ce vorbeam şi chiar până la urmă, oprit şi să răspund numai „da” sau „nu”, 
dacă am sabotat sau nu reforma monetară. În asemenea condiţii şi cu asemenea pregătire 
care a călcat grosolan democraţia internă de partid, desigur că rezultatul nu putea fi decât 
cel pregătit, excluderea mea. Consider că nu a fost o judecată dreaptă şi că cei prezenţi au 
fost influenţaţi de poziţia slt. Caraman şi a lt. Stănescu. Am făcut după trei zile o 
contestaţie pe care am înmânat-o tov. căp. Kis care era preşedintele comisiei de Partid, însă 
nici până în ziua de azi nu mi-a răspuns nimic. În ceea ce priveşte activitatea mea politică 
eu am avut lipsuri multe. De multe ori mi-o duceam în mod superficial neadâncind munca. 
Nu studiam deajuns şi din această cauză rămâneam în urma sarcinilor de multe ori. Când 
aveam rezultate bune în muncă mă culcam pe lauri, mă autoîngâmfam şi nu mai munceam 
cum trebuie. Am fost de multe ori comod în munca mea şi mai ales la început nu primeam 
critica lichidând într-o măsură mai mare de abia în ultimul timp cu această lipsă. Am fost 
de multe ori evidenţiat în cadrul muncii politice şi chiar administrative când eram la 
penitenciarul Mărgineni. Nu am fost însă niciodată decorat. Nu am fost legionar, nimeni 
din familia mea nu a fost şi nici nu am participat vreodată nici eu nici familia mea sau 
rudele apropiate la vreo manifestaţie legionară. Nu am fost înscris şi nici nu am participat 
la reuniunile vreunei organizaţii cu caracter fascist şi la fel familia mea. (...) Mă simt 
extrem de nedreptăţit de măsurile luate împotriva mea pe linie politică şi administrativă şi 
acest lucru mi-o confirmă însuşi hotărârea judecătorească dată de Tribunalul Teritorial 

MAI Buc. care m-a absolvit de orişi ce vină şi ma achitat [subliniere în original — n.n.]. 
Intreaga mea activitate politică şi profesională, cu toate lipsurile avute arată totuşi clar 
devotamentul meu fără margini faţă de Partid!. 


Nu numai Ştefan Manea a fost anchetat de către superiorii săi pentru „gravele abateri” 
de la prevederile Hotărârii CC al PMR şi a Consiliului de Miniştri privind reforma 
monetară din ianuarie 1952, ci şi alţi colegi de-ai săi din Penitenciarul Mărgineni. Într-o 
notă-raport a Direcţiei Cadre din MAI din 10 octombrie 1953, se specifica : 


Cu prilejul reformei băneşti la Penitenciarul Mărgineni s-au săvârşit grave abateri de 
prevederile Hotărârii privind încasările de bani, schimbarea banilor şi disciplina financiară. 
Astfel au fost achitate datorii la popotă, magazin etc. în ziua de 28 Ianuarie 1952 cu bani 
vechi care îşi pierduseră puterea de circulaţie. Au fost împrumutaţi bani de la alţi salariaţi 
pentru a se achita datoriile sustrăgând sumele respective de la efectuarea reformei băneşti. 
S-au comis falsuri în acte publice prin întocmirea de acte şi încasarea de bani în ziua de 
28 Ianuarie punându-se data de 26 Ianuarie. S-au vândut unor salariaţi în ziua de 28 Ianuarie 
mobilier confecţionat de unitatea productivă care a fost achitat în bani vechi care îşi 
pierduseră puterea circulaţiei. De aceste fapte se fac vinovaţi următorii: fostul Lt. Major 
Manea Ştefan Directorul Penitenciarului, fostul Locot. Stroe Teodor Locţiitor Politic, 
fostul Locot. Major Iliescu Iacob şef de producţie, fostul Locot. Dobriţa Gheorghe contabil, 
fostul Locot. Petrescu Nicolae Inspector CFI din Direcţia Generală a Penitenciarelor, 
fostul Contabil Teslaru Marin, casierul Barbu Marin, şi Cap. Feraru Vasile. Toţi aceştia în 
luna Iunie 1952 au fost suspendaţi din serviciu. Caporalul Feraru Vasile şi casierul Barbu 
Marin în luna Septembrie 1952 au fost reprimiţi în muncă, iar Manea Ştefan, Stroe Teodor, 
Iliescu Iacob, Dobriţa Gheorghe au fost deferiţi de către Dir. Cadre a Penitenciarelor 
Tribunalului Militar Bucureşti (fiind depuşi preventiv la Penitenciarul Văcăreşti) Stroe 
Teodor neprezentându-se în ziua de 8 Septembrie nici nu a mai fost reţinut. Reţinerea 
preventivă a acestora a durat până la data de 15 Ianuarie 1953 când au fost puşi în libertate. 
Aceasta s-a petrecut în urma verificării cazului lor de către Comisia Procuraturii care a 
clasat dosarul fără a-i mai judeca fiind achitaţi. De menţionat este că în timpul reţinerii lor 
de 4 luni nu au fost anchetați deloc. În memoriile ce le-au făcut susnumiţii arată împrejurările 
în care au săvârşit abaterile. Astfel se arată că în seara zilei de 27 Ianuarie au fost sigilate 
magazinele şi casele de bani pentru a se face inventarul. Acestea au fost deschise din nou 
în ziua de 28 Ianuarie în urma unei convorbiri telefonice cu Colonelul Rancev [Rancev 
Boris - n.n.] şi Şeful Contabilităţii Moraru care le-au spus să se orienteze la faţa locului 
asupra felului cum trebuie să procedeze. Lipsindu-le instrucţiunile (pe care le-au primit 
după 10 zile) şi din felul cum s-au orientat şi procedat au reieşit abaterile arătate mai sus. 
Prin memoriile făcute susnumiţii cer să fie din nou anchetate cazurile lor, să fie reprimiţi 
în muncă (iar pe linie de Partid cei excluşi să fie din nou analizaţi) sau să fie ajutaţi pentru 
a intra în câmpul muncii (la sfârşitul lunei Martie de când sunt făcute memoriile după 
2 luni de la eliberare încă nu au putut intra în muncă pentru că motivul scoaterii era „grave 
abateri”). Din memoriile susnumiţilor Manea Ştefan, Iliescu Iacob şi Dobriţa Gheorghe 
reies o serie de probleme în legătură cu notele informative date şi unele abateri, legături 
etc. privind pe Col. Coler, Cpt. Kiş, Cpt. Doliş. Astfel se arată că erau date note informative 
în urma cărora venea cineva de la Direcţia Generală şi erau persecutați cei care le dădeau. 
Cpt. Kişş, Cpt. Doliş, Stroe T. discutau despre schimbarea conducerii Direcţiei Penitenciare 
şi cine va ocupa funcţiile respective. Scoaterea lui Manea Ştefan a fost premeditată (abaterea 
sa le-a uşurat îndeplinirea scopului) dat fiind poziţia critică şi demascarea unor abateri ale 
Col. Coler, Cpt. Kişş, Cpt. Doliş de către susnumitul. Manea Ştefan arată că asemenea 
cazuri ca cel de la Penitenciarul Mărgineni şi chiar mai grave săvârşite în alte unităţi din 


1. AANP, fond Cadre, d.p. nr. M-1314, dosar nepaginat. 

Direcţia Penitenciare ar reieşi în urma unei cât de sumare anchete. Faţă de cele arătate mai 
sus toţi cei destituiţi se fac vinovaţi de grave abateri, datorită lipsei de consecvență pentru 
aplicarea liniei şi hotărârilor Partidului, mânaţi de interese personale. Aceste abateri nu 
permit ca ei să mai poată face parte din cadrele MAI. Propuneri: 1. Să fie cerut Secţiei 
Cadre DLCM un raport dacă susnumiţii sunt încadraţi în câmpul muncii, iar dacă nu sunt 
încadraţi să fie ajutaţi pentru plasarea lor. 2. Memoriile din care reies probleme privind pe 
unele cadre ce se mai găsesc în MAI să fie repartizate Serviciului Inspecţii Speciale din 
Direcţia Cadre [a MAI - n.n.] pentru a stabili realitatea şi luarea de măsuri corespunzătoare!. 


O notă-raport întocmită de Direcţia Cadre din MAI la data de 19 ianuarie 1954 stabilea (în 
urma cercetărilor efectuate şi a discuţiilor purtate cu fostul ofiţer) motivele pentru care acesta 
a fost îndepărtat din MAI şi propunea rechemarea lui în corpul ofiţerilor activi din MAI : 


În cazul scoaterii sale din Ministerul Afacerilor Interne şi trimiterea în Justiţie, din discuţii 
a reieşit următoarele. La reforma bănească din Ianuarie 1952 tovarăşul Manea Ştefan era 
comandant al Formaţiunii Mărgineni. Cu acest prilej s-au săvârşit încălcări ale hotărârii cu 
privire la reforma bănească. Astfel au fost achitate datoriile către cantina unităţii în ziua de 
28 Ianuarie cu bani vechi. Tovarăşul Manea Ştefan a achitat suma de 1.200 Lei. S-au 
achitat datoriile în aceiaşi zi la magazinul unităţii, unde tovarăşul Manea Ştefan a achitat 
13.190 Lei. Deasemeni Tov. Manea şi-a achitat suma de 5.000 Lei, bani împrumutaţi de la 
casieria Formaţiunii. Aceste datorii şi le-a achitat cu bani împrumutaţi în ziua de 28 Ianuarie 
de la fostul Locotenent-major Iliescu (a împrumutat 20.000 Lei) pe care i-a restituit în 
3 rate, în raport de 1/100-total 200 Lei noi. Datoriile de mai sus, tovarăşul Manea Ştefan 
le-a făcut, datorită faptului că de la mutarea sa la Mărgineni (Octombrie 1951) nu a primit 
nici un salariu până în prima jumătate a lunei Decembrie, când prin mandat poştal a primit 
3.800 Lei, iar de la această dată a primit salariul normal. Cheltuieli avea în două părţi, 
întrucât familia încă îi era la Bucureşti (soţia şi un copil). Poziţia în legătură cu măsurile 
privitoare la reforma bănească a fost următoarea: În seara zilei de 27 Ianuarie, după 
comunicarea Hotărârii, a fost ridicată problema achitării datoriilor şi s-a hotărât ca acestea 
să fie achitate cu bani noi. La insistenţele contabilului Pintea Emil, Locot. Petrescu Nicolae, 
organ de control din partea CFI al Direcţiei Generale a Penitenciarelor, Locot. Major Pufu, 
inspector administrativ, ca datoriile să fie achitate în bani vechi, Tovarăşul Manea Ştefan 
a luat legătura telefonică cu Direcţia Generală a Penitenciarelor. De aici fostul Locţiitor 
Director General Colonelul Rancev [locotenent-colonelul Boris Rancev - n.n. ] şi funcţio- 
narul civil Moraru, şeful Dir. Contabilităţii, nu i-au dat alt răspuns decât să se orienteze 
împreună cu organele de control. În aceste împrejurări tovarăşului Manea Ştefan i s-a 
aprobat achitarea datoriilor cu bani vechi [cu pixul este tăiată expresia „i s-a”, ceea ce 
denotă faptul că superiorii ofițerului nu i-au dat aprobarea pentru achitarea datoriilor cu 
bani vechi ; aceştia l-au sfătuit să se descurce cum poate - n.n.]. Instrucţiuni pe linie 
financiară în baza hotărârii a primit după 10 de zile de la efectuarea reformei băneşti. Alte 
învinuiri ce i s-au adus ca: confecţionarea şi vânzarea de mobile personalului, falsificarea 
de facturi (facturi făcute în 28.1. cu data de 26 Ianuarie) etc. nu i se pot pune în sarcină şi 
nu se face vinovat. Considerăm că greşelile ce le-a săvârşit nu constituie motive pentru a 
fi apreciat ca element necorespunzător. Deasemeni în urma procesului care a avut loc pe 
ziua de 8 decembrie 1953 a fost achitat. Faţă de cele arătate propunem reîncadrarea în 
Ministerul Afacerilor Interne a tovarăşului Manea Ştefan. Deasemeni să fie sprijinit pentru 
a i se reanaliza situaţia sa de partid?. 


1.  Notă-raport a Direcţiei Cadre a MAI din 10 octombrie 1953, document semnat de locotenentul Anton 
Nicolae, şef de birou în Direcţia Cadre a MAI (ibidem, dosar nepaginat). 

2.  Notă-raport din 19 ianuarie 1954 a Direcţiei Cadre din MAI, document semnat de trei ofiţeri inferiori din 
Direcţia Cadre a MAI: locotenentul Nicolae Anton, locotenentul-major Ştefan Layoş şi locotenen- 
tul-major Pavel Popa. Ibidem, dosar nepaginat. 


355 MARINESCU NĂSTASE NICOLAE 


După două luni de la întocmirea acestei note-raport, colonelul Alexandru Demeter, şef 
al Direcţiei Cadre din MAI, aproba reprimirea lui Ştefan Manea în DLCM şi solicita 
reanalizarea situaţiei sale pe linie de partid, deoarece : 


În urma analizei temeinice a acestui caz, se constată că în mod nejust a fost arestat şi cu 
prea mare uşurinţă i s-a luat calitatea de membru de Partid!. 


Pe 15 martie 1954 a fost reîncadrat în DIP cu gradul de locotenent-major şi repartizat 
în funcţia de ajutor de şef de birou (15 mart. — 15 aug. 1954); locţiitor al comandantului 
pentru pază şi regim la Penitenciarul Jilava (15 aug. 1954 — 30 iun. 1956). 

A fost trecut în rezervă la 30 iunie 1956 ca urmare a reducerilor de efective din MAI, 
prin ordinul MAI nr. 03270. 

În anii '50, fratele ofițerului Ştefan Manea activa în cadrul MFA cu gradul de căpitan. 

Grade succesive : locotenent-major (1 oct. 1951); căpitan (1 oct. 1954). 

Pedepse : „mustrare” pentru neexecutarea a două ordine circulare (mart. 1952); trei 
zile de arest simplu pentru „atitudine necorespunzătoare” (apr. 1955); zece zile de arest 
la garnizoană pentru că nu a efectuat un control la punctul de lucru al Penitenciarului 
Jilava, dar şi pentru că nu a verificat modul în care erau repartizate escortele (sept. 1955). 


MARINESCU NĂSTASE NICOLAE, căpitan, d.p. nr. 2837 (n. 9 mart. 1923, com. 
Socetul, jud. Teleorman - d. 1976, mun. Constanţa, jud. Constanţa). 

Naţionalitatea : română. 

Originea şi apartenenţa socială: militar (tatăl a fost plutonier-adjutant sanitar). 

Profesia de bază la încadrarea în MAI: normator planificator. 

Funcţii în organizaţii politice, de masă şi obşteşti : membru PCR din 1946; membru 
în Comitetul Sindical şi responsabil al resortului cultural din Fabrica de Postav „Prejmer” 
(1947-1948) ; membru în Biroul Sindicatului Judeţean „Lemn forestier” din Piatra-Neamţ 
(1948-1950) ; responsabil cultural şi sportiv din Consiliul Sindical Judeţean Neamţ (ian. 
1950 - ?). 

Studii civile : 5 clase la şcolile din localităţile Ştefăneşti, Afumaţi şi Bucureşti (1929-1934) ; 
curs de o lună la Şcoala de Contabilitate Normată (1949) ; Şcoala Specială de Planificare din 
cadrul Departamentului Gospodăririi Comunale şi Industriei Locale - MAI (23 apr. — 1 sept. 
1950). 

Stagiu militar : Flotila 1 Bombardament din Braşov (oct. 1941 - febr. 1942) şi Atelierele 
centrale de reparaţii auto din cadrul Regimentului Geniu Aeronautic din Bucureşti (febr. 
1942 - apr. 1945). 

Studii militare : Şcoala Tehnică Aeronautică din Mediaş (1934 — oct. 1941). La această 
şcoală, elevii admişi pe bază de examen beneficiau de mâncare şi găzduire gratuită. În 
1940 a fost bătut crunt de un căpitan din şcoală pentru că a jucat fotbal cu bocancii şcolii. 
Ofiţerul l-a acuzat pe tânărul Marinescu că mobilizează elevii la sport pentru a strica 
încălţămintea statului. Din cauza acestei bătăi Marinescu a fugit din şcoală, dar s-a 
reîntors în scurt timp. Un an mai târziu, când avea de susţinut o corigenţă la istorie, 
Marinescu a refuzat să se prezinte şi astfel a fost mutat printr-un ordin al Marelui 
Stat-Major la Flotila 1 Bombardament din Braşov în vederea satisfacerii serviciului militar. 


1. Referat din 5 martie 1954 asupra tovarăşului Ştefan Manea, propus pentru a fi reîncadrat în Direcţia 
Lagăre şi Colonii de Muncă. Documentul este semnat de şeful Direcţiei Cadre a MAI şi de către doi 
ofiţeri inferiori din aceeaşi Direcţie : căpitanul Nicolae State, şef serviciu, şi locotenentul Nicolae Anton 
(ibidem, dosar nepaginat). 

Studii politice : Şcoala de Cadre Sindicale (?). 

Activitate profesională: muncitor la manipulaţie, contabil şi tehnician în producţie la 
Serviciul Tehnic din Fabrica de Postav „Prejmer”/Fabrica de Postav „Constantin David” 
din Braşov! (1945-1948) ; funcţionar şi şef al Secţiei administrative din IPEIL Piatra-Neamţ 
(1948 - iul. 1949); funcţionar la Sovromlemn Forestier Piatra-Neamţ (iul. 1949 - ian. 
1950) ; salariat la Secţia financiară a Comitetului Provizoriu al Judeţului Neamţ şi şef al 
Serviciului Planificare din Întreprinderea regională de construcţii Neamţ din cadrul Comitetului 
Provizoriu al Judeţului Neamţ (ian. — 23 apr. 1950) ; planificator la Direcţia Întreprinderilor 
Comunale (1 sept. 1950 — 15 nov. 1951) şi şef al Secţiei Metalurgie-Siderurgie din Direcţia 
Aprovizionare - ambele direcţii se subordonau Departamentului Gospodăririi Comunale şi 
Industriei Locale din MAI/Ministerul Gospodăriei Comunale şi Industriei Locale? (15 nov. — 
dec. 1951) ; şef al Biroului Planificare (dec. 1951 - febr. 1953) şi şef al Secţiei Învăţământ 
Profesional şi Producţie din Serviciul Colonii de Muncă şi Educarea Minorilor din MAI 
(febr. 1953 — 1 iul. 1955); şef al Secţiei „Fabrica de cărămidă Medgidia” din Colonia de 


l. La 14 februarie 1954, în Scânteia a apărut un articol critic la adresa conducerii Fabricii de Postav 
„Constantin David” din Lunca Câlnicului, raionul Stalin. În acest articol erau lăudaţi pentru rezultatele 
bune obţinute în muncă o serie de fruntaşi în producţie, în timp ce comitetul de întreprindere, conducerea 
administrativă şi organizaţia de partid erau criticate din cauza muncii nesatisfăcătoare desfăşurate în 
privinţa răspândirii metodelor sovietice de sporire a productivităţii muncii. La acea dată, director al 
acestei întreprinderi textile era Gheorghe Condrea, preşedinte al Comitetului de întreprindere - Ilon 
Postolache, iar secretar al Comitetului de Partid, Gheorghe Vida. Gheorghe Radel, „La fabrica de postav 
«Constantin David» experienţa înaintată nu-i la loc de cinste”, în Scânteia, 14 februarie 1954. 

2. Departamentul Gospodăriei Locale din MAI a luat naştere la 24 martie 1949 prin Decretul nr. 126 cu 
scopul de a îndruma şi controla activităţile gospodăreşti locale. La acea dată, departamentul era alcătuit 
din 8 direcţii, Secretariatul şi Serviciul administrativ. ANIC, fond Consiliul de Stat - Decrete, dosar 
nr. 4/1949, vol. I, ff. 39-40. După un an, în urma îndeplinirii şi depăşirii planului de stat, sectorul 
gospodăriei locale s-a dezvoltat, având nevoie de o nouă organizare, în „lumina experienţei sovietice”. În 
iunie 1950, Departamentul Gospodăriei Locale din MAI avea în subordine: 161 de întreprinderi de 
electricitate, apă, canal, salubritate, transport în comun şi distribuire de gaze; 5.587 de întreprinderi 
(mori, prese de ulei, fabrici de mezeluri, fabrici de cărămidă, fabrici de paste făinoase, fabrici de var, 
fabrici de ţiglă şi produse chimice etc.); 505 întreprinderi de combustibili, restaurante, cofetării, 
hoteluri ; 103.695 km drumuri judeţene şi comunale. Astfel, Consiliul de Miniştri a hotărât elaborarea 
unui nou act normativ care să stea la baza organizării şi funcţionării departamentului. La 7 iunie 1950 a 
fost înfiinţat, prin Decretul nr. 146, Departamentul Gospodăririi Comunale şi Industriei Locale din MAI. 
Departamentul a primit sarcini noi în legătură cu valorificarea tuturor resurselor locale, în vederea 
măririi producţiei bunurilor de larg consum. Departamentul avea următoarele atribuţii: îndruma, 
coordona şi controla activitatea întreprinderilor alimentare, de construcţii, de materiale de construcţii şi 
de combustibili, precum şi orice alte întreprinderi industriale şi comerciale de interes public ; îndruma 
valorificarea resurselor locale şi a deşeurilor industriale ; îndruma, coordona şi controla întocmirea şi 
executarea proiectelor de sistematizări urbanistice comunale şi aproba aceste proiecte; îngrijea şi 
întreținea drumurile de interes local; organiza, îndruma şi controla folosinţa întregului spaţiu locativ şi 
fondul de locuinţe aflat în patrimoniul statului. Departamentul avea în subordine 10 direcţii, un oficiu 
juridic şi corpul de control şi revizie. ANIC, fond Consiliul de Stat - Decrete, dosar nr. 3, vol. II, 
ff. 214-216. Decretul nr. 146/1950 a fost abrogat la 1 septembrie 1951 prin Decretul nr. 139, când a luat 
naştere Ministerul Gospodăriei Comunale şi Industriei Locale. În expunerea de motive care însoţeşte 
Decretul nr. 139, vicepreşedintele Consiliului de Miniştri şi ministru al Afacerilor Interne, Teohari Georgescu, 
preciza : „Întrucât Departamentul Gospodăriei Comunale şi Industriei Locale din Ministerul Afacerilor 
Interne are un sector de activitate destul de important pentru economia naţională şi întrucât Ministerul 
Afacerilor nu se mai poate preocupa de rezolvarea problemelor economice ale acestui sector - el având 
problemele sale proprii - credem necesară înfiinţarea unui Minister cu denumirea de «Ministerul 
Gospodăriei Comunale şi Industriei Locale» care să aibă sarcina realizării politicii Guvernului în sectorul 
Gospodăriei Comunale şi Industriei Locale”. ANIC, fond Consiliul de Stat - Decrete, dosar nr. 5/1951, 
ff. 72-74. Acest minister a funcţionat până pe 7 februarie 1957, când a fost desfiinţat prin Decretul nr. 63. 
Vezi Buletinul Oficial al Marii Adunări a Republicii Populare Române, nr. 6, din 19 februarie 1957. 

Muncă Poarta Albă/formaţiunea 0893 (1 iul. 1955 — 1 iun. 1956); şef/director al Fabricii 
de cărămizi Medgidia (1 iun. 1956 - 30 iun. 1958). 

În iunie 1956 a fost trecut în rezervă, însă a rămas în MAI ca angajat civil cu funcţia 
de director. 

Într-un memoriu din 15 iunie 1958 adresat directorului general al DGPCM, Marinescu 
denunța lipsa de sprijin din partea subordonaţilor şi a Direcţiei economice din DGPCM, 
după ce iniţial avusese o serie de succese obţinute după preluarea funcţiei de director. 
Marinescu cerea ajutorul şi sprijinul conducerii DGPCM : 


Numirea mea ca director la această fabrică a fost necesară deoarece fabrica lucra sub plan, 
era complet dezorganizată şi crea prejudicii importante Statului. Astfel pot să arăt că în 
anul 1955 fabrica de cărămizi şi-a îndeplinit planul numai cu 55% ; iar la data de 1 iunie 
1956 când am primit sarcina de Director al acestei fabrici, sarcina de plan până la această 
dată era îndeplinită numai cu 33,7%. După preluare de către subsemnatul al acestei fabrici 
am reuşit ca până la sfârşitul anului 1956 planul să fie îndeplinit cu 103,8% producţie 
marfă şi 103,5% producţie globală ; în anul 1957 planul a fost îndeplinit cu 105,29% 
producţie marfă şi cu 105% producţie globală iar în momentul de faţă îndeplinirea tuturor 
sarcinilor de plan pe anul 1958 sunt asigurate din toate punctele de vedere. De la 1 iunie 1956 
când am preluat funcţia de director al acestei fabrici deşi era într-o situaţie dezastruoasă - 
lucru ce poate fi constatat - fabrica a făcut progrese serioase în organizare, sau completat şi 
îmbunătăţit mijloacele de bază atât pentru producţie cât şi pentru transport, îmbunătăţindu-se 
în acelaşi timp radical situaţia administrativ gospodărească. Toate sarcinile de plan, 
producţie, investiţii, reparaţii capitale, transporturi şi livrări au fost realizate şi depăşite 
obţinând economii importante în activitatea fabricii prin înlăturarea tuturor greutăților şi 
lipsurilor pe care le-a avut această fabrică până la data de 1 iunie 1956. (...) La controlul 
tehnic efectuat de către organele de verificare ale Ministerului Construcţiilor cu aprobarea 
Direcţiei Generale printr-o comisie condusă de: Şeful serv. controlului de calitate din 
MCIMC [Ministerul Construcţiilor şi al Industriei Materialelor de Construcţii - n.n.] - 
Tov. Ciobotaru - fabrica Medgidia a ieşit cu cele mai bune rezultate din cele trei fabrici de 
cărămidă ale MAI deşi are mijloace de ardere inferioare celorlalte fabrici şi a fost planificată 
să execute numai cărămizi de calitatea a II-a. Arăt că la acest control la Fabrica Medgidia 
a fost găsite cărămizi mai bune ca la celelalte fabrici şi aceasta nu datorită argilei care 
conform analizelor este inferioară celei de la Mamia şi Poarta Albă, ci datorită eforturilor 
depuse de noi pentru realizarea unor cărămizi de calitate pe cât posibil mai bună. 


În dosarul profesional al ofițerului se găseşte o declaraţie din 5 iulie 1958 a cetăţeanului 
Gheorghe Bora din Medgidia, care deţinea o frizerie construită lângă Fabrica de Cărămizi 
Medgidia. În această declaraţie, Gheorghe Bora povesteşte cum directorul fabricii, Nicolae 
Marinescu, i-a cerut în ziua de 5 iunie 1958 mită în valoare de 1.000 de lei pentru a nu-i 
dărâma atelierul situat lângă fabrica de cărămizi (avea nevoie de bani pentru nuntă). 
Frizerul Bora a refuzat să-i ofere banii şi a informat conducerea DGPCM despre tentativa 
de şantaj a lui Marinescu. 

Pe 30 iunie 1958, prin ordinul MAI nr. 01227, angajatului civil Nicolae Marinescu i s-a 
desfăcut contractul de muncă conform articolul nr. 20, litera „d” din Codul muncii. 

Grade succesive: locotenent-major (2 febr. 1953); căpitan (1 febr. 1956). 

Pedepse: „mustrare” pentru neexecutarea la timp a lucrărilor necesare în vederea 
elaborării bugetului pe anul 1953 (mai 1952); cinci zile de arest la domiciliu pentru 
nerespectarea unui ordin referitor la păstrarea documentelor secrete (iun. 1953) ; „mustrare 
verbală” pentru întârziere de la program (nov. 1954); două zile de arest la garnizoană 
pentru neexecutare de ordin (apr. 1956); „mustrare scrisă cu avertisment” pentru lipsă de 

tact faţă de subordonați, folosirea camionului unităţii în interes personal şi desfacerea unor 
contracte de muncă fără avizul organelor sindicale şi de partid (iun. 1957). 


MÂNDRESCU ILIE, angajat civil. 

Funcții în organizații politice, de masă şi obşteşti : secretar al Biroului Organizaţiei de 
Bază al PCR din Direcţia economică a DGP (sept. 1970). 

Activitate profesională: şef al Serviciului Plan şi Organizarea Muncii din Direcţia 
economică a DGP (mai 1969, ian. 1970). 


MÂRŞU NEAGU, căpitan. 
Activitate profesională : locţiitor de şef de birou în Serviciul cultural-educativ din 
DPLC (12 mart. 1956). 


MELIANU I. ION, angajat civil (n. 24 febr. 1903, satul Bonţ, com. Fizeşu Gherli, 
jud. Cluj - d. 1991, mun. Cluj-Napoca, jud. Cluj). 

Naţionalitatea : română. 

Originea şi apartenenţa socială : mic-burghez. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti: membru PCR din 1947. 

Studii civile : Facultatea de Drept (?); doctorat (?). 

Stagiu militar : satisfăcut în 1925. 

Activitate profesională : director al Penitenciarului Alba Iulia (1944, sept. 1946, apr. 
1947); subinspector general în DGP (mai 1947). 

În 1949 a fost arestat şi condamnat pentru că în timp ce a deţinut funcţii de conducere 
în cadrul DGP a maltratat comuniştii din Penitenciarul Aiud, precum şi din alte penitenciare. 
În realitate însă, faptele pentru care a fost condamnat nu au fost atât de grave. Melianu s-a 
făcut „vinovat” de faptul că: nu le acorda deţinuţilor plimbarea prevăzută şi nici presa 
solicitată de aceştia, iar la transferarea lor dintr-o unitate penitenciară în alta, le aplica 
lanţuri la picioare şi cătuşe. 

. În arhiva ANP se regăsesc trei fişe matricole penale întocmite pe numele deţinutului 
politic Ion Melianu, din care aflăm că, la data arestării, Melianu deţinea funcţia de director 
în aparatul central al DGP (anterior deținuse şi funcţia de administrator de penitenciar) şi 
locuia în municipiul Cluj-Napoca pe strada Andrei Mureşanu, nr. 15. În vara anului 1949 
a fost arestat de organele de Securitate din regiunea Ploieşti, fiind depus la Penitenciarul 
Târgşor pe data de 27 iunie 1949. Ulterior a fost transferat la Penitenciarul Central 
Făgăraş. În fişe nu se precizează data eliberării, ci doar faptul că, pe 10 noiembrie 1954, 
a fost arestat de procuratura militară şi acuzat că în trecut, „în calitatea de director cât a 
funcţionat la Penitenciarul Aiud a supus la maltratări pe deţinuţii politici antifascişti, a 
desfăşurat o activitate împotriva clasei muncitoreşti”. Prin sentinţa nr. 410 a fost condamnat 
de Tribunalul Militar Oradea la opt ani închisoare detenţiune grea pentru activitate intensă 
contra clasei muncitoare (art. 193 C.p.). Se pare că în perioada 1949-1954 a fost internat 
de Securitate în Penitenciarele Târgşor şi Central Făgăraş fără a avea la bază o sentinţă 
judecătorească. După ce în 1955 a primit, în cele din urmă, o condamnare în baza unei 
hotărâri judecătoreşti, a mai fost deţinut în penitenciarele Cluj Tribunal şi Gherla până la 
data de 11 iunie 1957, când a fost eliberat ca urmare a expirării pedepsei. 

Fratele său, Septimiu Melianu (n. 28 mai 1914, satul Bonţ, com. Fizeşu Gherli, jud. 
Cluj), a fost arestat în 1959 de Procuratura Militară Cluj sub acuzaţia că a răspândit 
publicaţii interzise. După 2 săptămâni a fost pus în libertate deoarece s-a dovedit că 

acuzaţia nu avea temei şi arestarea s-a produs din cauza faptului că a avut un conflict cu un 
ofiţer care a stat la el în chirie şi care ocupase o cămară cu alimente în mod abuziv. 

În 1975, ambii fraţi locuiau în municipiul Cluj-Napoca, pe str. A. Mureşan, nr. 17 (Ion 
Melianu), şi pe strada Ion Vidu, nr. 7 (Septimiu Melianu)!. 

Grade succesive: locotenent (r) (1925). 


MESAROŞ POPA LAZĂR, locotenent, d.p. nr. 2838 (n. 16 iul. 
1926, satul Felcheriu, com. Oşorhei, jud. Bihor - d. 13 mai 2003, 
mun. Reşiţa, jud. Caraş-Severin). 

Naționalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: agricultor. 

Funcţii în organizații politice, de masă şi obşteşti : membru UTM 
din 1951. 

Studii civile : 5 clase în comuna natală (1933-1938). 

Stagiu militar : Regimentul 1 Artilerie Antiaeriană Bucureşti, Şcoala de Armurieri Artilerie 
Antiaeriană de la Pipera şi Regimentul 15 Artilerie Antiaeriană Cluj (5 oct. 1948 — 15 oct. 1950). 

Studii militare : curs de ofiţeri penitenciare la Şcoala de Cadre Profesionale Jilava din 
DGPCUM (13 apr. - 3 nov. 1951); curs de perfecţionare la Şcoala MAI Jilava (12 ian. — 
2 apr. 1958). 

Activitate profesională : agricultor în gospodăria părintească (1938-1941); agricultor 
la diferiţi proprietari de pământ din comuna natală şi din alte comune învecinate (1941 - 
sept. 1948 şi oct. 1950 — febr. 1951); gardian şi miliţian la Penitenciarul Aiud (11 febr. - 
13 apr. 1951); comandant la Colonia de Muncă MAI Chirnogi (3 nov. 1951 - 1 febr. 
1952). După desfiinţarea coloniei de la Chirnogi a fost numit în funcţia de director cu 
delegaţie al penitenciarului Zalău (1 febr. - apr. 1952); ofiţer în Direcţia Pază şi Regim 
din DGPCUM (mai-nov. 1952); locţiitor comandant pentru pază şi regim la Colonia de 
Muncă Iţcani/formaţiunea 0720 (nov. 1952 — 16 mart. 1953); comandant al Secţiei „Piatra 
Frecăţei” (16 mart. — dec. 1953), comandant pluton pază la Secţia „Grădina” (dec. 1953 - ?) 
şi ofiţer de serviciu la Colonia de Muncă Dăeni/formaţiunea 0957 (? - 1 febr. 1956). 

În decembrie 1953, Secţia „Piatra Frecăţei” a fost desfiinţată. Cât timp s-a aflat la comanda 
acestei subunități, ofiţerul a fost apreciat de superiorii săi pentru că a îndeplinit la timp planul 
de însămânţări de pe o suprafaţă de pământ de peste 2.600 ha care aparţineau secţiei. Pentru 
acest lucru a fost premiat în 1954 de conducerea formaţiunii 0957 Dăeni cu 400 de lei. 

Ajutor de serviciu al comandantului (1 febr. - 30 iun. 1956) şi ofiţer instructor cu 
pregătirea militară la Penitenciarul Turda (30 iun. 1956 - 31 iul. 1958). 

Într-o adresă? trimisă la 30 august 1957 penitenciarului Turda, Serviciul Cadre din 
DGPCM îl înştiinţa pe comandantul Penitenciarului Turda că locotenentul Lazăr Mesaroş 
a fost menţinut în grad pentru notare negativă şi pentru nerespectarea Ordinului MAI 
nr. 3664 din 8 august 1955 cu privire la completarea studiilor (ofiţerul avea doar 5 clase 
elementare şi nu putea fi avansat la gradul de locotenent-major decât după completarea 
studiilor de cultură generală). 


1. Notă de verificare în evidenţele Miliției şi Securităţii a numiţilor Ion Melian şi Septimiu Melian, 
document semnat în ianuarie 1975 de către plutonierul-adjutant Gavril Chiejdan, subofițer principal 
evidenţă cadre la Penitenciarul Cluj. AANP, fond Cadre, d.p. nr. C-234, f. 8. 

2. Adresa nr. 245618 din 30 august 1957, semnată de şeful Serviciului Cadre din DGPCM, locote- 
nent-colonelul Nicolae Stanciu. AANP, fond Cadre, d.p. nr. M-2838, dosar nepaginat. 

A fost trecut în rezervă la 31 iulie 1958 prin ordinul MAI nr. 2254 fiindcă a refuzat 
să-şi completeze studiile şi pentru că nu prezenta „perspective în viitor”. 

Dumitru Mesaroş (n. 1924), unul dintre cei patru fraţi ai ofițerului, era în anul 1953 
plutonier de Securitate la Secţia Raională MAI Turnu Măgurele. 

Grade succesive: miliţian (1 iul. 1951); sublocotenent (3 nov. 1951); locotenent 
(23 aug. 1954). 

Pedepse : două zile de arest la garnizoană pentru încălcarea politeţii militare şi 10 zile 
de arest la garnizoană pentru că a indus în eroare organele de conducere ale DGPCM, 
arătând o adeverinţă de studii falsă (?). 


MICLESCU S. CONSTANTIN, angajat civil (n. 1926, com. Corneţu-Cricov, jud. 
Prahova). 

Naţionalitatea : română. 

Originea şi apartenenţa socială: ţăran mijlocaş. 

Profesia de bază la încadrarea în MAI: (?). 

Funcţii în organizaţii politice, de masă şi obşteşti: membru şi activist al FNTDR (7); 
membru UTM. 

Studii civile : 8 clase la Seminarul Teologic Central din Bucureşti (?-1946). 

Activitate profesională : contabil la OCS Alimentara (1947-1951) ; contabil în Serviciul 
Contabilitate din DGPCUM (1951-1952). În 1952 figura pe un tabel cu „propunerile de 
scoatere a unor elemente din Serv. Contabilităţii şi Planificare DGSS, D. Gen. Penitenciare, 
CTP şi Cdt. ALA în măsura înlocuirii lor cu alte cadre noi”. În dreptul numelui său era 
făcută o scurtă caracterizare, precizându-se motivul pentru care trebuia îndepărtat din MAI: 


Părinţii posedă 1 ha. vie, 1,2 ha. livadă cu pomi şi 1 ha. arabil. Doi fraţi sunt agricultori, 
iar restul funcţionari, unul dintre ei din 1936 este în Ministerul de Finanţe. Are 2 unchi 
preoţi, un alt unchi are o moară iar un al patrulea, a avut un restaurant în oraşul Mizil!. 


MIHAIL ŞTEFANIA, maior. 
Activitate profesională : şef de birou în Serviciul cultural-educativ din DPLC (iul., 
7 sept. 1955, 10 febr. 1956). 


MIHALCEA VASILICA, angajat civil (n. 8 nov. 1950, mun. Bucureşti). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: elevă. 

Funcţii în organizaţii politice, de masă şi obşteşti: membră UTM din 1950. 

Studii civile : Şcoala primară (1938-1945) şi 7 clase la Liceul de Fete „Zoe Râmniceanu” 
din Bucureşti, fără diplomă de bacalaureat (1945-1951). În 1952 a urmat şi clasa a VIII-a 
de liceu, dar în particular. 

Activitate profesională : în ultimul an de liceu s-a retras de la cursuri pentru a se angaja 
ca referentă la Serviciul financiar din DGPCUM? (1951-?). 


MIHALY ZOLTAN, angajat civil. 
Studii civile : doctor în medicină. 


ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 146. 
2. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 261. 


= 

Activitate profesională : şef al Secţiei sanitare din Serviciul Spate al DGPCM (apr., 
2 nov. 1960, 4 oct. 1962, mai 1963). 


MILITARU CONSTANTIN MIRCEA-CRAIU, colonel, d.p. 
nr. 5348 (n. 9 aug. 1945, com. Hulubeşti, jud. Dâmboviţa). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: elev. 

Funcţii în organizaţii politice, de masă şi obşteşti : membru UTM | 
din 1959 şi PCR din 1968; locţiitor al secretarului Organizaţiei de 
Bază PCR din Penitenciarul Iaşi (1968-1969). 

Studii civile : 7 clase în comuna natală (15 sept. 1952 - 15 iun. 1960); 
Şcoala Medie nr. 3 „Alexandru Odobescu” din Piteşti (15 sept. 1960 - 15 iun. 1964); 
Facultatea de Drept din Universitatea „Al.I. Cuza” din Iaşi, specialitatea Drept (? - febr. 
1970) ; curs postuniversitar în specialitatea ştiinţe penale - drept penal şi criminologie la 
Facultatea de Drept, Universitatea din Bucureşti (1994). 

Studii militare : Şcoala Militară de Ofiţeri Activi MAI nr. 2 - UM 0564 Bucureşti 
(1 sept. 1964 — 23 aug. 1967); curs scurt de perfecţionare a pregătirii cadrelor cu funcţii 
de conducere din MAI de la Dumbrăviţa (1970); curs de perfecţionare a cadrelor de 
penitenciare Bucureşti (12 mart. - 10 apr. 1982); curs de perfecţionare educatori de 
penitenciare (1984); curs de reciclare, profil penitenciare, la cursul de perfecţionare a 
cadrelor de penitenciare Bucureşti (15 oct. - 13 nov. 1986). 

Studii politice: Universitatea Serală de Marxism-Leninism de pe lângă Comitetul 
Municipal de Partid Bucureşti, secţia sociologie (1974-1977). 

Activitate profesională : ofiţer I personal (23 aug. 1967 — 1 apr. 1968) şi ofiţer instructor III 
personal la Penitenciarul Iaşi (1 apr. - 1 oct. 1969); ofiţer de serviciu prim (1 oct. 1969 - 
1 iun. 1970) şi ofiţer instructor II criminolog la Penitenciarul Văcăreşti (1 dec. 1970 — 1 aug. 
1973); profesor la Şcoala Militară de Subofiţeri Penitenciare Jilava nr. 9 - UM 0191 
Bucureşti - DGP (1 iun. — 1 dec. 1970); ofiţer instructor III (1 aug. 1973 -— 1 febr. 1976) 
şi ofiţer instructor IV în Direcţia Pază şi Regim din DGP (1 febr. 1976 - 1 aug. 1977). 

Ca urmare a aplicării prevederilor Decretului nr. 225/1977 prin care s-a reorganizat 
aparatul de penitenciare, Militaru a fost mutat în interes de serviciu la Penitenciarul 
Bucureşti, unde a îndeplinit funcţiile de ofiţer specialist I evidenţă şi organizarea muncii şi 
instructor I pază (1 aug. 1977 — 1 mart. 1979). 

Profesor II şi I la Cursul de perfecţionare a cadrelor de penitenciare Bucureşti (1 mart. 
1979 — 1 mart. 1990); redactor (1980-1982) şi redactor-şef al publicaţiei trimestriale de 
specialitate Buletinul penitenciarelor (1982-1989). 

Notarea de serviciu întocmită de superiorii ofițerului pentru perioada 1 ianuarie - 
31 decembrie 1980 preciza: 


Ofiţerul a îndeplinit în această perioadă sarcinile ce revin redactorului Bu/etinului peniten- 
ciarelor, precum şi unele sarcini didactice în cadrul cursului de perfecţionare. Deasemeni, în 
perioada martie-iunie a lucrat concomitent în cadrul Serviciului Cadre la activităţile desfăşurate 
pentru reîncadrarea cu personal a unor unităţi reînfiinţate, iar în două perioade a 7-10 zile 
a executat control pe linie de reeducare, împreună cu activişti ai Consiliului politic MI!. 


1.  Notarea de serviciu a fost întocmită de către comandantul Cursului de perfecţionare a cadrelor de 
penitenciare Bucureşti, locotenent-colonelul Mihai Buzatu. Ofiţerul a obţinut pentru această perioadă 
calificativul „foarte bine” şi a luat la cunoştinţă de conţinutul notării în ziua de 12 februarie 1981. AANP, 
fond Cadre, d.p. nr. M-5348, fv. 37. 

Ofiţer specialist III în Serviciul Personal din DGP (1 mart. - 1 oct. 1990); ofiţer 
specialist principal II la Compartimentul Învăţământ şi şef al Compartimentului Învăţământ 
din DGP (1 oct. 1990 — 1 mai 1991); ofiţer specialist II şi I la Direcţia Organizare din MJ 
(| mai 1991 - 1 ian. 1993); ofiţer inspector principal I în Departamentul Executarea 
Pedepsei Privative de Libertate din MJ (1 ian. 1993 — 1 oct. 1994); inspector penitenciare 
în Corpul de Inspecţie Penitenciare din MJ (1 oct. 1994 — 31 iul. 1997). 

A fost trecut în rezervă şi pensionat la 31 iulie 1997, prin ordinul MJ nr. 1292/C. 

Grade succesive : locotenent (23 aug. 1967) ; locotenent-major (23 aug. 1971); căpitan 
(23 aug. 1976); maior (23 aug. 1982); locotenent-colonel (10 aug. 1988) ; colonel (1 dec. 
1991). 

Decorații : medalia „Meritul Militar”, clasa a II-a (1972); Ordinul „Meritul Militar”, 
clasa I (1995). 

Pedepse : trei zile de arest cu îndeplinirea serviciului pentru că a încercat să ia legătura 
cu socrul său (condamnat pentru complicitate la delapidare), care îşi ispăşea pedeapsa în 
Penitenciarul Bucureşti (1975). 


MÎRZAC IOAN NICOLAE, locotenent-colonel, d.p. nr. 4006 
(n. 19 iul. 1921, com. Măţău/Mioarele, jud. Argeş - d. 16 apr. 2006, 
mun. Bucureşti). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti: membru 
ARLUS (?); membru PMR din 1953; membru în Biroul Organizaţiei 
de Bază din formațiunea 0876 Periş (nov. 1965 - 1 aug. 1967). 

Studii civile : 7 clase în comuna natală (1927-1934) ; Şcoala Medie nr. 24 din Bucureşti 
(1955-1958). 

Stagiu militar : Regimentul 30 Dorobanţi Muscel (23 febr. 1942 - 1 oct. 1942), 
Regimentul 115 Infanterie Bucureşti - „Regimentul Conducătorului Statului” (1 oct. 1942 — 
aug. 1944). După desfiinţarea Regimentului 115 Infanterie Bucureşti a fost mutat la 
Regimentul 19 Infanterie Caracal din Divizia 11 Infanterie (sept. 1944 — sept. 1945). Deşi 
fusese rănit uşor la piciorul drept, Mîrzac a rămas în dispozitivul de luptă, participând în 
perioada septembrie-octombrie 1944 la luptele de la Iernut - Sânpaul de Mureş. De 
asemenea, a participat la luptele de pe Frontul de Vest din Ungaria şi Cehoslovacia. 

Studii militare : Şcoala de Agenţi de Poliţie din Galaţi - Inspectoratul de Jandarmi 
Galaţi (1 mai - 1 oct. 1947); curs scurt la Şcoala Militară de Ofiţeri Pază MAI Câmpina 
(| mai - 7 nov. 1953). 

Activitate profesională : agricultor în gospodăria părintească, servitor şi cioban la 
diferiţi proprietari de pământ din judeţul Argeş (1934-1942). La 1 octombrie 1945 a fost 
vărsat de Cercul Teritorial Muscel, la Inspectoratul General al Jandarmeriei, ca subofițer 
la Legiunea de Jandarmi Cluj, în funcţia de şef de patrulă la Posturile de Jandarmi Geaca, 
Coasta, Suatu şi Frata (1 oct. 1945 - ian. 1947); şef de patrulă şi însoțitor la Postul de 
Jandarmi Frătăuţii- Vechi, Horodnic, Dorneşti şi Vicovul de Sus din Legiunea de Jandarmi 
Rădăuţi (ian. - 1 mai 1947 şi 1 oct. 1947 — dec. 1948); comandant de secţie în Bateria de 
tunuri antitanc la Şcoala regimentară, ajutor şi comandant de pluton la Centrul de Instrucție 
nr. 6 Securitate Fălticeni - UM 0708 (ian. 1949 - 21 sept. 1950). În septembrie 1950 a fost 
mutat la CTS în funcţia de furier la Compania Aprovizionare Pază (21 sept. 1950 — 1 iul. 
1951). La 1 iulie 1951 a luat fiinţă Batalionul Gospodărire şi Pază din CTS. La această 

unitate, sergentul reangajat Mîrzac a îndeplinit funcţia de furier major şef şi şef de gardă 
(1 iul. 1951 — 11 oct. 1952). În urma desființării CTS a fost încadrat la Direcţia Pază din 
MAI, unde a îndeplinit funcţiile de comandant de pluton şi secretar al Biroului Evidenţă 
Militari în Termen din Compania Gospodărie (11 oct. 1952 - 24 apr. 1953); ofiţer 
instructor în Serviciul Pază şi Regim din DIP - UM 0618 Bucureşti (7 nov. 1953 — sept. 
1954) ; inspector, locţiitor al şefului Secţiei Pregătire de Luptă (oct. 1954 - 1956), ofiţer 
controlor şi inspector principal în Serviciul Pază şi Regim din DPLC/DGPCM! (1956 - 
1 nov. 1960); şef al Biroului Transporturi Vagoane Deţinuţi din Penitenciarul Văcăreşti 
(1 nov. 1960 — 1 aug. 1964). Odată cu înfiinţarea Coloniei de Muncă Periş/formaţiunea 
0876, în locul fostei Secţii „Periş” din subordinea Penitenciarului Văcăreşti, Mîrzac a fost 
numit în funcţia de locţiitor comandant pentru pază şi regim al nou-înfiinţatei unităţi? 
(| aug. 1964 - 1 aug. 1967); ajutor ofiţer control, instructor III, inspector principal şi ofiţer 
control I în Secţia Pază şi Escortare din Serviciul de Pază şi Regim al Direcţiei Pază şi 
Regim - DGP (1 aug. 1967 — 1 dec. 1970); comandant al Secţiei „Rahova” (1 dec. 1970 — 
1 ian. 1973) şi comandant al Secţiei „Periş” din Penitenciarul Văcăreşti (1 ian. — 31 aug. 1973). 

Odată cu desfiinţarea Penitenciarului Văcăreşti, a fost trecut în rezervă în vederea 
pensionării prin Ordinul MI nr. 02040 din 31 august 1973. Astfel, un referat de cadre 
întocmit de Serviciul Cadre şi Învăţământ din DGP la 30 iulie 1973 preciza : 


Având în vedere pregătirea limitată a maiorului Mîrzac Nicolae, randamentul în muncă tot 
mai redus, ca urmare a uzurii sale fizice şi intelectuale, precum şi faptul că are vârsta peste 
52 de ani, iar în cadrele active de aproape 28 de ani, îndeplinind condiţiile pentru pensie 
de serviciu, propunem trecerea în rezervă în conformitate cu art. 43 litera „a” din Statutul 
corpului ofiţerilor şi art. 7 alineatul 1 din Decretul nr. 141/1967 republicat pentru aranjarea 
drepturilor la pensie?. 


Ofiţerul a avut trei fraţi şi trei surori. Dintre aceştia : Ion Miîrzac (n. 21 mai 1919, com. 
Mioarele, jud. Argeş) a fost ofiţer în cadrul MFA cu gradul de locotenent-colonel (1970), 
iar Iosif Mîrzac (n. 21 mart. 1932, com. Mioarele, jud. Argeş) a fost director al Direcţiei 
Judeţene de Statistică Bacău (1970). 

Începând cu anul 1960, Nicolae Mîrzac a domiciliat în Bucureşti, Calea Victoriei nr. 32-34. 

Grade succesive : sergent-major (1 oct. 1945); sergent-major (1 oct. 1947); plutonier 
(1 mai 1950); sublocotenent (7 nov. 1953); locotenent (7 nov. 1955) ; locotenent-major 
(7 nov. 1958); căpitan (23 aug. 1963); maior (23 aug. 1969). 

Decorații : medalia „Bărbăţie şi credinţă”, clasa a II-a (1944) ; medalia „Eliberarea de 
sub jugul fascist” (1949); medalia „Meritul Militar”, clasa I (1954) şi a II-a (1970); 
medalia „Pentru servicii deosebite aduse în apărarea orânduirii sociale şi de stat” (1959) ; 
medalia „A XX-a aniversare a eliberării Patriei de sub jugul fascist” (1964); medalia 
„A XX-a aniversare a Zilei Forţelor Armate ale RPR” (1964) ; medalia „A 50-a aniversare 
a înfiinţării PCR” (1971) ; Ordinul „În Serviciul Patriei Socialiste”, clasa a III-a (1964) şi 
a Il-a (1966); Ordinul „Meritul Militar”, clasa a II-a (1970). 


1. În perioada 20 decembrie 1958 - 20 februarie 1959 a fost detaşat la Colonia de Muncă Culme/formaţiunea 
0967 Constanţa Culmea. AANP, fond Cadre, d.p. nr. M-4006, dosar nepaginat. 

2. În perioada septembrie 1966 - iulie 1967, căpitanul Mîrzac a fost numit înlocuitor la comanda formaţiunii 
0876 Periş, deoarece titularul postului a fost trimis la cursul de perfecţionare cadre de conducere, profil 
penitenciare, din cadrul Şcolii de Ofiţeri MAI nr. 2 Bucureşti - DGM (ibidem, dosar nepaginat). 

3. Documentul este semnat de către directorul general al DGP, generalul-maior Nicolae State, şeful 
Serviciului Cadre şi Învăţământ, colonelul Lache Baciu, şi de către şeful Direcţiei Cadre şi Învăţământ 
din MI, generalul-maior Iulian Vlad. /bidem, dosar nepaginat. 

Pedepse : trei zile de arest la garnizoană pentru că în timpul în care s-a aflat în control 
la formațiunea 0637 Işalniţa şi-a confecţionat la atelierul de croitorie şi cizmărie al unităţii 
mai multe obiecte personale fără a avea aprobarea conducerii DGPCM (sept. 1958). 
Potrivit unei aprecieri întocmite de comandantul formaţiunii 0876 Periş pentru perioada 
august 1964 - februarie 1966, ofiţerul Mîrzac a fost pedepsit de patru ori cu „mustrare 
severă” pentru patru evadări care au avut loc în această perioadă!; „mustrare scrisă” 
pentru neraportarea la timp a unui accident de muncă petrecut în ziua de 6 octombrie 1965 
(oct. 1965) ; „mustrare severă la adunarea ofiţerilor” pentru că nu a raportat unele probleme 
de la Penitenciarul Ostrov (dec. 1968). 

Un referat de cadre întocmit de Serviciul Personal din DGP la 25 noiembrie 1970 
detalia evenimentele petrecute la Penitenciarul Ostrov şi neraportate de ofiţerul Mîrzac : 


De asemenea, în cursul lunii octombrie 1968, aflându-se în control la Penitenciarul Ostrov, 
nu a raportat imediat conducerii DGP la înapoierea din misiune, faptul că un grup de 
deţinuţi de la unitatea controlată au produs grave tulburări pentru care a fost din nou 
pedepsit cu „mustrare severă la adunarea ofiţerilor”. După aceasta, ofiţerul trăgând 
învăţămintele necesare, a depus mai mult interes în muncă, reuşind să obţină rezultate 


pozitive, iar la ultima notare de serviciu i s-a apreciat activitatea cu calificativul „bine”?. 


MORAR DONIZIE (DIONISIE) VASILE, colonel, d.p. nr. 4946 
(n. 13 ian. 1930, satul Măluţ, com. Braniştea, jud. Bistriţa-Năsăud). 

Naţionalitatea : română. 

Originea şi apartenența socială: ţăran mijlocaş. 

Profesia de bază la încadrarea în MAI : profesor. 

Funcţii în organizaţii politice, de masă şi obşteşti: membru UTM 
din 1948 şi PMR din 1962 ; activist UTM extrabugetar la Comitetul 
Raional UTM „V.I. Lenin” din Bucureşti (1953-1954); secretar al 
Organizaţiei UTM din Colonia de minori Alexandria (1959). 

Într-un referat de cadre întocmit de Serviciul Cadre din DGPCM 
la 27 mai 1966 se menţiona munca de partid depusă de ofiţerul 
Morar pe lângă Comitetul Raional PMR Miercurea-Ciuc : 


Pentru rezultatele obţinute, în 1962 a fost primit candidat de partid, iar în 1963 membru 
PCR. Având o bună pregătire politică şi didactică, a fost folosit ca propagandist la Comitetul 
Raional PCR Miercurea-Ciuc, iar în unitate propagandist la cercul de studiere a bazelor 
marxism-leninismului, sarcini de care s-a achitat în condițiuni bune. Paralel cu activitatea 
profesională, ofiţerul s-a pregătit şi în 1963 a promovat examenul de stat, obţinând 
calificarea de profesor”. 


Membru în Biroul Organizaţiei de Partid nr. 189 din MI şi locţiitor al secretarului 
Organizaţiei de Partid nr. 189 (1972-1977); membru în Comitetul de Partid din DGP 


l. „Apreciere din 17 februarie 1966 privind pe cpt. Mîrzac Nicolae locţiitor comandant pentru pază şi 
regim din formațiunea noastră pentru perioada august 1964 - februarie 1966”. document semnat de 
locotenent-colonelul Ştefan Huzlău. /bidem, dosar nepaginat. 

2. Documentul este semnat de către şeful Serviciului Personal din DGP, locotenent-colonelul Ştefan Buican, 
şeful Secţiei Verificări din acelaşi serviciu, locotenent-colonelul Grigore Rancea, şi şeful Direcţiei Pază 
şi Regim din DGP, locotenent-colonelul Nicolae Conţu. Ibidem, dosar nepaginat. 

3. Referat de cadre din 27 mai 1966 întocmit de Serviciul Cadre din DGPCM, document semnat de către 
şeful Serviciului Cadre din DGPCM, maiorul Ştefan Buican, şi şeful Secţiei Cunoaşteri din acelaşi 
serviciu, maiorul Grigore Rancea. AANP, fond Cadre, d.p. nr. M-4946, dosar nepaginat. 

(1984-1988); secretar al Biroului Organizaţiei de Bază PCR din Serviciul Reeducare, 
Serviciul Pază şi Regim şi Serviciul sanitar din DGP (1984 - 1988). 

Studii civile : 7 clase în comuna natală (1937-1944); Liceul Teoretic „A. Mureşan” 
din Dej! (ian. 1945 — 1946) şi Şcoala Normală (pedagogică) de Băieți din Gherla (1946-1950) ; 
Facultatea de Filosofie, Universitatea „Victor Babeş” din Cluj (1950-1951), şi Facultatea 
de Filosofie, Universitatea „C.I. Parhon” din Bucureşti (1951 - iul. 1954). Diploma de 
licenţă a obținut-o la Facultatea de Filosofie - Universitatea „C. I. Parhon” din Bucureşti, 
în sesiunea iunie-iulie 1963 ; curs de perfecţionare la specialitatea psihologia şi pedagogia 
reeducării (19-30 apr. 1971) şi curs de perfecţionare, specialitatea educatori, la Institutul 
Central de Perfecţionare a Personalului Didactic din Bucureşti (5 oct. - 3 nov. 1978). 

Stagiu militar : satisfăcut în cadrul facultăţii cu gradul de soldat instruit, specialitatea 
infanterie (1953 şi 1954). 

Studii politice: Universitatea Serală de Marxism-Leninism, Secţia Statutul PCR 
(1971-1973). 

Activitate profesională : după absolvirea facultăţii a fost încadrat în MAI ca angajat 
civil şi repartizat ca profesor de ştiinţe sociale la Şcoala Militară de Ofiţeri MAI nr. 3 — 
UM 0540 Bucureşti? (1 oct. 1954 — 20 oct. 1956); profesor de ştiinţe sociale la Şcoala 
Militară de Ofiţeri MAI nr. 1 din Bucureşti - UM 0530 Bucureşti (20 oct. 1954 — iul. 1957). 
Ca urmare a reducerii unor posturi de profesori la Şcoala Militară de Ofiţeri MAI nr. 1 din 
Bucureşti, lui Morar i s-a desfăcut contractul de muncă. La scurt timp a fost reangajat în 
MAI - DGPCM în funcţia de profesor stagiar la Colonia de Minori Alexandria (1 aug. 
1957 — 1 oct. 1960); profesor de economie politică şi socialism ştiinţific (1 oct. 1960 — 
1 mai 1962) şi director adjunct la Colonia de Minori Păltiniş (1 mai 1962 — 31 mart. 1965). 

Potrivit unei note-raport din 10 octombrie 1962 a şefului Serviciului Cadre din DGPCM, 
în Colonia de Minori Păltiniş funcționau 42 de clase: 27 de clase de învăţământ profe- 
sional ; 4 clase de calificare la locul de muncă şi 11 clase de învăţământ elementar. 

La 31 martie 1965 a fost chemat în corpul ofiţerilor militarizaţi din MAI cu gradul de 
căpitan, fiind numit în funcţia de profesor-şef la Secţia-Şcoală de Perfecţionare a Subofiţerilor 
de Penitenciare de la Jilava (31 mart. 1965 - 1 iun. 1966); ofiţer control prim A (1 oct. 
1966 - 1 apr. 1968), ofiţer control I (1 apr. 1968 — 1 oct. 1969), şef al Secţiei Minori 
(l oct. 1969 — 1 dec. 1970), ofiţer specialist I (1 dec. 1970 — 1 aug. 1973) şi ofiţer 
instructor I în Serviciul Reeducare Minori din DGP (1 aug. 1973 - 1 aug. 1977). 

Ca urmare a aplicării prevederilor Decretului Consiliului de Stat nr. 225/1977 de 
reorganizare a aparatului de penitenciare, Morar a fost mutat la Şcoala Militară de Ofiţeri 
Activi a MI din Bucureşti - UM 0828 în funcţia de asistent I la catedra de ştiinţe sociale 
(| aug. 1977 - 1 apr. 1978). 

Odată cu înfiinţarea SSMRM (Târgu-Ocna şi Găeşti) şi a Serviciului Reeducare din 
DGP, în ziua de 1 aprilie 1978 a revenit la arma penitenciare, fiind repartizat la Serviciul 
Reeducare din DGP?, unde a activat până la trecerea sa în rezervă ca ofiţer specialist 
principal III şi II (1 apr. 1978 - 26 mart. 1988). 

A fost trecut în rezervă la 26 martie 1988 prin Decretul Prezidenţial nr. 38. 


1. În ianuarie 1945 a intrat direct în clasa a III-a de liceu, în urma unui examen de diferenţă. 

2. În perioada 1955-1956 a îndeplinit şi funcţia de lector şef de seminar la catedra de filosofie din cadrul 
Universităţii de Marxism-Leninism a MAI. /ibidem, dosar nepaginat. 

3. In ultima parte a anului 1980 şi la începutul anului 1981 s-a aflat la comanda Serviciului Reeducare din 
DGP din cauza îmbolnăvirii şi apoi a pensionării colonelului Constantin Iacovişac (titularul postului). 
Ibidem, dosar nepaginat. 

Grade succesive : căpitan (| apr. 1965); maior (23 aug. 1969); locotenent-colonel 
(23 aug. 1975); colonel (1982). 

Decorații : medalia „A XX-a aniversare a Zilei Forţelor Armate ale RPR” (1964) ; medalia 
„A XXV-a aniversare a eliberării Patriei” (1969) ; medalia „Meritul Militar”, clasa a II-a 
(1970) ; medalia „30 de ani de la eliberarea României de sub dominaţia fascistă” (1974) ; 
Ordinul „Muncii”, clasa a III-a (1971); Ordinul „Meritul Militar”, clasa I (1975). 


MORARU CONSTANTIN, căpitan, d.p. nr. 3134 (n. 20 iun. 1922, mun. Bucureşti — 
d. 27 aug. 2002, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: legător cărţi. 

Funcţii în organizaţii politice, de masă şi obşteşti: membru UTC din 1947; şef al 
Sectorului ARLUS din Cooperativa „Drum Nou” din Bucureşti (ian.-mart. 1951); membru 
PMR din 1954; activist la Comitetul Raional de Partid „Lenin” din Bucureşti şi secretar 
al Organizaţiei de Bază UTM din Comandamentul DGSM (1955). 

Studii civile : 4 clase la Şcoala Primară „ Visarion” din Bucureşti (1929-1933) şi 3 clase 
(anii '50). 

Stagiu militar : Regimentul 1 Căi Ferate Focşani (oct. 1940 - oct. 1941). Din cauza 
regimului cazon extrem de dur, dar şi a umilinţelor la care erau supuşi ostaşii, a părăsit 
unitatea în noiembrie 1940 şi a plecat acasă la Bucureşti. Fiind prins de poliţie, a fost 
readus la sediul regimentului, unde a fost încarcerat. Ulterior a mai dezertat din închisoarea 
regimentului de patru ori. În toamna anului 1941 a fost înaintat Tribunalului Militar Galaţi, 
care l-a judecat şi condamnat la 3 ani de închisoare pentru dezertare (după ce a făcut 
recurs, pedeapsa i-a fost redusă la un an şi jumătate de închisoare). A executat 9 luni din 
pedeapsă la Închisoarea Militară Galaţi (oct. 1941 - iul. 1942). În iulie 1942, în urma unei 
hotărâri ministeriale, toţi dezertorii au fost scoşi din închisori şi trimişi pe front în prima 
linie. Moraru a fost repartizat la Regimentul 10 Infanterie, unitate cu care, în ziua de 
17 august 1942, a plecat pe Fontul de Est. La 30 octombrie 1942, regimentul a ajuns la Cotul 
Donului, în zona oraşului Serafimovici. Ca urmare a lipsei hranei şi a echipamentului 
militar, s-a predat Armatei Roşii împreună cu un grup de 60-70 de soldaţi, în ziua de 
19 noiembrie 1942. A fost internat în lagărele 100, 101, 101/III şi 245/1. În aceste lagăre a 
activat în mişcarea antifascistă şi a îndeplinit funcţiile de brigadier, comandant de companie 
şi redactor la gazeta de perete, până în noiembrie 1946, când s-a întors în ţară. 

Studii politice : Şcoala Sindicală de pe lângă Consiliul de Miniştri şi Comisia de Stat 
a Planificării (? ). 

Activitate profesională : ucenic puitor la Tipografiile Unite din Calea Rahovei, Bucureşti 
(1934 - mart. 1935); ucenic - copil de trupă la Secţia Legătorie din Tipografia Militară 
a Revistei Geniului din Cotroceni, Bucureşti (mart. 1935 — sept. 1940); 

În ianuarie 1947 a fost trimis de către CC al PCR (Elena Tudorache şi Alexandru 
Drăghici) la Preşedinţia Consiliului de Miniştri, în funcţia de şef birou. În iulie 1948 a fost 
transferat în aceeaşi funcţie la Secţia de Studii şi Documentare din Comisia de Stat a 
Planificării, de unde a fost restructurat în septembrie 1950 prin reducerea postului ; 
inspector de propagandă la Casa de Economii şi Consemnaţiuni din Bucureşti, Calea 
Victoriei (oct.-nov. 1950) ; şef al Serviciului Aprovizionării al Cooperativei „Drum Nou” 
din Bucureşti, Calea Moşilor, nr. 78 (ian.-mart. 1951). 

La 1 aprilie 1951 a fost încadrat în DGPCUM în funcţia de referent-şef la Direcţia Pază 
şi Regim cu gradul de sublocotenent (1 apr. — 1 dec. 1951); inspector la Corpul de Control 

şi Îndrumare din DGP/DGPCUM (1 dec. 1951 - sept. 1952); şef de birou în Serviciul 
Evidenţă din DLCM (sept. 1952 — 1 iun. 1953); instructor în Serviciul Pază şi Regim din 
DLCM (1 iun. - 20 iul. 1953); comandant al Coloniei de Muncă Vinţul de Jos (20 iul. — 
nov. 1953); comandant al Coloniei de Muncă Târnăveni/formaţiunea 0639 (nov. 1953 - 
mai 1954). În mai 1954, formațiunea 0639 Târnăveni s-a comasat cu formațiunea 0769 
Valea Lupului. Noua unitate va purta numele de formațiunea 0769 Valea Lupului, iar în 
funcţia de comandant a fost numit tot locotenentul Constantin Moraru (mai — 15 sept. 1954). 

Un referat de cadre întocmit de Direcţia Cadre din MAI la 5 august 1954 preciza modul 
în care acesta şi-a îndeplinit atribuţiunile de serviciu la coloniile de muncă Vinţul de Jos, 
Valea Lupului şi Târnăveni : 


Ca ofiţer de control şi apoi pe linie de evidenţă a muncit, nu însă în raport cu capacitatea 
şi posibilităţile sale, manifestând în repetate cazuri superficialitate în rezolvarea problemelor. 
Faţă de colectivul de muncă avea o atitudine nejustă de îngâmfare, flecmatic, lăudăros, 
flecar şi impulsiv. Criticile sale erau cu patimă şi demobilizatoare. Serviciul de Pază l-a 
repartizat ca comandant al formaţiunii „Vințu de jos” unde a lucrat timp de 5 luni de zile, 
apoi în noiembrie 1953 a fost mutat la formațiunea Târnăveni tot ca comandant, funcţionând 
până în aprilie a.c., când a fost mutat în aceeaşi funcţie la formațiunea „Valea Lupului” 
unde se află şi în prezent. La conducerea acestor unităţi se poate arăta ca latură pozitivă că 
nu a avut evadări, în schimb nu se poate vorbi de o muncă organizată şi planificată, 
îndrumare, control şi urmărirea îndeplinirii sarcinilor, sau tragerea la răspundere pentru 
munca proastă. În activitatea sa nu s-a bazat pe regulamentele, instrucţiunile şi ordinele 
existente, de asemeni a depreciat rolul şi ajutorul locţiitorului politic al organizaţiei de 
Partid şi tineret, îngreunând chiar munca acestora prin încălcarea programului şi în general 
dezinteresul manifestat pentru munca politică. Practic nu a folosit metoda şedinţelor 
colective cu şefii de resoarte şi nici analiza muncii acestor compartimente de muncă. Felul 
său defectuos de muncă a fost imprimat şi subalternilor cu munci de răspundere, făcând ca 
aceştia să nu-şi cunoască atribuţiunile ce le revin. Grav este că nici Locot. Moraru nu-şi 
exercită atribuţiunile, nu participă cu regularitate la închidere şi deschidere. Nu organizează 
şi conduce percheziţiile şi acestea sunt făcute de subalterni superficial. Astfel se explică 
faptul că deţinuţii fură materiale lemnoase din care confecţionează scaune, mese, noptiere 
etc. pentru unele cadre din colonie şi chiar pentru comandant care şi-a confecţionat 
2 paturi, 2 noptiere şi un raft. Se fură materiale şi se fac unele amenajări inutile pentru 
colonie, ca de ex. turnări de planşee armate în faţa barăcilor, folosite ca birou deşi acestea 
peste câteva luni vor fi demontate. De asemeni s-a făcut risipă de vopseluri de ulei pentru 
zugrăveala barăcilor, iar comandantul cu material din acelaşi izvor şi-a construit o locuinţă 
ce evaluează la suma 20.000 lei, sumă cu care se putea construi alte barăci pentru cazarea 
cadrelor. Datorită comodităţii de care este caracterizat a fost repetate cazuri când cu 
întârziere a pus în libertate sau la dispoziţia organelor competente pentru cercetări deţinuţii. 
Ex. în ziua de 7.07., când a întârziat cu o zi eliberarea unui număr de 7 deţinuţi. În ce 
priveşte preocuparea sa faţă de pregătirea militară a cadrelor din subordine, poate fi 
considerată inexistentă, a lăsat-o pe seama subalternilor fără să participe niciodată la 
câmpul de instrucţie de la început şi până la sfârşit şi în unele cazuri a fost 10-15 minute, 
iar la ultima tragere cu „Oriţa” nu s-a dus la poligon ci a dormit în birou. Aceeaşi lipsă de 
preocupare a avut-o şi faţă de celelalte forme de învăţământ politic. Este nehotărât şi pripit 
în unele măsuri pe care le ia revenind asupra lor. De asemeni contramandează ordinele date 
de subalterni, uneori chiar şi măsurile luate cu ştirea şi aprobarea lui. Exemplu cazul 
deţinutului B. pentru care a dat ordin scris să fie lăsat să umble liber de la un punct de lucru 
la altul ca apoi să revină după 3 zile sau cazul de sancţionare a Plut. Cerchezan şi Serg. 
Chiscă pentru neexecutare de ordin la timp, deşi aceştia raportaseră locţiitorului care le 
prelungise durata executării ordinului. Sancţiuni a dat nenumărate fără a sta de vorbă cu 

oamenii, ex. Plut. Cazacu, Serg. Maj. Mathea, Cap. Melinte şi alţii. Nu aceeaşi exigenţă 
o are faţă de cadrele care fac parte din „oamenii lui” cum sunt cazurile Lt. Ciucă, Slt. 
Simofi, Slt. Păuna, Plut. Ichim, Cap. Blănaru, Uşurelu şi alţii, care nu au atitudine justă 
faţă de muncă, au avut abateri disciplinare şi cazuri de beţii şi totuşi faţă de aceştia nu a luat 
măsuri. Atitudinea lui faţă de oameni este necorespunzătoare, bruschează, jicneşte şi 
umileşte cadrele, îi ameninţă şi-i intimidează. Pe membrii de partid îi persecută, ex. pe 
Plut. Cazacu pe care l-a suspendat din muncă 4 zile şi l-a schimbat din funcţie în funcţie 
pentru că l-a criticat sau pe Plut. Cerchezan, serg. Maj. Cruceru, Cap. Nuţescu şi Cap. 
Voicu, faţă de care s-a exprimat în repetate rânduri cu cuvinte vulgare făcându-i porci, 
măgari şi altele. Grija faţă de cadre nu l-a preocupat, popota funcţionează defectuos, nu are 
comitet, se găteşte prost şi lipsit de higienă din care cauză un număr de 30 cadre au fost 
intoxicate; A.C. Malanca [Traian - n.n.], Galan şi şoferul care nu este salariat al MAI 
sunt toleraţi să mănânce la popotă fără să plătească întrucât şi Lt. Moraru se complace în 
această situaţie de a mânca fără plată. În general grija faţă de cadre nu l-a preocupat deloc 
în problema cazării, transportului cadrelor (stând la 10-12 km de formaţiune), cât şi 
creierea unor condiţii de muncă şi de viaţă mai accesibilă cu posibilităţile locale. În viaţa 
personală a fost un exemplu rău; a plecat la Iaşi în repetate rânduri unde împreună cu 
anturajul format făceau chefuri şi se reîntorceau la unitate între 2 şi S dimineaţa iar a doua 
zi dormea până la 10-11, folosind pe caporalul Ghejeliu Gheorghe ca planton la uşa biroului 
ca să nu intre cineva să-l deranjeze din somn. Acest planton a fost folosit în interesele lui 
personale timp de 2 luni de zile. Ca urmare a acestui fel de viaţă dezechilibrată rămânea 
fără bani, recurgând la împrumuturi de la subalterni, pe care cu multă greutate îi restituia. 
Atitudinea şi conduita Lt. Moraru se califică sub orice critică, respinge ajutorul, subapreciază 
colectivul de muncă şi organele de sprijin, se consideră atotştiutor şi de necontrazis. 
Pentru munca proastă, dezinteresul faţă de sarcini, atitudinea sa care poate fi calificată 
antipartinică, duşmănoasă faţă de munca profesională şi politică, faţă de bunurile statului 
şi cadre, propunem să fie scos din MAI ca element necorespunzător!. 


Faptele prezentate în acest document au fost recunoscute în mare parte de locotenentul 
Moraru într-o declaraţie dată în ziua de 27 iulie 1954. 

Acest referat de cadre a fost întocmit în mare parte pe baza informaţiilor furnizate de 
Serviciul Operativ din MAI, care a întocmit la 10 iulie 1954 o notă-raport „strict secretă” 
semnată chiar de către şeful serviciului, locotenent-colonelul Vasile Tiriachiu. 

În iunie 1954, plutonierul Ştefan Cazacu din Colonia de Muncă Valea Lupului a trimis 
conducerii MAI o notă informativă în care raporta unele abateri ale comandantului coloniei. 
Locţiitorul ministrului Afacerilor Interne, generalul-maior Ady Ladislau, i-a ordonat în 
ziua de 28 iunie 1954 şefului Serviciului Operativ din MAI, locotenent-colonelul Vasile 
Tiriachiu, să treacă la verificarea celor afirmate în scris de către plutonierul Cazacu. 
Astfel, locotenent-colonelul Vasile Tiriachiu a trimis un ofiţer de Securitate la formațiunea 
0769 Valea Lupului pentru a efectua cercetări. Declaraţiile luate cadrelor militare din 
colonie au fost rezumate în nota „strict secretă” sus-menţionată, în care se arăta: 


Din discuţiile purtate cu aceştia, au reieşit următoarele : Colonia Valea Lupului a luat 
fiinţă pe la sfârşitul lunii aprilie 1954. În această colonie sunt încarceraţi numai deţinuţi de 
drept comun, cca. 700, care lucrează la construcţia fabricei de pencilină, streptomicină, 
auromicină şi tricimină. De la înfiinţarea coloniei, a fost numit comandant, Locot. Moraru 
Constantin. Lt. Moraru Constantin, de când a venit în această Colonie care este situată la 


1. Referat de cadre din 5 august 1954, document semnat de către căpitanul Nicolae State, şef serviciu în 
Direcţia Cadre a MAI, şi locotenentul N. Anton, şef de birou în acelaşi serviciu. AANP, fond Cadre, d.p. 
nr. M-3134, f. 93. 

8 km de Iaşi, a săvârşit o serie de abateri, unele din ele săvârşite cu intenţie şi tendinţe, iar 
altele, şi care sunt mai puţine la număr, fără intenţie. Astfel, Lt. Ciucă Stan, secretarul org. 
de bază PMR, din acea colonie, arată că Trustul 4 Construcţii laşi a dat pentru nevoile 
cadrelor coloniei, un camion „Zis” de patru tone, care este folosit de Lt. Moraru Constantin, 
comandantul coloniei pentru interese personale. (...) De când este în această colonie a 
umblat îmbrăcat numai civil, intrând în colonie civil, în oraş şi în faţa cadrelor, lucru care 
constituie un exemplu negativ în faţa celorlalţi ofiţeri din subordine, cărora le pretindea să 
meargă îmbrăcaţi numai militari. Deşi colonia, pe linie de DLCM, a fost controlată de Lt. 
Corobea, Lt. Major Nemeş şi Cpt. Ivaşcu, aceştia nu au atras atenţia Lt. Moraru Constantin 
să nu mai umble îmbrăcat civil. Lt. Moraru nu a luat niciodată parte la deschidere sau 
închidere şi nici la percheziţiile care s-au efectuat în colonie. (...) Lt. Moraru Constantin 
a dat ordin de front pe colonie că nimeni nu are voie să folosească atelierele din incinta 
coloniei, totuşi el şi-a făcut pantofi, haine civile şi în continuu foloseşte deţinuţi pentru a-i 
spăla şi călca hainele lui, fără însă să dea acestora săpun sau alte materiale de care au 
nevoie. De asemeni, fiind prieten bun cu Lt. Seicu Ion, comandantul Penitenciarului Iaşi, 
a dat voie acestuia să repare la cismăria deţinuţilor încălţăminte pentru el şi soţie. Toate 
acestea, se datoreşte faptului că Lt. Moraru Constantin este îngâmfat şi încrezut şi se 
bazează pe sprijinul unor ofiţeri din Direcţia Lagăre şi Colonii de Muncă, cu care este 
prieten. Până în prezent, deşi s-au făcut o serie de rapoarte de către unii ofiţeri, adresate 
conducerii Direcţiei Lagăre şi Colonii de Muncă, în care erau arătate abaterile Lt. Moraru 
Constantin, până în prezent nu sa luat nici o măsură împotriva acestora. (...) Stând apoi de 
vorbă cu tov. Buraga, şeful biroului documente secrete al Trustului şi secretarul org. de 
bază PMR-şantier, acesta a arătat de la început că Trustul 4 Construcţii, beneficiarul 
lucrării, nu este mulţumit de atitudinea şi comportarea comandantului coloniei Valea 
Lupului, atât faţă de conducerea Trustului cât şi faţă de cadrele coloniei. (...) Astfel, Lt. 
Moraru Constantin, în perimetrul fabricei, a construit o casă unde să locuiască singur, cu 
materialele Trustului şi mâna de lucru a deţinuţilor, lucru cu care Trustul nu a fost de acord 
şi consideră că această casă a fost făcută cu material furat şi s-a stabilit că acest material 
a fost luat noaptea din colonie. (...) Conducerea Trustului a adus la cunoştinţa comandantului 
Coloniei că deţinuţii nu muncesc şi că în luna iunie planul a fost îndeplinit în proporţie de 
79%. La această sesizare, Lt. Moraru a răspuns că singura lui sarcină este ca deţinuţii să 
nu evadeze, nu să supravegheze dacă aceştia lucrează sau nu. Ofițerii din această formaţiune, 
încurajați chiar de comandant şi locţiitor politic, au început să-şi confecţioneze mobilă în 
şantier din materialele Trustului, mobilă pe care o execută deţinuţii la ordinul ofiţerilor, 
faţă de care Lt. Moraru Constantin nu a luat nici o măsură. Deşi în jurul fabricei, Trustul 
a construit o serie de barăci din cărămidă pentru cadrele coloniei, comandantul nu ia nici 
o măsură ca aceştia să se mute în aceste locuinţe, astfel că ele stau goale!. 


Nota se încheia cu propunerea ca Serviciul Cadre din DLCM să efectueze o amplă 
anchetă la Colonia de Muncă Valea Lupului, în colaborare cu organele Serviciului Operativ 
din MAI. 

La 15 septembrie 1954, Constantin Moraru a fost scos din MAI ca „necorespunzător”, 
fără drept de asistenţă socială. 

După trecerea în rezervă a fost încadrat ca instructor în Direcţia Cadre a DGSM 
(15 sept. 1954 — 1 mart. 1957). 

Tehnician la laboratorul rapid al Uzinelor „Semănătoarea” din Bucureşti (1 mart. 1957 — 
1 mai 1958). 


1. „Notă-raport «strict secretă» nr. 21/00585.262 din 10.07.1954” semnată de către şeful Serviciului Operativ 
din MAI, locotenent-colonelul Vasile Tiriachiu. Documentul îi era adresat locţiitorului ministrului 
Afacerilor Interne, generalul-maior Ady Ladislau. Ibidem, ff. 133-139. 

A fost reîncadrat în DGPCM ca angajat civil, fiind repartizat în funcţia de şef al 
Biroului Producţie din Colonia de Muncă Vlădeni/formaţiunea 0868 (1 mai - 1 dec. 
1958); normator principal la Penitenciarul Văcăreşti (1 dec. 1958 - 1 oct. 1959). 

O notă-raport din 1959 a şefului Biroului Cadre din Penitenciarul Văcăreşti, căpitanul 
Nicolae Marin, menţiona o serie de abateri ale angajatului civil Constantin Moraru : 


Execută unele lucrări cu greşeli. Manifestă nervozitate în relaţiile cu tovarăşii săi de 
muncă, ajungând până la insultă şi lovire, aceasta s-a întâmplat şi cu deţinuţii lovindu-i. 
Este un element îngâmfat şi comod. Ori de câte ori a fost ajutat a reacţionat cu insulte, 
bârfeli asupra celor ce încercau să-l ajute. A avut deseori neexecutări de ordine şi 
comentarii, dar calitatea muncii lui lasă de dorit. Justifică lipsa de inactivitate în munca 
profesională pe seama activităţii culturale. Se observă la el tendinţa de sustragere de la 
întâlnirile de serviciu. Faţă de slabul randament în muncă şi ţinând cont de problemele ce 
există la dosarul personal, propunem a i se aproba cererea de scoatere din MAI!. 


Şef depozit la Colonia de Muncă Rahova/formaţiunea 0964 Bucureşti (1 nov. 1959 — 
1 febr. 1960). Ca urmare a desființării formaţiunii 0964 Rahova la 1 februarie 1960 şi 
transformării acesteia în secţie pendinte de Penitenciarul Văcăreşti, Moraru a fost mutat în 
funcţia de normator principal la Penitenciarul Văcăreşti (1 febr. - 21 mai 1960). 

La 21 mai 1960 i-a fost desfăcut contractul de muncă prin Ordinul nr. 064 al comandan- 
tului Penitenciarului Văcăreşti, colonelul Ştefan Koller. În aceeaşi lună s-a transferat din 
MAI la Oficiul Naţional de Turism „Carpaţi” (mai 1960 - ?). 

Grade succesive: sublocotenent (mart. 1951); locotenent (1 iul. 1951); locote- 
nent-major (?); căpitan (?). 


MORARU HORIA, angajat civil (n. 1900, com. Stroieşti, jud. Suceava). 

Naționalitatea : română. 

Originea şi apartenenţa socială : învăţător. 

Funcţii în organizaţii politice, de masă şi obşteşti: membru PMR, exclus cu ocazia 
procesului de verificare a membrilor de partid. 

Studii civile : absolvent al Facultăţii de Drept cu diplomă de stat. 

Activitate profesională : şef de serviciu în DGPCUM (1952). În 1952 figura pe un tabel 
cu angajaţii civili şi militarii din DGSS, DGM şi DGP propuşi de MAI pentru reţinere şi 
cercetare de către organele DGSS. În dreptul numelui său era făcută o scurtă caracterizare, 
precizându-se motivul pentru care trebuia îndepărtat din MAI, deşi Moraru fusese dispo- 
nibilizat la 15 mai 1952: 


Între anii 1941-1944, a fost şef de serviciu la Guvernământul Provinciei Bucovina. În 1945 
s-a înscris în PSD, pentru a-şi ascunde trecutul său, însă la verificarea membrilor de 
partid, a fost exclus. În 1945, a fost încadrat în Dir. Gen. Penitenciarelor unde a avut 
manifestări naţionaliste. Pe data de 15 Mai 1952, a fost scos din cadrele MAP. 


MOTORGA PETRE STANCIU, plutonier, d.p. nr. 2628 (n. 12 sept. 1925, com. 
Bobaiţa, jud. Mehedinţi). 

Naţionalitatea : română. 

Originea şi apartenenţa socială : ţăran sărac. 


1. Ibidem, ff. 97-100. 
2. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 118. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti: membru în Frontul Plugarilor şi 
Tineretul Progresist (1944-?) ; membru PMR din 1948 ; secretar al Organizaţiei de Bază 
PMR din Penitenciarul Caransebeş (1956). 

Studii civile : 7 clase în comuna natală (1932-1939). 

Stagiu militar : a intrat ca elev voluntar în Şcoala de Subofiţeri de Artilerie din Piteşti 
(oct. 1945 - 3 oct. 1946). S-a retras din această şcoală din cauza unor probleme medicale. 

Studii militare : Şcoala Profesională de Gardieni de la Jilava (1 mart. - 5 apr. 1950); 
Şcoala de Primi Gardieni şi Comandanți de Gardă de la Jilava (23 mai - 15 iun. 1950). 

Studii politice : curs seral de partid de 3 luni la Şcoala de cadre de pe lângă Judeţeana 
PMR Mehedinţi (?). 

Activitate profesională : agricultor în gospodăria părintească şi la diferiţi proprietari de 
pământ din comuna natală (1939 - oct. 1945 şi oct. 1946 — 25 sept. 1948). La 25 septembrie 
1948 a fost încadrat în DGP ca gardian şi repartizat la Penitenciarul Turnu Severin 
(25 sept. 1948 - 1 mart. 1950); gardian detaşat la Secţia „Ilva Mică” din Penitenciarul 
Bistriţa-Năsăud (5 apr. - 23 mai 1950); detaşat în funcţia de referent la Direcţia Cadre din 
DGP (1 iul. — sept. 1950); ajutor comandant şi comandant pază la Colonia de Muncă MAI 
Baia Sprie! (sept. 1950 - 1 oct. 1951); ajutor comandant pază la Penitenciarul Braşov 
(1 oct. 1951 — 1 iul. 1953); ajutor de serviciu al comandantului (1 iul. 1953 - 1955) şi 
supraveghetor punct control la Penitenciarul Caransebeş (1955 - 1 ian. 1957); escortă 
exterioară la Penitenciarul Turnu Severin (1 ian. - 31 mai 1957). 

Într-o autobiografie dată la 22 septembrie 1952, plutonierul Motorga spunea : 


Când am intrat în Serviciul Penitenciarelor în data de 25 Sept. 1948 am fost recomandat de 
Judeţeana PCR Mehedinţi am intrat în serviciul Penitenciarului deoarece făcând parte din 
braţul înarmat al Republicii noastre populare pot să contribui la construirea socialismului 
prin ţinerea sub cheie a duşmanilor clasei muncitoare nedândule posibilitatea să lovească 
în cuceririle noastre revoluţionare?. 


A fost trecut în rezervă cu drept de ajutor unic la 31 mai 1957 prin Ordinul DGPCM 
nr. 01601 (caz de boală - TBC pulmonar - clasat în gardul doi de invaliditate). 
Grade succesive : miliţian (?); plutonier (sept. 1950). 


MUNTEANU CICERO, angajat civil (n. 17 apr. 1924, mun. Sibiu, jud. Sibiu). 

Naționalitatea : română. 

Originea şi apartenenţa socială: mic-burghez. 

Funcţii în organizații politice, de masă şi obşteşti : 

Studii civile : absolvent de liceu cu diplomă de bacalaureat şi 2 ani Facultatea de 
Medicină din Bucureşti. 

Activitate profesională: mormator la Serviciul Planificare din DGPCUM (1952). În 
1952 figura pe un tabel cu angajaţii civili şi militarii din DGSS, DGM şi DGP propuşi de 
MAI pentru reţinere şi cercetare de către organele DGSS. În dreptul numelui său era făcută 
o scurtă caracterizare, precizându-se motivul pentru care trebuia îndepărtat din MAI, deşi 
Munteanu fusese disponibilizat la 15 mai 1952 : 


1. A fost înlocuit din funcţia de comandant pază la Colonia de Muncă MAI Baia Sprie în toamna anului 1951 
de către sergentul-major loan Feher. 
2. AANP, fond Cadre, d.p. nr. M-2628, dosar nepaginat. 

Tatăl său, în tinereţe a stat la Mânăstire cu scopul de a se face călugăr, după care a urmat 
şcoala de agenţi sanitari militară şi a fost reangajat Subofiţer până în 1948, când a fost scos. 
Mama lui a fost „frailan” la un General. Un unchi al său, din 1939, este plecat în Canada. 
Are un văr care a administrat locuinţa Directorului Agenţiei France-Press din Bucureşti, 
unde a funcţionat până când acest Director a fugit din RPR fiind demascat pentru activitate 
de spionaj. Numitul a locuit un timp la acest văr în care perioadă a introdus în Căminul 
Studenţesc ziare franceze reacționare pe care le traducea în limba română (cunoaşte limba 
franceză). Pentru acestea a fost dat afară din Facultate în 1950. Vărul său, în prezent se 
găseşte la Tipografia CGM şi are legături şi în prezent cu el!. 


Această caracterizare este unul dintre cele mai amuzante documente pe care le-am 
întâlnit în arhivele care adăpostesc informaţii referitoare la activitatea aparatului de 
penitenciare. De multe ori, motivele pe care ofiţerii de cadre sau de contrainformaţii le 
foloseau pentru a-i îndepărta din serviciu pe funcţionarii sau militarii care proveneau din 
vechiul regim erau de-a dreptul puerile. 


MUNTEANU MIHAI SEBASTIAN, colonel, d.p. nr. 5409 (n. 
28 apr. 1941, com. Şovarna, jud. Mehedinţi). 

Naţionalitatea : română. 

Originea şi apartenenţa socială : ţăran cu gospodărie mică. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru UTM 
din 1955 şi PCR din 1968; membru în Comitetul de Partid din DGP 
şi secretar al Organizaţiei de Bază nr. 86 din MI (1984, 1986). 

Studii civile: 4 clase în comuna natală (1948-1952) şi 3 clase în 
comuna Ilovăţ, judeţul Mehedinţi (1952-1955) ; Liceul seral de cultură 
generală din Bucureşti, sectorul 3 (1966-1970). 

Stagiu militar : Compania 3 din Batalionul 2 al UM 01829 Otopeni MFA (19 dec. 1961 — 
mai 1962), UM 0130/1 Institutul de Fizică Atomică de la Măgurele (mai-dec. 1962) şi 
Compania 6 Pază Jilava din UM 0294 Bucureşti - MAI (dec. 1962 - 13 dec. 1963). 

Studii militare : curs de accedere în corpul ofiţerilor MI la Şcoala Militară de Ofiţeri 
Activi a MI din Bucureşti - UM 0828 (1 iun. - 30 dec. 1972). 

Studii politice : Universitatea Politică şi de Conducere (1982-1986). 

Activitate profesională : agricultor în gospodăria părintească (1955 - 1 mai 1961 şi 
20 nov. - 19 dec. 1961); cursant la Şcoala de Conducători Auto din Aiud (1 mai - 20 nov. 
1961). La 1 ianuarie 1964 a fost chemat în rândul cadrelor permanente militarizate ale 
MAI cu gradul de sergent-major, fiind repartizat la Penitenciarul Jilava în funcţia de curier 
(| ian. 1964 - 15 nov. 1965); registrator documente secrete la Biroul Organizare-Mobilzare 
(15 nov. 1965 - 1 oct. 1969) şi subofițer tehnic principal în Secţia Organizare-Mobilizare 
a DGPCM/DGP (1 oct. 1969 - 1 iun. 1972). În iunie 1972 a fost admis la un curs scurt 
de trecere din corpul subofiţerilor MI în corpul ofiţerilor MI, la finalizarea căruia a primit 
gradul de sublocotenent. Ulterior, a fost repartizat la Direcţia economică din DGP în 
funcţia de ofiţer specialist III la Compartimentul Plan (1 mart. 1973 - 1 aug. 1977). În 
această funcţie s-a ocupat cu executarea unor lucrări pe linia planului de producţie şi 
normarea muncii deţinuţilor, efectuând în acest sens o serie de controale la întreprinderile 
subordonate DGP. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 119. 

Ca urmare a aplicării prevederilor Decretului nr. 225/1977, Direcţia economică din 
DGP a fost desfiinţată, iar ofiţerul a fost mutat în Direcţia Serviciilor şi Înzestrării din MI, 
la Biroul financiar din Serviciul de asigurare tehnico-materială şi financiară a unităţilor din 
garnizoana Bucureşti - UM 0673 Bucureşti, în funcţia de casier principal I, unde a lucrat 
până la 1 mai 1980, când a revenit în DGP. 

Ofiţer specialist principal I, II şi III în Serviciul Asigurare Materială din DGP (1 mai 
1980 — 1 iun. 1986); ofiţer specialist principal III cadre în Serviciul Cadre şi Învăţământ 
din DGP (1 iun. 1986 - 1990); ofiţer specialist principal I mobilizare în aparatul central 
din DGP (1990 — 20 dec. 1999). 

A fost trecut în rezervă la 20 decembrie 1999 prin Ordinul MJ nr. 2993/C. 

La 1 ianuarie 2000 a fost reîncadrat ca angajat civil în funcţia de referent la Direcţia 
Organizare-Mobilizare din DGP (1 ian. 2000 -— 1 sept. 2001). 

Grade succesive : sergent-major (1 ian. 1964) ; plutonier (23 aug. 1968) ; plutonier-major 
(8 mai 1971) ; sublocotenent (30 dec. 1972) ; locotenent (23 aug. 1975) ; locotenent-ma jor 
(23 aug. 1979); căpitan (23 aug. 1984); maior (15 apr. 1990); locotenent-colonel (1 dec. 
1991); colonel (1 iul. 1997). 

Decorații : medalia „Meritul Militar”, clasa a II-a (1968) şi I (1974) ; Ordinul „Meritul 
Militar”, clasa a III-a (1979). 

Pedepse : două zile de arest la garnizoană pentru pierderea unei adeverinţe (1964) ; 
„mustrare severă scrisă” pentru că a purtat reverele de la manta desfăcute (mart. 1966). 


NEAGU ANDREI, sublocotenent. 
Activitate profesională : şef al Secretariatului Secţiei Cadre din DIP - UM 0618 
Bucureşti (apr. 1954). 


NECŞULESCU DOBRE GHEORGHE, locotenent-colonel, 
d.p. nr. 2090 (n. 6 mai 1945, com. Clejani, jud. Giurgiu - d. 
7 ian. 1991, mun. Bucureşti). 

Naţionalitatea : română. 

Originea şi apartenenţa socială: membru CAP. 

Profesia de bază la încadrarea în MAI : achizitor materiale. 

Funcţii în organizaţii politice, de masă şi obşteşti: membru 
UTM din 1958 şi PCR din 1971 ; secretar al Organizaţiei de Bază 
PCR din Secţia „Periş” a Penitenciarului Ilfov şi membru în Comitetul 
de Partid al Inspectoratului Judeţean Ilfov al MI (1976-1977); 
secretar al organizaţiei de partid nr. 88 din DGP (1984-1989). 

Studii civile: 7 clase în comuna natală (1951-1958); Şcoala tehnică agricolă din 
Clejani (1958-1961); Şcoala medie nr. 23 din Bucureşti/Liceul „Dimitrie Bolintineanu” 
din Bucureşti, fără frecvenţă (15 sept. 1962 - iun. 1965 şi 1966-1967). Diploma de 
bacalaureat a obținut-o în vara anului 1968 la Liceul „Gheorghe Lazăr” din Bucureşti, 
secţia umanistă ; Facultatea de Drept - Universitatea din Bucureşti, specializarea drept, 
fără frecvenţă (? - febr. 1981); curs postuniversitar, specialitatea criminalistică (1984). 

Stagiu militar : UM 01261 Piteşti, arma Transmisiuni (24 iun. 1965 - 12 nov. 1966). 

Studii militare: Şcoala Militară de Ofiţeri Activi a MI din Bucureşti - UM 0828 
(12 sept. 1972 - 16 aug. 1975). 

Studii politice : Universitatea Politică şi de Conducere (1981-1984). 

Activitate profesională : mecanic agricol la IAS Mihăileşti (1961-1963); pontator şi 
turnător-formator la Secţia turnătorie din Uzina „23 August” din Bucureşti (1963 — 24 iun. 
1965); achizitor materiale la Întreprinderea „Precizia” din Bucureşti (dec. 1966 - aug. 
1972) ; ofiţer operativ I (16 aug. - 15 oct. 1975) şi ofiţer operativ I cultural-educativ la 
Secţia „Periş” din cadrul Penitenciarului Ilfov (1 dec. 1975 - 31 iul. 1977); la dispoziţia 
DGP (15 oct. - 1 dec. 1975). 

Ca urmare a aplicării prevederilor Decretului Consiliului de Stat nr. 225/1977, Penitenciarul 
Ilfov a fost desfiinţat, iar ofiţerul Necşulescu a fost mutat în aparatul central din DGP la 
subunitatea de pază, escortare şi supraveghere, în funcţia de ofiţer instructor I (1 aug. 1977 — 
1 apr. 1978); la dispoziţia DGP (1 apr. — 1 iun. 1978); ofiţer instructor III cadre (1 iun. 
1978 — 1 apr. 1982), ofiţer instructor II cadre (1 apr. 1982 — 1 apr. 1983), ofiţer instructor I 

cadre (1 apr. - 1 mai 1983), ofiţer specialist I cadre (1 mai 1983 - 1 febr. 1985), ofiţer 
specialist principal III cadre şi şef al compartimentului verificări din Serviciul Cadre şi 
Învăţământ al DGP (1 febr. 1985 - 1 aug. 1987). 

În notarea de serviciu întocmită pe perioada 1 ianuarie - 31 decembrie 1980, ofiţerul 
era apreciat pentru activitatea depusă de către şeful Serviciului Cadre şi Învăţământ din 
DGP, colonelul Cazacioc Ion, lucru pentru care a primit calificativul „foarte bine” : 


În perioada notării a lucrat, ca şi în perioada precedentei notări, la compartimentul de 
evidenţă a cadrelor. În funcţie de nevoi a fost folosit şi pentru rezolvarea altor sarcini. 
Astfel, în perioada martie-iunie a făcut parte, ca instructor al serviciului, din colectivul de 
ofiţeri care s-a ocupat de repunerea în funcţiune a Penitenciarului Iaşi, calitate în care şi-a 
adus o importantă contribuţie la selecţionarea şi încadrarea personalului militar şi civil 
necesar unităţii respective. A ajutat, de asemenea, colectivul de la Penitenciarul Bârcea 
Mare (Deva), prin selecţionarea unor rezervişti din zona laşi-Botoşani, pe care i-a propus 
pentru încadrare la unitatea menţionată. În cadrul compartimentului în care îşi desfăşoară 
activitatea a depus eforturi meritorii pentru întocmirea fişelor codificate, necesare luării în 
evidenţă la calculator a peste 600 cadre militare şi civile încadrate în anul 1980, precum şi 
pentru operarea în documentele de evidenţă a tuturor mişcărilor de cadre ce au avut loc în 
această perioadă la nivelul nomenclaturii şefului direcţiei şi a comandanților de unităţi. 
Menţionez, de asemenea, contribuţia sa la rezolvarea multor cereri de reîncadrare sau 
eliberări de acte personale, solicitate de foste cadre militare sau civile ale direcţiei, etc.| 


Ofiţer specialist principal III şi şef al compartimentului secretariat din DGP (1 aug. 
1987 — 1 mai 1990); şef al Serviciului Secretariat - juridic din DGP (1 mai 1990 - 7 ian. 
1991). 

A decedat în ziua de 7 ianuarie 1991 în urma unui stop cardio-respirator. În vara anului 
1988 a mai suferit un infarct miocardic acut în urma căruia Comisia medico-militară de 
expertiză a Spitalului Militar al MI din Bucureşti l-a clasat apt limitat în timp de pace şi 
de război, cu revizuire peste 6 luni?. 

Procesul-verbal de deces întocmit la 30 ianuarie 1991 de o comisie a DGP formată din 
colonelul Chiş loan - şef al DGP, colonelul Simion Ion - şef al Serviciului Cadre din DGP 
şi dr. Niculescu Maria - medic-şef al DGP a stabilit că „decesul s-a produs prin boală 
contractată în timpul şi din cauza îndeplinirii obligaţiilor militare”. 

Grade succesive : locotenent (15 aug. 1975) ; locotenent-major (23 aug. 1979); căpitan 
(30 dec. 1982); maior (23 aug. 1988); locotenent-colonel (15 apr. 1990). 


NICOLAESCU ELISABETA, plutonier. 
Activitate profesională : şefă a Biroului Secretariat din DLCM (1953). 


NICOLAU VASILE, angajat civil. 
Activitate profesională : şef al Serviciului Cadre din Direcţia Muncii Exterioare din 


DGP (mai 1950). 


1.  Notarea de serviciu a fost întocmită şi semnată de către şeful Serviciului Cadre şi Învăţământ din DGP, 
colonelul Ion Cazacioc, la data de 8 ianuarie 1981 (AANP, fond Cadre, d.p. nr. N-2090, dosar nepaginat). 

2. Adresa Serviciului sanitar din MI nr. 357610/7 decembrie 1988, trimisă către DGP-UM 0400 Bucureşti, 
prin care s-a comunicat rezultatul expertizei Comisiei medico-militare. Ibidem, dosar nepaginat. 

NICULESCU DUMITRU TEODORA-GEORGETA, angajat f 
civil, d.p. nr. 1917 (n. 10 ian. 1933, mun. Bucureşti). 

Naţionalitatea : română. 

Originea şi apartenenţa socială: mic meseriaş. 

Profesia de bază la încadrarea în MAI: tehnician organizare şi 
salarizarea muncii. 

Funcţii în organizaţii politice, de masă şi obşteşti: membră în 
Tineretul Progresist şi UAER (?); membră UTM din 1956 ; secretară 
a Comitetului UTM din Întreprinderea de sortare a lânii din Bucureşti 
(ian. 1952 - ian. 1953); secretară a Comitetului UTM din Întreprinderea 
DCA din Regiunea Bucureşti (febr. 1953 - oct. 1957); activistă 
extrabugetară la Sectorul de evidenţă din cadrul Comitetului Raional „Nicolae Bălcescu” 
al UTM (oct. 1957 - 15 aug. 1958); activistă voluntară la Comitetul Orăşenesc Bucureşti 
al UTM (ian. 1958 - 1960). În iulie 1959, în timp ce se afla la un control pe teren în 
vederea verificării unor scripte la un magazin al OCL (,„Confecţia” Bucureşti din Bulevardul 
Nicolae Bălcescu, nr. 34), i s-a furat geanta cu toate actele, inclusiv carnetul de membru 
de partid. A fost sancţionată pentru „lipsă de vigilenţă” pe linie de partid cu „vot de blam” 
de către organizaţia de bază PMR din OCL „Confecţia” Bucureşti. După câteva luni de 
zile, datorită rezultatelor bune obţinute în muncă şi a cercetării împrejurărilor în care i-au 
fost furate actele, adunarea generală a organizaţiei de partid din OCL „Confecţia” a hotărât 
ridicarea sancţiunii. l 

Studii civile: 4 clase la Şcoala primară de fete „Regele Ferdinand” din Bucureşti 
(1940-1944); Liceul de fete „Iulia Hasdeu” din Bucureşti! (15 sept. 1944 - 15 iun. 
1951); Şcoala de specializare în probleme de organizarea muncii şi salarii de pe lângă 
Ministerul Industriei Uşoare (1953); Facultatea de limbă şi literatură română din cadrul 
Universităţii din Bucureşti (1963-1969). Examenul de licenţă l-a susţinut în sesiunea din 
februarie 1972, obţinând diploma de licenţă în filologie, specialitatea limba şi literatura 
română ; curs de perfecţionare la specialitatea limba română la Institutul Central de 
Perfecţionare a Personalului Didactic din Bucureşti pendinte de Ministerul Educaţiei şi 
Învăţământului (16 nov. 1973 - 29 mart. 1974). În august 1975 a susţinut şi promovat 
examenul pentru definitivarea în învăţământ la Institutul Central de Perfecţionare a Perso- 
nalului Didactic din Bucureşti, la specialitatea limba şi literatura română. 

Activitate profesională : casnică (15 iun. 1951 - 15 ian. 1952); referentă muncă şi 
salarii, contabilă şi şefă de secţie la Secţia Muncă şi Salarii din Întreprinderea de sortare 
a lânii DCA din oraşul Bucureşti, strada Veseliei, nr. 3-5 (15 ian. 1952 - 15 ian. 1953); 
normatoare tehnică, economist organizare, şefă de secţie (15 ian. 1953 - 1955), economist 
principal la Serviciul Producţie, şefă a Serviciului Organizarea şi Normarea Muncii (1955 — 
15 apr. 1957), şefă de birou în cadrul Serviciului Organizarea şi Normarea Muncii şi 
statistician la Serviciul Colectări din Întreprinderea DCA din Regiunea Bucureşti? (15 apr. - 
15 oct. 1957). 

La data de 15 octombrie 1957 i s-a desfăcut contractul de muncă din cauza unui conflict 
personal avut cu şefa Serviciului Cadre din Întreprinderea DCA din Regiunea Bucureşti, 


1. După reforma învăţământului din 1948, acest liceu şi-a schimbat denumirea în Centrul Şcolar al Liceelor 
de fete nr. 5, 7, 8 din Bucureşti. A absolvit liceul, cu un an mai devreme, într-o sesiune specială de 
bacalaureat organizată în august 1951, deoarece în perioada 1950-1951 a urmat două clase într-un singur 
an (Clasele a X-a şi XI-a). 

2. Această întreprindere se afla în subordinea Ministerul Industriei Uşoare şi (ulterior) a Ministerului 
Industriei Bunurilor de Consum. 

Voicu Matilda. Şefa cadrelor şi-a motivat propunerea de concediere a Georgetei Niculescu 
spunând că aceasta ar fi lipsit nemotivat de la serviciu (lucru neadevărat). Litigiul a fost 
analizat şi cercetat de Comitetul Sindical Orăşenesc Bucureşti pendinte de Consiliul Central 
al Sindicatelor, instituție care i-a dat câştig de cauză Georgetei Niculescu!. Aceasta a 
solicitat şi a primit de la Întreprinderea regională DCA București plata salariului pe 
perioada în care a rămas fără slujbă. Banii (11.000 lei) i-au fost apoi imputaţi şefei cadrelor 
şi directorului întreprinderii, care au primit în acelaşi timp şi o sancţiune pe linie de partid 
pentru concedierea Georgetei Niculescu (ulterior şefa cadrelor a fost destituită). 

Într-o declaraţie dată în ziua de 19 mai 1960, Georgeta Niculescu, referindu-se la 
concedierea sa abuzivă, preciza : 


În februarie 1957 am fost realeasă pentru a 6-a oară secretară UTM şi în aceeaşi lună a fost 
schimbat şeful serv. cadre fiind numită tov. Voicu Matilda. Datorită faptului că fusese activistă 
a Regiunii de Partid şi soţul dânşii era activist acolo avea o serie de ieşiri necorespunzătoare 
pentru care era criticată de mai mulţi tovarăşi, printre care şi eu. În luna octombrie 1957 
eu am avut de rezolvat un conflict cu locuinţa fiind chemată de organele locale ale puterii 
de stat de mai multe ori, fapt ce m-a determinat să lipsesc de la serviciu 4 zile, însă am 
anunţat Întreprinderea de această situaţie. Această tovarăşe s-a folosit de acest prilej, a dus 
în eroare Directorul Întreprinderii şi mi-a desfăcut contractul de muncă. Explicându-i tov. 
Director situaţia reală, aceasta a vrut să revină asupra măsurii însă tov. Voicu s-a opus 
spunând că „se zdruncină autoritatea conducerii” dacă se revine şi „aranjând” cu Oficiul 
Juridic ca să recomande calea legală de revenire prin Comisia de Litigii. Comisia de Litigii 
fiind sub influenţa tov. Voicu, a refuzat să respecte îndrumările obligatorii date de forurile 
sindicale care a verificat de 6 ori litigiul dându-mi mie de fiecare dată dreptate. În această 
problemă numai Consiliul Central al Sindicatelor a dat 4 Decizii. În septembrie 1959 am 
câştigat definitiv recursul făcut de Întrep. fiind respins de CCS. Pentru lipsurile avute în 
funcţia de şef cadre, tov. Voicu Matilda a fost sancţionată cu vot de blam şi scoasă din 
muncă. Una din lipsurile ce i-au fost puse în sarcină a fost şi desfacerea contractului meu 
de muncă. Eu nu am fost niciodată [subliniere în original - n.n.] criticată sau sancţionată 
pentru lipsuri sau abateri în muncă în cadrul Întrep. DCA nici politic şi nici administrativ 
şi am fost premiată întotdeauna când s-a îndeplinit planul de producţie?. 


Într-o notă-sinteză întocmită în 1960 de către locotenent-major Gheorghe Pleşiţă, 
lucrător prim cadre în Serviciul Cadre al DGPCM, se menţionau o serie de „probleme 
negative” din dosarul personal al tovarăşei Georgeta Niculescu. Documentul este relevant 


1. După disponibilizare, Georgeta Niculescu a făcut contestaţii împotriva deciziei de desfacere a contractului 
de muncă la Comisia de litigii de pe lângă Întreprinderea Regională DCA Bucureşti şi la Comitetul 
Sindical Orăşenesc Bucureşti - Secţia Bunuri de Consum. În cele din urmă, după emiterea mai multor 
hotărâri şi decizii atacate cu recurs de contestatară, în ziua de 21 septembrie 1959, Comisia de litigii de 
pe lângă Întreprinderea Regională DCA Bucureşti a judecat contestaţia depusă de Georgeta Niculescu 
împotriva deciziei de concediere. Delegatul întreprinderii, Iulius Segal, a solicitat comisiei să respingă 
contestaţia Georgetei Niculescu, motivând că în perioada iulie-octombrie 1957 sus-numita ar fi comis 
diferite abateri referitoare la plăţile de salarii, diferite comisioane, angajări de personal etc. Comisia a 
respins cererea lui Iulius Segal şi a admis contestaţia introdusă de Georgeta Niculescu, anulând decizia 
desfacerii contractului de muncă şi obligând Întreprinderea Regională DCA Bucureşti să-i plătească 
contestatarei drepturile cuvenite pentru perioada 15 octombrie 1957 - 8 august 1958. Ulterior, prin 
adresa nr. 12003/08.01. 1960 a Sectorului Legislaţia Muncii din Consiliul Central al Sindicatelor, Georgeta 
Niculescu a fost încunoştinţată că CCS, examinând hotărârea Comisiei de litigii de pe lângă Întreprinderea 
Regională DCA Bucureşti din 21 septembrie 1959 privind litigiul cu Întreprinderea Regională DCA 
Bucureşti, a considerat că hotărârea Comisiei de litigii este temeinică şi legală şi, în consecinţă, a 
constatat că nu face obiectul desființării ei. AANP, fond Cadre, d.p. nr. N-1917, dosar nepaginat. 

2. Ibidem, dosar nepaginat. 

pentru a arăta puterea discreţionară de care se bucura personalul din serviciile de cadre ale 
instituţiilor de stat: 


În 1957, fiind şef serv. Muncă şi Salarii, a avut unele discuţii cu şefa Serviciului Cadre - 
Voicu Matilda, în sensul că aceasta o obliga pe tov. Niculescu Georgeta s-o pună prezentă 
la servici când lipsea nemotivat. Tov. Niculescu a criticat-o de câteva ori în şedinţa de 
partid pentru această atitudine şi apoi aceasta a căutat pe orice cale neprincipială să se 
răzbune, mergând până la desfacerea contractului de muncă, lucru pe care a şi reuşit să-l 
facă în cursul anului 1957. Tov. Voicu Matilda, pentru a-şi pune în practică metodele 
neprincipiale faţă de tov. Niculescu Georgeta, s-a folosit de o serie de elemente necinstite 
asupra cărora a făcut presiuni pentru a obţine referinţe şi declaraţii neîntemeiate pe care i 
le-a introdus în dosarul personal, cum sunt: Eremia Filion - fost legionar, Epştein Lev - 
care a fost scos necorespunzător în 1957 şi apoi a plecat în statul Israel, Cotimani Ilie — 
care a dat notă informativă după ce a fost scos ca necorespunzător şi care a fost chemat ca 
martor când s-au făcut cercetările, negând cele scrise în nota informativă, afirmând că cele 
scrise sunt culese din auzite, Covalisni Vladimir - care era invidios că e şefă de servici, 
Sava Ion - care a fost o scurtă perioadă secretarul org. de bază şi fiind în cârdăşie cu Voicu 
Matilda a căutat să se răzbune, şi alţii. Toţi aceştia în frunte cu directorul întreprinderii, 
cu ocazia dezbaterii documentelor de partid din iulie 1958, au fost scoşi ca necorespunzători 
pentru lipsurile grave în muncă. Voicu Matilda a fost sancţionată cu „vot de blam” pentru 
atitudinea ei neprincipială. Motivele neîntemeiate pe care i le-a pus în sarcina tov. Niculescu 
Georgeta cu ocazia desfacerii contractului de muncă în 1957 au fost acelea că a lipsit 
nemotivat de la servici, lucru ireal, şi faptul că şi-a montat sobe de teracotă noi în locuinţă 
şi a schimbat duşumeaua în 3 camere cu alta nouă, folosind salariaţi de la DCA, lucru 
deasemeni ireal. Problema cu sobele de teracotă şi schimbarea duşumelei a fost cercetată 
şi de mine personal, deplasându-mă la faţa locului în ziua de 18.05.1960, unde am 
constatat că nu este nimic schimbat, existând tot cele vechi, cu excepţia unei singure sobe 
a fost reparată. În urma desfacerii contractului de muncă, tov. Niculescu Georgeta a făcut 
contestaţie, mergând până la CCS. În urma cercetărilor efectuate de către CCS, motivele 
de desfacere a contractului de muncă s-au constatat a fi ireale şi puse cu patimă. Astfel că 
prin hotărârea CCS nr. 30691 din 31.10.1959 s-a hotărât să i se achite salariul pe 8 luni de 
zile în sumă de peste 11.000 lei pe care i-a primit în luna aprilie 1960!. 


Revizor de inventariere la OCL „Confecţia” Bucureşti?, strada Lipscani, nr. 37 (15 aug. 
1958 — 1 iun. 1960). 

În ziua de 1 iunie 1960 a fost încadrată prin transfer la Serviciul cultural-educativ din 
DGPCM, ca angajat civil, în funcţia de inspector principal penitenciare şi colonii (1 iun. 
1960 — 1 iun. 1966). 

La 25 noiembrie 1965, Direcţia Cadre a MAI îi trimitea directorului general al DGPCM 
o adresă? însoţită de o copie a unui referat de cercetare „strict secret” întocmit la data de 
13 noiembrie 1965 de către Direcţia a VIII-a Anchete Penale din MAI. Anchetatorii penali 
de Securitate din Direcţia a VIII-a a MAI au efectuat o investigaţie pe numele Georgetei 
Niculescu, care ar fi divulgat unele secrete profesionale unei prietene al cărei soţ executa 


1. „Notă-sinteză asupra unor probleme negative ce se găsesc în dosarul personal al Tov. Niculescu 
Georgeta” - documentul este datat 1960 şi semnat de către locotenentul-major Gheorghe Pleşiţă, lucrător 
prim cadre în Serviciul Cadre al DGPCM. Ibidem, dosar nepaginat. 

OCL „Confecţia” Bucureşti funcţiona în subordinea Secţiunii Comerciale a Sfatului Popular al Capitalei. 
Adresa secretă nr. 5/225350 din 25 noiembrie 1965. Documentul este semnat de către şeful Direcţiei 
Cadre din MAI, colonelul Ion Pateşan, şi de către maiorul Ion Şerban, şef de birou în aceeaşi direcţie. 
AANP, fond Cadre, d.p.nr. N-1917, dosar nepaginat. 

o condamnare politică într-o unitate din subordinea DGPCM. Referatul de cercetare a fost 
înaintat spre avizare ministrului Afacerilor Interne, care a aprobat propunerile făcute de 
ofiţerii de Securitate în document. Direcţia Cadre a MAI recomanda conducerii DGPCM 
ca în baza acestui referat de cercetare să ia măsurile de „executarea celor ordonate de 
tovarăşul ministru Cornel Onescu”. Directorul general al DGPCM, locotenent-colonel 
Paul Marinescu, i-a ordonat adjunctului său, colonelul Marin Constantinescu, să o mute pe 
Georgeta Niculescu în alt sector de activitate chiar începând cu a doua zi (26 noiembrie 
1965) şi să organizeze o şedinţă comună cu Serviciul cultural-educativ şi Comitetul Sindical 
din DGPCM şi în care aceasta să fie pusă în discuţia colectivului. Redăm aproape integral 
conţinutul acestui referat de cercetare care a contribuit ulterior la mutarea Georgetei 
Niculescu din Serviciul cultural-educativ : 


Sus-numita a lucrat la DCA în anii 1953-1957 cu numita Croitoru Maria, persoană 
cunoscută de organele de stat cu vederi duşmănoase la adresa regimului din ţara noastră, 
cu care s-a împrietenit şi s-au vizitat de mai multe ori la domiciliu, până în primăvara 
anului 1965. În anul 1954, Croitoru Maria i-a făcut cunoştinţă cu soţul ei Nicolau Mitică!, 
fost legionar care la data de 12 decembrie 1958 a fost arestat de organele de Securitate 
pentru activitate intensă împotriva clasei muncitoare şi că a făcut parte dintr-o organizaţie 
duşmănoasă cu caracter legionar, care acţiona împotriva regimului din ţara noastră. Pentru 
faptele săvârşite, Nicolau Mitică a fost condamnat la 18 ani muncă silnică, pentru activitate 
intensă împotriva clasei muncitoare, iar pentru uneltire contra ordinei sociale prin organizare 
25 ani muncă silnică. Niculescu Georgeta fiind angajată la DGPCM ca inspector pentru 
reeducare în cadrul Serv. Cultural-Educativ, la data de 1 iunie 1960, deşi cunoştea situaţia 
lui Nicolau Mitică, a continuat să o viziteze pe Croitoru Maria la domiciliu. Mai mult, 
Croitoru Maria i-a devenit lui Niculescu Georgeta intima ei prietenă, căreia i-a confiat 
unele aspecte atât din activitatea ei profesională, cât şi din viaţa intimă. Niculescu Georgeta, 
ca inspector la Serviciul Cultural-Educativ, deşi cunoştea încă de la încadrarea ei că nu are 
voie să aibe relaţii cu elemente duşmănoase regimului nostru, totuşi a continuat relaţiile cu 
Croitoru Maria, soţia fostului legionar Nicolau Mitică. În discuţiile pe care le-a purtat cu 
Croitoru Maria, aceasta i-a relatat că soţul ei Nicolau Mitică în trecut a activat în organizaţia 
legionară, că a fost chestor în poliţia legionară şi că în funcţia ce o deţinea a desfăşurat 
activitate intensă împotriva clasei muncitoare şi a mişcării muncitoreşti din ţara noastră. În 
1961, Croitoru Maria i-a relatat lui Niculescu Georgeta că moartea fostului ei soţ Nicolau 
Mitică s-a produs în Penitenciarul Văcăreşti şi că el ar fi înmormântat în cimitirul din 
comuna Jilava. Niculescu Georgeta, continuând s-o viziteze pe Croitoru Maria, a întâlnit 
la domiciliul acesteia de mai multe ori pe un alt legionar, Ion Constantin, zis Lambru, care 
şi acesta a fost arestat de organele de Securitate în perioada anului 1961, pentru activitate 
duşmănoasă desfăşurată împotriva regimului din ţara noastră, fapt pentru care a fost 
condamnat la 20 ani muncă silnică. Niculescu Georgeta i-a dat numitei Croitoru Maria 
numărul de telefon de la serviciu şi au avut dese convorbiri, spunându-i că lucrează la 
DGPCM şi că face dese deplasări pe linie de control în întreaga ţară. În vara anului 1963, 
cu prilejul unei vizite ce a făcut-o Niculescu Georgeta la domiciliul lui Croitoru Maria, a 


1. Potrivit fişei matricole penale, deţinutul contrarevoluţionar P. Mitică Nicolau (n. 25 ian. 1912, jud. 
Vâlcea) a fost încarcerat la Închisoarea „C” din MAI, Colonia de Muncă Dăeni/formaţiunea 0957, Colonia 
de Muncă Periprava/formaţiunea 0830, Penitenciarul Galaţi, Penitenciarul Jilava şi Penitenciarul Văcăreşti. 
La data arestării era jurisconsult în Bucureşti, nu avea avere şi mai executase 6 luni de arest, în 1941, din 
cauza apartenenţei sale la Mişcarea Legionară. A fost arestat de organele MAI în ziua de 9 decembrie 
1958, fiind judecat şi condamnat de Tribunalul Militar al Regiunii a Il-a Bucureşti la 18 ani muncă silnică 
pentru „uneltire contra ordinei sociale” (art. 209 C.p.). A decedat în Penitenciarul Văcăreşti la data de 
8 aprilie 1961. AANP, fond Fişe matricole penale - deţinuţi politici, Nicolau P. Mitică. 

cunoscut pe Ionescu Mihai, element duşmănos care şi acesta a suferit două condamnări, 
una pentru manifestări contrarevoluţionare la adresa regimului din ţara noastră şi alta 
pentru luare de mită. În discuţiile pe care le-a purtat cu Ionescu Mihai la domiciliul lui 
Croitoru Maria, au abordat şi unele probleme legate de cadrele din colonia de muncă 
„ Vlădeni” şi Niculescu Georgeta i-a spus motivele pentru care au fost scoşi din funcţii unii 
ofiţeri din conducerea acestei colonii. Faţă de cele arătate mai sus propunem : 1. Punerea 
în discuţie a faptelor săvârşite de Niculescu Georgeta într-o adunare a cadrelor din Serviciul 
Cultural-Educativ din DGPCM. 2. Direcţia Cadre MAI şi Direcţia generală a penitenciarelor 
şi coloniilor de muncă să ia măsuri ca numita Niculescu Georgeta să fie mutată din 
Serviciul Cultural-Educativ din DGPCM într-un alt sector de muncă din cadrul aceleiaşi 
instituţii, unde nu vine în contact cu deţinuţii!. 


Odată cu înfiinţarea Serviciului de Reeducare Minori din DGP a fost numită în funcţia 
de inspector de învăţământ (1 iun. 1966 - 1 oct. 1969); profesoară de limba şi literatura 
română la ISRM Roşu/Centrul de Reeducare Minore Bucureşti (1 oct. 1969 — 31 aug. 1977). 

Aprecierile anuale întocmite de superiorii săi din CRM Bucureşti i-au acordat calificative 
bune, fiind lăudată aproape în mod constant pentru modul în care şi-a desfăşurat activitatea 
în această unitate. În calitate de dirigintă de clasă, Georgeta Niculescu s-a deplasat anual 
cu minorele în tabăra de vară de la Culmea şi a însoţit elevele din clasa sa, de câte ori a 
fost cazul, la strânsul recoltei de pe terenurile IAS Nazarcea. 

În anii '70, Georgeta Niculescu s-a căsătorit cu Constantin Teodor, căruia i-a preluat 
ulterior numele de familie, devenind tovarăşa Teodora-Georgeta Constantin. 

Ca urmare a aplicării prevederilor Decretului nr. 225/1977, CRM Bucureşti a fost 
desfiinţat, iar angajatei civile Georgeta Constantin i s-a desfăcut contractul de muncă prin 
ordinul comandantului CRM Bucureşti nr. 054 din 31 august 1977. 

Georgeta Niculescu a avut o singură soră, Maria (fostă Niculescu) Bejan (n. 17 iun. 
1938), care a fost căsătorită în anii '50 cu Petru Bejan (n. 1926, com. Horleşti, jud. Iaşi), 
ofiţer activ în MAI. Maria a divorţat de acesta în anii '60. 

Decorații: medalia „A 50-a aniversare a înfiinţării PCR” (1971). 


1. Referat „strict secret” din 13 noiembrie 1965 cu privire la Georgeta Niculescu, inspector în cadrul 
Serviciului Cultural-Educativ din DGPCM, document semnat de către şeful Direcţiei a VIII-a Anchete 
Penale din MAI, locotenent-colonel Gheorghe Enoiu, colonelul Nicolae Dumitrescu, şef serviciu, şi 
maiorul Nicolae Moisă - anchetator penal de Securitate în aceeaşi direcţie. Pe prima pagină a documentului 
se regăseşte semnătura ministrului Afacerilor Interne, care aprobă măsurile propuse de subordonații săi. 
AANP, fond Cadre, d.p. nr. N-1917, dosar nepaginat. 

OPRINA ANGHEL, angajat civil. 

Activitate profesională : şef al Secţiei de Învăţământ şi Educaţie din Serviciul Colonii 
Minori al DPLC (nov. 1955 - 8 febr. 1956); locţiitor al şefului Serviciului Colonii Minori 
din DGPCM (20 iul. 1958). 


P 


PARFENIE ION MILUŢĂ, locotenent, d.p. nr. 1943 (n. 
28 sept. 1923, mun. Galaţi, jud. Galaţi — d. 1999, mun. Galaţi, jud. 
Galaţi). 

Naţionalitarea : română. 

Originea şi apartenența socială: muncitor. 

Profesia de bază la încadrarea în MAI: ajustor mecanic. 

Funcţii în organizaţii politice, de masă şi obşteşti : membru UTC | 
din 1945 ; secretar cu probleme organizatorice al Comitetului UTC 
din Şantierul Naval Galaţi şi secretar al Sectorului 1 Bădălan din 
Judeţeana UTC Covurlui (1945-1949); preşedinte al Cercului 
ARLUS din Secţia „Cojocaru” pendinte de Colonia de Muncă Dăeni/ 
formațiunea 0957 (ian.-apr. 1955). 

Studii civile : 5 clase primare (1931-1935); 3 clase industriale la Şcoala de ucenici de 
pe lângă Şantierul Naval Galaţi (1938-1941); Şcoala juridică de 1 an de la Iaşi din cadrul 
MJ? (oct. 1949 - aug. 1950). În această şcoală a ajuns după ce fusese recomandat de 
Judeţeana PMR Covurlui şi de către Secţia administrativă a Şantierului Naval Galaţi. 
Miluţă Parfenie a primit recomandări favorabile şi de la colegii de serviciu, care îl 
caracterizau drept un om ce se bucura de o popularitate foarte mare, fiind mereu conşti- 
incios în îndeplinirea sarcinilor de serviciu. După absolvirea acestei şcoli juridice a fost 
repartizat la DGP, unde a fost încadrat ca referent şi trimis să urmeze cursurile unei şcoli 
profesionale a instituţiei. 

Stagiu militar: Regimentul 13 Artilerie Brăila (febr.-nov. 1947). A fost lăsat la vatră 
înaintea terminării stagiului militar, în urma unui ordin al Marelui Stat-Major care preciza 
ca cei care au fost mobilizați pentru lucru în fabrici şi uzine să fie demobilizaţi înainte de 
termen. 

Studii militare : Şcoala de Secretari de Grefă de la Jilava (1 sept. - 1 oct. 1950). 

Activitate profesională : ucenic (11 mai 1938 — 1941) şi ajustor mecanic la Şantierul Naval 
Galaţi (1941 - febr. 1947 şi nov. 1947 -— 1 oct. 1949); referent la Direcţia Cadre din DGP 
(1 sept. - 12 dec. 1950); director al Penitenciarului Huşi (12 dec. 1950 — 6 mart. 1953). 


1. Şcoala juridică de 1 an de la Iaşi pendinte de MJ era condusă la acea dată de către I.V. Leondary. 
Disciplinele la care a dat examen scris şi oral în vederea absolvirii acestei şcoli au fost: marxism-le- 
ninism; drept civil; procedură civilă ; drept penal ; procedură penală ; drept constituţional şi administrativ ; 
întocmirea actelor pentru administraţia justiţiei. În fişa individuală a elevului Miluţă Parfenie, la rubrica 
„defecte, se specificau următoarele : leneş, superficial, putere de asimilare foarte greoaie, memorizare 
slabă şi incompletă, fără perspective. În privinţa calităţilor precizate în fişă acestea erau următoarele : 
liniştit, serios, sociabil şi corect. 

În ziua de 14 decembrie 1950, în prezenţa inspectorului general Gheorghe Dumitrescu 
din aparatul central al DGP, Miluţă Parfenie a preluat comanda Penitenciarului Huşi de la 
contabilul Sebastian Irimescu, locţiitor al directorului Penitenciarului Huşi. În procesul-verbal 
de predare-primire a administraţiei unităţii se specificau efectivele de deţinuţi, funcţionari 
şi milițieni existente la acea dată în penitenciar : 


- condamnați de drept comun: 39 (30 bărbaţi şi 9 femei); 

- deținuți preveniţi de drept comun: 15 (13 bărbaţi şi 2 femei) ; 

- deținuți condamnaţi politici: 1 bărbat; 

- deținuți condamnaţi pentru sabotaj: 13 (12 bărbaţi şi 1 femeie); 

- deținuți preveniţi pentru sabotaj: 9 bărbaţi; 

- internați administrativ de organele DGSP : 1 bărbat (acesta fusese internat de Securitate 
în Penitenciarul Huşi în anul 1948); 

- personalul administrativ era compus dintr-un director, un contabil (S. Irimescu), doi 
referenţi (Victor Pănoiu şi Gheorghe Bârsan), un comandant de gardă cu delegaţie 
(Nicolae Andrieş) ; 

- 26 de milițieni, din care 6 se găseau detaşaţi la alte unităţi ale DGP. 


În acelaşi proces-verbal se mai precizau şi alte date referitoare la starea de spirit a 
personalului, logistica existentă în unitate sau infrastructura clădirii : gardienii se prezentau 
bine echipați ; corpul de gardă era bine întreţinut şi echipat ; milițienii disciplinaţi şi cu o 
stare de spirit bună; baia funcţiona defectuos din cauza lipsei apei, întrucât Penitenciarul 
nu dispunea de canalizare ; localul penitenciarului era bine întreţinut şi bine aprovizionat 
cu alimente care erau depozitate în subsolul penitenciarului; biblioteca era alcătuită 
dintr-un număr de 423 de volume ; clădirea penitenciarului era compusă din 5 corpuri din 
cărămidă şi un corp din chirpici care găzduia „Secţia de femei” (alcătuită din 2 camere) ; 
din efectivul de 78 de deţinuţi, 15 erau bolnavi şi erau trataţi ambulatoriu în penitenciar ; 
armamentul era compus din 10 puşti Mannlicher 1893 şi 5 pistoale Mauser!. 

Într-o notă-raport din ianuarie 1953 adresată comandantului Serviciului Penitenciare 
din MAI, colonelul Ioan Baciu, şeful Biroului Penitenciare Iaşi din Direcţia Regională 
MAI Iaşi, locotenentul Alexandru N. Sincu, îşi informa superiorul asupra controalelor pe 
care le efectuase în zilele de 12 şi 25 decembrie 1952 la Penitenciarul Huşi. Sincu relata 
participarea ofițerului Miluţă la o petrecere dată în seara de Crăciun în prezenţa unui 


anturaj care nu corespundea cu „politeţea militară” şi „morala proletară” : 


Pe acest considerent, propun ca Dvs. să ordonaţi de urgenţă mutarea lui de la Penitenciarul 
Huşi la un penitenciar dintr-o localitate unde băutura e foarte scumpă sau nu există deloc 
sau la o Colonie de muncă, întrucât s-ar putea îndrepta, deoarece în situaţia în care se află 
astăzi e culpabil a intra în închisoare. Viu în faţa Dvs. cu această propunere, pe considerentul 
că din cauza băuturei şi-a pierdut simţul de clasă, respectul şi autoritatea faţă de subalterni. 
Ordinele pe care le dă sunt bine date, însă datorită faptului că se îmbată nu mai controlează 
ordinele date astfel făcând ca subalternii să nu-l mai respecte şi nici să mai execute ordinele 
primite. A doua zi, pornind la munca de sprijin şi control, am arătat tov. slt. Parfenie 
Miluţă murdăria din penitenciar, murdărie ce poate fi înlăturată foarte uşor dacă ar fi 
bunăvoință din partea lui şi ar sacrifica numai 3 zile pe săptămână să fie treaz, ar face din 
Penitenciarul Huşi un penitenciar model, întrucât construcţia lui e foarte frumoasă. 


1.  Poces-verbal nr. 5113 din 14 decembrie 1950, document semnat de Sebastian Irimescu, Miluţă Parfenie 
şi Gheorghe Dumitrescu. AANP, fond Cadre, d.p. nr. P-1943, dosar nepaginat. 


PARFENIE ION MILUŢĂ 384 


Întrebându-l, nu te doare inima de bunul poporului ca să-l ţii în această mizerie dezastruoasă, 
el mi-a răspuns că am făcut aşa cum am crezut eu de cuviinţă că e bine, datorită faptului 
că, de când sunt la Penitenciarul Huşi nu am fost controlat niciodată de organele de control 
din partea fostei Direcţii G-rale a Penitenciarelor, ba mai mult, m-au lăsat mai departe în 
mocirla în care am căzut astăzi. Faţă de tovarăşii milițieni n-are o comportare justă, 
vorbind cu ei în mod vulgar, fapt ce-l face să scadă autoritatea, iar pe lângă acest mod de 
a se adresa tov. miliţian, mai are şi un sistem de comandă învechit ce nu mai cadrează astăzi 
cu poziţia unui ofiţer de tip nou. Mergând în jurul clăilor cu fân am găsit o risipă 
considerabilă de fân şi paie, risipite şi putrezite în jurul claiei, care desigur aduce pagube 
unităţii la fel ca şi celelalte constatate de subsemnatul. Întrebându-l pe tov. director, a 
început a zbiera fără rost la tov. comandant de pază, că nu-i un bun gospodar şi că nu vede 
nimic în jurul unităţii. Întrebându-l pe tov. comandant s-a justificat faţă de mine că nu are 
suficientă pază cu care să acopere necesităţile unităţii. Pornind la organizarea pazei, am 
constatat că se poate face serviciul cu existentul puţin mai greu însă, am cerut din partea 
tov. milițieni un sprijin, pentru a depune efort mai mult în muncă, sprijin pe care mi l-a 
promis şi într-adevăr se resimte acum în unitate. Mai propun a da ordin la Regiune să se 
aprobe schimbarea tov. milițieni de la Penitenciarul Huşi la alte penitenciare din Regiune 
pentru a se sparge gaşca şi familiarismul ce există în acea unitate!. 


În data de 3 februarie 1953, o comisie formată din locotenentul-ma jor Dumitru Ciutacu - 
procuror la Procuratura regiunii laşi -, sublocotenentul Miluţă Parfenie - directorul 
Penitenciarului laşi - şi locotenentul de Securitate Leferman Sava din Securitatea regiunii 
Iaşi a controlat deţinuţii din Penitenciarul Huşi şi a constatat că în această unitate nu se 
găsea încarcerat niciun deţinut politic a cărui pedeapsă să fi expirat. În acest sens, membrii 
comisiei au semnat un proces-verbal. 

Din cauza chefurilor şi beţiilor repetate pe care le organiza cu subordonații săi, Miluţă 
Parfenie a fost mutat disciplinar sub comandă la Penitenciarul Galaţi, ca ajutor de serviciu 
al comandantului (6 mart. - 28 apr. 1953) şi apoi retrogradat în funcţia de ofiţer la Biroul 
Producţie (28 apr. 1953 - dec. 1954). Deşi fusese avertizat de conducerea DPLC să-şi 
revizuiască comportamentul faţă de activitatea profesională, ofiţerul Parfenie nu a respectat 
avertismentul superiorilor săi şi a continuat să frecventeze localurile Galaţiului, provocând 
scandaluri şi beţii. 

Într-o caracterizare întocmită în 1954, comandantul Penitenciarului Galaţi, căpitanul 
Nicolae Moromete, propunea conducerii DIP menţinerea în gradul de sublocotenent a 
ofițerului Miluţă pentru o serie de abateri în serviciu : 


De la venirea sa în această unitate a dovedit că este un element predominat de viciul beţii. 
Acest lucru nu face singur şi nici cu ofiţeri, ci cu subordonați săi din corpu sergenţilor. 
Pentru faptele mai sus arătate a fost pedepsit în repetate rânduri atât de către comandantul 
Direc. Închisori şi Penitenciare, comandantu unităţii cât şi de Direcţia Reg. MAI Galaţi. 
Numai în toamna anului 1953 a fost pedepsit cu 16 zile de arest, pentru cazuri de beţie, 
călcări de ordine care au dus la evadări şi neglijenţă în serviciu, iar în anul 1954 până în 
prezent a fost pedepsit cu 15 zile de arest numai de către Direcţia Închisori şi Penitenciare, 
plus alte zile de arest date de către comandantu unităţii, mustrări scris, avertisment, etc. În 
perioada de timp de când îl cunoaştem şi în special în anul 1954, de când a apărut cele mai 
clare ordine superioare ca Ordinul Nr. 8 al MAI, Ordinele şi Instrucţiunile Şefului Direcţii 
Închisori şi Penitenciare, cât şi o serie de ordine ale comandantului de penitenciar, 


1. Ibidem, dosar nepaginat. 

susnumitul Ofiţer nu depune niciun interes în aplicarea acestor ordine, deşi le cunoaşte ca 
teoretic, însă nu le aplică în practic. La fel este lipsit de interes în pregătirea politică, 
profesională şi militară ce se desfăşoară conform programului în această unitate, având 
calificativul foarte slab. În afară de toate aceste este şi un palavragiu excelent, este stăpânit 
de patriotismul local atât faţă de cadre cât şi faţă de deţinut este lipsit de autoritate faţă de 
subordonați datorită lipsurilor mai sus arătate. În afară de acestea mai suntem informaţi în 
scris de către Comandantul Regiunii MAI Galaţi că din surse sigure a fost legionar şi are 
şi o şcoală pregătitoare în această direcţie. Ca atare nu suntem de acord să fie avansat la 
gradul de locotinent, ci să mai stea în gradul pe care îl are încă un an de zilel. 


În 1954, sublocotenentul Miluţă şi sergentul Călin Gheorghe au fost surprinşi de 
către cetăţeanul Eracli Boros în timp ce ieşeau din pădurea Gemenea cu o căruţă de 
lemne. În procesul-verbal încheiat la faţa locului de către pădurarul Sandu Pletea şi 
vicepreşedintele Sfatului Popular al oraşului Galaţi, s-a constatat că au fost tăiaţi ilegal 
200 de buşteni. Controlul efectuat la Penitenciarul Galaţi a constatat că majoritatea 
lemnelor au fost folosite la grajdul unităţii şi o parte la grădina penitenciarului. Pentru 
această faptă ofiţerul s-a ales cu un dosar de trimitere în judecată, însă conducerea 
ministerului a refuzat trimiterea lui în instanţă, deoarece, presupunem noi, cantitatea de 
lemne fusese tăiată ilegal spre a fi folosită în interesul penitenciarului. Documentele 
referitoare la acest caz au fost clasate de către Serviciul Cadre din DIP la dosarul 
personal profesional al ofițerului. 

Din cauza abaterilor profesionale şi a consumului de băuturi alcoolice, ofiţerul Parfenie 
a fost mutat disciplinar în Balta Brăilei în funcţia de inspector pentru pază şi regim la 
Secţia „Cojocaru” din Colonia de Muncă Dăeni/formaţiunea 0957 (ian.-mai 1955). 

Într-o caracterizare datată 18 aprilie 1955, comandantul Secţiei „Cojocaru” preciza că 
la scurt timp de la luarea în primire a postului, locotenentul Miluţă Parfenie a revenit la 
vechiul obicei - băutura: 


Având darul beţiei sa compromis foarte uşor în faţa cadrelor şi a deţinuţilor. A venit de 
câteva ori în unitate atât de beat încât lau sculat Caporali de jos şi chiar deţinuţi, lau sculat 
ultima dată. Pentru aceasta Tov. a fost pedepsit şi prelucrat în şedinţe cu ofiţeri, luând o 
poziţie justă şi luânduş angajamentul că nu mai comite asemenea fapte, dar aceste angajamente 
fiind temporal fincă uită foarte uşor de ele. 


Pentru aceste abateri repetate, comandantul Secţiei „Cojocaru” a propus superiorilor 
săi scoaterea ofițerului Miluţă Parfenie din rândul cadrelor permanente ale MAI. 

Trecerea în rezervă a ofițerului s-a produs pe fondul acestor abateri disciplinare, dar şi 
din cauză că în timp ce funcţiona la Penitenciarul Galaţi, biroul operativ al acestei unităţi 
a sesizat organul ierarhic superior, Serviciul Operativ din MAI, cu privire la apartenenţa 
ofițerului la Mişcarea Legionară în timpul adolescenţei (acest lucru fusese ascuns de ofiţer 
în momentul încadrării sale în MAI). Trecând la verificarea trecutului ofițerului, Serviciul 
Operativ din MAI (condus de locotenent-colonelul Vasile Tiriachiu) a strâns mai multe 
referinţe cu privire la trecutul ofițerului, a cercetat unele documente ale fostei Siguranţe a 
Statului aflate în arhiva Serviciului „C” din MAI şi a luat o declaraţie ofițerului în care 
acesta recunoştea faptul că a sprijinit Mişcarea Legionară prin împrăştierea şi transportul 
unor manifeste. Dosarul „strict secret” de 45 de file întocmit de Serviciul Operativ din 


1. Ibidem, dosar nepaginat. 

MAI a fost trimis către Direcţia Cadre din MAI prin adresa nr. 21/00590692 din 22 februa- 
rie 1955, care a dispus anchetarea ofițerului pe linie de cadre. La rândul ei, Direcţia Cadre 
din MAI a sesizat Serviciul Cadre din DPLC pentru a pregăti formele de trecere în rezervă 
a ofițerului. 

După primirea materialului de la Direcţia Cadre a MAI, Serviciul Cadre din DPLC a 
întocmit referatul de trecere în rezervă a ofițerului. Redăm mai jos câteva fragmente din 
acest referat nedatat : 


Tatăl său a fost muncitor CFR, în prezent pensionar. Ofiţerul în anul 1936 a absolvit 
5 clase elementare, apoi a rămas acasă la părinţi, până în luna noiembrie 1937, când a fost 
adus în Bucureşti de naşul său, Tacu Petre, angajându-l ca băiat de prăvălie la Consum 
Legionar din Str. Colentina. Aici a lucrat circa 3-4 luni, după care s-a înapoiat la Galaţi. 
În martie 1938 a venit iarăşi în Bucureşti pentru a intra din nou la Consumul Legionar, însă 
nu a mai fost reprimit de data aceasta a fost luat sub ocrotirea instructorului legionar 
Gheorghiceanu Constantin, care i-a promis că-i va găsi servici, dar trebuie să meargă în 
Judeţul Vaslui pentru a duce un pachet cu mai multe scrisori la câţiva legionari. Susnumitul 
acceptând această propunere, în ziua de 19 martie 1938 a plecat la Galaţi, iar în ziua de 
21 martie a sosit în Gara Buhăeşti. În gară interesându-se de elementele cu care urma să ia 
legătura, a fost observat de o patrulă de jandarmi ca să se intereseze de elemente cunoscute 
ca legionari, fapt ce a făcut să fie arestat şi cercetat de postul de jandarmi. La percheziţia 
făcută s-a găsit asupra lui manifeste legionare, instrucţiuni, manuscrise, scrisori, publicaţiuni, 
dări de seamă şi alte materiale de propagandă legionară. Împreună cu corpurile delicte a 
fost înaintat Dir. Generale a Poliţiei, unde după ce a fost cercetat dând şi o declaraţie în 
acest sens a fost pus în libertate [această declaraţie se găseşte în copie dactilografiată în 
dosarul personal al ofițerului - n.n. ]. În luna mai 1938 a intrat ca ucenic la Şantierul Naval 
Galaţi şi după ce s-a calificat ca ajustor a muncit mai departe la Şantierul Naval Galaţi, 
până în anul 1949, cu întrerupere de 7 luni în 1947, timp în care şi-a satisfăcut stagiul 
militar. În anul 1939 s-a înscris în mişcarea legionară, făcând parte din cuibul legionar 
„Pui de Lei”, unde a activat până în anul 1941. În cadrul mişcării legionare a dus o 
activitate intensă şi a luat parte la şedinţele ce au avut loc, căutând să atragă în mişcarea 
legionară şi pe alţi tineri din Şantierele Navale Galaţi şi pe tineri din cartierul unde locuia. 
Susnumitul fiind anchetat a recunoscut în mare parte activitatea dusă de el în mişcarea 
legionară, pe care până în prezent a ascuns-o. (...) Ţinând cont de activitatea sa legionară 
pe care a ascuns-o până în prezent, cât şi de rezultatele slabe obţinute în muncă şi de 
abaterile săvârşite, propunem să fie scos din MAI conform articolului 40 şi 42 aliniatul 
„d” cu gradul avut la încadrare şi drept de asistenţă socială!. 


Grade succesive : sublocotenent (12 dec. 1950); locotenent (12 dec. 1954). 

Pedepse : 5 zile de arest pentru lipsuri în muncă - nu a sprijinit şi organizat paza 
penitenciarului; a permis să se folosească la popota milițienilor alimentele deţinuţilor, 
lucru interzis de regulamentele DGP ; consum de băuturi alcoolice (ian. 1952); „mustrare” 
pentru lipsă de interes în păstrarea şi întreţinerea armamentului şi a muniției unităţii (febr. 
1952). 


PAVLOVSCHI BORIS, angajat civil (n. 1897, oraşul Cetatea Albă, Republica Moldova). 
Originea şi apartenența socială: mic-burghez. 
Studii civile : Academia Comercială. 


1. Referatul de cadre este semnat de către şeful DPLC, locotenent-colonelul Ioan Sloboda, şi de către şeful 
Serviciului Cadre din DPLC, maiorul Nicolae Stanciu. Ibidem, dosar nepaginat. 

Activitate profesională : contabil în Serviciul Contabilitate din DGPCUM (1950-1952). 
În 1952 figura pe un tabel cu „propunerile de scoatere a unor elemente din Serv. Contabilităţii 
şi Planificare DGSS, D. Gen. Penitenciare, CTP şi Cdt. ALA în măsura înlocuirii lor cu 
alte cadre noi”. În dreptul numelui său era făcută o scurtă caracterizare, precizându-se 
motivul pentru care trebuia îndepărtat din MAI: 


Tatăl lui a fost funcţionar la Primăria din Cetatea Albă, decedat din 1935. Fraţii lui sunt 
profesori, ingineri, iar o soră căsătorită cu un planificator. Un frate este exclus din PMR. 
Un văr, fost aviator, este arestat pentru că a vrut să fugă din RPR în străinătate. Soţia este 
salariată de 24 ani la Banca de Stat. Averea personală este o casă şi un loc de casă în 
Bucureşti. Numitul între anii 1923-1947 a avut diferite funcţii ajungând la Şef Serv. la 
Casa Asig. Sociale, Dir. Contabilităţii, când a fost scos la pensie fiind în vârstă. Din 1950, 
se află în Dir. Gen. a Penitenciarelor, unde din cauza vârstei nu poate face faţă sarcinilor 
în bune condițiuni. Propunem să fie trecut din nou la pensie!. 


PĂCURARU INOCHENT LOGHIN, angajat civil, d.p. nr. 269 
(n. 13 mart. 1921, com. Certejul Superior/Certejul de Sus, jud. 
Hunedoara - d. 1989, mun. Deva, jud. Hunedoara). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: lăcătuş mecanic/miner. 

Funcții în organizaţii politice, de masă şi obşteşti: membru PCR 
din 1947. Într-o autobiografie dată la 19 martie 1951, Păcuraru 
povestea despre munca sa în cadrul partidului : 


Din data aceia am muncit la toate muncile cerute de partid. Munci de răspundere am avut 
următoarele : am fost îndrumător nu îmi amintesc cât timp pe 5 sate, pe urmă am fost în 
biroul de partid cu resortul tineret până în 1948, când din lipsă de mecanici la locomotive 
munca ni sa aglomerat foarte mult şi nu am mai putut să activez regulat şi cu ştirea şefului 
Exploatări şi a secretarului Organizaţiei de partid am fost nevoit să muncesc în producţie. 


Studii civile : 3 clase la Şcoala Primară din Vulcan, judeţul Hunedoara (1928-1931), şi 
3 clase în comuna natală (1931-1933). 

Stagiu militar : Regimentul 7 Pionieri Deva (febr.-aug. 1942 şi dec. 1942 - iul. 1943). 
În cursul anului 1942, unitatea şi-a mutat reşedinţa la Radna - în judeţul Arad. După 
august 1943, batalionul său a fost mutat la Brad şi Abrud, iar pe 22 martie 1944 a fost 
trimis pe frontul din Moldova, lângă Iaşi. Nu a luat parte la lupte deoarece unitatea sa 
activa în spatele frontului. După 23 august 1944 a luat parte la luptele de eliberare a 
Ploieştiului. În septembrie 1944 a plecat pe Frontul din Apus, în Ungaria. În februarie 
1945 s-a înapoiat în ţară împreună cu unitatea, iar în aprilie 1945 a fost lăsat la vatră; 
Regimentul 6 Pionieri Alba (sept.-dec. 1942). 

Studii militare : Şcoala de Directori de Penitenciare de la Jilava - DGP (febr.-apr. 
1950). 

Studii politice : Şcoala de 15 zile de îndrumători de partid (1948). 

Activitate profesională : oier în comuna natală (1933 — oct. 1934); ucenic la un atelier 
particular de mecanici auto deţinut de proprietarul Carol Bulag din Deva (oct. 1934 - dec. 
1935) ; agricultor în gospodăria părintească (ian.-aug. 1936); ucenic (sept. 1936 - 1940) 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 147. 

şi lăcătuş mecanic la Exploatarea Minelor statului din Certej - Săcărâmb (1940 — febr. 1942 
şi mai 1945 - febr. 1950). După lăsarea la vatră se va reangaja la mina din comuna natală, 
fiind încadrat pe postul de mecanic de locomotivă. La această mină a stat până în februarie 
1950, când a primit sarcină de partid pentru a fi încadrat în MAI şi a urma Şcoala de 
Directori de Penitenciare din DGP. Iniţial a fost încadrat ca gardian la Penitenciarul 
Timişoara, iar după câteva zile a fost trimis la Şcoala de la Jilava ; angajat civil la Serviciul 
Aprovizionare din DGP (26 apr. — 10 iul. 1950); director al Penitenciarului Ocnele Mari 
(10 iul. - 1 dec. 1950). La 15 noiembrie 1950, Penitenciarul Ocnele Mari a fost transferat 
la Direcţia Unităţilor de Muncă din MAI, devenind astfel UM nr. 4 Ocnele Mari ; director 
al Penitenciarului Braşov (1 dec. 1950 — mai 1951). 

Într-o autobiografie dată în mai 1951, Păcuraru menţionează o gravă abatere de care s-a 
făcut vinovat în ziua de 1 mai 1951: 


Pe data de 1 Mai 1951 am mai avut o lipsă foarte mare ba chiar o greşeală, căci am dus un 
butoi cu bere pe câmpul lângă Penit. 2 Cetate Or. Stalin unde am băut cu întreg personalul 
penit. şi mai mult am scos şi un duşman al poporului un Deţinut de Drept Comun şi au 
cântat cu acordionul şi noi toţi am jucat Hora. Este o greşală foarte mare pe care am făcuto. 
Dar cu toate acestea îmi iau angajamentul faţă de Republică şi de partid căci cât oi mai duce 
această muncă nu mi se vor mai întâmpla asemenea cazuri mai mici sau mai mari!. 


În dosarul personal profesional al fostului director Loghin Păcuraru nu se precizează 
cât timp a deţinut funcţia de director al Penitenciarului Braşov (ultima dată menţionată este 
mai 1951). 

În mai 1951, Păcuraru a fost arestat pentru evenimentul din ziua de 1 mai 1951, în baza 
unui mandat de arestare emis de Tribunalul Militar din Braşov (cel care i-a dat jos gradele 
şi petliţele şi l-a predat organelor de anchetă a fost comandantul pazei din Penitenciarul 
Braşov, sublocotenentul Gheorghe Focşa). A fost arestat şi întemnițat în acelaşi penitenciar 
al cărui director fusese cu câteva ore mai înainte. După judecare a efectuat o parte din 
pedeapsă într-o colonie de muncă de la Canalul Dunăre - Marea Neagră’. 

De asemenea, Decretul Prezidiului MAN a RPR nr. 223 din 31 decembrie 1951 de 
grațiere a lui Loghin Păcuraru stipula la articolul 1: 


Graţiem de restul pedepsei ce mai are de executat, pe data prezentului Decret, pe numitul 
Păcuraru Loghin condamnat de Tribunalul Militar Oraşul Stalin, prin sentinţa nr. 656 din 
22.VI.1951, la un an închisoare corecțională’. 


Acest act normativ a fost inițiat după ce MFA şi Ministerul Justiţiei au înaintat 
Prezidiului MAN referatul nr. 34910 din 31 decembrie 1951 prin care propuneau grațierea 
lui Loghin Păcuraru de restul pedepsei ce mai avea de executat. Instituția care urma să 
aducă la îndeplinire dispozițiile decretului era MFA. 


1. Pentru mai multe detalii despre acea petrecere câmpenească desfăşurată în timp ce Penitenciarul Braşov 
se afla în consemn, vezi fişa locotenent-colonelului Chişu Bazil Tarfin (care la acea dată deţinea funcția 
de locţiitor politic al Penitenciarului Braşov), în Mihai Burcea, Marius Stan, Mihail Bumbeş, Dicționarul 
ofițerilor şi angajaţilor civili ai Direcţiei Generale a Penitenciarelor. Aparatul central (1948-1989), 
Polirom, Iaşi, 2009, pp. 143-144. 

2. Aceste informaţii reies dintr-o declaraţie dată de sublocotenentul Gheorghe Focşa în data de 25 aprilie 
1952 (declaraţia se găseşte în d.p. nr. 401 al ofițerului Focşa Gheorghe - Arhiva ANP, fond Cadre). 

3. ANIC, fond Consiliul de Stat - Decrete, dosar nr. 7/1951, ff. 231-232. 

În dosarul personal al ofițerului se regăseşte şi un schimb de adrese din perioada 
ianuarie-februarie 1959 între Întreprinderea Minieră Săcărâmb din Trustul Aurului Brad — 
MAI şi Serviciul Cadre din DGPCM. Din această corespondenţă reiese că Loghin Păcuraru 
ar fi fost scos din cadrele permanente ale MAI în martie 1952. 

Nu cunoaştem motivele pentru care Loghin Păcuraru a fost judecat şi condamnat de 
instanţa militară braşoveană şi nu am reuşit să elucidăm următorul lucru: cum a rămas 
Păcuraru în continuare în cadrul MAI (aşa cum reiese din corespondenţa celor două 
instituţii ale MAI) după ce primise o condamnare. Sau poate este o simplă coincidenţă de 
nume între persoana graţiată şi directorul Penitenciarului Braşov. 

Şi totuşi în fotografia aflată la dosarul său personal, Păcuraru este îmbrăcat în uniformă 
militară. Aşadar Păcuraru a continuat să deţină funcţia de director al Penitenciarului 
Braşov şi după militarizarea DGP din iulie 1951. 

Grade succesive: (?). 

Pedepse : „mustrare” pentru pierderea unui pistol de către gardianul Ştefan Carapancia. 
Această armă i-a fost sustrasă gardianului chiar din corpul de gardă. Pentru acest lucru, 
Loghin Păcuraru şi prim-gardianul Penitenciarului Ocnele Mari, Alexandru Vişan, au fost 
nevoiţi să plătească în solidar costul pistolului, deoarece nu au luat măsuri pentru paza 
armamentului unităţii (1951). 


PĂUNA ION, locotenent-major. 
Activitate profesională : ofiţer în DPLC (1955). 


PETER ANA DIONISIE, căpitan (n. 4 mai 1923, com. Hoghiz, jud. Braşov - d. 
1985, mun. Cluj, jud. Cluj). 

Naţionalitatea : maghiară. 

Originea şi apartenenţa socială : muncitor. 

Profesia de bază la încadrarea în MAI: rotar. 

Funcţii în organizaţii politice, de masă şi obşteşti : membru PCR din noiembrie 1947 ; 
secretar al Organizaţiei UTM a Plasei Câmpia Turzii (ian. 1949 — ian. 1950). În iunie 1949 
a fost cooptat ca membru într-o subcomisie de verificare a membrilor PMR. După 
încheierea procesului de verificare a membrilor de partid a fost numit instructor al 
Comitetului Central al Crucii Roşii, dar pentru că nu s-a ridicat la înălţimea sarcinilor 
politice primite, a cerut să fie retrimis la Turda pe motive familiale (ian.-iul. 1950); 
secretar al Comitetului de Partid din Plasa lara, Cluj (iul.-sept. 1950). Ca urmare a 
raionării administrativ-teritoriale a RPR din septembrie 1950, a fost numit în funcţia de şef 
al Secţiei Organizaţiilor de Partid, Masă şi Obşteşti din cadrul Comitetului Raional PMR 
Turda (6-15 sept. 1950); prim-secretar al Comitetului Raional Aiud al PMR (oct. 1955). 

Studii civile: 7 clase primare. 

Stagiu militar : Regimentul 29 Artilerie din comuna Horezu (mai 1944 - oct. 1946). 
Din cauza originii etnice minoritare, după două luni de instrucţie a fost trecut la Batalionul 
1007 din judeţul Vaslui, unitate cu care a luat parte la diferite munci, în diverse localităţi. 

Studii politice : Şcoala "Ţărănească de Partid (dec. 1948); Şcoala Superioară de Partid 
„Ştefan Gheorghiu” din Bucureşti (15 sept. 1950 - 1953). 

Activitate profesională : în 1937 s-a angajat ca ucenic la un atelier de rotărie din 
comuna Rupea, judeţul Braşov (1937-1942). În anul 1942 a plecat la Braşov, unde a lucrat 
tot ca rotar la diferite ateliere, până la încorporarea în armată (1942 - mai 1944). După 
lăsarea la vatră s-a stabilit cu domiciliul în Câmpia Turzii, unde a lucrat ca rotar pe cont propriu 

(oct. 1946 — dec. 1948). După absolvirea Şcolii ărăneşti de Partid a fost angajat la 
Primăria oraşului Câmpia Turzii (ian. 1949). La absolvirea Şcolii Superioare de Partid a 
fost repartizat la MAI în funcţia de şef al Serviciului Politic din DIP (nov. 1953 — 1 sept. 
1954) ; şef al Serviciului Politic din DPLC (1 sept. 1954 — ian. 1955); locţiitor al şefului 
Biroului cultural din Secţia Agitaţie şi Propagandă a Direcţiei Politice a MAI (ian. — 
1 mart. 1955). 

Într-un referat de cadre din 10 octombrie 1955 se menţionează modul în care Dionisie 
Peter a ajuns în funcţia de prim-secretar al Comitetului Raional Aiud al PMR : 


La 1 martie a.c. a fost selecționat pentru munca de partid şi trimis la Comitetul Regional Cluj. 
La conferinţa raională a fost ales prim-secretar al Comitetului raional de partid Aiud, funcţie 
în care munceşte şi în prezent. Din aprecierea Secţiei organelor conducătoare de partid a 
Comitetului Regional PMR reiese că de când este în această funcţie a dat dovadă de pricepere 
în organizarea muncii, este perseverent, controlează îndeplinirea sarcinilor contribuind 
prin aceasta la întărirea prestigiului comitetului raional de partid. Lipsa lui este că munceşte 
încă sectar. (...) Peter Dionisie în muncile avute a dat dovadă de ataşament faţă de partid, 
luptă pentru aplicarea întocmai a hotărârilor partidului, iar de când este prim-secretar a 
contribuit mult pentru întărirea întregii munci politico-organizatorice al acestui raion, 
Secţia de cadre a CC al PMR este de părere că poate să fie numit în funcţia ce o arel. 


În anul 1964 i s-a conferit Ordinul „Meritul Militar”, clasa a III-a, ceea ce induce ideea 
că nu a zăbovit prea mult în munca de partid din viaţa civilă şi a revenit în scurt timp în MAI 
(perioada în care a desfăşurat muncă de partid i s-a socotit ca vechime în cadrul MAI). 

Grade succesive: căpitan (1953). 

Decorații: prin Decretul nr. 185 din 7 mai 1964, căpitanului Dionisie Peter i s-a 
conferit Ordinul „În Serviciul Patriei Socialiste”, clasa a III-a, pentru „15 ani vechime în 
unităţile militarizate ale MAI”?. 


PETRESCU D. NICOLAE, angajat civil (n. 15 sept. 1924, com. Radovanu, jud. Călăraşi). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: funcţionar. 

Funcții în organizaţii politice, de masă şi obşteşti : membru UTM din 1947. 

Studii civile: Liceul Comercial (?-1944) şi Academia Comercială din Bucureşti 
(1945-1950). 

Stagiu militar: Regimentul 9 Vânători şi Şcoala de Ofiţeri de Rezervă din Ploieşti 
(iul.-nov. 1944). 

Activitate profesională : funcţionar la Ministerul Muncii (? — iul. 1944 şi nov. 1944 — 
15 nov. 1945); ajutor de contabil în DGP/DGPCUM (15 nov. 1945 - 15 iul. 1951); 
inspector în Corpul de Control Financiar din DGPCUM (15 iul. 1951 - ?. 

Grade succesive : locotenent (1 iul. 1951). 


1. Referat de cadre întocmit de Secţia Cadre a CC al PMR la data de 10 octombrie 1955. ANIC, fond CC 
al PCR - Secţia Cancelarie (dosare-anexă), dosar nr. 190/1955, ff. 32-33. 

2. Decretul nr. 185 din 7 mai 1964 privind conferirea Ordinului şi medaliei „În Serviciul Patriei Socialiste” 
unor ofiţeri şi subofiţeri militarizaţi din Ministerul Afacerilor Interne. Prin acest act normativ, 8.371 de 
ofiţeri şi subofiţeri militarizaţi din MAI au fost decoraţi cu diferite distincţii ale RPR. ANIC, fond 
Consiliul de Stat - Decrete, dosar nr. 185/1964. 

3. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 267. 

PITULICU ION ALEXANDRU, căpitan, d.p. nr. 3538 (n. 
10 aug. 1922, satul Colibaşi, com. Malovăţ, jud. Mehedinţi - d. 
20 ian. 1986, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: funcţionar. 

Funcţii în organizaţii politice, de masă şi obşteşti : membru în 
Sindicatul PTT (1946) ; membru PCR din 1946. O notă de verificare 
i întocmită de locotenentul-major Dumitru Tîru, lucrător prim cadre 
în Serviciul Cadre al DGPCM, menţiona activitatea politică depusă 
de Alexandru Pitulicu la începutul anilor '50 : 


În anul 1950-1953 a făcut parte din colectivele de agitatori ce mergeau la ţară pentru 
muncă de lămurire, în vederea colectivizării agriculturii, ducând munca în comuna Butimanu 
din jurul oraşului Bucureşti, fiind apreciat ca un bun agitator!. 


Studii civile: 7 clase în comuna natală (1930-1937); Şcoala de Cadre din Direcţia 
Generală a PTT (sept. 1949 - febr. 1950); Liceul „George Coşbuc”, secţia reală, cursuri 
serale (sept. 1962 - iun. 1966). 

Stagiu militar : în 1943 a fost încorporat la marina militară. Perioada de instrucţie a 
efectuat-o timp de 3 luni de zile la Reni, după care a fost repartizat la Divizia de Mare 
Constanţa. Aici a fost folosit pe post de furier şi planton la Biroul comandantului 
Depozitelor Maritime Constanţa, iar mai târziu a fost îmbarcat pe puitorul de mine 
„Dacia” (până la izbucnirea războiului, acesta a fost vas comercial). În noaptea de 10 spre 
11 mai 1944, vasul a fost bombardat în largul Mării Negre, atacul soldându-se cu morţi şi 
răniţi. Pitulicu a fost rănit de schije la cap şi picioare, fiind transportat imediat în portul 
Constanţa, iar de aici la Spitalul Militar din Craiova. În această unitate spitalicească a stat 
internat în concediu medical timp de două luni. A revenit la Baza Navală din Constanţa, 
unde a rămas până în august 1946, când a fost deconcentrat. 

Studii militare : curs de perfecţionare cadre de conducere, profil penitenciare, la Şcoala 
de Ofiţeri MAI nr. 2 Bucureşti - DGM (sept. 1961 - 23 aug. 1962). 

Activitate profesională : agricultor în gospodăria părintească şi la diferiţi cetăţeni din 
comuna natală (1937-1943) ; agricultor în gospodăria părintească (aug.-oct. 1946); factor 
poştal la Oficiul I Bucureşti - Poşta Centrală din cadrul Direcţiei Generale PTT (oct. 
1946-1947) ; factor poştal la Oficiul PTT din Turnu Severin (1947-1948) ; factor poştal la 
Oficiul Poştal 30 din Banca de Stat a RPR (1948 - 20 ian. 1950); referent, subinspector 
cadre şi inspector cadre în Direcţia Cadre a Direcţiei Generale a PTT (febr. 1950 - aug. 
1952); şef al Secţiei Cadre din Oficiul Special Telefoane Interurban „Victoria I” din 
Ministerul Poştelor şi Telecomunicaţiilor (aug. 1952 - 19 febr. 1953). 

La data de 19 februarie 1953 a fost transferat la Direcţia Cadre a MAI, unde a fost 
încadrat în funcţia de lucrător cadre cu gradul de locotenent (19 febr. - 1 oct. 1953); 
inspector cadre în Serviciul Cadre din DIP (1 oct. 1953 - 1 sept. 1954); inspector prim 
în Serviciul Secretariat din DPLC (1 sept. 1954 - 1955); inspector cadre la Biroul 
Evidenţă din Serviciul Cadre al DPLC (1955 - 30 iun. 1956). 

La 30 iunie 1956, ca urmare a reducerilor de efective din MAI, a fost trecut în rezervă 
prin ordinul MAI nr. 3271. A rămas în continuare să lucreze ca angajat civil în DGPCM, 


1. Notă de verificare din 29 septembrie 1959. AANP, fond Cadre, d.p. nr. P-3538, dosar nepaginat. 

fiind repartizat în funcţia de referent II la Colonia de Muncă Dăeni/formaţiunea 0957 
(30 iun. - 1 sept. 1956); lucrător evidenţă deţinuţi (1 sept. 1956 - 1 iun. 1957) şi 
inspector principal la Serviciul Evidenţă din DGPCM (1 iun. 1957 - 1 apr. 1963). 
Începând cu data de 1 iunie 1957 a fost reactivat în corpul ofiţerilor inferiori din MAI cu 
gradul de locotenent-major, rămânând să funcţioneze în continuare la Serviciul Evidenţă din 
DGPCM ; ofiţer de serviciu principal la Penitenciarul Jilava (1 apr. 1963 - 31 mai 1967, 1 aug. 
1967 — 14 aug. 1968 şi 14 oct. - 30 nov. 1968); la dispoziţia DGPCM (31 mai - 1 aug. 
1967 şi 14 aug. - 14 oct. 1968). 

Din ultimele foi de notare întocmite de superiorii ofițerului aflăm că în ultimii ani ai 
carierei sale militare Pitulicu nu s-a mai preocupat îndeajuns de îmbogățirea cunoştinţelor 
şi nu a mai depus un efort susţinut în vederea îndeplinirii atribuţiilor de serviciu. Foaia de 
notare întocmită pe intervalul de timp 1 ianuarie 1966 - 30 iunie 1967 preciza: 


Ofiţerul are un nivel scăzut de pregătire profesională şi nu la preocupat studierea şi 
însuşirea prevederilor regulamentelor de specific a ordinelor şi instrucţiunilor MAI. La 
seminarul recapitulativ de sfârşit de an la pregătirea profesională şi militară 1966-1967, a 
obţinut calificativul de nesatisfăcător. Cauza slabei pregătiri o constituie în primul rând 
lipsa de preocupare de a studia şi în al doilea rând pentru că nu are putere de acumula 
cunoştinţele. Deşi munceşte în funcţia de ofiţer de serviciu de 4 ani, nu a reuşit a-şi forma 
un stil de muncă organizat. Nu a muncit cu pasiune de a îndeplini îndatoririle şi misiunile 
de serviciu şi practic din proprie iniţiativă nu a întreprins acţiuni de a perfecționa munca 
subordonaţilor. În activitatea de serviciu a fost pus în faţa unor probleme importante de 
rezolvat şi în aceste ocazii nu a dovedit inteligenţă şi putere de analiză în aplicarea 
măsurilor regulamentare. La aplicaţiile de serviciu nu a dovedit orientare şi competenţă de 
a conduce independent acţiunile de serviciu. Ofiţerul a desfăşurat activitatea de serviciu în 
virtutea rutinei şi nu sa străduit de a perfecționa munca subordonaţilor, astfel că aceştia nu 
au îndeplinit sarcinile şi misiunile de serviciu de calitate, la nivelul ordinelor şi regulamentelor 
în toate ocaziile!. 


Un referat de cadre întocmit de Serviciul Personal din DGP la 19 august 1968 propunea 
trecerea în rezervă şi pensionarea căpitanului Alexandru Pitulicu : 


De când munceşte în Direcţia Generală a Penitenciarelor căpitan Pitulicu Alexandru deşi 
s-a străduit să obţină unele rezultate a fost caracterizat de şefii săi direcţi ca fiind un ofiţer 
cu posibilităţi reduse, nereuşind să se ridice la nivelul cerinţelor muncii încredințate. Are 
un nivel scăzut de pregătire militară şi de serviciu, desfăşurându-şi activitatea pe baza 
rutinei şi a unor cunoştinţe minime însuşite pe parcursul activităţii. Dovedind lipsă de 
perseverenţă în studierea instrucţiunilor şi a regulamentelor ce reglementează activitatea în 
locurile de deţinere, la examenele periodice ce s-au ţinut cu ofiţerii a primit numai 
calificative de satisfăcător, fiind în multe privinţe depăşit de unii subofiţeri din subordinea 
sa. Ofiţerul de câţiva ani este mereu criticat şi avertizat cu privire la competenţa sa în 


1. Foaia de notare a fost întocmită la 3 iulie 1967 de către maiorul Vasile Popescu, locţiitorul comandantului 
pentru pază şi regim al Penitenciarului Jilava. Calificativul obţinut de căpitanul Pitulicu a fost de 
„nesatisfăcător”, motiv pentru care maiorul Popescu a propus trecerea în rezervă şi pensionarea ofițerului. 
Căpitanul Alexandru Pitulicu a luat cunoştinţă de conţinutul foii de notare la data de 4 iulie 1967, nefiind 
de acord cu calificativul atribuit şi pe care ulterior l-a contestat. În dreptul semnăturii de luare la 
cunoştinţă, căpitanul Pitulicu a adăugat: „Nu sunt de acord cu conţinutul notării pentru că este făcută cu 
patimă şi ură”. Conducerea DGP a fost de acord cu notarea şi calificativul acordat ofițerului, însă a 
precizat că trecerea în rezervă trebuie să fie făcută doar dacă Pitulicu îndeplineşte condiţiile de pensionare. 
Ibidem, dosar nepaginat. 

muncă, a lipsei de orientare privind controlul şi îndrumarea subordonaţilor şi a faptului că 
lucrează în virtutea inerţiei, a rutinei. De altfel, începând din 1962 ofiţerul la notările 
anuale de serviciu a obţinut numai calificative de satisfăcător, iar în 1967 calificativul de 
nesatisfăcător şi propus să fie trecut în rezervă. (...) Având în vedere că, cu tot ajutorul ce 
i s-a acordat în decursul anilor, ofiţerul nu reuşeşte să se ridice la nivelul sarcinilor 
încredințate, că din 1962 obţine consecutiv numai calificative de satisfăcător şi nesatis- 
făcător, nefiind în măsură să se ridice la nivelul cerinţelor muncii, ţinând seama şi de 
raportul ofițerului prin care solicită trecerea în rezervă, propunem să fie scos din cadrele 
active conform art. 43 alin. „a” din statutul corpului ofiţerilor, cu drept la aranjarea 
formelor de pensie, potrivit prevederilor Decretului 141/1967 art. 9 alin. 1, având vechimea 
în câmpul muncii de peste 25 ani, din care peste 15 ani ca militar!. 


A fost trecut în rezervă şi pensionat la 30 noiembrie 1968 prin ordinul MAI nr. 2789. 

În ziua de 22 octombrie 1959, locotenent-major Alexandru Pitulicu informa conducerea 
DGPCM că un văr de-al său, Alexandru Pitulicu, a fost arestat de organele de Securitate 
şi depus într-una dintre unităţile exterioare ale DGPCM. Pe informarea ofițerului Pitulicu 
se regăseşte apostila şefului Serviciului Cadre al DGPCM, locotenent-colonelul Nicolae 
Stanciu, care menţionează că vărul lui Pitulicu se află la Colonia de Muncă Culme/ 
formațiunea 0967. 

Grade succesive: locotenent (19 febr. 1953); locotenent-major (19 febr. 1956); 
căpitan (23 nov. 1962). 

În dosarul personal al ofițerului se regăseşte o adresă a Serviciului Cadre şi Învăţământ 
din DGP trimisă Centrului Militar al Sectorului 1 din Bucureşti şi prin care se aducea la 
cunoştinţa Centrului Militar că la data de 30 decembrie 1974, prin ordinul MI nr. 11/2257, 
căpitanul Ion Alexandru Pitulicu a fost înaintat la gradul de maior în rezervă. În acest sens, 
Serviciul Cadre şi Învăţământ al DGP îi ruga pe cei din conducerea Centrului Militar să 
efectueze „operaţiunile necesare în formele de evidenţă, precum şi livretul militar al 
rezervistului”?. 

Această înaintare în grad s-a produs deoarece în perioada 1 martie - 15 iulie 1974 
rezervistul Pitulicu a fost concentrat pentru instruire de DGP fără a fi scos din producţie. 
La sfârşitul acestei concentrări a primit calificativul „bine”, notarea de serviciu întocmită 
la 16 iulie 1974 propunând avansarea la gradul de maior în rezervă pentru „preocuparea de 
care a dat dovadă pentru îmbunătăţirea şi perfecţionarea cunoştinţelor sale de specialitate 
şi militare, precum şi de rezultatele bune obţinute în perioada de instruire”?. 

Decorații : prin Decretul nr. 503 din 22 august 1963, căpitanului Alexandru 1. Pitulicu 
i s-a conferit medalia „În Serviciul Patriei Socialiste”, clasa I, pentru „10 ani vechime în 
unităţile militarizate ale Ministerului Afacerilor Interne”. 

Pedepse : 15 zile de arest la garnizoană pentru superficialitate în munca de control, 
lucru care a dus la eliberarea înainte de termen a mai multor deţinuţi (mart. 1963); 3 zile 


1. Referat de cadre din 19 august 1968, document semnat de către directorul general al DGP, locote- 
nent-colonelul Gheorghe Dârzu, şeful Serviciului Personal din DGP, maiorul Ştefan Buican, şi şeful 
Direcţiei Personal din MAI, colonelul Dumitru Şerban. /bidem, dosar nepaginat. 

2. Adresa secretă nr. 017600 din 7 februarie 1975 semnată de şeful Serviciului Cadre şi Învăţământ din 

DGP, colonelul Baciu Lache, şi locotenent-colonelul Nicolae Soare, ofiţer specialist I evidenţă în cadrul 

aceluiaşi serviciu (ibidem, dosar nepaginat). 

Ibidem, dosar nepaginat. 

4. Decretul nr. 503 din 22 august 1963 privind conferirea Ordinului şi medaliei „În Serviciul Patriei 
Socialiste” unor ofiţeri şi subofiţeri militarizaţi din Ministerul Afacerilor Interne. ANIC, fond Consiliul 
de Stat - Decrete, dosar nr. 503/1963, f. 26. 

de arest la garnizoană pentru absenţă nemotivată de la serviciu (ian. 1966) ; 10 zile de arest 
la garnizoană pentru lipsă de pregătire profesională şi comportament neadecvat (oct. 
1966) ; „mustrare severă” pentru neîndeplinirea corectă a atribuţiunilor de serviciu, lucru 
constatat cu ocazia unui control al DGP (nov. 1966); „mustrare scrisă prin ordin” pentru 
că a întârziat 4 ore la serviciu în ziua de 2 mai 1967 în timp ce unitatea se afla în măsuri 
speciale (iun. 1967). 


PLATON NICOLAE, sublocotenent. 
Activitate profesională : ofiţer în Secţia Pază şi Regim din Serviciul Penitenciare al 
MAI (febr. — 24 iul. 1953). 


PLEŞA ALEXANDRU IOAN, angajat civil, d.p. nr. 3439 (n. 
5 iul. 1922, mun. Focşani, jud. Vrancea - d. 1993, mun. Bucureşti). 

Naționalitatea : română. 

Originea şi apartenenţa socială: militar (tatăl a fost subofițer). 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti : membru UTM 
din 1948 şi PMR din 1964; membru în Sindicatul Angajaţilor Civili 
din MAI (?). 

Studii civile : 4 clase la Şcoala Primară nr. 1 din Focşani (1929 — 
iul. 1932), Liceul teoretic „Unirea” din Focşani (sept. 1932 - 1936) 
şi Liceul Comercial din Focşani (1937 - iun. 1941); Academia Comercială din Bucureşti 
(sept. 1941 - nov. 1942). A fost nevoit să-şi întrerupă studiile din cauza chemării la încorporare. 

Stagiu militar : în ziua de 23 martie 1944 a fost trimis pe Frontul de Est în funcţia de 
comandant de pluton cu Regimentul 24 Infanterie Tecuci din Divizia 21 Galaţi şi care la 
acea dată se afla cantonat în Basarabia (23 mart. - 23 aug. 1944). Pe Frontul de Vest a 
plecat cu Regimentul 24 Infanterie Tecuci din Divizia 21 Galaţi - Armata a IV-a. În această 
campanie a fost rănit în mai multe rânduri şi internat în diferite spitale (23 aug. 1944 — 
iun. 1945). A participat la luptele de la Băneasa, Oarba de Mureş, Carei şi din Ungaria şi 
Cehoslovacia. În 1951 a fost concentrat pe o perioadă de două luni de zile la Regimentul 
Vânători de Munte Predeal. 

Studii militare : Şcoala Militară de Ofiţeri de Rezervă nr. 2 Bacău, Şcoala Militară de 
Ofiţeri de Rezervă de Infanterie nr. 5 Galaţi (nov. 1942 — oct. 1943) şi Şcoala Militară de 
Ofiţeri de Rezervă nr. 1 din Ploieşti (oct. 1943 - 23 mart. 1944). 

Studii politice : Şcoala de 3 luni de cadre sindicale şi agitatori sindicali (1950). 

Activitate profesională : contabil la Comisia de Recepție din cadrul Arsenalului Armatei 
din strada Uranus, nr. 3-5, Bucureşti (17 sept. 1941 — 31 oct. 1942); funcţionar diurnist, 
agent de urmărire, operator şi contabil la Administraţia financiară a Sectorului II Negru 
din Ministerul Finanţelor (iul. 1945 - 9 mai 1949); referent şi contabil II la Serviciul 
Contabilitate din Secţiunea financiară a Comitetului Provizoriu al Capitalei (9 mai 1949 — 
15 oct. 1950); contabil-şef II la Secţia financiară a Raionului „Gheorghe Gheorghiu-Dej” 
(15 oct. 1950 - 31 dec. 1951). Ca urmare a restructurării postului său prin aplicarea HCM 
nr. 1478/1951, a fost disponibilizat. După trei luni de zile de şomaj s-a încadrat în MAI ca 
angajat civil, în funcţia de revizor contabil la CFI din Serviciul Evidenţe Contabile 
Centrale din Direcţia Contabilitate a MAI (17 mart. 1952 - 1 oct. 1953). 

Într-un referat de cadre întocmit de Serviciul Cadre al DGPCM la 5 iulie 1963 se menţiona : 

În această funcţie, în cursul lunii mai 1953 a fost trimis la compania de pompieri Focşani 
în legătură cu imputarea unor cantităţi de cartofi unde pe lângă faptul că a executat o 
lucrare superficială, nestabilind răspunderi celor vinovaţi, a părăsit misiunea şi a venit în 
Bucureşti pentru interese personale, folosind foi de drum care i s-au imputat, a Căutat să-şi 
însuşească un număr de 8 foi de drum care s-au găsit în alb asupra sa. De asemenea, a 
căutat să slăbească prestigiul şi autoritatea directorului şi şefului contabil de la Regiunea 
MAI Bârlad, antrenându-se la discuţii neprincipiale şi mahalagisme la adresa acestora. 
Pentru aceste lipsuri a fost retrogradat 3 luni în clasa de salarizare şi a fost pedepsit cu 


„mustrare cu avertisment”. 


Revizor contabil principal şi şef al CFI la Biroul financiar al DLCM/DPLC (oct. 1953 — 
30 iun. 1956); şef al Biroului financiar (1 iul. 1956 - 30 ian. 1957), economist principal la 
Serviciul Plan Financiar şi Îndrumare Contabilă şi şef cu delegaţie al Corpului de Control 
Financiar Intern din Direcţia economică a DGPCM (30 ian. 1957 - 1959). Odată cu 
comasarea organului CFI din Direcţia economică cu Serviciul financiar al DGPCM, a fost 
numit în funcţia de revizor contabil principal la Secţia CFI din Serviciul financiar al DGPCM? 
(1959 — 31 mai 1962); contabil-şef al GAS MAI Saligny (2 iun. 1962 - 30 nov. 1965); 
contabil-şef la GAS Saligny din Trustul GOSTAT Constanţa (30 nov. 1965 - ian. 1966). 

La 3 februarie 1964, angajatul civil Ion Pleşa adresa conducerii DGPCM un al treilea 
memoriu în care cerea să i se aprobe întoarcerea în aparatul central al DGPCM din motive 
familiale. Astfel de memorii se întâlnesc frecvent în dosarele personale profesionale ale 
angajaţilor civili din MAI sau ale ofiţerilor şi subofiţerilor MAI, care erau de obicei 
despărțiți de familiile lor din cauza mutărilor dintr-o unitate în alta: 


Tovarăşe Director General, Vă rog să-mi acordaţi câteva minute din timpul Dvs. preţios în care 
să-mi Citiţi rapoartele anexate în care arăt motivele temeinice ce mă determină să solicit din nou 
reîntoarcerea mea în DGPCM Central. La 17.Ill.1964 se împlinesc 12 ani de serviciu în MAI 
şi numai pe teren, iar sănătatea mea şi situaţia familiară nu-mi mai permit să mai continui 
această muncă. În aceşti ani nu am stat cu familia mai mult de 5-6 zile lunar în afara 
concediului anual şi am dus munci diferite: în 1952-1952 în CFI Central MAI revizor 
contabil ; 1954 - iunie 1962 în CFI-DGPCM revizor contabil principal, apoi 6 luni şef 
CFI-DGPCM, apoi 15 luni şef CFI la Direcţia Economică, Şef Birou financiar la aceeaşi 
Direcţie timp de 12 luni la înfiinţare, apoi economist principal în serviciul financiar al Dir. 
Economice şi iar revizor contabil principal în CFI-DGPCM după unificare, fiind responsabilul 
grupei economice peste 12 luni, după care prin transfer în interes de serviciu contabil-şef 
la GAS-MAI-Saligny. Nu cred să fie mai mult de 4-5 unităţi DGPCM în ţară în care nu am 
Stat în delegaţie cel puţin 10-15 zile. (...) Vă rog să apreciaţi Dvs. situaţia mea de astăzi şi 
să mă ajutaţi să revin după 12 ani, aproape de casă şi de familie, într-un post de economist, 
de financiar sau de contabilitate, de secretar sau cadru fix în CFI, cu deplasări mai reduse 
pe teren, pentru a avea posibilitatea să-mi văd de familie şi sănătate cât de cât. (...) Nu am 
studii superioare dar am derogare aprobată de Tov. Ministru la HCM 1053, care a rămas 
valabilă şi astăzi, aici fiind cadru de conducere prins în nomenclatura DGPCM de unde 
provin [conducerea DGPCM nu a răspuns favorabil acestui memoriu - n.n.]. 


1. Referatul este semnat de şeful Serviciului Cadre din DGPCM, locotenent-colonelul Nicolae Stanciu, şi 
şeful Biroului IV din acelaşi serviciu, căpitanul Nicolae Soare. AANP, fond Cadre, d.p. nr. P-3439, dosar 
nepaginat. 

2. În această perioadă a îndeplinit şi funcţia de şef de echipă pentru grupa de revizori contabili care se ocupa 
de întreprinderile economice ale DGPCM. 

3. Prin HCM nr. 1629 din 30 noiembrie 1965, gospodăriile agricole de stat aflate în subordinea DGPCM au 
trecut sub îndrumarea şi controlul Trustului Central GOSTAT. 

Grade succesive: plutonier adjutant - termen redus (apr. 1944); sublocotenent în 
rezervă (10 mai 1944). 

Decorații: medalia „Coroana României, în grad de cavaler (nov. 1944); medalia 
„Coroana României” în grad de cavaler, cu panglică de virtute militară şi frunze de stejar 
(1945); medalia „Eliberarea de sub jugul fascist” (1954) ; Ordinul „Steaua RPR”, clasa 
a V-a (1955). 

Pedepse: „mustrare scrisă” 
al subordonaţilor (ian. 1964). 


pentru neîndeplinirea atribuţiilor de îndrumare şi control 


POGĂCEANU GEORGETA, angajat civil. 
Activitate profesională : secretară la Serviciul Evidenţă Deținuți din DGPCM (iun. 1967). 


POMPEIUS MIHAIL, angajat civil (n. 1922, mun. Bucureşti). 

Naţionalitatea : română. 

Originea şi apartenenţa socială: funcţionar. 

Funcţii în organizaţii politice, de masă şi obşteşti: (?). 

Studii civile : absolvent de liceu cu diplomă de bacalaureat. 

Activitate profesională : contabil la Serviciul financiar din DGPCUM (1952). În 1952 
figura pe un tabel cu angajaţii civili şi militarii din DGSS, DGM şi DGP propuşi de MAI 
pentru reţinere şi cercetare de către organele DGSS. În dreptul numelui său era făcută o 
scurtă caracterizare, precizându-se motivul pentru care trebuia îndepărtat din MAI, deşi 
Pompeius fusese disponibilizat la 15 mai 1952 : 


A lucrat la librăria italiană cu care ocazie a avut legături strânse cu cei de la Institutul de 
cultură Italiană, implicaţi în procesul de spionaj. Nu s-au verificat legăturile lui cu aceşti 
spioni. Pe data de 15 Mai 1952 a fost scos din cadrele MAI!. 


POP IOAN IULIAN, colonel, d.p. nr. 4488 (n. 14 mart. 1929, 
satul Lujerdiu, com. Corneşti, jud. Cluj). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: electrician. 

Funcţii în organizaţii politice, de masă şi obşteşti: membru 
UTM din 1948 şi PMR din 1955; membru în Biroul Organizaţiei 
de Bază PMR din DGPCM (1960-1961) ; secretar al Organizaţiei de 
Bază PCR din Serviciul M 3 din DGIE (1968) ; membru ARLUS (?). 

Studii civile: 7 clase în comuna natală (1936 - iun. 1943); 
Şcoala de Elevi Meseriaşi Griviţa din Bucureşti, meseria electrician 
(1 oct. 1943 - 1 oct. 1947); Şcoala Medie nr. 24 „Vasile Alecsandri” din Bucureşti, fără 
frecvenţă (1955 - iul. 1959); curs de analiză la CEPECA (iun.-dec. 1971). 

Stagiu militar : Centrul de Instrucție nr. 10 Grăniceri Marghita (1 nov. 1950 - ian. 1951). 
A fost selecționat pentru a urma Şcoala Militară de Ofiţeri Activi după două luni de la 
încorporare. 

Studii militare : Şcoala de Educatori (ofiţeri politici) MAI nr. 2 din Oradea (dec. 1950 — 
2 oct. 1952). În perioada noiembrie-decembrie 1951, elevul Iulian Pop şi-a efectuat 
perioada de practică la Batalionul 8 Securitate ; curs de perfecţionare în specialitatea 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 118. 

comandanţi de batalioane la Institutul Militar „V.I. Lenin” din Moscova (dec. 1952 - dec. 
1953) ; Facultatea de Arme şi Spate din Academia Militară Generală, secţia arme întrunite, 
specialitatea comandament şi stat-major (1 oct. 1961 - 1 oct. 1964). Într-o caracterizare de 
serviciu din 14 mai 1964, conducerea Facultăţii de Arme şi Spate recomanda încadrarea lui 
Iulian Pop într-o unitate de Securitate: 


Căpitanul (MAI) Pop Ion Iulian este un ofiţer bine pregătit, inteligent, conştiincios şi 
perseverent. După absolvirea academiei poate îndeplini funcţia de locţiitor şef de stat-major 
într-o unitate de Securitate!. 


Activitate profesională : electrician la termocentrala electrică a Atelierelor CFR Griviţa 
din Bucureşti (1 oct. 1947 — 1 febr. 1948); electrician la Imprimeria CFR Filaret din 
Bucureşti (1 febr. 1948 - 24 nov. 1949); ajutor operator la caravana cinematografică a 
CFR pendinte de Secţia cinematografică din Oficiul Presă, Edituri şi Documentare - Direcţia 
Regională CFR Bucureşti (24 nov. 1949 - 1 nov. 1950); lucrător cadre în Direcţia Cadre 
a MAI (2 oct. — nov. 1952); ofiţer stagiar cu paza la Batalionul de Grăniceri Otelec - UM 
0162 din Regimentul 4 Grăniceri Timişoara (ian.-iul. 1954) ; şef de stat-major al Batalionului 2 
Grăniceri Giurgiu din Regimentul 1 Grăniceri Giurgiu (iul. 1954 - mart. 1956). 

În aprilie 1956 a fost mutat de la DTG în aparatul central al DGPCM, unde a îndeplinit 
funcţiile de ofiţer inspector principal (apr. 1956 - mai 1958), ofiţer controlor (mai 1958 - iul. 
1959) şi şef al Biroului Pregătire de Luptă din Serviciul Pază şi Regim (iul. 1959 — 1 oct. 1961). 

După absolvirea Facultăţii de Arme şi Spate a fost pus la dispoziţia Direcţiei Cadre din 
MAI, care l-a repartizat în aparatul central al DGIE - UM 0123/1, unde a îndeplinit 
următoarele funcţii: ofiţer de informaţii externe şi locţiitor al şefului Biroului M.33 din 
Serviciul M.3? (1 oct. 1964 - iun. 1968). 

Un referat de cadre din 27 mai 1968 întocmit de Serviciul Personal din DGIE - CSS 
propunea trimiterea în exterior a ofițerului Iulian Pop pe linia Direcţiei a VII-a din CSS cu 
sarcini contrainformative : 


În anul 1964, după absolvirea Academiei militare a fost mutat în DGIE şi repartizat la 
Serviciul M.3 unde se află şi în prezent. De la început a dovedit multă preocupare pentru 
cunoaşterea specificului muncii de informaţii şi în scurt timp i s-au repartizat obiective 
concrete, reuşind să desfăşoare o activitate corespunzătoare pe linia îndrumării ofiţerilor 
din exterior cât şi în ce priveşte recrutarea unor colaboratori şi gazde, case de întâlniri. În 
notările de serviciu ce i-au fost întocmite i se apreciază activitatea cu calificativul „bine” 
şi sunt menţionate unele calităţi ale ofițerului ca : orientare, conştiinciozitate şi perseverenţă. 
Se subliniază că în ce priveşte însuşirea limbii engleze a depus eforturi susţinute, reuşind 
să obţină rezultate bune”. 


În perioada 1 iunie 1969 — 1 octombrie 1970, ofiţerul Iulian Pop şi-a desfăşurat 
activitatea în afara graniţelor RSR ca ofiţer acoperit într-o instituţie a statului român. Nu 


1. Caracterizare de serviciu din 14 mai 1964, document semnat de către şeful Facultăţii de Arme şi Spate, 
colonelul Mircea Dumitriu, şi de şeful Secţiei Ofiţeri Elevi, locotenent-colonelul Nicolae Nicolescu. 
AANP, fond Cadre, d.p. nr. P-4488, dosar nepaginat. 

2. În perioada 1965-1968 a avut răspunderea rezolvării unor probleme operative ale rezidenţei din Copenhaga, 
Danemarca (rezidența DGIE din această capitală europeană avea 3 obiective şi era îndrumată de către 
maiorul de Securitate Iulian Pop). Ibidem, dosar nepaginat. 

3. Referat de cadre „strict secret” din 27 mai 1968, document semnat de către şeful Serviciului Personal din 
DGIE-CSS, locotenent-colonelul Florian Chiriac, şi maiorul Gheorghe Dudău, şef de birou în acelaşi 
serviciu. Ibidem, dosar nepaginat. 


POP IOAN IULIAN 


cunoaştem ordinul de misiune, instrucţiunile şi nici ţara în care a activat!. Din notarea de 
serviciu întocmită pentru această perioadă aflăm că locotenent-colonelul de Securitate 
Iulian Pop a trimis în ţară o serie de informaţii care au fost exploatate de ofiţerii din 


aparatul central al DGIE : 


De asemenea, folosindu-se de activitatea oficială, a reuşit să-şi creeze un cerc de relaţii în 
rândul diplomaților străini de la care a obţinut şi transmis în centrală mai multe informaţii, 
parte dintre acestea fiind exploatate. În munca cu colaboratorii, deşi a manifestat preocupări 
pentru o mai bună folosire şi dirijare a lor, tov. Pop lulian s-a dovedit deficitar în asigurarea 
unor legături impersonale cu aceştia şi care să fie folosite în condiţii mai deosebite?. 


Totuşi, superiorii nu s-au arătat pe deplin mulţumiţi de activitatea ofițerului pentru 
această perioadă de timp şi i-au acordat calificativul „satisfăcător” din cauza unor „greşeli” 
comise la post, lucru ce a condus la reperarea sa de către organele de contrainformaţii, care 


au propus rechemarea sa în ţară. Ulterior, în toamna anului 1971, a fost retras în ţară: 


Cu toate acestea, în munca de relaţii pe care a desfăşurat-o a comis şi unele greşeli care, 
în ultimă instanţă, au condus la reperarea sa de către organele CI autohtone şi retragerea 
de la post. În legătură cu aceasta, reliefăm faptul că, în acest domeniu de activitate, tov. 
Pop I. a manifestat nesiguranţă acţionând într-un mod neorganizat şi neuniform, neştiind 
să folosească cu pricepere şi în mod judicios posibilităţile ce i-au fost oferite de munca 
oficială. De asemenea, a mai dat dovadă de un insuficient spirit de analiză în anumite 
situaţii şi, uneori, în discuţiile cu interlocutorii săi, s-a lăsat antrenat asupra unor probleme 
ale statului de reşedinţă interceptate şi interpretate de altfel de organele CI autohtone. De 
menţionat că, în unele împrejurări (oficiale) a căutat să iasă în evidenţă, fapt care la timpul 
respectiv a fost apreciat ca o slăbiciune şi lipsă de modestie?. 


Notarea de serviciu întocmită pe perioada septembrie 1970 - octombrie 1971 de către 


UM 0755/H Bucureşti îi acorda calificativul „bine” pentru munca depusă: 


w 


În perioada de timp la care se referă prezenta notare de serviciu tov. Pop Iulian şi-a 
desfăşurat activitatea pe linia sectorului, la sediul central (adus fiind de la instituția de 
acoperire). Astfel, pe linia sectorului a desfăşurat o activitate pozitivă la sediul central, 
respectiv rezolvarea unor probleme operative impuse de forma de organizare a muncii 
sectorului trecut la acoperire. În această direcție, tov. nu a precupețit nici timp şi nici 
eforturi, a dat dovadă de conştinciozitate şi înţelegere a situațiilor. De asemenea, tov. a 
efectuat un număr de şase atrageri la colaborare din rândul unor cetăţeni din diferite 
instituţii ce au contingenţă cu problemele specifice sectorului. Aportul informativ al 
surselor sale poate fi caracterizat ca satisfăcător. Pentru munca cu asociaţii tov. şi-a creat 
şi două case de întâlniri‘. 


Într-o completare dată la o autobiografie din anul 1963, colonelul Iulian Pop preciza la data de 4 decembrie 
1980: „În perioada anilor 1965-1978 am făcut mai multe deplasări ordonate în străinătate cu diferite 
misiuni operative. Tot în această perioadă am fost ales, de mai multe ori, în organele de partid ca membru 
în birou şi ca secretar al BOB. Nu am avut nicio abatere pe linie de partid şi nici nu am fost pedepsit 


disciplinar”. Ibidem, dosar nepaginat. 


Notarea de serviciu a fost întocmită la data de 1 octombrie 1970 de către UM 0755/H. Ibidem, dosar 


nepaginat. 
Ibidem, dosar nepaginat. 


Notarea de serviciu a fost întocmită la data de 27 octombrie 1971, iar semnăturile ofiţerilor din Comisa 


de notare sunt indescifrabile (ibidem, dosar nepaginat). 

În perioada 1971-1979, Iulian Pop a activat ca ofiţer principal I informaţii externe în 
funcţia de analist de sistem la Serviciul de Informatică şi Documentare din DIE. Notarea 
de serviciu întocmită pe perioada 1 ianuarie 1977 - 31 iulie 1977 vorbeşte de atribuţiile 
ofițerului în cadrul acestui serviciu : 


În perioada pentru care i se face notarea ofiţerul a activat în cadrul colectivului de 
exploatare a sistemelor informatice ca analist, fiind numit şi ca instructor cu pregătirea 
militară în unitate. În cadrul atribuţiunilor de serviciu ofiţerul s-a ocupat de asigurarea 
fluxului informaţional al documentelor, verificarea şi validarea datelor pentru proiectul EP 
[evidenţa persoanelor - n.n. ] în care sens a menţinut o strânsă colaborare cu utilizatorul, 
aducându-şi contribuţia la îmbunătăţirea bazei de date şi a fluxului informaţional. De 
asemenea, a participat cu rezultate foarte bune la asigurarea rulărilor pe calculator, care nu 
de puţine ori s-au desfăşurat în timp prelungit de lucru. 


În februarie 1979, prin ordinul MI nr. II1/05025, a fost transferat din CIE - UM 0544 
Bucureşti în Direcţia Penitenciarelor - UM 0400 Bucureşti, unde a ocupat funcţia de ofiţer 
specialist principal III cu pregătirea cadrelor la Serviciul Cadre şi Învăţământ (febr. 1979 — 
15 apr. 1981). 

Se pare că a fost transferat la arma penitenciare din cauza înrăutăţirii stării de sănătate. 
Problemele medicale ale ofițerului au fost cauzate de sutele de ore lucrate peste progra 
în schimburile II şi III. d 

A fost trecut în rezervă prin Decretul Prezidenţial nr. 79 din 15 aprilie 1981, fiind 
clasat medical apt limitat în timp de pace şi război cu revizuire în ianuarie 1982 de către 
Comisia de expertiză medico-militară a Spitalului Militar al MI din Bucureşti!. La data 
trecerii în rezervă avea 33 de ani vechime în serviciu, din care 30 de ani ca militar?. 

Soţia ofițerului, Paulina Pop (Ionescu), a avut trei fraţi, dintre care doi dintre aceştia au 
fost ofiţeri MFA/MApN : Ion Ionescu (n. 21 iul. 1931) şi Victor Ionescu (27 mart. 1933). 

Grade succesive : locotenent (2 oct. 1952) ; locotenent-major (2 oct. 1955) ; căpitan (1 oct. 
1958) ; maior (23 aug. 1964) ; locotenent-colonel (23 aug. 1970); colonel (23 aug. 1977). 

Decorații : medalia „Meritul Militar”, clasa a II-a (1954). 

Pedepse : 2 zile de arest la garnizoană pentru pierderea unui regulament militar (ian. 1956). 


POP (BIJI) MARIA, angajat civil (n. 10 sept. 1909, com. Cojocna, jud. Cluj — d. 
24 sept. 1994, mun. Bucureşti). 

Naţionalitatea : română. 

Profesia de bază la încadrarea în MAI: învăţătoare. 

Funcţii în organizaţii politice, de masă şi obşteşti : activistă la CJ al PCR Turda (nov. 
1944 - dec. 1946); secretară a Apărării Patriotice şi a UFDR din Turda (1945-1946); 
activistă în aparatul central al CGM din Bucureşti (dec. 1946 - sept. 1949). La data de 
11 ianuarie 1952, Pop Maria a completat o fişă de evidenţă a ilegaliştilor întocmită de către 
Secţia Cadre a CC al PMR în care preciza că înainte de 23 august 1944 a fost „simpatizantă 
a PCR”, sprijinind mişcarea comunistă ilegală astfel : 


1. Diagnosticul pus de comisia medicală a fost cel de glaucom primitiv cronic simplu (boala fusese 
contractată în timpul în care s-a aflat în cadrele permanente ale MAI). Certificatul de decizie medicală 
nr. 74 emis de Comisia de expertiză medico-militară a Spitalului Militar al MI din Bucureşti din 
24 ianuarie 1981. Ibidem, dosar nepaginat. 

2. ANIC, fond CC al PCR - Secţia administrativ-politică, dosar nr. 7/1981, fv. 15. 

În cadrul Ajutorului Roşu, am cotizat şi am adunat bani, am difuzat manifeste şi Scânteia, 
am activat ca preşedintă în soc. „Ocrotirea mamei şi copilul”, la Cluj, am participat la 
procesul de la Chişinău-Constantinescu-laşi, am organizat Frontul Plug. în 1936 sau 38 în 
comuna Someşeni, am lămurit sătenii despre răzb. antisovietic la Bistra-Turda. (...) Activitatea 
am desfăşurat-o în com. Someşeni şi Cluj din 1933 sau 1934 până în 1940, când am pierdut 
legătura mea de partid. Am mai activat în mod sporadic la Bucureşti, unde era fratele meu 
şi care-mi dădea diferite sarcini: să duc materiale la un loc şi oră anumită (Levente), am 
difuzat material în com. Bistra-Turda (după 1940 până în 1944), aci în mod sporadic!. 


De asemenea, în acelaşi document, Maria Pop îi menţiona pe cei cu care a avut legături 
în perioada ilegalităţii : Elisabeta Sencovici, Alexandru Sencovici, Ion Oancea, Şchiopu 
Bucur, Ozica Schapira, Mihai Levente, Petre Constantinescu-laşi şi Zoe Bugnariu. 

Activitate profesională : în septembrie 1949 a fost încadrată pentru o perioadă scurtă de 
timp în Direcţia Generală Politică din MAI ca angajat civil, în funcţia de responsabilă la 
carnetul agitatorului (sept.-dec. 1949) ; director adjunct al Direcţiei Sociale din Ministerul 
Prevederilor Sociale (dec. 1949 - oct. 1951). După ce în august 1951 MAI a preluat 
problema reeducării minorilor de la Ministerul Prevederilor Sociale?, a fost numită în 
funcţia de locţiitor al şefului Serviciului Reeducări Minori din MAI (oct. 1951 - 1952). În 
a doua jumătate a anilor '60 a lucrat ca învăţătoare la Şcoala Medie de Băieți nr. 12 din 
Bucureşti. Dintr-un referat de cadre nedatat, întocmit probabil în 1956, aflăm următoarele : 


Din materialul aflat la dosarul tov. Pop Maria reiese că tov. împreună cu fratele său Biji a 
avut legătură cu mişcarea muncitorească în ilegalitate. A participat ca martoră la procesul 
tov. Constantinescu-laşi care a avut loc la Iaşi. După 23 august a lucrat un timp la regiunea 
de partid la Cluj. În 1946 a fost aleasă în CC a Sind. din învăţământ unde a lucrat în 
Comitetul Executiv până în anul 1948. 


În noiembrie 1951 Maria Pop locuia în Bucureşti, pe strada arhitect Ion Mincu, nr. 33. 


POP R. PETRE, sublocotenent? (n. 1 oct. 1927, com. Jichişu de Jos, jud. Cluj). 

Naţionalitatea : română. 

Profesia de bază la încadrarea în MAI: muncitor necalificat. 

Funcţii în organizaţii politice, de masă şi obşteşti: membru PCR din 1947. 

Stagiu militar : satisfăcut (1949-1950). 

Studii militare : Şcoala Militară de Subofiţeri MAI Oradea (1950) ; Şcoala Militară de 
Ofiţeri Pază MAI Câmpina (1 mai - 7 nov. 1953). 

Activitate profesională : muncitor zilier la mai mulţi patroni din oraşul Dej (1941-1949). 
După absolvirea şcolii de ofiţeri a fost repartizat la CTS, de unde în mai 1953 a fost trimis 
să urmeze cursurile Şcolii Militare de Ofiţeri Pază MAI Câmpina (1 mai - 7 nov. 1953). 
La terminarea şcolii a fost avansat la gradul de locotenent şi trimis în funcţia de inspector 
de cadre la Serviciul Cadre din DIP (7 nov. 1953 - 1 sept. 1954); inspector de cadre la 
Serviciul Cadre din DPLC/DGPCM (1 sept. 1954 — 1957). 


1. Fişa de evidenţă a ilegaliştilor nr. 9657 întocmită de Secţia Cadre a CC al PMR şi completată de Maria 
Pop la 26 noiembrie 1951. ANIC, fond 95, dosar nr. 122346, fv. 32. 

2. Vezi Decretul nr. 75/S din 30 august 1951 privind trecerea problemei reeducării unei categorii de minori, 
precum şi a reeducării vagabonzilor, a cerşetorilor şi prostituatelor de la Ministerul Prevederilor Sociale 
la MAI. 

3. ANIC, fond CC al PCR - Secţia Cancelarie (dosare-anexă), dosar nr. 269/1956, f. 81. 

4. Ibidem, dosar nr. 381/1975, fv. 21. 

În 1957, fiind trecut în rezervă, s-a angajat în funcţia de şef al Serviciului administrativ 
din Fabrica de Produse Lactate din Bucureşti (1957 — mart. 1964). 

La 13 martie 1964, organizaţia de bază a PCR din Fabrica de Produse Lactate Bucureşti 
l-a exclus din partid. Câteva luni mai târziu, la 12 octombrie 1964, Biroul Comitetului 
Municipal Bucureşti al PCR a confirmat hotărârea de excludere. Motivele acestei sancţiuni 
de partid se regăsesc într-un referat din 1975 întocmit de Colegiul Central de Partid : 


În decembrie 1961 a fost trimis la Panciu de către conducerea Fabricii de produse lactate 
Bucureşti să cumpere vin pentru a fi distribuit muncitorilor cu prilejul Anului nou. Pop 
Petru a cumpărat de la CAP Tifeşti 3.000 litri vin cu 6 lei/litrul şi l-a vândut muncitorilor 
cu 8 şi 10 lei/litrul, cu toate că cheltuielile de transport au fost suportate de către 
întreprindere. Prin acest procedeu, Pop Petru a obţinut un venit ilicit de peste 6.000 lei. 
Ulterior, fiind descoperit de către organele de miliţie, s-a deplasat în comuna Tifeşti şi a 
obţinut de Hotonog Ştefan, preşedintele CAP, un bon fals din care rezultă că ar fi plătit 
vinul la CAP cu 8 lei/litrul. Pentru comiterea infracţiunii de speculă, Tribunalul popular 
al raionului 1 Mai Bucureşti l-a condamnat în decembrie 1963 la un an şi şase luni 
închisoare, iar pentru uz de fals un an închisoare. Este arătat de către Biroul Organizaţiei 
de Bază de la Fabrica de produse lactate că în anul 1964 a fost găsit la poartă cu 120 borcane 
iaurt şi 4 navete cu lapte pe care a încercat să le sustragă din întreprindere!. 


După excluderea din Organizaţia de Bază a PCR a Fabricii de Produse Lactate din 
Bucureşti a fost nevoit să se transfere la Combinatul de Prelucrare a Lemnului Pipera din 
Bucureşti (apr. 1964 - 1975). 

În ziua de 16 septembrie 1974 a adresat un apel Congresului al XI-lea al CC al PCR în 
care solicita reexaminarea situaţiei sale, deoarece fusese reabilitat din punct de vedere 
juridic. Analizând situaţia sa, Colegiul Central de Partid a constatat în şedinţa din 30 mai 
1975 că motivele pentru care fusese exclus în anul 1964 fuseseră întemeiate şi a propus 
conducerii superioare de partid menţinerea excluderii din PCR. 

În 1975 locuia în Bucureşti, pe strada Aurel Vlaicu, nr. 90. 

Grade succesive : sublocotenent (7 nov. 1953). 


POPESCU NICOLAE, angajat civil. 
Activitate profesională : revizor contabil la Serviciul financiar şi CFI din DGP (1983 — 


1984). 


POPESCU ŞTEFAN, sublocotenent. 
Activitate profesională : referent în Serviciul Cadre din Direcţia Cadre a DGPCUM 
(8 dec. 1951). 


POPOVICI ANA, angajat civil (n. 25 aug. 1924, mun. Iaşi, jud. Iaşi). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: contabilă. 

Funcţii în organizaţii politice, de masă şi obşteşti : membră PCR din 1946. 

Studii civile: 6 clase de liceu comercial (1936-1942). În 1949 a fost scoasă din 
producţie pentru a fi trimisă la Şcoala de Contabilitate Normată (1949-1950). 


1. Ibidem. 

Activitate profesională: funcţionară la CFR Bucureşti (1943-1947 şi 1948-1949) şi 
CFR laşi (1947-1948); contabilă la CFR Filaret Bucureşti (1950 - 15 apr. 1952); ajutor 
contabil la Serviciul financiar din DGPCUM (15 apr. 1952 - ?). În anii '50, soţul Anei 
Popovici era locotenent-major de miliție’. 


PROSAN N. GHEORGHE, angajat civil (n. 13 oct. 1908, satul Purcăreni, com. 
Tărlungeni, jud. Braşov - d. 1990, mun. Bucureşti). 

Naţionalitatea : română. 

Originea şi apartenenţa socială: mic meseriaş. 

Funcţii în organizaţii politice, de masă şi obşteşti : membru de sindicat (anii '30). 

Studii civile : 4 clase primare. 

Stagiu militar : Depozitul de Muniţii din Bucureşti şi Centrul de Instrucție şi Pregătire 
Premilitară Braşov (1940-1945). 

Activitate profesională : la 16 ianuarie 1952, Gheorghe Prosan a completat o fişă de 
evidenţă a ilegaliştilor întocmită de către Secţia Cadre a CC al PMR în care menţiona că 
înainte de 23 august 1944 a fost „simpatizant al mişcării muncitoreşti”, ajutându-i pe 
comunişti prin Ajutorul Roşu. Acelaşi document mai preciza că în perioada 1932-1938 a 
activat în Bucureşti, având legături pe linie sindicală şi prin Ajutorul Roşu cu tovarăşii 
Nicolae Neacşu (locotenent de Securitate la începutul anilor '50), Nicolae Popa zis „Luric”, 
Ştefan Mladin şi Radu lIlie?. La începutul anului 1948 s-a angajat ca magazioner la 
Restaurantul Hotelului „Athénée Palace”, de unde în toamna aceluiaşi an a fost încadrat în 
DGP ca angajat civil (oct. 1948 - iul. 1952). În prima jumătate a anului 1952 îl găsim în 
funcţia de şef de Secţie în cadrul Serviciului Contabilitate din DGPCUM (1952). În 
această funcţie, Prosan se ocupa cu ridicarea salariilor angajaţilor DGPCUM de la Banca 
de Stat a RPR, dar şi cu gestionarea unor fonduri pentru nevoile cotidiene ale direcţiei. În 
1952 figura pe un tabel cu „propunerile de scoatere a unor elemente din Serv. Contabilităţii 
şi Planificare DGSS, D. Gen. Penitenciare, CTP şi Cdt. ALA în măsura înlocuirii lor cu 
alte cadre noi”. În dreptul numelui său era făcută o scurtă caracterizare, precizându-se 
motivul pentru care trebuia îndepărtat din MAI: 


` Tatăl său, până în 1934, a fost lucrător proector, după care a avut atelier fără lucrători. Un 
frate al lui este Lt. Col. în MAI, iar doi frați sunt muncitori necalificaţi în oraşul Stalin. 
Un unchi (fratele mamei) a fost comerciant de manufactură, a făcut politică legionară 
împreună cu cei 2 copii ai lui, pentru care după rebeliune au fost închişi câte 3 ani de zile. 
O soră a mamei a avut o vilă la Predeal, iar restul rudelor deasemeni sunt comercianţi. 
Numitul, din 1940-1945 a fost concentrat la Depoz. Muniţiuni Bucureşti şi apoi în 1944 
a fost instructor la C.I. Preg. Premilitară Braşov. Din 1945-1948 s-a ocupat cu comerţul 
de fructe în oraşul Stalin. În 1948, cu intervenţia fratelui său (Lt. Col. Prosan Nicolae), 
a fost încadrat la Dir. Gen. a Penitenciarelor’. 


A fost îndepărtat din MAI împreună cu fratele său, locotenent-colonelul Nicolae Prosan, 
în urma demiterii ministrului Afacerilor Interne, Teohari Georgescu, acuzat de „deviere de 
dreapta” în 1952. 

În ianuarie 1952, Gheorghe Prosan locuia în Bucureşti, în cartierul Vatra Luminoasă, pe 
str. Nicolae Cristea, nr. 29 (în anii '60, denumirea străzii a fost schimbată în cea de „Ruşchiţa”). 


ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 246. 
2. Fişa de evidenţă a ilegaliştilor nr. 15101 întocmită de Secţia Cadre a CC al PMR şi completată de 
Gheorghe Prosan la 16 ianuarie 1952. ANIC, fond 95, dosar nr. 122347, fv. 48. 
3. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 147. 

PROSAN N. NICOLAE, locotenent-colonel (n. 22 nov. 1906, satul Purcăreni, com. 
Tărlungeni, jud. Braşov - d. 30 nov. 1994, mun. Bucureşti). 

Naţionalitatea : română. 

Funcţii în organizații politice, de masă şi obşteşti: membru în PCdR din 1932; 
membru în organizaţia de partid a Restaurantului „Cina” din Capitală! (1944). 

În 1951, Comisia de Verificare a CC al PMR a primit un memoriu de la un fost chestor 
al Direcţiei Generale a Siguranţei Statului, Vintilă Veiss, în care se aduceau o serie de 
acuzaţii grave unor ofiţeri superiori din conducerea MAI (Veiss a trimis acest memoriu 
după ce în prealabil fusese exclus din partid - în 1948 — şi îndepărtat din DGSS, în 1949). 
Ulterior, în 1950, Vintilă Veiss a fost arestat, fiind acuzat de spionaj. I s-a imputat faptul 
că a primit medicamente de la anumiţi funcţionari ai legaţiilor străine din Bucureşti pentru 
a-şi trata TBC-ul pulmonar de care suferea. Înainte de arestare însă, Veiss a dezvăluit toate 
afacerile şi chefurile organizate de Marin Jianu şi anturajul său într-un memoriu trimis 
generalului-maior Mihail Burcă, şeful Direcţiei Generale Politice din MAI? (din acest 
anturaj făcea parte şi Nicolae Prosan). În loc să ia măsuri de verificare a lucrurilor relatate 
de Veiss şi de a informa conducerea de partid, Burcă i-a înmânat documentul tocmai lui 
Marin Jianu, care a păstrat memoriul timp de trei luni de zile, perioadă în care i-a pregătit 
pe cei vizaţi în mod direct de Veiss, ce şi cum să declare în cazul în care vor avea loc 
anchete disciplinare sau verificări pe linie de partid. De asemenea, în vara anului 1949 
Jianu i-a propus lui Veiss să renunţe la acuzaţiile formulate către CC al PMR, oferindu-i 
în schimb reîncadrarea în Securitate prin intermediul generalului-maior Burcă?. 

Activitate profesională : în perioada iunie-august 1944, Nicolae Prosan a făcut parte 
din Formațiunile de Luptă Patriotice, luând parte la mai multe acţiuni de sabotare a liniilor 
de comunicaţie germane (în acea perioadă era dat dezertor din armată şi locuia împreună 
cu alţi „patrioţi” la un anume Ioan Miroiu, domiciliat pe str. Dr. Felix, nr. 79). 

La începutul lunii august 1944, Comandamentul General al Formaţiunilor de Luptă 
Patriotice a stabilit responsabilii pentru 4 dispozitive de luptă corespunzătoare celor 
4 sectoare ale Capitalei şi un dispozitiv de luptă de rezervă. Prosan a fost repartizat alături 
de alţi 5 luptători la dispozitivul 14. 

În noaptea de 23/24 august 1944, Prosan a făcut parte din grupa Formaţiunilor de 
Luptă Patriotice care l-a preluat pe mareşalul Ion Antonescu din seiful Palatului Regal aflat 
la subsolul clădirii. Conducătorul statului a fost transportat într-o casă conspirativă a 
PCdR din cartierul Vatra Luminoasă (azi str. Constantin Tănase, nr. 2B). Din această 
echipă condusă de Emil Bodnăraş au mai făcut parte : Ştefan Mladin’, Nicolae Prosan, Ilie 


1. Corneliu Crăciun, Dicţionarul comunizanţilor din noaptea de 23 spre 24 august 1944, Primus, Oradea, 
2009, p. 434. 

2. Marius Oprea, Banalitatea răului. O istorie a Securităţii în documente 1949-1989, Polirom, laşi, 2002, 
p. 253. 

3. ANIC, fond CC al PCR - Secţia administrativ-politică, dosar nr. 33/1953, ff. 166-264. 

4. Corneliu Crăciun, op. cit., Primus, Oradea, 2009, p. 434. 

5. În anii '30-'40, Mladin Constantin Ştefan, zis „Tudor” (n. 15 iul. 1915, satul Tunarii Noi, com. Poiana 
Mare, jud. Dolj — d. 1961, mun. Bucureşti), a lucrat ca picolo şi ospătar în mai multe restaurante renumite 
din Capitală: „Cina”, „Royal”, „Corso”, „Continental”, „Elyse” etc. Concomitent cu activitatea 
profesională, a activat în Sindicatul Ospătarilor şi în mişcarea de tineret comunistă, participând la 
organizarea unor greve ale ospătarilor, împrăştierea de manifeste şi voluntariat pe linia A jutorului Roşu. 
În 1934 a fost arestat de Siguranţă cu ocazia unei percheziţii domiciliare la care i s-au găsit materiale de 
propagandă comunistă. În august 1944, potrivit dispoziţiilor primite de la PCdR, nu s-a prezentat la 
concentrare pentru a se ocupa de organizarea ospătarilor în Formațiunile de Luptă Patriotice ; instructor al 
Sectorului Sfaturi Populare din cadrul Secţiei Organe Conducătoare de Partid, Sindicale şi UTM a CC al PMR 

Dinuţ (nume conspirativ „Bălăşoiu”), loan Constantinescu şi Nicolae Dumitrescu! [ospătari la 
Restaurantul „Cina” de pe Calea Victoriei — n.n.], Vasile Iliescu, Ion Marghian şi Ion Miroiu2. 
Într-o declaraţie dată la 4 iunie 1950, Ştefan Mladin preciza că în luna aprilie 1944 a 
primit de la Emil Bodnăraş sarcina de a organiza Formațiunile de Luptă Patriotice. Acesta 
a organizat 4 grupe formate din ospătari, STB-işti, muncitori de la Uzina de Apă şi 
dezertori de pe front. Prima formă de organizare a Formaţiunilor de Luptă Patriotice a fost 
organizaţia „Patrioţilor”, care avea misiunea de a pregăti cadrele pentru luptă, de a 
împrăştia manifeste, de a sabota convoaie de automobile şi autocamioane (membrii 
organizaţiei erau neînarmaţi). Ulterior, s-a trecut la formarea unităţilor de Formaţiuni de 
Luptă Patriotice care aveau în dotare armament, medicamente, frânghii de alpinism, hrană 
uscată şi echipament militar procurat de la Armată. În fruntea acestor formaţiuni a fost 
numit Ştefan Mladin, care era în legătură directă cu Emil Bodnăraş. Aceste formaţiuni au 
organizat acte de sabotaj, precum tăierea firelor de telefon germane (deşi se antrenaseră 
pentru aruncarea în aer a unor garnituri de tren şi convoaie militare germane, aceste lucruri 
nu s-au mai întâmplat din cauza precipitării evenimentelor şi a înaintării Armatei Roşii). 
Cu câteva zile înainte de 23 august 1944, Mladin a fost mobilizat şi avertizat că în 
curând va fi folosit într-o misiune de mare importanţă. Potrivit lui Mladin, în noaptea de 
23/24 august, orele 3-4, s-a prezentat la Palatul Regal în fruntea echipei sale şi a intrat 
numai după ce a spus parola: „Din partea Inginerului Ceauşu” (numele conspirativ al lui 
Emil Bodnăraş). De aici Mladin şi echipa sa i-au transportat pe lon Antonescu, Mihai 
Antonescu, generalul Constantin „Piki” Vasiliu, generalul Constantin Pantazi şi colonelul 
Mircea Elefterescu la o fostă casă conspirativă a lui Emil Bodnăraş din cartierul Vatra 


(? - 1 oct. 1952). La data de 1 octombrie 1952 a fost încadrat în MAI cu gradul de locotenent-colonel, 
fiind repartizat în funcţia de locţiitor al şefului Direcţiei a IX-a din MSS (1 oct. 1952 - 1 oct. 1953). 
Ulterior, a fost avansat la gradul de colonel de Securitate şi numit în funcţia de şef al Direcţiei a IX-a paza 
demnitarilor din MAI (1 oct. 1953 - 1961). În mai 1952 locuia în Bucureşti, pe str. Crângului nr. 1. A 
fost decorat cu: Ordinul „Steaua Republicii Populare Române”, clasa a III-a (21 aug. 1954); Ordinul 
„Steaua Republicii Populare Române”, clasa a V-a (4 nov. 1954); medalia „A V-a Aniversare a Republicii 
Populare Române” (14 iun. 1957); medalia „Meritul Militar”, clasa a II-a (13 dec. 1957). La data 
decesului locuia în Bucureşti, sectorul 1, str. Armindenului, nr. 3. ANIC, fond 95, dosar nr. 122335, fv. 24. 
ANIC, fond CC al PCR - Secţia administrativ-politică (dosare-anexă), dosar nr. 74/1953, ff. 17-20. 

1. Dumitrescu Nicolae (n. 1 ian. 1913, com. Strejeşti, jud. Vâlcea), de profesie ospătar; membru PCR din 
1945, exclus în 1952 sub acuzaţia că ar fi comis o serie de abateri grave de la disciplina de partid, dar şi 
din cauza unor abateri profesionale comise în perioada în care a fost ofiţer MAI. Sub motivaţia că a comis o 
serie de abuzuri şi a avut o conduită imorală, a fost scos din Miliție cu gradul de locotenent-major în 1952, 
odată cu înlăturarea tuturor apropiaților ministrului Afacerilor Interne, Teohari Georgescu (vezi devierea 
de dreapta a grupării Ana Pauker, Teohari Georgescu şi Vasile Luca). În octombrie 1966 a fost reabilitat 
şi reprimit în partid. După excluderea din partid a lucrat ca gestionar şi ospătar la diferite unităţi de 
alimentaţie publică până în 1967, când a fost pensionat. La sfârşitul anilor '70 şi începutul anilor '80 a 
adresat mai multe memorii conducerii superioare de partid prin care solicita acordarea stagiului de partid 
din perioada ilegalităţii, respectiv anul 1943 (între 1942 şi august 1944 a muncit ca ospătar la diferite 
restaurante din Bucureşti, contribuind cu diferite sume de bani la Ajutorul Roşu şi răspândind manifeste 
ilegale editate de PCdR). În şedinţa din 26 aprilie 1985, Colegiul Central de Partid, examinându-i situaţia 
de partid, a hotărât ca, pe baza hotărârii Secretariatului CC al PCR, Dumitrescu să rămână cu vechimea 
de partid din 1966, deoarece nu îndeplinea criteriile pentru acordarea stagiului de partid din ilegalitate. 
În anii '80 Nicolae Dumitrescu locuia în Bucureşti, str. Jules Michelet, nr. 9. Referat de cadre din 
22 aprilie 1985 semnat de Miu Dobrescu, preşedinte al Colegiului Central de Partid. ANIC, fond CC al PCR - 
Secţia Cancelarie (dosare-anexă), dosar nr. 204/1985, fv. 119. Fişa de evidenţă a ilegaliştilor nr. 19123 
întocmită de Secţia Cadre a CC al PMR şi completată de Nicolae Dumitrescu în ziua de 16 ianuarie 1952 
(la acea dată locuia în Bucureşti pe str. Bradului, nr. 11). ANIC, fond 95, dosar nr. 122297, fv. 18. 

2. Ion Spălăţelu, Jzbânzi prin vremuri. Comuniştii — o istorie trăită, 1921-1981, Scrisul Românesc, Craiova, 
1981, p. 156. 

Luminoasă. În această casă, arestații au fost predaţi de echipa „inginerului Ceauşu”, fără 
proces-verbal, lui Manole Bodnăraş şi soţiei sale, Elena, care fuseseră însărcinaţi de partid 
să aranjeze casa în mod corespunzător (arestaţii au rămas în această locaţie până la 
31 august 1944, când au fost predaţi unei unităţi militare sovietice cantonată în comuna 
Afumaţi, şoseaua Pantelimon). Însărcinat cu paza acestei case a fost Nicolae Prosan, 
sarcină de care s-a achitat foarte bine!. 

La 3 iulie 1956, Manole Bodnăraş şi Ştefan Mladin au fost chemaţi la Institutul de 
Istorie al PMR pentru a da declaraţii în vederea reconstituirii evenimentelor din vara anului 
1944. Declaraţia lui Mladin este cât se poate de edificatoare asupra modului în care au fost 
transportaţi oamenii-cheie ai Guvernului Antonescu în Vatra Luminoasă : 


Da, erau celule la subsol, seifuri. Ne-am înarmat cu armamentul cu care a fost dezarmată 
garda lui Antonescu, pentru că armamentul nostru era puţin mai de proastă calitate şi 
ruginit chiar. Tov. Bodnăraş a luat un pistol automat şi a scăpat vreo 2-3 rafale pe acolo şi 
la un moment dat au fugit toţi şi am rămas singuri pe acolo. După aceia s-a trecut la 
organizarea ridicării lui Antonescu şi a celorlalţi şi au fost duşi în Vatra Luminoasă. În 
primul rând am luat un autobuz. (...) A fost organizat un autobuz mare, care a fost tras în 
curte în apropiere unde ei erau arestaţi şi primul care a fost scos din celulă a fost Antonescu 
şi Mihai. Am fost eu şi cu tov. Bodnăraş în celulă. Ne-a deschis un ofiţer seiful. Tov. 
Bodnăraş a intrat în uşă şi l-a întrebat pe Antonescu : 

- Domnul Mareşal Antonescu ? 

Antonescu n-a putut să răspundă, a fost emoţionat. A doua oară din nou: 

- Domnul Mareşal Antonescu ? 

Atunci : 

- Da, eu sunt. 

- Vă rog să vă luaţi lucrurile şi mergeţi cu noi. 

Antonescu răspunde : 

- Ne duceţi să ne împuşcaţi ? şi aşa este când serveşti regele cu credinţă... 

Tov. Bodnăraş a răspuns: 

- Nu vă împuşcăm, întâi trebuie să vă judece poporul... (...) 

l-a luat. Era într-adevăr alarmă afară: Aviația era deasupra palatului, chiar în timpul acela 
se bombarda palatul. Tov. Bodnăraş mergea înainte şi eu aveam un pistol pe care de altfel 
îl ţin şi acum - acela cu ţeava aceea de lemn, un Mauser, îl aveam în maşină — şi fiind foarte 
întuneric Mihai Antonescu avea intenţia să fugă. Acolo era tocmai aripa aceia a palatului 
neterminată, cu multe subsoluri, unde te puteai pierde, mai ales noaptea în întuneric. Şi 
când am văzut că tot se leagă la picior, i-am băgat aşa puţin ţeava la coastă şi i-am spus să 
se ţie aproape că îl împuşc. I-am dus în maşină. După aceia l-am luat pe Picki Vasiliu, pe 
Elefterescu şi Pantazi care erau într-o altă celulă. În maşină am primit ordin de la tov. 
Bodnăraş să le atrag atenţia că în caz dacă vor încerca să facă gălăgie, să încerce să evadeze 
sau altceva, să ştie că vor fi împuşcaţi fără nici un fel de somaţie. Oamenii au primit ordin, 
aveam 10 tovarăşi din formaţiile de luptă, pot să dau şi numele lor: era tov. Prosan 
Nicolae, la păzit pe Antonescu până la predarea lui armatei sovietice ; a fost Miroiu loan; 
a fost Dinuţ Ilie (...) şi Paraschiv Ion. Sunt toţi ospătari, pentru faptul că ei au putut fi 
mobilizați mai uşor la ora aceia, erau oamenii în timpul serviciului ; celelalte echipe erau 
muncitori, era mai greu, aveam legături cu ei, dar era foarte greu la ora aceea de luat ; tov. 
Nicu Stelea, tov. Voicu Ion şi mai sunt încă câţiva tovarăşi, ale căror nume trebuie să mă 
mai gândesc, nu le-am notat; mai sunt câţiva tovarăşi... nu ştiu, nu-mi reamintesc, ulterior 
o să-mi amintesc şi o să spun şi ceilalţi care au fost în seara aceia. (...) După ce au fost îmbarcaţi 


1. „Amintirile lui Tudor Mladin privind pregătirea şi desfăşurarea insurecției din august 1944”, declaraţie 
dată la 4 iunie 1950. ANIC, fond 60, dosar nr. 28, ff. 1-4. 

în autobuz, au fost duşi în Vatra Luminoasă. Tov. Emil Bodnăraş mergea înainte cu maşina 
partidului, maşina noastră istorică... (...) Ar fi foarte bună pentru muzeu: o maşinuţă 
mică. Toată ziua o repara Matei. Cred că Matei ştie, dacă-l găsiţi pe Matei. Este legat de ea. 


Într-o declaraţie dată la 25 februarie 1960, colonelul în rezervă Gheorghe Teodorescu, 
fost comandant de companie în Batalionul de Gardă al Palatului Regal, povestea momentul 
predării lui Ion Antonescu şi apropiaților săi grupului de comunişti condus de Emil 
Bodnăraş. Astfel, căpitanul (la acea vreme) Gheorghe Teodorescu îşi aminteşte că în 
noaptea de 23/24 august (ora 00 : 30) a primit ordin de la colonelul Emilian Ionescu, prin 
maiorul Anton Dumitrescu (locţiitor al comandantului Batalionului de Gardă), să pregătească 
plecarea regelui şi a suitei sale, după care să-i predea pe arestaţi grupului de 10 tovarăşi 
conduşi de Emil Bodnăraş, alias „inginerul Ceauşu”. În jurul orei 01 : 30, regele Mihai a 
părăsit Palatul Regal, iar la cererea lui Emil Bodnăraş, căpitanul Teodorescu a pregătit un 
autobuz cu şofer (caporalul Bunea). Autobuzul cu arestaţii escortaţi de cei 10 tovarăşi 
comunişti a părăsit Palatul Regal la ora 03 : 15 şi s-a întors după circa o oră. La întoarcere, 
caporalul Bunea i-a comunicat superiorului său că arestaţii au fost plasați sub paza unor 
civili într-o casă a comuniştilor din cartierul Vatra Luminoasă?. 

După 23 august 1944, Nicolae Prosan a activat în continuare în Formațiunile de Luptă 
Patriotice conduse de Emil Bodnăraş, făcând parte şi dintr-o reţea informativă organizată 
de Tudor Sepeanu, având ca sarcini supravegherea informativă a principalilor lideri ai PNȚ 
şi PNL, cu scopul de a: 


cunoaşte toate acţiunile politice duse de partide „istorice” PNȚ şi PNL, precum şi orice 
acţiuni s-ar îndrepta contra PCR?. 


Informaţiile aflate de Prosan şi de alţi membri din această reţea, mulţi dintre ei de 
profesie ospătari, erau rapoarte superiorilor din cadrul Formaţiunilor de Luptă Patriotice. 

În cadrul Formaţiunilor de Luptă Patriotice a activat până la 16 noiembrie 1944, când 
această structură paramilitară a PCdR a fost dizolvată. 

După 6 martie 1945, data instalării guvernului procomunist dr. Petru Groza, Nicolae 
Prosan a fost încadrat în structurile represive al regimului comunist, odată cu Mişu 
Dulgheru, Ion Constantin, Laurian Zamfir şi Ion Crişan, şi ei foşti membri ai Formaţiunilor 
de Luptă Patriotice. 

Astfel, la 8 martie 1945, din ordinul lui Teohari Georgescu, Prosan a fost încadrat în 
Corpul Detectivilor din Direcţia Generală a Poliţiei cu gradul de comisar (prin acelaşi 
ordin au mai fost încadraţi în diferite structuri din MAL: Mişu Dulgheru, Tudor Sepeanu, 
Ion Constantinescu, Laurian Zamfir şi Ion Crişan). 

În dosarul de cadre al fostului general-locotenent de Securitate Alexandru Nicolschi se 
află o declaraţie dată de acesta la 21 iulie 1954 în care se spune că în septembrie 1945, 
aflând de la directorul general al Poliţiei - generalul Constantin Popescu - că Lagărele de 
internaţi politici de la Caracal şi Slobozia urmau să fie închise, a hotărât să recruteze ca 
informatori o serie de legionari internaţi. În acest scop, l-a trimis la Caracal pe comisarul-şef 
Nicolae Prosan care i-a recrutat ca informatori, pe bază de anga jament verbal, pe conferenţiarul 
universitar Ivănceanu (Cuzist) şi pe dr. Vasile Noveanu, fost ministru legionar al Inventarului 


Declaraţie dată de Ştefan Mladin la 3 iulie 1956. Ibidem, dosar nr. 108, ff. 48-49. 

2. Declaraţie dată de către colonelul în rezervă Gheorghe Teodorescu la 25 februarie 1960. /bidem, dosar 
nr. 285, ff. 30-31. 

3. ANIC, fond CC al PCR - Secţia administrativ-politică, dosar nr. 33/1953, ff. 4, 135. 

Avuţiilor Publice în Guvernul Ion Gigurtu (4 iul. - 4 sept. 1940). Cei doi au fost recrutaţi 
pentru a stabili legătura cu Nicolae Pătraşcu, secretar general al Mişcării Legionare la acea 
vreme, care avea să semneze cu liderii comunişti, prin intermediul lui Alexandru Nicolschi, 
un pact de neagresiune (10 decembrie 1945)!. 

Chestor în Direcţia Generală a Siguranţei Statului (? - 18 febr. 1948); inspector 
general în DGP (18 febr. 1948 - ?); director al Direcţiei economice (mart. 1949) şi al 
Direcţiei administrative din DGP (oct. 1951 - 1952). La câţiva ani după încadrarea sa în 
DGP a fost scos din MAI şi trimis în producţie, în martie 1953, ca ospătar la restaurantul 
Compescăria „Delta Dunării” din Calea Victoriei - Bucureşti. 

A făcut parte din anturajul ministrului adjunct al Afacerilor Interne, Marin Jianu. 
Împreună cu acesta şi cu Alexandru Neacşu (colonel de Securitate) au organizat în perioada 
aprilie 1948 — ianuarie 1952 o serie de chefuri cu femei de moravuri uşoare, au promovat 
şi încadrat în MAI personaje care nu aveau nicio pregătire sau calificare corespunzătoare. 

Se pare că în 1949, cu prilejul verificării membrilor de partid din MAI, Prosan a fost 
reţinut pentru cercetări, însă nu va sta prea mult în arest, deoarece, la intervenţia protec- 
torului său din MAI - Teohari Georgescu -—, a fost eliberat şi ulterior promovat într-o 
funcţie de conducere din DGP. Acest lucru reiese din stenograma şedinţei Plenarei CC al 
PMR din 27 mai 1952 - „devierea de dreapta” -, când Ioan Vinţe l-a întrebat pe Teohari 
Georgescu despre cliberarea lui Prosan din 1949 : 


Din a cui aprobare, în 1949 l-ai eliberat pe Prosan, care era sub ancheta Comisiei de verificare, 
legat de cazul Jianu ? Acesta avea legături cu o femeie din anturajul Principesei Ileana, care 
se reîntorsese din Elveţia, după care a intrat în cercurile funcţionarilor Ministerului de 
Interne şi a avut legături cu acest Prosan, care a fost arestat. În momentul când cercetările 
erau în toi, Prosan a fost eliberat, ca, după un timp, să fie promovat în funcţia pe care o 
avea la Direcţia Penitenciarelor. Dacă aceasta s-a făcut cu aprobarea unui for de partid ??. 


Fostul ministru al Afacerilor Interne, Teohari Georgescu, nu i-a oferit un răspuns clar 
lui Vinte : 


Ca el au mai fost şi alții. Fără forme, fără fapte, ținem oamenii ani de zile. După un an-doi, tot 
cu aprobare, îi eliberăm. Ceea ce am cunoscut eu, ce mi s-a raportat mie despre el, nu era 
pentru reținerea lui. Dacă din cele ce ştiţi lucrurile stau altfel, fără îndoială am fost indus 
i 3 
în eroare”. 


În aprilie 1978, Nicolae Prosan locuia în Bucureşti, sectorul 1, str. Ruşeţu, nr. 29, beneficia 
de o pensie MI de 1.677 lei şi era propus pentru mărirea cuantumului pensiei la 2.400 lei”. 


1. În octombrie 1945, Noveanu i-a semnalat lui Nicolschi că N. Pătraşcu se afla cu domiciliul într-o casă 
din Bucureşti, pe str. Alecu Russo (la intersecţia cu str. Tunari). În această casă care aparţinea unei femei 
în vârstă, Pătraşcu mai locuia cu unul dintre „locotenenţii” săi, legionarul Vică Negulescu. La începutul 
lunii noiembrie 1945, şeful Corpului Detectivilor, Petrovici, şi ministrul Afacerilor Interne, Teohari 
Georgescu, au condus de la faţa locului operaţiunea de arestare a celor doi fruntaşi legionari, Negulescu 
şi Pătraşcu. Negulescu a fost eliberat după câteva zile, iar Pătraşcu o lună mai târziu. Pătraşcu Nicolae 
(n. 1907 - d. 1968) va fi rearestat în 1948 şi judecat în procesul Lotului „Marii Finanţe”, fiind condamnat la 
ani grei de închisoare (va fi eliberat abia în anul 1964). ACNSAS, fond Cadre, dosar nr. 00055, ff. 82-84. 

2.  Stenogramele şedinţelor Biroului Politic şi ale Secretariatului Comitetului Central al PMR, vol. IV 
(partea a Il-a), 7952, Arhivele Naţionale ale României, Bucureşti, 2007, p. 107. 

3. Ibidem, p. 120. 

4. Decretul Prezidenţial nr. 83 din 10 aprilie 1978 privind majorarea unor pensii. ANIC, fond Decrete 
prezidenţiale, dosar nr. 108/1978. 

În 1988, Prosan avea aceeaşi pensie şi locuia la aceeaşi adresă!. 

Grade succesive : locotenent-colonel (1 iul. 1951). 

Decorații : prin Decretul nr. 876 din 20 august 1949, directorului Nicolae Prosan i s-a 
conferit Ordinul „Muncii”, clasa a III-a? ; Ordinul „Steaua Republicii Populare Române”, 
clasa a V-a? (21 aug. 1954); Ordinul „Apărarea Patriei”, clasa a III-a“ (21 aug. 1954). 


PURDEA GAVRILĂ IOAN, angajat civil, d.p. nr. 4597 (n. 
4 dec. 1926, satul Gârboul Dejului, com. Căşei, jud. Cluj — d. 2002). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: medic uman. 

Funcţii în organizaţii politice, de masă şi obşteşti: membru UTM 
din 1948 şi PMR din 1958; membru în Comitetul UTM din Institutul 
Medico-Farmaceutic din Cluj (1952-1955) ; membru în BOB al PMR 
din Penitenciarul Cluj Tribunal (1958-1960); membru în Consiliul 
Sindical al Angajaţilor Civili din MAI (1962-1968) şi preşedinte al 
Comisiei de Asigurări Sociale din MAI (1970). 

Studii civile : 7 clase în comuna natală (1932-1939) ; Liceul Teoretic „Andrei Mureşanu” 
din Dej (1944-1949); Facultatea de Medicină Generală, secţia medicină generală, la 
Institutul Medico-Farmaceutic din Cluj (sept. 1949 - iul. 1955). În noiembrie 1964, în 
urma absolvirii unui curs de specializare, a devenit medic specialist psihiatru, aprofundându-şi 
an de an cunoştinţele de specialitate în cadrul clinicii de psihiatrie a Spitalului nr. 9 din 
Bucureşti ; curs de perfecţionare, specialitatea psihiatrie (1974) ; curs de perfecţionare, 
specialitatea psihiatrie la Institutul de Medicină şi Farmacie din Bucureşti (1-30 apr. 1985). 

Stagiu militar : nu a satisfăcut serviciul militar deoarece a fost clasat inapt pe caz de boală. 

Studii politice : Universitatea Serală de Marxism-Leninism, secţia filosofie (1959-1962). 

Activitate profesională : agricultor în gospodăria părintească (1940-1944). După absolvirea 
facultăţii a fost repartizat în reţeaua sanitară a DPLC în funcţia de medic consultant la 
Penitenciarul Gherla/formaţiunea 0606 Gherla (15 aug. 1955 - 30 iun. 1956); medic la 
Penitenciarul Cluj Tribunal (1 oct. 1956 - 1 febr. 1961). 

Într-o caracterizare din 30 iunie 1959 întocmită de comandantul Penitenciarului Cluj 
Tribunal, căpitanul Erwin Gyurcsani, pe numele angajatului civil Ion Purdea se menţionau 
condiţiile sanitare precare existente în unitate: 


ANIC, fond CC al PCR - Secţia organizatorică, dosar nr. 10/1988, f. 86. 

Decretul nr. 876 din 20 august 1949 privind acordarea unor decoraţii. Buletinul Oficial al Republicii 

Populare Române, anul 1, nr. 55, 22 august 1949. 

3. Decretul nr. 368 din 21 august 1954 pentru conferirea Ordinului „Steaua Republicii Populare Române”, 
Ordinului „Muncii” şi a medaliei „Muncii” unor tovarăşi. Prin acest act normativ, „tovarăşului Prosan 
Nicolae din CC al PMR” i s-a conferit Ordinul „Steaua Republicii Populare Române”, clasa a V-a, 
pentru „merite deosebite pe tărâmul construcţiei de Stat, economice, sociale şi culturale cu ocazia celei 
de a zecea aniversări a eliberării Patriei noastre”. ANIC, fond Consiliul de Stat - Decrete, dosar nr. 14/ 
1954, f. 8. 

4. Decretul nr. 369 din 21 august 1954 pentru conferirea Ordinului „Apărarea Patrie”, medaliei „Eliberarea 

de sub jugul fascist” şi medaliei jubiliare „10 ani de la înfiinţarea primelor unităţi ale Armatei Populare 

Române” unor activişti din aparatul de stat, ministere, instituţii, organizaţii politice, economice şi 

obşteşti. Prin acest act normativ, „tovarăşului Prosan Nicolae din Dir. Alim. Public.” i s-a conferit 

Ordinul „Apărarea Patriei”, clasa a III-a, „cu ocazia împlinirii a 10 ani de la eliberarea patriei noastre 

şi pentru merite deosebite în activitatea politică, ştiinţifică, culturală şi economică”. ANIC, fond Consiliul 

de Stat - Decrete, dosar nr. 6/1954, f. 214. 

Ca un merit al dânsului este prevenirea oricărei epidemii, ce sa realizat în condiţii foarte 
grele : fluctuaţie foarte mare de efective, reţea de apeduct şi canalizare complect distrusă, 
aglomeraţie permanentă, depăşindu-se capacitatea de cazare pe de 2-3 ori. (...) Prescrie 
medicamente şi regimuri alimentare cu discernământ corect conform diagnosticelor stabilite 
şi în caz de necesitate confirmate şi radiologic. Are un singur subordonat cadru mediu 
sanitar. Îndrumă permanent şi controlează activitatea acestuia. Respectă orele de program, 
dar de foarte multe ori poate fi găsit în Unitate şi în afara orelor de program, făcând 
consultaţii sau analizând în micul laborator înjghebat din iniţiativa sa. 


Medic principal în Secţia sanitară a DGPCM (1 febr. 1961 - 1 aug. 1967); şefal 
Secţiei curativ-profilactice din Serviciul sanitar al DGP (1 aug. 1967 - 1 aug. 1969); 
director al Spitalului-penitenciar Văcăreşti/Bucureşti (1 aug. 1969 - aug. 1977). În vara 
anului 1977, funcţia civilă de director al Spitalului penitenciar Bucureşti a fost transformată 
în funcţie militară, Purdea fiind astfel nevoit să-şi părăsească postul; medic principal 
psihiatru la Secţia „Psihiatrie” din Spitalul-penitenciar Bucureşti (aug. 1977 - 1 aug. 
1984); şef al Secţiei „Psihiatrie” din Spitalul-penitenciar Jilava (1 aug. 1984 - 1 mai 
1987). 

A fost pensionat la 1 mai 1987. 

În perioada 14 decembrie 1966 - 30 decembrie 1985 a fost recompensat de 24 de ori 
pentru „rezultate bune în muncă”, cu sume cuprinse între 700 şi 1.400 de lei (în total 
26.200 de lei). 

Decorații : medalia „A XXV-a aniversare a eliberării Patriei” (1969) ; medalia „A 50-a 
aniversare a înfiinţării PCR” (1971); medalia „25 de ani de la proclamarea Republicii” 
(1972) ; Ordinul „Meritul Sanitar”, clasa a III-a (1971) ; medalia „30 de ani de la eliberarea 
României de sub dominaţia fascistă” (1974). 

Pedepse: „mustrare scrisă cu avertisment” pentru pierderea legitimaţiei MAI (mai 
1961); „mustrare” pentru superficialitate în executarea unui ordin (apr. 1968); „mustrare” 
pentru superficialitate în muncă (iun. 1977). 


RACU GHEORGHE, angajat civil. 
Activitate profesională: şef al Serviciului financiar din Direcţia economică a DGP 
(ian. 1970). 


RAHOTĂ VASILE CRĂCIUN, căpitan, d.p. nr. 1269 (n. 17 mai p 
1924, com. Baru Mare, jud. Hunedoara - d. 28 iul. 2004, com. į 
Ariceştii Rahtivani, jud. Prahova). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: muncitor necalificat. 

Funcţii în organizaţii politice, de masă şi obşteşti: membru în 
Uniunea Tineretului Progresist (1945); membru UTM din 1947; 
secretar al organizaţiei UTM din comuna natală (1947-1948) ; secretar $ 
al organizaţiei UTM din Penitenciarul Târgșor (1950-1951); secretar 
al organizaţiei UTM din Şcoala de Cadre Profesionale Jilava - DGPCUM 
(oct. 1951); membru PMR din 1959. 

Studii civile: 7 clase în comuna natală (1931-1938); Şcoala Medie nr. 1 „Nicolae 
Bălcescu” din Bucureşti (1955-1956) şi Şcoala Medie nr. 1 „Mihail Sadoveanu” din Iaşi, 
fără frecvenţă (1959-1961). Fără diplomă de bacalaureat din cauza arestării şi condamnării 
sale. 

Stagiu militar : Centrul de Instrucție Securitate nr. 17 Turnu Măgurele (15 apr. 1948 — 
1 mart. 1949) şi Regimentul de Securitate Gărzi Bucureşti (1 mart. 1949 - 4 mai 1950). 
Cu această unitate de Securitate a efectuat serviciul de gardă la MAN, Ministerul de 
Externe, Penitenciarul Jilava şi Penitenciarul Târgşor. 

Studii militare : Şcoala de Gardieni cu Sarcini Speciale de la Jilava (oct.-nov. 1950) ; 
cursul de ofiţeri penitenciare la Şcoala de Cadre Profesionale Jilava din DGPCUM 
(apr.-nov. 1951). 

Activitate profesională: paznic la vitele comunei Baru Mare, jud. Hunedoara (1938 — 
febr. 1939); muncitor la Fabrica de Ceramică din Baru Mare (1 mart. - 15 nov. 1939); 
măcelar la patronul Constantin Mărcău din comuna natală (febr. -dec. 1940); argat/servitor 
la proprietarul de moară Gârbea Ion din comuna natală (15 mart. 1941 - 30 nov. 1943); 
zilier la cetăţeanul Andronică Baia din comuna natală (30 nov. — dec. 1943); a stat la unchiul 
său Ion Costea (ian.-dec. 1944); muncitor forestier la depozitul de lemne al Exploatării de 
pădure din comuna Baru Mare şi la Sectorul 4 al minei Petrila (dec. 1944 - 15 apr. 1948); 
zilier la diferiţi proprietari din comuna natală şi comuna Stoieneşti (4 mai - 15 aug. 
1950) ; gardian supraveghetor şi comandant de pluton la Penitenciarul Târgşor (15 aug. 

1950 - apr. 1951); instructor politic cu muncă UTM la Serviciul pentru Munca UTM din 
Direcția politică a DGPCUM (nov. 1951 — oct. 1952); instructor de teren la Serviciul 
cultural-educativ şi inspector pentru pază şi regim la Serviciul Pază şi Regim din DLCM 
(oct. 1952 - nov. 1953); profesor la Şcoala de Supraveghetori de la Rahova şi la Şcoala 
MAI Jilava (nov. 1953 - 1 oct. 1957); comandant la Penitenciarul laşi (1 oct. 1957 - 
8 sept. 1961). 

Prin ordinul MAI nr. 2656 din 8 septembrie 1961 a fost trecut în rezervă, fără drept de 
ajutor unic şi trimis în justiţie pentru infracţiunea de luare de mită. Acest lucru a fost făcut 
în urma cercetărilor efectuate de ofiţerii Direcţiei a VIII-a Anchete penale din MAI. În 
urma investigaţiilor efectuate, ofiţerii anchetatori ai acestei direcţii au întocmit un referat 
în care au propus trimiterea în judecată a căpitanului Rahotă (propunerea a fost aprobată de 
ministrul Afacerilor Interne) : 


La data de 29 martie 1961, s-a primit de către MAI o scrisoare semnată de Rusu Teodor din 
laşi, str. Uzinei nr. 60, prin care semnala că la Penitenciarul laşi se fac o serie de afaceri 
de către comandantul acestui penitenciar cpt. Rahotă Crăciun, care în schimbul anumitor 
sume de bani sau obiecte pe care le primeşte de la familie unor deţinuţi le face acestora 
anumite favoruri ca: menţinere în Penitenciarul laşi, scoaterea la muncă şi aplicarea 
condiţionalului conf. Decretului nr. 720 şi primirea de pachete în afara drepturilor 
prevăzute pentru deţinuţi. Scrisoarea respectivă a fost trimisă regiunii MAI Iaşi în scopul 
verificării celor semnalate în cuprinsul ei. De către regiunea MAI Iaşi au fost identificate 
o serie de persoane ca: Roşu Enta, Cohn Rita, Vrănescu Ana, Humelbrand Maria şi alţii 
care fiind anchetate au declarat că au întreţinut relaţii apropiate cu soţia comandantului 
penitenciarului, respectiv numita Rahotă Vasilica, căreia îi înmânau sume de bani şi 
obiecte de valoare în schimbul acordării unor favoruri anumitor membri din familiile lor 
care se aflau deţinuţi. Obţinând aceste date, regiunea MAI Iaşi a raportat cele stabilite, 
cerând aprobarea anchetării cpt. Rahotă Crăciun şi a soţiei sale Rahotă Vasilica. Conform 
ordinului rezolutiv al tovarăşului secretar general al MAI comandantului Penitenciarului 
Iaşi i s-au dat 10 zile arest la garnizoană fiind anchetat concomitent cu soţia sa care a fost 
reţinută pe timp de 5 zile. Din anchetarea lor s-au stabilit următoarele : Atât cpt. Rahotă 
Crăciun, cât şi soţia sa Rahotă Vasilica recunosc că ultima a întreţinut relaţii cu familiile 
mai multor deţinuţi, fapte despre care a avut cunoştinţă soţul său. Astfel începând din anul 
1959 şi până în luna iunie 1961 a întreţinut relaţii cu numita Roşu Enta, soţia deţinutului 
Roşu Herscu, de la care a primit în mai multe rânduri diverse sume de bani totalizând 
aproximativ 4.500 lei, precum şi două inele de aur şi trei dinţi tot de aur. Din aceste 
obiecte ei şi-au confecţionat două verighete. Faptele de mai sus sunt confirmate şi de către 
numita Roşu Enta, precum şi de către soţul său deţinutul Roşu Herscu, care a luat cunoştinţă 
de ele cu ocazia vorbitoarelor pe care le-a avut cu soţia sa. Verificându-se de către reg. MAI 
Iaşi s-a stabilit că deţinutul Roşu Herscu a fost menţinut în Penitenciarul Iaşi atât timp cât 
a dat bani sau obiecte. De la numita Himelbrand Maria au primit în anul 1959 o brățară de 
aur pe care ulterior Rahotă Vasilica a vândut-o în oraşul Ploieşti, lucru ce este recunoscut 
atât de cpt. Rahotă Crăciun, cât şi de către soţia sa şi numita Humelbrand Maria. Deţinutul 
Himelbrand Reful a fost ţinut în Penitenciarul Iaşi, acordându-i-se şi condiţionalul. De la 
familia deţinutului Vrănescu Ilie au primit în anul 1959 un ceas de mână marca „Sportivnie”, 
pe care l-au restituit deoarece, în timp ce comandantul Penitenciarului se afla în concediu, 
acest deţinut a fost transferat în alt loc de către cei care-i ţineau locul. Acest lucru este 
recunoscut de cpt. Rahotă Crăciun, de soţia sa Rahotă Vasilica şi confirmat prin declaraţiile 
martorilor Vrănescu Ana, Vrănescu Mihai, Vrănescu Ilie şi Vrănescu Eugenia. Atât 
comandantul Penitenciarului laşi, cât şi soţia sa recunosc că au mai întreţinut relaţii şi cu 
familia deţinutului Cohn Strul, de la care au primit suma de 200 lei în cursul anului 1960, 
lucru ce este confirmat şi prin declaraţiile numiţilor Cohn Rita, Cohn Strul şi Cohn Rifca. 

Cohn Strul şi-a executat în întregime pedeapsa în Iaşi. Tot ei mai recunosc că au primit şi 
de la soţia deţinutului Bercovici Bercu, în cursul anului 1959-1960, suma de 900 lei, 
precum şi stofă pentru un costum de haine pe care şi le-a confecţionat cpt. Rahotă Crăciun 
şi una pereche de cercei de aur. De menţionat este faptul că în primăvara acestui an aflând 
despre faptul că se face cercetări, au vândut acest costum la talcioc pentru suma de 
5-600 lei. Acest deţinut deşi avea 20 ani î.c. [închisoare corecțională - n.n. ] totuşi a fost 
scos la muncă, bucurându-se de condiţional. De la familia deţinutului Rusu Teodor ambii 
mai recunosc că au primitdouă sticle de vin. În plus cpt. Rahotă Crăciun mai arată că soţia 
sa a primit o oarecare sumă de bani şi de la familia deţinutului Soltu Gheorghe. Atât 
comandantul penitenciarului, cât şi soţia sa mai recunosc că au întreţinut relaţii amicale cu 
familiile unor deţinuţi ca Vrănescu Ilie şi Obrişte Anton, cu care mergeau împreună la 
petreceri. De asemenea, de la aceste familii au cumpărat şi diverse obiecte de uz casnic, 
lucru ce este confirmat şi prin declaraţiile martorilor Obrişte Olga, Vrănescu Ilie şi 
Vrănescu Eugenia. Din declaraţiile unor martori ca : Hrescu Segal, Obrişte Olga, Schwartz 
Iţic-Burah şi alţii rezultă că soţia comandantului Penitenciarului laşi a primit sume de bani 
şi obiecte de valoare şi de la familiile altor deţinuţi ca: Goldner Marcu, Sleier Marcu şi 
Schwartz Artur. Cu ocazia anchetării numiţilor Rahotă Crăciun şi Rahotă Vasilica a mai 
rezultat din declaraţiile lor că şi serg.-maj. Dăscăleanu Ion de la penit. laşi a primit mită 
de la numita Himelbrand Maria, care i-a dat o pereche de cercei de aur. Despre acesta mai 
sunt unele semnalări că obişnuieşte să primească şi bani de la familiile deţinuţilor. Pentru 
aceste fapte, Dir. reg. MAI a propus arestarea şi trimiterea în judecată a cpt. Rahotă 
Crăciun, a soţiei sale Rahotă Vasilica şi a numitelor Roşu Enta şi Himelbrand Maria, 
pentru săvârşirea infracţiunilor de luare şi dare de mită p.p. de art. 250 şi 251 cp. şi 
extinderea cercetărilor asupra serg.-maj. Dăscăleanu Ion, iar în raport de rezultat să 
propună măsurile corespunzătoare. Faţă de cele de mai sus, propunem: 1. A se aproba 
scoaterea din MAI a cpt. Rahotă Crăciun, arestarea şi trimiterea lui în judecată pentru 
săvârşirea infracţiunii de luare de mită p.p. de art. 251 c.p. 2. Arestarea şi trimiterea în 
judecată a numitei Rahotă Vasilica pentru săvârşirea infracţiunii de trafice de influenţă 
p-p. de art. 252 c.p. 3. Arestarea şi trimiterea în judecată a numitelor Roşu Enta şi 
Himelbrand Maria pentru săvârşirea infracţiunii de dare de mită p.p. de către 250 c.p. 4. 
Adâncirea anchetei pentru stabilirea elementelor care au mai dat mită şi în raport de 
rezultat să se treacă la arestarea lor. 5. Extinderea anchetei asupra serg.-maj. Dăscăleanu 
Ion şi în funcţie de rezultat, dir. reg. MAI Iaşi să ia măsurile corespunzătoare!. 


În 1962, Tribunalul Militar laşi l-a condamnat pe căpitanul Rahotă Crăciun la 8 ani 
închisoare corecțională, 4 ani interdicţie corecțională pentru delictul de luare de mită şi la 
2 ani închisoare corecțională pentru călcare de consemn. 

În conformitate cu articolul nr. 62 din Codul penal, instanţa militară a hotărât degradarea 
militară a ofițerului şi l-a supus la 800 de lei cheltuieli de judecată. De asemenea, 
tribunalul a dispus ca Rahotă să execute pedeapsa cea mai gravă: 


Sus-numitul a fost condamnat pentru faptul că în luna martie 1959 a primit direct de la 
coinculpata Donenfeld Şarlota suma de 1.000 de lei pentru a-l transfera pe soţul acesteia 
din Penitenciarul laşi şi indirect prin intermediul soţiei sale, coinculpata Rahotă Vasilica, 
bani şi alte obiecte de valoare de la coinculpaţii: Roşu Enta, Bercovici Adela, Himelbrand 


1. „Referatul MAI nr. 23207/05.09.1961 privind rezultatul cercetărilor în cazul comandantului Peniten- 
ciarului laşi - cpt. Rahotă Crăciun şi a soţiei sale Rahotă Vasilica”, document întocmit şi semnat de 
locotenent-colonelul Gheorghe Alexandrescu, şef al Serviciului II din Direcţia a VIII-a Anchete penale 
din MAI, colonelul Francisc Butyka, şef al Direcţiei a VIII-a Anchete penale din MAI, căpitanul 
Dumitru Dumitrescu, anchetator penal de Securitate în Direcţia a VIII-a Anchete penale din MAI. 
AANP, fond Cadre, d.p. nr. R-1269, dosar nepaginat. 

Maria, Soitu Nina şi Cohn Gherson cu acelaşi scop şi pentru faptul că în primăvara anului 
1960 şi-a călcat consemnul. Cu drept de recurs în termen de 10 zile de la comunicare. Dată 
şi citită în şedinţa publică astăzi, 25 mai 1962!. 


Hotărârea a rămas definitivă prin respingerea recursului de către Tribunalul Militar al 
Regiunii Militare Bucureşti prin decizia nr. 508 din 30 iulie 1962. 

În urma condamnării primite, la data de 15 septembrie 1964, prin ordinul ministrului 
Afacerilor Interne nr. 4097, căpitanul (r) de penitenciare Crăciun Rahotă a fost degradat 
militar. 

Grade succesive : sublocotenent (nov. 1951) ; locotenent (nov. 1953) ; locotenent-major 
(nov. 1956); căpitan (nov. 1959). 

Decorații : medalia „Pentru servicii deosebite aduse în apărarea orânduirii sociale şi de 
stat” (1959). 

Pedepse : „ordin observator” pentru netrimiterea la timp a dărilor de seamă cu realizările 
fizice şi financiare obţinute din prestări de servicii de Penitenciarul Iaşi (iun. 1958); 
„observare scrisă” pentru că a aprobat sacrificarea unui porc din gospodăria ajutătoare a 
Penitenciarului laşi în vederea petrecerii de Revelion şi valorificarea celor 51 kg de carne 
obţinute la preţul de 8,5 lei/kg (aug. 1959); 5 zile de arest la domiciliu pentru pierderea 
unui regulament de către un subordonat (mart. 1960); 10 zile de arest la garnizoană - 
pedeapsă dată de ministrul adjunct al Afacerilor Interne, generalul-locotenent Gheorghe 
Pintilie (aug. 1960); „mustrare scrisă” pentru că a transferat la Colonia de Muncă 
Crîscior/formaţiunea 0331 pe deţinutul de drept comun Gheorghe Negru, care era inapt 
pentru muncă (oct. 1960); „observare” pentru lipsuri constate pe linie de pază şi regim în 
Penitenciarul laşi (mai 1960); 5 zile de arest cu prestarea serviciului pentru neexecutare 
de ordin - a încadrat un sergent reangajat care nu avea 7 clase elementare, contrar Ordinului 
nr. 2077/21 octombrie 1960 al Direcţiei Cadre din MAI, care interzicea încadrarea în 
corpul sergenţilor reangajaţi a candidaţilor ce nu au minim 7 clase elementare (mart. 
1961) ; 5 zile de arest la garnizoană pentru evadarea unui deţinut (iun. 1960). 


RAŢIU ION PASCU, locotenent, d.p. nr. 617 (n. 15 mai 1922, 
com. Şiclău, jud. Arad - d. 1986, mun. Arad, jud. Arad). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: lăcătuş mecanic. 

Funcţii în organizații politice, de masă şi obşteşti : membru PSD 
(1946-1948) şi PMR (1948-?); activist la Secţia de Propagandă şi | 
Agitaţie din Comitetul Judeţean PMR Arad (ian. - 15 apr. 1950) ; secretar | 
al Organizaţiei de Bază PMR din Penitenciarul Cluj Minori (1953). 

Studii civile : 7 clase în comuna natală (1929-1936). 

Stagiu militar : Batalionul 57 Pionieri din Regimentul 7 Pionieri Radna? (apr. 1943 - 
20 iul. 1946). La 30 aprilie 1944 a plecat pe Frontul de Est în Regiunea Tecuci, unde a 
rămas cantonat într-o comună până în mai 1944. În ziua de 23 august 1944, unitatea lui 
Raţiu se găsea în localitatea Agapia. Pe Frontul de Vest a plecat la începutul lunii octombrie, 
luând parte la luptele de pe Tisa, din Budapesta şi din Cehoslovacia. A fost deconcentrat 
în vara anului 1946. 


1. Extras din Sentința nr. 66 din 25 mai 1962 a Tribunalului Militar laşi. Ibidem, dosar nepaginat. 
2. In toamna anului 1943, regimentul şi-a mutat reşedinţa în comuna Lipova. 

Un referat de cadre întocmit la 26 iulie 1952 de către Direcţia Cadre a DGPCUM vorbea 
despre activitatea ostaşului Raţiu după întoarcerea armelor împotriva trupelor germane : 


După retragerea de la 23 August 1944, a primit misiunea de a rămâne la un furnal de 10 tone 
explozibil pe care să-l arunce în aer în momentul intrării Armatei Sovietice pe acel teritoriu. 
Sit. Raţiu Pascu arată că după 12-14 ore de pândă a desfăcut dispozitivul de la furnal pe care 
la aruncat, după care a părăsit furnalul împreună cu un fruntaş. Acel furnal de explozibil se 
află în marginea comunei Crăcăoara Raionul Tg. Neamţ, Regiunea Bacău. După părăsirea 
furnalului a plecat spre Piatra Frumoasă, unde a fost prins de Armata Sovietică şi dus la 
Ruznov, de unde după 3-4 zile a fugit, întorcându-se în Lipova Arad, unde după câteva zile s-a 
prezentat la Regiment, cu care a plecat la 3 Octombrie 1944 pe Frontul din Apus participând 
la lupte în Ungaria şi până în Cehoslovacia. La 1 August 1945 s-a întors în ţară cu regimentul 
rămânând în continuarea stagiului militar până la 20 Iulie 1946, când a fost desconcentrat!. 


Studii politice : Şcoala Medie PMR de 3 luni (sept.-dec. 1949); Universitatea Serală 
de Marxism-Leninism din Arad (1950-1951). 

Activitate profesională: zilier la diferiţi proprietari de pământ din comuna natală 
(1936-1937); ucenic la Fabrica de mobilă şi bronz „Gutman Markus” din Bucureşti, 
str. Sfinţii Apostoli, nr. 68, şi detaşat la un atelier al firmei din str. Emigrantului, nr. 12 
(1937 — dec. 1940); sudor electric la Uzinele „Vulcan” din Bucureşti (dec. 1940 - apr. 
1941, sept. 1941 - iun. 1942 şi sept. 1942 - febr. 1943); sudor la Atelierul Ilva din 
Bucureşti, Aleea Grand, nr. 52 (mai-aug. 1941 şi iun.-sept. 1942); lăcătuş la Industria 
Lemnului din comuna Budila (febr.-mart. 1943) ; sudor la Uzinele Textile „30 Decembrie” 
din Arad (aug. 1946 - sept. 1949). La 15 aprilie 1950, la recomandarea Judeţenei PMR 
Arad, a fost încadrat în DGP şi repartizat în funcţia de educator politic la Penitenciarul 
Arad (15 apr. 1950 — 25 iun. 1951 şi febr. — 1 iul. 1952); lector şi director al Şcolii de 
Educatori din DGPCUM - Bucureşti, str. Caimatei, nr. 10 (25 iun. - nov. 1951). 

La 15 noiembrie 1950, Direcţia Cadre a DGP a vrut să-l detaşeze în funcţia de 
comandant al Coloniei de muncă MAI Baia Sprie, în locul directorului Mihai David 
(destituit cu câteva zile în urmă), emițând şi o decizie în acest sens, însă a revenit la scurt 
timp asupra hotărârii şi l-a menţinut în continuare la Penitenciarul Arad în funcţia de 
educator (în data de 27 noiembrie 1950, la Colonia de Muncă MAI Baia Sprie a fost numit 
în funcţia de comandant Vanciu T. Constantin). 

Ofiţer la Biroul Învăţământ din Direcţia Cadre a DGPCUM (nov. - 5 dec. 1951) ; lector 
politic la Şcoala de Cadre Profesionale Jilava din DGPCUM (5 dec. 1951 - 7 ian. 1952). 

Educator şi responsabil cu şcoala profesională de calificare a minorilor de pe lângă 
penitenciar (1 iul. 1952 - 18 apr. 1953), comandant (18 apr. - nov. 1953), locţiitor 
comandant pentru pază şi regim (nov. 1953 - oct. 1954) şi educator la Penitenciarul Cluj 
Minori (oct. 1954 - 31 mai 1955). 

În dosarul personal al ofițerului se regăsesc o serie de declaraţii ale unor cadre militare 
din penitenciarele Cluj Minori şi Cluj Tribunal, dar şi din cadrul Direcţiei Regionale MAI 
Cluj, în care se face referire la beţiile şi scandalurile provocate de locotenentul Raţiu în 
barurile şi bufetele din oraşul Cluj. În urma acestor abateri, comandantul Penitenciarului 
Cluj Minori, locotenentul-major Coşeru Vasile, a propus Serviciului Cadre din DPLC 
trecerea în rezervă şi scoaterea din MAI ca necorespunzător a ofițerului Pascu Raţiu, 
precum şi trimiterea lui în faţa organelor de justiţie militară. 


1. Referatul de cadre este semnat de sublocotenentul Cicerone Rădulescu, instructor cadre în Direcţia Cadre 
a DGPCUM. AANP, fond Cadre, d.p. nr. R-617, dosar nepaginat. 

A fost trecut în rezervă ca necorespunzător la 31 mai 1955. 

Elocventă pentru exemplificarea abaterilor locotenentului Raţiu este o referinţă dată la 
18 martie 1955 de către locţiitorul politic al Penitenciarului Cluj Minori, sublocotenentul 
Ioan Baciu, în care se menţiona : 


Aceste abateri grave de la disciplina şi ordinea militară sau repetat de mai multe ori atât în 
timpul serviciului, cât şi afară cu populaţia civilă, ca de exemplu: în anul 1954 a lipsit 
nemotivat de la serviciu de mai multe ori mergând la bufet şi cârciumă prin oraş şi la 
prieteni ai dânsului unde se lua la ceartă cu locatari din curtea respectivă, spunându-le că 
el este ofiţer de Securitate şi ia ameninţat cu pistolul şi că îi va ridica şi pe ei cum la ridicat 
şi pe un profesor fost locatar tot în acea curte, pentru aceste fapte locatari din aceea curte 
sau adresat la conducerea unităţii cu plângeri şi note informative care sau trimis Serviciului 
Cadre de către fostul comandant. (...) Deasemeni tot în anul 1954 au fost cazuri de mai 
multe ori când a doua zi nu mai putea veni la serviciu pentru motivul că se îmbăta şi nu mai 
putea face serviciul, ca de exemplu în anul 1954, luna noiembrie, a lipsit nemotivat de la 
serviciu două zile ducându-se prin oraş şi sa îmbătat prin bufete şi cârciumi pe urmă sa 
bătut şi cu civili. 


După câteva zile de la referinţa dată de sublocotenentul Baciu, Secţia I de Miliție Cluj 
trimitea pe adresa Penitenciarului Cluj Minori din str. Mihail Kogălniceanu, nr. 10, o notă 
în care îl anunţa pe comandantul unităţii că în noaptea de 20 spre 21 martie 1955 organele 
de pază şi ordine ale Secţiei I l-au găsit pe locotenentul Pascu Raţiu în „completă stare de 
ebrietate, conturbând liniştea publică” : 


Întrucât Lt. Raţiu nu este la prima abatere de acest fel, rugăm a ne comunica toate datele 
lui de stare civilă, spre ai putea încheia acte în baza cărora urmează a fi sancţionat potrivit 
legilor în vigoare. Facem preciziunea că Lt. Raţiu a refuzat în mod categoric să se 
legitimeze org. noastre de Miliție, mergând până la ameninţări împotriva lor şi că organele 
noastre ştiu care cine este el şi că are să le aranjeze, să le dea afară din serviciul. 


Grade succesive : sublocotenent (1 iul. 1951); locotenent (1954). 


RĂDESCU SEBASTIAN, angajat civil. 
Activitate profesională : medic în Serviciul sanitar din DGP (6 sept. 1971). 


RĂDULESCU CONSTANTIN, angajat civil. 
Activitate profesională : inspector învăţământ în Serviciul cultural-educativ din DGPCM 
(1965 - mai 1966). 


RĂDULESCU DAN, angajat civil. 
Activitate profesională : inginer la Direcţia economică a DGPCM (1961). 


ROSENZVEIG ESTERA (STELA)?, angajat civil (n. 20 mart. 1920, mun. Bucureşti — 
d. 31 oct. 1995, oraşul Otopeni, jud. Ilfov). 

Naţionalitatea : evreiască. 

Originea şi apartenenţa socială : mic meseriaş. 


1. Nota nr. 1/2217 din 21 martie 1955, document semnat de comandantul Secţiei I Miliție din Cluj şi de şeful 
Grupei secretariat. /bidem, dosar nepaginat. 
2. Anterior a mai purtat numele foştilor soţi: Alterescu şi Weissman. 

Profesia de bază la încadrarea în MAI: funcţionară. 

Funcţii în organizaţii politice, de masă şi obşteşti: membră în PCdR din 1940. În 
perioada 1936-1940 a desfăşurat activitate ilegală politică în cadrul UTdC, ceea ce a 
condus la arestarea împreună cu soţul ei, Puiu Alterescu (ulterior soţul va fi internat în 
lagăr) ; secretară a organizaţiei de bază PMR nr. 4 din DGPCUM (1952). 

Studii civile : studii medii. 

Activitate profesională : casieră la diferite farmacii din Bucureşti (1935-1937) ; funcţio- 
nară la fabricile de tricotaje „Luniţa” şi „Samary” din Bucureşti (1937 - oct. 1944). 

La 1 august 1940 a fost arestată împreună cu soţul ei, Puiu Alterescu, Bitzi Singer, 
Nicolae Ceauşescu şi Vasile Tudose. A fost eliberată după 3 zile, însă unora dintre tovarăşii 
săi li s-au înaintat actele de trimitere în judecată pentru activitate comunistă ilegală. 

Secretară la Sanatoriul „Victoria” din Bucureşti, patronat de un fost cumnat de-al ei, 
dr. H. Alterescu (nov. 1944-1945). În 1945 a fost trimisă de partid la DGP, unde a fost 
încadrată ca funcţionară. În 1952 deţinea funcţia de contabil principal la Serviciul Conta- 
bilitate din DGPCUM. În prima jumătate a anilor '40 a divorţat de soţul ei, Puiu Alterescu, 
iar după terminarea războiului se va recăsători cu Matei Weissman din Braşov, vechi 
simpatizant al Mişcării Sioniste, dar de care va divorța în 1949). 

La 11 ianuarie 1952, Estera Rosenzveig a completat o fişă de evidenţă a ilegaliştilor 
întocmită de către Secţia Cadre a CC al PMR, în care la rubrica ce muncă a făcut sau ce 
sprijin a dat partidului şi mişcării muncitoreşti, menţiona : 


Până în 1940 am strâns cotizaţii, am ieşit la împrăştieri, inscripţii. Din iulie 1940, cu 
ocazia plecării unor tovi. în URSS (Basarabia), mi s-a dat muncă în Raionul de Negru 
[sectorul Negru - n.n.]. În timpul războiului am lucrat pe linie de afişare, ţinând legătura 
cu familiile internaţilor din lagăre?. 


De asemenea, în acelaşi document mai preciza că legăturile sale superioare de partid au 
fost: Coca (Roza) Fischer (în perioada 1937-1940), Olga Nemeti, Dascălu R. şi Sulamita 
Constantinescu (în perioada 1940-1944). 

În ianuarie 1952, Estera Rosenzveig locuia în Bucureşti pe strada Ion Vidu, nr. 12 
(strada se afla în apropierea Pieței Universităţii ; în prezent artera nu mai există). 

Decorații : medalia „Eliberarea de sub jugul fascist” (?). 


i ROŞU MARGHIOALA NICOLAE, angajat civil, d.p. 
| nr. 1804 (n. 26 apr. 1925, satul Colibaşi, com. Râmnicelu, jud. 
Buzău - d. 9 febr. 2000, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: croitor. 

Funcţii în organizaţii politice, de masă şi obşteşti : membru 
ARLUS (?); membru PCR din 1966. 

Studii civile : 7 clase în comuna natală (1932-1939); Şcoala 
î | Medie Muncitorească nr. 4 MAI din Bucureşti, secţia umanistică 

i (1957-1960). 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, ff. 241-242. 
2. Fişa de evidenţă a ilegaliştilor nr. 15103 întocmită de Secţia Cadre a CC al PMR şi completată de către 
Estera Rosenzveig la data de 11 ianuarie 1952. ANIC, fond 95, dosar nr. 122352, fv. 81. 

Stagiu militar : Regimentul 5 Pionieri Bacău (1 nov. 1947 — 1 oct. 1949). 

Studii militare : Şcoala de Ofiţeri de Miliție Judiciară din Alexandria (15 oct. 1949 — 
30 mart. 1950). Nu a absolvit cursurile acestei instituţii militare de învăţământ deoarece 
a fost exmatriculat fără a i se comunica motivul. Cerând explicaţii conducerii MAI, i s-a 
transmis că a fost o greşeală de interpretare a situaţiei sale (a fost acuzat că s-a logodit cu 
fiica unui fost negustor din Râmnicu Sărat - Lenuţa Neculcea). Într-o autobiografie dată la 
10 decembrie 1955, locotenentul Roşu aducea lămuriri faţă de acest episod din viaţa sa: 


Acest lucru a fost raportat de subsemnatul Generalului Seciu [la acea dată generalul-maior 
de Miliție Ştefan Seciu deţinea funcţia de locţiitor politic al DGM şi şef al Direcţiei Politice 
din DGM - n.n.] locţiitor politic în acea vreme peste trupele MAI dar nu a putut să-mi 
rezolve situaţia întrucât a fost arestat. Am raportat şi cadrelor din DGM dar nu mi-a venit 
nici un răspuns [subliniere în textul original - n.n.]. În această situaţie am înaintat actele 
la Penitenciarul Văcăreşti, solicitând un post de miliţian şi cerând să mi se verifice şi 
situaţia pentru care am fost eliminat din şcoala Alexandria. Lt. Col. Popa Isaia mi-a 
comunicat că situaţia mea a fost clarificată din acest punct de vedere!. 


Şcoala de Secretari/Referenţi de Grefă de pe lângă Penitenciarul Jilava (1 sept. - 1 oct. 
1950). 

Studii politice : curs de propagandişti la Şcoala de Partid din Otopeni (aug. 1965). 

Activitate profesională : ucenic la Atelierul de croitorie al patronului Herman Halanay din 
Râmnicu Sărat, str. Victoriei, nr. 71 (nov. 1939 — oct. 1940); ucenic la Atelierul de croitorie 
al patronului Grigore Dragomirescu din Râmnicu Sărat, str. Primăriei, nr. 2 (oct. 1940 — 
oct. 1941); ucenic la Atelierul de croitorie al patronului Zamfir Rădulescu din Râmnicu 
Sărat, str. Victoriei, nr. 178 (oct.-nov. 1941); ucenic la Atelierul de croitorie al patronului 
Stan Chiorpec din Râmnicu Sărat (nov. 1941 -— oct. 1943 şi apr. 1944 — mai 1947); croitor 
la Atelierul de croitorie al patronului Aurel Mihăescu din Râmnicu Sărat, str. Victoriei, nr. 196 
(oct. 1943 - ian. 1944); croitor la patronul Nicolae Stroe din oraşul Braşov, str. Carol, nr. 61 
(ian. — apr. 1944); croitor la Academia Română de Croitorie din Bucureşti, str. Halelor, 
nr. 7 (mai — 1 nov. 1947); croitor la Atelierul de croitorie al patronului Gheorghe Costandache 
din Râmnicu Sărat, strada Victoriei, nr. 88 (1 apr. - 1 iun. 1950). 

La 1 iunie 1950, a fost încadrat ca gardian la Penitenciarul Văcăreşti în funcţia de 
lucrător evidenţă (1 iun. — 1 sept. 1950); secretar de grefă la Penitenciarul Jilava (1 oct. 
1950 — 10 apr. 1951); secretar de grefă la Penitenciarul Mărgineni (10 apr. 1951 — 15 ian. 
1953) ; şef al Biroului II din Secţia evidenţă a Serviciului Penitenciare din MAI (15 ian. — 
oct. 1953); şef de Birou în Serviciul Evidenţă din DIP - UM 0618 Bucureşti (oct. 1953 — 
1 nov. 1954); şef al Biroului Evidenţă Minori din Serviciul Colonii Minori al DPLC 
(1 nov. 1954 - 30 iun. 1956). 

La 30 iunie 1956, ca urmare a reducerilor de efective din MAI, a fost trecut în rezervă 
prin ordinul MAI nr. 3271. A rămas în continuare în DGPCM ca angajat civil la Serviciul 
Colonii Minori/Serviciul Reeducări Minori, ocupând următoarele funcţii : referent tehnic I 
(1 iul. - 1 oct. 1956), statistician plasare II (1 oct. 1956 — 1 apr. 1960) şi lucrător principal 
evidenţă minori (1 apr. 1960 - 1 nov. 1961). 

Într-o caracterizare din noiembrie 1957 semnată de către şeful Serviciului Reeducări 
Minori din DGPCM, locotenent-colonelul Cosma Augustin, erau lăudate calităţile sale de 
bun organizator : 


1. AANP, fond Cadre, d.p. nr. R-1804, dosar nepaginat. 

În mutaţiile ce intervin în situaţia minorilor internaţi nu s-au constatat niciodată defecţiuni, 
astfel că putem oricând prezenta date reale. S-a ajuns la acest rezultat ca urmare a faptului 
că tov. Roşu Nicolae a propus o serie de modificări şi simplificări în formularistica 
evidenţei precum şi în lucrările de evidenţă în conformitate cu necesităţile reale ale muncii. 
În activitatea sa de teren, în afară de îndrumările specifice muncii de evidenţă, a punctelor 
de primire şi a coloniilor, pe care le-a dat în mod clar şi cu urmări pozitive pentru 
lucrătorii de evidenţă din colonii, a contribuit şi la o serie de acţiuni gospodăreşti, în 
special în unităţile care prezentau defecţiuni pe această linie, împrejurări în care a dat 
dovadă de bună orientare, energie şi mult interes. Aşa s-a întâmplat spre exemplu la 
Punctul de Primire Dej, la colonia Brâncoveneşti, la colonia Tg. Ocna. În împrejurările 
când plasarea minorilor în producţie a fost îngreunată de unele defecţiuni ivite în serviciu 
din cauza unor concedii de boală neprevăzute, tov. Roşu Nicolae s-a preocupat şi de această 
problemă care nu suferea amânare, având şi aci rezultate bune. În serviciu are o atitudine 
demnă şi corectă, este respectat, stimat de restul tovarăşilor!. 


Inspector principal la Serviciul Evidenţă Deținuți din DGPCM (1 nov. 1961 - 1 oct. 1964); 
şef al Biroului Evidenţă Deținuți din Colonia de Muncă Periş/formaţiunea 0876 (1 oct. 
1964 - 1 aug. 1967). La 1 august 1967, această colonie de muncă a fost desfiinţată şi 
transformată în secţie exterioară pendinte de Penitenciarul Văcăreşti. Cu această ocazie, 
Nicolae Roşu a fost readus în aparatul central al DGP la Serviciul Personal, în funcţia de 
inspector principal personal (1 aug. 1967 - 1 oct. 1969); inspector principal evidenţă deţinuţi 
la Serviciul Evidenţă Deținuți din Direcţia Pază a DGP (1 oct. 1969 - 1 aug. 1973); 
inspector principal penitenciare în Compartimentul Evidenţă Deţinuţi din Direcţia Pază a DGP 
(1 aug. 1973 — 1 iul. 1977); inspector principal penitenciare în Compartimentul Evidenţă 
Operativă din Serviciul Pază, Regim şi Evidenţă Operativă al DGP (1 iul. 1977 - 1981). 

În „aprecierea” întocmită de superiorii angajatului civil Nicolae Roşu pe perioada 
1 ianuarie - 31 decembrie 1978 se menţiona buna pregătire profesională în funcţia pe care 
o ocupa la acea dată: 


În activitatea pe care a desfăşurat-o în anul 1978, a depus eforturi susţinute, uneori, chiar 
peste orele de program, reuşind să ţină la zi operaţiunile determinate de schimbările 
survenite în situaţia juridică a deţinuţilor, transferarea sau punerea în libertate a acestora, 
precum şi soluţionarea la timp a cererilor oamenilor muncii, deţinuţilor şi organizaţiilor 
socialiste, care i-au fost încredințate. Pe lângă aceasta, la rezolvarea lucrărilor ce i-au 
revenit, a dovedit răspundere şi operativitate, neînregistrându-se cazuri de întârzieri faţă de 
termenele de soluţionare?. 


Soţia sa, Maria Roşu, a fost angajat civil la Colonia de Minore Roşu (1959- 1961) şi 
Penitenciarul Văcăreşti (1961-1972). 

Grade succesive : sublocotenent (10 oct. 1950); locotenent (1 iul. 1953). 

Pedepse : „mustrare” pentru lipsă de control asupra deţinuţilor şi a dosarelor acestora, 
lucru ce a condus la evadarea deţinutului Vasile Grigore din Penitenciarul Mărgineni (aug. 
1951) ; 2 zile de arest pentru că nu a pus menţiunea „strict secret” pe o adresă a Serviciului 
Penitenciare din MAI expediată către Penitenciarul Timişoara (ian. 1953); „mustrare 
scrisă” pentru că nu a raportat la timp un accident de muncă (oct. 1965). 


i 


Ibidem, dosar nepaginat. 

2. Pentru munca depusă în această perioadă de timp, superiorul său direct, colonelul Spiridon Corobea, şef 
al Serviciului Pază, Regim şi Evidenţă Operativă din DGP, i-a acordat la data de 5 ianuarie 1978 
calificativul „foarte bine”. Ibidem, dosar nepaginat. 

ROTTENBERG LEON, angajat civil (n. 1 oct. 1904, com. Căiuţi, jud. Bacău). 

Naționalitatea : română. 

Profesia de bază la încadrarea în MAI: tehnician metal. 

Funcţii în organizaţii politice, de masă şi obşteşti: La 15 ianuarie 1952, Leon 
Rottenberg a completat o fişă de evidenţă a ilegaliştilor întocmită de Secţia Cadre a CC al 
PMR în care preciza că înainte de 23 august 1944 a fost „simpatizant din totdeauna al 
mişcării muncitoreşti”, sprijinind mişcarea comunistă ilegală astfel : 


Am luat parte la manifestaţie şi am contribuit moral şi material de câte ori mi s-a ivit 
ocazia. In Bucureşti am adăpostit un tov. ilegalist, fapt pentru care am fost cercetat la 
Siguranţa Generală împreună cu mama mea!. 


În acelaşi document, Rottenberg preciza că în perioada ilegalităţii PCR a avut legături 
de partid cu un anume Goldman (zis „Kahane”), pe care l-ar fi adăpostit în propria-i casă.. 
Acest Goldman ar fi fost prins în 1923 şi omorât la Siguranţă. 

La rubrica dacă mai are ceva de adăugat în afară de întrebările cuprinse în fişă, Leon 
Rottenberg a scris : 


Fiind orfan de războiu de la vârsta de 12 ani şi în calitate de cel mai mare dintre fraţi, am 
fost obligat să muncesc de la această vârstă pentru a-mi ajuta familia?. 


Activitate profesională : referent tehnic în DGP (1950-1952). În ianuarie 1952, 
Rottenberg locuia în Bucureşti pe str. I.L. Caragiale, nr. 12 A. 


1. Fişa de evidenţă a ilegaliştilor nr. 15115 întocmită de Secţia Cadre a CC al PMR şi completată de către 
Leon Rotteneberg la data de 15 ianuarie 1952. ANIC, fond 95, dosar nr. 122351, fv. 61. 
2. Ibidem. 


S 


SEBE PETRE GEORGETA!, angajat civil, d.p. nr. 4569 (n. 19 
mart. 1930, mun. Bucureşti - d. 24 ian. 1995, mun. Bucureşti). 

Naţionalitatea : română. 

Originea şi apartenența socială: funcţionar. 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti: membră 
UAER din 1946 şi membră UTM din 1947; membră în Comitetul 
UTM din DGP (1950-1951); membră în Biroul Comitetului UTM f 
din DLCM (1953), membră PMR din 1954; membră în Comitetul 
de Partid din DGP (1969-1970). 

Studii civile: 5 clase la Şcoala Primară din cartierul Giuleşti 
(sept. 1937 - iun. 1942); Liceul Comercial „Doamna Stanca” din Bucureşti/Şcoala Medie 
Tehnică de Administraţie Economică nr. 4 din Bucureşti (15 sept. 1942 - 15 iun. 1950); 
curs scurt la Şcoala de Planificare a MAI (ian.-mai 1951). 

Activitate profesională: la 1 august 1950 a fost încadrată la Direcţia Unităţilor de 
Muncă din MAI în funcţia de ajutor contabil (1 aug. 1950 — 1 ian. 1951); contabil II la 
Serviciul Planificare din DGPCUM (mai 1951 - oct. 1952); contabilă la Secţia Planificare 
din DLCM (nov. 1952 - 1 nov. 1954). 

Într-o caracterizare întocmită de Serviciul Cadre din DLCM în 1953, conducerea 
acestui serviciu propunea şefului DLCM să aprobe eliberarea unei perechi de pantofi, 


x” 


contra cost, din expoziția DLCM pentru „bunele rezultate obținute în muncă” : 


Faţă de rezultatele bune obținute în muncă de tovarăşa şi ținând cont de posibilitățile de 
creştere, merită a fi stimulată în muncă şi propunem a se aproba ca Serviciul Producţie să 
elibereze contra cost una pereche pantofi de damă din expoziţia Direcţiei Lagăre şi Colonii 
de Muncă?. 


Referent tehnic la Serviciul Producţie din DPLC (1 nov. 1954 - 30 iun. 1956); referent 
tehnic II şi tehnician la Serviciul Aprovizionare şi Desfacere din DGPCM (1 iul. 1956 - 


1. În 1954 s-a căsătorit cu Nicolae Victor Sebe (n. 8 sept. 1929), de profesie strungar, component al echipei 
de rugby Dinamo Bucureşti (1950-1966), ofiţer MAI la UM 0111 Bucureşti (1960) şi ofiţer superior de 
Securitate în Comandamentul Trupelor de Securitate (1975). Anterior căsătoriei a purtat numele de 
Georgeta Teodorescu Petre. 

2. „Caracterizare asupra angajatei civile Teodorescu P. Georgeta, contabilă la Secţia Planificare”, document 
semnat de către şeful Serviciului Cadre din DLCM, maiorul Nicolae Stanciu, şi de către locote- 
nentul-major Gheorghe Alexandrescu, locţiitor al şefului Biroului I din acelaşi serviciu. AANP, fond 
Cadre, d.p. nr. S-4569, dosar nepaginat. 

1 iun. 1958); economist (1 iun. 1958 — 1 aug. 1960) şi merceolog principal la Direcţia 
economică din DGPCM (1 aug. 1960 - 1 sept. 1965 şi 1 iun. 1966 — 1 oct. 1969); 
merceolog I la Direcţia industrială din DGPCM (1 sept. 1965 - 1 iun. 1966). 

Tehnician I la Serviciul Aprovizionare-Desfacere din Direcţia economică a DGP (1 oct. 
1969 - aug. 1973); tehnician principal la Compartimentul Aprovizionare-Desfacere din 
Direcţia economică a DGP (aug. 1973 - iul. 1977). 

Aprecierea anuală întocmită pentru 1973 evidenția aportul adus de Georgeta Sebe la 
realizarea bunei aprovizionări a unităţilor exterioare ale DGP cu materiale textile, produse 
agroalimentare şi carburanţi : 


Este un cadru care se preocupă pentru însuşirea cunoştinţelor teoretice şi practice având 
rezultate foarte bune la învăţământul profesional şi de partid. Din această cauză şi în 
activitatea practică este preocupată de îmbunătăţirea continuă a activităţii sale şi a unităţilor, 
contribuind la asigurarea unor importante cantităţi de materiale. Participă alături de unităţi 
la acţiunile de contractare a materiei prime, urmăreşte modificările planului de aprovizionare 
care ajută realizarea producţiei şi ţine legătura cu ministerele producătoare şi centralele 
industriale adaptând în permanenţă repartiţiile de materiale cu nevoile curente’. 


Ca urmare a aplicării prevederilor Decretului nr. 225/1977, Direcţia economică din DGP 
a fost desfiinţată, iar Georgeta Sebe a rămas în continuare în funcţia de tehnician principal 
pe probleme de aprovizionare la Serviciul economic din DGP (iul. 1977 - 1 mai 1987). 

În această funcţie s-a ocupat de problemele de aprovizionare tehnico-materială a 
unităţilor cu ţesături, produse chimice şi petroliere. 

A fost pensionată pentru limită de vârstă, la cerere, prin Ordinul DGP nr. S/176 din 
1 mai 1987. 

Georgeta Sebe a avut doi fraţi şi o soră. Unul dintre fraţi, Vasile P. Teodorescu (n. 28 febr. 
1932, mun. Bucureşti), a fost ofiţer superior în MFA (1970), iar cel de-al doilea, Gheorghe 
Teodorescu (n. 27 iun. 1937, mun. Bucureşti), a fost ofiţer de Securitate la CSS (1970). 

Decorații: medalia „Muncii” (1959) ; medalia „A 50-a aniversare a înfiinţării PCR” 
(1971). 


SEICU (SICU) GHEORGHE GRIGORE, căpitan, d.p. nr. 4471 
(n. 13 mai 1927, com. Probota, jud. laşi - d. 1997). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru în 
Organizaţia Tineretului Sătesc din comuna natală (1948-1949) ; 
membru UTM (1949). În 1960, căpitanul Seicu a cerut să fie primit 
în partid, însă adeziunea i-a fost infirmată deoarece tatăl său fusese 

: cuzist, iar socrul său făcuse politică ţărănistă în perioada interbelică. 
Studii civile : 7 clase în comuna natală (1934-1941); Liceul nr. 1 „Mihail Sadoveanu” 
din laşi, secţia reală (1962-1966). Diploma de bacalaureat a obținut-o în 1967. 

Studii militare : Şcoala de Educatori (ofiţeri politici) MAI nr. 2 din Oradea (10 apr. 
1949 - 6 mart. 1950). 

Activitate profesională : agricultor în gospodăria părintească şi la diferiţi proprietari de 
pământ din comuna natală (1941 - apr. 1949); lucrător evidenţă deţinuţi la Serviciul 


1. Pentru activitatea depusă în anul 1973 a obţinut calificativul „foarte bine”. Ibidem, dosar nepaginat. 

Evidenţă din Direcţia Unităţilor de Muncă (10 mart. — 1 sept. 1950) ; secretar şi comandant 
adjunct la Centrul de Triere Rahova din Direcţia Unităţilor de Muncă (1 sept. 1950 - 1 iun. 
1951); locţiitor comandant pentru spate şi producţie (1 iun. 1951 - 15 febr. 1952) şi 
comandant la UM nr. 5 Bicaz (15 febr. - 20 iul. 1952). 

Internaţii UM nr. 5 Bicaz au participat la construcţia liniei de cale ferată Tarcău-Bicaz, 
la construcţia Fabricii de Ciment şi a Hidrocentralei „Vladimir Ilici Lenin” de la Bicaz; 
comandant la Colonia de Muncă Pieptănari - subunitate aflată în subordinea Penitenciarului 
Văcăreşti (20 iul. 1952 - 10 apr. 1953). La această colonie de muncă, deţinuţii din 
subordinea lui Seicu au fost utilizaţi pentru construcţia Fabricii „Tudor Vladimirescu” din 
Bucureşti (viitoare „Autobuzul”) ; locţiitor comandant pentru pază şi regim la Colonia de 
Muncă Simeria/formaţiunea 0880 (10 apr. 1953 - apr. 1954). Ca urmare a desființării 
formaţiunii 0880 Simeria (aprilie 1954) a fost mutat în funcţia de şef al Biroului Pază şi 
Regim din Penitenciarul Gherla/formaţiunea 0606 (1 mai 1954 — mart. 1955); locţiitor al 
comandantului pentru pază şi regim la Colonia de Muncă Dăeni/formaţiunea 0957 (1 apr. 
1955 - 1 mart. 1957). A fost retrogradat din funcţia de locţiitor al comandantului şi trecut 
sub comandă din următoarele motive : nu a executat controale organizate asupra modului 
de desfăşurare a muncii pe linie de pază şi regim în secţiile formaţiunii; controale 
superficiale ; organizarea slabă a pazei, ceea ce a condus la o evadare; comoditate şi 
dezinteres în muncă; ofiţer de serviciu prim şi ajutor de serviciu al comandantului la 
Penitenciarul Roman (1 mart. 1957 - 1 apr. 1958); ofiţer de serviciu prim, comandant al 
Secţiei „Bac” (1 mai - 1 nov. 1958) şi locţiitor comandant pentru pază şi regim la Colonia 
de Muncă Tulcea/formaţiunea 0971 (1 nov. 1958 - 1 mart. 1959). La 1 martie 1959, prin 
ordinul MAI nr. 01383, formațiunea 0971 Tulcea a fost desfiinţată şi transformată în secţie 
pendinte de Penitenciarul Tulcea. În urma acestei reorganizări, căpitanul Seicu a fost numit 
în funcţia de locţiitor al comandantului pentru pază şi regim la Penitenciarul Tulcea! (1 mart. 
1959 — 1 sept. 1961); la dispoziţia DGPCM (1 sept. - 1 nov. 1961); ofiţer de serviciu 
prim operativ la Colonia de Muncă Carasu/formaţiunea 0869 Medgidia (1 nov. 1961 — 
1 mai 1962); şef al Secţiei „GAS Bucium” (1 mai 1962 - 1 ian. 1964), ofiţer de serviciu 
prim (1 ian. 1964 — 1 dec. 1970), inspector cu pregătirea militară şi de specialitate (1 dec. 
1970 - 1 ian. 1972), inspector principal (1 ian. 1972 - 1 aug. 1973) şi ofiţer operativ 
principal - educator deţinuţi la Penitenciarul Iaşi (1 aug. 1973 - 30 iul. 1977). 

Grade succesive : sublocotenent (mart. 1950) ; locotenent (febr. 1952) ; locotenent-major 
(aug. 1954); căpitan (aug. 1958). În 1963 şi 1965 a susţinut de două ori examenul pentru 
acordarea gradului de maior, însă a fost declarat respins. 

O notă-raport nedatată întocmită de Serviciul Personal şi Învăţământ din DGP prezenta 
conducerii Direcţiei motivele pentru care căpitanul Seicu nu mai putea fi avansat în grad: 


Căpitanul Sicu Grigore s-a adresat cu un raport Secţiei militare a CC al PCR prin care arată 
că lucrează în unităţile noastre de 23 ani, iar în munca practică, cu toate că s-a străduit şi 
a obţinut rezultate corespunzătoare, nu a reuşit să fie avansat la gradul următor. Funcţia de 
inspector principal cultural-educativ în care-şi desfăşoară activitatea profesională ofiţerul 
este prevăzută cu gradul de maior. A fost avansat la gradul de căpitan la 23.08.1958, iar 
după expirarea stagiului minim, a susţinut în două rânduri examenul pentru gradul următor, 
însă de fiecare dată a fost declarat nereușit. Statutul corpului ofiţerilor precizează că 
ofiţerii care s-au prezentat la examenul de maior şi nu l-au promovat, au dreptul să susţină 
acest examen încă o dată în următorii ani. Deci cpt. Sicu Grigore a dat examen de două ori 


1. În perioada 1 martie - 10 octombrie 1960 a deţinut provizoriu funcţia de comandant al Penitenciarului Tulcea. 

pentru grad, a pierdut dreptul de a mai susţine încă o dată examenul, aşa cum este prevăzut 
în prevederile art. 13 litera „b” alineatul 3 din statutul corpului ofiţerilor, aprobat prin 
Hotărârea Consiliului de Miniştri. Menţionăm că ofiţerul în ultimii doi ani s-a mai adresat 
de câteva ori conducerii Ministerului de Interne şi DGP prin care a cerut acelaşi lucru, 
comunicându-i-se de fiecare dată răspunsul cuvenit. Cpt. Sicu Grigore este în vârstă de 
46 ani, căsătorit, are 4 copii, neîncadrat politic, iar ca studii posedă liceul cu diplomă de 
bacalaureat. În muncă depune eforturi şi reuşeşte să obţină rezultate corespunzătoare. 
Având în vedere cele raportate mai sus, opinăm să-i comunicăm în scris prin conducerea 
unităţii rezultatul în lumina dispoziţiunilor în vigoare!. 


Decorații : medalia „În Serviciul Patriei Socialiste”, clasa I (1963) ; medalia „25 de 
ani de la proclamarea Republicii” (1972) ; Ordinul „În Serviciul Patriei Socialiste”, clasa 
a III-a (1966); Ordinul „Meritul Militar”, clasa a II-a (1970) şi I (1975). 

Pedepse : „mustrare scrisă” pentru interpretarea nejustă a ordinelor şi pentru persecu- 
tarea sergentului-major Sebastian Scrobota (iun. 1953); menţinut în grad timp de un an 
(începând cu data 1 august 1957) din cauza notărilor negative de la Colonia de Muncă 
Dăeni şi Penitenciarul Roman. Superiorii săi au considerat că ofiţerul a dat dovadă de lipsă 
de interes şi comoditate faţă de sarcinile încredințate (dec. 1957); 5 zile de arest la 
garnizoană pentru că nu a controlat dosarele deţinuţilor, precum şi pentru că nu a luat 
măsuri de supraveghere a deţinutului Teodorov N. Dumitru (sept. 1958); 5 zile de arest la 
garnizoană pentru evadarea unui deţinut din Penitenciarul Tulcea (1960); „mustrare” 
pentru că nu a instruit militarii din subordine referitor la intrarea persoanelor străine în 
unitate (mai 1960); „observare scrisă” pentru că în timp ce se afla la comanda Penitencia- 
rului Tulcea a manifestat pasivitate faţă de lipsurile subordonaţilor (1 dec. 1960) ; „mustrare” 
pentru lipsuri în activitatea profesională (nov. 1961); „observare” pentru lovirea unui 
deţinut (sept. 1967); „mustrare” pentru că a obţinut media 4,60 la examenul pentru 
pregătirea militară şi de serviciu pe anul 1962 (febr. 1962); 3 zile de arest la domiciliu 
pentru armament murdar găsit la Secţia „Bucium” (mart. 1963); „mustrare” pentru lipsă 
de control asupra subordonaţilor (apr. 1963) ; 4 zile de arest la garnizoană pentru nerespectarea 
atribuţiunilor de serviciu (oct. 1964); „avertisment că nu corespunde pe deplin funcţiei ce 
ocupă” pentru lipsă de exigenţă faţă de subordonați, lucru ce a condus la evadarea a doi 
deţinuţi (oct. 1967); 10 zile de arest cu îndeplinirea serviciului pentru acuze nefondate 
aduse locţiitorului comandantului pentru servicii, colonelul Goagără Petrache (1976). 


SILIŞTEANU PAVEL, locotenent-major, d.p. nr. 1055. 

Activitate profesională : referent şef în DGP (? - 1 nov. 1950). La 9 decembrie 1950, în 
urma deciziei DGP nr. 1332, funcţionarul public Pavel Silişteanu a fost transferat din aparatul 
central la Penitenciarul Văcăreşti, în funcţia de şef de secţie, începând cu data de 1 noiembrie 
1950. La aceeaşi dată a fost detaşat la Întreprinderea economică de stat „Munca Exterioară” 
din Constanţa ; şef al Biroului Inspecţii din Colonia de Muncă nr. 2 Poarta Albă (febr. 
1952); adjunct al şefului Biroului Operativ din Penitenciarul Jilava (nov. 1954). 

Dosarul personal al lui Pavel Silişteanu din Arhiva ANP conţine 2 file (decizia DGP 
nr. 1332/1950 în dublu exemplar). 

Grade succesive : locotenent-major (?). 


1. „Notă-raport privind avansarea în mod excepţional la gradul de maior a cpt. Sicu Grigore de la 
Penitenciarul Iaşi” ; documentul poartă menţiunea „secret de serviciu” şi este semnat de către colonelul 
Lache Baciu, şeful Serviciului Personal şi Învăţământ din DGP. AANP, fond Cadre, d.p. nr. S-4471, 
dosar nepaginat. 

SIMA TRIFU, căpitan (n. 26 dec. 1925, com. Sicheviţa, jud. Timiş - d. 1991, mun. 
Timişoara, jud. Timiş). 

Activitate profesională : ofiţer inferior în aparatul central al Serviciului Penitenciare 
din MAI (1953) ; comandant la Penitenciarul Oraviţa (1958-1961) ; locţiitor al comandan- 
tului pentru pază şi regim la Penitenciarul Oradea (1957-1958). 


SIMION FLOREA IONI, colonel, d.p. 4759 (n. 9 iun. 1938, 
satul Tânganu, com. Cernica, jud. Ilfov). 

Naţionalitatea : română. 

Originea şi apartenenţa socială: mic meseriaş. 

Profesia de bază la încadrarea în MAI: strungar în fier. 

Funcţii în organizaţii politice, de masă şi obşteşti: membru 
UTM din 1953 şi PMR din 1958. 

Studii civile: 4 clase în comuna natală şi 3 clase în comuna 
Fundeni (1946-1953) ; Şcoala Profesională de Ucenici nr. 3 Metal 
| de pe lângă Uzinele Metalurgice „Vasile Roaită” din Bucureşti 
(sept. 1953 — iul. 1956); Şcoala Medie Muncitorească nr. 4 MAI 
din Bucureşti (1961-1965); Facultatea de Drept, Universitatea din Bucureşti, specialitatea 
ştiinţe juridice, cursuri fără frecvenţă (1968-1974) ; curs postuniversitar în specialitatea 
dreptul muncii la Facultatea de Drept, Universitatea din Bucureşti (1977-1978). 

Stagiu militar : Brigada de Grăniceri Oradea - UM 0213 Oradea (dec. 1958 - apr. 
1959) şi UM 0405 Satu Mare (apr. - 1 sept. 1959). 

Studii militare : curs de pregătire lucrători de supraveghere operativă şi investigaţii la 
Şcoala Militară de Ofiţeri MAI nr. 3 din Bucureşti? (1 sept. 1959 - 1 aug. 1960). La 
această instituţie de învăţământ militar a fost trimis ca urmare a aprecierii pozitive a 
Biroului Comitetului Raional PMR „23 August”, care, în urma şedinţei de birou din 
14 august 1959, a propus trimiterea militarului în termen Ion Simion la Şcoala Militară de 
Ofiţeri. După câteva zile, Comandamentul Trupelor de Grăniceri şi Securitate a emis 
ordinul de trimitere a militarului Ion Simion la şcoala de ofiţeri. 

Studii politice : Universitatea Politică şi de Conducere (1980-1984). 


1. Până în anul 1953 a purtat numele de Iordache Florea lon, care i-a fost dat la declararea naşterii după 
prenumele bunicului său - Iordache Simion. 

2. La 4 septembrie 1959, Ion Simion a semnat un angajament de confidenţialitate specific candidaţilor 
propuşi pentru şcolile de ofiţeri de Securitate. Acest tip de angajament este un document rar întâlnit în 
dosarele ofiţerilor de Miliție sau penitenciare din Arhiva ANP, motiv pentru care îl redăm aproape 
integral: „Declar că am luat cunoştinţă de condiţiunile şi cerinţele impuse de Ministerul Afacerilor 
Interne şi mă angajez să urmez Şcoala de Ofiţeri de Securitate cu durata de un an, să îndeplinesc cinstit, 
conştiincios şi cu devotament sarcinile ce-mi revin ca elev, să respect întocmai instrucţiunile şi regulamentele 
de funcţionare a şcolii. Voi considera ca sarcini de onoare misiunile ce-mi vor fi încredințate şi mă oblig 
să le îndeplinesc întocmai şi să păstrez în acelaşi timp în cel mai strict secret tot ceea ce priveşte sarcinile 
încredințate. De asemeni îmi iau angajamentul că nu voi discuta cu nimeni (soţie, rude, prieteni, sau 
persoane din Ministerul Afacerilor Interne) caracterul şi durata şcolii, locul unde se află şcoala, tov. cu care 
lucrez sau îi voi cunoaşte în perioada şcolii. Voi arăta tuturor celor ce mă vor întreba că urmez o şcoală de 
instructori ALA. În caz că voi divulga vreun fapt din cele cunoscute de mine pe orice cale, din momentul 
încadrării mele în MAI, este socotit ca trădare de patrie, trecerea în slujba duşmanului şi aducerea de 
prejudicii puterii de stat, să fiu pedepsit conform legilor în vigoare ale RPR. În caz că mă voi abate de 
la regulile de funcţionare ale şcolii, să fiu pedepsit conform regulamentelor militare. Conştient de 
importanţa prezentului angajament, în mod liber şi hotărât mă oblig să respect întocmai cele de mai sus. 
Drept pentru care semnez prezentul angajament”. AANP, fond Cadre, d.p. nr. S-4759, dosar nepaginat. 

Activitate profesională : strungar la Uzinele Metalurgice „Vasile Roaită” din Bucureşti 
(aug. 1956 - nov. 1958); ofiţer investigator (1 aug. 1960 - 30 iun. 1961), lucrător investigaţii 
la Serviciul II (30 iun. 1961 — 31 iul. 1963) şi ofiţer II investigaţii la Biroul II din Serviciul IV 
al Direcţiei a VII-a/Direcţia a IX-a MAI - UM 0123/P (31 iul. 1963 — 1 dec. 1967). 

În foaia de notare întocmită pe perioada septembrie 1960 — mai 1961 de către superiori, 
munca sublocotenentului de Securitate Simion era apreciată ca satisfăcătoare : 


Este un tovarăş inteligent, capabil, lucrează cu dragoste şi s-a dovedit a fi bine inspirat în 
crearea unor legende în vederea rezolvării lucrărilor de investigaţii. În general calitatea 
lucrărilor de investigaţii efectuate de ofiţer este satisfăcătoare. În problema muncii cu 
agentura este preocupat în permanenţă de acoperirea informativă a zonei în care lucrează 
propunând spre recrutare elemente capabile. În ceea ce priveşte instruirea agenturii din 
legătura sa, se străduieşte să facă un instructaj cât mai corespunzător şi la nivelul cerinţelor 
actuale. Este punctual la întâlniri şi are o atitudine principială faţă de agentură. 


De asemenea, în foaia de notare întocmită pe perioada septembrie 1962 - 11 noiembrie 
1963, activitatea lui Simion era lăudată: 


În comparaţie cu caracterizarea anterioară, rezultatele muncii sunt mai edificatoare în 
sensul că a reuşit să-şi lărgească reţeaua informativă cu elemente mai capabile. Astfel şi-a 
îndeplinit planul de recrutări privind agentura pe anul 1963. Agentura pe care o are în 
legătura sa, a reuşit în bună măsură să o organizeze, recrutând rezidenţe cărora urmează să 
le predea agenţi. Agenţii care nu sunt predate în rezidenţe, i-a introdus în casele de întâlniri. 


Nu acelaşi lucru se întâmplă în notarea de serviciu întocmită pe perioada 1 decembrie 
1965 - 23 iunie 1967, în care ofiţerul era criticat pentru o serie de neajunsuri. Calificativul 
acordat de superiorii săi pentru această perioadă de timp a fost „bine”, cu recomandarea 
ca ofiţerul să ţină cont de „lipsurile” arătate în notarea de serviciu : 


Dacă în general rezidentura sa funcţionează bine, fapt rezultat în urma verificărilor, 
ofiţerul mai puţin sa ocupat de rezidentul „Andone Gelu”, care nu a dat randament (din 
lipsă de control) o perioadă destul de mare, nu sa întâlnit cu colaboratori. În aceiaşi atenţie 
va trebui să-i fie şi rezidenta „Speranţa” şi pe care va trebui să o instruiască mai temeinic. 
Slabă activitate a dovedit ofiţerul în crearea caselor şi introducerea colaboratorilor în casă. 
Din cele 2 case numai una funcţionează la care sunt introduşi numai 4 colaboratori iar a 
doua casă nu sa interesat de existenţa ei de la recrutare. Este necesar ca până la 30 iunie 
1967 să rezolve situaţia casei care nu funcţionează şi să recruteze o nouă casă de întâlniri. 
Ofiţerul pe lângă părţile pozitive a mai manifestat şi unele lipsuri. Nu a contactat în 
termenul fixat de 3 luni întreaga agentură. 


Ofiţer I personal şi instructor de personal la Şcoala Militară de Ofiţeri de Securitate nr. 1 
din Bucureşti (1 dec. 1967 — 1 iul. 1972); instructor de personal, ofiţer instructor III şi II 
(1 iul. 1972 - 1 mai 1977) şi ofiţer specialist III şi II cadre în Serviciul Cadre din Şcoala 
Militară de Ofiţeri Activi a MI din Bucureşti - UM 0828 (1 mai 1977 - 1 ian. 1985) ; ofiţer 
instructor I la Serviciul I Verificări Cunoaşteri din Direcţia Cadre şi Învăţământ a MI - UM 
0694 Bucureşti (1 ian. 1985 - 5 aug. 1989). 

Notarea de serviciu întocmită pe perioada 1 ianuarie 1988 - 31 ianuarie 1989 aprecia 
munca depusă de ofiţer în cadrul Direcţiei Cadre şi Învăţământ a MI: 


A desfăşurat un volum apreciabil de muncă, rezolvând cu competenţă profesională, 
discernământ, răspundere şi obiectivitate lucrările ce i-au fost repartizate pentru analiză şi 

propuneri, privind încadrări directe, promovări, retrogradări şi altele de la unităţile 
repartizate. S-a ocupat de actualizarea fondului de rezervă pentru funcţiile din nomenclatura 
conducerii ministerului, iar în cadrul colectivului care a întocmit raportul de analiză a 
rezervei de cadre şi proiectului programului de măsuri cu privire la cunoaşterea şi pregătirea 
acesteia şi-a adus o contribuţie importantă. De asemenea, a studiat un număr mare de 
dosare ale candidaţilor pentru instituţiile militare de învăţământ şi alături de alţi ofiţeri din 
serviciu s-a implicat responsabil la executarea activităţilor şi documentelor privind selecţionarea 
ofiţerilor candidaţi la Academia de partid. În cadrul inspectoratelor pentru care este direcționat 
a efectuat frecvente deplasări rezolvând la un bun nivel problemele de cadre, realizând 
actualizarea cunoaşterii şi verificărilor pentru cadrele de conducere din nomenclatura 
ministerului, reuşind să prezinte corect situaţia în documentele de cadre întocmite pe care 
le-a definitivat cu operativitate şi la termenele stabilite!. 


În august 1989 a fost mutat în interes de serviciu de la arma securitate la arma 
penitenciare şi numit în funcţia de şef al Serviciului Cadre şi Învăţământ/Serviciul Personal 
din DGP (5 aug. 1989 - 30 nov. 1994). 

Pentru activitatea depusă în anul 1991, colonelul Simion a primit calificativul „foarte 
bine” pentru că: 


Ofiţerul a acţionat în mod planificat şi organizat, având în permanenţă perspectiva evoluţiei 
efectivelor de personal din sistemul penitenciar. Împreună cu cadrele din subordine şi 
compartimentele din unităţi, a luat măsuri pentru încadrarea aparatului cu personal cores- 
punzător, potrivit criteriilor ordonate, în 1991 efectuându-se încadrarea a cca 1.600 cadre. 
A asigurat aplicarea unitară a normelor specifice muncii de personal, a prezentat analize şi 
a depus un mare volum de muncă pentru soluţionarea problemelor?. 


Între 1972 şi 1987, locotenent-colonelul de Securitate Ion Simion a fost recompensat 
periodic de conducerea MI, pentru „rezultate bune în muncă”, cu sume cuprinse între 
1.000 şi 1.800 lei (totalizând 21.000 de lei). 

A fost trecut în rezervă la 30 noiembrie 1994 prin Ordinul MJ nr. 1286/C. 

Grade succesive : sublocotenent (1 aug. 1960) ; locotenent (23 aug. 1962) ; locotenent-ma- 
jor (23 aug. 1965); căpitan (23 aug. 1970); maior (23 aug. 1976); locotenent-colonel 
(23 aug. 1982); colonel (22 dec. 1989). 

Decorații: medalia „Meritul Militar”, a II-a (1965) şi I (1970); medalia „A 50-a 
aniversare a înfiinţării PCR” (1971); Ordinul „Meritul Militar”, clasa a III-a (1975), 
a Il-a (1981) şi I (1986). 

Pedepse : cinci zile de arest la garnizoană pentru superficialitate în muncă (iul. 1964) ; 
şapte zile de arest la garnizoană pentru folosirea unor metode nepermise în munca de 
investigaţii, metode care au condus la deconspirarea unei lucrări (dec. 1964) ; trei zile de 
arest cu îndeplinirea serviciului pentru neglijenţă în executarea îndatoririlor de serviciu 
(dec. 1981). 


1.  Notarea de serviciu este semnată în ziua de 12 ianuarie 1989 de către colonelul de Securitate loan Iosif 
Bocşe, şef al Serviciului I din Direcţia Cadre şi învăţământ a MI, cel care a propus acordarea 
calificativului de „foarte bine”. Ibidem, dosar nepaginat. 

2.  Notarea de serviciu întocmită pentru perioada 1 ianuarie - 31 decembrie 1991, document semnat de 
colonelul Ioan Chiş, şef al DGP, Adrian Duţă, secretar de stat în MJ, şi ministrul Justiţiei, Mircea 
Ionescu-Quintus (ofiţerul a semnat pentru luarea la cunoştinţă a conţinutului notării în data de 15 aprilie 
1992). Ibidem, dosar nepaginat. 

SOLO ALEXANDRU, angajat civil. 
Activitate profesională : salariat la Secţia Pregătire Profesională din Serviciul Colonii 
Minori al DPLC (1955). 


SOVEJA N. STELUŢA (născută ZAMFIRESCU), căpitan, 
d.p. nr. 3131 (n. 27 iun. 1919, mun. Constanţa, jud. Constanţa — 
d. 1988, mun. Bucureşti). 

Naţionalitatea : română. 

Originea şi apartenenţa socială: muncitoare (tatăl a fost 
cazangiu). 

Profesia de bază la încadrarea în MAI: muncitoare necalificată. 

Funcţii în organizații politice, de masă şi obşteşti : membră 
| PCR din 1946; membră în Uniunea Femeilor Democrate din 

România (1945); membră în ARLUS (?). În decembrie 1948 a 

fost aleasă în Comitetul executiv al Uniunii Sindicatelor 
Metalo-Chimice din RPR, fiind însărcinată mai întâi cu funcţia de şefă a Secţiei de 
Asigurări Sociale şi mai târziu cu cea de şefă a Secţiei Cadre - Bucureşti, str. Eugen 
Carada, nr. 5 (dec. 1948 - 1 dec. 1952). În perioada iulie 1949 - mai 1950 a fost suspendată 
temporar din munca sindicală, fiind trimisă ca membră într-o comisie de verificare şi apoi 
ca preşedintă a unei subcomisii de verificare a membrilor PMR, structuri de partid care 
aveau ca scop verificarea întregului activ de partid din Uniunea Sindicatelor Metalo-Chimice 
din RPR (Comisia de verificare CGM nr. 3 şi Subcomisia de verificare CGM nr. 2); 
membră în CC al UFDR (1951). 

Studii civile : 4 clase la Şcoala Primară de Fete nr. 6 din Constanţa (sept. 1927 - iun. 
1931) ; 3 clase profesionale la Şcoala Profesională Industrială din Constanţa (sept. 1931 — 
iun. 1934). 

Studii politice : Şcoala de Cadre Sindicale de pe lângă Uzinele „Malaxa” din Bucureşti 
(1947); Şcoala Superioară de Partid de 3 luni de pe lângă organizaţia PCR a Capitalei 
(sept. 1947 - ian. 1948). 

Activitate profesională : muncitoare necalificată la Magazinul „Universal” din Constanţa, 
str. Ştefan cel Mare, nr. 53, aflat în proprietatea lui Gheorghe Baciu (iun. 1934 - sept. 
1936) ; casnică în gospodăria părintească din Constanţa (sept.- nov. 1936). În noiembrie 1936 
s-a căsătorit cu Victor Sârbu, rămânând să muncească în propria gospodărie din Constanţa - 
casnică (nov. 1936 — febr. 1940) şi apoi din Bucureşti! (febr.- mai 1940 şi 1942 — apr. 1946). 

La 30 noiembrie 1951, Stela Sârbu (Soveja) a completat o fişă de evidenţă a ilegaliştilor 
întocmită de către Secţia Cadre a CC al PMR în care menţiona că înainte de 23 august 
1944 a fost „simpatizantă a mişcării muncitoreşti”. La rubrica ce muncă a făcut sau ce 
sprijin a dat partidului şi mişcării muncitoreşti, Stela Sârbu - şefă a Secţiei Cadre din 
Uniunea Sindicatelor Metalo-Chimice din RPR - menţiona activitatea pe care a desfăşurat-o 
la Constanţa în perioada 1936-1937 şi în Bucureşti în anul 1941: 


Am dat casa pentru şedinţe cumnatului meu Sârbu Filimon, am cotizat la Ajutorul Roşu, 
am dus pachete la închisoare?. 


1. În mai 1940 au fost nevoiţi să se mute în Bucureşti, deoarece soţul ei era persecutat pentru convingerile 
sale politice, fiind concediat din cauza legăturilor cu ilegaliştii din PCdR. 

2. Fişa de evidenţă a ilegaliştilor nr. 9305 întocmită de Secţia Cadre a CC al PMR şi completată de către 
Stela Sârbu (Soveja) la 30 noiembrie 1951. ANIC, fond 95, dosar nr. 122355, fv. 81. 

Totodată, Stela Sârbu (Soveja) mai preciza că în perioada 1934-1941 a avut legături cu 
următorii tovarăşi din mişcarea comunistă ilegală : Filimon Sârbu, Sile Vasile, Gheorghe 
Dincă şi Nicolae Oancea. 

Muncitoare necalificată la magazinul de chimicale, vopsele şi lacuri „Dumitru Procopiu & 
Iacobus” din Bucureşti, str. Avrig, nr. 4-6 (mai 1940 - 1942). După ce în aprilie 1946 a 
rămas văduvă, a fost nevoită să se angajeze la Uzinele „Malaxa”/„23 August” din Bucureşti 
ca muncitoare necalificată şi apoi ca funcţionară la Biroul Personal (apr. 1946 — 1947). În 
1947 a fost scoasă din producţie, fiind repartizată la resortul financiar (responsabilă cu 
evidenţa carnetelor sindicale) al Comitetului de întreprindere al Uzinelor „Malaxa” ; a fost 
mai apoi însărcinată cu munca de femei (1947 — dec. 1948). 

La 1 decembrie 1952 a fost chemată în rândul cadrelor permanente ale MAI cu gradul 
de locotenent-major şi repartizată în funcţia de şefă a Biroului I din Serviciul Cadre al 
DLCM (1 dec. 1952 — 1 dec. 1953); şef problemă (1 dec. 1953 — 1 mart. 1954), lucrător 
evidenţă deţinuţi, referent tehnic şi lucrător principal evidenţă deţinuţi la Serviciul Evidenţă 
Deţinuţi din DLCM/DPLC/DGPCM (1 mart. 1954 - 31 mart. 1961). 

În perioada decembrie 1953 - august 1954 a fost în concediu medical, fiind bolnavă de 
TBC pulmonar. 

A fost trecută în rezervă la 30 iunie 1956 ca urmare a reducerilor de efective din MAI, 
prin Ordinul MAI nr. 3286. Va rămâne în continuare să lucreze în cadrul formaţiunii 0951 
Bucureşti ca angajat civil până la data de 31 martie 1961, când s-a transferat la Întreprinderea 
de Salubritate Bucureşti aflată în subordinea Sfatului Popular al Capitalei. 

În noiembrie 1936 s-a căsătorit cu Sârbu I. Victor (n. 1913, com. Hărăpeia, jud. 
Hunedoara - d. apr. 1946), lăcătuş mecanic la Uzinele „Malaxa” din Bucureşti (iun. 1940 — 
apr. 1946). Sârbu I. Victor! a mai avut doi fraţi: Filimon I. Sârbu (n. 1916, com. 
Hărăpeia, jud. Hunedoara - d. 19 iul. 1941), fost ilegalist al UTCdR şi PCdR?, şi loco- 
tenentul-major MAI Sârbu I. Ion, care în 1955 era elev în anul III la Academia Militară. 


1. Potrivit unei biografii regăsite în arhiva Asociaţiei Foştilor Deținuți şi Internaţi Politici Antifascişti, 
fratele mai mare al lui Filimon Sârbu, Victor I. Sârbu, a intrat în PCR în 1945, fiind ulterior trimis în 
aparatul de stat în funcţia de comisar de poliţie la Poliţia Brăila: „În noaptea de 2 Decembrie 1945, în 
timp ce se întorcea acasă de la serviciu, a fost omorât în stradă cu focuri de armă. Această crimă a fost 
pusă la cale de către reacțiune, deoarece el era devotat partidului şi duşman al reacţionarilor pe care îi 
demasca şi-i aresta atunci când călca legile ţării. Vinovaţii nu au fost descoperiţi. A fost înmormântat la 
cimitirul Sft. Constantin din Brăila”. Aşadar, data la care a decedat Victor Sârbu este incertă. Potrivit 
acestei biografii, Victor Sârbu ar fi decedat în decembrie 1945, iar conform dosarului de cadre al Steluţei 
Soveja, ar fi decedat în aprilie 1946. ANIC, fond 45, dosar nr. 235, f. 79. 

2. Filimon Sârbu s-a născut la 10 august 1916 în comuna Veţel, judeţul Hunedoara, într-o familie de ţărani 
săraci, reuşind să absolve doar 4 clase primare. La 15 ani a intrat în organizaţia Frontul Plugarilor, unde 
a activat până la plecarea sa la Constanţa. Acolo s-a angajat la Direcţia Porturilor Maritime ca ucenic 
strungar (în 1928, din cauza concedierii tatălui său şi a sărăciei, a fost nevoit să plece la Constanţa pentru 
a-şi câştiga existenţa). Aici a urmat 4 clase la o şcoală de arte şi meserii, luând contact în acelaşi timp 
şi cu mişcarea comunistă ilegală din port. În 1936, Filimon Sârbu a fost arestat împreună cu Nicolae 
Cioroiu în timpul unei întruniri care avea loc la sediul Ligii Antifasciste din Constanţa. A fost judecat şi 
condamnat la 6 luni închisoare de Consiliul de Război Constanţa. După eliberarea din închisoare a fost 
nevoit să plece la Braşov, deoarece în Constanţa figura pe principalele liste cu suspecți comunişti ale 
Siguranţei. În 1938 a fost încorporat la Regimentul 2 Grăniceri Cernavodă, fiind ulterior mutat la 
Regimentul 4 Grăniceri Careii Mari. În 1940 a fost lăsat la vatră, însă la scurtă vreme a fost din nou 
concentrat la Regimentul 4 Grăniceri, unitatea sa fiind nevoită să se retragă de pe graniţa pe care o apăra 
în urma Dictatului de la Viena. După deconcentrare (aprilie 1941), în urma indicaţiilor trasate de partid, 
va pleca din nou la Constanţa. Aici va activa sub numele conspirativ de „Riţu” şi se va angaja pe 
autobuzele Societăţii „Săgeata” în funcţia de controlor (tot aici lucra în funcţia de casieră mama sa 
vitregă, Rozalia Sârbu). În această perioadă, partidul îi va încredința conducerea Organizaţiei UTCdR din 

În 1950 s-a recăsătorit cu Nicolae Soveja!, activist sindical şi director al Caselor de 
Odihnă ale Consiliului Central al Sindicatelor, de care a divorţat însă în 1953. Chiar dacă 
divorţul a avut loc în 1953, Steluţa şi-a recăpătat vechiul nume (Sârbu) abia în februarie 1957. 


judeţul Constanţa, iar în iunie 1941 a fost numit instructor de partid în acelaşi judeţ. Cu câteva zile 
înainte de declanşarea războiului cu URSS, Filimon Sârbu şi alţi patru tineri şi-au dat întâlnire pe plaja 
din Mamaia, lângă Institutul Oceanografic. La această întâlnire conspirativă a fost invitat şi Ion Caravan, 
soldat în Flotila de Hidroaviaţie, care însă a anunţat autorităţile (soldatul Caravan, deşi cocheta cu 
mişcarea comunistă, avea o mătuşă care lucra la Siguranţă). La scurtă vreme de la întâlnire, grupul celor 
cinci tineri a fost arestat de agenţii Siguranţei. In cazul în care România nu ar fi intrat în război cu URSS 
după câteva zile, întrunirea s-ar fi soldat doar cu arestarea, judecarea şi, eventual, condamnarea tinerilor 
la câteva luni închisoare. Însă în noua conjunctură, autorităţile române au exagerat importanţa acestei 
întâmplări, caracterizând-o drept complot. Potrivit documentelor Siguranţei constănţene, Filimon Sârbu 
a încercat să-i determine pe ceilalţi participanţi la întâlnire să semnalizeze oraşul Constanţa avioanelor 
inamice prin întreruperea curentului electric, cu intermitențe, de la Uzina electrică din oraş (trei dintre 
tineri - Alexandru Tunschi, Nicolae Buta şi Eugen Giuglea - lucrau la această uzină). În decursul 
anchetei, Sârbu nu a recunoscut nimic, dar la scurtă vreme, în urma presiunilor exercitate de anchetatori, 
ceilalţi membri ai grupului au început să cedeze rând pe rând şi să colaboreze cu Siguranţa (primul care 
„a cedat” a fost Alexandru Tunschi, socotit ulterior de comunişti ca fiind principalul trădător). Istoriografia 
comunistă a prezentat desfăşurarea anchetei lui Sârbu sub torturi sălbatice, deşi în documentele vremii 
acest aspect lipseşte cu desăvârşire. Sprijinul acordat anchetatorilor de către cei patru tineri.i-a „salvat” 
ulterior de la pedeapsa capitală. Procesul a fost judecat de Curtea Marţială a Corpului II Armată, în 
deplasare la Bucureşti (sala de festivități a Liceulului „Gheorghe Lazăr” din Capitală). În iunie 1941, 
Filimon Sârbu a fost condamnat la moarte în conformitate cu Decretul-Lege nr. 236/1941 pentru activitate 
antirăzboinică, fiind executat în ziua de 19 iulie 1941 la Penitenciarul Jilava (nu se ştie unde a fost 
îngropat, deoarece administraţia locului de deţinere a refuzat să predea familiei trupul neînsufleţit, 
comunicându-i acesteia că a dispărut). Se pare că antecedentele politice ale lui Sârbu au cântărit mult în 
decizia instanţei militare de aplicare a pedepsei maxime (ceilalţi membri ai lotului au primit pedepse 
variind între 15 şi 20 de ani muncă silnică). Autorităţile vremii au acordat o atenţie sporită acestui proces 
deoarece au dorit să dea un mesaj exemplar oricăror tentative de colaborare cu inamicul. Pedepsele grele 
pronunţate s-au vrut a fi un avertisment adresat liderilor comunişti ai vremii care erau astfel încunoştinţaţi 
de faptul că regimul nu va tolera niciun fel de atentat la ordinea şi siguranţa statului. După preluarea 
puterii de către comunişti, Filimon Sârbu a fost declarat „erou al clasei muncitoare”, numele său fiind 
atribuit mai multor străzi, şcoli, întreprinderi şi CAP-uri din RPR. Filimon Sârbu a domiciliat în 
Constanţa pe str. Gândului, nr. 137. lată cum descria execuţia lui Filimon Sârbu o broşură propagandistică 
editată de „Apărarea Patriotică”, în anul 1945: „Atât la proces, cât şi în scurta sa şedere la închisoare, 
Filimon Sârbu are o atitudine eroică şi demnă, pe care teroarea şi gloanţele lui Antonescu nu fac decât 
s-o întărească. În faţa plutonului de execuţie, în ziua de 19 iulie 1941, maiorul magistrat Filipescu vrea 
să-l lege la ochi. Filimon Sârbu refuză însă spunând: «Nu este nevoie. Primesc moartea cu ochii 
deschişi, pentru că mor pentru o cauză naţională. Voi fi răzbunat! ». Intr-adevăr, Filimon Sârbu a murit 
pentru o cauză naţională” - Eroi şi martiri ai luptei pentru bunăstarea poporului român, Editura Apărării 
Patriotice, Bucureşti, 1945, pp. 37-42; ANIC, fond 45, dosar nr. 235, ff. 68-79; Cristina Diac, 
„Filimon Sârbu, erou din întâmplare”, în Historia, nr. 114, iunie 2011, pp. 84-87. 

1. Potrivit unui referat de cadre întocmit de Secţia Organizatorică a CC al PMC la 7 ianuarie 1954, Nicolae 
Soveja (n. 5 dec. 1922, com. Gorbăneşti, jud. Botoşani) era de profesie tinichigiu, membru PCR din 
februarie 1946 şi absolvent al Şcolii Superioare de Cadre „I.C. Frimu” din Bucureşti. Prezentăm un scurt 
fragment din acest document: „Soveja Nicolae din 1936 a urmat şcoala medie tehnică industrială din 
Botoşani, unde a învăţat meseria de tinichigiu. După ce a terminat şcoala în Noiembrie 1940 a venit la 
Bucureşti şi s-a înscris la Şcoala Militară de Radiotelegrafişti a Regimentului I Transmisiuni Aero - 
Cotroceni. După un an a fost eliminat din şcoală pentru că nu putea să recepţioneze la aparatul «Morse» 
şi a fost lăsat la trupă pentru a satisface stagiul militar. In toamna anului 1941 a fost trimis pe frontul 
antisovietic, cu escadrila la 19 Aviaţie până la Stalingrad. A stat pe teritoriul sovietic până în Ianuarie 
1943, când s-a întors în ţară şi a rămas concentrat la Flotila I Bombardament Braşov, până în Ianuarie 
1945, când a fost lăsat la vatră. Cât timp a fost pe front este recunoscut că a avut purtare bună faţă de 
populaţia localnică. După ce a fost desconcentrat, a fost numit maistru suplinitor la liceul industrial de 
băieţi din Ploieşti, iar în Septembrie 1945 s-a angajat tinichigiu la staţia CFR Titu. S-a înscris în sindicat 
şi în Februarie 1946 a fost primit în PCR. A avut mai multe munci de răspundere în biroul celulei şi în 
comitetul de întreprindere. În Noiembrie acelaşi an, a fost numit secretar al comitetului plăşii Titu al 
PCR. Din 1947 a fost ales preşedinte al sindicatului CFR, având şi munca de organizator în comitetul de 

În dosarul personal se regăseşte un referat de constatare întocmit în vara anului 1959 de 
către locotenent-major Gheorghe Oanţă - inspector prim cadre în Serviciul Cadre al 
DGPCM. În urma unei sesizări făcute de către locotenentul major Valentin Griza din 
Serviciul Cercetări Penale al DGM împotriva angajatei civile Steluţa Sârbu, în care se 
preciza că aceasta nu-i permitea să folosească dependinţele imobilului în care locuiau, 
Serviciul Cadre din DGPCM a trecut la verificarea sesizării, trimiţându-l pe teren în zilele 
de 28 iunie şi 1 iulie 1959 pe ofiţerul de cadre Gheorghe Oanţă. Astfel, mergând la faţa 
locului, locotenent-major Gheorghe Oanţă a stabilit că cei doi locuiau la comun, împreună 
cu familiile lor, într-un apartament de 3 camere din Bucureşti, pe str. Popa Nan, nr. 27. 
Acest imobil aparținuse cetăţeanului Teodor Georgescu, care fusese condamnat în mai 
1959 la 23 ani închisoare şi confiscarea averii. Steluţa Sârbu şi fiul ei de 21 de ani s-au 
instalat în două camere ale imobilului, ocupând şi dependinţele, iar cea de-a treia cameră, 
în care locuise cetăţeanul condamnat, a fost ocupată de anchetatorul penal Valentin Griza 
şi familia sa compusă din patru persoane. Griza s-a instalat în această cameră după ce a 
obţinut ordinul de repartizare nr. 1472/7060 din 18 mai 1959. Deşi prin acest ordin i se 
permitea accesul şi la dependinţele apartamentului (baie, bucătărie, pivniţă, cameră şi 
pod), Steluţa Sârbu l-a împiedicat în repetate rânduri pe Valentin Griza să le folosească 
(ofiţerul de Miliție Griza a aflat de acest imobil chiar de la Teodor Georgescu, pe care îl 
anchetase la sediul Serviciul Cercetări Penale din DGM). 

Steluţa Sârbu îl împiedica pe Valentin Griza să aibă acces la dependinţe, deoarece ea îşi 
dorea şi a treia cameră a apartamentului pentru a face un schimb de locuinţă (cei doi se 
cunoşteau încă din anii '40, când lucraseră împreună în Comitetul de întreprindere al 
Uzinelor „23 August” din Bucureşti). 

Conflictul a fost aplanat după ce ambii salariaţi ai MAI au fost chemaţi la Serviciul de 
Cadre al DGPCM, unde s-au lămurit lucrurile. 

Grade succesive : locotenent-major (1 dec. 1952); căpitan (1 dec. 1955). 

Decorații : medalia „Eliberarea de sub jugul fascist” (1949) ; medalia „Muncii” (1950). 


xn 


Pedepse : „mustrare scrisă” pentru întârzierea cu care a rezolvat o lucrare (mart. 1960). 


STATE PETRE NICOLAE, general-maior, f.e. (n. 26 martie p 
1928, com. Godeni, jud. Argeş - d. 1977). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: muncitor necalificat. 

Funcţii în organizaţii politice, de masă şi obşteşti : membru PCR 
din noiembrie 1946; şef al Secţiei Educaţie şi Cultură şi secretar al 
CJ Muscel al UTC/UTM (oct. 1947 — sept. 1948) ; secretar al CJ Olt 
al UTM (mai 1949 - oct. 1950); deputat în Consiliul Popular al 


partid al staţiei Titu. După scurt timp a fost numit secretar al Consiliului Sindical Judeţean Dâmboviţa, 
unde a muncit un an. În toamna anului 1948 a urmat şcoala superioară de cadre a mişcării sindicale «I.C. 
Frimu», pe care a terminat-o cu calificativul «foarte bine». După absolvirea şcolii a muncit la Consiliul 
Asigurărilor Sociale de Stat, iar din 1951 este director al Direcţiei Odihnă, din Consiliul Central al 
Sindicatelor din RPR. Din aprecierea tovarăşilor care-i controlează munca reiese că este un tovarăş 
capabil şi cu perspective de dezvoltare. Despre familie cunoaştem următoarele : părinţii nu au fost 
înscrişi în nicio organizaţie politică. Are un frate şi o soră. Sora este căsătorită cu un ţăran sărac, iar 
fratele satisface stagiul militar. Soţia este locotenent-major la MAI. Tatăl ei a fost mecanic în portul 
Constanţa, este decedat, mama este pensionară”. ANIC, fond CC al PCR - Secţia organizatorică 
(dosare-anexă), dosar nr. 81/1954, fv. 13. 

Municipiului Bucureşti! ; membru în Comitetul Municipal Bucureşti al PCR?; membru 
supleant al CC al PCR (12 aug. 1969 — 28 nov. 1974). 

Studii civile : 5 clase în comuna natală (1935-1940); Facultatea de Drept, Universitatea 
din Bucureşti, şi Facultatea de Economie Generală din ASE (?). 

Studii militare : Şcoala de Ofiţeri MAI (1950). 

Studii politice : curs de partid cu activul de sate (sept.-oct. 1947); curs seral de partid 
(sept.-dec. 1948); Şcoala Superioară de Partid „Ştefan Gheorghiu” (?-1960); Uni- 
versitatea Serală de Marxism-Leninism (? ). 

Activitate profesională : Nicolae State a făcut parte dintr-o familie de ţărani săraci cu 
patru fraţi şi trei surori, fiind crescut de la vârsta de 4 ani de bunicii săi (părinţii 
divorţaseră în 1932). După ce a terminat cursul primar în 1940, a fost nevoit să se angajeze 
ca om de serviciu la primăria din comuna natală, unde a lucrat până în aprilie 1942. 
Ulterior a venit în Bucureşti, angajându-se ca băiat de prăvălie la mai multe bodegi şi 
brutării. Va munci şi ca muncitor necalificat în portul Galaţi. În decembrie 1945, din cauza 
contractării unei boli, a fost nevoit să se întoarcă în comuna natală, unde a lucrat ca 
muncitor zilier la întreprinderea forestieră locală, precum şi la o mină dintr-o comună 
învecinată. 

La sfârşitul anului 1948, după absolvirea cursului seral de partid, în loc să fie promovat 
în muncă a fost trimis ca vânzător la un magazin de stat din Câmpulung-Muscel, deoarece 
nu i se clarificase situaţia de partid din dosarul de cadre. La acest magazin a deţinut şi 
funcţia de secretar al Organizaţiei de Bază PMR până în mai 1949, când a fost numit în 
funcţia de secretar al CJ Olt al UTM. Odată cu declanşarea operaţiunii de verificare a 
membrilor de partid, tânărul UTM-ist State s-a remarcat în faţa superiorilor prin demas- 
carea unor foşti membri ai Mişcării Legionare care se „strecuraseră” în PMR. În sep- 
tembrie 1950 a urmat un curs scurt de ofiţeri politici? la finalul căruia a fost repartizat în 
funcţia de şef al Biroului Penitenciare din Secţia Miliție, Securitatea Statului şi Penitenciare 
a Direcţiei Cadre din Direcţia Generală Politică - MAI (1 nov. 1950 - 1 ian. 1953); şef 
de Serviciu în Direcţia Cadre a MAI (1 ian. 1953 - 30 mart. 1956); şef al Serviciului 
Cadre din DGM (30 mart. 1956 - 1 mai 1958); şef de Serviciu operativ în DGM (1 mai 
1958 - 1 ian. 1962); şef al Direcţiei juridice din DGM (1 ian. 1962 - 26 mai 1966). 

În mai 1966, Secţia pentru Controlul Muncii la MFA, MAI şi Justiţie şi Secţia Cadre 
din CC al PCR propuneau conducerii superioare de partid să aprobe numirea în funcţia de 
şef al DGPCM a colonelului Nicolae State pentru rezultatele bune obţinute în funcţia de 
şef al Direcţiei judiciare din DGM (colonelul State fusese propus pentru această funcţie de 
către conducerea MAI) : 


Este apreciat de şefii săi ierarhici şi de comitetul de partid din minister ca un ofiţer capabil, 
bine pregătit profesional, politic şi cu o bogată experienţă în munca de conducere. În 
întreaga sa activitate a lucrat cu simţ de răspundere, dovedind perseverenţă, iniţiativă, 
spirit organizatoric şi pasiune în rezolvarea sarcinilor de serviciu. Rezultatele muncii sale 
au fost din ce în ce mai bune. Coordonează cu competenţă activitatea direcţiei respective 
şi prin măsurile luate a contribuit la ridicarea calităţii muncii. În activitatea de control şi 


1. Informaţia Bucureştiului, 6 martie 1969. 
. Ibidem, 23 decembrie 1968. 

3. Prin Decretul nr. 1122 din 31 octombrie 1950, elevul Nicolae State din Şcoala de Ofiţeri Politici MAI a 
fost înaintat în gradul de locotenent de infanterie, în cadrele active ale Armatei, în Trupele MAI, pentru 
Direcţia Generală Politică, pe data şi cu vechimea începând de la 1 noiembrie 1950. ANIC, fond 
Consiliul de Stat - Decrete, dosar nr. 12/1950, f. 319. 

îndrumare a acordat sprijin concret direcțiilor regionale de miliţie în luarea unor măsuri 
pentru prevenirea infracţiunilor. Uneori manifestă tendinţe de pripeală şi nu este suficient 
de autocritic. Aceste lipsuri i-au fost arătate şi luptă pentru lichidarea lor. Este un ofiţer 
curajos, energic şi întreprinzător. În şedinţele de lucru se prezintă pregătit, ridică probleme 
majore şi face propuneri bune pentru continua îmbunătăţire a activităţii. Ştie să lucreze cu 
oamenii, îmbinând exigenţa cu ajutorul necesar în rezolvarea sarcinilor!. 


La 19 mai 1966, Secretariatul CC al PCR, prin Hotărârea nr. 1317, a aprobat propunerea 
Secţiei pentru Controlul Muncii la MFA, MAI şi Justiţie a CC al PCR de numire în funcţia 
de şef al DGPCM a colonelului Nicolae State?. 

Director al DGPCM/DGP (1 iun. 1966 - 1 ian. 1968 şi 1 ian. 1973 - 1 aug. 1974). 

Într-o notă-raport „secretă” adresată primului adjunct al ministrului Afacerilor Interne, 
generalul-locotenent Vasile Negrea, colonelul Nicolae State (şeful DGPCM) descria sinuci- 
derea tânărului deţinut politic Andrei Antal la Penitenciarul Oradea (funcţia de comandant 
al Penitenciarului Oradea era deţinută la acea dată de locotenent-colonelul Constantin 
Gh. Marinescu). Antal fusese citat pentru a se prezenta la instanţă în ziua de 29 martie 
1967, deoarece la 5 decembrie 1966 a fredonat „cântece naţionalist-şovine” în timp ce se 
deplasa cu maşina de la Baia Mare spre Baia Sprie. 

Ofițerii de justiţie ai Tribunalului Militar Cluj deplasaţi pentru judecarea acestui caz la 
Oradea au dispus arestarea şi condamnarea lui Antal la cinci ani de închisoare corecțională. 
La câteva ore după sosirea în Penitenciarul Oradea, Antal s-a sinucis. 


Deţinutul Antal Andrei, născut la 11 aprilie 1939 în comuna Bogdana, raionul Cehul Silvaniei, 
regiunea Maramureş, de profesie muncitor, naţionalitate maghiară, a fost condamnat la 
5 ani închisoare corecțională pentru uneltire contra ordinei sociale (art. 209 c.p. manifestări 
naţionalist-şovine). În ziua de 29.03.1967 deţinutul susmenţionat a fost condamnat şi 
arestat de către Tribunalul militar Cluj în deplasarea la Oradea şi depus în aceiaşi zi la orele 
11.00 în Penitenciarul din localitate. După încarcerare, deţinutul a fost izolat singur într-o 
cameră conform prevederilor regulamentare, iar supravegherea asigurându-se de către 
plut. Radu Ion, care avea în primire un număr de 18 camere de deţinere. În timp ce 
subofiţerul executa serviciul de supraveghere în mod regulamentar, a descoperit la orele 
16.20 pe deţinutul în cauză sinucis prin strangulare cu cureaua de la pantaloni prinsă de 
calorifer. A fost chemat imediat medicul legist ce se găsea în acel moment în unitate fiind 
angajat al Penitenciarului cu ! normă, constatând că sinuciderea s-a produs cu circa 
2 minute mai înainte de sesizarea cazului. Producerea acestui eveniment a fost posibilă 
datorită faptului că de la încarcerare şi până la sinucidere a durat numai 5 ore şi 20 de 
minute, timp în care intenţiile deţinutului nu puteau fi cunoscute de către cadrele Penitenciarului 
şi nici instanţa de judecată nu a semnalat nimic deosebit asupra comportării acestuia”. 


Din fişa matricolă penală a deţinutului CSS Andrei Antal identificată în Arhiva ANP 
aflăm că în momentul arestării sale Antal era miner la Trustul de Construcţii Montaj Baia 
Sprie, nu era membru de partid şi avea doi băieţi. 


1. Referat de cadre din 10 mai 1966 întocmit de Secţia Cadre a CC al PCR, document semnat de către 
Dumitru Ivanovici, şef al Secţiei Cadre a CC al PCR, Constantin Mernea, şef de sector în Secţia Cadre 
a CC al PCR, şi Ion Enache, instructor în Secţia pentru Controlul Muncii la MFA, MAI şi Justiţiei a CC 
al PCR. ANIC, fond CC al PCR - Secţia Cancelarie (dosare-anexă), dosar nr. 427/1968, ff. 1-2. 
ANIC, fond CC al PCR - Secţia administrativ-politică, dosar nr. 12/1966, ff. 50-53. 

Notă-raport nr. 200 din 30 martie 1967 referitoare la sinuciderea deţinutului Andrei Antal din Peniten- 
ciarul Oradea. AANP, fond Pază şi Regim, dosar nr. 26/1967 - „Note-raport la conducerea MAI pt. 
Direcţia pază şi regim”, ff. 294-295. 

Într-o altă notă-raport adresată de data aceasta adjunctului ministrului Afacerilor 
Interne, colonelul Constantin Stoica, Nicolae State cerea lămuriri în vederea soluționării 
unei cereri a Departamentului Cultelor, instituţie care solicita clemenţă pentru deţinuţii 
evrei aflaţi în penitenciarele şi coloniile de muncă ale RPR : 


Departamentul Cultelor de pe lângă Consiliul de Miniştri, s-a adresat Ministerului Afacerilor 
Interne, solicitând clemenţă pentru deţinuţii evrei care ispăşesc diferite pedepse, să li se 
comunice, dacă este posibil, numărul deţinuţilor evrei şi, după liberarea din închisori, să 
emigreze în statul Izrael. În prezent, în locurile de deţinere se găsesc 246 deţinuţi de 
naţionalitate evreiască, condamnaţi pe diferite termene, variind între 1-25 ani. Din aceştia, 
17 sunt condamnaţi pentru infracţiuni contra securităţii statului şi 227 pentru infracţiuni de 
drept comun. Din aceştia, deţinuţii care sunt apți de muncă sunt folosiţi în diferite activităţi 
şi beneficiază de condiţional, conform Decr. 720/956, de asemenea de toate drepturile 
prevăzute de regulamente. Personal, opinez ca aceştia să-şi ispăşească pedepsele pentru 
care au fost condamnaţi în baza legilor statului şi să nu se comunice numărul lor Federaţiei 
Comunităţii Evreieşti - Rabinului şef. În ceea ce priveşte posibilitatea să emigreze în 
Izrael, după eliberarea lor din închisori, apreciez că este cazul să hotărască conducerea 
Ministerului Afacerilor Interne!. 


La data de 27 ianuarie 1968, Cabinetul ministrului Afacerilor Interne a trimis către 
Secretariatul CC al PCR o adresă? cu numele a 36 de ofiţeri superiori din IGM pentru a fi 
aprobată numirea acestora în funcţiile de şefi de inspectorate judeţene de miliţie, respectiv 
în cea de şef al Inspectoratului de Miliție al Municipiului Bucureşti. Pe această listă se 
regăseşte şi numele colonelului State P. Nicolae, care era propus pentru funcţia de şef al 
Inspectoratului de Miliție al Municipiului Bucureşti. Propunerea ministrului Afacerilor 
Interne a trecut mai întâi pentru avizare pe la Secţia pentru Controlul Muncii la MFA, MAI 
şi Justiţie, condusă de Grigore Răduică, şi care, la 27 ianuarie 1968, a înaintat propunerea 
MAI către Secretariatul CC al PCR?. 

Prin Hotărârea nr. 323 din 26 februarie 1968, Secretariatul CC al PCR a aprobat 
propunerea Secţiei pentru Controlul Muncii la MFA, MAI şi Justiţie, confirmând astfel 
numirea colonelului Nicolae State în funcţia de şef al Inspectoratului de Miliție al 
Municipiului Bucureşti şi adjunct al şefului IGM“ (26 febr. 1968 - 28 aug. 1969); 
membru în Colegiul MAIS (28 mart. 1968 - ?); adjunct al ministrului Afacerilor Interne 
şi şef al IGM (28 aug. 1969 - 16 dec. 1972). 

Într-un articol de presă scris în 1972 cu ocazia Zilei Miliției, generalul-maiorul Nicolae 
State vorbea despre faptele de arme ale milițienilor de-a lungul celor 23 de ani de existenţă: 


În decursul celor 23 de ani de existenţă şi luptă, miliția a adăugat la tezaurul de înfăptuiri 
ale oamenilor muncii, un tribut de valori inestimabile, fapte demne de respect, de preţuire 
înaltă, lucrătorii noştri făcându-şi din slujirea idealurilor partidului, de înflorire a patriei, 


Notă-raport nr. 255 din 06.05.1967. AANP, fond Secretariat, dosar nr. 24/1967, f. 83. 

Adresa nr. 2130 din 27 ianuarie 1968 semnată de ministrul Afacerilor Interne, Cornel Onescu. ANIC, 

fond CC al PCR - Secţia administrativ-politică, dosar nr. 4/1968, ff. 19-20. 

3. Notă din 27 ianuarie 1968 a şefului Secţiei pentru Controlul Muncii la MFA, MAI şi Justiţie - Grigore 
Răduică. Ibidem, f. 18. 

4. Hotărârea Secretariatului CC al PCR nr. 323 din 26 februarie 1968. Prin această hotărâre a fost aprobată 
numirea în funcţia de şefi de inspectorate de miliţie a 40 de ofiţeri superiori (MAI propusese iniţial 36 de 
nume, însă acestora li s-au mai adăugat ulterior alte patru propuneri). Ibidem, f. 16. 

5. HCM nr. 652 din 28 martie 1968 privind aprobarea componenţei Colegiului Ministerului Afacerilor 

Interne. ANIC. fond CC al PCR - HCM, dosar nr. 416/1968, ff. 2-3. 

de apărare a marilor împliniri ale poporului scopul suprem al întregii lor activităţi. În 
cartea tradiţiilor noastre, la loc de cinste stau chipurile ofiţerilor şi subofiţerilor care şi-au 
dat viaţa în lupta pentru apărarea înfăptuirilor poporului şi partidului, pentru triumful 
dreptăţii depline în patria noastră. De neuitat vor rămâne faptele lor de vitejie, dovezile lor 
supreme de credinţă nestrămutată în partid, în viitorul comunist!. 


Potrivit fostului general Ionel Gal, generalul-maior Nicolae State ar fi fost scos din 
funcţia de şef al IGM în urma uciderii unor femei la Braşov. Din cauza întârzierii cu care 
Miliția a acţionat în rezolvarea acestor crime comise pe raza judeţului Braşov, Nicolae 
Ceauşescu a hotărât demiterea lui State pentru incompetenţă şi încredințarea sarcinii de 
elucidare a acestor cazuri organelor Securităţii?. 

Adjunct al ministrului Aprovizionării Tehnico-Materiale şi Controlului Gospodăririi 
Fondurilor Fixe, precum şi director general al Direcţiei Generale a Rezervelor de Stat? 
(13 martie 1975 - 28 mai 1976). 

Unul dintre fraţii lui Nicolae State a fost exclus din partid şi condamnat la 8 luni închisoare 
corecțională pentru delapidare. De asemenea, a avut un unchi care a fost membru în Mişcarea 
Legionară, iar un alt unchi al soţiei a fost condamnat de mai multe ori pentru furt. 

Grade succesive : locotenent (31 oct. 1950); locotenent-major (30 dec. 1952) ; căpitan 
(30 dec. 1953); maior (31 sept. 1955); locotenent-colonel (1 sept. 1959) ; colonel (23 aug. 
1965); general-maior‘ (22 august 1968). 

Decorații : cu prilejul celei de-a S-a aniversări a RPR, locotenentului Nicolae State i 
s-a conferit - prin Decretul nr. 508 din 24 decembrie 1952 - medalia „A cincea aniversare 
a Republicii Populare Române” pentru „lupta şi munca duse în vederea făuririi, consolidării 
şi prosperării Republicii Populare Române” ; medalia „A X-a aniversare a Armatei RPR” 
(1953). Prin Decretul nr. 368 din 21 august 1954, căpitanului Nicolae State i s-a conferit 
Ordinul „Steaua Republicii Populare Române”, clasa a III-a, pentru „merite deosebite pe 


1.  General-maior Nicolae State, adjunct al ministrului de Interne, şef al Inspectoratului General al Miliției, 

. „O înaltă conştiinţă socialistă, un profund umanism”, în Pentru Patrie, nr. 5/1972. 

2. Ionel Gal, Raţiune şi represiune în Ministerul de Interne, 1965-1989, vol. I, p. 236. 

3. Direcţia Generală a Rezervelor de Stat de pe lângă Consiliul de Miniştri a fost înfiinţată la 1 iulie 1956 
pe structura fostei Direcţii Generale a Rezervelor de Materiale Industriale, Agricole şi Alimentare (HCM 
nr. 1558 din 3 august 1956). DGRS avea drept scop constituirea, depozitarea, conservarea şi administrarea 
produselor şi materialelor din Rezerva de Stat a RPR. Organele DGRS erau compuse dintr-un aparat 
central (direcţii, servicii, oficiul juridic şi corpul de control) şi unităţi exterioare (depozite de produse 
industriale, petroliere, agricole, mixte ; secţii de întreţinere şi serviciul de custodii). Ulterior, prin HCM 
nr. 326/1960 şi HCM nr. 218/1962, au fost aduse unele modificări cu privire la sarcinile DGRS şi a 
regimului rezervelor de stat. De asemenea, în timpul conducerii exercitate de generalul-colonel (r) 
Dumitru Dămăceanu (director general al DGRS între 1961 şi 1968), Consiliul de Stat a emis un decret 
privind organizarea şi funcţionarea DGRS (Decretul nr. 327 din 29 aprilie 1966). Prin acest act normativ, 
DGRS era transformată în organ central al administraţiei de stat (directorul DGRS nu mai putea fi numit 
prin HCM, ci prin decret al Consiliului de Stat). Nouă ani mai târziu, printr-un alt decret al Consiliului 
de Stat (Decretul nr. 69 din 4 iunie 1975) se stabilea trecerea DGRS în subordinea Ministerului 
Aprovizionării Tehnico-Materiale şi Controlului Gospodăririi Fondurilor Fixe şi se prevedea o nouă 
organizare a DGRS. 

4. Decretul nr. 698 din 22 august 1968 privind înaintarea în grad a unor generali şi acordarea gradului de 
general-maior şi contraamiral unor colonei şi căpitani de rangul I din Ministerul Forţelor Armate, 
Ministerul Afacerilor Interne şi Consiliul Securităţii Statului. ANIC, fond Consiliul de Stat - Decrete, 
dosar nr. 698/1968, f. 2. 

5. Decretul nr. 508 din 24 decembrie 1952 pentru conferirea medaliei „A cincea aniversare a Republicii 
Populare Române”, publicat în Buletinul Oficial al Marii Adunării Naţionale a Republicii Populare 
Române, nr. 13. din 29 decembrie 1952. 

tărâmul construcţiei de Stat, economice, sociale şi culturale cu ocazia celei de-a zecea 
aniversări a Patriei noastre”!. Prin Decretul nr. 518 din 24 noiembrie 1955, căpitanului 
Nicolae State i s-a conferit medalia „Meritul Militar”, clasa a II-a. Prin Decretul nr. 492 
din 12 decembrie 1958, maiorului State P. Nicolae i s-a conferit Ordinul „Steaua Republicii 
Populare Române”, clasa a V-a, pentru „merite deosebite obţinute în îndeplinirea sarcinilor 
de serviciu precum şi pentru spiritul de sacrificiu”?. 

Prin Decretul nr. 492/1958 au fost decoraţi mai mulţi ofiţeri de la Securitate şi Miliție. 
Ofițerii de Securitate (în număr de 12) fuseseră recompensaţi cu diferite ordine şi medalii 
pentru că în cursul anului 1958 depistaseră peste 250 de „elemente duşmănoase” din MFA 
şi MAI, precum şi o organizaţie „contrarevoluţionară” condusă de un ofiţer superior în 
rezervă. Dintre cei arestaţi, 69 au fost trimişi în judecată şi au fost condamnaţi la diverse 
pedepse care au variat între 6 şi 25 de ani. 

Acest decret este însoţit de două expuneri de motive semnate de ministrul Afacerilor 
Interne, generalul-colonel Alexandru Drăghici (una pentru militarii din Securitate, iar 
cealaltă pentru cei din Miliție). 

Din expunerea de motive întocmită pentru decorarea ofiţerilor şi sergenţilor reangajaţi 
de Miliție, aflăm pentru ce anume se propunea decorarea acestora: 


Organele de miliţie din Ministerul Afacerilor Interne au reuşit să identifice şi să aresteze 
o bandă de criminali care începând din luna august a.c. au desfăşurat în capitală o serie de 
acţiuni teroriste îndreptate împotriva populaţiei civile şi a organelor de stat. Acest grup a 
împuşcat mortal doi milițieni care se aflau în postul de pază şi a rănit grav pe un alt 
miliţian. Cu ocazia arestării acestei bande, unii ofiţeri şi sergenţi reangajaţi din Direcţia 
Miliției Capitalei au dovedit un înalt simţ al datoriei faţă de patrie, contribuind prin spiritul 
lor de sacrificiu la prinderea bandei. De asemeni, tot în cursul acestui an au fost descoperiţi 
asasinii odioasei crime prin ciopârţire, denumit cazul „D” comisă la 1 aprilie 1954, asupra 
unei femei neidentificate al cărui cadavru a fost găsit în râul Dâmboviţa la 20 aprilie 1954. 
Cu ocazia prinderii acestei bande s-a descoperit altă crimă de omor săvârşită tot de aceşti 
criminali, în anul 1950. Criminalii fiind judecaţi de Tribunalul Capitalei au fost condamnaţi 
la muncă silnică pe viaţă, iar unul la 25 ani muncă silnică. Pentru rezultatele deosebite 
obţinute în îndeplinirea sarcinilor de serviciu, pentru devotament faţă de patrie şi pentru 
spiritul de sacrificiu dovedit în prinderea acestor bandiți propun ca unor ofiţeri şi sergenţi, 
precum şi unor cetăţeni care au contribuit la arestarea criminalilor să li se confere Ordinul 
„Steaua Republicii Populare Române”, clasa a III-a, a IV-a şi a V-a’. 


Prin Decretul nr. 120 din 6 mai 1961, tovarăşului State P. Nicolae i s-a conferit medalia 
„40 de ani de la înființarea Partidului Comunist din România” pentru „merite în activitatea 
de partid şi întărirea regimului democrat-popular”* (6 mai 1961). 


1. Decretul nr. 368 din 21 august 1954 pentru conferirea Ordinului „Steaua Republicii Populare Române”, 
Ordinului „Muncii” şi a medaliei „Muncii” unor tovarăşi. ANIC, fond Consiliul de Stat - Decrete, dosar 
nr. 14/1954, f. 2. 

2. Decretul nr. 492 din 12 decembrie 1958 privind conferirea de ordine şi medalii ale Republicii Populare 

Române unor ofițeri şi sergenţi reangajaţi din cadrul Ministerului Afacerilor Interne, precum şi unui 

număr de trei cetăţeni din oraşul Bucureşti. Ibidem, dosar nr. 492/1958, f. 1. 

Ibidem, f. 2. 

Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 

Comunist din România”. Ibidem, dosar nr. 120/1961, f. 67. 


AU 

Prin Decretul nr. 503 din 22 august 1963, locotenent-colonelului State P. Nicolae i s-a 
conferit medalia „În Serviciul Patriei Socialiste”, clasa I, pentru „10 ani vechime în 
unităţile militarizate ale Ministerului Afacerilor Interne”. 

Medalia „A XX-a aniversare a eliberării Patriei de sub jugul fascist” (1964) ; medalia 
„A XX-a aniversare a Zilei Forţelor Armate ale RPR” (1964); medalia „A XXV-a 
aniversare a eliberării Patriei” (1969); medalia „A 50-a aniversare a înfiinţării PCR” 
(1971); medalia „25 de ani de la proclamarea Republicii” (1972); medalia „30 de ani de 
la eliberarea României de sub dominaţia fascistă” (1974); Ordinul „Steaua Republicii 
Populare Române”, clasa a III-a (21 aug. 1954). Prin Decretul nr. 933 din 28 decembrie 
1965, colonelului State P. Nicolae i s-a conferit Ordinul „În Serviciul Patriei Socialiste”, 
clasa a III-a, pentru 15 ani vechime în unităţile militarizate ale MAI?; Ordinul „Tudor 
Vladimirescu”, clasa a V-a (25 dec. 1967). Prin Decretul nr. 466 din 30 mai 1969, 
generalului-maior State P. Nicolae i s-a conferit Ordinul „Pentru servicii deosebite aduse 
în apărarea orânduirii sociale şi de stat”, clasa a II-a, pentru „activitate îndelungată în 
cadrul organelor de miliţie şi merite deosebite în muncă, cu prilejul aniversării a 20 de ani 
de la înfiinţarea miliției”. Ordinul „Meritul Militar”, clasa a Il-a (22 dec. 1970). Cu 
prilejul aniversării a 50 de ani de la constituirea Partidului Comunist Român, prin Decretul 
nr. 157 din 4 mai 1971, tovarăşului Nicolae State, adjunct al ministrului Afacerilor Interne, 
i s-a conferit Ordinul „Apărarea Patriei”, clasa a II-a, pentru „merite deosebite în opera de 


construire a socialismului ”€. 


STĂNCIULESCU TEODOR, angajat civil (n. 1917, com. Coţofăneşti, jud. Bacău). 

Naţionalitatea : română. 

Originea şi apartenenţa socială: militar. 

Studii civile : absolvent de liceu. 

Activitate profesională : contabil I la Serviciul Financiar din DGPCUM (1952). În 
1952 figura pe un tabel cu angajaţii civili şi militarii din DGSS, DGM şi DGP propuşi de 
MAI pentru reţinere şi cercetare de către organele DGSS. În dreptul numelui său era făcută 
o scurtă caracterizare, precizându-se motivul pentru care trebuia îndepărtat din MAI, deşi 
Stănciulescu fusese disponibilizat la 15 mai 1952 : 


Tatăl său a fost Plot. Maj. şi este deblocat. Numitul a făcut serviciul militar la Jandarmi 
şi a fost pe frontul antisovietic cu Comp. IV Poliţie. Activitatea sa din acest timp nu a fost 
verificată. În munca profesională, a dat dovadă de dezinteres. Pe data de 15 Mai 1952, a 
fost scos din cadrele MAP. 


1. Decretul nr. 503 din 22 august 1963 privind conferirea Ordinului şi medaliei „În Serviciul Patriei 
Socialiste” unor ofiţeri şi subofiţeri militarizaţi din Ministerul Afacerilor Interne. /bidem, dosar nr. 503/ 
1963, f. 18. 

2. Decretul nr. 933 din 28 decembrie 1965 privind conferirea Ordinului şi medaliei „În Serviciul Patriei 
Socialiste” unor ofiţeri şi subofiţeri militarizaţi din Ministerul Afacerilor Interne. /bidem, dosar nr. 933/ 
1965, f. 4. 

3. Decretul nr. 466 din 30 mai 1969 privind conferirea de ordine şi medalii unor generali, ofiţeri, maiştri 
militari, subofiţeri şi angajaţi civili din Ministerul Afacerilor Interne. Ibidem, dosar nr. 486/1969, f. 1. 

4. Decretul nr. 157 din 4 mai 1971 privind conferirea unor ordine ale Republicii Socialiste România. 
Ibidem, dosar nr. 218/1971, f. 55. 

5. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 118. 

x STĂNCULESCU MARIETA MARIAN-CONSTANTIN, colonel, 
| d.p. 4689 (n. 8 mai 1933, mun. Bucureşti). 

i Naţionalitatea : română. 

Originea şi apartenenţa socială: funcţionară (mama a fost 
:] referent administrativ la Direcţia Aprovizionării şi Gospodăririi din 
MAI până la 30 iunie 1956). 

Profesia de bază la încadrarea în MAI: medic uman. 

Funcții în organizaţii politice, de masă şi obşteşti : membru UAER 
şi UTM din 1948 şi PMR din 1963; membru ARLUS (1948); 
membru în Uniunea Sindicatelor Muncitorilor Sanitari (1954-?); 
locţiitor al secretarului UTM din Colonia de Muncă Carasu/formaţiunea 0869 Medgidia 
(1961-?). 

Studii civile : Şcoala Primară nr. 39 din Bucureşti (1939-1940), Şcoala Primară nr. 52 
din Bucureşti (1940-1942) şi Şcoala Primară nr. 26 din Bucureşti; Gimnaziul „loan 
Heliade Rădulescu” din Bucureşti şi Liceul de Băieți „Mihai Eminescu”/Liceul nr. 6 din 
Bucureşti, Calea Rahovei (oct. 1943 - iul. 1951); Facultatea de Medicină, Institutul 
Medico-Farmaceutic din Bucureşti, secţia pediatrie (sept. 1951 - sept. 1957); curs de 
perfecţionare postuniversitar, specializarea metode de îndrumare şi control în sectorul 
sanitar la Institutul de Medicină şi Farmacie din Bucureşti (1-30 apr. 1975) ; curs postuni- 
versitar, specializarea sănătate publică şi metode moderne de conducere la Institutul de 
Medicină şi Farmacie din Bucureşti (1984 - mai 1985). 

Stagiu militar : în cadrul facultăţii la catedra specială de pregătire militară (1952-1956). 
În această perioadă a participat la două convocări militare: Câmpulung-Muscel (iun.-iul. 
1953) şi Craiova (iun.-iul. 1956). 

Studii politice: Universitatea Serală de Marxism-Leninism de pe lângă Comitetul 
Regional Constanţa al PMR (1965 - apr. 1968). 

Activitate profesională: medic uman de medicină generală la Circumscripţia sanitară 
rurală Isaccea (15 oct. 1957 - 1 febr. 1958) şi la Circumscripţia sanitară rurală Chilia 
Veche (1 febr. 1958 - 1 mart. 1959). 

La 1 martie 1959 a fost încadrat în DGPCM ca angajat civil, fiind repartizat în funcţia 
de medic-şef de medicină generală la Colonia de Muncă Carasu/formaţiunea 0869 Medgidia 
(1 mart. 1959 — 1 aug. 1967); medic de medicină generală la Penitenciarul Carasu (1 aug. - 
1 dec. 1967); medic de circumscripție rurală (1 dec. 1967 - 1 febr. 1974) şi medic-şef la 
Spitalul Penitenciarului Poarta Albă (1 febr. — 1 iul. 1974). 

La 1 februarie 1974 a fost chemat în rândul cadrelor permanente ale MI cu gradul de 
maior, rămânând în continuare în reţeaua sanitară a DGP ca medic militar (la 8 ianuarie 
1974, prin ordin MApN, rezervistul Stănculescu a fost trecut din grupa de evidenţă a 
rezerviştilor MApN în grupa de evidenţă a rezerviştilor MI cu avizul şefului Secţiei pentru 
Probleme Militare şi Justiţie a CC al PCR, general-colonel Ion Coman). 

Medic principal III şi medic militar şef în Serviciul Sanitar din DGP (1 iul. 1974 - 
l aug. 1977). 

Medic principal III, II şi I în funcţia de şef al Compartimentului Sanitar din DGP’ (1 aug. 
1977 - 1 mai 1990); şef al Serviciului Sanitar din DGP (1 mai 1990 — 1 ian. 1991). 


1. În urma aplicării prevederilor Decretului nr. 225/1977, Serviciul Sanitar din DGP a fost desfiinţat, locul 
său fiind luat de Compartimentul Sanitar din DGP. Totodată, au mai fost desfiinţate spitalele-penitenciar 
Sighet, Aiud, Târgu-Ocna şi Poarta Albă (acţiunea de desființare a acestor unităţi spitaliceşti a fost 
coordonată de ofiţerul Stănculescu). 

Notarea de serviciu întocmită pe perioada 1 ianuarie - 31 decembrie 1982 semnala 
lipsa de personal cu care se confrunta Compartimentul Sanitar din Direcţia penitenciarelor 
la acea vreme : 


În această perioadă It. col. dr. Stănculescu Marian a continuat să conducă compartimentul 
sanitar din cadrul Direcţiei penitenciarelor, obţinând rezultate pozitive. Deşi cu un număr 
restrâns de medici, în cadrul compartimentului sanitar (trei) a reuşit să coordoneze bine 
activitatea reţelei sanitare din unităţile subordonate, fapt ce a făcut ca în anul 1982 să nu 
se înregistreze evenimente negative deosebite pe linie medicală, ca : toxiinfecţii alimentare, 
epidemii, etc. în condiţiile existenţei unei stări de aglomerare în locurile de deţinere şi 
şcolile speciale de muncă şi reeducare. De asemenea, a planificat şi folosit în mod judicios 
specialiştii din cadrul Spitalului penitenciar Bucureşti care, periodic, au fost dirijaţi la 
unităţi pentru a acorda asistenţă medicală de specialitate!. 


A fost trecut în rezervă cu drept de pensie la 1 ianuarie 1991 prin Ordinul MI nr. II/ 
01022. În aceeaşi zi, prin Ordinul nr. 11/01025 al ministrului de Interne Doru-Viorel Ursu, 
maiorul (r) Ciobanu Petru Emil a fost rechemat în cadrele active ale MI cu gradul de 
colonel, fiind repartizat în funcţia de şef al Serviciului Medical din DGP (maiorul Emil 
Ciobanu fusese trecut în rezervă la 1 martie 1985). 

În anii '70, soţia ofițerului, Claudia Stănculescu (Lozneanu), a lucrat în DGP ca 
angajat civil, fiind şefa Biroului evidenţă condamnaţi din Penitenciarul Poarta Albă 
(1968-1974) şi inspector principal evidenţă deţinuţi la Spitalul-penitenciar Bucureşti (1979). 

Grade succesive: plutonier (r) (15 apr. 1957); sublocotenent (r) (5 nov. 1963); 
locotenent (r) (30 dec. 1971); maior (1 febr. 1974); locotenent-colonel (23 aug. 1980); 
colonel (23 aug. 1987). 

Decorații : medalia „A 50-a aniversare a înfiinţării PCR” (1971); medalia „30 de ani 
de la eliberarea României de sub dominaţia fascistă” (1974) ; medalia „A 40-a Aniversare 
a revoluţiei de eliberare socială şi naţională antifascistă şi antiimperialistă” (1984) ; Ordinul 
„Meritul Militar”, clasa a Il-a (1979). 

Pedepse : „mustrare scrisă” pentru inducerea în eroare a superiorilor din Secţia Sanitară 
a DGPCM ; ofiţerul a trimis către această secţie două referate contradictorii : în primul 
opina pentru efectuarea unei proteze dentare pentru deţinutul de drept comun Oprea V. 
Vasile, iar în al doilea declara că nu este nevoie de această lucrare (oct. 1962); „mustrare 
scrisă” pentru că în Penitenciarul Poarta Albă nu erau respectate instrucţiunile de funcţionare 
a cabinetului medical, lucru constatat cu ocazia unui control medico-sanitar (mai 1968) ; 
„mustrare” pentru unele deficienţe constatate cu ocazia unui control (oct. 1969); „mustrare” 
pentru nerespectarea la timp a ordinelor primite (iul. 1975); „mustrare” pentru neîndeplinirea 
unor atribuţiuni de serviciu (sept. 1976). 


STEINER ROZALIA, locotenent. 
Activitate profesională : ofiţer inferior în Direcţia politică a DGPCUM (1951) şi în 
aparatul central profesional al DLCM (1953). 


1. Pentru această perioadă, ofiţerul a primit calificativul „foarte bine”. Notarea de serviciu este întocmită 
de locţiitorul şefului Direcţiei Penitenciarelor, generalul-maior Anton Gheorghiu. Stănculescu a luat la 
cunoştinţă de conţinutul notării la 8 aprilie 1983. AANP, fond Cadre, d.p. nr. S-4689, dosar nepaginat. 

STELEA DUMITRU NICOLAE, colonel, d.p. nr. 3517 (n. 
10 nov. 1913, satul Sârbeşti, com. Alimpeşti, jud. Gorj - d. 1990, 
mun. Bucureşti). 

Naţionalitatea : română. 

Originea şi apartenenţa socială: ţăran sărac. 

Profesia de bază la încadrarea în MAI: ospătar. 

Funcţii în organizaţii politice, de masă şi obşteşti : membru UTaC | 
din 1934 şi PCdR din 1941; membru ARLUS din 1945. 

În octombrie 1944 a fost trimis de partid să înfiinţeze organizaţiile 
de masă şi politice din plasa Olteniţa (Uniunea Patrioţilor, ARLUS, 
Frontul Plugarilor etc.). Tot în această plasă, după legiferarea reformei agrare din 23 martie 
1945, când au fost expropriate peste 1.468.000 ha, a fost numit în funcţia de preşedinte al 
Comisiei pentru Reformă Agrară din Plasa Oltenița’. Într-o autobiografie din anii '60, 
ofiţerul mărturisea că el trecuse la confiscarea „prin violenţă” a unor moşii din plasa 
Olteniţa cu mult înainte de Reforma Agrară. 

Într-o autobiografie dată la 11 februarie 1954, ofiţerul Stelea povestea despre activitatea 
sa în slujba partidului după 23 august 1944: 


Din primăvara anului 1944 şi până în primăvara anului 1945 am fost la dispoziţia partidului. 
Astfel : din mai 1944 şi până la 23 August 1944 am trăit ilegal făcând parte din forţele de 
luptă patriotică (corpul de sabotaj). (...) După 23 August am fost trimis de judeţeana PMR 
Ilfov în Plasa Olteniţa unde am avut ca sarcină înfiinţarea şi organizarea tuturor organizaţiilor 
de masă, fiind în acest timp numit şi preşedinte al Comisiei agrare. Am muncit acolo până 
în primăvara anului 1945, când mi s-a ridicat munca de partid. De atunci şi până în toamna 
anului 1951 Comisia de control de pe lângă C. Central [se referă la Comisia Controlului 
de Partid de pe lângă CC al PMR - n.n. ] mi-a terminat verificarea şi nu am mai avut muncă 
de partid. Din decembrie 1951 când mi s-a terminat verificarea şi mi s-a recunoscut 
vechimea în Partid din anul 1941 am avut permanent muncă de partid, fiind în continuare 
în biroul org. de bază partid - până la plecarea mea în provincie. 


Referatul Comisiei Controlului de Partid de pe lângă CC al PMR întocmit în decembrie 
1951, după cercetarea amănunţită a biografiei lui Nicolae Stelea, propunea reîncadrarea 
acestuia în PMR pentru activitatea depusă în slujba partidului atât în timpul ilegalităţii, cât 
şi după 23 august 1944. Redăm mai jos o parte din acest referat redactat în limbajul epocii : 


În toamna anului 1933 l-a cunoscut pe Popa Nicolae (Luric) care l-a atras în mişcarea 
muncitorească, făcându-i în martie 1934 legătura cu tineretul. În acea perioadă, fiind văzut 
mereu împreună cu Luric, Stelea Nicolae a fost arestat împreună cu acesta în urma unui 
denunţ şi eliberat după câteva zile, fără proces (din declaraţia lui şi ref. Luric rezultă că a 
avut o purtare bună la Siguranţă. Nu avem în această privinţă materialul Siguranţei). În 
toamna anului 1934 a participat la acţiuni şi întruniri sburătoare, a difuzat material de 
Partid şi a început să lucreze şi pe linia Ajutorului Roşu. Din 1935-1937, a făcut serviciul 


1. A deţinut această funcţie în perioada martie-mai 1945. A fost destituit din funcţie de către Miron 
Constantinescu, care fusese sesizat prin câteva note informative trimise de către unii subordonați ai lui 
Nicolae Stelea că acesta ar comite o serie de abuzuri în funcţia de preşedinte, dar şi din cauza beţiilor 
şi chefurilor pe care le organiza. Miron Constantinescu, în calitatea sa de prim-secretar al Judeţenei Ilfov 
a PCR, a dat crezare acestor note şi l-a chemat pe Stelea la sediul Judeţenei, unde învinuitul şi-a dat demisia 
din partid şi s-a întors în producţie (va fi reprimit în partid la începutul anului 1952, la scurtă vreme de 
la accederea sa în corpul ofiţerilor MAI; în vederea redării calităţii de membru PMR, a fost sprijinit de 
colonelul Ion Baciu, director al DGPCM în 1952). AANP, fond Cadre, d.p. nr. S-3517, dosar nepaginat. 

militar, la Grăniceri în Hălmagi (Ardeal). Eliberat din militărie, în toamna anului 1937 a 
lucrat mai întâi la pensiunea Vilma Foriş, până în aprilie 1938, apoi la diferite restaurante : 

Splendid Parc, Mamaia-Constanţa, Athene Palace, Hotel Stănescu, etc. Din 1937 a activat 
pe linie sindicală, colecta pentru Ajutorul Roşu şi participa la unele împrăştieri de 
manifeste. Nu refuza niciodată sarcinile ce i se dădeau, dar neocupându-se nimeni mai 
îndeaproape de el, nu a avut în acest timp o activitate politică susţinută, putând fi considerat 
un simpatizant activ. Avea în acelaşi timp obiceiul să bea şi, fiind impulsiv, se lua uşor la 
bătaie, din care cauză tov. nu aveau prea multă încredere în el. În 1940 a fost atras mai mult 
în acţiuni ale mişcării, a participat la diferite acţiuni politice, printre care la cele de la Set 
şi Obor, a fost folosit ca tehnic pentru material de Partid şi participa la împrăştieri de. 
manifeste. În decembrie 1940 a fost arestat împreună cu câţiva chelneri de la Restaurantul 
şi eliberat după câteva zile, neputându-se stabili nimic în sarcina lui (Nu avem în această 
privinţă materialul Siguranţei). A mai fost arestat pentru câteva ore şi în toamna anului 
1941 din casa tov. Miroiu, în urma unei percheziţii făcute acestuia din urmă şi a fost 
eliberat după câteva ore întrucât nu avea nici o legătură cu activitatea lui Miroiu. În toamna 
anului 1941 tov. Moga Ion a făcut în casa tov. Stelea, tehnica Sectorului Negru. În mai 
1942 urma să fie predat pentru tehnica Comitetului Judeţean de Partid, dar în urma unei 
căderi în alt sector de muncă i s-a spus să distrugă matriţele şi întregul material care se afla 
la el. Urmând exemplul unui alt tovarăş, el nu s-a supus însă acestei dispoziţii, ci a 
îngropat materialul tipografic în curtea unui prieten, predându-l apoi Partidului în iunie 
1943, la reluarea legăturii. Între timp a avut mai multe concentrări de scurtă durată, iar în 
toamna anului 1943 a fost făcut gazdă pentru tovarăşii din CC. Casa a fost părăsită la 
începutul anului 1944 în urma pălăvrăgelii familiei lui, care putea duce la desconspirarea 
casei. În vara anului 1944, fiind mobilizat şi aflând că unitatea lui a fost aproape complet 
nimicită, a dezertat cu tot echipamentul şi cu un pistol automat. Întors la Bucureşti, a fost 
încadrat în formațiunile de luptă patriotică, participând în iulie şi august 1944 la o serie de 
acţiuni de sabotaj, pentru distrugerea liniilor telefonice, etc. şi la difuzări de manifeste 
printre soldaţii germani. După 23 august 1944 a participat în cadrul formațiilor patriotice 
la luptele împotriva hitleriştilor, a făcut parte din garda Comitetului Central şi, reîntors în 
producţie, a luat parte la primele şedinţe de Partid din Sectorul Galben. A fost apoi trimis 
în muncă organizatorică în Plasa Olteniţa, participând la crearea organizaţiei de Partid şi 
a organizaţiilor de masă şi la pregătirea reformei agrare. Fiind numit preşedintele Comisiei 
pentru reforma agrară din plasa Olteniţa, a lucrat cu râvnă la îndeplinirea sarcinilor lui, 
ştiind să atragă şi să se facă iubit de ţăranii muncitori, dar a recăzut în vechiul lui păcat, 
lăsându-se antrenat la băutură. În aprilie 1945 plecând spre Olteniţa şi fiind beat, s-a urcat 
în tren cu biletul nevizat, s-a luat la ceartă cu conductorul trenului, provocând scandal şi 
s-a legitimat cu delegaţia de preşedinte al Comisiei de plasă pentru reforma agrară. În urma 
unei anchete sumare, Stelea Nicolae mărginindu-se să-şi recunoască vina, fără a lua poziţie 
faţă de abaterile lui, a fost suspendat din muncă, rămânând până astăzi în afara Partidului. 
Între timp s-a adresat în repetate rânduri conducerii Partidului şi Comisiei Controlului de 
Partid pentru clarificarea situaţiei lui. (...) Tov. Stelea Nicolae are puţină educaţie de Partid 
şi mai are o mentalitate ţărănească, cu unele manifestări anarhice, cu unele încăpăţânări şi 
fără mult simţ autocritic. Este nervos, impulsiv şi uneori pripit în hotărâri. Este însă ataşat 
clasei muncitoare şi urăşte duşmanii ei, este hotărât, curajos şi dinamic. În ultimul timp a 
arătat că îşi dă mai bine seama de lipsurile lui şi că este hotărât să le înlăture şi şi-a luat 
în scris angajamentul să se lase de băutură. (...) În 1945 a fost suspendat din Partid, în 
urma unor abateri datorate beţiei, dar s-a străduit să lichideze această lipsă şi prin munca 
dusă în perioada 1945-1951, a dovedit ataşament pentru Partid şi clasa muncitoare. Ţinând 
cont de aceste fapte, Comisia Controlului de Partid, propune: Reîncadrarea lui Stelea 
Nicolae în Partid cu stagiul din anul 1941!. 


1. ANIC, fond CC al PCR - Secţia organizatorică (dosare-anexă), dosar nr. 198/1951, fv. 60. 


441 STELEA DUMITRU NICOLAE 


Studii civile: 6 clase în comuna natală (1920-1926). 

Stagiu militar : în aprilie 1934 a fost încorporat în Regimentul 17 Infanterie Lugoj, însă 
la scurtă vreme a fost lăsat la vatră ca surplus de contingent (apr.-iun. 1934). Un an mai 
târziu va fi încorporat din nou, la Regimentul 4 Grăniceri Deva (mart. 1935 - 31 oct. 
1937). La această unitate a făcut propagandă comunistă în rândul militarilor evrei (aici l-a 
recrutat pe Ion Mărghean, cu care mai târziu a lucrat pe linia Ajutorului Roşu şi la 
răspândirea de manifeste comuniste prin Bucureşti); concentrat în Armata Regală (1 
sept. - nov. 1939). În primăvara anului 1944 a fost concentrat la Batalionul 35 din 
Regimentul 92 Infanterie (apr. 1944). La sfârşitul lunii aprilie, în timp ce unitatea se 
îndrepta spre front, a dezertat în gara Vaslui, având asupra sa un pistol-automat „Oriţa” şi 
peste 200 de cartuşe, după care a revenit în Bucureşti. La 1 mai 1944 şi-a ascuns arma, 
muniţia şi echipamentul militar în cartierul Dămăroaia din Bucureşti şi a luat legătura cu 
PCdR. A doua zi a intrat în corpul militar al PCdR - Formațiunile de Luptă Patriotice de 
sub conducerea lui Emil Bodnăraş, care pregătea insurecția (aici a avut funcţiile de 
conducător de echipă şi de grupă). 

În dosarul personal al ofițerului se găsesc câteva declaraţii ale unor camarazi din 
Formațiunile de Luptă Patriotice şi care reliefează curajul de care a dat dovadă în acţiunile 
de sabotare a trupelor germane din Bucureşti şi a instituţiilor guvernului antonescian 
(tăierea unor cabluri telefonice, răspândirea de manifeste etc.). 

Potrivit declaraţiilor sale, între 23 august şi 1 septembrie 1944 a fost încadrat în „echipele 
de şoc” ale partidului care aveau menirea de a izgoni trupele germane din Capitală. 

Activitate profesională : rândaş la proprietarul de pământ Pleşca „Puiu” Grigore din 
Craiova (nov. 1926 - 1932); liftier la Hotelul „Athene€ Palace” din Craiova (1932 - apr. 
1933). 

La vârsta de 20 de ani, datorită practicării boxului profesionist şi susţinerii unor 
meciuri pe care le-a câştigat, a plecat la Bucureşti, unde l-a cunoscut pe un anume Radu 
Otulescu, manager sportiv. La sala de sport unde antrena Otulescu a rămas câteva săptămâni, 
după care s-a angajat ca picolo la Restaurantul „Bandy” din Bucureşti (mai 1933 - apr. 
1934) ; picolo la Restaurantul „Oteteleşeanu” din Bucureşti (iul. 1934 — mart. 1935). Aici 
a luat legătura pentru prima dată cu PCdR, cunoscându-i pe ilegaliştii Popa Niculae zis 
„Luric” şi Blagoe Jivin, de la „Ajutorul Roşu”. După lăsarea la vatră în vara anului 1934, 
a plecat pentru doi luni în staţiunea „Carmen Silva” din judeţul Constanţa (iul.-sept. 
1934). Odată revenit în Bucureşti, a luat legătura cu UTCdR, care i-a trasat sarcina să 
pregătească o întrunire la Atelierele CFR Griviţa în ziua de 7 noiembrie 1934 şi la care să 
se solicite eliberarea celor închişi în procesul de la Craiova. Manifestaţia a fost organizată 
foarte bine, neavând loc nicio „cădere” (arestare). 

După satisfacerea stagiului militar s-a întors în Bucureşti. Conducerea partidului a vrut 
să-l trimită pe frontul războiului civil din Spania, însă această măsură nu a mai fost luată 
deoarece s-a considerat că Nicolae Stelea nu era compromis (necunoscut de organele 
Siguranţei) şi putea fi mai util în activitatea ilegală din Bucureşti. Nemaiavând unde 
munci, a fost trimis ca muncitor necalificat la o pensiune a PCdR din Pasajul Victoria — 
Bucureşti (nov. 1937 - apr. 1938). La această pensiune mâncau şi se odihneau activiştii 
PCdR (aici i-a cunoscut pe Ilie Pintilie, Ştefan Foriş, Ion Rab etc.) ; ospătar la restaurantele 
„Splendid” din Bucureşti (apr. 1938 - 1 iul. 1939), „Rex” din Mamaia (1 iul. —- 1 sept. 
1939), „Stănescu” din Bucureşti (dec. 1939 — 1940 şi 1941 — aug. 1943), „Milescu” din 
Bucureşti (sept. 1943 — 1 apr. 1944), „Patronaj” din Băile Herculane (mai-sept. 1945) şi 
„Atena” din Bucureşti (sept. 1945 - 15 oct. 1947); ospătar la Hotelul „Ambasador” din 
Bucureşti (1940-1941). 

Începând cu anul 1939, a primit sarcina să confecţioneze fluturaşi şi manifeste cu 
mesajele PCdR pe care le împrăştia prin oraş. Intr-o autobiografie dată în anii '60, ofiţerul 
Stelea vorbea despre activitatea sa comunistă din anii '40: 


În 1940 am primit ordin să caut o casă fără să mi se spună pentru ce. Am găsit casă f. greu şi 
totuşi nu s-a putut folosi fiind compromisă - urmărind să caut alta. În 1940-41 în perioada 
legionarilor am fost arestat pe motiv că eu aş fi luat parte la împrăştierea materialului de 
la Ambasador [Hotelul „Ambasador” din Bucureşti - n.n.] şi Rest. Bucureşti. Eu nu 
cunoşteam de aceasta şi nici nu aveam nici o legătură cu aceste acţiuni. Am fost reţinut 
până după sărbătorile crăciunului şi mi s-a dat drumul. În 1941 mi s-a spus să caut o casă 
pentru a instala Tehnica sectorului, şi la începutul anului 1942 după multe eforturi am 
reuşit împreună cu Tov. Andreescu, în prezent medic la policlinica CC, să strângem cele 
necesare pentru a începe operaţiunea de scoatere a manifestelor. Primele manifeste le-am 
scos împreună. (...) Înainte de 1 Mai 1942 mi s-a făcut legătura cu un Tov. de la Jud. Ilfov. 
La întâlnire mi sa spus că urmează să trec la o muncă mai superioară adică la Judeţeană. 
Şi a fixat o nouă întâlnire. La a doua întâlnire mia trasat ca sarcină ca să iau măsuri ca în 
cel mai scurt timp să distrug toată tipografia şi să mă mut imediat. Este adevărat că după 
atâtea eforturi şi sacrificii făcute pentru a înfiripa o tipografie ma determinat să nu distrug 
materialele. Ce am făcut? Am găsit cam greu casă însă cu sprijinul soţiei m-am descurcat. 
Am găsit o casă şi în bucătărie am îngropat repede toate materialele. (...) Cu sprijinul Tov. 
Mărghean Ion de care am vorbit mai sus şi al lui Tov. Voicu Ion procedam aşa: Eu aveam 
o fetiţă de 8 luni, în landoul ei sub ea unde se ţinea ulcica puneam materialele şi soţia lua 
căruciorul cu copilul şi pleca în parc. Acolo găsea pe Tov. arătaţi pe bancă, stătea şi ea şi 
se făcea operaţiunea de predare. Tot materialul a fost transportat într-o casă din Dămăroaia 
din Buc. În luna Iunie 1943 mi s-a făcut o legătura cu un Tov. care Tovarăşi vrea să-l cunosc 
şi i-am predat materialele care se mai păstra bine. În aceaşi lună Iunie 1943 mi s-a făcut 
legătura cu un Tov. care se numea conspirativ Eugen şi mi-a trasat ca sarcină să Caut o casă 
pentru Tov. cu munca ilegală. Am tot căutat luni de zile împreună cu o altă Tovarăşe care 
acum Câţiva ani era la CC, îi spuneam Nuţi. La sfârşit prin luna Noiembrie am reuşit să 
mobilăm o casă aşa cum se cerea. După câteva zile după ce am fost gata când am ajuns 
acasă la ora 1 noaptea am găsit în casă 3 persoane, cunoşteam dintre ele numai pe Foriş cu 
ocazia arătată mai sus. În afară de ei ţinea legătura şi mai rămâneau acolo acel Eugen care 
după 23 Aug. am auzit că îl chema Petrea şi Nuţi care am văzuto la CC. Această Nuţi şi 
cu alta am văzuto cu ocazia aniversării 40 ani ţinea legătura cu mine. Eu aveam grije de ei — 
ei ţineau unele convorbiri şi aveam un exemplar din Istoria P.C. (bolşevic) al URSS. O 
singură dată fiind nerăbdător am întrebat ce cred ei despre cursul războiului. Trupele roşii 
erau pe la [indescifrabil - n.n.] şi ei au răspuns că nu se ştie. Într-una din zile am fost 
întrebat de ei dacă am o cumnată care are legătură cu mişcarea. Adevărat eu aveam o 
cumnată care avea legătură cu mişcarea. Legătura ei era legătura cu Dan Lazarovici care 
căzuse arestat. Nu a mai trecut multe zile şi tot noaptea când am venit acasă nu am mai 
găsit pe nimeni în casă şi nici azi nu ştiu cine a fost al doilea bărbat şi femeia. Cumpărasem 
lemne cu bani de la soacră-mea şi nu mi-au mai lăsat nici bani pentru lemne, deşi aveau una 
sută mii de lei. După ce au plecat ei am luat legătura cu Tov. Dobogan Ion care ştiam că 
are legătură cu mişcarea şi i-am spus că ce fac cu lemnele şi chiria şi el nu ştiu cu cine a 
luat legătura şi mi-a adus bani. Aceasta mă face să cunosc că el ştie mai bine cine cunoaşte 
această perioadă - Tov. Dobogan Ion care este şef sau lc. şef. serviciu al Trustului 
Alimentaţiei CFR. (...) După părăsirea casei conspirative am luat legătura cu unii tovarăşi 
să vedem ce aveam de făcut în cazul ordinului de mobilizare totală şi probabil din cauza 
trădărilor oamenii fiind derutaţi nu ştiau ce au de făcut şi aşa a făcut să plece la unităţi cu 
sarcina de a căuta să nu predăm în masă sau să ia legătura cu grupurile de partizani!. 


1.  AANP, fond Cadre, d.p. nr. S-3517, dosar nepaginat. 

La 19 ianuarie 1952, căpitanul Nicolae Stelea a completat o fişă de evidenţă a 
ilegaliştilor întocmită de către Secţia Cadre a CC al PMR în care menţiona numele 
tovarăşilor cu care a avut legături în ilegalitate : Ştefan Mladin (viitor colonel de Securitate 
în anii '50), Bela Jivin, Nicolae Popa, Dan Andrei, Ion Miroiu. Totodată, la rubrica ce 
muncă a făcut sau ce sprijin a dat partidului şi mişcării muncitoreşti, Stelea a declarat : 


Am luat parte la şedinţe de tineret şi partid, am lucrat pe linia Ajutorului Roşu, am luat 
parte la întruniri Zburătoare, am luat parte la împrăştieri de material, am lucrat material 
antifascist la mine în casă. Am făcut securitatea şi am lucrat în casa mea material având 
tehnica sectorului II negru - am făcut securitatea oamenilor de partid la mine acasă!. 


În octombrie 1947, a fost încadrat la Direcţia Generală a Controlului Economic din 
Ministerul Industriei şi Comerţului, fiind repartizat în funcţia de controlor la cantina 
instituţiei? (aug. 1947 - mart. 1948); director al GAS „Piscul Sadovei” (fost domeniu al 
Casei Regale) şi al GAS „Romaneşti” (mart. 1948 - 1 sept. 1949). 

La 15 septembrie 1949 a fost încadrat în DGP ca angajat civil în funcţia de şef de Secţie 
(15 sept. 1949 - ?); comandant la Colonia de Muncă Galeşu/formaţiunea 0609 (17 iun. 
1953 - ?); comandant la Colonia de Muncă Borzeşti/formaţiunea 0680 (17 iun. 1953 - 
dec. 1953); comandant la Colonia de Muncă Oneşti/formaţiunea 0665 (ian. 1954); 
comandant la Colonia de Muncă Borzeşti/formaţiunea 0652 (? - iun. 1954); inspector în 
Serviciul Inspecţii din DPLC (oct. 1954 — mai 1955); locţiitor al comandantului pentru 
pază şi regim la formațiunea 0688 Baia Mare - Centrul de Coordonare a Formaţiunilor 
Miniere din Regiunea Baia Mare (iun. - 1 dec. 1955). 

Ca urmare a reînfiinţării Coloniei de Muncă de la Peninsula (1 decembrie 1955), 
căpitanul Nicolae Stelea a fost numit în funcţia de comandant cu delegaţie (6 dec. 1955 — 
30 iun. 1956) şi mai apoi definitivat în funcţia de comandant al Coloniei de Muncă 
Peninsula/formaţiunea 0605 Constanţa” (1 iul. 1956 - 31 mai 1967). 

În perioada 1956-1961, formațiunea 0605 Constanţa a avut în medie un efectiv de 
3.000-4.500 de deţinuţi şi a executat următoarele lucrări : amenajarea staţiunii Mamaia ; 
construcţia oraşelor Năvodari şi Mangalia ; a realizat şi depăşit planul la GAS „Ovidiu” 
(această gospodărie aproviziona tot litoralul cu zarzavaturi) şi la ridicarea abatorului din 
Constanţa. 

Într-o adresă trimisă de DGPCM colonelului Ioan Pateşan, şef al Direcţiei Cadre din 
MAI, se menţionau realizările maiorului Stelea de când se afla în fruntea Coloniei de 
Muncă Peninsula : 


1. Fişa de evidenţă a ilegaliştilor nr. 15124 întocmită de Secţia Cadre a CC al PMR şi completată de către 
căpitanul Nicolae Stelea la 19 ianuarie 1952. La acea dată, ofiţerul era căsătorit şi avea un copil în vârstă 
de 10 ani. ANIC, fond 95, dosar nr. 122357, fv. 1. 

2. Legea nr. 252 din 15 iulie 1947 pentru organizarea controlului economic prevedea că organizarea controlului 
economic în toate ramurile din economia naţională se realiza de către Direcţia Generală a Controlului 
Economic din Ministerul Industriei şi Comerţului ca organ central, iar în teritoriu, de către organe locale şi 
delegaţi permanenţi pe lângă fabrici şi uzine - vezi Monitorul Oficial, partea 1, nr. 159, din 15 iulie 1947. 

3. În 1962, Colonia de Muncă Peninsula - unitate de categoria I cu profil de prestări servicii - avea cinci 
secţii de deţinere exterioară (de exemplu, Dorobanţul, Nazarcea, Mangalia, Fabrica de cărămidă). Cât 
timp a condus această formaţiune, ofiţerul Stelea a încheiat o serie de contracte avantajoase cu diferiţi 
beneficiari din Regiunea Constanţa. Astfel, planul de venituri anual realizat de Colonia de Muncă 
Peninsula a fost realizat şi depăşit în repetate rânduri graţie calităţilor manageriale ale comandantului (de 
exemplu, în anul 1959, ca urmare a folosirii „braţelor de muncă speciale”, au fost încheiate contracte cu 
24 de beneficiari, realizându-se venituri în valoare de 9.221.428 lei). AANP, fond Cadre, d.p. nr. S-3517, 
dosar nepaginat. 

În mod deosebit a fost apreciată contribuţia unităţii de către organele de partid şi de stat în 
construirea complexului caselor de odihnă din Mangalia, care a fost dat în folosinţă la 
termen. De asemeni a manifestat o grijă deosebită în asigurarea forţei de muncă la Fabrica 
de Cărămidă Mamaia, preocupându-se de calificarea deţinuţilor la locul de muncă, fapt ce 
a făcut ca această fabrică în prezent să devină o unitate rentabilă. Un aport deosebit s-a 
adus prin folosirea forţei de muncă şi în construirea complexului sportiv Constanţa. De 
remarcat că faţă de numărul mare de beneficiari ce i-a avut Formaţiunea Peninsula în cursul 
anului 1959, nu a existat nici o nemulţumire din partea acestora în ce priveşte asigurarea 
forţei de muncă în timp şi eficient. Aceasta dovedind planificarea judicioasă şi conducerea 
competentă a acestor acţiuni. Ca bun gospodar s-a ocupat permanent de amenajarea şi 
înfrumusețarea unităţii, fapt ce a dus la crearea unor condiţii mai bune de cazare a cadrelor, 
precum şi condiţii corespunzătoare desfăşurării activităţii unităţii. Astfel, s-au construit 5 blocuri 
a 4 apartamente fiecare, pentru locuinţe cadre. Costul per apartament fiind prevăzut 
conform devizului de 33.000 lei. Prin procurarea unor materiale locale cum sunt: var, 
cărămidă, stuf, piatră, etc. ce s-au preparat în unitate a făcut să se micşoreze costul pe 
apartament la 15.000 lei. De asemeni tot din materiale procurate local s-a construit: un 
club pentru cadre, club pentru deţinuţi, magazii pentru alimente şi echipament, grajd 
pentru vite şi altele. A realizat economii în valoare de peste 140.000 lei. Apreciindu-i-se 
activitatea şi măsurile luate în acţiunile enunțate mai sus, în cursul anului 1959 a fost 


»l 


decorat cu „Ordinul pentru servicii Deosebite” '. 


Foaia de notare întocmită pe intervalul 1 ianuarie 1962 - 31 decembrie 1963 îi acorda 
calificativul „bine” pentru activitatea depusă în fruntea unei unități de categoria I : 


Desfăşoară activitatea mai mult pe baza experienţei căpătate anterior fără însă a ține cont 
întotdeauna de prevederile regulamentare şi de ordinele eşalonului superior. Se ocupă 
îndeaproape de folosirea integrală a braţelor speciale de muncă [deţinuţilor - n.n.], de 
îndeplinirea sarcinilor de plan de către întreprinderile economice MAI care le deserveşte, 
asigurând cu forţă de muncă şi alte unităţi economice locale. Are spirit gospodăresc şi 
manifestă grijă pentru asigurarea nevoilor materiale ale unităţii, reuşind ca pe această linie 
să obţină rezultate bune?. 


Deşi rezultatele pe plan profesional ale ofițerului Stelea erau apreciate de conducerea 
DGPCM, comportamentul acestuia la locul de muncă lăsa de dorit. În dosarul personal se 
regăsesc o serie de declaraţii şi referinţe ale subalternilor care ni-l înfăţişează pe Stelea ca 
fiind o persoană dependentă de alcool, un om care îşi jignea şi umilea subordonații. Aceste 
lucruri erau cunoscute atât de organele superioare de conducere din DGPCM, cât şi din 
MAI, însă niciodată nu s-a aprobat scoaterea ofițerului din sistem, ci doar pedepsirea pe 
cale disciplinară, deoarece Stelea beneficia de o poziţie privilegiată în raport cu alţi ofiţeri 
superiori MAI : biografia sa din ilegalitatea PCdR şi prietenia sa cu cei din conducerea 
DGPCM. "Totodată, putem spune că aceste abateri ale ofițerului Stelea erau trecute cu 
vederea şi datorită faptului că formațiunea 0605 Constanţa îşi îndeplinea planul anual de 


1. Adresa secretă nr. 052735 din 26 iunie 1960 semnată de către directorul general al DGPCM, colonelul 
Vasile Lixandru, şi şeful Serviciului Cadre din DGPCM, locotenent-colonelul Nicolae Stanciu. În finalul 
adresei, conducerea DGPCM ruga Direcţia Cadre a MAI să ţină cont de rezultatele bune obţinute de 
ofiţer în funcţia de comandant şi să aprobe avansarea maiorului Nicolae Stelea la gradul de locote- 
nent-colonel, ţinându-se seama de vârsta sa înaintată, precum şi de faptul că la acea dată nu îşi mai putea 
completa studiile de cultură generală (maiorul Stelea îndeplinise deja termenul de vechime în grad la 
30 decembrie 1959). Ibidem, dosar nepaginat. 

2. Foaia de notare este întocmită şi semnată de către locţiitorul directorului general al DGPCM, colonelul Marin 
Constantinescu. Ofiţerul a luat la cunoştinţă de conţinutul notării la 16 iulie 1964. /bidem, dosar nepaginat. 

producţie şi, în general, nu avea probleme deosebite cu deţinuţii (evadări, greve ale foamei, 
revolte etc.). Prezentăm mai jos unul dintre documentele semnate de subordonații coman- 
dantului formaţiunii 0605 Constanţa, în care se face referire la comportamentul ofițerului 
în relaţia cu subalternii. Este vorba de o informare din 20 decembrie 1959 a locţiitorului 
pentru pază şi regim şi secretarul Organizaţiei de Bază PMR din formațiunea 0605 
Constanţa, căpitanul Marin Habot, adresată organelor locale de partid: 


În fiecare zi consumă băuturi alcoolice, începând de dimineaţă şi până în noapte în cantităţi 
mari. Duce la băutură, de aceia stă în picioare şi uneori se observă mai greu că este băut. 
În perioada când are crize de boala de care suferă bea mai puţin. În stare de ebrietate 
jicneşte demnitatea salariaţilor prin înjurături, ameninţări, strigăte, insinuări nereale sau 
nerecunoaşterea unor ordine date anterior. În incinta unităţi este un magazin alimentar. 
Acest magazin la transformat în bodegă, contrar regulilor de funcţionare a acestor unităţi 
O.C.L. Cu fiecare beneficiar ce vine a solicita braţe de muncă, întâi bea adălmaşu la 
alimentară, apoi pe parcurs îl vizitează pe beneficiar tot în acest scop. Când bea în afara 
unităţi uneori vine pe la orele 14.00 când salariaţii trebuie să plece acasă la Constanţa şi, 
în stare de ebrietate, începe să facă obiecţiuni, să dea diferite ordine şi după o oră după ce 
şia vărsat focul ordonă „mai stăm noi de vorbă”, cu toate că în acea zi după amiază nu este 
servici. El se duce de se culcă şi se scoală pe la orele 19-20 după care pleacă la aresturi şi 
amână convorbirea pe a doua zi. (...) Are o mare slăbiciune pentru obţinerea de diferite 
prime de la Întreprinderile ce solicită braţe de muncă. Exemp. Cariera de piatră Ovidiu de 
unde a luat mai multe prime, unde obţine prime sau alte avantaje (băutură) dă ordin ca 
imediat să se dea deţinuţi la lucru, indiferent de condiţiile existente şi fără aprobarea 
forurilor superioare. Apoi motivează că o face pentru a realiza producţia şi a sprijini 
întreprinderea respectivă. În relaţiile cu salariaţi i sa arătat să aibe o comportare care să nu 
mai jicnească cadrele, să se ocupe de formarea lor dar el justifică că este nervos şi nu are 
răbdare. (...) A fost criticat şi de organele superioare dar el a lucrat în Dir. Generală şi are 
cunoştinţe şi astfel are curaj să facă asemenea fapte. Aproape toţi care vin din Dir. 
Generală şi au funcţi mai principale sunt imediat invitaţi la băutură, mâncăruri deosebite 
la popotă, trimite maşina să caute peşte, etc. Uneori mai trimite peşte în lădiţe la Bucureşti 
pentru cei din Direcţia Generală. Astfel este crezut în tot ce spune, de către organele 
superioare. Dacă unul din subalterni spune ceva de el imediat îi găseşte motive şi ia măsuri 
de represiune până la scoatere din MAI. O vină are şi Loc. Politic cpt. Moldovan Traian 
care în loc săi arate sau să sesizeze lipsurile Serviciului politic MAI, se antrenează şi el 
findcă îi place băutura şi este afemeiatec. De mine se fereşte şi nu mă agreiază findcă nu 
mă asociez. Eu am căutat să analizez starea de spirit în rândul salariaţilor în speranţa că 
raportând organelor ce au venit în control, aceştia îi vor atrage atenţia şi se va îndrepta. 
Dar aceştia din prietenie şi imprudenţă iau spus cine ia informat şi atunci a început să mă 
bruscheze şi să mă jicnească, totodată să mă şi persecute. Despre comportarea sa se mai poate 
cere relaţi la Comitetul Raional Medgidia, Comit. Orăşenesc PMR Cţa. şi Reg. MAI Constanța! . 


Despre abaterile comandantului formaţiunii 0605 Constanţa a fost înștiințat şi CC al 
PMR printr-o scrisoare anonimă expediată în vara anului 1961. Direcţia Treburilor a CC 
al PMR a trimis această scrisoare adjunctului ministrului Afacerilor Interne, generalul-loco- 
tenent Gheorghe Pintilie, pentru a efectua investigaţii asupra locotenent-colonelului Nicolae 
Stelea. Ministrul adjunct a ordonat verificarea celor semnalate în scrisoarea anonimă 
(beţii, jignirea şi terorizarea cadrelor din subordine, favorizarea sa de către organele de 
conducere ale DGPCM). La 31 iulie 1961, Direcţia Cadre a MAI a elaborat un raport 
asupra celor ordonate de către generalul-locotenent Gheorghe Pintilie. Acest raport propunea 


1. Ibidem, dosar nepaginat. 


trecerea în rezervă şi pensionarea ofițerului, dar şi închiderea „casei de odihn 
funcţiona în incinta Coloniei de Muncă Peninsula : 

Pe ofiţer l-a caracterizat şi încă îl caracterizează unele trăsături negative cum ar fi beţia şi 
insultarea subalternilor, ceea ce constituie o frână în ridicarea muncii pe o treaptă mai 
superioară. Astfel încă înainte de a fi încadrat în MAI este cunoscut ca un element ce 
consuma băuturi alcoolice în mod exagerat. Pentru beţii şi scandaluri în 1945 a fost scos 
din activul de partid. Şi după încadrarea în MAI a continuat să consume băuturi în cantităţi 
din ce în ce mai mari. În primăvara anului 1959 la un restaurant din Bucureşti, în urma 
unei beţii şi-a pierdut carnetul de partid, fiind sancţionat cu „vot de blam” de Comitetul 
Orăşenesc PMR Constanţa. În ultimii ani băuturile alcoolice şi beţiile au devenit un viciu 
pentru ofiţer. Aproape zilnic este văzut la serviciu în stare de ebrietate sau sub influenţa 
băuturii. De menţionat că locul de unde-şi procură băutura este un magazin alimentar 
organizat în grupul social din cadrul formaţiunii pe unde ofiţerul trece chiar de mai multe 
ori pe zi (în timpul programului) şi consumă băuturi fiind însoţit de cunoştinţe sau singur. 
Alte surse de băuturi în timpul programului sunt cramele de la gospodăriile agricole de stat 
Nazarcea şi Dorobanţul, unde formațiunea Peninsula asigură cu braţe de muncă aceste 
gospodării, cât şi de la alţi beneficiari care colaborează cu formațiunea Peninsula. În mai 
multe rânduri a folosit bani pentru chefuri din fondul de rulment destinat cantinei. La o 
verificare de casă executată în iunie 1961 a fost găsită o lipsă de 800 lei, dintre care 580 
erau folosiţi de comandant, iar 220 de locţiitorul politic. Au fost luate măsuri şi banii au 
fost restituiţi. Lt. col. Stelea Nicolae recunoaşte în totalitate faptele arătate mai sus, însă 
minimalizează consecinţele acestor abateri. Problema beţiilor este una din cauzele ce l-au 
dus pe ofiţer la încălcarea unor ordine, la nerespectarea unor regulamente militare, precum 
şi la comiterea şi a altor abateri incompatibile cu calitatea de ofiţer şi comandant de unitate. 
(...) Tot sub influenţa băuturii de mai multe ori lt. col. Stelea a tras cu arma de vânătoare 
în pisici, câini şi păsări ce se găseau în curtea grupului social, unde locuiesc majoritatea 
cadrelor din formaţiune. În luna mai a.c. trăgând cu arma într-o găină, o alice a rănit uşor 
pe soţia sergentului Roman Constantin. (...) Majoritatea abaterilor comise de lt. col. Stelea 
Nicolae arătate mai sus, au fost şi sunt cunoscute de conducerea Direcţiei generale a 
penitenciarelor şi coloniilor de muncă, însă nu s-au luat măsurile corespunzătoare împotriva 
ofițerului, tolerându-i anumite lipsuri, fapt ce a fost speculat de ofiţer, care şi-a permis să 
comită abateri din ce în ce mai grave, să înjure şi chiar să lovească. Colonelul Constantinescu 
Marin nu a luat cele mai drastice măsuri împotriva It. col. Stelea Nicolae. Se confirmă cele 
arătate în notă că sunt în relaţii bune. Colonelul Constantinescu Marin a primit de la ofiţer mai 
multe pachete cu peşte şi au băut împreună. Anul trecut familia colonelului Constantinescu 
şi-a petrecut concediul de odihnă la formațiunea Peninsula ; în acest an copiii săi sunt iar 
la lt. col. Stelea Nicoale. De asemenea şi colonelul Lixandru Vasile a primit de la lt. col. 
Stelea Nicolae de mai multe ori pachete cu peşte care i-au fost trimise la Bucureşti. Peştele 
fie că a fost prins de angajaţii formaţiunii şi atunci s-a trimis fără plată, fie că se cumpăra 
de la pescari. Raportăm că la formațiunea Peninsula există o casă care pe timp de vară este 
folosită drept casă de odihnă de majoritatea cadrelor cu munci de mai mică sau mai mare 
răspundere din Direcţia Generală a Penitenciarelor şi coloniilor de muncă, cât şi de rudele 
lor. La data controlului 20-24 iulie a.c., se găseau în această casă peste 20 de persoane, 
printre care şi copiii colonelului Constantinescu Marin, cât şi şoferul ce-l deserveşte cu 
soţia. Printre cei ce au făcut concediul în anul acesta la formațiunea Peninsula este şi lt. 
col. Kiss Coloman - locţiitor şef serviciu cadre împreună cu soţia şi doi copii, precum şi 
familiile a doi lucrători din secţia politică şi alţii. Cei ce îşi petrec concediul în această 
formaţiune se folosesc de cazarmamentul şi cantina unităţii contra cost. Din discuţiile 
purtate cu maiorul Pietraru M., locţiitor director general, a reieşit că ar fi o aprobare de 
principiu dată de tov. Adjunct al Ministrului, însă numai pentru cadre, nu şi pentru familii. 
În mod evident reiese că lt. col. Stelea Nicolae nu a fost tras la răspundere cu toată 

hotărârea de către conducerea DGPCM. Nici aparatul DGPCM nu a raportat la timp 
despre comportarea necorespunzătoare a lt. col. Stelea, mai ales privind viciul beţiei. 
Faptul că ofiţerul a servit sub o formă sau alta cu peştele, altă dată cu vin, cu cazarea la 
colonie a familiilor şi rudelor unor cadre din DGPCM, s-4,dat posibilitatea la crearea unor 
discuţii la adresa comandantului de formaţiune şi la părerea că It. col. Stelea este total 
tolerat în abateri. Fostul locţiitor politic şi secretar al Organizaţiei de Bază de partid din 
formațiunea Peninsula - cpt. Moldovan Traian - s-a antrenat la băutură şi a făcut diferite 
chefuri cu lt. col. Stelea Nicolae din care cauză nu a raportat forurilor superioare abaterile 
comise de comandant şi nici nu a combătut cu tărie lipsurile şi abaterile acestuia. Nu s-a 
putut stabili că lt. col. Stelea Nicolae a purtat discuţii cu caracter duşmănos la adresa 
conducerii partidului şi statului. Ce a reieşit însă este faptul că după alegerile din 5 martie, 
când a luat fiinţă Consiliul de Stat al RPR, a fost adusă în discuţie ocuparea funcţiei de 
preşedinte al Consiliului de Stat a tov. Gheorghe Gheorghiu-Dej simultan cu funcţia de 
prim secretar al CC al PMR şi alte funcţii ale tovarăşilor conducători [în 1961, Prezidiul 
MAN şi-a schimbat titulatura în Consiliul de Stat al RPR, organ suprem al puterii de stat 
cu activitate permanentă - n.n. ]. Aceste discuţii au avut loc în magazinul alimentar în timp 
ce se consumau unele băuturi. Singurul a.c. Hantău Teodor arată în declaraţia dată — fără 
a putea preciza exact — că s-au purtat unele discuţii legate de concentrarea puterii de stat. 
Raportăm că de problemele reieşite în urma anchetei a fost informat şi Comitetul Regional 
de partid Dobrogea. Dealtfel o scrisoare asemănătoare cu acelaşi conţinut a fost trimisă şi 
acestui organ de partid. În concluzie, cele semnalate în scrisoarea anonimă, în majoritatea 
lor se confirmă!. 


Ofițerii din Direcţia Cadre a MAI care au elaborat acest raport au stat de vorbă şi cu 
ofiţerul anchetat, chestionându-l asupra problemelor sesizate de scrisoarea anonimă sosită 
pe adresa CC al PMR. La întrebările ofiţerilor, locotenent-colonelul Stelea a declarat : 


În legătură cu băutura este adevărat că întrucât formațiunea are o serie de relaţii cu mulţi 
beneficiari, uniţi în formaţiune cu anumite treburi, oameni cu munci de răspundere, în 
unele cazuri am mai băut cu ei un pahar de vin. Aici trebuie să menţionez, fără a mă 
motiva, că formațiunea are sediul la o distanţă de 18 km de oraş şi am făcut aceasta la 
magazinul nostru alimentar din formaţiune. În ultimul timp am luat măsuri şi am lichidat 
cu asemenea obiceiuri şi cred că nu se va mai repeta. (...) În legătură cu faptul că eu aş fi 
discutat cu cineva despre fata lui tov. Dej, ţin să arăt aci că nu am cunoscut, nu cunosc pe 
fata tov. Gh.-Dej, nu aveam ce discuta despre aceasta cu nimeni şi nici nu m-aş gândi să 
vorbesc şi nici nu aş avea ce vorbi. De când am luat legătura cu mişcarea muncitorească 
l-am iubit şi-l iubesc pe tovarăşul Gh. Gheorghiu-Dej şi atâta timp cât voi mai trăi nu voi 
permite la nimeni să se atingă de onoarea conducătorilor de partid. Am dovedit aceasta şi 
voi dovedi şi pe viitor. (...) Mai departe şi ca o ultimă problemă ce am fost întrebat este 
aceea că dacă eu sunt dur cu cadrele, aci raportez că într-adevăr, la suprafaţă ar pare că sunt 
dur, însă aceasta o fac cu tov. cu care am muncit mulţi ani şi mă cunosc că nu le vorbesc 
din răutate, ci numai spre binele nostru al tuturora. Sunt de acord că nu este bine, dar 
ţinând seama de multe greutăţi din viaţa mea plus 12 ani de miros de deţinuţi, din când în 
când mai vorbesc şi eu mai tare. În prezent, când după atâta timp mi s-au complectat şi mie 
locţiitori, fără angajament, voi lupta să lichidez cu toate lipsurile?. 


1. „Notă-raport din 28 iulie 1961 privind unele abateri comise de lt. col. Stelea Nicolae comandantul 
formaţiunii Peninsula din DGPCM”, document semnat de şeful Direcţiei Cadre din MAI, colonelul de 
Securitate Ioan Pateşan, locotenent-colonelul de Securitate Iosif Bocşe, şef serviciu în Direcţia Cadre a 
MAI, secretarul Comisiei de Partid din Direcţia Politică a MAI, maiorul Nicolae Măgureanu. Ibidem, 
dosar nepaginat. 

2. Ibidem, dosar nepaginat. 

Un referat de cadre întocmit de Serviciul Cadre din DGPCM la 21 ianuarie 1967 
propunea conducerii MAI trecerea în rezervă a colonelului Nicolae Stelea pentru o serie de 
abateri comise în ultimii ani, dar şi din cauza faptului că nu îşi completase studiile de 
cultură generală: 


Pe lângă rezultatele obţinute, în activitatea ofițerului s-au manifestat şi o serie de lipsuri şi 
abateri, unele deosebit de grave. Astfel, a continuat şi după încadrarea în MAI să consume 
în repetate rânduri băuturi alcoolice în mod exagerat, sub a cărui influenţă a săvârşit 
abateri pentru care a fost pedepsit disciplinar cu zile de arest la garnizoană şi criticat în 
diverse şedinţe. În primăvara anului 1959 la un restaurant din Bucureşti, în urma unei beţii 
şi-a pierdut carnetul de partid, fiind sancţionat cu „vot de blam”, iar pe linie profesională 
pedepsit cu cinci zile arest la garnizoană. După această dată, deşi a fost de mai multe ori 
pedepsit şi avertizat, a continuat să consume în mod excesiv băuturi alcoolice, uneori în 
timpul serviciului, sau în afara serviciului, dar a venit la serviciu sub influenţa băuturii, 
lucru ce a fost şi este şi în prezent comentat nefavorabil de către subordonați. Problema 
consumului excesiv de băuturi alcoolice este una din cauzele care l-au dus pe ofiţer la 
neexecutarea în termen a unor ordine, precum şi la o atitudine necorespunzătoare faţă de 
cadre, la bruscarea, jignirea acestora. (...) Abuzând de funcţia pe care o îndeplineşte, tot 
sub influenţa băuturii a tras cu arma de vânătoare în păsările unor cadre din colonie, rănind 
uşor în picior pe soţia unui subofițer, situaţie ce a creat o stare de spirit necorespunzătoare 
în unitate. Pentru abaterile comise, până în prezent colonelul Stelea Nicolae a fost pedepsit 
cu 35 zile arest, cu alte pedepse disciplinare şi în mai multe rânduri criticat şi avertizat 
pentru comportarea sa necorespunzătoare. În 1961 ca urmare a unor verificări privind 
comportarea ofițerului s-a făcut propunerea să fie trecut în rezervă, care nu s-a aprobat, 
ordonându-se să fie pedepsit cu 20 zile arest la garnizoană. Cu acest prilej a fost chemat 
de conducerea ministerului şi avertizat că dacă mai perpetuează în abateri va fi scos din 
MAI. Cu toate că şi-a luat angajamentul, în sensul că va lichida cu abaterile respective, din 
care cauză s-a şi îmbolnăvit, practic şi după aceasta a continuat să consume băuturi 
alcoolice peste măsură, să aibă o atitudine necorespunzătoare faţă de subordonați. (...) Din 
cele arătate mai sus, reies clar că ofiţerul deşi a fost deseori ajutat, chemat la raport atât de 
conducerea Dir. generale cât şi de conducerea Ministerului, nu a ţinut seama de sprijinul 
acordat, continuând să comită noi abateri, ignorând prin aceasta sprijinul dat. În noiembrie 
1966, la o convocare de învăţământ, a doua zi nu s-a mai prezentat. Fiind chemat de 
conducerea Direcţiei generale să raporteze motivele pentru care a lipsit, a adus o serie de 
argumente neîntemeiate, rezultând şi de această dată neseriozitatea cu care priveşte îndeplinirea 
ordinelor ce i se dau. Apreciem că ofiţerul în această perioadă nu s-a preocupat de pregătirea 
sa profesională şi de cultura generală, fapt ce face ca în prezent să fie depăşit de sarcini, 
desfăşurându-şi munca în virtutea rutinei, din care cauză nu poate să facă faţă funcţiei şi 
gradului pe care îl are. (...) Având în vedere că ofiţerul este depăşit de sarcini şi din cauză 
că este suferind nu poate să-şi completeze studiile, că are vârsta de peste 53 de ani, 
vechimea necesară în muncă, propunem să fie trecut în rezervă cu drept la întocmirea 
formelor de pensionare!. 


A fost trecut în rezervă la 31 mai 1967 prin Ordinul MAI nr. 2023. 

Colonelul Nicolae Stelea a mai avut 10 fraţi şi surori. 

În martie 1978 beneficia de o pensie stabilită prin decret de 2.561 lei şi era propus 
pentru o pensie majorată la 3.000 lei. În aprilie 1978, Stelea figura pe un tabel cu 


1. Referat de cadre din 21 ianuarie 1967, document semnat de către directorul general al DGPCM, colonelul 
Nicolae State, şeful Serviciului Cadre din DGPCM, maiorul Ştefan Buican, şi şeful Direcţiei Cadre din 
MAI, colonelul Ioan Pateşan. Ibidem, dosar nepaginat. 

propuneri în vederea majorării pensiei de ilegalist la suma de 3.000 lei/lună (majorarea nu i-a 
fost aprobată)!. La acea dată locuia în municipiul Bucureşti, sectorul 3, Bd. Socului, nr. 3, 
bl. 49, sc. 1, et. 1, ap. 7. În 1988, Stelea locuia la aceeaşi adresă şi avea o pensie de 2.561 Jei?. 

Grade succesive : căpitan (31 dec. 1951); maior (30 dec. 1955); locotenent-colonel 
(1 mai 1960); colonel (30 aug. 1964). 

Decorații: medalia „10 ani de la înfiinţarea primelor unităţi ale Armatei Populare 
Române” (1953); medalia „Eliberarea de sub jugul fascist” (1954); medalia „Pentru 
servicii deosebite aduse în apărarea orânduirii de Stat” (1954); medalia „40 de ani de la 
înfiinţarea PMR” (1961); medalia „În Serviciul Patriei Socialiste”, clasa I (1963) ; medalia 
„A XX-a aniversare a eliberării Patriei de sub jugul fascist” (1964); medalia „A XX-a 
aniversare a Zilei Forţelor Armate ale RPR” (1964); Ordinul „Apărarea Patriei”, clasa 
a III-a? (1954); Ordinul „Pentru servicii deosebite aduse în apărarea orânduirii sociale şi 
de stat”, clasa a III-a (1959). 


1. Decretul Prezidenţial nr. 83 din 10 aprilie 1978 privind majorarea unor pensii. ANIC, fond Decrete 
prezidenţiale, dosar nr. 108/1978, fv. 82. 

2. ANIC, fond CC al PCR - Secţia organizatorică, dosar nr. 10/1988, fv. 99. 

3. Decretul nr. 369 din 21 august 1954 pentru conferirea Ordinului „Apărarea Patriei”, medaliei „Eliberarea 
de sub jugul fascist” şi medaliei jubiliare „10 ani de la înfiinţarea primelor unităţi ale Armatei Populare 
Române” unor activişti din aparatul de stat, ministere, instituţii, organizaţii politice, economice şi 
obşteşti. Prin acest act normativ, „tovarăşului Stelea Nicolae din MAI” i s-a conferit Ordinul „Apărarea 
Patriei”, clasa a III-a, „cu ocazia împlinirii a 10 ani de la eliberarea patriei noastre şi pentru merite 
deosebite în activitatea politică, ştiinţifică, culturală şi economică”. ANIC, fond Consiliul de Stat - 
Decrete, dosar nr. 6/1954, f. 213. 

4. Decretul nr. 155 din 8 mai 1959 pentru conferirea de ordine şi medalii unor ofiţeri, sergenţi reangajaţi, 
angajaţi civili şi militari în termen din Ministerul Afacerilor Interne, precum şi unui cetăţean din comuna 
Ciortea, raionul Oraviţa, regiunea Timişoara. Acest act normativ conţine patru expuneri de motive 
semnate de ministrul Afacerilor Interne în care se prezintă motivele pentru care mai multe persoane din 
Securitate, Miliție, Regimentul de Aviaţie al MAI şi DGPCM trebuiau decorate. Decretul acorda o serie 
de ordine şi medalii unor ofiţeri şi angajați civili din MAI „pentru merite deosebite obţinute în îndeplinirea 
sarcinilor de serviciu, pentru realizarea şi depăşirea planului de producţie pe anul 1958, precum şi pentru 
spiritul de sacrificiu”. Astfel, au fost decoraţi mai mulţi ofiţeri de Securitate din Capitală şi Direcţia 
Regională MAI Timişora pentru identificarea şi arestarea membrilor unor „organizaţii subversive” care 
desfăşuraseră „acţiuni criminale de spionaj, teroare, uneltiri contra ordinei sociale şi de stat”. Totodată, 
organele de Miliție au contribuit la descoperirea şi trimiterea în justiţie a unui grup de traficanţi de aur 
şi valută, precum şi la identificarea unei organizaţii legionare. Au mai fost decoraţi o serie de ofiţeri din 
Regimentul de Aviaţie al MAI pentru că au reuşit să efectueze 3.000-4.000 de ore de zbor în condiţii 
grele fără ca avioanele respective să sufere vreun accident. În expunerea de motive semnată de ministrul 
Afacerilor Interne, generalul-colonel Alexandru Drăghici, pentru ofiţerii şi angajaţii civili din DGPCM 
se preciza : „În cursul anului 1958, lucrători ce formează aparatul Direcţiei Generale a Penitenciarelor 
şi Coloniilor de Muncă au reuşit să obţină o serie de rezultate pozitive în ceea ce priveşte realizarea şi 
depăşirea planului de producţie industrială şi agricolă, precum şi în ceea ce priveşte asigurarea pazei şi 
aplicării regimului la deţinuţi. Astfel, planul producţiei industriale în valoare de 98 milioane lei a fost 
îndeplinit şi depăşit cu 10,9% respectiv cu 14% mai mult decât în anul 1957. În condițiuni grele şi 
termene scurte s-au construit o serie de diguri la Vlădeni, Salcia şi parţial Tichileşti cu o lungime totală 
de 49 km şi cu un volum de 2.100.000 m? terasament, ca urmare a acestor îndiguiri, o suprafaţă de 8.800 
de ha pământ a fost apărat de calamităţi. Din economiile realizate, s-a vărsat în bugetul statului suma de 
107.572.779 lei. Prin folosirea rezervelor existente şi prin analizarea cu simţ de răspundere a planului de 
cheltuieli, s-a reuşit să se reducă cheltuielile din bugetul statului cu peste 80 milioane lei. Faţă de cele 
menţionate mai sus, propun ca ofiţerilor, sergenţilor şi angajaţilor civili care au contribuit în mod direct 
la obţinerea acestor rezultate să li se confere ordine şi medalii ale Republicii Populare Române”. lată 
câteva nume de ofiţeri şi angajaţi civili din DGPCM decoraţi prin Decretul nr. 155/1959: colonelul 
Constantinescu S. Marin, locotenent-colonelul Olteanu N. Gheorghe, maiorul Stelea S. Nicolae, căpitanul 
Anton I. Gheorghe, căpitanul Enea A. Constantin, locotenentul Damian I. Mihai, maiorul Paraschiv I. 
Gheorghe, maiorul Sandu N. Ilie, căpitanul Mălăgeanu G. Dumitru, locotenentul-ma jor Pirici C. Gheorghe, 

Pedepse : „ordin observator” pentru că nu a semnat un proces-verbal de control (ian. 
1958) ; „ordin observator” pentru neîndeplinirea unui ordin DGPCM referitor la trimiterea 
dărilor de seamă cu realizările fizice şi financiare obţinute din prestări servicii pe luna 
aprilie (iun. 1958) ; 10 zile de arest la garnizoană pentru că a construit o clădire în incinta 
unităţii cu rol de „casă de odihnă” fără a avea aprobarea conducerii DGPCM (iul. 1958); 
„mustrare scrisă” pentru că nu a raportat la timp executarea unui ordin DGPCM (oct. 
1958); „observare” pentru o serie de nereguli pe linie de pază şi regim constatate cu 
ocazia unui control efectuat de organele DGPCM la Colonia de Muncă Peninsula (apr. 
1959); „observare scrisă” pentru că a tolerat încălcarea prevederilor regulamentare 
referitoare la executarea serviciului de pază şi escortare, dar şi pentru că nu a controlat la 
timp modul în care se ţinea evidenţa şi folosirea armamentului unităţii, lucru ce a condus 
la pierderea unui pistol marca T.T. (aug. 1960); 20 de zile de arest la garnizoană pentru 
unele abateri constatate cu ocazia unei anchete efectuate de Direcţia Cadre din MAI (febr. 
1962) ; cinci zile de arest la garnizoană pentru unele deficienţe pe linia muncii de spate 
(febr. 1962); „mustrare scrisă” pentru încălcarea unor regulamente şi ordine DGPCM, 
lucruri constatate cu ocazia unui control DGPCM: armament murdar, necunoaşterea 
planului de pază şi apărare de către unii militari ai formaţiunii, bruscarea şi lovirea unor 
deţinuţi de către sergenţii reangajaţi, folosirea unor deţinuţi în scopuri personale, neacordarea 
dreptului la cereri şi reclamaţii pentru unii deţinuţi, eliberarea cu întârziere a unor 
condamnaţi, deţinuţi netunşi etc. (mart. 1963); „mustrare scrisă” pentru că nu a trimis la 
timp modificările efectuate în planul de pază şi apărare al Coloniei de muncă Peninsula 
(iun. 1962); „observare în scris” pentru că unii dintre subordonații săi au lovit deţinuţii 
(mai 1965) ; „mustrare severă prin ordin” pentru lipsă de instruire şi controlul subalternilor 
(sept. 1966). 


STOIAN LUCREŢIA, angajat civil (n. 10 mai 1932, mun. Bucureşti). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: dactilografă. 

Studii civile: 6 clase de liceu teoretic (1942-1947); 2 clase la Conservatorul de 
Muzică din Bucureşti (1947-1949). 

Activitate profesională : în 1949 s-a angajat la Cooperativa Arta Cofetarilor, unde a 
deţinut funcţiile de ajutor de contabil şi dactilografă. În anul 1951 va fi nevoită să părăsească 
serviciul din cauza restructurării de personal, dar se va angaja după o scurtă perioadă de 
timp ca dactilografă la Serviciul Contabilitate din DGP! (aug. 1951 - ?). 


locotenentul-major Soare I. Nicolae, locotenent-colonelul Kiss A. Coloman, locotenent-colonelul Diriczi 
I. Pavel, locotenent-colonelul Predescu N. Nicolae, locotenent-colonelul Spirescu Gh. Pavel, locote- 
nent-colonelul Vodă I. Dumitru, maiorul Peicu N. Ioan, maiorul Petrache A. Tache, căpitanul Banciu P. 
loan, căpitanul Bogăţeanu I. Ion, căpitanul Cojan N. Gheorghe, căpitanul Gyurcsani E. Ervin, căpitanul 
Hegbeli Zaharia, căpitanul Mecu D. Iosif, căpitanul Nica B. Vasile, căpitanul Niţulescu Gh. Radu, 
căpitanul Nistor N. Mircea, căpitanul Savu V. Victor, căpitanul Sâmtion I. Ion, căpitanul Szabó S. 
Zoltán, locotenentul-major Cărbunaru V. Radu, locotenentul-major Cişmigiu S. Constantin, locote- 
nentul-major Marin A. Nicolae, locotenentul-major Mârzac I. Nicolae, locotenentul-major Rancea Gr. Grigore, 
locotenentul-ma jor Rahotă V. Crăciun, locotenentul-major Petcu S. Gheorghe, locotenentul-major Vişinescu 
M. Alexandru şi angajaţii civili Brăiloiu V. Vasile, Cornăţeanu A. Eugen, Gheorghiu Gh. Romulus, Iliuţ 
Gh. loan. /bidem, dosar nr. 155 din 8 mai 1959. 
1. Ibidem, f. 272. 

STOIAN N. IONICĂ, angajat civil (n. 8 ian. 1931, mun. Buzău, jud. Buzău). 

Naţionalitatea : română. 

Originea şi apartenenţa socială: muncitor (fochist CFR). 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti : membru UTM din 1945. 

Studii civile : şcoala primară şi liceul comercial cu diplomă de bacalaureat (1938 - iun. 
1951). 

Activitate profesională : după finalizarea studiilor, a fost repartizat în funcţia de ajutor 
de contabil la Serviciul financiar din DGPCUM. În 1952 a fost avansat în funcţia de 
referent principal!. 


STOICHESCU GHEORGHE GHEORGHE, locotenent-colonel, f.s. (n. 1 sept. 
1927, com. Teregova, jud. Caraş-Severin). 

Naţionalitatea : română. 

Originea şi apartenenţa socială : ţăran cu gospodărie mică. 

Profesia de bază la încadrarea în MAI : tehnician agronom. 

Funcţii în organizaţii politice, de masă şi obşteşti: membru UIC şi membru în 
Organizaţia Tineretul Progresist (1945); membru PCR din 1947. 

Studii civile : 7 clase primare şi 4 clase la Şcoala Inferioară de Agricultură din Lugoj 
(?-1946). În urma absolvirii acestei şcoli (curs inferior) s-a calificat în meseria de tehnician 
agronom, după care a intrat la Şcoala Zootehnică din comuna Ciacova, jud. Timiş. 

Stagiu militar : Centrul de Instrucție nr. 4 Grăniceri Olteniţa (1 apr. - 17 iul. 1949). 

Studii militare: Şcoala de Educatori (ofiţeri politici) MAI nr. 2 din Oradea (17 iul. 
1949 - 6 mart. 1950) ; curs scurt la Şcoala de Cadre a MAI din Bucureşti (3 febr. - 23 aug. 
1951) ; Facultatea Politică de la Academia Militară Politică (oct. 1956 - 23 aug. 1960). 

Studii politice : Universitatea Serală de Marxism-Leninism (1951-1953). 

Activitate profesională : în 1947 s-a retras din şcoala zootehnică şi s-a angajat în funcţia 
de tehnician agronom IV la Zona agricolă Lugoj (1947 - apr. 1948); tehnician agronom 
la Ocolul agricol din comuna Teregova (apr. 1948 - 1949); instructor de cadre la 
Regimentul 8 Grăniceri laşi şi instructor cu propaganda la Regimentul 2 Grăniceri Brăila 
(6 mart. 1950 - 3 febr. 1951); lector la Şcoala de Ofiţeri MAI nr. 1 Bucureşti (23 aug. 
1951 - 1 oct. 1952); locţiitor politic de companie elevi, lector la catedra de istorie a PCUS 
şi instructor de cadre la Şcoala de Ofiţeri MAI Oradea (1 oct. 1952 - 1 ian. 1955); 
locţiitor politic al Batalionului de Grăniceri Diosig din Regimentul 10 Grăniceri (1 ian. 
1955 - 20 iun. 1956); locţiitor politic al Batalionului de Grăniceri Carei din Brigada de 
Grăniceri Oradea (20 iun. - 1 oct. 1956). 

Datorită rezultatelor bune obţinute în muncă, la 1 octombrie 1956 a fost trimis să urmeze 
cursurile unei facultăţi din Academia Militară Politică, pe care o va absolvi în vara anului 1960 
cu calificativul „bine” ; locţiitor politic al Batalionului de Pază Plopeni (23 aug. 1960 — 
sept. 1961); instructor de partid la Brigada de Pază Bucureşti (sept. 1961 - 1 ian. 1962). 

Într-un referat de cadre din 21 noiembrie 1961 al Direcţiei Politice a Trupelor şi 
Formaţiunilor MAI, maiorul Gheorghe Stoichescu era apreciat pentru rezultatele obţinute 
în funcţiile în care fusese repartizat de-a lungul anilor : 


În toată activitatea depusă în cadrul unităţilor MAI maiorul Stoichescu Gheorghe s-a 
preocupat de îndeplinirea sarcinilor ce i s-au încredinţat muncind conştincios şi cu 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 258. 

răspundere, obținând rezultate bune. A dovedit că posedă o pregătire politico-ideologică şi 
militară corespunzătoare funcțiilor avute care l-a ajutat să se orienteze bine în rezolvarea 
atribuţiunilor ce-i reveneau. În relațiile cu subordonații a manifestat modestie, grijă 
tovărăşească şi principialitate. Este disciplinat, corect şi cu comportări bune atât în serviciu 
cât şi în familie. În munca depusă a avut şi unele lipsuri, fiind în unele cazuri insuficient 
de exigent faţă de lipsurile constatate cu prilejul controalelor, rezumându-se la munca de 
lămurire. Fiind criticat pentru aceste lipsuri a luat o poziţie justă, partinică, reuşind să 
lichideze în mare parte cu acestea!. 


Şef al Secţiei Politice a Batalionului 25 Pază Bacău (1 ian. 1962 - 14 oct. 1963); 
locţiitor al directorului general al DGPCM şi şef al Secţiei Politice din DGPCM (14 oct. 
1963 - 15 aug. 1964); membru în colegiul de redacţie al revistei MAI Pentru Patrie (1964). 

Grade succesive : locotenent (6 mart. 1950) ; locotenent-major (23 aug. 1951) ; căpitan 
(23 aug. 1954); maior (23 aug. 1958); locotenent-colonel (23 aug. 1963). 

Decorații: medalia „Meritul Militar”, clasa I (1959) şi a II-a (1954). Prin Decretul 
nr. 966 din 26 decembrie 1962, tovarăşului Stoichescu Gh. Gheorghe i s-a conferit Medalia 
„Pentru servicii deosebite aduse în apărarea orânduirii de stat” pentru „merite deosebite în 
instaurarea şi consolidarea regimului democrat-popular”?. 

Cu prilejul celei de-a XX-a Aniversări a Zilei Forţelor Armate ale Republicii Populare 
Române, prin Decretul nr. 685 din 21 octombrie 1964, locotenent-colonelului Gheorghe 
Stoichescu i s-a conferit Medalia „A XX-a Aniversare a Zilei Forţelor Armate ale 
Republicii Populare Române” pentru „contribuţia deosebită adusă la întărirea Forţelor 


Armate ale Republicii Populare Române”?. 


STRAHL LAYOŞ CORNELIA, angajat civil (n. 17 sept. 1919, 
mun. Bucureşti). 

Naţionalitatea : evreiască. 

Originea şi apartenenţa socială: funcţionar. 

Profesia de bază la încadrarea în MAI : dactilografă. 

Funcţii în organizații politice, de masă şi obşteşti : membră ARLUS 
din 1947; membră în Comitetul ARLUS din Direcţia Cadre a MAI 
(1952), membră de sindicat din 1947 ; secretară (1949) şi preşedintă a 
Secţiei Dentară a Sindicatului Sanitar din Ilfov (1950); membră în 
Sindicatul Angajaţilor Civili din MAI din 1950. 

Într-o autobiografie dată la 6 aprilie 1951, Cornelia Strahl îşi exprima regretul că nu s-a 
înscris în Partidul Comunist imediat după 23 august 1944: 


Înainte de 23 August 1944 nu am făcut niciun fel de politică. După 23 August am 
simpatizat Partidul, dar am neglijat de a mă înscrie. Nu aveam niciun nivel politic, abia mai 
târziu înțelegând lupta clasei muncitoare, pentru un trai mai bun, împotriva capitaliştilor 


1. Referat de cadre din 21 noiembrie 1961 al Direcţiei Politice a Trupelor şi Formaţiunilor MAI, document 
semnat de către şeful Direcţiei Politice a Trupelor şi Formaţiunilor MAI, colonelul Alexandru Dănescu, 
şi şeful Secţiei Cadre din Direcţia Politică a Trupelor şi Formaţiunilor MAI, maiorul Dumitru Diaconiuc. 
ANIC, fond CC al PCR - Secţia administrativ-politică (dosare-anexă), dosar nr. 16/1961, ff. 1-3. 

2. Decretul nr. 966 din 26 decembrie 1962 pentru conferirea unor ordine şi medalii, Buletinul Oficial al 
Marii Adunări Naţionale a Republicii Populare Române, nr. 2 din 9 ianuarie 1963. 

3. Decretul nr. 685 din 21 octombrie 1964 pentru conferirea medaliei jubiliare „A XX-a Aniversare a Zilei 
Forţelor Armate ale Republicii Populare Române”. ANIC, fond Consiliul de Stat - Decrete, dosar 
nr. 685/1964-1. f. 331. 

şi a imperialiştilor aţâţători la noi războaie, mi-a părut rău că nu mai mă puteam înscrie în 
Partidul clasei muncitoare, pentru a putea lupta cu mai multă forţă pentru socialism. Am 
căutat ca cel puţin în Sindicat să fiu mereu alături de Partid, să-mi îndeplinesc sarcinile ce 
le primeam, să duc muncă de lămurire cu cei care aveau un nivel mai scăzut decât al meu, 
să-mi ridic nivelul meu. Nu mă gândesc de a părăsi RPR patria celor ce muncesc!. 


Câţiva ani mai târziu, în aprilie 1959, tovarăşa Strahl îşi exprima din nou dorinţa de a 
face parte din rândul membrilor de partid. Se pare că această intenţie s-a manifestat doar 
la nivel declarativ, deoarece niciodată nu a făcut cerere de adeziune la partidul unic: 


Fac parte din activul fără partid şi dorinţa mea cea mai fierbinte este de a face parte din 
avangarda clasei muncitoare, Partidul Muncitoresc Român?. 


Studii civile : 4 clase la Şcoala Primară din comuna Nehoiu, judeţul Buzău (1926-1930) ; 
Gimnaziul din comuna Pătârlagele (1930-1931 ; Liceul de Fete „Modestia” din Buzău 
(1931-1936); Liceul „Iulia Haşdeu” din Bucureşti (1936-1938). În timpul liceului (dar şi 
după absolvirea acestuia) a meditat elevii mai slabi la învăţătură. Nu a putut urma facultatea 
din cauza legilor rasiale care intraseră în vigoare la sfârşitul anilor '30, dar şi a lipsei de 


... w,’ 


vorbeşte în autobiografia dată în aprilie 1959: 


După absolvirea liceului, negăsind serviciu, am continuat să dau meditații. În acelaşi timp 
am învăţat maşina de scris la Biroul de copiat acte „Contin” din Buc. Splaiul Unirii nr. 1, 
unde în schimbul unei mici sume de bani, se primeau eleve ca să exerseze pe diferite maşini 
de scris. Eu am învăţat dactilografia după metoda oarbă cu 10 degete, împrumutând o carte 
a Şcolii de stenodactilografie „Berlitz” de la o colegă a tatălui meu”. 


În 1965, a obţinut certificatul de traducător din limba germană în limba română, 
specialitatea beletristică, prin examenul susţinut în ziua de 5 aprilie în faţa Comisiei 
speciale pentru acordarea certificatelor de traducător din cadrul Consiliului Editurilor şi 
Difuzării Cărţii - Comitetul de Stat pentru Cultură şi Artă. 

Studii politice: Şcoala de Cadre Sindicale de 3 luni - Sindicatul Sanitar Ilfov (oct. 
1950 - ian. 1951). 

Activitate profesională : practicantă la Biroul import din Societatea „Reprezentanţa 
Industriilor Străine” din Bucureşti, str. Cobălcescu (iul. — 21 aug. 1939); practicantă la 
Societatea Anonimă Română „Rominvest” din Bucureşti, str. Izvor nr. 7 (21 aug. - 1 nov. 
1939); funcţionară dactilografă şi secretară principală la firma „Autotracţiunea” din 
Bucureşti, B-dul Schitu Măgureanu nr. 7 (1 nov. 1939 — 1 febr. 1942). 

Ca urmare a desființării firmei, s-a angajat pe post de secretară principală la Secţia 
economică a Băncii Salariaţilor Publici din Bucureşti, str. Doamnei nr. 12 (1 febr. 1942 — 


— 


AANP, fond Cadre, d.p. nr. FN, dosar nepaginat. 

2. Ibidem, dosar nepaginat. În Dicționarul enciclopedic român, activul fără de partid era definit astfel: 
„Unul dintre mijloacele importante pentru întărirea legăturilor organizaţiilor de bază cu masele, pentru 
mobilizarea oamenilor muncii la îndeplinirea hotărârilor partidului şi guverului. Organizaţia de bază 
creează în jurul ei un larg activ fără de partid, alcătuit din cei mai buni oameni ai muncii din întreprinderi, 
GAS, SMT, GAC, instituţii sau cartiere, pe care-i ajută să-şi însuşească ideologia şi linia politică a 
partidului şi-i atrage în munca activă pentru înfăptuirea hotărârilor partidului şi guvernului. Activul fără 
de partid reprezintă o importantă rezervă pentru completarea continuă a rândurilor Partidului Muncitoresc 
Român” (Dicţionarul enciclopedic român, vol. 1, A-C, Editura Politică, Bucureşti, 1962, p. 25). 

3. AANP, fond Cadre, d.p. nr. FN, dosar nepaginat. 

23 aug. 1944). Acest loc de muncă l-a obţinut foarte greu, deoarece cetăţenii români de 
naţionalitate evreiască nu mai puteau primi posturi în instituţii publice, astfel că şefii săi 
din această bancă îi plăteau un salariu de mizerie şi nici nu o puteau înscrie în registrul de 
Salarii (practic funcţionara Stahl nu figura în scriptele băncii). Foarte mulţi particulari din 
acea vreme procedau în acelaşi fel cu evreii pentru a putea beneficia de mână ieftină de 
lucru şi de personal bine calificat. De la 1 martie 1943 şi-a luat un al doilea serviciu la 
Societatea de agentură şi comision „Gedricon” din Bucureşti, Calea Victoriei nr. 52, unde 
a muncit tot în domeniul secretariatului, între orele 16.00-21.00 (1 mart. 1943 - 1 sept. 
1944). Patronul acestei societăţi a făcut toate diligenţele necesare la autorităţile statului 
pentru a o scuti de munca obligatorie, de care la acea dată nu putea scăpa niciun român de 
origine evreiască; şomeră (1 sept. 1944 - 1 febr. 1945). 

La 1 februarie 1945 s-a angajat ca soră-asistentă dentară la cabinetul doctorului Wilhelm 
Hemo din Bucureşti, str. Boteanu nr. 3, unde, după o perioadă de practică şi un examen 
profesional, a obţinut calificarea de dentistă (1 febr. 1945 - 20 ian. 1951). 

La 20 ianuarie 1951 a fost încadrată ca angajat civil în funcţia de dactilografă la 
Serviciul Cadrelor din Administraţia Centrală a MAI, ulterior fiind repartizată la Direcţia 
Cadre din MAI în funcţia de dactilografă-şefă (20 ian. 1951 - 1 oct. 1953). În toamna 
anului 1953, după reunificarea MAI cu MSS, a fost transferată în aceeaşi funcţie la 
Serviciul Secretariat din DLCM (1 oct. 1953 - 1 nov. 1954). 

La 1 august 1954 i-a fost acordat gradul de plutonier MAI, la propunerea şefului 
Serviciului Secretariat din DLCM : 


În activitatea depusă la orice ocazie a fost evidenţiată atât în munca profesională cât şi în munca 
politică. Este o tovarăşă disciplinată, corectă în lucrări, dând lucrări de bună calitate, 
contribuind chiar personal la îmbunătăţirea unor lucrări. În toată perioada desfăşurării 
muncii în cadrul Secretariatului nu a avut niciodată nici o întârziere de la program, dând 
permanent dovadă de conştiinciozitate. Faţă de aceste calităţi ale tovarăşei şi ţinând cont şi 
de necesitatea încadrării în acelaşi program cu restul cadrelor din Secretariatul Direcţiei, 
fiind singura dactilografă, socotim că tovarăşa merită a ocupa gradul cel indică postul pe 
care îl ocupă în schemă şi de aceea propun încadrarea sa în grad militar, respectiv în gradul 
de plutonier!. 


A fost trecută în rezervă câteva luni mai târziu, prin Ordinul DPLC nr. 1609 din 
31 decembrie 1954. 

După desfiinţarea DLCM, a fost încadrată în funcţia de dactilografă la Biroul Statistic 
şi Documentare din Serviciul Secretariat al DPLC/DGPCM (1 nov. 1954 - 1 oct. 1961 şi 
15 febr. 1964 - 1 iun. 1966); secretară dactilografă şi lucrătoare secretariat la Serviciul 
Spate (1 oct. 1961 - 15 febr. 1964) şi Serviciul cultural-educativ din DGPCM (1 iun. 
1966-?); dactilografă principală în Serviciul Reeducare deţinuţi din Direcţia Pază şi 
Regim a DGP (?-1971); secretar dactilograf la Serviciul Pază şi Regim din Direcţia Pază 
şi Regim a DGP (1971 - 1 febr. 1972); secretar dactilograf principal la Serviciul Studii, 
Documentare şi Statistică din Direcţia Pază şi Regim a DGP (1 febr. 1972 - 1 aug. 1973); 
secretar dactilograf la Serviciul Reeducare Minori din Direcţia Pază şi Regim a DGP 
(| aug. 1973 - 31 iul. 1977). 

Cornelia Strahl era o salariată bine pregătită din punct de vedere profesional, vorbea în 
mod fluent germana şi franceza, iar la Serviciul Reeducare Minori muncea adesea peste 


1. Raport nr. 5661 din 13 mai 1954 întocmit de locotenentul loan Bogăţeanu, şef al Serviciului Secretariat din 
DLCM, adresat locţiitorului şefului DLCM, locotenent-colonelul Dumitru Mihăescu. /bidem, dosar nepaginat. 

orele de program. Datorită acestui lucru, în aprecierile anuale de serviciu a primit numai 
calificativul „foarte bine”. Iată câteva sarcini de care s-a achitat foarte bine câtă vreme a 
funcţionat la acest serviciu: redactarea volumului cuprinzând lucrările celui de-al III-lea 
simpozion „Reeducarea prin muncă şi pentru muncă a minorilor” şi a anuarului DGP 
(parte privind minorii) ; planuri de muncă şi de măsuri ; diverse situaţii, procese-verbale 
de inspecții şcolare, cercetări, anchete, corespondenţă diversă ; dactilografierea unui mare 
volum de lucrări (Regulamentul de organizare şi funcţionare a centrelor de reeducare a 
minorilor, dări de seamă, note-raport, planuri de control şi procese-verbale, răspunsuri la 
numeroase cereri, îndrumarul privind paza şi supravegherea minorilor în centrele de 
reeducare etc.) ; ordonarea, clasarea, arhivarea şi predarea unor documente de arhivă ; 
ţinerea evidenţei zilelor de teren efectuate de cadrele din serviciu, a concediilor, a prezenţei 
la serviciu, a urmărit în permanenţă lucrările cu termen şi a ţinut evidenţa evadării 
minorilor din centrele de reeducare. 

Grade succesive: plutonier (1 aug. 1954). 

Pedepse : „mustrare scrisă” pentru că nu a asigurat în mod corespunzător serviciul de 
zi pe Serviciul Secretariat din DGPCM (apr. 1959); „mustrare scrisă” pentru superficialitate 
în întocmirea unui ordin de front (apr. 1961). 


SURUGIU CONSTANTIN MIRCEA, colonel, d.p. nr. 4882 
(n. 20 ian. 1944, com. Rediu-Cireş, raionul Soroca, Republica 
Moldova - d. 4 dec. 2004, mun. Bucureşti). 

Naţionalitatea : română. 

Originea şi apartenența socială : tatăl a fost învăţător. 

Profesia de bază la încadrarea în MAI : profesor necalificat. 

Funcţii în organizaţii politice, de masă şi obşteşti : membru 
UTM din 1959 şi PCR din 1972; secretar al Comitetului UTC din 
DGP (nov. 1972 - nov. 1973). 

Studii civile: 7 clase în comuna Plopii-Slăviteşti, judeţul 
Teleorman (1949-1956); Şcoala Medie nr. 1 din Turnu Măgurele/ 
Liceul „Unirea” din Turnu Măgurele (1956-1960) ; Facultatea de 
Drept, Universitatea din Bucureşti, specialitatea Drept (1962-1967). Diploma de stat a 
obținut-o în urma susţinerii examenului de licenţă, în februarie 1969 ; curs postuniversitar 
de 6 luni, specialitatea penologie, la Facultatea de Drept, Universitatea din Bucureşti, fără 
frecvenţă (1971-1972). 

Studii militare: Şcoala de Ofiţeri MAI nr. 2 Bucureşti - DGM, profil penitenciare 
(31 aug. 1962 - 23 aug. 1965). În vara anului 1964 a efectuat perioada de practică la 
Colonia de Muncă Peninsula/formaţiunea 0605 Constanţa ; curs de reciclare la cursul de 
perfecţionare a cadrelor de penitenciare Bucureşti (15 oct. - 13 nov. 1986). 

Studii politice : Universitatea Politică şi de Conducere (1982-1986). 

Activitate profesională : profesor suplinitor la Şcoala de 7 ani din comuna Soleşti, 
Judeţul Vaslui (1 nov. 1960 - 31 aug. 1961); profesor suplinitor la Şcoala de 7 ani din 
comuna Plopii-Slăviteşti, judeţul Teleorman (15 ian. - 15 mart. 1962); ofiţer de serviciu 
prim la Penitenciarul Craiova (23 aug. 1965 — 1 sept. 1966); ofiţer inspector principal A 
în Serviciul Învăţământ din DGPCM (1 sept. 1966 — 1 iun. 1967); asistent învăţământ de 
specialitate la catedra de penitenciare din Şcoala Militară de Ofiţeri Activi MAI nr. 2 — 
UM 0564 Bucureşti (1 iun. 1967 - 1 iun. 1971); ofiţer specialist I la Serviciul Studii, 
Documentare şi Statistică din DGP (1 iun. 1971 - 1 aug. 1973) şi la Compartimentul de 
Studii şi Documentare din Direcţia Pază şi Regim a DGP (1 aug. 1973 - 1 aug. 1977). 

O notă de relaţii întocmită de locotenent-colonelul Gheorghe Vişan în decembrie 1974 
lăuda activitatea ofițerului Surugiu în cadrul Compartimentului de Studii şi Documentare : 


În această perioadă ofiţerul s-a străduit şi a reuşit în mare parte să-şi ducă la bun sfârşit 
sarcinile încredințate, contribuind substanţial la efectuarea unor cercetări cu o sferă mai 
bogată în conţinut, respectiv studiul asupra acţiunii educative desfăşurate cu condamnaţii 
pentru infracţiunea de trecere frauduloasă a frontierei şi studiul asupra contribuţiei siste- 
mului penitenciar la prevenirea recidivei, precum şi o investigaţie cu educatorii din 
CRM-uri, asupra conceptului de reeducare prin muncă şi pentru muncă a deţinuţilor 
delincvenţi. În aceste cazuri a dovedit pasiune, înclinații, aptitudini şi profunzime, fiind 
totodată foarte atent în formularea concluziilor!. 


Ca urmare a aplicării prevederilor Decretului nr. 225/1977, a fost mutat la Şcoala 
Militară pentru Perfecţionarea Cadrelor Active şi Pregătirea Ofiţerilor de Rezervă - UM 
0900 Grădiştea, în funcţia de ofiţer instructor II studii şi planificare la Biroul Studii, 
Planificare, Evidenţa Învăţământului şi Bibliotecă (1 aug. 1977 - 1 mai 1980). 

La 1 mai 1980, datorită repunerii în funcţiune a unor penitenciare, a revenit în DGP la 
Serviciul Cadre şi Învăţământ, unde a îndeplinit următoarele funcţii : ofiţer instructor I (1 mai 
1980 — 1 apr. 1982) şi ofiţer specialist principal III şi II? (1 apr. 1982 — 1 oct. 1990); şef al 
Serviciului Reeducare din DGP/Serviciului cultural-educativ din DGP (1 oct. 1990 - 
31 mart. 1998). 

A fost trecut în rezervă şi pensionat la 31 martie 1998 prin Ordinul MJ nr. 603/C. 

Sora ofițerului, Felicia Cişmigiu (născută Surugiu) era în 1989 profesoară la Liceul 
„Zoia Kosmodemianskaia” din Bucureşti, fiind căsătorită cu Cişmigiu Dumitru Constantin 
(n. 15 sept. 1934, mun. Vaslui, jud. Vaslui), fost ofiţer superior în MI: lucrător cadre 
(1 mart. 1959) şi ajutor ofiţer control în Serviciul Cadre al DGPCM (iun. 1964); şef al 
Secţiei Control şi Îndrumare din Serviciul Personal al DGP (24 mai 1968, 1969); ofiţer în 
Serviciul 14 din Direcţia a IV-a Contrainformaţii Militare din DSS (mai 1985); ofiţer 
specialist principal în Serviciul S/A din UM 0632 Bucureşti (dec. 1986). 

Grade succesive : locotenent (23 aug. 1965) ; locotenent-major (23 aug. 1969); căpitan 
(23 aug. 1974); maior (23 aug. 1980); locotenent-colonel (23 aug. 1986); colonel 
(15 apr. 1990). 

Decorații : medalia „Meritul Militar”, clasa a II-a (1970) şi I (1975) ; Ordinul „Meritul 
Militar”, clasa I (1995). 

Pedepse : cinci zile de arest cu îndeplinirea serviciului pentru consum de băuturi 
alcoolice în afara serviciului şi pătrunderea în UM 01730 Bucureşti prin escaladarea 
gardului unităţii (oct. 1980). 


SUŢĂ ION, locotenent-colonel. 3 
Activitate profesională : instructor cadre în Serviciul Cadre şi Invățământ din Direcția 
Penitenciarelor (3 aug. 1979). 


1. „Notă de relaţii” întocmită de locotenent-colonelul Gheorghe Vişan, instructor cadre în Serviciul Cadre 
şi Învăţământ din DGP, document ce poartă menţiunea „secret de serviciu”. AANP, fond Cadre, d.p. 
nr. S-4882, dosar nepaginat. 

2. Începând cu anul 1982 a răspuns şi de coordonarea Compartimentului Învăţământ din Serviciul Cadre şi 
Învăţământ din DGP. Ibidem, dosar nepaginat. 

SZABO SAMUIL ZOLTÁN, locotenent-colonel, d.p. nr. 3650 
(n. 20 iul. 1930, mun. Oradea, jud. Bihor - d. 21 mai 2009, mun. Bucureşti). 

Naţionalitatea : maghiară. 

Originea şi apartenenţa socială : muncitor. 

Profesia de bază la încadrarea în MAI: lăcătuş mecanic. 

Funcţii în organizaţii politice, de masă şi obşteşti : membru în Organizaţia 
„Tineretul Progresist” (1944-1948) ; instructor judeţean extrabugetar şi 
secretar al Sectorului III — cartierul Velenţa din Oradea al Organizaţiei 
„Tineretul Progresist” (nov. 1946 — ian. 1948); membru UTC din 1944; 
secretar al Organizaţiei de Bază UTM din Şcoala Profesională Metalurgică din Oradea 
(1948) ; membru în CJ Bihor al UTM şi secretar al Sectorului III UTM - cartierul Velenţa 
(1948-1949); membru PMR din 1948 ; secretar al Organizaţiei de Bază PMR din Fabrica 
de Maşini-Unelte „Înfrăţirea” din Oradea (iul.- sept. 1949); membru în Biroul Comitetului 
PMR din Fabrica de Maşini-Unelte „Înfrăţirea” din Oradea în funcţia de responsabil 
organizatoric (nov. 1949 - 10 febr. 1950); membru ARLUS din 1948. 

Studii civile : 4 clase la Şcoala Elementară nr. 11 din Oradea (1937-1939 şi 1940-1941) 
şi Şcoala Elementară Reformată din Oradea (1939-1940). După terminarea celor 4 clase 
elementare părinţii l-au înscris la Liceul „Gojdu”/„Szent László” din Oradea, însă a fost 
nevoit să întrerupă studiile în clasa a II-a de liceu din cauza lipsei banilor necesari pentru taxa 
de studiu (1941 - iun. 1943); Şcoala Profesională Metalurgică din Oradea (1945-1948). În 
perioada 1953-1954, în timp ce se afla la Baia Sprie, şi-a completat cele 7 clase elementare 
urmând un curs special MAI organizat la şcoala elementară din localitate ; Şcoala Medie 
nr. 1 din Oradea, secţia reală, fără frecvenţă (1957-1961). 

Studii militare : În februarie 1950 a fost trimis de Judeţeana PMR Bihor la Şcoala de 
Educatori (ofiţeri politici) MAI nr. 2 din Oradea (10 febr. - 7 nov. 1950). 

Studii politice : Şcoala de agitaţie de 20 de zile a Tineretului Progresist din Târgu-Mureş 
(sept.-oct. 1946); Şcoala Medie PMR de 3 luni de pe lângă Judeteana PMR Bihor 
(iun.-aug. 1948); Universitatea Serală de Marxism-Leninism de pe lângă Comitetul 
Regional al PMR Crişana, secţia istorie (1961 - iun. 1964). 

Activitate profesională : curier biciclist la Firma de transport şi curierat „Feher Boy” din 
Oradea (iul.-oct. 1943) ; băiat de prăvălie la Magazinul de modă bărbătească „Horbotz” din 
Oradea, Bd. Republicii (nov.-dec. 1943); acasă la părinţi (ian.-mai 1944 şi sept. 1944 — 
apr. 1945). 

În vara anului 1944 tatăl său Szabó Samuil a încercat să îl angajeze la Fanfara militară 
a grănicerilor din Oradea, însă nu a fost acceptat din cauza vârstei prea fragede. După 
câteva zile a aranjat înrolarea fiului său în Waffen SS, minţindu-i pe militarii din comandamentul 
german în privinţa vârstei fiului său (a declarat că Szabó Zoltán avea 17 ani). În august 
1944 a fost trimis pentru 24 de ore la Debrețin împreună cu doi tineri din Oradea (Paul 
Voitilă şi Gheorghe Balogh) pentru a fi consultat de o comisie medicală în vederea 
înrolării. După examinare au fost retrimişi la Oradea fără a li se spune ceva. 

Acest episod din viaţa ofițerului nu a fost declarat la intrarea în MAI, ci la începutul 
anilor '60 (probabil după ce cadriştii Direcţiei Cadre a MAI au aflat despre micul „accident 
biografic”). Acest „incident” îi va cauza o serie de probleme în timpul carierei militare, 
fiind nevoit de-a lungul anilor să explice în numeroase declaraţii şi autobiografii modul în 
care s-a desfăşurat tentativa de înscriere voluntară în SS!. 


1. În dosarul personal al ofițerului se găseşte şi un „Proces-verbal de ascultare” din 14 octombrie 1961, în care 
unul dintre cei doi prieteni cu care a plecat la Debrețin (Gheorghe Balogh, născut la 23 mai 1925 în 

În toate autobiografiile ofiţerul îşi acuza tatăl că nu i-a dat o educaţie corespunzătoare 
şi că este principalul vinovat de întreruperea studiilor sale : 


De la părinţi nu am putut primi o educaţie ca să formează un Caracter la mine. Prima educaţie 
pe care am primit a fost în mijlocul UTC-iştilor încă în toamna şi iarna anului 1944 când 
am înscris în UTC, abia atunci am primit o educaţie şi abia atunci şi deatunci am dat seama 
că tatăl meu a fost aceia care căuta pentru scopul lui strâmtă egoistă familiare să arunce pe 
mine în ghiarele hitleriştilor. (...) Pentru faptele acesta eu am disprețuit mai mult şi mai 
mult şi pentru mine încă în perioada de la 1945 pe tată. Din cauza această eu am părăsit 
tata şi am mers la mama care la fel nu prea a interesat de noi adică de mine şi sora mea. 


Zilier şi căruţaş la Grădina oraşului Oradea (apr.-aug. 1944); ucenic la Fabrica de 
Maşini Agricole „Victor Rudolf” din Oradea, str. Matei Corvin nr. 12 (apr. 1945 - iun. 
1948); ucenic şi strungar la Fabrica „Forja” din Oradea (iun. 1948 - mart. 1949) şi la 
Fabrica de Maşini-Unelte „Înfrăţirea” din Oradea? (mart. 1949 - febr. 1950). După 
absolvirea şcolii de ofiţeri politici a fost repartizat la Direcţia Politică a DGPCUM, fiind 
trimis în funcţia de locţiitor politic la Penitenciarul Aiud (15 nov. 1950 - 1 iun. 1952); 
instructor politic, şef al Biroului Organizare şi Instructaj şi şef al Biroului pentru Munca 
UTM din Direcţia Politică a DGPCUM (1 iun. - sept. 1952); şef al Secţiei Control din 
DGPCUM (sept.-nov. 1952) ; locţiitor politic la Colonia de Muncă Dăeni/formaţiunea 0957 
(dec. 1952-31 mart. 1953). 

Într-un referat de cadre întocmit de Serviciul Cadre din DLCM la 13 februarie 1953 se 
menţionau motivele pentru care conducerea DLCM a hotărât trimiterea locotenentului 
Szab6 Zoltân în Balta Brăilei. Totodată, din acelaşi document reiese faptul că, la scurt timp 
după sosirea la Salcia, ofiţerul a început să-şi arate nemulţumirea faţă de acest loc izolat de 
pe harta RPR, condiţiile de viaţă şi cazare fiind precare : 


În cursul lunei Decembrie 1952, fiind necesar să meargă un tov. din Serviciul Politic la 
Colonia Salcia pentru o perioadă de timp să pună la punct munca politică, Colectivul 
Serviciului Politic, împreună cu conducerea Direcţiei a hotărât ca să meargă Locotenentul 
Szabo Zoltan, ţinându-se seamă că are deja o experienţă în munca politică. Deşi aparent 
tov. Locotenent Szabo Zoltan a acceptat şi a fost chiar mulţumit că i s-a dat această sarcină, 
imediat după ce a plecat a manifestat nemulţumire, făcând unele afirmaţii, prin care şi-a 
scăzut prestigiul şi autoritatea în faţa celor cu care a lucrat. Deşi i s-au creat condiţii 
materiale atât lui cât şi familiei lui pentru perioada cât a fost detaşat la această Colonie, el 
totuşi a manifestat nemulţumire, ceea ce a dăunat muncii în toate compartimentele ei la 
Colonia Salcia. Cu aceasta a dovedit că nu este suficient de pătruns de spiritul răspunderii, 
nu posedă o temeinică educaţie de partid, punând uneori interesele sale mai presus de cele 


localitatea Marghita) declara în faţa unui ofiţer de la Miliția raionului Beiuş: „Menţionez că înscrierea 
noastră în trupele SS a fost reuşită făcând toate formele inclusiv examenul medical - acest lucru s-a 
petrecut într-o (localitate) clădire unde mai înainte a fost ceva şcoală în Centrul Oraşului [Debrețin - 
n.n.) în spatele unei biserici”. De asemenea, Gheorghe Balogh mai declara că tentativa de înrolare a lui 
Szabó Zoltán în trupele SS s-a produs la îndemnurile tatălui său (acesta a decedat în anul 1947, asasinat 
în Oradea de un necunoscut). AANP, fond Cadre, d.p. nr. S-3650, dosar nepaginat. 

1. Completare la autobiografie dată la Bucureşti în ziua de 27 septembrie 1952 (ibidem, dosar nepaginat). 

2. După naţionalizarea din iunie 1948, această fabrică a fost trecută în subordinea Fabricii „Forja” din 
Oradea, care la rândul ei a fost comasată în primăvara anului 1949 cu Fabrica de Maşini-Unelte 
„Înfrăţirea” din Oradea. Ibidem, dosar nepaginat. 

3, Deoarece în timpul uceniciei a fost scos din producţie de mai multe ori de către Tineretul Progresist şi 
UTM, nu a devenit muncitor calificat după absolvirea cursurilor şcolii profesionale, ci abia la 
15 noiembrie 1949. Ibidem, dosar nepaginat. 

generale. Chemat la răspundere, pentru manifestările sale negative, de către conducerea 
Serviciului Politic, la început a negat cele ce i s-au imputat ca mai apoi să recunoască, deşi 
nu în suficientă măsură. Totuşi poziţia pe care a adoptat-o lasă să se întrevadă că este 
conştient de faptul că a avut unele atitudini nepotrivnice şi că va lichida cu lipsurile din 
activitatea sa. Fiind un element capabil, tânăr, dotat cu oarecare experienţă în munca 
politică şi perspective de dezvoltare în acest sens, fiind ajutat şi îndrumat îndeaproape, 
poate obţine bune rezultate în munca de viitor!. 


Comandant la Colonia de Muncă Baia Sprie/formaţiunea 0627 (1 apr. 1953 — 30 iun. 1956). 

Într-o declaraţie dată de Szabó Zoltán în ziua de 7 ianuarie 1954, acesta povestea cum 
la data preluării funcţiei de comandant de la locotenentul-major loan Preda, situaţia în 
colonie se prezenta dezastruos din punct de vedere disciplinar: beţii, adormiri în post, 
neexecutări de ordine, întârzieri la program etc. Pentru a curma această stare de lucruri, 
Zoltân a încercat să ducă muncă de lămurire de la om la om, însă fără niciun rezultat. 
Atunci a început să pedepsească atât cadrele, cât şi deţinuţii pentru a pune capăt abuzurilor 
şi ilegalităţilor, dar şi pentru „a scoate maximum de randament de la deţinuţi”. Astfel, la 
Baia Sprie s-a reinstaurat disciplina, nu au mai existat evadări, iar planul financiar stabilit 
de DLCM pe anul 1953 a fost depăşit. 

De cealaltă parte, ofiţerii din formațiunea 0627 Baia Sprie afirmau în declaraţiile care 
se găsesc în dosarul personal al ofițerului că acesta a terorizat şi umilit cadrele din unitate ; 
nu a convocat timp de un an de zile nicio şedinţă a colectivului de conducere; nu se 
consulta cu nimeni în momentul în care lua o decizie ; ameninţa cadrele cu destituirea din 
serviciu şi trimiterea în faţa tribunalului militar etc. 

O notă de cunoaştere din 30 mai 1955 întocmită de locotenentul de Securitate Constantin 
Bocăneală din Direcţia Cadre a MAI aprecia calităţile organizatorice ale ofițerului Szabó 
Zoltán, atrăgând atenţia în acelaşi timp asupra durității şi caracterului impulsiv al acestuia 
faţă de cadre şi deţinuţi: 


Conform ştatului de organizare, unitatea este prevăzută cu un număr de 114 cadre dintre 
care în prezent lipsesc un număr de 26 sergenţi pentru pază. Lipsa acestor cadre se resimte 
în unitate, fapt ce face ca orele de muncă pentru sergenţi să fie încărcate, făcând în schimb 
12 cu 12 ore. Din această cauză nu se poate ţine cu regularitate pregătirea militară a 
cadrelor cât şi lecţiile politice. Tot din această lipsă nu se poate face în bune condițiuni 
supraveghere în mină asupra deţinuţilor. Ofițerii din această unitate în majoritatea lor sunt 
elemente bine pregătite atât profesional cât şi politic. Lt. Major Szabo Zoltan în munca sa 
a dovedit că este un element capabil, hotărât şi cu spirit de orientare în muncă. Astfel, la 
unele acţiuni ale deţinuţilor, a ştiut să ia măsuri disciplinare cât şi organizatorice, făcând 
inofensive acţiunile lor. Pentru a întări disciplina în rândul deţinuţilor şi a-i face pe aceştia 
să-şi îndeplinească norma de muncă, a introdus raţii de pâine după munca depusă, fapt ce 
dă un imbold la cei codaşi pentru a lua şi ei raţia de pâine mai mare. Este un tovarăş exigent 
faţă de cadre şi ia măsuri de pedepsire a celor vinovaţi, însă manifestă neîncredere faţă de 
cadre, considerându-i incapabili de muncă. Manifestă o puternică doză de îngâmfare şi 
orgoliu de sine. Din această cauză, locţiitorii lui nu au fost lăsaţi să intre în atribuţiunile 
lor. Astfel, locţiitorul pentru pază şi regim - Lt. Cioară Aurel - deşi este un tovarăş bun 
şi are cunoştinţe în munca sa, comandantul nu-i permite să ia măsuri, ca sancţionarea 
cadrelor, a deţinuţilor şi alte măsuri ce intră în atribuţiunile sale. Această atitudine a sa se 


1. Referat de cadre din 13 februarie 1953, document semnat de către locţiitorul politic al DLCM, căpitanul 
Mircea Pietraru, şi locţiitorul şefului Serviciului Cadre din DLCM, locotenentul Ioan Fecioru. Ibidem, 
dosar nepaginat. 

răsfrânge şi asupra celorlalte sectoare de muncă, fapt ce face să frâneze dezvoltarea 
spiritului de iniţiativă, organizare şi răspundere a cadrelor. În relaţiile sale cu cadrele, 
dovedeşte nervozitate, uneori având ieşiri nesănătoase faţă de ei, îi dă afară din birou, ţipă 
şi-i înjură. De asemeni nu se preocupă de frământările cadrelor, nu stă de vorbă cu ei şi nu 
ţine cont de propunerile venite din partea lor. Datorită acestor lipsuri, comandantul nu se 
bucură de simpatie în rândul cadrelor, unii din ei chiar s-au manifestat că dacă au să-l vadă 
pe comandant într-o situaţie mai grea nu vor sări să-l ajute. Uneori comandantul dă ordine 
pripite, fapt ce dă naştere la o serie de frământări atât în rândul cadrelor, cât şi a deţinuţilor. 
Astfel, din ordinul lui s-a fixat ore de distribuire la magazinul deţinuţilor. Programul 
magazinului Cât şi orele pentru deservire face ca deţinuţii să nu-şi poată cumpăra cele 
necesare şi în special ţigări, fapt ce crează o serie de nemulțumiri în rândul deţinuţilor. 
Comandantul fiind informat de subalterni că această măsură nu este justă şi crează greutăţi, 
tov. nu a ţinut cont de aceste propuneri, rămânând valabil până în prezent ordinul dat de 
el. Lt. Major Szabo Zoltan a fost ajutat să lichideze cu aceste lipsuri atât de DPLC cât şi 
în şedinţele de partid însă tov. nu a luptat pentru lichidarea lor. În discuţia purtată cu tov. 
i-am arătat toate aceste lipsuri pe care tov. le-a recunoscut, făcând o analiză temeinică 
asupra lipsurilor din munca sa, luându-şi totodată angajamentul că v-a lupta pentru 
lichidarea lor. Întrucât este un tov. capabil, cu multă voinţă şi putere de muncă, cosider că 
dacă v-a fi ajutat îndeaproape v-a lichida cu aceste lispuri şi v-a reuşi să devină un bun 
comandant de unitate!. 


Acelaşi ofiţer de Securitate Constantin Bocăneală din Direcţia Cadre a MAI a întocmit 
la 16 martie 1956 un raport care cuprindea toate evenimentele petrecute la formațiunea 
0627 Baia Sprie în ultimii doi ani de zile. Redăm acest document integral, datorită 
informaţiilor inedite pe care le conţine : 


Ofiţerul deţine această funcţie din anul 1953. Conform statului de organizare, sunt prevăzuţi 
un număr de 18 ofiţeri, 82 sergenţi şi 6 angajaţi civili, dintre aceştia lipsesc un ofiţer, 8 serg. 
reangajaţi şi un angajat civil. Cu acest efectiv unitatea a reuşit să-şi ducă la îndeplinire 
sarcinile ce îi revin, fiind asigurată în bune condițiuni aplicarea pazei şi regimul la deţinuţi. 
Până în prezent nu au fost cazuri de evadări, însă în cursul anului 1955 a fost un caz de 
încercare, însă nu a reuşit. Întrucât deţinuţii în majoritate sunt cu condamnări grele şi toţi 
contrarevoluţionari, de repetate ori în cursul anului 1955 au declarat greva foamei sau au 
refuzat să intre în mină. Astfel a fost cazul în februarie 1955 şi decembrie 1955, când 
majoritatea deţinuţilor au refuzat să muncească. De fiecare dată conducerea unităţii a ştiut 
să se orienteze şi să ia măsuri la cele mai juste pentru a corupe pe deţinuţi să înceapă 
munca sau a înceta greva foamei. În asemenea situaţii toate cadrele unităţii erau mobilizate 
permanent în unitate pentru a preveni eventuale evadări. De asemeni conducerea unităţii a 
urmărit îndeaproape aplicarea şi respectarea regimului. Numărul de 8 sergenţi reangajaţi 
care lipsesc se resimte şi în special la locul de muncă în mină unde supravegherea nu poate 
fi făcută în cele mai bune condițiuni. Pentru a face pe deţinuţi să-şi îndeplinească norma 
şi a fi mai disciplinaţi la locul de muncă, în aprilie 1955 s-a hotărât de forurile superioare 
ca toţi tehnicenii mineri şi artificieri ce lucrează cu deţinuţii în subteran să fie militarizaţi 
pentru a imprima şi la locul de muncă disciplina în rândul deţinuţilor. Toate aceste măsuri 
nu au dus la un rezultat mai bun, astfel în anul 1955 planul de extracţie la minereu nu a fost 
îndeplinit decât în proporţie de 85%. Din cele discutate cu directorul întreprinderii miniere, 
şeful minei - maior Florian - cât şi cu comandantul unităţii a reieşit că prin militarizarea 
minei nu s-a adus aportul aşteptat. Astfel, tehnicenii încadraţi în primul rând ei nu îşi fac 


1. „Notă de cunoaştere din 30 mai 1955 asupra Lt. Major Szabo Zoltan comandantul Coloniei Miniere «Baia 
Sprie»”, document semnat de către locotenentul de Securitate Constantin Bocăneală, lucrător cadre în 
Direcţia Cadre a MAI. /bidem, dosar nepaginat. 

datoria, vin târziu la servici, lipsesc nemotivaţi, fapt ce face să nu poată avea nici un fel de 
autoritate în faţa deţinuţilor, lucru pe care nici ei nu îl cer. După încadrarea tehnicenilor ca 
militari, conducerea întreprinderii miniere nu a mai controlat felul cum muncesc aceşti 
tehniceni, lăsând întreaga răspundere a extracţiei minereului în sarcina formaţiunii. Formaţiunea 
neavând un organ specialist în minerit de a controla şi trage la răspundere pe aceştia, a 
făcut ca ei să muncească la întâmplare, fără simţ de răspundere, fapt ce a contribuit din plin 
la nerealizarea planului de producţie. Alt caz mai grav este faptul că la militarizare nu prea 
s-a ţinut cont de pregătirea profesională a lor, luând de bun felul cum erau apreciaţi de 
şeful lor, urmărindu-se mai mult să fie corespunzător din punct de vedere politic. O parte 
din aceşti tehniceni în cursul anului 1955 au fost pensionaţi, cum sunt: slt. Trif Gavrilă, 
serg. maj. Mogureanu Gh., serg. maj. Motiasovschi Ion, care deşi nu mai lucrează la 
această întreprindere, poartă şi în prezent uniforma militară pe care au primit-o. Alţii, cum 
sunt cpt. Bontoş Avram, slt. Pop Ştefan, serg. maj. Chiş Iuliu, serg. maj. Holer Wilhem 
de asemeni pensionaţi, sau li se interzice medical de a mai lucra în subteran, poartă şi în 
prezent uniforma militară, fără a mai avea contingenţă cu deţinuţii sau pentru scopul care 
ei au fost militarizaţi. Din această cauză a fost necesar să fie introduşi alţi tehniceni pentru 
a lucra cu deţinuţii care până în prezent nu au fost militarizaţi. În urma decretului de 
amnistiere din august 1955 [vezi Decretul nr. 421 din 24 septembrie 1955 pentru graţierea 
unor pedepse şi amnistierea unor infracţiuni publicat în Buletinul Oficial al MAN a RPR, 
nr. 27, din 24 septembrie 1955 - n.n.] a scăzut brusc numărul deţinuţilor, fapt ce a dus ca 
în câteva orizonturi să nu mai fie cu cine lucra. Conducerea Trustului Minier a întreprinderii 
şi conducerea unităţii au hotărât ca orizontul nr. 11, 12 şi 13 să fie cedat de unitate pentru 
a se introduce salariaţi civili. Şi cu această ocazie unii tehniceni militarizaţi au rămas să 
lucreze mai departe la orizonturile mai sus arătate, cedate civililor cum sunt: cpt. 
Cherecheş Alexandru, lt. maj. Babrici Ghe., slt. Bodenlos Ştefan I. şi încă 8 sergenţi şi 
serg. major. În sectorul militar lucrează un număr de 6 tehniceni care nu sunt îmbrăcaţi 
militari. Din cele arătate până în prezent rezultă că militarizarea tehnicenilor nu şi-a atins 
scopul, întrucât în situaţia actuală conducerea unităţii nu mai are un mijloc de control 
asupra celor militarizaţi. O bună parte din cei militarizaţi şi în special corpul sergenţilor a 
comis o serie de abateri grave de la disciplina militară, fapt ce a dus la compromiterea 
unităţii în faţa populaţiei din Baia Sprie. Privitor la starea de spirit în rândul cadrelor şi în 
special a ofiţerilor nu este cea mai bună, cauza este faptul că odată cu înfiinţarea Centrului 
de Coordonare MAI Baia Mare [formațiunea 0688 Baia Mare - n.n.], formațiunea Baia 
Sprie din serviciu a fost trecută ca secţie, fapt ce a atras după sine şi retrogradarea în 
categoriile de salarizare a majorităţii ofiţerilor. De asemeni, sunt unele erori destul de 
grave. Astfel, locţiitori comandanţi stau pe funcţii de căpitan categ. de salarizare 23 şi 
primesc categoria 21 de salarizare, în aceiaşi funcţie şi categorie de salarizare sunt şi şefii 
de birouri, lucru ce dă naştere la o serie de frământări din partea ofiţerilor formaţiunii. 
Starea disciplinară în unitate s-a îmbunătăţit simţitor în ultimul timp, aceasta după ce o 
serie de cadre - corp sergenţi — cu abateri grave au fost scoşi din MAI. În prezent mai sunt 
câteva elemente din acei care în permanenţă cad dintr-o abatere în alta, cum sunt: cap. 
Tifroc, cap. Munteanu Vasile. Deşi conducerea unităţii a luat măsuri destul de serioase 
împotriva lor, nu au înţeles să se îndrepte. Precizez că sunt elemente ce nu vor să mai 
muncească în MAI. Lt. Szabo Zoltan în munca actuală a dovedit spirit de orientare şi 
iniţiativă. Este un tovarăş muncitor şi nu a precupeţit nimic pentru bunul mers al unităţii, 
stăpâneşte problemele şi reuşeşte să se impună ca un adevărat comandant. Controlează şi 
trage la răspundere pe subalterni, preocupându-se totodată şi de pregătirea lor politică şi 
militară. Ofiţerul a dovedit şi unele lipsuri în munca sa. Astfel, nu are suficientă încredere 
în subalternii lui, uneori chiar subapreciind capacitatea şi puterea lor de muncă. De 
asemeni, uneori are ieşiri nervoase faţă de cadre, în diferite locuri de muncă, fără a ţine 
seama de persoanele cel înconjoară. Ofiţerul a fost ajutat în a lichida cu aceste lipsuri şi se 
constată o îmbunătăţire radicală faţă de începutul anului 1955. În ultimul timp ofiţerul a 

depus un raport la DPLC prin care a cerut să fie mutat de la această unitate la Penitenciarul 
Oradea. Discutând cu ofiţerul, susţine memoriul pe care l-a făcut, motivând că soţia sa este 
grav bolnavă din cauza apei şi aerului, cât şi faptul că are 3 copii şi nu are cine să-l ajute 
pentru aşi îngriji soţia. Pentru lichidarea lipsurilor mai sus arătate propun următoarele : 1. 
Să se revină asupra ordinului de militarizare a tehnicenilor de la Mina Baia Sprie, întrucât 
s-a constatat că timp de un an nu au adus nici un aport în întărirea muncii din mină. 
Exemplu, îndeplinirea planului pe 1955 decât în proporţie de 85%. 2. Serviciul Cadre 
DPLC să urmărească prin conducerea formaţiunii Baia Sprie pe ofiţerii şi sergenţii 
pensionaţi sau care lucrează în alte sectoare de muncă şi să facă propuneri de demilitarizarea 
lor. 3. Serviciul de Cadre împreună cu conducerea Direcţiei Penitenciare Lagăre şi Colonii 
să analizeze schema de încadrare a formaţiunii Baia Sprie şi să facă propuneri în acest sens. 
4. Lt. Maj. Szabo Zoltan să fie mutat în funcţia de comandant la Penitenciarul Oradea în 
locul It. maj. Coşeru, care urmează să fie numit comandant la Penitenciarul Suceava. În 
funcţia de comandant la formațiunea Baia Sprie propun să fie numit It. Tudor Ludovic locţ. 
al cdt. pentru spate de la această unitate!. 


Tot despre duritatea comandantului formaţiunii 0627 Baia Sprie vorbea şi locotenent-colo- 
nelul Coman Stoilescu, fost şef al Serviciului Operativ din MAI (1953-1955): 


A dat dovadă de ură împotriva duşmanului de clasă, prin poziţia lui hotărâtă împotriva 
deţinuţilor cărora nu le tolerează încălcările regulamentului, luând măsuri de pedepsire 
împotriva acestora. (...) În dorinţa de a lua măsurile cele mai eficace împotriva deţinuţilor 
recalcitranţi, a dat dovadă de lipsă de tact, când din cauza unor măsuri luate pripit, în loc 
de a îmbunătăţi disciplina în rândul deţinuţilor, a înrăito mai mul?. 


Într-o „informare privind rezultatul cercetărilor făcute la Coloniile de muncă M.A.I. Baia 
Spriei, Cavnic şi Nistru din Regiunea Baia Mare” întocmită de Secţia administrativă a CC al 
PMR, conducerea superioară de partid era informată despre acţiunile deţinuţilor politici din 
cele trei lagăre miniere. Condiţiile de muncă şi de trai în aceste unităţi penitenciare erau foarte 
grele, iar PMR nu făcea niciun efort pentru a ameliora viaţa acestor „duşmani ai poporului”, 
ci dimpotrivă, în loc să ia act de propunerile procurorilor militari privind îmbunătăţirea 
condiţiilor de trai, va propune sancţionarea lor şi a superiorilor acestora de la Bucureşti pe 
linie profesională : 


La colonia Baia Spriei, în luna noiembrie 1954 a fost grevă a foamei şi refuz de a ieşi la 
muncă din partea deţinuţilor contrarevoluţionari, care a cuprins aproape întreaga colonie. 
După această grevă s-au făcut cercetări pentru a lua măsuri de asigurarea ordinei legale la 
aceste colonii. Cu toate acestea, măsurile nefiind eficace, în cursul lunei aprilie 1955 a 
izbucnit o nouă grevă de o amploare mare la aceste colonii. În legătură cu ultima grevă, în 
cursul cercetărilor s-au creat divergențe între organele MAI şi Procuratură referitor la 
cauzele ce au dus la izbucnirea grevei. Ministrul Afacerilor Interne susţinea că izbucnirea 
ultimei greve s-ar datora atitudinii organelor Procuraturii, care au intrat în această colonie 
pentru control în luna martie. 


1. „Raport de cunoaştere din 16 martie 1956 privind pe tov. Lt. maj. Szabo Zoltan şef secţie (comandant) 
la formațiunea Baia Sprie”, document semnat de către locotenentul-major de Securitate Constantin 
Bocăneală din Serviciul IV al Direcţiei Cadre din MAI. Ibidem, dosar nepaginat. Despre condiţiile de 
detenţie de la Colonia de Muncă Baia Sprie, vezi Andrei Muraru (coord.), Dicţionarul penitenciarelor 
din România comunistă (1945-1967), ed. cit., pp. 380-387. 

2. „Caracterizare privind pe Lt. Maj. Szabo Zoltan Comand. Coloniei Baia-Sprie”, document semnat de 
către locotenent-colonelul Coman Stoilescu în ziua de 24 mai 1955. AANP, fond Cadre, d.p. nr. S-3650, 
dosar nepaginat. 

Aceste divergențe nu au fost rezolvate nici cu ocazia unor verificări ce au fost făcute de 
ambele organe, existând diferite păreri asupra grevei. Datorită acestor neînţelegeri s-a 
format o comisie compusă din reprezentanţii MAI şi ai Procuraturii Generale pentru a se 
recerceta cauzele izbucnirii grevei, cerându-se şi sprijinul Secţiei noastre şi al regiunii de 
partid în rezolvarea problemelor ivite. 
În acest sens s-au deplasat la coloniile de muncă în cauză un instructor de la Secţia 
Administrativă a CC al PMR şi Şeful Secţiei Administrative de la Regiunea de Partid Baia 
Mare, fără să facă parte însă din comisia trimisă pe linie de Stat. 
Cu această ocazie, instructorul Secţiei noastre, împreună cu reprezentantul Comitetului 
Regional de Partid au constat următoarele : 
În seara zilei de 8 aprilie 1955 un număr de 94 deţinuţi contrarevoluţionari din lagărul 
special Baia Spriei au declarat greva foamei. Aceştia, provocând nemulțumiri şi în rândul 
celorlalţi deţinuţi, au reuşit să extindă greva, astfel încât, până în ziua de 10 aprilie 
numărul celor intraţi în grevă a crescut la 495. 
Deţinuţii au căutat să speculeze şi venirea procurorilor în lagăre dând diferite interpretări 
duşmănoase. Atrăgându-li-se atenţia deţinuţilor că s-au situat pe o poziţie ilegală, un 
număr de 42 deţinuţi au ieşit din această acţiune imediat, restul au ieşit din grevă treptat 
până în ziua de 14 aprilie 1955. 
Scopul principal urmărit de către deţinuţi prin refuzul de mâncare şi prin refuzul de muncă îl 
constituie sabotarea producției de minereu, transferarea lor la penitenciare, unde nu se 
munceşte, cât şi obţinerea unor revendicări ca : scrisori, pachete şi vorbitor, indiferent de 
realizarea normei. Ei au urmărit de asemenea desfiinţarea regimului diferenţial aplicat 
deţinuţilor în raport cu îndeplinirea normei, în fond : răsturnarea regulamentului în vigoare 
la aceste colonii. 
Pentru a-şi atinge scopul urmărit, unele elemente instigatoare au format grupări cu caracter 
politic legionar (Lungu Aurel, fraţii Truţă, Steanu Titus), PNȚ (Lazărescu Paul, Cojocaru 
Iancu, Doru Blaj Viorel), liberalii (Sandu Ionescu, Tanoviceanu, Teodorescu Mişu) şi 
şoviniştii maghiari (Ardeanu şi Ciordaş), căutând să atragă prin diferite metode restul 
deţinuţilor prelucrându-i şi terorizându-i. 
Cu ajutorul grupărilor formate, elementele instigatoare au iniţiat preliminar o serie de acţiuni 
ascunse sau făţişe : risipirea materialelor (capetele de vidia ale perforatoarelor şi unelte de 
lucru), perforarea în steril, stropirea sterilului cu apă spre a lăsa impresia că este minereu, 
dubla măsurare a locului de muncă, sabotarea întreţinerii instalaţiilor tehnice, neexecutarea 
ordinelor şi ameninţarea cadrelor, inscripţii instigatoare pe pereţi şi uşi, acţiuni de ameninţare 
şi intimidarea deţinuţilor ce muncesc, instigarea şi pregătirea refuzului de mâncare şi muncă. 
Un factor ce a contribuit la această acţiune îl constituie şi existenţa în rândurile deţinuţilor 
a unor elemente care au instigat şi greva din noiembrie 1954, elemente rămase nepedepsite 
de către organele MAI (Reşika Rudolf, Apostolescu Emil, Pîrlăţeanu Aurel etc). 
Analizând cauzele care au provocat această nouă grevă, trebuie să menţionăm în primul 
rând că conducerea coloniei de muncă a cunoscut din diverse surse, cu o lună de zile 
înainte, acţiunile deţinuţilor că se pregătesc de grevă. Procurorii, cu ocazia controlului 
făcut în luna martie 1955, au informat la fel conducerea coloniei despre pregătirea grevei. 
Cu toate aceste sesizări, conducerea coloniei nu a luat nici o măsura eficace. 
Apoi, după greva din noiembrie 1954 nici organele din centrala Ministerului nu au 
intervenit cu fermitate pentru a îmbunătaţi situaţia din colonii, prevenind totodată repetarea 
unor astfel de acţuni. 
Astfel, în cadrul acestor colonii s-au menţinut o serie de lipsuri organizatorice şi politice, 
care au favorizat această grevă. 
Enumerăm câteva din aceste lipsuri : 
- Lipsa unui criteriu just de repartizare a deţinuţilor în brigăzi de lucru şi dormitoare. 
- Nu se ţine seama de repartizarea deţinuţilor la locul de muncă, de categoriile lor 
sociale, calificare în muncă şi comportarea lor, ceea ce face ca unii deţinuţi ce au 

ocupat funcţii importante în sistemul burghezo-moşieresc şi care exercită încă o 
influenţă asupra celorlalţi deţinuţi să profite de pe urma muncii acestora, astfel 
rămânându-le timp de a instiga si organiza diferite acţiuni duşmănoase. 

- Aplicarea nejudicioasă a sancţiunilor. Se constată disproporţii între sancţiuni ca de 
exemplu : pentru faptul că a jucat şah în baracă s-au dat sancţiuni unora 5 ore carceră, 
altora 2 zile şi altora 5 zile. 

- Deşi se raportează unele abateri sau manifestări duşmănoase nu se iau măsuri, uneori 
se trec cu vederea neraportându-se conducerii. 

- Aplicarea nejudicioasă a regimului. Sunt cazuri cînd unii deţinuţi nu realizează norma 
din motive obiective, lipsă de aer, curent, apă, sfredele şi totuşi nu beneficiază de 
scrisori sau pachete. 

- Slaba instruire a cadrelor formaţiuni din partea organelor de control a Direcţiei 
Penitenciare, Lagăre şi Colonii. 

- Afară de unele înlesniri de regim şi de acordare a condiţionalului deţinuţilor atunci 
când depăşesc norma cu 50% se simte lipsa unui stimulent în raport cu realizările în 
producţie, privind scurtarea timpului de executare a pedepsei. Aceasta ar constitui 
stimulentul cel mai eficace pentru mărirea producţiei. 

- Sistemul de pedepsire aplicat împotriva unor elemente recalcitrante, instigatoare, în 
afară de izolator şi lanţuri nu se pot aplica alte pedepse disciplinare şi chiar aceste 
pedepse numai în mod redus, datorită lipsei de spaţiu şi a unor amenajări, aşa cum 
există la penitenciare. 

În mare parte aceste acţiuni duşmănoase ale deţinuţilor se datoreşte şi muncii informative 

ce este slab organizată. Cadrele din biroul operativ din colonie sunt slab pregătite profesional 

şi lipsite de simțul de răspundere, ceea ce a dus la necunoaşterea din timp a elementelor 
instigatoare şi forma de organizare a acestora. 

Cu ocazia verificărilor făcute la unitate s-a observat că există deţinuţi care pot da informaţii 

preţioase despre acţiunile pe care vor să le întreprindă unii deţinuţi, însă aceştia nu au fost 

cunoscuţi şi folosiţi. 

Conducerea Serviciului Operativ din Centrala MAI deşi cunoştea slaba activitate a acestor 

lucrători operativi şi că în unitate există problemele arătate mai sus, nu a luat măsuri de a 

întări munca cu cadre bine pregătite pentru îmbunătăţirea muncii informative în colonii. 

În sfârşit, din partea procurorilor munca de supraveghere în aceste 3 colonii a fost lipsită 

de continuitate. 

Până la data de 13 martie 1955 supravegherea locurilor de deţinere a fost inexistentă, acest fapt 

a lipsit de ajutor conducerea coloniilor în ceea ce priveşte promovarea şi respectarea legalităţii 

în toate aspectele ei, iar când a început să fie exercitată, ea a fost făcută unilateral. 

În ce priveşte problemele cu care procurorii au intrat în colonii, le-au lămurit numai din 

informaţiile culese de la deţinuţi. Procurorii It. major Onuţiu, Moldovn, Petruţ au arătat că au 

avut ordin să stea de vorbă confidenţial cu deţinuţii şi să nu fie însoţiţi de cadrele coloniei. 

Procurorii nu au verificat informaţiile culese pentru a prezenta situaţia reală, din necunoaşterea 

regulamentului de funcţionare şi regim a acestor unităţi, ei făcând din această cauză 

aprecieri greşite, în loc să ceară lămuriri conducerii coloniilor. 

În unele cazuri procurorii nu au folosit cele mai bune metode ca de exemplu : 

În lagărul Cavnic procurorul Moldovan Ion a cerut lămuriri cadrelor în faţa deţinuţilor referitor 

la lipsa de alimente, iar în infermerie discutând cu alţi deţinuţi despre starea sanitară 

intervenind în discuţie lt. major Iordache Ion a fost oprit de către procuror spunându-i că 
nu are nevoie de justificări şi argumente fiind pus în inferioritate faţă de deţinuţi. 

Deşi la intrarea procurorilor în colonii erau scrise pe pereţi şi uşi diferite inscripţii cu 

caracter duşmănos şi instigator, precum şi alte fapte pedepsite de lege ca infracţiuni, totuşi 

nu au luat măsuri de anchetare şi cei găsiţi vinovaţi să fie deferiţi justiţiei. 

În concluzie, vina principală privind aceste acţiuni duşmănoase ale deţinuţilor o are 

conducerea coloniei în frunte cu comandantul coloniei lt. major Szabo S. Zoltan şi biroul 

operativ din colonie, precum şi conducerea Direcţiei Penitenciare, Lagăre şi Colonii şi 
Serviciul Operativ din Centrala MAI, care nu au controlat şi nu au tras învăţămintele 
necesare din greva ce a avut loc în noiembrie 1954; totodată anumite lipsuri au avut şi 
organele procuraturii în metodele de control şi orientare. 

Pentru prevenirea acestor acţiuni şi în vederea îmbunătăţirii muncii cadrelor din cele trei 
formaţiuni MAI şi a Procuraturii pentru Unităţile MAI, în afară de măsurile luate pe teren 
(izolarea şi cercetarea elementelor instigatoare enunțate în referat etc.) facem următoarele 
propuneri : 


1) Să se facă cercetări de către organele MAI şi Procuratură pentru a se stabili elementele 
instigatoare şi să fie trimise în faţa Justiţiei. 

2) Să se constituiască o comisie tehnică, care să verifice modul de organizare a producţiei, 
deoarece există serioase deficienţe. 

3) Să se întocmească un material cu propuneri de către conducerea Direcţiei Penitenciare, 
Lagăre şi Colonii, pe care să-l prezinte conducerii MAI în legătură cu modificarea 
Decretului 72 pentru o mai eficientă stimulare a deţinutilor în vederea cointeresării lor 
în îndeplinirea planului de producţie. 

4) Conducerea Direcţiei Penitenciare, Lagăre şi Colonii să fie trasă la răspundere pentru 
lipsa de sprijin în organizarea muncii a Coloniei Baia Spriei. 

5) Să se ia măsuri împotriva conducerii Serviciului Operativ din Centrala MAI, care în 
Unitatea Baia Spriei nu a dat dovadă de operativitate în muncă, deoarece într-un 
interval de 6 luni au fost două greve a foamei. 

6) Să se ia măsuri pe linia Direcţiei Penitenciare, Lagăre şi Colonii, pentru a cunoaşte 
Capacitatea atât a cadrelor de conducere cât şi a subordonaţilor de la Colonia Baia Spriei 
şi să se ia măsuri de înlocuire a acelor elemente care nu corespund muncii cu deţinuţii. 
Totodată să fie verificat lt. major Szabo S. Zoltan, comandantul Formaţiunii Baia Spriei. 

7) Să fie traşi la răspundere tovarăşii care au făcut instructajul procurorilor la Bucureşti 
şi care au dat unele indicaţii incomplete şi chiar necorespunzătoare cu privire la 
metodele de control ale procurorilor trimişi în penitenciare. 

8) Comitetul Regional PMR Baia Mare să analizeze activitatea Organizaţiilor de Bază de 
Partid şi a conducerii profesionale a acestor colonii în vederea îmbunătăţirii muncii, a 
îndeplinirii planului de producţie şi respectării ferme a regulamentelor în vigoare!. 


Deşi existau numeroase probleme pe linie disciplinară, dar şi în privinţa regimului 
aplicat deţinuţilor, conducerea DPLC era mulţumită în general de prestaţia lui Szabó 
Zoltân în fruntea coloniei minere de la Baia Sprie. Un lucru foarte important în viziunea 
DPLC era faptul că de când se afla la comanda unităţii niciun deţinut politic nu a reuşit să 
evadeze : 


În actuala funcţie ofiţerul a dovedit orientare şi spirit de iniţiativă. A reuşit să mobilizeze 
subordonații la realizarea sarcinilor principale ce au stat în faţa unităţii. A luat măsuri de 
cazare şi asigurarea pazei deţinuţilor, a aplicat prevederile regimului în spiritul regulamentului. 
Prin măsuri stimulatorii (raţii suplimentare de pâine) a desolidarizat deţinuţii, reuşind să 
se îndeplinească norma stabilită în producţie. Deasemeni faţă de elementele înrăite a luat 
măsuri organizatorice şi disciplinare, care au făcut inofensive acţiunile acestora. (...) Rezultatul 
cel mai pozitiv este că de la numirea lui în actuala funcţie nu a avut nici un caz de evadare?. 


1. ANIC, fond CC al PCR - Secţia administrativ-politică, dosar nr. 82/1955, ff. 58-63. Documentul este 
datat 30 mai 1955 şi semnat de I. Marinescu, instructor în Secţia administrativă a CC al PMR (sublinierile 
din text presupunem că-i aparţin lui Gh. Gheorghiu-Dej). 

2. Referat de cadre nedatat al Serviciului Cadre din DPLC (presupunem că a fost întocmit la începutul anului 
1956), document semnat de către şeful DPLC, colonelul Vasile Lixandru, şi de către şeful Serviciului 
Cadre din DPLC, maiorul Nicolae Stanciu. AANP, fond Cadre, d.p. nr. S-3650, dosar nepaginat. 

În memoriile deţinuţilor politici care au trecut prin colonia de la Baia Sprie, comandantul 
era văzut ca un om dur, care aplica frecvent pedepse disciplinare pentru încălcarea 
regulamentului de ordine interioară. Totodată, aceştia precizează că deşi munca în subteran 
era foarte grea, mâncarea asigurată de administraţia coloniei erau cu mult mai bună şi mai 
consitentă decât în alte locuri de deţinere de pe cuprinsul RPR. 

Nicolae Burlui (n. 17 apr. 1919, satul Topeşti, com. Bârseşti, jud. Vrancea) a fost 
arestat în septembrie 1950 pentru activitate contra regimului comunist fiind condamnat la 
22 de ani de închisoare, din care a executat 14 ani la penitenciarele Focşani, Galaţi, 
Oradea, Aiud, Botoşani şi Colonia de Muncă Baia Sprie. În 1956, Burlui se găsea încarcerat 
la Colonia de Muncă Baia Sprie : 


Am fost la Baia Sprie la mina de plumb şi am lucrat acolo vreo trei ani şi ceva... Acolo a venit 
comandant un ungur, Szabo Zoltân. Ne băga în mină dă seara... Când ne-am dus noi, lucrau 
şi civilii în mina aia, că avea douăsprezece orizonturi, până la cinci sute de metri adâncime în 
pământ... Ne lăsa cu corfa, ne scotea cu corfa... Băga câte 14 inşi odată. Erau două colivii 
din ălea, legate una de alta, şi şapte sus, şapte jos. Şi ne lăsa cu corfa jos şi pe urmă plecam 
acolo şi spărgeam minereu. Când s-a dus prima dată deţinuţii acolo, că mai erau alţii duşi 
înaintea noastră de vreun an, era norma de făcut o tonă. Pe ormă era trei tone... Până la 
urmă ne spunea directorul coloniei de muncă de acolo: „Nu contează că ai douăzeci şi 
cinci de ani ori ai cinci ani. Cela cu douăzeci şi cinci de ani care munceşte îi dă drumu’ 
acasă, dacă depăşeşte norma. Şi cela cu cinci ani moare aicea dacă nu vrea să muncească”... 
Şi s-au pus şi au muncit până au ajuns la şapte tone. (...) Şi a fost multe zile că ne-au bătut 
la carceră. Aia era cât o sobă mică, doar cât încăpea omu’... şi un nenorocit de miliţian a 
băgat sârmă ghimpată înăuntru, Că mai adormeai şi te rezemai de perete... Şi nu puteai să 
te mai rezemi, că te înţepa sârmele alea ghimpate şi trebuia să stai numa” aşa... Nu era 
uşor... Care făcea câte o greşeală ce nu le convenea lor mergea acolo. Te condamna pentru 
orice mică greşeală. Trei zile îţi dădea miliţianu”... Ofiţeru” de serviciu” dacă îi răspundeai 
ceva, îţi dădea cinci, iar directoru' până la douăzeci de zile... Şi la carceră acolo o zi îţi da 
mâncare, două nu... Şi îţi dădea două sute cincizeci de grame de pâine şi un pahar de apă!. 


Constantin Nistorică (n. 24 febr. 1924, satul Bistreț, com. Devesel, jud. Mehedinţi) a 
fost arestat în iulie 1951 pentru aderenţă la o organizaţie anticomunistă, fiind ulterior 
condamnat în 1952 la 18 ani muncă silnică. A executat pedeapsa în penitenciarele Cluj 
Tribunal, Jilava, Timişoara, Aiud şi coloniile de muncă Baia Sprie şi Peninsula (a fost 
eliberat la 7 septembrie 1956). 

Despre comandantul Coloniei de Muncă Baia Sprie şi grevele care au avut loc aici 
Nistorică spunea : 


Am făcut acolo şapte greve, aşa, cum scrie la carte. A venit acolo un comandant, unu’ 
Szabo, de aici din Oradea, locotenent-major, un om atât de-al dracu” şi-atât de şovin cum 
n-a văzut omenirea. Şi la un moment dat, dom'le, aveam şi noi pulover, izmene luate de 
acasă, Ciorapi, cutare, şi a dat ordin să ni le ia. Era frig la Baia Sprie... Şi le-am predat. 
Mai aveam doar o zeghe din aia din deşeuri, groasă?. 


Ioan Gordan (n. 11 ian. 1918, satul Bologa, com. Poieni, jud. Cluj) fost membru PNF, 
a fost arestat în ziua de 13 aprilie 1949 şi supus unor anchete amănunțite la sediul 


1. Cosmin Budeancă (coord.), Experienţe carcerale în România comunistă, vol. 1, IICCR, Polirom, Iaşi, 
2007, pp. 356-357. 
2. Ibidem, vol. III, 2009, p. 43. 

Securităţii din Cluj. În anul următor a fost condamnat de o instanţă militară la 12 ani 
temniţă grea pentru că a colaborat cu grupul de partizani anticomunişti din Munţii Apuseni 
„Cruce şi Spadă”. Ioan Gordan şi-a ispăşit pedeapsa în Penitenciarul Cluj Tribunal, Aiud, 
Colonia de Muncă Baia Sprie, penitenciarele Gherla, Galaţi şi Botoşani. În toamna anului 
1950 a fost transferat de la Aiud la Baia Sprie, unde a stat până la desfiinţarea coloniei în 
1956. Ioan Gordan îşi amintea într-un interviu acordat unor cercetători de la Institutul de 
Istorie Orală din Cluj-Napoca în 1997 că timp de şase ani cât a fost închis la Baia Sprie nu 
a primit niciodată o carte poştală : 


Nu. Şase ani de zile n-am primit nimic. Nici n-am ştiut că trăiesc părinţii, nici nimic. Şi 
nici de-acasă n-o ştiut că unde îs. O fost o teroare extraordinară. Păntr-un ac... 10 zile de 
carceră, de neagră. ..!. 


Comandant la Penitenciarul Oradea (1 iul. 1956 — 1 nov. 1964); la dispoziţia DGPCM 
(1 nov. - 1 dec. 1964). 

Duritatea ofițerului Szabó Zoltán s-a manifestat şi la Penitenciarul Oradea. În aprilie 
1961, comandantul Penitenciarului Oradea a dispus scoaterea subofiţerului Aurel Munteanu 
din MAI pentru abateri repetate în serviciu (întârzieri de la program şi neexecutarea 
regulamentară a serviciului). Acest lucru l-a făcut într-o şedinţă cu cadrele unităţii, când 
Szabó i-a smuls nasturii de la veston şi epoleţii, umilindu-l practic în faţa colegilor 
(degradarea de efectele militare se practica numai în cazul în care cel în cauză era trimis 
în faţa organelor de justiţie militară) : 


Procedeul folosit de către comandant în cazul sus-numitului este însă neregulamentar. 
Astfel, cu toate că ordinul de scoatere din MAI este dat pe ziua de 30.04.1961, Munteanu 
Aurel a fost înlăturat în mod practic la data de 22.04.1961, cu ocazia şedinţei ce a avut loc 
cu cadrele unităţii, în scopul prelucrării cazului de faţă. În împrejurarea aceasta, după 
comunicarea hotărârii de scoaterea militarului i s-au tăiat epoleţii, nasturii de la veston, 
petliţele şi celelalte însemne, în faţa asistenţei din ordinul comandantului. Acesta a părăsit 
sala, plecând acasă în pantaloni şi pulovăr. Consider că acest procedeu este neregulamentar 
şi constituie un abuz din partea comandantului. Asemenea metode se practică frecvent la 
Penitenciarul Oradea. (...) Sus-numitul trece [comandantul Penitenciarului - n.n.) cu 
uşurinţă la aplicarea pedepselor disciplinare, fără să folosească în prealabil metodele de 
educare cele mai indicate şi potrivite în cazurile ce se ivesc. Cpt. Szabo Zoltan este extrem 
de dur în raporturile cu subalternii, îi repede şi jigneşte uneori chiar faţă de deţinuţi, 
bruschează oamenii şi loveşte în demnitatea lor, fără să ţină cont de gradele şi funcţiile 
acestora. Comandantul nu se consultă în mod principial cu locţiitorii săi, nu le lasă 
iniţiativa şi contramandează ordinele lor în împrejurări când prejudiciază prestigiul acestora. 
(..) În general în rândurile cadrelor din această unitate, începând chiar de la locţiitorii 
comandantului, există o atmosferă de teamă nejustificată faţă de Cpt. Szabo Zoltan?. 


O referinţă dată la Oradea în ziua de 22 aprilie 1961 de către locotenentul-major de 
Miliție Ştefan Moţan (n. 15 aug. 1925, mun. Bucureşti), lucrător operativ la Miliția 


1. Denisa Bodeanu, Cosmin Budeancă şi Valentin Orga, Mişcarea de rezistență anticomunistă din România. 
Grupul „Cruce şi Spadă”. Mărturii, Institutul de Istorie Orală, Universitatea „Babeş-Bolyai”, Argonaut, 
Cluj-Napoca, 2009, p. 76. 

2.  „Notă-raport din 17 iunie 1961 privind memoriul numitului Munteanu Aurel şi cercetarea unor aspecte 
legate de munca şi comportarea Cpt. Szabo Zoltan, comandantul Penitenciarului Oradea”, document 
semnat de către locotenentul-major Jenică Iscovescu, lucrător prim cadre în Serviciul Cadre al DGPCM. 
AANP, fond Cadre, d.p. nr. S-3650, dosar nepaginat. 

Raionului Oradea, îl portretizează pe căpitanul Szab6 Zoltân ca fiind un ofiţer sever cu 
preocupări blajine - columbofilia (ambii ofiţeri erau vechi prieteni, cunoscându-se din 1945) : 


Ca lipsuri pot să arăt, după cum îl cunosc eu şi cum consider că am observat la el, este cam 
mândru de sine şi cam repezit, pripit de multe ori şi dacă odată a luat o măsură, chiar dacă 
îşi dă seama că a dat-o greşit, el nu mai schimbă ordinul dat deja. Însă pe lângă lipsurile 
lui, are multă voinţă de muncă şi nu precupeţeşte timpul său liber, dacă este vorba de ceva 
problemă pe care o consideră că nu poate suferi amânare. O mare pasiune a Cpt. Szabo 
Zoltan este columbicultura (porumbei) de care în timpul său liber se ocupă cu mare 
pasiune, deasemenea şi muzica, pentru care în ultimul timp a început să colecţioneze plăci 
de patefon şi de care colecţie este tare mândru. 


Comandant la Colonia de Muncă Carasu/formaţiunea 0869 Medgidia/Penitenciarul 
Carasu (1 dec. 1964 - 1 aug. 1968); la dispoziţia DGP (1 aug. — 1 sept. 1968); locţiitor 
comandant pentru pază şi regim la Penitenciarul Văcăreşti (1 sept. 1968 - 1 dec. 1969). 

În noaptea de 13/14 mai 1969 locotenent-colonelul Szabó Zoltán a suferit un grav 
accident de circulaţie în timp ce se îndrepta spre unitate cu un autoturism Volga condus de 
subofiţerul Ion Puiu, în vederea unei acţiuni de control. Accidentul a avut loc în apropierea 
Spitalului nr. 9 „Gheorghe Marinescu” din Bucureşti, unde a şi fost internat de urgenţă la 
clinica de neurochirurgie cu diagnosticul : politraumatism. După câteva zile a fost transferat 
la clinica de ortopedie şi traumatologie a Spitalului de Urgenţă Floreasca din Bucureşti, 
unde a rămas timp de câteva luni. Medicii Spitalului de Urgenţă Floreasca din Bucureşti au 
comunicat conducerii DGP (la 24 iunie 1969) faptul că ofiţerul nu va fi apt de muncă pe 
o perioadă de circa 6-8 luni. Astfel, Szab6 Zoltân a fost scos din funcţie şi pus la dispoziţia 
DGP, iar la 1 decembrie 1969 a fost trecut în rezervă. La acea dată locuia în Bucureşti, 
sectorul 4, str. Aleea Ornamentului nr. 4, ap. 21. 

În anii '90 realizatoarea TV Lucia Hossu Longin i-a luat un interviu pensionarului MI 
Szabó Zoltán pentru serialul de televiziune Memorialul durerii. În 2009, interviul a fost 
republicat pe suport de hârtie şi pe DVD sub egida IICCR!. 

La începutul anilor '90, din cauza lipsei de informaţii şi a interzicerii accesului la 
documentele fostei DGP şi DSS, nu se cunoşteau prea multe lucruri referitoare la organi- 
zarea instituţională a celor două direcţii din cadrul MI. De asemenea, nu se cunoşteau prea 
multe despre ofiţerii care au deţinut funcţii de comandă în locurile de deţinere din România 
în perioada 1948-1989. Astfel, Lucia Hossu Longin îl acuza pe Szabó Zoltán că în timpul 
directoratului său de la Baia Sprie ar fi fost împuşcat mortal preotul Gheorghe Şerban - 
ceea ce nu este adevărat, deoarece deţinutul politic Gheorghe Şerban a fost împuşcat în 
primăvara anului 1951 de către un soldat din Trupele de Securitate şi nu de către un cadru 
al Coloniei de Muncă Baia Sprie, iar la acea vreme locotenentul Szab6 Zoltân avea funcţia 
de locţiitor politic al Penitenciarului Aiud (în acea perioadă, paza exterioară a locurilor de 
deţinere era asigurată de militari din Trupele de Securitate şi nu de cadre din aparatul 
penitenciar)?. 


Lucia Hossu Longin, Memorialul durerii. Seria neagră, IICCR, TVR Media, Bucureşti, 2009. 
2. Gheorghe Şerban a fost condamnat în 1949 pentru că a acordat ajutor mişcării de rezistenţă anticomunistă 
din pădurea Babadag, Dobrogea. A fost împuşcat mortal în ziua de Paşti a anului 1951 de un militar în 
termen din Trupele de Securitate, sub pretextul că ar fi vrut să evadeze (se pare că motivul real ar fi fost 
un conflict pe care l-ar fi avut cu şeful Biroului Inspecţii al coloniei, locotenentul de Securitate Constantin 
Alexandru). La acea dată, comandant al Coloniei de Muncă Baia Sprie era sublocotenentul Vanciu T. 
Constantin, care s-a aflat în această funcţie în perioada 27 noiembrie 1950 - 10 august 1952. Cosmin 
Budeancă (coord.), Experienţe carcerale în România comunistă, ed. cit., vol. IV, 2010, p. 138. 

În acest reportaj care l-a avut ca figură centrală pe Szabó Zoltán au mai fost intervievaţi 
doi foşti deţinuţi politici care au trecut prin Colonia de Muncă Baia Sprie (Victor Paulian 
şi Mircea Moţei) şi un fost coleg al lui Szabó Zoltán din DPLC, Ştefan Moldoveanu, fost 
locotenent-major şi inspector prim cadre în Serviciul Cadre din DPLC (1955). 

Victor Paulian spunea despre comandantul Szabó că a fost un ofiţer foarte dur care a 
avut ca sarcină principală să păstreze disciplina şi să exploateze la maximum deţinutul : 


Şi avea practic mână liberă. Pe el nu-l trăgea nimeni la răspundere dacă băga pe cineva în 
lanţuri, dacă era bătut sau dacă era supus la un alt regim de teroare. El trebuia pur şi 
simplu să-şi ţină colonia disciplinată!. 


Szabó Zoltán declara în interviu că intra foarte rar în mină pentru că nu suporta căldura 
din subteran, iar când se deplasa o făcea numai în cazuri excepţionale (de exemplu, 
prăbuşirea unei galerii). Întrebat fiind dacă în perioada în care a fost comandant la Baia 
Sprie a avut decese în rândul deţinuţilor, Szab6 a spus: 


Uitaţi, doamnă, ce s-o întâmplat într-o noapte. Mi se dă telefon, aveam telefon de campanie. 
Minele era sus în pădure acolo şi eu locuiam într-un bloc dintre cele trei blocuri. Şi am tras 
fir de campanie şi am telefon de campanie. Şi sună. „Tovarăşu' locotenent, e accident s-a 
prăbuşit în galeria cutare”. Imediat am lăsat soţia şi cei trei copii acasă şi... Păi dacă eram 
un nepăsător spuneam : „descurcaţi-vă”. M-am băgat în mină şi unde era prăbuşire. Poate 
că nu aduc eu aminte la asemenea accidente, da” nu aduc aminte, scoteam, poate că atunci 
la vreo prăbuşire de astea?. 


Totodată, Szabó a declarat că la Baia Sprie „a făcut numai bine” : 


Faţă de Dumnezeu eu am conştiinţa curată. Nu am făcut rău ci am făcut numai bine acolo. (...) 
Să ştiţi că nu e numai aşa - cum să vă spun - să vă ascund. Nu. Eu am făcut bine oriunde 
am putut’. 


Fiind întrebat de Lucia Hossu Longin care erau cei mai cruzi comandanţi de penitenciare 
din anii '50, fostul locotenent-major Ştefan Moldoveanu care a răspuns din partea Serviciului 
Cadre al DPLC/DGPCM de ofiţerii cu funcţii de comandă din penitenciarele şi coloniile 
de muncă din Ardeal, a răspuns: 


Coller de la Aiud [It.-col. Ştefan Koller - n.n.]. Mai era Andrei ăsta de la Nistru [lt. 
Andrei Mayer, comandant la Colonia de Muncă Nistru/formaţiunea 0630 între 1953 şi 
1955 - n.n.]. Pe care eu i-am scos. Mai era Popa Isaia (mr. Popa Isaia era în 1955 
comandant al Penitenciarului Cluj Tribunal - n.n. ] de la Cluj. Care ăla, când a auzit că mă 
ocup eu de el, s-a omorât. Eu aveam sarcina mea cu el, şi mă rog, s-a omorât într-un 
accident între Dej şi Cluj e o curbă acolo, a intrat. Avea doi băieţi. Mă rog, eu m-am 
ocupat de el şi s-a omorât. De la Baia Sprie, Szabó Zoltán, un ungur, vă rog să-l scrieţi. 
Baia Sprie. Szabó Zoltán. Pentru duritatea lor. Partidul îi lua sub ocrotire. Un exemplu 
concret cu Szabó Zoltán. Ăsta un mare, un mare criminal. A fost la Baia Sprie comandant. 
Un ungur. Îl cunoşteam de la Oradea, eu pe el, din civilie. A făcut Şcoala de Ofiţeri de 
Securitate. Şi l-a dat comandant la Baia Sprie. Mie mi s-a cerut să-l scot. De către Roxin, 


1. Lucia Hossu Longin, op. cit., p. 32. 
2. Ibidem, p. 35. 
3. Ibidem, p. 32. 

să-l scot de la Baia Sprie. Şi atunci am vorbit eu cu Zoli că nu eram prieteni da' ne 
cunoşteam. El a zis că vrea să se mute la Oradea. Şi Roxin a spus : „Foarte bine, trimite-l 
la Oradea. Mută-l la Oradea că aici am eu grijă de el”!. 


În cotidianul România liberă din 26 mai 2009, la rubrica decese, familia fostului ofiţer 
superior MAI a postat următorul ferpar : 


Zoltan, Eva, Ana şi familiile lor anunţăm cu adâncă durere trecerea în neființă a celui ce 
a fost Col. (Rez.) Szabo Samuil Zoltan. Ceremonia funerară a avut loc luni 25 mai. 
Dumnezeu să-l odihnească în pace. 


Grade succesive : locotenent (7 nov. 1950); locotenent-major (15 apr. 1954); căpitan 
(1 mai 1957); maior (23 aug. 1962); locotenent-colonel (23 aug. 1964). 

Decorații: medalia „Muncii” (1954); medalia „Pentru servicii deosebite aduse în 
apărarea orînduirii sociale şi de stat” (1959); medalia „40 de ani de la înfiinţarea PMR” 
(1961); medalia „În Serviciul Patriei Socialiste”, clasa I (1963); medalia „A XX-a 
aniversare a Zilei Forţelor Armate ale RPR” (1964); Ordinul „În Serviciul Patriei 
Socialiste”, clasa a III-a (1965). Cu prilejul aniversării a 50 de ani de la constituirea 
Partidului Comunist Român, prin Decretul nr. 137 din 20 aprilie 1971, locotenent-colo- 
nelului (r) Samuil-Zoltân S. Szabó i s-a conferit Medalia „A 50-a aniversare a Partidului 
Comunist Român” pentru „merite în activitatea de partid şi opera de construire a socia- 
lismului”?. 

Pedepse : „ordin observator” pentru netrimiterea la timp a balanţelor şi bilanţurilor, 
precum şi pentru că a trimis conducerii DLCM lucrări incomplete (dec. 1953); „ordin 
observator” pentru neexecutare de ordin (iun. 1955); „mustrare scrisă” pentru neexe- 
cutarea unui ordin (sept. 1957); 15 zile de arest la garnizoană pentru că şi-a renovat 
locuinţa cu materiale de construcţie care aparţineau Penitenciarului Oradea (febr. 1957) ; 
două zile de arest la garnizoană pentru lipsă de control şi neglijenţă în executarea unui 
ordin (aug. 1957); „ordin observator” pentru netrimiterea la termen a dărilor de seamă cu 
realizările fizice şi financiare obţinute din prestări de servicii pe luna aprilie 1958 (iun. 
1958); „mustrare scrisă” pentru că nu a raportat la timp executarea unui ordin (oct. 
1958) ; cinci zile de arest la domiciliu pentru lipsuri grave în activitatea de pază, aplicarea 
regimului, pregătirea militară şi de serviciu a cadrelor, deficienţe constatate cu ocazia unui 
control executat de locotenentul-major Ilie Stanciu din Serviciul Pază şi Regim al DGPCM 
(iul. 1961); cinci zile de arest la domiciliu pentru superficialitate şi delăsare în muncă — 
a trimis cu întârziere la Serviciul Pază şi Regim din DGPCM modificările făcute în planul 
de pază şi apărare a Penitenciarului Oradea (ian. 1962) ; trei zile de arest la garnizoană 
pentru evadarea unui condamnat (mai 1962); „observare scrisă” pentru lipsuri în muncă 
(mart. 1963); „mustrare severă prin ordin” pentru lipsă de orientare, expresii jignitoare 
folosite la adresa subordonaţilor, purtare abuzivă şi folosirea autocamionului unităţii în 
scopuri personale (dec. 1964); „observare în scris” pentru că nu a raportat la timp un 
accident produs cu autoduba unităţii (mai 1965); „mustrare severă prin ordin” pentru 


superficialitate şi lipsă de răspundere (febr. 1969). 


1. Ibidem, p. 34. 
2. Decretul nr. 137 din 20 aprilie 1971 privind conferirea medaliei „A 50-a aniversare a Partidului Comunist 
Român”. ANIC, fond Consiliul de Stat - Decrete, dosar nr. 149/1971, f. 1, şi dosar nr. 194/1971, f. 16. 

ŞERBAN T. NICOLAE, locotenent, d.p. nr. 2052 (n. 19 aug. 
1922, satul Ormeniş, com. Mirăslău, jud. Alba - d. 16 nov. 1956). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti: membru în 
Organizaţia „Frontul Plugarilor” (1946-1947); membru PMR din 
1947 ; secretar organizatoric în Organizaţia de Bază PMR din comuna 
natală (1947-1948); secretar cu probleme organizatorice al Organi- 
zaţiei de Bază PMR din Penitenciarul Aiud (1950). 

Studii civile : 4 clase în comuna natală (1929-1933). 

Stagiu militar : Regimentul 2 Care de Luptă Bucureşti (1943 - ian. 1946). Nu a luat 
parte la luptele de pe cele două fronturi. La începutul anului 1946 a fost vărsat la 
Regimentul 3 Infanterie din Divizia „Tudor Vladimirescu” de unde, după doar câteva luni, 
a fost lăsat la vatră (ian. - 20 iun. 1946). 

Studii militare : Şcoala Profesională de Gardieni Jilava (10 ian. - 10 febr. 1950) ; cursul de 
ofiţeri penitenciare la Şcoala de Cadre Profesionale Jilava din DGPCUM (13 apr. - 7 nov. 1951). 

Activitate profesională : agricultor la proprietarii de pământ Gheorghe Ispas din comuna 
natală (1935-1937) şi Ion Bugnar din comuna Uioara de Sus, judeţul Alba (1937-1938). În 
perioada 1938-1942 a lucrat ca zilier la diferiţi proprietari de pământ din comuna natală şi 
comuna Uioara de Sus, judeţul Alba; agricultor la proprietarul maghiar S. Jiga din 
comuna Unirea, judeţul Alba (1942-1943) ; agricultor în gospodăria părintească (1933-1935 
şi iul. 1946 - 31 mai 1948). 

La 31 mai 1948 a fost încadrat în DGP ca gardian pază la Penitenciarul Aiud (1 mai 
1948 - 10 ian. 1951) şi mai târziu a fost promovat în funcţia de şef de secţie la aceeaşi 
unitate (10 febr. — 13 apr. 1951). 

Dintr-o caracterizare semnată la 13 septembrie 1948 de către administratorul Penitenciarului 
Aiud, Alexandru Guţan, aflăm că, de la angajarea sa, Nicolae Şerban şi-a desfăşurat 
activitatea la Colonia de Muncă Câmpia Turzii - secţie exterioară subordonată Penitenciarului 
Aiud!. În 1950 a fost delegat să ocupe funcţia de şef al Coloniei Agricole de Muncă Cisteiu 
de Mureş din judeţul Alba. 

După absolvirea şcolii de ofiţeri de penitenciare a fost repartizat în aparatul central al 
DGPCUM în funcţia de lucrător cadre la Secţia Anchete din Direcţia Cadre (7 nov. 1951 — 
15 mart. 1952). 


1.  AANP, fond Cadre, d.p. nr. Ş-2052, dosar nepaginat. 

Comandant la Penitenciarul Sighet Raional (15 mart. 1952 - 1 dec. 1955). 
Intr-o autobiografie dată la 6 august 1952, sublocotenentul Nicolae Şerban îşi făcea 
autocritica pentru nivelul scăzut al instrucției sale : 


Lipsuri pe linie politică am acelea că nu mam ocupat îndeaproape cu cititul pentru ami 
ridica nivelul meu politic, idiologic, cultural şi profesional. Domiciliesc în Oraşul Sighet 
Strada No. 28, Str. 1 Mail. 


O referinţă dată de plutonierul Ioan Oros din Penitenciarul Sighet Raional face referire 
la relaţia dintre comandantul unităţii şi deţinuţi : 


În ceia ce priveşte regimul deţinuţilor la aplicat în limita posibilităţilor conform regulamentului, 
pe deţinuţi nu ia bătut şi întotdeauna a atras atenţia cadrelor de sub ordine să nu facă acest 
lucru, ceia ce nici nu s-a întâmplat?. 


Mai multe referinţe date de subordonații săi menţionează faptul că în perioada 1953-1955 
ofiţerul a venit în stare de ebrietate la unitate în mod repetat. Astfel, într-o declaraţie dată 
în ziua de 14 mai 1955 de către sublocotenentul Gheorghe Hreniuc, ajutor comandant la 
Penitenciarul Sighet Raional, acesta povesteşte cum în ziua de 24 aprilie 1955 ofiţerul 
Nicolae Şerban a venit „pilit” la serviciu şi, din cauza stării în care se afla, şi-a scăpat 
pistolul în closet cu tot cu toc. Arma a fost scoasă cu greu din WC de către deţinutul Vasile 
Matuş, căruia ulterior i s-a ordonat să curețe tocul?. 

Într-o notă de cunoaştere întocmită la 28 mai 1955 de către locotenentul Constantin 
Bocăneală din Direcţia Cadre a MAI se menţionau o serie de rezultate bune obţinute în 
muncă de comandantul unităţii, dar şi informaţii referitoare la specificul unităţii : 


Această unitate are în prezent un număr de 27 cadre ofiţeri, sergenţi şi angajaţi civili, însă 
conform noii scheme de organizare mai lipsesc 10 sergenţi. Lipsa de cadre se resimte în 
această unitate, şi în special în corpul sergenţi. Astfel, specificul unităţii fiind de a ţine 
deţinuţii numai în prevenţie şi judecată în prima instanţă, necesită un număr mare de cadre 
pentru trimiterea deţinuţilor în faţa instanţelor judecătoreşti. Această unitate deserveşte 
3 instanţe judecătoreşti ca : Tribunalul Vişeu, Tribunalul Raional Sighet şi Baia Mare. Din 
această cauză, este necesar uneori ca sergenţii să fie reţinuţi în serviciu. Tot datorită acestei 
cauze nu se poate desfăşura în mod normal pregătirea militară şi politică a cadrelor care 
lasă mult de dorit, astfel sunt repetate cazuri de adormire în post, iar unii caporali şi 
sergenţi sunt foarte slab pregătiţi atât politic, cât şi profesional. La toate acestea mai 
contribuie şi faptul că majoritatea cadrelor sunt din comune învecinate şi după ce ies de la 
serviciu mai muncesc şi pe lângă casa lor. Comandantul unităţii, deşi este un element 
capabil şi se ocupă de muncă, are serioase lipsuri şi abateri în munca sa. Astfel, îi place 
să bea peste măsură, fapt ce face să nu mai poată avea prestigiul în faţa cadrelor. S-a 
prezentat în unitate în mai multe rânduri în stare de ebrietate. Un caz grav a fost în ziua de 
24 aprilie a.c., când s-a prezentat la unitate beat şi ducându-se la WC şi-a scăpat pistolul 
în WC, neputând să-l scoată a pus pe deţinutul Matuş Vasile care i l-a scos. De asemeni, 
în repetate rânduri s-a antrenat la băutură cu cadrele din subordine. (...) Prin anul 1951 a 
luat fiinţă în această unitate o cantină, fondurile ei fiind date de cadrele unităţii. Datorită 
lipsei de preocupare, a comandantului, în ceea ce priveşte buna funcţionare a cantinei, a 
făcut ca în luna aprilie a.c. să se desființeze. Astfel, a tolerat să ia masa la cantină unele 


1. Ibidem, dosar nepaginat. 
2. Referinţă dată de plutonierul Ioan Oros la 16 martie 1954. Ibidem, dosar nepaginat. 
3. Ibidem, dosar nepaginat. 

persoane fără să plătească costul mesei. În această situaţie s-a complăcut şi comandantul, 
care are în prezent datoria către cantină 662 lei. A.C. Serdut Maria 779 lei şi alte cadre, 
fapt ce a dus la desființare! . 


Documentul întocmit de ofiţerul Constantin Bocăneală propunea în încheiere ca DPLC 
să-i urmărească „mai îndeaproape” activitatea locotenentului Nicolae Şerban, iar în cazul 
în care acesta ar mai fi comis abateri, să fie retrogradat din funcţia de comandant. 

În ziua de 5 iulie 1955, Penitenciarul Sighet Principal a fost unificat cu Penitenciarul 
Sighet Raional. Până la acea dată, Penitenciarul Sighet Principal fusese profilat pe deţinuţi 
politici, iar Penitenciarul Sighet Raional - pe deţinuţi de drept comun. Începând cu 5 iulie 
1955, Penitenciarul Sighet va adăposti numai deţinuţi de drept comun în clădirea fostului 
Penitenciar Sighet Principal (în zilele noastre, această clădire adăposteşte „Memorialul 
Victimelor Comunismului şi al Rezistenței”, lăcaş de cultură înfiinţat şi administrat de 
Fundaţia Academia Civică). A doua zi au demarat procedurile de eliberare a clădirii 
fostului Penitenciar Sighet Raional şi care a fost pusă la dispoziţia Direcţiei regionale MAI 
Baia Mare. La sfârşitul zilei de 6 iulie 1955, în Penitenciarul Sighet se găseau 156 de 
deţinuţi, dintre care 70 aveau condamnări de muncă silnică pe viaţă (deţinuţii fuseseră 
aduşi cu vagonul penitenciar de la Penitenciarul Făgăraş în ziua de 5 iulie 1955). În funcţia 
de comandant al Penitenciarului Sighet a fost numit, cu delegaţie, locotenentul-major Ion 
Lefter?. 

Prin Ordinul DPLC nr. 03340 din 1 decembrie 1955, locotenentul Nicolae Şerban a 
fost mutat disciplinar la Penitenciarul Aiud şi retrogradat în funcţia de şef grupă pază din 
cauza evadării a 5 condamnaţi la muncă silnică pe viaţă din Penitenciarul Sighet, în ziua de 
1 octombrie 1955. 

Un referat de cadre întocmit de Serviciul Cadre din DPLC la sfârşitul anului 1955 
preciza răspunderea ofițerului Şerban în evadarea petrecută la 1 octombrie : 


La 01.10.1955 când s-a produs evadarea celor 5 condamnaţi ofiţerul deţinea această funcţie 
şi a contribuit la reuşita evadării prin faptul că, deşi cunoştea că se pregăteşte evadarea, nu 
a raportat comandantului şi a tolerat executarea serviciului de supraveghere în condițiuni 
regulamentare. (...) Faţă de cele arătate mai sus şi ţinând seama de faptul că s-a ordonat 
trimiterea sa în justiţie, propunem să fie scos din MAI conf. art. 40 aliniatul d, şi art. 42 
din statutul ofiţerilor Forţelor Armate ale RPR?. 


La 31 decembrie 1955, prin Ordinul MAI nr. 5250, locotenentul Şerban Teodor Nicolae 
a fost scos din cadrele active ale MAI şi trimis în justiţie din cauza evadării celor 5 deţinuţi. 
În aceeaşi zi, prin Ordinul MAI nr. 5249, a fost trecut în rezervă şi trimis în justiţie 
comandantul Penitenciarului Sighet, locotenentul-major Ioan Lefter”. 

În ziua de 23 noiembrie 1956, soţia fostului ofiţer MAI, Maria Şerban, a trimis o 
cerere formaţiunii 0622 Aiud prin care solicita eliberarea unei adeverinţe de către DGPCM 
care să certifice faptul că soţul ei a fost angajat al MAI în perioada 1948-1955. Soţia 


1. Ibidem, dosar nepaginat. 
Andrea Dobeş, Reprimarea elitelor interbelice : colonia „Dunărea ” Sighet (1950-1955), Valea Verde, 
2 Sighetu Marmaţiei, 010, pp. 88, 130 şi 177-178. 

3. Referatul de cadre este semnat de către şeful DPLC, colonelul Vasile Lixandru, şi şeful Serviciului Cadre 
din DPLC, maiorul Nicolae Stanciu. AANP, fond Cadre, d.p. nr. $-2052, dosar nepaginat. 

4. Detalii despre parcursul biografic al ofițerului Ioan Lefter, în Mihai Burcea, Marius Stan, Mihail 
Bumbeş, Dicționarul ofițerilor şi angajaţilor civili ai Direcţiei Generale a Penitenciarelor. Aparatul 
central (1948-1989), vol. I, ed. cit., pp. 282-283. 

solicita acest document deoarece Nicolae Şerban decedase la 16 noiembrie 1956 şi avea nevoie 
de o adeverinţă de vechime pentru întocmirea actelor de pensie de urmaş. Câteva zile mai 
târziu, comandantul formaţiunii, locotenent-colonelul Ştefan Koller, a trimis conducerii 
DGPCM petiția Mariei Şerban în vederea rezolvării. Serviciul Cadre al DGPCM i-a răspuns 
favorabil petentei, în ziua de 19 decembrie 1956, prin eliberarea adeverinţei solicitate. 

Grade succesive : miliţian (1 iul. 1951); sublocotenent (16 nov. 1951); locotenent (?). 

Pedepse : „mustrare” şi 2 zile de muncă reţinute din salariu pentru că nu a anunţat 
plecarea din post a gardianului Iosif Forgaş (oct. 1948) ; „prevenire” şi 10 zile pentru lipsă 
de vigilenţă lucru ce a condus la evadarea unui deţinut din Penitenciarul Aiud (iun. 1949) ; 
„mustrare” pentru neglijenţă în păstrarea armamentului unităţii şi nerespectarea regula- 
mentelor : prezenţa unor obiecte interzise în ghereta portarului unităţii (un brici, o curea 
şi o tabacheră), schimbarea în mod neregulamentar a santinelelor şi organizarea vorbitorului 
doar într-o singură zi a lunii şi nu pe zile, în ordine alfabetică (oct. 1952) ; 10 zile de arest 
la garnizoană pentru că nu a luat măsuri de sancţionare a sergentului-major loan Oros, care 
a lovit un deţinut, dar şi pentru că a folosit în interes personal cazarmamentul unităţii 
(mart. 1953); 20 de zile de arest la garnizoană pentru că a acoperit o pierdere de 3.000 de 
lei produsă de casiera unităţii, Maria Serdut, prin faptul că a aprobat ca această sumă să 
fie acoperită cu diferite chitanţe colectate de la sergenţii unităţii, fără ca aceştia să 
primească vreun ban în schimbul lor (mai 1955). 


ŞERBAN VALERIU, maior. 
Activitate profesională : locţiitor al şefului Direcţiei economice din DGPCM (9 nov. 1960). 


ŞERBĂNESCU I. DUMITRU, angajat civil (n. 1925, com. Singureni, jud. Giurgiu). 
Naţionalitatea : română. 

Originea şi apartenența socială: ţăran mijlocaş. 

Funcţii în organizaţii politice, de masă şi obşteşti: membru UTM. 

Studii civile : liceul cu diplomă de bacalaureat şi seminarul teologic. 

Stagiu militar : satisfăcut. 

- Activitate profesională : şef de Secţie în Serviciul Contabilitate din DGPCUM (1952). 
În 1952 figura pe un tabel cu „propunerile de scoatere a unor elemente din Serv. Contabilităţii 
şi Planificare DGSS, D. Gen. Penitenciare, CTP şi Cdt. ALA în măsura înlocuirii lor cu 
alte cadre noi”. În dreptul numelui său era făcută o scurtă caracterizare, precizându-se 
motivul pentru care trebuia îndepărtat din MAI: 


Părinţii posedă 4 ha pământ, pe care cultivă tutun, bumbac şi grâu. La munca câmpului 
folosesc şi braţe de muncă temporar, părinţii fiind bătrâni. Numitul de la vârsta de 12 ani în 
1937 a intrat la Seminarul Teologic Nifion, unde a urmat cursurile până în 1944 ca intern. 
Din 1945, cu întreruperea stagiului militar se află în Dir. Generală a Penitenciarelor!. 


Se pare că nu a fost scos din aparatul de penitenciare, deoarece la data de 1 iulie 1956 
figura pe postul de contabil revizor în DGPCM. 


ŞERBĂNESCU GHEORGHE IOAN-GHEORGHE, maior, d.p. nr. 4532 (n. 10 ian. 
1940, mun. Bucureşti). 
Naționalitatea : română. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 146. 

Originea şi apartenenţa socială : artist instrumentist (tatăl său a fost violonist). 

Profesia de bază la încadrarea în MAI: tipograf. 

Funcţii în organizaţii politice, de masă şi obşteşti : membru UTM din 1958 şi PCR din 
1972. 

Studii civile: 7 clase în Bucureşti şi Timişoara (1947-1954); Şcoala medie nr. 32 
„Filimon Sârbu” din Bucureşti, secţia serală (1959 - iun. 1964); Facultatea de Drept, 
Universitatea din Bucureşti, fără frecvenţă (oct. 1964-1969); curs postuniversitar de 
6 luni, specialitatea penologie (1972) ; curs de reciclare pentru educatori (apr. 1982). 

Studii militare : curs de perfecţionare cadre de conducere, profil penitenciare, la Şcoala 
de Ofiţeri MAI nr. 2 Bucureşti - DGM! (sept. 1964 - 23 aug. 1967). În perioada 15-28 
iulie 1965, elevul fruntaş Şerbănescu a efectuat perioada de practică la Colonia de Muncă 
Peninsula/formaţiunea 0605 Constanţa. 

Studii politice : Universitatea Politică şi de Conducere, secţia sociologie (1976-1979). 

Activitate profesională : muncitor necalificat la Întreprinderea „Flacăra Roşie” din 
Bucureşti (15 iun. — 15 oct. 1958); muncitor necalificat, ajutor şi maşinist offset la Secţia 
Offset din Combinatul Poligrafic „Casa Scânteii” din Bucureşti? (ian. 1959 - aug. 1964); 
inspector principal în Secţia Regim din Serviciul Pază şi Regim al DGP (23 aug. 1967 - 
1969) ; instructor pază I, II, III în Secţia Pază şi Escortare (1969-1972) şi ofiţer specialist I 
cu pregătirea militară în compartimentul Studii şi Documentare din Direcţia Pază şi Regim 
a DGP? (1972 - 1 aug. 1977). 

Notarea de serviciu întocmită pe perioada 1 ianuarie - 31 decembrie 1977 aprecia 
munca depusă în această perioadă, motiv pentru care a primit calificativul „foarte bine” : 


Fiind trimis deseori în controale la unităţile din subordinea DGP, a dovedit interes, 
pricepere şi competenţă în scoaterea la iveală a aspectelor pozitive şi negative, fapt ce a 
făcut să fie deseori evidenţiat de şefii săi profesionali. Cu ocazia reorganizării DGP în 
lunile iunie-aug. a.c. a fost trimis la unităţile din jud. Prahova pentru repartizarea cadrelor, 
unde de asemenea a reuşit, prin interesul depus, să plaseze în muncă cadrele rămase 
disponibile, iar cazurile mai deosebite le-a rezolvat cu competenţă şi simţ de răspundere, 
fapt pt. care a fost recompensat băneşte. 


Ofiţer instructor II cultural la Penitenciarul Jilava (1 aug. 1977 — 1 apr. 1978); ofiţer 
instructor II reeducare şi educator la Secţiile I şi II din Penitenciarul de Tineri Bucureşti 
(1 apr. 1978 — 20 apr. 1980 şi 1 dec. 1980 — 31 mart. 1986); ofiţer specialist II în Serviciul 
Reeducare din Direcţia Penitenciarelor (20 apr. - 1 dec. 1980). 

Pentru că nu a respectat întocmai un ordin MI referitor la relaţiile cu cetăţenii străini, 
a fost mutat din aparatul central al DGP la Penitenciarul de Tineri Bucureşti (mama sa 
vitregă locuia în Statele Unite ale Americii, iar una dintre cele trei surori vitrege s-a 
stabilit în 1976 în Republica Federală Germania). 

Problema rudelor ofițerului Şerbănescu este menţionată într-un raport adresat generalu- 
lui-maior Emil Panaite de către comandantul Penitenciarului de Tineri Bucureşti, colonelul 
Gheorghe Alexandrescu : 


1. În această şcoală militară de ofiţeri a ajuns după ce Biroul Comitetului Raional al PMR „30 Decembrie” 
din Bucureşti a hotărât în şedinţa din 30 iunie 1964 să aprobe trimiterea tânărului Şerbănescu I. Gheorghe 
la Şcoala de Ofiţeri MAI nr. 2 Bucureşti - DGM. AANP, fond Cadre, d.p. nr. Ş-4532, dosar nepaginat. 
S-a calificat în meseria de maşinist offset la locul de muncă. 

În perioada 20 octombrie - 18 noiembrie 1975 a îndeplinit funcţia de locţiitor comandant pentru pază şi 
regim la Penitenciarul Brăila. 

În activitatea de cunoaştere şi verificare a Maiorului Şerbănescu Gheorghe din unitatea 
noastră, am constatat că mama sa vitregă Şerbănescu Ioana a plecat la data de 09.08.1982 
cu consimţământul ofițerului dat la Serviciul Cadre din Direcţia penitenciarelor şi cu 
aprobarea organelor în drept în Statele Unite ale Americii la fiica sa Parmaş Elena pentru 
o perioadă de 3 luni de zile, urmând ca la data de 09.11.1982 să se înapoieze în ţară, dar 
nu a revenit nici până în prezent. Raportez că ofiţerul nu a adus la cunoştinţa comandantului sau 
a altor organe faptul că mama sa nu s-a înapoiat şi numai după insistenţe, tratând cu multă 
uşurinţă, a recunoscut acest lucru afirmând că nu ştie nici cel puţin data când a plecat. Ofiţerul 
afirmă că nu a cunoscut intenţiile mamei sale de a nu se înapoia la data care i s-a aprobat. 
De asemeni afirmă că nu are nici un fel de legături cu sora şi mama sa aflate în SUA, dar 
din verificări a reieşit că membrii familiei ofițerului (fraţi şi soră) primesc corespondenţă, 
pachete, convorbiri telefonice lucru despre care aceştia îl informează şi pe ofiţer!. 


A fost trecut în rezervă la 18 martie 1986 prin Decretul Prezidenţial nr. 44, fiind clasat 
cu gradul III de invaliditate (articolul nr. 43, litera „b” din Statutul Corpului Ofiţerilor 
Forţelor Armate ale RSR). 

Grade succesive : locotenent (23 aug. 1967) ; locotenent-major (23 aug. 1969); căpitan 
(23 aug. 1974); maior (23 aug. 1980). 

Decorații : medalia „Meritul Militar”, clasa a II-a (1972) şi I (1978) ; Ordinul „Meritul 
Militar”, clasa a III-a (1983). 

Pedepse : 5 zile de arest cu îndeplinirea serviciului pentru nerespectarea întocmai a 
ordinului MI referitor la relaţiile cu cetăţenii străini - în iulie 1980, căpitanul Șerbănescu 
a fost vizitat de una dintre surorile sale vitrege care era stabilită în Republica Federală 
Germania (aug. 1980). 


ŞERBĂNOIU OVIDIU, angajat civil. 

Naţionalitatea : română. 

Studii civile : doctor în medicină. 

Activitate profesională : medic în Serviciul sanitar din DGP (13 nov. 1970, 6 sept. 1971). 


ŞTEF MIRCEA, căpitan. Ă 
Activitate profesională : ofiţer specialist I în Serviciul Cadre şi Invăţământ din DGP 
(oct. 1989). 


ŞTEFAN S. GHEORGHE, angajat civil. 
Activitate profesională : inspector principal în DGPCM (1961). 


1. Raport nr. S2000/18.12.1982 semnat de colonelul Gheorghe Alexandrescu. Documentul poartă menţiunea 
„secret de serviciu”. Ibidem, dosar nepaginat. 

TABARCEA TOADER VALERIUŪ', colonel, d.p. nr. 2715 
(n. 9 oct. 1944, mun. Făgăraş, jud. Braşov). 

Naționalitatea : română. 

Originea şi apartenenţa socială: funcţionar. 

Profesia de bază la încadrarea în MAI: mecanic montator. 

Funcţii în organizații politice, de masă şi obşteşti : membru UTC 
din 1960 şi PCR din 1966. 

Studii civile : Şcoala generală nr. 93 din Bucureşti (1952-1959) ; 
q Şcoala Profesională de Ucenici „Republica” din Bucureşti (1959 — 
iun. 1962); Liceul „Matei Basarab” din Bucureşti (sept. 1962 - oct. 
1964 şi sept. 1966 -— iul. 1968); Facultatea de Drept, Universitatea din Bucureşti, fără 
examen de diplomă (?-1975). 

Stagiu militar : UM 01933 Hunedoara (oct. 1964 - febr. 1966). 

Studii militare : Şcoala Militară de Ofiţeri Activi MAI nr. 2 - UM 0564 Bucureşti 
(1 sept. 1969 - 8 aug. 1972); curs de reciclare, profil puncte de control treceri frontieră la 
Şcoala Militară pentru Perfecţionarea Cadrelor Active şi Pregătirea Ofiţerilor de Rezervă — 
UM 0900 Grădiştea (1-30 nov. 1978); curs de pregătire a ofiţerilor de Securitate, profil 
PCTF la Şcoala Militară pentru Perfecţionarea Cadrelor Active şi Pregătirea Ofiţerilor de 
Rezervă - UM 0900 Grădiştea (1 febr. - 2 mart. 1982); curs de perfecţionare, profil 
evidenţă cadre la Şcoala Militară pentru Perfecţionarea Pregătirii Cadrelor de Miliție din 
Bucureşti (1-30 apr. 1985) ; curs de reciclare, profil penitenciare la cursul de perfecţionare 
a cadrelor de penitenciare Bucureşti (9 mai — 8 iun. 1988). 

Studii politice : Universitatea Politică şi de Conducere (1983-1987). 

Activitate profesională : lăcătuş la Fabrica de ace de tricotat „Bucureşti” din Capitală, 
str. Unităţii nr. 79-85 (sept. 1962 - sept. 1964 şi mart. 1966 — 1 aug. 1968). 

La 1 august 1968 a fost chemat în corpul subofiţerilor activi al MAI cu gradul de plutonier, 
fiind repartizat la Şcoala Militară de Subofiţeri Penitenciare Jilava nr. 9 - UM 0191 
Bucureşti - DGP, unde a deţinut următoarele funcţii : subofițer personal (1 aug. — 1 sept. 1968) 
şi bibliotecar (1 sept. 1968 - 31 iul. 1969). În ziua de 31 iulie 1969, datorită selecţionării 
sale pentru şcoala militară de ofiţeri activi, a fost trecut în rezervă cu gradul de plutonier. 

După absolvirea şcolii militare de ofiţeri activi a fost repartizat la Penitenciarul Jilava, 
unde a deţinut funcţiile de ofiţer de serviciu prim (1 aug. 1972 — 1 aug. 1973) şi ofiţer 
instructor III reeducare (1 aug. 1973 — 1 apr. 1974) ; ofiţer instructor III şi I la Compartimentul 


1. În mai 1962, ca urmare a căsătoriei părinţilor, a schimbat numele de Oniga Valeriu în 'Tabarcea Valeriu 
(Oniga era numele mamei). 

Evidenţă şi Organizarea Muncii din Serviciul Pază şi Regim al DGP (1 apr. 1974 — 1 aug. 
1977). Ca urmare a aplicării prevederilor Decretului nr. 225/1977 privind reorganizarea 
aparatului de penitenciare, Tabarcea a fost mutat în interes de serviciu la Direcţia de 
Paşapoarte, Evidenţa Străinilor şi Controlul Trecerii Frontierei din MI - UM 0200 
Bucureşti (1 aug. 1977 - 1 iul. 1983). UM 0200 Bucureşti l-a repartizat la Punctul de 
Control Aeroportul Bucureşti Otopeni - UM 0968 Otopeni, în funcţia de ofiţer PCTF I. 

În notarea de serviciu întocmită de superiorii ofițerului pe perioada 1 ianuarie - 
31 decembrie 1982, munca depusă de Tabarcea era apreciată cu calificativul „bine” 


În activitatea practică de control paşapoarte şi acordarea de vize a lucrat bine depistând doi 
cetăţeni indezirabili, paşapoarte false sau falsificate, cetăţeni daţi în evidenţă specială, alte 
consemne şi numeroase litigii de trafic!. 


Odată cu repunerea în funcţiune a unor penitenciare (Decretul Consiliului de Stat 
nr. 130 din 22 aprilie 1983 prin care s-au reînfiinţat penitenciarele Arad, Brăila, Drobeta 
Turnu-Severin, Miercurea-Ciuc, Oradea, Tulcea şi Vaslui), a revenit în aparatul central din 
DGP la Serviciul Cadre şi Învăţământ/Serviciul Personal/Serviciul Resurse Umane, unde 
a deţinut următoarele funcţii : ofiţer instructor II şi I (1 iul. 1983 - 3 aug. 1987), ofiţer 
specialist I? (3 aug. 1987 - 1 mart. 1990), ofiţer specialist principal III şi I resurse umane 
(1 mart. 1990 — 20 dec. 1999). 

A fost trecut în rezervă la 20 decembrie 1999 prin Ordinul MJ nr. 2992/C. 

După numai câteva zile de la trecerea în rezervă va fi reîncadrat ca angajat civil în 
aparatul central al DGP, în funcţia de referent LA la Direcţia Strategie Umană şi Reformă 
(1 ian. 1999 - 1 sept. 2001). 

Grade succesive : plutonier (1 aug. 1968) ; locotenent (8 aug. 1972) ; locotenent-major 
(23 aug. 1976); căpitan (23 aug. 1982); maior (23 aug. 1988); locotenent-colonel 
(1 dec. 1991); colonel (1 iul. 1995). 

Pedepse : 10 zile de arest cu îndeplinirea serviciului pentru lipsă de vigilenţă şi 
superficialitate în executarea controlului persoanelor date în consemn (febr. 1983); 
„mustrare scrisă” pentru superficialitate în elaborarea unor documente (18 mart. 1996). 

TAILLER LUDOVIC DAN, căpitan, d.p. nr. 1183 (n. 15 dec. 1927, mun. Bucureşti — 
d. 30 iun. 1986, mun. Bucureşti). 

Naţionalitatea : evreiască. 

Originea şi apartenenţa socială : mic-burgheză - funcţionar. 

Profesia de bază la încadrarea în MAI : elev. 

Funcţii în organizaţii politice, de masă şi obşteşti : membru în Uniunea Patrioţilor din 
septembrie 1944 ; activist în Uniunea Patrioţilor (sept. 1945 - apr. 1946); membru PCR 
din 1945 şi 1955; activist în organizaţia Sectorului 2 Negru A din Bucureşti a Frontului 
Naţional Democrat” (apr.- nov. 1946); instructor în cadrul Secţiei de Propagandă şi 
Agitaţie din Organizaţia PCR a Sectorului 2 Negru A (nov.-dec. 1946), responsabil cu 
educaţia politică la organizaţia Tineretului Progresist a Sectorului 2 Negru A din Bucureşti 
(dec. 1946 — mart. 1947) ; responsabil cu educaţia politică la organizaţia UTM a Sectorului 4 


1. Notare de serviciu pe perioada 1 ianuarie - 31 decembrie 1982. Documentul poartă semnăturile 
indescifrabile ale unor ofiţeri superiori din UM 0200 Bucureşti. AANP, fond Cadre, d.p. nr. T-2715, fv. 42. 
În perioada 1985-1990 a condus Compartimentul Evidenţă din Serviciul Cadre şi Învăţământ din DGP. 
Aici a lucrat îndeaproape cu Eugen Cornăţeanu, comandant la Colonia de Muncă Poarta Albă/formaţiunea 
0893 (1955-1956). 

Roşu din Bucureşti (mart.-apr. 1947). În aprilie 1947 a fost repartizat de Secţia 
Reconstrucţie a CC al UTC în funcţia de responsabil cultural la Brigada „Gheorghe 
Apostol” din Hunedoara (apr.-oct. 1947); responsabil cultural şi lector la Brigada-şcoală 
„Chivu Stoica” din Craiova (nov. 1947 - febr. 1948); lector la Şcoala Centrală de 
Reconstrucţie a CC al UTM (febr.-apr. 1948); responsabil cu presa în Comandamentul 
Şantierului „Gheorghe Gheorghiu-Dej” de la Bumbeşti-Livezeni (apr. - 1 nov. 1948). 

La 29 iulie 1952, Comisia de Partid din CTS a hotărât în unanimitate excluderea din 
partid a lui Tailler pentru „grave abateri de la disciplina de partid şi militară”. Pentru 
această decizie „injustă”, Tailler l-a acuzat în autobiografiile sale pe secretarul Comisiei 
de Partid din CTS, locotenentul-major Balint F. (nepot al deviaţionistului Vasile Luca), ce 
a prezidat şedinţa în care s-a decis eliminarea sa din PMR : 


În activitatea sa, a dus o muncă de subminare şi discreditare a cadrelor, prin care a dovedit 
că este lipsit complet de disciplina de partid şi militară. Prin activitatea sa anarhică, 
liberalistă, oportunistă şi duşmănoasă, a contribuit în mare măsură la sinuciderea fostului 
Lt. Col. Rădulescu şi a fost factorul principal în ceia ce priveşte existenţa lipsurilor în 
activitatea org. de partid şi UTM precum şi a cadrelor, care nu a făcut prea mult pentru 
buna desfăşurare a pregătirii de luptă şi politică a militarilor, pentru îndeplinirea sarcinilor 
ce le stăteau în faţă. Un astfel de element care în continuu a săpat la disciplina de partid 
şi militară, nu are ce căuta în avangarda clasei muncitoare! . 


Decizia de excludere din partid s-a făcut în mod ilegal, deoarece instrucțiunile de la acea 
vreme prevedeau că excluderea locţiitorilor politici de unități trebuia confirmată de Comisia de 
Partid din Direcția Generală Politică a MAI, ceea ce nu s-a mai făcut. În urma excluderii din 
PMR, ofiţerul a fost scos din munca politică şi trecut în munca profesională pe probleme de 
spate la Direcția Regională MAI Arad (ianuarie 1953). Din cauza problemelor sale la dosarul 
de partid, ofițerului i-a fost amânată timp de un an avansarea la gradul de căpitan, deşi în plan 
profesional, în perioada 1953-1954, Tailler nu a săvârşit nicio abatere (Tailler trebuia să fie 
avansat la 23 august 1953). Abia la 14 octombrie 1954, ca urmare a contestaţiei depuse de 
Tailler, Comisia Controlului de Partid a hotărât infirmarea sancţiunii şi reanalizarea situaţiei 
ofițerului. În acea zi i-a fost redată calitatea de membru de partid, dându-i-se o altă 

Studii civile: Şcoala primară nr. 38 din Bucureşti (1934-1938); 2 clase la Liceul 
„Mihai Viteazu” din Bucureşti (1938-1940). A fost exmatriculat din liceu din cauza legilor 
rasiale existente la acea vreme ; Liceul particular „Profesorii Asociaţi” din Bucureşti, fără 
diplomă de maturitate (1941-1945). 

Studii militare : la 1 noiembrie 1948 a fost scos din munca de activist UTM şi trimis 
de către CC al UTM pentru a urma un curs scurt de ofiţeri la Şcoala de Educatori (ofiţeri 
politici) MAI nr. 1 din Bucureşti (1 nov. - 30 dec. 1948). A fost al doilea clasat din 
promoţia sa, dintr-un efectiv de 59 de elevi absolvenţi. Prin Decretul nr. 2134 din 
28 decembrie 1948, cei 59 de absolvenţi ai Şcolii de Educatori (ofiţeri politici) MAI nr. 1 
din Bucureşti au fost înaintați la gradul de sublocotenent activ de infanterie şi repartizaţi la 
Direcţia Generală Politică din Secretariatul General pentru Trupe - MAP. 


1. Referat din 28 iulie 1952 al Comisiei de Partid din CTS, referitor la abaterile de la disciplina de partid 
şi militară a lt.-maj. Dan Tailler, care a fost locţiitor politic al Centrului de Instrucție Oradea. Documentul 
este semnat de secretarul Comisiei de Partid din CTS, locotenent-major Balint F. AANP, fond Cadre, d.p. 
nr. T-1183, dosar nepaginat. 

2. Dan Tailler i-a avut colegi în această promoţie de ofiţeri politici şi pe: căpitanul Gheorghe Buzoianu, şef 
al Serviciului Cadre din Direcţia Politică a DGPCUM (6 iun. - 30 sept. 1952) şi şef al Serviciului Cadre 

Studii politice: Şcoala de Partid din MAI (1-27 ian. 1949); Şcoala Serală de 
Marxism-Leninism din Arad (?-1951); Universitatea Serală de Marxism-Leninism (?). 

Activitate profesională : ofiţer la Biroul Educaţie Ofiţeri din Secţia Propagandă din 
Direcţia de Agitaţie şi Propagandă a Direcţiei Generale Politice a MAI (27 ian. - 28 apr. 
1949); şef de seminar elevi, locţiitor politic de companie, şef al Biroului Studii şi 
Documentare şi ajutor al directorului pentru studii din Şcoala de Educatori (ofiţeri politici) 
MAI nr. 2 din Oradea (mai 1949 - 15 nov. 1950). Începând cu 15 noiembrie 1950 a fost 
mutat în interes de serviciu la Direcţia politică din CTS şi numit în funcţia de locţiitor 
politic al Batalionului 1 Securitate din Centrul de Instrucție nr. 6 Securitate Fălticeni - UM 
0708 (17 nov. 1950 - iun. 1951); director al Şcolii de Sergenţi Politici de la Lipova 
(iul.-nov. 1951). 

În octombrie 1951, Centrul de Instrucție Securitate nr. 14 din Câmpina a fost mutat la 
Oradea, iar ofiţerul Tailler a fost numit în funcţia de locţiitor politic al Centrului de 
Instrucție nr. 14 Securitate Oradea (dec. 1951 - 15 dec. 1952). 

Într-o notă întocmită la 20 octombrie 1951, Direcţia Cadre din Direcţia Generală 
Politică a MAI propunea promovarea ofițerului Tailler în funcţia de locţiitor politic al 
Centrului de Instrucție nr. 14 Securitate Oradea : 


Prin mutarea la CI Sec. Câmpina a celor două şcoli de ofiţeri, Lipova şi Deva, toate şcolile 
de sergenţi politici în termen se vor muta la Deva, unde va rămâne mai departe în funcţia 
de locţiitor politic al Şcoalei tov. Cpt. Vlădescu Ioan. Centrul Instrucție Securitate Câmpina 
se reorganizează în sensul că rămâne de valoarea unui batalion şi se mută la Oradea. Tov. 
Lt. Major Tailler Dan contează încadrat locţiitor politic de batalion în CI Sec. Nr. 6 
Fălticeni fiind detaşat la Şcoala de Sergenţi Politici în termen Lipova. Cu ocazia grupării 
şcolilor de sergenţi politici în termen la Deva, Lt. Major Tailler urmează a se întoarce la 
CI Sec. Nr. Fălticeni, în funcţia pe care a avut-o mai înainte. Printr-un raport tovarăşul 
solicită să fie mutat la o unitate din garnizoana Oradea întrucât are greutăţi familiare, are 
un copil mic de care nu are cine îngriji, deoarece soţia îi este bolnavă. Ţinând cont că CI 
Sec. Câmpina care se mută la Oradea nu are locţiitor politic confirmat, această muncă fiind 
dusă de instructorul de partid din unitate [locotenentul Vasile Troacă - n.n.], titularul fiind 
plecat la Academia Militară [locotenentul-major Constantin Condurache - n.n. ], propunem 
în această funcţie pe Lt. Maj. Tailler Dan. Batalionul din CI Sec. Fălticeni al cărui locţiitor 
era tovarăşul Lt. Major Tailler Dan este încadrat cu locţiitor politic. Ofiţerul este un 
element bine pregătit care a dovedit că poate face faţă sarcinilor, aceasta s-a putut vedea 
atât în munca de locţiitor politic de batalion, cât şi în funcţia de Director al Şcolii de 
Sergenţi Politici în termen!. 


La Centrul de Instrucție nr. 14 Securitate Oradea, funcţia de comandant era ocupată de 
un militar de carieră provenit din vechea Armată Regală - locotenent-colonelul Ştefan 
Rădulescu. Deoarece dorea să-l scoată din această funcţie, tânărul ofiţer Tailler îl ameninţa 


din Direcţia Regională MAI Constanţa (mai, iul. 1953); maiorul Sorin Haim lulian (n. 13 mart. 1926, 
mun. Galaţi, jud. Galaţi), ofiţer superior de Securitate la sfârşitul anilor '50, director adjunct (Civil) la 
Direcţia de Studii, Relaţii Externe, Protocol şi Secretariat din Departamentul Cultelor (oct. 1975), 
secretar şi preşedinte interimar al Federaţiei Comunităţilor Evreieşti din România (2004, 2005) ; căpitanul 
Doliş Gh. Gheorghe, locţiitor politic al Direcţiei politice din DGPCUM (11 sept. 1952). ANIC, fond 
Consiliul de Stat - Decrete, dosar nr. 14/1948, ff. 300-303. 

1. Notă din 20 octombrie 1951 asupra It.-maj. Tailer Dan, director al Cursului de Sergenţi Politici în termen 
- Şcoala Lipova, document semnat de locotenentul Gheorghe Ristea pentru şeful Biroului CTS din Secţia 
Trupe - Direcţia Cadre din Direcţia Generală Politică a MAI. AANP, fond Cadre, d.p. nr. T-1183, dosar 
nepaginat. 

mereu că-l va demasca superiorilor cu informaţii compromiţătoare din trecutul său, 
dovedind astfel că este un „element necorespunzător” pentru noul regim de democraţie 
populară. În cele din urmă, locotenent-colonelul Rădulescu nu a mai rezistat presiunilor şi 
în ziua de 19 aprilie 1952 s-a sinucis prin împuşcare. Văduva ofițerului, Georgeta 
Rădulescu, a dat o declaraţie la scurt timp după producerea tragicului eveniment (18 iulie 
1952), în care arăta teroarea în care a trăit comandantul centrului de instrucţie al trupelor 
de Securitate de la Oradea : 


Subsemnata Rădulescu Georgeta, văduva It.-col. Rădulescu Ştefan, decedat în ziua de 
19 IV, a.c., declar următoarele : Pentru a pune în lumină de la început toată situaţia, ţin să 
subliniez că soţul meu a fost un om serios, mai mult decât conştiincios, drept şi dintr-o 
bucată. Era stimat, apreciat şi iubit de toţi tovarăşii. Din ziua când am sosit în Oradea, 
soţul meu nu mai era acelaşi. Era muncit de gânduri, supărat şi chiar nervos. Se temea de 
surprizele care-i vor aduce ziua de mâine. De unde întotdeauna soţul meu venea încântat 
şi chiar fericit acasă şi-mi povestea realizările sale în munca din interiorul unităţii sale, de 
data aceasta citeam în ochii lui numai grijă şi nelinişte. Îi era frică de o restructurare, având 
în vedere că a fost ofiţer de carieră. Eu care am avut o întotdeauna o imensă încredere în 
puterea sa de muncă, în capacitatea şi conştiinciozitatea lui, căutam să-l încurajez, 
demonstrându-i că e nelogic să gândească aşa. De fiecare dată triumfam, căci vedeam cum 
sfaturile şi încurajarea mea îi dădeau suflet. Toate erau bune atâta timp Cât stătea acasă. 
Când venea de la serviciu, venea din nou necajit. Nu de puţine ori soţul meu se plângea, 
spunând că nu se poate despărţi de cariera militară, că ei şi-a închinat viaţa. Când l-am 
cunoscut pe Tov. Lt. Major Dan Tailer, am rămas foarte neplăcut impresionată, deoarece 
vedeam în purtările soţului meu faţă de acest om un oarecare „servilism”. l-am spus 
părerea mea acasă, ca apoi să-mi spună cu groază: „acest om mă mănâncă pe mine. Tu 
nu-ţi dai seama cine e acest monstru”. Din ziua aceea nu l-am mai putut suferi şi de fiecare 
dată când ne întâlneam în oraş, sau chiar mergeam împreună la Casa de Garnizoană MAI, 
eu aveam veşnic ciocniri, fie în legătură cu chestiuni reale omeneşti, fie despre probleme 
intelectuale, literatură, limbi străine etc. De fiecare dată căuta să mă domine şi să-mi 
impună punctul lui — ireal — de vedere. Odată după o întâlnire a cercului nostru politic al 
unităţii, la care a luat parte şi un tov Lt. de la Direcţia Generală Politică, a căutat asemănări 
între soţ şi soţie în general, ca apoi să facă personalizări în public. Fără niciun fel de jenă 
sau mască, mi-a spus că sunt încăpăţânată ca şi soţul meu, fiind de faţă toate tovarăşele din 
unitate mea, printre care rețin: Tov. Lt. Humă, Tov. Lt. Neagu, Tovarăşa Maior Marian, 
Tovarăşa Lt. Bâscă, Tovarăşa Lt. Nagi şi Tov. Lt. pe care nu ştiu cum se numeşte. 
Întotdeauna a căutat să înjosească şi să calce în picioare personalitatea omului — indiferent 
cine ar fi el. Pe la începutul lunii februarie a.c. am avut o şedinţă la Casa de Garnizoană 
MAI unde s-a format un comitet pentru cerc politic. S-au împărţit prin păreri mecanic 
răspunderi la tovarăşele cadrelor noastre. Fiind şi eu numită în comitetul de predare al 
cercului politic, am început activitatea. Am fost un grup de tovarăşe care activam 
conştiincios acolo, şi celelalte veneau numai să facă act de prezenţă. Şi pentru că ajutorul 
tov. Cpt. Melencu, Şef al casei MAI să înflorească activitatea soțiilor cadrelor, Tov. Lt. 
Maj. Dan Tailer a început să pună bețe în roate muncii noastre, uzând pe toate căile şi în 
toate chipurile spre a ne sustrage. Văzând că cele mai slabe au renunţat imediat şi din 
contră Câteva, printre care mă număram şi eu, am rămas pe poziţie, Tov. Tailer a început 
să uzeze de murdării. A început un complot de compromitere pentru noi tovarăşele care 
activam. Soţului meu cel puţin i-a umplut capul cu tot soiul de invenţii şi fantezii bolnave, 
pe care soţul meu nu le credea şi cu durere mi le spunea mie, de multe ori cu lacrimi în 
ochi. Principalul este că şi-a dat seama de urzeala acestui om şi mi-a atras atenţia să mă 
feresc. Ca să înlăture sau mai bine zis să combată bârfele şi murdăriile, venea de câte ori 
aveam seminarizarea sau predarea, după ce terminam şi jucam împreună ping-pong 
(deoarece acest fapt era discutat mai mult) două sau chiar trei ore, ca apoi să plecăm acasă. 

L-am rugat pe soţul meu să-mi îngăduie să lipsesc de la toate şedinţele de la MAI, dar soţul 
meu mi-a ordonat să merg mai departe, indiferent de ce fac celelalte tov. În ultima lună, 
aproximativ Martie-Aprilie, soţul meu a devenit de nerecunoscut. Nervii lui nu mai 
suportau nimica, avea crize de nervi, când se dădea cu capul de ciment sau vroia să se 
spânzure, se lovea cu pumnii în cap până când cădea jos. Într-o noapte, prin somn, a fost 
pe punctul de a mă strânge de gât, ca pe urmă să plângă ca un copil, rugându-mă să-l iert 
că nu ştie ce e cu el, că nu şi-a dat seama ce face şi că are impresia că-i merg, viermi în cap. 
Văzând că mie mi-era frică de dânsul (văzându-i privirea aceia pierdută), a luat revolverul 
şi l-a pus la tâmplă. Începând să ţip cât mă ţinea gura, l-a trezit probabil din starea aceia 
şi a scăpat revolverul. A plâns apoi ore întregi şi-mi cerea să stau lângă el că ie frică, nu 
ştie de ce, dar ie frică. Îl îngrijeam ca pe un copil. În ultimele săptămâni nu mai putea 
dormi şi lua numai „sedonal” ca să se liniştească. Ziua când pleca de acasă veşnic îşi lua 
rămas bun, ca pentru un drum lung, mereu cu lacrimi în ochi şi lua copilul în braţe până 
la uşe afară, despărţindu-se cu mare greutate de el. Nopțile stăteam şi eu de veghe cu el şi 
vorbeam. Îmi spunea că trebuie să se împuşte (îi intrase în cap această idee şi îl obseda), 
mă lua de umeri uneori şi zgâlţâindu-mă îmi spunea ca un om care îşi pierduse minţile : „tu 
nu înţelegi că trebuie să mă împuşc ? ”, apoi mă punea să jur că voi trăi pentru copilul 
nostru şi mă voi zbate cât voi trăi să-i dau o educaţie bună să devină „un om”. Eu juram 
speriată, convinsă că până a doua zi îi trece, cum se mai întâmplase. L-am chemat pe Tov. 
Lt. Major dr. Popescu Cosma, medicul unităţii cu două săptămâni înainte şi l-am pus la 
curent cu stările lui anormale, iar în ultima săptămână, cu două zile înainte, l-am rugat pe 
Tov. Tailer la telefon (telefonasem chiar din biroul Tov. Cpt. Melencu de la Casa MAI fiind 
de faţă şi dânsul şi Tov. Lt. Rusu ofiţer politic al Casei) să poftească până la mine, căci am 
chestiuni importante de discutat cu el. Mi-a răspuns că vine şi peste jumătate de oră era la 
mine. l-am spus stările soţului meu şi l-am rugat să-i ia cumva revolverul, căci eu nu 
puteam, deoarece şi la W.C. dacă mergea, purta revolverul cu dânsul, iar noaptea sub 
pernă. Mi-a spus că ştie că vrea să se împuşte şi că are şi glontele pe ţeavă, dar îi va trece. 
L-am rugat din suflet să anunţe organele în drept, poate ar putea să-i dea un concediu de 
odihnă, iar dânsul zâmbea flegmatic. La urmă l-am rugat să-i spună soţului meu, dacă-l va 
întreba, că l-am chemat să discutăm în legătură cu activitatea politică de la Casa MAI. A 
venit şi soţul meu şi le-am servit o gustare. A treia zi, soţul meu a plecat de la cazarmă cu 
Tov. Tailer şi s-au dus la un restaurant unde au băut votcă (accentuez, soţul meu nu era 
băutor şi îi făcea rău votca), după care a venit la trei şi jumătate acasă şi a vrut să mănânce 
şi peste 10 minute, după ce a chemat un vecin de faţă, s-a împuşcat. După toată întâmplarea 
aceasta, cel care s-a purtat mai urât şi mai neomenos, a fost Tov. Tailer, punându-mi în 
spinare tot felul de murdării. Nu cer decât să iasă adevărul la lumină. După convingerea 
mea şi din faptele de mai sus, reese că soţul meu a trăit sub teroarea acestui om. Când a 
venit la Bucureşti, după ce mi-am făcut mutaţia aci şi având să-mi dea nişte bani pe nişte 
lucruri pe care i le-am vândut, a venit la sora mea unde locuesc eu. Din fericire nu eram 
acolo, ci la mama mea. A insistat pe lângă o chiriaşe de acolo să-i dea adresa mamei. 
Aceasta forţată mai mult, ia format numărul de telefon al mamei (adică al fratelui, unde stă 
mama) şi ne-a chemat la telefon. Am vorbit cu el, dar fiindcă de acest om am numai oroare 
şi scârbă l-am rugat să lase ce are de lăsat la chiriaşă, căci eu plec la Câmpina în acea 
dimineaţă. Trei zile la rând a încercat să vorbească cu mine, venind la mama şi eu n-am 
vrut să ies, spunându-i mamei să spună că n-am venit înapoi de la Câmpina. A treia zi însă, 
întâmplător venind din oraş cu copilul, m-am întâlnit cu el care ieşea de la noi. Neavând 
încotro am stat 7-10 minute pe bancă în curte, unde a îndrăznit să-mi facă curte şi să facă 
anumite propuneri de prietenie etc., spunând că e nebun după mine şi că-şi va lăsa nevasta 
pe care vrea să se răzbune căci l-a înşelat. Mi-a spus că va veni cât de curând la Bucureşti 
şi va veni să mă vadă, după care i-am răspuns că nu-l aprob şi că-l rog să-mi trimită restul 
de bani prin poştă. L-am sfătuit frumos, omeneşte, să-şi bage minţile în cap, să nu se lase 
condus de porniri nesocotite şi să rămână lângă soţia şi copilul său, căci asta îi este datoria. 

De atunci am primit suma restantă şi altceva nu mai ştiu de dânsul. Soţia sa este o fată 
nenorocită, căci şi ea este terorizată de acest om. De multe ori mi s-a plâns ce suportă şi 
ea şi mama ei de la acest Tailer, care a lipsit de orice scrupul. Acestea sunt faptele şi 
acţiunile pe care le ştiu în legătură cu moartea soţului meu. 


Un raport întocmit de Direcţia Politică din CTS la 15 iulie 1952 confirmă cele spuse de 
văduva fostului ofiţer Securitate Ştefan Rădulescu!. Documentul îl indică pe Tailler drept 
principalul vinovat pentru sinuciderea lui Rădulescu şi îl mai acuză de subminarea autorităţii 
locotenent-colonelului Constantin Dragnea, cel care l-a înlocuit pe Rădulescu în funcţia de 
comandant al Centrului de Instrucție : 


Raportăm următoarele : În urma controalelor efectuate la Centrul de Instrucție Oradea atât 
pe linie de comandă cât şi pe linie de Aparat Politic, s-a constatat că în această unitate 
pregătirea de luptă şi politică a militarilor se desfăşoară la un nivel scăzut, că starea 
moral-politică şi disciplinară lasă de dorit, că nu există o unitate de vederi în conducerea 
unităţii, în special din luna Aprilie a.c., când a venit la comanda unităţii lt. col. Dragnea 
Constantin. Faţă de această situaţie Comandamentul a luat măsuri de a trimite un colectiv 
care să cerceteze situaţia din Centru şi în urma propunerilor pe care le va face să se ia 
măsuri de îmbunătăţirea muncii. În urma celor stabilite la faţa locului, s-a constatat că cea 
mai mare parte a situaţiei dezastruoase din această unitate se datoreşte Lt. Maj. Trailer 
Dan, locţ. politic al Comandantului, care prin activitatea sa a frânat pur şi simplu 
dezvoltarea unităţii, a introdus o linie proprie oportunistă, duşmănoasă în cadrul unităţii, 
bătându-şi joc în mod făţiş de munca oamenilor şi de tot ceea ce este bun în această unitate. 
Astfel : încă de când a fost numit loc. politic al Centrului, el nu a colaborat cu comandantul 
şi această lipsă s-a manifestat sub diverse aspecte, având urmări şi consecinţe negative în 
pregătirea de luptă şi politică a cadrelor şi ostaşilor. Pe timpul cât a fost comandant al 
Centrului fostul Lt. Col. Rădulescu, lipsa de colaborare a fost foarte bine mascată, deoarece 
acesta era stăpânit de un sentiment de frică exagerat temându-se să nu fie scos din armată 
şi a ascuns în faţa organelor de control al eşaloanelor superioare această lipsă, preferând 
mai bine să se subordoneze total Lt. Maj. Tailer Dan şi să abdice de la principiul de 
comandă. Lt. Maj. Tailer nu s-a mulţumit să-şi subordoneze comandantul numai în muncă, 
ci treptat a trecut şi la subordonarea familiei acestuia, legând o strânsă prietenie cu soţia 
Lt. Colonel Rădulescu şi amestecându-se în viaţa lor particulară. În felul acesta el a 
devenit comandant deghizat care dădea ordine, iar comandantul titular, un element docil şi 
supus, care semna şi executa ordinele date de Lt. Maj. Tailer - subordonându-şi treptat şi 
familia - numai ca treburile să meargă bine şi ca nu cumva să fie dat afară din armată de 


1. Într-o notă documentară din iulie 1952 întocmită de locotenentul Nicolae Onu din Casa Garnizoanei MAI 
Oradea, acesta relata o întâlnire avută în gara din Câmpina cu Georgeta Rădulescu în timp ce se întorcea 
cu trenul de la Bucureşti împreună cu locotenentul Crăciun Rusu, şeful Serviciului Agitaţie şi Propagandă 
din Casa Garnizoanei MAI Oradea (întâlnirea a avut loc la 21 iunie 1952): „Această femeie plângând s-a 
exprimat către Tov. Lt. Rusu Crăciun: Am rămas pe drumuri, soţul meu s-a împuşcat, mi-a rămas copilul 
şi acum sufăr. Lt. Major Tailler, locţiitor politic al centrului, care a fost cu soţul meu a contribuit la 
moartea soţului meu, a spus această femeie plângând. Această femeie a mai arătat că i-a declarat dragoste 
Lt. Maj. Tailler înainte de a muri soţul (de a se împuşca), iar acum îi scrie scrisori de dragoste şi-i face 
vizite la Bucureşti amenințând pe aceasta şi ţinând-o sub influenţa sa, să nu spună nimic din cele 
întâmplate. Exprimându-se că el, adică Lt. Maj. Tailler, trăieşte rău cu soţia şi vrea s-o ia pe aceasta în 
căsătorie. Femeia s-a exprimat are documente împotriva Lt. Maj. Tailler, care ar fi şi o cauză a 
împuşcării soţului său. Aceasta a mai spus că-i este frică să denuţe pe Lt. Maj. Tailler, deoarece acesta 
are influenţă. (...) Faţă de cele exprimate de soţia fostului colonel şi de atitudinea nejustă a Lt. Maj. 
Tailler, în calitate de locţiitor politic de unitate: Este necesar a se face cercetări şi a se lua măsuri 
împotriva acestuia, care pătează gradul şi onoarea de locţiitor politic. Această femeie locuieşte în 
Bucureşti”. Ibidem, dosar nepaginat. 

puternicul locţ. politic care după afirmaţiile sale era bine văzut şi cu trecere sus la 
Comandament. Această situaţie n-a fost cunoscută şi nici raportată de nimeni la forurile 
superioare, pentru că personalul Aparatului Politic a fost transformat în elemente supuse şi 
devotate Lt. Maj. Tailer Dan, care aveau în primul rând misiunea de a urmări cadrele şi 
familiile acestora, lăsând munca politică şi de partid pe planul doi. Organizațiile de Partid 
şi UTM au fost dirijate în aşa fel ca ele să facă numai ceea ce se hotăra şi ordona de către 
loc. politic, fără a avea voie să informeze eşaloanele superioare de adevărata situaţie ce 
dăinuia acolo. Chiar atunci când cineva îndrăznea să-i critice anumite lipsuri, el lua 
imediat măsuri de înăbuşire totală a criticii. Aşa s-a petrecut cu Sold. Frt. Stănculescu care 
a avut curajul să-i critice metodele nepartinice, de comandă cu care lucrează şi care din 
ordinul Lt. Maj. Tailer Dan, a fost pus în discuţia OBUTM şi sancţionat cu „Vot de Blam”. 
Cadrele în general erau ţinute sub teroare şi ameninţare continuă, profitând de slăbiciunile 
lor şi de faptul că unele erau provenite din vechea armată cu un trecut dubios, iar altele erau 
tinere şi lipsite de experienţă, care nu vedeau mârşava manevră a locţ. politic. Din această 
cauză n-a putut fi descoperită adevărata situaţie din unitate până la sinuciderea Lt. Col. 
Rădulescu, deşi ea se discuta în fiecare zi pe la colţuri, atât în ceea ce priveşte locţ. politic 
cât şi Comandantul, accentuându-se mai mult după aceia, când s-a ştiut că Lt. Maj. Tailer 
Dan a cunoscut intenţiile acestuia atât el cât şi de la soţia sa, care datorită legăturilor ce 
existau între ei l-a anunţat cu 2 zile înainte, dar el n-a luat absolut nicio măsură. În mare 
parte, sinuciderea fostului Comandant i se datoreşte lui tocmai pentru motivele arătate mai 
Sus, şi ca atare se poate considera complice şi provocator indirect la sinucidere. După 
venirea la comanda unităţii a Lt. Col. Dragnea C-tin, situaţia nu s-a schimbat, ci ea a 
apărut încă mai evidentă, prin faptul că lipsa de colaborare se manifestă deschis din 
primele zile. Acestea a făcut ca în unitate să ia naştere două tabere, una a comandantului 
compusă din cadrele de comandă şi alta a locţ. politic compusă din cadrele Aparatului 
Politic şi o parte din membrii de Partid şi UTM. Pentru că noul Comandant nu s-a lăsat 
condus de loc. politic şi şi-a impus punctul de vedere în conducerea unităţii, Lt. Maj. 
Tailer D., folosindu-se de oamenii din tabăra sa, a început o companie de subminare şi 
discreditare a acestuia în faţa tuturor cadrelor şi chiar a ostaşilor. Cunoscându-i o serie de 
lipsuri şi abateri încă de pe timpul cât aceştia a fost la comanda Regimentului Securitate 
Bucureşti şi începând să culeagă date şi informaţii asupra lipsurilor avute la Centrul 
Instrucţiei Marghita, Lt. Maj. Tailer Dan se foloseşte de toate acestea şi îndrumându-şi 
subalternii, canalizează discuţiile în diferite şedinţe în scopul de a lovi în Lt. Col. Dragnea, 
de a-i ştirbi autoritatea, cu gândul că doar, doar, în cele din urmă i se va subordona. În 
cadrul unităţii, de asemeni l-a urmărit pas cu pas şi a speculat lipsa de preocupare a 
acestuia faţă de munca politică şi de Partid, faţă de pregătirea Marxist-Leninistă, precum 
şi faptul că acesta timp de o sătămână a trăit cu soţia unui individ care este arestat de 
Securitatea de Stat, dar nu l-a ajutat în mod tovărăşesc pentru ca să se îndrepte. Acţiunea 
locţ. politic nu încetează aici. Ea ia proporţii după plecarea Lt. Col. Dragnea în concediu 
şi după înapoierea Lt. Maj. Tailler D. de la Bucureşti, unde fusese convocat pentru 
prelucrarea documentului de Partid cu privire la devierea lui V. Luca, Ana Pauker şi 
Teohari Georgescu. Ca să-şi dovedească puterea sa de locţ. politic, a contramandat o serie 
de ordine pe care le dăduse Comandantul înainte de plecarea în concediu. Astfel: Lt. Col. 
Dragnea a aprobat ca în zilele când după masa este program în cazarmă, cadrele să vină la 
serviciu în pantaloni de gheată. Lt. Maj. Tailer Dan a dat ordin ca toate cadrele să vină la 
serviciu numai în cisme, spunând că ordinul dat de Comandant nu este just. Un exemplu 
este acela că s-a dat ordin de Comandant că la tabără poate să rămână peste noapte numai 
organele de serviciu cu trupa, iar locţ. politic a dat ordin ca permanent şi prin rotaţie să 
rămână jumătate din cadre acolo. Asemenea exemple se mai pot da destule, dar am vrut 
numai ca prin aceste două să ilustrăm mai mult ruptura ce a existat şi există între Comandant 
şi locţ. politic. Profitând de noua situaţie intervenită în viaţa Partidului nostru, precum şi 
faptul că Comandantul lipsea, Lt. Maj. Tailer Dan găseşte o nouă armă contra sa şi anume 

clasificarea ca oportunist, deviator de dreapta şi ca unul care are legături cu Teohari 
Georgescu. Aceasta în urma faptului că Lt. Col. Dragnea la conferinţa de Partid pe Brig. l-a 
în 1951 a afirmat că lipsurile sale sunt cunoscute de tov. Teohari Georgescu şi nu este cazul 
să le arate în conferinţă. În şedinţele ţinute pentru prelucrarea articolului redacţional, Lt. 
Maj. Tailer Dan declară în faţa membrilor de Partid că Lt. Col. Dragnea este oportunist, 
deviator de dreapta şi duşman al regimului nostru de democraţie populară. Întrucât această 
problemă s-a dezbătut numai în şedinţe de partid închise, Lt. Maj. Tailer a trecut să extindă 
chestiunea Comandantului cu introducerea liniei oportuniste în unitate într-un cadru lărgit — 
în şedinţa deschisă la care au participat şi cadrele cu sarcini mai importante - unde de 
asemeni a căutat să lovească în el şi să-i creieze o atmosferă nesănătoasă. După ce cadrele 
cunoşteau aceste probleme, în mod cu totul nejustificat şi adus la cunoştinţa unor militari 
în termen lipsurile şi abaterile Comandantului, iar pentru a-şi desăvârşi opera sa distructivă, 
pentru a ascunde acţiunile sale duşmănoase, de subminare şi destrămare a muncii şi pentru 
a induce în eroare Comandamentul asupra adevăratei stări de lipsuri din C.I. Oradea, a 
înaintat raportul Nr. 0778 din 17 iunie 1952, cu 6 caracterizări printre care şi a Lt. Col. 
Dragnea Constantin, cu propunerea ca aceşti ofiţeri care constitue un pericol pentru unitate 
să fie imediat daţi afară din armată. Pentru întocmirea raportului şi a caracterizărilor, a 
chemat pe Şeful Biroului Cadre Evidenţă, căruia i le-a dictat şi la urmă i-a dat ordin să 
semneze pentru comandant. Cu toate că l-a ameninţat pe acesta căutând să-l intimideze, el 
a refuzat să semneze, deoarece a arătat că nu are această calitate. În cele din urmă a înaintat 
totuşi raportul semnându-l el, în calitate de locţ. politic, iar Şeful Bir. Cadre în calitatea sa. 
Graba mare cu care a fost înaintat acest raport a fost o nouă manevră care a avut drept scop 
tocmai ascunderea abaterilor sale grave de care am vorbit până aici. Dacă au existat 
asemenea lipsuri mari în ceea ce priveşte colaborarea cu Comandantul şi cu cadrele de 
comandă, nu se poate spune că în Aparatul Politic a existat o stare de spirit mai bună. Şi 
aici Lt. Maj. Tailer Dan a introdus o linie de dictatură, nedând posibilitatea subalternilor 
să se dezvolte în muncă, să facă propuneri sau să gândească asupra modului cum trebuie 
să fie rezolvate diferite probleme ale muncii. Aşa cum hotăra şi dădea el dispoziţiuni 
trebuia să se execute. În şedinţele de Partid deşi era combătut în anumite păreri sau 
propuneri, el persista în poziţia sa antipartinică de a se lua hotărâri pe baza celor susţinute 
de el. Aşa s-a petrecut cu Lt. Chiriac Gabriel care a arătat într-o şedinţă de Partid că 
adunarea generală nu trebuie să se lase influenţată în luarea unei hotărâri, ci membrii de 
Partid trebuie să analizeze întâi problema şi apoi să se treacă la măsuri. Faţă de aceasta, 
pentru că era vorba de orgoliul său mic burghez, de poziţia sa oportunistă, Lt. Maj. Tailer 
a luat măsura ca Lt. Chiriac să fie pus în discuţia Bir. OB [organizaţia de bază - n.n.]. Un 
alt caz este al Lt. Puiu care, deşi a fost o bună perioadă de timp unul din cei care-l susţinea 
în acţiunile sale pe locţ. politic, în momentul când a îndrăznit să-l critice în şedinţa cu 
activul de Partid, l-a făcut demagog, stângist şi pur şi simplu i-a impus să nu mai vorbească. 
Toate aceste manevre şi acţiuni duşmănoase ale ofițerului care s-au dus în urma introducerii 
liniei sale în scopul de a destrăma munca şi a distruge cadrele, au făcut ca munca politică 
din unitate să sufere mult şi să existe o stare moral-politică foarte scăzută, atât în rândul 
cadrelor cât şi a militarilor în termen. Ca urmare a acestui fapt, în cadrul unităţii apar 
mereu inscripţii reacționare, duşmănoase, sau altele care oglindesc diferite măsuri disciplinare 
prea severe în raport cu lipsurile ce le au ostaşii!. În concluzie asupra Lt. maj. Tailer Dan 
putem spune că este un element îngâmfat şi mincinos, care a indus în eroare forurile 


1. Inscripţia era o poezie anonimă scrisă pe tavanul arestului Centrului de Instrucție de la Oradea: „Când 
în armată cineva greşeşte, / Iar în loc de lămurire, / Închisoarea îl ia în primire. / Comandanții nu se 
gândesc, / La cei care-l pedepsesc, / Căci poate el a greşit, / Şi nu trebuie pedepsit. / Şi mai puţin nu ţi-o 
dă, / Căci cu 10 zile în sus te ia, / Zece zile de închisoare, / Zaci la loc măi frăţioare. / Căci numai prin 
închisoare, / Economie poate face, / Căci acolo n-ai ce bea nici ce mânca, / Nici curent nu prăpădea”. 
Ibidem, dosar nepaginat. 

superioare asupra situaţiei din Centrul Instrucție Oradea şi în mod intenţionat a dus o muncă 
de subminare, discreditare şi distrugere a Comandanţilor pe care i-a avut şi a cadrelor din 
subordine. A contramandat diferite ordine date de Comandant, punându-l pe acesta în 
inferioritate şi imposibilitate de a-şi exercita atribuţiunile sale. Prin acesta s-a dovedit un 
element lipsit completamente de disciplină, de bun simţ şi cele mai elementare calităţi pe care 
trebue să le aibă un membru de partid şi lucrător politic. Prin activitatea sa anarhică, oportunistă, 
duşmănoasă, a contribuit în mare măsură la sinuciderea fostului Lt. Col. Rădulescu şi este 
factorul principal în abaterea Org. de Partid şi UTM, precum şi a cadrelor de la activitatea pe 
care aceştia trebuiau să o desfăşoare în scopul pregătirii militare, profesionale şi politice a 
militarilor pentru îndeplinirea misiunilor. În ceea ce priveşte pe Lt. Col. Dragnea Constantin 
şi acesta e un element descompus, care deşi ajutat şi îndrumat de Comandament, nu numai că 
n-a făcut nimic pentru a se îndrepta, dar s-a adâncit mai mult în lipsuri şi abateri. Provenind 
dintr-un mediu chiaburesc şi fiind puternic stăpânit de educaţia burgheză pe care a primit-o, 
în afară de faptul că s-a căsătorit de două ori tot cu femei de origine chiabură. În timpul 
cât a fost Comandant al Reg. Sec. Bucureşti, făcea diferite chefuri cu femei şi elemente 
necorespunzătoare prin restaurante, ba a avut şi bătaie cu un chelner. Pentru aceste cereau 
bani mulţi şi el nu dispunea totdeauna de sumele necesare, s-a împrumutat de la diferiţi 
ofiţeri şi sergenţi din regiment, discreditându-se astfel în faţa subalternilor. Dacă la început 
a dat unele rezultate în muncă, după aceia a căzut pe panta îngâmfării şi a autoliniştirii, pe 
panta neglijării muncii politice şi de Partid, pe panta neglijării pregătirii sale profesionale. 
Din această cauză, atunci când a criticat, lua poziţie nesănătoasă de a respinge ajutorul dat 
de tovarăşii săi şi de înăbuşire a criticii, arătând că aceste probleme se cunosc de către fostul 
Ministru de Interne, 'Teohari Georgescu. Pentru toate acestea, a fost chemat de mai multe 
ori la raportul Comandamentului, însă nu a depus interes să-şi lichideze lipsurile şi în cele 
din urmă a fost scos din funcţie şi mutat la Centrul de Instrucție Marghita în calitate de 
Comandant. Aici a mers în continuare pe aceiaşi linie, neglijând complet munca politică şi 
pregătirea sa. În general se observă dezinteres în activitatea sa şi fugă de răspundere faţă 
de lipsurile personale. Aceasta ca urmare a lipsei de pregătire şi a influenţei mentalităţii 
chiabure în care trăieşte în familie. La Centrul de Instrucție Oradea, deşi iniţial a căutat 
să-şi impună autoritatea sa de Comandant - nu a reuşit, pentru că nu l-a interesat munca 
politică şi de Partid, pregătirea cadrelor - şi pregătirea personală, muncind în mod sectar, 
rupt de Ap. Politic. Ca o dovadă este însăşi faptul că de când este acolo a participat numai 
la o şedinţă de Partid şi la seminarizarea unei lecţii de Marxism-Leninism cu ofiţerii, dar 
nici aici n-a luat cuvântul, fiind pasiv faţă de toate problemele ce se discutau. Excluzând 
faptul că a fost săpat şi discreditat de locţ. politic, el însuşi şi-a săpat autoritatea, prin aceia 
Că şi aici a continuat să bea şi să întreţină relaţii cu femei necorespunzătoare, aşa cum a fost 
în cazul arătat mai sus. Suferind de îngâmfare de care este caracterizat, a avut atitudine 
nejustă faţă de unii instructori ai Direcţiei Politice pe care-i subapreciază când aceştia merg 
în control. Expl. concret este al Lt. Boghiş care cu ocazia venirii în unitate s-a prezentat 
la dânsul şi după ce i-a oferit un scaun, l-a ridicat în picioare şi l-a întrebat de ce a ocupat 
loc. Din cele arătate mai sus, precum şi din problemele anterioare ce se cunosc în legătură 
cu faptele şi abaterile Lt. Col. Dragnea C-tin se trage concluzia că este un element 
recidivist, intrat în descompunere morală, care nu şi-a respectat angajamentele luate şi nici 
n-a căutat sub nicio formă să se debaraseze de viciile care-l stăpânesc, deşi a fost ajutat. 
Printre abaterile şi greşelile ce le-a comis, şi-a săpat singur autoritatea sa de Comandant. 
Este membru de Partid dar numai cu titlul, pentru că nu-i convine să trăiască viaţa de 
organizaţie şi îi este frică atunci când este criticat pentru propriile sale lipsuri şi abateri. 
A călcat în repetate rânduri Statutul Partidului nostru, prin aceia că n-a depus nici un 
interes în ridicarea nivelului său politic şi profesional, ci s-a sustras permanent de la 
şedinţele de Partid şi lecţiile de Marxism-Leninism. De asemeni, ori de câte ori a avut 
ocazii, a călcat morala comunistă. Prin activitatea sa slabă şi abaterile pe care le-a comis 
ofiţerilor a dovedit că nu se poate îndrepta, deşi s-a depus efort din partea Comandamentului 
şi ca atare nu mai poate face faţă sarcinilor. 

Propuneri : Faţă de cele raportate mai sus, propunem următoarele : 

1) Lt. Maj. Tailer Dan să fie chemat în faţa Comisiei de Partid CTS pentru a da socoteală 
de activitatea sa duşmănoasă şi a fi tras la răspundere pentru faptele grave pe care le-a 
săvârşit în funcţia de locţ. politic. 

Să fie scos imediat din funcţie şi pus la dispoziţia Direcţiei Politice CTS. 

Să fie trimis în faţa Tribunalului Militar ca un element care în mod intenţionat a dus o 
muncă distructivă în unitate şi a contribuit în mod direct la sinuciderea Lt. Col. Rădulescu. 
2) Lt. Col. Dragnea Constantin să fie chemat în faţa Comisiei de Partid CTS. 

Să fie scos din funcţia de Comandant şi pus la dispoziţia Comandamentului. 

Să fie înlocuit cu maiorul Pârvănescu ajutor Comandant aprovizionări. Să fie trecut în 
rezervă conf. art. 40 lit. d. şi fl. 


La cererea adresată de Cabinetul Ministrului Adjunct pentru Trupe - MAI, Direcţia 
Procuraturilor Militare din Procuratura Generală a RPR a trecut la anchetarea cazului 
sinuciderii locotenent-colonelului Ştefan Rădulescu. La 12 august 1952, procurorul militar 
şef al Forţelor Armate din RPR - Rudolf Rosman, i-a trimis comandantului Trupelor de 
Securitate o adresă prin care îl absolvea de orice vină pe Dan Tailler, dând vina pe 
comportamentul imoral al soţiei ofițerului Rădulescu : 


La ordinul Dvs. Nr. 057 din 14 iunie 1952, prin care ordonaţi să se ancheteze cazul 
sinuciderei Lt. Col. Rădulescu din Oradea, şi din punctul de vedere menţionat de Lt. Col. 
Dragnea în raportul său; Raportez următoarele: În urma anchetei făcută de Parchetul 
Militar Cluj, reese că Lt. Col. Rădulescu s-a sinucis în primul rând datorită comportării 
soţiei sale şi într-o foarte mică măsură neînțelegerilor ce au existat între ofiţer şi locţiitorul 
său politic pe linie de comandă. Se anexează raportul Lt. Col. Dragnea Şt. Constantin. 


În raportul la care face referire procurorul Rosman, locotenent-colonelul Dragnea 
spunea că Rădulescu s-a sinucis din cauza geloziei sale şi că soţia sa avea un comportament 
imoral. Aceste alegaţii Dragnea „le-a auzit” de la Dan Tailler, iar procuratura militară a 
luat de bun acest raport refuzând să adâncească cercetările şi îngropând astfel un caz 
extrem de delicat şi stânjenitor pentru CTS. 

Locţiitor politic la Compania de Pază Oradea (aug. 1952 - ian. 1953). 

Şef al Biroului planificare şi şef de depozit la Direcţia regională MAI Arad (ian.-nov. 
1953) ; şef al Biroului cultural-educativ din Colonia de Muncă Simeria/formaţiunea 0880 
Simeria Hunedoara (nov. 1953 — 5 mai 1954); şef Grupă cultural-educativă din Colonia de 
Muncă Işalniţa/formaţiunea 0637 (5 mai 1954 - 1 iun. 1955). 

În câteva documente aflate la dosarul personal al ofițerului se fac referiri la problemele 
psihice ale lui Tailler. Într-o caracterizare dată în 1954 de către locţiitorul politic al 
Coloniei de muncă Işalniţa, locotenentul Marin Popa spunea: 


De multe ori este cam nervos, datorită însuşi faptului că suferă de o boală de nervi a 
întregului sistem nervos. Nu l-am văzut niciodată în stare de ebrietate. 


Ofiţer control I la Serviciul Inspecţii din DPLC (1 iun. 1955-?). 


1. Raport nr. 090910 din 15 iulie 1952 întocmit de Direcţia politică din CTS, document semnat de comandatul 
Trupelor de Securitate, generalul-maior Eremia Popescu, şi maiorul loan Roşca, şeful Direcţiei politice 
din CTS şi locţiitor politic al CTS. Acest raport era adresat Direcţiei Cadre din Direcţia Generală Politică 
din MAI. Faptele relatate în acest raport au mai fost aduse la cunoştinţa Direcţiei Politice din CTS şi prin 
alte documente de acest fel (note informative, rapoarte informative, note-documentare etc.). Toate 
acestea se găsesc clasate în dosarul personal al ofițerului. Ibidem, dosar nepaginat. 

Căpitanul Dan Tailler a făcut parte dintr-o comisie MAI constituită în luna iunie 1955 
la ordinul verbal al generalului-maior Ady Ladislau (locţiitor al ministrului Afacerilor 
Interne). Această comisie a avut rolul de a cerceta între 3-6 iunie 1955 activitatea 
comandantului Penitenciarului Sighet Principal, Vasile Ciolpan, motivaţia constituind-o 
decesul a 50 de deţinuţi în perioada 1950-1955. Deşi ofiţerul Ciolpan primise ordine 
stricte de la ministrul adjunct al Afacerilor Interne, Marin Jianu, şi de la şeful DGP, 
colonelul Ioan Baciu, referitor la ce fel de regim trebuia să fie aplicat deţinuţilor politici 
din Penitenciarul Sighet, comisia MAI din care a făcut parte şi căpitanul Tailler nu 
recomanda decât destituirea din funcţie a comandantului penitenciarului, a locţiitorului său 
politic şi a ofițerului de contrainformaţii din unitate. Presupunem că în cazul în care 
comisia MAI ar fi recomandat şi anchetarea de către Direcţia a VIII-a din MAI a 
superiorilor lui Ciolpan (Baciu şi Jianu), aceştia ar fi putut indica la rândul lor ordinele pe 
care le primiseră de la conducerea superioară de partid cu privire la modul în care trebuia 
rezolvată problema principalilor „duşmani ai poporului” încarceraţi la Sighet. Redăm 
integral concluziile cercetărilor efectuate, aşa cum reies ele din procesul-verbal întocmit la 
6 iunie 1955: 


1. În intervalul 9 mai 1950 - 6 februarie 1955 au decedat în Penitenciarul Sighet Principal 
un număr de 47 deţinuţi, pe care comandantul Penitenciarului i-a îngropat în diferite 
locuri, fără a îndeplini formele legale cerute de legile RPR şi prescripţiunile Regula- 
mentului de Pază şi Regim al penitenciarelor. 

2. Tot în acest interval s-au sinucis, prin strangulare, 3 deţinuţi, care deasemenea au fost 
îngropaţi fără îndeplinirea formelor legale cerute de legile RPR. 

3. Pentru toţi deţinuţii decedați şi sinucişi, comandantul Penitenciarului a întocmit câte un 
proces verbal în dublu exemplar în care se arată: numele şi prenumele deţinutului 
decedat, data decesului şi cauzele care au dus la moartea deţinutului. 

Procesele verbale de decedare a deţinuţilor din intervalul 9 mai 1950 - 15 februarie 1952 

sunt semnate de : comandantul penitenciarului, dr. Sever Roxin, medicul primar al spitalului, 

şi dr. Lungu Iosif, medicul penitenciarului. 

De la această dată şi până la 9 decembrie 1953, procesele verbale de decesele deţinuţilor 

sunt semnate de comandantul Penitenciarului şi dr. Lungu Iosif, medicul penitenciarului. 

De la data de 10 decembrie 1953 şi până la 25 ianuarie 1954 procesele verbale de decesele 

deţinuţilor sunt semnate de comandantul Penitenciarului şi lt. major Şuteu Alexandru, 

medicul penitenciarului. 

De la data de 25 mai 1954 şi până la 19 iulie 1954, procesele verbale de deces sunt semnate 

de comandantul Penitenciarului şi oficiantul sanitar, plut. Rusneac Mihai. 

De la data de 13 august 1954 şi până la 6 februarie 1955, procesele verbale de deces ale 

deţinuţilor sunt semnate de comandantul Penitenciarului şi dr. Lungu Iosif, medicul 

Penitenciarului Sighet Raional. 

Procesul verbal de deces al deţinuţilor Cristu Ioan şi Suciu Ioan, decedați în iunie 1953, sunt 

semnate, pe lângă comandant şi oficiant sanitar şi de lucrătorul operativ, slt. Timp Gheorghe. 

Procesele verbale nu au număr de înregistrare şi nici ştampila unităţii. 

4. Din informaţii a reieşit că deţinutul Lepădatu Alexandru, la data de 30 august 1950, s-a 
sinucis prin strangulare, iar la 7 februarie 1951 s-a sinucis tot prin strangulare deţinutul 
Radu Roşculeţ. În procesul verbal de deces al deţinutului Radu Roşculeţ se arată că a 
decedat din cauza paraliziei cardiace, arteroscleroză şi demenţă senilă. Procesul verbal 
este semnat de comandantul Penitenciarului lt. major Ciolpan Vasile şi dr. Lungu Iosif, 
medicul penitenciarului. 

Procesul verbal de decesul deţinutului Radu Roşculeţ arată că a decedat din cauza insuficienţei 

circulatorii şi sincopă cardiacă. Procesul verbal este semnat de comandantul penitenciarului, 

dr. Sever Roxin, medicul primar al spitalului şi dr. Lungu Iosif, medicul penitenciarului. 

Cauzele decesului acestor doi deţinuţi sunt trecute fals în procesele verbale, deoarece ei 
s-au sinucis prin strangulare, conform celor declarate de comandantul Penitenciarului lt. 
maj. Ciolpan Vasile şi plut. Rusneac Mihai, oficiant sanitar. Comandantul Penitenciarului 
a declarat că din superficialitate nu s-a trecut cauza adevărată a decesului acestor doi 
deţinuţi. 

5. La întrebarea pusă de comisie de ce nu a respectat legalitatea populară şi Regulamentul 
Interior de aplicare a regimului în penitenciar cu privire la decesul deţinuţilor lt. maj. 
Ciolpan Vasile a declarat următoarele: „Când în mai 1950 am fost instalat ca şi 
comandant al acestui penitenciar de fostul ministru adjunct Jianu Marin şi colonel 
Baciu loan, directorul general al Direcţiei Penitenciarelor, mi-au ordonat verbal să nu 
mă conduc după regulament, în ceea ce priveşte decesul deţinuţilor, ţinerea evidenţei 
şi aplicarea regimului. Mi s-a ordonat ca moartea deţinuţilor să fie păstrată în cel mai 
deplin secret, înmormântarea să se facă fără a şti nimeni locul unde au fost îngropaţi”. 

Până la data de 2 martie 1954, comandantul Penitenciarului nu a raportat niciunui for 

superior decesele sau sinuciderile din rândurile deţinuţilor. 

Abia la 2 martie 1954, prin Raportul nr. 00175 adresat direct colonelului Baciu Ioan, 

director al penitenciarelor în acel timp, a raportat nominal deţinuţii decedați din 1950 şi 

până la acea dată care au fost în număr de 41 decedați. 

De la această dată comandantul a raportat Direcţiei Închisori şi Penitenciare decesul 

fiecărui deţinut, continuând însă a nu întocmi formele legale. 

Abia cu venirea comisiei de la Dir. 8-a de la MAI pentru cei 3 deţinuţi care au decedat 

începând cu data de 7 februarie 1955 s-au întocmit formele legale prevăzute de legile RPR. 

Deţinuţii decedați au fost înmormântați până la jumătatea anului 1952, în cimitirul oraşului, 

iar de la această dată deţinuţii decedați au fost înmormântați în cimitirul spitalului. 

Locurile de îngropare au fost stabilite de comun acord cu comandantul raionului de Securitate. 

Pentru păstrarea secretului, îngroparea cadavrelor s-a efectuat numai noaptea şi mormintele 

au fost mascate ca să nu se mai poată identifica. 

Comandantul declară că la decesul şi înmormântarea deţinuţilor a procedat aşa cum să arătat 

mai Sus, pentru a se păstra o deplină conspirativitate. Cu toate acestea, acest lucru nu a fost 

realizat pe deplin, deoarece în cursul anului 1955 Penitenciarul a primit două adrese de la 

Capitulul romano-catolic Alba Iulia, prin care cere certificatul de deces a deţinutului Boga 

Aloisiu, indicând totodată şi timpul aproximativ în care deţinutul a decedat în penitenciar. 

O altă abatere de la păstrarea conspirativităţii o constituie şi faptul că comandantul a admis 

că procesele verbale de inventariere a obiectelor deţinuţilor precum şi unele procese 

verbale de deces ale deţinuţilor să fie scrise de către fostul contabil Borha şi Groza. 

Comandantul declară că lucrătorul operativ anunţa Serviciul Operativ din minister de moartea 

fiecărui deţinut. Aceasta nu s-a putut verifica deoarece ofiţerul operativ nu este în localitate. 

Comandantul declară că deţinuţii decedați în anul 1950 şi 1951 au fost îngropaţi cu sicrie, 

iar după această dată, îngroparea nu s-a mai făcut cu sicrie, deoarece nu mai avea scândură. 

Ciudat este că după această dată din declaraţiile date de către plut. Rusneac Mihai, lt. 

Sindrişteanu loan şi serg. Colder Vasile reiese că comandantul şi-a confecţionat în penitenciar 

şi din scândura Penitenciarului o ladă, o valiză, masa şi alte lucruri mărunte. 

6. Pe lângă cele arătate mai sus printre abaterile de la legalitatea populară au fost informaţii 
că comandantul Penitenciarului a mai săvârşit următoarele : 

a) La sosirea deţinuţilor, procesele verbale iniţiale de inventariere a obiectelor personale 
ale deţinuţilor au fost întocmite în mod defectuos, deoarece nu cuprind totalitatea şi 
caracteristicile lor, ele prezentând modificări şi adăugiri, lucru constatat de către comisie. 
Această deficiență comandantul a încercat să o lichideze prin întocmirea de alte procese 
verbale de obiectele de valoare şi îmbrăcăminte abia la sfârşitul anului 1954, însă 
nici aceste procese verbale nu cuprind totalitatea obiectelor personale ale deţinuţilor. 
De ex. în pachetul deţinutului D.R. loaniţescu s-a găsit o pereche de ochelari de 
preţ fără a figura nici în primul şi nici în al doilea proces verbal de inventariere. 

Constitue o orientare greşită şi faptul că obiectele personale şi de valoare ale deţinuţilor 
au fost şi sunt gestionate şi păstrate de aceeaşi persoană, care este comandantul unităţii. 
Menţionăm că coletele cu îmbrăcămintea deţinuţilor sunt păstrate în condițiuni necores- 
punzătoare - pe podea - care a dus şi duce la degradarea lor. 

O parte din obiectele personale ale deţinuţilor morţi, circa 37 pachete cu excepţia 
obiectelor de valoare, se află încă în posesia penitenciarului. 


b) 
c) 


d) 


Comandantul a folosit pentru uz personal obiecte de valoare ale deținuților ca : 
ceas, stilou, servietă, fapt recunoscut de comandant în organizația de bază Partid. 
Comandantul a ordonat, permis şi consumat împreună cu alte cadre din alimentele 
destinate deţinuţilor ca: lapte, smântână şi carne. 

Comandantul a tolerat şi nu a tras la răspundere cadrele care au bruscat deținuții. 


7. Faţă de cele constatate facem următoarele propuneri : 


a) 


b) 


c) 


d) 


e) 


)) 


k) 


Trimiterea unei comisii în care să fie inclus şi un organ CFI, care să verifice problema 
obiectelor de valoare şi situația administrativ-gospodărească a unității, unde din 
informații şi din controlul executat de comisia anterioară a DPLC rezultă unele lipsuri. 
Trimiterea unui organ judiciar pentru întocmirea formelor legale a deţinuţilor 
decedați în perioada 1950 - 7 februarie 1955. 

Conducerea DPLC să stabilească în colaborare cu conducerea Dir. 8-a MAI regimul 
ce urmează a se aplica acestor deţinuţi, ţinând seama că acesta este un penitenciar 
preventiv special. 

Legalizarea deţinerii deţinuţilor din acest penitenciar în conformitate cu Codul de 
Procedură Penală întrucât la dosarele personale ale acestora nu se găseşte nicio 
bază legală de deţinere. 

Repartizarea unui medic permanent pentru penitenciar. 

Internarea deţinuţilor bolnavi în stare gravă la spital. 

Ţinând cont de vârsta şi starea sanitară a deţinuţilor, propunem mărirea baremului 
de medicamente. Întrucât dotarea cu instrumentar medical este insuficientă, propunem 
a se dota de urgenţă cabinetul medical cu cele necesare. 

Repartizarea unui procuror MAI care să controleze periodic respectarea legalităţii 
populare. 

Completarea şi mărirea numărului de supraveghetori la acest penitenciar prin 
detaşare, după cerinţele grupului de anchetă MAI. 

Să se aprobe devizu! de reparaţii capitale a penitenciarului, lucrări ce trebuie executate 
în vara anului 1955, reparaţii fără de care s-ar periclita starea sănătăţii deţinuţilor. 
Faţă de lipsurile constatate atât de comisia anterioară cât şi de actuala comisie, de 
neînțelegerile şi relaţiile neprincipiale în conducerea Penitenciarului propunem : 
schimbarea comandantului, locţiitorului politic şi a ofițerului operativ după ce în 
prealabil s-a făcut verificarea de către comisia propusă de noi la punctul „a”, iar pentru 
cei care au călcat legalitatea populară să se ia măsuri conform legilor în vigoare!. 


Şef de birou în Serviciul cultural-educativ din DPLC (febr.-iun. 1956). 
A fost trecut în rezervă la 30 iunie 1956 ca urmare a reducerilor de efective din MAI, 
prin Ordinul MAI nr. 2947. 
În august 1969 îl regăsim în funcţia de preşedinte al Cooperativei „Arta imbrăcămintei” 
din Bucureşti. 
Grade succesive : sublocotenent (30 dec. 1948); locotenent (30 dec. 1949); locote- 
nent-major (23 aug. 1950); căpitan (15 aug. 1954). 

1. Acest proces-verbal din 6 iunie 1955 se regăseşte în dosarul personal profesional al ofițerului Vasile 
Ciolpan (AANP, fond Cadre, d.p. nr. C-1302), fiind publicat şi în /szoria comunismului din România. 
Documente. Perioada Gheorghe Gheorghiu-Dej (1945-1965), volum editat de Mihnea Berindei, Dorin 
Dobrincu, Armand Goşu, Humanitas, Bucureşti, 2009, pp. 510-514. 

Decorații : insigna „Pionier al muncii voluntare” (23 aug. 1948). Prin Decretul nr. 560 
din 4 august 1969, tovarăşului Tailler L. Dan, preşedinte al Cooperativei „Arta Îmbră- 
cămintei” din Bucureşti, i s-a conferit medalia „A XX V-a Aniversare a Eliberării Patriei” 
pentru „merite deosebite în lupta împotriva fascismului, în eliberarea ţării, în războiul 
antihitlerist, în instaurarea puterii democrat-populare şi construirea socialismului în Republica 
Socialistă România, cu prilejul celei de a XXV-a aniversări a, eliberării patriei”. 

Pedepse : „mustrare scrisă” pentru jignirea unui ofiţer (iul. 1949). 

TĂNASE MARIN CONSTANTIN, locotenent-ma jor (n. 20 nov. 1913, com. Răzvad, 
jud. Dâmboviţa). 

Naţionalitatea : română. 

Profesia de bază la încadrarea în MAI: sondor. 

Funcţii în organizaţii politice, de masă şi obşteşti: membru de partid exclus la 
26 noiembrie 1956. 

Studii civile : 7 clase primare. 

Activitate profesională : comandant al Penitenciarului Ploieşti (ian. 1951 - 1952); 
locţiitor politic la UM nr. 5 Bicaz (sept. 1952) ; instructor politic în Serviciul Politic al DLCM 
(febr. 1954) ; comandant la Penitenciarul Târgovişte (iul. 1955, ?-1 nov. 1956). La 1 noiembrie 
1956, în urma unor investigaţii derulate de organele Serviciului „D” din MAI şi cele ale 
Direcţiei Cadre a MAI, s-a stabilit că în perioada 1937-1941 Constantin Tănase a desfăşurat 
activitate legionară în calitate de membru şi şef de cuib legionar (lucru recunoscut de 
acesta într-o declaraţie din 20 noiembrie 1956). În arhiva CNSAS se găseşte un dosar de 
urmărire informativă pe numele lui Constantin Tănase deschis în 1955 şi închis în 1973. 
Dosarul conţine 40 de file şi este alcătuit din mai multe note informative şi o serie de 
rapoarte de investigaţii ale organelor amintite mai sus. Din urmărirea contrainformativă a 
ofițerului Tănase a rezultat că în 1937 acesta ar fi intrat în Mişcarea Legionară la sugestia 
preotului din comuna Răzvad - Emanoil Popescu (n. 13 nov. 1907, com. Măgura, jud. 
Dâmboviţa). În anul 1967, Constantin Tănase lucra în funcţia de ajutor de brigadier la 
Biroul Producţie din Secţia I Schela Târgovişte. Majoritatea notelor informative din dosar 
provin de la colegii lui din acest loc de muncă. Securitatea l-a supravegheat indeaproape 
până în 1973 pentru a nu relua legăturile cu vechii camarazi din Mişcarea Legionară?. 

Într-o asemenea notă informativă, datată 8 mai 1968, informatorul Petre Chițu, coleg 
de serviciu cu Constantin Tănase, preciza că în seara zilei de 5 mai 1968 a avut o discuţie 
cu acesta despre documentele Plenarei CC al PCR din aprilie 1968, când s-au dezvăluit 
opiniei publice abuzurile şi crimele comise în perioada Dej. Iată un scurt fragment din 
această notă, în care Tănase i-a relatat informatorului şi despre perioada în care a deţinut 
funcţia de comandant de penitenciar : 


Dacă nu era Stalin în Rusia şi Gheorghiu-Dej în România noi nu mai aveam astăzi cu 
actuala conducere politică unde o ducem aşa cum se vede adică rău. Am fi fost sub 
conducerea nemților şi o duceam mai bine. Pe timpul când mă găseam la un Penitenciar se 
aduceau oameni nevinovaţi dar acum se aduc mai mulţi sub masca vinovăţiei dar iei în fond 
spun că nu sunt arestaţi. Plenara este o farsă ca să facă pe cei cu ideile lor să vorbească ca 
să poată apoi pune mâna pe iei, adică pe cei ce vorbesc împotriva regimului’. 


1. Decretul nr. 560 din 4 august 1969 pentru conferirea medaliei „A XXV-a Aniversare a Eliberării 
Patriei”. ANIC, fond Consiliul de Stat - Decrete, dosar nr. 900/1965, f. 51. 

ACNSA SS, fond Informativ, dosar nr. 259190. 

3. Ibidem, fv. 28. 

La 1 decembrie 1973, Constantin Tănase a fost pensionat. Câteva săptămâni mai 
târziu, ofiţerul de la ISJ Dâmboviţa care îl urmărea a întocmit un raport în care propunea 
superiorilor săi să aprobe scoaterea acestuia din baza de lucru şi rămânerea lui în evidenţa 
generală, deoarece sus-numitul nu mai avea manifestări duşmănoase, iar în comuna natală 
avea un comportament corespunzător. 

Într-un articol publicat în Buletinul intern al CSS, colonelul Dumitru Borşan reitera 
importanţa urmăririi legionarilor din baza de lucru a organelor de Securitate : 


În legătură cu această categorie de elemente duşmănoase, se impune încă de la început o 
precizare : pe legionarii reţinuţi în baza de lucru nu îi urmărim pentru simplul motiv că au 
făcut parte din organizaţie legionară, ci pentru că se menţin la vechile lor concepţii, 
manifestă speranţa în posibilitatea revenirii organizaţiei legionare în viaţa politică a ţării!. 


Grade succesive: locotenent-major (?). 


TÂRZIMAN M. GHEORGHE, angajat civil (n. 12 sept. 1942, mun. Braşov, jud. 
Braşov). 

Activitate profesională : inspector principal personal la Serviciul Personal şi Învăţământ 
din DGP (1972-?). 


TÂRZIMAN MIHAI ION, locotenent-colonel, d.p. nr. 2410 | 
(n. 1 iul. 1935, mun. Piteşti, jud. Argeş). 

Naţionalitatea : română. 

Originea şi apartenenţa socială: militar (tatăl a fost subofițer | 
sanitar MFA). 

Profesia de bază la încadrarea în MAI: medic. 

Funcţii în organizații politice, de masă şi obşteşti: membru 
PCR din 1969. 

Studii civile : Şcoala primară nr. 2 din Piteşti (sept. 1942 - iun. 
1946); Liceul Teoretic din Piteşti (sept. 1946 - iun. 1952); 
Facultatea de Medicină, Institutul Medico-Farmaceutic din Bucureşti, 
secţia medicină generală (oct. 1952 - iun. 1960); curs de perfecţionare, specializarea 
sănătate publică, la Institutul de Medicină şi Farmacie din Bucureşti (1-30 nov. 1979). 

Stagiu militar : în cadrul facultăţii, la catedra de pregătire militară (1953 şi 1954). 
Târziman a mai fost convocat pentru instrucţie militară în 1954 la Cilibia şi în 1961 la UM 
01047 Craiova. 

Activitate profesională : după absolvirea facultăţii, a fost repartizat la Brigada CFR - 
UM 01783 Bucureşti - MT'Ic în funcţia de medic stagiar (angajat civil) la UM 01713 
Focşani (24 oct. 1960 - 20 apr. 1962). Din cauza desființării UM 01713 Focşani a fost 
transferat la Dispensarul CFR Focşani în funcţia de medic? (1 mai 1962 - 10 nov. 1971); 
medic la Dispensarul CFR Mizil pendinte de Serviciul Medical din Direcţia Regională 
CFR Galaţi (11 nov. 1971 — 1 iun. 1975). 


1. Colonel Dumitru Borşan, „Unele probleme de actualitate privind urmărirea legionarilor activi”, p. 31, 
Buletin intern pentru aparatul securităţii statului, nr. 1 (5), 1969, CSS, „strict secret”, ACNSAS, fond 
Documentar, dosar nr. 016561, vol. 21. 

2. În 1968 a promovat examenul de obţinere a titlului de medic principal, iar în 1971 a fost confirmat de 
Ministerul Sănătăţii ca medic primar de medicină generală. 

La 1 iunie 1975 a fost chemat în rândul cadrelor permanente ale MI cu gradul de maior, 
fiind repartizat la Penitenciarul Peninsula, unde a ocupat funcţiile de medic coordonator şi 
medic-şef Cabinet IV (1 iun. 1975 - 1 dec. 1976); medic-şef Cabinet IV la Şcoala 
Militară de Subofiţeri Penitenciari de la Hârşova - UM 0402 (1 dec. 1976 - 1 aug. 1977); 
medic principal III în Compartimentul Sanitar din DGP (1 aug. 1977 — 26 iun. 1984). 

La începutul anilor '80, medicul Târziman a răspuns în cadrul compartimentului 
sanitar de evidenţa, dinamica şi structura deceselor din penitenciarele RSR. Acest lucru 
este menţionat în notările de serviciu întocmite în perioada 1981-1984. 

Pentru exemplificare, redăm mai jos câteva pasaje din notarea de serviciu întocmită de 
superiorii ofițerului pe perioada 1 ianuarie 1983 — 31 decembrie 1983. În finalul documentului, 
medicului militar îi era atribuit calificativul „foarte bine” pentru modul conştiincios în 
care şi-a desfăşurat activitatea : 


În perioada sus menţionată It. col. dr. Târziman Ion a îndeplinit funcţia de medic de 
directivă în Compartimentul sanitar din aparatul central DGP, având ca sarcină prioritară 
munca de control, sprijin şi îndrumare a activităţii medico-sanitare ce s-a desfăşurat în 
unităţile subordonate DGP. Pentru îndeplinirea acestei sarcini ofiţerul medic a desfăşurat 
o bogată activitate de teren în unităţi, în cadrul controalelor de fond sau tematice ordonate, 
străduindu-se de fiecare dată să cunoască îndeaproape activitatea medicală desfăşurată cu 
specific curativ, profilactic, sanitar antiepidemic sau de educaţie sanitară şi să contribuie la 
înlăturarea lipsurilor constatate. (...) Răspunzând în cadrul compartimentului de analiza 
deceselor, a aprofundat cu răspundere fiecare cauză de deces produsă în unităţi şi a sesizat 
cu competenţă neajunsurile constatate, deplasându-se de multe ori în unităţi pentru a face 
cercetări la faţa locului!. 


La începutul anului 1984 Târziman a solicitat conducerii DGP să îi aprobe plecarea 
temporară a soţiei sale în SUA, pentru a ridica rămăşiţele pământeşti ale fiului ei din prima 
căsătorie, Vladimir Alexandru. Acesta decedase prin împuşcare în ianuarie 1984, în condiţii 
suspecte. Şeful DGP, generalul-maior Emil Panaite, nu a fost de acord cu solicitarea lui 
Târziman, motivând următoarele : 


Ofiţerul s-a căsătorit în anul 1963. Soţia sa, Târziman Speranţa-Maria, este casnică. Au un 
copil, elev de liceu, membru UTC. Soţia ofițerului a mai fost căsătorită. Din această 
căsătorie a rezultat un copil, Alexandru Vladimir, care în anul 1980 s-a stabilit definitiv în 
SUA. În ziua de 12 martie 1984, It. col. dr. Târziman lon a solicitat, în scris, aprobarea 
deplasării soţiei sale în SUA, pentru a participa la funeraliile fiului său, Alexandru 
Vladimir, care ar fi decedat în luna ianuarie a.c., iar cadavrul a fost descoperit şi identificat 
în ziua de 7 martie 1984, în statul Kentuky. A precizat că despre aceasta au fost informaţi 
telefonic la domiciliu, în zilele de 2 şi 7 martie a.c., de către unele cunoştinţe ale 
decedatului, de la care au primit şi o telegramă, prin care soţia sa era invitată la funeralii, 
promiţându-se asigurarea cheltuielilor de cazare. Din verificările efectuate a rezultat că fiul 
soţiei, Alexandru Vladimir, în anul 1979 a participat la mai multe acţiuni protestatare, a 
încercat să înmâneze conducerii superioare de partid o scrisoare pe căi neoficiale, iar în 
anul 1980, anterior plecării în străinătate, s-a prezentat în repetate rânduri la Comitetul 
Central al Partidului Comunist Român, unde a adoptat o atitudine recalcitrantă. De 
asemenea, în legătură cu plecarea soţiei în SUA, ofiţerul a mai raportat că, iniţial, aceasta 
a stabilit telefonic cu fratele ei, Nicolin Alexa (rămas din 1977 ilegal în RF Germania), să 


1.  Notarea de serviciu a fost întocmită de şeful Compartimentului Sanitar din DGP, locotenent-colonelul dr. 
Marin Stănculescu. Ofiţerul a luat cunoştinţă de conţinutul notării la 17 februarie 1984. AANP, fond 
Cadre, d.p. nr. T-2410, dosar nepaginat. 

o reprezinte în soluţionarea problemelor survenite în urma decesului, iar ulterior, la 
insistenţele cunoştinţelor decedatului şi aflând despre posibilitatea moştenirii unor bunuri 
materiale şi pecuniare, a hotărât să se deplaseze personal. Despre emigrarea fiului soţiei în 
SUA şi faptul că aceasta a întreţinut legături cu fratele ei, aflat în RF Germania, It. col. dr. 
Târziman lon nu a raportat decât la 12 martie 1984, încălcând astfel obligaţiile ce-i 
reveneau potrivit ordinului ministerului de interne nr. 0685/1975. (...) Având în vedere că 
locotenent-colonelul Târziman Ion nu a raportat la timp, conform prevederilor ordinului 
ministrului de interne nr. 0685/1975, aspectele legate de familia sa, dovedind prin aceasta 
lipsă de sinceritate, ca şi faptul că a tolerat ca soţia sa să menţină legături cu fratele ei 
rămas ilegal în străinătate, iar ulterior a permis acesteia să facă demersuri repetate la mai 
multe organe pentru a pleca temporar în SUA, propunem să fie trecut în rezervă, la cerere, 
conform prevederilor articolului 43, litera „d” din statutul corpului ofiţerilor. Menţionăm 
că ofiţerul a refuzat să fie mutat din aparatul central la Penitenciarul Chilia Veche şi a făcut 
în acest sens raport, solicitând să fie trecut în rezervă!. 


La refuzul conducerii DGP de a aproba cererea lui Târziman a contribuit şi fratele 
ofițerului, plutonierul-major Târziman M. Gheorghe din UM 0350, care a raportat în scris 
că soţia fratelui său nu prezintă garanţii : 


Referitor la acest caz, Direcţia paşapoarte a fost informată de Direcţia Consulară din 
Ministerul Afacerilor Externe la 10 martie 1984, că Ambasada română din Washington a 
comunicat faptul că numitul Alexandru Vladimir a fost împuşcat în ziua de 8 martie a.c. şi 
că roagă să se aprobe urgent viza de plecare a mamei acestuia, Târziman Speranţa-Maria, 
pentru a participa la funeralii. De asemenea, Direcţia paşapoarte a comunicat că, fiind 
consultat fratele ofițerului, plut. Târziman Gheorghe, de la UM 0350, acesta a raportat în 
scris că nu este de acord cu plecarea celei în cauză, întrucât nu prezintă garanţie. La 16 martie 
1984, Direcţia Generală a Penitenciarelor a comunicat Direcţiei secretariat-juridice că nu 
este de acord cu avizarea plecării în SUA a numitei Târziman Speranţa-Maria. Conform 
ordinului dumneavoastră, acest caz a fost analizat împreună cu şeful Direcţiei paşapoarte - 
General-maior Ghenoiu Ion, înlocuitorul la comanda Direcţiei a IV-a - Colonel Chelariu 
Stelian şi locţiitorul şefului Direcţiei Cadre şi învăţământ - Colonel Hotoboc Emanoil, toţi 
fiind de părere că nu este oportun să se aprobe plecarea în SUA a numitei Târziman 
Speranţa-Maria?. 


Acest caz demonstrează că Ministerul de Interne nu avea încredere nici măcar în 
propriii angajaţi, Târziman nefiind un simplu „tablagiu” de Miliție, ci un ofiţer superior 
cu funcţie de răspundere. 

A fost trecut în rezervă la 26 iunie 1984 prin Decretul Prezidenţial nr. 126. 

Ofiţerul a mai avut un frate - Târziman M. Gheorghe (n. 12 sept. 1942, mun. Braşov, 
jud. Braşov) — care a lucrat ca angajat civil în DGP, unde a ocupat funcţia de inspector 
principal personal la Serviciul Personal şi Învăţământ din DGP (1972-?). 

Grade succesive : locotenent (r) (28 dec. 1966); maior (1 iun. 1975); locotenent-co- 
lonel (23 aug. 1981). 


1. Referat de cadre din 16 aprilie 1984 întocmit de DGP. Documentul poartă menţiunea „secret de serviciu” 
şi este semnat de către şeful DGP, generalul-maior Emil Panaite, şi şeful Serviciului Cadre şi Învăţământ 
din DGP, maiorul Vasile Văduva. Ibidem, dosar nepaginat. 

2. „Nota DGP nr. S/16419 din 20.03.1984 referitoare la cererea de plecare temporară în SUA a soţiei locot. 
col. Târziman Ion din Direcţia Generală a Penitenciarelor”, document ce poartă menţiunea „secret de 
serviciu” şi este semnat de către şeful DGP, generalul-maior Emil Panaite. 

TEODORU EUGEN, locotenent-colonel (n. 23 iul. 1922, mun. Galaţi, jud. Galaţi — 
d. 24 sept. 2008, mun. Bucureşti). 

Naţionalitatea : română. 

Originea şi apartenenţa socială : muncitor (lăcătuş CFR). 

Profesia de bază la încadrarea în MAI: militar. 

Funcţii în organizaţii politice, de masă şi obşteşti: a fost exclus din partid cu ocazia 
verificării membrilor PMR din perioada 1949-1950. 

Studii civile: Liceul Militar din Cernăuţi (1934-1942); Facultatea de Drept 
(1942-1946). 

Studii militare : Şcoala Militară de Ofiţeri Jandarmi (1942-1945). 

Activitate profesională : comandant de pluton şi companie în cadrul Sectorului de 
Jandarmi Tulcea din Legiunea de Jandarmi a Judeţului Covurlui (1945-1948); şef al 
Biroul Informaţii din Inspectoratul de Jandarmi Galaţi (1948). La sfârşitul anului 1948 a 
fost mutat la Biroul de Contrainformaţii din Centrul de Instrucție nr. 16 Securitate 
(1948-1951). În 1951 a fost mutat în aparatul central al Direcţiei ALA, unde a deţinut 
funcţiile de şef al Biroului Juridic şi apoi ajutor al comandantului cu problemele AGT 
(1951-1952). 

Într-o caracterizare întocmită la 18 decembrie 1952, şeful Direcţiei ALA, colonelul 
Florea Țecov, propunea conducerii MAI trimiterea în faţa Consiliului de Onoare al ofiţerilor 
inferiori din ALA şi retrogradarea la gradul de locotenent-major a căpitanului Eugen 
Teodoru, pentru neseriozitate şi pentru o serie de legături cu „femei de moravuri uşoare” : 


Dintr-o caracterizare de la fosta Legiune de Jandarmi (Covurlui) reiese că după 23 August 
1944 manifesta simpatie pentru Americani şi Englezi, iar în 1949, pe când comanda o 
subunitate care era cu ordinea la un spectacol al Ansamblului Armatei (în garnizoana 
Galaţi), a pălmuit în public un caporal pentru că a dat voie unei femei să treacă prin 
cordon, fapt pentru care a fost pedepsit cu 10 zile arest. Deasemeni a mai avut ieşiri 
violente faţă de un plutonier. În Direcţia ALA a funcţionat ca Şef Birou Juridic, apoi ajutor 
cu problemele AGT şi în prezent ofiţer juridic. În aceste funcțiuni, randamentul în muncă 
a fost foarte scăzut, este complet lipsit de simţul răspunderii, se constată o totală superficialitate 
în lucrările pe care le prezintă, slab întocmite şi cu întârziere, fără să-i pese, chiar şi atunci 
când i se atrage atenţia. Se preocupă foarte mult de interese personale, pleacă la oră fixă, 
fără bun simț că ceilalţi ofiţeri mai rămân peste orele de program. Este extrem de afemeiat 
şi întreţine legături amoroase cu fel de fel de femei de moravuri uşoare, de care este căutat 
pe la ofiţerul de serviciu şi prin telefon. (...) Căpitanul Teodoru Eugen este tipul ofițerului 
vechiu, din armata burgheză, munceşte formal şi de ochii şefilor, întrebuinţează cuvinte 
pompoase şi se schimonoseşte în vorbire, este complet neserios, zeflemisit şi ironic, este 
distrat şi se preocupă de aventuri cu femei de moravuri uşoare, profitând fără riscuri 
materiale. Acestea sunt preocupările lui de întotdeauna, care arată că a intrat pe făgaşul 
descompunerii morale şi care de altfel a dus la excluderea sa din partid!. 


Nu cunoaştem dacă propunerile conducerii Direcţiei ALA au fost aprobate de MAI, 
deoarece pentru perioada decembrie 1952 - septembrie 1955 nu am găsit informaţii 
referitoare la parcursul profesional al ofițerului Teodoru. Nu putem decât să presupunem 
că în această perioadă a fost mutat de la Direcţia ALA în aparatul de penitenciare. 


1. Caracterizare din 18 decembrie 1952 întocmită de Direcţia ALA din MAI, document semnat de către 
comandantul Direcţiei ALA, colonelul Florea Ţecov, şi şeful Secţiei politice din Direcţia ALA, locote- 
nentul-major Gheorghe Stănescu. ANIC, fond CC al PCR - Secţia administrativ-politică, dosar nr. 44/ 
1952, ff. 22-23. 

Ofiţer inspector în Serviciul Inspecţii al DPLC (sept. 1955); locţiitor comandant 
pentru pază şi regim la Penitenciarul Văcăreşti (1956); şef al Şcolii de Perfecţionare 
Ofiţeri şi Sergenţi Jilava - DGPCM (13 aug. 1959, 3 sept. 1960). 

Grade succesive : sublocotenent (1945); locotenent-major (1949); căpitan (1950) ; 
maior (?); locotenent-colonel (? ). 


TEODOSIU ION, locotenent. 
Activitate profesională : lucrător politic în Serviciul Politic din DIP - UM 0618 
Bucureşti (8 apr. 1954). 


TEODOSIU VICTOR GRAȚIAN, colonel, d.p. nr. 2533 (n. 
17 oct. 1930, com. Sânicolaul Mic, jud. Arad). 

Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti: membru 
UTM din 1948 şi PMR din 1962; membru în ARLUS şi Asociaţia 
„Dinamo” din MAI (1950-1954). sa 

Studii civile : 3 clase în comuna natală (1937-1940) şi 2 clase în $ 
Lupeni (1940-1942); 6 clase la Liceul Comercial din Haţeg 
(1942-1948) şi 2 clase la Liceul Comercial de Băieți din Arad 
(1948-1950) ; Facultatea de Economie Generală în cadrul ASE, fără frecvenţă (1966-1972). 
Diploma de licenţă în ştiinţele economice a obținut-o în februarie 1973. 

Studii militare: curs scurt la Şcoala de Pregătire a Cadrelor pentru Administraţia 
Miliției din Bucureşti - MAI (iun. — 23 aug. 1950) ; curs scurt de perfecţionare profesională 
de 20 de zile la Direcţia Spate din MAI (ian.-mart. 1963). 

Studii politice : Universitatea Serală de Marxism-Leninism (1962-1965). 

Activitate profesională: contabil I la Biroul Echipament din Serviciul administrativ al 
Direcţiei Regionale de Miliție Mureş Autonomă Maghiară (sept. 1950 — 1 ian. 1953). 

La 1 ianuarie 1953 a fost transferat de la arma Miliție la arma Securitate, fiind numit 
în funcţia de contabil I la Biroul Echipament, Armament-Materiale Generale din Serviciul 
administrativ al Direcţiei Regionale de Securitate Mureş Autonomă Maghiară (1 ian. — 
1 nov. 1953); contabil II şi şef evidenţă de bază materiale tehnice şi îmbrăcăminte din 
Biroul Echipament al Serviciului administrativ-gospodăresc (1 nov. 1953 — 1 iul. 1956), 
şef al Biroului Exploatări Imobile din Secţia Aprovizionare Gospodărie (1 iul. 1956 - 
1 dec. 1957) şi şef al Biroului Aprovizionări Militare din Secţia Aprovizionare Gospodărie/ 
Secţia Spate a Direcţiei Regionale MAI Mureş Autonomă Maghiară (1 dec. 1957 - 1 oct. 
1966). 

În ziua de 25 iunie 1959, căpitanul Graţian Teodor, împreună cu angajatul civil Ilie 
Cocoş, magazioner la Sectorul AGT din Biroul Aprovizionări Militare, au fost trimişi la 
Bucureşti cu un autocamion condus de plutonierul Mihai Ordog, pentru a preda mai multe 
arme în vederea efectuării unor reparaţii, dar şi echipament uzat (la întoarcere urmau să 
aducă alt armament şi diferite materiale). Potrivit instrucţiunilor în vigoare de la acea 
vreme, cei trei trebuiau să fie înarmaţi pentru această misiune. La întoarcere, în ziua de 28 mai 
1959, în jurul orei 12.00, au ajuns în oraşul Braşov, unde au oprit autocamionul pentru a 
mânca lângă un bufet de pe Calea Bucureşti. Autocamionul a rămas în stradă fără pază, 
având în cabină servietele cu pistoalele din dotare. După circa 15 minute, reîntorcându-se 
la maşină, au constatat că servieta angajatului civil Ilie Cocoş (în care, pe lângă diferite 


497 TEODOSIU VICTOR GRAȚIAN 


obiecte personale, avea şi un pistol „Ceska”, calibru 7.65 mm cu 24 de cartuşe) fusese 
furată. Căpitanul Graţian Teodosiu a sesizat imediat Miliția oraşului Braşov, însă hoţul nu 
a fost prins. Superiorul direct al ofițerului Graţian, maiorul Sava Lunguleac - şef al Secţiei 
Spate din Direcţia Regională MAI Mureş Autonomă Maghiară, a întocmit un referat în 
care preciza modul în care s-a desfăşurat misiunea condusă de căpitanul Graţian şi a propus 
pedepsirea celor trei (în cazul lui Graţian, maiorul Lunguleac a propus sancţionarea cu 
20 de zile arest şi avertisment că nu corespunde pe deplin funcţiei ce ocupă „pentru lipsă 
de vigilenţă, lipsă de răspundere şi nerespectarea instrucţiunilor privind paza transportului 
de materiale cu caracter militar”)!. 

În toamna anului 1966 a fost mutat (la cerere) în aparatul central al Direcţiei Spate din 
MAI, în funcţia de ofiţer economist la Serviciul Echipament (1 oct. 1966 — 1 dec. 1967). 
La 1 decembrie 1967, ca urmare a reorganizării acestei Direcţii, a fost promovat în funcţia 
de ofiţer economist principal la Secţia Tehnică din Serviciul Echipament al Direcţiei 
Administraţiei din MAI (1 dec. 1967 —- 1 mai 1968). 

În ziua de 1 mai 1968, Direcţia Administraţiei din MAI s-a reorganizat în Direcţia 
Serviciilor din MAI, ofiţerul rămânând în continuare în funcţia de economist principal la 
Serviciul ETG (1 mai 1968 - 1 iul. 1969). 

O nouă reorganizare va avea loc la 1 iulie 1969, când Direcţia Serviciilor din MAI a 
devenit Direcţia Serviciilor şi Înzestrării din MAI. 

Economist principal I (1 iul. 1969 - 1 iun. 1972) şi inginer principal „S” la Secţia 
tehnică din Serviciul ETG pendinte de Direcţia Serviciilor şi Înzestrării din MI (1 iul. 1972 — 
31 iul. 1973). 

Într-o notă de relaţii întocmită la 11 februarie 1972 de către Secţia Personal şi Învăţământ 
din Direcţia Serviciilor şi Înzestrării din MAI se menţionau bunele rezultate obţinute în 
muncă de către locotenent-colonelul Graţian Teodosiu, economist principal la Serviciul 
Echipament, rezultate care îl făceau eligibil pentru o funcţie superioară : 


La gradul actual de Lt. col., ofiţerul a fost avansat la vechime (23.08.1969) datorită activităţii 
pozitive depuse, pentru care a obţinut calificativul de „F. Bine”, îndeplinind totodată şi 
celelalte condiţii cerute de ordinele şi instrucţiunile în vigoare. În cadrul Secţiei tehnice din 
Serviciul echipament, practic se ocupă de întocmirea şi emiterea ordinelor, instrucţiunilor şi 
actelor normative pe linie de echipament, materiale de întreţinere, materiale cultural sportive, 
atât pentru cadrele active, cât şi pentru militarii în termen, minori, deţinuţi etc., efective 
care aparţin Ministerului Afacerilor Interne. Pe aceiaşi linie, face controale în unităţi, iar 
recent a participat la întocmirea instrucţiunilor cu privire la punctele de documentare?. 


Ofiţer economist principal II, şef al Biroului Echipament - Rechizite, Imprimate din 
Serviciul Echipament (31 iul. 1973 - 15 iul. 1975) şi şef al Biroului Echipament din 
Serviciul pentru Asigurarea Tehnico-Materială şi Financiară a unităţilor din garnizoana 
Bucureşti - UM 0673 Bucureşti pendinte de Direcţia Serviciilor şi Înzestrării din MI - UM 
0779 Bucureşti (15 iul. 1975 — 15 apr. 1979). 


1. Referat din 4 iunie 1959 întocmit de către maiorul Sava Lunguleac, şef al Secţiei Spate din Direcţia 
Regională MAI Mureş Autonomă Maghiară. AANP, fond Cadre, d.p. nr. T-2533, dosar nepaginat. 

2. „Notă de relaţii din 11 februarie 1972 privind pe Lt. col. Teodosiu V. Graţian economist principal la 
Serviciul echipament din Direcţia Serviciilor şi Înzestrării din MAI”, document semnat de către şeful 
Secţiei Personal şi Învăţământ din Direcţia Serviciilor şi Înzestrării din MAI, locotenent-colonelul Marin 
Zăvoianu, şi de către colonelul Eugen Dascălu, şeful Direcţiei Serviciilor şi Înzestrării din MAI. Ibidem, 
dosar nepaginat. 

Notarea de serviciu întocmită pentru perioada 1 ianuarie - 31 decembrie 1978 de către 
superiorii ofițerului din UM 0673 Bucureşti menţiona rezultatele bune obţinute în funcţia 
de şef de birou: 


Cu tot volumul mare de muncă pe care l-a avut în anul 1978, pentru aprovizionarea 
materialelor de echipament, rechizite, imprimate şi materiale de protecţie, asigurarea 
echipării unui număr mare de cadre în două perioade ale anului, a reuşit ca printr-o bună 
organizare a activităţii întregului colectiv din subordine să rezolve în condiţii bune toate 
sarcinile. De asemenea, prin spălătoria mecanică, subunitate subordonată direct biroului 
echipament, s-a reuşit să se realizeze în 1978 spălatul şi călcatul a peste 320.000 kg 
lenjerie pentru unităţile Ministerului de Interne din garnizoana Bucureşti, în acelaşi timp 
s-a îmbunătăţit şi activitatea acestei unităţi!. 


Ofiţer economist principal II la Serviciul Echipament din Direcţia Serviciilor şi 
Înzestrării din MI (15 apr. 1979 - 13 mai 1981). 

Prin Decizia Comisiei de expertiză medico-militară de pe lângă Spitalul Militar 
Bucureşti al MI nr. 806 din 30 mai 1981, colonelul Graţian Teodosiu a fost clasat inapt 
pentru serviciul militar cu scoatere din evidenţă, în gradul II de invaliditate, cu revizuire 
în mai 1982 (ofiţerul suferea de inimă şi fusese trimis în faţa acestei comisii de către 
Direcţia Serviciilor şi Înzestrării din MI în vederea precizării poziţiei medico-militare, cu 
propunerea de pensionare - comisia a ajuns la concluzia că boala a fost contractată în 
timpul în care s-a aflat în cadrele permanente ale MI). 

A fost trecut în rezervă la 13 mai 1981 prin Decretul Prezidenţial nr. 100, în conformitate 
cu articolul 43, literele „a” şi „f” din Statutul Corpului Ofiţerilor Forţelor Armate ale RSR 
(ca urmare a împlinirii vechimii în serviciu, i s-a acordat dreptul la pensie militară). 

În ziua de 24 decembrie 1984 a fost reîncadrat ca angajat civil în MI pentru DGP, fiind 
numit în funcţia de revizor contabil principal la Serviciul financiar şi CFI (24 dec. 1984 — 
1989). Reîncadrarea sa în MI s-a făcut în baza articolului 6, aliniatul 1 din Decretul 
nr. 214/1977 privind pensiile militare de stat, care prevedea: 


- Pensionarii militari pot fi încadraţi în unităţi socialiste, într-o activitate cu caracter 
permanent sau temporar ori pentru executarea unor lucrări, până la împlinirea de către 
aceştia a vârstei de 60 ani bărbaţii şi 55 ani femeile”. 


În această perioadă a desfăşurat activitate de control în mai multe penitenciare şi 
SSMRM-uri, verificând compartimentele de echipament, producţie interioară şi sanitare. 


1.  Notarea de serviciu întocmită pentru perioada 1 ianuarie - 31 decembrie 1978 de către UM 0673 
Bucureşti a fost adusă la cunoştinţa ofițerului Teodosiu la 27 februarie 1979, când acesta şi-a pus 
semnătura pe ea (ibidem). Serviciul pentru Asigurarea Tehnico-Materială şi Financiară a unităţilor din 
garnizoana Bucureşti - UM 0673 Bucureşti a fost condus în perioada 1 septembrie 1973 - decembrie 
1978 de către colonelul de Securitate Dascălu D. Eugeniu, cel care avea să deţină şi funcţia de locţiitor 
al şefului DGP în perioada decembrie 1978 - septembrie 1988. Ibidem, dosar nepaginat. 

2. Anterior acestei decizii, aceeaşi comisie de expertiză îl mai verificase o dată din punct de vedere medical 
cu 10 ani în urmă, clasându-l ca „apt limitat gradul II - pace şi război” (decizia medicală nr. 1040 din 
12 noiembrie 1971). La acea dată, comisia îi pusese diagnosticul: „sechele de infarct post-sindrom 
WPW”, recomandând conducerii MAI menţinerea ofițerului în funcţie, deoarece boala de care suferea nu 
afecta munca profesională. Ibidem, dosar nepaginat. 

3. Decretul Consiliului de Stat nr. 214 din 12 iulie 1977 privind pensiile militare de stat publicat în Buletinul 
Oficial al Republicii Socialiste România, partea l, nr. 83, din 6 august'1977. 

În aprecierea întocmită pentru perioada 1 ianuarie - 31 decembrie 1986, superiorii lui 
Graţian Teodosiu relatau despre participarea acestuia la o investigaţie administrativă 
complexă la Penitenciarul Botoşani : 


Avându-se în vedere acest lucru, împreună cu revizorul Eftene Ilie, a fost desemnat să 
execute o cercetare administrativă complexă şi dificilă la Penitenciarul Botoşani, în urma căreia 
s-a constatat comiterea unor fapte infracţionale, faţă de care s-au luat măsurile de rigoare!. 


De asemenea, în 1987 a fost cooptat de Serviciul independent CFI din MI pentru a 
participa la câteva controale de fond la unele inspectorate judeţene ale MI. 

Soţia ofițerului - Maria Teodosiu (Molnar) - a fost asistentă şi soră şefă la Secţia de 
Reanimare a Spitalului Militar „Victor Babeş” al MI (1966-1985). 

În perioada 1959-1962, după ce trecuseră prin sita verificărilor de la începutul 
anilor '50, rudele ofițerului şi ale soţiei au făcut din nou obiectul unor investigaţii 
amănunțite. Trecutul acestora a fost cercetat în secret de organele de Securitate ale Direcţiei 
a VII-a din MAI, Direcţiei Regionale MAI Mureş Autonomă Maghiară, Grupei a VII-a a 
Serviciului Raional Arad din MAI, Secţiei Raionale Alba din Direcţia Regională MAI 
Hunedoara, Secţiei Raionale Aiud din MAI, Serviciului orăşenesc Petroşani din MAI şi 
Secţiei Raionale Reghin din Direcţia Regională MAI Mureş Autonomă Maghiară, care au 
întocmit o serie de note şi rapoarte de investigaţii „strict secrete”. 

Unul dintre motivele care au stat la baza acestor verificări se regăseşte într-o caracterizare 
nedatată (probabil anul 1955) întocmită de UM 0421 Târgu-Mureş pe numele locotenentului 
Graţian Teodosiu, şef evidenţă bază materiale tehnice şi îmbrăcăminte : 


Tatăl său, neîncadrat politic, face parte din secta religioasă (adventişti de ziua 7-a) fiind 
cunoscut în evidenţele MAI Arad ca un fanatic cu activitate, la fel şi mama lui este membră 
a aceleiaşi secte. Fraţii şi rudele apropiate ale susnumitului majoritatea sunt fanatici 
religioşi adventişti de ziua 7-a. Are un unchi după soţie care a fost Plut. de Miliție până în 
anul 1950 când a fost arestat şi trimis la colonie de muncă pe motivul că a făcut parte din 
vechea Siguranţă [Mihai Malos - n.n.]. Cu toate rudele arătate mai sus întreţine legături?. 


Fiul ofițerului - Adrian Teodosiu (n. 21 apr. 1956, mun. Târgu-Mureş, jud. Mureş) - 
a fost merceolog la ICE Tehnoimportexport din Bucureşti, sectorul 3, str. Doamnei nr. 5 
(1977-1980). În 1980 s-a transferat la Centrul Naţional de Aeronautică, unde a ocupat 
funcţia de merceolog şi economist (după absolvirea ASE în 1983). La 1 iulie 1984 a fost 
încadrat ca economist la Serviciul financiar şi CFI din DGP, devenind astfel (după câteva 
luni) coleg cu tatăl său. 

Grade succesive : sublocotenent (23 aug. 1950) ; locotenent (23 aug. 1952) ; locotenent-ma- 
jor (23 aug. 1955); căpitan (23 aug. 1958); maior (23 aug. 1968); locotenent-colonel 
(23 aug. 1969); colonel (23 aug. 1976). 

Decorații : medalia „Meritul Militar”, clasa I (1963) şi a II-a (1955); Ordinul „Meritul 
Militar”, clasa a III-a” (1966), a II-a (1970) şi I (1975). 


1. Aprecierea pe anul 1986. Pentru această perioadă, maiorul Constantin Axenie, şef al Compartimentului 
CFI din DGP, i-a acordat lui Graţian calificativul „foarte bine”. AANP, fond Cadre, d.p. nr. T-2533, 
dosar nepaginat. 

2. Ibidem, dosar nepaginat. 

3. La 3l iulie 1965, şeful Secţiei Cadre din Direcţia Regională MAI Mureş Autonomă Maghiară - maiorul 
Gheorghe Oprean - a propus conducerii Direcţiei amânarea decorării maiorului Teodosiu cu Ordinul 
„Meritul Militar”, clasa a III-a pentru o perioadă de 1 an din cauza unor abateri profesionale : a neglijat o 

Pedepse : 10 zile de arest cu îndeplinirea serviciului şi „avertisment scris ca necorespunzător 
funcţiei” pentru lipsă de vigilenţă şi nerespectarea instrucţiunilor privind paza transporturilor 
de materiale cu caracter militar (iul. 1959) ; trei zile de arest la garnizoană pentru întârzieri 
la serviciu şi absenţe nemotivate de la cursurile Universităţii Serale de Marxism-Leninism 
(apr. 1964); „observare” pentru întârziere de la program (iul. 1970); „mustrare verbală” 
pentru că nu a rezolvat cererea angajatului civil G. Maria privind amânarea concediului de 
odihnă cu o lună (sept. 1975); „mustrare scrisă” pentru că nu a încunoştinţat un subordonat 
despre conţinutul unei aprecieri (oct. 1978); „mustrare scrisă” pentru lipsă de exigenţă în 
executarea atribuţiilor de serviciu (ian. 1979). 


TEOHARI PARASCHIVA, angajat civil (n. 17 dec. 1925, mun. Bucureşti). 

Naţionalitatea : română. 

Originea şi apartenenţa socială : muncitor. 

Profesia de bază la încadrarea în MAI: elevă. 

Studii civile: liceul comercial cu bacalaureat (?-1948). 

Activitate profesională : după absolvirea liceului a rămas la casa părinţilor, unde s-a 
ocupat timp de doi ani cu lucrările gospodăreşti. În 1950 a fost angajată în funcţia de 
referent-şef la Serviciul Contabilitate din DGP! (1950-1951). 


THEODORESCU ALEXANDRU, angajat civil. 
Activitate profesională : lucrător cadre în Direcţia Cadre a DGPCUM (1951). 


TIERU CONSTANTIN, angajat civil. 
Activitate profesională : salariat la Secţia Pregătire Profesională din Serviciul Colonii 
Minori al DPLC (1955). 


TIMOFTE TEODOR OCTAV, locotenent-colonel, d.p. nr. 2434 
(n. 9 aug. 1928, com. Văculeşti, jud. Botoşani). 

Naţionalitatea : română. 

Originea şi apartenenţa socială : ţăran mijlocaş. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru UTC 
din 1946 şi PMR din 1956; secretar al organizaţiei de partid din 
Penitenciarul Târgu-Ocna şi membru în Comitetul orăşenesc de partid 
i Târgu-Ocna (1960-1965). 

Studii civile: 7 clase în comuna natală (1935-1942); Şcoala 
Medie Muncitorească de 3 ani din Suceava (1957-1960). 

Studii militare: Şcoala de Subofiţeri MAI Oradea (26 oct. 1948 - 6 mart. 1950); 
Şcoala Militară de Ofiţeri Pază MAI Câmpina (20 apr. - 7 nov. 1953); curs de 3 luni la 
Şcoala de Bibliotecari şi Şefi de Club MAI de la Sinaia (1 sept. - 1 dec. 1952); curs de 
evidenţă la Jilava (12 apr. - 12 iun. 1955); curs de perfecţionare la Şcoala de Perfecţionare 
Ofiţeri şi Sergenţi Jilava - DGPCM (15 sept. 1959 - 1 mai 1960); curs de perfecţionare 
cadre de conducere, profil penitenciare, la Şcoala de Ofiţeri MAI nr. 2 Bucureşti - DGM 
(1966-1967) ; curs scurt de perfecţionare a pregătirii cadrelor cu funcţii de conducere din 


parte din îndatoririle de serviciu ; a întârziat la program în repetate rânduri din cauza unor chefuri ; lipsa 
exigenjei faţă de subalterni. Ibidem, dosar nepaginat. 
1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 273. 

MAI de la Dumbrăviţa (1970); curs de perfecţionare pentru locţiitori de comandanţi 
pentru pază şi regim, profil penitenciare la UM 0900 Grădiştea (20 oct. - 19 nov. 1975). 

Studii politice : Universitatea Serală de Marxism-Leninism de pe lângă CJ Bacău al 
PCR, Secţia Istorie (1974). 

Activitate profesională : agricultor în gospodăria părintească (1942 - 20 oct. 1948); 
ajutor comandant de pluton şi comandant de pluton la: Centrul de Instrucție nr. 27 
Securitate Comunicaţii Satu Mare din Brigada de Securitate Comunicaţii, Batalionul 3 
Pază Craiova, Batalionul 1 Pază Timişoara din Regimentul 5 Pază Timişoara şi bibliotecar 
la Batalionul 2 Pază Caransebeş - UM 0806 Caransebeş (6 mart. 1950 — 20 apr. 1953); 
comandant de pază la Colonia de Muncă Lucăceşti/formaţiunea 0720 (7 nov. 1953 - 
15 febr. 1954); comandant pluton elevi la Şcoala de Ofiţeri Lagăre şi Penitenciare Sibiu — 
DLCM -UM 0818 (15 febr. - 31 mai 1954); şef grupă evidenţă la Penitenciarul Suceava 
(| iun. 1954 - 30 iun. 1956). 

La 30 iunie 1956, ca urmare a reducerilor de efective din MAI, a fost trecut în rezervă, 
însă va rămâne în cadrul MAI ca angajat civil în funcţia de şef al Biroului Evidenţă 
Deținuți la Penitenciarul Suceava (1 iul. 1956 - 1 oct. 1957). 

La 1 octombrie 1957 va fi rechemat în rândul cadrelor active ale MAI cu gradul de 
locotenent, fiind în funcţia de ofiţer de serviciu prim la nou-înfiinţatul penitenciar Botoşani 
(1 oct. 1957 - 1 mart. 1960); ofiţer de serviciu prim la Penitenciarul-Sanatoriu Târgu-Ocna 
(1 mart. 1960 - 1 mai 1965); locţiitor comandant pentru pază şi regim la Penitenciarul 
Bacău (1 mai 1965 — 28 ian. 1986). 

A fost trecut în rezervă la 28 ianuarie 1986 prin Decretul Prezidenţial nr. 8. 

Grade succesive: sergent-major (1950); sublocotenent (1953); locotenent (1955 şi 
1957) ; locotenent-major (1960) ; căpitan (1964) ; maior (1970) ; locotenent-colonel (1976). 

Decorații: medalia „Meritul Militar”, clasa a Il-a (1954); medalia „În Serviciul 
Patriei Socialiste”, clasa I (1963) ; medalia „30 de ani de la eliberarea României de sub 
dominaţia fascistă” (1974) ; Ordinul „În Serviciul Patriei Socialiste”, clasa a III-a (1966) ; 
Ordinul „Meritul Militar”, clasa a II-a (1971) şi I (1976). 

Pedepse: „mustrare scrisă” pentru că nu a raportat conducerii MAI cu 3 luni şi 
jumătate înainte de expirarea pedepsei a doi deţinuţi contrarevoluţionari (febr. 1957); 
15 zile de arest la garnizoană pentru nerespectarea regulilor financiare (1958) ; „observare” 
pentru jigniri şi insulte aduse cadrelor (1962) ; „mustrare severă prin ordin” pentru că nu 
a raportat o notă telefonică codificată (1966) ; „mustrare prin ordin” pentru că nu a luat 
măsuri de asigurare a securităţii armamentului (1968) ; „avertisment că nu corespunde pe 
deplin funcţiei ce ocupă” pentru lipsă de control asupra subordonaţilor, dar şi pentru mai 
multe abateri ale cadrelor din Penitenciarul Bacău (1968) ; trei zile de arest la garnizoană 
pentru o evadare care a avut loc la Secţia „Săvineşti” la 23 ianuarie 1968 (1968); 
„mustrare scrisă” pentru lipsuri constatate în sectorul de pază cu ocazia unui control 
(1973); „mustrare scrisă” pentru lipsuri în munca de pază (1974); „mustrare scrisă” 
pentru că, în calitate de conducător de pluton, nu a verificat la terminarea tragerilor din 
poligon existenţa muniției neconsumate şi a tuburilor trase (1984). 


TOPALU PETRE CHIRU, locotenent-major. 

Activitate profesională : şef al Grupei Anchete din Serviciul Cadre al DIP - UM 0618 
Bucureşti (28 iun. 1954). A fost trecut în rezervă cu gradul de locotenent-colonel prin 
Decretul Prezidenţial nr. 391 din 17 decembrie 1979. 


TUDOR IOAN, locotenent-major. 
Activitate profesională : ofiţer în DIP - UM 0618 Bucureşti (3 iun. 1954). 


T 


TURLOI CONSTANTIN ION, angajat civil, d.p. nr. 1896 (n. 
16 nov. 1923, satul Bogza, com. Sihlea, jud. Vrancea - d. 31 dec. 
1 1996, mun. Bucureşti). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: tinichigiu de aviaţie. 

Funcţii în organizaţii politice, de masă şi obşteşti: membru în 
Comitetul UTC din Fabrica de Avioane ICAR din Bucureşti (1944) ; 
membru PCR din 1945; instructor organizatoric în Tineretul Progresist 
şi UTC în Organizaţia UTC a Sectorului III Albastru A din Bucureşti 
(1 mai 1946 — mart. 1947 şi 1 nov. 1947 - febr. 1948); şef al Secţiei 
Sportive din Biroul UTM al Sectorului III Albastru B din Bucureşti (febr. 1948 - ian. 1949) ; 
şef al Sectorului de Presă din Comitetul Orăşenesc al UTM Bucureşti (iun. 1949 — sept. 
1950); prim-secretar al Comitetului Raional UTM „V.I. Lenin” din Bucureşti (sept. 
1950 — 1 ian. 1952). Motivele pentru care activistul UTM Ţurloi a fost scos din funcţia de 
prim-secretar UTM de raion se regăsesc într-un referat întocmit de Sectorul verificări al 
CC al UTM, din data de 26 noiembrie 1951: 


De la raionarea teritorială munceşte ca prim-secretar al Raionului UTM V.I. Lenin. Tov. 
Ţurloi de când este prim-secretar al raionului V.I. Lenin a fost de 4 ori bolnav, aceasta 
făcând ca să nu-şi poată duce munca în bune condițiuni, neputând îndeplini sarcinile 
trasate de organizaţie. În momentul de faţă tov. Țurloi este internat în spital fiind bolnav de 
inimă. Credem că tov. Ţurloi nu mai poate munci în funcţia de prim-secretar şi propunem 
să fie desărcinat din această funcţie şi pus la dispoziţia Comitetului Orăşenesc Bucureşti 
UTM, ca atunci când tov. va ieşi din spital să i se dea o muncă corespunzătoare. 


Instructor al Comitetului orăşenesc UTM Bucureşti (| ian. - 18 febr. 1952) ; preşedinte 
al Comitetului Sindical al Angajaţilor Civili din Consiliului Central al Asociaţiei pentru 
Cultură Fizică şi Sport „Dinamo” (1952-1953); membru în organizaţia de bază PMR a 
Consiliului Central al Asociaţiei „Dinamo” (1952-1953)!. 

Studii civile: 4 clase în comuna natală (1931-1935); Gimnaziul industrial din 
Râmnicu-Sărat (1935-1940); Liceul (?-1968). 

Stagiu militar : Batalionul 23 Vânători de Munte Sighişoara (mart. - 1 nov. 1947). A 
fost lăsat la vatră cu gradul de caporal în urma unui ordin al Marelui Stat-Major, deoarece 
s-a considerat că satisfăcuse o perioadă din serviciul militar la Fabrica de Avioane ICAR, 


1. În ianuarie 1953, secretar al Organizaţiei de Bază PMR din Consiliul Central al Asociaţiei pentru Cultură 
Fizică şi Sport „Dinamo” era Marcel Goldenberg. 

unde fusese mobilizat pentru lucru ca specialist. În 1959, a fost chemat la Comisariatul 
Militar „23 August” în vederea preschimbării livretului militar însă i s-a înmânat un livret 
de militar neinstruit pentru că a efectuat doar 9 luni de armată (pentru a i se fi înmânat 
livret pentru categoria instruit trebuia să fi efectuat cel puţin 11 luni de serviciu militar). 

Studii politice : Şcoala Medie de Partid de 6 luni de la Breaza (ian.-mai 1949). 

Activitate profesională : tinichigiu la Secţia Tinichigerie şi la Secţia Montaj-Capotaje 
din Fabrica de Avioane ICAR din cartierul Cotroceni - Bucureşti, str. Sergent Nuţu loan 
nr. 44 (1 nov. 1940 - 1 mai 1946); deputat în Sfatul Popular al Raionului „V.I. Lenin” din 
Bucureşti (1950-1952) ; director adjunct al Şcolii de Instructori de Cultură Fizică „Dinamo” 
şi şef al Biroului Angajări din Secţia Cadre a Consiliului Central al Asociaţiei pentru 
Cultură Fizică şi Sport „Dinamo” din MAI (18 febr. 1952 — 15 dec. 1953); şef al Secţiei 
Cadre (15 dec. 1953 — febr. 1954) şi şef al Secţiei de Propagandă şi Agitaţie din Consiliul 
Regional al Asociaţiei „Dinamo” Bucureşti (febr. - 1 apr. 1954); lucrător cadre la 
Întreprinderea de Construcţii a MAI (1 apr. 1954 - 1 sept. 1955); şef al Biroului Cadre 
din Direcţia Generală a Arhivelor Statului! (1 sept. 1955 - 1 aug. 1959). 

Într-o caracterizare dată la 18 iunie 1959 de către locotenent-colonelul Ion Paraschiv - 
şef al Direcţiei Generale a Arhivelor Statului —, asupra şefului Biroului Cadre se preciza 
că ocupantul acestui post nu poate îndeplini în continuare această funcţie din cauza 
„lipsurilor în pregătirea culturală şi ideologică”, fiind „depăşit de evenimente şi de 
probleme”. Şeful DGAS propunea conducerii MAI mutarea lui Ţurloi la altă instituţie a 
MAI, unde ar fi putut da un randament corespunzător pregătirii sale politico-ideologice, 
deoarece beneficia de „un fond sănătos bun şi cinstit de membru de Partid”. 

Inspector prim cadre în Serviciul Cadre din DGPCM (1 aug. 1959 — 1 nov. 1966); 
inspector principal cadre/personal la ISRM Roşu (1 nov. 1966 - 28 mai 1969). 

În dosarul personal profesional al ofițerului se regăsesc câteva declaraţii ale unor 
salariate ale MAI care îl acuză de hărţuire sexuală în perioada cât a ocupat diferite funcţii 
la Asociaţia „Dinamo” şi DGAS. De asemenea, dintr-o notă-raport întocmită de Serviciul 
Personal din DGP? rezultă că Ţurloi ar fi încercat să aibă relaţii sexuale cu unele minore 
din ISRM Roşu. Toate aceste acuzaţii însă nu au putut fi probate niciodată, deoarece 
ofiţerul a negat de fiecare dată alegaţiile care i s-au adus. 

În vara anului 1969 a fost transferat la Direcţia Generală a Administraţiei Asigurărilor 
de Stat din Bucureşti, str. Smârdan nr. 5 (iun. 1969-?). 

Decorații: medalia „Muncii” (1962). 

Pedepse : „mustrare scrisă” pentru eliberarea unor adeverinţe în mod ilegal şi discuţii 
neprincipiale (dec. 1958). 


1. Prin Decretul nr. 17 din 27 ianuarie 1951, Arhivele Statului au fost trecute din subordinea Ministerului 
Învăţământului Public în cea a MAI. Buletinul Oficial al Republici Populare Române, nr. 14, din 
1 februarie 1951. După câteva luni a apărut şi HCM nr. 472 prin care s-au stabilit atribuţiile şi normele 
de funcţionare ale Direcţiunii Arhivelor Statului în cadrul MAI. Astfel, această Direcţie urma să îndrume 
şi să controleze organizarea şi conservarea materialului arhivistic al instituţiilor şi întreprinderilor de 
orice fel, să adune, să selecţioneze şi să claseze materialul arhivistic de pe teritoriul RPR. Organele 
centrale ale Direcţiei Arhivelor Statului erau următoarele : Serviciul Documente Istorice; Serviciul 
Arhiva Specială ; Serviciul Arhiva Economico-Socială ; Serviciul Studii şi Documentare ; Serviciul 
Administrativ ; Corpul de Inspectori şi Secretariatul. Organele exterioare erau compuse din servicii şi 
secţii regionale. Buletinul Oficial al Republici Populare Române, nr. 67, din 16 iunie 1951. Nu cunoaştem 
când s-a adăugat termenul „Generală” în titulatura Direcţiei Arhivelor Statului. 

2.  Notă-raport din 19 mai 1969 cu privire la rezultatul verificării unor sesizări în cazul angajatului civil Ion 
Ţurloi, inspector principal personal la ISRM Roşu, document semnat de către directoarea ISRM Roşu, 
locotenent-colonelul Ortansa Brezeanu, şi adjunctul şefului Serviciului Personal din DGP, locote- 
nent-colonelul Ion Cazacioc. AANP, fond Cadre, d.p. nr. Ţ-1896, dosar nepaginat. 

USCHERSOHN HEINRICH, angajat civil (n. 6 febr. 1912, mun. Buzău, jud. Buzău - 
d. 27 febr. 2009, mun. Bucureşti). 

Naţionalitatea : evreiască. 

Profesia de bază la încadrarea în MAI: medic. 

Funcții în organizații politice, de masă şi obşteşti: membru PCR din 1945 ; secretar al 
Organizaţiei de Bază PCR şi responsabil cu anchetele la SAR Telefoane (febr. 1945 - febr. 
1949); preşedinte al comitetului de întreprindere şi responsabil cu igiena în Sindicatul 
„Telefoane” din Bucureşti (1946-1948); activist la Cabinetul de Partid de pe lângă 
Comitetul Orăşenesc Bucureşti al PMR (1950). 

Studii civile : doctor în medicină. 

Studii politice: Universitatea Serală de Marxism-Leninism a Corpului Didactic (1951-?). 

Activitate profesională: medic (15 febr. 1945 - 15 aug. 1947) şi şef al Departamentul 
Asistenţei din cadrul SAR Telefoane (15 aug. 1947 - 1 mart. 1949). În aceeaşi perioadă, 
Uschersohn a activat ca medic la Ministerul Comunicaţiilor (1 iun. 1945 - 1 febr. 1947) 
şi consilier la Direcţia Asistenţei din CFR (1 febr.-1S aug. 1947). La 1 martie 1949 a fost 
încadrat în MAI ca angajat civil, în funcţia de medic; medic-şef şi şef al Serviciului 
Sanitar din DGPCUM (iun.-oct. 1952). 

La 16 ianuarie 1952, medicul Heinrich Uschersohn a completat o fişă de evidenţă a 
ilegaliştilor întocmită de Secţia Cadre a CC al PMR şi în care menţiona că în perioada 
1943-1944 a fost „simpatizant al mişcării muncitoreşti” în Bucureşti, ocupându-se cu 
lipirea pe străzi a unor afişe cu lozinci antifasciste şi cu transportul unor pachete ce 
conţineau ziarul ilegal România liberă!. 

În aceeaşi fişă, Uschersohn preciza că a avut legături cu tovarăşii Marcel Bresliska 
(Marcel Breslaşu), Ema Bresliska (Ema Beniuc), Mircea Bălănescu etc. Aceştia erau 
„legăturile superioare de partid” care îi transmiteau lui Uschersohn sarcinile pe care 
trebuia să le îndeplinească. 

În ianuarie 1952, Uschersohn era căsătorit, având doi copii cu vârste de 5 şi 2 ani; 
locuia în Bucureşti pe B-dul 1 Mai (azi lon Mihalache) la numărul 18. 

Decorații: medalia „Eliberarea de sub jugul fascist” (1952). 


1. Fişa de evidenţă a ilegaliştilor nr. 1033 întocmită de Secţia Cadre a CC al PMR şi completată de medicul 
Heinrich Uschersohn la 16 ianuarie 1952. ANIC, fond,95, dosar.nr. 122368, fv. 39. 

VANCIU T. CONSTANTIN, locotenent, d.p. nr. 243 (n. 12 aug. 
1919, com. Manoleasa, jud. Botoşani - d. 1983, mun. Slobozia, jud. 
Ialomița). 

Naţionalitatea : română. 

Originea şi apartenenţa socială : ţăran sărac. 

Profesia de bază la încadrarea în MAI: agricultor. 

Funcţii în organizaţii politice, de masă şi obşteşti : membru PCR 
din 1947. Motivele care au stat la baza înscrierii sale în PCR sunt f 
expuse într-o autobiografie dată în 1951 la Baia Sprie: 


Văzând linia dreaptă a Partidului pe care aplică drepturile celor mulţi şi luptă contra 
exploatării eu acela care am fost exploatat o jumătate din viaţa mea de către chiaburi, m-am 
înscris în Partidul Muncitoresc Român pentru a lupta contra chiaburilor şi contra exploatări. 


Studii civile : 3 clase în comuna natală (1927-1931) ; 

Stagiu militar : Regimentul 29 Infanterie Dorohoi (15 febr. 1941 - mai 1945). După 
22 iunie 1941 a fost plecat pe front în Ucraina, cu Compania 12 din Batalionul 3 al Regimen- 
tului 29 Infanterie Dorohoi. În acelaşi an, la 25 octombrie, s-a întors în ţară la sediul 
regimentului, unde a rămas până în martie 1945. În perioada 1943-1945 a urmat două şcoli 
de cadre. În 1945, Regimentul 29 Infanterie Dorohoi s-a contopit cu Regimentul 3 Dorobanţi 
Slatina, iar în martie 1945 Vanciu a plecat din nou pe front în Cehoslovacia (mart.-mai 1945). 

Studii militare : Şcoala de Prim-Gardieni şi Comandanți de Gardă de la Jilava (22 mai — 
1 iul. 1950). 

Activitate profesională : agricultor în gospodăria părintească (1931-1934); zilier la 
proprietarul de pământ Costache Luţuc din comuna natală (1934-1941); gardian la 
Penitenciarul Principal Braşov (15 ian. - nov. 1946); gardian la Penitenciarul Suceava 
(nov. 1946 — 22 mai 1950). 

La 8 iulie 1949, gardianul Constantin Vanciu a primit un ordin de serviciu scris semnat 
de către directorul Penitenciarului Suceava, Aurel Tiron. Vanciu primise sarcina de a preda 
un cetăţean organelor de Securitate : 


Gardianul Vanciu Constantin din serviciul acestui Penitenciar, merge în comuna Lipoveni 
Judeţul Suceava, pentru a aduce la acest penitenciar pe individul Ciubatura Efim pentru a fi 
predat organelor DGSP. Pleacă astăzi 8 iulie 1949 şi se înapoiază după terminarea serviciului. 


Un ordin asemănător (nedatat însă) fusese dat şi pentru aducerea la Penitenciarul 
Suceava a numiţilor Vasile Cârlan şi Constantin Spoială, care urmau să fie predaţi organelor 

de Securitate. Ceea ce ne face să credem că gardianul Vanciu era un om de încredere al 
directorului Aurel Tiron şi căruia i se puteau încredința misiuni speciale. 

Referent în Corpul de control al pazei unităţilor exterioare din Direcţia Pază şi Regim 
a DGP (1 iul. - 27 nov. 1950); director al Coloniei de Muncă MAI Baia Sprie (27 nov. 
1950 - 10 aug. 1952). Această colonie a fost înfiinţată în toamna anului 1950. Ion 
Diaconescu îşi aminteşte detaliile coloniei miniere de deţinuţi de la Baia Sprie, pe care a 
avut neşansa să le constate personal. Astfel, 


lagărul era amenajat pe o mică terasă a muntelui, în apropierea puţului principal de acces 
în mină şi consta, la ora aceea, din patru barăci aşezate în aşa fel ca să închidă o curte 
dreptunghiulară între ele. (...) Trei din cele patru barăci erau destinate dormitoarelor, 
având fiecare câte două dormitoare, un spălător şi un mic birou. Se dormea în paturi 
suprapuse. Cam 50 de deţinuţi într-un dormitor...!. 


De asemenea, Nicu Păun - fost deţinut politic la Colonia de Muncă MAI Baia Sprie - 
îşi aminteşte în memoriile sale despre o grevă a deţinuţilor politici din 1951. Această formă 
de protest a fost motivată de proasta calitate a hranei în raport cu efortul depus de deţinuţi 
şi condiţiile de muncă din subteran. Pe lângă problema alimentaţiei, deţinuţii politici mai 
doreau şi accesul la scrisori, pachete şi vorbitor. Deţinuţii politici au hotărât să refuze 
masa înainte de intrarea în mină (cazanele cu mâncare au rămas pline). Acest lucru a făcut 
ca randamentul dat în subteran să fie foarte slab, ceea ce a condus la scăderea producţiei. 
Ofiţerul Vanciu a fost „mustrat” de conducerea civilă a minei într-o şedinţă care a avut loc 
la o zi după declanşarea acestei forme de protest. 

După şedinţă, Vanciu va îndemna deţinuţii să mănânce, însă aceştia îi vor arăta „zeama 
lungă şi fără gust”: 


Într-a treia zi, se sună adunarea generală. În faţa frontului stau Vanciu şi Alexandru. Ambii 
caută să demonstreze că mâncarea este suficientă, că ne dă numărul de calorii prevăzut în 
barem. La un moment dat, unul din deţinuţi, nu-i mai ţin minte numele, îi spune: 
„Domnule director, nemţii ne-au hrănit cu vitamine, dumneavoastră, acum, ne daţi calorii. 
Vă întreb când vom mânca pe săturate ? ”. Intervenţia lui produce o vociferare aprobatoare. 
Vanciu nu se lasă şi caută să ne convingă de faptul că hrana nu-i mai altfel decât a 
muncitorilor civili, care mănâncă la cantină. Atunci o altă voce îi dă următoarea replică : 
„Asta înseamnă că şi muncitorii o duc greu cu mâncarea. Vai de ei! ”. Vanciu nu ştie cum 
să iasă din încurcătură. Cere să facă un pas cei care refuză masa. Ies foarte mulţi, dar nu toţi?. 


Oamenii au început să-i arate problemele cu care se confruntă, iar Vanciu le-a promis 
că va face demersurile necesare la forurile superioare pentru rezolvarea tuturor doleanţelor. 
După trei zile greva s-a încheiat, iar condiţiile de hrană s-au îmbunătăţit uşor, însă cu 
următoarele costuri : supravegherea mai atentă; mutări de la o baracă la alta cu scopul de 
a sparge legăturile create în timp între oameni ; prezenţa mai activă a lucrătorului operativ 
în rândul deţinuţilor prin crearea unei camere speciale în interiorul coloniei (aici îşi racola 
viitorii informatori). 

Mai multe declaraţii ale unor cadre din Colonia de Muncă MAI Baia Sprie vorbesc 
despre problemele cu alcoolul pe care le avea comandantul Vanciu. Declaraţiile au fost date 
în vara anului 1952, odată cu venirea în control a directorului Direcţiei Cadre a DGPCUM, 


1. Ion Diaconescu, Temnița : Destinul generaţiei noastre, Nemira, Bucureşti, 1998, p. 84. 
2. Nicu Păun, Muntele suferinței, Institutul European, laşi, 1997, pp. 127-149. 

locotenent-colonelul Ştefan Koller (Koller a venit în control din cauza repetatelor abateri 
ale cadrelor militare din colonia de la Baia Sprie: beţii, adormiri în post, absenţe 
nemotivate de la serviciu, scandaluri cu civilii etc.). Astfel, locţiitorul politic al coloniei, 
plutonierul Ioan Văcaru, preciza : 


Dar tov. Lt. Vanciu Constantin în această perioadă de la venirea mea în această colonie [aprilie 
1952 - n.n. ] a avut multe abateri din cauză că dânsul suferă de o boală mai bine zisă beţia. 


Luat la întrebări de directorul cadrelor, locotenentul Vanciu răspundea (într-o declaraţie 
dată la 7 iulie 1952) întrebărilor referitoare la abaterile sale şi ale unor cadre din colonie. 
Ofiţerul îşi va cere transferul la altă unitate, unde va putea să se reabiliteze în ochii 
superiorilor. Direcţia Cadre a dat curs doleanţei ofițerului şi l-a mutat disciplinar, sub 
comandă, la Penitenciarul Jilava : 


În ceaci priveşte lipsurile mele şi greşalele pe care leam făcut eu li recunosc şi îmi ea 
agajamentu chiar în scris că voi căuta să mă lepăd de toate acestea şi să pornesc din nou 
pe drumul pe care am mers întotdeauna şi până acum 2-3 luni de zile de când am căzut. În 
acestea lipsuri şi greutăţi care îmi dăunează foarte mult în veaţă atât mie cât şi familiei 
mele. Eu rog Direcţiunea Generală, Partidul şi Guvernul să aibă toată încredirea în mine 
că voi lupta cu toată hotărârea şi din toate forţile mele pentru a fi de folos clasei muncitoare 
din care fac parte şi care ma ridicat din întunericul şi mizeria în care am trăit zăci de ani 
atât eu cât şi fraţi şi surorile mele care nu au avut nici o palmă de pământ ci am fost numai 
slugi la Boieri şi la cheaburi atât noi cât şi părinţi noştri. Deacea rog Direcţia Generală ca 
pentru ami căpăta autoritatea în mână şi voi fi stăpân pe ea să fiu schimbat de la această 
unitate la altă unitate de muncă unde voi face sărviciul conştincios şi mă voi achita de toate 
sarcinile pe care îmi vor fi încredințate deoarece la această unitate se vede că meam perdut 
foarte mult din autoritatea mea şi tot odată poate va fi mai bine şi pentru familia mea 
deoarece în special nevasta nu poate suporta airul din această regiune şi chiar aici lângă 
mină unde este praful de plumb care vine de la concasor şi apa acesta care conţine mii de 
microbi. 


O amplă descriere a personalului Coloniei de Muncă de la Baia Sprie, a condiţiilor de 
trai şi muncă, atât la suprafaţă, cât şi în subteran, dar şi a evenimentelor petrecute în acest 
loc de deţinere de la începutul anilor '50 se regăseşte în memoriile fostului deţinut politic 
legionar Gabriel Bălănescu : 


Am intrat în mină! După câteva zile de aer şi soare, coborând la 500 metri sub pământ, 
ne-am spus cu toţii: „De aici nu mai ieşim ! ”. Galeriile murdare, cu un miros straniu de 
cadavru, miros pe care l-am identificat mai târziu a fi al rocei oxidate. Echipele au rămas, 
iniţial, cele formate la Aiud. Dar numai echipa în sine ! În locurile de muncă învecinate, 
uneori foarte apropiate (locul fiecărei echipe fiind stabilit), se găseau alte echipe, cu 
oameni complet necunoscuţi, mulţi cu figuri pe care le numeam „suspecte”. Între timp mai 
venise un transport. Efectivul total se mărise la 300 deţinuţi. Ce trebuia să facă o echipă 
în 8 ore de lucru, ore care se prelungeau până la 9 şi chiar 10 ore? Să perforeze roca, cu 
perforatoare cehoslovace, în greutate de 40-45 kilograme. Trebuia să dăm un anumit număr 
de găuri, cu un metraj normat!. 


Vasile Pânzariu (n. 12 ian. 1930, com. Burdujeni, jud. Suceava) a fost arestat în august 
1950 şi condamnat ulterior la 10 ani muncă silnică pentru că a aderat la o organizaţie 


1. Gabriel Bălănescu, Din împărăţia morții, Dacia, Madrid, 1981, p. 291. 

anticomunistă care acţiona în judeţul Suceava — „Cetatea lui Ştefan”. Şi-a executat pedeapsa 
în penitenciarele laşi, Jilava, Gherla, Văcăreşti şi coloniile de muncă Baia Sprie, Cavnic şi 
Poarta Albă (a fost eliberat la expirarea pedepsei - august 1960). Despre comandantul 
Coloniei de Muncă Baia Sprie, ofiţerul Vanciu, fostul deţinut politic Vasile Pânzariu 
foloseşte cuvinte apreciative, menţionând că Vanciu a impus un regim de detenţie mai puţin 
dur : 


Ăsta era voinic, înalt, de undeva de prin Botoşani. Am publicat despre el şi o întrebat 
lumea că de ce. Părerea mea e că o fost care şi-au greşit cariera sau chiar dacă au luat-o pe 
asta, în momentu’ oportun ©’ salvat lume, în anumite împrejurări. Avea obiceiu' de ne 
pedepsea” dacă nu făceam normele. Şi deţinuţii s-o” prins cu asta, el pedepsea, venea şi 
spunea, da n-ave” tăria asta să ducă pân” la capăt pedeapsa. Era foarte bun la suflet. Şi de 
Paşti în '53 ne-adună acolo-n Săptămâna Mare: „Băi, fiţi atenţi aicea! V-am adunat... 
Dacă voi o să fiţi oameni cumsecade, vă vedeţi de lucru, vă fac o surpriză acum de Paşti. 
Aţi auzit? ”. „Să trăiţi ! ” Chiar a doua sau a treia zi prin bucătarii pe care-i aveam acolo s-a 
dat ordin de s-o făcut pască şi ouă. Ne-a dat şi liber în seara aceea ca să ne vedem unu” cu 
altu”, iar în mină s-o făcut un festival subteran, la 800 de metri acolo. S-o cântat „Hristos 
a înviat ! ”, s-au adunat preoţii şi ortodocşi şi catolici... Erau foarte mulţi catolici la mină!. 


Comandant pază la Penitenciarul Jilava (10 aug. 1952 — 12 iun. 1953). 

În iunie 1953 a fost mutat disciplinar de la Penitenciarul Jilava în funcţia de ajutor de 
serviciu al comandantului la Colonia de Muncă MAI Buciumeni/formaţiunea 0808 Budeşti 
(12 iun. - 1 nov. 1953). 

În septembrie 1953, locotenentul-major Chiru Topalu şi locotenentul Constantin Chiriac 
din aparatul central al DIP au efectuat o anchetă la Colonia de Muncă MAI Buciumeni. În 
urma acestei anchete, cei doi ofiţeri au întocmit un raport în care au expus neregulile 
întâlnite în respectivul loc de deţinere. Astfel, despre comandantul coloniei — locotenentul 
Constantin Enea - se menţiona că este un bun comandant, însă s-ar fi răstit de multe ori 
la subalterni de faţă cu deţinuţii ; nu s-a ocupat îndeajuns cu ridicarea nivelului politic, 
militar, cultural şi sportiv al subalternilor ; nu i-a acordat destulă încredere ajutorului său, 
locotenentul Vanciu. Despre locotenentul Constantin Vanciu, cei doi ofiţeri au constatat că 
a subminat autoritatea comandantului, influențând şi alte cadre să se coalizeze (Vanciu a 
fost nemulţumit că a fost plasat sub comanda lui Enea, un ofiţer cu mai puţină experienţă) ; 
în noaptea de 13/14 septembrie 1953, locotenentul Vanciu a venit în unitate (împreună cu 
câţiva sergenţi reangajaţi) în stare de ebrietate, după ce participaseră la botezul unui copil 
din localitatea Buciumeni. Un alt eveniment negativ s-a petrecut chiar în timp ce ofiţerii 
din aparatul central al DIP se aflau în control la Buciumeni : 


În ziua de 28 Sept. 1953, când noi am mers pentru a ancheta cazul din acea unitate, am 
găsit lipsă din unitate pe Lt. Vanciu C-tin şi caporalul Haita Petru (secretarul organizaţiei 
de partid din unitate). Lt. Enea C-tin ne-a raportat că au plecat dimineaţa la ora 5 la Reg. 
PMR Bucureşti pentru a aranja situaţia unor membri de partid. Între timp însă a telefonat 
preşedintele Sfatului Popular dintr-o comună învecinată că un Lt. de la colonie şi un 
caporal sunt în stare de ebrietate şi că Lt. de beat ce este a căzut dintr-o căruţă. Împreună 
cu Lt. Enea C-tin, am plecat cu maşina pentru a-i găsi. Mergând în comuna Gruiu, am aflat 
că Lt. Vanciu şi Caporalul Haita Petru au băut câteva oale de vin de la un cetăţean şi apoi 
au plecat cu o căruţă către com. Budeşti. Preşedintele Sfatului Popular ne-a spus că erau 


1. Cosmin Budeancă (coord.), Experienţe carcerale în România comunistă, vol. IV, Polirom, laşi, 2010, 
pp. 343-344. 

în stare de ebrietate şi mergând cu maşina în com. Budeşti, am aflat de la un chelnăr că au 
mâncat şi au băut în restaurant şi că Locotenentul şi caporalul erau în completă stare de 
ebrietate. Şeful Miliției şi un Lt. de Securitate ne-a informat apoi că ei se află în com. 
Aprozi la un caporal acasă unde au continuat cu băutura. Mergând cu maşina acolo, am 
găsit pe Lt. Vanciu C-tin, împreună cu 2 caporali, toţi culcaţi în pat. Acestea era pe la 
ora 22. Am invitat pe Lt. Vanciu C-tin şi pe cap. Pietraru care se afla cu el ca să meargă 
la unitate. Menţionăm că Lt. Vanciu era atât de beat că nici nu se putea echipa. Mergând 
în maşină, isbea cu capul când într-o parte când în alta. La unitate n-am discutat prea multe 
cu el, fiincă nu se putea, ci l-am trimis acasă să se culce fiindcă locuieşte chiar în clădirea 
GAS-ului. Soţia se afla acasă împreună cu 3 copii pe care îi are. Menţionăm că Lt. Vanciu 
are 2 copii care au făcut 4 cl. elementare, iar apoi nu i-a mai dat să înveţe mai departe, 
lucru care este incompatibil cu politica partidului nostru de culturalizare a maselor. În ziua 
de 30 Sept. a.c. am stat de vorbă atât cu Lt. Vanciu cât şi cu caporalul Haita, care au 
recunoscut greşala ce au făcut-o şi şi-au luat unele angajamente pentru a lichida cu 
lispurile, angajamente care de altfel au mai fost luate fără să se respecte. Lt. Vanciu 
Constantin se poartă foarte indisciplinat faţă de comandant, iar anumiţi caporali care nu 
sunt de acord cu el le spune că sunt periuţele comandantului. A creat o atmosferă complet 
nesănătoasă în unitate făcând ca unele cadre să comenteze ordinele şefului, cum este cazul 
Plot. Velicu, care se enervează şi trânteşte cu pumnul în ce nimereşte atunci când comandantul 
îi atrage atenţia asupra unor lipsuri. De asemeni practica de a veni în stare de ebrietate este 
folosită tot mai intens, având ca exemplu pe Lt. Vanciu. Plot. Velicu Nicolae a venit în stare, 
de ebrietate de mai multe ori în unitate şi alte cadre. Lt. Vanciu nu poate să le facă 
observaţii fiindcă este şi el asociat cu ei. Dacă comandantul le-a făcut observaţie, aceasta 
a fost privit în mod nesănătos de subalterni, vociferând că nu este apropiat de mase, aşa 
cum este apropiat Lt. Vanciu, adică nu le permite să facă diferite abateri. În concluzie, Lt. 
Vanciu C-tin a făcut foarte multe abateri, devenind astfel un beţiv, afemeiat, ajungând un 
descompus moraliceşte. Ţinând cont că a fost ajutat pentru a se îndrepta, fiind mutat 
disciplinar de la Baia Sprie şi de la Jilava, a fost sancţionat cu peste 30 zile de arest şi totuşi 
mai persistă în greşeli considerăm că nu mai are perspective de a rămâne ofiţer în cadrele 
armatei propunem scoaterea lui din armată ca necorespunzător!. 


A fost trecut în rezervă la 1 noiembrie 1953 prin Ordinul MAI nr. 2397. 

Vanciu a mai avut cinci surori şi doi fraţi. 

Grade succesive: plutonier-major (1950); sublocotenent (1 dec. 1950); locotenent 
(15 oct. 1951). 

După niciun an de la avansarea la gradul de sublocotenent, Vanciu a fost propus pentru 
o nouă avansare, în urma unui referat întocmit de conducerea DGP la 4 octombrie 1951 
(documentul îi era adresat ministrului adjunct al Afacerilor Interne, Marin Jianu) : 


Direcţiunea Generală a Penitenciarelor analizând munca depusă de numitul în condițiuni 
destul de grele de la data când i s-a încredinţat această sarcină, propune pentru stimularea 
sa să fie încadrat în grad de Locotenent pe data de 15 Octombrie 1951. (...) În timpul 
activităţii sale a dat dovadă că este un tov. cu putere de muncă, corect, bun gospodar, are 
spirit de iniţiativă şi orientare justă în rezolvarea sarcinilor ce îi stau în faţă. Vă rugăm a 
aproba propunerea noastră, în care scop anexăm alăturat Decizia?. 


1. Raport din 1 octombrie 1953 asupra anchetei efectuate la Colonia MAI Buciumeni, document semnat de 
către şeful Secţiei Cadre din UM 0618 Bucureşti, căpitanul Ştefan Filimon, locotenentul-major Chiru 
Topalu şi de către locotenentul Constantin Chiriac. AANP, fond Cadre, d.p. nr. V-243, dosar nepaginat. 

2. Referatul este semnat de directorul DGP, colonelul loan Baciu, şi directorul Direcţiei Cadre din DGP, 
locotenent-colonelul Ştefan Koller. Ibidem, dosar nepaginat. 

Pedepse : „mustrare scrisă” pentru nerespectarea ordinelor şi încălcarea căilor ierarhice - 
a înaintat o cerere de transfer la Penitenciarul Dorohoi, direct conducerii DGP, fără a-l 
înştiinţa şi pe directorul Penitenciarului Braşov (iun. 1946) ; „mustrare scrisă” şi „avertisment” 
pentru lipsă de seriozitate în serviciu (iul. 1947); 25 de zile de arest la garnizoană pentru 
diferite abateri disciplinare săvârşite în funcţia de comandant al Coloniei de Muncă MAI 


Baia Sprie (1952). 


VÂNĂTORU CORNEL, căpitan. 
Activitate profesională: instructor în Secţia Politică din DGPCM (11 mart. 1963). 


VINTILESCU MIRCEA, angajat civil. 
Naţionalitatea : română. 
Activitate profesională : economist la Serviciul Economic din DGP (1984-1985). 


VOCHIN GHEORGHE, locotenent. 

Naţionalitatea : română. 

Activitate profesională : instructor cadre în Serviciul Cadre al DLCM (ian. 1954); 
ofiţer în Serviciul Evidenţă Deținuți din DLCM (aug. 1954). 


W 


WEINHEIN IOAN, angajat civil (n. 27 iun. 1928, oraşul Băicoi, jud. Prahova). 
Naţionalitatea : română. 

Originea şi apartenenţa socială: muncitor. 

Profesia de bază la încadrarea în MAI: contabil. 

Funcţii în organizaţii politice, de masă şi obşteşti : membru UTM din 1947. 

Studii civile : Şcoala Tehnică Administrativă (?-1947). 

Activitate profesională : în ultimul an de studii a depus cerere pentru a fi angajat în 


DGP ca funcţionar. În 1952 deţinea funcţia de contabil I la Serviciul Financiar din 
DGPCUM!. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 257. 

ZAHARIA PETRE, angajat civil (n. 23 dec. 1909, oraşul Babadag, jud. Tulcea). 

Naționalitatea : română. 

Originea şi apartenența socială : ţăran sărac. 

Profesia de bază la încadrarea în MAI : funcţionar. 

Studii civile : 4 clase de liceu. 

Stagiu militar : Regimentul 10 Infanterie (1931-1933). 

Activitate profesională : Petre Zaharia s-a născut într-o familie numeroasă cu 7 copii, 
tatăl său fiind de meserie pădurar. În 1930, Petre Zaharia a venit în Bucureşti şi s-a angajat 
la Fabrica de Ciocolată „Zamfirescu”, unde a lucrat până la încorporarea în armată 
(1930-1931). După lăsarea la vatră a revenit la casa părintească, ocupându-se cu agricultura 
(1933-1935). În 1935 s-a întors în Bucureşti şi s-a angajat ca muncitor la un atelier de 
vulcanizare (1935-1937). La acest atelier a rămas până în 1937, când a intrat ca funcţionar 
la Societatea „Unio Chimică”, unde a lucrat până în februarie 1940. Apoi a fost concentrat 
la unitatea la care îşi satisfăcuse serviciul militar. În concentrare a rămas până în mai 1944, 
în acelaşi timp lucrând şi la societatea sus-menţionată. În perioada 1945 - 1 ianuarie 1951 
a muncit ca paznic şi funcţionar la mai multe întreprinderi din Bucureşti. La 1 ianuarie 
1951 a fost încadrat la Serviciul Contabilitate din DGPCUM în funcţia de referent-şef!. 


ZOMER HEDVIGA, angajat civil (n. 18 iul. 1923, mun. Bucureşti). 

Naţionalitatea : evreiască. 

Originea şi apartenenţa socială : muncitor. 

Profesia de bază la încadrarea în MAI: textilistă. 

Funcţii în organizații politice, de masă şi obşteşti : membră în Sindicatul Îmbrăcămintei 
din Bucureşti, str. Izvor (1937-1939); membră în Sindicatul Textil din Bucureşti, 
str. Uranus (mai 1941-?); membră în Sindicatul Central MAI (1947) ; membră în ARLUS, 
UTM şi UFDR (1948); membră PCdR/PCR din 1938 (reînscrisă în 1946) ; agitatoare de 
teren la Celula I din Circa 16 a Sectorului II Negru al PCR (1 apr. - 1 dec. 1946); membră 
în Organizaţia I de Bază a DGP - Grupa I (1949). 

Studii civile : liceul cu diplomă de bacalaureat. 

Activitate profesională : în 1935 a intrat ucenică la atelierul de croitorie al Casei de 
modă „Any” de pe strada Lipscani din Bucureşti. După doi ani de muncă s-a îmbolnăvit, 
ceea ce a condus la concedierea sa. În 1937 a cunoscut-o pe Lenuţa Georgescu, care a 
înscris-o în Sindicatul Îmbrăcămintei din str. Izvor. Aici a cunoscut mai mulţi membri ai 
PCdR care în anul următor au introdus-o la rându-le în mişcarea comunistă clandestină, 
cotizând şi asistând regulat la mai multe şedinţe de celulă. 


1. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 265. 

Într-o autobiografie dată în 1949, Hedviga spunea : 


De 1 Mai 1939 am parcurs cu tov. Klar Robert (Str. Vlad Judeţ Nr. 92 prin Dudești) tot 
cartierul Parcul Radorin acoperindu-i gardurile şi zidurile cu lozinci scrise cu cărbuni şi 
cretă. Am fost o entuziastă agitatoare politică, stârnind discuţii oriunde m-am aflat. Din 
ilegalitate mă mai cunosc Tovarăşii: Tullia Herescu, Str. Robert de Fleurs Nr. 18, Saul 
Avădanei din CC-PMR Secţia Cadre, Lazăr Iacob, Str. General Anghelescu Nr. 741. 


După o perioadă de şomaj, Hedviga s-a angajat la 3 martie 1939 ca ţesătoare la 
Atelierul de ţesătorie „Lola Weisberg” din Bucureşti, unde a lucrat până la închiderea 
atelierului în mai 1941. La scurtă vreme de la internarea tatălui său în Lagărul de internaţi 
politici de la Târgu-Jiu, în august 1941, Hedviga s-a angajat la Atelierul de ţesătorie „M.E. 
Glass” din Bucureşti, deţinut de nişte proprietari germani. În acest atelier (care se afla pe 
str. Uranus, nr. 9A) Hedviga a lucrat în condiţii grele şi umilitoare din cauza naţionalităţii sale. 

În aceeaşi autobiografie, Hedviga povestea care erau condiţiile de muncă din acest atelier : 


Patronii mă obligau să lucrez câte 16 ore pe zi şi chiar duminicile şi sărbătorile, din care 
cauză am pierdut legătura cu PCR dar zilnic duceam o înflăcărată propagandă comunistă 
în atelier, popularizând ideile marxist-leniniste şi înfăptuirile oamenilor Sovietici. Mă 
cunoaşte tot sindicatul textil. 23 August m-a găsit la acei patroni epuizată fiziceşte. Vestea 
morţii tatălui meu ne-a dezorientat. La 1 Septembrie 1944 m-am reînscris în sindicatul 
textil cerând o delegaţie pentru a-mi obţine drepturile băneşti de la suszişii patroni ca să 
îmi refac sănătatea. A fost delegat Paul Wasserman, care m-a purtat pe drumuri determi- 
nându-mă prin procedee josnice să-mi iscălesc demisia devenind salariata lui, căci şi el era 
patron. Nemaiputându-i suporta exploatarea, dânsul m-a concediat fără preaviz, dar mai 
târziu a fost eliminat şi el din sindicat după ce fusese mai întâi Preşedintele secţiei manuale 
din sindicatul textil ce lucra doar pentru bursa neagră?. 


La 1 octombrie 1944 s-a redeschis Atelierul de ţesătorie „Lola Weisberg”, iar Hedviga 
a fost reangajată, însă pe un salariu mult mai mic decât cel pe care-l avusese cu câţiva ani 
în urmă. Aici a lucrat până la închiderea lui definitivă la sfârşitul lunii noiembrie 1946. 
Rămasă şomeră, a solicitat un post la MAI, instituţie care i-a aprobat actele la data de 
20 decembrie 1946. 

Potrivit unei fişe de evidenţă întocmite de către Secţia Cadre a CC al PMR pe numele 
fostei ilegaliste Zomer Hedviga, titulara completa cu stilou roşu „meritele” sale în sprijinul 
partidului şi mişcării muncitoreşti : 


În anul 1938 fiind membră a Sindicatului îmbrăcăminte am cunoscut mai multe tov. (care 
în 1939 au plecat în URSS) şi care m-au introdus ca activistă pentru Ajutorul Roşu, unde 
am fost dată în celula tov. Secretar Haim Ițic şi am ajutat şi declamat la ceaiuri şi am scris 
lozinci în 1 V 1939. 


În aceeaşi fişă tip, la rubrica „în ce localităţi şi în ce ani (de când şi până când)” a 
depus muncă în sprijinul mişcării comuniste, Hedviga preciza că a activat doar în perioada 
1938-1940, deoarece în 1940, din cauza unor percheziţii domiciliare şi a urmăririi sale de 
către un agent al Siguranţei din Prefectura Poliţiei Capitalei (Petre Vlădescu), a fost nevoită 
să pună capăt legăturii cu partidul. De asemenea, Hedviga mai preciza că un alt motiv 


1. Autobiografie dată în 1949 de Hedviga Zomer. ANIC, fond 45, dosar nr. 241, f. 27. 
2. Ibidem. f. 28. 

pentru care nu a reluat legăturile cu partidul a fost internarea tatălui ei în 1941 în Lagărul 
de internaţi politici de la Târgu-Jiu, ea rămânând capul familiei (cea mai mare dintre cei 
4 fraţi)!. Tatăl său a murit în 1944, în Lagărul de la Vapniarka. 

Tovarăşii din Sindicatul Îmbrăcămintei alături de care a activat au fost Lenuţa Georgescu, 
Ițic Haim şi Saul Avădanei, iar legăturile cu Ajutorul Roşu au fost menținute prin 
T. Herescu, Robert Klar şi Lazăr Iacob?. 

După cum am arătat mai sus, la 20 decembrie 1946 a fost încadrată ca impiegată 
stagiară în DGP, ulterior fiind avansată la Biroul Pensii din cadrul Serviciului Cadre al 
DGP (1949). În 1952 o regăsim în funcţia de referentă principală la Serviciul Contabilitate 
din DGPCUM. În 1952, în ciuda biografiei sale de ilegalistă în mişcarea comunistă, şefii 
săi o trecuseră pe un tabel cu „propunerile de scoatere a unor elemente din Serv. 
Contabilităţii şi Planificare DGSS, D. Gen. Penitenciare, CTP şi Cdt. ALA în măsura 
înlocuirii lor cu alte cadre noi”. În dreptul numelui ei era făcută o scurtă caracterizare, 
precizându-se motivul pentru care trebuia îndepărtată din MAIL: 


Tov. provine dintr-un mediu muncitoresc. Între anii 1940-1944 a avut legături cu tov. din 
mişcarea muncitorească şi a activat în Ajutorul Roşu. Doi unchi ai ei sunt plecaţi în Statul 
Israel şi o mătuşe în America de mai mulţi ani, iar un frate tot în Statul Israel, este plecat 
din 1949. Din cauza suferințelor ce a avut în timpul războiului, s-a îmbolnăvit şi a rămas 
cu infirmitatea de auz (aude cu aparat special). Este extrem de nervoasă şi suferă de mania 
persecuției, în oricine vede duşmanii ei insultând chiar forurile superioare. A fost propusă 
de Comisia Medicală pt. clasare?. 


In 1952, Hedviga locuia în municipiul Bucureşti într-o cameră dintr-o casă „rechizi- 


ţionată” de pe str. Aurel Vlaicu, nr. 24. 


1. Lenin Zomer era concentrat la muncă obligatorie, Carol Zomer era ucenic la croitoria unui patron aspru 
din cauza căruia s-a îmbolnăvit şi a murit în noiembrie 1942, iar Roza Zomer, care era mai mică cu 8 ani 
decât Hedviga, lucra în gospodăria părintească din str. General Stan Poteraş, nr. 64, ocupându-se cu 
treburile curente. 

2. Fişa nr. 15100 de evidenţă a ilegaliştilor întocmită de Secţia Cadre a CC al PMR pe numele Hedvigăi 
Zomer la 14 ianuarie 1952. ANIC, fond 95, dosar nr. 122374, fv. 57. 

3. ANIC, fond CC al PCR - Secţia administrativ-politică (dosare-anexă), dosar nr. 62/1952, vol. I, f. 147. 

Anexa 1 


Baciu Tudor loan, colonel (n. 20 febr. 1913, oraşul Corabia, jud. Olt - d. 31 oct. 1994, 
mun. Bucureşti), şef al DGP (19 sept. 1949 — ian. 1951), şef al DGPCUM (ian. 1951 - sept. 
1952), şef al Serviciului Penitenciare din MAI (oct. 1952 — oct. 1953) şi şef al DIP - UM 0618 
Bucureşti (oct. 1953 - 15 apr. 1954). Cu prilejul aniversării a 50 de ani de la constituirea 
Partidului Comunist Român, prin Decretul nr. 157 din 4 mai 1971, tovarăşului Ioan T. Baciu, 
director în Ministerul Învăţământului, i s-a conferit Ordinul „23 August”, clasa a III-a, 
pentru „activitate îndelungată în mişcarea muncitorească şi merite deosebite în opera de 
construire a socialismului”!. În ianuarie 1952, colonelul Ioan T. Baciu locuia în Bucureşti pe 
str. Pictor Iscovescu nr. 44°, iar în aprilie 1978 - pe str. Alecu Russo nr. 21, et. 2, ap. 5, 
beneficiind de o pensie din bugetul asigurărilor sociale de 3.328 lei” (fotografia domiciliului 
din str. Alecu Russo a fost realizată în 2011). Totodată, în anul 1952, pe str. Alecu Russo la 
numărul 21 au locuit: maiorul de Securitate Vasile C. Negrea, şef de Serviciu în Direcţia 


1. Decretul nr. 157 din 4 mai 1971 privind conferirea unor ordine ale Republicii Socialiste România. ANIC, 
fond Consiliul de Stat - Decrete, dosar nr. 218/1971, f. 15. 

2. Fişa nr. 15081 de evidenţă a ilegaliştilor întocmită de Secţia Cadre a CC al PMR şi completată de loan 
T. Baciu la 15 ianuarie 1952. ANIC, fond 95, dosar nr. 122278, fv. 15. 

3. Decretul Prezidenţial nr. 83 din 10 aprilie 1978 privind majorarea unor pensii. ANIC, fond Decrete 
prezidenţiale, dosar nr. 108/1978, fv. 123. 

Anchete penale a DGSS! (în anii '60, generalul-locotenent de Securitate Vasile C. Negrea a 
deţinut funcţiile de adjunct şi prim-adjunct al ministrului Afacerilor Interne) şi Flerea Gheorghe 
(n. 19 nov. 1913, com. Cătunul, jud. Dâmboviţa), procuror la Parchetul General al RPR. La 
aceeaşi adresă din str. Alecu Russo nr. 21, în 2011 locuia colonelul (r) Baciu I. loan (n. 10 mai 
1926, com. Proviţa, jud. Prahova), secretar al Comisiei de Partid a Direcţiei politice a Trupelor 
şi Formaţiunilor din MAI (aug. 1961, 13 iul. 1963); preşedinte al Colegiului de Partid din 
Consiliul politic al Trupelor MAI (aug. 1967) ; ofiţer superior de Securitate pe linie de cadre 
şi învăţământ în Direcţia Cadre şi Învăţământ - UM 0643 din DIE - UM 0920 (anii '70). 


Anexa 2 


Bădică Mihai Ilie în uniformă de general-maior (anii '70) şi blocul în care a locuit în anii 
'10-'80 - Bucureşti, sectorul 1, str. Aviator Iliescu nr. 4 - zona Piaţa Dorobanţi (2010). 


Bădică Mihai Ilie în uniformă de general-maior (anii '80) şi ceremonie desfăşurată în anii 
"70 la Palatul Consiliului de Stat din Bucureşti cu ocazia conferirii unor distincţii (în imagine : 
Mihai Ilie Bădică, Emil Bodnăraş şi lon Popescu-Puţuri). 


1. Fişa nr. 18885 de evidenţă a ilegaliştilor întocmită de Secţia Cadre a CC al PMR şi completată de Vasile 
C. Negrea la 25 ianuarie 1952. ANIC, fond 95, dosar nr. 122338, fv.38. 

Anexa 3 


20 ianuarie 2010. Huzlău Gheorghe Ştefan la vechiul sediu al IICCMER din Bucureşti, 
sectorul 2, str. General David Praporgescu nr. 33. 


Viata) gie plasă 01-23 
5 p 
2. Obligaşti opi rti i 
Remes 
CLASS 
lpozit 


Talonul de pensie al colonelului în rezervă Huzlău Gheorghe Ştefan (în luna decembrie 
2009 primea o pensie de 2.405 lei - circa 600 de euro) şi Legitimaţia de veteran de război 
emisă în 2005 de Filiala Sectorului 2 din Bucureşti a Asociaţiei Veteranilor de Război din 
Ministerul Administraţiei şi Internelor (pe verso se menţiona că Huzlău a participat la război 
în calitate de premilitar). 

Anexa 4 


Sloboda Gheorghe Ioan, locotenent-colonel (n. 
15 dec. 1917, com. Pădureni, jud. Timiş - d. 1972, 
mun. Bucureşti), şef al DLCM - formațiunea 0951 
Bucureşti (1 oct. 1952 - 1 sept. 1954) şi şef al 
DPLC - formațiunea 0951 Bucureşti (1 sept. 1954 — 
25 aug. 1955). Fotografia provine din dosarul de 
urmărire întocmit de organele Siguranţei interbelice!. 
În ianuarie 1934, minorul UTdC-ist loan Sloboda a 
fost arestat de Siguranţa timişoreană şi ulterior, în 
octombrie 1934, a fost condamnat de Consiliul de 
Război al Diviziei I Infanterie Timişoara la 2 ani 
închisoare, 5.000 de lei amendă şi 3 ani interdicţie 
corecțională (interzicerea dreptului de a fi ales şi de 
a ocupa o funcţie publică) pentru propagandă comu- 
nistă (a participat la împrăştierea unor manifeste 
comuniste în Timişoara). 


Anexa 5 


Nemeş I. Iosif, angajat civil, d.p. nr. 730 (n. 28 ian. 
1911, com. Ditrău, jud. Harghita - d. 1986), 
director al Penitenciarului Oradea Mare (1 apr. 1945 - 
1 febr. 1949); inspector-şef al Serviciului inspecții 
din DGP (1 febr. 1949 - 1 oct. 1950); director 
adjunct la Ferma „30 Decembrie” a CC al PMR 
(nov. 1950 - 1951) şi controlor la Sectorul de Control 
al CC al PMR (dec. 1951 - 1952). La începutul 
anilor '50 locuia în Bucureşti, pe str. Aviator Iliescu 
nr. 20?. A fost implicat în procesul de reeducare 
prin tortură a deţinuţilor politici iniţiat de Securitate 
la Penitenciarul Suceava în 1949. Fotografia provine 
din dosarul de urmărire întocmit de organele Siguranţei 
interbelice?. În anii '30 a participat la organizarea 
unor celule comuniste în localităţile Beiuş şi Finiş, 
a convocat şi ţinut mai multe întâlniri clandestine şi 
a participat la răspândirea unor manifeste şi broşuri | 
comuniste. Într-o caracterizare din 1941 întocmită 
de Poliţia din Beiuş se specifica faptul că Nemeş 
este un „comunist fanatic, bun propagandist, încrezător 


— 


ANIC, fond 95, dosar nr. 26968/23904. 

2. Fişa de ilegalist nr. 15260 întocmită de Secţia Cadre a CC al PMR şi completată de Iosif Nemeş la 
5 decembrie 1951. ANIC, fond 95, dosar nr. 122338, fv. 59. 

3. Ibidem, dosar nr. 77818. 

în posibilităţile sale de organizator, capabil de a pune la cale acte de sabotaj şi de teroare”. În 
ziua de 8 septembrie 1941 a fost condamnat de Curtea Marţială a Corpului 6 Armată 
Timişoara la 10 ani de muncă silnică pentru „crimă de primejduire a existenţei şi intereselor 
statului”. A fost eliberat la 1 septembrie 1944 din Penitenciarul Mărgineni ca urmare a 
decretului de amnistiere din 24 august 1944. 


Anexa 6 


Voicu M. Daciu, angajat civil (n. 1900, oraşul Silistra, Bulgaria - d. 26 oct. 1952), şef al 
DGP (25 nov. 1948 - aug. 1949). Pentru că suferea grav de inimă, în vara anului 1949 a fost 
scos din munca profesională, fiind transferat ca activist la Comisia Controlului de Partid de 
pe lângă CC al PMR (aug. 1949 — oct. 1952). La data decesului locuia împreună cu soţia sa 
(Voicu Ecaterina) în Bucureşti, pe str. Pictor Rosenthal nr. 18. Fotografia provine din dosarul 
de urmărire întocmit de organele Siguranţei interbelice!. În 1932, funcţionarul poştal Voicu 
M. Daciu de la Poşta Centrală din Bucureşti a fost condamnat la 1 an şi 6 luni închisoare 
pentru infracţiuni contra liniştii publice (a răspândit manifeste, broşuri şi reviste cu caracter 
comunist). După trei ani a mai primit două condamnări: trei ani închisoare pentru că a 
înfiinţat o tipografie ilegală pentru a tipări materiale de propagandă comunistă (pedeapsă 
aplicată în iulie 1935 de Tribunalul Ilfov) şi 14 zile închisoare corecțională, pedeapsă aplicată 
de Curtea cu Juraţi Ilfov, pentru sustragere şi divulgare de corespondenţă poştală (noiembrie 
1935). 


1. ANIC, fond 95, dosar nr. 14873/2587. 

Anexa 7 

Revista MAI Pentru Patrie, nr. 1/1951. Gheorghe Stoica (în stânga imaginii), membru 
supleant al CC al PMR şi prim-secretar al Comitetului Orăşenesc Bucureşti al PMR, 
generalul-locotenent Gheorghe Pintilie (în centrul imaginii), membru al CC al PMR, director 
general al DGSP şi adjunct al ministrului Afacerilor Interne, şi generalul-maior Mihail 
Burcă (în dreapta imaginii), şef al Direcţiei Generale Politice din MAI, trecând în revistă o 
unitate militară din Trupele MAI, care a cucerit „Drapelul Roşu” al Organizaţiei UTM din 
Trupele MAI. Distincția fusese acordată „pentru succesele importante dobândite în munca de 
pregătire politică şi profesională”. 

Generalul-locotenent Gheorghe Pintilie, pe numele adevărat Pantelei Bondarenko, alias 
„Pantiuşa” (n. 9 nov. 1902, Tiraspol — d. 11 aug. 1985, mun. Bucureşti), director general al 
DGSP/DGSS (28 aug. 1948 - sept. 1952); locţiitor al ministrului Securităţii Statului (oct. 
1952 - oct. 1953); adjunct/locţiitor al ministrului Afacerilor Interne (14 sept. 1949 - sept. 
1952 şi oct. 1953 - 18 ian. 1963); preşedinte al Comisiei MAI însărcinată cu internările în 
coloniile de muncă (25 aug. 1952 - ?). Această comisie, din care mai făceau parte o serie de 
ofiţeri superiori de Securitate şi Miliție, decidea care erau persoanele ce urmau a fi internate 
administrativ în coloniile de muncă. Mii de cetăţeni au fost internaţi în mod ilegal, fără a avea 
o sentinţă de condamnare, în unităţile şi coloniile de muncă ale MAI; ministru adjunct al 
MSS (nov. 1952 - oct. 1953). 

18 ianuarie 1963. Adresă a ministrului Afacerilor Interne, generalul-colonel Alexandru 
Drăghici, către preşedintele Consiliului de Miniştri, Gheorghe Ion Maurer, prin care solicita 
plenului Consiliului aprobarea pentru desărcinarea generalului-locotenent Gheorghe Pintilie 
din funcţia de ministru adjunct al Afacerilor Interne şi trecerea sa în rezervă cu acordarea 
unei pensii speciale. În acest document inedit care însoţeşte HCM nr. 8 din 18 ianuarie 1963 

(prin care Gheorghe Pintilie a fost desărcinat din funcţie şi trecut în rezervă) se face referire 
la problemele cu alcoolul ale înaltului oficial MAI, dar şi la rezultatele slabe obţinute în 
muncă din cauza vârstei înaintate (în ultimii ani de activitate, lui Pintilie i se retrăseseră 
atribuţiile de coordonare a muncii de Securitate, repartizându-i-se coordonarea unor sectoare 
de mai mică importanţă în cadrul structurii de conducere a MAI: DGPCM, Direcţia Spate, 
Direcţia financiară etc.). La 19 ianuarie 1963, generalul-locotenent Gheorghe Pintilie a fost 
desărcinat din funcţia de adjunct al ministrului Afacerilor Interne şi trecut în rezervă în 
conformitate cu art. 46, aliniatul „a” din Statutul Corpului Ofiţerilor Forţelor Armate aprobat 
prin HCM nr. 712/1960". 


1. HCM nr. 8 din 18 ianuarie 1963, privind desărcinarea din funcţia de adjunct al ministrului Afacerilor 
Interne a tovarăşului general-locotenent Pintilie Gheorghe şi trecerea sa în rezervă. Arhiva Guvernului 
României, fond Hotărâri ale Consiliului de Miniştri, dosar HCM nr. 8/1963. 

2009. Mormântul părăsit şi piatra tombală a fostului general-locotenent Gheorghe Pintilie din 
Cimitirul Militar Ghencea. Mormântul se află într-un loc marginal al cimitirului, ceea ce 
denotă faptul că la data decesului el se afla în dizgraţia conducerii de partid (mormintele 
generalilor sunt amplasate în jurul aleii centrale care străbate cimitirul). Pe toată durata 
regimului comunist, Gheorghe Pintilie a locuit în Bucureşti pe o stradă din apropierea Căii 
Dorobanţilor : str. Dr. Grigore Mora nr. 24 (fotografia vilei a fost realizată în 2010). Pe 
aceeaşi stradă, însă la numărul 22, au locuit în anii '50 foştii interbrigandişti Leonte 
Tismăneanu (etajul 1) şi Grigore Kotovschi (parter)!. 


1. Vezi interviul „loana Constantin, fiica adoptivă a lui Gheorghe Pintilie, primul director general al 

Securităţii, despre schimbarea «iubiţilor fii ai poporului» în «torţionarii neamului românesc»”, în volumul 
Lavinia Betea, Poveşti din Cartierul Primăverii, Curtea Veche, Bucureşti, 2010, p. 160. Fişa de evidenţă 
nr. 18053 a ilegalistului Grigore Kotovschi întocmită de Secţia Cadre a CC al PMR la 11 decembrie 1953. 


ANIC, fond 95, dosar nr. 122324, fv. 90. 

Anexa 8 


Mihăescu Gheorghe Florea, locotenent-colonel 
(n. 14 sept. 1924, satul Zvorşca, com. Amărăştii 
de Sus, jud. Dolj - d. 1974), responsabil al Biroului 
Evidenţă la Colonia de Muncă nr. 2 Poarta Albă 
(12 iun. 1950 - 1 iul. 1951); locţiitor comandant 
(1 iul. - 1 nov. 1951) şi comandant la Colonia de 
Muncă Valea Neagră - Peninsula (1 nov. 1951 - 
apr. 1952); director al Gospodăriei Agricole de 
Stat MAI „23 August” Chilia Veche şi şef al Centrului 
de Coordonare a coloniilor de muncă din Delta 
Dunării (Chilia Veche, Tătaru şi Periprava) cu sediul 
la Chilia Veche (mai 1952 - oct. 1954); inspector 
la Serviciul Inspecţii din DPLC (oct. 1954 — mart. 
1955); şef serviciu şi comandant cu delegaţie la 
Colonia de Muncă Dăeni/formaţiunea 0957 (mart. 
1955 - 2 ian. 1956); director al Gospodăriei 
Agricole de Stat „23 August” Chilia Veche (2 ian. 
1956 - 1 nov. 1959 şi ian. 1960 - 1 ian. 1966); şef al Secţiei „Periş” din Penitenciarul 
Văcăreşti (15 dec. 1959 - ian. 1960); comandant al Coloniei de Muncă Chilia Veche/ 
formațiunea 0600 (mart. 1966 - 1 aug. 1967); şef al Serviciului Inspecţii din DGP (1 aug. 
1967 - 1968). Este înmormântat la Cimitirul Militar Ghencea din Bucureşti. 


Anexa 9 


13 februarie 2011. În această clădire din 
Bucureşti, sectorul 2, str. Caimatei nr. 10, a 
funcţionat în perioada 1952-1954, Serviciul 
Reeducări Minori din MAIL/Serviciul Colonii 
Minori din MAI/Serviciul Colonii de Muncă şi 
Educarea Minorilor din MAI. În zilele noastre, 
clădirea adăposteşte sediul a cinci firme parti- 
culare. 


525 ANEXE 


Anexa 10 


2010. În această clădire din Bucureşti, str. Gabriel Péri nr. 7 (astăzi str. Georges Clemenceau) 
a funcţionat în perioada 1950-1951 Direcţia Unităţilor de Muncă din MAI, iar între 1951 şi 
1952, după fuzionarea acestei structuri cu DGP, Direcţia Unităţilor de Muncă din DGPCUM. 

Anexa 11 


Ştirbu Grigore Aurel (n. 21 sept. 1921, satul Bodia, com. Buciumi, jud. Sălaj), locţiitor 
comandant pentru pază şi regim la Penitenciarul Văcăreşti (1 nov. 1960 - 30 nov. 1963). A 
fost trecut în rezervă cu gradul de maior la 30 noiembrie 1963 prin Ordinul MAI nr. 3110. În 
toamna anului 1992 a fost ales deputat de Hunedoara în Camera Deputaţilor din partea 


Frontului Democrat al Salvării Naţionale/Partidul Democraţiei Sociale din România! (27 sept. 
1992 - 3 nov. 1996). 


1. Pentru detalii, vezi Mihai Burcea, Marius Stan, Mihail Bumbeş, Dicţionarul ofiterilor şi angajaților 
civili ai Direcţiei Generale a Penitenciarelor. Aparatul central (1948-1989), vol. 1, Polirom, laşi, 2009, 
pp. 441-443. 

Anexa 12 


Crăciun N. Gheorghe (fotografia de sus) : în mijlocul cadrelor militare din Grupul Operativ 
Aiud şi din administraţia Penitenciarului Aiud/formaţiunea 0622 Aiud (anii '60) ; fotografia 
de jos : pe canapeaua sa din modestul apartament bucureştean în care a locuit până la deces 


(2001)!. 


1. Cele două fotografii ne-au fost puse la dispoziţie de către domnul Victor Stroe din arhiva personală, 
Jurnalul Naţional, căruia îi mulţumim pentru amabilitate. 

Anexa 13 

18 ianuarie 1986. Adresă a Serviciului Cadre şi Învăţământ din DGP către Centrul Militar 
al Judeţului Iaşi prin care se expedia dosarul de rezervist al locotenentului-major (r) Savin 
Vasile Mihai, fost locțiitor comandant pentru pază şi regim la Penitenciarul Iaşi (15 sept. 
1982 - 5 febr. 1985). Acesta fusese trecut direct în retragere cu drept de pensie pentru 
pierderea capacității de muncă la 5 februarie 1985 - Ordinul MI nr. II/01049 (în anii '70-80, 
specialitatea militară a ofițerilor din arma penitenciare purta numărul/indicativul 167). După 
trecerea în rezervă/retragere a unui militar, o copie a dosarului personal profesional alcătuită 
din câteva documente esenţiale (foaia de serviciu, referatul de cadre, fişa alfabetică de 
serviciu, fotografii etc.) era trimisă de către Serviciul Cadre şi Învățământ din DGP la 
comisariatul militar din zona în care domicilia respectivul. Această procedură standard 
urmărea luarea în evidență şi eliberarea livretului militar cu gradul cu care fusese trecut în 
rezervă/retragere militarul. Procedura a funcţionat în toată perioada 1948-1989, fiind valabilă 
pentru toate structurile din MI (Securitate, Miliție, Pompieri etc.). 

5 iunie 1970. Angajament semnat de către angajatul civil Botezatu N. Virgiliu din 
Penitenciarul Bacău. 

Anexa 15 


MINISTERUL DE INTERNE 


~ ANGAJAMENT 


A ALA e ct tu 


Subsemnatul 


RESCult ÎN near ret 


i. da data de TA a 
m {otli ah 
e 
arhi niet ; 


A A T ia a li E ame ma PILA A Ain 


E » Ata iai 
F Zy 


- Jiul tui 
ti: 


pu TEA 


pliotape SĂ cu drimicitiut în 


de: serviciu. să respect întocmai 
mațiilor, datelor şi ductu- 


ecu arganizeţiile străine 
ul. meu ierurhic despre 


legale privind apărarea se- 


24 decembrie 1984. Angajament semnat de către angajatul civil Teodosiu Victor Grațian la 
data la care a fost încadrat în MI ca angajat civil. 

Anexa 16 

29 aprilie 1975. Jurământ depus de către angajatul civil Dinu Marin Niculae, director al 
Întreprinderii de Confecții şi Covoare Târgşor din DGP, în prezența adjunctului ministrului 
de Interne, generalul-locotenent Alexandru Dănescu (vezi Legea nr. 1 din 18 martie 1975 cu 
privire la depunerea jurământului de credinţă şi devotament faţă de Republica Socialistă 
România). 

Anexa 17 


Boico R. Mihail, general-maior (n. 26 mart. 
1912, com. Frasin, jud. Suceava - d. 10 apr. 
1972), locţiitor politic şi şef al Direcţiei politice 
din Comandamentul Trupelor de Grăniceri din 
MAI (nov. 1949); comandant al Trupelor de 
Grăniceri (30 dec. 1950 - 10 iul. 1952); adjunct 
al ministrului Forţelor Armate (apr. 1964 - 
febr. 1972). Prin Decretul nr. 363 din 21 iulie 
1970, tovarăşului Mihail Boico din Bucureşti, 
str. Muzeul Zambaccian nr. 14, sectorul 1, i 
s-a acordat o pensie de 3.500 de lei lunar 
începând cu data de 1 iulie 1970". 


Anexa 18 


Bulan Ştefan Iacob, general-maior (n. 6 oct. 
1912, Chişinău, Republica Moldova - d. 1990, 
mun. Bucureşti), locţiitor politic al Trupelor 
de Grăniceri (apr. 1951 - Il iun. 1952); 
comandant al Academiei Militaro-Politice 
„Gheorghe Gheorghiu-Dej” din Bucureşti 
(1l iun. 1952 - ?). 


1. Decretul nr. 363 din 21 iulie 1970 privind acordarea unei pensii tovarăşului Mihail Boico. ANIC, fond 
Consiliul de Stat - Decrete. dosar nr. 495/1970. f. 1. 

Anexa 19 


Burcă Gheorghe Mihail, general-colonel (n. 25 apr. 1914, com. Mogoşeşti, jud. Iaşi — d. 1994, 
mun. Bucureşti), şef al Direcţiei pentru Educaţie, Cultură şi Propagandă din Secretariatul 
General pentru Trupe din MAI (18 febr. 1948); şef al Direcţiei Generale Politice din MAI 
(febr., 31 dec. 1949); ministru adjunct al Afacerilor Interne (30 dec. 1950 - oct. 1953); 
locţiitor al comandantului Regiunii a 2-a Militare (oct. - 30 dec. 1953); comandant al 
Forţelor Aeriene Militare şi prim locţiitor al comandantului Apărării Antiaeriene a Teritoriului 
(1957-?); adjunct al ministrului Forţelor Armate (apr. 1964 — 25 febr. 1972) ; preşedinte al 
Consiliului Central al Crucii Roşii (mart. 1972 - oct. 1975); membru supleant (1958 - 
25 iun. 1960) şi membru al CC al PMR/PCR (25 iun. 1960 - 23 nov. 1979). Mormintele 
fraţilor Constantin şi Mihail Burcă se găsesc la Cimitirul Militar „Ghencea” din Bucureşti. 

Anexa 20 


Constantinescu D. Dumitru, general-locotenent (n. 16 
mai 1913, com. Fălcoiu/Fărcăeni, jud. Olt — d. 27 ian. 
2011, mun. Bucureşti), locţiitor politic şi şef al Secţiei 
politice a Comandamentului Trupelor MAI (? - 1 ian. 
1951); şef al Şcolii de Educatori (ofiţeri politici) MAI 
nr. 2 din Oradea (1 ian. 1951 — 10 iul. 1952); comandant 
al Trupelor de Securitate (10 iul. - sept. 1952); şef de 
Stat-Major al DIGO (sept. 1952 - ?); şef al 
Statului-Ma jor din DTG (ian. 1954, 2 oct. 1956); şef de 
Stat-Major al Comandamentului Trupelor de Grăniceri 
şi Securitate (dec. 1959); comandant al Trupelor MAI 
(12 nov. 1960) ; adjunct al ministrului Afacerilor Interne 
(oct. 1963, sept. 1964, 1 dec. 1967, mart. 1968); membru 
în Colegiul MAI (28 mart. 1968 - ?). 

Revista MAI Pentru Patrie, nr. 3/1951. Festivitatea deschiderii cursurilor Şcolii de Educatori 
(Ofiţeri Politici) MAI nr. 2 din Oradea. În cadrul ceremoniei au mai luat cuvântul generalul-maior 
Mihail Burcă, ministru adjunct al Afacerilor Interne, şi generalul-maior Alexandru Drăghici, 
membru al CC al PMR, şef al Direcţiei politice şi ministru adjunct al Afacerilor Interne. 

Anexa 22 


Revista MAI Pentru Patrie, nr. 9/1965. Festivitatea înălţării în grad a promoţiei 1965 a unei 
Şcoli militare de ofiţeri activi de Miliție. La ceremonie au luat cuvântul ministrul Afacerilor 
Interne, Onescu Cornel, şi adjunctul ministrului Afacerilor Interne şi director general al 
DGM, generalul-locotenent Stelian Staicu. 

Anexa 23 


Şerban I. Dumitru, general-maior (n. 2 ian. 1928, satul Creţeşti, com. Vidra, jud. Ilfov), şef 
al Secţiei Cadre din Direcţia politică a DGM (6 iun. 1952 - mai 1955) ; şef al Secţiei 15 Miliție 
din Bucureşti (mai 1955 - 1958); şef al Serviciului I din Direcţia economică a DGM 
(1958-1960) ; locţiitor (1960-1961) şi şef al Direcţiei Cercetări penale din DGM (1961 - febr. 
1968) ; şef al Direcţiei Personal din MAI (15 febr. 1968 - 1972); şef al Direcţiei a X-a 
Cercetări penale din MI (1972, apr. 1973) ; şef al Inspectoratului Judeţean Braşov al MI (1977 — 
13 iun. 1981). A fost trecut în rezervă prin Decretul Prezidenţial nr. 2 din 5 ianuarie 1987. 

Staicu Constantin Stelian, general-locotenent (n. 4 aug. 1919, mun. Bucureşti — d. 28 sept. 
1984), şef al Statului-Major al Regiunii I Militare (6 ian. - iul. 1953); comandant al 
Corpului 25 Armată (iul. 1953 - 1954); comandant al Direcţiei Trupelor Operative şi de Pază 
din MAI (1954-1956), adjunct al ministrului Afacerilor Interne şi şef al DGM/IGM (1958 - 
28 aug. 1969); locţiitor pentru pregătirea tactico-operativă al comandantului Academiei 
Militare Generale (27 aug. 1970); şef de proiect în Comisia Superioară pentru Regulamente 
a MApN (1981). A fost trecut în rezervă în 1981. 

Vornicescu Gh. Gheorghe, general-maior (n. 20 sept. 
1905, oraşul Darabani, jud. Botoşani - d. 1977, 
mun. Bucureşti), comandant al Regimentului de 
Grăniceri Timişoara (1949 — mart. 1950); comandant al 
Diviziei II Grăniceri Oradea din CTG (mart. 1950 - sept. 
1953) ; asesor popular la Tribunalul Suprem al RPR (31 
mart. 1954 - ?) ; locţiitor pentru front (sept. 1953 - ?), 
comandant al Batalionului de Perfecţionare şi şef al Şcolii 
de Ofiţeri Activi MAI din Oradea (3 mai 1958); şef de 
secţie la Comandamentul Trupelor MAI (1964). 


Dănescu Constantin Alexandru, general-loco- 
tenent (n. 10 nov. 1927, satul Hodoreasca, com. 
Câlnic, jud. Gorj), şef al Secţiei pentru Muncă 
UTM din Direcţia Generală Politică a MAI (oct. 
1951 - aug. 1952); şef al Direcţiei politice din 
DGM (aug. - oct. 1952); şef al Serviciului 
politic din DGM (oct. 1952 — apr. 1955); membru 
în Comisia de Partid a Direcţiei politice a Trupelor 
MAI (13 iul. 1954 - apr. 1955); secretar al 
Comisiei de Partid de pe lângă Direcţia politică a 
Trupelor şi Formaţiunilor din MAI (iul. 1955 - 
mart. 1960); şef al Direcţiei politice a Trupelor 
şi Formaţiunilor din MAI (apr. 1960 - apr. 1963), 
adjunct al ministrului de Interne (6 apr. 1963 - 
22 apr. 1980); şef al DIE (iul. - oct. 1978); 
vicepreşedinte al Comitetului de Stat al 
Planificării şi şef al DGRS (22 apr. 1980 - 1 ian. 
1990). 

Stoica S. Constantin, general-maior (n. 4 iul. 1928, 
satul Budişteni, com. Leordeni, jud. Argeş - d. 15 mart. 
1983), instructor şi şef al Secţiei Informare politică de 
Partid din Direcţia Superioară Politică a Armatei (oct. 
1959 - 11 ian. 1963); comandant al cursului scurt de 
pregătire de luptă din Centrul de pregătire cadre Bran - 
CSS (iul. 1969) ; vicepreşedinte al CSS (mai 1969, febr. 
1972) ; adjunct al ministrului de Interne (1966-1968 şi 
1972-1974); şef al Centrului de Cercetări Psihofizio- 
logice pentru Munca operativă din MI (14 aug. 1974). 

Bolintineanu Gh. loan, general-maior (n. 12 aug. 1914, 
com. Mireşul Mare, jud. Maramureş - d. 1 ian. 1992, 
mun. Braşov, jud. Braşov), şef al Direcţiei politice 
din DGSS (iun. 1951 - ?); prim-secretar al Comi- 
tetului de Partid din MAI (ian. 1954 - ?) ; asesor popu- 
lar la Tribunalul Suprem al RPR (21 aug. 1954- ?); 
şef al Direcţiei regionale MAI Dobrogea (iul. 1957 - 
15 sept. 1961); inspector-şef al Inspectoratului de 
Securitate al Judeţului Braşov (18 febr. 1968); şef al 
Inspectoratului Judeţean Braşov al MI şi membru în 
Biroul CJ Braşov al PCR (20 mart. 1972). 

Dănescu Stan Gheorghe, general-maior (n. 28 iul. 1928, 
com. Vânătorii Mici, jud. Giurgiu), şef al Serviciului IV 
(artă, cultură, studenţi) din Inspectoratul de Securitate al 
municipiului Bucureşti (sept. 1968 - 1 mart. 1971); şef 
al ISJ Ialomiţa (1 mart. 1971 - 8 mai 1972); şef al 
Inspectoratului Judeţean Ialomiţa al MI (8 mai 1972 - 
l oct. 1977); şef al Securităţii municipiului Bucureşti - 
UM 0800 Bucureşti (1 oct. 1977 — 31 oct. 1984); şef al 
Inspectoratului municipiului Bucureşti al MI (31 oct. 
1984 - 4 iun. 1988); adjunct al ministrului de Interne 
(4 iun. 1988 - 8 ian. 1990). A fost avansat la gradul de 
general-locotenent prin Decretul nr. 23 din 28 decembrie 
1989, iar la 17 ianuarie 1990 a fost trecut în rezervă, în 
vederea pensionării, prin Decretul CFSN nr. 62. În 
anii '80 locuia în cartierul Vatra Luminoasă din 
Bucureşti, pe str. Leonte Filipescu nr. 75. 

Geică Florea Constantin, general-maior (n. 6 apr. 1927, 
com. Siliştea, jud. Teleorman), prim-secretar al 
Comitetului Organizaţiei de Partid din MAI (aug. 1964 — 
l apr. 1968); secretar al Comitetului de Partid din CSS 
(l apr. 1968 - 1 iun. 1972); prim-secretar al Comitetului 
Organizaţiei de Partid din aparatul central al MI (1 iun. 
1972 - 25 mai 1977); şef al Direcţiei Cadre şi 
Învăţământ din MI (25 mai 1977 - 18 sept. 1978); şefal 
Inspectoratului Judeţean Ialomiţa al MI (18 sept. 1978 — 
14 sept. 1982). A fost trecut în rezervă la 14 septembrie 
1982 prin Decretul Prezidenţial nr. 256 (articolul nr. 43, 
litera „b” din Statutul Corpului Ofiţerilor Forţelor 
Armate). 

Revista MAI Pentru Patrie, nr. 1/1949. Militari din Securitate, Grăniceri, Miliție şi Pompieri 
citind oficiosul central al PMR - Scânteia. 

Revista MAI Pentru patrie, nr. 11/1951. Militari din Trupele de Securitate în timpul unei 
aplicaţii. 

23 august 1971. Nicolae Ceauşescu - secretar general al PCR, secondat de generalul de 
armată Ion Ioniţă - ministru al Forţelor Armate, Ion Stănescu - preşedinte al CSS şi Cornel 


Onescu - ministru al Afacerilor Interne, pe platoul din faţa Academiei Militare din Bucureşti. 
Viaţa militară, nr. 9/1971. 

6 martie 1950. Înălţarea în grad a promoţiei de subofiţeri şi ofiţeri MAI „6 Martie - Ilie 
Pintilie” care a avut loc la Hipodromul Băneasa Trap din Bucureşti. În tribuna oficială au fost 
prezenți: Dr. Petru Groza - preşedintele Consiliului de Miniştri, Teohari Georgescu - 
secretar al CC al PMR, vicepreşedinte al Consiliului de Miniştri şi ministru al Afacerilor 
Interne (în fotografie la microfon), generalul-colonel Emil Bodnăraş - membru în Biroul 
politic al CC al PMR şi ministru al Forţelor Armate, generalul-locotenent Gheorghe Pintilie — 
membru al CC al PMR şi ministru adjunct al Afacerilor Interne, Marin Jianu - ministru 
adjunct al Afacerilor Interne, generalul-maior Mihail Florescu, generalul-maior Mihail Burcă, 
generalul-locotenent Victor Drăgănescu, generalul-locotenent Pavel Cristescu, generalul-maior 
Mihail Boico, generalul-maior Ştefan Seciu etc. Din partea promoţiei „6 Martie - Ilie Pintilie” 
a vorbit locotenentul Gheorghe Ristea (n. 21 mart. 1928, com. Cordeşti/Stejari, jud. Gorj), viitor 
general-maior de Securitate şi şef al Inspectoratului Judeţean Mureş al MI (1978). A fost trecut 
în rezervă prin Decretul Prezidenţial nr. 240/1983. Revista MAI Pentru Patrie, nr. 4/1950. 

Decretul nr. 237 din 9 mai 1963 privind stabilirea unei pensii pentru Teohari Georgescu. 
ANIC, fond Consiliul de Stat - Decrete, dosar nr. 237/1963, f. 1. La acea dată, Teohari 
Georgescu era director al Întreprinderii Poligrafice „13 Decembrie” din Bucureşti. 

În această vilă cochetă din Bucureşti, str. Constantin Tănase nr. 2B (fostă str. Teacenco 
Pavel), în noaptea de 23/24 august 1944 au fost aduşi Ion Antonescu, Mihai Antonescu, 
generalul Piki Vasiliu, generalul Constantin Pantazi şi colonelul Mircea Elefterescu (fotografia 
din partea stângă a fost realizată în anii '50, în vreme ce fotografia din dreapta - în aprilie 
2011). Foştii demnitari fuseseră transferați de la Palatul Regal într-o casă conspirativă a PCdR 
din cartierul Vatra Luminoasă de către o echipă a Formaţiunilor de Luptă Patriotice condusă 
de Emil Bodnăraş, alias „inginerul Ceauşu”. Din această echipă a făcut parte şi Nicolae 
Prosan (director al Direcţiei administrative a DGP la începutul anilor '50), căruia i s-a trasat 
sarcina de a conduce dispozitivul de pază al casei până la predarea arestaţilor către trupele 
sovietice — 31 august 1944 (vezi intrarea „Prosan Nicolae” din acest volum). Placa memorială 
care amintea de trecutul recent al acestei case nu se mai regăseşte azi pe frontispiciul ei. 
Înainte de 1990, datorită rolului important pe care l-a avut această vilă în evenimentele din 
august 1944, numele străzilor din jurul casei au fost atribuite unor foşti ilegalişti ai PCdR : 
Pavel Tcacenco, Leonte Filipescu, Constantin Ivănuş şi Lazăr Griimberg. În zilele noastre, 
mai multe străzi din vecinătatea vilei poartă numele unor mari artişti şi regizori români: 
Grigore Vasiliu Birlic, Constantin Tănase, Sică Alexandrescu etc. 

Briceag Şt. Nicolae, colonel (n. 12 nov. 1916, com. Negreni, jud. Olt - d. 1998), şef al 
Serviciului judeţean de Securitate Dej (1949-1950); şef al Direcţiei regionale de Securitate 
Argeş (apr. 1951); şef al Direcţiei regionale de Securitate Sibiu (1954) ; şef al Serviciului 
raional MAI Sibiu (1955 — mart. 1956); adjunct al şefului Direcţiei regionale de Miliție Cluj 
(1956-1967). A fost pensionat şi trecut în rezervă în 1967 cu gradul de colonel. Ca urmare 
a anchetelor desfăşurate în perioada 1965-1968 de către o comisie de anchetă de pe lângă CC 
al PCR care viza abuzurile săvârşite de unii angajaţi ai MAI în perioada în care Alexandru 
Drăghici a deţinut funcţia de ministru al Afacerilor Interne, au reieşit mai multe crime la care 
Briceag şi subordonații săi au participat. La sfârşitul anchetei a fost retrogradat la gradul de 
soldat şi i s-a diminuat pensia militară. În anii '30, croitorul Nicolae Briceag a activat în 
mişcarea comunistă ilegală din oraşul Dej sub numele consiprativ „Miklos”, fiind arestat în 
1936 pentru că a participat la o şedinţă sindicală (nu a fost condamnat). În 1949 locuia în 
municipiul Dej pe str. Mihai Viteazul nr. 35 şi era căsătorit cu activista PMR Marta Briceag 
(născută Roman), cu care avea un copil. Marius Oprea, Banalitatea răului. O istorie a 
Securităţii în documente 1949-1989, Polirom, laşi, 2002, p. 544. ANIC, fond 45, dosar 
nr. 217, f. 152. i 

Albon loan Augustin, locotenent-colonel, d.p. 
nr. 119 (n. 22 mai 1910, mun. Turda, jud. Cluj - 
d. 1984, mun. Bucureşti), chestor-şef al Poliţiei 
de Siguranţă Turda (? - 1 sept. 1948). La înfiin- 
tarea DGSP i s-a acordat gradul de locotenent-co- 
lonel de Securitate şi a fost numit în funcţia de 
director al Direcţiei a VI-a (1 sept. 1948 - 1 iun. 
1949). În vara anului 1949, comisia de partid de 
verificare a cadrelor din MAI l-a exclus din PMR 
deoarece şi-a însuşit 2.000.000 de lei din vistie- 
ria partidului. Această comisie va propune şi 
îndepărtarea lui din serviciu şi trecerea în rezervă. 
Un an mai târziu, Comisia Centrală de Verificare 
de pe lângă CC al PMR a confirmat excluderea 
sa din partid şi îndepărtarea din MAI. După 
excludere a fost trimis în „munca de reabilitare” 
la lucrările de la Canalul Dunăre - Marea Neagră. 
În perioada 1 iunie 1949 - 30 ianuarie 1953 a | 
avut statutul de angajat civil în MAI ocupând [§ 
funcţia de director adjunct al Întreprinderii | 
economice de Stat „Munca Exterioară”/Centrul | 
de Coordonare Constanţa din DGP/DGPCUM 
(1 iun. 1949 - febr. 1952). Pentru detalii privind biografia lui Albon, vezi în Mihai Burcea, 
Marius Stan, Mihail Bumbeş, Dicționarul ofițerilor şi angajaților civili ai Direcţiei Generale 
a Penitenciarelor. Aparatul central (1948-1989), vol. I, Polirom, Iaşi, 2009, pp. 68-71. 

Ambruş Francisc Coloman, colonel (n. 24 febr. 1907, 
satul Livadia, com. Baru, jud. Hunedoara - d. 1987, mun. 
Braşov, jud. Braşov), inspector-şef al Inspectoratului 
Regional de Siguranţă Timişoara (? - 1 sept. 1948); 
director al DRSP Banat - Timişoara (1 sept. 1948 - 1949); 
director al DRSS Sibiu (febr. 1952); şef al Direcţiei 
Regionale MAI Braşov (nov. 1953). 

Fişă de evidenţă întocmită în 1949 de către Federaţia Naţională a Foştilor Deținuți şi Deportaţi 
Politici Antifascişti pe numele lui Vasile Lixandru (ANIC, fond 45, dosar nr. 226, f. 120). 

Patriciu Mihai, pe numele adevărat Griinsperger Mihai (n. 19 ian. 1909, com. Tătăruş, 
jud. Bihor - d. 1996, mun. Cluj), fost interbrigandist şi luptător în Mişcarea de Rezistență 
Franceză ; inspector general al Inspectoratului Regional de Siguranţă Cluj (1947 - 30 aug. 
1948) ; şef al Direcţiei regionale a Securităţii Poporului Braşov (oct. 1948) ; şef al Serviciului 
judeţean de Securitate Cluj (?-1950) ; şef al Direcţiei regionale a Securităţii Poporului Cluj 
(1950 — 24 ian. 1951); şef al DRSS Stalin (25 ian. 1951 - iul. 1952). În perioada 1949-1950, 
mai mulţi subordonați de-ai săi au executat prin împuşcare o serie de ţărani care s-au opus 
colectivizării, fără ca aceştia să aibă o sentinţă judecătorească. A fost trecut în rezervă în vara 
anului 1952, odată cu îndepărtarea lui Teohari Georgescu din fruntea MAI. 

Gheorghiu Voican Anton, general-maior! (n. 22 aug. 
1928, com. Nicoreşti, jud. Galaţi - d. 1992, mun. 
Câmpina, jud. Braşov), comandant al Companiei a 3-a 
Elevi din Şcoala de Ofiţeri Lagăre şi Penitenciare 
Sibiu - DLCM - UM 0818 (14 apr. 1954); locţiitor al 
şefului Serviciului Pază şi Regim din DPLC/DGPCM 
(3 iun. 1955, 6 aug. 1959, 16 nov. 1960 şi 21 apr. 
1961) ; comandant la Colonia de Muncă Poarta Albă/ 
formațiunea 0893 (1 iul. 1956 - 14 aug. 1957); locţii- 
tor comandant pentru pază şi regim la Penitenciarul 
Văcăreşti (14 aug. 1957 - 1958); şef al Serviciului 
Pază şi Regim şi locţiitor al şefului Direcţiei Pază şi 
Regim din DGPCM (iun., 9 sept. 1964); şef al 
Direcţiei Pază şi Regim din DGP (iul. 1966, oct. 1967, 
dec. 1974, febr. 1976, iul. 1977); locţiitor al şefului 
DGP (aug. 1977 - apr. 1989); locţiitor al şefului DGP 
şi înlocuitor la comanda şefului DGP ([interimar - n.n. ] 
(apr.-dec. 1989). A fost trecut în rezervă în vederea 
pensionării prin Decretul Consiliului Frontului Salvării 
Naţionale nr. 60 din 16 ianuarie 1990. Prin Decretul nr. 242 din 26 mai 1958, căpitanului 
Anton V. Gheorghiu i s-a conferit medalia „Pentru servicii deosebite aduse în apărarea 
orânduirii de Stat”, pentru „rezultate deosebite obţinute în muncă; pentru curajul, 
devotamentul, priceperea şi spiritul de sacrificiu dovedite în îndeplinirea sarcinilor de 
serviciu ; pentru contribuţia adusă la întărirea Forţelor Armate ale Republicii Populare 
Române”5. Prin Decretul nr. 503 din 22 august 1963, maiorului Anton V. Gheorghiu i s-a 
conferit medalia „În Serviciul Patriei Socialiste”, clasa I, pentru „10 ani vechime în unităţile 
militarizate ale Ministerului Afacerilor Interne”. Cu prilejul celei de-a XX-a Aniversări a 
Zilei Forţelor Armate ale Republicii Populare Române, prin Decretul nr. 685 din 21 octombrie 
1964, locotenent-colonelului Anton Voican Gheorghiu i s-a conferit medalia „A XX-a 
Aniversare a Zilei Forţelor Armate ale Republicii Populare Române” pentru „contribuţia 
deosebită adusă la întărirea Forţelor Armate ale Republicii Populare Române”. Cu prilejul 
aniversării a 50 de ani de la constituirea Partidului Comunist Român, prin Decretul nr. 137 
din 20 aprilie 1971, colonelului Anton V. Gheorghiu i s-a conferit medalia „A 50-a Aniversare 
a Partidului Comunist Român” pentru „merite în activitatea de partid şi opera de construire 
a socialismului”. Este înmormântat la Cimitirul Militar „Ghencea” din Bucureşti. 


1. A fost avansat la gradul de general-maior prin Decretul Prezidenţial nr. 127 din 7 mai 1977. Buletinul 
Oficial al RSR, partea I, nr. 39, 9 mai 1977. 

2. Decretul CFSN nr. 60 din 16 ianuarie 1990 privind trecerea în rezervă a unor generali din Ministerul de 
Interne. Monitorul Oficial al României, nr. ll din 17 ianuarie 1990. 

3. Decretul nr. 242 din 26 mai 1958 pentru conferirea de ordine şi medalii unor militari şi angajați civili din 
Ministerul Afacerilor Interne. ANIC, fond Consiliul de Stat - Decrete, dosar nr. 243/1958, f. 2. 

4. Decretul nr. 503 din 22 august 1963 privind conferirea Ordinului şi medaliei „În Serviciul Patriei Socialiste” 
unor ofiţeri şi subofiţeri militarizaţi din Ministerul Afacerilor Interne. Ibidem, dosar nr. 503/1963, f. 19. 

5. Decretul nr. 685 din 21 octombrie 1964 pentru conferirea medaliei jubiliare „A XX-a Aniversare a Zilei 
Forţelor Armate ale Republicii Populare Române”. Ibidem, dosar nr. 685/1964-1, f. 324. 

6. Decretul nr. 137 din20 aprilie 1971 privind conferirea medaliei „A 50-a aniversare a Partidului Comunist 
Român”. ANIC, fond Consiliul de Stat - Decrete, dosar nr. 149/1971, f. 1 şi dosar nr. 194/1971, f. 3. 

Alexandru Nicolschi, ilegalist comunist, spion sovietic, deţinut şi general de Securitate. 

Nicolschi Alexandru, pe numele adevărat Griinberg Boris! (n. 2 iun. 1915, Chişinău, 
Republica Moldova - d. 16 apr. 1992, mun. Bucureşti). 

S-a născut într-o familie de evrei basarabeni, tatăl său, Alexandru Grünberg (n. ? - 
d. 1934), fiind de profesie morar, iar mama casnică. 

Alexandru Griinberg a mai avut patru fraţi şi o soră: Solomon (mort în timpul Primului 
Război Mondial) ; Şlema, de profesie morar, decedat în 1935 la Chişinău din cauza unui tifos 
exantematic ; Zosim, funcţionar la moară, decedat în 1935 la Chişinău; Iosif, muncitor 
calificat la un siloz din Chişinău, şi Zina, muncitoare la fabrica de sifoane. 

Mama sa, Rozalia Grünberg (n. ? - d. 1933), a mai avut trei surori (Krijevschi Aniuta, 
Krijevschi Zena şi Vera Iacobovici) şi un frate (Krijevschi Manea), care au emigrat în SUA în 
1905, odată cu exodul masiv al românilor peste ocean de la începutul secolului XX. Cu 
aceştia a ţinut legătura prin corespondenţă în perioada 1925-1928, după care a întrerupt orice 
fel de comunicare. 

Nicolschi a mai avut două surori: Marva/Manea Griinberg (n. 1910, Chişinău, Republica 
Moldova - d. ?), care a lucrat ca taxatoare la Societatea Comunală de Transport din Chişinău 
până în 1940. După izbucnirea celui de-al Doilea Război Mondial s-a refugiat în URSS, unde a 
murit de tifos exantematic ; şi Fenea Griinberg (n. 1913, Chişinău, Republica Moldova - d. ?), 
muncitoare la Fabrica de Tricotaje din Chişinău (?-1940). În timpul celui de-al Doilea Război 
Mondial s-a refugiat în URSS, unde a stat până în 1945, când s-a întors în oraşul natal. 
Ulterior s-a angajat ca muncitoare ţesătoare la Cernăuţi, începând cu anul 1946. 


Intrarea în mişcarea muncitorească ilegală 


În 1925, Nicolschi a absolvit 4 clase primare la Chişinău după care, în acelaşi an, a fost 
admis la Liceul nr. 2 din localitate. Însă situaţia financiară nu i-a permis să-şi definitiveze 
studiile medii, astfel încât abandonează cursurile în 1928 (în anul şcolar 1929-1930 a încercat 
să continue studiile în particular pentru clasa a 4-a, dar, din aceleaşi motive, nu s-a prezentat 
la examene). În decembrie 1930 a intrat ca ucenic la un atelier de gravură şi ştampile, unde 
a muncit până în 1932, când a plecat să lucreze la un alt atelier profilat pe lucrări de gravură 
şi bijuterie (1932-1937). În primăvara anului 1932, Nicolschi a început să activeze în 
Sindicatele Unitare (structuri sindicale controlate de PCdR), iar în toamna aceluiaşi an, la 
recomandarea lui Brader Lacizer (membru în Comitetul Orăşenesc al Uniunii Tineretului 
Comunist din Chişinău), a fost cooptat în Uniunea Tineretului Comunist din România. Aici 
a deţinut funcţia de secretar al celulei din Cartierul „Munceşti” din Chişinău şi cea de 
instructor al Comitetului Orăşenesc Chişinău al UTCdR (oct. 1932 - 1937). 

În iarna 1933-1934, în timpul alegerilor locale, a activat în cadrul Blocului Muncitoresc 
Orăşenesc ca delegat din partea organizaţiei locale a UTCdR?. 

La intrarea în mişcarea comunistă de tineret i s-a atribuit numele conspirativ „ Vasea”. La 
28 martie 1933 a fost arestat ca urmare a căderii organizaţiei comuniste de tineret „Şcolarul 
Roşu”. La ancheta de la Siguranţă, Nicolschi şi-a dat seama că fusese arestat în urma unui 
denunţ făcut de elevul Şlihemayer de la Liceul Comercial din Chişinău, căruia Nicolschi îi 
dăduse să citească unele materiale de propagandă interzise, în vederea recrutării sale ulterioare 
în UTCdR. În cursul anchetei, Nicolschi a realizat că Siguranţa era la curent cu toată 


1. Fotografia cu Alexandru Nicolschi la bătrâneţe este captură din Memorialul durerii, realizator Lucia 
Hossu-Longin, 1991. Acest studiu a fost publicat şi pe site-ul IICCMER în ziua de 9 mai 2011. 

2. Marius Oprea, „O biografie a terorii. De la spionul sovietic Grünberg la Nicolski”, în Cuvântul, nr. 12 
(112), martie 1992, p. 6. 

activitatea sa din cadrul UTCdR (în autobiografie susţine că în faţa anchetatorilor nu a 
recunoscut nicio acuzaţie care i s-a adus şi nu a deconspirat pe nimeni). 

În primele zile ale anchetei conduse de comisarul Gheorghiu şi agentul Galiţov, Nicolschi 
a fost bătut, însă după ce părinţii săi i-au oferit comisarului Gheorghiu, prin intermediul 
avocatului, un şperţ în valoare de câteva mii de lei, brutalităţile au încetat!. 

Din lipsă de probe, dar şi în urma sprijinului financiar şi juridic al MOPR-ului (A jutorul 
Roşu), după circa 2-3 săptămâni a fost pus în libertate. Ulterior eliberării sale şi a unei părţi 
a tinerilor comunişti arestaţi, Nicolschi şi-a reluat activitatea ilegală în cadrul UTdC (eliberarea 
tinerilor comunişti fusese obţinută de către avocatul Sachelarescu). 

În august 1934 a fost însărcinat de către instructorul CC al UTCdR Petre Gheorghe (alias 
„Vasile”) să activeze legal în cadrul Comitetului Regional Antifascist Basarabia, condus la 
acea dată de Petre Constantinescu-laşi şi dr. Ipolit Derevici (aug.-nov. 1934). La 25 noiembrie 
1934, această organizaţie camuflată a Kominternului a fost dizolvată prin ordinul generalului 
de divizie Ion Prodan, comandant al Corpului 2 Armată, iar o parte din liderii ei au fost 
arestaţi pentru o scurtă perioadă de timp, fiind ulterior judecaţi de către o instanţă militară 
pentru tulburarea liniştii publice şi propagandă antifascistă. Fiindcă teritoriul Basarabiei se 
afla sub stare de asediu, procesul — care a avut loc în martie 1936 - s-a judecat de către o 
instanţă militară?. Nicolschi a fost şi el reţinut pentru câteva zile, dar datorită presiunii 
opiniei publice (articole în presa de stânga, memorii etc.) a fost repus în libertate. Odată 
eliberat, Nicolschi şi-a reluat activitatea ilegală, fiind cooptat în Comitetul Judeţean al 
UTCdR Chişinău. După plecarea în străinătate a unuia dintre liderii Comitetului Judeţean al 
UTCdR (recte Leonid Boguslavschi), Nicolschi a fost numit în septembrie 1936 în funcţia de 
secretar al Comitetul regional al UTCdR Basarabia. În martie 1936, când a avut loc procesul 
„antifasciştilor” din fostul Comitet Regional Antifascist Basarabia, Nicolschi a fost însărcinat 
de către Elisabeta Comnacu (lideră marcantă a Comitetului judeţean PCdR Chişinău) să 
organizeze o manifestaţie de protest împotriva autorităţilor în faţa Tribunalului Militar din 
Chişinău. Bineînţeles, poliţia a efectuat numeroase arestări în rândul tinerilor comunişti, 
printre care se afla şi Nicolschi (vor fi eliberaţi totuşi după două zile de la evenimente). În 
toamna anului 1936, un instructor al CC al UTCAR l-a numit în funcţia de secretar al 
Comitetului regional al UTCdR Basarabia, funcţie în care nu a zăbovit prea mult, deoarece în 
primăvara anului 1937, un instructor al CC al PCdR a venit cu hotărârea de dizolvare a 
Comitetului regional al UTCdR (Basarabia). Tot cu această ocazie, lui Nicolschi i s-a 
comunicat decizia de acceptare în rândurile membrilor de partid (ulterior, după 1950, i s-a 
acordat vechimea în partid din momentul intrării sale în UTCdR - 1932). Prima sarcină 
primită a fost reorganizarea Comitetului judeţean PCdR Chişinău. Nu a apucat să ducă la 
îndeplinire această directivă din cauza încorporării sale în Armata Regală, respectiv la 
Compania 4 din Regimentul 2 Transmisiuni Iaşi (apr. 1937 - nov. 1938). În perioada 
satisfacerii serviciului militar s-a calificat în meseria de operator telefoane, fiind însărcinat cu 
şefia atelierului regimentului (a fost lăsat la vatră cu gradul de caporal). Câtă vreme s-a aflat 
sub arme, Nicolschi nu a întrerupt legătura cu partidul, comunicarea fiind asigurată prin 
tovarăşul Lupuşor. 

La 24 ianuarie 1952, Nicolschi a completat o fişă de evidenţă a ilegaliştilor întocmită de 
către Secţia Cadre a CC al PMR, în care la rubrica „ce muncă a făcut sau ce sprijin a dat 
partidului şi mişcării muncitoreşti” a precizat : 


— 


Memoria, nr. 9/1993, p. 123. 

2. Despre istoricul Comitetului Naţional Antifascist şi liderii săi, desfăşurarea procesului şi sentinţele 
pronunţate, vezi Stelian Tănase, Clienţii lu’ tanti Varvara. Istorii clandestine, Humanitas, Bucureşti, 
2005, pp. 238-250. 

Am îndeplinit diferite sarcini pe linie de partid şi UTC ca: am participat şi organizat 
demonstraţii de stradă, greve, difuzarea de manifeste!. 


Capturarea spionului Nicolschi în preajma izbucnirii 
războiului cu URSS şi detenţia acestuia la Penitenciarul Aiud 


După demotbilizare s-a angajat ca mecanic de telefoane în Chişinău, însă nu va petrece prea mult 
timp în câmpul muncii, pentru că, în ianuarie 1939, este concentrat ca mecanic de telefoane 
la Compania 6 Transmisiuni din Divizia 6 Infanterie, cantonată în judeţul Dorohoi. În 
concentrare va sta, cu o întrerupere de patru luni, până în iulie 1940, când ostaşii basarabeni 
au fost demobilizaţi şi repatriați ca urmare a cedării Basarabiei către URSS (în autobiografie, 
Nicolschi numeşte raptul teritorial din vara anului 1940 „eliberare” ! ). Revenit la Chişinău, 
Nicolschi se va angaja ca tehnician de transmisiuni/mecanic de telefoane la Staţia Telefonică 
Interurbană din Chişinău (iul.-dec. 1940). La scurtă vreme de la angajare a fost contactat de 
organele NKVD pentru a i se încredința o misiune specială pe teritoriul României. 

Într-o autobiografie dată la Bucureşti în ziua de 3 martie 1953, generalul de Securitate 
Nicolschi povestea momentul în care a fost als de către sovietici pentru a desfăşura activităţi 
de spionaj pe teritoriul României : 


În luna septembrie-octombrie [1940 - n.n.] am fost convocat la sediul CC [probabil se referă 
la sediul central al Partidului Comunist din Chişinău - n.n.]. Acolo am avut o discuţie cu un 
tov. care s-a prezentat ca instructor [activistul Ifimov l-a prezentat pe Nicolschi căpitanului 
NKVD Andreev - n.n. ]. El mi-a reamintit despre activitatea mea revoluţionară întrebându-mă 
dacă sunt hotărât să continui lupta mai departe. Am răspuns afirmativ - atunci el mi-a spus că 
este vorba despre îndeplinirea unei însărcinări din partea guvernului sovietic în România 
fascistă. Instruirea mea a durat câteva luni. Am trecut graniţa în luna Mai 1941. Din cauza 
unor defecţiuni neprevăzute (am fost trecut într-o zonă unde sau făcut întărituri, şanţuri antitanc 
şi trebuia să le ocolesc), în decursul nopţii n-am putut să mă îndepărtez prea mult de 
frontieră. Am fost arestat. În timpul anchetei am ascuns identitatea reală - Grünberg Boris 
din Chişinău, fiul lui Alexandru şi Rozalia -, dându-mă drept Nicolschi Alexandru din 
Tiraspol, fiul lui Serghei şi Ana. (Cu numele schimbat cât şi a părinţilor am rămas şi după 
23 August — astfel fiind trecut în actele mele.) Toate acestea le-am făcut cu scopul de a deruta 
ancheta?. De asemenea am ascuns misiunea dată de a lua legătura cu rezidentul Moldoveanu 


1. Fişa de evidenţă a ilegaliştilor nr. 18773 întocmită de Secţia Cadre a CC al PMR şi completată de către 
generalul-maior Alexandru Nicolschi la 24 ianuarie 1952. ANIC, fond 95, dosar nr. 122340, fv. 58. 

2. Este foarte probabil ca Boris Griinberg să-şi fi luat numele fictiv Alexandru Nicolschi de la fostul 
membru al Biroului politic al PCdR din anii '30, Alexandru Nicolschi alias „Feodorov”. Jurnalistul 
Miruna Munteanu şi istoricul Cristian Troncotă avansează ca ipoteză de lucru ideea că acest Nicolschi ar 
fi decedat în anii '30, iar Griinberg i-ar fi preluat numele, aceasta fiind o practică des folosită de ilegalişti 
şi serviciile de informaţii sovietice, pentru a deruta şi induce în eroare Siguranţa română. Miruna 
Munteanu, „«Abel», biografia reală a spionajului cu o mie de feţe”, în Dosare ultrasecrete, 17 octombrie 
1998, p. 234, şi Cristian Troncotă, Torționarii. Istoria instituţiei Securităţii regimului comunist din 
România (1948-1964), Elion, Bucureşti, 2006, p. 46. La Arhivele Naţionale ale României se găsesc trei 
dosare întocmite de Siguranţa interbelică pe numele ilegalistului Alexandru Nicolschi, cu numele adevărat 
Alexandru Petras (n. 1894, satul Pogribeni, com. Isvoarele, jud. Orhei, Republica Moldova) zis „Belov”, 
zis „Petrenco”, zis „Saşa”. Într-o notă din 2 aprilie 1932 a Inspectoratului Regional de Poliţie Bucureşti 
se preciza că evadatul Alexandru Nicolschi, de profesie mecanic, „membru principal în partidul 
comunist”, este condamnat la „10 ani închisoare pentru crimă contra siguranţei statului”. Alexandru 
Nicolschi evadase alături de comunistul Vladimir Macovei în 1932 în timp ce erau transportaţi de la 
Închisoarea Văcăreşti la Închisoarea Soroca/Chişinău. Pentru detalii, vezi ANIC, fond 95, dosarele 
nr. 42, 42/147 şi 42/1777. 

din jud. Brăila, Plasa Țăndărei, com. Sudit şi să organizeze condiţiile pentru crearea unor 
legături şi instalarea unui post de emisie. Am recunoscut o activitate proprie fictivă!. 


Potrivit istoricului Mihai Pelin, Nicolschi ar fi fost recrutat de către căpitanul NKVD 
Andreev în martie 1941, în vederea trimiterii sale în România cu misiunea de a obţine 
informaţii despre trupele germano-române amplasate în zona nordică a ţării, dar şi despre 
starea de spirit a populaţiei. După o instrucţie preliminară în tacticile de disimulare şi de 
orientare în teren, Nicolschi a primit suma de 13.450 de lei, pe care urma să o folosească 
pentru achiziţionarea unor haine, precum şi pentru transport?. Aceste informaţii au fost culese 
de Mihai Pelin din dosarul de membru de partid al lui Nicolschi aflat în custodia fostului 
Consiliu politic al Ministerului de Interne?. Se pare că legătura dintre căpitanul Andreev şi 
Nicolschi ar fi fost intermediată şi de Vasile Luca, secretar al CC al PMR la începutul anilor '50*. 

În noaptea de 26 mai 1941, Nicolschi, sprijinit de căpitanul Andreev şi de alţi doi 
locotenenţi de grăniceri sovietici, a trecut clandestin graniţa în România pe la Proboteşti, însă 
în dimineaţa zilei a fost descoperit de grănicerii români în sectorul de graniţă Hlişeu-Ciut, 
judeţul Dorohoi. 

Fragmente din dosarul de partid au fost publicate în hebdomadarul Cuvântul din 1992 de 
către istoricul Marius Oprea. De asemenea, într-un număr din 1993 al revistei Memoria a fost 
publicată autobiografia de partid a lui Nicolschi, precum şi o parte din interogatoriul la care 
a fost supus acesta după capturare, fără a se preciza însă autorul şi sursa documentelor. 

Publicăm un fragment din acest interogatoriu luat la 13 iunie 1941 de către căpitanul 
magistrat Camil Bărbulescu : 


Misiunea propriu-zisă : în ziua de 26 mai a.c. a fost chemat de recrutorul său, căpitanul 
Andreev, şi i s-a spus care e misiunea. Aceasta consta în strângerea de informaţii privind : 
mişcările de trupe, starea de spirit a populaţiei, situaţia economică, tot ce mai putea 
observa prin locurile pe unde trecea. Zona de acţiune: oraşele Botoşani, Buzău şi 
Bucureşti. La Bucureşti trebuia să ajungă dimineaţa, pentru ca să nu aibă nevoie să tragă 
la hotel. Această precauţie era luată deoarece el avea actele pe Bucureşti şi ar fi părut 
suspect ca un om cu domiciliul în Bucureşti să doarmă la hotel. În seara aceleiaşi zile 
trebuia să plece în Bucureşti. Din acel moment, căpitanul Andreev nu l-a mai părăsit nicio 
clipă. Când şi cum a trecut frontiera : în ziua de 26 mai a.c. a plecat la Cernăuţi, însoţit 
de căpitanul Andreev, cu autobuzul la Herţa. Acolo, căpitanul Andreev a intrat în Comandatura 
de grăniceri, agentul fiind lăsat într-o curte, izolat. După 20 de minute, căpitanul Andreev 
a ieşit de la Comandatură şi împreună cu agentul au mers la casa unui evreu unde au cerut 
să li se permită să ia masa, ei având alimentele aduse de la Cernăuţi”. 


După preluarea puterii de către comunişti, căpitanul magistrat Camil Bărbulescu (n. 20 
mart. 1907, mun. Bucureşti) a fost arestat în 1948 şi ţinut în arest preventiv până în 1951, 
când a fost judecat şi condamnat la 5 ani temniţă grea pentru „crime contra umanităţii” de 
către Curtea Supremă de Justiţie. În 1954 a fost judecat în baza articolului 193! din Codul 
penal („activitate contra clasei muncitoare”) primind o condamnare de 7 ani temniţă grea 


—_ 


Arhiva CNSAS, fond cadre, dosar nr. 00055, fv. 15. 

2. Mihai Pelin, Un veac de spionaj şi poliție politică. Dicţionar alfabetic, Elion, Bucureşti, 2003, 
pp. 202-203. 

3. Aceste documente nu ne sunt azi accesibile deoarece Ministerul Administraţiei şi Internelor refuză 
accesul experţilor IICCMER la dosarele de cadre şi de partid ale foştilor ofiţeri şi generali ai MI. 

4. Marius Oprea, Bastionul cruzimii. O istorie a Securităţii (1948-1964), Polirom, laşi, 2008, p. 210. 

5.  „Interogatoriul spionului sovietic Alexandru Nicolschi luat la data de 13 iunie 1941 de către căpitanul 

magistrat Camil Bărbulescu”, Memoria, nr. 9/1993, p. 130. 

pentru că ar fi „judecat şi maltratat elemente democratice şi cercetări abuzive”. A trecut prin 
penitenciarele Craiova, Jilava, Aiud, Central Făgăraş, Cluj Tribunal şi Colonia de Muncă 
Baia Sprie, fiind eliberat abia în august 19561. 

În dosarul de cadre al lui Nicolschi se găseşte un buletin de identitate eliberat de 
Comisariatul XI Poliţie din Prefectura Poliţiei Capitalei la 18 iunie 1940 şi un livret militar. 
Ambele documente erau false, fiind întocmite pe numele conspirativ al lui Nicolschi - 
„Ştefănescu Vasile” (cetăţean român de 25 de ani, domiciliat în Bucureşti, str. Vergului 
nr. 5; în livretul militar sunt redate cu acuratețe perioadele reale în care Nicolschi a satisfăcut 
serviciul militar, dar şi concentrările ; în acelaşi livret se găseşte şi o fotografie cu „Ştefănescu 
Vasile” în uniformă de caporal, în dreptul căreia sunt redate semnalmentele reale ale militaru- 
lui - înălţime: 1.68 m, ochi: căprui, păr: castaniu). Aceste documente îi fuseseră fabricate 
de NKVD pentru a-i servi la misiunile de spionaj din România. 

După efectuarea anchetei de către Biroul II Contrainformaţii din Marele Stat-Major al 
Armatei, Nicolschi a fost trimis în ziua de 24 iunie 1941 la Bacău, unde îşi avea sediul Curtea 
Marţială a Comandamentului 4 Teritorial, dar şi Închisoarea Militară a Comandamentului. 
Aici, locotenent-colonelul Corneliu Rudeanu (procuror militar) i-a luat un scurt interogatoriu, 
după care a întocmit actele de trimitere în judecata Curţii Marţiale sub acuzaţia de spionaj. 
Actele au fost înaintate generalului Constantin Cernătescu, comandant al Armatei a IV-a din 
Moldova, cel care a avizat prin ordin trimiterea în judecată. 

Procesul a avut loc la începutul lunii iulie 1941, la câteva săptămâni de la izbucnirea 
războiului cu URSS, completul de judecată fiind format din magistraţii militari Cincu, 
Pomârleanu şi Alexandru Burada, iar era acuzarea reprezentată de procurorul militar de 
instrucţie, locotenentul (r) Gheorghe Scheletti (cel care de altfel a şi cerut pedeapsa capitală 
pentru Nicolschi)?. În cele din urmă, beneficiind de o bună pledoarie din partea avocatului 
numit din oficiu (Nicolae Zguroiu), Curtea Marţială a Comandamentului 4 Teritorial din 
Bacău l-a condamnat, prin Sentința nr. 481 din 7 iulie 1941, la muncă silnică pe viaţă pentru 
„tentativă de spionaj”? (recursul scris de avocatul său i-a fost respins la 26 august 1941 de 
către Curtea Militară de Casaţie şi Justiţie prin Decizia nr. 994). Preşedintele instanţei care 
a pronunţat această sentinţă a fost locotenent-colonelul magistrat Alexandru Burada (n. 
28 iul. 1894, mun. Iaşi, jud. laşi). De notat că în data de 5 ianuarie 1952, Alexandru Burada 
a fost depus la Penitenciarul Jilava de către Cabinetul Criminali de Război din Parchetul 
Curţii de Apel Bucureşti, care îl arestase sub acuzaţia de crime împotriva umanităţii. În fişa 
matricolă penală a deţinutului politic Alexandru T. Burada aflată în arhiva ANP, la rubrica 
descrierea pe scurt a faptei, se menţiona : 


Fost comisar regal a aprobat şi supus la tratamente neomenoase deţinuţi din oraşul Cernăuţi“. 


În 1953, Alexandru Burada a fost condamnat la 17 ani muncă silnică pentru crime 
împotriva umanităţii. 

După condamnare, Nicolschi a fost trimis să-şi execute pedeapsa mai întâi la Penitenciarul 
Ploieşti, de unde a fost transferat în septembrie 1941 la Penitenciarul Aiud, loc de deţinere în 
care îşi ispăşeau pedepsele spionii, teroriştii şi dezertorii, dar şi deţinuţii de drept comun 
(acolo s-a întâlnit şi cu alţi spioni sovietici, precum Vladimir Gribinci şi Simion Zeiger). 


1.  AANP, fond Fişe matricole penale - deţinuţi politici, fişele deţinutului politic Camil Bărbulescu. 
Marius Oprea, „Biografia unui torţionar. În 1941, Nicolski a fost condamnat la muncă silnică pe viaţă”, 
în Cuvântul, nr. 13 (113), martie-aprilie 1992, p. 6. 

3. Vezi în acest sens şi fişa de încarcerare nr. 124 întocmită de Penitenciarul Bacău la 10 iulie 1941 pe 
numele lui Alexandru Nicolschi. ANIC, fond 95, dosar nr. 121340, ff. 48-49. 

4. AANP, fond Fişe matricole penale - deţinuţi politici, fişa deţinutului politic Alexandru T. Burada. 

La Arhivele Naţionale ale României poate fi găsit un dosar personal întocmit de Penitenciarul 
Principal Aiud pe numele lui Alexandru Nicolschi. Acest dosar, care în anii '50 a fost trimis 
la Arhiva Centrală de Partid de pe lângă CC al PMR, conţine 10 file şi cuprinde următoarele 
documente : mandatul de arestare provizoriu nr. 33055 din 10 iulie 1941, prin care locote- 
nent-colonelul magistrat Corneliu Rudeanu - procuror instructor militar pe lângă Curtea 
Marţială a Comandamentului 4 Teritorial - a dispus arestarea şi încarcerarea lui Alexandru 
Nicolschi în conformitate cu Decizia nr. 481 din 7 iulie 1941 a Curţii Marţiale a Comanda- 
mentului 4 Teritorial; mandatul de arestare nr. 39083 din 22 septembrie 1941 prin care 
maiorul magistrat Otto Twers! - prim-procuror instructor militar la Curtea Marţială a 
Comandamentului 4 Teritorial din Bacău - a dispus arestarea şi încarcerarea lui Alexandru 
Nicolschi în conformitate cu Decizia nr. 481 din 7 iulie 1941 a Curţii Marţiale a Comanda- 
mentului 4 Teritorial din Bacău (cele două mandate de arestare erau doar o formalitate 
procedurală care îl avea în vedere pe directorul Penitenciarului Principal Aiud, unde Nicolschi 
se afla deja încarcerat după primirea sentinţei şi respingerea recursului); un extras din 
Sentința nr. 481/1941 a Curţii Marţiale a Comandamentului 4 Teritorial ; foaia de transfer al 
deţinutului Alexandru Nicolschi de la Închisoarea Militară a Comandamentului 4 Teritorial la 
Penitenciarul Principal Aiud (datată iulie 1941); adresa nr. 12271 din 30 septembrie 1941, 
prin care subadministratorul Penitenciarului Principal Aiud informa Parchetul Curţii Marţiale 
a Comandamentului 4 Teritorial din Bacău că deţinutul Alexandru Nicolschi a fost arestat şi 
încarcerat potrivit mandatului de arestare emis de maiorul magistrat Otto Twers ; 2 fişe de 
încarcerare întocmite în septembrie 1941 de administraţia Penitenciarului Principal Aiud pe 
numele deţinutului Alexandru Nicolschi?. 

Nicolschi s-a ocupat la Aiud cu distribuirea donațiilor materiale şi băneşti care soseau 
prin „A jutorul Roşu/Apărarea Patriotică”. Pentru sprijinul acordat lui Nicolschi în închisoare, 
unii dintre foştii săi colegi de detenţie vor ajunge în anii '50 ofiţeri de Securitate: Mihail 
Ratuşnai - maior la Direcţia a III-a din MAI (martie 1956), Afanase Şişman - căpitan în 
funcţia de şef al Secţiei de Securitate TA din Galaţi (martie 1956) şi Dumitru Constantin 
Teodor - locotenent-major în funcţia de comandant al Penitenciarului Brăila? (28 mart. 
1952 - 9 nov. 1953). Referințele pozitive date de aceştia în anii '50 cu privire la comportarea 
„demnă” a lui Nicolschi în penitenciar se regăsesc în dosarul de cadre. 

În ziua eliberării din penitenciar, Nicolschi a condus grupul de 70-80 de deţinuţi care s-a 
îndreptat spre Bucureşti cu trenul, ajungând la destinaţie abia după patru zile. 

Istoricul Marius Oprea afirmă că la Penitenciarul Aiud Nicolschi ar fi fost sprijinit şi 
protejat chiar de către directorul stabilimentului : 


A fost transferat la sfârşitul lunii septembrie 1941 în Închisoarea Aiud, unde îşi ispăşeau 
pedeapsa ruşii depistaţi ca agenţi secreţi infiltraţi pe teritoriul nostru. Aici era cât pe ce să 
fie acuzat pentru tentativă de evadare : foştii deţinuţi de drept comun din celula în care a 
fost băgat Nicolschi slăbiseră zăbrelele ferestrei. Numai bunăvoința şefului închisorii a 
evitat un deznodământ nefericit pentru el [se pare că acest incident a avut loc la sfârşitul 


1. În august 1949, magistratul militar Otto Twers (n. 23 iul. 1897, mun. Rădăuţi, jud. Suceava), domiciliat 
în municipiul Sibiu, str. Moscova nr. 17, a fost arestat şi ulterior judecat pentru crime împotriva 
umanităţii, fiind condamnat la 6 ani muncă silnică pentru că „a aplicat legi excesive cu caracter rasial”. 
Va fi eliberat la 24 august 1955 prin expirarea pedepsei (şi-a ispăşit condamnarea în penitenciarele 
Văcăreşti, Jilava, Aiud, Craiova, Târgu-Ocna şi Colonia de Muncă Poarta Albă). AANP, fond Fişe 
matricole penale - deţinuţi politici, fişa deţinutului politic Octavian Twers. 

ANIC, fond 95, dosar nr. 16175/1813, ff. 1-10. 

Pentru detalii privind biografia lui Dumitru Teodor Constantin, vezi Mihai Burcea, Marius Stan, Mihail 
Bumbeş, Dicţionarul ofițerilor şi angajaţilor civili ai Direcţiei Generale a Penitenciarelor. Aparatul 
central (1948-1989), vol. I, Polirom, Iaşi, 2009, pp. 213-216. 

anului 1943 - n.n.]. Curând, fostul spion a ajuns chiar un protejat al conducerii, fapt 
datorită căruia, ulterior sub comunişti, comandantul Penitenciarului Aiud şi familia acestuia 
au fost protejaţii lui Nicolschi, deşi figurau pe listele negre ale Securităţii! [din informaţiile 
existente în dosarul de cadre aflăm că în august 1944 director al Penitenciarului Aiud 
era 'Theodor Vasilescu, iar comandant militar al penitenciarului, maiorul magistrat 
dr. A. Munteanu - n.n.]. 


Protecţia pe care i-a acordat-o magistratul militar Munteanu lui Nicolschi este confirmată 


de către acesta din urmă chiar şi după 1989: 


Un 


Aici m-a salvat maiorul magistrat Munteanu, comandant de închisoare, un om drept. L-am 
ajutat şi eu când a fost arestat. Am făcut depoziţie pentru el la Tribunalul Poporului şi în aceeaşi 
zi a fost pus în libertate. Am spus acuzatorului public să se poarte cu el cum s-a purtat el cu 
mine în închisoare. Vă dau ca amănunt: întâmplarea face ca acuzatorul public în acel proces 
să fie Alexandru Drăghici. Eu am dat toate amănuntele comportării sale. (...) În aceeaşi zi l-a 
pus în libertate [Alexandru Drăghici - n.n.]. Să vă spun cum au stat lucrurile. Înainte de a 
sta noi în celula aceea din Aiud, au stat acolo nişte deţinuţi de drept comun şi ei au încercat 
mai întâi să evadeze. Şi noi am aflat de aceasta mai târziu. Iar directorul Penitenciarului aşa 
a arătat, că nu noi am fost aceia care au început să sape sub podea la baza zidului celulei, 
ci acei deţinuţi de drept comun. Deşi el încheie referatul său cu menţiunea că singurul 
dubiu a fost că în gaura respectivă a găsit o fasole încolţită şi că, cu puţin timp înainte, 
cineva a umblat. Dar că, în lipsa unor probe directe, numai pe baza unor supoziţii nu ne 
poate acuza. (...) El a fost cinstit [maiorul Munteanu - n.n.]. Despre ceilalţi nu ştiu?. 


itățile paramilitare ale PCdR, trambulina pentru Corpul Detectivilor 


După emiterea Decretului-Lege din 24 august 1944 privind amnistia generală politică, 


mil 


itară şi agrară prin care au fost amnistiaţi toţi deţinuţii politici comunişti (mai puţin 


legionarii), Nicolschi a fost eliberat din Penitenciarul Aiud la 29 august 1944. Cu toate 
acestea, el n-ar fi trebuit teoretic să beneficieze de actul normativ respectiv, deoarece fusese 


con 


damnat pentru spionaj. Începutul lunii septembrie 1944 îl găseşte pe Nicolschi la Secţia 


a IV-a Politică din cadrul Comandamentului General al Formaţiunilor de Luptă Patriotice 
condus de Emil Bodnăraş, în funcţia de ajutor de responsabil politic (acest Comandament 
funcţiona în Aleea Alexandru nr. 23, unde îşi avea sediul şi CC al PCdR). Superiorul direct 
al lui Alexandru Nicolschi în cadrul acestei structuri era Serghie Niconov?, şef al Secţiei 


— 


Marius Oprea, Banalitarea răului... op. cit., p. 563. 

Lucian Popescu, Mihnea Măruţă, „Generalul de Securitate Nicolski mărturiseşte”, în Nu, nr. 53, 14-20 
octombrie 1991, p. 12. 

General-locotenent Niconov (Nicolau) I. Serghie (n. 22 sept. 1905, oraşul Ismail, Ucraina - d. 1999, 
mun. Bucureşti), director general al SSI (ian. 1947 - dec. 1950). Prin Decretul nr. 1400 din 30 de- 
cembrie 1950 Serghie Nicolau a fost încadrat în DGSS cu gradul de general-maior de Securitate şi numit 
în funcţia de şef al Direcţiei Generale de Informaţii Externe din MAI (Nicolau este cel care, la indicaţia 
consilierilor sovietici, a luat decizia de desființare a SSI prin contopirea cu DGSS în martie 1951). 
ANIC, fond Consiliul de Stat - Decrete, dosar nr. 14/1950, f. 278. La 6 ianuarie 1953, Secretariatul CC 
al PMR a aprobat propunerea Secţiei administrativ-politice a CC al PMR privind eliberarea 
generalului-maior Nicolau Serghie din funcţia de director al Direcţiei „A” din MSS şi trecerea sa în 
cadrul MFA în funcţia de comandant al Regiunii a Il-a Militare. ANIC, fond CC al PCR - Secţia 
administrativ-politică, dosar nr. 25/1953, f. 5. Prin Hotărârea Secretariatului CC al PMR nr. 156a din 
8 septembrie 1953 s-a aprobat propunerea Secţiei administrativ-politice a CC al PMR privind eliberarea 
din funcţia de comandant al Regiunii a Il-a Militare a generalului-maior Serghie I. Nicolau şi numirea 
acestuia în funcţia de comandant al Apărării Antiaeriene a Teritoriului din MFA. De asemenea, prin 

a IV-a Politică! (această secţie se ocupa cu organizarea formațiunilor politice din interiorul 
Formaţiunilor de Luptă Patriotice, fiind alcătuită din Serviciul Propagandă şi Serviciul 
Organizare Politică). 

După desfiinţarea Formaţiunilor de Luptă Patriotice? a rămas în cadrul CC al PCdR ca 
activist într-o grupă specială, din care mai făceau parte Ştefan Mladin, Tudor Sepeanu, Mişu 
Dulgheru, Costel Cozia etc. Această grupă avea misiunea de a organiza o reţea informativă 
care să supravegheze activitatea partidelor istorice : PNȚ şi PNL. 

În decembrie 1944, mai mulţi membri ai Formaţiunilor de Luptă Patriotice au fost puşi să 
dea autobiografii lapidare : Mişu Dulgheru, Ştefan Mladin, Tudor Sepeanu, Petea Goncearuc 
etc. Printre aceştia s-a numărat şi Alexandru Nicolschi : 


În Decembrie 1940 am fost trecut la altă muncă la NKVD grăniceri. În Mai 1941 am fost 
trimis cu o misiune în România. Când am căzut ca să-mi pot ascunde trecutul şi misiunea, 
m-am dat drept Nicolschi Alexandru Sergheevici din Tiraspol Funcţionar la Sovietul 
orăşenesc. Sub acest nume am fost cercetat şi condamnat’. 


La sfârşitul anului 1944 a fost trimis în funcţia de instructor al Comitetului judeţean 
Braşov al PCdR (dec. 1944 - apr. 1945). Apoi, în aprilie 1945, a fost încadrat în MAI, unde 
a deţinut funcţiile de comisar-şef la Serviciul Cercetări şi Anchete din Corpul Detectivilor 
(apr.-mai 1945), ajutor-şef (mai-dec. 1945) şi ulterior şef al Corpului Detectivilor din Direcţia 
Generală a Poliţiei (dec. 1945 - iun. 1947). 

Această structură poliţienească (Corpul Detectivilor) a fost creată în 1929 şi avea ca scop 
culegerea de informaţii care vizau siguranţa statului prin diferite metode : informatori, filaj, 
investigaţii, interceptări telefonice, cenzura corespondenţei ş.a.m.d. De-a lungul timpului, 
Corpul Detectivilor a devenit un organism profilat pe acţiuni de poliţie politică desfăşurate 
împotriva adversarilor politici. Odată cu instaurarea Guvernului Petru Groza şi demararea 
procesului de „democratizare a aparatului de stat”, organigrama Corpului Detectivilor a fost 
modificată, iar în principalele funcţii de conducere au fost numiţi comunişti sau simpatizanți 
PCR (în urma reorganizării de la jumătatea lunii martie 1945, efectivele au fost stabilite la 


aceeaşi hotărâre, s-a aprobat propunerea Secţiei administrativ-politice a CC al PMR privind eliberarea 
colonelului de infanterie Moisescu Petre Ilie din funcţia de şef al Direcţiei Secretariat din MFA şi 
numirea acestuia în funcţia de şef al Direcţiei Tribunalelor Militare din MJ (ibidem, dosar nr. 13/1953, 
f. 35. Prin Hotărârea Secretariatului CC al PMR nr. 190a din 30 decembrie 1953 s-a aprobat propunerea 
Secţiei administrative a CC al PMR privind eliberarea din funcţia de comandant al Apărării Antiaeriene 
a Teritoriului a generalului-maior de infanterie Serghie Ioan Nicolau şi numirea acestuia în funcţia de şef 
al Direcţiei Informaţii din Marele Stat-Major (Niconov l-a înlocuit în această funcţie pe generalul-maior 
Minea C-tin Stan, care prin aceeaşi hotărâre a devenit prim-locţiitor al Direcţiei). Ibidem, dosar nr. 13/ 
1953, f. 51. A deţinut funcţia de şef al Direcţiei Informaţii din Marele Stat-Major până în 26 noiembrie 
1960, când a fost numit în funcţia de şef al Direcţiei Control din MFA (26 nov. 1960 - 1964). A fost trecut 
în rezervă cu gradul de general-locotenent. Pentru detalii despre biografia din ilegalitate a lui Nicolau, 
precum şi din perioada anilor '50-'60, vezi Mihai Pelin, Un veac de spionaj şi poliție politică. Dicţionar 
alfabetic, ed. cit., p. 202. 

1. Vezi organigrama Comandamentului General al Formaţiunilor de Luptă Patriotice stabilită prin Ordinul 
de zi nr. 1/01.09.1944 al şefului Comandamentului, Emil Bodnăraş (ANIC, fond CC al PCR-Secţia 
administrativ-politică, dosar nr. 25/1944, f. 8. 

2. La 16 noiembrie 1944, în urma unei hotărâri a Frontului Naţional Democratic cu privire la desfiinţarea 
Formaţiunilor de Luptă Patriotice, Comandamentul General al Formaţiunilor de Luptă Patriotice a emis 
un comunicat prin care anunţa dezarmarea şi dizolvarea formațiunilor în întreaga ţară. De asemenea, 
începând cu 16 noiembrie 1944, toţi membrii formațiunilor urmau să predea armele „organelor militare 
competente”. Ibidem, f. 50. 

3. Autobiografie dată de Alexandru Nicolschi în decembrie 1944. Ibidem, dosar nr. 83/1944, f. 41. 

220 de ofiţeri şi agenţi de poliţie, dintre care 57 proveneau din vechiul aparat, iar 163 erau 
proaspăt angajaţi). După numai o lună de la reorganizare, un raport al Corpului Detectivilor 
menţiona arestarea a 31 de „criminali de război şi vinovaţi de dezastrul ţării”, 203 „deţinuţi 
politici”, 21 de „arestări speciale” şi 262 arestaţi preventiv. În următoarele luni, „motoarele” 
Corpului Detectivilor au funcţionat la capacitate maximă, astfel că în perioada 1945-1946 
structura aceasta a Direcţiei Generale a Poliţiei a participat la urmărirea, arestarea şi anchetarea 
mai multor grupuri de rezistenţă anticomunistă: „Sumanele Negre”, „Graiul Sângelui”, 
„Haiducii lui Avram lancu”, „Mişcarea de Rezistență”, „Sarmisegetuza”, „Organizaţia T”, 
„Cămăşile Albe”, „România Firească”, „Tineretul Liber”?. 

Principala atribuţie a Corpului Detectivilor era urmărirea şi supravegherea membrilor şi 
simpatizanţilor Mişcării Legionare („problema legionară”), sarcină de care Nicolschi în 
special s-a achitat foarte bine?. 

Una dintre măsurile luate de Alexandru Nicolschi în vederea eficientizării acestei structuri 
a fost operaţionalizarea Brigăzii Mobile, subunitate poliţienească funcţională în subordinea 
Corpului Detectivilor. Brigada era încadrată cu câteva zeci de agenţi care în scurtă vreme de 
la venirea lui Nicolschi în fruntea Corpului Detectivilor va opera sute de arestări în miez de 
noapte în rândul opozanților politici şi al vechilor cadre din aparatul represiv?. Totodată, 
numărul informatorilor care deserveau Corpul Detectivilor a crescut exponențial odată cu 
apropierea alegerilor generale din toamna anului 1946. Prin plasarea lui Nicolschi la conducerea 
Corpului Detectivilor, liderii PCdR au beneficiat de informaţii preţioase în lupta politică dusă 
împotriva partidelor istorice. 

Într-o dare de seamă din 9 februarie 1947, Corpul Detectivilor raporta că în anteriorii doi 
ani întocmise 668 de dosare pe problemă, 20.000 de fişe individuale şi 1.418 fişe personale. 
Totodată, Corpul Detectivilor valorificase circa 8.000 de note informative, în vreme ce alte 
13.200 de astfel de note fuseseră remise spre exploatare SSI-ului sau altor structuri din 
Direcţia Generală a Poliţiei. Echipele de filaj ale Corpului Detectivilor s-au dovedit şi ele 
extrem de eficiente din moment ce la doi ani de la înfiinţare aceste echipe supravegheaseră 
490 de persoane şi urmăriseră alte 1.6005. 

În foaia calificativă întocmită pentru perioada 1 noiembrie 1945 - 31 octombrie 1946, 
activitatea inspectorului general de poliţie Alexandru Nicolschi în funcţia de şef al Corpului 


x” 


Detectivilor era apreciată şi notată cu calificativul „bun a fi chemat în funcțiune superioară” : 


Ajutat de cunoştinţele sale temeinice şi de practica îndelungată în tehnica informaţiilor, a 
procedat la reorganizarea Corpului [Detectivilor - n.n.] pe alte baze, reuşind să sporească 
atât volumul cât şi calitatea informaţiilor. A contribuit în largă măsură la depistarea 
organizaţiilor politice subversive şi teroriste, atât în Capitală cât şi în provincie, urmată de 
operaţiuni de teren şi anchete minuţioase, care au dus la completa lor anihilare. Pot afirma 
deci că sub conducerea sa Corpul Detectivilor şi-a găsit adevărata sa menire, punându-se 
capăt abuzurilor din trecut şi aducând Minist. Af. Interne un aport din cele mai fructuoase. 


1. Florian Banu, „Un deceniu de împliniri măreţe”. Evoluţia instituţională a Securității în perioada 
1948-1958, Tipo Moldova, Iaşi, p. 61. 

2.  Alexandru-Alin Spânu, „Organizarea şi activitatea Direcţiei Generale a Poliţiei (6 martie 1945 - 
31-decembrie 1947)”, în Arhivele Securității, vol. II, Nemira, Bucureşti, 2004, p. 17, apud Florian 
Banu, „Un deceniu de împliniri măreţe”..., ed. cit., p. 62. 

3. Pentru detalii privind atribuţiile Corpului Detectivilor şi organizaţiile urmărite de această structură, vezi 
Alin Spânu, Istoria serviciilor de informaţii/contrainformaţii româneşti în perioada 1919-1945, Casa 
Editorială Demiurg, Iaşi, 2010, pp. 585-587. 

4. Marius Oprea, Bastionul cruzimii..., ed. cit., pp. 37-38. 

Ibidem, p. 39. 


Si 

În concluzie a condus foarte bine Corpul Detectivilor din Dir. Glă. a Poliţiei. Este un 
membru devotat al organizaţiei sindicale!. 


Încrederea de care se bucura Nicolschi din partea sovieticilor este confirmată şi de 
predarea celor patru membri ai Lotului „Antonescu” în ziua de 9 aprilie 1946. La acea dată, 
Alexandru Nicolschi (în calitate de şef al Corpului Detectivilor) şi locotenent-colonelul 
Rodin au semnat procesul-verbal prin care deţinuţii lon Antonescu, Mihai Antonescu, 
Constantin Pantazi şi Constantin (Picky) Vasiliu au fost predaţi părţii române? (aceştia fuseseră 
încredinţaţi de comunişti sovieticilor la 31 august 1944, iar acum, după finalizarea anchetei, 
au fost readuşi în ţară pentru a fi judecaţi). 


Comisarul-şef Alexandru Nicolschi în „literatura suferită” 


Adriana Georgescu (membră a PNL) a fost arestată în Bucureşti la 29 iulie 1945 sub pretextul 
că ar fi aderat la o organizaţie subversivă - Organizaţia „T” -— , care, potrivit autorităţilor, ar 
fi avut sarcina de a răsturna guvernul şi de a-i asasina pe membrii Cabinetului Groza. Această 
organizaţie fusese înfiinţată de către un lider al Tineretului Naţional Liberal - Remus Ţeţu (de 
aici şi numele organizaţiei - „T”), cu scopul de a milita pentru valorile democraţiei româ- 
neşti : presă liberă, pluralism politic, alegeri libere ş.a.m.d.* Membrii acestei grupări au fost 
arestaţi în vara anului 1945. În cursul anchetelor, Adriana Georgescu i-a identificat pe trei 
dintre anchetatorii săi: Gheorghe Bulz, Stroescu şi Alexandru Nicolschi. În septembrie 
1945, cei 25 de acuzaţi incluşi în lotul Organizaţiei „T” au primit sentinţe de condamnare 
cuprinse între o lună şi 7 ani (procesul a fost un eşec pentru autorităţile vremii, care nu au 
reuşit să producă probe indubitabile pe baza cărora instanţa să aplice pedepse mai mari). De 
asemenea, Curtea Marţială prezidată de Alexandru Petrescu“ a mai pronunţat în această cauză 
trei achitări şi cinci disjungeri. Adriana Georgescu a primit o condamnare de 4 ani, însă nu 


1. Foaie calificativă întocmită pentru perioada 1 noiembrie 1945 - 31 octombrie 1946, semnată de către 
directorul general al Poliţiei, generalul Constantin Popescu. Arhiva CNSAS, fond Cadre, dosar nr. 00055, 
fv. 122. 

2. Cristian Troncotă, Torționarii.. ., ed. cit., p. 48. 

3. Pentru detalii privind istoricul acestei organizaţii, vezi Dinu Giurescu, Uzurparorii ..., ed. cit., 
pp. 426-442. 

4. Preşedintele completului de judecată care a pronunţat pedepsele în Lotul Organizaţiei „T” a fost generalul 
Alexandru Iancu Petrescu (n. 3 iun. 1895, mun. Focşani, jud. Vrancea - d. nov. 1977), director general 
al Direcţiunii Penitenciarelor şi Institutelor de Prevenţie din Ministerul Justiţiei (febr. 1942, iun. 1942, 
ian. 1943). A fost înaintat la gradul de colonel în 1942; preşedinte al Tribunalului Militar Bucureşti 
(1 mart. 1948 - ?); preşedinte al Tribunalului Militar Teritorial Bucureşti (9 sept. 1952, sept. 1953, 
mart. 1954); preşedintele Tribunalului Militar pentru Unităţile MAI (29 iun. 1954). Prin Decretul 
nr. 127 din 20 iulie 1951, a fost trecut în rezervă începând cu 1 august 1951. După numai câteva 
săptămâni, prin Decretul nr. 160 din 1 septembrie 1951, a fost rechemat în cadrele active ale MFA cu 
gradul de general-maior de justiţie. Un an mai târziu, prin Decretul nr. 117 din 3 iunie 1952, gene- 
ralul-maior de justiţie Alexandru Petrescu a fost trecut în rezervă în conformitate cu art. 40, litera „d” 
din Statutul Corpului Ofiţerilor Forţelor Armate ale RPR. Pe aceeaşi dată a fost repartizat la Comisariatul 
Militar al Regiunii Oraş Bucureşti. Ulterior, printr-un alt decret al Prezidiului MAN, va fi rechemat în 
rândul cadrelor active ale MFA pentru a judeca mai multe procese politice. Prin Decretul nr. 362 din 
20 august 1954, generalului-maior Alexandru Petrescu i s-a conferit medalia „Pentru servicii deosebite 
aduse în apărarea orânduirii de Stat”. Prin Decretul nr. 308 din 12 august 1959, generalului-maior (r) 
Alexandru Petrescu i s-a conferit Ordinul „23 August”, clasa a IV-a, pentru „contribuţie activă la 
întărirea regimului democrat-popular”. Magistratul militar Alexandru Petrescu a fost una dintre cele mai 
importante „unelte” ale regimului comunist, în calitatea sa de preşedinte al mai multor instanţe militare 
el pronunţând cele mai aspre pedepse politice. 

va executa întreaga pedeapsă, deoarece în 1947 va fi graţiată (după încă o arestare urmată de 
noi anchete, va reuşi să părăsească în mod clandestin ţara, ajungând la Viena în luna august 
a anului 1948). 

Adriana Georgescu! rememorează cu o precizie cutremurătoare episoadele prin care a 
trecut în cursul anchetelor de la Închisoarea Malmaison de pe Calea Plevnei. Tot acolo a luat 
pentru prima oară contact cu Nicolschi şi, deşi nu i-a ştiut dintru început numele, i-a fost 
lesne să-l identifice şi să-l memoreze, potrivit fizionomiei, ca „omul şobolan”. Reiese cu 
prisosinţă din acest adevărat exerciţiu de anamneză că Nicolschi nu doar coordona anchetele 
Corpului Detectivilor (unul dintre precursorii Securităţii şi structura informativă a Poliţiei, 
parazitată de astfel de personaje după 6 martie 1945), dar participa personal, fizic, la 
rafinarea metodelor de tortură şi la creşterea intensității acestora, dincolo de limita rezistenţei 
umane. Lovirea victimei cu capul de pereţi, călcatul în picioare, ameninţări dintre cele mai 
barbare, lovirea peste coapse şi alte părţi ale corpului cu o mânecă prinsă la ambele capete şi 
umplută cu cine ştie ce (probabil nisip)... toate acestea - şi nu numai -— făceau parte din 
arsenalul sumar (cel care poate fi enunțat) de tortură în care Alexandru Nicolschi excela. Se 
pare că acest potpuriu violent nu era desfăşurat doar spre simpla pedepsire a „căţelei 
reacționare” (vorba preferată de „alint” a lui Nicolschi), ci se urmărea obţinerea unor 
mărturii care să-i înfunde pe liderii politici marcanţi ai celorlalte partide ori pe reprezentanţii 
de frunte ai vechii elite politice: Dinu Brătianu, luliu Maniu, Nicolae Rădescu, Mihai 
Fărcăşanu şi aşa mai departe... plus pe americani, englezi, de-a valma... Repausul deţinutei — 
impropriu spus - însemna o celulă minusculă şi ermetică, cimentată, în care acesteia nici 
măcar nu-i era permis să se întindă pe jos după bătăile crunte încasate în birourile de anchetă. 
Monotonia acestui adevărat „cavou” din ciment era oricând spartă, la cheremul organelor, de 
noi anchete ori reflectoare înfipte în ochii înnebuniţi de spaimă şi durere ai deţinutei. Punctul 
culminant era reprezentat de părăsirea victimei într-o încăpere, alături de gardieni beţi, şi 
supunerea ei la viol şi batjocuri (precizăm că este vorba de cazul Adrianei Georgescu, aşa 
cum reiese din mărturia acesteia, şi nu putem infera că violul era o practică obişnuită la 
Închisoarea Malmaison, dar nici nu putem infirma acest lucru). 

La Curtea Marţială, aşteptând demararea propriului proces şi al celorlalţi tineri liberali 
care fuseseră săltaţi pentru aceleaşi acuzaţii (apartenenţa la Organizaţia „T”), Adriana 
Georgescu rememorează condiţii de cazare puţin mai bune decât la anchete: cearşafuri, o 
felie de pâine, ba chiar un pahar cu lapte. După surghiunul de la anchete, acest nou loc de 
detenţie părea un mic rai. Are posibilitatea de a vorbi cu colegii de suferinţă (foşti colegi la 
ziarul de orientare liberală Viitorul) şi chiar de a citi ziarele puterii comuniste, în care, printre 
altele, li se prezenta propriul caz în lumina şi în sensul unui verdict dinainte prestabilit : 


1. Fostă tânără avocat, jurnalist al ziarului Viitorul, şefă de cabinet a generalului Rădescu, Adriana 
Georgescu a avut neşansa de a fi contemporană cu Alexandru Nicolschi şi banda de criminali comunişti 
care au făcut posibilă instaurarea inepţiei totalitare în România. Mărturia ei cutremurătoare a apărut mai 
întâi în 1951, într-o Franţă îndrăgostită de ideea comunistă, dar şi-a epuizat foarte repede tirajul. Se 
poate specula - şi chiar Monica Lovinescu face acest exerciţiu în prefața la ediţia a Il-a (Adriana 
Georgescu, La început a fost sfârşitul. Dictatura roşie, ediţia a Il-a revăzută, Fundaţia Culturală Memoria, 
Bucureşti, 1999) - că fie publicul francez a fost sedus de povestea nefericită a autoarei, fie (cel mai 
probabil) tovarăşii de la Bucureşti au făcut „cumpărături masive”, de altfel o practică obişnuită a vremii. 
În orice caz, Adriana Georgescu (şi cei asemenea ei, nu puţini, luptători în munţi ori în gherilele urbane 
anticomuniste) reprezintă dovada vie că a existat totuşi o rezistenţă concretă în faza instaurării regimului 
totalitar şi că tăcerea, compromisurile, poltroneriile celei de-a doua părţi a regimului reprezintă poate 
doar efectul târziu şi mecanic al unei amputări a spiritului critic românesc, comise cu o brutalitate 
devastatoare, cu precădere în primii 10 ani de dictatură comunistă. Lipsa unei disidenţe puternice 
(intelectuale ori de altă natură), comparativ măcar cu ce s-a petrecut în celelalte ţări ale blocului sovietic, 
îşi găseşte o tristă alinare retroactivă de tip etic în spiritul de rezistenţă şi abnegaţie impus de Adriana 
Georgescu şi cei asemenea ei. 

vinovaţi ! Adriana Georgescu constată cu stupoare că procurorul militar stătea la fel de drepţi 
în faţa lui Nicolschi precum toţi ceilalţi din beciurile de anchetă, ceea ce ne face să credem, 
pe bună dreptate, că puterea simbolică, dar şi efectivă a Corpului Detectivilor era deja una în 
măsură a anunţa grozăviile viitoarei Securităţi. 


Pactul de neagresiune semnat între comunişti şi legionari în 1945 


Hotărârea de desființare a lagărelor! şi de încheicre a unui „pact de neagresiune” cu legionarii 
i-a aparţinut Anei Pauker, care l-a convins pe ministrul Afacerilor Interne - Teohari Georgescu — 
să-l contacteze pe secretarul general al Mişcării Legionare - Nicolae Pătraşcu - în vederea 
apropierii de aripa simistă a legionarilor. Pentru a-i convinge de buna lor credinţă, comuniştii 
au dispus eliberarea unor legionari arestaţi şi desfiinţarea lagărelor chiar înainte de începerea 
negocierilor cu Nicolae Pătraşcu. Liderii comunişti se temeau de o eventuală reorganizare a 
legionarilor şi de o potenţială revoltă a acestora. Prin această înţelegere, comuniştii au oferit 
amnistie pentru fiecare legionar care se preda de bunăvoie?. Conducerea superioară de partid 
spera ca, odată ce înţelegerea va intra în vigoare, numărul membrilor de partid să sporească 
în mod considerabil. De cealaltă parte, legionarii suferiseră pierderi grele după capitularea 
Germaniei prin anihilarea de către autorităţi a unor centre de rezistenţă, dar şi din cauza 
arestărilor masive şi internărilor în lagăre. Pe acest fond, aripa simistă a legionarilor, 
reprezentată de Pătraşcu, a devenit mai receptivă faţă de propunerile de conciliere ale 
autorităţilor. 

Istoricul Tiberiu Tănase vorbeşte despre jocul dublu practicat de liderul simist Nicolae 
Pătraşcu, cel care la 30 septembrie 1945 a revenit asupra unei circulare din 6 august 1945, 
prin care le cerea legionarilor să aibă o poziţie corespunzătoare şi de respect faţă de autorităţi, 
cerându-le să reînceapă organizarea în clandestinitate. Pe acest fond este arestat Pătraşcu la 
15 octombrie 1945: 


După arestarea sa, Pătraşcu va fi primit de ministrul Teohari Georgescu cu care va cădea 
de acord asupra termenilor „unei înţelegeri”. Legionarii predau armele şi se prezintă 


1. La 14 decembrie 1945, cotidianul România liberă prezenta pe prima pagină un comunicat al Ministerului 
de Interne cu titlul „Toţi internaţii în lagăre au fost eliberaţi”. Iată textul integral al acestui comunicat: 
„Ca urmare la hotărârea Consiliului de Miniştri din 28 Septembrie 1945, pentru desfiinţarea lagărelor, 
Ministerul Afacerilor Interne face cunoscut că: Toţi cei internaţi în lagăre au fost eliberaţi în modul 
următor: 108 la data de 14 Octombrie; 127 la 18 Octombrie; 242 la 21 Octombrie ; 152 la 26 Octom- 
brie ; 162 la 30 Octombrie ; 227 la 4 Noiembrie; 310 la 10 Noiembrie; 125 la 17 Noiembrie; 170 la 
22 Noiembrie; 170 la 24 Noiembrie ; 424 la 1 Decembrie. Total 1.911 eliberaţi. Dintre cei internaţi în 
lagăre, pe baza dosarelor au fost înaintați Tribunalului Poporului 64 şi Curţii Marţiale şi instanţelor civile 
211. Total 275. Zvonurile, după care în perioada 6 Martie 1945 până la desfiinţarea lagărelor unii cetăţeni 
ar fi avut de suferit pe nedrept privaţiuni de libertate, sunt inexacte. Ministerul Afacerilor Interne face 
cunoscut că toţi cei reţinuţi în lagăre au fost internaţi pentru fapte grave, pe bază de dovezi stabilite şi 
cuprinse în dosare. Ministerul Afacerilor Interne face cunoscut că, în întreaga perioadă de după 6 Martie 
niciun membru al vreunui partid nu a fost internat în lagăr numai pentru că ar fi aparţinut acestui partid”. 
Campania de arestare şi internare în lagăre a membrilor şi simpatizanţilor Mişcării Legionare fusese 
demarată de Guvernul Sănătescu începând cu data de 12 octombrie 1944. O lună mai târziu, un nou val 
de arestări a avut loc în rândul legionarilor, ceea ce a făcut ca până la 30 noiembrie 1944 să fie 8.293 de 
arestaţi, din care 788 au fost internaţi în lagăre, restul fiind eliberaţi. Operațiunile de arestare a 
legionarilor au continuat şi pe parcursul anului 1945, culminând cu semnarea pactului dintre legionari şi 
comunişti din toamna anului 1945. Ion Bălan, Regimul concentrationar din România, 1945-1964, Fundaţia 
Academia Civică, Bucureşti, 2000, pp. 44-48. 

2. Robert Levy, Gloria şi decăderea Anei Pauker, Polirom, Iaşi, 2002, p. 67. 

autorităţilor, care le garantează obţinerea unor acte de legitimare şi posibilitatea să se 
încadreze în muncă în funcţie de pregătirea lor profesională. În funcţie de propriile 
opţiuni, legionarii se puteau înscrie individual în Frontul Democratic, între care nu era 
însă menţionat şi PCR. Acordul urma să fie făcut public printr-un comunicat al MAI în 
presa oficială cu privire la statutul celor care ieşeau de bună voie din ilegalitate, în timp ce 
în rândurile legionarilor permisiunea lui Pătraşcu urma să fie adusă la cunoştinţă ierarhic, 
din om în om!. 


Acelaşi istoric afirmă că după semnarea înţelegerii şi comunicatul emis de autorităţi în 
acest sens, 800 de legionari care intraseră clandestin în ţară sau fuseseră daţi dispăruţi de la 
domiciliu s-au prezentat la 10 decembrie 1945 în faţa autorităţilor pentru luarea în evidenţă 
şi scoaterea de sub urmărire. După semnarea pactului şi intrarea în legalitate a legionarilor, 
Nicolae Pătraşcu a devenit un apropiat colaborator al Corpului Detectivilor, Siguranţei şi SSI. 
Cu ocazia semnării acestui pact, organele de informaţii ale MAI şi SSI au reuşit să pună mâna 
pe uriaşa bază de date care conţinea evidenţa membrilor Mişcării Legionare, ceea ce va 
constitui un atu important câţiva ani mai târziu, când, în noaptea de 14/15 mai 1948, 
autorităţile şi-au schimbat brusc optica în ceea ce priveşte Mişcarea Legionară şi au trecut la 
arestarea în masă a mii de reprezentanţi ai acesteia?. 

Într-o declaraţie dată la 21 iulie 1954, Nicolschi menţiona că în septembrie 1945, aflând 
de la directorul general al Poliţiei, generalul Constantin Popescu, că lagărele de internaţi 
politici de la Caracal şi Slobozia urmau să fie închise, a hotărât să recruteze ca informatori 
o serie de legionari internaţi. În acest scop l-a trimis la Caracal pe comisarul-şef Nicolae 
Prosan, care i-a recrutat ca informatori pe bază de angajament verbal pe conferenţiarul 
universitar Ivănceanu (cuzist) şi pe dr. Vasile Noveanu, fost ministru legionar al Inventarului 
Avuţiilor Publice în Guvernul Ion Gigurtu (4 iul. - 4 sept. 1940). Cei doi au fost recrutaţi 
pentru a stabili legătura cu Nicolae Pătraşcu, secretar general al Mişcării Legionare la acea 
vreme, cel care avea să semneze cu liderii comunişti, prin intermediul lui Alexandru Nicolschi, 
un pact de neagresiune (decembrie 1945). Această înţelegere a dat naştere unei epigrame, 
foarte cunoscută în epocă, a scriitorului Păstorel Teodoreanu: „Căpitane,/ Nu fi trist! / 
Garda merge înainte/ Prin partidul comunist ! "3. 

În octombrie 1945, Noveanu i-a semnalat lui Nicolschi că Nicolae Pătraşcu domicilia 
într-o casă din Bucureşti, pe strada Alecu Russo (la intersecţia cu str. Tunari). În această casă 
care aparţinea unei femei în vârstă, Pătraşcu mai locuia cu unul dintre „locotenenţii” săi, 
legionarul Vică Negulescu. La jumătatea lunii octombrie 1945, şeful Corpului Detectivilor, 
Grigore Petrovici, şi ministrul Afacerilor Interne, Teohari Georgescu, au condus de la faţa 
locului operaţiunea de arestare a celor doi fruntaşi legionari : Negulescu şi Pătraşcu. Primul 
a fost eliberat după câteva zile, iar al doilea, o lună mai târziu?. 

Încheierea pactului cu legionarii prin care li s-a asigurat imunitate şi intrarea în legalitate 
le va fi reproşată lui Teohari Georgescu şi Anei Pauker câţiva ani mai târziu, cu ocazia 
aşa-zisei „devieri de dreapta”. La Plenara CC al PMR din 26-27 mai 1952, printre numeroasele 
acuze care le-au fost aduse Anei Pauker şi lui Teohari Georgescu s-a numărat şi poziţia 


— 


Tiberiu Tănase, Feţele monedei. Mişcarea Legionară între 1941-1948, Tritonic, Bucureşti, 2010, p. 220. 
Ibidem, pp. 220-221. 

Păstorel Al.O. Teodoreanu, Politice şi Apulitice, antologie de George Zarafu, Editura Victor Frunză, 
Bucureşti, 1996, p. 25. 

4. Nicolae Pătraşcu (n. 1908, satul Sâmbăta de Sus, com. Voila, jud. Braşov - d. 1968) va fi rearestat în 
mai 1948 şi judecat în procesul Lotului „Marii Finanţe”, fiind condamnat la muncă silnică pe viaţă 
(va fi eliberat la 1 august 1964, după ce, în 1963, pedeapsa îi fusese comutată la 25 de ani muncă 
silnică). Se presupune că s-a sinucis fiind cuprins de remuşcări, ACNSAS, fond cadre, dosar nr. 00055, 
ff. 82-84. 

adoptată de cei doi în problema legionară. Principalul acuzator a fost Gheorghiu-Dej, care i-a 
reproşat lui 'Teohari că în această chestiune el nu a fost consultat şi că a dat dovadă de slăbiciune 
în faţa legionarilor. 'Teohari Georgescu s-a apărat spunând că înţelegerea cu legionarii a fost 
realizată şi cu acordul lui Alexandru Nicolschi, cel care s-ar fi declarat de acord cu acest lucru 
deoarece prin realizarea respectivei înţelegeri putea să obţină baza de date a Mişcării Legionare!. 

După scoaterea din toate funcţiile deţinute pe linie de partid şi de stat, Teohari Georgescu 
a fost reţinut pentru cercetări. La 15 septembrie 1952, în faţa Comisiei de Partid constituite 
în vederea stabilirii cauzelor care au condus la „abaterea de dreapta împotriva liniei Partidului”, 
Teohari Georgescu declara : 


Aprobarea de a discuta cu Pătraşcu nu am avut de la conducerea Partidului. În general, în 
1945-1946 se lucra cu metode de partizanat. Propunerea de a-l folosi pe Pătraşcu a fost 
făcută de conducerea de atunci a Securităţii, în frunte cu generalul Nicolschi. Unul din 
argumentele invocate că vom putea să-l folosim pe Pătraşcu faptul că era legat de soţie şi 
de copii. Am fost de acord cu propunerea de a-l folosi pe Pătraşcu?. 


După devierea de dreapta din mai-iunie 1952, Nicolschi a fost privit exclusiv ca un 
apropiat al fostului ministru al Afacerilor Interne, Teohari Georgescu. Zeci de ofiţeri inferiori 
şi superiori consideraţi colaboratori ai fostului ministru sau ai grupării constituite în jurul său 
vor fi trecuţi în rezervă până la sfârşitul anului 1952 (unii dintre ei au fost arestaţi şi anchetați 
luni în şir - vezi cazurile fostului ministru adjunct al Afacerilor Interne, Marin Jianu, al 
colonelului de Securitate Mişu Dulgheru sau al locotenent-colonelului Tudor Sepeanu). 
Odată cu arestarea lui Teohari şi a cadrelor implicate în atrocitățile petrecute în unele 
penitenciare şi colonii de muncă, Drăghici a căutat să-l includă şi pe Nicolschi pe lista celor 
vinovaţi de aceste fapte, încercând să se dispenseze în acest mod de un apropiat colaborator 
al lui Teohari Georgescu. Planul nu i-a reuşit, deoarece Moscova a intervenit în apărarea 
„preţiosului” său agent’. 

În interviul acordat în anul 1991 realizatoarei TV Lucia Hossu Longin, Nicolschi vorbeşte 
despre acuzaţiile de „împăciuitorism” aduse după demiterea lui Teohari Georgescu din fruntea 
MAI şi arestarea acestuia, dar şi despre ancheta declanşată în minister pentru identificarea 
vinovaţilor de folosire a torturii în procesul de reeducare (în septembrie 1954, la Tribunalul 
Militar pentru Unităţile MAI a început judecarea deţinuţilor reeducatori, iar în septembrie 
1956 a început judecarea cadrelor militare implicate în reeducare). 

Nicolschi povesteşte şi despre momentele trăite de el în 1954, când i s-au solicitat o serie 
de declaraţii despre activitatea sa în minister, cerându-i-se în acelaşi timp să lanseze o serie 
de acuzaţii false la adresa fostului ministru Teohari Georgescu. Se pare că Nicolschi a refuzat 
să-şi „înfunde” fostul superior, neacceptând să se asocieze falselor acuze care i se aduceau 
ministrului destituit al Afacerilor Interne. În interviul acordat Luciei Hossu Longin, Nicolschi 
mărturisea că în preajma zilei de 23 august 1954 a fost trimis într-o misiune „fantomă” (la 
Braşov) al cărei scop nu îi era foarte clar. La plecare, bănuind că urma să fie arestat sau 
suprimat, a luat cu el un pistol încărcat pentru a se sinucide în cazul în care i s-ar fi părut că 
cei care l-au trimis urmau să întreprindă aceste acţiuni : 


Pentru că n-aş fi suportat dezonoarea să fiu arestat de un regim, care eu cred în el, am 
contribuit la realizarea lui şi să fiu acuzat ca duşman. 


1. Stenogramele şedinţelor Biroului Politic şi ale Secretariatului Comitetului Central al PMR, vol. IV 
(partea a II-a): 1952, Arhivele Naţionale ale României, Bucureşti, 2007, pp. 116-117. 

Marius Oprea, Banalitatea răului... ed. cit., Polirom, laşi, 2002, pp. 245-246. 

Cristian Troncotă, Torționarii..., ed. cit., p. 48. 

Cu câteva zile înainte de a fi trimis la Braşov, la 21 iulie 1954, Nicolschi a fost pus să dea 
o declaraţie (cea la care am făcut referire mai sus) privind raporturile sale de muncă cu 
„deviaţionistul” Teohari Georgescu şi despre acţiunile cele mai relevante desfăşurate de 
structurile informative pe care le-a comandat până la acea dată. Deşi nu îl înfierează aşa cum 
ar fi fost pe placul lui Alexandru Drăghici, Nicolschi îl acuză pe Teohari Georgescu că ar fi 
muşamalizat o serie de anchete interne în cadrul MAI. Redăm aici un fragment important din 
această declaraţie valoroasă prin informaţiile inedite pe care le conţine referitoare la arestarea 
lui Nicolae Pătraşcu şi negocierile acestuia cu Teohari Georgescu, arestarea liderilor marcanţi 
ai PNȚ de la Tămădău din vara anului 1947, arestarea în masă a legionarilor din mai 1948, 
dar şi despre întâlnirile conspirative dintre liderii comunişti şi cei legionari : 


A arătat cum au pătruns în casă şi i-au arestat pe Petraşcu şi Negulescu. Nu rețin exact, se 
pare că Petraşcu a fost dus mai întâi la Petrovici acasă [Grigore Petrovici, şef al Corpului 
Detectivilor - n.n.] şi acesta a fost motivul pentru care Teohari Georgescu s-a deplasat la 
domiciliul acestuia. Teohari Georgescu a arătat că a discutat cu Petraşcu şi printre altele a 
arătat că Petraşcu a afirmat că dacă i se dă drumul, el poate să determine pe legionarii 
urmăriţi să se prezinte la autorităţi. Cu aceasta am terminat discuţia şi noi ne-am despărţit. 
Menţionez că nu l-am văzut atunci nici pe Petraşcu şi nici pe Negulescu [Vică - n.n.]. Cred 
că a doua zi Petrovici mi-a comunicat că Petraşcu a fost predat la SSI. Peste o zi sau două după 
aceasta am primit ordin de la Teohari Georgescu să plec undeva cu Stupineanu [Lucian 
Stupineanu, director al SSI în perioada 12 iulie 1945 - ianuarie 1947 - n.n.], pe atunci 
director general al SSI. Eu în orice caz am înţeles la SSI ştiind că au sediile conspirative. 
Seara pe la orele 20-21 a venit Stupineanu şi m-a luat cu o maşină şi după ce m-a plimbat 
cu maşina prin oraş pe mai multe străzi, am ajuns la o casă particulară cred în str. Doamnei 
sau Domniței. Când am intrat în interior, care era sală mare, bibliotecă, am văzut mai 
multe persoane dintre care am recunoscut pe tov. Vidraşcu (Didenco) şi cu probabilitate pe 
Petraşcu, deoarece i-am văzut fotografiile în buletinele de urmărire. Toţi s-au aşezat la 
masă şi s-au făcut prezentările. Nu rețin cine a făcut prezentările, Stupineanu sau tov. Didenco, 
însă s-au făcut în felul următor: că aici sunt prezenţi „reprezentanţii partidului” de la 
Preşedinţia Consiliului de Miniştri, eu am fost arătat ca reprezentantul „poliţiei”. În timpul 
discuţiilor purtate şi mai târziu am stabilit că au fost prezenţi în afară de Didenco, 
Stupineanu, unul cu numele de Chica din partea SSI-ului (nume fictiv), de asemenea 
Petraşcu şi încă alţi trei legionari şi anume Andor, Barbu Ştefan şi Ionescu (Virgil), 
cunoscut legionar şi în acelaşi timp mare industriaş. Şedinţa a fost condusă de tov. Vidraşcu. 
Se pare că au luat cuvântul cei trei legionari care l-au criticat pe „Petraşcu” nu rețin exact 
conţinutul, în orice caz era vorba despre garanţii pentru sinceritate. Cred că şedinţa a durat 
vre-o oră. A doua zi am raportat lui Teohari Georgescu cele văzute şi mi-am exprimat 
dezaprobarea. Nu am primit nici un răspuns. Peste câteva zile Petraşcu a fost predat din 
nou organelor MAI. Cam tot atunci am fost chemat la telefon la Teohari Georgescu şi m-a 
întrebat cum este deţinut Petraşcu, a spus să nu i se dea regim sever deoarece posibil să dea 
drumul lui Petraşcu, prin aceasta să se obţină prezentarea legionarilor dispăruţi. Din toate 
cele auzite în „şedinţa” de la SSI cât şi din părerile exprimate de Teohari Georgescu, 
mi-am format o părere că se pregăteşte o diversiune cu scopul de a identifica pe legionarii 
dispăruţi. Cred peste vreo 2-3 zile 'Teohari Georgescu a comunicat să se treacă la luarea 
măsurilor pentru punerea în libertate a lui Petraşcu. S-au luat măsuri pentru transferarea 
lui Petraşcu într-o casă în oraş (s-a rechiziţionat o casă în str. Sandu Aldea) unde era ţinut 
sub pază, iar lui Vică Negulescu i s-a dat drumul pentru ca să comunice legionarilor să se 
prezinte la autorităţi. În această perioadă Teohari Georgescu l-a primit pe Petraşcu la 
Minister. Nu am fost prezent la discuţii. La 10 decembrie [1945 - n.n.] a fost dat 
comunicatul la radio şi publicat în presă privitor la prezentarea diferiților fugari şi a 
legionarilor urmăriţi la autorităţi. După aceasta Petraşcu a fost pus în libertate şi şi-a 
stabilit domiciliul în comuna natală în fostul jud. Sibiu, iar Vică Negulescu s-a stabilit în 

Bucureşti. În urma comunicatului dat au început să se prezinte la autorităţile locale 
legionarii urmăriţi. Cei din Bucureşti s-au prezentat la Corpul Detectivilor. Cu această 
ocazie s-au prezentat aproximativ 600 de legionari care de asemenea au predat vre-o 
10-15 posturi de emisie-armament-muniţie ; la arhivă trebuie să existe materiale. În acest timp 
eu m-am ocupat intens cu această problemă considerând atunci (sublinierea noastră - n.n. ] 
ca un succes al organelor noastre. Cu unii legionari se prezenta Vică Negulescu. În felul 
acesta am început să-l cunosc. Menţionez că Petraşcu, Negulescu cât şi ceilalţi legionari 
care s-au prezentat n-au fost cercetaţi. De asemenea în decurs de o lună sau două au fost 
puşi în libertate şi legionarii care se aflau în aresturile organelor noastre trecându-i în 
situaţia celor prezentaţi. Menţionez că printre legionari unii fruntaşi au refuzat să se 
prezinte la autorităţi. Cerându-i socoteală lui Vică Negulescu, acesta a răspuns că n-are 
cum să-i determine aceştia au fost puşi în urmărire ulterior, unii arestaţi. În toamna anului 
1946 a fost descoperită la Suceava o organizaţie a FDC-ului [Frăţiile de Cruce - n.n.]. În 
anchetă nu s-a stabilit legătura cu Petraşcu (deşi exista). În iarna şi primăvara anului 1946 
au fost difuzate nişte reviste şi manifeste legionare sub semnătura „comitetul de refacere 
legionară”. Mai târziu s-a stabilit că acest material legionar a fost editat de legionarul 
Andor cu aprobarea SSI. La timpul său am prezentat un raport în legătură cu acest fapt (se 
anexează). În primăvara anului 1947, sub influenţa unor discuţii avute cu Negulescu care 
s-a „plâns” că în discuţiile ce le are cu legionarii aceştia îi reproşează că el şi-a „aranjat” 
situaţia şi alţi legionari stau închişi şi că din această cauză nu are autoritate - am făcut 
propuneri pentru graţierea unui grup de legionari condamnaţi. Orientarea pentru propuneri 
de grațiere au fost informaţiile despre comportarea lor în închisoare primite de la agentura 
din închisoare. În vara anului 1947 unul dintre legionarii graţiaţi, Lene Vespasian, s-a 
prezentat la mine şi a informat că în drum spre Făgăraş venind de la închisoarea Aiud, în 
tren a cunoscut cu probabilitate pe un legionar Eugen Teodorescu, despre care ştia că este 
fugit în Germania [acest episod este povestit de Nicolschi şi în interviul pe care i l-a 
acordat Luciei Hossu Longin în 1991 pentru Memorialul durerii - n.n.]. În urma verificărilor 
efectuate pe lângă părinţii acestuia s-a stabilit că într-adevăr acesta a fost în ţară şi a plecat. 
Între timp s-au luat încă o serie de măsuri informative-operative însă fără rezultat. De 
menţionat că acest Teodorescu era curierul centrului de spionaj de la Salzburg arestat abia 
în mai 1948. În toamna anului 1947 (septembrie) prin intermediul responsabilului de cadre 
al judeţenei PCR din Roman, am luat legătura cu legionarul Doina care a semnalat că 
legionarii îşi desfăşoară activitatea şi că el a fost reactivizat. Doina a fost recrutat - 
angajament verbal — legătura cu acesta ţineam printr-un comisar ajutor de la acel serviciu 
din Roman (de siguranţă) fără ştirea directorului regional de la Iaşi anume Furtună, 
deoarece despre acesta am primit între timp informaţii că este legionar, cât şi fără ştirea 
şefului serviciului de siguranţă anume Sărăcuţu, care la fel am stabilit că a desfăşurat 
activitate legionară în trecut. Informatorul „Doina” a reuşit să se infiltreze adânc în 
organizaţie, devenind curierul acesteia. În primăvara anului 1948 (martie) s-a cristalizat 
activitatea legionarilor aproape pe întreaga Moldovă. Deasemeni prin informatorul nostru 
s-au interceptat instrucţiuni de a culege informaţii de spionaj. S-a stabilit centrul comanda- 
mentului la Iaşi, însă încă nu a rezultat (nu s-a reuşit să se stabilească) legătura cu 
Petraşcu. De menţionat că în dec. 1947, a fost descoperită la Bucureşti o organizaţie 
legionară-manistă sub conducerea ing. Viţelaru fost director general al CFR pe timpul 
legionarilor. Despre toată activitatea desfăşurată a fost informat Teohari Georgescu în 
unele cazuri personal (când eram convocat) de obiceiu de Popescu Nicolae numit în anul 
(vara) 1947 director general al Siguranţei. La sfârşitul lunei aprilie, începutul lunei mai 
1948, autorităţile maghiare au prins pe teritoriul RP Ungare pe individul Dragoş Hoinic 
care a fost predat autorităţilor româneşti. La cercetări s-a stabilit că acesta este legionar 
curier al centrului de spionaj din Salzburg şi că venea în ţară ca curier pentru a transmite 
instrucţiuni comandamentului legionar. De menţionat că era al doilea drum. De asemenea 
a rezultat că în ţară se găseşte şi Eugen Teodorescu semnalat încă în iarna anului 1947. În 

urma celor stabilite a fost emis ord. 5 care prevedea trecerea, la arestări a tuturor fruntaşilor 
legionari, a acelor care s-au prezentat cu ocazia comunicatului de la 10 dec. 1945, pe acei 
despre care existau informaţii că desfăşoară activitate indiferent de funcţie. În noaptea de 
14-15 mai 1948 au fost declanşate operaţiile. După câte îmi reamintesc au fost arestaţi 
vre-o 4.000 de legionari în frunte cu Petraşcu. Îmi mai reamintesc că aproximativ în 
primăvara anului 1947, a venit la mine Petraşcu şi şi-a manifestat dorinţa să fie primit de 
Teohari Georgescu. Eu am raportat telefonic aceasta şi el a acceptat să-l primească. După 
câte îmi reamintesc nu a stat mult. Cu ocazia discuţiei purtate cu mine, Petraşcu a manifestat 
că are greutăţi materiale, i-am dat din fondul 500.000 nestabilizaţi. În legătură cu activitatea 
lui Teohari Georgescu mai declar următoarele. În primăvara anului 1946 sau 1947, nu rețin 
exact data, am fost convocat de Teohari Georgescu care mi-a comunicat că însoţitorul său 
tov. Rătuşani M. a observat că dactilografa de la cabinet anume Froimescu - care avea 
însărcinarea de a multiplica buletinul informativ - face o copie în plus şi că o ascunde în 
servietă. Organizând supravegherea ei, a fost prinsă în flagrant-delict. A arătat că a fost 
anchetată, adică interogată de el — însă refuză să spună cui transmitea materialul. Mi-a 
ordonat s-o duc cu maşina în oraş pentru a intimida şi s-o anchetez într-o casă conspirativă. 
Am executat ordinul şi am interogat-o în casa unei Capitalina Holbea, actuala soţie a lui 
Farladanschi Iacob, pe care a cunoscut-o la Timişoara (afirmaţia lui Teohari Georgescu) 
imediat după 23 august 1944, unde a stat la părinţii ei cunoscuţi ca simpatizanți ai mişcării 
muncitoreşti. La anchetă Froimescu a declarat că buletinul îl transmitea unui Orăşeanu 
(cred că nu greşesc). După câte îmi reamintesc coincidenţa a fost că tocmai atunci şi acesta 
a fost arestat în legătură cu participarea într-o organizaţie subversivă. Totodată Froimescu 
mi-a declarat că aceasta a făcut-o din răzbunare deoarece ea era în relaţii amoroase cu 
Teohari Georgescu şi că acesta nu îi acordă suficientă atenţie. Eu am raportat despre 
acestea lui Teohari Georgescu. Nu mi-a spus nimic. Eu personal mi-am format părerea că 
Froimescu minte în privinţa motivului care a determinat-o să trădeze. Froimescu a fost 
depusă în arest şi nu am mai anchetat-o. Între timp Froimescu a mai fost interogată direct 
de 'Teohari Georgescu. După o detenţie de 2-3 săptămâni Froimescu a fost pusă în libertate 
de 'Teohari Georgescu. Peste câteva zile după punerea în libertate a lui Froimescu, am fost 
vizitat de soţul acesteia care a venit la mine să mă întrebe dacă este adevărat că soţia lui a 
fost în relaţii amoroase cu Teohari Georgescu, însă modul cum vorbea arăta că era convins 
de aceasta. Eu am refuzat să discut cu el. După aceasta eu am raportat lui Teohari 
Georgescu. El a manifestat o falsă revoltă şi mi-a ordonat să-l convoc pe Froimescu şi să-i 
atrag atenţia să nu se ocupe cu „calomnii”. Nu rețin exact dacă i-am luat declaraţia. În luna 
decembrie a anului 1946, am primit informaţii că Maniu face pregătiri pentru a fugi din 
ţară, având legături secrete cu comandorul Anton Marin. Punându-se sub ascultare telefonul 
acestuia, peste câteva zile a fost interceptată o convorbire din care rezulta că Marin Anton 
este avertizat despre informaţiile pe care le posedăm. Persoana ce l-a avertizat după voce 
era de sex feminin. Peste câteva zile aceeaşi individă a cerut o întâlnire lui Marin. Acesta 
a acceptat întâlnirea. Atunci am ordonat ca individa respectivă după ce se va despărţi de 
acesta să fie arestată. Ordinul a fost executat. La cercetări s-a stabilit că se numeşte 
Gherasim (cred că nu greşesc) şi că trăieşte în concubinaj cu gen. Popescu Constantin, pe 
atunci director general al Poliţiei (generalul Constantin Popescu, n. 1893, d. 1985, a 
deţinut funcţia de Director General al Poliţiei în perioada martie 1945 - februarie 1948 - n.n.]. 
A declarat că informaţia privitor la Maniu şi Marin a aflat-o în felul următor: Fiind la gen. 
Popescu acasă a observat pe masă o notă cu conţinutul sus menţionat pe care l-a memorat. 
De menţionat, făcându-se percheziţia domiciliară după câte îmi reamintesc s-au găsit nişte 
buletine de presă care de asemenea au fost luate de la Popescu. Despre cele întâmplate am 
raportat lui Teohari Georgescu. El mi-a ordonat să mă prezint la Popescu şi să-l informez. 
Am executat ordinul. Popescu mi-a ordonat să pun în libertate pe Gherasim. Eu am refuzat. 
A doua sau a treia zi am primit ordin de la Teohari Georgescu ca Gherasim să fie pusă în 
libertate. Am executat ordinul. Teohari Georgescu a ordonat să-l ţin în supraveghere pe 

Grigore Geamănu pe atunci secretar general la Ministerul de Interne - în special 
convorbirile telefonice. După ce s-a căsătorit cu soţia lui Geamănu, a devenit clar pentru 
ce l-a supraveghiat pe acesta. De asemenea a ordonat să fie supraveghiată şi şefa de cabinet 
pe atunci Marcela Ionescu (Dodu). Cred (acum) că n-au fost motive operative, au fost 
chestiuni amoroase. Despre relaţiile între Teohari Georgescu şi fostul general de jandarmi 
Stoicescu [generalul-maior Nicolae Stoicescu, inspector general secund al Jandarmeriei 
Române, a fost trecut în rezervă prin Decretul nr. 318 din 16 martie 1949 - n.n.] îmi 
reamintesc următoarele : În februarie 1948 a plecat o delegaţie guvernamentală în Polonia, 
Ana Pauker - 'Teohari Georgescu. Printre acei care îi însoțeau era şi fostul gen. Stoicescu. 
Eu am fost trimis mai înainte cu câteva zile pentru a organiza măsuri de pază. În timpul 
prezenţei delegaţiei la Varşovia am fost prezent la o discuţie între Teohari Georgescu şi 
ministrul securităţii statului polonez, fiind prezente şi alte din partea ministerului securităţii 
polonez. A fost prezent şi Stoicescu. Eu aveam şi rolul de translator. Când s-au făcut 
prezentările şi din discuţii a rezultat că Stoicescu provine din jandarmi, unii tov. polonezi 
au manifestat o oarecare nedumerire. Îmi reamintesc că Teohari Georgescu a avut cam 
următoarea exprimare: „Jandarm, jandarm, însă când a fost comandantul legiunii de 
jandarmi la Satu Mare...”. În orice caz am înţeles că Teohari Georgescu era în relaţii cu 
Stoicescu cu mult înainte de 23 august 1944, aceasta mi s-a întipărit în minte. Din unele 
relatări personale ale lui Teohari Georgescu am înţeles că a făcut armata la jandarmi şi Că 
a avut gradul de sergent. Mi-am mai reamintit un caz : În iarna anului 1946 şi 1947, după 
o muncă intensă am reuşit să-l arestăm pe criminalul-poliţist Sava Dumitrescu. Din 
cercetarea acestuia a rezultat că Sraer Iosif [Iosif Şraier, fost secretar general al MAI între 
1945 şi 1947 - n.n.], pe atunci secretar general la Interne, a fost informatorul lui Sava 
Dumitrescu. Tot materialul prezentat lui Teohari Georgescu tergiversa luarea de măsuri 
(ordonarea) până ce acesta a reuşit să fugă în străinătate. Din cercetarea provocatorului 
Margulis rezultă că şi Silber [Bellu Silber - n.n.] a fost agent al siguranţei. Deşi am 
raportat lui 'Teohari Georgescu, nu a ordonat nici un fel de măsuri. Silber a fost arestat în 
iarna anului 1947-1948, când am aflat că este exclus din Partid, din proprie iniţiativă!. 


După niciun an de zile de la scrierea acestei declaraţii, conducerea MAI a elaborat un nou 
set de întrebări în privinţa modului în care Nicolschi şi Teohari Georgescu au abordat 
problema legionară în perioada 1945-1948. În dosarul de cadre se regăsesc aceste chestionare 
în care Nicolschi era obligat să furnizeze o nouă serie de amănunte pe care „omisese” să le 
precizeze în 1954. 

Informaţiile furnizate de Nicolschi în privinţa modalităţii în care s-a realizat apropierea de 
Mişcarea Legionară în toamna anului 1945 sunt confirmate şi de unul dintre cei care au luat 
parte la pertractările dintre cele două părţi. 

Preotul Ion Dumitrescu-Borşa, fost membru marcant al Mişcării Legionare, afirmă în 
memoriile sale că Nicolae Pătraşcu şi Vică Negulescu fuseseră paraşutaţi în România împreună 
cu un grup de legionari pentru a reorganiza Mişcarea. Acest desant legionar fusese trimis de 
Horia Sima pentru a scoate organizaţia de sub influenţa aripii codreniste conduse de Radu 
Mironovici?. 

În toamna anului 1945, ca urmare a detensionării relaţiilor dintre comunişti şi legionari, 
lui Borşa şi lui Radu Mironovici li s-au anulat ordinele de urmărire generală în urma unei 
dispoziţii emise de ministrul Afacerilor Interne - Teohari Georgescu - şi şeful Corpului 
Detectivilor - Grigore Petrovici. La doar câteva zile, Borşa a fost condus la sediul MAI de 


1. Declaraţie dată de Alexandru Nicolschi la 21 iulie 1954 (ACNSAS, fond cadre, dosar nr. 00055, 
ff. 68-90). 

2. Preot Ion Dumitrescu-Borşa, Cal troian intra muros. Memorii legionare, Lucman, Bucureşti, 2002, 
p. 423. 

către Nicolschi şi Petrovici, care i-au transmis că îl vor pune în legătură cu Nicolae Pătraşcu, 
căruia - potrivit spuselor lui Borşa - i se fixase domiciliu forţat într-o vilă din Bucureşti, pe 
str. Sandu Aldea!. Nicolschi i-a comunicat lui Borşa că în acea vilă aveau loc negocieri cu 
gruparea legionară a lui Pătraşcu în vederea încheierii unei înţelegeri între comunişti şi 
legionari, pentru ca aceştia din urmă să nu facă probleme guvernului Groza, propunându-li-se 
chiar înscrierea într-una dintre organizaţiile politice admise de Guvern (de exemplu, Frontul 
Naţional Democrat, Frontul Plugarilor etc.). Borşa a acceptat să facă parte din gruparea 
legionară care lucra la redactarea convenției încheiate între MAI şi Mişcarea Legionară 
reprezentată de Nicolae Pătraşcu, Vică Negulescu, P.P. Panaitescu şi Vasile Noveanu : 


Când eram anunţaţi de Nicolski, ne adunam la Pătraşcu şi luam în discuţie punct cu punct 
cele ce urmau să fie redactate. Toţi cădeau de acord, mai cu seamă influenţa mult 
P.P. Panaitescu, scos din lagăr, unde împreună cu alţi legionari, Const. Onu, Andrei Enescu, 
avuseseră o atitudine pro-comunistă. Odată, chemat la Interne, am spus lui Nikolski că eu 
nu am încredere în buna credinţă a lui Pătraşcu. Cât mă priveşte, eu nu mă socotesc ca 
făcând parte din grupul lor şi nici ca legionar. Nu am mai activat din 1940 şi, dacă mi se 
va cere să semnez vreun angajament, aş refuza pentru motivul arătat şi pentru a nu mă pune 
în postura de a nu-l respecta. Vică Negulescu era mai tot timpul la Interne cu Nicolski. În 
calitatea lui de secretar general, dăduse liste de toate cadrele legionare cu şefii lor, inclusiv 
din Frăţiile de Cruce, studenţi, liste întregi, dosare cu mii şi mii de nume?. 


Predarea listelor şi dosarelor cu membrii Mişcării Legionare către conducerea MI a fost 
unul dintre punctele înţelegerii semnate de cele două părţi (organizaţia urma să fie dizolvată 
în cel mai scurt timp). În cele din urmă, Borşa declară că a refuzat semnarea înţelegerii prin 
Care se angaja să respecte prevederile acesteia. Aceste negocieri, dar şi înţelegerea propriu-zisă 
nu au fost niciodată agreate de liderii grupării codreniste reprezentaţi de Radu Mironovici şi 
comitonii săi, care nu participaseră la aceste discuţii”. 

Tot în septembrie 1945, Borşa afirmă că l-a văzut în apropierea vilei din str. Sandu Aldea 
pe liderul Mişcării Legionare, Horia Sima, după care a doua zi s-a dus „expres” la sediul MI 
unde i-a raportat lui Nicolschi întâmplarea care avusese loc cu o zi în urmă. Acesta i-ar fi 
confirmat lui Borşa faptul că Sima se afla în Bucureşti şi că a dat dispoziţii subalternilor săi 
pentru urmărirea şi prinderea lui, lucru care nu a avut loc în cele din urmă“. În opinia 
noastră, Borşa se înşală în privinţa lunii în care l-ar fi văzut pe Sima, deoarece negocierile cu 
liderii comunişti s-au purtat în casa conspirativă a MAI de pe str. Sandu Aldea după arestarea 
lui Pătraşcu (octombrie 1945). 


În Siguranță şi Securitate 


În perioada iunie 1947 - 28 august 1948, Nicolschi a deţinut funcţia de subdirector general 
al Direcţiei Generale a Siguranţei Statului. 

Una dintre operaţiunile răsunătoare desfăşurate de Nicolschi în funcţia de adjunct al 
şefului Siguranţei Statului a fost capturarea fruntaşilor PNȚ pe aerodromul de la Tămădău în 
ziua de 14 iulie 1947. Această tentativă de trecere frauduloasă a frontierei a principalilor 
lideri ai PNȚ a fost justificarea ulterioară a comuniştilor pentru desfiinţarea formaţiunii 

politice cu pricina şi arestarea fruntaşilor acesteia, ceea ce a echivalat în fapt cu sfârşitul 
opoziţiei politice în România. Acţiunea de capturare a grupului de lideri naţional-ţărănişti 
conduşi de Ion Mihalache, Ilie Lazăr, Nicolae Carandino şi Nicolae Penescu a fost realizată 
în colaborare cu Serviciul Special de Informaţii. Cei 15 arestaţi au fost încarceraţi la 
Malmaison, după care la sediile PNȚ au urmat numeroase percheziţii ale Siguranţei care s-au 
soldat cu alte arestări şi confiscări. 

Odată cu înfiinţarea DGSP, Nicolschi a fost numit în funcţia de subdirector general în 
DGSP/DGSS (28 aug. 1948 - 15 sept. 1952). Al doilea subdirector numit la înfiinţarea 
DGSP a fost tot un spion sovietic - generalul-maior Vladimir Mazuru!. 

La data numirii în funcţia de subdirector al DGSP, generalul-maior Nicolschi a fost 
însărcinat să îndrume, să coordoneze şi să controleze activitatea Direcţiilor I Informaţii 
Interne, a Il-a Contrasabotaj, a III-a Contrainformaţii Penitenciare şi Miliție, a IV-a 
Contrainformaţii Militare, a V-a Cercetări Penale, a VI-a Paza Guvernului şi a VII-a Tehnică. 

În primăvara anului 1949, Nicolschi i-a ordonat colonelului de Securitate Mişu Dulgheru 
să-i transmită şefului Direcţiei Securităţii Capitalei, locotenent-colonelul de Securitate Tudor 
Sepeanu, ordinul de a executa o femeie dementă. În martie 1953, Sepeanu a fost arestat 
împreună cu mai multe cadre din MAI, fiind acuzaţi de o serie de atrocități săvârşite asupra 
deţinuţilor legionari în câteva penitenciare din subordinea DGP (este vorba de militarii 
implicaţi în procesul de reeducare prin tortură). În faţa anchetatorilor, Sepeanu a fost întrebat 
despre mai multe operaţiuni legale şi ilegale ordonate de conducerea MAI în perioada 
1945-1952. Referindu-se la evenimentul din primăvara anului 1949, Sepeanu susţine că 
ordinul de suprimare a femeii i-a fost confirmat telefonic şi verbal de către Alexandru 
Nicolschi?. 

Tot în primăvara anului 1949, Nicolschi a participat la şedinţa conducerii MAI în care s-a 
discutat desfiinţarea organizaţiilor sioniste şi pedepsirea celor veniţi din străinătate pentru 
propagarea „ideilor sioniste”?. 

Istoricul Marius Oprea a dezvăluit la începutul anilor '90 un multiplu asasinat săvârşit de 
către organele de Securitate la indicaţia lui Nicolschi. La 30 iulie 1949, la sediul MAI din 
Bucureşti s-a desfăşurat o şedinţă cu şefii direcțiilor regionale ale Securităţii Poporului în 
cadrul căreia a fost felicitată conducerea DRSP Timişoara, reprezentată de locotenent-colo- 
nelul Ambruş Francisc Coloman (n. 24 nov. 1907, Livadia, jud. Hunedoara - d. 1987, 
mun. Braşov, jud. Braşov). Acesta obținuse rezultate importante în lupta cu partizanii 
anticomunişti, arestând în februarie 1949 un grup de 80 de „bandiţi” care acţiona în pădurile 
din jurul localităţii Teregova. La data arestării lor, DRSP Timişoara a raportat conducerii 
DGSP, prin adresa nr. 4/2737 din 23 februarie 1949, finalizarea operaţiunii de capturare a 
partizanilor, solicitând în acelaşi timp instrucţiuni. Directorul DGSP, generalul-locotenent 
Gheorghe Pintilie, l-a însărcinat pe Nicolschi, mâna sa dreaptă, să se ocupe de continuarea şi 
coordonarea anchetelor arestaţilor din zona Teregova. În acest sens, Nicolschi s-a deplasat 
personal la Timişoara, unde partizanii erau întemnițați în subsolul Securităţii bănăţene. În 
iunie 1949, după finalizarea anchetei în urma căreia acuzaților li s-au smuls mărturii prin 
tortură, Tribunalul Militar din Timişoara a judecat rapid lotul grupurilor de rezistenţă din 


1. Florica Dobre (coord.), Securitatea : structuri-cadre. Obiective şi metode (1948-1967), ed. cit., vol. |, 
p. 16. 

2. Mihai Burcea, Marius Stan, Mihail Bumbeş, Dicționarul ofițerilor..., ed. cit., vol. I, p. 410. 

3.  Proces-verbal din 2 martie 1949. La această şedinţă convocată de ministrul Afacerilor Interne, Teohari 
Georgescu, au mai participat: generalul-locotenent Gheorghe Pintilie, generalul-maior Vladimir Mazuru 
şi colonelul Gavrilă Birtaş. /storia comunismului din România. Documente - Perioada Gheorghe 
Gheorghiu-Dej (1945-1989), volum editat de Mihnea Berindei, Dorin Dobrincu, Armand Goşu, Humanitas, 
Bucureşti, 2009, pp. 128-129. 

Banat conduse de colonelul Ion Uţă, Spiru Blănaru, comandorul Petru Domoşneanu şi Aurel 
Vernichescu. Cei 12 inculpaţi au primit sentinţe cuprinse între 15 ani închisoare şi pedeapsa 
capitală (mai exact, cinci dintre ei fiind condamnaţi la moarte). Nemulțumit de „blândeţea” 
instanţei militare timişorene, Nicolschi, care coordonase anchetarea partizanilor, i-a solicitat 
lui Ambruş ca deţinuţii condamnaţi în ziua de 25 iunie 1949 la diferite perioade de detenţie 
şi care se aflau închişi la Penitenciarul Gherla să fie readuşi la Timişoara pentru un „supliment 
de anchetă”. Obţinând avizul ministrului adjunct al Afacerilor Interne, Marin Jianu, cel care 
coordona activitatea Direcţiei Generale a Penitenciarelor, Alexandru Nicolschi a supravegheat 
personal transferul a şapte dintre partizani (Aurel Vernichescu, Gheorghe Popovici, Nicolae 
Ghimboaşă, Petre Puşchiţă, Gheorghe Smultea, Teodor Ungureanu şi Gheorghe Luminosu) 
de la Penitenciarul Gherla la DRSP Timişoara, în ziua de 1 august 1949. Directorul 
Penitenciarului Gherla, Ştefan Tomulescu!, i-a trimis la Timişoara cu o dubă pe cei şapte 
membri ai rezistenţei anticomuniste din Banat împreună cu o adresă însoţitoare în care se 
preciza numărul efectelor deţinuţilor cu menţiunea ca acestea să fie returnate prin colet 
poştal. La Timişoara nu a mai ajuns decât această hârtie însoţitoare, deoarece deţinuţii 
fuseseră executaţi noaptea, pe drumul dintre Gherla şi Timişoara. Din documentele existente 
până la această dată se pare că respectiva crimă, comisă la doar câteva săptămâni de la 
pronunţarea sentinţelor, a fost coordonată şi atent supravegheată de către subdirectorul general 
al DGSP - Alexandru Nicolschi?. 

Acelaşi modus operandi a funcţionat şi în cazul partizanilor anticomunişti din Dobrogea. 
În cursul anului 1949 au avut loc puternice confruntări între partizani şi Trupele de Securitate 
în regiunea Dobrogea, nouă dintre „bandiţi” fiind ucişi în focul luptelor. Ulterior, dintre cei 
capturați, patru au fost condamnaţi la moarte de justiţia populară, iar 16 au primit diverse 
condamnări care au variat între 15 ani închisoare şi muncă silnică pe viaţă. Şi în cazul Lotului 
Babadag, Alexandru Nicolschi a fost însărcinat cu munca de coordonare a anchetei în vederea 
obţinerii de probe pentru proces. La fel ca în cazul Lotului Teregova, Nicolschi s-a arătat 
nemulţumit de faptul că judecătorii militari nu i-au condamnat la moarte şi pe cei 16 arestaţi 
care rămăseseră în viaţă după încetarea luptelor. După pronunţarea condamnărilor, cei 
16 partizani au fost trimişi la Penitenciarul Gherla, unde au ajuns la 27 februarie 1950. 
Nicolschi obţine lesne permisiunea de transfer a celor 16 deţinuţi de la Penitenciarul Gherla 
la Securitatea din Timişoara, instituţia condusă de către fidelul său subaltern, Ambruş 
Coloman. În dimineaţa zilei de 9 martie 1950, aceştia au fost îmbarcaţi într-un vagon-dubă al 
DGP cu destinaţia Timişoara. Au fost împuşcaţi pe drum în noaptea de 9/10 martie 1950, sub 
motivaţia că ar fi încercat să fugă de sub escortă. lată şi numele celor 16 împuşcaţi din 
„Trenul Morţii” : Constantin Lache, Nicolae Roşculeţ, Manea Duţu, Constantin Tudoran, 
Ioan Topârceanu, Ioan Piţigoi, Stere Stercu, Gheorghe Guşiţă, Nicolae Dobromir, Gheorghe 
Tomoşoiu, Iordan Nicolau, Alexandru Gogu, Marin Cenuşe, Gheorghe Tofan, Ioan Filip şi 
Dumitru Negroiu?. 


1. În evidenţele noastre, Ştefan 'Tomulescu apare ca fiind director al Penitenciarului Timişoara, şi nu al Peniten- 
ciarului Gherla, care la acea vreme era condus de Tiberiu Lazăr Iosif (ne referim la perioada iulie-august 
1949). În februarie 1949, Tiberiu Lazăr (n. 21 oct. 1915, Budapesta, Ungaria — d. 1981, mun. Cluj-Napoca, 
jud. Cluj) fusese trimis de partid în funcţia de director/administrator al Penitenciarului Gherla, înlo- 
cuindu-l astfel pe Dumitru Ştefănescu. Este posibil ca Marius Oprea să se fi referit la Ştefan Tomulescu 
în calitatea de director al Penitenciarului Timişoara, acolo unde s-ar fi aflat încarceraţi şi cei 16 deţinuţi. 

2. Marius Oprea, „În 1949-1950, Nicolski a ordonat 54 de condamnări la moarte. Deţinuţii au fost împuşcaţi 
în cap, pentru a nu fi găurite hainele puşcăriei”, în Cuvântul, nr. 19 (119), mai 1992, p. 6. Dorin 
Dobrincu (editor), Listele morţii. Deținuți politici decedați în sistemul carceral din România potrivit 
documentelor Securităţii, 1945-1958, Polirom, laşi, 2008, pp. 55-56. 

3. Marius Oprea, „Crimele lui Nicolski. În 1950, şaisprezece oameni au fost ucişi într-un vagon penitenciar”, 
în Cuvântul, nr. 21 (121), 25-31 mai 1992, p. 6. 

Din funcţia sa de adjunct al şefului Securităţii, Nicolschi aviza arestarea şi anchetarea 
persoanelor suspectate că s-ar pronunţa împotriva regimului. Într-o notă din 15 aprilie 1952 
a structurii 244 din DGSS, sublocotenentul de Securitate N. Marinescu propunea arestarea şi 
trimiterea în justiţie a „chiaburului” Gheorghe Fruntelată pentru că ar fi lansat zvonuri cu 
privire la sosirea americanilor, l-ar fi lăudat pe Tito şi s-ar fi manifestat ostil faţă de liderii 
URSS şi Gospodăria Agricolă Colectivă din comuna Bâcleş, judeţul Mehedinţi (în această 
localitate îşi avea domiciliul şi preotul Gheorghe Fruntelată). Arestarea acestui cetăţean a fost 
aprobată de Nicolschi printr-o apostilă pusă pe nota sublocotenentului N. Marinescu. 

În şedinţa de analiză a organelor MSS în problema operaţiunilor de capturare a bandelor 
de fugari din ultimul semestru al anului 1952, Alexandru Nicolschi a fost criticat atât de 
superiori, cât şi de inferiori pentru modul defectuos în care coordona activitatea structurilor 
operative care se ocupau de prinderea „bandiţilor”. La şedinţa care a avut loc la 27 ianuarie 
1953 a participat întreaga conducere a MSS, dar şi o serie de şefi de direcţii şi servicii 
centrale din instituţie. Şefii Serviciilor Bande din MSS (locotenent-colonelul Pavel Aranici) 
şi DGM (maiorul Gheorghe Aurel), precum şi şeful Direcţiei a II-a Contrasabotaj au fost 
aspru criticaţi pentru ineficienţa lor în lichidarea rămășițelor bandelor de fugari existente la 
acea dată (bande care erau alcătuite din criminali politici, dar şi de drept comun), cât şi 
pentru faptul că nu exista o colaborare între structurile însărcinate cu prinderea fugarilor. 

Astfel, ministrul adjunct al Securităţii Statului, generalul-maior loan Vinţe, i-a reproşat 
lui Nicolschi că nu cunoştea situaţia reală din teren deoarece nu obişnuia să meargă în 
controale la faţa locului, iar celălalt ministru adjunct al Securităţii Statului, gene- 
ralul-locotenent Gheorghe Pintilie, l-a criticat pentru că nu se consulta cu cei din conducerea 
Direcţiilor operative ale MSS, încercând să rezolve de unul singur toate problemele (însuşi 
ministrul Securităţii Statului, generalul-locotenent Alexandru Drăghici, l-a acuzat pe Nicolschi 
că nu are o poziţie mai fermă şi că „tărăgănează” unele lucrări pe linia bandelor). De 
asemenea, subalternul său, colonelul Francisc Butyka, l-a criticat pentru că nu l-a sprijinit 
suficient în acţiunile de capturare a bandelor pe locotenent-colonelul Pavel Aranici. 

Nicolschi s-a apărat spunând că deficienţele apărute în depistarea bandelor au survenit în 
urma devierii de dreapta (mai-iunie 1952) şi că responsabili de ineficienţa structurilor 
coordonate de el erau colonelul Francisc Butyka şi locotenent-colonelul Pavel Aranici, care 
nu colaborau între ei în vederea exploatării materialului informativ?. 

Alexandru Nicolschi a participat şi la anchetarea Lotului „Pătrăşcanu” după preluarea 
acestuia de la SSI la MAI. El figurează printre anchetatorii acestui grup alături de foştii săi 
colegi din Securitate Gheorghe Pintilie, Petea Goncearuc, Mişu Dulgheru, loan Şoltuţiu 
ş.a.m.d., într-un tabel întocmit de Comisia de partid a CC al PCR, care a cercetat abuzurile 
comise în perioada dejistă sub ministeriatul lui Alexandru Drăghici”. 

Alexandru Nicolschi a fost implicat şi în desfăşurarea anchetelor Direcţiei de Contraspionaj 
conduse de colonelul Petea Goncearuc. Un caz cu care Nicolschi era la curent prin informările 
ofiţerilor de contraspionaj a fost şi cel al Constanţei Magoş, cetăţean român aflat în exilul 
conspirativ parizian şi „extrasă” de către o echipă operativă a Securităţii (alcătuită, printre 


1. Notă din 15 aprilie 1952 cu propunere de trimitere în justiţie a chiaburului Gheorghe Fruntelată din 
Comuna Bâcleş, satul Corzu, raionul Brabova, regiunea Dolj. Documentul este semnat de către subloco- 
tenentul de Securitate N. Marinescu - Istoria comunismului din România. Documente. Perioada Gheorghe 
Gheorghiu-Dej (1945-1965), volum editat de Mihnea Berindei, Dorin Dobrincu, Armand Goşu, 
Humanitas, Bucureşti, 2009, pp. 365-366. 

2.  „Proces-verbal din 27 ianuarie 1953. Analiza muncii cu privire la activitatea organelor MSS împotriva 
bandelor în ultimul semestru al anului 1952”. Marius Oprea, Banalizazea răului... ed. cit., 2002, pp. 303-311. 

3. Arhiva CNSAS, fond Documentar, dosar 19, vol. 4, f. 307. Mulţumim istoricului Dumitru Lăcătuşu 
pentru punerea la dispoziţie a dosarului. 


575 ANEXE 


alţii, din ofiţerii Isidor Hollingher şi Gheorghe Filipescu) din Berlinul sovietic. Adusă în ţară, 
Magoş a fost supusă anchetelor speciale de la Inchisoarea Malmaison din Calea Plevnei, 
sfârşind prin a oferi regimului importante informaţii despre reţelele emigrației române din 
Occident!. 


Nicolschi şi reeducarea prin tortură 


Procesul de reeducare prin tortură a fost un experiment iniţiat de conducerea Securităţii sub 
stricta supraveghere a consilierilor sovietici din MAI, pus în aplicare prin liderii exponenţiali, 
generalii Gheorghe Pintilie şi Alexandru Nicolschi, cu ajutorul subordonaţilor lor din Direcţia 
a Il-a Contrainformaţii Miliție şi Penitenciare (condusă de colonelul Coman Stoilescu) şi 
Direcţia a V-a Cercetări Penale (condusă de colonelul Mişu Dulgheru), dar şi din Serviciul 
inspecţii/operativ al Direcţiei Generale a Penitenciarelor : Iosif Nemeş, locotenent-colonelul 
Tudor Sepeanu şi maiorul Alexandru Roşianu. De asemenea, în această operaţiune au fost 
implicaţi şi ofiţeri superiori cu funcţii de conducere în aparatul central al DGP: locote- 
nent-colonelul Ludovic Czeller şi locotenent-colonelul Marin Constantinescu. Aceşti ofiţeri 
din Serviciul inspecţii/operativ al DGP/DGPCUM, care aveau o dublă subordonare faţă de 
Securitate şi faţă de aparatul de penitenciare, au coordonat activitatea ofiţerilor de contra- 
informaţii care au implementat procesul de reeducare în penitenciarele Suceava, Piteşti, 
Gherla, Aiud, Târgu-Ocna, Braşov, Târgşor şi Colonia de Muncă Peninsula?. 

În dosarul de anchetă al lui Tudor Sepeanu se găseşte şi o declaraţie a colonelului loan 
Baciu, şef al DGP/DGPCUM (19 septembrie 1949 - septembrie 1952) şi şef al Serviciului 
Penitenciare din MAI (octombrie 1952 - octombrie 1953), în care acesta povestea discuţiile 
pe care le-a avut cu fostul locotenent-colonel de Securitate Tudor Sepeanu (fost şef al 
Serviciului Inspecţii din DGP în perioada 15 ianuarie 1950 - martie 1951) referitor la 
atrocitățile din penitenciare şi aresturile Miliției şi Securităţii. lată ce relata Baciu în faţa 
anchetatorilor despre discuţiile sale cu Sepeanu : 


Lam chemat pe Sepeanu şi iam arătat că sunt informat că bătaia a fost extinsă la mai multe 
închisori. Sepeanu mia spus că metodele pe care le folosesc ei sunt cunoscute şi aprobate 
de Tov. Pintilie, Nicolschi şi Mazuru. (...) lam spus că ce rost are să internăm deţinuţi la 
spital dacă ei sunt bătuţi el mia răspuns că nu are importanţă că acestea sunt în interesul 
poporului şi a Republicii şi a început sămi spună de bătaia şi metodele de la Miliție şi 
Securitate mia spus că el când a fost la Miliția Capitalei a împuşcat pe toţi spărgători de 
case de bani iar când a condus Securitatea Capitalei bătea de sărea sângele în tavan. Că la 
Securitate se bate ştiinţific la tălpi încălțat cu nisip şi alte metode că tov. Nicolschi 
foloseşte aceste metode şi că la legionari li se aplică şi fieru roşu şi lui legionaru Toban 
[Ştefan Taban - n.n.) ia aplicat fieru roşu pe fes. lam arătat că ofițeri de la operativ fac 
abuzuri că nu respectă programul şi că pune deţinuţi să urmărească cadrele şi că consider 
că aceste metode nu sunt juste el mia spus că nu am decât să mă adresez lui Jianu că el 


1. Pentru detalii privind cazul soţilor Magoş şi a celorlalţi „spioni” urmăriţi de Securitate, vezi Claudiu 
Secaşiu, „Preliminariile unui proces politic îndelung amânat”, în Anii 1954-1960 : fluxurile şi refluxurile 
stalinismului. Analele Sighet 8, Fundaţia Academia Civică, 2000, pp. 369-379. 

2. Despre istoricul procesului de reeducare prin tortură, vezi ultimele apariţii dedicate acestui subiect: 
Alin Mureşan, Piteşti. Cronica unei sinucideri asistate, ed. a Il-a revăzută şi adăugită, Polirom, laşi, 
2011 ; Mircea Stănescu, Reeducarea în România comunistă (1945-1952). Aiud, Suceava, Piteşti, Braşov, 
vol. I, Polirom, laşi, 2010; Mircea Stănescu, Reeducarea în România comunistă (1948-1955). Târgşor, 
Gherla, vol. II, Polirom, laşi, 2010. 

lucrează şi raportează şi răspunde numai faţă de „Bătrânu'” adică de Tov. Pintilie. Ţin să 
menţionez că în perioada 1949-50-51 circa 7-8000 deţinuţi la dispoziţia securităţi iar vreo 
3-4000 la dispoziţia Miliției. Aceştia nu erau cu forme legale. Uni deţinuţi au stat câte 3-4 
ani necercetaţi am făcut zeci de situaţi şi leam trimis la Minister deabia prin 1952 sa 
început trierea şi anchetarea lor. Deasemenea la Penit. Văcăreşti unde este şi Spital erau 
trimişi deţinuţi de la Securitate în stare gravă având fracturi la mâini şi picioare alţi aveau 
leziuni pe corp uni erau trimişi în stare de demenţă aceştia sau trimis şi în 1952-1953 uni 
dintre aceştia mureau peste câteva zile iar alţi au fost aduşi chiar morţi dândune ordin să 
le facem formele că au murit în Spital la Penitenciar!. 


Despre atrocitățile comise în penitenciarele RPR în perioada 1949- 1952 a făcut dezvăluiri 
şi Marin Jianu (n. 2 aug. 1913, Aninoasa, jud. Gorj, d. 2 apr. 1994, mun. Bucureşti), cel care 
a deţinut funcţia de adjunct al ministrului Afacerilor Interne în perioada 1948-1952. Într-o 
declaraţie dată la 26 mai 1953 în timp ce se găsea sub anchetă în stare de arest, Jianu spunea 
că a ştiut de „autodemascările” deţinuţilor legionari de la Piteşti şi Gherla de la loco- 
tenent-colonelul Tudor Sepeanu, colonelul Mişu Dulgheru şi generalul-maior Alexandru 
Nicolschi, cei care l-au informat asupra introducerii acestui procedeu prin ofiţerii nou-înfiin- 
ţatului Serviciu de Inspecţii pendinte de DGP?. 

În interviul pe care Alexandru Nicolschi i l-a acordat realizatoarei TV Lucia Hossu Longin 
în 1991, acesta nega categoric acuzaţiile care i se aduceau de către foştii deţinuţi politici în 
presa vremii, potrivit cărora ar fi fost unul dintre principalii autori ai „reeducării” şi că ar fi 
făcut numeroase inspecţii/vizite în penitenciare pentru a veghea asupra bunei desfăşurări a 
acţiunii. Nicolschi declara senin că nu a călcat niciodată pragul Penitenciarului Piteşti : 


Anticomuniştii sunt întotdeauna rude apropiate cu fascismul. (...) Aş vrea să spună ei pe 
ce se bazează aceste informaţii, care sunt calomnii. Dar de ce fac, ştiu, îmi dau seama. 
Pentru că am lovit în legionari. Îi doare ! Dar eu consider că eu mi-am făcut o datorie de 
conştiinţă, pentru că erau fascişti. Că erau tineri ! Şi acum neonaziştii în Germania par tot 
tineri. (...) Cum pot eu să-mi asum răspunderea cu ce s-a întâmplat la Piteşti când eu nu 
am avut nici în clin nici în mânecă cu ceea ce a fost la Piteşti. (...) În atribuţiunile mele nu 
intra administrarea sau controlarea sau îndrumarea penitenciarelor. 


Dacă Nicolschi a inspectat penitenciarele în care s-a practicat reeducarea prin tortură aşa 
cum au afirmat mai mulţi deţinuţi politici după 1989, probabil că nu vom şti niciodată. Însă 
putem afirma cu certitudine că Nicolschi a fost unul dintre principalii responsabili ai 
reeducării, deoarece în acea perioadă a fost însărcinat cu îndrumarea şi coordonarea tuturor 
Direcţiilor operative din Securitate, inclusiv cele care au iniţiat procesul de reeducare. 

Declaraţiile date de ofiţerii superiori Coman Stoilescu (fost şef al Direcţiei a III-a 
Contrainformaţii din DGSP) şi Tudor Sepeanu (fost şef al Serviciului Inspecţii din DGP) în 
anchetele declanşate după stoparea „reeducării” îl incriminau pe Nicolschi ca fiind cel care 
coordona direct activitatea structurilor din Securitate care se ocupau cu strângerea de material 


informativ de la deţinuţi şi cadre: 


În Septembrie 1948 am fost însărcinat cu conducerea Direcţiei a 7-a din Dir. Gen. a 
Securităţii Statului. La circa două luni după aceasta (prin luna Noemb. 948) mi-sa trasat 
Sarcina de către tov. General Nicolschi Al. să organizez munca cu oamenii pe care îi aveam 


l. Declarația a fost dată de colonelul Ioan Baciu în ziua de 8 februarie 1954. ANIC, fond CC al PCR - 
Secţia administrativ-politică, dosar 33/1953, ff. 268-275; Mihai Burcea, Marius Stan, Mihail Bumbeş, 
Dicţionarul ofițerilor..., ed. cit., vol. I, p. 88. 

2.  „Proces-verbal de interogatoriu din 26 mai 1953”. Marius Oprea, Banalitatea răului... , ed. cit., p. 323. 

pentru a supraveghea informativ personalul angajat al Dir. Gen. a Penit. cât şi pe cel din 
penitenciarele din ţară. Am început să organizez munca, însă după circa una lună mi-sa 
ordonat tot de tov. General Nicolschi să nu mă mai ocup de această muncă, spunându-mi 
că s-a creat un aparat special pt. această problemă. Mai târziu am auzit că un anume Nemeş 
a fost însărcinat cu această muncă. Pe Nemeş eu nu lam cunoscut şi nici în prezent nu-l 
cunosc! [Iosif Nemeş a fost primul şef al Serviciului Inspecţii din DGP, funcţie pe care a 
deținut-o în perioada 1949-1950 - n.n.]. 


Aflat în arest, Sepeanu a declarat la interogatoriu că materialul informativ strâns de la 
deţinuţii legionari din Penitenciarul Piteşti ajungeau la înalţi oficiali din MAI, printre care se 
număra şi Nicolschi : 


Aceste acţiuni au dat loc la mari frământări şi au ajuns de multe ori şi la loviri, dar acestea 
a făcut ca să scoatem într-un interval foarte scurt un număr de cca. 500 de declaraţii pe care 
DGSS căreia îi duceam acest material (la început D-lui Ministru Adjunct Pintilie Ghe. apoi 
D-lui Nicolschi Alexandru, apoi D-lui Col. Birtaş Gavrilă şi ulterior D-lui Lt. Col. 
Stoilescu Coman D3) le-au apreciat ca foarte bune şi cu mult conţinut pentru exploatare 
înafară. La plecarea mea acţiunea aceasta continua?. 


Pe lângă demnităţile deţinute în administraţia de stat, în primăvara anului 1950, Nicolschi 
a fost ales deputat în Sfatul Popular al Regiunii Bucureşti (1950-?). 


În Comisiile speciale de deportare şi fixare a domiciliului obligatoriu 


Nicolschi a făcut parte şi din Comisia Centrală a MAI care emitea deciziile de stabilire a 
domiciliului obligatoriu persoanelor indezirabile regimului de democraţie populară (foşti 
moşieri, foşti bancheri, foşti negustori etc.). Această comisie, care funcţiona în baza HCM 
nr. 1554 din 22 august 1952, a emis mai multe decizii prin care mii de cetăţeni români au fost 
dislocaţi în Bărăgan sau li s-a fixat domiciliu obligatoriu în diferite localităţi de pe teritoriul 
RPR. Dosarele care conţin deciziile MAI cu tabele nominale ce cuprind numele celor vizaţi 
se găsesc la Arhiva CNSAS, fondul Documentar. 

Această comisie specială înfiinţată la nivelul conducerii MAI a fost constituită la 25 august 
1952 prin Decizia MAI nr. 744 şi era alcătuită din ofiţeri superiori şi generali din Securitate 
şi Miliție : general-locotenent de Securitate Gheorghe Pintilie - preşedinte, general-maior de 
Securitate Alexandru Nicolschi - membru, colonel de Securitate Aurel Corin - membru, 
locotenent-colonel de miliţie Iosif Erdei - membru, maior de Securitate Francisc Butyka - 
membru, maior de Securitate Marin Vintilă - membru şi maior de Securitate Wilhelm 
Einhorn - membru’. 

După separarea Securității de MAI din septembrie 1952, Comisia Centrală constituită în 
cadrul MAI anterior cu o lună a continuat să funcționeze în aceeaşi formulă, doar că la 


1. Declaraţie dată de colonelul Coman Stoilescu, şef al Serviciului Operativ din MAI, în ziua de 10 februarie 
1954. Dumitru Lăcătuşu, Alin Mureşan (editori), Casa Terorii. Documente privind Penitenciarul Piteşti 
(1947-1977), Polirom, laşi, 2009, p. 187. 

2. Declaraţie dată în ziua de 17 februarie 1954 de către Tudor Sepeanu, fost şef al Serviciului Inspecţii din 
DGP în perioada 1950-1951. În intervalul noiembrie 1953 - august 1954 s-a aflat în anchetă, iar ulterior 
a fost condamnat la 8 ani muncă silnică (va fi eliberat la 13 noiembrie 1957 printr-un decret de grațiere), 
ibidem, p. 202. 

3. Nicoleta Ionescu-Gură, Dimensiunea represiunii din România în regimul comunist. Dislocări de persoane 
şi fixări de domiciliu obligatoriu, Corint, Bucureşti, 2010, pp. 152-154. 

nou-înfiinţatul Minister al Securităţii Statului (Securitatea va reveni sub controlul MAI un an 
mai târziu, când MSS va fi desfiinţat). Potrivit Nicoletei lonescu-Gură, pe parcursul anului 
1953, în anumite procese-verbale de dislocare componenţa Comisiei MSS nu mai figurează 
nominal. Astfel, la 27 mai 1953, Comisia Specială din MSS care a hotărât stabilirea 
domiciliului obligatoriu pentru peste 600 de persoane - printre care şi familiile Caracostea, 
Gheorghe Cantacuzino, Rădulescu Pogoneanu - era formată din ministrul Securităţii Statului — 
generalul-locotenent Alexandru Drăghici, omniprezentul general-maior Alexandru Nicolschi, 
generalul-maior loan Alexandru - adjunct al ministrului Afacerilor Interne, generalul-maior 
Vladimir Mazuru şi locotenent-colonelul Pavel Aranici!. 

La 15 septembrie 1952, cu trei zile înaintea apariţiei Decretului nr. 324/1952 prin care 
Securitatea s-a separat de MAI, Secretariatul CC al PMR a aprobat numirea generalilor-maiori 
Mihail Burcă şi Alexandru Nicolschi în funcţiile de miniştri adjuncţi ai Afacerilor Interne? 
(15 sept. 1952 - sept. 1953). Numirea lui Nicolschi în funcţia de ministru adjunct nu a fost 
urmată şi de HCM-ul sau Decretul de confirmare în funcţie. El a fost lăsat la dispoziţia celor 
doi miniştri ai MSS şi MAI, urmând să coordoneze anumite sectoare de activitate. În această 
situaţie a rămas de fapt până la 22 iulie 1957, când a fost numit în funcţia de secretar general 
al MAI. Acest lucru este confirmat chiar de Nicolschi : 

Până în 1952 am fost locţiitorul directorului general al securităţii statului. Din 1952 până 

în 1956 n-am deţinut funcţie, dar îndeplineam - aşa cum mi s-a semnalat de către superiori — 

atribuţiunile de ministru adjunct. Din 1957 până în 1961 am deţinut funcţia de secretar 

general al Ministerului de Interne, unde aveam de rezolvat aceleaşi probleme’. 


La 6 august 1953, Nicolschi a semnat o decizie de internare în calitate de înalt oficial al 
Ministerului Securităţii Statului - Decizia MSS nr. 559 - prin care celor 89 de foşti demnitari 
ai vechiului regim internaţi administrativ la Penitenciarul Sighet Principal li s-a prelungit 
detenţia cu încă 60 de luni. La acea dată, unii dintre cei care figurau pe lista celor 89 de 
demnitari erau deja morţi şi îngropaţi : Ion Răşcanu (decedat la 25 februarie 1952), Constantin 
Tătăranu (decedat la 6 octombrie 1952), Ion C. Pop (decedat la 10 martie 1953), Gheorghe 
Brătianu (decedat la 27 aprilie 1953), Aurel Vlad (decedat la 2 iunie 1953). Foştii demnitari 
fuseseră internaţi administrativ în Penitenciarul Sighet Principal pe o perioadă de 24 de luni, 
la data de 1 august 1951, prin Decizia MAI nr. 334 semnată de ministrul adjunct al A facerilor 
Interne (general-locotenent Gheorghe Pintilie)?. 

În august 1955, generalul-maior Alexandru Nicolschi susţinea accelerarea procesului de 
recrutare şi instruire a informatorilor în cele 18 comune din Bărăgan unde se găseau dislocaţii. 
La începutul anului 1955, în fiecare dintre cele 18 localităţi „speciale” funcționau Coman- 
daturi MAI formate din câte doi ofiţeri inferiori de Securitate. Aceste structuri se aflau în 
subordinea Serviciului Dislocări şi Domicilii Obligatorii din MAI, structură independentă 
care a funcţionat în perioada 1954-1956 sub conducerea fostului interbrigandist locote- 
nent-colonelul Wilhelm Einhorn. Nicolschi considera că agentura din localităţile „speciale” 
coordonată de Comandaturile MAI nu dădea randamentul scontat şi solicita recrutarea de noi 
informatori pentru ţinerea sub control a „elementelor duşmănoase” din comunele cu dislocaţi?. 

Câteva luni mai târziu, în urma unei HCM privind ridicarea restricţiilor domiciliare unor 
persoane strămutate din zona de vest a RPR, acelaşi Nicolschi semna Decizia MAI nr. 6200 


Ibidem, p. 154. 

. ANIC, fond CC al PCR - Secţia administrativ-politică, dosar nr. 1/1952, f. 41. 

3. Lucian Popescu, Mihnea Măruţă, „Generalul de Securitate Nicolski mărturiseşte”, în Nu, nr. 53, 14-20 
octombrie 1991, p. 12. 

4. Andrea Dobeş, Reprimarea elitelor interbelice..., ed. cit., pp. 86-86. 

din 20 decembrie 1955 prin care s-au ridicat restricţiile domiciliare pentru câteva sute de 
persoane strămutate în cele 18 comune „speciale”! (majoritatea strămutaţilor fuseseră deportaţi 
din vestul ţării în 1951, fiind suspectaţi de activitate protitoistă). Această decizie nu a vizat 
însă şi alte categorii de dislocaţi din comunele „speciale” ale MAI din Bărăgan - de exemplu, 
foştii moşieri, fabricanți şi mari comercianţi a căror avere fusese naţionalizată. 

La sfârşitul lunii martie 1957, ministrul Afacerilor Interne - generalul-colonel Alexandru 
Drăghici - i-a convocat la cabinetul său pe locţiitorii lui comunicându-le că Biroul Politic al 
CC al PMR a ajuns la concluzia că la MAI sunt prea multe funcţii de adjuncţi de ministru. În 
urma acestei şedinţe, una dintre funcţiile de locţiitor al ministrului Afacerilor Interne pe 
problemele muncii de Securitate deţinută de generalul-maior Tănase Evghenie a fost desfiinţată 
(ulterior, în mai 1957, generalul Evghenie va fi numit în funcţia de şef al Direcţiei Securităţii 
Capitalei). La acea dată, nici măcar generalul-maior Tănase Evghenie nu cunoştea prea bine 
funcţia lui Nicolschi, afirmând despre acesta că „era un fel de secretar general al MAI”. 
O altă decizie rezultată în urma reducerii funcţiilor de locţiitori ai ministrului Afacerilor 
Interne a fost numirea generalilor de Securitate Alexandru Nicolschi şi Vasile Negrea în 
funcţiile de secretari generali ai MAI (11 iulie 1957). Astfel că ultima funcţie deţinută de 
Nicolschi în cadrul MAI a fost cea de secretar general al MAI (22 iul. 1957 - 31 ian. 1961). 

În decembrie 1959, Nicolschi a deţinut şi funcţia de preşedinte al Comisiei de examinare 
pentru acordarea gradului de maior din MAI. În această calitate era secondat de către maiorul 
de Securitate Mihai Moldoveanu - secretar al comisiei. În acel an, toţi ofiţerii inferiori cu 
gradul de căpitan care au susţinut examenul pentru accederea în corpul ofiţerilor superiori din 
MAI au trecut prin faţa acestei comisii. 

În calitatea sa de secretar general al MAI, Nicolschi participa la şedinţele de analiză ale 
Direcţiilor centrale şi locale ale ministerului. Astfel, în ziua de 12 ianuarie 1960 a prezidat 
şedinţa de analiză a activităţii Direcţiei Regionale MAI Galaţi, alături de şeful Serviciului 
Inspecţii din MAI - generalul-maior Alexandru Demeter, şi de şeful Direcţiei Regionale MAI 
Galaţi - colonelul Eugen Vistig. În cadrul discuţiilor a fost expus raportul direcţiei pe anul 
1959 şi au fost abordate o serie de probleme care priveau recrutarea de noi informatori, dar 
şi abaterile disciplinare ale cadrelor de Securitate din Direcţia regională MAI Galaţi. Luând 
cuvântul la finalul şedinţei, Nicolschi şi-a exprimat satisfacția pentru „loviturile simţitoare” 
aplicate „duşmanului” în anul anterior, însă a precizat că pe viitor aparatul de Securitate 
poate realiza mai mult, fiind necesară „mai multă combativitate, în comparaţie cu perioada 
precedentă”. De asemenea, Nicolschi s-a declarat mulţumit de numărul de 1.700 de agenţi pe 
care-i avea direcţia la acea dată, dar şi de faptul că:două treimi din această reţea fusese 
recrutată după 1 ianuarie 1958. Vă prezentăm două fragmente din intervenţia lui Nicolschi : 


Să trecem, în scurt, în revistă, în ce constă baza operativă a duşmanului în această regiune. 
Aici S-au citat cifre de sute şi mii de elemente capabile să se dedea la acte de trădare şi 
spionaj, pe diferite linii. Avem membri ai fostelor organizaţii fasciste, în special legionari 
(10.000-12.000, dau date aproximative), elemente care sunt deja cunoscute şi luate în 
evidenţele regiunii. La fel se prezintă situaţia cu membrii celorlalte partide politice 
burgheze (circa 7-10 mii elemente). (...) Trebuie să avem în vedere că o parte din agentura 
noastră provine din mediul elementelor duşmănoase. Deci, este nevoie ca ea să fie ruptă de 
influenţa mediului din care provine?. 


1. Mihnea Berindei, Dorin Dobrincu, Armand Goşu (coord.), Istoria comunismului din România, ed. cit., 
pp. 520-521. 

2. Cristina Anisescu şi Silviu Moldovan (studiu introductiv şi note), Pseudomemoriile unui general de 
Securitate : documente selectate şi editate, Humanitas, Bucureşti, 2007, p. 209. 

3. Florica Dobre (coord.), Securitatea : structuri-cadre..., ed. cit., pp. 540-541. 


ANEXE 580 


Într-o notă nedatată întocmită probabil cu ocazia trecerii în rezervă de către Direcţia 
Cadre a MAI, perioada în care Nicolschi a activat în ilegalitate în UTdC şi PCdR era luată 
în calcul pentru stabilirea vechimii în câmpul muncii şi fixarea cuantumului pensiei. În urma 
analizării dosarului personal, ofiţerii de cadre au stabilit vechimea lui Nicolschi pe linie de 
partid şi de stat şi au propus fixarea cuantumului pensiei la 2.217 lei pentru 25 de ani vechime 
în serviciu. După ce Comitetul de Partid din MAI va confirma oficial activitatea ilegală 
desfăşurată de Nicolschi în perioada anilor '30, fostul înalt demnitar MAI urma să intre în 
drepturile de pensie!. 

A fost trecut în rezervă pe caz de boală, cu drept de a purta uniformă, la 31 ianuarie 1961 
(HCM nr. 61). Trecerea lui pe „linie moartă” s-a produs în contextul românizării aparatului 
de stat iniţiate de Dej la începutul anilor '60 şi al eliminării treptate a consilierilor şi spionilor 
sovietici din MAI. 

Alexandru Nicolschi a fost un personaj care a stat tot timpul în umbra protectorilor săi din 
conducerea superioară de partid şi de stat, ocupându-se întotdeauna cu treburile „murdare” ale 
regimului. În memoriile foştilor demnitari comunişti Nicolschi este pomenit foarte rar ; şi, deşi 
avea o funcţie şi un grad militar importante, era arareori văzut în public sau în cadrul unor 
ceremonii oficiale. Alexandru Bârlădeanu, ministru al Comerţului Exterior (1948-1954), 
preşedinte al CSP (1955- 1956) şi vicepreşedinte al Consiliului de Miniştri (1955-1969) declara : 


Pe Nikolski nu l-am cunoscut deloc. Nu era de scos în lume, în mod oficial, cu funcţiile 
ce le avea. (...) Sarcinile sale erau de represiune?. 


La lucrările Comisiei de Partid a CC al PCR constituită în noiembrie 1965 pentru a 
investiga abuzurile comise în vremea în care funcţia de ministru al Afacerilor Interne a fost 
deţinută de Alexandru Drăghici a fost chemat şi Alexandru Nicolschi, care a declarat cu greu 
că în 1949, din dispoziţia şefului său (Gheorghe Pintilie), a instalat tehnică operativă la 
domiciliul şi la biroul lui Gheorghe Gheorghiu-Dej (în ziua de 31 octombrie 1967, Nicolschi 
a declarat în faţa Comisiei că la sfârşitul anilor '40 şi începutul anilor '50 au mai fost puşi sub 
supraveghere Lucrețiu Pătrăşcanu, Vasile Luca şi Teohari Georgescu). De asemenea, fostul 
colonel de Securitate Gavrilă Birtaş a declarat la rându-i în faţa Comisiei că, în 1951, a primit 
dispoziţie de la Alexandru Nicolschi să-l urmărească îndeaproape pe Ion Gheorghe Maurer, 
membru în CC al PMR şi deputat în MAN la acea vreme?. Aceste operaţiuni ultrasecrete au 
fost dezvăluite şi confirmate în faţa Comisiei de Partid şi de către alţi foşti ofiţeri de Securitate, 
precum coloneii Cornel Golumbovici şi Andrei Arghiropol. Cu siguranţă că informaţiile 
obţinute de Pintilie şi Nicolschi din cele mai înalte sfere ale puterii ajungeau la Moscova, 
polul de influenţă care-i supraveghea îndeaproape pe liderii comunişti români. 


* 


Anii '70 îl găsesc pe generalul rezervist Nicolschi în poziţia de „sfătuitor” al regizorului 
Sergiu Nicolaescu. Datorită activităţii sale depuse în cadrul aparatului de stat represiv încă de 
la începuturile sale, Nicolschi a fost cooptat ca expert/consultant în cadrul câtorva filme 
regizate de Sergiu Nicolescu în anii '70, pelicule care tratau problemele cu care s-au confruntat 
organele de Siguranţă/Securitate în primii ani de la instaurarea regimului comunist (de 
exemplu, filmul poliţist Cu mâinile curate - 1972). Numele lui Nicolschi însă nu figurează 
pe genericele acestor producţii. Respectivele lung-metraje aveau ca subiect principal 


— 

activitatea dusă de Partidul Comunist în vederea „democratizării aparatului de stat” din 
Poliţie şi Siguranţă - populate la acea vreme cu „elemente vechi”, corupte şi ineficiente —, în 
lupta cu infracţionalitatea!. 

În aprilie 1978, Nicolschi locuia în Bucureşti, sectorul 2, str. Olga Bancic, nr. 7 (astăzi 
str. Alexandru Philippide) şi beneficia de o pensie MI de 3.520 lei?. În 1988, Nicolschi locuia 
la aceeaşi adresă, iar pensia îi rămăsese fixată la 3.520 lei”. Pe lângă această sumă, cel mai 
probabil primea şi o pensie specială de fost deţinut politic, deoarece într-un interviu acordat 
în 1991 săptămânalului Nu a afirmat că pensia lui înainte de 1989 era de 4.200 leit. Pe aceeaşi 
stradă, dar la numărul 9, a locuit în anii '70 scriitorul Dinu Pillat (1921-1975), fost deţinut 
politic în perioada 1959-1964 (vezi procesul „Noica-Pillat”). 

În 1958, Nicolschi a reuşit să absolve la fără frecvenţă Institutul de Ştiinţe Economice şi 
Planificare „V.I. Lenin” din Bucureşti (azi Academia de Studii Economice). Nu cunoaştem 
data la care a reuşit să-şi finalizeze studiile medii, însă este posibil ca acest lucru să se fi 
întâmplat în anii '50 la secţia seral sau fără frecvenţă. 

În 1946 se căsătorise cu Josefina Marcovici (n. ? — d. nov. 1992, mun. Bucureşti), care 
deţinea funcţia de şef de birou în Direcţia Generală a Poliţiei. La jumătatea anilor '50, 
Josefina Nicolschi lucra la Direcţia Generală a Miliției cu gradul de maior şi funcţia de şef de 
birou. Tatăl soţiei a fost director şi coproprietar al Băncii Române din Buzău până în 1940, 
iar din acel an s-a ocupat cu negoţul de cereale (a decedat în 1946). 


Decorații 


Prin Decretul nr. 2170 din 29 decembrie 1948, tovarăşului Nicolschi Alexandru din Securitate 
i s-a conferit Ordinul „Steaua Republicii Populare Române”, clasa a IV-a5. 

Prin Decretul nr. 875 din 20 august 1949, generalului-maior Nicolschi Alexandru i s-a 
conferit Ordinul „Steaua Republicii Populare Române”, clasa a III-a6. 

Cu prilejul celei de-a S-a aniversări a RPR, prin Decretul nr. 508 din 24 decembrie 1952, 
generalului-maior Nicolschi Alexandru i s-a conferit medalia „A cincea aniversare a Republicii 
Populare Române” pentru „lupta şi munca duse în vederea făuririi, consolidării şi prosperării 
Republicii Populare Române””. 

Prin Decretul nr. 368 din 21 august 1954, i s-a conferit Ordinul „Steaua Republicii 
Populare Române”, clasa a III-a, pentru „merite deosebite pe tărâmul construcţiei de Stat, 


economice, sociale şi culturale cu ocazia celei de-a zecea aniversări a Patriei noastre”8. 

Prin Decretul nr. 484 din 4 noiembrie 1955, a fost decorat cu Ordinul „Steaua Republicii 
Populare Române”, clasa a V-a, „pentru faptele de arme şi contribuţia adusă la lupta împotriva 
fascismului”!. Prin acest act normativ i s-a preschimbat Ordinul „Coroana României”, clasa 
a V-a, primit în anii '40, cu Ordinul „Steaua Republicii Populare Române”, clasa a V-a. 

Prin Decretul nr. 518 din 24 noiembrie 1955, i s-a conferit medalia „Meritul Militar”, 
clasa a II-a, pentru 5 ani vechime în serviciul MAP. 

Prin Decretul nr. 613 din 30 decembrie 1957, i s-a conferit Ordinul „Muncii”, clasa 
a Il-a, cu „ocazia celei de a zecea aniversări a proclamării Republicii Populare Române şi 
pentru merite deosebite în îndeplinirea sarcinilor date de Partidul Muncitoresc Român, pentru 
merite deosebite pe tărâmul construcției de stat, economice, sociale, culturale şi obşteşști”?. 

Prin Decretul nr. 30 din 31 ianuarie 1959, i s-a conferit medalia „Meritul Militar”, 
clasa I, pentru „10 ani vechime în serviciul militar activ”?. 

Prin Decretul nr. 308 din 12 august 1959, generalului-maior Nicolschi A. Alexandru i s-a 
conferit Ordinul „23 August”, clasa a III-a, pentru „contribuţia activă la întărirea regimului 
democrat-popular”$. 

Prin Decretul nr. 120 din 6 mai 1961, tovarăşului Alexandru A. Nicolschi i s-a conferit 
medalia „40 de ani de la înfiinţarea Partidului Comunist din România” pentru „activitate 
îndelungată în mişcarea muncitorească şi merite în opera de construire a socialismului”€. 

Prin Decretul nr. 560 din 4 august 1969, tovarăşului Alexandru A. Nicolschi, pensionar, 
i s-a conferit medalia „A XXV-a Aniversare a Eliberării Patriei” pentru „merite deosebite în 
lupta împotriva fascismului, în eliberarea ţării, în războiul antihitlerist, în instaurarea puterii 
democrat-populare şi construirea socialismului în Republica Socialistă România, cu prilejul 
celei de a XXV-a aniversări a eliberării patriei”?. 

Cu prilejul aniversării a 50 de ani de la constituirea Partidului Comunist Român, prin 
Decretul nr. 157 din 4 mai 1971, tovarăşului Alexandru Nicolschi, pensionar din Bucureşti, 
i s-a conferit Ordinul „Tudor Vladimirescu”, clasa a II-a, pentru „activitate îndelungată în 


mişcarea muncitorească şi merite deosebite în opera de construire a socialismului”8. 


Grade profesionale 


Comisar-şef (mai 1945); subinspector (1 oct. 1945); inspector general-şef (1 sept. 1946). 

5. Decretul nr. 308 din 12 august 1959 privind conferirea unor titluri, ordine şi medalii. /bidem, dosar 
nr. 308/1959, f. 8. 

6. Decretul nr. 120 din 6 mai 1961 pentru conferirea medaliei „40 de ani de la înfiinţarea Partidului 
Comunist din România”. Ibidem, dosar nr. 120/1961, f. 6. 

7. Decretul nr. 560 din 4 august 1969 pentru conferirea medaliei „A XXV-a Aniversare a Eliberării Patriei. 
Ibidem, dosar nr. 900/1965, f. 55. 

8. Decretul nr. 157 din 4 mai 1971 privind conferirea unor ordine ale Republicii Socialiste România. 
Ibidem, dosar nr. 218/1971, f. 9. Decretul nr. 157 din 4 mai 1971 privind conferirea unor ordine ale 
Republicii Socialiste România a fost publicat şi în Buletinul Oficial al Republicii Socialiste România, 
partea I, nr. 96, din 6 august 1971. 

Grade militare 


Odată cu înfiinţarea DGSP i s-a acordat gradul de general-maior (1 sept. 1948). 

La 9 februarie 1959, ministrul Afacerilor Interne (generalul-colonel Alexandru Drăghici) 
a trimis Secretariatului CC al PMR propunerea de acordare a gradului de „general-maior” 
colonelului Vasile Negrea şi de avansare la gradul de „general-locotenent” a generalului-maior 
Alexandru Nicolschi. Ambii militari deţineau funcţia de secretar general al MAI şi se aflau 
în nomenclatura CC al PMR, prilej pentru conducerea MAI să ceară avizul Secretariatului 
CC al PMR pentru avansarea lor în grad!. 

După obţinerea avizului de la Secretariatul CC al PMR, conducerea MAI a elaborat 
expunerea de motive a HCM prin care lui Negrea i s-a acordat gradul de general-maior, iar 
Nicolschi a fost avansat la gradul de general-locotenent : 


Tovarăşul Nicolschi Alexandru este în Ministerul Afacerilor Interne din 1945 şi a avut 
întotdeauna funcţii de răspundere în care s-a orientat bine. În 1948 a fost avansat la gradul 
de General Maior iar din iulie 1957 este secretar general în Ministerul Afacerilor Interne. 
În cei 10 ani de muncă de când a fost avansat la gradul de General Maior a acumulat o 
bogată experienţă în munca de Securitate şi cunoştinţe specifice muncii. Are o orientare 
justă în acţiuni, este sârguincios, lucrează cu simţ de răspundere şi prin munca sa de zi cu 
zi a dovedit devotament faţă de minister. Pentru cele relatate mai sus, propun să fie avansat 
de la gradul de General Maior la gradul de General Locotenen?. 


La 21 februarie 1959, prin HCM nr. 199, generalul-maior Alexandru Nicolschi a fost 
înaintat la gradul de general-locotenent, iar colonelului Vasile Negrea i s-a acordat gradul de 
general-maior. 


Nicolschi după 1989 


După evenimentele din decembrie 1989, pensionarul Alexandru Nicolschi a acordat doar 
două interviuri : ziariştilor Lucian Popescu şi Mihnea Măruţă, de la publicaţia clujeană Nu, 
şi realizatoarei de televiziune Lucia Hossu Longin. 

În interviul din 1991 acordat ziariştilor Lucian Popescu şi Mihnea Măruţă şi care a apărut 
pe parcursul mai multor numere ale săptămânalului NU, Nicolschi se arăta indignat de 
neadevărurile publicate de Virgil Ierunca în Fenomenul Piteşti, afirmând că de fapt cartea nu 
ar fi fost scrisă de Ierunca, ci de anumite cadre din fosta Securitate. Nicolschi nega orice 
implicare a sa în procesul de reeducare prin tortură demarat la Penitenciarul Suceava în 1949, 
dar şi în orice acţiune întreprinsă de Securitate în vederea capturării partizanilor anticomunişti. 
Interviul lasă impresia că Securitatea nu a avut nicio atribuţie pe linie represivă, iar Nicolschi 
nu a avut cunoştinţă de niciun fel de abuz petrecut în aresturile şi locurile de deţinere de pe 
cuprinsul RPR : 


1. Nota MAI nr. C 631 din 9 februarie 1959 privind avansarea colonelului Vasile Negrea şi a generalului 
Alexandru Nicolschi, document semnat de ministrul Afacerilor Interne, generalul-colonel Alexandru 
Drăghici. Gheorghe Buzatu, Mircea Chiriţoiu (editori), Agresiunea comunismului în România. Documente 
din Arhivele Secrete : 1944-1989, vol. II, Paideia, Bucureşti, p. 141. 

2. „Expunere de motive privind acordarea gradului de General Locotenent tov. General Maior Nicolschi 
Alexandru, secretar general în Ministerul Afacerilor Interne”. Documentul este datat 11 februarie 1959. 
Ibidem, p. 142. 

N-am trimis oameni să moară şi să sufere. Eu luam măsurile faţă de ei pentru anumite 
activităţi. Pentru activităţile lor pentru care au fost trimişi în judecată au fost puşi în 
închisoare. Regimul care se aplica acolo, asta era altceva. Dacă s-a aplicat acest tratament, 
eu nu înţeleg de ce discutaţi cu mine şi nu cu cei care... 


Suplimentar, Nicolschi şi-a exprimat intenţia de a o da în judecată pentru calomnie pe 
Lucia Hossu Longin pentru că i-ar fi „pus în cârcă” uciderea lui Ştefan Foriş de către şoferul 
său în 1946 (ucigaşii lui Foriş fuseseră identificaţi în 1968 de Comisia de partid a CC al 
PCR: Gheorghe Pintilie şi şoferul său). 

Interviul se încheie cu câteva consideraţii asupra vieţii politice şi cu nedumerirea lui 
Nicolschi în privinţa celor care au beneficiat de pe urma regimului comunist şi care, în opinia 
sa, după 1989 şi-au renegat trecutul şi au devenit unii dintre cei mai vehemenţi anticomunişti. 
Cel luat în „vizor” de Nicolschi era ministrul Culturii de la vremea aceea, Andrei Pleşu : 


Aceia care au beneficiat cel mai mult şi au profitat în perioada lui Ceauşescu, aceia strigă 
cel mai mult împotriva comunismului. (...) Eu ştiu că înainte de alegeri, când i-a pus 
reporterul întrebarea, el cam aşa a spus că: „una e ce s-a petrecut, alta e ideea” [se referă 
la preşedintele României de la acea vreme, Ion Iliescu - n.n. ]. Ideea e generoasă, spune el. 
Şi apoi ce să facem cu membrii de partid, 3.800.000 de membri de partid, cu familiile lor, 
prietenii lor, uteciştii...? Ăştia furnizează majoritatea. Ce să facem cu ei? Tocmai pentru 
că el aşa a vorbit, a obţinut 85% din voturi. Dacă vorbea altfel, atunci nu obținea 85% din 
voturi. La un moment dat s-a zvonit că pe ministrul Pleşu vor să-l înlocuiască şi că ar fi 
vorba şi de candidatura lui Paul Everac. Everac răspunde în Libertatea aşa tăios, într-un 
pamflet. El spune „eu nu pot să-l jignesc pe omul care m-a ajutat şi să-l repugn astăzi”. S-a 
referit la Pleşu care a studiat în străinătate, iar familia lui s-a plimbat în străinătate. Nu 
înseamnă că el e obligat să susţină regimul, dar nici să nu se erijeze în mare luptător 
anticomunist, când Pârvulescu ridicându-se împotriva lui Ceauşescu n-a găsit nici un susţinător”. 


Opiniile lui Nicolschi sunt totuşi de citit la rubrica „fapte diverse”, în condiţiile în care 
el nu reprezintă nici instanţa morală, nici intelectuală. Gândurile sale nu umanizează nici pe 
departe criminalul feroce care a fost, ci, într-o paradigmă deja clasică arendtiană, îl bana- 
lizează până la stupoare. 

După 1989, în presa centrală românească s-a vehiculat informaţia potrivit căreia Teodor 
Brateş, fost redactor-şef adjunct al emisiunii informative Telejurnal a televiziunii române şi 
personaj-cheie al Revoluţiei din decembrie 1989, ar fi fost ginerele lui Nicolschi. Această 
informaţie este însă dezminţită categoric de Brateş într-un interviu acordat ziarului Adevărul 
în ziua de 21 martie 2010, în care susţinea că este ginerele „unui cetăţean român din comuna 
Crăciuneşti, judeţul Mureş, care a emigrat în anii '30 în America de Sud”?. 

Nicolschi a decedat la 16 aprilie 1992 în urma unui atac de cord, cu o zi înaintea datei la 
care fusese chemat de către Direcţia I Cercetări Penale şi Criminalistică din Procuratura 
Generală a României pentru a fi audiat în procesul comunismului“ (citaţia îi fusese înmânată 
pe 15 aprilie 1992). A fost incinerat la Crematoriul „Cenuşa” din Capitală. 


1. Lucian Popescu, Mihnea Măruţă, „Generalul de Securitate Nicolski mărturiseşte”, în Nu, nr. 52, 3-11 

octombrie 1991, p. 12. 

Ibidem, nr. 53, 14-20 octombrie 1991, p. 12. 

3. Cristian Delcea, Andrei Crăciun, „Teodor Brateş «amfitrionul» Revoluţiei : «Am intrat în direct pentru că 
aveam texte»”, în Adevărul, 21 martie 2010, http : //www.adevarul.ro/sfarsitul_ceausestilor/Teodor_Brates-am- 
fitrionul-_Revolutiei-_-Am_intrat_in_direct_fiindca_aveam_texte_0_229177484.html, site accesat la 
12 aprilie 2011. 

4. Corneliu Crăciun, Dicţionarul comunizanţilor din noaptea de 23 spre 24 august 1944, Primus, Oradea, 
2009, p. 565. 

Despre funeraliile fostului torţionar comunist există o singură relatare de la faţa locului, 
cea a ziaristului Nicolae Nistoroiu de la Zig Zag, care în ziua de 17 aprilie 1992 a reuşit să 
pătrundă în locuinţa lui Nicolschi cu ajutorul procurorului Şerban Niculescu de la Procuratura 
Generală a României. Procurorul venise la domiciliul lui Nicolschi pentru a se convinge că 
nu a fugit din ţară, aşa cum se zvonise: 


O ia înainte pe scara interioară. Eu după dânsul. Omul din casă, care mă crede de la 
Procuratură, ne urmează. „Domnilor, sus e soţia lui. E nebună. Face criză, dacă sunt 
femei în preajmă. Nu suportă decât bărbaţi.” Până sus încerc să aflu de la gazdă - care se 
numeşte Isac şi este ginerele lui Nicolski - câte ceva despre cum a murit tata-socru. lată 
filmul întâmplării : vineri dimineaţa, soţia, care este fiica adoptivă a soţilor Nicolski 
[Paula Isac - n.n.], a trecut ca de obicei să-i aprovizioneze cu alimente. În casă l-a găsit 
pe Nicolski prăbuşit. Făcuse infarct. Anul acesta împlinea 77 de ani. Soţia lui, Iosefina, cu 
câţiva ani mai în vârstă, nu realiza, spune ginerele, că soţul i-a murit sub ochi!. 


În acelaşi săptămânal, în numărul următor, a apărut şi o fotografie realizată de Andrei 
Antică înfăţişându-l pe Alexandru Nicolschi decedat, în coşciug şi înconjurat de flori?. 

După câteva luni de la decesul lui Nicolschi şi la o lună de la moartea soţiei acestuia, 
Paula Isac - fiica adoptivă a soţilor Nicolschi - a acordat un scurt interviu săptămânalului 
Expres, în care a vorbit despre casa din str. Alexandru Philippide, amenințările pe care le-a 
primit după 1989 şi momentul în care a decedat tatăl său: 


M-a dezamăgit Memorialul durerii în care s-au prezentat trunchiat fragmente filmate când 
trăia încă tata ; apoi au apărut tot felul de insinuări în presă precum că rudele se zbat să 
obţină casa părinţilor, lucru complet neadevărat, casa fiind deja predată fără pretenţii, în 
bună regulă. În fine, n-are rost să continui... Am un băiat de crescut, sunt un om care a 
încercat să-şi vadă decent de profesiune şi familie, aşa că e firesc să nu am încredere în 
nimeni, cu atât mai mult cu cât m-am trezit pe uşa apartamentului unde locuiesc şi cu 
diverse semne supărătoare, lipsite de sens. (...) N-are rost să detaliez. Mi s-a desenat pe 
uşă steaua lui David, chestii din astea fără noimă, cuvinte jignitoare. (...) Tot ce pot să vă 
spun e că atunci când i s-a făcut rău tatei, am chemat de mai multe ori Salvarea şi Salvarea 
n-a vrut pur şi simplu să vină! ? 


La doar două săptămâni de la decesul lui Nicolschi, procurorii s-au prezentat la vila lui 
Alexandru Drăghici din str. Sofia pentru a-l întreba de ce nu a dat curs citaţiilor prin care 
fusese chemat la audieri. Cu această ocazie s-a constatat că Drăghici fugise din România la 
scurtă vreme după ce AFDPR a depus la Procuratura Generală a României (2 septembrie 
1991) un denunţ penal împotriva responsabililor vinovaţi de crime contra opozanților politici. 
Abia în mai 1992 autorităţile române au „aflat” de dispariţia misterioasă a lui Drăghici, deşi, 
după ce AFDPR a depus denunţul penal la Procuratura Generală, în faţa casei lui Drăghici 
fusese postată o maşină cu număr de armată tocmai pentru a împiedica fuga acestuia. 
Ulterior, în toamna anului 1992, în urma unor investigaţii realizate de către jurnaliştii 
săptămânalului Expres, s-a aflat că Drăghici a fugit în Ungaria, acolo unde a şi decedat un an 
mai târziu. 

După ce în ziua de 2 septembrie 1991 AFDPR a depus la Procuratura Generală a României 
un denunţ penal împotriva celor vinovaţi de crime împotriva umanităţii, Ministerul Public a 


—_ 


Nicolae Nistoroiu, „L-am văzut pe Nicolski mort”, în Zig Zag, nr. 14, 23-29 aprilie 1992, p. 6. 

2. Ibidem, nr. 15, mai 1992, p. 6. 

3. Cristian Pavel, „Alexandru Nicolski - portret post-mortem al torţionarului. Convorbire cu d-na Paula 
Isac, fiica adoptivă a lui Alexandru Nicolski”, în Expres, nr. 50 (150), 15-21 decembrie 1992. 

intrat în faza procedurală a actelor premergătoare prin care se strângeau o serie de probe de 
la instituţiile care deţineau documente ale fostelor organe de stat represive (SRI, MI, MApN 
şi MJ)!. Azi putem afirma că instituţia Parchetului se află în aceeaşi fază „a actelor premer- 
gătoare”, din moment ce au trecut mai bine de 20 ani şi niciun general din aparatul de 
Securitate nu a fost judecat şi/sau condamnat. Totodată, putem afirma că nici regimurile 
politice care s-au succedat la putere după 1989 nu s-au preocupat cu adevărat de modificarea 
sau îmbunătăţirea legislaţiei penale în vederea trimiterii în justiţie şi a pedepsirii celor care 
se fac vinovaţi de crime şi abuzuri comise în perioada 1945-1989. 


1. În septembrie 1991, procurorul Eugen Vasiliu, şef al Direcţiei Cercetări Penale şi Criminalistică din 
Procuratura Generală a României, a fost însărcinat să instrumenteze dosarul „Procesul Comunismului”. 
Unul dintre demersurile întreprinse de Vasiliu în acest dosar a fost cererea adresată SRI prin care solicita 
dosarul de cadre al lui Nicolschi (care se află azi în custodia CNSAS), însă nu a primit decât o foaie cu 
funcţiile deţinute de acesta în MAI. Răzvan Popescu, „Nicolski şi Drăghici încep să transpire” (ibidem, 
11-17 februarie 1992. 

EL PT ju e cai I doce si me 


Nr 1205 /08.0 5.2006 


Către 
Ministerul Afaceriior Interne şi Reformei Administrative 
Domnului Ministru Cristian David 


Stimate Domnule Ministru Cristian David, 


institutul de investigare a Crimelor Comunismului în România (IICCR), 
înființat prin H.G nr. 1.724 din 21 decembrie 2005, instituţie publică cu personalitate 
juridică aflată în subordinea Guvernului României şi în coordonarea Primului- 
ministru, are drept scop investigarea şi identificarea crimelor, abuzurilor şi 
încălcărilor drepturilor omului pe întreaga durată a regimului comunist în România, 
precum şi sesizarea organelor îndreptăţite să ia măsuri în acele cazuri în care sunt 
depistate situaţii de încălcare a legii. 

Vă solicităm să puneţi la dispoziţie experţilor IICCR, pentru cercetare şi 
fotocopiere, dosarele de cadre profesionale (întocmite de Direcţia de cadre a 
Ministerului de Inteme în perioada 1948-1989) şi de partid (întocmite de Comitetul 


de partid din aparatul central al Ministerului de Interne în perioada 1948-1989) ale 
ofiţerilor prezenţi în anexa acestei adrese. 

In cazul în care dosarele de cadre ale unor ofițeri nominalizați în anexă nu se 
regăsesc în arhiva dumneavoastră, vă rugăm să ne precizaţi daca aveţi alte 
informaţii cu privire la dosarele lor. 


Experții IICCR desemnaţi sunt următorii: 

Bumbeş M. Mihail Liviu, ÎI 
Burcea Mihai Serg, ÎI 
Lăcătușu Dumitru, III 

Stan Marius, III 


Facem precizarea că experţii IICCR pot consulta documente clasificate 
întrucât deţin certificate ORNISS (nivel SSID), iar IICCR este auiorizai de Autoritatea 
Naţională de Supraveghere a Prelucrării Datelor cu Caracter Personal cu numărul 
4866 să folosească astfel de informații. 


Cu stimă, ze 


e iumo, > 


Preşedinte 
Marius Oprea 
j Şef Serviciu investigaţii speciale 
Mihai Burcea 


Adresa IICCR nr. 1295 din 8 mai 2008 prin care solicită Ministerului Internelor şi Reformei 
Administrative să pună la dispoziţia experţilor IICCR peste 1.300 de dosare personale 
profesionale ale unor ofiţeri şi generali care au activat în MAIMI în perioada 1948-1989. 

NESECRET 


Nr.235280 


MINISTERUL INTERNELOR ŞI REFORMEL ADMINISTRATIVE 
MINISTRU 


INSTITUTUL DE INVESTISAHE A 

CRIMELOR COMUNISMULU! ian ră 

INTRARE. g QIL- 
STAARE 


CĂTRE, 


INSTITUTUL DE INVESTIGARE A CRIMELOR COMUNISMULUI ÎN ROMÂNIA 
Domnului președinte MARIUS OPREA 


Jrmare adresei dumneavoastră nr. 1295 din 08.05.2608, prin care solicitați pentru cercetare 
şi totocopiere dosarele de cadre profesionale întocmite de Direcţia Cadre a Ministerului de Interne 
in perioada 1948 1989, precum şi dosare: de partid întocrmie de Comitetul de Parud din aparatul 
central al Ministerului de Interne în perioada 1948-1989 upaninând persoanelor nominalizate în 
anexa transmisă pe suport digital. am onoarea să vă inlormez următoarele: 


1. Cu privire la dosarele de cadre: 


Potrivit art. 3 alin. (2) din H.G. nr. 1724/2005 privind înființarea Institutului de Investigare 
a Crimelor Comunismului în România, cu modificările şi completările ulterioare, „in vederea 
indeplinirii atribuţiilor care îi revin, Institutul se poate adresa Consiliului Naţional pentru 
Studierea Arhivelor Securităţii, precum şi autorităților (Serviciul Român de Informații, Serviciul de 
Inlonnaţii Externe, Ministerul Internelor şi Reformei Administrative, Ministerul Justiţiei. 
Ministerul Apărării Naţionale, Ministerul Afacerilor Externe, Arhivele Naţionale şi orice alte 
instituții publice sau privale, n.n.) şi persoanelor prevăzute la ari. 20 alin. (3) din Legea nr. 
187/1999 privind accesul la propriul dosar şi deconspirarea politiei politice comuniste, cu 
modificările şi completările ulterioare. in vederea obținerii «le informatii, documente sau acre în 
legătura cu domeniul său de activitate, în conditiile legii”. 

Prin intrarea în vigoare a Ordonanţei de Urgenră a Guvernului nr. 24/2008 privind accesul 
la propriul dusar şi deconspirarea securității, prevederile Legii nr. 187/1999 au fost abrogate, însă 
normele de la art. 20 alin. (3) şi art. 6 din această lege se regăsesc într-o formulare aproximativă în 
cuprinsul art. 3| alin. (3), respectiv al art. 35 din O.U.G. nr. 24/2008. 

Astfel, prevederile legale incidente în materie constau in: 

a) Legea Arhivelor Nationale nr. 16/1996, (art. 22, respectiv Anexa nr. 6 la lege) prevede 
expres faptul că dosarele personale intră în categoria documentelor a căror cercetare poate leza 
drepturile şi libertăţile individuale ale cetățeanului, stabilinau-se un termen de 75_de ani de la 
crearea lor, la împlinirea căruia acestea pot fi date în cercetare; 

b) Ordonanța de Urgență a Guvernului nr. 24/2008 privind accesul la propriul dosar şi 
deconspirarea securităţii, prin art. 35, stabileşte explicit situaţiile de neaplicare a prevederilor 
menţionate la lit. a), astfel: „Dispoziţiile (...) art. 20 alin. 2 şi ale art. 22 cu referire la anexa nr. 6 
din Legea Arhivelor Naţionale nr. 16/1996, cu modificările şi completările ulterioare, nu suni 
aplicabile documentelor care fac obiectul activităţii Consiliului National pentru Studierea 


din 42 08.2008 

Arhivelor Securității. Nicio altă prevedere legală privitoare la regimul documentelor nu poate fi 
interpretată astfel încât să împiedice aplicarea prevederilor prezentei ordonanțe de urgentă”. Insă 
aceste excepții se referă exclusiv la procedurile stabilite de O.U.G. 24/2008, cu privire la exercitarea 


ce privește realizarea scopurilor vizate de H.G. nr. 1724/2005 privind înfiintarea Institutului de 
Investigare a Crimelor Comunismului în România. 

De asemenca, în temeiul art. 97 din Codul de procedură penală, „(/) Orice persoană 
fizică sau persoană juridică, în posesia căreia se află un obiect sau un înscris ce poale servi ca 
mijloc de probă, este obligară să-l prezinte şi să-l predea, sub luare de dovadă, organului de 
urmărire penală sau instantei de judecaui. ia cererea acestora. (27 Dacă organul de urmărire 
penală sau instanțu de judecată upreciază că şi o copie de pe un înscris poate servi cu mijloc de 
probă, reține numai copiu. (3) Dacă obiectul sau inscrisul are caracter secret ori confidenţial, 
prezentarea sau predarea se face in condiții care să asigure păstrarea secretului ori a 
confidenţialității.” 

În concluzie, Ministerul Intemelor și Reformei Administrative se află în imposibilitatea de a 
pune la dispoziția Institutului de Investigare a Crimelor Comunismului in România, în vederea 
cercetării, dosare personale (de cadre) mai devreme de trecerea a 75 de ani de la crearea acestora. 

Faţă de cele de mai sus, pe baza datelor deţinute de dumneavoastră, vă puteți adresa 
Consiliului Naţional pentru Studierea Arhiveior Securităţii sau organelor de urmărire penală ori 
instanțelor de judecată, singurele instituţii abilitate să solicite şi cărora le pot fi puse la dispoziţie 
astfel de documente de către Ministerul Internelor şi Reformei Administrative. 

Fac precizarea că În acest mod s-a soluționat şi cazul colonelului (r) ENOIU GHEORGHE, 
Parchetul de pe lângă Înalta Curte de Casatie şi Justiţie (Sectia Parchetelor Militare) solicitând 
instituțici noastre la data de 11.09.2007, în vederea soluționării dosarului nr. 35/P/2007. trimiterea 
dosarului personal al ofițerului în cauză, demers căruia s-a dat curs la data de 12.09.2007, 
transmițând documenteie în forma solicitată. 


2. Cu privire la dosarele partid: 


Urmare consultării Arhiveior Naţionale cu privire la solicitarea dumneavoastră referitoare la 
dosarele de partid întocmite de Comitetul de Partid din aparatul central al Ministerului de Internc în 
perioada 1948 — 1989, instituţia respectivă confirmă faptul că deţine fondul arhivistic Comitetul 
Central al P.C.R. -- Sectia Cadre (Inventar n“. 2798, 3 volume), sens în care vă adresez rugămintea 
de a solicita direct conducerii unității respective posibilitatea cercetării documentelor în cauză. 


Cu deosebită consideraţie, 


Adresa nr. 235280 din 12 august 2008 a Ministerului Internelor şi Reformei Administrative 
prin care se răspunde solicitării IICCR nr. 1295 din 8 mai 2008 privind accesul la dosarele 
profesionale personale ale unor ofiţeri care au activat în MAI/MI în perioada 1948-1989. 
MIRA preciza că nu poate pune la dispoziţia experţilor IICCR aceste dosare „mai devreme de 
75 de ani de la crearea acestora”. 

Domnului Preşedinte executiv 10 AN STANOMIR 


Urmare adresci dumneavoastră nr. 101/2011, prin care solicitati accesul experţilor 
HCCMER la dosarele de cadre/profesionale aparținând unor ofițeri şi generali aflate în 
gestiunea instituției noastre, în scopul cercetării şi fotocopicrii digitale a acestora. vă infonnăm 
că ne menţinem punctul de vedere exprimat în răspunsul nostru nr. 291793:06.07.2010 
fonnulat la adresele dumncavvastră nr. 812/2010, respectiv nr. 1466/2010. 

Prin urmare, aşa cum am precizat şi în răspunsul mai sus amintit, ne manitestăm 
întreaga disponibilitate pentru realizarea activităţilor amintite şi continuarea demersurilor, 
fiind punctate următoarele aspecte asupra cadrului legal de referință, astfel: 

- potrivit prevederilor art. 3 alin. (2) din Hotărârea Guvernului nr. 1372 din 18.11.2009, 
modificată şi completată prin Hotărârea Guvernului nr. 134 din 23.02.2010, „„/n vederea 
indeplinirii atribuţiilor care îi revin. Institutul se poate adresa Consiliului Naţional pentru 
Studierea Arhivelor Securităţii, precum şi altor autorităţi în vederea obținerii de informaţii. 
documente sau acte in legătură cu domeniul său de activitate. în condiţiile legii ”. 

- raportat la solicitarea dumneavoastră, condițiile relevante sunt prevăzute de Legea 
nr. 16/1996 a Arhivelor Nationale (art. 22, respectiv anexa nr. 6 la lege). In concluzie. dosarele 
personale pot fi puse la dispoziţia Jasřñitutului, numai prin prisma art. 15 alin. (1) din 


din Codul de procedură penală. 


Cu deosebită stimă, 


SECRETAR GENERAL 

Adresa nr. 422318 din 1 martie 2011 a Ministerului Administraţiei şi Internelor prin care se 
răspunde solicitării IICCMER privind accesul la peste 150 de dosare personale profesionale 
ale unor ofiţeri care au activat în MAI/MI în perioada 1948-1989. Şi de această dată răspunsul 
MAI a fost negativ, diriguitorii acestei instituţii recomandând IICCMER să se adreseze 
CNSAS pentru studierea respectivelor dosare (dosarele fuseseră solicitate anterior şi la 
CNSAS, dar ele nu se găseau - desigur - în custodia acestei instituţii). 

Dicţionarul ofițerilor şi angajaților civili ai Direcţiei Generale a Penitenciarelor repre- 
zintă un instrument de lucru util pentru reconstituirea multiplelor aspecte ale 
sistemului concentraţionar din perioada comunistă. Expunerea concisă, informaţia 
inedită şi exhaustivitatea conferă lucrării o valoare de document: profilurile profe- 
sionale şi morale ale celor care au servit această instituţie represivă îi conturează 
istoria, evidenţiindu-i mecanismele de funcţionare şi modul de organizare. Al doilea 
volum continuă prezentarea persoanelor care au administrat aparatul central al 
sistemului carceral comunist, folosind informaţii extrase din dosarele profesionale: 
numele, locul şi data naşterii, parcursul profesional etc. Sunt de asemenea expuse 
istoricul procesului de verificare a membrilor de partid, statutul angajaţilor civili din 
Ministerul Afacerilor Interne şi raporturile de muncă ale acestora cu cadrele militare, 
precum şi principalele organizaţii de masă şi obşteşti din care militarii şi angajaţii 
civili ai DGP au făcut parte. Structura din teritoriu (penitenciare, colonii şi unităţi de 


muncă), o analiză a sistemului militar de pensii şi a celui de salarizare a personalului: 


militarizat din MAI, precum şi statistici referitoare la numărul de deţinuţi din perioada 
1948-1989 vor face obiectul volumelor al Ill-lea şi al IV-lea ale Dicţionarului. 


ISBN (vol. 1-1v) 978-973-46-1433-2 
ISBN 978-973-46-2141-5 


7897341621415 


9 


Foto copertă: O iStockphoto.com/OskariVara 


